
Prințul 


El o căutase din clipa în care îi fusese luată. 

Partenera lui. 

Abia își amintea propriul nume, și asta pentru că 
tovarășii lui îl tot rosteau în timp ce o căutau pe mările 
violente și întunecate, prin pădurile vechi și adormite, 
prin munţii măturaţi de furtuni, deja îngropaţi în 
zăpadă. 

Se oprea îndeajuns încât să se hrănească și să le 
permită tovarășilor lui să doarmă preţ de câteva ore. 
Dacă n-ar fi fost ei, și-ar fi luat zborul, înălțându-se tot 
mai mult. 

Însă înainte ca totul să se termine, urma să aibă 
nevoie de puterea săbiilor și a magiei lor, de șiretenia 
și înţelepciunea lor. 

Inainte să o înfrunte pe regina întunecată care-și 
făcuse loc în adâncul sufletului său și-i furase 
partenera cu mult înainte să fi fost închisă într-un 
coșciug de fier. Și după ce ar fi terminat cu asta, s-ar fi 
luptat și cu zeii nemiloși, hotărâți să distrugă ce-ar mai 
fi putut să rămână din partenera lui. 

Așa că rămăsese alături de însoțitorii lui, în ciuda 
trecerii zilelor, a săptămânilor. 

A lunilor. 

O căuta în continuare. O tot căuta pe fiecare drum 
prăfuit și uitat. 

Și uneori îi vorbea prin legătura dintre ei, 
trimițându-și sufletul pe vânt spre oriunde ar fi fost 
închisă, îngropată. 

„Am să te găsesc”. 

Prinţesa 


Fierul o sufoca. Îi stinsese focul din vene, ca și cum 
i-ar fi domolit flăcările. 

Chiar și în cutia de fier, în ciuda măștii și a 
lanțurilor care o împodobeau ca niște fâșii de mătase, 
auzea apa. Vuietul nesfârșit al apei ce trecea peste 
pietre umplea clipele de tăcere dintre strigătele ei. 

Pe o insuliță din mijlocul unui râu învăluit de ceaţă, 
pe o lespede netedă de piatră printre râuri și cascade - 
acolo o lăsaseră, acolo o ţineau. Intr-un templu de 
piatră construit pentru cine știe ce zeu uitat. 

Așa cum, probabil, și ea avea să fie uitată. Era mai 
bine decât să fie ţinută minte pentru eșecul ei total. 
Dacă ar mai fi rămas cineva care să-și aducă aminte de 
ea. Dacă ar mai fi supravieţuit careva. 

Nu avea de gând să permită un asemenea eșec. 

Nu intenţiona să le spună ce își doreau să afle, 
indiferent cât de des i se înecau ţipetele în vuietul 
râului, indiferent cât de des răsuna peste curenţii rapizi 
pocnetul oaselor ei. 

Incercase să numere zilele, dar nu știa câtă vreme 
o ţinuseră ei în cutia de fier, cât timp o forțaseră să 
doarmă, ameţită de dulcele fum cu care o sufocaseră 
cât călătoriseră până aici, spre templul durerii care era 
această insulă. 

Nu știa cât trecea între tipetele ei și momentele în 
care era trează, între clipa în care durerea înceta și 
apoi reîncepea. 

Zilele, lunile și anii se scurgeau parcă la fel, în timp 
ce adeseori sângele-i șiroia pe podeaua de piatră și în 
apa râului. 

O prinţesă care trebuia să trăiască mii de ani. Mai 

mult. 

Ceea ce fusese cândva darul ei era, acum, un 
blestem. 

Incă un blestem de suportat, la fel de greu precum 
cel aruncat asupra ei cu mult înainte de a se naște: 
acela de a-și sacrifica propria fiinţă ca să îndrepte o 
veche greșeală, ca să plătească datoria altcuiva faţă 
de zeii care le găsiseră lumea, rămăseseră prinși în 
aceasta, iar apoi o luaseră în stăpânire. 

Nu simțea mâna caldă a zeiței care o 
binecuvântase și o condamnase cu o putere atât de 
mare. Se întreba dacă acelei zeițe a luminii și focului îi 
păsa măcar că ea zăcea acum prinsă în cutia de fier - 
sau dacă nemuritoarea își îndreptase atenţia spre 
altcineva, spre regele care ar fi putut să se ofere în 
locul ei și să renunţe la viaţa sa, cruţând lumea lor. 

Zeilor nu le păsa cine plătea datoria, așadar știa că 
nu aveau să vină după ea și să o salveze. Așa că nu se 
deranja să se roage la ei. 

Dar încă își spunea povestea, încă își imagina 
câteodată că râul i-o cânta, că și întunericul ce 
sălășluia în coșciugul închis i-o cânta. 

„Odată ca niciodată, într-un ţinut demult ars din 
temelii, trăia o tânără prinţesă care își iubea regatul...” 

Se cufunda tot mai mult în acel întuneric, în marea 
de flăcări; atât de mult încât atunci când biciul pocnea, 
când osul se rupea, nu simţea câteodată. 

Dar, de multe ori, simţea - în orele interminabile în 
care își fixa cu privirea tovarășul. 

Nu era vânătorul reginei, care putea să cauzeze 
durere așa cum făcea un muzician un instrument să 
cânte, ci lupul alb și mare, înlănţuit de legături 
invizibile și forţat să privească totul. 

Erau unele zile când nu suporta să se uite la lup, 

când aproape ceda nervos, iar povestea era singura 
care o împiedica să se piardă cu firea. 

„Odată ca niciodată, într-un ţinut demult ars din 
temelii, trăia o tânără prinţesă care își iubea regatul...” 

Cuvinte pe care le rostise unui prinț. Cândva... cu 
mult timp în urmă. 

Unui prinț al gheții și vântului. Unui prinţ care 
fusese al ei și căruia ea îi aparținuse. Cu mult timp 
înainte ca legătura dintre sufletele lor să le devină 
cunoscută. 

Sarcina de a proteja regatul cândva măreț îi 
revenea acum lui. 

Prinţul al cărui parfum mirosea a pin și zăpadă, 
parfumul regatului pe care ea îl iubise cu inima ei de 
foc sălbatic. 

Prinţesa se gândea la el chiar și când regina 
întunecată îi spunea vânătorului ce să facă. Se agăța 
de amintirea lui ca și când ar fi fost o piatră în râul 
învolburat. 

Regina întunecată cu zâmbet de păianjen încerca 
să folosească asta împotriva ei. In pânzele de obsidian 
pe care le țesea, iluziile și visele pe care le torcea în 
apogeul fiecărui  punct-limită, regina căuta să 
răsucească amintirea lui ca pe o cheie în mintea ei. 

Minciunile, adevărurile și amintirile deveneau 
neclare, ca somnul și întunericul din coșciugul de fier. 
Zilele petrecute-n robie pe altarul din piatră din 
mijlocul camerei, atârnând de un cârlig de tavan sau 
întinsă între lanţuri ancorate de zidul de piatră... toate 
începeau să se șteargă, ca tușul care dispărea în apă. 

Așadar, îşi spunea povestea. Întunericul și flăcările 
din adâncul ei șopteau la rândul lor, iar ea le 
răspundea cântând. Închisă în sicriul ascuns pe insula 
din mijlocul unui râu, prinţesa spunea povestea de 

nenumărate ori și îi permitea să dezlănţuie o durere 
eternă în trupul ei. 

„Odată ca niciodată, într-un ţinut demult ars din 
temelii, trăia o tânără prinţesă care își iubea regatul...” 


Partea întâi 
Armate și aliați 


Capitolul 1 


Zăpezile veniseră devreme. 

Chiar și pentru Terrasen, primele ninsori de 
toamnă sosiseră mult prea devreme. 

Aedion Ashryver nu era pe deplin convins că 
vremea aceasta era o binecuvântare, dar dacă ar fi 
ținut legiunile Morathului departe de ușa lor încă puţin 
timp, ar fi îngenuncheat ca să mulțumească zeilor, deși 
aceiași zei amenințau tot ce iubea el - asta dacă 
fiinţele din altă lume puteau fi considerate zeități. 

Oricum Aedion considera că avea lucruri mai 
importante la care să se gândească. 

În cele două săptămâni de când se reunise cu 
legiunea Bane, ei nu văzuseră nici urmă de armatele 
lui Erawan - nici terestre, nici aeriene. Zăpada groasă 
începuse să se așeze la trei zile de la întoarcerea lui, 
îngreunând procesul lent al transportării trupelor de 
soldaţi din flota lor spre tabăra vastă a legiunii Bane, 
situată în câmpia Theralis. 

Corăbiile navigaseră pe Florine, chiar până-n 
pragul  Orynthului,  stindardele de toate culorile 
fluturând în vântul rece din munţii Staghorn: cobaltul și 
auriul din Wendlyn, negrul și stacojiul lui Ansel din 
Briarcliff, argintiul strălucitor al nobililor Whitethorn și 
al nenumăraţilor veri ai acestora. Asasinii Tăcutţi, 

împrăștiați prin flotă, nu aveau niciun steag, deși nu le 
trebuia unul ca să fie identificaţi, cu hainele lor 
deschise la culoare și armele minunate. 

Corăbiile aveau să se alăture din nou ariergardei 
lăsate la gura de vărsare a râului Florine și să patruleze 
coasta de la lllium până la Suria, dar soldaţii - 
majoritatea din armata prinţului coroanei, Galan 
Ashryver - urmau să se ducă pe front. 

Pe frontul care era acum îngropat sub zăpada de 
câţiva centimetri și care se tot așeza. 

Ascuns deasupra unei trecători din munţii 
Staghorn, dincolo de ţinutul Allsbrook, Aedion se 
încruntă privind cerul plin de nori. 

Blănurile lui gălbui îl ajutau să se piardă în peisajul 
colorat în gri și alb al aflorimentului stâncos, o glugă 
ascunzându-i părul blond și ţinându-i de cald. 
Mulțumită climei temperate din Wendlyn, mulţi dintre 
soldaţii lui Galan nu mai văzuseră zăpadă. Nici nobilii 
din Whitethorn și armata lor mai mică nu se descurcau 
mai bine. Așadar, Aedion îl însărcinase pe Kyllian, 
comandantul său cel mai de încredere, să se asigure 
că avea să le fie cât de cât cald. 

Departe de casă, ei luptau pentru o regină pe care 
nu o cunoșteau și în care probabil nu aveau încredere. 
Gerul le-ar fi doborât moralul și ar fi semănat discordie 
mai repede decât vântul care șuiera furtunos printre 
aceste piscuri. 

Vizibilă doar pentru că știa unde să se uite, o 
mișcare ușoară din partea cealaltă a trecătorii îi atrase 
atenţia lui Aedion. 

Lysandra se camuflase mai bine decât el, dar o 
avantaja faptul că purta o haină croită special pentru a 
fi îmbrăcată în acești munți. 

Nu că i-ar fi spus el asta - nici măcar nu-i aruncase 

o privire când plecaseră în misiunea de recunoaștere. 

După toate aparențele, Ae/in avea treburi secrete 
în Eldrys, iar lui Galan și noilor ei aliaţi le lăsase un 
bilet prin care le explica lipsa ei, fapt ce îi permitea 
Lysandrei să îi însoțească în misiunea asta. 

În cele aproape două luni de când tot apelau la 
acest truc, nimeni nu observase că Regina Focului nu- 
și arătase deloc puterea sau că ea și femeia 
metamorfică nu apăreau niciodată în același loc. Și 
nimeni - nici măcar Asasinii Tăcuţi din Deșertul Roșu, 
Galan Ashryver sau soldații trimiși de Ansel din 
Briarcliff cu flota înaintea armatei ei mari - nu 
observase micile gesturi care nu o caracterizau deloc 
pe  Aelin, cum nu sesizase nici semnul de pe 
încheietura mâinii reginei pe care Lysandra nu îl putea 
schimba, indiferent ce înfățișare ar fi luat. 

Se descurca de minune ascunzând semnul cu 
mănuși sau mâneci lungi și dacă vreodată se zărea o 
urmă de piele cu cicatrici, putea să dea vina pe 
cătușele purtate cândva. 

Cicatricile erau false, create chiar acolo unde le 
avea Aelin. În plus, împrumutase de la ea râsetul și 
zâmbetul viclean, umbletul și calmul. 

Aedion abia suporta să o privească, să discute cu 
ea. O făcea doar pentru că și el trebuia să păstreze 
aparențele, să pretindă că era vărul ei credincios, 
comandantul ei neînfricat care avea să o conducă, 
alături de Terrasen, spre victorie - oricât de puţin 
probabil ar fi fost. 

Așadar, își juca rolul, unul din multele pe care le 
jucase la viaţa lui. 

Totuși, în clipa în care Lysandra își schimba părul 
auriu cu buclele negre și ochii neamului Ashryver cu 
cei de smarald, el nu îi mai recunoștea existența. In 

unele zile, nodul Terrasenului tatuat pe pieptul său, 
împodobit cu numele reginei sale și al curţii nou 
create, i se părea un însemn. Mai ales numele ei. 

O luase în misiunea asta doar ca să simplifice 
situaţia, să o facă mai sigură. Risca și alte vieţi în afară 
de a lui și, chiar dacă ar fi putut ceda misiunea de 
cercetare unei unităţi din legiunea Bane, avea nevoie 
de acţiune. 

Durase mai mult de o lună să navigheze din Eyllwe 
cu noii lor aliaţi, ferindu-se de flota Morathului din jurul 
Riftholdului, iar apoi să înainteze spre partea 
continentală în ultimele două săptămâni. 

Nu prea văzuseră lupte, ci doar câteva bande de 
soldaţi adarlanieni rătăcite, fără valgi printre ei, de 
care se ocupaseră repede. 

Aedion se îndoia că Erawan aștepta până la 
primăvară și că liniștea avea vreo legătură cu vremea. 
El discutase despre asta cu oamenii lui și cu Darrow și 
ceilalţi lorzi în urmă cu câteva zile. Era foarte probabil 
ca Erawan să aștepte până în mijlocul iernii, când 
armatei din Terrasen i-ar fi fost extrem de greu să se 
deplaseze și soldaţii lui Aedion ar fi fost slăbiţi din 
cauza lunilor petrecute prin zăpadă, înţepeniţi de frig. 
Nici măcar averea regelui, pe care Aelin le-o câștigase 
prin uneltiri primăvara trecută, nu putea împiedica 
asta. 

Da, mâncarea, păturile și hainele puteau fi 
cumpărate, dar când rutele de aprovizionare erau 
îngropate sub zăpadă, la ce mai foloseau? Tot aurul din 
Erilea nu putea să pună capăt puterilor care se tot 
sleiau, lent, din cauza lunilor petrecute într-o tabără de 
iarnă, expuși vremii nemiloase din Terrasen. 

Darrow și ceilalţi lorzi nu credeau ce spunea 
Erawan, și anume că avea să atace în mijlocul iernii - 

sau pe Ren, când lordul din Allsbrook îl susținuse. 
Spuneau că Erawan nu era nesăbuit. Cu tot ajutorul 
legiunii lui aeriene de vrăjitoare, nici măcar soldaţii 
valgi nu puteau traversa zăpada când era înaltă de trei 
metri. Ajunseseră la concluzia că Erawan ar fi așteptat 
până la primăvară. 

Totuși, Aedion nu risca. Și nici prințul Galan, care 
rămăsese tăcut la acea întâlnire, dar căutase apoi 
sprijinul lui Aedion. Ei trebuiau să le ofere soldaţilor 
hrană și căldură și să facă în așa fel încât să fie instruiți 
și gata să mărșăluiască imediat. 

Această misiune de cercetare, dacă informaţiile lui 
Ren se dovedeau corecte, le-ar fi fost de ajutor. 

In apropiere, abia auzindu-se din cauza vântului, 
coarda unui arc scârțâi. Vârful și tija fuseseră vopsite în 
alb, iar acum, aţintite cu o precizie mortală spre 
deschiderea trecătorii, erau greu de văzut. 

Aedion surprinse privirea lui Ren Allsbrook din locul 
în care tânărul lord stătea ascuns printre pietre, cu 
săgeata gata să zboare. Cu o mantie albă, blănuri gri 
ca ale lui Aedion și un fular galben peste gură, doar 
ochii lui negri și urma unei cicatrici îl dădeau de gol. 

Lui Aedion i se făcu semn să aștepte. Abia 
aruncând o privire spre creatura metamorfică din 
partea cealaltă a trecătorii, transmise la rândul lui 
același ordin. 

Trebuiau să le permită inamicilor să se apropie. 

Scârțâitul zăpezii însoțea respiraţia greoaie. 

Exact la timp. 

Aedion își potrivi săgeata în arc și se ghemui mai 
mult pe afloriment. 

Erau șase, așa cum afirmase cercetașa lui Ren 
când intrase-n grabă în cortul de război al lui Aedion în 
urmă cu cinci zile. 

Nu se deranjau să se ascundă printre pietre și 
zăpadă. Blănurile lor negre, aspre și ciudate, ar fi putut 
fi la fel de bine un far în zăpada orbitoare din munții 
Staghorn. Insă mirosul lor, purtat de un vânt rapid, îi 
spunea destule lui Aedion. 

Erau valgi. În micul grup, niciunul nu purta vreun 
colier sau un inel ascuns pe sub mănușile groase. Până 
și scursorile infestate de demoni puteau să îngheţe - 
sau gazdele lor umane o făceau. 

Inamicii lor se tot apropiau de zona îngustă a 
trecătorii. Săgeata lui Ren era nemișcată. 

„Să lași unul în viaţă”, îi ordonase Aedion înainte 
să își ocupe poziţiile. 

Avuseseră noroc să presupună că urmau să aleagă 
trecătoarea asta, o cale aproape uitată de acces către 
câmpiile  Terrasenului. Armatele  cuceritoare și 
negustorii care căutau să își vândă mărfurile în 
interiorul ţării, dincolo de munţii Staghorn, ignorau 
drumul care permitea ca doar doi călăreţi să treacă 
unul lângă celălalt. 

Aedion nu știa ce sălășluia acolo, cine îndrăznea să 
își câștige existenţa dincolo de orice graniţă 
recunoscută. La fel cum nu știa nici de ce acești soldaţi 
se aventuraseră atât de departe în munți. 

Dar avea să afle destul de curând. 

Compania de demoni trecu pe sub ei, iar Aedion și 
Ren se mișcară ca să își repoziţioneze arcurile. 

Alegându-și ţinta, săgeata nimeri direct craniul. 

Mișcarea din cap a lui Aedion fu singurul semn 
înainte ca săgeata să-i zboare din arc. 


* 


Sângele negru încă fumega în zăpadă când lupta 

încetă. 

Durase doar câteva minute. Doar câteva, după ce 
săgeata lui Ren și cea a lui Aedion își găsiseră ţintele, 
iar Lysandra sărise de unde se cocoţase ca să sfâșie 
alţi trei și să smulgă mușchii gambelor celui de-al 
șaselea membru supraviețuitor al companiei. 

Demonul gemu când Aedion se îndreptă spre el, 
zăpada de la picioarele bărbatului fiind acum neagră, 
iar membrele lui inferioare sfâșiate, ca bucăţile unui 
steag în vânt. 

Lysandra stătea aproape de capul său, cu botul 
pătat de negreală și cu ochii verzi aţintiţi asupra 
chipului palid al bărbatului. Ghearele ascuţite ca niște 
ace licăreau din vârful labelor imense. 

În spatele lor, Ren verifică semnele vitale ale 
celorlalţi și îi decapită înainte ca aerul rece să îi 
îngheţe și să nu îngreuneze despicarea lor. 

— Gunoi trădător! îi spuse printre dinţi demonul lui 
Aedion, faţa scobită schimonosindu-i-se de ură. 

Mirosul pe care îl emana se înălța spre nările lui 
Aedion, acoperindu-i simţurile ca uleiul. 

Aedion își scoase cuțitul de la centură - pumnalul 
lung și extraordinar dăruit de Rowan Whitethorn - și 
zâmbi macabru. 

— Dacă ești isteţ, totul se poate sfârși repede. 

Soldatul valg scuipă pe cizmele acoperite de 
zăpadă ale lui Aedion. 


De mai bine de cinci sute de ani, castelul Allsbrook 
era cu spatele la munţii Staghorn și cu pădurea 
Oakwald la poale. 

Plimbându-se prin faţa focului aprins într-unul 

dintre multele șemineuri uriașe, Aedion putea număra 
semnele fiecărei ierni grele pe pietrele gri și, în plus, 
simţea și apăsarea trecutului legendar al castelului pe 
acele pietre - anii de vitejie, când aceste holuri erau 
pline de cântece, războinici și anii lungi de tristeţe care 
urmaseră. 

Ren ocupase un fotoliu cu ciucuri uzat și poziționat 
într-o parte a focului, sprijinindu-și antebraţele pe 
coapse în timp ce se uita la flăcări. Cu o seară în urmă, 
sosiseră la o oră târzie, iar călătoria prin pădurea 
înzăpezită îl sleise până și pe Aedion prea mult ca să 
facă marele tur. Și după cele petrecute în după-amiaza 
asta, se îndoia că ar fi avut energia să o facă acum. 

În sala cândva măreață era liniște și prea puţină 
lumină, în afară de cea a flăcărilor, iar deasupra lor, 
tapiseriile decolorate și blazoanele de pe stindardul 
familiei Allsbrook se legănau în curentul care se furișa 
pe ferestrele înalte ce ocupau un perete al camerei. 
Ghemuite din cauza frigului mortal de dincolo de 
zidurile vechi ale fortăreței, o varietate de păsări își 
aveau cuibul pe căpriori. 

Și printre ele, un șoim cu ochi verzi asculta fiecare 
cuvânt. 

— Dacă Erawan caută o cale de intrare în Terrasen, 
ar fi nesăbuit s-o ia prin munţi, spuse Ren în cele din 
urmă și se încruntă cu ochii la tăvile aruncate care, în 
urmă cu câteva minute, fuseseră pline cu tocană 
consistentă de oaie și legume rădăcinoase coapte pe 
care le devoraseră - în mare parte fără gust, dar 
fierbinţi. Ținutul de aici nu este prea primitor. Și-ar 
pierde nenumărați soldaţi doar din cauza vremii. 

— Erawan nu face nimic fără motiv, răspunse 
Aedion. Cea mai ușoară cale spre Terrasen ar fi prin 
terenurile agricole, pe drumurile nordice. Toţi s-ar 

aștepta să mărșăluiască pe acolo... sau să își lanseze 
armata de pe coastă. 

— Sau și pe pământ, și pe apă. 

Aedion dădu din cap. Erawan își întinsese mult 
plasa din dorinţa de a reprima rezistenţa ce se ridicase 
pe continentul acesta. Paravanul imperiului Adarlan 
dispăruse: din Eyllwe până la graniţa nordică a 
Adarlanului, de la țărmurile Marelui Ocean până la 
munții înalţi care le împărțeau continentul în două, 
umbra regelui valg creștea în fiecare zi. Aedion se 
îndoia că Erawan avea să se oprească înainte să le 
pună tuturor coliere negre la gât. 

lar dacă Erawan ar fi pus mâna pe celelalte două 
chei Wyrd, dacă ar fi putut să deschidă poarta Wyrd 
când dorea și să dezlănţuie hoardele de valgi din 
propriul ţinut, poate chiar să înrobească armate din 
alte lumi și să le folosească pentru a fi cuceritor... Nu 
ar fi existat nicio șansă să fie oprit - nici în lumea asta, 
nici în oricare alta. 

Toată speranţa de a împiedica această soartă 
îngrozitoare era în Dorian Havilliard și Manon Cioc- 
Negru. Aedion nu auzise nimic - nici unde dispăruseră 
în ultimele luni, nici ce păţiseră - și se gândea că e 
semn bun. Discreţia era esenţială supravieţuirii lor. 

— Așadar, nu pare o mișcare înțeleaptă ca Erawan 
să risipească un grup de cercetași ca să găsească o 
mică trecătoare montană, spuse Aedion și-și scărpină 
barba scurtă ce-i acoperea obrazul. Cu o zi în urmă, 
plecaseră înainte de răsărit, iar el alesese să doarmă în 
loc să se bărbierească. Strategic vorbind, nu are sens. 
Vrăjitoarele pot să zboare, deci nu-i ajută la mai nimic 
să trimită cercetași ca să afle capcanele terenului. Dar 
dacă informaţiile sunt pentru armatele terestre... Ar 
dura câteva luni să-și strecoare armata prin niște mici 

25 


trecători ca asta, ca să nu mai spun c-ar risca să se 
supună intemperiilor. 

— Cercetașul lor n-a făcut decât să râdă, zise Ren 
clătinând din cap, iar părul negru și lung până la umeri 
se mișcă odată cu el. Ce ne scapă aici? Ce nu vedem? 

În lumina focului, cicatricea de pe faţa lui ieşea și 
mai mult în evidenţă. Era o aducere aminte a ororilor la 
care fusese supus Ren și a celor cărora familia lui nu 
supraviețuise. 

— S-ar putea să acţioneze așa ca să ne tot facă să 
avem îndoieli, să ne oblige să repoziționăm armata. 

Aedion se sprijini cu o mână de polita de deasupra 
șemineului, căldura pietrei pătrunzând în pielea-i rece. 

Ren pregătise într-adevăr legiunea Bane în lunile în 
care Aedion fusese plecat, lucrând îndeaproape cu 
Kyllian ca să îi posteze cât mai la sud de Orynth ar fi 
permis lesa lui Darrow - limită care se dovedise a fi nu 
departe de poalele dealurilor care flancau extremitatea 
sudică a câmpiei Theralis. 

De atunci, Ren îi cedase controlul lui Aedion, deși 
întâlnirea lordului din Allsbrook cu Ae/in fusese rece - 
la fel de rece precum zăpada care biciuia în afara 
fortăreței, ca descrierea să fie exactă. 

Lysandra jucase bine rolul, însușindu-și vinovăția și 
nerăbdarea lui Aelin. Și de atunci evitase cu 
înțelepciune orice situaţie în care ei ar fi putut discuta 
despre trecut. Nu că Ren și-ar fi manifestat dorinţa de 
a-și aminti de anii de dinaintea căderii Terrasenului sau 
de evenimentele de iarna trecută. 

Aedion putea doar să spere că nici Erawan nu știa 
că nu o mai aveau pe Aducătoarea-Focului printre ei. 
Nici măcar nu voia să se gândească la ce ar fi făcut sau 
spus armata Terrasenului când și-ar fi dat seama că 
flacăra lui Aelin nu avea să-i apere în luptă. 

— S-ar putea să fie și o manevră adevărată pe care 
am fost destul de norocoși să o descoperim, spuse 
gânditor Ren. Așadar, riscăm să mutăm armata în 
trecători? O parte este deja în munţii Staghorn din 
spatele Orynthului și în câmpiile nordice de dincolo de 
oraș. 

Era o mișcare inteligentă din partea lui Ren, ca să îl 
convingă pe Darrow să îl lase să posteze o parte din 
legiunea Bane în spatele Orynthului, în caz că Erawan 
ar fi navigat spre nord și ar fi atacat de acolo. Il credea 
în stare de orice pe ticălos. 

— Nu vreau ca legiunea Bane să se împrăștie prea 
mult, spuse Aedion, studiind focul. Atât de diferită era 
această flacără... atât de diferită de focul lui Aelin, ca 
și când cea din fața lui ar fi fost o fantomă în 
comparaţie cu fiinţa vie care era magia reginei lui. Și 
tot nu avem destui soldați. 

In ciuda uneltirilor disperate și curajoase ale lui 
Aelin, aliaţii pe care îi câștigase nu erau nici pe departe 
la fel de puternici precum Morathul, iar tot acel aur pe 
care îl adunase ea nu îi ajuta să cumpere mai mulți. 
Rămăseseră puţini pe care măcar să-i atragă să se 
alăture cauzei lor. 

— Aelin nu părea prea îngrijorată când a fugit spre 
Eldrys, șopti Ren. 

Pentru o clipă, Aedion se trezi pe un banc de nisip 
îmbibat cu sânge. 

O cutie de fier. Maeve o biciuise, o închisese într- 
un sicriu adevărat și plecase cu ea pe mare cine știe 
încotro, împreună cu un sadic nemuritor. 

— Aelin, spuse Aedion, străduindu-se să vorbească 
tărăgănat, chiar dacă minciuna îl gâtuia, are propriile 
planuri pe care ni le va spune doar la momentul 
potrivit. 

Ren nu zise nimic. Și chiar dacă regina pe care Ren 
o credea revenită era o iluzie, Aedion adăugă: 

— Tot ce face este pentru Terrasen. 

În ziua în care ea îi doborâse pe ilkeni, el îi spusese 
niște vorbe îngrozitoare. „Unde sunt aliaţii noștri?” o 
întrebase atunci. Încă încerca să se ierte pentru asta... 
pentru toate lucrurile. Ca să îndrepte situaţia, nu avea 
decât această singură șansă de a face așa cum îi 
ceruse ea și a le salva regatul. 

Ren se uită la cele două săbii pe care le aruncase 
pe masa veche din spatele lor. 

— Ea tota plecat. 

Se referea la plecarea din urmă cu zece ani, nu la 
cea spre Eldrys de acum. 

— Toţi am făcut greșeli în ultimii zece ani. 

Zeii știau că Aedion avea multe pentru care să se 
căiască. 

Ren se încordă de parcă alegerile care îl bântuiau l- 
ar fi mușcat de spate. 

— Nu i-am zis niciodată, spuse încet Aedion, astfel 
încât șoimul care stătea pe căpriori să nu audă. Despre 
vizuina cu opiu din Rifthold. 

Despre faptul că Ren o cunoscuse pe proprietară și 
că frecventase des stabilimentul înainte de seara în 
care Aedion și Chaol îl aduseseră acolo aproape 
inconștient, ca să îl ascundă de oamenii regelui. 

— Ştii că poţi să fii ticălos, nu? i se adresă Ren cu o 
voce aspră. 

— N-aș folosi asta niciodată împotriva ta. Aedion se 
uită în ochii întunecați și furioși ai tânărului lord și îl 
lăsă pe Ren să simtă dominaţia fierbând în propria-i 
privire. Ceea ce am vrut să spun înainte să-ţi pierzi 
cumpătul, adăugă el când Ren deschise din nou gura, 
este că Aelin ţi-a oferit un loc la curtea asta fără să știe 

acea parte a trecutului tău. Lui Ren îi tresări ușor 
maxilarul. Dar chiar dacă ar fi știut, Ren, tot ţi-ar fi 
făcut oferta. 

Ren studie podeaua de piatră de sub cizmele lor. 

— Nu există nicio curte. 

— Darrow poate să urle cât vrea, dar te contrazic. 

Aedion se așeză pe fotoliul din faţa lui Ren. Dacă 
Ren o susţinea cu adevărat pe Aelin, acum că Elide 
Lochan se întorsese, iar Sol și Ravi din Suria o 
sprijineau probabil la rândul lor, regina lui avea trei 
voturi în favoarea ei... împotriva celor patru care i se 
opuneau. 

Erau puţine șanse ca votul Lysandrei, în calitate de 
Lady din Caraverre, să fie recunoscut. 

Femeia metamorfică nu ceruse să vadă ţinutul care 
urma să-i fie cămin dacă supravieţuiau acestui război. 
Se transformase pur și simplu într-un șoim în drum 
spre aici și zburase un timp. Când revenise, nu spusese 
nimic, deși ochii verzi îi străluciseră. 

Nu, Caraverre nu avea să fie recunoscut ca 
teritoriu înainte ca Aelin să-și ocupe tronul. 

Înainte ca Lysandra să fie încoronată regină în locul 
ei, dacă regina lui nu s-ar fi întors. 

Urma să se întoarcă. Trebuia să o facă. 

O ușă se deschise în capătul îndepărtat al sălii, 
urmată de pași ușori și grăbiţi. El se ridică doar cu o 
clipă înainte ca peste pietre să răsune vesel numele 
lui, „Aedion!” 

Evangeline radia, îmbrăcată din cap până în 
picioare cu haine verzi din lână, mărginite cu blană 
albă, părul blond-roșcat atârnându-i în două cosiţe, ca 
fetelor de la munte din Terrasen. 

Cicatricile i se întinseră mult când zâmbi, iar 
Aedion își întinse braţele chiar înainte să se arunce 

asupra lui. 

— Mi-au spus că ai sosit târziu aseară, dar că ai 
plecat la răsărit, iar eu eram îngrijorată c-am să te 
scap din nou... 

Aedion o sărută pe creștetul capului. 

— Mi se pare că ai crescut treizeci de centimetri de 
când te-am văzut ultima oară. 

Ochii galbeni ai lui Evangeline străluciră când se 
uită între el și Ren. 

— Unde este... 

Un licăr de lumină și... iat-o! 

Lysandra păru să scânteieze când își acoperi trupul 
gol cu o mantie lăsată pe un scaun din apropiere exact 
pentru asta. Evangeline se aruncă în braţele femeii 
metamorfice, aproape suspinând de bucurie. Umerii îi 
tremurau, iar Lysandra zâmbi sincer și afectuos, 
mângâind-o pe cap. 

— Ești bine? 

În faţa tuturor, femeia metamorfică părea calmă, 
liniștită, dar Aedion o cunoștea - îi cunoștea toanele și 
ticurile care o dădeau de gol. Ştia că tremurul slab din 
cuvintele ei era dovada agitaţiei din spatele înfățișării 
frumoase. 

— O, da! spuse Evangeline, retrăgându-se ca să 
radieze spre Ren. El și lordul Murtaugh m-au adus aici 
la scurt timp după aceea. Apropo, Fleetfoot este cu el. 
Cu Murtaugh, vreau să zic. Il place mai mult decât mă 
place pe mine pentru că-i dă pe furiș bunătăţi toată 
ziua. Acum este mai grasă și mai leneșă decât o pisică 
domestică. 

Lysandra râse, iar Aedion zâmbi. Fata fusese bine 
îngrijită. 

Ca și când abia și-ar fi dat seama, Lysandra îi șopti 
cu blândeţe lui Ren: 

— Mulţumesc. 

Obrajii lui Ren căpătară o nuanţă roșie când se 
ridică în picioare. 

— M-am gândit că ar fi în mai multă siguranţă aici 
decât în tabăra de război; că i-ar fi mai comod, cel 
puțin. 

— O, este cel mai minunat loc, Lysandra! spuse 
Evangeline și-i cuprinse Lysandrei mâna cu ambele 
mâini. Intr-o după-amiază, Murtaugh m-a dus chiar la 
Caraverre - înainte să înceapă ninsoarea. Trebuie să 
vezi peisajul! Dealurile, râurile și copacii frumoși... 
toate lângă munţi. Mi s-a părut că am văzut un 
leopard-fantomă ascunzându-se în vârful stâncilor, dar 
Murtaugh mi-a zis că mintea-mi joacă feste. Dar jur că 
era unul - chiar mai mare decât al tău! lar casa! Este 
cea mai minunată casă pe care am văzut-o vreodată, 
cu o grădină înconjurată de ziduri în spate, și Murtaugh 
spune c-o să fie plină de legume și trandafiri la vară. 

Pentru o clipă, Aedion nu suportă emoția de pe 
chipul  Lysandrei cât Evangeline trăncăni despre 
planurile ei măreţe pentru casă. Era suferinţa năzuinţei 
la o viaţă care foarte probabil avea să-i fie luată înainte 
să aibă șansa să o revendice. 

Aedion se întoarse spre Ren care o fixa cu privirea 
pe Lysandra, lucru ce se întâmpla ori de câte ori ea își 
lua forma umană. 

Luptând cu impulsul de a-și încleșta maxilarul, 
Aedion spuse: 

— Așadar, recunoști ţinutul Caraverre. 

Evangeline continuă cu bolboroseala ei veselă, dar 
Lysandra își îndreptă privirea spre ei. 

— Darrow nu este lordul din Allsbrook, fu tot ce 
spuse Ren. Intr-adevăr. Și cine nu și-ar fi dorit un vecin 
atât de chipeș? 

Adică, atunci când nu locuia în Orynth într-o altă 
formă și supusă unei alte coroane, folosindu-l pe 
Aedion ca să dea naștere unui fals urmaș nobil. Nu era 
cu mult mai important decât un armăsar de prăsilă. 

Lysandra dădu din nou din cap în semn de 
mulțumire, iar Ren roși mai mult, ca și când ei nu și-ar 
fi petrecut toată ziua croindu-și cu greu drum prin 
zăpadă și ucigând valgi, ca și când n-ar fi mirosit încă a 
sânge. 

Într-adevăr, Evangeline adulmecă mantia în care 
era înfășurată Lysandra și se încruntă. 

— Mirosiţi îngrozitor! Toţi! 

— Fii politicoasă! o mustră Lysandra, dar râse. 

Evangeline își puse mâinile-n șolduri așa cum 
Aedion o văzuse de atât de multe ori pe Aelin făcând, 
așa că îl duru inima să o privească. 

— Tu mi-ai cerut să îţi spun dacă miroși vreodată 
urât. Mai ales dacă-ţi miroase gura. 

Lysandra zâmbi, iar Aedion reuși să-și înăbușe 
zâmbetul. 

— Așadar, am făcut-o. 

Evangeline o apucă de mână pe Lysandra, 
încercând s-o tragă pe femeia metamorfică în hol. 

— Putem să împărțim camera mea; am și baie. 

Lysandra cedă un pas. 

— Este o cameră bună pentru un musafir, îi 
mormăi Aedion lui Ren, ridicând o sprânceană. Trebuie 
să fi fost una dintre cele mai bune de acolo, de vreme 
ce avea propria baie. 

Ren își plecă fruntea. 

— l-a aparţinut lui Rose. 

Rose era sora lui mai mare care fusese ucisă 
împreună cu Rallen, mijlociul familiei Allsbrook, la 
academia de magie pe care o frecventau. In apropierea 

graniţei cu Adarlanul, școala se aflase taman în calea 
trupelor invadatoare. 

Chiar și înainte de prăbușirea magiei, ei ar fi avut 
puţine linii de apărare împotriva a zece mii de soldaţi. 
Aedion își dădea voie rareori să își amintească de 
măcelul din Devellin - de acea școală celebră, câţi 
copii fuseseră acolo și cum nu scăpase niciunul. 

Ren fusese apropiat de ambele surori mai mari, dar 
cel mai mult de Rose cea curajoasă. 

— Ea ar fi plăcut-o, zise Ren, făcând semn din 
bărbie spre Evangeline. 

Avea cicatrici, își dădu seama Aedion, la fel ca Ren. 
Ren se alesese cu tăietura de pe faţă când fugise de 
eșafod, preţul diversiunii care îi scăpase pe el și pe 
Murtaugh fiind viaţa părinților lui. Evangeline se 
alesese cu ale ei altfel, evitând la mustață viața 
infernală pe care o îndura stăpâna ei. 

Aedion nu își permitea să își amintească nici de 
asta. 

Evangeline continuă să o tragă după ea pe 
Lysandra, neatentă la conversaţie. 

— De ce nu m-ai trezit când ai sosit? 

Aedion nu auzi răspunsul Lysandrei când se lăsă 
condusă afară din sală și când privirea femeii 
metamorfice o întâlni pe a lui. 

Ea încercase să discute cu el în ultimele două luni. 
De multe ori. De zeci de ori. El o ignorase. lar când 
ajunseseră în sfârșit pe țărmurile  Terrasenului, 
renunţase să mai încerce. 

ÎI minţise. Îl amăgise atât de profund încât orice 
clipă de intimitate, orice conversaţie... Aedion nu știa 
ce fusese real și nu voia să știe; nu voia să știe dacă ea 
vorbise serios când el i se destăinuise pe deplin și cu 
sinceritate. 

Crezuse că aceasta era ultima lui vânătoare, că 
putea să nu se grăbească și să îi arate tot ce avea de 
oferit Terrasenul. Să îi arate și ce avea el de oferit. 

O făcuse „căţea mincinoasă”. li strigase cuvintele 
astea. 

Își recăpătase luciditatea suficient cât să-i fie 
rușine, dar furia nu dispăruse. 

Precauţia se citea în ochii Lysandrei, de parcă l-ar 
fi întrebat: „Nu putem, în clipa asta rară de fericire, să 
vorbim ca prieteni?” 

Aedion doar se întoarse la foc, ferindu-se de ochii 
de culoarea smaraldului, de chipul ei superb. 

Ren putea s-o aibă, chiar dacă gândul îl făcea să-și 
dorească să spargă ceva. 

Lysandra și Evangeline dispărură din sală, fata 
vorbind în continuare. 

Greutatea dezamăgirii Lysandrei zăbovea ca o 
atingere-fantomă. 

Ren își drese vocea. 

— Vrei să-mi spui ce se petrece între voi? 

Aedion îi aruncă o privire inexpresivă care pe 
oamenii mai slabi i-ar fi făcut să fugă. 

— Adu o hartă! Vreau să cercetez din nou 
trecătorile. 

Ren, spre meritul său, plecă în căutarea uneia. 

Aedion se uită la foc, atât de slab fără scânteia de 
magie a reginei lui. 

Cât ar fi durat ca vântul care șuiera pe lângă castel 
să fie înlocuit de hămăitul bestiilor lui Erawan? 


* 


Aedion își primi răspunsul la răsăritul zilei 
următoare. 

Așezat la un capăt al mesei lungi din Marea Sală, 
Lysandra și Evangeline luând în liniște micul dejun în 
celălalt, Aedion își stăpâni tremurul degetelor când 
deschise scrisoarea adusă de mesager cu câteva clipe 
în urmă. Ren și Murtaugh, așezați în jurul lui, se 
abţinuseră să-i ceară răspunsuri în timp ce o citea. O 
dată. De două ori. 

Aedion lăsă în sfârșit scrisoarea din mână și inspiră 
prelung când se încruntă spre lumina apoasă și gri care 
pătrundea prin rândul de ferestre înalte din perete. 

Din partea cealaltă a mesei, greutatea privirii 
Lysandrei îl apăsa. Totuși, ea rămase pe loc. 

— Este de la Kyllian, spuse răgușit Aedion. Trupele 
Morathului au debarcat pe coastă - la Eldrys. 

Ren înjură. Murtaugh rămase tăcut, iar Aedion 
așezat, de vreme ce genunchii nu păreau capabili să-l 
susțină. 

— A distrus orașul. L-a transformat în moloz fără să 
dezlănţțuie vreo trupă de soldați. 

Aedion putea doar să presupună de ce așteptase 
regele întunecat atât de mult. 

— Și turnurile vrăjitoarelor? întrebă Ren. 

Aedion îi povestise tot ce îi dezvăluise Manon Cioc- 
Negru în călătoria lor prin Mlaștinile Stâncoase. 

— Nu scrie. Era puţin probabil ca Erawan să fi 
folosit turnurile, de vreme ce erau destul de mari încât 
să fie transportate pe uscat, iar cercetașii lui Aedion cu 
siguranţă ar fi observat un turn de treizeci de metri 
cărat pe teritoriul lor. Dar exploziile au nimicit orașul. 

— Aelin? 

Vocea lui Murtaugh era aproape o șoaptă. 

— Este bine, minţi Aedion. S-a întors în tabăra din 
Orynth cu o zi înainte să se întâmple. 

Bineînţeles, în scrisoarea lui Kyllian nu se menționa 

unde era ea, dar primul lui comandant speculase că, 
de vreme ce nu exista niciun cadavru sau vreun 
dușman care să sărbătorească, regina scăpase. 

Murtaugh se înmuie pe scaun, iar Fleetfoot își lăsă 
capul auriu pe coapsa lui. 

— Slavă Malei pentru îndurare! 

— Nu îi mulţumi încă. Aedion vâri scrisoarea în 
buzunarul hainei groase pe care o purta din cauza 
curentului de aer din sală. „Nu îi mulţumi deloc”, 
aproape adăugă el. In drum spre Eldrys, Morathul a 
scufundat zece nave de-ale Wendlynului în apropiere 
de llium și a trimis restul flotei înapoi pe Florine, 
împreună cu a noastră. 

Murtaugh se scărpină în barbă. 

— De ce nu i-au urmărit... în amonte? 

— Cine știe? Aedion avea să se gândească mai 
târziu la asta. Erawan a pus ochii pe Eldrys și acum a 
cucerit orașul. Pare înclinat să își trimită o parte din 
armată de acolo. Dacă nu întâmpină niciun obstacol, 
va ajunge în Orynth într-o săptămână. 

— Trebuie să ne întoarcem în tabără, spuse Ren, 
cu chipul întunecat. Să vedem dacă putem să ne 
aducem flota înapoi pe Florine și să atacăm cu Rolfe 
dinspre mare, în timp ce noi bombardăm cu artileria de 
pe uscat. 

Aedion nu avea chef să le reamintească faptul că, 
în afară de mesajele vagi despre căutarea 
mycenienilor împrăștiați și a legendarei lor flote, nu 
mai primiseră nicio veste de la Rolfe. Șansele ca el să 
apară ca să le salveze pielea erau la fel de mici ca 
tribul ireal al Lupilor din capătul îndepărtat al Munţilor 
Anascaul ce se înălțau în interiorul țării sau ca 
Spiridușii care fugiseră din Terrasen în urmă cu zece 
ani, întorcându-se de unde plecaseră ca să se alăture 

armatei lui Aedion. 

Calmul calculat care îl ghidase pe Aedion în luptă și 
măcel puse stăpânire pe el, devenind o certitudine ca 
mantia de blană pe care o purta. Acum, aliaţii lor 
aveau să fie viteza și claritatea. 

„Fronturile trebuie să reziste! ordonase Rowan 
înainte să se despartă. Trage de timp cât poţi de 
mult!” 

El avea să-și respecte acea promisiune. 

Evangeline tăcu în clipa în care Aedion își îndreptă 
atenţia spre femeia metamorfică din partea cealaltă a 
mesei. 

— Câţi oameni poţi să cari dacă te transformi în 
balaur? 


Capitolul 2 


Elide Lochan sperase cândva să călătorească 
departe, într-un loc unde nimeni să nu fi auzit de 
Adarlan sau Terrasen, atât de îndepărtat încât Vernon 
să nu aibă posibilitatea să o găsească. 

Nu anticipase că așa ceva chiar s-ar fi putut 
întâmpla. 

Stând pe aleea veche și prăfuită dintr-un oraș la fel 
de prăfuit din regatul sudic Doranelle, Elide se miră de 
clopotele de amiază care răsunau în văzduh, de 
soarele ce ardea pietrele albe ale clădirilor, de vântul 
uscat care sufla pe străzile înguste dintre ele. De trei 
ori aflase numele orașului și tot nu îl putea pronunța. 

Presupunea că asta nu conta. Nu aveau să stea 
mult timp aici, tot așa cum nu zăboviseră în niciunul 
dintre orașele pe care le străbătuseră în grabă, și nici 
în păduri, munţi sau câmpii. Ritmul neînduplecat al 
prinţului care abia părea să își aducă aminte să 

vorbească - ca să nu mai spunem, să se hrănească - îi 
purtase prin regat după regat. 

Elide se strâmbă uitându-se la hainele decolorate 
din piele pe care încă le purta, la mantia gri 
destrămată și cizmele zgâriate și apoi se uită la cei doi 
însoțitori ai ei de pe alee. Într-adevăr, toţi avuseseră 
zile mai bune. 

— Nu mai durează mult, șopti Gavriel cu un ochi 
roșiatic la intrarea pe alee. 

O siluetă înaltă și întunecată se pierdu în puţinele 
umbre ale bolţii pe jumătate dărâmate, supraveghind 
strada aglomerată de dincolo de ea. 

Elide nu se uită prea mult timp la siluetă. În 
săptămânile nesfârșite, nu fusese în stare să o facă. Nu 
reușise să îl suporte pe el sau durerea de nedescris din 
piept. 

Elide se încruntă la Gavriel. 

— Ar fi trebuit să ne oprim ca să luăm prânzul. 

El îi făcu semn din bărbie spre sacul uzat care 
stătea rezemat de zid. 

— Ai un măr acolo. 

Uitându-se la clădirea care se ridica deasupra lor, 
Elide oftă și se întinse după sac, scotocind printre 
hainele de schimb, funii, arme și diverse provizii până 
ce scoase un măr mare roșu cu verde. Era ultimul 
dintre cele multe culese dintr-o livadă din regatul 
vecin. Fără să scoată o vorbă, i-l întinse lordului Fae. 

Gavriel ridică o sprânceană blondă. 

Elide îi imită gestul. 

— Aud cum îţi ghiorăie stomacul. 

Gavriel râse și luă mărul plecându-și capul înainte 
să îl curețe de mâneca jachetei lui albe. 

— Chiar așa este. 

Elide fu convinsă că silueta întunecată înţepeni. Ea 

nu îl luă în seamă. 

Gavriel mușcă din măr, caninii lui licărind. Tatăl lui 
Aedion Ashryver - asemănarea era incredibilă, deși 
numai în privinţa înfățișării. În cele câteva zile pe care 
ea și le petrecuse cu Aedion, el se dovedise a fi opusul 
masculului gânditor, care vorbea cu blândetțe. 

După ce Asterin și Vesta îi lăsaseră la bordul 
corabiei cu care ajunseseră aici, pe Elide o îngrijorase 
posibilitatea de a fi greșit alegând să călătorească 
împreună cu trei masculi nemuritori și de a fi călcată în 
picioare. 

Insă Gavriel fusese amabil de la început, 
asigurându-se că Elide mânca suficient și avea pături 
în nopţile friguroase, învăţțând-o să încalece caii pe 
care cheltuiseră mulţi bani pentru că ea nu ar fi avut 
nicio șansă să ţină pasul cu ei pe jos, cu sau fără 
glezna rănită. lar când fuseseră nevoiţi să își mâne caii 
pe terenuri accidentate, Gavriel îi sprijinise piciorul cu 
magia, Elide simţindu-i puterea ca o briză caldă de 
vară. 

Cu siguranţă nu îi permitea lui Lorcan să facă asta 
pentru ea. 

Nu avea să uite cum îl văzuse târâindu-se după 
Maeve de îndată ce regina desfăcuse jurământul de 
sânge. Se târâise după Maeve ca un iubit respins, ca 
un câine distrus și disperat după stăpânul său. Aelin 
fusese brutalizată, Lorcan îi divulgase lui Maeve locul 
în care se aflau, iar el tot încerca să o urmeze - chiar 
prin nisipul încă îmbibat cu sângele lui Aelin. 

Gavriel mâncă jumătate de măr și îi oferi restul lui 
Elide. 

— Și tu artrebui să mănânci. 

Ea se încruntă văzând vânătaia de sub ochii lui 
Gavriel. Asemenea vânătăi erau și sub ochii ei, fără 

îndoială. Măcar luna trecută sângerase, în ciuda 
călătoriei grele care-i consumase toate rezervele de 
mâncare din stomac, iar să le explice celor trei 
războinici care deja simțeau mirosul sângelui că avea 
nevoie de anumite lucruri și să se oprească mai des o 
înfricoșase în mod deosebit. 

Nu spusese nimic de crampele care îi săgetau 
stomacul și spatele și-i coborau spre coapse, ci călărise 
în continuare, ţinându-și capul plecat. Știa că ei s-ar fi 
oprit; chiar și Rowan s-ar fi oprit ca să-i permită să se 
odihnească. Dar de fiecare dată când se opreau, Elide 
vedea cutia de fier; vedea biciul, lucind de sânge, în 
timp ce pocnea prin aer și o auzea pe Aelin ţipând. 

Ea plecase ca Elide să nu fie luată; nu ezitase să se 
ofere în locul fetei. 

Doar acest gând o ajuta pe Elide să călărească. 
Fâșiile de pânză oferite de Gavriel și Rowan, fără 
îndoială din propriile cămăși, îi ușuraseră oarecum 
acele câteva zile, deși habar n-avea când le tăiaseră 
cei doi. 

Elide mușcă din măr, savurând prospeţimea dulce- 
acrișoară. Ca să plătească fructele luate, Rowan lăsase 
pe o buturugă niște bănuţi din economiile care se 
împuţinau rapid. 

Curând aveau să fie nevoiţi să fure ca să aibă ce 
mânca sau să își vândă caii. 

Din spatele ferestrelor închise de la un etaj 
superior se auziră un bocănit și strigătele înăbușite ale 
unui bărbat. 

— Crezi c-o să avem mai mult noroc de data asta? 
întrebă încetișor Elide. 

Gavriel studie obloanele vopsite în albastru, 
cioplite într-o rețea complicată de zăbrele. 

— Sper că așa o să fie. 

40 


Zilele astea chiar nu prea aveau noroc. N- 
avuseseră prea mult de când cu plaja aia blestemată 
din Eyllwe, când Rowan simţise o smucitură în legătura 
dintre el și Aelin - legătura de împerechere - și îi 
urmase chemarea peste ocean. Totuși, odată ajunși pe 
aceste țărmuri după câteva săptămâni îngrozitoare 
petrecute pe ape agitate de furtună, nu mai avuseseră 
ce să urmărească. 

Nici urmă de flota rămasă a lui Maeve. Nici urmă 
de nava reginei, Nightingale, acostată în vreun port. 
Nicio știre despre întoarcerea ei la tronul din Doranelle. 

Doar zvonurile îi mânaseră mai departe, ducându-i 
peste munţii îngropaţi în zăpadă, prin păduri dese și 
câmpii uscate. 

Până în regatul anterior, orașul anterior, unde 
străzile erau pline cu  petrecăreţii  ieșiți să 
sărbătorească Samhuinn, ca să-i onoreze pe zei când 
vălul dintre lumi era cel mai subţire. 

Ei nu știau că acești zei nu erau decât niște fiinţe 
din altă lume; că orice ajutor oferit de zei, orice ajutor 
primit vreodată de Elide de la vocea șoptită peste 
umărul ei avusese un singur scop: acela de a se 
întoarce acasă. 

Pioni - asta erau Elide, Aelin și ceilalți pentru ei, 
realitate confirmată de faptul că, din acea zi 
îngrozitoare din Eyllwe, Elide n-o mai auzise pe Anneith 
călăuzind-o în șoaptă; simţise doar câteva ghionturi în 
zilele lungi, ca și când ar fi vrut să-i aducă aminte de 
prezenţa ei, să nu uite că îi supraveghea cineva. Că 
dacă ar fi reușit să o găsească pe Aelin, tânăra regină 
tot ar fi trebuit să plătească prețul suprem acestor zei. 
Asta dacă Dorian Havilliard și Manon Cioc-Negru 
reușeau să recupereze cea de-a treia și ultima cheie 
Wyrd. Dacă tânărul rege nu se jertfea în locul lui Aelin. 

Așadar, Elide suporta  ghionturile ocazionale, 
refuzând să se gândească la ce fel de ființă ar fi putut 
să se arate interesată de ea, de ei toți. Alungase acele 
gânduri când mergeau pe străzi, ascultând orice zvon 
despre locul în care se afla Maeve. Soarele apusese, 
Rowan mârâind cu fiecare oră care trecea și nu le 
dezvăluia nimic, aşa cum nici din celelalte oraşe nu 
aflaseră mare lucru. 

Tânăra îi făcuse să meargă în continuare pe 
străzile vesele, neobservațti, amintindu-i lui Rowan de 
fiecare dată când își dezgolea dinții că erau spioni în 
toate regatele și ţinuturile. Și, dacă se afla că un grup 
de războinici Fae terorizau orașele în căutarea lui 
Maeve, cu siguranţă vestea ar fi ajuns imediat la 
urechile reginei Fae. 

Noaptea se lăsase, iar pe dealurile aurii de dincolo 
de zidurile orașului se aprinseseră focuri de tabără. 

Rowan încetase în sfârșit să mai mârâie când zări 
priveliștea asta, ca și când i-ar fi amintit de ceva 
dureros. 

Dar apoi, trecuseră pe lângă un grup de soldaţi Fae 
ieșiţi la băut, iar Rowan rămăsese nemișcat, studiindu-i 
pe războinici în maniera rece și calculată care îi spunea 
lui Elide că el făcuse un plan. 

Odată intraţi pe o alee, prinţul Fae i-l expusese în 
termeni clari și brutali. 

Trecuse o săptămână și iată-i. Strigătele se auzeau 
din ce în ce mai răsunător în clădirea de deasupra. 

Elide se strâmbă când lemnul care trosnea acoperi 
clopotele orașului. 

— Ar trebui să-l ajutăm? 

Gavriel își trecu o mână tatuată prin părul blond. 
Erau numele războinicilor căzuţi sub comanda lui, îi 
explicase când ea îndrăznise în sfârșit să-l întrebe cu o 

săptămână în urmă. 

— El aproape a terminat. 

Intr-adevăr, chiar și Lorcan se încrunta acum de 
nerăbdare la fereastra de deasupra lui Elide și Gavriel. 

Când clopotele de la amiază nu se mai auziră, 
obloanele se deschiseră brusc. 

„Spulberate” ar fi fost un cuvânt mai potrivit să 
descrie acţiunea când doi masculi Fae zburară prin ele. 

Unul din ei, cu părul castaniu și însângerat, ţipă în 
cădere. 

Prinţul Rowan Whitethorn nu spuse nimic în timp 
ce el căzu odată cu acesta și se ţinu de mascul, 
dezgolindu-și dinţii. 

Elide se dădu la o parte, lăsându-le destul loc să 
cadă pe grămada de lăzi de pe alee, așchiile și resturile 
zburând prin aer. 

Ea știa că o rafală de vânt făcuse căderea să nu fie 
fatală pentru masculul cu umeri laţi, pe care Rowan ÎI 
ridică din dărâmături de gulerul tunicii lui albastre. 

Mort nu le era de folos. 

Gavriel scoase un cuţit, rămânând lângă Elide când 
Rowan îl izbi pe străin de zidul aleii. Pe chipul prinţului 
nu se citea nici urmă de blândeţe, de prietenie. 

Era doar un prădător cu sânge rece hotărât să 
găsească regina care îi furase inima. 

— Te rog! spuse masculul în limba obișnuită. 

Așadar, Rowan îl găsise. De Samhuinn, Rowan își 
dăduse seama că nu puteau să spere să îi dea de urmă 
lui Maeve. Totuși, puteau să-i găsească pe comandanții 
care o serviseră, împrăștiați în diverse regate, 
împrumutați conducătorilor muritori. 

lar masculul la care mârâia Rowan cu buza 
însângerată era un comandant. Un războinic, după 
lățimea umerilor lui și coapsele musculoase. Rowan tot 

era mai voluminos decât el. Și Gavriel și Lorcan la fel. 
Ca și când, chiar și printre Fae, ei trei erau o specie cu 
totul diferită. 

— Uite cum stă treaba, îi spuse Rowan 
comandantului smiorcăit, cu o voce mortal de blândă și 
cu sângele șiroindu-i din buza spartă, din cauza 
rânjetului feroce. Mai întâi îţi rup picioarele și poate o 
parte de coloană, ca să nu te poţi târî, zise și îndreptă 
un deget însângerat spre alee, spre Lorcan. Ştii cine 
este, nu-i așa? 

De parcă i-ar fi răspuns, Lorcan ieși de sub boltă. 
Comandantul începu să tremure. 

— Picioarele, spinarea și corpul au să ţi se vindece 
în cele din urmă, continuă Rowan în timp ce Lorcan se 
apropia. Dar ce-o să-ţi facă Lorcan Salvaterre..., spuse 
și apoi râse încetișor, fără să se amuze. Prietene, din 
asta n-o să-ţi mai revii! 

Comandantul aruncă priviri frenetice spre Elide, 
spre Gavriel. 

Prima dată când se întâmplase asta - în urmă cu 
două zile - Elide nu reușise să privească. Comandantul 
acela nu avusese nicio informaţie importantă și, având 
în vedere bordelul de nedescris în care îl găsiseră, 
Elide chiar nu regretase că Rowan îi lăsase trupul într- 
un capăt al aleii și capul în celălalt. 

Dar azi, de data asta... „Priveşte! Vezi! îi șoptea o 
voce înceată la ureche. Ascultă!” 

In ciuda căldurii și a soarelui, Elide tremură și 
strânse din dinţi, fără să dea glas tuturor cuvintelor 
care se adunau înăuntrul ei. „Găsește pe altcineva! 
Găseşte o cale să îţi folosești puterile ca să făurești 
Lacătul! Găseşte o cale să accepţi ca sorții tăi să fie 
prinși în lumea asta, ca să nu fim nevoiţi să plătim o 
datorie care de la bun început nu a fost a noastră”. 

Totuși, dacă Anneith îi vorbea acum, când în 
ultimele luni doar o înghiontise... Elide înghiţi acele 
cuvinte pline de furie, așa cum trebuiau să facă toți 
muritorii. Pentru Aelin, ea se putea supune, tot așa 
cum și Aelin avea să se supună în cele din urmă. 

Când îl privi pe comandantul care se legăna 
tremurând în prinsoarea de fier a lui Rowan, Gavriel nu 
afișă nici urmă de milă, ci doar un simţ practic 
macabru. 

— Spune-i ce vrea să știe! Altfel nu faci decât să-ți 
înrăutăţești situaţia. 

Lorcan aproape ajunsese la ei, un vânt întunecat 
învăluindu-i degetele lungi. 

Chipul său dur nu mai semăna cu al masculului pe 
care ajunsese să îl cunoască. Cel puţin nu cu al 
masculului care fusese înainte de acea plajă. Nu, 
aceasta era masca pe care o văzuse prima dată în 
Oakwald - a insensibilităţii, aroganţei și cruzimii. 

Comandantul văzu puterea care se aduna în mâna 
lui Lorcan, dar reuși să rânjească la Rowan, sângele 
pătându-i dinţii. 

— O să vă ucidă pe toţi! Ochiul i se învineţise deja, 
pleoapa umflată acoperindu-l complet. Când Rowan 
ridică un scut de vânt în jurul lor, izolând toate 
sunetele, lui Elide îi pulsă aerul în urechi. Maeve o să 
vă ucidă pe toţi, trădătorilor! 

— Poate să încerce, îi răspunse Rowan cu blândeţe. 

„Uită-te”, îi șopti din nou Anneith. 

Când comandantul începu să tipe de data asta, 
Elide nu își întoarse privirea. 

lar în clipa în care Rowan și Lorcan făcură ceea ce 
fuseseră instruiți să facă, tânăra nu își dădu seama 
dacă Anneith îi poruncise să privească doar ca să o 
ajute sau să-i aducă aminte ce ar fi putut să facă zeii 

dacă nu li se dădea ascultare. 
Capitolul 3 


Munţii Staghorn și pădurea Oakwald erau în flăcări. 

Copacii mari și vechi erau doar niște coji arse, 
cenușa groasă plutind spre pământ. 

Tăciuni dansau prin aer, o parodie a celor care se 
înălțaseră cândva în urma ei ca niște licurici când 
trecuse printre focurile de tabără din Beltane. 

Flacăra atât de înaltă și căldura înăbușitoare, aerul 
pârjolindu-i plămânii. 

„Tu ai făcut asta, tu ai făcut asta, tu ai făcut asta!” 

Copacii muribunzi mormăiau pârâind cuvintele, 
strigându-le. 

Lumea era scăldată în flăcări - în foc, nu întuneric. 

Mișcarea dintre copaci îi atrase atenţia. 

Lordul Nordului era agitat și înnebunit de durere în 
timp ce galopa spre ea și fumul se înălța din haina lui 
albă, iar focul îi devora coarnele puternice - nu era 
flacăra nemuritoare agăţțată între ele pe sigiliul ei, 
flacăra veșnică a cerbilor sacri din Terrasen și, înaintea 
lor, a Malei, ci flăcări adevărate și urâte. 

Lordul Nordului trecu zgomotos mai departe, 
arzând la nesfârșit. 

Ea întinse o mână spre el, invizibilă și lipsită de 
importanță, dar cerbul mândru trecu mai departe 
zbierând. 

Țipetele erau oribile și necruțătoare, ca și când 
centrul lumii ar fi fost sfâșiat. 

Nu putu face nimic atunci când cerbul se aruncă în 
zidul de foc întins ca o plasă între doi stejari în flăcări. 

El nu ieși. 

Lupul alb o privea din nou. 

Aelin Ashryver Whitethorn Galathynius își trecu un 
deget îmbrăcat în fier peste marginea altarului de 
piatră pe care stătea întinsă. 

Era singura mișcare pe care o putea face. 

Cairn o lăsase aici de data asta. Nu se obosise să o 
mute în cutia de fier lipită de zidul alăturat. 

Era un rar moment de răgaz. Ca să nu se trezească 
în întuneric, ci în lumina pâlpâitoare a focului. 

Cuptoarele se stingeau, chemând frigul umed care 
i se lipea de piele, de orice nu era acoperit de fier. 

Trăsese deja de lanţuri cât de încet posibil, dar 
erau bine fixate. 

O împovăraseră cu și mai mult fier, începând cu 
mănușile de metal. 

Nu își amintea când făcuseră asta. Unde fusese. 
Atunci nu existase decât cutia, adică sicriul sufocant de 
fier ale cărui slăbiciuni i le încercase de nenumărate 
ori, înainte ca ei să trimită acel fum cu miros dulceag 
care s-o lase inconștientă. Nu știa cât de mult dormise 
după aceea. 

Când se trezise aici, nu mai era fum. 

Așadar, îl încercase din nou, cât îi permiteau 
lanţurile - împingând cu picioarele, coatele și mâinile în 
metalul neiertător. Nu avea suficient loc să se întoarcă 
și să aline durerea provocată de lanţurile care îi intrau 
în carne și o iritau. 

Rănile adânci lăsate de bici pe spatele ei 
dispăruseră. Cele care îi spintecaseră pielea până la 
os. Sau și asta fusese un vis? 

Se scufundase în amintiri, în anii de antrenament 
din fortăreața unui asasin, în lecţiile în care fusese 

lăsată înlănţuită, în propriile fecale, până ce-și dăduse 
seama cum să scape de ele. 

Dar fusese legată în ciuda acelei sesiuni de 
instruire. Nimic din ce încercase în întunericul 
inconfortabil nu funcţionase. 

Metalul mănușii zgârie piatra neagră, abia auzindu- 
se în șuieratul cuptoarelor și al râului care vuia de 
dincolo de ele, oriunde s-ar fi aflat. 

Ea și lupul. 

Fenrys. 

El nu era legat în lanţuri. Nu era nevoie. 

Maeve îi ordonase să rămână și să stea locului, iar 
el o ascultase. 

Câteva minute lungi, ei se uitară unul la celălalt. 

Aelin nu se gândi la durerea care o făcuse să-și 
piardă cunoștința, chiar dacă amintirea oaselor rupte îi 
făcu piciorul să tresară. Lanţurile zângăniră. 

Însă acolo unde agonia ar fi trebuit să fie violentă, 
nu licări nimic. Nu simţi nicio durere în picioare. Işi 
alungă din minte imaginea în care acel mascul - Cairn 
- i le distrusese, iar ea ţipase până când rămăsese fără 
voce. 

Ar fi putut fi un vis, unul dintre nenumăratele care 
o bântuiau în întuneric: un cerb în flăcări, fugind printre 
copaci, ore petrecute pe acest altar, cu picioarele 
strivite de unelte vechi, un prinţ cu păr argintiu al cărui 
parfum îi aducea aminte de „acasă”. 

Imaginile se înceţoșau și se amestecau și chiar și 
momentul acesta, în care se uita la lupul alb rezemat 
de zidul din fața altarului, putea fi o parte dintr-o iluzie. 

Cu unghia, Aelin zgărie din nou marginea rotunjită 
a altarului. 

Lupul clipi la ea de trei ori. În zilele, lunile și anii de 
început, creaseră un cod al tăcerii, profitând de 

puţinele clipe în care reușise să vorbească, șoptind 
prin găurile aproape invizibile ale sicriului din fier. 

Un clipit pentru „da”. Două pentru „nu”. Trei 
pentru „Ești bine?” Patru pentru „Sunt aici, sunt cu 
tine”. Cinci pentru „E real, ești trează”. 

Fenrys clipi din nou de trei ori. „Ești bine?” 

Aelin își înghiţi nodul din gât, dezlipindu-și limba de 
cerul gurii, și clipi o dată. „Da”. 

Ea numără de câte ori clipi el. 

De șase ori. 

Era o invenţie de-a lui, probabil ca să-i spună 
„Mincinoaso!” sau așa ceva, dar Aelin refuză să 
recunoască acel cod și clipi din nou o dată. „Da”. 

Ochii negri o scrutară. El văzuse totul, fiecare 
mișcare. Dacă i-ar fi fost permis să se transforme, ar fi 
putut să-i spună ce era născocit și ce era real... dacă 
fusese ceva real. 

Se trezi fără să aibă vreo rană și fără să simtă vreo 
durere, ci doar cu amintirea rămasă în urma 
nenumăratelor momente în care, zâmbind, Cairn îi 
tăiase pielea. 

Probabil o lăsase pe altar pentru că plănuia să 
revină curând. 

Aelin se mișcă suficient cât să tragă de lanțuri, 
încuietoarea măștii intrându-i în ceafă. Nici nu mai știa 
de câtă vreme nu-i mai mângâiase vântul obrajii sau o 
mare parte din piele... 

Ce nu era îmbrăcat în fier era acoperit cu o cămașă 
albă fără mâneci care-i ajungea până la mijlocul 
coapselor, lăsându-i picioarele și braţele goale pentru 
chinurile lui Cairn. 

Erau zile în care-și aducea aminte de cămașă 
dispărută, de cuţitele care îi zgâriau abdomenul, dar 
ori de câte ori se trezea, cămașa rămânea intactă. 

Neatinsă. Nepătată. 

Fenrys își ciuli urechile, tresărind, atrăgându-i 
atenţia lui Aelin. 

Ea ura tremurul care începu să-i cuprindă oasele 
când pașii scârțâiră dincolo de încăperea pătrată și ușa 
de fier de la singura intrare în camera fără ferestre. 
Holul de piatră pe care-l zărea câteodată era la fel de 
ermetic. Doar sunetul apei răzbătea până aici. 

Sunetul se intensifică în clipa în care ușa de fier fu 
descuiată și cineva o împinse cu un scârțâit. 

Ea își impuse să nu tremure când masculul cu păr 
șaten se apropie. 

— Te-ai trezit atât de devreme! Cred că nu te-am 
torturat destul... 

Acea voce... Ura acea voce, înceată și rece, mai 
mult decât pe toate celelalte. 

El purta veșminte de războinic, dar nicio armă 
specifică nu-i atârna la centura taliei subţiri. 

Cairn observă unde-i căzu privirea și atinse ușor 
ciocanul greu care se legăna la șoldul lui. 

— Ce nerăbdătoare ești să-l simţi din nou! 

Nicio flacără nu venea spre ea, niciun tăciune. 

El se apropie de mica grămadă de bușteni de lângă 
un cuptor și puse câţiva în focul care se stingea, dar 
care mai apoi se roti și pârâi, devorând lemnul cu limbi 
lacome. 

Magia ei nu-i răspunse nici măcar cu un licăr. Tot 
ce mânca și bea prin gura măștii avea gust de fier. 

La început, refuzase. Gustase fierul și îl scuipase. 

Mai că ajunsese să moară de sete când ei o 
forţaseră să bea și apoi o lăsaseră să flămânzească - 
până ce ea cedase și devorase orice îi puseseră în față, 
cu sau fără fier. 

Nu se gândea des la acel moment, la acea 

slăbiciune, la cât de mult se entuziasmase Cairn 
văzând-o că mânca și la cum se înfuria când nu ceda la 
ce voia el. 

Cairn puse lemne pe foc în celelalte cuptoare 
înainte să pocnească din degete la Fenrys. 

— Poţi să-ţi faci nevoile pe hol și să revii aici 
imediat. 

Ca și când l-ar fi ridicat o fantomă, lupul imens ieși 
din încăpere. 

Maeve se gândise până și la asta, dându-i lui Cairn 
puterea de a-i ordona lui Fenrys când să mănânce, să 
bea și să își facă nevoile pentru că știa că, în mod voit, 
Cairn uita câteodată. Scheunatul de durere canină 
ajunsese la ea, în ciuda faptului că se afla într-o cutie. 

Real. Asta fusese real. 

Masculul din faţa ei, un războinic instruit în toate în 
afară de onoare și spirit, îi studie corpul. 

— Cum o să ne jucăm în seara asta, Aelin? 

Ea ura să-l audă pronunţându-i numele. 

Ridicându-și o buză, își dezgoli dinţii. 

Rapid ca o viperă, Cairn o apucă de gât destul de 
puternic încât să-i lase urme. 

— Atâta furie, chiar și acum. 

Nu avea să renunţe niciodată la furie. Chiar și când 
se scufunda în acea mare fierbinte lăuntrică și când 
cânta întunericului și focului, furia o călăuzea. 

Degetele lui Cairn îi intrară în gât, iar ea nu reuși 
să nu scoată un suspin înecat. 

— Toate astea pot să înceteze cu doar câteva 
cuvinte, prinţesă, spuse el mieros, plecându-se destul 
de mult încât respiraţia lui să-i atingă buzele. Câteva 
cuvinte, iar noi doi o să ne despărțim pentru 
totdeauna. 

Ea nu le spusese. Nu-i făcuse niciodată jurământul 

de sânge lui Maeve. 

Dacă l-ar fi făcut, ar fi renunţat la tot ce știa, la tot 
ce era, devenind o sclavă pentru totdeauna și aducând 
osânda lumii. 

Cairn își mai relaxă un pic prinsoarea, iar ea inspiră 
profund, dar degetele lui zăboviră în partea dreaptă a 
gâtului ei. 

Aelin cunoștea bine acel punct, cicatricea peste 
care el își trecu degetele, cele două mici semne dintre 
gât și umăr. 

— Interesant, șopti Cairn. 

Aelin își smuci capul, arătându-și din nou dinţii. 

Cairn o lovi. 

Nu-i dădu una peste fața acoperită cu fier care i-ar 
fi distrus monturile, ci în stomacul neprotejat. 

Aerul îi ieși din plămâni, iar fierul zăngăni când 
încercă și nu reuși să se ghemuiască într-o parte. 

Pășind în liniște, Fenrys se întoarse și își ocupă 
locul de lângă zid. Îngrijorarea și furia sclipiră în ochii 
negri ai lupului când ea respiră sacadat și încercă să își 
cuprindă abdomenul cu mâinile înlănţuite, însă Fenrys 
nu putu decât să se întindă din nou pe podea. 

Clipi de patru ori. „Sunt aici, sunt cu tine”. 

Rânjind la micile mușcături de pe gâtul ei, 
vindecate de apa sărată din Golful Craniului, Cairn nu 
văzu cum ea îi răspunse clipind o dată. 

Erau urmele lăsate de Rowan. Un semn al 
partenerului. 

Ea nu își permise să se gândească prea mult la el 
când Cairn scoase ciocanul greu și îl ţinu în mâinile 
uriașe. 

— Dacă Maeve n-ar fi ordonat să-ţi punem un 
căluș, spuse gânditor masculul, studiindu-i corpul ca un 
pictor care evalua o pânză goală, mi-aș fi înfipt dinţii în 

tine! Să văd dacă semnele lui Whitethorn ar mai fi 
rezistat. 

Groaza i se răsuci în stomac. Ea văzuse cum se 
purta în orele lungi petrecute împreună aici. Cu 
degetele îndoite, zgârie piatra ca și când ar fi fost faţa 
lui Cairn. 

Cairn își mută ciocanul într-o mână. 

— Presupun că o să fim nevoiţi să ne descurcăm 
așa, spuse și își trecu cealaltă mână de-a lungul 
toracelui ei, iar ea se smuci în lanţuri când o atinse de 
parcă i-ar fi fost stăpân. El zâmbi. Ce sensibilă ești! 
Apucându-i genunchiul gol, i-l strânse ușor. Mai 
devreme, am început de la picioare. Hai să urcăm un 
pic de data asta. 

Aelin își adună puterile și inspiră profund ca să 
plece departe de aici, din corpul ei. 

N-avea să le permită niciodată să o distrugă și n- 
avea să depună jurământul de sânge. 

Pentru Terrasen, pentru poporul ei, pe care îl 
lăsase să îndure propriul chin zece ani lungi. Le datora 
măcar atât. 

Se afundă tot mai mult în sinea sa, ca și când ar fi 
putut scăpa de ce urma, ca și când s-ar fi putut 
ascunde de asta. 

Ciocanul licări în lumina focului când, inspirând, 
Cairn îl ridică deasupra genunchiului ei, anticiparea și 
încântarea amestecându-se pe chipul său. 

Fenrys clipi de nenumărate ori. „Sunt aici, sunt cu 
tine”. 

Insă gândurile lui nu împiedicară ciocanul să cadă 
sau ţipătul care îi cutremură gâtul să umple încăperea. 


Capitolul 4 

— Tabăra asta este abandonată de câteva luni 
bune. 

Manon se întoarse de pe piscul acoperit de zăpadă 
de unde monitorizase marginea vestică a munţilor Colţi 
Albi. Spre Pustiuri. 

Asterin rămase ghemuită deasupra rămășițelor pe 
jumătate îngropate ale unei gropi de foc, blana de 
capră aruncată pe umeri zburlindu-se în vântul rece. 

— De la începutul toamnei n-a fost nimeni aici, 
continuă aghiotanta ei. 

Manon bănuise același lucru. Umbrele reperaseră 
locul în urmă cu o oră, patrulând terenul în avans și 
observând cumva neregulile ascunse cu pricepere în 
valea piscului stâncos. Mama știa că Manon ar fi putut 
zbura chiar pe deasupra ei. 

Asterin se ridică în picioare, scuturându-și zăpada 
de pe genunchii pantalonilor de piele. Nici măcar 
materialul gros nu putea să ţină departe gerul și, 
astfel, ajunseseră să poarte blănurile caprelor de 
munte. 

„Sunt bune ca să ne ascundem în zăpadă”, 
afirmase Edda, Umbra lăsând chiar și negrul preferat 
să i se ducă din păr în ultimele săptămâni, ca să-și 
dezvăluie albul natural. Nuanţa lui Manon. Briar 
păstrase vopseaua. Una din ele trebuia să cerceteze 
noaptea, afirmase cealaltă Umbră. 

Manon le supraveghe cu atenţie pe cele două 
Umbre care mergeau prin tabără. Poate că nu mai erau 
Umbre, ci mai degrabă două feţe ale lunii. Una 
întunecată, una luminoasă. 

Era una dintre multele schimbări ale Celor 
Treisprezece. 

Manon expiră, vântul alungând aburii calzi. 

— Sunt acolo, șopti Asterin astfel încât celelalte să 

nu audă din locul în care se adunaseră lângă bolovanul 
proeminent care le proteja de vânt. 

— Trei tabere, spuse Manon la fel de încet. Toate 
abandonate de multă vreme. Vânăm fantome. 

Părul auriu al lui Asterin se desprinse din cosiţă, 
fluturând spre vest, către patria pe care poate n-aveau 
s-o mai vadă vreodată. 

— Taberele sunt dovada că sunt vii. Ghislaine 
crede că s-ar putea să fi fost ridicate pentru vânătorile 
de la sfârșitul verii. 

— Ar putea fi și ale sălbaticilor din munţii ăștia. 

Deși Manon știa că nu erau. În ultimele sute de ani, 
vânase destule vrăjitoare Crochan ca să identifice stilul 
în care făceau focul și taberele lor mici și ordonate. 
Toate Cele Treisprezece o făcuseră. Și, în plus, anul 
acesta toate urmăriseră și uciseseră suficient de mulţi 
sălbatici din Colţii Albi pentru Erawan încât să le 
cunoască obiceiurile. 

Ochii negri cu puncte aurii ai lui Asterin se opriră 
asupra orizontului ceţos. 

— O să le găsim. 

Curând. Ele trebuiau să găsească în curând măcar 
pe câteva dintre vrăjitoarele Crochan. Manon știa că 
aveau metode de comunicare, așa împrăștiate cum 
erau, moduri de a cere ajutor. 

Timpul nu era de partea lor. Trecuseră aproape 
două luni de la acea zi de pe plaja din Eyllwe, de când 
ea aflase prețul îngrozitor pe care trebuia să îl 
plătească regina Terrasenului ca să pună capăt acestei 
nebunii. Preţul pe care îl putea plăti și altcineva din 
descendența Malei, dacă era nevoie. 

Manon rezistă impulsului de a arunca o privire 
peste umăr spre locul în care stătea regele Adarlanului 
printre celelalte dintre Cele Treisprezece ale ei, 

amuzând-o pe Vesta invocând focul, apa și gheața în 
palma lui făcută căuș. Era o mică prezentare a magiei 
formidabile, minunate. El creă trei spirale de elemente 
ce dansau lent dându-și târcoale, iar Vesta ridică 
impresionată o sprânceană. Manon văzuse cum 
santinela cu păr roșcat se uita la el, observase că 
Vesta se abţinea cu înţelepciune să dea curs dorinţei 
sale. 

Manon nu îi dăduse, totuși, asemenea ordine. Nu le 
spusese Celor Treisprezece ce era mai exact regele 
uman pentru ea. 

„Nimic”, voia Manon să spună. Cineva la fel de 
nesigur ca și ea. La fel de furios în tăcere. Și la fel de 
presat de timp. Găsirea celei de-a treia și ultime chei 
Wyrd se dovedise imposibilă. Cele două pe care regii le 
purtau în buzunar nu le ofereau nicio îndrumare, ci 
doar mirosul lor nepământesc. Habar n-aveau unde o 
păstra Erawan. Să o caute prin Morath sau oricare 
dintre celelalte avanposturi ale lui ar fi însemnat să se 
sinucidă. 

Așadar, după săptămâni de căutări eșuate, ele 
abandonaseră căutarea în favoarea găsirii vrăjitoarelor 
Crochan. Regele protestase iniţial, dar cedase. Aliaţii și 
prietenii lui din nord aveau nevoie de cât de mulți 
războinici puteau aduna. Găsirea vrăjitoarelor 
Crochan... Manon nu plănuia să-și încalce promisiunea. 

Poate că era moștenitoarea renegată a clanului 
Cioc-Negru și acum avea sub comandă doar câteva 
vrăjitoare, dar tot se putea ţine de cuvânt. 

Așadar, avea să le găsească și să le convingă să 
zboare în luptă cu Cele Treisprezece. Cu ea. Ultima lor 
regină Crochan în viaţă. 

Chiar dacă asta le-ar fi condus direct în 
îmbrăţișarea întunericului. 

Soarele se înălță mai mult, lumina lui reflectată din 
zăpadă fiind aproape orbitoare. 

Zăbovirea era o imprudenţă. Ele supravieţuiseră în 
ultimele luni cu forță și voinţă, căci în timp ce le căutau 
pe vrăjitoare, erau vânate la rândul lor. În mare parte, 
de  Picioare-Galbene și Sânge-Albastru, de toate 
patrulele de cercetași. 

Manon dăduse ordin să nu atace, să nu ucidă. O 
patrulă Dinţi-de-fier dispărută n-ar fi făcut decât să 
dezvăluie locul în care se aflau, deși Dorian ar fi putut 
să le rupă gâturile fără să ridice un deget. 

Era păcat că el nu se născuse vrăjitor, dar ea 
acceptase bucuroasă un asemenea aliat mortal. La fel 
și Cele Treisprezece. 

— Ce-ai să spui, rosti gânditoare Asterin, când le 
vom găsi pe vrăjitoarele Crochan? 

Manon se gândise de nenumărate ori dacă ele 
știau cine era Lothian Cioc-Negru, că ea îl iubise pe 
tatăl lui Manon - un prinţ Crochan cum nu era altul, că 
părinţii ei visaseră și crezuseră că zămisliseră un copil 
care să rupă blestemul aruncat asupra sabatului Dinţi- 
de-fier și să le unească poporul. 

Un copil al păcii, nu al războiului. 

Dar acele cuvinte-i erau străine pe limbă. 
„Dragoste. Pace”. 

Manon își trecu un deget înmănușat peste fâșia de 
material roșu care-i lega cosița, o fâșie din mantia 
surorii ei vitrege, Rhiannon, numită după ultima 
Regină-Vrăjitoare și al cărei chip îl purta, cumva, 
Manon. 

— Presupun c-am să le spun să nu tragă. 

Gura lui Asterin zvâcni într-un zâmbet. 

— Mă refeream la identitatea ta. 

Ea arareori dădea înapoi de la ceva. Arareori se 

temea de ceva. Dar să spună cuvintele, ace/e cuvinte... 

— Nu știu, recunoscu Manon. O să vedem dacă o 
să ajungem până acolo. 

Demonul Alb. Așa îi ziceau vrăjitoarele Crochan. 
Era în capul listei lor negre. O vrăjitoare pe care toate 
din sabatul Crochan trebuiau să o ucidă pe loc. Doar 
acest fapt spunea că nu știau ce reprezenta ea pentru 
ele. 

Totuși, sora ei vitregă își dăduse seama, iar apoi 
Manon îi tăiase gâtul. 

„Manon Ucigașa de Neamuri”, o tachinase bunica 
ei. Matroana savurase probabil fiecare inimă de 
Crochan pe care i-o adusese Manon la fortăreața Cioc- 
Negru în ultimele sute de ani. 

Manon închise ochii, ascultând șuieratul pustiitor al 
vântului. În spatele lor, Abraxos scoase un geamăt 
nerăbdător și flămând. Da, toţi erau flămânzi în acea 
zi. 

— O să te urmăm, Manon, spuse încet Asterin. 

Manon se întoarse spre verișoara ei. 

— Merit onoarea asta? 

Gura lui Asterin se strânse într-o linie. Din cauza lui 
Manon se alesese cu mica umflătură de pe nas. l-l 
rupsese în sala de mese din Omega pentru că se 
încăierase cu o vrăjitoare Picioare-Galbene vorbăreaţă. 
Asterin nu se plânsese niciodată de asta, părând să 
poarte acea amintire a bătăii pe care i-o dăduse Manon 
ca pe un semn de mândrie. 

— Doar tu poţi să decizi ce meriţi, Manon. 

Manon se gândi la cuvintele astea când își mută 
privirea spre orizontul vestic. Poate că ar fi meritat 
acea onoare dacă ar fi reușit să le aducă înapoi la un 
cămin pe care nu îl văzuseră niciodată. 

Dacă ar fi supravieţuit acestui război și tuturor 

lucrurilor îngrozitoare pe care trebuiau să le facă 
înainte să se termine totul. 


Nu era ușor să se ferească de treisprezece 
vrăjitoare adormite și de balaurii lor. 

Însă Dorian Havilliard le studiase şi știa când 
stăteau de veghe, cine dormea cel mai profund, cine ar 
fi putut să raporteze că îl văzuse plecând de lângă 
focul lor mic și cine ar fi tăcut. Trecuseră săptămâni 
bune de când alesese ideea, planul acesta. 

Ridicaseră tabăra pe micul afloriment unde 
găsiseră urme vechi ale vrăjitoarelor Crochan, 
adăpostindu-se sub piatra suspendată, balaurii fiind un 
zid de piele încălzită în jurul lor. 

Avea câteva minute la dispoziţie să facă asta. Se 
antrena deja de câteva săptămâni - se trezea în miezul 
nopţii, ca un adormit nemulțumit că trebuia să înfrunte 
vremea geroasă ca să își facă nevoile, permițându-le 
vrăjitoarelor să se familiarizeze cu mișcările lui 
nocturne. 

Permiţându-i și lui Manon să se obișnuiască, 
treptat, cu asta. 

Deși nu-și declaraseră nimic, saltelele lor tot 
ajungeau una lângă cealaltă în fiecare seară. Nu că o 
tabără plină de vrăjitoare i-ar fi oferit vreo ocazie să se 
culce cu ea. Nu, pentru asta, recurseseră la pădurea 
pustie și la trecătorile viscolite de zăpadă, căutând cu 
mâinile pielea pe care îndrăzneau să o expună la aerul 
rece. 

Impreunările lor erau scurte și sălbatice, un 
amalgam de dinți, unghii și mârâituri. Și nu doar din 
partea lui Manon. 

Dar după o zi de căutări inutile, o simplă încercare 
de a se păzi de dușmanii care îi căutau în timp ce 
prietenii lui sângerau ca să-și salveze ţinuturile, el 
simţea nevoia să se detensioneze la fel de mult ca ea. 
Ei doi nu discutau niciodată despre ce îi hăituia, lucru 
care lui îi convenea. 

Dorian nu știa în ce fel de om îl transformase asta. 

În majoritatea zilelor, dacă era sincer, era 
insensibil. Fusese insensibil cu lunile, în afară de 
momentele sălbatice cu Manon, de clipele în care se 
antrena cu Cele Treisprezece și de furia care îl făcea să 
lovească în continuare cu sabia și să se ridice din nou 
când îl doborau. 

Ele îl învăţaseră tot ce le ceruse el: cum să se 
dueleze, să tragă cu arcul, să mânuiască un cuţit și să 
ia urma. Pe lângă sabia lui grea, Damaris, un cuţit de 
vrăjitoare îi atârna acum la centură. li fusese dăruit de 
Sorrel când reușise prima dată să o ţintuiască pe 
aghiotanta cu chip de piatră. In urmă cu două 
săptămâni. 

Dar când lecţiile se terminau, când ei stăteau în 
jurul micului foc pe care îndrăzneau să îl facă în fiecare 
noapte, el se întreba dacă vrăjitoarele puteau să simtă 
neliniștea care îi dădea ghes. 

Dacă puteau să simtă că nu voia să-și facă nevoile 
în noaptea friguroasă când merse încet printre 
saltelele lor și apoi traversă spaţiul mic dintre Narene, 
balaurul albastru ca văzduhul al lui Asterin, și Abraxos. 
Dorian dădu din cap spre locul unde stătea de pază 
Vesta, iar vrăjitoarea roșcată, în ciuda gerului cumplit, 
îi aruncă un zâmbet șiret înainte ca el să ocolească 
stânca proeminentă și să dispară din câmpul vizual. 

Alesese intenționat straja ei. Printre Cele 
Treisprezece erau unele care nu îi zâmbeau deloc. Lin 

tot părea să se gândească dacă să îl spintece și să îi 
studieze intestinele, iar Imogen era introvertită și nu 
zâmbea nimănui. Thea și Kaya își zâmbeau de obicei 
una celeilalte, iar când zâmbeau Faline și Fallon - 
gemenele demonice cu ochi verzi, așa cum le spuneau 
celelalte - însemna că iadul era pe cale să se 
dezlănțuie. 

Toate ar fi putut fi bănuitoare dacă Dorian ar fi 
dispărut prea mult timp. Dar Vesta, care flirta fără 
rușine cu el, îl lăsa să zăbovească în afara taberei, 
probabil de frica a ceea ce ar fi putut să-i facă Manon 
dacă ar fi fost văzută urmându-l în întuneric. 

Era un ticălos pentru că se folosea astfel de ele; 
pentru că le evalua și monitoriza când vrăjitoarele 
riscau acum totul ca să găsească sabatul Crochan. 

Dar nu conta dacă îi păsa de ele, de propria 
persoană, se gândea el. Afecţiunea nu îi făcuse nicio 
favoare, tot așa cum nu-i făcuse nici Sorschăi. 

lar asta nu ar mai fi contat de îndată ce ar fi 
renunţat la tot ca să închidă poarta Wyrd. 

Damaris îi atârna greu la șold, dar nu se compara 
cu cele două obiecte ascunse în buzunarul jachetei lui 
groase. Din fericire, învățase repede să le ignore 
șoaptele, chemările nepământești. În cea mai mare 
parte a timpului. 

Nicio vrăjitoare nu se întrebase de ce fusese atât 
de ușor de convins să renunţe să mai caute a treia 
cheie Wyrd. El știa că nu trebuia să își piardă timpul 
certându-se. Așadar, plănuise și le lăsă pe ele și pe 
Manon să creadă că se mulțumea cu rolul său, și 
anume acela de a le păzi cu magia lui. 

Ajungând la poiana înconjurată de bolovani pe care 
o cercetase mai devreme pretinzând a hoinări fără rost 
prin zonă, Dorian se pregăti în grabă. 

Nu uitase nicio mișcare a mâinilor lui Aelin în Golful 
Craniului, când mânjise cu propriul sânge podeaua 
camerei ei de la TRANDAFIRUL OCEANULUI. 

Dar nu pe Elena plănuia el să o invoce cu sângele 
lui. 

După ce zăpada se înroși și se asigură că vântul 
încă-i împrăștia mirosul în direcţia opusă taberei, 
Dorian o scoase din teacă pe Damaris și o înfipse în 
cercul de semne Wyrd. 

Și apoi așteptă. 

Magia lui era un zdrăngănit constant care îl 
străbătea, mica flacără pe care îndrăzni să o invoce 
fiind suficientă ca să îi încălzească trupul, ca să nu 
moară de frig pe măsură ce minutele treceau. 

Gheaţa fusese prima manifestare a magiei lui, iar 
el se gândea că ar fi trebuit să o prefere sau măcar să-i 
ofere un soi de imunitate. Nu era cazul. Și decisese că, 
dacă ar fi supravieţuit suficient de mult timp ca să 
suporte arșiţa verii, nu s-ar mai fi plâns niciodată de 
asta. 

Își folosise magia cât mai bine posibil în ultimele 
săptămâni de căutări neobosite și inutile. Niciuna 
dintre vrăjitoare nu avea altă putere în afară de 
Supunere, despre care îi spuseseră că putea fi invocată 
o singură dată, cu un efect îngrozitor și devastator. Dar 
Cele Treisprezece îl urmăriseră cu un oarecare interes 
în timp ce își continuase lecţiile începute de Rowan. 
Gheaţă. Foc. Apă. Vindecare. Vânt. Cu prezența 
zăpezii, încercările de a smulge viaţa din pământul 
îngheţat se dovediseră imposibile, dar el tot încerca. 

Singura magie care răspundea întotdeauna 
invocărilor lui rămânea acea forță invizibilă, capabilă 
să rupă oase. Pe aceea o preferau vrăjitoarele, mai 
ales de vreme ce asta îl transforma în cea mai bună 

linie de apărare împotriva inamicilor. Moartea - acela 
era darul său. Tot ce părea să poată oferi celor din 
jurul său. În privinţa asta, era un pic mai priceput decât 
tatăl lui. 

Flacăra îl cuprinse, invizibilă și echilibrată. 

Ei nu aflaseră nicio veste despre Aelin. Nici Rowan 
și însoțitorii lor. Niciun zvon care să le confirme sau nu 
că regina era încă prizoniera lui Maeve. 

Ea fusese dispusă să renunţe la tot ca să salveze 
Terrasenul, ca să îi salveze pe toţi. El nu putea face 
mai puţin. Aelin cu siguranţă avea mai multe de 
pierdut: un partener și un soţ care o iubea, o curte care 
ar fi urmat-o în iad, un regat care aștepta de multă 
vreme întoarcerea ei. 

El nu avea decât mormântul nemarcat al unei 
vindecătoare de care nu avea să-și amintească nimeni, 
un imperiu distrus și un castel dărâmat. 

Dorian închise ochii o clipă, blocând priveliștea 
castelului de sticlă care exploda, imaginea tatălui său 
care întindea mâna spre el, implorând iertare. Un 
monstru - bărbatul fusese un monstru în toate felurile 
posibile, concepându-l pe Dorian în timp ce era 
posedat de un demon valg. 

Asta în ce îl transforma pe el? Sângele lui Dorian 
era roșu, iar prinţul valg care îl posedase se înfruptase 
cu încântare din el, obligându-l să se bucure de tot ce 
făcuse cât purtase colierul. Dar oare mai însemna că 
era pe deplin uman? 

Expirând prelung, Dorian deschise ochii. 

Un bărbat stătea în partea cealaltă a poienii 
înzăpezite. 

Dorian făcu o plecăciune adâncă. 

— Gavin. 


63 


Primul rege al Adarlanului avea ochii lui. 

Sau mai degrabă Dorian avea ochii lui Gavin, 
moșteniţi în mia de ani dintre ei. 

În rest, înfățișarea regelui antic era străină: părul 
lung și castaniu-închis, trăsăturile dure, buzele rigide. 

— Ai învăţat semnele. 

Dorian își îndreptă spatele. 

— Invăţ repede. 

Gavin nu zâmbi. 

— Invocarea nu este un dar pe care să îl folosești 
ușor. Riști mult, tinere rege, chemându-mă aici, având 
în vedere ceea ce porți cu tine. 

Dorian atinse ușor buzunarul în care ţinea cele 
două chei Wyrd, ignorând puterea ciudată și teribilă 
care pulsă în mâna lui drept răspuns. 

— Totul este un risc în ziua de azi. Am nevoie de 
ajutorul tău. 

Gavin nu-i răspunse, ci își îndreptă privirea spre 
Damaris, încă înfiptă în zăpadă printre semne - un 
obiect personal al regelui, la fel cum Aelin folosise 
Ochiul Elenei ca să o invoce pe regina antică. 

— Cel puţin ai avut grijă de sabia mea, zise și-l 
privi pe Dorian în ochii la fel de tăioși ca sabia. Deși nu 
pot spune același lucru despre regatul meu. 

Dorian își încleștă maxilarul. 

— Mă tem că am moștenit un mic haos de la tatăl 
meu. 

— Ai fost prinț al Adarlanului înainte să-i devii 
regele. 

Magia lui Dorian se agită și se transformă în 
gheaţă, mai rece decât noaptea din jurul lui. 

— Atunci, consideră că încerc să plătesc pentru 

anii în care nu m-am purtat cum trebuie. 

Gavin se uită o clipă în ochii lui și, apoi, în gol. Un 
adevărat rege, asta era bărbatul din faţa lui. Un rege 
nu doarcu titlul, ci și în spirit, cum puţini se dovediseră 
a fi de când Gavin fusese îngropat sub fundaţia 
castelului pe care îl construise de-a lungul râului Avery. 

Dorian suportă greutatea privirii lui Gavin și-i 
permise regelui să vadă ce rămăsese din el, să observe 
semnul gălbui din jurul gâtului său. 

Apoi Gavin clipi o dată, singurul semn că îl lăsa să 
continue. 

Dorian înghiţi. 

— Unde este cea de-a treia cheie? 

Gavin înțepeni. 

— Nu am voie să spun. 

— Nu ai voie sau nu vrei? 

Se gândi că ar fi trebuit să îngenuncheze, să-i 
vorbească respectuos. Câte legende despre Gavin 
citise când era copil? De câte ori alergase prin castel, 
prefăcându-se că e rege înaintea lui? 

Dorian scoase Amuleta din Orynth din jachetă, 
lăsând-o să se legene în vântul rece. Un cântec tăcut, 
fantomatic se auzi din medalionul cu auriu și albastru, 
în limbi care nu existau. 

— Brannon Galathynius a sfidat zeii punând cheia 
înăuntru cu avertisment pentru Aelin. Ai putea măcar 
să mă îndrumi. 

Silueta lui Gavin se încețoșă, dar nu dispăru. 
Niciunul din ei nu avea mult timp la dispoziţie. 

— Brannon Galathynius a fost un ticălos arogant. 
Am văzut ce produce amestecul în planurile zeilor. Nu 
se va sfârși bine. 

— Nu zeii, ci soţia ta a provocat asta. 

Gavin își dezgoli dinţii. Și chiar dacă bărbatul era 

mort de multă vreme, magia lui Dorian sclipi din nou, 
pregătindu-se să lovească. 

— Partenera mea, mârâi Gavin, este prețul acestui 
lucru. Dacă vor fi recuperate cheile, partenera mea va 
dispărea pentru totdeauna. Ştii cum este, tinere rege? 
Să ai veșnicia, iar apoi să ţi se ia? 

Dorian nu se deranjă să-i răspundă. 

— Nu vrei să găsesc cea de-a treia cheie pentru că 
asta ar însemna sfârșitul Elenei. 

Gavin nu spuse nimic. 

Dorian scoase un mormăit. 

— Nenumăraţi oameni vor muri în cazul în care 
cheile nu vor fi puse înapoi în poartă. El vâri Amuleta 
din Orynth înapoi în jachetă și ignoră din nou murmurul 
nepământesc ce-i pulsa în oase. Nu poţi fi atât de 
egoist! 

Gavin rămase tăcut, vântul fluturându-i părul 
negru, însă ochii îi pâlpâiră - doar puţin. 

— Spune-mi unde, șopti Dorian. Avea doar câteva 
minute înainte ca Vesta să vină să îl caute. Spune-mi 
unde este cea de-a treia cheie! 

— Ai să-ţi pierzi și tu viaţa dacă recuperezi cheia și 
făurești Lacătul. Și sufletul tău o să fie revendicat. 
Nicio fărâmă din tine n-o să trăiască în Lumea de 
Dincolo. 

— Oricum nimănui nu-i pasă cu adevărat de asta. 

Lui cu siguranţă nu îi păsa. Și fără îndoială merita 
să moară astfel, când eșuase de atât de multe ori în 
toate privinţele. 

Gavin îl studie un moment lung. Dorian rămase 
nemișcat sub privirea aprigă. Era un războinic care 
supraviețuise celui de-al doilea război al lui Erawan. 

— Elena a ajutat-o pe Aelin, insistă Dorian, 
respiraţia lui rotindu-se în spaţiul dintre ei. Nu a șovăit, 

chiar dacă știa ce însemna pentru soarta ei. Nici Aelin, 
care nu va avea nicio viaţă lungă cu propriul partener, 
nici veșnicia cu el. „Cum nici eu nu voi avea”. Inima 
începu să-i bată cu putere, magia sporind odată cu 
aceasta. Și totuși, ai face-o. Ai fugi. 

Dinţii lui Gavin licăriră. 

— Erawan poate fi înfrânt fără încuierea porții. 

— Spune-mi cum și-am să găsesc o cale să o fac. 

Totuși, Gavin tăcu, strângându-și pumnii pe lângă 
corp. 

Dorian pufni încet. 

— Dacă ai fi știut, s-ar fi rezolvat cu mult timp în 
urmă. Gavin scutură din cap, dar Dorian continuă. 
Prietenii tăi au murit luptându-se cu hoardele lui 
Erawan. Ajută-mă să evit ca ai mei să aibă aceeași 
soartă. Deja s-ar putea să fie prea târziu pentru unii 
dintre ei. 

Stomacul i se agită. 

Oare ajunsese Chaol pe continentul sudic? Poate ar 
fi fost mai bine ca prietenul lui să nu se mai întoarcă 
vreodată, să rămână în siguranţă în Antica, deși Chaol 
nu ar fi făcut niciodată așa ceva. 

Dorian se uită spre colţul stâncos pe care îl ocolise. 
Nu mai avea timp. 

— Și cum rămâne cu Adarlanul? întrebă Gavin. Ai 
să-l lași fără rege? Intrebarea arăta clar părerea lui 
Gavin despre Hollin. Așa ai să plătești pentru anii 
petrecuți în mod inutil ca prinţ moștenitor? 

Dorian încasă lovitura verbală. Nu era decât 
adevărul, spus de un bărbat care-și servise zeul fără 
nume. 

— Chiar mai contează? Adarlan era mândria mea. 

— Nu mai merită! izbucni Dorian. Nu mai este de 
foarte mult timp. Poate că merită să ajungă în ruine! 

Gavin își înclină capul. 

— Vorbești ca un băieţandru nesăbuit și arogant. 
Crezi că ești singurul care a suferit pierderi? 

— Și totuși, propria-ţi frică de a pierde te face să 
alegi o femeie, și nu soarta lumii. 

— Dacă ai fi avut de ales între femeia ta și Erilea, 
ai fi procedat altfel? 

Sorscha sau lumea. Întrebarea răsună înăuntrul lui. 
O parte din focul lui interior se stinse. Totuși, Dorian 
îndrăzni să spună: 

— Te amăgești în privinţa viitorului și totuși l-ai 
servit pe zeul adevărului. Chaol îi povestise ce 
descoperiseră ei în catacombele de sub canalizarea din 
Rifthold în primăvara trecută: templul uitat al oaselor 
unde fusese scrisă mărturia lui Gavin de pe patul de 
moarte. E/ce are de spus despre rolul Elenei în asta? 

— Cel Atotvăzător nu pretinde înrudirea cu acele 
creaturi fără coloană vertebrală, mârâi Gavin. 

Dorian ar fi putut jura că un vânt uscat și prăfuit 
zornăi prin trecătoare. 

— Atunci ce este el? 

— Nu pot fi mulți zei, din multe locuri? Unii născuţi 
în lumea asta, unii născuţi în altă parte? 

— Asta e o întrebare de dezbătut cu altă ocazie, 
mormăi Dorian. Când n-o să fim în război, spuse și 
inspiră prelung de două ori. Te rog, șopti el. Te rog să 
mă ajuţi să îmi salvez prietenii! Ajută-mă să îndrept 
lucrurile! 

Această sarcină era tot ce îi mai rămăsese de fapt. 

Gavin îl privi din nou, evaluându.-l, iar Dorian nu se 
împotrivi, ci îl lăsă să afle ce adevăr era scris în sufletul 
său. 

Chipul regelui se tulbură de durere și regret când 
Gavin spuse în cele din urmă: 

— Cheia este în Morath. 

Lui Dorian i se uscă gura. 

— Unde în Morath? 

— Nu știu. Dorian îl crezu, iar groaza din ochii lui 
Gavin îi confirmă spusele. Regele antic dădu din cap 
spre Damaris. Sabia aia nu este de ornament. Las-o să 
te îndrume, dacă nu poţi avea încredere în tine. 

— Chiar spune adevărul? 

— A fost binecuvântată de Cel Atotvăzător, după 
ce i-am jurat credinţă. Gavin ridică din umeri, un gest 
aproape reținut, ca și când bărbatul n-ar fi părăsit 
niciodată cu adevărat pustiul Adarlanului, unde se 
ridicase de la conducător de război la mare rege. Tot 
trebuie să afli singur ce este adevărat și ce este 
minciună. 

— Dar Damaris mă va ajuta să găsesc cheia în 
Morath? Să pătrund în fortăreaţa lui Erawan, unde se 
făuresc toate colierele alea... 

Gavin strânse din buze. 

— Nu știu, dar am să-ţi spun un lucru: nu te 
aventura încă spre Morath. Nu înainte să fii pregătit. 

— Sunt pregătit acum. 

Era o minciună prostească, iar Gavin știa asta. Fu 
un efort să nu își atingă gâtul, unde fâșia palidă îi 
însemna pielea pentru totdeauna. 

— Morathul nu este doar o fortăreață, spuse Gavin. 
Este un iad și nu e blând cu tinerii nesăbuiţi. Dorian 
înțepeni, dar Gavin continuă: Ai să-ţi dai seama când ai 
să fii cu adevărat pregătit. Rămâi în tabăra asta, dacă 
poţi să-ţi convingi însoţitoarele. Calea o să te găsească 
aici. 

Conturul siluetei lui Gavin se deformă mai mult, iar 
chipul se întunecă. 

Dorian îndrăzni să facă un pas înainte. 

— Sunt om? 

Ochii de safir ai lui Gavin se îmblânziră - doar 
puțin. 

— Nu sunt persoana care să poată să-ţi răspundă 
la întrebarea asta. 

Și apoi regele dispăru. 


Capitolul 5 


Comandantul de pe alee spusese că ultimele 
ordine fuseseră date din Doranelle. 

Niciunul dintre ei nu știa dacă să îl creadă. 

Spălându-și de multă vreme mâinile pătate de 
sânge și stând în jurul micului foc pe un câmp prăfuit 
de la marginea unui oraș în ruine, Lorcan Salvaterre se 
gândi din nou la logica situaţiei. 

Să fi trecut cumva cu vederea cea mai simplă 
opţiune? Ca Maeve să fi fost în Doranelle în tot acest 
timp, ascunzându-se de supușii ei? 

Dar acel comandant fusese un gunoi mincinos, 
scuipându-l în față pe Lorcan înainte ca ei să îl ucidă. 

Totuși, celălalt comandant pe care îl găsiseră 
astăzi, după o săptămână în care îl urmăriseră până la 
cel mai apropiat port, afirmase că primise ordine dintr- 
un regat îndepărtat pe care ei îl cercetaseră în urmă cu 
trei săptămâni. In direcţia opusă orașului Doranelle. 

Lorcan mișcă praful cu vârful piciorului. 

Niciunul dintre ei nu avusese chef să vorbească de 
când comandantul din după-amiaza asta contrazisese 
afirmaţia celui dinaintea sa. 

— Doranelle este fortăreața lui Maeve, spuse Elide 
în cele din urmă, vocea ei hotărâtă umplând tăcerea 
apăsătoare. Pe cât de simplu este, ar avea sens ca ea 
să o aducă acolo pe Aelin. 

Whitethorn doar se uită la foc. El nu își spălase 
jacheta de un gri-închis pătată de sânge. 

— Chiar și lui Maeve i-ar fi imposibil să o ţină 
ascunsă în Doranelle, replică Lorcan. Am fi aflat până 
acum. 

Nu era sigur când vorbise ultima dată cu femeia 
din faţa lui. 

Totuși, ea nu dăduse înapoi când îl văzuse 
distrugându-i pe comandanții lui Maeve. Da, se 
crispase în cele mai grave momente, dar ascultase 
fiecare cuvânt pe care Rowan și Lorcan îl scoseseră de 
la ei. Lorcan presupunea că tânăra văzuse lucruri mai 
rele în Morath și că ura că le văzuse. Ura că monstrul 
care era unchiul ei încă respira. 

Însă pe el aveau să-l vâneze mai târziu, după ce o 
găseau pe Aelin sau ce mai rămăsese din ea. 

Ochii lui Elide deveniseră reci, atât de reci, când 
spuse: 

— În Golful Craniului, Maeve a reușit să îi ascundă 
pe Gavriel și Fenrys de Rowan. Și, cumva, și-a ascuns 
și și-a transportat toată flota. 

Lorcan nu răspunse. Elide continuă, fără ca 
ezitarea să i se citească în privire: 

— Maeve știe că Doranelle ar fi alegerea evidentă - 
alegerea pe care cel mai probabil am respinge-o 
pentru că este prea simplă. A anticipat că o să credem 
că a târât-o pe Aelin în cel mai îndepărtat colț din 
Erilea, în loc să o ducă direct înapoi acasă. 

— Maeve ar avea avantajul unei armate ușor de 
chemat, adăugă Gavriel, gâtul lui tatuat înălțându-se. 
Ceea ce ar îngreuna operaţiunea de salvare. 

Lorcan se abţinu să îi spună lui Gavriel să își ţină 
gura. Observase cât de des se dăduse Gavriel peste 
cap ca să o ajute pe Elide, să discute cu ea. Și da, o 

mică parte din el era recunoscătoare pentru asta, de 
vreme ce zeii știau că Elide nu ar fi acceptat niciun 
ajutor din partea lui. 

Hellas să îl osândească; fusese nevoit să apeleze la 
Whitethorn și Gavriel ca să îi dea cămașa tăiată pentru 
sângerările ei și îi ameninţase c-avea să-i jupoaie de vii 
dacă i-ar fi spus că era a lui, iar Elide, cu simţul ei 
olfactiv omenesc, nu-i sesizase mirosul. 

Nu știa de ce se deranja. Nu uitase cuvintele ei din 
acea zi de pe plajă. 

„Sper să îţi petreci tot restul vieții tale mizerabile și 
nemuritoare în suferinţă. Sper să ţi-l petreci singur. 
Sper să trăieşti cu regretul și vinovăția în inima ta și să 
nu găsești niciodată o cale să le suporţi”. 

Jurământul sau blestemul ei, orice ar fi fost, se 
adeverise cuvânt cu cuvânt. 

El stricase ceva. Ceva incredibil de prețios. Nu îi 
păsase niciodată... până acum. 

Deși jurământul de sânge la care renunţase se 
căsca încă în sufletul lui, nu se apropia de gaura pe 
care o simţea în piept când o privea. 

Elide îi oferise un cămin în Perranth știind că avea 
să fie un mascul dezonorat. Îi oferise un cămin alături 
de ea. 

Dar nu Maeve rupsese jurământul care anulase 
acea ofertă, ci o trădare atât de gravă încât el nu știa 
cum să îndrepte situaţia. 

„Unde este Aelin? Unde este soția mea?” 

Soția lui Whitethorn - și partenera lui. Doar 
misiunea asta a lor, această căutare nesfârșită pentru 
a o găsi pe ea, îl împiedica pe Lorcan să se arunce într- 
un puț din care știa că nu ar mai fi ieșit. 

Poate dacă ar fi găsit-o, dacă ar mai fi rămas ceva 
din Aelin după torturile lui Cairn, el ar fi găsit o cale să 

se accepte. Să suporte această... persoană care 
devenise. Și poate i-ar mai fi luat cinci sute de ani ca 
să reușească. 

Nu-și dădu voie să se gândească la faptul că până 
atunci Elide avea să fie doar oale și ulcele, însă ideea 
în sine fu suficient să li întoarcă în stomac cina frugală 
- pâinea veche și brânza tare. 

Un nesăbuit - era un nesăbuit nemuritor că pornise 
cu ea pe calea asta, că uitase că, deși l-ar fi iertat, 
moartea ei îi făcea semne. 

— Ar avea sens și ca Maeve să meargă la 
akkadieni, așa cum a afirmat azi comandantul, spuse 
Lorcan în cele din urmă. Maeve păstrează de multă 
vreme legăturile cu acel regat. El, Whitethorn și Gavriel 
fuseseră la război și în acel teritoriu bătut de nisip. Nu 
își dorea să mai calce pe acolo. Armatele lor ar proteja- 
O. 

Pentru că ar fi fost nevoie de o armată ca să îl 
împiedice pe Whitethorn să ajungă la partenera lui. 

El se întoarse spre prinț, care nu dădea niciun 
semn că ascultase. Lorcan nu voia să se gândească 
dacă Whitethorn ar fi avut curând nevoie să-și tatueze 
și cealaltă parte a feței. 

— Comandantul de azi a fost prea prietenos, a 
continuat Lorcan să-i vorbească prinţului alături de 
care luptase multe secole și care fusese la fel de 
nemilos și ticălos ca Lorcan până primăvara trecută. 
Abia l-ai ameninţat și ne-a spus tot. Cel care a afirmat 
că Maeve este în Doranelle a rânjit până la sfârșit. 

— Cred că este în Doranelle, interveni Elide. 
Anneith mi-a spus să ascult în ziua aia, spre deosebire 
de celelalte două ocazii. 

— Da, este ceva de luat în seamă, spuse Lorcan, 
iar ochii lui Elide scânteiară de furie. Nu am niciun 

motiv să cred că zeii ar fi atât de clari. 

— Zice masculul care simte atingerea unui zeu 
care-i spune când să fugă sau să lupte! izbucni Elide. 

Lorcan o ignoră, odată cu adevărul pe care-l 
rostise. Nu mai simţise atingerea lui Hellas de la 
Mlaștinile Stâncoase. Ca și când l-ar fi dezgustat până 
și pe zeul morții. 

— Granița cu Akkadia este la trei zile de mers de 
aici, iar capitala la alte trei zile distanţă. Dacă o să 
călătorim fără să ne odihnim, ajungem în Doranelle în 
trei săptămâni. 

Și timpul nu era de partea lor. Cu cheile Wyrd, cu 
Erawan, cu războiul care sigur se dezlănţuia pe 
continentul lui Elide, fiecare întârziere avea un preț. Ca 
să nu mai spunem ce aducea fiecare zi asupra reginei 
din Terrasen. 

Elide deschise gura, dar Lorcan o întrerupse: 

— lar apoi, dacă sosim în fortăreaţa lui Maeve 
epuizați și flămânzi... Nu vom avea nicio șansă. Ca să 
nu mai spun că am putea la fel de bine să trecem pe 
lângă Aelin fără să ne dăm seama, cu vălul pe care 
poate să-l folosească. 

Elide își umflă nările, dar se întoarse spre Rowan. 

— Tu hotărăști, prinţe. 

Nu mai era doar un prinț, ci consortul reginei din 
Terrasen. 

În cele din urmă, Whitethorn își ridică fruntea. 
Când acei ochi verzi se opriră asupra lui, Lorcan nu se 
feri de greutatea privirii sale, a stăpânirii înnăscute. 
Așteptase ca Rowan să ceară răzbunarea pe care o 
merita, așteptase acea lovitură. Sperase s-o 
primească, dar degeaba. 

— Am ajuns atât de departe în sud, spuse Rowan în 
cele din urmă pe un ton grav. E mai bine să mergem în 

Akkadia decât să riscăm să ne aventurăm tocmai până 
în Doranelle ca să aflăm că ne-am înșelat. 

Și asta fu tot. 

Elide doar se încruntă furioasă spre Lorcan și se 
ridică, murmurând că trebuia să își facă nevoile înainte 
să se ducă la culcare și merse ferm prin iarbă - 
mulțumită protezei pe care Gavriel i-o păstra în jurul 
gleznei. 

Magia lui ar fi trebuit să fie cea care să o ajute, să-i 
atingă pielea. 

Pașii ei deveniră distanti, aproape tăcuţi. De obicei 
se ducea mai departe decât era necesar, ca ei să nu 
audă nimic. Lorcan îi lăsă câteva minute înainte să o 
urmeze în întuneric. 

El o găsi pe Elide întorcându-se deja, iar ea se opri 
pe un mic deal, nu cu mult mai înalt decât un dâmb de 
pământ. 

— Ce vrei? 

Lorcan continuă să meargă până ce ajunse la 
poalele dealului și se opri. 

— Akkadia este alegerea mai înțeleaptă. 

— Și Rowan a hotărât asta. Cred că ești foarte 
multumit. 

Ea încercă să treacă pe lângă el, dar Lorcan păși în 
calea ei. Elide își lăsă capul pe spate ca să îi vadă faţa 
și totuși, el niciodată nu se simţise mai mic. Mai scund. 

— Nu am insistat să aleagă varianta cu Akkadia ca 
să îţi fac în ciudă, reuși să spună. 

— Nu-mi pasă! 

Tânăra încercă să îl ocolească, Lorcan rămânând 
cu ușurință înaintea ei. 

— Nu am... Cuvintele îl gâtuiau. Nu am vrut să se 
întâmple asta. 

Elide râse încet și răutăcios. 

— Bineînţeles că nu ai vrut! De ce ai fi vrut ca 
minunata ta regină să rupă legământul de sânge? 

— Nu-mi pasă de asta! Nu îi păsa. Niciodată nu 
rostise cuvinte mai adevărate. Vreau doar să îndrept 
lucrurile. 

Ea zâmbi. 

— AŞ fi înclinată să te cred, dacă nu te-aș fi văzut 
târându-te după Maeve pe plajă. 

Cuvintele și ura din ele îl făcură pe Lorcan să 
clipească, destul de uluit încât să o lase să treacă pe 
lângă el de data asta. Elide nici măcar nu se uită în 
urmă înainte ca Lorcan să spună: 

— Nu m-am târât după Maeve. 

Ea se opri, părul legănându-i-se. Încet, privi peste 
umăr poruncitor și rece precum stelele de deasupra. 

— M-am târât... Înghiţi. M-am târât după Aelin. 

El alungă amintirea nisipului însângerat, a ţipetelor 
reginei și ultimele ei rugăminţi finale pentru Elide. Le 
alungă pe toate și spuse: 

— Când Maeve a rupt jurământul, nu am putut să 
mă mișc; abia respiram. 

Agonia fusese atât de intensă încât Lorcan nu își 
putea imagina cum ar fi fost să rupă jurământul de 
unul singur, fără să i se poruncească. Nu era genul de 
durere de care puteai scăpa. 

Jurământul putea fi lungit, modificat. Faptul că 
Vaughan, ultimul dintre oamenii lor, mai hoinărea fără 
îndoială prin sălbăticia nordului în căutarea lui Lorcan 
era o dovadă suficientă că limitele jurământului de 
sânge puteau fi evitate. Dar să îl rupă direct din 
propria voinţă, să găsească o cale să rupă firul, ar fi 
însemnat să accepte moartea. 

În ultimele luni, se întrebase dacă ar fi trebuit să o 
facă. 

Lorcan înghiţi în sec. 

— Am încercat să ajung la ea. La Aelin. Am încercat 
să ajung la cutia aia. Jur, adăugă încet, ca doar Elide să 
poată auzi. 

Cuvântul lui era de încredere, singura valoare pe 
care o prețuia, și-i spusese asta cândva, în ultimele 
luni de călătorie. Nimic nu licări în ochii ei ca să îi 
spună că ea își amintea. 

Elide pur și simplu se întoarse în tabără. Lorcan 
rămase pe loc. 

El o făcuse. El adusese asta asupra ei, asupra lor. 

Elide ajunse la focul de tabără, iar Lorcan o urmă în 
sfârșit, apropiindu-se la timp de inelul de lumină ca să 
o vadă așezându-se lângă Gavriel, strângând din buze. 

— Să știi că nu mintea, îi șopti Leul. 

Lorcan își încleștă maxilarul, fără să încerce să 
mascheze sunetul pașilor săi. Dacă urechile lui Gavriel 
erau destul de fine încât să fi auzit fiecare cuvânt din 
conversaţia lor, Leul știa cu siguranţă că el se apropia. 
Și cu siguranţă știa că nu trebuia să își bage nasul în 
treaba lor. 

Totuși, Lorcan încă se trezi studiind chipul lui Elide, 
așteptându-i răspunsul. 

lar când ea îi ignoră pe amândoi, el își dori să nu fi 
spus nimic. 


Prinţul Rowan Whitethorn Galathynius, consort, soț 
și partener al reginei din Terrasen, știa că visa. 
Știa pentru că o putea vedea. 
Aici era doar întuneric. Și vânt. Și o prăpastie mare 
între ei. 
Acea prăpastie, crăpătura din lume, nu avea fund, 

dar auzea șoapte șerpuind prin ea, la mare adâncime. 

Ea stătea cu spatele la el, părul fluturându-i ca o 
perdea aurie, mai lung decât îl văzuse ultima dată. 

El încercă să se miște, să traverseze prăpastia în 
zbor. Magia înnăscută a corpului său îl ignora. Blocat în 
corpul său Fae și cu saltul prea mare, putea doar să se 
uite spre ea, să îi simtă parfumul - de iasomie, verbină 
și tăciuni aprinși - ce plutea spre el adus de vânt. 
Vântul nu îi spuse niciun secret, nu-i cântă nicio 
melodie. 

Era un vânt al morţii, al frigului și al nimicului. 

„Aelin”. 

Aici nu avea voce, dar îi rosti numele, proiectându-l 
peste abisul dintre ei. 

Incet, ea se întoarse spre el. 

Era chipul ei... sau avea să fie peste câţiva ani, 
după Stabilire. Insă nu trăsăturile un pic mai 
îmbătrânite îi tăiară respiraţia. Mâna de pe pântecul 
împlinit îl lăsă fără aer. 

Ea se uită spre el, părul încă fluturându-i. Din 
spatele ei se iviră patru siluete mici. 

Rowan căzu în genunchi. 

Cea mai înaltă: o fată cu păr blond și ochi verzi ca 
pinul, cu un chip serios și la fel de mândru ca al mamei 
ei. Băiatul de lângă ea, aproape la fel de înalt, îi zâmbi 
radios și cu afecțiune, ochii neamului Ashryver aproape 
strălucind sub părul argintiu. Băiatul de alături, cu păr 
argintiu și ochi verzi, ar fi putut fi la fel de bine 
geamănul lui Rowan. lar fata cea mai mică și care se 
ținea de picioarele mamei sale... Era o copiliţă cu 
osatură fragilă și păr argintiu, dar ai cărei ochi albaștri 
nu-i aduceau aminte de nimeni. 

Copii. Copiii lui. Copiii lor. 

Cu încă unul care urma să se nască peste doar 

câteva săptămâni. 

Familia lui. 

Era familia pe care ar fi putut să o aibă, viitorul pe 
care ar fi putut să-l trăiască și cel mai frumos lucru pe 
care îl văzuse vreodată. 

„Aelin”. 

Copiii se apropiară de ea, fata cea mai mare 
ridicându-și privirea la Aelin ca s-o avertizeze. 

Atunci simţi Rowan vântul mortal și puternic 
suflând în direcția lor. 

El încercă să tipe; încercă să se ridice din genunchi 
și să găsească o cale spre ei. 

Dar vântul negru veni, distrugând totul în calea sa. 

Ei tot îl mai priveau în timp ce rafalele îi măturau, 
lăsând în urmă doar praf și umbre. 


* 


Rowan se trezi tresărind, inima bătându-i repede 
când trupul său voi să se miște, să lupte. 

Dar nu era nimic și nimeni cu care să se lupte aici, 
pe acest câmp prăfuit de sub stele. 

Un vis. Același vis. 

Își frecă faţa, ridicându-se în șezut pe saltea. Caii 
dormeau fără să pară deranjati de vreun pericol. 
Gavriel era de strajă în trupul său de leu de munte 
chiar dincolo de lumina focului, ochii licărindu-i în 
întuneric. Elide și Lorcan nu se treziră din somnul lor 
profund. 

Rowan cercetă poziţia stelelor. Mai erau doar 
câteva ore până la răsărit. 

lar apoi trebuiau să se îndrepte spre Akkadia, 
ținutul tufișurilor și al nisipului. 

Deși Elide și Lorcan dezbătuseră încotro să 

meargă, se gândise și el la asta: dacă să zboare singur 
spre Doranelle și să riște să piardă niște zile preţioase 
pentru ceea ce s-ar fi putut dovedi o căutare inutilă. 

Dacă Vaughan i-ar fi însoţit, dacă ar fi fost eliberat, 
ar fi putut să-l trimită pe războinic în forma sa de 
egretă spre Doranelle cât ei și-ar fi continuat călătoria 
spre Akkadia. 

Rowan se gândi din nou la asta. Dacă își forța 
magia, dacă aduna vânturile la el, cele două săptămâni 
de care ar fi avut nevoie ca să ajungă în Doranelle ar fi 
putut fi câteva zile. Dar dacă o găsea cumva pe Aelin... 
Purtase destule lupte ca să știe că ar fi avut nevoie de 
forţa lui Lorcan și a lui Gavriel înainte ca lucrurile să se 
termine, c-ar fi putut s-o pună în pericol pe Aelin 
încercând să o elibereze fără ajutorul lor. Ceea ce ar fi 
însemnat să zboare înapoi spre ei și, apoi, să plece 
într-o călătorie lentă și agonizantă spre nord. 

lar Akkadia fiind atât de aproape, alegerea mai 
înțeleaptă era să caute acolo mai întâi, în cazul în care 
comandantul de astăzi spusese adevărul. lar în cazul în 
care ceea ce aflau în Akkadia îi conducea spre 
Doranelle, atunci acolo aveau să meargă. Impreună. 

Chiar dacă asta se împotrivea instinctelor de 
partener al ei. De soț al ei. Chiar dacă fiecare zi și 
fiecare oră pe care Aelin și le petrecea în mâinile lui 
Maeve îi aduceau, probabil, mai multă suferinţă decât 
putea suporta. N 

Aşadar, urmau să se îndrepte spre Akkadia. In 
câteva zile, aveau să intre în câmpii, iar apoi pe 
dealurile uscate îndepărtate de dincolo de acestea. 
După începutul ploilor de iarnă, câmpia ar fi fost verde, 
luxuriantă - dar după vara arzătoare, câmpurile erau 
încă maro și galbene, iar apa nu era suficientă. 

La râul următor avea să se asigure că-și luau 

destulă apă și pentru ei, și pentru cai. Poate că 
mâncarea era puţină, dar ar fi găsit ceva de vânat la 
câmpie: iepuri mici și slabi, fiinţe blănoase care se 
ascundeau în pământul crăpat. Exact soiul de mâncare 
pe care Aelin ar fi consumat-o crispându-se. 

Gavriel observă mișcarea din tabăra lor și se 
apropie, labele imense nescoţând niciun zgomot pe 
iarba uscată. Ochii roșii, iscoditori clipiră la el. 

Rowan scutură din cap la întrebarea nerostită. 

— Du-te la culcare! Preiau eu. 

Gavriel își înclină capul într-un gest a cărui 
semnificaţie Rowan o cunoștea: „Ești bine?” 

Ciudat - încă era ciudat să lucreze cu Leul și cu 
Lorcan, fără ca legăturile jurămintelor lui Maeve să îi 
oblige să facă asta, să știe că erau aici de bunăvoie. 

Rowan nu știa exact ce însemna și ce-i făcea asta 
să fie. 

Ignoră întrebarea tăcută a lui Gavriel și fixă cu 
privirea focul pipernicit. 

— Odihnește-te cât mai poţi! 

Gavriel nu obiectă când se îndreptă spre salteaua 
lui, pe care se trânti cu un oftat felin. 

Rowan își reprimă sentimentul de vinovăţie. Îi 
solicitase prea mult. Ei nu se plânseseră, și nici nu îi 
ceruseră să încetinească ritmul istovitor pe care îl 
stabilise. 

Din acea zi de pe plajă, el nu simţise nimic prin 
legătură. Nimic. 

Ea nu era moartă, pentru că legătura încă exista, și 
totuși... era tăcută. 

Se gândise la asta în orele lungi de călătorie, în 
orele de strajă, și chiar și în orele când ar fi trebuit să 
doarmă. 

Nu simţise durerea în legătură cu acea zi din 

Eyllwe. O simţise când Dorian Havilliard o înjunghiase 
în castelul de sticlă, simţise legătura - pe care o 
crezuse cu atâta nesăbuinţă a fi legătura carranam 
dintre ei - întinzându-se până aproape de rupere când 
ea se apropiase atât de mult de moarte. 

Totuși, în acea zi de pe plajă, când Maeve o 
atacase, iar apoi o biciuise Cairn... 

Rowan își încleștă maxilarul destul de mult încât să 
îl doară, chiar dacă stomacul i se agita, și se uită spre 
Goldryn, care-i zăcea alături, pe saltea. 

Ușor, lăsă sabia în faţa lui, fixând cu privirea 
rubinul din centrul mânerului, piatra mocnind în lumina 
focului. 

Aelin simţise săgeata care-l nimerise în lupta cu 
Manon la templul lui Temis sau un șoc destul de 
puternic încât să știe, în acea clipă, că erau parteneri. 

Totuși, el nu simţise nimic în ziua de pe plajă. 

Avea sentimentul că știa răspunsul. Știa că Maeve 
era, foarte probabil, cauza acestui lucru, cea care le 
șubrezea legătura. Ea îi intrase în minte ca să îl facă să 
creadă că Lyria era partenera lui; îi păcălise chiar 
instinctele care îl făceau să fie un mascul Fae. Nu i-ar fi 
fost peste puteri să găsească o cale să înăbușe ce era 
între el și Aelin, să îl împiedice să afle ce mare pericol 
o păscuse și, acum, să îl împiedice să o găsească. 

Dar ar fi trebuit să își dea seama ce era cu Aelin. 
Nu ar fi trebuit să aștepte să ia balaurii și pe ceilalți, ci 
ar fi trebuit să zboare direct spre plajă și să nu piardă 
acele minute preţioase. 

Parteneră. Era partenera lui. 

Ar fi trebuit să își dea seama și de asta. Chiar dacă 
furia și suferința îl transformaseră într-un ticălos 
nefericit, ar fi trebuit să știe cine era ea, ce era, din 
clipa în care o mușcase la Mistward, incapabil să se 

opună impulsului de a o revendica; din clipa în care-i 
simţise sângele pe limbă și acesta îi cântase, iar apoi 
refuzase să îi dea pace, gustul bântuindu-l multe luni 
după aceea. 

In schimb, se certaseră. Atât de pierdut în furia și 
răceala lui, permisese ca ei să se certe. Se înfuriase la 
fel de mult ca el și-i spusese un lucru atât de cumplit și 
plin de ură, încât o tratase ca pe oricare dintre masculii 
și femelele care se aflaseră sub comanda lui și îi 
răspunsese urât, dar acele prime zile încă îl bântuiau. 
Totuși, Rowan știa că dacă ar fi adus vorba de certurile 
lor câtuși de puţin rușinat, Aelin l-ar fi blestemat, ca pe 
un nesăbuit ce era. 

Nu știa ce să facă în privinţa tatuajului de pe faţa, 
gâtul și braţul său, a minciunii pe care o spunea despre 
pierderea lui și a adevărului care îi dezvăluia neștiinţa. 

Era adevărat că ajunsese să o iubească pe Lyria, 
iar vinovăția provocată de asta îl mânca de viu ori de 
câte ori se gândea la lucrul acesta, dar acum înţelegea 
de ce ea se temuse atât de mult de ei în primele luni, 
de ce-i fusese atât de ai naibii de greu să o curteze, 
chiar și cu acea legătură dintre parteneri despre care 
nici ea n-avusese habar. Fusese blândă, tăcută și 
amabilă. Era un altfel de putere, da, dar nu ceea ce ar 
fi ales de unul singur. 

Se dispreţui pentru că se gândise la asta, deși furia 
îi mistuia amintindu-și ce li se furase lui și Lyriei. Aelin 
fusese a lui, iar el fusese al ei, de la început, ba chiar 
de mai mult timp. lar Maeve se gândise să îi despartă, 
să o distrugă ca să obţină ce-și dorea. 

Nu intenţiona s-o lase să scape nepedepsită, la fel 
cum nu putea uita că Lyria, indiferent ce existase cu 
adevărat între ei, îi purtase copilul când Maeve 
trimisese acea armată spre casa lui din munţi. N-avea 

s-o ierte niciodată. 

„Am să te ucid”, spusese Aelin auzind de fapta lui 
Maeve, de cât de mult îi manipulase și îi distrusese... 
pe el, dar și pe Lyria. Elide îi povestise întâlnirea de-a 
fir a păr, de nenumărate ori. „Am să te ucid”. 

Rowan se uită în centrul aprins al rubinului sabiei 
Goldryn și se rugă ca acel foc, acea furie să nu fi fost 
distruse. Știa câte zile trecuseră, știa cui promisese 
Maeve că avea să supravegheze tortura. Știa că 
șansele nu erau de partea ei. Își petrecuse două 
săptămâni legat de masa inamicului. Incă avea pe braţ 
cicatricea lăsată de unul dintre dispozitivele lor mai 
ingenioase. 

Să se grăbească. Ei trebuiau să se grăbească. 

Rowan se aplecă înainte, sprijinindu-și fruntea de 
mânerul sabiei și simţi metalul cald, ca și când arma ar 
mai fi păstrat o rămășiță din flacăra purtătorului său. 

Nu mai fusese în Akkadia de la acel ultim război 
îngrozitor. Deși îi condusese pe soldaţii Fae și pe cei 
muritori spre victorie, n-avusese niciodată dorinţa de a 
revedea ţinutul. 

Însă către Akkadia urmau să plece. 

Și dacă o găsea, dacă o elibera... Rowan nu-și dădu 
voie să se gândească și la altceva. 

La celălalt adevăr pe care l-ar fi înfruntat, la 
cealaltă povară. „Spune-i lui Rowan că îmi pare rău că 
am minţit, dar că, oricum, totul a fost o amânare. Chiar 
și înainte de ziua de azi, am știut că totul este doaro 
amânare, dar că încă îmi doresc să fi avut mai mult 
timp împreună”. 

El refuza să accepte asta și n-avea să accepte 
niciodată ca ea să fie preţul suprem care să pună capăt 
tuturor lucrurilor, să le salveze lumea. 

Rowan se uită cu atenţie la pătura de stele de 

deasupra. 

Deși toate celelalte constelații se rotiseră în 
văzduh, Lordul Nordului rămase, steaua nemuritoare 
dintre coarnele sale arătând calea spre casă. Spre 
Terrasen. 

„Spune-i că trebuie să lupte. El trebuie să salveze 
Terrasenul și să-și aducă aminte ce mi-a jurat”. 

Timpul nu era de partea lor, nici a lui Maeve, și nici 
a razboiului care se dezlănţuia iarăși pe continentul lor. 
Dar el nu intenţiona să se întoarcă fără ea, cu sau fără 
cererea de despărțire, indiferent de jurămintele pe 
care le depusese căsătorindu-se cu ea, de a păzi și 
conduce Terrasenul. 

„Și spune-i... că îi mulţumesc pentru că a mers pe 
calea întunecată cu mine, spre lumină”. 

Fusese onoarea lui. Chiar de la început, fusese cea 
mai mare onoare a vieții lui de nemuritor. 

O viaţă de nemuritor pe care urmau s-o ducă 
împreună - cumva. Nu ar fi acceptat o altă alternativă. 

În tăcere, Rowan le promise asta stelelor şi ar fi 
putut jura că Lordul Nordului licări drept răspuns. 


Capitolul 6 


Vântul de iarnă ce sufla dinspre valurile agitate îl 
îngheţase pe Chaol Westfall din clipa în care ieșise din 
cabina lui de sub punte. Chiar și cu haina groasă și 
albastră, frigul umed îi pătrundea în oase, iar acum, 
când scruta apa, părea că norii încărcaţi erau pe cale 
să se rupă în orice clipă. larna se furișa pe continent, la 
fel de sigur ca legiunile Morathului. 

Răsăritul înviorător nu dezvăluise nimic în afară de 
marea agitată și marinarii stoici și soldaţii care 
îndreptaseră repede această navă spre nord. În spatele 

lor, flancându-i, urma jumătate din flota khaganului. 
Cealaltă jumătate încă zăbovea pe continentul sudic, în 
timp ce restul flotei puternicului imperiu se aduna. 
Dacă nu se schimba vremea, rămâneau în urmă cu 
doar câteva săptămâni. 

Chaol trimise o rugăciune pe vântul sărat și 
înghețat, cu speranţa că vremea avea să fie de partea 
lor, căci altfel, flota mare adunată în urma lui și miile 
de călăreţi ruk ce tocmai ţâșneau spre cer din cuiburile 
lor de pe nave pentru vânătoarea de dimineaţă de 
deasupra valurilor tot nu ar fi fost de ajuns împotriva 
Morathului. 

Și oricum era posibil să nu ajungă suficient de 
repede încât acea armată să facă o diferenţă. 

Cele trei săptămâni petrecute pe ape nu le 
aduseseră multe vești despre armata pe care o 
adunaseră prietenii lui și care trebuia dusă în Terrasen, 
iar ei rămăseseră destul de departe de coastă ca să 
evite corăbiile inamicilor - sau balaurii. Dar asta avea 
să se schimbe astăzi. 

Un braț delicat și cald îl cuprinse pe al lui și un cap 
cu păr șaten-auriu se rezemă de umărul său. 

— Este frig aici, șopti Yrene, încruntându-se la 
valurile biciuite de vânt. 

Chaol o sărută pe creștetul capului. 

— Frigul îţi întărește caracterul. 

Ea râse, vântul împrăștiindu-i aburii respirației. 

— Ai vorbit ca un bărbat din nord. 

Chaol îi cuprinse umerii cu brațul, trăgând-o lângă 
el. 

— Nu-ţi ţin de cald suficient zilele astea, nevastă? 

Yrene roși și îl înghionti în coaste. 

— Bădăranule! 

Trecuse o lună, iar el încă se minuna la cuvântul 

„nevastă” când îl adresa femeii ce-i stătea alături și 
care îi vindecase sufletul frânt și obosit. 

Coloana lui vertebrală era pe locul al doilea. Zilele 
lungi de pe corabie și le petrecuse antrenându-se 
pentru posibilele lupte - fie pe cal, fie cu un baston, fie 
din scaunul cu rotile - când Yrene era suficient de 
sleită de puteri încât legătura vieţii dintre ei să se 
estompeze, iar rana să preia din nou controlul. 

Coloana nu i se vindecase, nu cu adevărat, și n- 
avea s-o facă niciodată. Fusese preţul salvării vieţii 
sale după ce o prinţesă valgă îl adusese în pragul 
morţii. Totuși, nu părea un preţ prea mare. 

Scaunul și rana nu fuseseră niciodată o povară și 
nu ar fi fost nici acum. 

Dar cealaltă parte a înțelegerii cu zeița care o 
îndrumase pe Yrene toată viaţa, care o adusese pe 
țărmurile din Antica, iar acum din nou pe continentul 
lor... acea parte îl speria de moarte. 

Dacă murea el, murea și Yrene. 

Ca să îi transmită puterea vindecătoare astfel încât 
să poată merge când magia ei nu era prea obosită, le 
fuseseră împletite chiar vieţile. 

Așadar, dacă ar fi căzut în lupta împotriva 
legiunilor Morathului... Nu doar propria viaţă s-ar fi 
pierdut. 

— Te gândești prea mult. Yrene îl privi încruntată. 
Ce este? 

Chaol făcu semn din bărbie spre corabia cea mai 
apropiată de a lor. La pupa acesteia, două păsări ruk, 
una aurie și una maro-roșcat, stăteau drepte. 
Amândouă erau deja înșeuate, deși călărețul Kadarei și 
al lui Salkhi nu se vedeau pe nicăieri. 

— Nu-mi dau seama dacă-mi faci semn să mă uit la 
păsări sau dacă-mi atragi atenţia că Nesryn și Sartaq 

sunt destul de isteţi încât să rămână în pat într-o 
dimineaţă ca asta. „Cum ar trebui să facem și noi”, citi 
el vorbele caustice în ochii ei căprui-aurii. 

Fu rândul lui Chaol să o înghiontească. 

— Ştii, tu ești cea care m-a trezit în dimineaţa asta. 
El o sărută pe gât, ca să-i aducă aminte cum îl trezise 
și cum își petrecuseră o oră pe la răsărit. 

Căldura pielii ei mătăsoase pe buzele lui fu 
suficientă să îi încălzească oasele îngheţate. 

— Ne putem întoarce în pat, dacă vrei, șopti el. 

Yrene scoase un sunet firav care îl făcu să vrea să 
îi mângâie corpul încotoșmănat. Chiar dacă timpul îi 
presa, grăbindu-i spre nord, lui îi plăcuse să îi afle 
toate sunetele și s-o provoace să le scoată. 

Dar Chaol își retrase capul de pe gâtul ei ca să facă 
semn din nou spre păsările ruk. 

— Curând vor pleca într-o misiune de cercetare. Ar 
fi pus pariu că Nesryn și noul moștenitor încoronat al 
khaganului se îmbrăcau și se înarmau acum. Am 
navigat destul de departe spre nord și trebuie să știm 
unde să acostăm. 

Era necesar să poată hotărî unde să acosteze și să 
mărșăluiască pe uscat cât mai repede posibil. 

Dacă Riftholdul era încă sub controlul lui Erawan și 
al legiunilor Dinţi-de-fier, atunci ar fi fost o imprudenţă 
să aducă flota pe Avery și să mărșăluiască spre nord în 
Terrasen. Insă regele valg ar fi putut la fel de bine să-și 
lase armata în așteptare în orice loc din faţă. Ca să nu 
mai vorbim de flota reginei Maeve, care dispăruse 
după lupta ei cu Aelin și, din fericire, rămăsese 
dispărută. 

După calculele căpitanului lor, ei abia se apropiau 
de graniţa dintre Fenharrow și Adarlan. Așadar, 
trebuiau să decidă încotro, mai exact, să navigheze. 

Cât mai repede posibil. 

Deja pierduseră timp preţios ocolind Insulele 
Moarte, în ciuda veștii că-i aparțineau din nou 
căpitanului Rolfe. Era posibil ca în Morath să se fi auzit 
de călătoria lor, dar nu era necesar să-și dezvăluie 
locul în care se aflau cu exactitate. 

Dar discreţia lor îi costase: nu primise nicio veste 
despre locul în care se afla Dorian. Nu auzise dacă el 
se dusese în nord cu Aelin și flota adunată de ea din 
câteva regate. Chaol putea doar să se roage ca Dorian 
să o fi făcut și ca regele lui să fi rămas în siguranţă. 

Yrene se uită cu atenţie la cele două păsări ruk de 
pe corabia din apropiere. 

— Câţi cercetași merg? 

— Doar ei. 

Yrene căscă ochii în semn de avertisment. 

— Dacă sunt mai puţini, le este mai ușor să se 
ascundă. Chaol arătă spre cer. Și norii de azi fac ideală 
cercetarea. Când îngrijorarea de pe chipul ei nu se 
risipi, el adăugă: Va trebui să luptăm în războiul ăsta la 
un moment dat, Yrene. 

Câte vieți lua Erawan pentru fiecare zi în care ei 
întârziau? 

— Știu, zise și-și apucă medalionul argintiu de la 
gât pe care el i-l oferise după ce rugase un gravor să 
încrusteze munții și mările pe suprafața acestuia. 
înăuntru, încă se afla biletul pe care Aelin Galathynius 
i-l lăsase în urmă cu mulţi ani, când soţia lui servea la 
barul din portul unui râu, iar regina trăia ca asasin, sub 
alt nume. Eu doar... Știu că este prostesc, dar, cumva, 
nu am crezut c-o să vină asupra noastră atât de 
repede. 

N-ar fi spus că ultimele săptămâni pe mare 
trecuseră repede, dar înțelegea ce voia ea să spună. 

— Aceste ultime zile vor fi cele mai lungi de până 
acum. 

Yrene se lipi de el, cuprinzându-i talia cu braţul. 

— Trebuie să verific proviziile. Am să o rog pe 
Borte să mă ducă în zbor pe corabia lui Hasar. 

Arcas, rukul lui feroce, încă moţăia în locul lui de 
dormit, la pupă. 

— S-ar putea să fii nevoită să aștepți o vreme 
pentru asta. 

Într-adevăr, în ultimele săptămâni, amândoi 
învățaseră să nu deranjeze rukul sau călăreţul când 
dormeau. Zeii să îi ajute dacă Borte și Aelin s-ar fi 
întâlnit vreodată. 

Yrene zâmbi și își ridică mâinile ca să îi cuprindă 
fața. Ochii ei limpezi îi studiară pe ai lui. 

— Te iubesc, spuse ea încetișor. 

Chaol își cobori fruntea până ce se sprijini de a ei. 

— Să mi-o spui când o să fim în noroi, îngheţaţi 
până la genunchi, da? 

Ea pufni, dar nu făcu nicio mișcare ca să se 
retragă. Nici el. 

Așadar, cu frunţile și sufletele lipite, ei rămaseră 
acolo în vântul rece și printre valurile agitate și 
așteptară să vadă ce ar fi putut să descopere păsările 
ruk. 


Ea uitase cât de al naibii de frig era în nord. 
Deşi trăise printre călăreți ruk din munții Tavan, 
Nesryn Faliq nu înghețase niciodată atât de mult. 
lar iarna încă nu se instalase complet. 
Totuși, Salkhi nu dădu niciun semn că frigul îl 
afecta în timp ce se grăbiră pe deasupra norilor și a 

mării, dar asta se putea datora și faptului că lângă el 
zbura Kadara, rukul auriu neșovăind în vântul aspru. 

O slăbiciune - rukul ei ajunsese să îndrăgească și 
să admire vădit pasărea lui Sartaqg. Deși Nesryn știa că 
același lucru se putea spune despre ea și călăreţul 
rukului. 

Nesryn își mută privirea de la norii gri și se uită 
spre călăreţul din stânga ei. 

Părul său tuns crescuse - puţin. Suficient cât să și-l 
împletească la spate ca să nu i se zburlească în vânt. 

Simţindu-i atenţia, moștenitorul khaganatului îi 
făcu semn: „Totul este bine?” 

Nesryn roși în ciuda frigului, dar îi răspunse la 
rândul său, degetele ei amorţite făcând simbolurile cu 
neîndemânare. „Totul este bine”. 

O școlăriță îmbujorată. Asta devenea în preajma 
prinţului, chiar dacă în ultimele săptămâni dormiseră în 
același pat și îi făcuse promisiuni pentru viitorul lor. 

Să conducă alături de el, ca viitoare împărăteasă a 
khaganatului. 

Bineînțeles că era absurd. Ideea ca ea să se 
îmbrace precum mama lui, cu rochii lungi și frumoase 
și să poarte diademe mari... Nu, ei i se potriveau mai 
bine hainele de piele ale rukhinilor și greutatea 
oțelului, nu bijuteriile. li spusese asta lui Sartag. De 
multe ori. 

El o ignorase râzând, zicând că putea să umble 
goală prin palat dacă voia, căci nu îi păsa ce ar fi 
purtat sau nu. 

Dar tot era o noţiune ridicolă, una pe care prinţul 
părea să o creadă singurul curs al viitorului lor. El își 
riscase coroana pentru asta, spunându-i tatălui său că 
dacă a fi prinţ însemna să nu fie cu ea, atunci avea să 
renunțe la tron. Khaganul îi oferise în schimb titlul de 

moștenitor. 

Înainte să plece, fraţii lui nu păruseră supăraţi din 
cauza asta, deși își petrecuseră toată viaţa concurând 
să fie încoronați moștenitori de tatăl lor. Chiar și Hasar, 
care navigase cu ei, se abținuse de la obișnuitele-i 
comentarii tăioase. Nesryn nu știa dacă Arghun, Kashin 
sau Duva - toţi încă în Antica, Kashin promițând să 
navigheze cu restul armatei tatălui lor - se 
răzgândiseră în privința numirii lui Sartaq. 

Activitatea din dreapta ei o făcu să îl întoarcă pe 
Salkhi într-acolo. 

Falkan Ennar, bărbatul metamorfic și negustorul 
devenit spion, luase forma unui uliu în dimineaţa asta 
și se folosise de viteza remarcabilă a creaturii ca să 
zboare înainte. Probabil văzuse ceva, pentru că acum 
se înclină și zbură pe lângă ei, apoi se ridică din nou 
spre continent, părând să spună „Urmaţi-mă!” 

Să navigheze spre Terrasen era încă o posibilitate, 
în funcţie de ce găseau pe coastă. Dacă Lysandra ar 
mai fi fost pe acolo, dacă ar mai fi fost în viaţă, era o 
problemă cu totul diferită. 

Falkan jurase că ea avea să-i moștenească averea 
și proprietățile cu mult înainte să știe că supravieţuise 
copilăriei sau că primise darurile familiei lui, o familie 
ciudată din Pustiuri, care se răspândise pe continent, 
fratele lui ajungând în Adarlan cu mult timp înainte să 
o conceapă pe Lysandra și să o abandoneze pe mama 
ei. 

Dar Falkan nu vorbise de acele dorințe de când 
părăsiseră munţii Tavan, hotărând în schimb să ajute 
cum putea: în mare parte, cercetând. Dar curând ei 
urmau să aibă nevoie de ajutorul lor, așa cum o 
făcuseră împotriva kharankuilor din mlaștinile Dagul. 

Probabil la fel de importante ca armata pe care o 

aduseseră cu ei erau informaţiile aflate acolo: că 
Maeve nu era o regină Fae, ci un impostor valg. O 
regină antică valgă, care se infiltrase în Doranelle la 
începuturile timpului, pătrunzând în minţile celor două 
surori regine și convingându-le că aveau o soră mai 
mare. 

Poate că informaţiile nu ar fi contribuit cu nimic la 
acest război, dar l-ar fi putut schimba cumva, știind că 
un alt inamic pândea în spatele lor. Şi că Maeve fugise 
spre Erilea ca să scape de regele valg cu care se 
căsătorise, fratele altor doi care, la rândul lor, 
predaseră cheile Wyrd ale porţii și pătrunseseră prin 
lumi ca să o găsească. 

Faptul că trei regi valgi intraseră în lumea asta 
doar ca să fie opriţi aici, neștiind că prada lor pândea 
acum pe un tron din Doranelle, fusese o schimbare 
ciudată a sortii. Doar Erawan rămăsese aici din cei trei 
regi, frate cu Orcus, soţul lui Maeve. Ce ar fi plătit ca 
să afle cine era ea cu adevărat? 

Probabil era o întrebare la care alţii să mediteze și 
să analizeze cum să o folosească. 

Falkan cobori într-un plonjon rapid prin nori, iar 
Nesryn îl urmă. 

Aerul rece și umed suflă pe lângă ea, dar Nesryn se 
aplecă în plonjon, Salkhi urmându-l pe Falkan fără săi 
se comande. Un minut, doar norii trecură pe lângă 
tânără, iar apoi... 

Piscuri albe se ridicau din valurile gri, iar dincolo de 
acestea iarba uscată se întindea pe ultimele câmpii 
nordice din Fenharrow. 

Falkan se ridică spre țărm, încetinind astfel încât să 
nu îi piardă. 

Kadara păstră ușor ritmul cu ei și toți zburară în 
liniște odată ce coasta se văzu din ce în ce mai clar. 

larba de pe câmpii nu era uscată de frig, ci fusese 
arsă, iar copacii, lipsiţi de frunze, erau doar niște coji. 

La orizont, fuioarele de fum pătau cerul iernii. Erau 
prea multe și prea mari ca să fie făcute de fermierii 
care ardeau rămășițele culturilor ca să fertilizeze solul. 

„Mă uit mai de-aproape”, îi făcu Nesryn semn lui 
Sartaq. 

Prinţul îi răspunse prin semne: „Rămâi lângă nori, 
dar nu cobori sub ei”. 

Nesryn dădu din cap, iar ea și rukul dispărură în 
stratul subţire de nori, zărind pământul ars de 
dedesubt. 

Satele și fermele: dispărute. Ca și când dinspre 
mare ar fi venit o forţă care distrusese totul în cale. 

Dar nu acostase nicio flotă lângă mal. Nu, această 
armată fusese terestră. 

Rămânând în vălul norilor, Nesryn și Sartaq 
traversară ţinutul. 

Inima îi bătea cu putere, tot mai repede, cu fiecare 
kilometru de teren ars și pustiu peste care zburau. Nici 
urmă de armată inamică sau de lupte în desfășurare. 

Arseseră totul pentru propriul amuzament bolnav. 

Nesryn reţinu terenul, caracteristicile pe care le 
zărea. Într-adevăr, abia traversaseră graniţa din 
Fenharrow, Adarlanul văzându-se spre nord. 

Dar pe uscat, apropiindu-se tot mai mult cu fiecare 
kilometru, mărșăluia o armată. Se întindea la nesfârșit, 
neagră și agitată. 

Armata Morathului. Sau o parte teribilă a acesteia, 
trimisă ca să terorizeze și să distrugă înainte de ultimul 
val. 

Sartag făcu semn: „Dedesubt este un grup de 
soldaţi”. 

Nesryn se uită peste aripa lui Salkhi, distanţa fiind 

mare, și văzu un mic grup de soldaţi cu armuri negre 
ce mergeau printre copaci - o ramificaţie a mulţimii 
agitate din faţă. Ca și când ar fi fost trimiși să caute 
supraviețuitori. 

Nesryn își încleștă maxilarul și-i răspunse prin 
semne prinţului: „Să mergem!” 

Nu înapoi spre corăbii, ci spre cei șase soldați care- 
și începeau lungul drum de întoarcere spre armata lor. 

Nesryn și Salkhi plonjară din cer, fără ca Sartaq să 
se vadă clar în stânga ei. 

Grupul de soldaţi nu avu ocazia să strige înainte ca 
Nesryn și Sartaq să îi atace. 


Doamna Yrene Westfall, fostă Yrene Towers, 
numărase proviziile de șase ori deja. Toate corăbiile 
erau pline de provizii, și totuși, cea a prinţesei Hasar, 
escorta personală a Marii Vindecătoare, transporta cel 
mai important amestec de tonice și alifii. Multe 
fuseseră făcute înainte de a naviga din Antica, dar 
Yrene și celelalte vindecătoare care însoţiseră armata 
își petrecuseră multe ore pregătindu-le cât mai bine la 
bord. 

In cala slab luminată, Yrene își găsi echilibrul când 
valurile legănară corabia și închise capacul lăzii în care 
se aflau cutiile de alifie, notând numărul pe o bucată 
de hârtie pe care o adusese cu ea. 

— Același număr ca acum două zile, se auzi de pe 
scări vocea unei bătrâne. Hafiza, Marea Vindecătoare, 
stătea pe treptele de lemn, cu mâinile pe fusta groasă 
din lână care îi acoperea genunchii slabi. Ce crezi c-o 
să se întâmple cu ele, Yrene? 

Yrene își dădu cosiţa peste un umăr. 

— Voiam să mă asigur că am numărat corect. 

— Din nou. 

Yrene puse în buzunar bucata de pergament și își 
luă mantia cu margini de blană din locul în care o 
aruncase pe o ladă. 

— Când o să fim pe câmpul de luptă, inventarierea 
proviziilor... 

— O să fie importantă, da, dar și imposibilă. Când o 
să fim pe câmpul de luptă, fato, ai să fii norocoasă 
dacă ai să găsești măcar una dintre cutiile astea în 
mijlocul haosului. 

— Asta încerc să evit. 

Marea Vindecătoare oftă înţelegătoare. 

— Vor muri oameni, Yrene. Vor avea morți 
groaznice și dureroase, și nici măcar noi două n-o să 
putem să îi salvăm. 

Yrene înghiţi în sec. 

— Știu. 

Dacă nu se grăbeau, dacă nu acostau curând și nu 
descopereau unde era bine să mărșăluiască armata 
khaganului, câţi alţii aveau să moară? 

Bătrâna continuă să se uite la ea cu înțeles. 
Dintotdeauna, din prima clipă în care Yrene o văzuse 
pe Hafiza, ea emanase acest calm, această liniște. 
Gândul că Marea Vindecătoare avea să fie pe 
câmpurile de luptă însângerate îi agita stomacul lui 
Yrene. Chiar dacă exact din motivul acesta veniseră și 
se instruiseră de la bun început. 

Dar asta fără problema valgilor, care se ascundeau 
în gazdele umane ca niște paraziți, valgii care i-ar fi 
ucis imediat dacă ar fi știut ce plănuiau să facă 
vindecătoarele. 

Ce plănuise Yrene să facă oricărui valg pe care l-ar 
fi întâlnit. 

— Alifiile sunt gata, Yrene. Hafiza mormăi când se 
ridică de pe scări și își aranjă reverele jachetei groase 
de lână - croite și brodate în stilul călăreţilor Darghan 
-, un dar de la ultima vizită a Marii Vindecătoare în 
stepe, când o luase pe Yrene cu ea. Sunt numărate. Nu 
mai există alte provizii din care să le preparăm. 
Trebuie să ajungem pe uscat și să vedem ce am putea 
folosi acolo. 

Yrene își strânse mantia la piept. 

— Trebuie să fac ceva. 

Marea Vindecătoare atinse ușor balustrada. 

— Ai să faci, Yrene. Destul de curând. 

Spunând asta, Hafiza urcă scările, lăsând-o pe 
Yrene în cală printre teancurile de lăzi. 

Ea nu îi zise Marii Vindecătoare că nu era sigură 
cât timp avea să mai fie de ajutor - nu încă. Nu 
spusese niciun cuvânt despre asta nimănui, nici măcar 
lui Chaol. 

Yrene își atinse pântecul cu mâna. 


Capitolul 7 


Morath. Ultima cheie era în Morath. 

Dorian se gândi la asta toată noaptea și când reuși 
în cele din urmă să aţipească, se trezi cu mâna la gât, 
apucând colierul care nu era acolo. 

Trebuia să găsească o cale de a pleca. O cale să 
ajungă la cheie, de vreme ce Manon ar fi fost cu 
siguranţă dispusă să îl ducă, deși ea fusese cea care 
sugerase că el ar fi putut să-i ia locul lui Aelin ca să 
făurească Lacătul. 

Cele Treisprezece abia scăpaseră din Morath și nu 
se grăbeau să se întoarcă, acum când sarcina lor de a 
găsi vrăjitoarele Crochan devenise vitală și Erawan ar fi 

putut la fel de bine să le simtă sosirea înainte să se 
apropie de fortăreață. 

Gavin afirmase că drumul avea să-l găsească aici, 
în tabăra asta. Dar găsirea unei căi de a le convinge pe 
Cele Treisprezece să rămână, când instinctul și graba 
le fortau să meargă mai departe... s-ar fi putut dovedi 
la fel de dificilă ca obţinerea ultimei chei Wyrd. 

Tabăra lor se agită în lumina gri a răsăritului, iar 
Dorian renunţă la somn. Ridicându-se, văzu salteaua 
lui Manon strânsă, iar pe vrăjitoare stând cu Asterin și 
Sorrel lângă balaurii lor. Erau cele trei pe care, cumva, 
trebuia să le convingă să rămână. 

Așteptând deja la gura trecătorii, ceilalţi balauri se 
mișcară ca și când s-ar fi pregătit pentru zborul în 
frigul insuportabil. 

Era o altă zi în care căutau clanul de vrăjitoare care 
nu voiau să fie găsite și care, foarte probabil, nu voiau 
să se alăture acestui război. 

— Plecăm în cinci minute! 

Vocea insensibilă a lui Sorrel străbătu tabăra. 

Așadar, trebuia să lase pe altă dată încercarea de 
a le convinge. În trei minute, focul fu stins, armele 
puse, saltelele fixate pe șei și nevoile satisfăcute 
înainte de ziua lungă de zbor. 

Punându-și sabia Damaris, Dorian se îndreptă spre 
Manon, vrăjitoarea fiind nefiresc de calmă. Era 
frumoasă, chiar și aici în zăpada viscolită, cu o blană 
de capră zburlită pe umeri. Când se apropie, ea se uită 
în ochii lui cu un licăr auriu. 

Manon îi zâmbi șiret. 

— 'Neaţa, Alteță! 

Dorian își înclină capul. 

— Încotro mergem azi? 

El știa că vorbele sale nu prea se potriveau cu 

expresia feței. 

— Tocmai ne gândeam la asta, îi răspunse Sorrel, 
locţiitoarea cu un chip împietrit, dar deschis. 

In spatele lor, Vesta înjură când catarama șeii sale 
se desfăcu. Dorian nu îndrăzni să privească, pentru a 
nu confirma că mâinile invizibile ale magiei lui 
lucraseră. 

— Deja am cercetat tot ce e la nord, spuse Asterin. 
Să ne ducem spre sud - să ajungem la capătul Colţilor 
înainte să ne întoarcem. 

___— S-ar putea nici să nu fie în munţi, replică Sorrel. 
In zecile de ani care au trecut, le-am căutat prin 
câmpii. 

Manon ascultă cu o expresie calmă și senină. Așa 
cum făcea în fiecare dimineaţă, cântărindu-le cuvintele 
și ascultând vântul care îi cânta. 

Desaga lui Imogen se desfăcu din legătură, iar 
vrăjitoarea șuieră când descălecă să o lege din nou. El 
nu știa cât timp le puteau ţine aici aceste mici 
întârzieri. Nu la infinit. 

— Dacă plecăm din munţii ăștia, argumentă 
Asterin, atunci vom fi mai ușor de urmărit în câmp 
deschis. Inamicii și vrăjitoarele Crochan au să ne 
zărească înainte să îi găsim. 

— Ar fi mai cald, mormăi Sorrel. În Eyllwe o să fie 
mult mai cald. 

Până și vrăjitoarele nemuritoare cărora le curgea 
oțel prin vene puteau să se sature de frigul epuizant. 

Dar să meargă atât de departe în sud, în Eyllwe, 
când erau încă destul de aproape de Morath... Și 
Manon părea să se gândească la asta. Se uită la 
jacheta lui, la cheile din buzunar, ca și când le-ar fi 
putut simţi pulsul, mișcându-se în contrast cu puterea 
lui. Tot ce era între Erawan și stăpânirea sa peste 

Erilea. Să îi aducă la două sute de kilometri de 
Morath... Nu, ea nu ar fi permis niciodată așa ceva. 

Dorian continuă să afișeze o expresie amabilă, cu o 
mână pe măciulia în formă de ochi a sabiei Damaris. 

— În tabăra asta nu e niciun indiciu despre direcţia 
în care au plecat? 

Știa că ele nu aveau nici cea mai mică idee. Știa, 
dar așteptă oricum răspunsul lor, încercând să nu 
apuce prea strâns măciulia sabiei. 

— Nu, spuse Manon aproape mârâind. 

Totuși, căldura slabă a metalului fu singurul 
răspuns al lui Damaris. El nu știa la ce se așteptase: la 
un zumzet care să-i verifice puterea, la o voce care să-i 
confirme în mintea lui. 

Cu siguranţă nu semnul deloc impresionant al 
căldurii. 

Căldură pentru adevăr, probabil răceală pentru 
minciuni. Dar... cel puţin Gavin spusese adevărul 
despre sabie. El nu ar fi trebuit să se îndoiască de asta, 
având în vedere zeul pe care Gavin încă îl onora. 

Uitându-se în ochii lui cu acea concentrare 
neînduplecată de prădător, Manon dădu ordinul de 
plecare. Spre nord. 

Departe de Morath. Dorian deschise gura, 
gândindu-se să spună ceva care să amâne plecarea. In 
afară de a rupe aripa vreunui balaur, nu putea să facă 
nimic... 

Vrăjitoarele se întoarseră spre balauri, unde Dorian 
avea să parcurgă următoarea parte a acestei căutări 
nesfârșite împreună cu una dintre santinele, dar 
Abraxos urlă și se întinse către Manon mușcând. 

Când Manon se întoarse, magia lui Dorian se înălţă, 
deja lovind inamicul nevăzut. 

Un urs alb și mare se ridicase din zăpada din 

spatele ei. 

Arătându-și colții, își lăsă pe pământ laba imensă. 
Manon se feri, rostogolindu-se într-o parte, iar Dorian 
aruncă un zid de magie... de vânt și gheaţă. 

Ursul dădu înapoi, căzând pe zăpadă cu un zgomot 
surd, dar se ridică imediat și fugi spre Manon. Doar 
spre Manon. 

Dorian reacţionă repede, întinzând niște mâini 
invizibile ca să oprească animalul tocmai când fiara se 
izbi de magia lui, zăpada împrăștiindu-se, iar lumina 
licărind. 

Cunoștea acea lumină. Era a unei creaturi 
metamorfice. 

Dar nu Lysandra fu cea care ieși din camuiflajul 
perfect al ursului. 

Nu, creatura care ieși din urs era de coșmar. 

Un păianjen. Un păianjen stygian uriaș, mare cât 
un cal și negru ca noaptea. 

Ochii lui mulţi mijiră la Manon, cleștii ţăcănind când 
șuieră „Cioc-Negru!” 


Păianjenul stygian o găsise cumva. După atâtea 
luni, după mii de kilometri parcurși de Manon prin aer, 
pe pământ și mare, păianjenul de la care furase 
mătasea ca să întărească aripile lui Abraxos o găsise. 

Dar păianjenul nu se așteptase să aibă de-a face 
cu Cele  Treisprezece sau cu puterea regelui 
Adarlanului. 

Manon scoase Tăietoarea-de-vânt cât timp Dorian 
tinu locului păianjenul cu magia lui, fără să arate 
semne de slăbiciune. Devenea mai puternic în fiecare 
ZI. 

Cele Treisprezece se apropiară, armele licărind în 
zăpadă și soarele orbitor, balaurii formând un zid de 
piei aspre și gheare în spatele lor. 

Manon se apropie câţiva pași de acei clești care 
zvâcneau. 

— Eşti departe de munţii Ruhnn, soro! 

Păianjenul șuieră. 

— Și totuși, nu mi-a fost greu să te găsesc. 

— Cunoști bestia asta? întrebă Asterin, venind 
lângă Manon. 

Manon schiță un zâmbet. 

— Mi-a donat mătasea de păianjen pentru aripile 
lui Abraxos. 

Păianjenul mormăi. 

— Mi-ai furat mătasea și m-ai împins împreună cu 
țesătoarele mele de pe stânci... 

— Cum de poţi să te transformi? întrebă Dorian, 
încă ţintuind păianjenul cât veni lângă Manon, cu o 
mână pe mânerul sabiei antice. In legende nu se zice 
nimic de asta. 

Curiozitatea îi lumina într-adevăr chipul. Ea 
presupuse că linia albă de pe pielea aurie a gâtului era 
dovada că înfruntase lucruri mai rele și că orice 
legătură ar fi fost între ei era și dovada că nu se temea 
de durere sau moarte. 

Da, o trăsătură bună pentru o vrăjitoare. Dar 
pentru un muritor? Era foarte probabil să îi aducă 
moartea. 

Poate nu era lipsa fricii, ci mai degrabă lipsa... 
oricărui lucru pe care muritorii îl considerau vital 
pentru sufletele lor. Smuls lui de tatăl său și de acel 
demon valg. 

Păianjenul spuse furios: 

— Am luat douăzeci de ani din viaţa unui tânăr 

negustor în schimbul mătăsii mele. Darul 
metamorfozării curgea prin forța vieții lui - cel puţin 
parţial. Toţi acei ochi mijiţi se îndreptară spre Manon. 
EI a plătit de bunăvoie preţul. 

— Ucide-o și să terminăm odată, șopti Asterin. 

Păianjenul se retrase cât îi permise lesa invizibilă a 
regelui. 

— Nu știam că surorile noastre au devenit atât de 
lașe, dacă acum au nevoie de magie ca să ne înjunghie 
ca pe niște porci. 

Manon ridică  Tăietoarea-de-vânt, gândindu-se 
unde să înfigă sabia între ochii mulți ai păianjenului. 

— Să vedem dacă guiţi ca unul când am s-o fac? 

— Lașo! zise cu obidă păianjenul. Eliberează-mă și- 
o să punem capăt situaţiei după vechile căi. 

Manon se gândi și apoi ridică din umeri. 

— Nu o să te doară. Consideră că e datoria mea 
faţă de tine. 

Inspirând, Manon se pregăti să lovească... 

— Stai! Păianjenul șopti cuvântul. Așteaptă. 

— De la insulte la rugăminţi, șopti Asterin. Cine 
este laș acum? 

Păianjenul o ignoră pe aghiotantă, ochii lui goi 
devorând-o pe Manon și apoi pe Dorian. 

— Ştii ce se mișcă în sud? Ce orori se adună? 

— Știrea-i veche, zise Vesta, pufnind. 

— Cum crezi că te-am găsit? întrebă păianjenul. 
Manon rămase nemișcată. In Morath au rămas foarte 
multe obiecte învăluite de parfumul tău. 

Dacă păianjenul le găsise aici atât de ușor, 
trebuiau să plece. Acum. 

— Să îţi spun ce am văzut la doar o sută de 
kilometri spre sud? întrebă păianjenul. Pe cine am 
văzut, Cioc-Negru? Manon înțepeni. Pe vrăjitoarele 

Crochan, spuse păianjenul și oftă profund. Lacom. 

Manon clipi. Doar o dată. Cele Treisprezece 
înțepeniseră la rândul lor. Asterin întrebă: 

— Le-ai văzut? 

Păianjenul își mișcă în semn de confirmare capul 
înainte să ofteze din nou. 

— Mereu au avut gustul pe care mi-l imaginez că îl 
are vinul de vară. De ciocolată, așa cum îi spuneţi voi. 

— Unde? voi Manon să afle. 

Păianjenul îi spuse unde - era un loc vag și 
necunoscut. 

— Am să ţi-l arăt, spuse ea. Am să te îndrum. 

— Ar putea fi o capcană, rosti Sorrel. 

— Nu este, zise Dorian, cu mâna încă pe mânerul 
sabiei lui. Manon studie limpezimea ochilor lui, umerii 
drepţi, chipul nemilos și înclinarea întrebătoare a 
capului său. Haideţi să vedem dacă informaţia ei este 
adevărată și să îi decidem soarta după aceea. 

— Ce? zise Manon fără să gândească. 

Cele Treisprezece rămaseră nemișcate când îl 
auziră pe Dorian păsuind păianjenul. 

Dorian făcu semn din bărbie spre creatura care 
tremura. 

— Nu o ucide. Nu încă. S-ar putea să știe mai multe 
decât pe unde umblă vrăjitoarele Crochan. 

— Nu am nevoie de mila unui băiat..., șuieră 
păianjenul. 

— Primeşti mila unui rege, spuse cu răceală 
Dorian, și ţi-aș sugera să taci suficient de mult încât să 
o primeşti. 

Foarte rar auzea Manon acea voce a lui, tonul care- 
i trimitea și ei un fior prin sânge și oase. Vocea unui 
rege. 

Dar el nu era regele ei. Nu era liderul sabatului 

Celor Treisprezece. 

— Dacă o lăsăm să trăiască, ne va vinde cui o să 
plătească mai mult. 

Ochii de safir ai lui Dorian se întunecară, iar el 
apucă mai bine sabia. Manon se încordă la acea privire 
rece și gânditoare care dezvăluia prădătorul calculat 
ascuns în spatele chipului frumos al regelui. 

— Se pare c-ai învăţat cum să te transformi în doar 
câteva luni, îi zise el păianjenului. 


* 


O cale avea să-l găsească aici, spusese Gavin. 

O cale spre Morath. Nu un drum fizic, nu un traseu, 
ci asta. 

Oroarea păgână rămase tăcută o clipă înainte să 
spună: 

— Darurile noastre sunt lucruri ciudate și lacome. 
Nu ne hrănim doar cu viața voastră, ci și cu puterile 
voastre, dacă le aveţi. Odată ce magia a fost eliberată, 
am învăţat să folosesc abilităţile pe care mi le-a 
transferat creatura metamorfică. 

Damaris se încălzi în mâna lui. Adevărul. Fiecare 
cuvânt pe care îl spusese păianjenul fusese adevărat. 
lar asta... Era o cale spre Morath complet diferită. În 
pielea altcuiva. 

Poate a unui sclav uman ca Elide Lochan. Poate în 
pielea unui om a cărui prezență ar fi trecut 
neobservată. 

Puterea lui brută se transformase în toate celelalte 
forme de magie, capabilă să treacă de la foc la gheaţă 
și vindecare. La transformare... ar fi putut și el să 
înveţe să facă asta? 

— Ai un nume? întrebă Dorian pur și simplu 

creatura. 

— Un rege fără coroană întreabă care-i numele 
unui păianjen neînsemnat, șopti ea, ochii săi goi 
oprindu-se asupra lui. Nu poţi să-l pronunțţi în limba ta, 
dar poţi să-mi spui Cyrene. 

Manon scrâșni din dinţi. 

— Nu contează cum îţi spunem de vreme ce ai să 
mori în curând. 

Însă Dorian îi aruncă o privire piezișă. 

— Munţii Ruhnn fac parte din regatul meu. Ca 
atare, Cyrene este unul dintre supușii mei. Cred că 
asta îmi dă dreptul să decid dacă trăiește sau moare. 

— Amândoi sunteţi la mila sabatului meu, mârâi 
Manon. Dă-te la o parte! 

Dorian îi schiţă un zâmbet. 

— Sunt? 

Un vânt mai rece decât aerul de munte umplu 
trecătoarea. 

Putea să le omoare pe toate, fie sufocându-le, fie 
rupându-le gâturile. Putea să le ucidă pe toate, cu tot 
cu balauri, iar faptul că știa asta săpă încă un gol în el. 
Un alt loc gol. Oare pe tatăl său și pe Aelin îi deranjase 
să aibă asemenea putere? 

— Adu-o cu noi, ca s-o iei mai bine la întrebări în 
tabăra următoare. 

— Plănuiești să iei chestia asta cu noi? izbucni 
Manon. 

Drept răspuns, păianjenul se mișcă, luând forma 
unei femei cu piele albă și păr brunet. Fragilă și 
neremarcabilă, în afară de acei ochi negri 
descurajatori. Nu frumoasă, dar cu un soi de farmec 
vechi și mortal pe care nici măcar noua formă nu îl 
putea ascunde. Și complet goală. Ea tremură, 
frecându-și mâinile de braţele subțiri. 

— E de-ajuns trupul ăsta ca să nu vă deranjez? 

Manon ignoră păianjenul. 

— Și când o să se transforme noaptea ca să ne 
sfâșie? 

Dorian doar își înclină capul, gheața dansând în 
vârful degetelor lui. 

— Nu o s-o facă. 

Cyrene inspiră. 

— Un dar magic rar, spuse ea, iar lăcomia i se citi 
în privire când îl studie pe Dorian. Pentru un rege rar. 

Dorian se încruntă dezgustat. 

Manon se uită la Asterin. Ochii aghiotantei ei erau 
precauţi, iar buzele strânse descriau o linie dreaptă. 
Sorrel, la câţiva pași în urmă, se încruntă la păianjen, 
dar își luase mâna de pe sabie. 

Cele Treisprezece, la un semnal nerostit, se 
îndreptară spre balaurii lor. Doar Cyrene le privi, ochii 
oribili și nemiloși clipind ocazional când dinţii începură 
să îi clănțăne. 

Manon își înclină capul spre el. 

— Eşti... diferit azi. 

Dorian ridică din umeri. 

— Dacă vrei pe cineva care să îţi încălzească patul, 
care se ploconește la fiecare cuvânt al tău și îţi 
respectă toate ordinele, caută în altă parte! 

Privirea îi alunecă spre banda albă din jurul gâtului 
său. 

— Încă nu sunt convinsă, prinţișorule, spuse ea, că 
nu ar trebui să o ucid. 

— Și ce ar trebui să fac, vrăjitoareo, ca să te 
conving? 

El nu se deranjă să ascundă promisiunea senzuală 
din cuvintele lui, și nici tonul. 

Un mușchi al maxilarului lui Manon tresări. Creaturi 

de legendă - astea îl înconjurau pe el. Vrăjitoarele, 
păianjenul... Ar fi putut fi la fel de bine un personaj 
dintr-o carte pe care o împrumutase lui Aelin toamna 
trecută. Deși niciunul din ei nu suferise vreodată din 
cauza unui hău care se căsca înăuntrul lor. 

Încruntându-se la picioarele ei goale din zăpadă, 
mâinile lui Cyrene zvâcniră pe lângă corp, un ecou al 
colţilor pe care îi avusese în urmă cu câteva clipe. 

Dorian încercă să nu tremure. Era o sinucidere să 
se furișeze în Morath... imediat ce ar fi aflat ce-i trebuia 
de la creatura asta. 

Greutatea privirii lui Manon căzu din nou asupra 
lui, iar Dorian nu dădu înapoi. Nu dădu înapoi de la 
cuvintele lui Manon când ea spuse: 

— Dacă nu îţi prețuiești existența și ești convins că 
ai încredere în creatura asta, atunci adu-o! Era o 
provocare să privească nu spre Morath sau păianjen, ci 
în sinea sa. Vedea exact ce rodea în pieptul gol, fie și 
numai pentru că o bestie asemănătoare o rodea și pe 
ea. O să aflăm destul de curând dacă a spus adevărul 
despre vrăjitoarele Crochan. 

Păianjenul spusese adevărul. Sabia Damaris se 
încălzise în mâna lui când Cyrene vorbise. 

Și când le-ar fi găsit pe vrăjitoare, când Cele 
Treisprezece ar fi fost distrase, ar fi aflat și ce avea 
nevoie de la păianjen. 

Manon se întoarse spre Cele Treisprezece, 
vrăjitoarele vibrând de nerăbdare. 

— Zburăm acum. Putem să ajungem la sabatul 
Crochan până la căderea nopții. 

— Și după aceea? întrebă Asterin, singura dintre 
ele care avea permisiune să facă asta. 

Manon se îndreptă spre Abraxos, iar Dorian o 
urmă, aruncându-i lui Cyrene o mantie în timp ce 

magia lui o trăgea după el. 

— lar apoi acţionăm, evită Manon răspunsul. 

Și pentru prima dată nu se uită în ochii nimănui. Nu 
făcu decât să se uite spre sud. 

Și vrăjitoarea avea secrete. Dar să fi fost la fel de 
înfricoșătoare ca ale lui? 


Capitolul 8 


Întunericul o întâmpină pe Aelin când își recăpătă 
cunoștința. Un întuneric strâmt și limitat. 

Mișcându-și coatele, se lovi de laturile cutiei, 
lanțurile răsunând în spaţiul mic. Cu picioarele goale 
putea atinge capătul dacă le bâţâia un pic. 

Își ridică mâinile legate spre peretele solid din fier 
aflat la doar câţiva centimetri de faţa ei și contură 
spiralele și sorii încrustaţi pe suprafaţa acestuia. Chiar 
și pe interior, Maeve ordonase ca simbolurile să fie 
încrustate astfel încât Aelin să nu uite că această cutie 
fusese creată pentru ea cu mult înainte să se nască. 

Dar... degetele ei goale erau cele care atingeau 
metalul rece și aspru. 

El îi scosese mănușile din fier sau uitase să i le 
pună la loc după ceea ce făcuse. Felul în care le ţinea 
deasupra cuptorului deschis, până ce metalul se 
înroșea în jurul mâinilor ei, iar ea ţipa neîncetat... 

Aelin lipi palmele de capacul de metal și împinse. 

Braţul nu-i mai era fracturat, iar așchiile de os ce-i 
ieșeau prin piele dispăruseră. 

Sau nu existaseră niciodată. Dar totul i se păruse 
real, mai mult decât alte amintiri care reveneau acum, 
cerându-i să le recunoască, să le accepte. 

Aelin împinse cu palmele în fier, încordându-și 
mușchii. 

Nici măcar nu se mișcă. 

Încercă din nou. Faptul că avea puterea să facă 
asta se datora altor servicii pe care i le oferiseră 
vindecătoarele lui Maeve: să îi împiedice mușchii să se 
atrofieze cât timp zăcea întinsă aici. 

Un mic scâncet răsună în cutie. Un avertisment. 

Aelin își cobori mâinile tocmai când încuietoarea 
hârâi, iar ușa se deschise scârțâind. 

Pașii lui Cairn erau mai rapizi de data asta. Mai 
grăbiţi. 

— Fă-ţi nevoile pe hol și așteaptă lângă ușă! 
izbucni el la Fenrys. 

Aelin se pregăti când pașii se opriră. Un scârțâit și 
un șuierat metalic se auziră și lumina focului pătrunse 
înăuntru. Ea clipi în lumină, dar rămase nemișcată. 

Fixaseră lanţurile de cutie. Aflase asta pe pielea ei. 

Cairn nu spuse nimic în timp ce desfăcu lanţurile 
din cârlig. 

Era cel mai periculos moment pentru el, chiar 
înainte să o mute spre cârligele de pe altar. Chiar și cu 
mâinile și picioarele legate, nu risca. 

Nu o făcu nici azi. 

Poate că mănușile se topiseră deasupra cuptorului 
împreună cu pielea ei. 

Cairn o ridică smucind-o când șase străjeri apărură 
tăcuţi în pragul ușii, fără să afișeze vreo urmă de 
groază în faţa a ceea ce i se făcuse ei. 

Ea îi mai văzuse pe acești masculi. Pe bucata de 
plajă însângerată. 

— Varik, spuse Cairn, iar unul dintre străjeri 
înaintă, Fenrys, la fel de înalt ca un ponei, aflându-se 
acum lângă el la ușă. Sabia lui Varik era la gâtul lui 
Fenrys. 

Cairn o apucă de lanțuri, trăgând-o la pieptul lui 

când se îndreptară spre străjeri și lup. 

— Dacă faci o mișcare, el moare. 

Aelin nu îi spuse că nu era sigură că avea puterea 
să încerce ceva, cu atât mai puţin să fugă. 

O cuprinse amorțeala. 

Nu se opuse sacului negru care-i acoperi capul 
când trecură prin ușa boltită. Nu se opuse când 
merseră pe hol, deși numără pașii și cotiturile. 

Nu îi păsa dacă era suficient de istet Cairn încât să 
mai adauge câţiva ca să o dezorienteze. Ea oricum îi 
numără. Ascultă sunetul râului, mai puternic cu fiecare 
cotitură, ceața tot mai densă care îi răcea pielea 
expusă făcând ca pietrele să fie alunecoase sub tălpi. 

Apoi se trezi în aer liber. Nu îl simțea, dar îi atingea 
pielea cu degete umede, șoptindu-i despre lumea care 
se deschidea. 

„Fugi! Acum!” 

Cuvintele erau o șoaptă îndepărtată. 

Nu se îndoia că străjerul încă-și ţinea sabia la gâtul 
lui Fenrys, că avea să verse sânge. Ordinul de restricţie 
al lui Maeve îl lega prea bine pe Fenrys - împreună cu 
acel dar ciudat al lui de a sări pe distanţe scurte, ca și 
când s-ar fi mișcat dintr-o cameră în alta. 

Işi pierduse demult speranţa că el avea să 
găsească o cale să îl folosească, să îi ducă pe amândoi 
departe de aici. Se îndoia că și-ar fi folosit miraculos 
abilitatea, dacă sabia străjerului l-ar fi lovit. 

Totuși, dacă lua în seamă acea voce, dacă fugea, 
merita viaţa lui s-o plătească pe a ei? 

— Te gândești, nu-i așa? îi șopti Cairn la ureche, iar 
ea îi simţi zâmbetul în ciuda sacului de pe cap. Dacă 
viața lupului este un preț corect ca să scapi, spuse și 
râse ca un îndrăgostit. Incearcă! Să vezi cât de departe 
ajungi! Mai avem de mers câteva minute. 

Ea îl ignoră. Ignoră acea voce care îi șoptea să 
fugă, să fugă, să fugă. 

Merseră pas cu pas. Picioarele îi tremurau de efort, 
iar asta îi spunea destule despre timpul petrecut aici, 
despre câtă vreme nu reușise să se miște 
corespunzător, în ciuda  vindecătoarelor care îi 
împiedicau mușchii să se atrofieze. 

Cairn o conduse pe o scară spiralată care o făcu să 
gâfâie, ceața dispărând în aerul rece al nopţii. Mirosuri 
dulci. Flori. 

Florile încă existau. În această lume, în acest iad, 
florile răsăreau undeva. 

Sunetul apei amuţi în urma lor, înlocuit curând de 
susurul vesel din faţă. Fântâni. Pietre netede și reci îi 
amorţeau picioarele și prin glugă, pâlpâitul focului 
arunca unduiri aurii. Lămpi. 

Aerul se calmă, devenind nemișcat. Probabil se afla 
într-o curte. 

Fulgerul îi pulsă prin coapse și gambe, avertizând-o 
să încetinească, să se odihnească. 

Aerul liber se deschise din nou în jurul ei, apa 
vuind iarăși. 

Cairn se opri, lipind-o de corpul lui înalt cu o 
smucitură, diversele lui arme intrându-i în lanţuri și 
piele. Hainele celorlalţi străjeri foșniră când se opriră și 
ei. Ghearele lui Fenrys ţăcăniră pe piatră, sunetul fiind 
fără îndoială menit să îi semnaleze că rămânea în 
apropiere. 

Ea își dădu seama de ce simţise el nevoia să facă 
asta când o voce de femeie care era și tânără și 
bătrână, și amuzată și nemiloasă, spuse mieros: 

— Scoate-i gluga, Cairn! 

Aelin trebui să clipească doar de câteva ori ca să 
studieze totul. 

Mai fusese aici. 

Fusese pe veranda lată cu priveliște spre râul mare 
și spre cascade, mersese prin orașul vechi din piatră 
despre care știa că se înălța în spatele ei. 

Stătuse chiar în locul acesta, înfruntând-o pe 
regina brunetă tolănită pe un tron de piatră de pe 
podium, înconjurată de ceaţă, cu o bufniţă albă 
cocoţată pe spătarul scaunului ei. 

Un singur lup stătea întins la picioarele ei de data 
asta. Negru ca noaptea, negru ca ochii reginei, care se 
opriră asupra lui Aelin mijind de plăcere. 

Maeve părea mulţumită să o lase pe Aelin să 
privească. Să o lase să studieze. 

Rochia de un mov-închis a lui Maeve lucea precum 
ceața în spatele ei, trena lungă coborând cele câteva 
trepte ale podiumului. Coborând spre... 

Aelin văzu ce sclipea la baza treptelor și rămase 
nemișcată. 

Buzele roșii ale lui Maeve descriseră un zâmbet 
când flutură o mână albă. 

— Dacă vrei, Cairn! 

Masculul nu ezită când o împinse pe Aelin spre 
ceea ce zăcea pe pământ. 

Sticlă spartă, adunată și aranjată într-un cerc 
perfect. 

El se opri chiar în faţă, primele cioburi groase fiind 
la câţiva centimetri de degetele goale ale picioarelor 
lui Aelin. 

Maeve făcu semn lupului negru de la picioarele 
sale, iar acesta se ridică, luând ceva de pe cotiera lată 
a tronului înainte să se îndrepte spre Cairn. 

— M-am gândit că poziţia ta ar trebui cel puţin 
recunoscută, spuse Maeve, acel zâmbet de păianjen 
neșovăind când Aelin văzu ce-i oferi lupul gardianului 

de lângă Cairn. Pune-i-o! ordonă regina. 

O coroană veche și strălucitoare radia în mâinile 
străjerului. Făurită din argint și perle, modelată cu aripi 
ridicate care se întâlneau în centrul înălţat, împresurat 
cu ţepi de diamant pur, aceasta luci ca și când razele 
lunii ar fi fost prinse înăuntru când străjerul i-o puse pe 
cap lui Aelin. 

Greutatea mare o surprinse, metalul rece intrându- 
i în scalp. Era mult mai grea decât părea, ca și când ar 
fi avut un miez de fier. 

O altfel de cătușă. Asta fusese întotdeauna. 

Aelin se abţinu să se retragă, să scuture din cap ca 
să-și dea jos coroana. 

— E coroana lui Mab, spuse Maeve. Coroana ta, 
după descendență și drept din naștere. Adevărata ei 
moștenitoare. 

Aelin ignoră cuvintele, holbându-se la cercul de 
cioburi din sticlă. 

— O, aia, spuse Maeve, observând la ce era atentă. 
Cred că știi cum o să decurgă lucrurile, Aelin a Focului 
Sălbatic. 

Aelin nu spuse nimic. 

Maeve dădu din cap. 

Cairn o împinse înainte, direct în sticla care-i tăie 
tălpile goale, pielea nouă ţipând când se sfâșie. 

Ea inspiră brusc printre dinţi, înghiţindu-și ţipătul 
când Cairn o forţă să stea în genunchi. 

Respirația i se tăie la impact, la fiecare ciob care 
tăia adânc. 

Să respire - respiraţia era cheia, era importantă. 

Își distrase atenţia inspirând și expirând, ca un val 
care se retrăgea de la mal și apoi revenea. 

Căldura se adună sub genunchii, gambele și 
gleznele ei, mirosul de cupru al sângelui ridicându-se 

ca să se amestece în ceaţă. 

Respirația îi deveni sacadată când începu să 
tremure, iar un țipăt clocoti în sinea ei. 

Își mușcă buza, caninii străpungând carnea. 

Nu voia să ţipe. Nu încă. 

„Respiră!” 

Gustul sângelui îi învălui gura când mușcă mai 
puternic. 

— Ce păcat că nu avem spectatori care să vadă 
asta! spuse Maeve, vocea părându-i îndepărtată și 
prea aproape totodată. Aelin Aducătoarea-Focului 
poartă în sfârșit coroana potrivită pentru o regină a 
Spiridușilor. Îngenuncheată la picioarele mele! 

Tremurul care o străbătu pe Aelin îi scutură trupul 
suficient cât sticla să găsească noi unghiuri, noi intrări. 

Ea se îndepărtă mai mult. Fiecare respiraţie o 
trăgea spre mare, spre un loc unde cuvintele, 
sentimentele și durerea deveneau un țărm distant. 

Maeve pocni din degete. 

— Fenrys! 

Lupul trecu pe lângă ea și se așeză lângă tron, dar 
nu înainte să se uite la cel negru, întorcând doar puţin 
capul. Lupul negru îi întoarse privirea, inexpresiv și cu 
răceală, iar gestul fu suficient încât Maeve să 
rostească: 

— Connall, ai putea să îi spui în sfârșit geamănului 
tău ce vrei. 

Un licăr de lumină. 

Aelin inspiră pe nas și expiră pe gură de 
nenumărate ori, abia observând masculul frumos cu 
păr brunet care stătea acum în locul lupului. Cu pielea 
bronzată ca a geamănului său, dar fără ca ferocitatea 
și viclenia să-i strălucească pe chip. Purta mai multe 
rânduri de haine de războinic, negre, spre deosebire de 

obișnuitul gri al lui Fenrys, două cuțite atârnându-i pe 
lângă corp. 

Lupul alb își ridică privirea la geamănul său, țintuit 
de acea legătură invizibilă. 

— Vorbește liber, Connall! spuse Maeve, schițând 
în continuare un zâmbet. Bufnița de hambar cocoţată 
pe spătarul tronului ei privi cu ochi solemni, fără să 
clipească. Lasă-l pe fratele tău să știe că aceste 
cuvinte sunt ale tale, și nu din ordinul meu. 

Un picior încălţat cu o cizmă o împunse subtil pe 
Aelin în spate, ca să înainteze, ca sticla să-i intre mai 
mult în piele. 

Indiferent cât ar fi respirat, exerciţiul acesta n-ar fi 
distras-o suficient de mult încât să-și stăpânească 
scâncetul înăbușit. 

Ea ura asta - acel sunet, la fel cum o ura pe regina 
din faţa sa și pe sadicul din spatele ei. Dar tot reuși să 
iasă, abia auzit, acoperit de vuietul cascadei. 

Ochii negri ai lui Fenrys se îndreptară spre ea. El 
clipi de patru ori. 

Aelin nu reuși să-i răspundă clipind, strângându-și 
și desfăcându-și pumnul în poală. 

— Din cauza ta ai păţit asta! îi spuse Connall lui 
Fenrys, atrăgând din nou atenţia fratelui său. Vocea lui 
era la fel de rece ca a lui Maeve. Aroganţa și 
nesăbuinţa ta - asta voiai? Fenrys nu răspunse. Nu m- 
ai lăsat să am asta - să fac și eu parte din asta. Ai 
depus jurământul de sânge nu ca să o servești pe 
regina noastră, ci ca să nu fii învins de mine pentru 
prima dată în viata ta. 

Fenrys își dezgoli dinţii, deși ceva asemănător 
suferinței îi întunecă privirea. 

Un alt val fierbinte îi străbătu genunchii și 
coapsele, iar Aelin închise ochii. 

Avea să suporte totul și să facă faţă situaţiei. 

Poporul ei suferise timp de zece ani. Probabil că 
suferea și acum. De dragul lui, avea să reziste și să 
supraviețuiască. 

Vocea puternică a lui Connall se undui pe lângă ea. 

— Ești o rușine pentru familia noastră, pentru acest 
regat. Te-ai vândut unei regine străine, și pentru ce? 
Te-am implorat să te controlezi când ai fost trimis să îl 
vânezi pe Lorcan. Te-am implorat să fii istet. Ai fi putut 
la fel de bine să mă scuipi în faţă. 

Fenrys mârâi, iar sunetul trebuie să fi fost un 
limbaj secret de-al lor, deoarece Connall pufni. 

— Să plec? De ce aș vrea să plec? Și pentru ce? 
Pentru asta? Chiar și cu ochii închiși, Aelin știa că arăta 
spre ea. Nu, Fenrys! N-am să plec! Și nici tu. 

Un scheunat spintecă aerul umed. 

— Destul, Connall! spuse Maeve, iar lumina licări, 
străpungând chiar și întunericul din spatele pleoapelor 
lui Aelin. 

Ea respiră și tot respiră. 

— Ştii cât de repede se poate termina asta, Aelin, 
spuse Maeve. Aelin își ţinu ochii închiși. Spune-mi unde 
ai ascuns cheile Wyrd, depune jurământul de sânge... 
Presupun că ordinea nu contează. 

Aelin deschise ochii și-și ridică mâinile legate în 
faţă. 

Și îi arătă lui Maeve un gest obscen, mai urât ca 
niciodată. 

Maeve se crispă ușor. 

— Cairn. 

Înainte ca Aelin să se poată pregăti inspirând, 
mâinile se izbiră de umerii ei și o împinseră în jos. 

Atunci ea nu mai reuși să-și oprească ţipătul. 

El o împinse în puţul aprins de agonie care îi 

furnica picioarele și coloana. 

O, zeilor - o, zeilor! 

Foarte departe, mărâitul lui Fenrys îi sfâșie ţipătul, 
urmat de vocea vioaie a lui Maeve: 

— Foarte bine, Cairn! 

Apăsarea de pe umerii ei se domoli. 

Aelin se aplecă pe genunchi. O respiraţie completă 
- trebuia să respire profund. 

Nu reuși, plămânii și pieptul ei ridicându-se doar în 
respiraţii superficiale, sacadate. 

Vederea i se înceţoșă, umezindu-se, sângele care i 
se răspândise dincolo de genunchi clipocind. 

Trebuia să suporte, să supraviețuiască... 

— Spionii mi-au zis ceva interesant în dimineaţa 
asta, spuse tărăgănat Maeve. Cum că ai fi acum în 
Terrasen, pregătind mica armată pe care ai adunat-o 
pentru război. Tu și prinţul Rowan și cei doi războinici 
compromiși ai mei. Impreună cu grupul tău obișnuit. 

Aelin nu-și dăduse seama că încă avea o urmă de 
speranţă, prostească și jalnică. Acea urmă de speranţă 
că el avea să vină după ea. i 

La urma urmei, Îi spusese să nu o facă. li spusese 
să protejeze Terrasenul. Aranjase totul ca el să reziste 
împotriva Morathului. 

— E util să ai o creatură metamorfică și aceasta să 
joace rolul tău de regină, spuse gânditoare Maeve. 
Deși mă întreb cât timp poate să dureze farsa asta, 
fără darurile tale speciale cu care să incinerezi 
legiunile Morathului; cât timp ai înainte ca aliații pe 
care i-ai adunat să înceapă să întrebe de ce 
Aducătoarea-Focului nu arde. 

Nu era o minciună. Detaliile, planul ei cu 
Lysandra... Era imposibil ca Maeve să le cunoască, 
dacă nu erau adevărate. Ar fi putut Maeve să mintă și 

să presupună toate astea? Da, și totuși... 

Rowan plecase cu ei. Plecaseră cu toţii spre nord și 
ajunseseră în Terrasen. 

O mică îndurare. O mică îndurare, și totuși... 

Sticla din jurul ei străluci în ceaţă și în lumina lunii, 
sângele ei străbătând-o ca o pată densă. 

— Nu vreau să distrug lumea asta, așa ca Erawan, 
spuse Maeve, ca și când ar fi fost două prietene care 
stăteau de vorbă la una dintre cele mai bune ceainării 
din Rifthold. Dacă ar mai fi existat, după ce legiunea 
Dinţi-de-fier devastase orașul. Îmi place Erilea exact 
cum este. Întotdeauna mi-a plăcut. 

Sticla, sângele, veranda și lumina lunii se rotiră în 
ochii ei. 

— Am văzut multe războaie. Mi-am trimis 
războinicii să le poarte, să le încheie. Am văzut cât de 
distructive sunt. Ştii, chiar sticla pe care stai e dintr- 
unul dintre acele războaie. De la munţii de sticlă din 
Sud. Cândva erau dune de nisip, dar dragonii le-au 
transformat în sticlă în timpul unui conflict vechi și 
sângeros. Scoase un zumzet amuzat. Unii pretind că 
este cea mai dură sticlă din lume. Cea mai rezistentă. 
M-am gândit că i-ai putea aprecia proveniența, având 
în vedere moștenirea ta de scuipătoare de flăcări. 

Maeve scoase un ţâţăit, iar apoi Cairn fu din nou 
acolo, cu mâinile pe umerii ei, apăsându-i tot mai 
puternic. Pe toți zeii, pe toţi zeii... 

Niciun zeu nu o salva. Nu cu adevărat. 

Țipetele lui Aelin răsunară din piatră și apă. 

Singură. Era singură în situaţia asta. Ar fi fost inutil 
să implore lupul alb să o ajute. 

Mâinile de pe umerii ei se retraseră. 

Gâfâind și cu fierea arzându-i gâtul, Aelin se 
ghemui din nou pe genunchi. 

Trebuia să suporte, să supraviețuiască... 

Maeve doar continuă: 

— Dragonii nu au supravieţuit acelui război. Și nu 
s-au mai ridicat. Buzele i se strâmbară într-un zâmbet, 
iar Aelin își dădu seama că Maeve se asigurase de 
asta. 

Alţi mânuitori ai focului - vânaţi și uciși. 

Nu știa de ce simţțise atunci o urmă de tristeţe 
pentru creaturile care nu mai existau de nenumărate 
secole și care n-aveau să mai fie văzute vreodată pe 
acest pământ și de ce asta o întristase atât de mult. De 
ce conta măcar, când sângele ei țţipa de agonie. 

Maeve se întoarse spre Connall, tot în forma sa Fae 
lângă tron, cu ochii furioși aţintiţi încă la fratele lui. 

— Gustări. 

Aelin îngenunche pe cioburile de sticlă în timp ce 
mâncarea și băutura fură aduse. Îngenunche când 
Maeve luă prânzul cu brânză și struguri, zâmbind tot 
timpul la ea. 

Aelin nu reuși să oprească tremurul care o 
cuprinse, amorţeala puternică. 

Alunecă tot mai mult în sinea ei. 

Nu conta dacă Rowan nu venea și ceilalți îi 
respectaseră dorinţele de a lupta pentru Terrasen. 

Și ea avea să-l salveze în felul ei. Cât de mult timp 
posibil. Măcar atât îi datora Terrasenului. Nu ar fi plătit 
niciodată complet acea datorie. 

Cuvintele răsunară de departe, amintirea licări, iar 
ea îi permise să o tragă înapoi, să o scoată din corp. 

Stătea lângă tatăl ei pe cele câteva trepte care 
coborau spre ringul de luptă în aer liber al castelului. 

Era mai mult un templu decât un ring de lupte, 
flancat de coloane uzate și albe care timp de secole 
fuseseră martore la nașterea celor mai puternici 

războinici ai Terrasenului. Era gol atât de târziu în 
după-amiaza de vară, scăldat în lumina aurie. 

Rhoe Galathynius își trecu o mână peste scutul 
rotund, metalul negru fiind zgâriat și îndoit de la ororile 
demult învinse. 

— Cândva, spuse el când ea contură o zgârietură 
lungă de pe suprafața veche, acest scut iți va reveni. 
Așa cum mi-a revenit mie și fratelui tatălui tău, 
înaintea mea. 

Încă respira sacadat din cauza antrenamentului 
abia încheiat. Fuseseră doar ei doi - așa cum îi 
promisese el, in acea oră o dată pe săptămână pe care 
o rezervase pentru ea. 

Tatăl lăsă scutul pe treapta de piatră de sub ei, 
zgomotul surd al acestuia răsunând prin picioarele ei în 
sandale. Cântărea aproape la fel de mult ca ea, și 
totuși, el il purta ca și când ar fi fost doar o prelungire 
a bratului său. 

— lar tu, continuă tatăl ei, ca mulți bărbați și ca 
multe femei importante din casa asta, ai să-l folosești 
ca să ne aperi regatul. Ea îşi ridică privirea spre chipul 
lui, frumos și fără riduri. Solemn și regal. Asta este 
obligația ta, singura ta datorie. El îşi sprijini o mână de 
marginea scutului, atingându-l ca să sublinieze ce voia 
să spună. Să aperi, Aelin. Să protejezi. 

Ea dăduse din cap, fără să înțeleagă, iar tatăl ei o 
sărutase pe frunte, ca și când aproape ar fi sperat să 
nu fie nevoită să o facă vreodată. 

Cairn o apăsă din nou în sticlă. 

Nu mai avea puterea să ţipe. 

— M-am plictisit de asta, spuse Maeve, uitând de 
tava ei de argint cu mâncare. Se aplecă înainte pe 
tron, bufnița din spatele ei foșnind din aripi. Aelin 
Galathynius, crezi că n-am să fac sacrificiile necesare 

121 


ca să obţin ce caut? 

Ea uitase să vorbească. Oricum nu rostise niciun 
cuvânt aici. 

— Dă-mi voie să-ţi demonstrez, spuse Maeve, 
îndreptându-se. Ochii lui Fenrys se aprinseră în semn 
de avertisment. 

Maeve flutură o mână albă spre Connall, înțepenit 
lângă tronul ei, unde rămăsese de când adusese 
mâncarea reginei. 

— Fă-o! 

Connall scoase un cuţit de la centură și înaintă 
spre Fenrys. 

„Nu!” 

Cuvântul zăngăni rece prin ea. Buzele ei chiar îl 
rostiră când se smuci în lanţuri, șiroaie de lichid 
fierbinte ţâșnindu-i pe picioare. 

Connall mai înaintă un pas. 

Sticla scârțâi și se crăpă sub ea. Nu, nu... 

Connall păși peste Fenrys, cu mâna tremurândă. 
Fenrys doar mârâi la el. 

Connall ridică, în aerul dintre ei, cuțitul. 

Ea nu se putea ridica în picioare. Nu se putea ridica 
din cauza lanțurilor și a sticlei. Nu putea face nimic, 
NIMIC... 

Cairn o apucă de gât, degetele intrându-i destul de 
puternic în piele încât să o rănească și să o împingă din 
nou în cioburile ude de sânge. Un țipăt răgușit și spart 
îi scăpă printre buze. 

Fenrys. Singurul ei fir spre viaţă, spre realitatea 
asta... 

Lama lui Connall licări. El venise să ajute în 
Mistward. O sfidase atunci pe Maeve; poate c-avea s-o 
facă și acum, poate că vorbele lui pline de ură fuseseră 
o înșelătorie... 

Lama cobori. 

Nu în Fenrys. 

Ci în inima lui Connall. 

Fenrys se mișcă - sau încercă să o facă. 
Deschizând botul într-un țipăt mut, încercă de mai 
multe ori să sară spre fratele său în timp ce Connall se 
prăbuși spre veranda acoperită cu gresie, iar sângele 
începu să curgă. 

Bufnița de pe tronul lui Maeve bătu o dată din aripi, 
ca și când ar fi fost îngrozită, dar Cairn râse încet, 
sunetul vuind pe lângă capul lui Aelin. 

Real. Asta era real. Trebuia să fie. 

Ceva rece și uleios se mișcă spre ea. Mâinile îi 
căzură pe lângă corp. Lumina părăsi ochii negri ai lui 
Connall, părul lui brunet împrăștiindu-se pe podeaua 
din jurul său ca o oglindire neagră a sângelui care 
curgea. 

Fenrys tremura. Probabil că și Aelin. 

— Ai întinat ceva ce îmi aparţinea, Aelin 
Galathynius, spuse Maeve. lar acum trebuie curăţat. 

Fenrys scheuna, încercând încă să se târască spre 
fratele său mort pe pământ. Masculul Fae se putea 
vindeca; probabil inima lui Connall ar fi putut să-și 
revină... 

Pieptul lui Connall se ridică odată cu o suflare 
superficială și sacadată. 

Nu se mai mișcă. 

Urletul lui Fenrys spintecă noaptea. 

Cairn își luă mâinile, iar Aelin se lăsă pe sticlă, 
mâinile și încheieturile usturând-o. 

Rămase acolo, pe jumătate întinsă. Lăsă coroana 
să i se rostogolească de pe cap și să alunece pe podea, 
sticla dragonului împrăștiindu-se unde sări. Sări, apoi 
se rostogoli, arcuindu-se pe verandă, tocmai până la 

balustrada de piatră. 

Și în râul care vuia dedesubt. 

— Nu mai are cine să te ajute! Vocea lui Maeve era 
goală ca spaţiile dintre stele. Și nu vine nimeni după 
tine. 

Aelin își strânse pumnul în sticla veche. 

— Gândește-te la asta! Gândește-te la noapte, 
Aelin! Maeve pocni din degete. Am terminat aici! 

Cairn apucă lanţurile. 

Picioarele i se clătinară, tăindu-se din nou la tălpi, 
dar ea abia simţi în furia și marea de foc din adâncul 
ei. 

Dar când Cairn o ridică, pipăind-o brutal, ea îl 
atacă. 

Două lovituri. 

Un ciob de sticlă îi intră în gât. El se clătină înapoi, 
înjurând când sângele împroșcă. 

Aelin se roti, sticla tăindu-i tălpile, și aruncă din 
cealaltă mână ciobul direct spre Maeve. 

Acesta o rată la milimetru, zgâriindu-i obrazul alb 
înainte să zăngăne în tronul din spatele ei. Bufnița 
cocoţată deasupra ţipă. 

Mâini aspre o apucară, Cairn strigând, ţipând furios 
„Căţea ce ești”, dar ea nu îl auzi. O picătură de sânge 
șerpui pe obrazul lui Maeve. 

Sânge negru. La fel de întunecat ca noaptea. 

La fel de întunecat ca ochii reginei care, ducând o 
mână la obraz, o ţintui cu privirea. 

Lui Aelin îi cedară picioarele și nu se opuse 
străjerilor care o luau de acolo. 

O clipă trecu, iar sângele curse roșu, mirosind a 
cupru ca alei. 

Era o iluzie optică. O halucinație, un alt vis... 

Maeve privi pata roșie care îi colora degetele albe. 

Un vânt întunecat izbucni spre Aelin, strângând-o 
de gât, iar ea leșină. 


Capitolul 9 


Cairn o legă de altar și o părăsi. 

Fenrys nu intră decât la mult timp după ce ea se 
trezi. 

Sângele curgea încă din locul în care Cairn îi lăsase 
sticla în picioare și tălpi. 

Dar nu un lup se furișă în camera de piatră, ci un 
mascul. 

Fiecare dintre pașii lui Fenrys îi spuse suficient 
înainte să îi vadă privirea goală, paloarea pielii lui de 
obicei aurie. El se uită în gol, chiar dacă se opri în fața 
locului în care stătea înlănţuită. 

Rămasă fără cuvinte, nesigură că ar fi putut să 
vorbească, Aelin clipi de trei ori. „Ești bine?” 

Două clipiri. „Nu”. 

Urme sărate îi brăzdară obrajii. 

Lanţurile ei zăngăniră când întinse un deget 
tremurând spre el. 

Tăcut, el o luă de mână. 

Ea șopti cuvintele, chiar dacă el probabil nu le 
înțelegea prin fanta măștii. „Îmi pare rău!” 

El doar o strânse mai cu putere. 

Jacheta lui gri era descheiată în partea de sus, 
îndeajuns de mult încât să dezvăluie ușor pieptul 
musculos de dedesubt. Ca și când nu s-ar fi deranjat să 
o încheie în graba de a pleca. 

Ei i se întoarse stomacul pe dos. Ce fusese nevoit 
să facă după aceea, fără îndoială, cu trupul 
geamănului său zăcând încă pe gresia verandei din 
spatele lui... 

— Nu știam că mă ura atât de mult, spuse răgușit 
Fenrys. 

Aelin îi strânse mâna. 

Fenrys închise ochii, inspirând sacadat. 

— Ea m-a lăsat să plec doar ca să strâng sticla. 
După ce-o scot, eu... eu mă întorc acolo, zise și arătă 
cu bărbia spre zidul unde stătea de obicei. Işi dori să îi 
examineze picioarele, dar ea îi strânse din nou mâna și 
clipi de două ori. „Nu”. 

Să mai rămână un timp în trupul acesta, să îl 
plângă ca un mascul, nu ca un lup. Să rămână în forma 
asta, ca să poată auzi o voce prietenoasă, să simtă o 
atingere blândă... 

Ea începu să plângă. 

Nu se putu abţine. Nu se putu opri odată ce începu. 
Ura fiecare lacrimă și respiraţie sacadată, fiecare 
smucitură a corpului care-i săgeta picioarele și tălpile. 

— Am să le scot, zise el, iar ea nu îi putea spune, 
nu putea să-i explice că nu plângea din cauza sticlei, a 
pielii sfâșiate până la os. 

El nu venea. El nu venea să o ia. 

Ar fi trebuit să se bucure. Ar fi trebuit să fie 
ușurată. Era ușurată. Și totuși... și totuși... 

Fenrys scoase o pensetă din trusa lăsată de Cairn 
pe o masă din apropiere. 

— Am să mă mișc cât pot de repede. 

Mușcându-și buza destul de puternic încât să îi dea 
sângele, Aelin întoarse capul când prima bucată de 
sticlă ieși din genunchiul ei. Carnea și tendonul se 
tăiară din nou. 

Sarea copleși gustul sângelui, iar ea își dădu 
seama că el plângea. Mirosul lacrimilor lor umplu 
cămăruţa în timp ce masculul își văzu de ale lui. 

Niciunul nu spuse un cuvânt. 

Capitolul 10 


Lumea se transformase în noroi înghețat, sânge 
roșu și negru și ţipete ale muribunzilor care se înălțau 
spre cerul rece. 

În ultimele luni, Lysandra aflase că lupta nu era 
ceva ordonat. Era haos și durere, și nu aveau loc 
dueluri măreţe și eroice; era sfâșiatul ghearelor și 
împunsătura colţilor, zăngănitul scuturilor îndoite și 
săbii însângerate. Armura cândva ușor de recunoscut 
era împroșcată cu sânge, iar dacă nu ar fi fost negrul 
stindardului inamicului ei, Lysandra nu ar fi știut cum 
să îi deosebească pe aliaţi de inamici. 

Măcar rândurile lor rezistau. 

Scut lângă scut și umăr la umăr pe un câmp 
înzăpezit care devenise o groapă de noroi, ei 
întâlniseră legiunea adusă de Erawan prin Eldrys. 

Aedion alesese câmpul, momentul și abordarea 
acestei bătălii. Ceilalţi insistaseră să atace imediat, dar 
el intenţiona să lase Morathul să mărșăluiască destul 
de departe pe continent - chiar spre locul unde își 
dorea. Locul era la fel de important ca numărul, fusese 
tot ce le spusese. 

Nu și Lysandrei, bineînțeles. Abia dacă-i adresa 
vreun cuvânt zilele astea. 

Acum cu siguranţă nu era timpul să se gândească 
la asta sau să îi pese. 

Aliaţii și soldaţii lor credeau că Aelin Galathynius 
rămăsese cu ei, permițându-i Lysandrei să ia forma 
leopardului-fantomă. 

Ren Allsbrook oferise chiar o platoșă pentru pieptul 
și coastele leopardului; ușoară încât să nu o încurce, 
dar destul de solidă încât cele trei lovituri pe care 

fusese prea lentă să le oprească - o săgeată în coaste, 
apoi două tăieturi ale săbiilor inamice - să fie deviate. 

Puţine răni o usturau. In urma măcelului pe care îl 
făcuse în primele rânduri și fiind lovită cu sabia și ţinta 
săgeţilor, sângele îi păta labele. 

Dar ea mergea mai departe, legiunea Bane 
rezistând împotriva a ceea ce fusese trimis să îi 
înfrunte. 

Doar cinci mii. 

„Doar” părea un cuvânt ridicol, dar așa se 
exprimaseră Aedion și ceilalți. 

Abia suficienţi încât să fie o armată, având în 
vedere toată armata Morathului, dar destui încât să 
prezinte o ameninţare. 

„Pentru ei”, gândi Lysandra când sări între doi 
războinici Bane și se aruncă spre cei mai apropiaţi 
infanteriști valgi. 

Bărbatul ţinea sabia ridicată, gata să lovească 
soldatul Bane din faţa lui. Cu o înclinare a capului când 
ridică sabia, soldatul valg nu văzu moartea iminentă 
înainte ca fălcile ei să-i cuprindă gâtul expus. 

După câteva ore de luptă, mușca din instinct, 
carnea rupându-se ca o bucată de fruct copt. 

Ea se mișca din nou înainte ca victima să atingă 
pământul, scuipându-i gâtul în noroi, lăsând soldaţii 
Bane care avansau să decapiteze cadavrul. Cât de 
îndepărtată părea acum viaţa la curte! În ciuda morţii 
din jurul ei, nu putea spune că îi lipsea. 

Mai departe pe linia frontului, Aedion striga ordine 
flancului stâng. Lăsaseră o parte din soldaţii Bane să se 
odihnească auzind cât de puţini trimisese Erawan, și 
îngroșaseră rândurile cu soldaţi din micile armate ale 
lorzilor Terrasenului cu cei ai prinţului Galan Ashryver 
și ai reginei Ansel din Pustiuri, ambii așteptând ca alţii 

să sosească. 

Nu era nevoie să dezvăluie că aveau un mic 
batalion de soldaţi Fae, mulțumită amabilităţii prințului 
Endymion și a prințesei Sellene Whitethorn, sau că 
printre ei se numărau și Asasinii Tăcuţi din Deșertul 
Roșu. Urma să vină o vreme când surpriza prezenţei lor 
ar fi fost necesară, argumentase Aedion în timpul 
consiliului rapid de război pe care îl ţinuseră la 
întoarcerea în tabără. Lysandra, obosită pentru că îi 
cărase pe el, Ren și Murtaugh fără oprire din Allsbrook 
până la marginea  Orynthului, abia  ascultase 
dezbaterea. Oricum, Aedion câștigase. 

Așa cum câștiga tot, prin voinţă și aroganță. 

Ea nu îndrăzni să se uite de-a lungul rândurilor ca 
să vadă cum se descurca, umăr la umăr în noroi cu 
oamenii lui. Ren conducea flancul drept, unde fusese 
postată Lysandra. Galan și Ansel ocupaseră flancul 
stâng, Ravi și Sol din Suria luptând printre ei. 

Nu îndrăzni să vadă cine-și mai flutura sabia. 

Acum nu mai erau mulţi inamici. O mie, dacă nu 
mai puţini. Soldaţii din spatele ei erau mult mai 
numeroși. 

Așadar Lysandra continuă să ucidă, sângele 
inamicilor fiind ca vinul stricat pe limba ei. 


* 


Câștigaseră, deși Aedion era foarte conștient că 
victoria împotriva a cinci mii de soldați era probabil 
trecătoare, având în vedere că întreaga armată a 
Morathului nu ajunsese încă. 

Adrenalina luptei încă nu se risipise, și de aceea 
ajunsese Aedion în cortul său de război la o oră după 
ce ultimul valg fusese doborât. S-a așezat la masa 

acoperită de hărţi, cu Ren Allsbrook și Ravi și Sol din 
Suria. 

Nu știa unde plecase Lysandra. Supravieţuise, ceea 
ce el presupunea că era suficient. 

Nu spălaseră sângele sau noroiul care îi acoperea 
atât de complet încât se întărise pe sub căștile și 
armurile lor. Armele erau aruncate într-o grămadă în 
apropierea clapelor cortului. Totul trebuia să fie 
curăţat, dar mai târziu. 

— Pierderi de partea voastră? îi întrebă Aedion pe 
Ravi și Sol. 

Cei doi fraţi blonzi conduceau împreună Suria, deși 
Sol era, practic, lordul ținutului. Ei nu mai luptaseră în 
război, în ciuda faptului că erau cam de vârsta lui 
Aedion, dar făcuseră faţă destul de bine azi, ca și 
soldaţii lor. 

Lorzii din Suria își pierduseră tatăl pe eșafodul din 
Adarlan în urmă cu câteva zeci de ani, mama lor 
supraviețuind războaielor și ocupării  Adarlanului 
datorită șireteniei sale și a faptului că orașul ei port 
prosper era prea valoros pentru ruta comercială a 
imperiului încât să fie distrus. 

Sol părea să semene cu mama lor echilibrată și 
isteaţă. 

Ravi, timid și nesăbuit, semăna cu răposatul lor 
tată. 

Totuși, amândoi urau Adarlanul cu o intensitate 
arzătoare dezvăluită de ochii lor albaștri. 

Sol, al cărui chip firav era pătat de noroi, expiră pe 
nas. Era nasul unui aristocrat, crezuse Aedion când 
erau copii. Lordul fusese întotdeauna mai mult un 
dascăl decât un războinic, dar părea să fi învățat 
câteva lucruri de atunci, în anii grei. 

— Nu mulţi, slavă zeilor! Cel mult două sute. 

Vocea blândă era înșelătoare - Aedion învățase 
asta în ultimele săptămâni. Poate era și asta o armă - 
să facă oamenii să îl creadă blând și slab, să mascheze 
mintea ascuţită și instinctele și mai ascuţite din spatele 
ei. 

— Și flancul tău? îl întrebă Aedion pe Ren. 

Ren își trecu o mână prin părul negru, noroiul 
căzând. 

— O sută cincizeci, dacă nu mai puţini. 

Aedion dădu din cap. Situaţia era mult mai bună 
decât anticipase. Rândurile rezistaseră, mulţumită 
legiunii Bane pe care o amestecase printre ei. Valgii 
încercaseră să menţină ordinea, totuși, imediat ce 
sângele uman începuse să curgă, se avântaseră 
însetaţi de luptă și pierduseră controlul, în ciuda 
țipetelor comandanților lor. 

Toţi erau soldați valgi, niciun prinţ printre ei. El știa 
că nu era o binecuvântare. 

Ştia că acei cinci mii de soldați pe care îi trimisese 
Erawan, prinzând într-o ambuscadă navele lui Galan 
Ashryver lângă Ilium înainte să se îndrepte spre Eldrys, 
aveau doar rolul de a-i epuiza. La luptă nu participase 
niciun ilken, nicio vrăjitoare Dinţi-de-fier, niciun câine 
Wyrd. 

Și tot fuseseră greu de ucis. Luptaseră mai mult 
decât majoritatea oamenilor. 

Ravi privi harta. 

— Acum ne retragem în Orynth? Sau ne îndreptăm 
spre graniţă? 

— Darrow ne-a ordonat să mergem spre Orynth, 
dacă supraviețuim, replică Sol, încruntându-se la 
fratele său, la strălucirea din ochii lui Ravi care 
exprima atât de clar unde voia să meargă. 

Darrow, care era prea bătrân ca să lupte, zăbovise 

în a doua tabără la zece kilometri în urma lor, ca să fie 
următoarea linie de apărare, în caz că vreo cinci mii de 
soldaţi ar fi reușit cumva să distrugă una dintre cele 
mai pricepute unităţi văzute vreodată de Terrasen. Cu 
vestea care sosea acum, fără îndoială, că lupta 
decursese în favoarea lor, era foarte probabil ca 
Darrow să se îndrepte spre capitală. 

Aedion se uită la Ren. 

— Crezi că bunicul tău poate să-i convingă pe 
Darrow și pe ceilalţi lorzi să înainteze spre sud? 

Război prin delegare. Era absurd. Trebuia să aducă 
argumente pentru fiecare alegere pe care o făcea, 
pentru fiecare câmp de luptă pe care îl alegea. Să îi 
convingă. 

Ca și când acești soldaţi nu ar fi luptat pentru 
regina lor, nu veniseră pentru Aelin când ea îi 
chemase. Ca și când legiunea Bane ar fi servit pe 
altcineva. 

Ren expiră spre tavanul înalt al cortului. Un spaţiu 
mare, dar gol. Nu avuseseră timp sau resurse să îl 
mobileze ca pe un cort de război corespunzător, 
punând doar un pat, câteva cuptoare și masa asta, 
împreună cu o cadă din cupru ascunsă după o 
draperie, în spate. Odată încheiată întrunirea, 
intenţiona să găsească pe cineva să o umple. 

Dacă Aelin ar fi fost aici, ar fi putut să o 
încălzească într-o clipă. 

El ignoră nodul din piept. 

Dacă Aelin ar fi fost aici, cu o singură suflare, cei 
cinci mii de soldaţi pe care se obosiseră să îi ucidă azi 
ar fi fost cenușă în vânt. 

Niciunul dintre lorzii din jurul lui nu întrebase unde 
era regina lor, de ce nu fusese azi pe câmpul de luptă. 
Poate că nu îndrăzniseră. 

— Dacă ne mișcăm armatele spre sud fără 
permisiunea lui Darrow și a celorlalți lorzi, vom comite 
un act de trădare, spuse Ren. 

— Trădare, când ne salvăm propriul regat? întrebă 
Ravi. 

— Darrow și ceilalți au luptat în ultimul război, îi 
spuse Sol fratelui său. 

— Și l-au pierdut, îl provocă Ravi. Grav. El dădu din 
cap spre Aedion. Ai fost în Theralis. Ai văzut măcelul. 

Lorzii din Suria nu îi agreau pe Darrow și pe ceilalţi 
lorzi care conduseseră armatele în acea ultimă luptă 
sortită pieirii. Greșelile lor provocaseră moartea 
majorităţii curtenilor și prietenilor lor. Nu conta că 
Terrasenul fusese atât de copleșit numeric încât nici 
măcar nu existase vreo speranţă. 

— Eu spun să mergem spre sud, continuă Ravi. Să 
ne adunăm armatele la graniţă în loc să lăsăm 
Morathul să se apropie pe furiș de Orynth. 

— Și să nu-i lăsăm pe aliaţii pe care i-am putea 
avea în sud să călătorească prea mult când ni se 
alătură, adăugă Ren. 

— Galan Ashryver și Ansel din Pustiuri au să se 
ducă încotro le spunem noi - și războinicii Fae, și 
asasinii, insistă Ravi. Restul armatei lui Ansel se 
îndreaptă acum spre nord. Am putea să-i întâlnim și să 
îi facem să atace din vest în timp ce noi o facem din 
nord. 

Era o idee bună și una la care Aedion nu se 
gândise. Totuși, ca să îl convingă pe Darrow... Avea să 
se îndrepte spre cealaltă tabără a doua zi, poate să îl 
prindă pe Darrow înainte să se întoarcă în capitală. 
Imediat ce se asigura că răniții erau îngrijiţi. 

Dar părea că Darrow nu voia să aștepte dimineaţa. 

— Generale Ashryver! O voce de bărbat răsună de 

afară - tânără și calmă. 

Aedion răspunse mormăind și nu Darrow fu cel 
care intră, ci un bărbat înalt, brunet și cu ochi gri. Fără 
armură, deși hainele lui negre pătate de noroi 
dezvăluiau un corp musculos dedesubt, în mână ţinea 
o scrisoare pe care i-o întinse lui Aedion când traversă 
cortul cu o ușurință graţioasă și apoi făcu o plecăciune. 

Aedion luă scrisoarea când își văzu numele scris de 
mâna lui Darrow. 

— Lordul Darrow te roagă să i te alături mâine, 
spuse mesagerul, făcând semn din bărbie spre 
scrisoarea sigilată. Tu și armata. 

— Ce rost are scrisoarea, mormăi Ravi, dacă îi spui 
pur și simplu ce i-a transmis? 

Mesagerul îi aruncă tânărului lord o privire 
amuzată. 

— Și eu am întrebat asta. 

— Atunci sunt surprins că ești încă angajat, spuse 
Aedion. 

— Nu angajat, spuse mesagerul. Doar... 
colaborator. 

Aedion deschise scrisoarea și, într-adevăr, aceasta 
transmitea ordinul lui Darrow. 

— Ca să ajungi aici atât de repede, ar fi trebuit să 
zbori, îi spuse el mesagerului. Asta cred c-a fost scrisă 
înainte ca lupta să fi început măcar în dimineaţa asta. 

Mesagerul zâmbi superior. 

— Mi s-au dat două scrisori. Una în caz de victorie, 
cealaltă în caz de înfrângere. 

Curajos - mesagerul era curajos și arogant pentru 
cineva care asculta de Darrow. 

— Cum te numești? 

— Nox Owen. Mesagerul făcu o plecăciune adâncă. 
Din Perranth. 

— Am auzit de tine, spuse Ren, studiind din nou 
bărbatul. Eşti un hoţ. 

— Fost hot, îl corectă Nox, făcându-i semn din ochi. 
Acum rebel și cel mai de încredere mesager al lordului 
Darrow. 

Într-adevăr, un hoţ priceput ar fi fost potrivit pentru 
rolul de mesager istet, capabil să se strecoare nevăzut. 

Dar lui Aedion nu îi păsa ce făcea sau nu bărbatul. 

— Presupun că nu te întorci în seara asta. El 
scutură din cap. Aedion oftă. Darrow își dă seama că 
oamenii ăștia sunt extenuaţi și că, deși am câștigat 
lupta, nu a fost deloc o victorie ușoară? 

— O, sunt sigur că da! spuse Nox, ridicând puţin 
amuzat sprâncenele negre. 

— Așadar, spune-i lui Darrow, interveni Ravi, că 
poate veni să ne întâlnească. În loc să ne facă să 
mutăm toată armata doar ca să îl vedem. 

— Întâlnirea este o scuză, zise încet Sol. Aedion 
dădu din cap. La sprâncenele încruntate ale lui Ravi, 
fratele lui mai mare vorbi mai clar. Vrea să se asigure 
că nu... Sol tăcu, conștient de hoțul care asculta 
fiecare cuvânt, dar Nox zâmbi, ca și când ar fi înțeles 
oricum ce voia să spună. 

Darrow voia să se asigure că nu își mutau armata 
de aici spre sud. li blocase înainte să poată face asta, 
cu ordinul de a pleca a doua zi. 

Ravi mormăi, înțelegând în sfârșit sensul cuvintelor 
fratelui său. 

Aedion și Ravi făcură un schimb de priviri. Lordul 
din Allsbrook se încruntă, dar dădu din cap. 

— Odihnește-te unde găsești un loc lângă foc, Nox 
Owen, îi spuse Aedion mesagerului. Plecăm la răsărit. 

Aedion plecă să îl găsească pe Kyllian ca să dea 
ordinul. Corturile erau un labirint cu soldaţi extenuati, 
răniții gemând printre ei. 

Aedion se opri suficient de mult timp ca să îi salute 
pe acei bărbaţi, să îi consoleze sau să îi liniștească. 
Unii aveau să supravieţuiască nopții. Mulţi nu. 

Se opri și la celelalte focuri, ca să laude lupta, fie 
că soldaţii erau din Terrasen, Pustiuri sau Wendlyn. Cu 
câţiva chiar bău sau mâncă. 

Rhoe îl învățase arta de a-și face oamenii să vrea 
să îl urmeze, să moară pentru el, dar mai mult decât 
atât, să îi considere bărbaţi, oameni cu familii și 
prieteni, care aveau la fel de mult de pierdut ca și el 
luptând aici. Nu era o povară, în ciuda extenuării care îl 
cuprindea, să le mulțumească pentru curajul și săbiile 
lor. 

Dar îi lua timp. Soarele apusese pe deplin, tabăra 
noroioasă fiind aruncată în umbre printre focuri, când 
el se apropie de cortul lui Kyllian. 

Elgan, unul dintre căpitanii legiunii Bane, îl bătu pe 
umăr când Aedion trecu mai departe, afișând un 
zâmbet macabru pe chipul cenușiu. 

— Nu este o primă zi rea, cățelușule, mormăi 
Elgan. 

El îi spunea așa lui Aedion din primele zile în rândul 
legiunii Bane, fiind unul dintre primii bărbaţi de acolo 
care îl tratase nu ca pe un prinţ care își pierduse 
regatul, ci ca pe un războinic ce lupta să îl apere. Lui 
Elgan îi era dator pentru tot ce învățase pe câmpul de 
luptă, dar și pentru viaţa lui, având în vedere 
nenumăratele dăţi în care înţelepciunea bărbatului și 
sabia lui rapidă îl salvaseră. 

Aedion îi zâmbi căpitanului îmbătrânit. 

— Ai luptat bine pentru un bunic! 

Fiica bărbatului dăduse naștere unui fiu iarna 
trecută. 

Elgan mormăi. 

— Aș vrea să te văd folosind o sabie atât de bine 
când ai să ai vârsta mea, băiete! 

Apoi dispăru, îndreptându-se spre un foc de tabără 
lângă care se aflau alți comandanţi și căpitani în 
vârstă. Ei observară atenţia lui Aedion și-și ridicară 
halbele salutându.-l. 

Aedion doar își înclină capul și merse mai departe. 

— Aedion! 

Ar fi recunoscut vocea aia și dacă ar fi fost orb. 

Lysandra ieși din spatele unui cort, cu faţa curată 
în ciuda hainelor murdare de noroi. 

El se opri, simțind în sfârșit greutatea mizeriei și a 
sângelui care-l acoperea. 

— Ce? 

Ea îi ignoră tonul. 

— Aș putea zbura la Darrow în seara asta. Să îi 
transmit orice mesaj vrei. 

— Vrea să ne mutăm armata din nou la el, iar apoi 
să ne îndreptăm spre Orynth, spuse Aedion, mergând 
spre cortul lui Kyllian. Imediat. 

Ea îi tăie calea. 

— Pot să plec și să-i spun că armata asta are 
nevoie de odihnă. 

— Încerci cumva să-mi intri din nou în graţii? 

Era prea obosit, prea epuizat ca să se deranjeze să 
ocolească adevărul. 

Ochii ei de smarald deveniră la fel de reci precum 
noaptea de iarnă care-i învăluia. 

— Nu mă interesează să fti intru în gratii. Mă 
interesează ca armata asta să nu se epuizeze cu 

mișcări inutile. 

— De unde știi măcar ce s-a vorbit în cort? zise și-și 
dădu seama de răspuns în clipa în care rosti 
întrebarea. 

Ea luase o formă mică, neobservată. Era exact 
motivul pentru care multe regate și curți vânaseră și 
uciseseră orice creatură metamorfică. Aceste fiinţe 
erau spioni și asasini nemaipomeniţi. 

Lysandra își încrucișă braţele. 

— Dacă nu vrei să particip la consiliile tale de 
război, atunci spune-mi! 

El îi studie chipul, postura rigidă. Extenuarea o 
cuprinsese, pielea-i de un auriu-deschis fiind palidă, iar 
ochii bântuiţi. Nu știa unde stătea ea în tabăra asta, 
dacă avea măcar un cort. 

Vinovâăţia îl roase o clipă. 

— Când, mai exact, o să se reîntoarcă regina 
noastră? 

Ea strânse din buze. 

— In seara asta, dacă gândești cu înţelepciune. 

— Ca să rateze lupta și doar să apară ca să 
savureze gloria victoriei? Mă îndoiesc de faptul că 
gestul ăsta o să-i încurajeze pe soldați. 

— Atunci spune-mi unde și când și am s-o fac. 

— Așa cum ţi-ai ascultat orbește regina, iar acum 
mă asculti pe mine? 

— Nu ascult niciun bărbat, mormăi ea. Dar nu sunt 
suficient de proastă să cred că știu mai multe decât 
tine despre armate și soldaţi. Mândria mea nu e atât 
de ușor de rănit. 

Aedion făcu un pas înainte. 

— Şi a mea este? 

— Ce am făcut a fost pentru ea și pentru regatul 
ăsta. Uită-te la bărbaţii ăștia, la oamenii tăi - uită-te la 

aliaţii pe care i-am adunat și spune-mi că dacă ar fi 
știut adevărul, ar fi fost atât de nerăbdători să lupte. 

— Legiunea Bane a luptat când am crezut că ea 
era moartă. Nu ar fi avut nicio importanță. 

— Ar putea avea pentru aliaţii noștri. Pentru 
poporul Terrasenului. Ea nu a dat înapoi nicio clipă. 
Hai, pedepsește-mă tot restul vieţii! O mie de ani, dacă 
ajungi să te Stabilești. 

Avându-l ca tată pe Gavriel, ar fi putut să o facă. El 
încercă să nu se gândească la această posibilitate. 
Abia interacţionase cu nobilii Fae sau soldaţii lor mai 
mult decât era necesar. Și în mare parte, erau discreți. 
Totuși, nu-i zâmbeau superior din cauza statutului lui 
de semi-Fae; nu părea să le pese cu adevărat ce sânge 
îi curgea prin vene atâta vreme cât îl ţinea în viață. 

— Deja avem destui inamici, continuă Lysandra. 
Dar dacă vrei cu adevărat să mă faci unul dintre ei, 
este în regulă. Nu regret ce am făcut, și n-am să regret 
nicicând! 

— Bine, fu tot ce se gândi să spună. 

Ea îl măsură din priviri cu șiretenie, ca și când ar fi 
evaluat bărbatul din el. 

— A fost real, Aedion, spuse Lysandra. Totul. Nu-mi 
pasă dacă mă crezi sau nu. Dar pentru mine a fost 
real. 

El nu suporta să audă asta. 

— Am o întâlnire, minţi Aedion și o ocoli. Du-te-n 
altă parte! 

Suferinţa licări în ochii ei, dar ea o ascunse repede. 
El era cel mai ticălos dintre ticăloși. 

Dar Aedion merse în continuare spre cortul lui 
Kyllian. Ea nu veni după el. 


139 


Era o proastă. 

O proastă că zisese ceva, iar acum simţea ceva 
strângându-i-se în piept. 

li rămăsese destulă demnitate să nu-l implore. Să 
nu îl privească pe Aedion intrând în cortul lui Kyllian și 
să se întrebe dacă într-adevăr avea o întâlnire sau 
dacă el căuta să își amintească de viaţă după multele 
vieți luate azi. Să nu lase un mic spaţiu pasiunii din 
ochii ei. 

Lysandra se îndreptă spre cortul comod pe care i-l 
dăduse Sol din Suria lângă cel al lui. Era un bărbat 
amabil și foarte inteligent, deloc interesat de femei. 
Fratele mai mic, Ravi, o privise, la fel ca toți bărbaţii. 
Dar el păstrase o distanţă respectabilă și discutase cu 
ea, fără să se uite la sânii ei, așadar îl plăcea la rândul 
său. Nu o deranja să aibă un cort printre ei. 

De fapt, era o onoare. Trecuse de la nevoia de a se 
urca în paturile lorzilor, făcând cu zâmbetul pe buze 
ceea ce îi cereau, la lupta alături de ei. lar acum era și 
ea o lady. Una pe care lorzii din Suria și lordul Allsbrok 
o recunoșteau, în ciuda faptului că Darrow o disprețuia. 

Situaţia ar fi putut să o umple de bucurie dacă 
lupta nu ar fi epuizat-o atât de mult încât drumul până 
la cort să i se pară nesfârșit. Dacă prinţul-general nu i- 
ar fi distrus atât de mult spiritul. 

Fiecare pas era greu, noroiul lipindu-i-se de cizme. 

Ea coti pe o alee de corturi, stindardele cu cerbul 
alb pe fondul de un verde smarald al legiunii Bane fiind 
înlocuite de cei doi pești argintii pe turcoazul deschis 
aparținând Casei Suria. Mai erau cincisprezece metri 
până la cort și, apoi, se putea întinde. Soldaţii știau 
cine era, ce era. Niciunul, dacă se uita de două ori la 
ea, nu o striga cum o făcuseră bărbaţii din Rifthold. 

Lysandra intră cu greu în cort, oftând ușurată când 
împinse clapele cu umărul, îndreptându-se spre pat. 

Somnul o găsi înainte să își aducă aminte să își 
scoată cizmele. 


Capitolul 11 


— Eşti sigur de asta? 

Cu inima bătându-i cu putere, Chaol se sprijini într- 
o mână de biroul din camera pe care o împărțea cu 
Yrene și arătă spre harta întinsă de Nesryn și Sartag în 
faţa lor. 

— Soldaţii cărora le-am pus întrebări au primit 
ordine cu privire la locul întâlnirii, spuse Sartaq dintr-o 
parte a biroului, îmbrăcat încă în hainele de zbor ale 
rukhinilor. Erau destul de departe în urma celorlalți 
încât să aibă nevoie de îndrumări. 

Chaol își trecu o mână peste bărbie. 

— Și ai numărat soldații? 

— Zece mii, spuse Nesryn, rezemându-se încă de 
un zid din apropiere. Dar nici urmă de legiunile Dinti- 
de-fier. Doar infanteriști și cam o mie de călăreți. 

— Din câte ai reușit să vezi din aer, replică prinţesa 
Hasar, răsucind capătul cosiței ei lungi și brunete. Cine 
știe ce ar putea pândi printre soldaţi? 

Prinţesa nu fu nevoită să adauge „Câţi demoni 
valgi?” Dintre toți fraţii nobili, pe Hasar o supăraseră 
cel mai tare infestarea prinţesei Duva și moartea 
surorii lor, Tumelun, de mâna ei. Venise aici ca să își 
răzbune ambele surori și să se asigure că așa ceva nu 
avea să se mai întâmple niciodată. Dacă războiul 
acesta nu ar fi fost atât de disperat, Chaol ar fi plătit 
bine ca să o vadă pe Hasar sfâșiindu-i pe valgi. 

— Soldaţii nu au divulgat nimic în sensul ăsta, 

recunoscu Sartag. Doar locul spre care se îndreptau. 

Lângă el, Yrene îi cuprinse mâna lui Chaol și o 
strânse. El nu-și dăduse seama cât de rece și 
tremurândă îi devenise mâna înainte să-i simtă 
căldura. 

Pentru că ţinta vizată a acelei armate inamice care 
mărșăluia acum spre nord-est... era Anielle. 

— Tatăl tău nu a cedat în faţa Morathului, spuse 
gânditoare Hasar, aruncându-și cosita grea peste 
umărul jachetei brodate de culoare bleu. Probabil că pe 
Erawan îl neliniștește destul de mult încât să considere 
necesară trimiterea unei asemenea armate ca să îl 
distrugă. 

Chaol își înghiţi uscăciunea din gură. 

— Dar Erawan a prădat deja Riftholdul, spuse el, 
arătând spre capitala de pe coastă, apoi trecând un 
deget spre continent, de-a lungul râului Avery. 
Controlează o mare parte din râu. De ce să nu trimită 
în schimb vrăjitoarele ca să îl prade? De ce să nu 
navigheze direct pe Avery? De ce să ducă armata atât 
de departe spre coastă, și după aceea tot drumul 
înapoi? 

— Ca să facă loc pentru restul, zise Yrene, cu 
buzele strânse. Ca să insufle cât mai multă groază. 

Chaol expiră. 

— În Terrasen. Erawan vrea ca Terrasenul să ştie 
ce urmează, că el poate să nu se grăbească și să își 
risipească armata distrugând ţinuturile. 

— Orașul Anielle are o armată? întrebă Sartag, 
hotărârea citindu-se în ochii negri ai prinţului. 

Chaol se îndreptă și își strânse mâna în pumn, ca și 
când ar fi putut stăpâni groaza care i se aduna în 
stomac. Era necesar ca ei să se grăbească. 

— Nu una în stare să înfrunte zece mii de soldați. 

Fortăreaţa ar putea supravieţui asediului, dar nu la 
infinit, și n-o să poată găzdui toată populaţia orașului. 
Doar pe aleșii tatălui său, și aceia puţini. 

Se lăsă liniștea, iar Chaol știu că așteptau ca el să 
vorbească, să rostească întrebarea. Uri fiecare cuvânt 
care îi ieși din gură. 

— Merită să ne trimitem armata aici și să 
mărșăluim ca să salvăm orașul Anielle? 

Pentru că nu puteau risca să navigheze pe Avery 
când Riftholdul era la intrarea lui. Trebuiau să 
găsească o bucată de teren și să mărșăluiască spre 
continent, peste câmpii, peste Acanthus, în Oakland și 
spre poalele munţilor Colţi Albi. Erau zile în șir de mers 
călare - zeii știau cât timp i-ar fi luat armatei să ajungă 
acolo. 

— S-ar putea să nu mai rămână nimic din Anielle 
când o să ajungem acolo, spuse Hasar cu mai multă 
blândeţe decât o făcea de obicei prinţesa cu trăsături 
tăioase, suficientă încât Chaol să își reprime impulsul 
de a le spune că acesta era exact motivul pentru care 
trebuiau să plece acum. Dacă jumătatea sudică a 
Adarlanului nu mai poate fi ajutată, atunci am putea 
acosta în apropiere de Meah. Ea arătă spre orașul din 
nordul regatului. Mărșăluim în apropierea graniţei și ne 
oprim ca să îi interceptăm. 

— Sau am putea merge direct în Terrasen și să 
navigăm pe Florine, până la intrarea în Orynth, spuse 
gânditor Sartaq. 

— Nici acolo nu știm ce vom găsi, replică încet 
Nesryn, vocea ei calmă umplând încăperea. In unele 
privințe, era o femeie diferită de cea care-l însoţise pe 
Chaol pe continentul sudic. Meah ar putea fi cucerit, iar 
Terrasenul s-ar putea să se confrunte cu un asediu. 
Zilele în care cercetașii noștri vor zbura spre nord ar fi 

o pierdere importantă de timp - dacă se vor întoarce 
măcar. 

Chaol inspiră profund, dorindu-și să își potolească 
inima. Nu avea nici cea mai mică idee unde ar fi putut 
fi Dorian, dacă plecase cu Aelin în Terrasen. Soldaţii pe 
care îi interogaseră Nesryn și Sartaq nu știau. Ce ar fi 
ales prietenul lui? Mai că îl auzea pe Dorian strigând la 
el pentru că ezita, ordonându-i să nu se mai întrebe 
unde plecase și să se grăbească spre Anielle. 

— Anielle este lângă trecătoarea Ferian, zise 
Hasar, care este controlată tot de Morath și e un alt 
avanpost pentru Dinţi-de-fier și balaurii lor. Aducându- 
ne armata atât de mult în interiorul continentului, 
riscăm nu doar să întâlnim armata care merge spre 
Anielle, ci și să găsim o armată de vrăjitoare în spatele 
nostru. Ea se uită în ochii lui Chaol, cu un chip la fel de 
ferm precum cuvintele ei. Ne-ar folosi la ceva să 
salvăm orașul? 

— Este patria lui, spuse încet Yrene, dar nu fără 
putere, refuzând să-și plece bărbia cu măcar doi 
centimetri în prezenţa nobililor. Cred că ăsta ar fi un 
motiv suficient ca să o apărăm. 

Chaol îi strânse mâna, mulţumindu-i în tăcere. 
Dorian ar fi spus același lucru. 

Sartaq studie din nou harta. 

— Râul Avery se desparte în apropiere de Anielle, 
șopti el, trecându-și un deget de-a lungul lui. Cotește 
spre sud spre Lacul Argintiu și Anielle, iar celălalt braţ 
se îndreaptă către nord, dincolo de trecătoarea Ferian, 
ocolește munţii Ruhnn și urcă până aproape de graniţa 
Terrasenului. 

— Știu și eu să citesc o hartă, frate, mormăi Hasar. 

Sartag o ignoră, uitându-se din nou în ochii lui 
Chaol, în care se aprinse o scânteie. 

— Evităm Avery până la Anielle. Mărșăluim pe 
uscat. lar când orașul o să fie sigur, o să începem o 
campanie spre nord, de-a lungul râului Avery. 

Nesryn se desprinse de zid ca să vină lângă prinț. 

— İn trecătoarea Ferian? Atunci, o să înfruntăm 
vrăjitoarele. 

Sartaq îi schiţă un zâmbet. 

— Atunci este bine că avem păsările ruk. 

Hasar se aplecă peste hartă. 

— Dacă asigurăm trecătoarea Ferian, am putea să 
mărșăluim tocmai până în Terrasen, mergând pe uscat. 
Ea scutură din cap. Dar cum rămâne cu flota? 

— Aşteaptă să intercepteze flota lui Kashin, zise 
Sartag. Noi luăm soldaţii, cavaleria Draghan, păsările 
ruk, iar ei o să aștepte să sosească restul armatei ca să 
le spună oamenilor să ne întâlnim aici. 

Speranţa începu să pâlpâie în pieptul lui Chaol. 

— Dar asta tot ne lasă cu cel puţin o săptămână în 
urma armatei care mărșăluiește spre Anielle, spuse 
Nesryn. 

Era adevărat - nu i-ar fi ajuns din urmă la timp. 
Orice întârziere ar fi putut costa nenumărate vieți. 

— Trebuie să fie avertizaţi, spuse Chaol. Anielle 
trebuie avertizat, iar oamenilor trebuie să li se dea 
timp să se pregătească. 

Sartaq dădu din cap. 

— Pot să ajung acolo în câteva zile, în zbor. 

— Nu! spuse Chaol, iar Yrene ridică o sprânceană. 
Dacă îmi poţi da un ruk și un călăreț, merg chiar eu. 
Rămâi aici și pregătește de zbor păsările ruk. Mâine 
dacă se poate. In cel mult o zi sau două. Făcu semn 
spre Hasar. Acostează corăbiile și condu armata pe 
uscat, cât de repede posibil! 

Precauţia se citi în ochii lui Yrene, perfect 

conștientă ce anume și pe cine avea să înfrunte el în 
Anielle. Era întoarcerea acasă pe care nu și-o 
imaginase vreodată în condiţiile astea. 

— Vin cu tine, zise soţia lui. 

El îi strânse din nou mâna ca și când ar fi spus „Nu 
sunt deloc surprins să te aud zicând asta”. 

Și Yrene îl strânse de mână. 

Sartag și Hasar dădură din cap, iar Nesryn 
deschise gura ca și când ar fi obiectat, dar încuviinţă și 
ea dând din cap. 

Urmau să plece în seara asta, la adăpostul 
întunericului. Regăsirea lui Dorian trebuia să aștepte. 
Yrene își mușcă buza, calculând fără îndoială ce 
trebuia să pună în bagaj, ce să le spună celorlalte 
vindecătoare. 

El se rugă să fie destul de rapizi, se rugă să își dea 
seama ce naiba să îi spună tatălui său, după 
jurământul pe care îl încălcase, după tot ce se 
întâmplase între ei. Și, mai mult de atât, ce să-i spună 
mamei și fratelui nu atât de mic pe care îl lăsase în 
urmă când îl alesese pe Dorian în locul dreptului său 
din naștere. 

Chaol îi dăduse lui Yrene titlul pe care i-l datora 
prin căsătorie: lady Westfall. 

Se întrebă dacă putea suporta să fie numit lord. 
Dacă măcar conta, având în vedere ce se apropia de 
orașul din Silver Lake. 

Dacă mai conta, în caz că nu ar fi ajuns la timp. 

Sartaq își sprijini o mână de mânerul sabiei lui. 

— Ţine apărarea cât de mult poţi, lord Westfall. 
Păsările ruk vor fi cu o zi sau două în urma ta, iar 
infanteria cu o săptămână. 

Chaol strânse mai întâi mâna lui Sartaq și apoi pe a 
lui Hasar. 

— Mulţumesc! 
Hasar schiţă un zâmbet. 
— Mulţumește-ne dacă o să-ţi salvăm orașul. 


Capitolul 12 


Totul. Ea dăduse totul pentru asta și o făcuse cu 
bucurie. 

Aelin stătea în întuneric, placa de fier fiind ca o 
noapte fără stele deasupra capului. 

Se trezise aici, înăuntru. Era aici de... mult timp. 

De destul de multă vreme încât să își facă nevoile 
fără să-i pese. 

Poate că totul fusese inutil. Regina care fusese 
promisă. 

Promisă să moară, să se predea ca să plătească 
datoria veche a unei prințesei. Ca să salveze lumea 
asta. 

N-avea să reușească. Ar fi eșuat, chiar dacă i-ar fi 
supravieţuit lui Maeve. 

Dacă ar fi supravieţuit în faţa a ceea ce zărise sub 
pielea reginei. Dacă fusese măcar real. 

Împotriva lui Erawan, erau puţine speranţe. Dar și 
împotriva lui Maeve... 

Lacrimile i se adunară în mască. 

Nu conta. Nu pleca de aici, din cutia asta. 

N-avea să mai simtă niciodată căldura untoasă a 
soarelui în păr sau briza sărată pe obraz. 

Nu se putea opri din plâns, vărsând lacrimi 
neîncetat, ca și când un dig s-ar fi spart în ea în clipa în 
care văzuse sângele picurând pe faţa lui Maeve. 

Nu îi păsa dacă îi vedea lacrimile Cairn, dacă le 
simțea mirosul. 

Să o distrugă complet până ar fi rămas însângerată 

pe podea! Să o facă la nesfârșit! 

Nu intenţiona să se împotrivească. Nu suporta să 
lupte. 

O ușă se deschise și se închise scârţâind. Cineva se 
apropie. 

Apoi se auzi o lovitură în capacul sicriului. 

— Ce-ai zice să-ţi mai petreci câteva zile aici? 

Ea își dori să se poată învălui în întunericul din jurul 
ei. 

Cairn îi spuse lui Fenrys să își facă nevoile și să 
revină. Liniștea umplu camera. 

Apoi se auzi un râcâit slab, de-a lungul părţii de sus 
a cutiei, ca și când Cairn ar fi trecut un pumnal peste 
aceasta. 

— M-am gândit cum să te răsplătesc atunci când 
am să te las să ieși. 

Aelin îi ignoră cuvintele, uitându-se pur și simplu în 
întuneric. 

Era atât de obosită! Foarte obosită. 

Pentru Terrasen făcuse cu bucurie totul. Pentru 
Terrasen merita să plătească acest preț. 

Încercase să îndrepte lucrurile. Încercase și eșuase. 

Și era foarte obosită. 

„Inimă de Foc.” 

Cuvintele șoptite plutiră prin noaptea eternă, un 
licăr de sunet și lumină. 

„Inimă de Foc”. 

Vocea femeii era blândă, iubitoare. Era vocea 
mamei sale. 

Aelin își întoarse faţa. Chiar și acea mișcare era 
mai mult decât putea suporta. 

„Inimă de Foc, de ce plângi?” 

Aelin nu putu să răspundă. 

„Inimă de Foc”. 

Cuvintele erau o atingere ușoară pe obrazul ei. 
„Inimă de Foc, de ce plângi?” 

Și de foarte departe dinăuntrul ei, Aelin șopti spre 
acea slabă amintire: „Pentru că m-am rătăcit. Și nu 
cunosc drumul”. N 

Cairn încă vorbea. Incă râcâia cuțitul de capacul 
sicriului. 

Dar Aelin nu îl auzi când găsi o femeie întinsă 
lângă ea. O oglindă - sau o reflexie a chipului pe care 
urma să-l aibă peste câțiva ani. Dacă ar fi trăit atât de 
mult timp. 

Trăgea de timp. Fiecare clipă era o tragere de 
timp. 

Evalin Ashryver își trecu ușor degetele pe obrazul 
lui Aelin. Peste masca ei. 

Aelin ar fi putut jura că le simte pe piele. 

„Ai fost foarte curajoasă! spuse mama ei. Eşti 
foarte curajoasă de mult timp”. 

Aelin nu reuși să oprească suspinul tăcut care îi 
urca pe gât. 

„Dar trebuie să mai fii curajoasă puţin timp, Inima 
mea de Foc”. 

Ea se aplecă spre atingerea mamei ei. 

„Trebuie să mai fii curajoasă puţin timp și nu 
uita...” 

Cu o mână fantomatică, mama îi atinse pieptul în 
dreptul inimii. 

„Puterea inimii contează. Indiferent unde ești, 
indiferent cât de departe, te va conduce acasă”. 

Aelin reuși să ridice o mână spre piept, să acopere 
degetele mamei ei, însă întâlni doar materialul subţire 
și fierul. 

Dar Evalin Ashryver se uită în ochii lui Aelin, 
blândeţea transformându-se în duritate și lucind ca 

oţelul. „Puterea ei contează, Aelin!” 

Aelin își înfipse degetele-n piept când șopti 
„Puterea ei”. 

Evalin dădu aprobator din cap. 

Ameninţările șuierate ale lui Cairn dansau prin 
sicriu, cuțitul lui râcâind neîncetat. 

Evalin nu șovăi. „Eşti fiica mea. Te-ai născut din 
două familii puternice. Acea putere curge prin tine. 
Trăieşte în tine”. 

Chipul lui Evalin radia cu înverșunarea femeilor 
care veniseră înaintea lor, tocmai până la regina Fae ai 
cărei ochi îi aveau amândouă. 

„Să nu cedezi!” 

Apoi ea dispăru ca roua sub soarele dimineții, dar 
cuvintele zăboviră. 

Înfloriră în Aelin, strălucitoare ca un tăciune aprins. 

„Să nu cedezi!” 

Cairn râcâi pumnalul pe metal, chiar deasupra 
capului ei. 

— Când am să te tai de data asta, cățea ce ești, 
am să... 

Aelin izbi cu mâinile în capac. 

Cairn se opri. 

Aelin lovi cu pumnii din nou în fier. Din nou. 

„Să nu cedezi!” 

Din nou. 

„Să nu cedezi!” 

Din nou. Din nou. 

Până ce mișcarea o însufleți, până ce sângele îi 
curse pe față, spălându-i lacrimile, până ce fiecare 
lovitură de pumn în fier fu un strigăt de luptă. 

„Să nu cedezi!” 

„Să nu cedezi!” 

„Să nu cedezi!” 

Îndemnul se învolbura în ea, arzând și vuind, iar ea 
îi cedă complet. În apropiere, lemnul pocni. Ca și când 
cineva s-ar fi împiedicat de ceva. Apoi se auziră 
strigăte. 

Aelin lovi cu pumnii în metal, cântecul din ea 
pulsând și crescând ca un val care se grăbea spre 
țărm. 

„Dă-mi gloriella aia!” 

Cuvintele nu însemnau nimic. El nu însemna nimic 
și nicicând n-avea să însemne ceva. 

De nenumărate ori, lovi în capac. De nenumărate 
ori, acel cântec de foc și întuneric o străbătu și emană 
din ea, în lume. 

„Să nu cedezi!” 

Ceva șuieră și pocni în apropiere, iar fumul intră 
prin capac. 

Dar Aelin continuă să lovească. Continuă să 
lovească până ce fumul o înecă, până ce mirosul lui 
dulce o adormi. 

lar când se trezi înlănţuită de altar, privi ce făcuse 
cu sicriul din fier. 

Partea de sus a capacului se deformase. Acum 
avea un dâmb mare, metalul subțiindu-se. 

Ca și când aproape s-ar fi spart complet. 


* 


Pe vârful întunecat al dealului de deasupra 
regatului adormit, Rowan înțepeni. 

Ceilalți erau deja la jumătatea dealului, conducând 
caii de-a lungul pantei uscate care urma să-i ducă spre 
granița cu Akkadia și pe câmpiile aride de dedesubt. 

Scăpă din mână frâiele armăsarului. 

Probabil că își imaginase asta. 

Scrută cerul înstelat și ţinuturile adormite din 
depărtare, Lordul Nordului fiind deasupra. 

Îl lovi o clipă mai târziu. Erupse în jurul lui și vui. 

De nenumărate ori, ca și când ar fi fost un ciocan 
pe o nicovală. 

Ceilalţi se întoarseră spre el. i 

Acel cântec aprins și furios se apropie repede. Il 
străbătu. 

Prin legătura dintre parteneri. Prin însuși sufletul 
său. 

Era un strigăt de furie și sfidare. 

Din partea de jos a dealului, Lorcan spuse răgușit: 

— Rowan. 

Era imposibil, pe deplin imposibil și totuși... 

— Din nord, spuse Gavriel, întorcându-și calul. 
Valul a venit din nord. 

Din Doranelle. 

Un far în noapte. Era puterea ce se unduia în lume, 
la fel cum o făcuse în Golful Craniului. 

ÎI umplu cu sunete și foc și lumină, ca și când ar fi 
strigat neîncetat „Sunt în viaţă, sunt în viaţă, sunt în 
viaţă!” 

lar apoi se lăsă liniștea, ca și cum ceva ar fi 
împiedicat acea putere. 

Ca și cum ar fi stins-o. 

El refuză să se gândească la motiv. Legătura dintre 
parteneri mai exista. Era tensionată, dar rămăsese. 

Așadar, trimise cuvintele prin ea, cu aceeași 
speranţă, furie și dragoste inexorabilă pe care le 
simţise din partea ei. „Am să te găsesc!” 

Nu primi niciun răspuns. Nimic în afară de băzâitul 
întunericului; Lordul Nordului  licărea deasupra, 
indicând nordul. Spre ea. 

El își găsi tovarășii așteptându-i ordinele. 

Deschise gura ca să le rostească, dar se opri. Se 
gândi. 

— Trebuie să o atragem afară pe Maeve - departe 
de Aelin. Vocea lui răsună acoperind bâzâitul adormit 
al insectelor din iarbă. Doar suficient de mult timp 
încât să ne infiltrăm în Doranelle. 

Pentru că era posibil ca nici măcar ei trei împreună 
să nu poată să o înfrunte pe Maeve. 

— Dacă aude că venim, îi răspunse Lorcan, Maeve 
o s-o răpească iar pe Aelin și n-o să vină să ne 
întâlnească. Nu este atât de nesăbuită. 

Dar Rowan se uită la Elide, la ochii mari pe care-i 
avea Lady din Perranth. 

— Știu, spuse el, făcându-și planul, la fel de rece și 
neiertător ca puterea din venele lui. Atunci, O s-o 
atragem afară pe Maeve cu o altă momeală. 


Capitolul 13 


Păianjenul spunea adevărul. 

Rămânând ascunse printre pietrele acoperite de 
gheaţă de pe vârful unui munte cu multe creste, 
Manon și Cele Treisprezece își coborâră privirea spre 
mica trecătoare, la tabăra vrăjitoarelor cu mantii roșii a 
cărei amplasare fusese confirmată de Umbre cu doar o 
oră în urmă. 

Manon se uită peste umăr spre locul în care Dorian 
era aproape invizibil în zăpadă, cu păianjenul în formă 
umană în spatele lui. 

Ochii pătrunzători ai creaturii îi întâlniră pe ai ei, 
strălucind triumfători. 

Bine. Avea s-o lase în viaţă pe Cyrene sau oricum 
își spunea fiinţa și să vadă consecinţele acestei decizii. 
Ororile pe care le menţionase păianjenul în Morath... 

Mai târziu. 

Manon scrută cerul albastru care se întuneca. 
Niciunul dintre ei nu o chestionase când zburase cu 
Abraxos în urmă cu câteva ore. Și niciuna dintre Cele 
Treisprezece nu întreba unde plecase nici acum, când 
monitorizau vechea tabără a inamicilor lor. 

— Şaptezeci și cinci pe care le putem vedea, șopti 
Asterin cu ochii aţintiţi asupra taberei aglomerate. Ce 
naiba caută aici? 

Manon nu știa. Umbrele nu reușiseră să afle nimic. 

Corturile înconjurau micile focuri de tabără - și, la 
câteva clipe, siluetele plecau și soseau pe mături. 
Inima îi bătu cu putere în piept. 

Vrăjitoarele Crochan. Cealaltă jumătate a 
descendentței ei. 

— Acționăm la ordinul tău, spuse Sorrel, 
înghiontind-o precaută. 

Manon inspiră, impunându-i viscolului să nu o lase 
să-și piardă calmul în timpul următoarei întâlniri și 
după aceea, indiferent ce s-ar fi întâmplat. 

— Fără dinți sau gheare, le porunci Manon Celor 
Treisprezece și apoi se uită din nou peste umăr spre 
rege și păianjen. Puteţi rămâne aici, dacă vreti. 

Dorian îi schiţă un zâmbet. 

— Și să ratăm distracţia? Totuși, zări licărul din 
ochii lui - lucrul pe care probabil doar el îl putea 
înțelege, și anume că ea nu era pe cale să înfrunte 
doar inamicul, ci un posibil popor. Dorian dădu subtil 
din cap. Mergem cu toții. 

Manon nu făcu decât să confirme dând din cap și 
se ridică. Cele Treisprezece se ridicară odată cu ea. 

Era doar o chestiune de câteva minute înainte ca 
strigătele de avertisment să răsune. 

Însă Manon își tinu mâinile în aer când Abraxos 

ateriză la marginea taberei vrăjitoarelor Crochan, 
urmată de Cele Treisprezece și balaurii lor, Vesta 
purtându-i pe Dorian și pe păianjen. 

Sulițele, săgețile și săbiile se îndreptară spre ei cu 
o precizie mortală. 

O vrăjitoare brunetă trecu dincolo de linia înarmată 
a frontului, ţinând o sabie subţire cât o fixă pe Manon 
cu privirea. 

Vrăjitoare Crochan. Poporul ei. 

Acum - acum ar fi fost timpul să ţină discursul pe 
care îl plănuise, să dea frâu liber cuvintelor pe care le 
ținuse în ea. 

Asterin se întoarse spre Manon, îndemnând-o 
tăcută. 

Totuși, buzele lui Manon nu se mișcară. 

Cea brunetă continuă s-o fixeze cu privirea pe 
Manon. Peste un umăr se vedea un toiag din lemn 
lustruit. Nu un toiag - o mătură. Dincolo de mantia 
umflată și roșie a vrăjitoarei luceau bețe legate cu fir 
auriu. 

Așadar, era de rang înalt dacă avea asemenea 
legături elegante. Majoritatea vrăjitoarelor Crochan 
foloseau materiale simple, iar cele mai sărace doar 
sfoară. 

— Ce înlocuitor interesant pentru măturile voastre 
din lemn tare! spuse vrăjitoarea Crochan. Celelalte 
erau la fel de inexpresive precum Cele Treisprezece. 
Vrăjitoarea privi spre locul în care Dorian stătea pe 
balaurul Vestei, probabil monitorizând totul cu acea 
șiretenie ageră. Şi ce companie interesantă ai acum! 
Vrăjitoarea strânse din buze. Dacă nu cumva lucrurile 
au devenit atât de rele pentru neamul tău, Cioc-Negru, 
încât să fii nevoită să recurgi la împărţit. 

Asterin scoase un mormăit surd. 

Dar vrăjitoarea o identificase - sau măcar își 
dăduse seama din ce Clan se trăgeau. Adulmecând 
păianjenul metamorfic, miji ochii. 

— O companie cu adevărat interesantă! 

— Nu avem intenţii rele, spuse Manon în cele din 
urmă. 

Vrăjitoarea pufni. 

— Nicio amenințare din partea Demonului Alb? 

O, așadar, știa cine era Manon, cine erau toți. 

— Sau zvonurile sunt adevărate? Că te-ai certat cu 
bunica ta? Vrăjitoarea o studie cu obrăznicie pe Manon, 
din cap până în picioare. Era o privire mai curajoasă 
decât le permitea de obicei Manon inamicilor să-i 
arunce. Se zvonește și că te-a spintecat cu propriile-i 
mâini, dar iată-te! Sănătoasă și vânându-ne din nou. 
Poate că nici zvonurile despre trădarea ta nu sunt 
adevărate. 

— Nu mai are de-a face cu bunica ei, spuse Dorian, 
descălecând de pe balaurul Vestei și mergând spre 
Abraxos. Vrăjitoarele Crochan se încordară, dar nu 
făcură nicio mișcare de atac. Am scos-o din mare în 
urmă cu câteva luni, când zăcea în pragul morţii. Am 
văzut fragmentele de fier pe care prietenii mei i le-au 
scos din burtă. 

Vrăjitoarea Crochan ridică din sprâncenele negre, 
studiind din nou bărbatul frumos și educat, observând 
probabil puterea care emana din el - și cheile pe care 
le purta. 

— Și cine ești tu, mai exact? 

Dorian îi zâmbi fermecător vrăjitoarei și schiță o 
plecăciune. 

— Dorian Havilliard, la dispoziţia ta! 

— Regele, șopti una dintre vrăjitoarele Crochan din 
apropierea balaurilor. 

Dorian făcu semn din ochi. 

— Într-adevăr! 

Totuși, conducătoarea sabatului se uită cu atenţie 
la el și apoi la Manon și la păianjen. 

— Se pare că sunt mai multe de explicat. 

Manon avu pornirea să apuce Tăietoarea-de-vânt 
pe care o ţinea la spate, dar Dorian spuse: 

— Au trecut deja două luni de când vă căutăm. 
Vrăjitoarele Crochan se încordară din nou. Nu ca să vă 
atacăm sau de amuzament, le lămuri el, rostind 
cuvintele cu pricepere, ci ca să putem discuta chestiuni 
între popoarele noastre. 

Celelalte vrăjitoare se agitară, cizmele scârţâind în 
zăpada îngheţată. 

Conducătoarea sabatului întrebă: 

— Între cel al Adarlanului și al nostru, sau între 
neamul Cioc-Negru și al nostru? 

Manon descălecă în sfârșit de pe Abraxos, balaurul 
ei forăind anxios când le zări armele strălucitoare. 

— Între ale tuturor, spuse ferm Manon și făcu semn 
din bărbie spre balauri. Nu au să vă atace. Asta dacă 
nu le făcea semn. Atunci, vrăjitoarele Crochan s-ar fi 
trezit cu capetele smulse înainte să scoată săbiile. 
Puteţi să vă relaxaţi! 

Una dintre ele râse. 

— Și toţi să-și aducă aminte de noi ca de niște 
proaste, pentru că am avut încredere în voi? Nu cred. 

Conducătoarea sabatului aruncă o privire tăioasă 
spre santinela cu păr castaniu care vorbise, o 
vrăjitoare frumoasă și plinuţă. Vrăjitoarea ridică din 
umeri, oftând spre cer. 

Conducătoarea sabatului se întoarse către Manon. 

— O să ne relaxăm când o să primim ordin. 

— De la cine? Dorian se uită cu atenţie la rangurile 

lor. 

Acum era timpul ca Manon să spună cine și ce era, 
să anunţe de ce venise cu adevărat. 

Conducătoarea  sabatului arătă spre mijlocul 
taberei. 

— De la ea! 


Chiar și de la distanţă, Dorian se minunase de 
măturile pe care încălecaseră vrăjitoarele Crochan ca 
să se ridice spre cer. Dar acum, înconjurat de ele... Nu 
erau doar niște legende, ci adevărate războinice. Unele 
foarte bucuroase să îi ucidă. 

Mantii roșii ca sângele fluturară peste tot, 
contrastând cu zăpada și piscurile gri. Deși multe 
vrăjitoare aveau chipuri tinere și frumoase, la fel de 
multe păreau de vârstă mijlocie, unele chiar bătrâne. 
Dorian nu pricepea cât de bătrâne trebuie să fi fost ca 
să aibă atât de multe riduri. Nu se îndoia că ele îl 
puteau ucide cu ușurință. 

Conducătoarea sabatului arătă spre rândul ordonat 
de corturi, iar războinicele adunate se dădură la o 
parte, zidul de mături și arme strălucind în lumina 
apusului. 

— Așadar, se auzi o voce bătrână când rândurile se 
retraseră ca să o dezvăluie pe cea spre care arătaseră 
vrăjitoarele Crochan. Nu era încă încovoiată de vârstă, 
dar părul îi era alb, iar ochii ei albaștri erau limpezi ca 
un lac de munte. Vânătorii au devenit acum vânaţi. 

Vrăjitoarea bătrână se opri lângă armata ei, 
studiind-o pe Manon. Dorian observă că pe chipul 
vrăjitoarei se citeau blândeţea și înţelepciunea. Și ceva 
asemănător tristeții, își dădu el seama, dar asta nu îl 

opri să pună o mână pe măciulia sabiei Damaris, ca și 
când și-ar fi sprijinit-o nonșalant. 

— V-am căutat ca să putem discuta, răsună peste 
pietre vocea calmă și rece a lui Manon. Avem intenții 
pașnice. 

Damaris se încălzi la adevărul cuvintelor ei. 

— De data asta, mormăi vrăjitoarea cu păr 
castaniu care vorbise mai devreme, iar conducătoarea 
sabatului ei o înghionti în semn de avertisment. 

— Totuși, cine ești? o întrebă Manon pe bătrână. 
Conduci sabaturile astea. 

— Sunt Glennis. Familia mea le-a servit pe nobilele 
Crochan cu mult timp înainte să cadă orașul. Bătrâna 
vrăjitoare își îndreptă privirea spre fâșia de pânză roșie 
care lega părul lui Manon. Așadar, Rhiannon te-a găsit. 

Dorian ascultase când Manon le explicase Celor 
Treisprezece adevărul despre descendența ei și pe cine 
îi ordonase bunica ei să ucidă în Omega. 

Manon își tinu bărbia ridicată, chiar dacă ochii ei 
aurii licăriră. 

— Rhiannon nu a ieșit din trecătoarea Ferian. 

— Căţeaua, mârâi o vrăjitoare, altele spunând la 
fel. 

Manon ignoră momentul și o întrebă pe bătrâna 
Crochan: 

— Așadar, o cunoșteai? 

Vrăjitoarele tăcură. 

Bătrâna își înclină capul, tristețea umplându-i din 
nou ochii. Dorian nu avu nevoie ca Damaris să îi 
confirme, încălzindu-se, încât să știe că următoarele ei 
cuvinte erau adevărate. 

— Eram străbunica ei. Până și șuieratul vântului 
încetă. Așa cum sunt și a ta. 


159 


Capitolul 14 


Vrăjitoarele Crochan se relaxară la ordinele așa- 
zisei străbunici a lui Manon. Glennis. 

Ea întrebase cum și care era descendența, dar 
Glennis doar îi făcuse semn lui Manon să o urmeze în 
tabără. 

Cel puţin două grupuri de câte douăsprezece alte 
vrăjitoare se ocupau de câteva focuri împrăștiate 
printre corturile albe, toate oprindu-se din diversele 
munci când Manon trecu pe lângă ele. Ea nu mai 
văzuse niciodată vrăjitoare Crochan făcând treburi 
domestice, dar iată-le: unele se ocupau de focuri, 
unele cărau găleți cu apă, unele supravegheau 
cazanele grele care miroseau a tocană de capră de 
munte condimentată cu ierburi uscate. 

Niciun cuvânt nu-i veni în minte când merse printre 
războinicele Crochan furioase. Nici Cele Treisprezece 
nu încercară să-i vorbească, dar Dorian o făcu. 

Regele veni lângă ea, corpul lui fiind un zid solid de 
căldură, și o întrebă încetișor: 

— Ştiai că ai încă rude în viaţă printre vrăjitoarele 
Crochan? 

— Nu. Bunica ei nu-i menţionase nimic în ultimele 
ironii. 

Manon se îndoia că tabăra era un loc de ședere 
permanent. Ar fi fost o prostie din partea lor să 
dezvăluie vreodată asta. Totuși, Cyrene îl descoperise 
cumva. 

Poate urmărind mirosul lui Manon - părţile care 
revendicau înrudirea cu vrăjitoarele Crochan. 

Păianjenul mergea acum între Asterin și Sorrel, 
Dorian neafișând nicio urmă de efort să o ţină parţial 
legată, deși își ţinea o mână pe mânerul sabiei, însă 

privirea tăioasă a lui Manon îl făcu să o coboare. 

— Cum vrei să procedezi? șopti Dorian. Vrei să tac 
sau să stau lângă tine? 

— Asterin este aghiotanta mea. 

— lar eu ce sunt, atunci? 

Întrebarea subtilă era ca o mână trecută pe spatele 
ei, ca și când ar fi mângâiat-o cu mâinile lui invizibile. 

— Tu ești regele Adarlanului. 

— Așadar voi lua parte la discuţii? 

— Dacă vrei. 

Ea îi simţi iritarea și își ascunse zâmbetul superior. 

Dorian își potoli tonul și o întrebă mieros: 

— Ştii ce am chef să fac? 

Ea întoarse capul ca să se încrunte la el 
neîncrezătoare și îl găsi pe rege zâmbind. 

— Mi se pare că ești pe cale s-o iei la fugă, spuse 
Dorian încă afișând acel zâmbet. Le-ai crea o impresie 
greșită. 

Încerca să o supere, să o distragă ca să se mai 
relaxeze. 

— Ele știu cine ești, continuă Dorian. Nu mai 
trebuie să le-o dovedești. Problema reală este dacă au 
să te accepte. Așadar, străbunica ei nu se trăgea din 
partea de nobilime a familiei. Astea nu-mi par 
vrăjitoare pe care să le câștigi prin brutalitate. 

El nu știa nici măcar jumătate de adevăr. 

— Presupui că îmi poţi da sfaturi? 

— Consideră-l un pont, ca de la un monarh la 
celălalt. 

În ciuda celor care mergeau în fața și în spatele lor, 
Manon schiță un zâmbet. 

El o surprinse în continuare spunând: 

— Îmi concentrez puterea de când au apărut. O 
singură mișcare greșită din partea lor și-am să le 

distrug. 

Violenţa rece din vocea lui o făcu să simtă un fior 
pe șira spinării. 

— Avem nevoie de ele ca aliate. 

Tot ce trebuia să facă azi, în seara asta, era să 
încheie o alianţă. 

— Atunci să sperăm că n-o să se ajungă la așa 
ceva, vrăjitoareo. 

Manon deschise gura ca să-i răspundă, dar sunetul 
strident și prevestitor al unui corn răsună în noaptea 
care se lăsa. 

Apoi, bătaia aripilor puternice din piele bubui în 
văzduh. 

Tabăra se puse imediat în mișcare, strigătele 
răsunând de la cercetașele care dăduseră alarma. Cele 
Treisprezece se apropiară în jurul lui Manon, cu armele 
scoase. 

Legiunea Dinţi-de-fier îi găsise. 

Mult mai devreme decât plănuise Manon. 


* 


Dorian nu știa cum îi găsise patrula Dinţi-de-fier. 
Presupunea că focurile îi dăduseră de gol. 

Își adună magia când douăzeci și șase de siluete 
zburară peste tabără. 

Picioare-Galbene. Două sabaturi. 

Bătrâna care se prezentase drept străbunica lui 
Manon începu să dea ordine strigând, iar vrăjitoarele 
Crochan o ascultară, înălțându-se pe cerul abia 
întunecat călare pe mături, cu arcurile încordate și 
săbiile scoase. 

Nu era timp să întrebe cum de îi găsise, dacă 
păianjenul îi atrăsese într-o capcană. Vocea lui Manon 

răsună, ordonându-le Celor Treisprezece să ia poziţii 
defensive. 

Rapide ca umbrele, ele se grăbiră spre locul în care 
își lăsaseră balaurii, dinţii lor de fier lucind. 

Dorian aşteptă ca vrăjitoarele Crochan să se dea 
din calea lui înainte să își dezlănţuie puterea - sulițe de 
gheață - ca să străpungă piepturile expuse ale 
inamicilor sau să le sfâșie aripile. 

Un gând îl făcu să slăbească legăturile lui Cyrene, 
deși nu o eliberă din puterea care o împiedica să atace, 
dându-i doar suficient spaţiu cât să se miște, să se 
apere. O lumină din cealaltă parte a taberei îi spuse că 
o făcuse. 

Vremea întrebărilor avea să vină mai târziu. 

Manon și Cele Treisprezece ajunseră la balauri și se 
înălțară în aer în câteva clipe, intrând în haosul de 
deasupra în bătăile aripilor. 

Vrăjitoarele Crochan erau mici - foarte mici - în 
comparaţie cu balaurii, chiar și pe măturile lor. 

Și când roiră în jurul celor două sabaturi Dinţi-de- 
fier, trăgând săgeți și lovind cu săbiile, Dorian nu reuși 
să tragă. Vrăjitoarele Crochan ţâșneau în jurul bestiilor 
și erau prea rapide ca să le urmărească. Unii balauri 
urlară și căzură din văzduh, dar mulţi rămaseră în aer. 

Glennis striga ordine de pe pământ, ţintind arcul 
uriaș cu mâinile zbârcite. 

Un balaur zbura pe deasupra, atât de jos încât 
coada lui ţepoasă și otrăvitoare dărâma cort după cort. 
Glennis trase săgeata, iar Dorian trase și el una. 

O suliță din gheaţă, înclinându-se spre pieptul 
expus și pestrit. 

Săgeata și sulița de gheaţă își atinseră ţinta, iar 
sângele negru curse înainte ca balaurul și călărețul să 
se izbească într-un pisc și să se răstoarne pe versant. 

Glennis zâmbi, fața îmbătrânită luminându-i-se. 

— Eu l-am lovit prima! zise și mai trase o săgeată, 
cu multă ușurință, chiar și într-o ambuscadă. 

— Aş vrea ca tu să fi fost străbunica mea, mormăi 
Dorian și-și pregati următoarea lovitură. 

Trebuia să fie atent, întrucât Cele Treisprezece 
semănau mult cu vrăjitoarele Picioare-Galbene de 
dedesubt. 

Dar Cele  Treisprezece nu aveau nevoie de 
precauţia sau ajutorul lui. 

Ele plonjară în rândurile  Picioarelor-Galbene, 
despărţindu-le, împrăștiindu-le. 

Poate că Picioare-Galbene avuseseră avantajul 
surprizei, dar Cele Treisprezece erau maestre ale 
războiului. 

Vrăjitoarele Crochan căzură de pe cer când fură 
lovite de cozi brutale și ţepoase. Unele nici măcar nu 
se rostogoliră când ajunseră faţă în faţă cu boturile 
imense și nu mai scăpară cu viaţă. 

— Daţi-vă la o parte! Ordinul strigat de Manon 
acoperi vuietul. Formaţi rânduri aproape de pământ! 

Nu era un ordin pentru Cele Treisprezece, ci pentru 
sabatul Crochan. 

Glennis strigă, o magie amplificându-i vocea, fără 
îndoială: 

— Ascultaţi-i ordinul! 

Din senin, vrăjitoarele Crochan se retraseră, 
formând o unitate în aerul de deasupra corturilor și 
urmăriră cum Abraxos sfâșie gâtul unui balaur de două 
ori mai mare decât el, iar Manon trase o săgeată în 
faţa călăreţului; urmăriră cum demonii gemeni cu ochi 
verzi îi ocoliră pe cei trei balauri dintre ei și îi făcură să 
se prăbușească pe versanţii muntelui; urmăriră cum 
balaurul albastru al lui Asterin smulse un călăreț din 

șa, sfâșiind apoi spinarea balaurului care-l purta. 

Toate Cele Treisprezece atinseseră o ţintă cu 
fiecare trecere printre atacatorii adunați. 

Picioare-Galbene nu erau atât de organizate. 

Santinelele  Picioare-Galbene care încercară să 
scape din calea de atac a Celor Treisprezece ca să 
atace sabatul Crochan de dedesubt se treziră cu un zid 
de săgeți în faţa lor. 

Balaurii poate că ar fi supravieţuit, dar călăreţii nu. 

Și cu câteva manevre atente, bestiile fără călăreţi 
se treziră cu gâturile tăiate, sângele curgând în timp ce 
se prăbușiră pe piscurile din apropiere. 

În inima lui, mila, frica și furia se amestecară. 

Câte dintre acele bestii ar fi putut fi ca Abraxos, 
câte aveau călăreţi care le iubeau? 

Fu surprinzător de greu să își arunce magia spre 
balaurul care reuşise să zboare pe deasupra, 
îndreptându-se direct spre Glennis, cu altul în urma lui. 

Il ucise repede, rupând gâtul bestiei cu o explozie 
de putere care îl lăsă fără suflare. 

Işi azvârli magia spre al doilea balaur care ataca, 
oferindu-i aceeași moarte rapidă, dar nu îi văzu pe al 
treilea și pe al patrulea care se năpusteau acum spre 
tabără, stricând corturile și mușcând tot ce le era în 
cale. Vrăjitoarele Crochan cădeau, ţipând. 

Insă Manon ajunse acolo, Abraxos zburând repede 
și aprig, iar ea tăie capul celui mai apropiat călăreț, 
santinela Picioare-Galbene încă arătându-se şocată 
când îi zbură capul. 

Magia lui Dorian se împotmoli. 

Capul tăiat atinse pământul de lângă el și se 
rostogoli. 

Un spaţiu se văzu ca o mărgică roșie pătată cu 
sânge, zgomotul surd al capului pe piatră fiind singurul 

sunet în afară de ţipătul lui. 

„Nu trebuia să te iubesc”. 

Capul vrăjitoarei Picioare-Galbene se opri lângă 
cizmele lui, sângele albastru curgând pe zăpadă și 
noroi. 

Nu auzea și nu îi păsa că al patrulea balaur zbura 
spre el. 

Manon îi strigă numele, iar vrăjitoarele Crochan 
traseră cu arcurile. 

Ochii santinelei Picioare-Galbene se uitau în gol. 

Un bot se deschidea în fața lui, maxilarele 
căscându-se. 

Manon îi strigă din nou numele, dar el nu se putea 
mișca. 

Balaurul cobori, iar întunericul se mări când 
maxilarele se închiseră în jurul lui. 

Când Dorian lăsă magia să scape din frâie. 

Într-o clipă, balaurul îl înghiţea cu totul, respiraţia 
lui râncedă întinând aerul. 

În clipa următoare, bestia fu la pământ, cadavrul 
aburind. 

Aburind din cauza a ceea ce făcuse el. 

Nu fiarei, ci lui însuși. 

Corpul i se transformase într-o flacără atât de 
fierbinte, încât topise maxilarele balaurului și gâtul, iar 
el trecuse prin gura bestiei ca și când ar fi fost doar o 
pânză de păianjen. 

Călăreaţa  Picioare-Galbene care  supravieţuise 
prăbușirii scoase sabia, dar prea târziu. Glennis îi trase 
o săgeată în gât. 

Se lăsă liniștea, și chiar și lupta de deasupra 
încetă. 

Cele Treisprezece aterizară, pătate cu sânge 
albastru și negru, atât de diferit de sângele roșu al 

Sorschăi - și al lui. 

Apoi, de umeri îl apucară niște mâini cu vârfurile 
degetelor acoperite cu fier, iar ochii aurii se încruntară 
la el. 

— Eşti tâmpit? 

El doar se uită la capul vrăjitoarei Picioare-Galbene 
care era încă la câțiva metri distanță. Manon își 
îndreptă privirea spre acesta. Gura i se încordă, apoi îi 
dădu drumul și se întoarse către Glennis. 

— Îmi trimit Umbrele ca să le caute pe celelalte. 

— Sunt inamici supraviețuitori? 

Glennis scrută cerul gol. Dacă magia lui le 
surprinsese ori șocase, nici Glennis și nici vrăjitoarele 
Crochan care se grăbeau să își îngrijească semenii nu 
lăsau să se vadă. 

— Toţi sunt morți, spuse Manon. 

Dar vrăjitoarea Crochan cu păr brunet care îi 
întâmpinase la început veni brusc spre Manon cu sabia 
scoasă. 

— Tu ai făcut asta! 

Dorian apucă sabia Damaris, dar nu o scoase când 
Manon nu dădu înapoi. 

— V-am salvat pielea? Da, aș spune că am făcut-o. 

Vrăjitoarea fierbea de furie. 

— Tu le-ai condus aici! 

— Bronwen! o  avertiză Glennis, ștergându-și 
sângele albastru de pe faţă. 

Tânăra vrăjitoare - Bronwen - se enervă. 

— Crezi că este o coincidenţă că au sosit aici, iar 
apoi am fost atacate? 

— Au luptat alături de noi, nu împotriva noastră, 
zise Glennis și se întoarse spre Manon. Juri că așa este? 

Ochii aurii ai lui Manon străluciră în lumina focului. 

— Jur! Nu le-am condus aici. 

Glennis dădu din cap, dar Dorian se uita fix la 
Manon. 

Sabia lui, Damaris, se răcise ca gheaţa. Era atât de 
rece încât mânerul auriu îi îngheţa pielea. 

Glennis, cumva mulţumită, dădu din nou din cap. 

— Atunci vom vorbi - mai târziu. 

Bronwen scuipă pe pământul însângerat și plecă. 

Era o minciună. Manon minţise. 

Ea ridică o sprânceană la el, dar Dorian se întoarse 
și se gândi la asta, la ce făcuse ea. 

Astfel, se auzi o nouă serie de ordine și mișcări, 
adunarea răniților și a morţilor fiind principala sarcină. 
Dorian ajută cât de mult reuși, vindecându-le pe cele 
care aveau cea mai mare nevoie de asta. Din rănile 
deschise, sângele albastru îi curgea pe mâini. 

Nu simţea căldura sângelui. 


Capitolul 15 


Era o mincinoasă și o criminală și, probabil, trebuia 
să joace din nou ambele roluri înainte ca totul să ia 
sfârșit. 

Dar Manon nu regreta nimic din ce făcuse. În inima 
ei, nu avea loc pentru regrete. Îi presau timpul și 
povara atât de mare de pe umerii lor. 

In multele ore în care lucrară să pună pe picioare 
tabăra și să vindece vrăjitoarele Crochan, Manon 
studie cerul înghețat. 

Opt morţi. Ar fi putut fi mai rău. Mult mai rău. 
Totuși, avea să-și asume moartea celor opt vrăjitoare 
Crochan și să le afle numele astfel încât să și le 
amintească. 

Manon își petrecu noaptea lungă ajutându-le pe 
Cele Treisprezece să care balaurii căzuţi și călăreţele 

Dinţi-de-fier spre altă creastă. Pământul era prea dur 
ca să îi îngroape, iar rugurile ar fi ieșit prea ușor în 
evidență, așadar aleseră zăpada. Nu îndrăzni să îi 
ceară lui Dorian să își folosească puterea ca să le ajute. 

Văzuse asta în ochii lui, ca și când el ar fi știut. 

Manon aruncă trupul rigid al unei vrăjitoare din 
clanul Picioare-Galbene, buzele santinelei fiind deja 
albastre, gheaţa acoperindu-i părul blond. Asterin trase 
de cizme spre ea o călăreaţă solidă, apoi o lăsă să zacă 
pe pământ fără prea multe onoruri. 

Dar Manon se uită la feţele morţilor. Și ea 
sacrificase ambele părţi ale acestui conflict. Ambele 
descendente. 

Toate aveau să sângereze; prea multe aveau să 
moară. 

Le-ar fi primit Glennis? Probabil, dar celelalte 
membre ale clanului Crochan nu păreau atât de 
înclinate să o facă. 

Și mai rămânea și faptul că nu aveau timp de 
pierdut convingându-le. Aşadar alesese singura 
metodă pe care o ştia: lupta. Zburase mai devreme 
singură în acea zi, în apropiere de locul în care știa că 
sabatul Dinţi-de-fier urma să patruleze, având răbdare 
ca marele vânt nordic să îi ducă mirosul spre sud. lar 
apoi așteptase. 

— Le cunoșteai? întrebă Asterin când Manon se 
uită în continuare la trupul santinelei căzute. 

Mai departe de ele, balaurii își foloseau aripile ca 
să măture nămetţi mari peste trupuri. 

— Nu, spuse Manon. Nu le cunoșteam. 

Se crăpa de ziuă la întoarcerea lor în tabăra 
Crochan. Ochii care scuipaseră foc în urmă cu câteva 
ore le priveau acum cu precauţie, mai puţine mâini 
alunecând spre arme când ele se îndreptară spre 

groapa mare de foc. Cea mai mare din tabără și situată 
în mijlocul ei. Vatra lui Glennis. 

Bătrâna stătea în fața ei încălzindu-și mâinile 
noduroase și însângerate. Dorian stătea în apropiere, 
iar ochii lui de safir fură într-adevăr acuzatori când 
întâlniră privirea lui Manon. 

Mai târziu. Acea conversaţie urma să aibă loc mai 
târziu. 

Manon se opri la câţiva pași de Glennis, Cele 
Treisprezece ajungând-o din urmă la marginea focului, 
studiind cele cinci corturi din jurul acestuia și cazanul 
ce bolborosea în mijloc. In spatele lor, vrăjitoarele 
Crochan își vedeau de reparaţiile lor și de leacurile 
pentru cele rănite și în același timp îi ţineau pe toţi sub 
observație. 

— Mănâncă, te rog, ceva! spuse Glennis, 
gesticulând spre cazanul care clocotea, spre ceva ce 
mirosea a tocană de capră. 

Manon nu se obosi să obiecteze înainte să se 
supună, luând un castronel de lut de lângă foc. Un alt 
mod de a demonstra încrederea era să le mănânce 
mâncarea, să o accepte. 

Așadar, Manon o făcu, devorând câteva înghiţituri 
înainte ca Dorian să o imite. In timp ce amândoi 
mâncau, Glennis se așeză pe o piatră și oftă. 

— Au trecut mai mult de cinci sute de ani de când 
o vrăjitoare Dinţi-de-fier și una Crochan au împărţit 
mâncarea. De când au încercat să discute în pace. 
Întrerupţi poate doar de mama sau tatăl tău. 

— Cred că așa este, spuse prietenos Manon, 
oprindu-se din mâncat. 

Gura bătrânei zvăcni într-un zâmbet, în ciuda luptei 
și a nopţii epuizante. 

— Am fost bunica tatălui tău, o lămuri ea în sfârșit. 

Eu l-am născut pe bunicul tău, care s-a împerecheat cu 
o regină Crochan înainte ca ea să moară născându-l pe 
tatăl tău. 

Încă un lucru pe care îl moșteniseră de la Fae: 
dificultatea de a avea copii și natura mortală a 
chinurilor facerii. Era o metodă prin care Zeița cu Trei 
Feţe păstra echilibrul, ca să evite ca ţinuturile să se 
umple cu prea mulţi copii nemuritori care i-ar fi 
consumat resursele. 

Manon scrută totuși tabăra pe jumătate distrusă. 

Bătrâna îi citi întrebarea în ochi. 

— Bărbaţii noștri locuiesc acasă la noi, unde sunt în 
siguranţă. Tabăra asta e un avanpost cât ne facem 
treburile. 

Vrăjitoarele Crochan născuseră dintotdeauna mai 
mulți copii de parte bărbătească decât Dinţi-de-fier și 
adoptaseră obiceiul Fae de alegere a partenerilor - 
dacă nu printr-o legătură de parteneriat, atunci în 
spirit. Asta i se păruse ei dintotdeauna neobișnuit, 
ciudat. Inutil. 

— După ce mama ta nu s-a mai întors, tatălui tău i 
s-a cerut să se cupleze cu o altă vrăjitoare tânără. Era 
singurul purtător al descendenţei Crochan, iar dacă tu 
și mama ta nu ați fi supraviețuit nașterii, s-ar fi 
terminat cu el. Nu știa ce s-a întâmplat cu voi, dacă 
trăiaţi sau nu. Nici măcar nu știa unde să vă caute. 
Așadar, a acceptat să își facă datoria, să ajute acest 
popor pe cale de dispariţie. Străbunica ei zâmbi trist. 
Toţi cei care l-au cunoscut pe Tristan l-au plăcut. 

Tristan. Acesta fusese numele lui. Oare bunica ei 
știuse asta înainte să îl ucidă? 

— O tânără vrăjitoare a fost aleasă special pentru 
el, dar nu o iubea, pentru că mama ta era adevărata lui 
parteneră, melodia sufletului său. Totuși, Tristan s-a 

străduit ca totul să fie bine, iar Rhiannon a fost 
rezultatul strădaniei lui. 

Manon se încordă. Dacă mama lui Rhiannon era 
aici... 

Din nou, bătrâna citi întrebarea de pe chipul lui 
Manon. 

— Ea a fost ucisă de o santinelă Picioare-Galbene 
pe câmpiile cu râuri din Mesalinde. Cu mulţi ani în 
urmă. 

Un licăr de rușine o străbătu pe Manon când o 
cuprinse ușurarea; ușurarea că nu mai trebuia să evite 
confruntarea, să ceară iertare, așa cum ar fi trebuit să 
facă. 

Dorian își lăsă jos lingura. Un gest atât de obișnuit 
și grațios, având în vedere cum doborâse acel balaur. 

— Cum de a supravieţuit sabatul Crochan? 
Legenda spune că a fost anihilat. 

Încă un zâmbet trist. 

— Pentru asta îi poţi mulțumi mamei mele. Cea 
mai mică fiică Crochan a lui Rhiannon a dat naștere în 
timpul asediului Orașului Vrăjitoarelor. Cu armata 
noastră ucisă și doar cu zidurile orașului care să reţină 
legiunile Dinţi-de-fier și cu atât de mulți dintre copiii și 
nepoţii săi omorâţi și cu partenerul tras în ţeapă pe 
zidurile orașului, Rhiannon i-a pus pe crainici să anunţe 
că a născut un copil mort. Astfel încât Dinţi-de-fier să 
nu mai știe că era posibil ca un Crochan să mai fie în 
viaţă. În aceeași noapte, chiar înainte ca Rhiannon să- 
și înceapă lupta de trei zile împotriva Marilor Vrăjitoare 
Dinţi-de-fier, mama mea a scos pe furiș prinţesa 
bebeluș pe mătura ei. Rhiannon i-a fost cea mai bună 
prietenă, ca o soră. Mama voia să rămână, ca să lupte 
până la sfârșit și totuși, i s-a cerut să facă asta pentru 
poporul ei. Poporul nostru. Până în ziua morţii ei, 

mama a crezut că Rhiannon a plecat să ţină porțile 
împotriva Marilor Vrăjitoare ca să le distragă, ca să-și 
scoată urmașul de acolo în timp ce Dinţi-de-fier se 
uitau în altă parte. 

Manon nu prea știa ce să spună, cum să exprime 
ceea ce gândea. 

— Ai să afli, continuă Glennis, că ai niște verișoare 
în tabăra asta. Asterin înţepeni când o auzi, Edda și 
Briar încordându-se și ele acolo unde zăboveau la 
marginea focului. Rudele lui Manon, din descendența 
Cioc-Negru, care fără îndoială erau dispuse să lupte ca 
să păstreze secretul. 

— Bronwen, spuse bătrâna, gesticulând spre 
conducătoarea sabatului cu păr brunet și mătură 
legată cu auriu, care le supraveghea acum pe Manon și 
Cele Treisprezece din umbrele de dincolo de foc, este 
strănepoata mea. Cea mai apropiată verișoară ata. 

Nicio blândețe nu-i lumina chipul lui Bronwen, 
așadar nici Manon nu se deranjă să pară amabilă. 

— Ea și Rhiannon erau apropiate ca niște surori, 
șopti Glennis. 

Se strădui destul de mult să nu atingă fâșia de 
mantie roșie care-i lega cosița. 

Dorian, cu sufletul învăluit de întuneric, interveni: 

— V-am găsit cu un scop. 

Glennis își încălzi din nou mâinile. 

— Presupun că vrei să ne ceri să ne alăturăm 
acestui război. 

Manon nu își domoli privirea. 

— Da. Tu și tot sabatul Crochan împrăștiat prin 
ținuturi. 

Una dintre vrăjitoarele Crochan din umbre izbucni 
în râs. 

— Bună gluma! 

Celelalte chicotiră împreună cu ea. 

Ochii albaștri ai lui Glennis nu șovăiră. 

— Nu ne-am adunat o armată de dinainte de 
căderea Orașului vrăjitoarelor. S-ar putea să fie o 
sarcină mai grea decât te aștepți. 

— Și dacă regina lor le-ar chema la luptă? întrebă 
Dorian. 

Zăpada scârțâi sub pașii apăsaţi, iar apoi Bronwen 
ajunse acolo, ochii ei căprui arzând. 

— Nu răspunde, Glennis! 

Câtă lipsă de respect, câtă lipsă de politeţe faţă de 
o bătrână... 

Bronwen o fixă pe Manon cu o privire arzătoare. 

— Nu ești regina noastră, în ciuda lucrurilor 
sugerate de descendența ta. În ciuda acestei mici 
lupte. Nu te vom asculta niciodată! 

— Morathul v-a găsit abia acum, spuse calmă 
Manon, anticipându-i reacţia. O s-o facă din nou. Peste 
câteva luni sau un an, are să vă găsească, iar atunci n- 
o să aveţi nicio speranţă să îl învingeţi. |și ţinu mâinile 
pe lângă corp, rezistând impulsului de a-și scoate 
ghearele de fier. Armatele multor regate se adună în 
Terrasen. Alăturaţi-vă lor. 

— Terrasenul nu ne-a venit în ajutor în urmă cu 
cinci sute de ani, se auzi o altă voce, mai de aproape. 
Era vrăjitoarea frumoasă cu păr castaniu de mai 
devreme. Și mătura ei era legată cu metal fin - cu 
argint, nu cu aur, ca a lui Bronwen. Nu văd de ce ar 
trebui să ne deranjăm să îi ajutăm acum. 

— Credeam că sunteţi o grămadă de binefăcătoare 
cinstite, spuse Manon. Cu siguranţă aţi face așa ceva. 

Tânăra vrăjitoare se enervă, dar Glennis ridică o 
mână zbârcită și totuși, gestul nu fu suficient încât să o 
oprească pe Bronwen când vrăjitoarea o măsură din 

priviri pe Manon și spuse: 

— Nu ești regina noastră! N-o să zburăm niciodată 
cu tine! 

Bronwen și vrăjitoarea mai tânără plecară în grabă, 
gărzile Crochan adunate dându-se la o parte ca să le 
lase să treacă. 

Manon o văzu pe Glennis crispându-se ușor. 

— Ai să-ţi dai seama că familia noastră este cam 
încăpăţțânată. 


Ceva nemilos. 

Ce făcuse Manon în seara asta, faptul că le 
condusese pe Dinţi-de-fier spre tabără... „Nemilos” era 
singurul cuvânt pe care Dorian îl găsea potrivit să 
descrie situaţia. 

El le părăsi pe Manon și pe străbunica ei, Cele 
Treisprezece urmărind totul, și plecă în căutarea 
păianjenului. 

O găsi pe Cyrene unde o lăsase, ghemuită în 
umbrele unui cort mai îndepărtat. 

Revenise la forma umană, cu părul brunet încâlcit, 
învelită cu o mantie Crochan, ca și când uneia dintre 
ele i s-ar fi făcut milă de ea, fără să își dea seama că 
foamea din ochii lui Cyrene nu însemna că tânjea după 
tocana de capră. 

— De unde vine metamorfozarea? întrebă Dorian 
când se opri în faţa ei, cu o mână pe Damaris. Din tine? 

Păianjenul metamorfic clipi la el și apoi se ridică în 
picioare. Cineva îi dăduse o tunică maro uzată, 
pantaloni și cizme. 

— Ce moment de magie spectaculos! Ea zâmbi, 
dezgolindu-și dinţii mici și ascuţiţi. Ce rege ar putea să 

te facă! De necontestat; fără pereche! 

Dorian nu prea voia să spună că nu era foarte sigur 
ce fel de rege voia să fie, dacă ar fi trăit destul de mult 
timp încât să își revendice tronul. Să nu fie ca tatăl său 
i se părea un început bun. 

Dorian rămase relaxat, chiar dacă o întrebă din 
nou: 

— De unde vine metamorfozarea din tine? 

Cyrene își înclină capul ca și când ar fi ascultat 
ceva. 

— A fost ciudat, rege muritor, să aflu că-n mine e 
un nou loc din care să vină magia. Să aflu că a răsărit 
ceva nou, spuse și-și îndreptă mâna firavă spre mijloc, 
chiar deasupra buricului. Un mic grăunte de putere. Imi 
impun schimbarea, mă gândesc la ce vreau să fiu, iar 
schimbarea pornește mai întâi de aici. Căldura vine 
mereu de aici. Păianjenul îl fixă cu privirea. Dacă vrei 
să fii ceva, rege fără coroană, atunci fii acel lucru! Asta 
e secretul metamorfozării. Fii ce vrei! 

El evită impulsul de a-și da ochii peste cap, deși 
Damaris se încălzi în mâna lui. „Fii ce vrei” - un lucru 
mai ușor de zis decât de făcut. In special cu greutatea 
unei coroane. 

Dorian își atinse stomacul cu mâna, în ciuda 
straturilor de haine și a mantiei, și dădu doar de 
mușchii tonifiați. 

— Aşa invoci schimbarea? Mai întâi te gândești ce 
vrei să devii? 

— Cu niște limite. Am nevoie de o imagine clară în 
minte, altfel nu funcţionează deloc. 

— Deci nu te poţi schimba în ceva ce nu ai văzut. 

— Pot inventa anumite caracteristici - culoarea 
ochilor, constituţia trupului, părul - dar nu creatura în 
sine. Un zâmbet hidos îi înflori pe buze. Folosește-ţi 

magia aia minunată! Schimbă-ţi ochii frumoși! îl 
provocă păianjenul. Schimbă-le culoarea! 

Naiba să îl ia, dar încercă. Se gândi la ochi căprui. 
Își imagină ochii arămii ai lui Chaol, aprigi după unul 
dintre antrenamentele lor, nu cum fuseseră înainte ca 
prietenul lui să plece să navigheze spre continentul 
sudic. 

Reușise Chaol să se vindece? Oare reușiseră el și 
Nesryn să-l convingă pe khagan să trimită ajutoare? 
Cum avea să afle Chaol că el era aici și ce se 
întâmplase cu ei toţi, când se împrăștiaseră în toate 
direcțiile? 

— Gândești prea mult, tinere rege! 

— Mai bine decât să gândesc prea puţin, mormăi 
el. 

Damaris se încălzi din nou, iar el ar fi putut jura că 
o făcuse de amuzament. 

Cyrene chicoti. 

— Nu te gândi atât de mult la culoarea ochilor, dar 
cere-o! 

— Cum de le știi pe toate dacă nu te-a învățat 
nimeni? 

— Puterea este acum în mine, spuse categoric 
păianjenul. Am ascultat-o. 

Dorian trimise un fuior de magie șerpuind spre 
păianjenul care se încordă, dar magia lui se atinse de 
ea, ușor și iscoditor ca o pisică. Magie brută, care să fie 
formată după dorinţa lui. 

ÎI trimise către ea ca să găsească acel grăunte de 
putere dinăuntrul ei și să îl studieze. 

— Ce faci? șopti păianjenul, mișcându-se pe loc. 

Magia lui o învălui, iar el simţi... fiecare an 
detestabil și oribil al existenței. 

Fiecare... 

Gura i se uscă. Fierea i se ridică în gât la mirosul 
detectat de magia lui. Nu uitase niciodată acel miros, 
acea scârboșenie al cărei însemn avea să-l poarte 
mereu pe gât drept dovadă. 

Valg. Păianjenul era, cumva, valg. Și nu posedat, ci 
născut. 

El își păstră expresia neutră, neinteresată, deși 
magia lui localiză acea fărâmă strălucitoare și 
frumoasă de magie. 

Magie furată. Așa cum valgii furau totul. 

Luau tot ce voiau. 

Sângele îi deveni un vuiet slab care-i pulsa în 
urechi. 

Dorian îi studie corpul mic, chipul obișnuit. 

— N-ai zis mai nimic de dorinţa de răzbunare care 
te-a făcut să cauţi pe continent. 

Ochii negri ai lui Cyrene se transformară în niște 
puțuri fără fund. 

— O, nu am uitat de asta! Deloc. 

Damaris rămase caldă, în așteptare. 

El își lăsă magia să cuprindă cu mâini blânde 
grăuntele de putere prins în iadul negru din păianjen. 

Nu îi păsa cum și de ce păianjenii stygieni erau 
valgi, cum ajunseseră aici și de ce zăboviseră. 

Ei se hrăneau cu visuri, viaţă și bucurie și se 
bucurau s-o facă. 

Grăuntele de putere schimbătoare pâlpâi în mâinile 
lui ca și când ar fi fost recunoscător atingerii blânde, 
umane. 

Tatăl lui permisese acestor creaturi să se dezvolte, 
să conducă. Sorscha fusese ucisă de chestiile astea, de 
cruzimea lor. 

— Ştii, putem să cădem la învoială, șopti Cyrene. 
La momentul potrivit, am să mă asigur că ai să fii 

cruțat. 

Damarisul se făcu rece ca gheaţa. 

Dorian se uită în ochii ei. Își retrase magia și ar fi 
putut jura că grăuntele de putere schimbătoare prins în 
ea se întinse spre el, încercând să îl roage să nu plece. 

El și păianjenul își zâmbiră. 

lar apoi, Dorian lovi. 

Mâini invizibile îi cuprinseră gâtul și-l suciră, tocmai 
când magia lui plonjă în mijlocul ei, în locul în care se 
afla grăuntele furat de magie umană, și se înfășură în 
jurul lui. 

El îl strânse ca pe un pui de pasăre când păianjenul 
muri. Studie magia, fiecare aspect al ei, înainte să pară 
că oftează de ușurare și dispare în vânt, eliberată în 
sfârșit. 

Cyrene căzu la pământ, privind în gol. 

După o clipă, Dorian o incineră. Nu veni nimeni să 
se intereseze de mirosul urât care se ridica din cenușa 
ei, de pata neagră care zăbovea sub aceasta. 

Valg. Probabil o cale ca el să intre în Morath și 
totuși, se trezi uitându-se la acea pată neagră de pe 
pământul pe jumătate dezgheţat. 

El îi dădu drumul lui Damaris, sabia liniștindu-se 
șovăind. 

Avea să găsească o cale de intrare în Morath. 
Imediat ce ar fi stăpânit metamorfozarea. 

Păianjenul și tot neamul lor puteau arde în iad. 


* 


Lui Dorian inima-i bătea încă repede când se trezi 
după o oră întins într-un cort care nu era nici măcar 
destul de înalt încât să poată să stea în picioare. Era pe 
una din cele două saltele. 

Manon intră în cort tocmai când el își scoase 
cizmele și se înveli cu niște pături groase de lână care 
miroseau a cai și fân ca și când ar fi fost luate dintr-un 
grajd, dar lui nu-i păsa. Era cald și mai bine decât 
nimic. 

Manon studie spațiul strâmt, a doua saltea și 
pătura. 

— Treisprezece este un număr impar, încercă ea 
să-i explice. Întotdeauna am avut un cort doar pentru 
mine. 

— Îmi pare rău că ţi-am stricat aranjamentele! 

Ea îi aruncă o privire amuzată înainte să se așeze 
pe saltea și să desfacă șireturile cizmelor, dar degetele 
îi înțţepeniră când își umflă nările. 

Lent, se uită peste umăr la el. 

— Ce ai făcut? 

Dorian se uită în ochii ei. 

— Tu ai făcut azi ceea ce a trebuit să faci, spuse el 
categoric. Și eu am făcut la fel. Nu se deranjă să 
încerce să atingă sabia Damaris care era în apropiere. 

Ea adulmecă din nou. 

— Ai ucis păianjenul. 

Se vedea că era doar curioasă, nu că îl judeca. 

— Era o ameninţare, recunoscu el. Și un rahat de 
valg. 

Acum ochii ei se umplură de îngrijorare. 

— Ar fi putut să te ucidă! 

El îi schiță un zâmbet. 

— Nu, nu ar fi putut. 

Manon îl evaluă din nou, iar el îi ţinu piept. 

— Nu ai nimic de spus despre... alegerile mele? 

— Prietenii mei luptă și foarte probabil sunt uciși în 
nord, spuse Dorian. Nu avem la dispoziţie săptămâni în 
șir ca să le convingem pe vrăjitoarele Crochan. 

lată, adevărul dur. Ca să fie oarecum bine primiţi 
aici, fuseseră nevoiţi să încalce o limită. Poate 
asemenea decizii dure făceau parte din îndatoririle lui 
de rege. 

El avea să-i păstreze secretul - atâta vreme cât ar 
fi vrut ea să i-l păstreze. 

— Fără discursuri fățarnice? 

— E război, spuse el ferm. Nu ne mai încurcăm cu 
astfel de lucruri. 

Și nu ar fi contat, nu-i așa, când sufletul lui etern ar 
fi fost prețul cerut ca să pună capăt măcelului? El deja 
stricase lucrurile. Dacă depășirea limitelor i-ar fi cruțat 
pe ceilalţi de rău, ar fi făcut-o. Nu știa ce fel de rege ar 
fi fost procedând astfel. 

Manon mormăi, considerând că era un răspuns 
acceptabil. 

— Știi ce-i cu intrigile de la curte și comploturile, 
spuse ea, degetele iscusite mișcându-se din nou 
deasupra șireturilor și găicilor cizmelor ei. Cum ai... 
profita de asta... Cum i-ai zis mai devreme? De situația 
mea cu sabatul Crochan? 

Dorian își puse o mână sub cap. 

— Problema este că au toate avantajele. Ai nevoie 
de ele mai mult decât au ele nevoie de tine. Singurul 
avantaj pe care îl ai este descendența ta, deși se pare 
că o resping, în ciuda luptei de azi. Așadar, cum facem 
ca asta să fie ceva important pentru ele? Cum 
dovedești că au nevoie de ultima lor regină în viață, 
ultima din descendența Crochan? El se gândi la asta. 
Există și posibilitatea păcii între popoarele voastre, dar 
tu... Tresări. Nu mai ești recunoscută drept 
moștenitoare. Orice târg ai fi putut să faci drept Cioc- 
Negru ar fi doar din partea ta și a Celor Treisprezece, 
nu și a restului clanului Dinţi-de-fier. Nu ar fi un 

adevărat tratat de pace. 

Manon termină de dezlegat cizmele și se întinse pe 
saltea, trăgând pătura peste ea când își ridică privirea 
la tavanul jos al cortului. 

— Te-au învăţat lucrurile astea în castelul tău de 
cleștar? 

— Da. 

Înainte ca el să-l transforme în cioburi şi praf. 

Manon se întoarse într-o parte, sprijinindu-și capul 
cu o mână, părul alb revărsându-i-se din cosiţă ca să îi 
încadreze faţa. 

— Nu poţi să-ți foloseşti magia ca să le... convingi 
pur și simplu? 

Dorian râse. 

— Din câte știu eu, nu. 

— Maeve și-a făcut loc în mintea prințului Rowan 
ca să îl convingă să-și ia o parteneră nepotrivită. 

— Nici măcar nu știu ce putere are Maeve, zise 
Dorian, crispându-se. Ce îi făcuse regina Fae lui Rowan, 
ce îi făcea acum reginei din Terrasen... Și nu sunt 
foarte sigur că vreau să încep să experimentez pe 
posibili aliați. 

Manon oftă pe nas. 

— Chestiile astea n-au făcut parte din instrucţia 
mea. 

El nu era surprins. 

— Vrei părerea mea sinceră? Ochii ei aurii îl 
țintuiră în timp ce ea dădea hotărâtă din cap. Găseşte 
lucrul de care au nevoie și folosește-l în avantajul tău. 
Ce le-ar face să te susţină, să te considere regina lor 
Crochan? Lupta din seara asta ţi-a câștigat o oarecare 
încredere, dar nu o acceptare imediată. Poate știe 
Glennis. 

— Ar trebui să risc și să o întreb. 

— Nu ai încredere în ea. 

— De ce aș avea? 

— Este străbunica ta. Și nu a ordonat să fii 
executată imediat. 

— Nici bunica nu a făcut-o, până la sfârșit. 

Nicio emoție nu îi străbătu chipul, dar degetele îi 
intrară în scalp când spuse asta. 

Așadar, Dorian spuse: 

— Aelin a avut nevoie de căpitanul Rolfe, iar 
oamenii lui au ieșit după secole din ascunzătoare ca să 
adune flota myceniană. Ea a aflat că au să se întoarcă 
în Terrasen doar când un dragon de mare o să reapară 
în sfârșit, unul dintre aliaţii lor pierdut demult în valuri. 
Așadar, a făcut să se întâmple asta: a provocat o mică 
flotă valgă să atace Golful Craniului când era cel mai 
puțin păzit, iar apoi s-a folosit de luptă ca să le arate că 
un dragon de mare a sosit în ajutorul lor, invocat din 
aer și magie. 

— Femeia metamorfică, spuse Manon. Dorian dădu 
din cap. lar mycenienii au crezut? 

— Sigur, zise Dorian. Aelin a aflat de ce anume 
aveau nevoie mycenienii ca să fie convinși să se 
alăture cauzei ei. De ce ar putea avea nevoie sabatul 
Crochan ca să facă la fel? 

Manon se întinse pe saltea, la fel de grațios ca o 
dansatoare, și se jucă luând în mână capătul cosiței 
prins cu panglica roșie. 

— Am s-o întreb mâine-dimineaţă pe Ghislaine. 

— Nu cred că o să știe răspunsul. 

Acei ochi aurii se îndreptară spre ai lui. 

— Chiar crezi că ar trebui să o întreb pe Glennis? 

— Da. Și cred că o să te ajute. 

— De ce s-ar deranja? 

El se întrebă dacă Cele Treisprezece puteau să își 

dea seama de acea urmă de dezgust care licărea 
câteodată pe chipul ei. 

— Mama ei și-a abandonat voit orașul, poporul și 
regina în ultimele ore astfel încât să poată proteja 
descendența regală. Descendenţa ta. Cred că ţi-a spus 
povestea în seara asta ca să-ţi dai seama că și ea o să 
procedeze la fel. 

— Atunci de ce nu a spus-o direct? 

— Pentru că, în caz că nu ai observat, nu ești chiar 
o persoană agreată în tabăra asta, în ciuda complotului 
tău cu Dinţi-de-fier. Glennis știe cum să joace jocul. 
Trebuie doar să ţii pasul cu ea. Află de ce au venit aici 
și plănuiește-ţi apoi următoarea mișcare. 

Ea strânse din buze, relaxându-se imediat după 
aceea. 

— Dascălii tăi te-au instruit bine, prinţule! 

— Se pare că am avut ceva de câștigat de pe urma 
faptului că am fost crescut de un tiran infestat de 
demon. 

Cuvintele lui păreau monotone, chiar dacă începea 
să fiarbă. 

Ea se uită la gâtul lui, la linia albă de pe acesta, iar 
el mai că-i simţi privirea ca pe o atingere-fantomă. 

— Încă îl urăști. 

El ridică o sprânceană. 

— Nu ar trebui să o fac? 

Părul ei alb ca luna sclipi în lumina slabă. 

— Mi-ai spus că era om. In adâncul lui, a rămas om 
și a încercat să te protejeze cum a putut. Totuși, îi 
urăști. 

— Să mă ierți dacă nu îmi plac metodele lui de a 
mă proteja. 

— Dar demonul, nu omul, este cel care ţi-a ucis 
vindecătoarea. 

Dorian își încordă maxilarul. 

— Nu contează! 

— Nu? Manon se încruntă. Majoritatea abia suportă 
câteva luni să fie infestați de un valg. Tu abia ai 
îndurat-o. Dorian încercă să nu tresară la cuvintele 
sincere. Totuși, el a rezistat câteva decenii. 

Bărbatul se uită în ochii ei. 

— Dacă încerci să îl transformi pe tata într-un erou 
nobil, îţi pierzi timpul. Se gândi dacă să pună capăt 
conversaţiei aici, dar întrebă: Dacă ţi-ar spune cineva 
că bunica ta este bună în secret, că nu a vrut să îţi 
omoare părinţii și pe mulţi alţii, că a fost forţată să te 
facă să îţi ucizi propria soră, ţi-ar fi ușor să crezi așa 
ceva? Să o ierţi? 

Manon își cobori privirea spre abdomen - spre 
cicatricea ascunsă sub hainele de piele. El se pregăti 
pentru răspuns, însă ea spuse doar atât: 

— M-am săturat de discuţii. 

Bun. La fel și el. 

— Ai vrea să faci în schimb altceva, vrăjitoareo? Cu 
vocea răgușită, știa că ea îi putea auzi bătăile inimii 
când pulsul i se mări. 

Îi răspunse doar venind lângă el, șuvițele din părul 
ei căzând în jurul lor ca o cortină. 

— Am spus că nu vreau să discut, șopti ea și-și 
cobori gura spre gâtul lui, trecându-și dinţii peste 
acesta, chiar peste dunga albă unde fusese colierul. 

Dorian gemu încet și își mișcă  șoldurile, 
împingându-se în ea. Drept răspuns, ea începu să 
respire sacadat, iar el îi mângâie un șold. 

— Atunci, fă-mă să tac, spuse Dorian și-și cobori o 
mână ca să îi cuprindă ceafa în timp ce ea îi sărută 
gâtul. Nici urmă de acei dinţi de fier, dar promisiunea 
lor zăbovi, ca o sabie splendidă deasupra capului. 

Doar cu ea nu trebuia să dea explicaţii. Doar cu ea 
nu trebuia să fie rege, sau altceva în afară de ce era. 
Numai ea nu judeca niciodată ceea ce făcuse, pe cine 
dezamăgise, ce ar mai fi putut face. 

Doar plăcerea și totala uitare îi uneau. 

Mâna lui Manon găsi catarama de la cureaua lui, 
iar Dorian întinse mâna spre a ei, și niciunul nu vorbi o 
vreme după aceea. 


Orgasmul pe care îl avusese în noaptea aceea - de 
două ori - nu reuși să o relaxeze întru totul când zorii 
gri și mohorâţi se iviră, iar Manon se apropie de cortul 
mai mare al lui Glennis. 

ÎI lăsase pe rege dormind, învelit cu păturile pe 
care le împărţiseră, deși nu îi permisese să o 
îmbrăţișeze. Pur și simplu se întorsese într-o parte, cu 
spatele la el și închisese ochii. Lui nu păruse să îi pese, 
satisfăcut și somnoros după ce îl călărise până ce 
avuseseră amândoi orgasm, și adormise repede. Nu se 
trezise cât Manon se gândise cum trebuia să 
organizeze mai exact întâlnirea asta. 

Poate ar fi trebuit să îl aducă pe Dorian. El știa cu 
siguranţă cum să joace jocurile astea, să gândească 
precum un rege. 

Totuși, ucisese păianjenul ca o vrăjitoare cu sânge 
albastru. Fără niciun strop de milă. 

Asta nu ar fi trebuit să o entuziasmeze. 

Dar Manon știa că mândria sa avea să rămână 
rănită și că niciodată nu s-ar mai fi putut numi 
vrăjitoare dacă l-ar fi lăsat să facă asta în locul ei. 

Așadar Manon intră neanunţată prin clapele 
cortului lui Glennis. 

— Trebuie să discut cu tine. 

O găsi pe Glennis fixându-și mantia strălucitoare în 
faţa unui cuptor mic de bronz. 

— Înainte de micul dejun? Presupun că de la tatăl 
tău moștenești nerăbdarea. Tristan întotdeauna intra 
grăbit în cortul meu cu diverse probleme importante. 
Abia îl puteam convinge să stea nemișcat suficient 
timp cât să mănânc. 

Manon ignoră acea informaţie. Dinţi-de-fier nu 
aveau taţi. Doar mame și bunici. Întotdeauna fusese 
astfel. Chiar dacă îi era greu să nu întrebe despre el, 
cum îl cunoscuse pe Lothian Cioc-Negru, ce le făcuse 
să ignore ura lor veche. 

— De ce ar fi nevoie ca să le conving pe 
vrăjitoarele Crochan să ni se alăture în război? 

Glennis își aranjă mantia în oglindă. 

— Doar o regină Crochan ar putea să aprindă 
Flacăra Războiului, să cheme toate vrăjitoarele din 
vatra ei. 

Manon clipi auzind răspunsul sincer. 

— Flacăra Războiului? 

Glennis făcu semn din bărbie spre clapele cortului 
și groapa de foc de dincolo de ele. 

— Fiecare familie Crochan are o vatră care se mută 
odată cu ea la fiecare tabără sau cămin pe care îl 
clădim; focul nu se stinge niciodată. Flacăra din vatra 
mea e de pe vremea orașului Crochan, când Brannon 
Galathynius i-a dat lui Rhiannon o scânteie din focul 
etern. Mama a purtat-o cu ea într-un glob de sticlă, 
ascunsă în mantie, când a scos-o pe furiș pe strămoașa 
ta, iar aceasta a continuat să ardă în fiecare vatră 
regală Crochan de atunci. 

— Și când magia a dispărut zece ani? 

— Clarvăzătoarele noastre au avut o viziune cum 

că o să dispară, iar flacăra o să se stingă. Așadar, am 
aprins câteva focuri obișnuite din acea flacără magică 
și am avut grijă să nu se stingă. Când magia a 
dispărut, flacăra într-adevăr s-a stins. lar când magia a 
revenit în primăvara asta, flacăra s-a aprins din nou, 
chiar în vatra în care am văzut-o ultima dată. 
Străbunica ei se întoarse spre ea. Când o regină 
Crochan își cheamă poporul la război, se ia o flacără 
din vatra regală și se dă fiecărei vetre, de la o tabără la 
alta și de la un sat la altul. Sosirea flăcării este o 
chemare pe care doar o adevărată regină Crochan o 
poate face. 

— Așadar, trebuie doar să folosesc flacăra din 
groapa aia de acolo, iar armata o să mă însoţească? 

Ea râse. 

— Nu. Trebuie mai întâi să fii acceptată ca regină 
ca să faci asta. Manon scrâșni din dinţi. 

— Şi cum aș putea face asta? 

— Nu eu trebuie să aflu, nu-i așa? 

Avu nevoie de toată înfrânarea ca să nu își scoată 
ghearele de fier și să nu se plimbe prin cort. 

— De ce sunteți aici - de ce în tabăra asta? 

Glennis ridică din sprâncene. 

— Nu ţi-am spus ieri? 

Manon bătu cu un picior în pământ. 

Vrăjitoarea observă nerăbdarea și chicoti. 

— Eram în drum spre Eyllwe. 

Manon tresări. 

— Eyllwe? Dacă te gândești să fugi de războiul 
ăsta, pot să-ţi spun c-a izbucnit și-n regatul ăla. 

Eyllwe arsese demult de furia Adarlanului. În 
întâlnirile ei nesfârșite cu Erawan, el se concentrase 
mai ales asupra fragmentării regatului. 

Glennis dădu aprobator din cap. 

— Știm. Dar am primit vești de la vetrele noastre 
din sud că s-a ivit o ameninţare. Călătorim ca să ne 
întâlnim cu o parte din grupurile de războinici din 
Eyllwe care au reușit să supravieţuiască până acum - 
să atacăm armata trimisă de Morath. 

Ca să meargă spre sud, nu în nord, spre Terrasen. 

— E posibil ca Erawan să-și dezlănţuie armata în 
Eyllwe doar ca să vă despartă, spuse Manon. Ca să vă 
împiedice să ajutaţi Terrasenul. Cred că a presupus că 
încerc să adun vrăjitoarele Crochan. Eyllwe este deja 
pierdut - veniţi cu noi în nord! 

Bătrâna dădu doar din cap. 

— S-ar putea să fie precum zici, dar ne-am dat 
cuvântul, așa că o să ne îndreptăm spre Eyllwe. 


Capitolul 16 


Darrow aștepta pe un deal, călare pe cal când 
armata sosi în sfârșit la căderea nopţii, după o zi 
întreagă de marș, zăpada și vântul biciuindu-i la fiecare 
nenorocit de kilometru. 

Aedion, călare pe calul său, ieși din coloana de 
soldați, îndreptându-se spre tabăra mică, și galopă pe 
zăpada înghețată spre lordul bătrân. El gesticulă cu o 
mână înmănușată spre războinicii din spatele lui. 

— Așa cum ai cerut: am sosit! 

Darrow abia se uită la Aedion în timp ce studie 
soldaţii care ridicau tabăra. Era o muncă grea și 
extenuantă după o zi lungă și o luptă înainte de asta, 
dar aveau să doarmă bine la noapte. lar Aedion ar fi 
refuzat să îi mute a doua zi. Poate și peste două zile. 

— Câţi ai pierdut? 

— Mai puţin de cinci sute. 

— Bun! 

Aedion se enervă la răspunsul aprobator. Nu era 
armata lui Darrow, nu era nici măcar a lui Aedion. 

— Ce voiai de ne-ai cerut să venim aici atât de 
repede? 

— Am vrut să discut lupta cu tine, să aud ce ai 
aflat. 

Aedion scrâșni din dinţi. 

— Atunci, am să-ţi scriu un raport. El luă frâiele, 
pregătindu-se să-și îndrepte calul înapoi spre tabără. 
Oamenii mei au nevoie de adăpost. 

Darrow dădu ferm din cap, ca și când nu ar fi fost 
conștient de marșul extenuant pe care îl ceruse. 

— Ne întâlnim la răsărit. Anunţă-i pe ceilalţi lorzi! 

— Trimite-ţi mesagerii tăi! 

Darrow îi aruncă o privire rece. 

— Anunţă-i pe ceilalţi lorzi! El îl studie pe Aedion 
de la cizmele stropite cu noroi până la părul nespălat. 
Și odihnește-te! 

Aedion nu se deranjă să răspundă când își îndemnă 
calul să galopeze, armăsarul fugind prin zăpadă fără să 
ezite. Era un animal frumos care îl servise bine. 

Aedion miji ochii la zăpada viscolită care îi biciuia 
fața. Trebuiau să construiască adăposturi - și repede. 

La răsărit, urma să participe la întâlnirea cu 
Darrow, alături de ceilalţi lorzi. 

ȘI, apoi, cu Aelin. 


Cei treizeci de centimetri de zăpadă căzuţi peste 
noapte acoperiră corturile, stingând focurile și făcându- 
i pe soldaţi să doarmă umăr la umăr ca să pastreze 
căldura. 

Lysandra tremurase în cortul ei, în ciuda faptului că 

se ghemuise în forma de leopard-fantomă lângă cuptor 
și se trezise înainte de răsărit doar pentru că dormitul 
devenise inutil. 

Și din cauza întâlnirii care trebuia să aibă loc în 
câteva clipe. 

Cu pași mari, se îndreptă spre cortul imens de 
război al lui Darrow, cu Ansel din Briarcliff lângă ea, 
amândoi îngrămădiţi de frig. Din fericire, dimineaţa 
friguroasă le limita conversațiile. Nu avea sens să 
discute când aerul le îngheţa dinţii de îi dureau. 

Nobilii Fae cu părul argintiu intrară chiar înaintea 
lor, prinţul Endymion dând din cap spre ea - spre Aelin. 

Soţia vărului său. Asta credea el că era ea, pe 
lângă faptul că era regină. Endymion nu o mirosise 
niciodată pe Aelin, și nu ar fi avut de unde să știe că 
mirosul ciudat al femeii metamorfice era complet 
nepotrivit. 

Slavă zeilor pentru asta! 

Cortul de război era aproape plin, lorzii, prinții și 
comandanții fiind adunaţi în centru, toți studiind harta 
continentului care atârna de o clapă a cortului. Acele 
ieșeau din pânza groasă ca să marcheze diversele 
armate. 

Atât de multe, prea multe adunate în sud, blocând 
ajutorul oricăror aliaţi de dincolo de liniile Morathului. 

— S-a întors în sfârșit! spuse cu răceală o voce 
tărăgănată. 

Lysandra schiță un zâmbet indolent și merse agale 
spre mijlocul cortului, Ansel zăbovind lângă intrare. 

— Am auzit că am ratat ceva amuzant azi. M-am 
gândit să revin înainte să pierd șansa de a ucide și eu 
niște soldați valgi. 

Se auziră câteva chicote, dar Darrow nu zâmbi. 

— Nu-mi amintesc să te fi invitat la întâlnirea asta, 

191 


Înălţimea Ta! 

— Eu am invitat-o, spuse Aedion, apropiindu-se de 
marginea grupului. De vreme ce ea practic luptă în 
legiunea Bane, am făcut-o locţiitoarea mea. Și, astfel, 
vrednică de a fi aici. 

Lysandra se întrebă dacă mai putea cineva să vadă 
acea urmă de suferinţă de pe chipul lui Aedion - 
suferinţa și dezgustul față de regina impostoare care 
se fălea printre ei. 

— Îmi pare rău să te dezamăgesc! îi spuse ea lui 
Darrow. 

Darrow doar se întoarse spre hartă când intrară 
Ravi și Sol. Sol dădu din cap respectuos către Aelin, iar 
Ravi îi zâmbi. Aelin îi făcu semn din ochi înainte să se 
întoarcă spre hartă. 

— După lupta noastră de ieri cu Morathul, conduși 
de generalul Ashryver, spuse Darrow, cred că ar trebui 
să ne postăm soldaţii în Theralis și să pregătim 
apărarea Orynthului pentru un asediu. Ceilalţi lorzi - 
Sloane, Gunnar și Ironwood - confirmară mormâăind. 

Aedion scutură din cap, anticipând fără îndoială 
asta. 

— O să-l anunţe pe Erawan că suntem pe fugă și 
ne împrăștie prea departe de orice posibili aliaţi din 
Sud. 

— În Orynth, zise lordul Gunnar, mai cărunt și mai 
bătrân decât Darrow și de două ori mai rău, avem 
ziduri care pot să reziste în faţa catapultelor. 

— Dacă aduc turnurile vrăjitoarelor, interveni Ren 
Allsbrook, atunci zidurile Orynthului au să se dărâme. 

— Încă nu am văzut dovada acelor turnuri ale 
vrăjitoarelor, replică Darrow. În afară de spusele unui 
inamic. 

— Un inamic devenit aliat, zise Aelin-Lysandra. 

Darrow îi aruncă o privire dezgustată. Manon Cioc- 
Negru nu a mințit. Nici Cele Treisprezece ale ei nu erau 
aliate Morathului când au luptat alături de noi. 

Nobilii Fae dădură din cap, la fel și Ansel. 

— Împotriva lui Maeve, zise zeflemitor lordul 
Sloane, un bărbat slab cu un chip dur și nas coroiat. 
Lupta s-a dus împotriva lui Maeve, nu a lui Erawan. Ar 
fi făcut la fel și împotriva speciei lor? Vrăjitoarele sunt 
loiale până la moarte și mai viclene decât vulpile. 
Manon Cioc-Negru și clica ei ar fi putut la fel de bine să 
vă considere niște proști disperaţi și să vă dea 
informații greșite. 

— Manon Cioc-Negru s-a întors împotriva propriei 
bunici, Marea Vrăjitoare a Clanului Cioc-Negru, spuse 
Aedion, vocea lui devenind un mormăit periculos. Nu 
cred că așchiile de fier pe care le-am găsit în burta ei 
sunt o minciună. 

— Repet, spuse lordul Sloane, vrăjitoarele alea 
sunt viclene. Ar face orice. 

— Turnurile vrăjitoarelor sunt reale, zise Lysandra, 
lăsând vocea calmă să umple cortul. N-am de gând să 
pierd vremea dovedind că există. Și nici nu risc să las 
Orynthul pradă puterii lor. 

— Dar ai risca orașele de la graniţă? o provocă 
Darrow. 

— Plănuiesc să găsesc o cale să elimin turnurile 
înainte să poată trece de poalele dealurilor, spuse ea 
tărăgănat și se rugă ca Aedion să aibă un plan. 

— Cu focul pe care l-ai arătat atât de măreț, zise 
Darrow la fel de lin. 

Ansel din Briarcliff răspunse înainte ca Lysandra să 
născocească o minciună destul de arogantă. 

— Lui Erawan îi place să se joace cu mintea altora, 
să inspire frică. Lasă-l să se întrebe și să se îngrijoreze 

de ce Aelin nu și-a folosit încă puterile. Să se 
gândească dacă le păstrează pentru ceva măreț. li făcu 
poznaș semn din ochi. Chiar sper să fie îngrozitor. 

Lysandra îi schiță reginei un zâmbet. 

— O, va fi! 

Ea simţi privirea lui Aedion, agonia și îngrijorarea 
bine ascunse, dar generalul spuse: 

— Eldrys a fost menit să ne împuţineze, să ne facă 
să ne îndoim de înțelepciunea Morathului, trimițându-și 
soldaţii aici. El vrea să îl subestimăm. Dacă mergem 
spre graniţă, vom avea poalele dealurilor ca să îi 
încetinim înaintarea. Noi cunoaștem acel teren, el nu. 
Putem folosi asta în avantajul nostru. 

— Și dacă merge prin Oakwald? Lordul Gunnar 
arătă spre drumul care trece prin Endovier. Atunci, ce 
facem? 

De data asta răspunse Ren Allsbrook. 

— Atunci cunoaştem și acel teren. Pădurea 
Oakwald nu-l place pe Erawan și armata lui. li este 
loială lui Brannon și moștenitorilor lui, zise și-i aruncă o 
privire rece și totuși... blândă. Oarecum. 

Ea îi schiță un zâmbet tânărului lord. Ren îl ignoră, 
întorcându-se din nou spre hartă. 

— Dacă mergem spre graniţă, spuse Darrow, 
riscăm să fim uciși, lăsând astfel Perranthul și Orynthul 
și toate orașele din regatul ăsta la mila lui Erawan! 

— Ambele variante pot fi posibile, spuse prințul 
Endymion, înaintând. Era cel mai vârstnic dintre ei, 
deși nu părea să aibă mai mult de douăzeci și opt de 
ani. Armata ta rămâne prea mică pentru a risca să se 
împartă în două. Trebuie să mergem toţi - ori spre sud, 
ori înapoi spre nord. 

— Eu aș vota pentru Sud, spuse prinţesa Sellene, 
verișoara lui Endymion. Verișoara lui Rowan. Ea fusese 

curioasă în privinţa lui Aelin, își dădea seama Lysandra, 
dar se ţinuse departe. Ca și când ar fi ezitat să facă o 
alianţă când războiul ar fi putut să-i distrugă pe toți. 
Lysandra se întrebase de mai multe ori ce experiență 
din viaţa ei lungă o făcuse astfel - circumspectă și 
serioasă și totuși nu complet distantă. Sunt mai multe 
căi de scăpare, dacă este nevoie. Ea îndreptă un deget 
bronzat spre hartă, părul ei argintiu împletit strălucind 
printre faldurile  mantiei groase de culoarea 
smaraldului. În Orynth, veţi fi cu spatele la munţi. 

— Sunt poteci secrete prin Staghorn, spuse lordul 
Sloane foarte calm. Mulţi dintre oamenii noștri le-au 
folosit în urmă cu zece ani. 

Și astfel, discuția continuă.  Dezbătând și 
argumentând, vocile ridicându-se și coborând. 

Până ce Darrow ceru să se voteze - doar între cei 
șase lorzi ai Terrasenului. După câte se părea, singurii 
lideri oficiali ai armatei lui. 

Doi dintre ei, Sol și Ren, votară pentru graniţă. 

Patru, Darrow, Sloane, Gunnar și lronwood, votară 
să plece spre Orynth. 

Darrow spuse categoric după ce se făcu liniște: 

— Dacă aliaţii noștri nu vor să ne riște planul, pot 
să plece. Nu vă obligăm la nimic. 

Lysandra aproape tresări auzind asta. 

Aedion mormăi, chiar dacă îngrijorarea îi licări în 
ochi. 

Dar prințul Galan, care rămăsese tăcut și atent, un 
ascultător în ciuda faptului că zâmbea des și lupta cu 
vitejie pe mare și pe uscat, înaintă. Se uită direct la 
Aelin, ochii lui - ochii lor - strălucind puternic. 

— Ce aliaţi slabi suntem, spuse el, accentul lui 
wendlynian fiind pronunţat și răsunător, dacă ne 
abandonăm prietenii când alegerea lor e diferită de a 

noastră. Promitem să vă ajutăm în acest război. 
Wendlyn nu va da înapoi. 

Darrow se încordă. Nu la aceste cuvinte, ci la faptul 
că erau adresate ei. Lui Aelin. 

Lysandra făcu o plecăciune, atingându-și pieptul în 
dreptul inimii. 

Prințul Endymion își ridică bărbia. 

— Îi jur vărului meu, consortului tău, spuse el, iar 
ceilalţi lorzi se enervară. De vreme ce Aelin nu era 
regină, titlul lui Rowan încă nu era recunoscut de ei. 
Doar de ceilalţi lorzi, aparent. Întrucât am dubii că vom 
mai fi bineveniţi în Doranelle, mi-ar plăcea să cred că 
asta ar putea fi probabil noua noastră casă, dacă totul 
va decurge bine. 

Aelin ar fi confirmat. 

— Sunteţi bineveniţi aici - cu toţii. Oricât vreţi. 

— Nu ești autorizată să faci asemenea invitaţii! 
izbucni lordul Gunnar. 

Niciunul dintre ei nu se deranjă să răspundă. Dar 
lias al Asasinilor Tăcuţi dădu solemn din cap, 
exprimându-și acordul de a rămâne, iar Ansel din 
Briarcliff doar îi făcu iarăși semn cu ochiul lui Aelin și 
spuse: 

— Am venit până aici ca să te ajut să îl faci praf pe 
ticălosul ăla. Nu văd de ce aș pleca acum acasă. 

Lysandra nu simulă recunoştinţa care o gâtuia 
când făcu o plecăciune spre aliaţii pe care îi adunase 
regina ei. 

Un tânăr înalt și brunet intră în cort, îndreptându-și 
privirea gri spre grupul adunat și făcând ochii mari 
când o văzu pe ea - pe Aelin. Se miră și se uită la 
Aedion de parcă ar fi vrut o confirmare. El observă 
părul auriu, ochii familiei Ashryver și se albi. 

— Ce este, Nox? mormăi Darrow. Mesagerul se 

îndreptă și se grăbi să vină lângă lord, șoptindu-i ceva 
la ureche. Trimite-l înăuntru! fu singurul răspuns al lui 
Darrow. 

Nox ieși din cort, grațios în ciuda înălțimii lui, și 
intră un bărbat mai scund cu pielea albă. 

Darrow întinse mâna după scrisoare. 

— Ai primit un mesaj din Eldrys? 

Lysandra simţi mirosul străinului odată cu Aedion, 
cu o clipă înainte ca străinul să zâmbească și să spună 
„Erawan vă salută!” și să dezlănţuie o rafală de vânt 
negru direct spre ea. 


Capitolul 17 


Lysandra se feri, dar nu destul de repede încât să 
evite explozia de putere care îi lăsă o tăietură pe brat. 

Ea căzu la pământ, rostogolindu-se, așa cum o 
învățase cu grijă Arobynn, dar Aedion era deja în faţa 
ei, cu sabia scoasă, apărându-și regina. 

Un licăr de lumină și frig - de la Enda și Sellene - și 
mesagerul Morathului fu țintuit în genunchi, puterea lui 
întunecată lovind bariera invizibilă de vânt îngheţat. 

În cort, toţi se îndepărtaseră, armele lucind. 
Flancându-l pe bărbatul doborât, Ilias și Ansel își ţineau 
deja săbiile înclinate spre el, poziţiile lor defensive fiind 
aceleași. Fuseseră instruiți de același maestru, sub 
același soare arzător. Totuși, nu se uitau unul la 
celălalt. 

Ren, Sol și Ravi luaseră poziţii lângă Lysandra - 
Aelin - cu săbiile pregătite să verse sânge. O nouă 
curte strângea rândurile în jurul reginei sale. 

Nu conta că lorzii vârstnici se retrăseseră în 
spatele mesei cu gustări, cu fețele ridate palide. Doar 
Galan Ashryver se oprise lângă ieșirea din cort, fără 

îndoială ca să-l intercepteze pe atacator dacă ar fi 
încercat să fugă. O mișcare curajoasă și prostească 
totodată, având în vedere că îngenunchea în mijlocul 
cortului. 

— N-a mirosit nimeni că este un demon valg? 
întrebă Aedion, ridicând-o pe Lysandra în picioare de 
brațul sănătos. 

Dar străinul nu avea colier, și nici vreun inel pe 
mâinile albe și goale. 

Stomacul Lysandrei se agită când își atinse cu o 
mână rana care-i zvâcnea pe braţ. Ştia ce bătea în 
pieptul bărbatului. O inimă de fier și piatră Wyrd. 

Mesagerul râse, spunând printre dinţi: 

— Fugi spre castelul tău. Suntem... 

El adulmecă aerul. Se uită direct la Lysandra. La 
sângele care curgea pe braţul ei stâng, prelingându-se 
pe tunica uzată și albastră a lui Aelin. 

Ochii lui negri se măriră de surprindere și 
încântare, cuvântul  născându-se pe buzele lui. 
„Creatură metamorfică”. 

— Omorâţi-l! le ordonă ea nobililor Fae cu păr 
argintiu, inima bătându-i cu putere. 

Nimeni nu îndrăzni să îi spună să îl ardă chiar ea. 

Endymion ridică o mână, iar bărbatul posedat de 
valg începu să suspine. Totuși, nu înainte ca privirea să 
i se întunece pe deplin, înghițind albul ochilor. 

Nu din cauza morţii care îl cuprindea, ci pentru că 
părea să transmită un mesaj printr-o legătură lungă și 
neagră. 

Mesajul care i-ar fi putut osândi: Aelin Galathynius 
nu era aici. 

— Destul! mârâi Aedion și frica - frica adevărată îi 
albi chipul când și el își dădu seama ce tocmai 
transmisese mesagerul stăpânului său. 

Sabia Orynthului licări, sângele negru ţâșnind, iar 
capul bărbatului se rostogoli pe pământul acoperit de 
covoare. 

In liniște, Lysandra gâfâi, luându-și mâna de pe 
braţ ca să studieze rana. Tăietura nu era adâncă, dar 
avea s-o doară câteva ore. 

Ansel din Briarcliff își puse în teacă sabia cu cap de 
lup și o apucă pe Lysandra de umăr, părul ei roșcat 
legănându-se când studie rana, apoi cadavrul. 

— Ticăloși urâţi, nu-i așa? 

Aelin ar fi avut un răspuns arogant care să îi 
amuze, dar Lysandra nu își găsea cuvintele. Ea doar 
dădu din cap la pata neagră care păta podeaua 
cortului la o distanță de câţiva centimetri. Nobilii Fae 
adulmecară duhoarea, strâmbându-se. 

— Curăţaţi mizeria asta! ordonă Darrow. Chiar 
dacă mâinile îi tremurau puţin. 

Lângă clapele cortului, Nox se holba la valgul 
decapitat. Ochii lui gri îi întâlniră căutători pe ai ei, iar 
apoi se uită în jos. 

— Nu avea un inel, șopti Nox. 

Inșfăcând o margine a bucății de pânză de pe 
masa neatinsă cu gustări, Aedion curăţă Sabia 
Orynthului. 

— Nu avea nevoie de unul. 


* 


Erawan ştia că Aelin nu era cu ei, că o femeie 
metamorfică îi luase locul. 
Aedion merse prin tabără, cu Lysandra-drept-Aelin 
în urma lui. 
— Știu, spuse el peste umăr, ignorând pentru 
prima dată războinicii care îl salutau. 

Ea îl urmă oricum. 

— Ce ar trebui să facem? 

El nu se opri până nu ajunse la cortul său, simțind 
încă în nări duhoarea acelui mesager valg. Acel bici 
întunecat care se îndreptase spre Lysandra încă-i 
ardea în spatele ochilor, strigătul ei de durere 
răsunând în urechile lui. 

El își pierdu cumpătul, căutând să se descarce. 

Ea îl urmă în cort. 

— Ce ar trebui să facem? întrebă din nou. 

— Ce ai zice să începem să ne asigurăm că nu sunt 
alţi mesageri care pândesc prin tabără, mârâi el, 
făcând pași. 

Nobilii Fae deja dăduseră acel ordin, și își trimiteau 
cei mai buni cercetași. 

— El știe, șopti ea. Aedion se întoarse spre ea, 
văzând-o pe verișoara lui - văzând-o pe Lysandra 
tremurând. Nu pe Aelin, deși fusese destul de 
convingătoare azi. Mai bine decât de obicei. Ştie ce 
sunt. 

Aedion își frecă faţa. 

— Se pare că știe și că mergem spre Orynth. Vrea 
să facem exact asta. 

Lysandra se așeză pe patul lui, ca și când 
genunchii n-ar mai fi ajutat-o. Pentru o clipă, impulsul 
de a sta lângă ea, de a o trage spre el, fu atât de 
puternic încât aproape îi cedă. 

Aroma sângelui ei umplu spaţiul, împreună cu 
parfumul său fantastic și complex. Il simțea ca pe un 
deget senzual pe piele, transformându-i furia în ceva 
atât de mortal, încât ar fi putut ucide următorul mascul 
care ar fi intrat în acest cort. 

— Erawan ar putea să afle veștile și să se 
îngrijoreze, spuse Aedion când reuși din nou să 

200 


gândească. S-ar putea să se întrebe de ce ea nu este 
aici și dacă este pe cale să facă un lucru care îl va răni. 
L-ar putea forţa să își arate intenţia. 

— Sau să ne atace acum, cu toată forța, când știe 
că suntem slăbiți. 

— Vom vedea. 

— Orynthul o să fie un abator, șopti ea, plecându-și 
umerii din cauza greutății poverii pe care o purta - nu 
doar pentru că era o femeie aruncată în conflictul ăsta, 
ci o femeie care juca rolul alteia, care putea să se 
prefacă, dar nu prea mult. Care nu avea cu adevărat 
puterea de a opri hoardele ce mărșăluiau spre nord. 
Fusese dispusă să poarte totuși acea povară. Pentru 
Aelin. Pentru regatul ăsta. 

Chiar dacă îl minţise în privinţa asta, fusese 
dispusă să accepte povara. 

Aedion se așeză lângă ea și se uită în gol la pereţii 
cortului. 

— Nu mergem în Orynth. 

Lysandra își ridică fruntea. Nu pentru că auzi 
cuvintele, ci pentru că stătea atât de aproape de ea. 

— Atunci, unde mergem? 

Aedion își studie armura, unsă și pregătită pe un 
manechin în partea cealaltă a cortului. 

— Sol și Ravi își vor lua o parte din oameni înapoi 
spre coastă ca să se asigure că nu întâlnim alte atacuri 
dinspre mare. Se vor întâlni cu ce a mai rămas din flota 
wendlyniană în timp ce Galan și soldaţii lui vor rămâne 
cu noi. Vom mărșălui ca o singură armată spre graniţă. 

— Ceilalţi lorzi au votat împotrivă. 

Intr-adevăr așa făcuseră, bătrâni nebuni. 

El se jucase cu trădarea în ultimii zeci de ani. O 
transformase într-o formă de artă. Aedion schiţă un 
zâmbet. 

— Lasă asta în seama mea. 


* 


Legiunea Bane nu era loială decât lui Aelin 
Galathynius. Ca și aliații pe care îi adunase ea și 
armatele lui Ren Allsbrook și Ravi și Sol din Suria. 

Aşa stăteau lucrurile și cu Nox Owen - aparent. 

Totuşi Lysandra, nu Aedion, făcuse posibilă fuga 
lor. 

Ea se întorcea spre cortul ei - al lui Aelin -, potrivit 
mai degrabă pentru un căpitan al armatei decât pentru 
o regină, când Nox o ajunse din urmă. Tăcut și grațios. 
Bine instruit. Și probabil mai mortal decât părea. 

— Deci Erawan știe că nu ești Aelin. 

Ea întoarse capul spre el. 

— Ce? 

O întrebare rapidă și vagă, ca să tragă de timp. 
Riscase Aedion să îi spună adevărul? 

Nox îi schiță un zâmbet. 

— Mi-am dat și eu seama de atâta lucru când am 
văzut surprinderea pe chipul demonului. 

— Probabil te înșeli. 

— Da? Sau nu îţi amintești deloc de mine? 

Se strădui să se uite condescendent la el, chiar 
dacă hoţul-mesager era mai înalt decât ea. Aelin nu 
adusese niciodată vorba de un oarecare Nox Owen. 

— De ce ar trebui să îmi amintesc un lacheu de-al 
lui Darrow? 

— O încercare bună, dar Celaena Sardothien părea 
ceva mai amuzată când sfâșia bărbați. 

El știa cine era Aelin, ce fusese ea. Lysandra nu 
spuse nimic și continuă să meargă spre cortul ei. Dacă 
i-ar fi spus lui Aedion, cât de repede ar fi putut să-l 

îngroape pe Nox în pământul înghețat? 

— Secretul tău este în siguranţă, șopti Nox. 
Celaena - Aelin era o prietenă. Încă este, sper. 

— Cum? 

In ceea ce privea rolul ei în toată situaţia, nu 
intenţiona să recunoască mai mult. 

— Am luptat împreună în competiţia de la castelul 
de cleștar. El pufni. Nu am știut până acum. Pe toţi zeii, 
eram acolo pentru ministrul Joval ca spion al rebelilor. 
Eram plecat prima dată din Perranth. Participam prima 
dată și am ajuns fără să vreau să mă antrenez 
împreună cu regina mea. Râse, încet și uimit. Am 
lucrat mulţi ani cu rebelii, chiar și ca hoţ. Voiau să fiu 
spionul lor din castel, să aflu planurile regelui. Le-am 
raportat întâmplările ciudate până au devenit prea 
periculoase. Până când Cel... Aelin m-a avertizat să 
fug. Am ascultat și m-am întors aici. Joval este mort. A 
căzut în lupta cu un grup de rebeli lângă graniţă, 
primăvara trecută. Darrow m-a luat ca să fiu 
mesagerul și spionul lui personal. Așadar, iată-mă! El 
se uită pieziș la ea, încă uimit. Sunt la dispoziţia ta, 
chiar dacă nu ești... știi tu. Își înclină capul. În orice 
caz, cine ești? 

— Aelin. 

Nox zâmbi cu subințeles. 

— Corect! 

Lysandra se opri în faţa cortului prea mic al reginei, 
îngrămădit între cel al lui Aedion și cel al lui Ren. 

— Care e preţul tăcerii tale? Sau Darrow știe deja? 

— De ce i-aș spune? Servesc Terrasenul și familia 
Galathynius. Am făcut-o întotdeauna. 

— Unii spun că Darrow este un pretendent puternic 
la tron, având în vedere relaţia cu Orlon. 

— Azi mi-am dat seama că asasina pe care am 

ajuns să o consider prietenă este de fapt regina pe 
care o credeam moartă. Cred că zeii mă îndreaptă într- 
un direcție anume, nu-i așa? 

Ea zăbovi între clapele cortului. Căldura plăcută o 
chema înăuntru. 

— Și dacă ţi-aș spune că avem nevoie de ajutorul 
tău în seara asta și că riști să fii numit trădător? 

Nox pur și simplu schiţă o plecăciune. 

— Atunci aș spune că îi datorez prietenei mele 
Celaena o favoare pentru avertismentul din castel, plus 
că mi-a salvat viața înainte de asta. 

Nu știa de ce avea încredere în el, dar, în timp, 
instinctul ei în privinţa bărbaţilor se  dovedise 
întotdeauna corect, chiar dacă fusese incapabilă să îl 
folosească în trecut. Reușise doar să se pregătească 
pentru ei. 

Dar amabilitatea de pe chipul lui Nox Owen era 
sinceră. Cuvintele lui erau sincere. Incă un aliat de care 
Aelin le făcuse rost, de data asta neintenţionat. 

Ea știa că Aedion ar fi fost de acord cu acest plan, 
chiar dacă el încă o ura. Așadar Lysandra intră, vocea 
ei devenind o șoaptă. 

— Atunci, ascultă cu atenţie! 


* 


Totul se făcu în liniște și fără nicio urmă. 

Fiecare element complicat se desfășură fără 
probleme, ca și când înșiși zeii i-ar fi ajutat. 

La cină, Nox Owen adăugase ceva în vinul pe care 
îl servise personal - ca scuză pentru că lăsase să intre 
un soldat valg - lordului Darrow, lui Sloane, Gunnar și 
lronwood. Nu ca să îi ucidă, ci ca să le ofere un somn 
profund și fără vise. 

„Nici măcar un urs nervos nu l-ar putea trezi pe 
bădăranul ăsta”,  zisese Ansel din Briarcliff 
adulmecându-l atunci când rămăsese deasupra patului 
lordului Gunnar, îi ridicase braţul moale și apoi îl lăsase 
să cadă. 

Lordul nu se mișcase, iar Lysandra, în trupul unui 
șoarece și ascunsă în umbra din spatele reginei, 
considerase că dovada era suficientă. 

Cei patru stegari loiali adormiseră profund în 
noaptea aceea mulțumită vinului pe care Galan 
Ashryver, Ilias, Ren și Ravi avuseseră grijă să îl trimită 
la focurile lor. 

lar când se treziseră toţi în ziua următoare, doar 
zăpadă viscolită era dincolo de corturile lor. 

Tabăra dispăruse. 

Și armata odată cu ea. 


Capitolul 18 


Nimeni din Anielle sau din fortăreaţa din piatră gri 
care se ivea spre orizontul sudic nu striga alarmat la 
rukul care cobori din cer și se așeză pe metereze. 

Santinelele fortăreței care fuseseră de strajă doar 
își scoseseră armele, una fugind în interiorul puţin 
luminat, și le îndreptară spre Chaol și Yrene când 
alunecară de pe spatele măreţei păsări. 

Frigul din largul oceanului nu era nimic în 
comparație cu vântul de pe versanţii munţilor pe care 
fusese construit orașul, sau cu gerul dinspre Silver 
Lake pe care-l ocolea și a cărui suprafaţă era atât de 
plată încât părea o mare oglindă întinsă sub cerul gri. 

Yrene știa că planul orașului Anielle îi era la fel de 
cunoscut lui Chaol ca propriul trup - și știa, din 
amintirile pe care le văzuse în sufletul lui și din ce îi 

spusese în ultimele luni, că șindrila gri de pe acoperiș 
fusese cioplită din carierele de piatră din sud, lemnul 
caselor fiind luat din pădurea Oakwald care se ivea 
dincolo de câmpia care mărginea partea sudică a 
lacului. O ramificaţie a piscurilor ieșea ca un braț din 
trupul șerpuit al Colţilor, mărginind orașul între el și 
Silver Lake, fortăreaţa fiind construită pe pantele 
golașe. 

Etaj după etaj, fortăreaţa Westfall se ridica de la 
câmpie până la vârful muntelui din spatele acesteia, 
partea cea mai de jos deschizându-se spre întinderea 
plată de zăpadă, în timp ce celelalte etaje erau 
orientate spre orașul din stânga ei. Fusese construită 
ca o fortăreață, cu nenumărate etaje, metereze și 
porți, toate concepute să reziste atacului inamic. 
Pietrele gri purtau semnele multelor evenimente la 
care asistaseră și cărora le supravieţuiseră, doar un zid 
gros încercuind fortăreaţa. 

Intimidantă, impunătoare, neiertătoare - Chaol îi 
spusese că fortăreaţa nu fusese construită să fie 
frumoasă sau comodă. Intr-adevăr, niciun steag colorat 
nu flutura în vânt. Niciun parfum sau miros de 
mirodenii nu plutea pe acolo. Doar umezeală rece și 
densă. 

După turnurile superioare acoperite cu licheni, 
Yrene își dădu seama că puteau supraveghea orice 
mișcare de pe lac sau câmpie, în oraș sau în pădure, 
chiar și pe pantele Colţilor. Câte ore petrecuse soțul ei 
pe pasarelele turnului, privind spre Rifthold, dorindu-și 
să fie oriunde în afară de acest loc întunecat și 
friguros? 

Chaol rămase aproape de Yrene, cu bărbia ridicată, 
în timp ce îi anunţă pe cei doisprezece străjeri care își 
îndreptau săbiile spre ei că era lordul Chaol Westfall și 

că dorea să își vadă tatăl. Imediat. 

Nu îl mai auzise folosind acea voce. Era o altfel de 
autoritate. Vocea unui lord. 

Un lord - și presupunea că ea era o lady. Chiar 
dacă zborul o forţase să își abandoneze rochiile 
obișnuite în favoarea hainelor de piele ale rukhinilor, 
chiar dacă era sigură că părul ei împletit fusese 
împrăștiat în toate direcţiile și că ar fi avut nevoie de 
câteva ore și o baie ca să îl descâlcească. 

Zăboviră pe metereze în liniște, iar mâna 
înmănușată a lui Chaol o apucă pe a ei, vântul zburlind 
blana de pe gulerul mantiei lui groase. Pe chipul lui nu 
se citea decât hotărârea, totuși mâna cu care o 
strângea pe a ei... Ea știa ce însemna această revenire 
acasă. 

N-avea să uite niciodată că îi văzuse tatăl 
aruncându-l pe treptele de piatră la câteva etaje mai 
jos, făcându-i lui Chaol cicatricea ascunsă de lângă 
linia părului. Era un copil. El aruncase un copil pe 
scările alea și îl forțase să se întoarcă pe jos în Rifthold. 

Se îndoia că a doua oară socrul ei i-ar fi lăsat o 
impresie mai bună. 

Un bărbat cu faţa scobită și îmbrăcat cu o tunică 
gri își făcu apariţia și spuse: 

— Veniţi pe aici! 

Niciun titlu, nimic onorific. Nicio primire 
călduroasă. 

Yrene îl strânse de mână pe Chaol. Ei veniseră ca 
să avertizeze oamenii din acest oraș - nu pe ticălosul 
care lăsase cicatrici atât de urâte pe sufletul soțului ei. 
Acești oameni meritau să fie avertizaţi, protejaţi. 

Yrene își aminti de asta când intrară în fortăreaţa 
întunecată. 

Holul înalt și îngust nu era mai frumos decât 

exteriorul. Ferestrele înguste montate la înălţime pe 
ziduri ofereau puţină lumină, iar cazanele vechi 
aruncau umbre  pâlpâitoare pe pietre.  Tapiserii 
zdrenţuite atârnau ici și colo și niciun sunet - nici 
muzică, nici râsete, nici conversații - nu îi întâmpină. 

Această casă veche și friguroasă fusese căminul 
lui? In comparaţie cu palatul khaganului, era o 
cocioabă, nepotrivită pentru cuiburile păsărilor ruk. 

— Tatăl meu, șopti Chaol astfel încât să nu îi audă 
escorta, fără îndoială văzând groaza de pe chipul lui 
Yrene, nu crede în golirea cuferelor pentru amenajări. 
Dacă nu s-a dărâmat, atunci nu e distrus. 

Yrene încercă să zâmbească la tentativa de umor, 
încercă să o facă de dragul lui, dar se enervă tot mai 
mult cu fiecare pas de-a lungul holului. Escorta lor 
tăcută se opri în sfârșit în faţa ușilor înalte de stejar, 
lemnul fiind la fel de vechi și putred ca restul 
fortăreței, și bătu o singură dată. 

— Intră! 

Yrene simţi tremurul care îl străbătu pe Chaol 
auzind vocea vicleană și rece. 

Ușile se deschiseră ca să dezvăluie o sală 
întunecată, flancată de coloane, înţesată cu raze de 
lumină apoasă. 

Bărbatul așezat în capul mesei lungi din lemn, 
destul de mare pentru patruzeci de oameni, nu se 
deranjă să se ridice. 

Fiecare pas al lor răsună prin sală, șemineul mare 
aprins din stânga lor abia reușind să alunge frigul. Un 
pocal cu ce părea a fi vin și resturile mesei de seară 
stăteau în faţa lordului din Anielle, pe masă. Nici urmă 
de soţia lui sau de celălalt fiu. 

Dar chipul... era cel al lui Chaol, de peste câteva 
zeci de ani. Sau așa avea să fie, dacă soţul ei ar fi 

devenit la fel de nemilos și rece precum bărbatul din 
faţa lor. 

Ea nu știa cum reușise. Cum reușise Chaol să își 
plece capul într-o reverență. 

— Tată! 


Chaol nu se rușinase niciodată de fortăreață 
înainte să intre în ea cu Yrene. Nu își dăduse niciodată 
seama cât de multă nevoie avea de reparaţii, cât de 
neglijată fusese. 

Gândul că soţia lui, atât de strălucitoare și blândă, 
era în acest loc mohorât îl făcu să vrea să alerge înapoi 
spre pasărea ruk ce aștepta pe parapeţi și să zboare 
din nou spre coastă. 

lar acum, văzând-o în faţa tatălui său, care nu se 
deranjase să se ridice de pe scaun și a cărui cină 
mâncată pe jumătate stătea aruncată în faţa lui, Chaol 
constată că trebuia să își ţină în frâu furia. 

Mantia mărginită cu blană a tatălui său se revărsa 
în jurul lui. De câte ori îl văzuse în acest scaun, în capul 
acestei mese, la care stătuseră cândva unii dintre cei 
mai buni lorzi și războinici din Adarlan? 

Acum era goală, o urmă a ceea ce fusese cândva. 

— Mergi, spuse tatăl său, studiindu-l din cap până 
în picioare, atenţia zăbovindu-i asupra mâinii cu care 
Chaol o ţinea încă pe a lui Yrene. O, cu siguranţă avea 
să aducă în curând vorba despre asta, când ar fi avut 
cel mai profund efect. Ultima dată am auzit că nu 
puteai decât să îţi mişti degetul mare de la picior. 

— Asta îi datorez acestei femei, spuse Chaol. 
Totuși, Yrene se uită la tatăl său cu o răceală pe care 
Chaol nu o mai văzuse, ca și când s-ar fi gândit să îi 

distrugă organele interne, iar asta îl calmă pe Chaol 
suficient încât să spună: Soţia mea, Lady Yrene Towers 
Westfall. 

O urmă de surprindere lumină chipul tatălui său, 
dar dispăru repede. 

— Aşadar, o vindecătoare, spuse el gânditor, 
studiind-o pe Yrene cu o intensitate care îl făcu pe 
Chaol să vrea să înceapă să spargă lucruri. Imi dau 
seama că Towers nu este o familie nobilă. 

Ticălos nenorocit! 

Yrene își ridică puțin bărbia. 

— Poate că nu este, milord, dar descendența ei nu 
este mai puţin mândră sau vrednică. 

— Cel puţin vorbește frumos, spuse tatăl său, 
sorbind din vin. Chaol își încleștă mâna liberă atât de 
mult, încât mănușa scârțâi. Mai bine decât cealaltă - 
asasina arogantă. 

Yrene știa. Totul. Ea știa fiecare detaliu din trecut, 
știa al cui era biletul pe care îl purta în medalion. Dar 
asta nu îndulci lovitura când tatăl său adăugă: 

— Care s-a dovedit că este regina Terrasenului. El 
râse fără să fie amuzat. Ce premiu ai fi avut atunci, 
fiule, dacă ai fi reușit să o păstrezi! 

— Yrene este cea mai bună vindecătoare din 
generaţia ei, spuse Chaol cu un calm mortal. Valoarea 
ei este mai mare decât a oricărei coroane. lar în acest 
război, s-ar putea să fie așa. 

— Nu trebuie să te deranjezi să îmi dovedești 
valoarea în fața lui, zise Yrene, ochii ei reci ţintuindu-i 
tatăl. Știu exact cât de talentată sunt. Nu am nevoie de 
confirmarea lui. 

Vorbea serios. 

Tatăl său își îndreptă acea privire pierdută din nou 
spre ea, curiozitatea umplând-o pentru o clipă. 

Dacă ar fi fost întrebat, chiar și în urmă cu câteva 
minute, cum credea că avea să decurgă întâlnirea 
asta, ideea unei Yrene complet netulburate de tatăl lui 
și a unei Yrene care-i înfrunta tatăl nu s-ar fi aflat 
printre posibilele răspunsuri. 

Tatăl său se rezemă de spătarul scaunului. 

— Nu ai venit aici ca să îţi respecţi în sfârșit 
jurământul pe care mi l-ai făcut, nu-i așa? 

— Acea promisiune este încălcată, iar pentru asta 
îmi cer scuze! reuși Chaol să spună. Yrene se enervă. 
Înainte să îi poată spune să nu se deranjeze din nou, 
Chaol continuă: Am venit să te avertizăm. 

Tatăl său ridică o sprânceană. 

— Morathul este pe drum, asta știu. Am luat 
măsuri de precauţie și ţi-am mutat iubita mamă și 
fratele în munți. 

— Morathul este pe drum, spuse Chaol, luptând cu 
dezamăgirea că n-avea să vadă pe niciunul din cei doi 
oameni cu care trebuia cel mai mult să discute, și se 
îndreaptă direct aici. 

Tatăl său, pentru prima dată, rămase nemișcat. 

— Zece mii de soldaţi, zise Chaol. Vin să prade 
orașul. 

Ar fi putut jura că tatăl său deveni alb ca varul. 

— Ești sigur? 

— Am navigat cu o armată trimisă de khagan și o 
legiune din călăreţii lui ruk. Cercetașii lor au descoperit 
informaţia. Rukhinii se îndreaptă chiar acum în zbor 
aici, dar soldaţii lor Darghan nu vor sosi decât peste cel 
puţin o săptămână, dacă nu mai mult. El înaintă - doar 
un pas. Trebuie să îţi aduni armata, să pregătești 
orașul. Imediat! 

Dar tatăl său își roti vinul, încruntându-se la lichidul 
roșu din pahar. 

— Nu este nicio armată aici - nimic să facă faţă la 
zece mii de soldați. 

— Atunci începe evacuarea, și mută cât de mulți 
poţi în fortăreață. Pregătește-te de asediu! 

— Ultima dată când am verificat, băiete, eu eram 
încă lordul din Anielle. De două ori ai întors cu bucurie 
spatele acestui titlu. 

— Îl ai pe Terrin. 

— Terrin este un cărturar. De ce crezi că l-am 
trimis departe cu mama lui, ca pe un bebeluș? Tatăl 
său rânji superior. Așadar, te-ai întors ca să sângerezi 
pentru Anielle? Să sângerezi în sfârșit pentru orașul 
asta? 

— Nu-i vorbi așa! spuse Yrene cu un calm 
periculos. 

Tatăl lui o ignoră. 

Dar Yrene veni din nou lângă Chaol. 

— Eu sunt moștenitoarea Vindecătoarei Supreme 
din Torre Cesme. Am venit la cererea fiului tău, 
întorcându-mă în ţinutul meu de baștină, ca să ajut în 
acest război, împreună cu două sute de vindecătoare 
din Torre. Fiul tău și-a petrecut ultimele câteva luni 
creând o alianţă cu khaganatul, iar acum toată armata 
khaganului navighează spre continentul ăsta ca să îţi 
salveze poporul. Deci în timp ce stai aici, în fortăreaţa 
ta nenorocită, aruncându-i insulte, să știi că el a făcut 
ce nimeni altcineva nu a putut face, iar dacă orașul tău 
supraviețuiește, va fi datorită lui, nu ţie! 

Tatăl lui clipi la ea. Lent. 

Chaol avea nevoie de toată reținerea ca să nu o ia 
pe Yrene în braţe și să o sărute, dar îi spuse tatălui 
său: 

— Pregătește-te pentru asediu şi pregăteşte 
apărarea! Sau apa din Silver Lake o să se înroșească 

din nou sub ghearele bestiilor lui Erawan. 

— Știu istoria orașului ăstuia la fel de bine ca tine. 

Chaol se gândi să se oprească aici, dar îl întrebă: 

— De aceea nu i-ai cedat lui Erawan? 

— Sau regelui marionetă dinaintea lui, spuse tatăl 
său, ciugulind din mâncare. 

— Știai că fostul rege era posedat de un valg? 

Tatălui său îi încremeniră degetele pe o coajă de 
pâine, singurul semn al șocului. 

— Nu. Doar că își ridica o armată prin ţinut care nu 
părea... naturală. Nu sunt lacheul niciunui rege, 
indiferent ce crezi despre mine. Își coborî din nou 
mâna. Bineînţeles, în planurile mele de a te scoate din 
calea pericolului, se pare că doar te-am condus mai 
aproape de el. 

— De ce să te fi deranjat? 

— Am vorbit serios în Rifthold. Terrin nu este un 
războinic - nu în esenţă. Am văzut ce se construia în 
Morath, în trecătoarea Ferian, și am cerut ca fiul meu 
cel mare să fie aici și să ia sabia dacă voi cădea. lar 
acum, te-ai întors, la ceasul la care umbra Morathului 
s-a furișat în jurul nostru din toate părțile. 

— În toate părţile în afară de una, spuse Chaol, 
făcând semn spre munţii Colţi Albi care abia se vedeau 
prin ferestrele de la înălțime. Se spune că Erawan și-a 
petrecut ultimele luni căutând sălbatici în Colţi. Dacă 
nu ai destui soldați, cheamă ajutoare! 

Tatăl strânse din buze. 

— Sunt nomazi aproape sălbatici care ne ucid 
oamenii de plăcere. 

— La fel cum ne-a plăcut nouă să îi ucidem pe ei. 
Să îl lăsăm pe Erawan să ne unească. 

— Și ce să le ofer? Munţii ne-au aparținut dinainte 
să se fi așezat pe tron Gavin Havilliard. 

— Oferă-le nenorocita de lună, dacă îi va convinge 
să te ajute, mormăi Yrene. 

Tatăl lui rânji. 

— Tu poţi să oferi așa ceva, ca moștenitoare a 
Vindecătoarei Supreme? 

— Ai grijă! mormăi Chaol. 

Tatăl său ignoră și asta. 

— Aș prefera să mi se pună capul în ţeapă decât să 
le dau oamenilor din Colţi un centimetru din pământul 
familiei din Anielle, ca să nu mai zic să le cer ajutorul. 

— Sper ca poporul tău să fie de acord, zise Yrene. 

Tatăl lui râse din nou fără amuzament. 

— Cred că îmi place mai mult de tine decât de 
regina asasină. Probabil căsătoria cu o ţărancă va 
aduce din nou curajul în familia noastră. 

Sângele vui în urechile lui Chaol, dar Yrene zâmbi. 

— Eşti exact cum mi-am imaginat! spuse ea. 

Tatăl lui nu făcu decât să-și încline capul. 

— Pregătește orașul și fortăreaţa asta! reuși Chaol 
să spună printre dinţi. Sau ai să meriţi orice ţi s-ar 
întâmpla! 


Capitolul 19 


După cincisprezece minute, Chaol simţea că Yrene 
încă tremura când intrară într-un dormitor mic, dar 
călduros - unul dintre puţinele locuri primitoare din 
fortăreața îngrozitoare. Un pat și un lighean pe 
jumătate ruginit ocupau o mare parte din spaţiu, 
alături aflându-se o cană cu apă din care ieșeau aburi. 

Nu era chiar un dormitor potrivit pentru fiul unui 
lord. El încercă să-și controleze căldura din obraji. 

— Nu uita că am fost dezmoștenit, spuse Chaol 
rezemându-se de ușa închisă, bagajele lor fiind 

aruncate la picioarele lui. Dormitorul ăsta este pentru 
musafiri. 

— Sunt sigură că tatăl tău l-a ales special pentru 
tine. 

— Cu siguranţă a făcut-o. 

Yrene mormăi. 

— Este mai rău decât mi-ai povestit. 

Chaol schiţă obosit un zâmbet. 

— lar tu ai fost genială! Cu adevărat genială. 

Cel puţin tatăl lui fusese de acord să înceapă să-i 
evacueze pe cei de la marginea orașului, iar înainte să 
ajungă în camera asta, fortăreaţa începuse deja să se 
agite cu pregătirile de asediu. Dacă tatăl său avea 
nevoie de ajutor să plănuiască totul, nu dăduse nimic 
de înţeles. A doua zi, după odihna din seara asta, avea 
să afle ce gândea părintele lui. 

Dar, pentru moment, după aproape două zile de 
zbor prin aerul înghețat, avea nevoie de odihnă. 

lar soţia lui, oricât de curajoasă și neînfricată ar fi 
fost, avea și ea nevoie să se odihnească, fie că 
recunoștea sau nu. 

Așadar, Chaol se dezlipi de ușă, mergând spre 
locul în care Yrene făcea pași în faţa patului. 

— Imi pare rău pentru cuvintele pe care ţi le-a 
adresat! 

Ea flutură o mână. 

— Imi pare rău că discuţia asta nu a fost singura 
situaţie în care ai fost obligat să ai de-a face cu el. 

Starea ei de spirit, în ciuda tuturor lucrurilor care 
ieșeau la iveală, în ciuda ticălosului care conducea 
acest oraș, încălzi ceva în el - suficient cât să se 
apropie de ea și să o ia de mână. Işi trecu degetul 
mare peste verigheta ei. 

— AŞ fi vrut să o cunoşti pe mama, nu să dai ochii 

cu el, spuse încet. 

Furia din privirea ei cedă. 

— Și eu, zise și strâmbă din buze. Deși mă 
surprinde că tatălui tău i-a păsat suficient încât să îi 
trimită departe la cel mai mic pericol. 

— Pentru el, sunt bunuri. Nu m-ar surprinde să aflu 
că i-a trimis cu o bună parte din vistierie. 

Yrene se uită neîncrezătoare împrejur. 

— Anielle este unul dintre cele mai bogate teritorii 
din Adarlan, în ciuda celor sugerate de fortăreață. El îi 
sărută mâna și inelul. În catacombe sunt săli pline de 
comori. Aur, bijuterii, armuri - se spune că acolo este 
toată bogăţia regatului. 

Yrene murmură impresionată, dar spuse: 

— Ar fi trebuit să le spun lui Sartaq și Nesryn să 
aducă mai multe vindecătoare, nu doar pe cele 
cincizeci pe care le-am ales. 

Hafiza urma să rămână cu soldaţii și cavaleria, dar 
Eretia, locţiitoarea ei, avea să zboare cu păsările ruk și 
să conducă grupul, inclusiv pe Yrene. 

— Va trebui să ne descurcăm cu ce avem. Am mari 
îndoieli că, în urmă cu vreo oră, exista prin oraș vreo 
vindecătoare cu daruri magice. 

— Poate fortăreaţa să reziste unui asediu suficient 
de mult ca armata terestră să ajungă aici? Nu prea 
pare că poate să mai reziste o iarnă, ca să nu mai 
vorbim de armata care-i bate la ușă. 

— Fortăreaţa rezistă de mai bine de o mie de ani - 
a supraviețuit celei de-a doua armate a lui Erawan, 
chiar dacă au prădat Anielle. O să facă faţă și unui al 
treilea război. 

— Unde o să fie evacuaţi oamenii? Munţii sunt deja 
acoperiţi de zăpadă. 

— În munţi sunt trecători - periculoase, dar ar 

putea ajunge în Pustiuri dacă rămân uniţi și-și aduc 
suficiente provizii. Cu _ vrăjitoarele care controlau 
trecătoarea Ferian, era o capcană mortală să se 
îndrepte la nord de Anielle, iar dacă ar fi mers prea 
departe spre sud, ar fi ajuns în pragul Morathului. Dacă 
s-ar fi îndreptat spre est, ar fi sfârșit în calea armatei 
de care voiau să fugă. Ar putea să se ascundă în 
Oakwald, pe marginea Colţilor. El scutură din cap. Nu 
există alegeri bune în perioada asta a anului. 

— Mulţi nu vor supravieţui, spuse ea încet. 

— In Colţi vor avea o șansă mai bună decât aici, 
rosti el la fel de încet. Ei tot erau poporul lui și tot îi 
arătaseră bunăvoință, chiar dacă propriul tată nu o 
făcuse. Am să mă asigur că tata o să trimită niște 
soldaţi prea bătrâni ca să mai lupte, ca să-i însoțească 
- au să-și aducă aminte drumul. 

— Știu că nu sunt decât o ţărancă, zise Yrene, iar 
Chaol chicoti, dar cei care aleg să rămână, care sunt 
lăsaţi în fortăreață... Cât ne așteptăm armata, aș putea 
să le găsesc un loc și provizii, și să văd dacă printre ei 
sunt vindecători care ar putea să aibă acces la plantele 
și ingredientele de care avem nevoie. Să pregătesc 
bandajele. 

El dădu din cap, mândria umplându-i pieptul până 
la durere. Era o lady. Dacă nu din naștere, atunci prin 
noblețea caracterului. Soţia lui era mai nobilă decât 
orice altă persoană întâlnită la orice altă curte. 

— Atunci să ne pregătim de război, soţule! spuse 
Yrene, tristeţea și groaza umplându-i ochii. 

Și acel strop de teamă - nu pentru ea, ci pentru 
lucrurile în care fără îndoială aveau să se implice și la 
care urmau să fie martori - îl făcu să o ia în braţe și să 
o întindă pe pat. 

— Războiul poate aștepta până dimineaţă, spuse el 

și o sărută. 


Se crăpă de ziuă, iar păsările ruk sosiră. 

Erau atât de multe, încât acopereau soarele apos, 
vuietul aripilor și foșnetul penelor umplând cerul. 

Oamenii ţipară de data asta, vocile lor vestind 
strigătele viitoare când acea armată ajunse în pragul 
lor. 

Păsările ruk se opriră pe câmpia din fața părţii 
sudice a fortăreței, care ajungea până la marginea 
lacului. Acolo nu mai erau așezări demult, întinderea 
plată fiind presărată cu izvoare termale și predispusă 
la inundaţii anuale, deși câţiva fermieri încăpăţânați 
încercau încă să cultive pământul tare. 

Cândva făcuse parte din lac, înainte ca apele 
Cascadelor Vestice, ascunse în Colţi, să fie îndiguite și 
să devină un pârâu care alimenta lacul. Înaintașii lui 
Chaol se gândiseră secole întregi dacă să spargă digul 
și să elibereze din nou râul furios, acum că forjele lor 
vechi făcuseră loc câtorva mori alimentate de apă care 
puteau fi mutate în altă parte cu ușurință. 

Totuși, distrugerile pe care le-ar fi cauzat 
spargerea digului, chiar dacă i-ar fi adunat pe toţi cei 
din ţinut ce stăpâneau puterea apei ca să controleze 
curgerea, ar fi fost catastrofale. Toată câmpia s-ar fi 
inundat în câteva minute, unele orașe fiind și ele 
măturate. Apele s-ar fi năpustit din munţi, distrugând 
totul în calea lor într-un val uriaș care s-ar fi îndreptat 
spre Oakwald. Cele mai de jos etaje ale fortăreței și 
poarta care se deschidea spre câmpie ar fi fost 
complet scufundate. 

Așadar, digul rămăsese neatins, și câmpia înverzită 

odată cu el. 

Păsările ruk se așezară în rânduri ordonate, iar 
Chaol și Yrene priviră de pe metereze, alte santinele 
părăsindu-și posturile ca să li se alăture în timp ce 
călăreţii începură să pregătească tabăra cu proviziile 
aduse-n zbor. Vindecătoarele urmau să fie aduse mai 
târziu, deși era posibil ca unele să rămână în tabăra lor 
până la sosirea legiunii Morathului. 

Două siluete întunecate se înălţară deasupra, iar 
santinelele se întoarseră la posturi când Nesryn și 
Sartag aterizară pe zidul meterezei, un mic uliu 
poposind lângă pasărea ruk. Așadar, Falkan Ennar. 

Nesryn sări de pe rukul ei cu ușurință, cu chipul 
mohorât ca orice zonă din ţinutul Hellas. 

— Morathul este la trei zile distanţă, poate patru, 
spuse ea cu respiraţia tăiată. 

Sartag veni în spatele ei, păsările ruk neavând 
nevoie să fie legate. 

— Am rămas la înălţime, nevăzuţi, dar Falkan a 
reușit să se apropie. 

Bărbatul metamorfic rămase în formă de uliu lângă 
Salkhi. 

Yrene înaintă. 

— Ce aţi văzut? 

Nesryn scutură din cap, pielea ei de obicei arămie 
fiind acum palidă. 

— Valgi și oameni, în mare parte. Dar par cu toţii 
rapizi - aprigi. 

Chaol își controlă grimasa. 

— Nici urmă de vrăjitoare? 

— Niciuna, spuse Sartag, trecându-și o mână prin 
părul împletit. Deși s-ar putea să aștepte să coboare 
din trecătoarea Ferian când armata va sosi aici. 

— Să ne rugăm să nu o facă, spuse Yrene, uitându- 

se cu atenţie la păsările ruk din valea de dedesubt. 

O mie de păsări ruk. Păreau un dar de la zei, un 
număr imposibil de mare. Și totuși, văzându-le adunate 
pe câmpie... 

Până și păsările imense ar fi putut fi măturate în 
valul luptei. 


Capitolul 20 


— Ştii povestea reginei care mergea prin lumi? 

Așezată pe covorul de mușchi al unei văi antice și 
jucându-se cu florile mici și albe care-l împestriţau, 
Aelin scutură din cap. 

In stejarii înalţi care creau o cupolă deasupra 
poienii, stele mici pâlpâiau și licăreau de parcă ar fi 
fost prinse de crengi. Dincolo de ele, scăldând pădurea 
într-o lumină suficient de puternică încât să vezi, luna 
plină răsărise. Peste tot în jurul lor, în aerul cald de 
vară plutea o melodie. 

— Este o poveste tristă, îi spuse mătușa ei, un colţ 
al gurii vopsite în roșu ridicându-se când se rezemă de 
spătarul scaunului cioplit într-un bolovan de granit - 
locul său obișnuit din timpul acestor lecţii, acestor 
discuții lungi și liniștite în nopţile calde de vară. Și 
veche. 

Aelin ridică o sprânceană. 

— Nu sunt cam mare pentru povești cu spiriduși? 

Intr-adevăr, de abia își sărbătorise cea de-a 
douăzecea aniversare în urmă cu trei zile, în altă 
poiană nu departe de aici. Jumătate din Doranelle 
probabil că participase, și totuși, partenerul ei găsise o 
cale să o scoată pe furiș de la petrecere, tocmai până 
la un lac izolat din mijlocul pădurii. Chipul încă i se 
încălzea gândindu-se la scăldatul în lumina lunii, la 

cum o făcuse Rowan să se simtă, cum o venerase în 
apa încălzită de soare. 

„Partener”. Cuvântul încă o surprindea, ca și faptul 
că ajunsese aici la sfârșitul primăverii și îl văzuse lângă 
tronul mătușii ei și, pur și simplu, știuse. lar în lunile ce 
urmaseră, cât îi făcuse curte... Aelin chiar roși 
gândindu-se la asta. Ce făcuseră în lacul din pădure 
fusese apogeul acelor luni. Și o descătușare. Semnele 
împerecherii de pe gâtul ei - și de pe al lui Rowan - 
dovedeau asta. La începutul toamnei, nu avea să se 
întoarcă singură în Terrasen. 

— Nimeni nu este prea mare pentru povești cu 
spiriduși, spuse mătușa ei, schiţând un zâmbet. lar 
cum tu ești unul dintre ei, cred că te-ar interesa. 

Zâmbi și Aelin, plecându-și capul. 

— Ai dreptate, mătușă! 

„Mătușă” nu era un apelativ chiar potrivit, având în 
vedere generaţiile și mileniile care le separau, dar era 
singurul pe care regina i-l sugerase lui Aelin. 

Maeve se așeză mai bine pe scaun. 

— Cu mult timp în urmă, când lumea era nouă, 
când nu existau regatele oamenilor, când niciun război 
nu strica pământul, s-a născut o tânără regină. 

Aelin își încrucișă picioarele sub ea, înclinându-și 
capul. 

— Nu știa că este regină. Printre oamenii ei, 
puterea nu era moștenită, ci doar înnăscută. Crescând, 
puterea a crescut odată cu ea. A aflat că ţinutul în care 
locuia este prea mic pentru puterea ei. Prea întunecat, 
rece și macabru. Era înzestrată cu daruri pe care le 
aveau mulţi din neamul său, dar ei i s-a oferit mai mult, 
o putere mai ascuţită și mai complicată - suficient 
încât să fie diferită. Poporul ei a văzut acea putere și i 
s-a supus, iar ea l-a condus. Când vestea darurilor ei s- 

a răspândit, trei regi au venit să îi ceară mâna. Ca să 
formeze o alianţă între tronul lor și cel făurit de ea 
singură, oricât de mic ar fi fost. O vreme, a crezut că 
va fi o noutate, provocarea pe care o căuta 
dintotdeauna. Cei trei regi erau fraţi, fiecare măreț în 
felul său, cu o mare și îngrozitoare putere. Ea l-a ales 
pe cel mai vârstnic dintre ei, nu pentru că era deosebit 
de priceput sau grațios, ci pentru nenumăratele lui 
biblioteci, pentru ce ar fi putut învăţa în tărâmurile lui 
și ce ar fi putut face cu puterea ei... Tânjea după 
cunoaștere, nu după rege. 

Era o poveste ciudată. Aelin ridică sprâncenele, dar 
mătușa ei continuă. 

— Așadar, s-au căsătorit, iar ea și-a părăsit micul 
teritoriu ca să i se alăture în castelul său. Pentru o 
vreme, sotul ei și cunoașterea pe care i-o oferea casa 
lui au mulțumit-o. El și cei doi fraţi ai săi își petreceau 
mult timp plecaţi, cucerind noi ţinuturi pentru tronul lor 
comun. Pe ea acest fapt nu o deranja, pentru că îi 
oferea libertate să afle ceea ce voia. Dar în bibliotecile 
soțului ei se găseau cunoștințe pe care nici măcar el 
nu știa că le are. Învățături și înțelepciune din lumi 
transformate demult în praf. A aflat că într-adevăr 
există alte lumi. Nu ţinutul întunecat și distrus în care 
locuiau ei, ci lumi dincolo de acesta, suprapuse una 
peste cealaltă, fără să-și dea vreodată seama de asta. 
Lumi unde soarele nu era o urmă apoasă printre norii 
gri, ci un râu auriu de căldură. Lumi unde verdele 
exista. Nu auzise niciodată de o asemenea culoare, 
verde, și nici de albastru - nu nuanța cerului. Nici 
măcar nu putea să și-o imagineze. 

Aelin se încruntă. 

— Jalnică existenţă! 

Maeve dădu serioasă din cap. 

— Așa a fost. Și cu cât mai mult citea despre 
celelalte lumi, unde au hoinărit cândva călători morți 
demult, cu atât mai mult voia să le vadă, să simtă 
razele soarelui pe chip, să audă cântecele de 
dimineaţă ale rândunelelor și tipetele pescărușilor 
deasupra mării. Marea - și asta îi era străină. O 
întindere nesfârșită de apă, cu propriile toane și 
adâncimi ascunse. In ţinuturile lor nu erau decât lacuri 
întunecate puţin adânci și râuri pe jumătate secate. 
Așadar, când soţul ei și cei doi fraţi au plecat într-un alt 
război, ea a început să se gândească la cum ar putea 
găsi o cale de a intra într-una dintre aceste lumi. La 
cum ar putea pleca. 

— Este măcar posibil așa ceva? 

Ceva o sâcâia, ca și când ar fi putut fi adevărat, 
dar poate că își amintea de una dintre poveștile spuse 
de mama ei sau de Marion. 

Maeve dădu aprobator din cap. 

— Era. Folosind limbajul existenţei, ușile dintre 
lumi puteau fi deschise, deși pentru puţin timp. Era 
interzis, ilegal cu mult timp înainte ca soțul ei și fraţii 
săi să se nască. De îndată ce ultimul dintre vechii 
călători a dispărut, căile dintre tărâmuri au fost închise, 
iar metodele folosite pentru a călători între lumi s-au 
pierdut odată cu ei. Sau așa au crezut toţi. Dar în 
adâncul bibliotecii private a soțului ei, a găsit vrăji 
vechi și a început cu mici experimente. Mai întâi, a 
deschis o ușă spre ţinutul odihnei, ca să-l găsească pe 
unul dintre călătorii aceia și să îl întrebe cum să 
procedeze. Mătușa zâmbi cu subiînţeles. Călătorul a 
refuzat să îi spună. Așadar, regina a început să înveţe 
singură, deschizând și închizând uși demult uitate sau 
încuiate, privind în profunzimea mecanismului 
cosmosului. Lumea ei a devenit o cușcă. Era sătulă de 

războaiele soțului ei, de cruzimea lui obișnuită. lar 
când el a plecat din nou la război, regina și-a adunat 
cele mai apropiate slujitoare, a deschis ușa spre o 
nouă lume și a părăsit-o pe cea în care s-a născut. 

— A plecat? spuse Aelin fără să gândească. Și-a 
părăsit pur și simplu lumea? Definitiv? 

— Nu a fost niciodată lumea ei cu adevărat. S-a 
născut ca să îi conducă pe ceilalţi. 

— Unde a plecat? 

Mătușa îi zâmbi mai larg. 

— Într-o lume corectă și minunată, unde nu exista 
niciun război, nici întuneric, ca în cea în care s-a 
născut. Și acolo a fost încoronată regină. A reușit să se 
ascundă într-un corp nou astfel încât să nu afle nimeni 
ce este ea în profunzime și nici măcar soțul ei să nu o 
recunoască. 

— A mai găsit-o vreodată? 

— Nu, deși a căutat-o. A aflat tot ce a învăţat ea și 
le-a spus și fraţilor lui. Ei au distrus lumi la rând ca să o 
găsească. lar când au sosit în lumea în care și-a clădit 
un nou cămin, nu au recunoscut-o. Nici măcar când au 
mers la război nu li s-a dezvăluit. Ea a câștigat, iar doi 
dintre regi, inclusiv soţul ei, au fost alungaţi înapoi în 
lumea lor. Al treilea a rămas prizonier, aproape lipsit 
de puteri. El s-a ascuns în adâncul pământului, iar 
regina victorioasă și-a petrecut lunga existenţă 
pregătindu-se pentru întoarcerea lui, pregătindu-și 
poporul pentru asta, întrucât cei trei regi depășiseră 
metodele ei de a călători între lumi, găsind o cale de a 
deschide permanent o poartă între lumi, și făurind trei 
chei pentru asta. Folosirea cheilor însemna că puteai 
să controlezi toate lumile, să ai puterea eternă în 
palmă. Ea și-a dorit să le găsească, doar ca să aibă 
puterea de a alunga orice inamic, de a-l alunga pe cel 

mai mic dintre fraţii soţului ei în ţinutul său. Voia să-și 
protejeze noua și minunata lume. Era tot ce și-a dorit 
vreodată: să locuiască în pace, fără să fie urmărită de 
umbra trecutului ei. 

De departe, urma acelei amintiri insista, ca și când 
ea ar fi uitat să stingă flacăra lăsată să ardă în camera 
ei. 

— Și a găsit regina cheile? 

Maeve îi zâmbi cu tristețe. 

— Crezi că a făcut-o, Aelin? 

Aelin se gândi. Atât de multe dintre discuţiile și 
lecţiile lor din această vale erau și mai pline de mister, 
de întrebări pe care să le înțeleagă și care să o ajute 
când, într-o zi, avea să-și ocupe tronul alături de 
Rowan. 

Ca și când l-ar fi invocat, mirosul de pin și zăpadă 
al partenerului ei umplu poiana. Un foșnet de aripi și 
iată-l cocoţat în formă de uliu pe unul dintre stejarii 
înalţi. Prinţul ei războinic. 

Ea îi zâmbi, așa cum îi zâmbea deja de câteva 
săptămâni, când venise să o însoțească înapoi spre 
camera ei din palatul de lângă râu. In timpul acelor 
plimbări din pădure spre orașul învăluit în ceaţă 
ajunsese să îl cunoască, să îl iubească. Mai mult decât 
iubise vreodată ceva. 

Aelin se întoarse din nou spre mătușa ei. 

— Regina era isteaţă și ambițioasă. Cred că putea 
face orice, chiar și să găsească acele chei. 

— Așa ai crede. Și totuși, nu le-a găsit. 

— Unde au dispărut? 

Privirea întunecată a lui Maeve se opri asupra ei. 

— Unde crezi că au dispărut? 

Aelin deschise gura. 

— Cred... 

Ea clipi și se opri. 

Zâmbetul lui Maeve îi încunună iar chipul, blând și 
prietenos, așa cum fusese de la început. 

— Unde crezi că sunt cheile, Aelin? 

Ea deschise din nou gura. Și din nou se opri, ca și 
când un lanţ invizibil ar fi smucit-o, făcând-o să tacă. 

Lant - un lanţ. Își coborî privirea la mâinile ei, la 
încheieturi, ca și când s-ar fi așteptat să fie acolo. 

Nu mai simţise niciodată strânsoarea unei cătușe. 
Și totuși, se uită la locul gol de pe încheietură unde ar 
fi putut jura că era o cicatrice, însă văzu doar pielea 
catifelată și bronzată. 

— Dacă lumea asta ar fi în pericol, în cazul în care 
cei trei regi îngrozitori ar ameninţa să o distrugă, unde 
te-ai duce să găsești cheile? 

Aelin își ridică privirea la mătușa ei. 

Într-o altă lume. Exista o altă lume. Ca un fragment 
dintr-un vis, exista o altă lume și, în ea, avea o 
cicatrice pe încheietura mâinii. Avea cicatrici peste tot. 

lar partenerul ei, cocoțat deasupra... Avea un 
tatuaj pe faţă, pe gât și pe braţ în acea lume. O 
poveste tristă - tatuajul lui spunea o poveste tristă și 
îngrozitoare. Despre pierdere. Pierdere cauzată de o 
regină întunecată... 

— Unde sunt ascunse cheile, Aelin? 

Acel zâmbet calm și tandru nu părăsi chipul lui 
Maeve. Şi totuși... 

Și totuși. 

— Nu, șopti Aelin. 

Ceva șerpui în profunzimea privirii mătușii sale. 

— Adică? 

Asta nu era existenţa, viaţa ei. Acest loc, aceste 
luni fericite în care învăţa în Doranelle, găsindu-și 
partenerul... 

„Sânge, nisip și valuri înspumate”. 

— Nu. 

Vocea ei fu un tunet în valea liniștită. 

Aelin își dezgoli dinţii, strângând mușchiul în 
pumni. 

Maeve râse încet. Rowan zbură de pe crengi ca să 
aterizeze pe braţul ridicat al reginei. 

El nici măcar nu se opuse când ea îi apucă gâtul cu 
mâinile albe și subțiri și i-l frânse. 

Aelin ţipă. Țipă, apucându-se de piept, de legătura 
de împerechere care se sfâșia... 

Aelin se arcui pe altar și toate părțile rupte și 
distruse ale corpului ei ţipară odată cu ea. 

Deasupra ei, Maeve zâmbea. 

— Ţi-a plăcut viziunea aia, nu-i așa? 

Nu era reală. Nimic nu fusese real. Rowan era în 
viață, el era în viață... 

Încercă să-și miște braţul și ţipă din nou când o 
străbătu un fulger fierbinte. 

Se auzi doar un țipăt spart și răgușit. Distrus, așa 
cum era acum brațul ei... 

Acum zăcea... 

Osul luci, ieșind vertical în mai multe locuri decât 
putea număra. Era însângerată și pielea-i era mutilată 
și... 

Nicio cicatrice lăsată de vreo cătușă, în ciuda 
vătămărilor. În lumea asta, în locul acesta, nu avea 
nicio cicatrice. 

Altă iluzie, alt tărâm de vis fals... 

Țipă din nou. Țipă la braţul distrus, la pielea fără 
cicatrici; ţipă la ecoul legăturii tăiate dintre parteneri, 

care încă răsuna. 

— Știi ce mă doare cel mai mult, Aelin? Cuvintele 
lui Maeve erau blânde ca ale unui iubit. Că tu crezi că 
eu sunt personajul negativ. 

Aelin suspină printre dinţi când încercă fără succes 
să își miște braţul. Ambele braţe. Se uită împrejur, la 
această cameră reală și totuși falsă. 

Reparaseră cutia. Sudaseră altă placă de fier peste 
capac. Apoi pe laturi. Pe fund. Pătrundea mai puţin aer, 
iar acum își petrecea orele și zilele într-o căldură 
aproape sufocantă. Se simţise ușurată când fusese 
înlănțuită în sfârșit de altar. 

Oricând s-ar fi întâmplat asta. Dacă măcar se 
întâmplase. 

— Nu mă îndoiesc de faptul că partenerul tău sau 
Elena sau chiar Brannon ti-au umplut mintea cu 
minciuni despre ce voi face cu cheile. Maeve își trecu o 
mână peste marginea de piatră a altarului, chiar prin 
sângele ei vărsat și așchii de os. Am vorbit serios. Imi 
place lumea asta. Nu vreau să o distrug, ci doar să o 
îmbunătăţesc. Imaginează-ţi un ţinut unde nu există 
foame și nici durere. Nu pentru asta luptaţi tu și grupul 
tău? Pentru o lume mai bună? 

Cuvintele erau o parodie. O parodie a ceea ce 
promisese multora. A ceea ce promisese Terrasenului 
și încă-i datora. 

Aelin încercă să nu se miște în lanţuri, trăgând de 
braţele rupte, de presiunea care îi împingea pielea 
dinăuntru. De-a lungul oaselor și în capul ei, senzația 
era din ce în ce mai intensă, sporind în fiecare zi. 

Maeve oftă ușor. 

— Știu ce crezi despre mine, Aducătoarea-Focului. 
Ce presupui. Dar sunt niște adevăruri care nu pot fi 
împărtășite. Nici măcar de dragul cheilor. 

Totuși, încordarea tot mai mare care pârâia în ea, 
înăbușind durerea... era poate ceva mai rău. 

Maeve îi cuprinse obrazul peste mască. 

— Regina care a fost promisă. Vreau să te scap de 
acel sacrificiu, oferit de o fată încăpăţânată. Râse 
încet. Te-aș lăsa chiar să îl păstrezi pe Rowan, să fiţi 
amândoi aici. În timp ce noi două lucrăm ca să salvăm 
lumea asta. 

Cuvintele erau minciuni. Ea știa asta, deși nu își 
prea putea aminti unde se termina adevărul și unde 
începea minciuna. Dacă partenerul ei aparţinea alteia 
înaintea ei, dacă fusese dat. Sau acesta fusese 
coșmarul? 

Pe toţi zeii, presiunea din corpul ei... Sângele ei. 

„Să nu cedezi!” 

— Chiar și acum simţi impulsul corpului tău de a 
spune „da”, continuă Maeve. Aelin deschise ochii, iar 
confuzia trebuie să fi licărit în privirea ei, pentru că 
Maeve zâmbi. Ştii ce pățește un stăpân al magiei dacă 
este închis în fier? Nu simţi imediat, dar, cu trecerea 
timpului... Magia ta trebuie eliberată, Aelin. Presiunea 
pe care o simţi este magia ta care ţipă că vrea să se 
elibereze de lanţurile astea și să scape de încordare. 
Chiar sângele tău îţi spune să mă asculti. 

Era adevărat. Nu partea cu supunerea, ci 
presiunea tot mai mare de care știa că avea să fie mai 
rea decât orice durere provocată de o arsură. O simţise 
o dată, când plonjase cel mai mult în puterea ei. 

Senzaţia nu ar fi fost nimic în comparaţie cu asta. 

— Plec câteva zile, spuse Maeve. 

Aelin înţepeni. 

Maeve scutură din cap, prefăcându-se dezamăgită. 

— Nu progresezi pe cât de repede mi-am dorit, 
Aelin! 

În partea cealaltă a camerei, Fenrys mârâi în semn 
de avertisment. Maeve nici măcar nu se uită la el. 

— Mi s-a spus că inamicul nostru comun a fost zărit 
din nou pe aceste ţărmuri. Unul dintre ei, un prinţ valg, 
a fost prins la distanţă de câteva zile de aici, aproape 
de graniţa sudică. A adus cu el câteva coliere, fără 
îndoială să le pună la gâtul oamenilor mei. Poate chiar 
și mie. 

Nu. „Nu...” 

Maeve își trecu o mână peste gâtul lui Aelin, 
conturând o linie unde i-ar fi pus colierul. 

— Așa că am să mă duc personal să recuperez 
colierul, ca să văd ce ar spune lacheul lui Erawan. l-am 
sfâșiat pe prinții valgi care m-au întâlnit în primul 
război, spuse ea încet. Presupun c-o să fie destul de 
ușor să îi fac să mi se supună, în schimb. Ei bine, să îl 
supun pe unul și să îl eliberez de sub controlul lui 
Erawan, imediat ce îi pun colierul la gâtul tău. 

„Nu!” 

Cuvântul era un sunet monoton, un țipăt tot mai 
mare în ea. 

— Nu știu de ce nu m-am mai gândit la asta, spuse 
gânditoare Maeve. 

„Nu!” 

Maeve împunse încheietura distrusă a lui Aelin, iar 
Aelin își înghiţi ţipătul. 

— Gândește-te la asta! lar când am să mă întorc, 
hai să discutăm din nou propunerea mea. Poate toată 
încordarea aia din ce în ce mai intensă o să te facă să 
gândești mai clar. 

Un colier. Maeve intenţiona să recupereze un colier 
din piatră Wyrd... 

Maeve se întoarse, rochia neagră legănându-se 
odată cu ea. Traversă pragul, iar bufnița ei zbură de pe 

ușa deschisă și ateriză pe umărul ei. 
— Sunt sigură că va găsi Cairn o modalitate să-ţi 
țină de urât cât am să fiu plecată. 


* 


Nu știa cât timp zăcuse pe altar după ce intraseră 
vindecătoarele cu fumul lor dulceag. Îi puseseră din 
nou mănușile de metal. 

Cu fiecare oră, presiunea de sub piele creștea, în 
ciuda somnului greu, indus parcă de un drog. Ca și 
când imediat ce ar fi recunoscut-o, nu ar fi putut să o 
ignore sau să o controleze. 

Ar fi fost ultima ei grijă, dacă Maeve i-ar fi pus un 
colier în jurul gâtului. 

Fenrys stătea lângă perete, îngrijorarea 
scânteindu-i în ochi atunci când clipi. „Ești bine?” 

Ea clipi de două ori. „Nu”. 

Nu, nu era nici pe departe bine. Maeve așteptase 
asta; așteptase să înceapă presiunea, mai rea decât 
orice ar fi putut să-i facă acel Cairn. lar cu colierul pe 
care Maeve voia să-l recupereze personal... 

Nu-și putea permite să se gândească la o formă 
mai îngrozitoare de sclavie, una de care probabil nu ar 
fi avut cum să scape și împotriva căreia nu ar fi putut 
vreodată să lupte. Colierul la gât nu însemna 
distrugerea Aducătoarei-Luminii, ci anihilarea ei. 

Voia să-i ia tot ce era ea, puterea și cunoașterea, și 
să i le smulgă. Să o ţină captivă înăuntru până când 
propria-i voce îi spunea unde se aflau cheile Wyrd și 
depunea jurământul de sânge faţă de Maeve, 
supunându-i-se complet. 

Fenrys clipi de patru ori. „Sunt aici, sunt cu tine”. 

Ea îi răspunse la fel. „Sunt aici, sunt cu tine”. 

Magia ei clocotea, căutând o cale de ieșire, 
umplând spaţiile dintre aer și oase. Nu-i găsea loc, nu 
putea face nimic să o calmeze. 

„Să nu cedezi!” 

Se concentră la cuvinte, la vocea mamei ei. 

Poate magia avea s-o devoreze înainte să revină 
Maeve. 

Dar nu știa cum ar fi suportat așa ceva, cum ar fi 
suportat alte câteva zile, ca să nu mai spună 
următoarele câteva ore. Trebuie să scape de încordare, 
câtuși de puţin... 

Ignoră gândurile care îi șerpuiau în minte. Ale ei 
sau ale lui Maeve, nu-i păsa. 

Fenrys clipi din nou, transmiţându-i același mesaj 
fără încetare. „Sunt aici, sunt cu tine”. 

Aelin închise ochii, rugându-se să uite. 


* 


— Ridică-te! 
O parodie a cuvintelor pe care le auzise cândva. 
Cairn stătea deasupra ei, un zâmbet 


schimonosindu-i chipul odios. lar lumina sălbatică din 
ochii lui... 

Aelin înţepeni când el începu să îi desfacă lanțurile. 

Gărzile intrară. Fenrys mârâi. 

Presiunea i se agită pe piele, bubuind în capul ei ca 
un ciocan, mai rău decât uneltele de spart care 
atârnau la centura lui Cairn. 

— Maeve vrea să te mut, spuse el, acea lumină 
febrilă crescând când o ridică și o purtă pe brațe spre 
cutia în care o lăsă să cadă atât de dur încât lanțurile 
zăngăniră pe oasele și țeasta ei. Ochii i se umeziră, iar 
ea se ridică, dar capacul se închise. 

Întunericul, fierbinte și dens, o apăsă precum ceea 
ce-i creștea pe sub piele. 

— Pentru că Morathul se infiltrează din nou pe 
țărmurile astea, vrea să fii mutată într-un loc mai sigur 
până se întoarce, spuse Cairn prin capac. Străjerii 
mormăiră, iar cutia fu ridicată, Aelin mișcându-se și 
mușcându-și buza în acest timp. Nu îmi pasă ce îţi face 
după ce-ţi pune colierul ăla demonic la gât. Dar până 
atunci... Te am doar pentru mine, nu-i așa? O ultimă 
distracţie pentru amândoi, până ai să te trezești cu un 
nou prieten în tine. 

Groaza se încolăci în stomacul ei, înăbușind 
presiunea. 

Să o mute în altă parte - cândva, avertizase o 
tânără vindecătoare în privinţa asta. Îi spusese că dacă 
un atacator încerca să o mute, cu siguranţă urma să o 
ucidă, iar ea trebuia să îl înfrunte pentru ultima dată 
înainte să o poată face. 

lar asta fără ameninţarea unui colier din piatră 
Wyrd care se apropia cu trecerea fiecărei zile. 

Dar Cairn nu ar fi ucis-o când Maeve avea nevoie 
de ea în viață. 

Aelin se concentră la respiraţia ei, inspirând și 
expirând, dar asta nu împiedică frica puternică să o 
cuprindă și nici tremuratul să o zgâlţâie din toate 
încheieturile. 

— Trebuie să ni te alături, Fenrys! spuse Cairn, cu 
amuzament în voce când Aelin alunecă pe cutia de 
metal în timp ce ei urcară scările. Nu aș vrea să ratezi 
vreo clipă din ce urmează! 


Capitolul 21 


Rowan cunoștea toate potecile folosite și ascunse 

din Doranelle, cât și regatul luxuriant și orașul întins 
după care fusese numit. 

La fel și Gavriel și Lorcan. Ei își vânduseră caii cu o 
seară înainte, Elide tocmindu-se în locul lor. Războinicii 
Fae erau prea ușor de recunoscut, iar dacă fețele lor ar 
fi trecut neobservate, prezența puterii lor nu ar fi 
reușit. Puţini nu ar fi știut cine erau. 

Spre deosebire de graniţa nordică spre Wendlyn, 
niciun lup sălbatic nu păzea drumurile sudice spre 
regat, dar ei tot rămăseseră ascunși, mergând pe 
poteci aproape uitate în drumul lor spre nord. 

Și odată ajunși la câteva zile distanţă de marginea 
orașului, întinseseră o capcană lui Maeve, folosindu-se 
de ceea ce el știa c-ar fi făcut-o pe regină să vină să le 
recupereze personal: coliere din piatră Wyrd. 

Aelin încă nu cedase. El știa asta, o simţea. Foarte 
probabil o scotea din minţi pe Maeve. Așadar, tentaţia 
de a folosi un colier din piatră Wyrd, aroganta lui 
Maeve - care i-ar fi permis să creadă că l-ar fi putut 
controla demonul dinăuntru, să îl scoată de sub 
influența lui Erawan... ar fi fost într-adevăr o ocazie 
prea mare ca regina să o rateze. 

Așadar, ei începuseră cu zvonuri, răspândite de 
Elide prin taverne și piețe, în locurile unde Rowan știa 
că spionii lui Maeve aveau să asculte. Zvonuri despre o 
garnizoană Fae care prinsese un prinţ valg și colierele 
ciudate pe care le găsiseră asupra lui. Locul: un 
avanpost la câţiva kilometri distanţă. Colierele: 
disponibile oricui. 

El nu se deranjase să se roage zeilor ca Maeve să 
cadă în capcană, ca ea să nu își trimită în schimb 
spionii să recupereze colierele sau să le confirme 
existenţa. Era un pariu riscant, dar singurul pe care îl 
puteau face. 

Și în timp ce urcară pantele abrupte ale dealurilor 
care aveau să le ofere în sfârșit priveliștea orașului 
învăluit de noapte, lui Rowan îi bătu inima cu putere. 
Poate că nu aveau talentele lui Maeve de a se 
ascunde, dar fără jurământul de sânge puteau rămâne 
neobservaţi, deși spionii ei erau peste tot, influenţa sa 
fiind răspândită prin acest ţinut. Și în atât de multe 
altele. 

Târându-se spre cel mai înalt deal împădurit, 
respirau sacadat. Erau și alte căi de a intra în oraș, dar 
niciuna care să le ofere priveliștea terenului din faţa 
lor. Rowan nu riscase să zboare, pentru că patrule 
atente căutau fără îndoială, chiar și la adăpostul 
întunericului, un uliu cu coada albă. 

Deja mai erau doar zece metri până în vârf. 

Rowan continuă să urce, ceilalți rămânând aproape 
în urma lui. 

Ea era aici. Fusese tot timpul aici. Dacă ar fi venit 
direct în Doranelle... 

El nu își îngădui să se gândească la asta când 
ajunse în vârful dealului. 

Sub lumina lunii, orașul din piatră gri era scăldat în 
alb, învăluit de ceața râurilor și a cascadelor din jur. 

— Eu... Credeam că o să fie ca în Morath, 
recunoscu Elide gâfâind. 

Orașul liniștit se afla în mijlocul albiei unui râu. 
Felinarele încă luminau în ciuda orei târzii, iar el știa 
că, în unele pieţe, cânta muzica. 

Acasă. Sau asta fusese. Mai erau cetăţenii poporul 
său, când se căsătorise cu o regină străină? Când 
luptase și ucisese atât de mulți dintre ei în apele din 
Eyliwe? Nu căută steagurile negre de doliu care ar fi 
atârnat de la multe ferestre. 

Lângă el, știa că Lorcan și Gavriel evitau, la rândul 

lor, să le numere. Îi cunoșteau pe acești oameni și 
trăiau printre ei de secole bune. li considerau prieteni. 

Dar știa vreunul ce era în mijlocul lor? Auzise 
tipetele ei? 

— Acela e palatul, îi spuse Gavriel lui Elide, arătând 
spre grupul de cupole și clădiri elegante poziţionate pe 
marginea estică, chiar de-a lungul marginii cascadei 
impresionante. 

Niciunul dintre ei nu vorbi cât scrutară clădirile 
flancate de coloane care găzduiau camerele private ale 
reginei. Și camerele lor. lnăuntru nu ardea nicio 
lumină. 

— Asta nu confirmă nimic, spuse Lorcan. Nici că 
Maeve a plecat, nici că Aelin a rămas. 

Rowan ascultă vântul, îl mirosi, dar nu simţi nimic. 

— Singura variantă să ne asigurăm este să intrăm 
în oraș. 

— Cele două poduri sunt singura cale de intrare? 

Elide se încruntă spre podurile din piatră din partea 
sudică și nordică a orașului Doranelle. Ambele deschise 
și vizibile de la câţiva kilometri distanţă. 

— Da, spuse Lorcan cu vocea încordată. 

Râul era prea lat și prea învolburat ca să îl treacă 
înot. lar dacă existau alte căi, Rowan nu aflase de ele. 

— Ar trebui să ocolim de departe albia, zise Lorcan, 
studiind orașul din mijlocul câmpiei. 

Spre nord, dealurile împădurite ajungeau până la 
versanţii înalți ai Munţilor Cambrian. Spre vest, câmpia 
se întindea spre terenuri agricole, nesfârșite și 
deschise, către mare. lar spre est, dincolo de cascadă, 
câmpia înverzită se deschidea spre pădurile vechi în 
spatele cărora erau alţi munți. 

Munţii lui. Locul pe care îl numise cândva „acasă”, 
unde acea casă de munte rămăsese cândva în 

236 


picioare, înainte să fie incendiată. Unde o îngropase pe 
Lyria și se aștepta să fie îngropat într-o bună zi. 

— Ne trebuie și o strategie de ieșire, spuse Rowan, 
deși se gândea deja la una, unde să fugă după aceea. 

Maeve avea să-și trimită cei mai buni supuși ca să 
îi vâneze. 

Cândva, și el se numărase printre ei. Fusese trimis 
să caute și să-i ucidă pe acei Fae care deveniseră prea 
periculoși chiar și pentru Maeve, niște rebeli care nu 
mai trebuiau să trăiască. El îi instruise pe vânătorii pe 
care urma să-i trimită acum Maeve. Le arătase cărările 
ascunse, locurile în care preferau fiinţele Fae să se 
ascundă. 

Nu se gândise niciodată că, într-o zi, aveau să fie 
folosiți împotriva lui. 

— Stăm o zi, spuse Lorcan. 

Rowan se uită cu răceală în ochii lui. 

— O zi este mai mult decât ne putem permite. 

Aelin era acolo. Ştia - simţea că era în acel oraș. În 
ultimele două zile, se scufundase în puterea lui, 
pregătindu-se pentru masacrul pe care avea să-l 
dezlănţuie, pentru zborul pe care urmau să-l facă. 
Efortul de a o înfrâna îl epuiza, făcându-l aproape 
incapabil să se controleze. 

— Vom plăti pentru un plan pripit, dacă ne grăbim, 
zise Lorcan. Și partenera ta va plăti. 

Și înfrânarea fostului său comandant era pe 
muchie de cuţit. Chiar și Gavriel, calm și serios, făcea 
pași. Cu toţii se scufundaseră în puterea lor, hrănindu- 
se din ce le mai rămăsese. 

Dar Lorcan avea dreptate. Rowan ar fi spus același 
lucru dacă rolurile ar fi fost inversate. 

Gavriel arătă spre un afloriment de pe panta 
dealului de sub ei. 

— Este o zonă ferită privirii. În seara asta ridicăm 
tabăra aici și ne ocupăm de evaluări mâine. Hai să ne 
odihnim! 

Ideea era respingătoare. Să doarmă în timp ce 
Aelin era la doar câţiva kilometri distanţă. El își ciuli 
urechile, ca și când i-ar fi putut auzi strigătele în vânt, 
dar Rowan încuviinţă. 

Nu fu nevoit să afirme că nu ar fi riscat să aprindă 
un foc. Aerul era rece, dar suficient de blând încât să 
poată supraviețui. 

Rowan cobori dealul, întinzându-i o mână lui Elide 
ca să o ajute să coboare panta periculoasă și 
stâncoasă. Ea îl luă de mână cu degetele tremurânde. 

Totuși, nu dăduse înapoi de la a-i însoţi și de la a 
face toate astea. 

Rowan găsi încă un punct de sprijin înainte să se 
întoarcă pentru a o ajuta. 

— Nu trebuie să mergi în oraș. Vom hotărî calea de 
scăpare, iar tu ne poți întâlni acolo. 

Când Elide nu răspunse, Rowan își ridică privirea la 
ea. 

Nu se uita la el, ci la orașul din faţă, cu ochi mari 
de groază. Frica îi întina parfumul. 

Lorcan ajunse imediat lângă ea, cu o mână pe 
umărul ei. 

— Ce este... 

Rowan se întoarse spre oraș. Vârful dealului fusese 
o graniţă. 

Nu a marginii orașului, ci a unei iluzii frumoase și 
idilice pentru oricine i-ar fi cercetat hotarele ca să 
raporteze. Pentru că în jurul orașului și chiar al câmpiei 
vestice era... 

O armată. O mare armată campată acolo. 

— Și-a chemat cea mai mare parte a armatei, șopti 

Gavriel, vântul biciuindu-i părul peste faţă. 

Rowan numără focurile de tabără care acopereau 
terenul întunecat ca o pătură de stele. Nu mai văzuse 
niciodată o asemenea armată Fae. Cele pe care el și 
comandanții le conduseseră în război nu se comparau 
cu aceasta nici pe departe. p 

Aelin putea fi oriunde în acea armată. In tabere, 
sau chiar în oraș. 

Trebuiau să fie isteți. Vicleni. lar dacă Maeve nu 
căzuse în capcana lor... 

— A adus o armată ca să ne împiedice să intrăm? 
întrebă Elide. 

Lorcan se uită la Rowan, avertismentele plutind în 
ochii lui negri. 

— Sau ca să o țină înăuntru pe Aelin. 

Rowan studie armata campată. Ce credeau despre 
armată cei care locuiau în Doranelle și arareori vedeau 
vreuna, în afară de războinicii care se perindau uneori 
prin orașul lor? 

— Avem aliaţi în oraș, propuse Gavriel. Am putea 
încerca să îi contactăm. Să aflăm unde este Maeve și 
de ce s-a adunat armata aici. Dacă s-a auzit ceva de 
Aelin. 

Unchiul lui Rowan, Ellys, șeful Casei lor, rămăsese 
când flota lui Maeve navigase. Era un bărbat dur și 
inteligent, dar loial. Îl instruise pe Enda după chipul 
său, ca să fie un curtean ager, dar îl instruise și pe 
Rowan, când avusese ocazia, dându-i o parte din 
primele lecţii de luptă cu sabia. El crescuse în casa 
unchiului său, singurul cămin pe care îl cunoscuse 
înainte să găsească acel munte. Dar oare loialitatea lui 
Ellys s-ar fi îndreptat spre Maeve sau spre propria 
familie, mai ales după trădarea Casei Whitethorn, în 
Eyllwe? 

Era posibil ca unchiul său să fie deja mort. Poate că 
Maeve îl pedepsise din cauza tuturor verilor pe care îi 
implorase Rowan să îi ajute. Sau Ellys, care căuta să 
reintre în grațiile lui Maeve după trădarea lor, ar fi 
putut să îi trădeze înainte să o poată găsi pe Aelin. 

În ceea ce îi privea pe ceilalţi, cei câţiva aliaţi pe 
care i-ar fi putut avea... 

— Maeve este în stare să își facă loc în mintea 
cuiva, spuse Rowan. Probabil știe cine sunt aliaţii noștri 
și e posibil să-i fi compromis deja, zise și apucă 
mânerul sabiei Goldryn, căldura metalului fiind o 
atingere liniștitoare. Nu riscăm asta. 

Lorcan mormăi afirmativ. 

— Maeve nu mă cunoaște - sau abia dacă mă 
cunoaște, spuse Elide. Nimeni de aici nu m-ar 
recunoaște, mai ales dacă pot să-mi... schimb 
înfățișarea. Cum am făcut când am răspândit 
minciunile despre prinţul valg. Aș putea să încerc să 
intru în oraș mâine ca să văd dacă pot afla ceva. 

— Nu! se auzi ferm răspunsul lui Lorcan. 

Elide îi spuse, calmă și liniștită: 

— Nu ești comandantul meu! Nu faci parte din 
curtea mea. 

Se întoarse spre Rowan. Dar e/făcea. 

Era mai mare în grad decât ea. Rowan încercă să 
nu dea înapoi. Aelin îl pusese în situaţia asta. 

— Ea nu cunoaște orașul, nu știe cum să se ocupe 
de străjeri, șuieră Lorcan. i 

— Atunci învaţ-o! interveni Gavriel. In seara asta. O 
învăţăm ce știm noi. 

Lorcan își dezgoli dinţii. 

— Dacă Maeve rămâne în Doranelle, o să-i simtă 
prezența! 

— Ba nu! spuse Elide. 

— Te-a găsit pe plaja aia! izbucni Lorcan. 

Elide își ridică bărbia. 

— Mâine mă duc în oraș! 

— Și ce ai de gând să faci? Să întrebi dacă Aelin 
Galathynius s-a plimbat prin oraș? Dacă Maeve vrea să 
vină la un ceai? 

Mărâitul lui Lorcan spintecă aerul. 

Elide nu se retrase nicio secundă. 

— Am să întreb unde este Cairn. 

Ei înţepeniră cu toţii. Rowan nu era foarte sigur că 
o auzise bine. 

Elide îi studie calmă. 

— Cu siguranţă o muritoare tânără are voie să 
întrebe despre un mascul Fae care a părăsit-o. 

Lorcan se albi ca luna de deasupra lor. 

— Elide! Când ea nu răspunse, Lorcan se întoarse 
spre Rowan. O să plecăm în recunoaștere; există o altă 
cale să... 

— Îl găsim pe Cairn, o găsim și pe Aelin, îi zise 
Elide doar lui Rowan. Și aflăm dacă Maeve rămâne. 

Frica nu se mai citea în ochii lui Elide, și nici nu-i 
mai întina parfumul. 

Așadar, Rowan dădu din cap, chiar dacă Lorcan se 
încordă. 

— Succes la vânătoare, lady! 


Capitolul 22 


Câmpiile acoperite de zăpadă din Terrasen se 
întindeau spre sud, până la poalele dealurilor a căror 
întindere atingea orizontul. 

Mai devreme în vara aceea, Lysandra traversase 
poalele dealurilor împreună cu însoțitorii ei - cu regina 
ei. O văzuse pe Aelin urcând un deal și mergând spre 

stânca de granit cioplită care ieșea din vârf. Era borna 
de hotar dintre Adarlan și Terrasen. Prietena ei făcuse 
un pas dincolo de piatră și ajunsese acasă. 

Poate că Lysandra părea nesăbuită, dar nu își 
dăduse seama că, în clipa în care ar fi revăzut poalele 
dealului purtând penele unei păsări, ar fi avut loc un 
război. Sau în clipa în care ar fi ajuns acolo pe post de 
cercetaș pentru o armată de mii de soldaţi ce 
mărșăluiau departe în spatele ei. Îl lăsase pe Aedion să 
găsească un mod prin care să explice dispariţia bruscă 
a lui Aelin când ea plecase în a doua misiune de 
cercetare, ca să afle unde ar fi putut să intercepteze 
legiunile Morathului și să-i expună generalului planul 
terenului din faţă. Şi cercetașii Fae în formă de pasări 
zburaseră spre vest și est ca să vadă ce ar fi putut afla. 

Aripile-i argintii de uliu se luptau cu vântul aspru, 
făcând-o să se înalțe cu o viteză care-i trimitea un 
fulger lichid prin inimă. În afară de leopardul-fantomă, 
forma aceasta devenise preferata ei. Rapid, lustruit și 
aprig, corpul de pasăre era făcut pentru zborul prin 
vânt și pentru atac. 

Ninsoarea încetase, dar griul încă păta cerul și 
nicio rază de soare nu-i încălzea. Frigul era o grijă 
secundară și era suportabil datorită straturilor de pene. 

Parcurse kilometri în șir scrutând terenul gol. 
Satele prin care trecuseră în timpul verii fuseseră 
evacuate, locuitorii lor fugind spre nord. Se rugă ca ei 
să găsească un loc sigur înainte de căderea zăpezii, ca 
stăpânii magiei din acele sate să se îndepărteze de 
influenţa Morathului. Intr-unul dintre acele orașe fusese 
o fată binecuvântată cu un puternic dar al apei - să fi 
fost, oare, adusă împreună cu familia în spatele 
zidurilor groase ale Orynthului? 

Lysandra prinse un curent ascendent și se înălță 

mai mult, orizontul dezvăluindu-se mai mult. Primele 
dealuri trecură pe dedesubt ca niște margini de lumină 
și umbră sub cerul înnorat. Nu ar fi fost o sarcină 
simplă ca armata să le traverseze, dar legiunea Bane 
mai luptase în apropiere de acest loc. Ei cunoșteau 
fără îndoială drumul pe aici, în ciuda nămeţilor înalți în 
văi. 

Vântul șuieră spre nord, ca și când ar fi împiedicat- 
o să zboare spre sud, implorând-o să nu continue. 

Dealurile cu pietre în vârf - vechile bornele de 
graniţă - se iviră, iar ea trecu pe deasupra lor. Mai erau 
câteva ore până la căderea nopţii, însă Lysandra ar fi 
zburat până noaptea și frigul ar fi epuizat-o și ar fi găsit 
un copac în care să se adăpostească până ar fi putut 
să-și reia cercetarea, la răsărit. 

Zbură mai departe spre sud, orizontul fiind 
mohorât și gol. 

Până când nu mai fu așa. 

Până văzu ce mărșăluia spre ei și aproape căzu din 
cer. 

Ren o învățase cum să numere soldaţi și totuși, ea 
pierdu numărul de fiecare dată când încercă să 
numere rândurile ordonate care mergeau prin câmpiile 
nordice din Adarlan, direct spre poalele dealurilor care 
se întindeau pe ambele teritorii. 

Erau mii. Cinci, zece, cincisprezece mii. Mai mulți. 

De nenumărate ori, ea se încurcă la numărătoare. 
Douăzeci, treizeci. 

Lysandra se ridică tot mai sus. Mai sus, pentru că 
ilkenii înaripaţi zburau în apropierea soldaţilor, plutind 
la mică înălţime deasupra armatei cu armuri negre, 
monitorizând tot ce trecea pe dedesubt. 

Patruzeci. Cincizeci. 

Cincizeci de mii de soldați, supravegheați de ilkeni. 

Și printre ei, călare pe cai, mergeau tineri cu 
chipuri frumoase și coliere negre la gât, deasupra 
armurii. 

Prinţi valgi. Cinci în total, fiecare comandând o 
legiune. 

Lysandra numără din nou armata. De trei ori. 

Cincizeci de mii de soldați. Impotriva celor 
douăzeci și cinci de mii pe care îi adunaseră ei. 

Unul dintre ilkeni o reperă și se ridică în zbor. 

Lysandra se înclină brusc și zbură înapoi spre nord, 
bătând puternic din aripi. 


Cele două armate se întâlniră pe câmpiile 
acoperite de zăpadă din sudul Terrasenului. 

Prinţul-general al Terrasenului le ordonase să 
aștepte în loc să se grăbească să întâmpine legiunile 
Morathului, ca să lase hoardele lui Erawan să se 
epuizeze la poalele dealurilor și să trimită înainte o 
armată de Asasini Tăcuţi care să-i elimine pe soldații 
care mergeau cu greu printre dâmburi și văi. 

Doar câţiva asasini se întoarseră. 

Puterea întunecată a prinților valgi înainta, 
devorând tot în calea lor. 

Și totuși, Aducătoarea-Focului nu-i transformă pe 
valgi în cenușă. Nu făcu decât să meargă lângă vărul 
ei. 

llkenii coborâră noaptea în tabăra lor, dezlănțuind 
haosul și groaza, sfâșiind soldaţii cu ghearele lor 
otrăvite înainte să se înalțe iarăși în văzduh. 

Ei smulseră vechile borne de hotar din vârfurile 
înverzite ale dealurilor când intrară în Terrasen. 

Nu prea obosită, netulburată de zăpadă și abia 

rărită, armata Morathului părăsi poalele ultimelor 
dealuri. 

Soldaţii coborâră repede pantele dealurilor, ca un 
val negru care se sparge de uscat, chiar în sulițele și 
scuturile legiunii Bane, magia soldaţilor Fae ţinând la 
distanţă puterea prinților valgi. 

Totuși, nu-i puteau înfrunta pe ilkenii care 
pătrundeau în zbor ca prin pânzele de păianjen dintr- 
un prag de ușă, unii scuipându-și veninul ca să 
topească magia. 

Apoi, ilkenii aterizară sau le distruseră cu totul prin 
apărarea lor. Și nici măcar o creatură metamorfică în 
chip de balaur înarmat cu ţepi otrăviţi nu reuși să îi 
doboare pe toți. 

Nici măcar un prinţ-general cu o sabie veche și 
instincte Fae nu putu să le taie gâturile destul de 
repede. 

In haos, nu observă nimeni că Aducătoarea-Focului 
nu apăruse, că niciun tăciune din focul ei nu strălucea 
în noaptea agitată. 

Apoi infanteria ajunse la ei. 

lar acea armată improvizată începu să se despartă. 

Flancul drept cedă primul. Un prinţ valg își 
dezlănţui puterea, bărbaţii zăcând morţi în urma lui. 
Ilias și Asasinii Tăcuţi fuseseră nevoiţi să se furișeze în 
spatele liniilor inamice ca să îl decapiteze și să 
înceteze măcelul. 

Rândurile din mijloc ale legiunii Bane rezistau, 
totuși pierdeau metru după metru în fața ghearelor și 
colţilor și săbiilor și scuturilor. Erau atât de mulţi 
inamici, încât nobilii Fae și neamul lor nu reușeau să 
ucidă suficient de mulţi și destul de repede. Avansul 
oferit de magia Fae nu încetinise mult timp Morathul. 

Bestiile Morathului îi împinseră spre nord în prima 

zi. Și în noapte. 

Și la răsăritul zilei următoare. 

La căderea nopţii celei de-a doua zile, până și 
rândul legiunii Bane cedase. 

Totuși, Morathul nu încetase să înainteze. 


Capitolul 23 


Elide nu mai văzuse un oraș ca Doranelle, căruia i 
se spunea Orașul Râurilor. 

Nu își imaginase vreodată că un oraș putea fi 
construit în mijlocul câtorva râuri care se întâlneau și 
se vărsau într-o albie mare, dar nu își afișă uimirea 
când merse pe străzile întortocheate și curate. 

Frica era un alt însoțitor pe care îl ţinea la distanţă. 
Mirosul ascuţit al unui Fae putea detecta emoţiile. Și 
chiar dacă o doză mare de frică i-ar fi fost de folos, 
prea multă teamă i-ar fi adus sfârșitul. 

Totuși, acest loc părea un paradis. Flori roz și 
albastre  împodobeau  pervazurile; canale mici 
străbăteau unele străzi, pline de oameni în bărci 
strălucitoare și lungi. 

Nu mai văzuse atât de mulţi Fae, nu se gândise 
vreodată că ar fi fost pe deplin normali. Ei bine, cât de 
normali se putea, cu grația, urechile și caninii lor, 
însoţiţi de animalele care se grăbeau în jurul ei, fugind 
mai departe, sub atât de multe forme încât nu le putea 
urmări. Toţi erau foarte mulţumiţi să-și vadă de 
treburile zilnice, cumpărând orice, de la pâini crocante, 
urcioare cu un fel de ulei, până la bucăţi de material 
viu colorat. 

Totuși, controlând totul și ascunsă în palatul din 
partea estică a orașului Doranelle era Maeve. lar acest 
oraș, îi spusese Rowan lui Elide, fusese construit din 

246 


piatră ca să îl împiedice pe Brannon sau pe oricare 
dintre descendenţii lui să îl dărâme. 

Elide se împotrivi șchiopătatului tot mai evident cu 
fiecare pas prin oraș, mai departe de magia lui Gavriel. 
Ea îi lăsase la poalele dealurilor împădurite unde 
campaseră cu o seară în urmă, iar Lorcan încercase din 
nou să se opună plecării ei, însă fata scotocise prin 
diverși saci până găsise cele trebuincioase: fructele de 
pădure adunate de Gavriel cu o zi înainte, o curea de 
rezervă și o mantie de un verde-închis de la Rowan, o 
cămașă albă șifonată de la Lorcan și o mică oglindă pe 
care el o folosea la bărbierit. 

Găsind fâșiile albe de material la fundul sacului lui 
Lorcan, în așteptarea următoarei ei menstruaţii, nu 
zisese nimic. | se strângea inima numai gândindu-se la 
asta. 

Elide merse cu umerii relaxaţi, deși chipul îi 
rămase încordat când se opri la marginea micii pieţe 
drăguţe din jurul unei fântâni care susura. Vânzătorii și 
clienţii se agitau, discutând în soarele amiezii. Tânăra 
se opri și se rezemă de intrarea boltită a pieţei, 
scoțând oglinjoara din buzunarul mantiei, atentă să nu 
ciocnească deloc cuţitele, ascunse și ele pe acolo. 

Deschise pudriera, încruntându-se la chipul a cărui 
expresie nu era întru totul falsă. Cu atenţie, își contură 
ochii cu sucul fructelor de pădure strivite la răsărit, 
făcându-i roșii și nefericiţi, ca și când ar fi plâns câteva 
săptămâni. 

Intr-adevăr, chipul care o privea bosumflat era 
destul de chinuit. 

Insă nu reflexia voia să o vadă, ci mai degrabă 
piaţa din spatele ei. Dacă ar fi studiat-o direct, ar fi 
putut ridica prea multe suspiciuni, dar dacă s-ar fi uitat 
în oglindă ca o fată care vrea să fie drăguță și încearcă 

să își ascundă extenuarea... Elide își netezi câteva 
șuvițe de păr cât monitoriză piaţa de dincolo. 

Văzu un fel de punct central. Două taverne flancau 
laturile acestuia, judecând după butoaiele de vin care 
serveau drept mese în faţă și paharele goale, încă 
nestrânse. Dintre cele două taverne, una părea să 
atragă mai mulți masculi, unii în ţinute de războinici. 
Dintre cele trei pieţe pe care le vizitase și tavernele pe 
care le reperase, aceasta era singura cu soldaţi. 

Perfect! 

Elide își netezi din nou părul, închise oglinda și se 
întoarse spre piaţă, ridicându-și bărbia ca o fată care 
încerca să fie puţin mai demnă. 

Să vadă ce voiau ei să vadă, să se uite la cămașa 
albă pe care o purta în locul jachetei din piele a 
vrăjitoarelor, cu mantia verde deasupra, încinsă la 
mijloc, și s-o creadă o călătoare demodată și din altă 
lume! O fată care nu-și găsea locul în acest oraș 
minunat și la modă. 

Se apropie de cei șapte Fae care stăteau în faţa 
tavernei, măsurându-l din priviri pe cel care vorbea 
mai mult și râdea mai tare, pe cel spre care cei cinci 
masculi și două femele se întorceau cel mai des. Una 
dintre femele nu era războinică, pentru că era 
îmbrăcată cu pantaloni fini și feminini și o tunică de un 
albastru-deschis care se potrivea mănușă siluetei 
pline. 

O observă pe cea la care păreau să se uite cel mai 
mult, în speranţa că aveau să primească aprobarea ei. 
Era o femelă cu umeri laţi, păr brunet tuns scurt și care 
purta o armură pe umeri și încheieturi - mai delicată 
decât a altor masculi. Așadar, era comandantul lor. 

Elide zăbovi la câţiva pași distanţă, ridicând o 
mână ca să apuce mantia unde îi acoperea pieptul în 

dreptul inimii, cu cealaltă sucindu-și pe deget inelul de 
aur, moștenirea neprețuită care nu era decât un 
suvenir de la un iubit. Mușcându-și buza, aruncă priviri 
nesigure spre soldaţi și tavernă, smiorcăindu-se puţin. 

Cealaltă femelă - cea în haine elegante albastre - 
o observă prima. 

Era frumoasă, își dădu seama Elide. Părul ei negru 
era împletit într-o cosiţă groasă și lucioasă pe spate, iar 
o strălucire interioară îi lumina pielea arămie. In 
privirea blândă i se citeau bunătatea și îngrijorarea, iar 
Elide consideră acea îngrijorare drept invitaţie și se 
apropie de ea, plecându-și capul. 

— Îmi... p-pare rău că vă întrerup, spuse ea fără să 
gândească, vorbind mai mult cu frumuseţea brunetă. 

Bâlbâiala îi incomodase dintotdeauna pe oameni, îi 
luase prin surprindere și îi făcuse nerăbdători să plece, 
să îi spună ce voia să știe. 

— S-a întâmplat ceva? 

Vocea femelei era răgușită - minunată, așa cum 
Elide își imaginase întotdeauna că o aveau frumusețile; 
o voce care îi făcea pe masculi să se îndrăgostească. 
După cum zâmbeau unii masculi din jurul ei, Elide nu 
se îndoia că femela avea efect și asupra lor. 

Elide își impuse ca buza să-i tremure și și-o mușcă. 

— E-eu căutam pe cineva. El a spus c-o să fie aici, 
dar... Ea privi spre războinici și se jucă din nou cu inelul 
de pe deget. V-am v-văzut uniformele și am crezut că 
s-ar putea să-l cunoaşteţi. 

Veselia micului grup se risipi, înlocuită de precauţie 
și milă - din partea frumuseţii - fie pentru că Elide se 
bâlbâia, fie că vedea în mod clar o tânără în căutarea 
unui iubit care, foarte probabil, nu era acolo. 

— Cum îl cheamă? întrebă femela mai înaltă, 
probabil sora celeilalte, judecând după pielea lor la fel 

de arămie și părul brunet. 

Elide înghiţi în sec destul de greu încât să pară 
patetică. 

— Îmi... pare rău să vă deranjez, ezită ea. Dar toți 
mi-aţi părut foarte a-a-amabili. 

Unul dintre masculi mormăi că trebuia să mai 
aducă un rând de băutură, iar doi dintre tovarășii lui 
hotărâră să i se alăture. Cei doi masculi care zăboveau 
păreau înclinați să plece și ei, dar o privire tăioasă din 
partea comandantului lor îi făcu să rămână. 

— Nu este niciun deranj, spuse frumusetea, 
fluturând o mână îngrijită. Era la fel de scundă ca Elide, 
deși se comporta ca o regină. Vrei să-ţi aducem niște 
gustări? 

Oamenii erau ușor de flatat, ușor de păcălit, 
indiferent dacă aveau urechi ascuţite sau nu. 

Elide se apropie. 

— Nu, mulţumesc! Nu aș vrea să vă d-deranjez. 

Femela își umflă nările când Elide se opri destul de 
aproape încât să îi poată atinge. Fără îndoială mirosea 
ca și când ar fi călătorit câteva săptămâni. Dar ea, 
politicoasă, nu spuse nimic, deși ochii îi cercetară 
chipul lui Elide. 

— Numele prietenului tău, O îndemnă 
comandantul, vocea ei răgușită fiind total diferită de 
cea a surorii ei. 

— Cairn, șopti Elide. Îl cheamă Cairn. 

Unul dintre masculi înjură; celălalt o scrută pe Elide 
din cap până în picioare, dar cele două femele 
înțepeniseră. 

— E-el o servește pe regină, spuse Elide, 
plimbându-și privirea de la unul la celălalt, plină de 
speranţă. Îl cunoașteţi? 

— Îl cunoaștem, spuse comandantul, cu chipul 

întunecat. Tu... ești iubita lui? 

Elide se forţă să roșească, gândindu-se la toate 
clipele îngrozitoare de pe drum: menstruaţia ei, faptul 
că fusese nevoită să dea explicaţii atunci când trebuia 
să își facă nevoile... 

— Trebuie să vorbesc cu el, fu tot ce spuse Elide. 

Avea să afle mai târziu unde era Maeve. 

Frumusețea brunetă spuse puţin prea încet: 

— Cum te cheamă, copilă? 

— Finnula, minţi Elide, rostind numele doicii sale. 

— Îți dau un sfat, spuse tărăgănat cel de-al doilea 
mascul, sorbind din bere. Dacă ai scăpat de Cairn, să 
nu-l mai cauţi vreodată. 

Comandantul lui îi aruncă o privire. 

— Cairn este jurat cu sânge reginei noastre. 

— Tot un ticălos rămâne, spuse masculul. 

Femela mormăi destul de aprig încât masculii se 
întoarseră, cu înţelepciune, la băuturile lor. 

Elide își adună umerii. 

— A-așadar - îl cunoașteţi? 

— Cairn trebuia să te întâlnească aici? întrebă, în 
schimb, frumusețea. 

Elide dădu aprobator din cap. 

Cele două femele se priviră reciproc, iar 
comandantul îi zise: 

— Nu știm unde este. 

Era o minciună. Ea văzu schimbul de priviri dintre 
surori, hotărârea de a nu-i spune, fie ca s-o protejeze 
pe muritoarea neajutorată pe care o credeau, fie dintr- 
un fel de loialitate faţă de el. Sau poate faţă de toți 
masculii Fae care hotărau să se culce prin ţinuturile 
muritorilor, iar apoi să ignore consecinţele după câteva 
luni. Lorcan fusese rezultatul unei asemenea uniuni, 
aruncat după aceea la mila acestor străzi. 

Gândul fu suficient încât să o facă să scrâșnească 
din dinţi, dar Elide își relaxă maxilarul. 

„Nu te enerva, o învățase Finnula. Fii isteaţă!” 

Ea reținu asta: să nu pară prea jalnică la 
următoarea tavernă sau o iubită părăsită care i-ar fi 
putut purta copilul în pântec. 

Pentru că trebuia să se ducă la o alta. lar dacă data 
viitoare ar fi primit răspunsul, ar fi trebuit să meargă la 
încă una după aceea, ca să primească și o confirmare. 

— Regina... este la palat? spuse Elide, vocea 
rugătoare și plângăcioasă deranjându-i propriile urechi. 
El a s-spus că acum călătorește cu ea, dar dacă regina 
nu este aici... 

— Maiestatea Sa nu este acasă, spuse 
comandantul destul de tăios încât Elide să ştie că 
răbdarea ei era pe sfârșite. Elide nu își lăsă genunchii 
să cedeze și umerii să coboare, decât ca să pară 
dezamăgită. Dar unde este Cairn, așa cum am spus, nu 
știm. 

Maeve nu era aici. Cel puţin asta îi avantaja. Fie că 
aveau noroc, fie datorită intrigii lor, nu-i păsa. Dar 
Cairn... Ea nu aflase mai mult de la aceste femele. 
Așadar, Elide făcu o plecăciune. 

— M-mulţumesc! 

Se retrase înainte ca femelele să mai poată spune 
ceva și se dădu în spectacol așteptând lângă fântână 
cinci minute. Cincisprezece. Ceasul din piaţă bătu ora, 
iar Elide știu că ei încă o priveau când se strădui din 
răsputeri să meargă abătută spre cealaltă intrare în 
piaţă. 

Merse așa preţ de câteva străzi, hoinărind fără 
direcţie, până ce se ascunse într-un pasaj îngust și 
inspiră. 

Maeve nu era în Doranelle. Cât timp ar mai fi 

rămas lucrurile așa? 

Trebuia să îl găsească pe Cairn - repede. Trebuia 
ca următoarea ei prestație să fie decisivă. 

Trebuia să fie mai puţin jalnică, mai puţin 
nevoiașă, mai puţin plângăcioasă. Poate că adăugase 
prea multă roșeaţă în jurul ochilor. 

Elide scoase oglinda. Trecându-și degetul mic pe 
sub un ochi, frecă o parte din pata roșie, dar fără 
succes. Umezind cu limba vârful degetului mic, îl trecu 
din nou peste pleoapa inferioară care se decoloră - un 
pic. 

Era pe cale să o facă din nou când ceva licări în 
oglindă. 

Elide se întoarse, dar prea târziu. 

Frumusețea brunetă de la tavernă stătea în spatele 
ei. 


Lorcan nu simţise niciodată greutatea orelor atât 
de apăsătoare. In timp ce el cerceta graniţa sudică a 
acelei armate, urmărind soldaţii care schimbau straja 
și observând principalele căi de acces în tabără, era 
atent și la oraș. 

La orașul lui - sau asta fusese cândva. Nu își 
imaginase niciodată, nici măcar în copilăria pe care și-o 
petrecuse supraviețuind în umbre, că avea să devină 
un inamic al cetăţii; că Maeve, deși îl biciuise și îl 
pedepsise pentru orice sfidare sau ca să se amuze, 
urma să devină un dușman la fel de mare ca Erawan. 
Și să o trimită pe Elide în ghearele lui Maeve... fusese 
nevoie de toată voinţa lui ca să o lase să plece. 

Nu ar fi auzit, nu ar fi aflat dacă Elide ar fi fost 
prinsă ori descoperită. Nu avea ce magie să 

folosească, în afară de ochii ageri ai zeiţei care o 
proteja şi abilitatea incredibilă de a rămâne 
neobservată, ca să aibă aşteptări. Niciun strop de 
putere nu ar fi licărit, niciun semnal nu l-ar fi alertat că 
era în pericol. 

Dar el rămăsese departe, cu respiraţia tăiată, și o 
privise traversând podul mai devreme și trecând 
neîntrebată și neobservată pe lângă străjerii postați la 
fiecare capăt. Deși Maeve nu permitea celor semi-Fae 
sau oamenilor să locuiască în Doranelle fără să își 
dovedească valoarea, puteau să viziteze orașul - 
pentru scurt timp. 

Apoi, el plecase în cercetare. Ştia că Whitethorn îi 
ordonase să studieze marginea sudică, această 
margine, pentru că era exact locul în care ea avea să 
iasă. Dacă avea să reușească. 

Whitethorn și Gavriel împărţiseră celelalte tabere, 
prinţul revendicând vestul și nordul, Leul luând tabăra 
estică de deasupra albiei cascadei. 

Soarele după-amiezii cobora spre marea distantă 
când reveniră la mica lor bază. 

— Vreo veste? vui întrebarea lui Rowan. 

Lorcan scutură din cap. 

— Nu de la Elide, nici din cercetarea mea. Rotaţia 
santinelelor este strictă, dar nu impenetrabilă. Au 
postat iscoade în copaci, la trei kilometri deasupra. 

li cunoștea pe o parte din ei. li comandase. Acum 
erau inamicii lui? 

Gavriel se mișcă și se așeză pe un bolovan, la fel 
de obosit. 

— Au patrule aeriene în tabăra estică. Și santinele 
lângă marginea pădurii. 

Rowan se rezemă de un pin înalt și-și încrucișă 
braţele. 

— Ce fel de păsări? 

— Răpitoare, în majoritate, spuse Gavriel. Așadar, 
erau niște soldați foarte instruiți. Întotdeauna fuseseră 
cele mai agere iscoade. Nu am recunoscut niciunul din 
Casa ta. 

Ori fuseseră toți în flota aia, acum în Terrasen, ori îi 
ucisese Maeve. 

Rowan își trecu o mână peste maxilar. 

— Tabăra din câmpia vestică este foarte bine 
păzită. Și cea nordică, dar e foarte probabil ca lupii din 
trecători să le facă jumătate din treabă. 

Nu se deranjară să discute motivul adunării acelei 
armate și unde s-ar fi putut îndrepta, dacă înfrângerea 
lui Maeve pe coasta Eyllwe ar fi fost suficientă să o 
conducă spre o alianţă cu Morathul - și să aducă 
armata asta ca să înfrângă, în sfârșit, Terrasenul. 

Lorcan își cobori privirea spre panta împădurită a 
dealului, ciulind urechile după crengi rupte sau foșnet 
de frunze. 

O jumătate de oră. Așteptă o jumătate de oră 
înainte să coboare acel deal. 

Se forţă să îi asculte pe Whitethorn și Gavriel 
expunând punctele de intrare și strategiile de ieșire 
pentru fiecare tabără și să li se alăture în acea 
dezbatere. Se forță să discute și posibilele intrări și 
ieșiri din Doranelle, unde ar fi putut intra în oraș, cum 
ar fi fost posibil să ajungă acolo și să se întoarcă fără 
să fie atacați de acea armată - una pe care, cândva, o 
supraveghease și comandase. Niciunul din ei nu 
menţionă asta, deși Gavriel se tot uita la tatuajele de 
pe mâinile lui. Câte alte vieți ar mai fi trebuit să ia 
înainte să termine? Câţi soldaţi de-ai lui doborâţi nu de 
inamici, ci de propria sabie? 

Soarele se apropie un pic mai mult de orizont. 

Lorcan începu să se plimbe. 

Prea mult timp. Durase prea mult timp. 

Și ceilalți deveniseră tăcuţi, privind în josul dealului 
și așteptând. 

Un mic tremur îi legănă mâinile lui Lorcan, iar el și 
le strânse puternic în pumni. Cinci minute. intenţiona 
să plece în cinci minute, la naiba cu Aelin Galathynius 
și planul lor! 

Aelin fusese instruită să suporte tortura. Elide... El 
putea să vadă acele cicatrici de la cătușele ei. li putea 
vedea piciorul și glezna distrusă. Ea îndurase deja prea 
multe suferinţe și terori. Îi era imposibil să-i permită să 
mai înfrunte încă o secundă așa ceva... 

Crengile se rupseră sub pași ușor, iar Lorcan se 
ridică repede, ducând o mână la sabie. 

Whitethorn scoase barda de la centură, un cuţit 
apărându-i în cealaltă mână, iar Gavriel scoase sabia. 

Dar apoi răsună un fluierat pe două note, iar lui 
Lorcan îi tremurară picioarele atât de violent încât se 
așeză din nou pe piatra pe care se cocoţase. 

Gavriel fluieră și el, iar Lorcan fu recunoscător 
pentru asta. Nu era sigur dacă avea suflu. 

Apoi, ea ajunse acolo, gâfâind din cauza urcușului, 
cu obrajii roșii în aerul rece al nopții. 

— Ce s-a întâmplat? o întrebă Whitethorn. 

Lorcan îi studie chipul, postura. 

Era bine. Era nevătămată. Nu era niciun inamic în 
urma ei. 

Elide se uită în ochii lui. Precaută și nesigură. 

— Am cunoscut pe cineva. 


* 


Elide crezuse că era pe cale să moară. 

Sau cel puţin crezuse că urma să fie trădată lui 
Maeve când o înfruntase pe frumusețea brunetă pe 
aleea umbrită. 

În acele clipe îşi spusese că avea să se străduiască 
să suporte tortura care urma cu siguranţă, ca să 
păstreze secret locul în care se aflau însoțitorii ei, chiar 
dacă i-ar fi distrus trupul. Dar perspectiva lucrurilor pe 
care i le-ar fi făcut... 

Femela ridică o mână delicată. 

— Vreau doar să vorbim. In particular, spuse și 
gesticulă spre alee, spre pragul unei uși deasupra 
căreia era o marchiză de metal. Ca să se ascundă de 
privirile celor de la sol sau din aer. 

Elide o urmă, ducând o mână la cuțitul din 
buzunar. Femela merse înainte, fără să se grăbească și 
fără să se vadă o armă. 

Dar când se opriră în umbra de sub marchiză, 
femela ridică din nou o mână. 

Flacăra aurie dansă între degetele ei. 

Elide dădu înapoi, iar focul dispăru la fel de repede 
cum apăruse. 

— Numele meu este Essar, spuse încet femela. 
Sunt o prietenă - de-a prietenilor tăi, cred. 

Elide nu zise nimic. 

— Cairn este un monstru, rosti Essar, apropiindu-se 
un pas. Ține-te departe de el! 

— Trebuie să îl găsesc. 

— Ai jucat destul de bine rolul iubitei maltratate. 
Cred că știi ceva despre el și despre ce face. 

— Dacă știi cine este, spune-mi, te rog! 

Era gata să o și implore. 

Essar o măsură din priviri pe Elide, după care îi 
zise: 

— A fost în oraș până ieri. Apoi a plecat spre tabăra 

estică. Arătă cu degetul peste umăr. Acum este acolo. 

— De unde știi? 

— Pentru că nu terorizează clienţii tuturor 
localurilor elegante din oraș, lăfăindu-se în banii pe 
care i-a dat Maeve când a depus jurământul de sânge. 

Elide clipi. Sperase că o parte din Fae s-ar fi putut 
împotrivi lui Maeve, în special după lupta din Eyllwe, 
dar ca să-i vadă atât de... 

— Și pentru că sora mea - soldatul cu care ai vorbit 
- mi-a spus, adăugă Essar. L-a văzut în tabără în 
dimineaţa asta, rânjind ca o pisică. 

— De ce ar trebui să te cred? 

— Pentru că porţi cămașa lui Lorcan și mantia lui 
Rowan Whitethorn. Dacă nu mă crezi, spune-le cine ţi-a 
zis și te vor crede. 

Elide își înclină capul într-o parte. 

Essar spuse încet: 

— O vreme, Lorcan și cu mine am avut o relație. 

Erau în toiul războiului și călătoriseră mii de 
kilometri ca să-și găsească regina și totuși, când auzi 
acele cuvinte, Elide simţi un uriaș gol în stomac. lubita 
lui Lorcan. Această frumusețe delicată cu o voce de 
budoar fusese /ubita lui Lorcan. 

— O să mi se simtă lipsa dacă o să lipsesc prea 
mult, dar spune-le cine sunt. Spune-le ce ţi-am zis. 
Dacă îl caută pe Cairn, acolo va fi. Nu știu locul exact. 
Essar se retrase un pas. Nu întreba de Cairn la alte 
taverne. Nu este bine privit, nici măcar printre soldați. 
lar cei care îl urmează... Nu vrei să le atragi atenţia. 

Essar intenţiona să se întoarcă, dar Elide spuse 
fără să gândească: 

— Unde a plecat Maeve? 

Essar se uită peste umăr. O studie. Femela făcu 
ochii mari. 

— O are pe Aelin a Focului Sălbatic, șopti Essar. 

Elide nu spuse nimic, dar Essar îi zise în șoaptă: 

— Asta a fost... puterea pe care am simţit-o 
alaltăseară. Essar se întoarse spre Elide și o apucă de 
mâini. Nu știu unde a plecat Maeve în urmă cu câteva 
Zile. Nu a spus, nu a luat pe nimeni cu ea. O servesc 
deseori, pentru că mi se cere... Nu contează. Contează 
că Maeve nu este aici. Dar nu știu când o să se 
întoarcă. 

Ușurarea ameninţă din nou să o facă pe Elide să se 
prăbușească la pământ. Se pare că zeii nu îi 
abandonaseră încă. 

Dar dacă Maeve o luase pe Aelin la avanpostul 
unde minţiseră că era ţinut prinţul valg... 

Elide o apucă de mâini pe Essar, găsindu-le calde 
și uscate. 

— Sora ta știe unde stă Cairn, în tabără? 

Câteva minute lungi, apoi o oră, ele discutaseră. 
Essar plecase și revenise cu Dresenda, sora ei. Și pe 
acea alee făcuseră planuri. 

Elide termină de povestit lui Rowan, Lorcan și 
Gavriel ce aflase, iar masculii rămaseră tăcuţi de 
uimire un minut lung. 

— Chiar înaintea răsăritului, repetă Elide. Dresenda 
a spus că straja din tabăra estică este cea mai slabă la 
răsărit. Că o să găsească o cale ca străjerii să fie 
ocupați. Este singura noastră fereastră. 

Rowan se uita în pădure, ca și când ar fi putut să 
vadă planul taberei, ca și când ar fi plănuit să intre și 
să iasă. 

— Totuși, nu a confirmat dacă Aelin este în cortul 
lui Cairn, avertiză Gavriel. Maeve este plecată - și Aelin 
ar putea fi cu ea. 

— Este un risc pe care trebuie să ni-l asumăm, 

spuse Rowan. 

Un risc la care probabil ar fi trebuit să se 
gândească. 

Elide se uită la Lorcan, care nu zisese niciun 
cuvânt, chiar dacă iubita lui fusese cea care îi ajutase, 
probabil îndrumată de însăși Anneith, sau cel puţin 
anunţată de mirosul de pe hainele lui Elide. 

— Crezi că putem avea încredere în ea? îl întrebă 
Elide pe Lorcan, deși cunoștea răspunsul. 

Ochii negri ai lui Lorcan se întoarseră spre ea. 

— Da, deși nu văd de ce s-ar deranja. 

— Este o femelă bună, de aceea, spuse Rowan. La 
sprânceana ridicată a lui Elide, el explică: Essar a 
vizitat Mistward primăvara trecută. S-a întâlnit cu 
Aelin. Îi aruncă o privire încruntată lui Lorcan. Și mi-a 
cerut să îţi spun că îţi transmite salutări. 

Elide nu văzuse nicio nemulţumire pe chipul lui 
Essar, dar, pe toţi zeii, era frumoasă! Și inteligentă. ȘI 
amabilă. lar Lorcan o lăsase, cumva, să plece. 

— Dacă mergem spre tabăra estică, trebuie să 
facem acum un plan, interveni Gavriel. Să luăm poziţie. 
Este la câţiva kilometri distanță. 

Rowan se uită din nou spre tabăra îndepărtată. 

— Dacă te gândești să zbori acolo chiar acum, 
mormăi Lorcan, atunci ai să meriţi orice nenorocire o 
să se abată din prostia ta. Rowan își dezgoli dinţii, dar 
Lorcan spuse: Intrăm toți. leșim toţi. 

Elide dădu din cap, fiind pentru prima dată de 
acord cu el. Lorcan păru să înţepenească, surprins. 

Și Rowan ajunse la concluzia aceea, pentru că se 
ghemui și înfipse cuțitul în pământul acoperit de 
mușchi. 

— Asta e cortul lui Cairn, spuse el despre pumnal și 
luă un con de brad din apropiere. Asta e intrarea 

sudică spre tabără. 
Astfel, ei puseră totul la cale. 


x 


Rowan se despărțise de tovarășii lui în urmă cu o 
oră, trimițându-i să își ocupe pozițiile. 

N-aveau să intre și să iasă cu toții. 

Rowan urma să pătrundă în tabăra estică, folosind 
cea mai sudică intrare, iar Gavriel și Lorcan aveau să-i 
aștepte semnalul în apropiere de intrarea estică, 
ascunși în pădurea de dincolo de dealurile înverzite din 
acea parte a taberei - gata să dezlănţuie iadul când el 
ar fi trimis o sclipire a magiei lui, redirecţionând 
soldaţii spre partea lor în timp ce Rowan ar fi fugit spre 
Aelin. 

Elide trebuia să-i aștepte mai departe în acea 
pădure sau să fugă, dacă lucrurile ar fi decurs prost. 

Ea protestase, dar până și Gavriel îi spusese că era 
muritoare. Neinstruită. lar ce făcuse azi... Rowan nu 
avea cuvinte să își exprime recunoștinţa pentru ce 
făcuse Elide, pentru aliatul neașteptat pe care îl găsise. 

El avea încredere în Essar. Ea nu o plăcuse 
niciodată pe Maeve, spusese direct că nu o servea de 
bunăvoie sau mândrie. Dar aceste ultime câteva ore 
dinaintea răsăritului, când atât de multe lucruri puteau 
decurge prost... 

Maeve nu era aici. Din punctul acesta de vedere 
lucrurile decurseseră bine. 

Rowan zăbovi pe dealurile abrupte de deasupra 
intrării sudice spre tabără, rămânând cu ușurință 
ascuns de santinelele din copaci, vântul mascând orice 
urmă a mirosului său. 

Dedesubt, întinsă pe câmpia înverzită estică era 

tabăra armatei. 

Ea trebuia să fie acolo. Aelin trebuia să fie acolo. 

Dacă se apropiaseră atât de mult, dar ajunseseră 
să fie tocmai lucrul care o făcuse pe Maeve să o ia din 
nou pe Aelin, să o aducă în avanpost cu ea... 

Rowan rezistă greutăţii din piept. Legătura din el 
era întunecată și adormită. Nimic nu indica faptul că ar 
fi fost pe aproape. 

Essar nu știa că Aelin era ţinută aici înainte ca 
Elide să o informeze. Câţi alţii nu știau? Cât de bine o 
ascunsese Maeve? 

Dacă Aelin nu era în tabără a doua zi, cel puţin l-ar 
fi găsit pe Cairn, iar atunci ar fi primit niște răspunsuri 
și l-ar fi făcut să plătească pentru faptele lui... 

Rowan ignoră gândul. Nu își dădu voie să se 
gândească la ceea ce i se făcuse lui Aelin. 

Avea s-o facă a doua zi, când l-ar fi văzut pe Cairn 
și l-ar fi torturat pentru fiecare clipă de durere 
provocată lui Aelin. 

Deasupra, stelele străluceau clar și puternic și 
chiar dacă Mala îi apăruse doar o dată la răsărit, la 
poalele dealului din acest oraș, chiar dacă putea fi 
puțin mai ciudată și cu toate că era din altă lume, el i 
se rugă oricum. 

Apoi, o rugase pe Mala să o protejeze pe Aelin de 
Maeve când intrară în Doranelle, să îi dea putere, s-o 
călăuzească și să o lase să scape cu viaţă. O implorase 
pe Mala să îl lase să rămână cu Aelin, femeia pe care o 
iubea. Zeița fusese ceva mai mult decât o rază de 
soare dimineaţa și totuși, o simţise zâmbindu-i. 

În seara asta, doar cu focul rece al stelelor drept 
companie, o rugă din nou. 

O rafală de vânt îi trimise rugăciunea spre stele, 
spre luna în creștere care lumina argintiu tabăra, spre 

râu și munți. 

El își croise drum prin lume ucigând; plecase la 
război și se întorsese de mai multe ori decât își putea 
aminti. Și în ciuda tuturor lucrurilor, în ciuda furiei și 
disperării și gheții care îi cuprinseseră inima, tot o 
găsise pe Aelin. Fiecare orizont spre care privise, 
incapabil și silit să se odihnească în acele secole, toți 
munţii și toate oceanele pe care le văzuse și care-l 
făcuseră să se întrebe ce era dincolo de ele... Ea 
fusese. Aelin fusese chemarea tăcută a legăturii dintre 
parteneri care îl motiva, chiar și atunci când nu o putea 
simţi. 

Ei merseseră împreună pe această cale întunecată 
înapoi spre lumină. El nu ar fi permis ca drumul să se 
sfârșească aici. 


Capitolul 24 


Vrăjitoarele Crochan o ignorară. Și le ignorară pe 
Cele Treisprezece. Se auziră câteva insulte în șoaptă, 
dar o privire de la Manon și Cele Treisprezece le făcu 
să își ţină pumnii strânși pe lângă corp. 

Sabatul Crochan rămase în tabără o săptămână ca 
să își îngrijească răniții și, astfel, rămaseră și Manon și 
Cele Treisprezece, ignorate și urâte. 

— Ce este locul ăsta? o întrebă Manon pe Glennis 
când o găsi pe bătrână lustruind mânerul unei mături 
legate cu aur, lângă foc. Alte două erau pe o mantie 
din apropiere. Era sarcina vrăjitoarei care conducea 
tabăra. 

— Asta e o tabără veche - una dintre cele mai 
vechi pe care le avem. Degetele noduroase ale lui 
Glennis se mișcau repede peste mânerul măturii. 
Fiecare dintre cele șapte Mari Vetre are un foc aici, la 

fel ca multe altele. Într-adevăr, erau mai mult de șapte 
în tabără. A fost un loc de adunare pentru noi după 
război și, de atunci, a devenit unul în care să le 
instruim pe vrăjitoarele mai tinere. Este un ritual pe 
care-l facem de ani în șir - le trimitem în sălbăticie 
câteva săptămâni ca să vâneze și să supraviețuiască 
doar cu mătura și un cuţit. Cât ele fac asta, noi 
rămânem aici. 

Manon întrebă încet: 

— Ştii care este ritualul nostru de iniţiere? 

Incordarea îi acapară chipul lui Glennis. 

— Da. Toate știm. 

Cărei vetre aparţinea vrăjitoarea pe care o ucisese 
la șaisprezece ani? Ce făcuse bunica ei cu inima 
vrăjitoarei Crochan pe care o adusese într-o cutie la 
fortăreața Cioc-Negru, purtând mantia inamicei drept 
trofeu? 

— Când plecaţi spre Eyllwe? întrebă Manon. 

— Mâine. Cele care au fost grav rănite în luptă s-au 
vindecat suficient încât să călătorească - sau să 
supraviețuiască singure. 

Manon simţi că i se strânse stomacul, dar ignoră 
regretul. 

Glennis întinse spre Manon o mătură a cărei bază 
era legată cu fire metalice obișnuite. 

— Zbori spre sud cu noi? 

Manon luă mătura, lemnul alunecând în mâna ei. 
Vântul îi șopti la ureche despre curentul rapid și 
puternic dintre piscurile de deasupra. 

Ea și Cele Treisprezece deja se hotărâseră în urmă 
cu câteva zile. Dacă spre sud mergeau vrăjitoarele 
Crochan, atunci și ele s-ar fi îndreptat într-acolo, chiar 
dacă fiecare zi care trecea i-ar fi putut osândi pe cei 
din nord. 

— Zburăm cu voi! spuse Manon. 

Glennis dădu din cap. 

— Mătura îi aparţine unei vrăjitoare brunete pe 
nume Karsyn. Bătrâna făcu semn din cap spre corturile 
din spatele lui Manon. Stă de strajă lângă balaurii 
vostri. 


Dorian decise că nu avea nevoie de un loc ascuns 
în care să se antreneze, ceea ce era în favoarea lui, de 
vreme ce în tabăra vrăjitoarelor Crochan nu exista 
intimitate. Nici în tabără, nici în jurul acesteia, având în 
vedere ochii ageri ai santinelelor care patrulau zi și 
noapte. 

Și de asta ajunsese să stea în faţa Vestei la vatra 
lui Glennis, vrăjitoarea roșcată fiind aproape adormită 
de plictiseală. 

— Mi se pare o mare pierdere de timp să înveţi să 
te transformi, mormăi ea, căscând pentru a zecea oară 
în ultima oră. Flutură o mână albă ca zăpada spre 
ringul improvizat de instrucție în care Cele 
Treisprezece își antrenau trupurile și-și ascuțeau 
instinctele. Ai putea să te lupti acum cu Lin. 

— Tocmai am văzut-o pe Lin cum aproape i-a scos 
dinții lui Imogen. lartă-mă dacă nu am chef să intru în 
ring cu ea. 

Vesta ridică o sprânceană castanie. 

— Inseamnă că nu ești bărbat. N 

— Îmi plac dinții acolo unde-i am. Oftă. Încerc să 
mă concentrez. 

Nicio vrăjitoare, nici măcar Manon, nu întrebase de 
ce se antrena. El doar menționase, în urmă cu aproape 
o săptămână, că păianjenul îl făcuse să se întrebe dacă 

s-ar fi putut transforma folosindu-și magia brută, iar ele 
ridicaseră din umeri. 

Acestea se  concentrau asupra vrăjitoarelor 
Crochan, a călătoriei spre Eyllwe care, foarte probabil, 
urma să înceapă în scurt timp. 

El nu auzise pe nimeni spunând ceva de adunarea 
unei armate, dar dacă asta ar fi putut împărţi armata 
Morathului chiar și puţin, ca să se aventureze spre sud 
și să se ocupe de ei, dacă asta l-ar fi distras pe Erawan 
când Dorian s-ar fi dus la fortăreaţa regelui valg... El ar 
fi acceptat. 

Deja le spusese lui Manon și lui Glennis ce știa 
despre regat și conducătorii lui. Părinţii Nehemiei și cei 
doi fraţi mai mici. Imperiul din Adarlan reușise să 
distrugă armata din Eyllwe, deci speranţa pe acel front 
era imposibilă, dar dacă ar fi adunat câţiva soldați ca 
să se îndrepte spre nord... Ar fi fost un avantaj pentru 
prietenii lui. 

Dacă ar fi supravieţuit, ar fi fost suficient. 

Dorian închise ochii, iar Vesta tăcu. Câteva zile, 
stătuse cu el când antrenamentul și mersul în 
cercetare îi permiseseră, urmărind orice transformare 
pe care o încercase: schimbarea părului, a pielii și 
ochilor. 

Niciuna nu-i reușise. 

Magia lui atinsese puterea furată a creaturii 
metamorfice - aflase suficient înainte să ucidă 
păianjenul. 

Acum trebuia să-și convingă magia să devină ca 
puterea acestei creaturi. Nu știa dacă asta se mai 
făcuse vreodată cu magie brută. 

„Fii ce vrei”, îi spusese Cyrene. 

Nimic. El își dorea să nu fie nimic. 

Dar Dorian continuă să privească în sinea sa, în 

266 


toate colțurile goale. Trebuia doar să o facă suficient 
de mult timp. Să stăpânească metamorfozarea. Să se 
furișeze în Morath și să găsească a treia cheie. Să 
ofere atunci Lacătului și porții tot ce era și ce fusese. 

lar apoi, totul avea să se termine. Pentru Erawan, 
da, și pentru el. 

Chiar dacă i-ar fi lăsat lui Hollin dreptul la tron. 
Hollin, care avusese și el drept tată un bărbat infestat 
de un valg. Să fi moștenit fratele său vreo trăsătură de- 
a demonului? 

Băiatul fusese brutal - dar fusese om? 

Hollin nu îl ucisese pe tatăl lor. Nu distrusese 
castelul. Nu o lăsase pe Sorscha să moară. 

Dorian nu îndrăznise să o întrebe pe Damaris. Nu 
era sigur ce ar fi făcut dacă sabia ar fi dezvăluit cine 
era el, cu adevărat. 

Așadar Dorian privi în interior, spre locul în care 
magia curgea în el și în care se putea mișca între foc, 
apă, gheaţă și vânt. 

Dar indiferent cum o folosea, indiferent cum își 
imagina părul castaniu sau o piele mai albă sau pistrui, 
nu se întâmpla nimic. 


Ea nu era un mesager, dar Manon înțelese aluzia - 
și oferta, împreună cu alte trei mături, toate pentru 
vrăjitoarele din tabără. 

Nu ar fi fost suficient să zboare cu ele spre Eyllwe. 
Nu, trebuia să afle lucruri despre ele. Despre fiecare 
vrăjitoare. 

Asterin, care supraveghease din partea cealaltă a 
focului, o ajunse din urmă, luând două dintre mături. 

— Am uitat că ele folosesc lemn roșu, spuse 

aghiotanta sa, studiind măturile din braţele ei. Ar fi 
mult mai ușor să le cioplească dintr-un lemn de esenţă 
tare. 

Manon încă simţea cum o duruseră mâinile în zilele 
lungi când cioplise prima ei mătură din bușteanul de 
stejar pe care îl găsise în Oakwald. Primele două 
încercări avuseseră ca rezultat niște tije rupte, așa că 
se hotărâse să își cioplească mătura cu mai multă 
atenţie. Din trei încercări, una pentru fiecare chip al 
Zeiţei. 

Pe atunci avea treisprezece ani, și doar câteva 
săptămâni trecuseră de la prima sângerare, care 
adusese curentul șuierător de putere care chema 
vântul, care curgea prin mături și o purta spre cer. 
Loviturile de daltă și de ciocan care transformaseră 
bucata de material aproape impenetrabil transferaseră 
acea putere în mătură. 

— Unde ai lăsat-o pe a ta? o întrebă Manon. 

Asterin ridică din umeri. 

— Undeva în fortăreaţa Cioc-Negru. 

Manon dădu din cap. Mătura sa zăcea acum în 
spatele unui dulap din camera ei din castelul bunicii. O 
aruncase acolo după ce magia dispăruse, mătura fiind 
doar o unealtă de curăţat fără aceasta. 

— Presupun că nu le vom recupera acum, spuse 
Asterin. 

— Nu, zise Manon, scrutând cerul. Mâine zburăm 
cu sabatul Crochan spre Eyllwe. Ca să ne întâlnim cu 
nu știu ce armată umană pe care trebuie să o 
întâmpine. 

Asterin strâmbă din buze. 

— Poate o să-i convingem pe toţi - pe vrăjitoare și 
armata din Eyllwe - să meargă spre nord. 

Probabil. Dacă erau destul de norocoase. Dacă nu 

pierdeau atât de mult timp încât Erawan să distrugă 
Nordul. 

Ele ajunseră la prima dintre vrăjitoarele pe care i le 
arătase Glennis, iar Asterin nu spuse nimic în timp ce 
Manon îi făcu semn aghiotantei sale să-i dea mătura. 

Vrăjitoarea Crochan strâmbă dezgustată din nas 
când ea lăsă mătura să i se legene între două degete. 

— Acum o să fiu nevoită s-o curăț din nou! 

zâmbetul schițat al lui Asterin însemna că 
problemele se apropiau repede. 

Așadar Manon își împinse aghiotanta, îndemnând-o 
să meargă mai departe, trecând printre corturi în 
căutarea celorlalte deţinătoare de mături. 

— Chiar crezi că merită să pierdem timpul? mormăi 
Asterin când cea de-a doua și, apoi, cea de-a treia 
vrăjitoare rânjiră când își primi mătura. Să o facem pe 
servitoarele cu prințesele astea răsfăţate? 

— Așa sper, șopti Manon când ajunseră la ultima 
vrăjitoare. Karsyn. Vrăjitoarea brunetă se uita fix spre 
cercul de balauri, chiar unde spusese Glennis că avea 
să fie. 

Asterin își drese vocea, iar vrăjitoarea se întoarse, 
chipul ei măsliniu încordându-se. 

Dar ea nu rânji superior. 

Încheindu-și misiunea, Asterin se întoarse, dar 
Manon îi spuse lui Karsyn, făcând semn din cap spre 
balauri: 

— Nu se compară cu folosirea măturilor. Sunt mai 
rapizi, mai mortali, dar trebuie să le dai și mâncare, și 
apă. 

Precauţia și curiozitatea se citeau în ochii verzi ai 
lui Karsyn. Ea se uită din nou la balaurii adunaţi de frig, 
femela mare și albastră a lui Asterin fiind lipită de 
Abraxos, care o acoperea cu o aripă. 

— Erawan i-a creat, folosind metode pe care nu 
prea le cunoaștem, zise Manon. A luat un tipar antic și 
l-a adus la viaţă. Căci balaurii nu mai existau în 
Adarlan de foarte mult timp. Și-a dorit să facă o armată 
de asasini fără minte, dar unii nu au ieșit astfel. 

Asterin rămase tăcută pentru prima dată. 

Karsyn vorbi în sfârșit. 

— Balaurii voștri seamănă mai mult cu niște câini. 

Nu era o insultă, își aminti Manon. Vrăjitoarele 
Crochan păstrau câinii ca animale de companie. Îi 
adorau, la fel ca oamenii. 

— Numele lui este Abraxos, spuse Manon. Este... 
diferit. 

— EI și cel albastru sunt parteneri. 

Asterin tresări. 

— Ce sunt? 

Karsyn arătă spre balaurul albastru îngrămădit 
lângă Abraxos. 

— El este mai mic și totuși, o adoră. Își freacă botul 
de ea când nu se uită nimeni. 

Manon făcu un schimb de priviri cu Asterin. Da, 
balaurii lor flirtau neîncetat, dar să se împerecheze... 

— Interesant, reuși Manon să spună. 

— Nu știai că fac așa ceva? 

Karsyn se încruntă. 

— Ştiam că se împerechează! izbucni în sfârșit 
Asterin. Dar nu am văzut asta... voit. 

— Din dragoste, spuse Karsyn, iar Manon își dădu 
ochii peste cap. Animalele astea, în ciuda stăpânului 
lor întunecat, sunt capabile de iubire. 

Erau prostii și totuși, o fărâmă din ea își dădu 
seama că era adevărat. 

— Cum te cheamă? o întrebă Manon, cu toate că 
știa deja. 

Dar precauţia invadă din nou privirea lui Karsyn, ca 
și când și-ar fi amintit cu cine vorbea, că mai erau și 
alţii care le-ar fi putut vedea discutând. 

— Mulţumesc pentru mătură! spuse vrăjitoarea și 
plecă printre corturi. 

Cel puţin una dintre vrăjitoare vorbise cu ea. Poate 
că drumul spre Eyllwe i-ar fi oferit șansa să discute cu 
mai multe, chiar dacă simțea apăsarea orelor și 
minutelor care treceau. 

„Grăbește-te spre nord! cânta vântul, zi și noapte. 
Grăbește-te, Cioc-Negru!” 

După ce Karsyn dispăru, Asterin rămase să se uite 
în continuare la Abraxos și Narene, scărpinându-se în 
cap. 

— Chiar crezi că s-au împerecheat? 

Abraxos își înălţă capul de unde și-l sprijinea pe 
spatele lui Narene și se uită spre ele ca și când ar fi 
spus „V-a luat destul de mult timp să vă daţi seama”. 


* 


— La ce ar trebui să mă uit mai exact? 

Stând în genunchi lângă genunchi în cortul lor 
minuscul pe lângă care șuiera vântul, Manon miji ochii 
aurii când se uită la chipul lui Dorian. 

— La ochii mei. Spune-mi doar dacă își schimbă 
culoarea. 

Ea mormăi. 

— Chiar e necesar să înveţi cum să te transformi? 

— Fă-mi pe plac, spuse el mieros și se scufundă în 
sinea lui, magia pâlpâind. 

„Căprui. Din albaștri ai să-i faci căprui”. 

Mincinos - el presupuse că era un mincinos pentru 
că-i ascundea adevăratul motiv. Nu avea nevoie ca 

Damaris să-i confirme asta. 

Ea i-ar fi putut interzice să meargă în Morath, dar 
mai exista o posibilitate, chiar mai rea decât asta. 

Că ar fi insistat să-l însoțească. 

Manon îi aruncă o privire care ar fi făcut un om mai 
simplu să fugă. 

— Încă sunt albaștri. 

Pe toţi zeii, ce frumoasă era! El se întrebă când nu 
i s-ar mai fi părut o trădare să gândească astfel. 

Dorian inspiră prelung, concentrându-se din nou și 
ignorând prezenţa discretă a celor două chei din 
buzunarul jachetei. 

— Spune-mi dacă se schimbă ceva. 

— E atât de diferită de magia ta? 

Dorian se lăsă pe spate sprijinindu-se de braţe cât 
își căută cuvintele ca să-i explice. 

— Nu este ca alte feluri de magie, care-mi curge 
prin vene și într-o clipă se schimbă din gheaţă în foc și 
în apă. 

Ea îl studie, înclinându-și capul așa cum îi văzuse 
el pe balauri făcând înainte să înghită complet o capră. 

— Care îţi place cel mai mult? 

O întrebare neobișnuit de personală. Chiar dacă în 
ultima săptămână, mulţumită căldurii relative a 
cortului și intimităţii, își petrecuseră câteva ore 
încolăciţi în păturile acum sub ei. 

Nu mai avusese pe cineva ca ea. Câteodată se 
întreba dacă nici ea nu mai avusese pe cineva ca el. 
Văzuse cât de des îi plăcea ei când el prelua controlul, 
când corpul i se zvârcolea sub al lui, iar ea se 
dezlănţuia total. 

Dar orele petrecute în acest cort nu le oferiseră 
niciun fel de intimitate, doar o distracție 
binecuvântată. Pentru amândoi. El se bucura de asta, 

își spunea în sinea lui. Nimic din toate astea nu se 
putea termina bine. Pentru niciunul din ei. 

— Cel mai mult îmi place gheaţa, recunoscu Dorian 
în cele din urmă, dându-și seama că tăcuse prea mult 
timp. A fost primul element care a ieșit din mine - nu 
știu de ce. 

— Nu ești o persoană rece. 

El ridică o sprânceană. 

— Asta e părerea ta de profesionistă? 

Manon îl studie. 

— Poţi să cobori la acele niveluri când ești furios, 
când îţi sunt amenințați prietenii. Dar nu ești rece la 
inimă. Am văzut bărbaţi care sunt, iar tu nu ești. 

— Nici tu nu ești, spuse el puţin prea încet. 

Un lucru pe care nu trebuia să îl spună. 

Manon înțepeni, ridicând bărbia. 

— Am o sută șaptesprezece ani, spuse ea 
categoric, și o mare parte din ei mi-am petrecut-o 
ucigând. Nu te convinge singur că evenimentele din 
ultimele câteva luni mi-au anulat trecutul! 

— Repetă-ţi asta! Se îndoia că-i vorbise cineva 
vreodată atât de deschis - se bucura că el făcea acum 
asta și rămânea cu gâtul intact. 

Ea mârâi în fața lui. 

— Ești un prost dacă tu crezi că faptul că sunt 
regina lor anulează adevărul, și anume că am ucis o 
mulțime de vrăjitoare Crochan. 

— Realitatea nu o să se schimbe niciodată. Acum e 
important cum faci asta să conteze. 

„Să faci asta să conteze”. Aelin spusese asta în 
primele zile după ce fusese eliberat de colier. El 
încercă să nu se întrebe dacă atingerea rece a pietrei 
Wyrd avea să-i cuprindă din nou gâtul. 

— Nu sunt o vrăjitoare Crochan miloasă. Nu am să 

273 


fiu niciodată, chiar dacă le port coroana de stele. 

Săptămâna asta, el auzise zvonuri despre coroana 
lor și ideile celor care se întrebau dacă avea să fie 
găsită în sfârșit. Coroana de stele a lui Rhiannon, 
furată de pe trupul ei mort chiar de Bătrâna Picioare- 
Galbene. Dorian nu avea nici cea mai vagă idee unde 
dispăruse după ce Aelin o ucisese pe Matroană. Dacă 
rămăsese cu acel carnaval ciudat alături de care 
călătorise ea, ar fi putut fi oriunde, sau vândută pentru 
câţiva bani. 

— Dacă asta se așteaptă vrăjitoarele Crochan să 
devin înainte să se alăture acestui război, atunci mâine 
am să le las să se aventureze singure în Eyllwe, 
continuă Manon. 

— Este atât de rău să îţi pese? 

Zeii știau că și el se luptase să facă asta. 

— Nu știu cum să o fac, mormăi ea. 

Era ridicol. O minciună sfruntată. Poate din cauza 
faptului că era extrem de posibil să se trezească din 
nou cu un colier la gât în Morath, poate din cauză că 
era un rege care își lăsase regatul în mâna inamicului, 
însă Dorian se trezi spunând: 

— Îți pasă. Știi și tu asta. De aceea toate astea te 
sperie atât de mult. 

Furia se citi în ochii ei aurii, dar nu spuse nimic. 

— Dacă-ţi pasă nu înseamnă că ești slabă, spuse 
el. 

— Atunci de ce nu îţi asculți propriul sfat? 

— Îmi pasă, zise și se enervă la fel de mult ca ea. 
Și decise să renunţe - să renunţe la bariera pe care și-o 
pusese singur și să nu se mai înfrâneze. Imi pasă mai 
mult decât ar trebui. Îmi pasă chiar şi de tine. 

Alt lucru pe care nu trebuia să-l fi spus. 

Manon se ridică în picioare - cât de mult îi 

permitea cortul. 
— Atunci ești un prost! zise ea, își puse cizmele și 
ieși în noaptea rece. 


* 


„Îmi pasă chiar și de tine”. 

Manon se încruntă când se întoarse în somn, prinsă 
între Asterin și Sorrel. Rămăseseră doar câteva ore 
până la plecare - până să se îndrepte spre Eyllwe și 
orice armată ar fi putut aștepta acolo ca să se alieze cu 
vrăjitoarele Crochan. Și care avea nevoie de ajutor. 

„Dacă-ţi pasă nu înseamnă că ești slabă”. 

Regele era un nesăbuit, ca un băiețel. Ce știa el? 

Cuvintele încă nu-i dădeau pace. „Este atât de rău 
să îţi pese?” 

Ea nu știa. Nu voia să știe. 


* 


Răsăritul nu era prea departe când un corp cald se 
strecură lângă al lui. 

— Nu e prea comod să fiți trei într-un cort, nu-i 
așa? zise Dorian pe întuneric. 

— Nu m-am întors pentru că sunt de acord cu tine. 

Manon trase pătura peste ea. 

Dorian schiță un zâmbet și adormi din nou, 
lăsându-și magia să îi încălzească pe amândoi. 

Când se treziră, ceva ascuţit din pieptul lui se 
domoli - doar puţin. 

Dar Manon se încrunta la el. Dorian se ridică, 
mormăind când își întinse braţele cât îi permitea cortul. 
— Ce este? întrebă când ea rămase încruntată. 

Manon își puse cizmele și apoi mantia. 

— Ochii tăi sunt căprui. 

El ridică o mână spre faţă, dar ea plecase deja. 

Dorian rămase locului, privind-o, tabăra grăbindu- 
se să plece. 

Acolo unde acea neliniște se domolise în pieptul 
lui, magia curgea acum mai liberă. Ca și când și 
aceasta ar fi scăpat de acele reţineri interioare când, 
cu o seară în urmă, se relaxase puţin. Ce îi dezvăluise 
el lui Manon era un fel de libertate, o eliberare. 

Soarele abia se vedea pe cer când își începură 
lungul zbor spre Eyllwe. 


Capitolul 25 


Cairn o lăsase să putrezească în cutie pentru o 
vreme. 

Era mai liniște aici, fără vuietul nesfârșit și băzâitor 
al râului. 

Nu era decât presiunea care-i creștea tot mai mult 
pe sub piele și în cap. Nu putea să fugă de ea nici 
măcar în uitare. 

Dar lanţurile tot îi intrau în piele, iar umezeala se 
aduna sub ea odată cu trecerea timpului, în vreme ce 
Maeve cu siguranţă se apropia tot mai mult de acel 
colier cu fiecare oră scursă. 

Nu își amintea când mâncase ultima dată. 

Se afundă din nou într-un gol întunecat, unde își 
spuse acea poveste - povestea - de nenumărate ori. 

Povestea ei, a ceea ce era și a ce nu voia să 
distrugă cedând în faţa cutiei aproape lipsite de aer, a 
încordării tot mai mari. 

Totuși, n-ar fi contat. Odată ce i s-ar fi pus colierul 
la gât, cât ar fi durat înainte ca prinţul valg dinăuntru 
să afle de la ea tot ce voia să știe Maeve? Înainte să-i 

pângărească și să-i distrugă toate barierele lăuntrice în 
căutarea acelor secrete importante? 

Cairn urma să-și reia activitatea curând, chinuind-o 
din nou. Și apoi, vindecătoarele aveau să revină cu 
fumul lor dulceag, la fel cum veniseră în ultimele luni 
sau ani - nu mai conta cât timp trecuse. 

Dar, pentru o clipă, văzuse dincolo de ele. Văzuse 
materialele care atârnau din tavan, papura acoperită 
de covoare tesute sub sandalele lor. Cuptoare care 
ardeau mocnit peste tot. 

Un cort. Era într-un cort. Afară se auzeau șoapte - 
nu în apropiere, ci destul de aproape pentru auzul său 
Fae. Oamenii vorbeau și pe limba ei, și în Vechea 
Limbă, cineva mormăind despre înghesuiala din 
tabără. 

O tabără militară, plină de Fae. 

Un loc mai sigur, spusese Cairn. Maeve își dorise 
ca ea să fie acolo, să o păzească de Morath până i-ar fi 
pus la gât colierul din piatră rece Wyrd. 

Dar apoi, uitarea o învălui. Când se trezi, curată și 
fără dureri, știu că, în curând, Cairn avea să revină. 
Pânza lui fusese ștearsă, pregătită pentru a fi vopsită 
în roșu. Marele final îngrozitor nu era menit să o 
stoarcă de informaţii și nici destinat triumfului lui 
Maeve, ci era pentru plăcerea lui. 

Și Aelin era pregătită, la rândul ei. 

De data asta, nu o înlănţuiseră de altar, ci de o 
masă de metal din mijlocul unui cort mare, pe care el 
pusese să fie aranjat astfel încât să fie la confortabil ca 
o casă - sau ce ar fi putut considera Cairn drept casă. 

Lângă unul dintre pereţii de pânză se afla un dulap 
înalt cu sertare, dar ea se îndoia că înăuntru erau 
haine. 

Fenrys dormea alături, cu botul pe labele din faţă. 

Dormea pentru prima dată. Suferinţa îl apăsa, 
mătuindu-i blana și întunecându-i ochii strălucitori. 

O altă masă fusese adusă în apropierea celei pe 
care era întinsă ea, o bucată de material acoperind trei 
obiecte, un petic de catifea neagră fiind lăsat lângă cel 
mai apropiat - pentru instrumentele pe care urma să le 
folosească asupra ei. Așa și-ar fi expus un negustor 
cele mai scumpe bijuterii. 

Două scaune erau faţă-n faţă de cealaltă parte a 
celei de-a doua mese, înaintea unui cuptor imens, plin 
ochi cu bușteni aprinși. Fumul se unduia tot mai sus... 

O găurică fusese decupată în tavanul cortului. Și, 
prin ea... 

Privind cerul nopţii și lumina slabă a stelelor, Aelin 
nu se putu abţine să nu tremure de emoție. 

Stele. Doar două, dar deasupra erau stele. Cerul... 
nu era pe deplin întunecat, ci mai degrabă de un gri 
murdar. 

Probabil că soarele avea să apară peste vreo oră, 
dacă stelele încă se vedeau. Poate ar fi rezistat 
suficient încât să vadă lumina zilei. 

Fenrys deschise ochii și-și ridică fruntea, urechile 
zvâcnindu-i. 

Aelin inspiră adânc în clipa în care Cairn intră prin 
clapele cortului, permițându-i să vadă licărul focurilor și 
amurgul de dincolo. Nimic altceva. 

— Te-ai odihnit bine? 

Aelin nu spuse nimic. 

Cairn mângâie cu o mână marginea de metal a 
mesei. 

— Ştii, m-am tot gândit ce să-ţi fac. Cum să 
savurez cu adevărat momentul, să-l fac special pentru 
amândoi, înainte de sfârșit. 

Mărâitul lui Fenrys vui prin cort. Cairn luă pânza de 

278 


pe masa mai mică, descoperind farfurii plate din metal 
cu trei picioare, pline cu bușteni neaprinși. 

Aelin înțepeni când el luă unul și îl fixă sub piciorul 
mesei de metal. Un cuptor mai mic, cu picioarele tăiate 
ca bolul să fie la mică distanţă de pământ. 

Pe al doilea îl așeză sub mijlocul mesei, iar pe al 
treilea, la cap. 

— Ne-am mai jucat cu mâinile tale, spuse Cairn. 
Aelin începu să tremure, să tragă de lanţurile care îi 
legau braţele deasupra capului. El zâmbi mai larg. Să 
vedem cum reacţionează tot corpul tău la foc, fără 
darul tău special. Poate o să arzi, ca noi ceilalţi. 

Aelin se smuci inutil, picioarele alunecându-i pe 
metalul încă rece. 

Nu așa... 

Cairn băgă mâna în buzunar și scoase o cremene. 

Nu voia să-i distrugă pur și simplu trupul, ci pe ea- 
voia să-i stingă focul pe care ajunsese să îl iubească, 
să distrugă partea dinăuntrul ei care cânta. 

Urma să-i topească pielea și oasele până s-ar fi 
temut de foc, până l-ar fi urât, așa cum le ura pe 
vindecătoarele care veniseră de nenumărate ori ca să 
îi întremeze trupul, ca să nu mai știe ce era real și ce 
fusese un vis. 

Fenrys mârâia încontinuu, la nesfârșit. 

Cairn spuse încet: 

— Poţi să ţipi cât vrei, dacă îţi face plăcere. 

Masa avea să se înroșească, mirosul de carne arsă 
i-ar fi umplut nările, iar ea nu ar fi putut să-l oprească, 
să pună capăt situaţiei; ar fi suspinat cuprinsă de 
agonie, în timp ce arsurile s-ar fi adâncit în pielea și 
oasele ei... 

Presiunea din corpul și capul ei se estompă, 
trecând în plan secund când Cairn scoase o pungă 

împăturită din celălalt buzunar. O lăsă pe bucata de 
catifea neagră, iar ea zări formele uneltelor subțiri 
dinăuntru. 

— Pentru momentul în care am să mă plictisesc să 
încing masa, spuse el, atingând trusa de scule. Vreau 
să văd cât de mult o să ţi se ardă pielea. 

Fierea îi ţâșni în gât când el cântări cremenea din 
mâini și se apropie. 

Atunci, ea începu să se înfricoșeze, identitatea sa 
amenințând să dispară odată ce trupul i s-ar fi topit, 
curând, pe această masă încălzită. 

Zarurile fuseseră aruncate. Era soarta care i se 
pregătise, iar ea avea s-o îndure, deși două cuvinte i se 
nășteau pe limbă. 

„Te rog!” 

Încercă să le înghită, să le ţină prizoniere când 
Cairn se ghemui lângă masa ei, cu cremenea ridicată. 

„Să nu cedezi!” 

„Să nu cedezi!” 

„Să nu cedezi!” 

— Așteaptă! se auzi vocea răgușită. 

Cairn se opri și se ridică în picioare. 

— Să aştept? 

Aelin tremura, respirând sacadat. 

— Așteaptă! 

Cairn își încrucișă braţele. 

— Ai vrea să spui în sfârșit ceva? 

Ar fi lăsat-o să le promită orice lui și lui Maeve, iar 
apoi tot ar fi aprins acele focuri. Maeve nu ar fi aflat că 
ea cedase decât după câteva zile. 

Aelin se forță să îl privească în ochi, apăsând placa 
de fier de sub ea cu mâinile înmănușate. 

O ultimă șansă. 

Văzuse stelele de deasupra capului - un dar 

minunat ca oricare altul pe care îl primise, mai special 
decât bijuteriile, rochiile și arta la care râvnise cândva 
și pe care le adunase în Rifthold. Ultimul dar pe care l- 
ar fi primit, dacă și-ar fi asumat destinul care i se 
pregătise. Dacă ar fi reușit să îl manipuleze. 

Ca să termine cu asta, să o distrugă pe ea. Înainte 
ca Maeve să îi pună colierul din piatră Wyrd în jurul 
gâtului. 


Răsăritul se apropia, stelele stingându-se una după 
alta. 

Rowan pândea lângă intrarea sudică a taberei, 
puterea lui zdrăngănind. 

Cortul lui Cairn era în mijlocul taberei. Doi kilometri 
și jumătate îl despărțeau pe Rowan de prada lui. 

Când străjerii aveau să-și schimbe tura, avea să-i 
ucidă - să ucidă toţi soldaţii din calea lui. Pe câţi i-ar fi 
recunoscut? Pe câţi îi antrenase? O mică parte din el se 
ruga să fie puţini și spera ca, în cazul în care l-ar fi 
recunoscut, să se retragă cu înțelepciune. Totuși, nu 
intenţiona să se oprească. 

Rowan scoase toporișca de la centură, un cuţit 
lung lucind deja în cealaltă mână. 

Un calm criminal îl cuprinsese în urmă cu câteva 
ore. În urmă cu câteva zile. În urmă cu câteva luni. 

Mai avea de așteptat câteva minute. 

Cei șase străjeri de la intrarea în tabără își 
părăseau posturile. Santinelele din copacii din spatele 
lui, inconștiente de prezenţa lui în seara asta, ar fi 
sesizat acţiunea în clipa în care colegii lor ar fi murit. Și 
cu siguranţă l-ar fi reperat în clipa în care ar fi plecat 
din pădure, traversând bucata îngustă de iarbă dintre 

copaci și tabără. 

Se gândise să se apropie în zbor, dar patrulele 
aeriene dăduseră târcoale toată noaptea, iar dacă le-ar 
fi înfruntat, consumând mai multă putere decât era 
necesar pentru a bloca săgețile care cu siguranţă s-ar 
fi tras de dedesubt... Ar fi pierdut rezerve importante 
de energie. Așadar, trebuia să meargă pe jos, să alerge 
rapid și brutal spre mijlocul taberei și apoi spre ieșire, 
cu Aelin sau Cairn. 

Încă în viaţă. Momentan, trebuia să îl ţină în viaţă 
pe Cairn. Suficient de mult timp încât să iasă din 
tabără și să ajungă într-un loc unde ar fi putut scoate 
toate răspunsurile de la el. 

„Pleacă, îl îndemnă încet o voce. Pleacă acum!” 

Sora lui Essar îl sfătuise să aștepte până la răsărit, 
când straja era cea mai slăbită, când ea s-ar fi asigurat 
că anumiţi gardieni nu soseau la timp. 

„Pleacă acum!” 

Acea voce, blândă și insistentă, îl îndemnă. ÎI 
împinse spre tabără. 

Rowan își dezgoli dinţii, respirând sacadat. Lorcan 
și Gavriel așteptau un semn, un licăr al magiei lui, când 
ajungea destul de departe în tabără. 

„Acum, prințe!” 

El cunoștea acea voce și îi simţise blândețea, iar 
dacă la ureche îi șoptea însăși Doamna Luminii... 

Rowan nu își acordă timp să se gândească, să se 
înfurie pe zeița care îl îndemna să acţioneze, dar ar fi 
sacrificat-o Lacătului cu bucurie pe partenera lui. 

Așadar Rowan se pregăti, încercând să-și păstreze 
calmul. 

Trebuia să fie calm. Precis. Mortal. 

Fiecare lovitură a sabiei și fiecare explozie a puterii 
lui trebuiau să conteze. 

Rowan își îndreptă magia spre intrarea în tabără. 

Străjerii se apucară de gât, scuturile slabe 
clătinându-se în jurul lor. Rowan îi distruse imediat, 
magia lui lăsându-i fără aer în plămâni și secătuindu-le 
sângele. 

Căzură la pământ o clipă mai târziu. 

Santinelele strigară din copaci, ordinul „Daţi 
alarma!” răsunând peste tot. 

Dar Rowan alerga, iar santinelele din copaci, ale 
căror strigăte zăboveau în aer odată cu gâfâielile lor, 
erau deja moarte. 


Ivirea zorilor colora cu lentoare cerul într-o nuanţă 
roșiatică. 

Stând la marginea pădurii care mărginea partea 
estică a taberei, cu un kilometru de dealuri verzi între 
el și marginea armatei, Lorcan monitoriza armata 
agitată. 

Gavriel se transformase deja, iar leul de munte se 
plimba acum lângă pădure, așteptând semnalul. 

Îi era greu să nu se uite în spate, deși Lorcan nu o 
putea vedea. O lăsaseră pe Elide la câţiva kilometri în 
pădure, ascunsă între copacii care mărgineau o vale 
îngustă. Dacă totul decurgea prost, trebuia să fugă mai 
departe pe dealurile împădurite, spre munţii antici, 
unde pândeau încă prădători mai mortali și mai vicleni 
decât fiinţele Fae. 

Nu îi zisese niciun cuvânt de rămas-bun, deși le 
urase noroc tuturor. Oricum Lorcan nu reușise să 
găsească vorbele potrivite, așa că plecase fără să se 
uite înapoi măcar. 

Dar acum, o făcea. Se ruga ca ea să nu vină să Îi 

caute, în caz că nu se întorceau. 

Gavriel se opri din mers, ciulind urechile spre 
tabără. 

Lorcan înţepeni. 

Un licăr al puterii lui se trezi și pâlpăi. 

Moartea le făcea semn în apropiere. 

— Este prea curând, spuse Lorcan, căutând orice 
urmă a semnalului pe care trebuia să li-l dea 
Whitethorn. 

Nimic. 

Urechile lui Gavriel erau lipite de cap. Și totuși, 
zbaterile muribunzilor trecură pe lângă ei. 


Capitolul 26 


Aelin înghiţi în sec o dată și încă o dată, 
întruchipând teama și nesiguranța în timp ce zăcea 
înlănţuită pe masa de metal, Cairn așteptând răspunsul 
ei. 

— După ce-o să mă distrugi de tot azi, cum ai să te 
simţi știind că ești tot o nulitate? spuse ea cu o voce 
spartă. 

Cairn rânji. 

— Se pare că mai ai niște flăcări în tine. Bun! 

Îi zâmbi și ea prin mască. 

— Ţi s-a dat ocazia să depui jurământul doar 
pentru asta. Pentru mine. Fără mine, ești o nulitate! Ai 
să fii din nou una. Chiar mai rău, din ce am auzit. 

Cairn strânse piatra de cremene. 

— Continuă să vorbești, căţea ce ești! Să vedem ce 
obţii cu asta! 

Ea râse răgușit. 

— Ştii, străjerii stau de vorbă când ești plecat. Uită 
că și eu sunt Fae și aud la fel de bine ca voi. 

Cairn nu spuse nimic. 

— Cel puţin sunt de acord cu mine într-o privinţă. 
Ești laș. Trebuie să legi oamenii ca să îi rănești pentru 
că asta te face să te simţi bărbat. Aelin se uită cu 
subînţeles între picioarele lui. Nu prea înzestrat. 

Îl străbătu un fior. 

— Vrei să-ţi arăt cât de înzestrat sunt? 

Aelin râse din nou, cu calm și aroganță, și se uită la 
tavan, spre cerul care se lumina. Ultimul pe care avea 
să-l vadă, dacă-i reușea schema. 

Intotdeauna mai existase cineva, o rezervă, care 
să îi ia locul dacă ar fi eșuat. Faptul că moartea ei ar fi 
însemnat și moartea lui Dorian și i-ar fi făcut pe zeii 
plini de ură să îi ceară viaţa ca să făurească Lacătul... 
Nu era ciudat să se urască din cauza asta. Dezamăgise 
destui oameni, dezamăgise întregul Terrasen, așa că 
povara în plus nu prea mai conta. Ea oricum nu avea s- 
o mai simtă mult timp. 

Așadar, spuse tărăgănat spre cer, spre stele: 

— O, știu că nu prea am ce să văd în privinţa asta, 
Cairn! lar tu nu ești suficient de bărbat încât s-o 
foloseşti fără să tipe cineva la tine, nu-i așa? La 
tăcerea lui, ea zâmbi superior. Așa credeam și eu. Am 
avut de-a face cu mulţi ca tine la Breasla Asasinilor. 
Sunteţi toți la fel. 

El mârâi. 

Aelin doar chicoti și se mișcă de parcă s-ar fi făcut 
comodă. 

— Haide, Cairn! Fă ce poţi mai rău! 

Fenrys scheună în semn de avertisment. 

Ea așteptă și așteptă, continuând să zâmbească 
superior și să-și relaxeze membrele. 

O mână se izbi în stomacul ei, destul de puternic 
încât s-o facă să se ghemuiască, aerul ieșindu-i din 

plămâni. 

Apoi, o altă lovitură, în coaste, o făcu să strige 
răgușit. Fenrys lătră. 

Încuietorile zăngăniră, descuindu-se. Respirația 
fierbinte îi gâdilă urechea în clipa în care fu smucită de 
pe masă. 

— Poate că ordinele lui Maeve mă ţin la distanţă, 
cățea ce ești, dar să vedem cât o să mai vorbeşti după 
asta! 

Picioarele ei nu reușiră s-o susţină înainte să o 
apuce Cairn de ceafă și să o izbească de marginea 
mesei de metal. 

Stelele explodară orbitor și agonizant când metalul 
și osul pârâiră prin masă. Aelin se clătină și căzu pe 
spate, la pământ, din cauza picioarelor înlănţuite. 

Fenrys lătră din nou, frenetic și furios. 

Dar Cairn ajunse lângă ea și o apucă de păr atât de 
strâns încât i se umeziră ochii, iar Aelin strigă iarăși 
când el o târî pe podea spre cuptorul mare și fierbinte. 

O ridică de păr și îi împinse înainte faţa mascată. 

— Să văd cum mă mai iei acum peste picior! 

Căldura o perpeli imediat, flăcările fiind foarte 
aproape de pielea ei. O, pe toţi zeii, ce căldură... 

Masca de pe faţă și lanţurile de pe corp se 
încălziră. 

În ciuda planurilor ei, involuntar, se retrase, dar 
Cairn o ţinu ferm. O împinse spre foc în timp ce trupul i 
se încordă, luptându-se pentru orice gură de aer rece. 

— Am să-ţi topesc fața atât de rău încât nici măcar 
vindecătoarele nu or să poată să te vindece, îi șopti el 
la ureche, împingând-o, iar membrele începură să-i 
tremure, căldura arzându-i pielea, lanţurile și masca. 

Cairn o împinse un centimetru mai aproape de foc. 

Piciorul lui Aelin alunecă înapoi, între picioarele lui. 

Acum. Trebuia să se întâmple acum... 

— Bucură-te de respiraţia fierbinte, zise el printre 
dinţi, iar ea îl lăsă să o împingă încă un centimetru. ÎI 
lăsă să își piardă echilibrul, doar puţin, în timp ce ea își 
mișcă brusc trupul nu în sus, ci spre el, piciorul ei 
cuprinzându-i glezna când Cairn se legănă. 

Aelin se roti, lovindu-l cu umărul în piept. Cairn se 
prăbuși la pământ. 

Ea alergă - sau încercă să o facă. Având lanţuri la 
picioare, abia putea să meargă, dar trecu pe lângă 
Cairn clătinându-se, știind că el deja se răsucea, deja 
se ridica. 

„Fugi...” 

Cairn o apucă de gambe și trase, iar Aelin căzu la 
pământ, dinţii clănţănindu-i când se loviră de mască, 
spărgându-i buza. 

Apoi el ajunse deasupra ei, lovind-o în mod repetat 
peste cap, gât și piept. 

Întrucât mușchii îi erau epuizați pentru că nu-i 
folosise, în ciuda vindecătoarelor care împiedicaseră 
atrofierea, nu reușea să-l îndepărteze. Nici să îl 
răstoarne, deși încercă. 

Cairn bâjbâi în spate - după un vătrai de fier care 
se încălzea în cuptor. 

Aelin se zbătu, încercând să ridice mâinile 
deasupra capului, ca să îi cuprindă gâtul cu lanţul, dar 
acesta fusese prins de lanţul de la coaste și de pe 
spate. 

Lătrăturile lui Fenrys răsunară. Cairn bâjbâi din nou 
după vătrai, dar nu-l apucă. 

Cairn se uită în spate ca să ia vătraiul, îndrăznind 
să își ia o clipă privirea de la ea. 

Aelin nu ezită. Își ridică fruntea și-și izbi faţa 
mascată în capul lui Cairn. 

El căzu pe spate, iar Aelin se avântă spre clapele 
cortului. 

Cairn se înfrâna mai mult decât estimase ea. 

Nu avea să o ucidă, iar faptul că acum îl 
provocase... 

Abia se ridicase când Cairn îi apucă din nou părul și 
o aruncă în dulapul cu sertare cu toată forța. 

Aelin se lovi de acesta cu un trosnet care-i răsună 
prin tot corpul. 

Ceva se rupse în ea, iar tânăra strigă, încet și cu 
vocea spartă, când căzu la podea. 

Fenrys își văzuse geamănul înfigându-și un cuţit în 
inimă. Îl văzuse pe Connall sângerând pe gresie şi 
murind. Și i se ordonase să îngenuncheze în faţa lui 
Maeve chiar în acel sânge în timp ce li poruncise să o 
servească. 

El stătuse într-o cameră de piatră două luni, văzuse 
ce făcuseră cu trupului și spiritului unei tinere regine. 
Nu reușise să o ajute în timp ce ea ţipase încontinuu. 
Nu va înceta să audă acele ţipete. 

Dar sunetul care ieși din ea când Cairn o aruncă în 
dulap, unde Fenrys îl văzuse aranjându-și uneltele, 
sunetul pe care îl scosese ea când atinse podeaua fu 
cel care îl distruse complet. 

Un mic sunet. Incet. Deznădăjduit. 

Nu îl mai auzise vreodată la ea, nici măcar o dată. 

Cairn se ridică în picioare și își șterse nasul spart și 
însângerat. 

Aelin Galathynius se agită, încercând să se ridice 
pe antebraţe. 

Cairn scoase vătraiul încins din cuptor. Îl îndreptă 

spre ea ca pe o sabie. 

Fenrys se luptă în legăturile invizibile în timp ce 
Aelin se uită la el, spre locul unde stătuse în ultimele 
două zile, în același loc nenorocit de lângă peretele 
cortului. 

Disperarea strălucea în ochii lui. 

Disperare adevărată, fără lumină sau speranţă. 
Genul de disperare care își dorea moartea. Genul de 
disperare care începea să slăbească forţa, să distrugă 
orice hotărâre de a suporta. 

Ea clipi la el. De patru ori. Sunt aici, sunt cu tine. 

Fenrys știa pentru ce era. Mesajul final. Nu înaintea 
morţii, ci înaintea genului de despărțire din care nu va 
pleca nimeni. Înainte să revină Maeve cu colierul din 
piatră Wyrd. 

Cairn roti vătraiul în mâini, căldura emanând din 
vârful acestuia. 

lar Fenrys nu putea lăsa să se întâmple asta. 

El nu putea permite asta. In sufletul lui distrus, în 
ce mai rămăsese din el după tot ce fusese forțat să 
vadă și să facă, nu putea permite asta. 

Jurământul sângelui îi tinu pe loc membrele. Un 
lanţ întunecat care trecea prin sufletul lui. 

El nu avea de gând să permită asta. Acea 
distrugere finală. 

Se ridică în lanţul întunecat al legăturii, ţipând, deși 
nu ieși niciun sunet din botul deschis. 

Se împinse de nenumărate ori în lanţurile invizibile, 
în ordinul jurat cu sânge de a se supune, de a nu 
acţiona, de a privi. 

Și sfidă asta. Tot ce era jurământul sângelui. 

Durerea îl străpunse până în inimă. 

Ignoră durerea în timp ce Cairn îndreptă vătraiul 
încins spre tânăra regină cu inima de foc. 

El nu avea de gând să permită asta. 

Mârâind, masculul din el zbătându-se, Fenrys strigă 
la lanţul întunecat care îl lega. 

ÎI mușcă, trăgând cu orice urmă de sfidare pe care 
o avea. 

ÎI lăsă să îl ucidă, să îl distrugă. El nu avea de gând 
să servească. Nici măcar o clipă. El nu intenţiona să se 
supună. 

Și lent, Fenrys se ridică în picioare. 


* 


Durerea o zdruncină pe Aelin în timp ce stătea 
întinsă, gâfâind, brațele chinuindu-se să îi țină capul și 
pieptul deasupra pământului. 

Nu se uita la Cairn și la vătrai. 

Ci la Fenrys care se ridica, corpul lui unduindu-se 
tremurând de durere, botul încreţindu-se de furie. 

Până și Cairn se opri. Se uită spre lupul alb. Stai 
Jos. 

Fenrys mârâi, profund și urât. Și tot se luptă să se 
ridice în picioare. s : 

Cairn îndreptă vătraiul spre covor. /ntinde-te. Asta 
e un ordin de la regina ta. 

Fenrys tremură, părul de pe spate ridicându-se. 
Dar stătea în picioare. 

Stătea în picioare. 

În ciuda ordinului, în ciuda ordinelor jurământului 
de sânge. 

Ridică-te. 

De departe, răsunau cuvintele. 

Cairn strigă: 

— Întinde-te! 

Capul lui Fenrys se agită dintr-o parte în alta, 

corpul zbătându-se în lanţurile invizibile. Împotriva 
jurământului invizibil. 

Ochii lui negri îi întâlniră pe ai lui Cairn. 

Sângele începu să curgă din nările lupului. 

L-aș ucide - ca să rup jurământul. Îi va distruge 
sufletul. Corpul lui va urma imediat după asta. 

Dar Fenrys puse o labă în faţă, ghearele intrând în 
pământ. 

Chipul lui Cairn se albi la acel pas. Acel pas 
imposibil. 

Ochii lui Fenrys se îndreptară spre ai ei. Niciunul nu 
avea nevoie de codul tăcut dintre ei pentru cuvântul pe 
care îl văzu în privirea lui. Ordinul și rugămintea. 

Fugi. 

Și Cairn citi cuvântul. 

Și spuse printre dinţi: 

— Nu poate cu spinarea ruptă, înainte să lovească 
spatele lui Aelin cu vătraiul. 

Cu un urlet, Fenrys sări. 

Și cu asta, el rupse complet jurământul de sânge. 

Lupul și spiridușul căzură rostogolindu-se pe covor, 
urlând și lovind. 

Fenrys se lungi spre gâtul lui Cairn, corpul lui 
imens ţintuind masculul, dar acesta din urmă puse 
picioarele între ei și lovi. 

Aelin se ridică, impunând forţă în picioare când 
îngenunche lângă dulap. Fenrys lovi latura mesei de 
metal, dar se mișcă imediat, izbindu-și corpul de Cairn. 

Un șuierat încet se auzi în apropiere, iar Aelin 
îndrăzni să își mute privirea ca să găsească vătraiul 
stând în dreapta ei. 

Își răsuci picioarele spre acesta. Puse mijlocul 
lanțului de la picioare pe vârful înroșit în foc. 

Încet, zalele din mijloc se încălziră. 

Lupul și spiridușul se loviră într-o încurcătură de 
gheare, pumni și dinţi, apoi se despărţiră. 

Ruperea jurământului de sânge avea să îl ucidă. 

Erau ultimele lui respiraţii, ultimele bătăi ale inimii. 

— Îți jupoi blana de pe oase, spuse gâfâind Cairn. 

Fenrys respiră sacadat, sângele curgând dintre 
dinţi în timp ce lovea cu labele. Privirea lui nu se mută 
de la Cairn în timp ce se mișcau în cerc, evaluându-se 
unul pe celălalt ca să dea lovitura fatală. 

Zalele din mijlocul lanțului  începură să 
strălucească. 

Deasupra, cerul se lumină gri. 

Fenrys și Cairn se rotiră din nou, pas cu pas. 

Epuizându-l, obosindu-l. Cairn cunoștea prețul 
ruperii jurământului de sânge. Ştia că trebuia doar să 
aștepte până ce Fenrys murea. 

Și Fenrys știa asta. 

El atacă, dinţii pocnind spre gâtul lui Cairn în timp 
ce labele loviră tibiile masculului. 

Aelin luă vătraiul, se sprijini în călcâie și ridică tija. 
Aceasta se tensionă în zalele încinse ale lanţului, iar ea 
împinse încontinuu picioarele în jos, brațele tremurând. 

Cairn și Fenrys se rostogoliră, iar Aelin scrâșni din 
dinţi, strigând. 

Lanţul dintre picioare se rupse. 

Era singurul lucru de care avea nevoie. 

Ea se ridică în picioare, dar se opri. Fenrys, țintuit 
de Cairn, se uită în ochii ei. Mărâi avertizând și 
ordonând. 

Fugi. 

Cairn întoarse capul spre ea. Spre lanțul care 

atârna liber între gleznele ei. 

— Tu... 

Dar Fenrys se ridică brusc, prinzând cu maxilarul 
umărul lui Cairn. 

Cairn strigă, arcuindu-se, vrând să îl prindă de 
spate pe Fenrys. 

Fenrys se uită din nou în ochii ei, sfâșiind umărul 
lui Cairn chiar în timp ce masculul îl împinse în 
marginea mesei. Spinarea lui Fenrys se izbi de metal, 
destul de puternic încât să se rupă osul. 

Fugi. 

Aelin nu ezită. Ea alergă spre clapele cortului. 

Și în dimineaţa de dincolo de ele. 

Un kilometru spre mijlocul taberei. Spre cort. 

Soldaţii reacţionaseră cum anticipase Rowan, iar el 
îi ucisese corespunzător. 

Păsările de pradă plonjară spre el, atacând cu vânt 
și gheață de deasupra. El le distruse magia cu un val 
de-al lui, împrăștiindu-i. 

Un grup de războinici îl atacă din spatele unui rând 
de corturi. 

Unii îl priviră și alergară înapoi de unde veniseră. 
Toţi soldaţii pe care îi instruise. Și unii pe care nu îi 
instruise. Totuși, mulţi rămaseră ca să lupte. 

Rowan le sfâșie scuturile, le scoase aerul din 
plămâni. Unii se treziră cu securea lui în gât. 

Aproape. Atât de aproape de acel cort! El urma să 
le facă semn lui Lorcan și Gavriel într-o clipă. Când era 
destul de aproape încât să aibă nevoie de o diversiune 
ca să poată ieși. 

Alt atac violent al soldaţilor se îndreptă spre el, iar 

Rowan își înclină cuțitul lung. Puterea lui îndepărtă 
săgețile trase, apoi distruse arcașii, transformându-i pe 
toți în așchii însângerate. 

Aelin fugi. 

Picioarele ei slăbite se clătinară pe iarbă, mâinile 
încă legate restricţionând mișcarea, dar ea fugi. Alese 
o direcţie, orice direcţie în afară de ceața râului din 
stânga, și fugi. 

Soarele răsărea, iar tabăra armatei... Era mișcare 
în spatele ei. Strigăte. 

Ea le ignoră și merse în dreapta. Spre soarele care 
răsărea, ca și când ar fi fost îmbrăţișarea primitoare a 
Malei. 

Nu putea inspira suficient aer prin fanta măștii, dar 
merse în continuare, fugind pe lângă corturi, soldați 
care întoarseră capetele spre ea, ca și când erau 
nedumeriţi. Ea apucă vătraiul în mâinile îmbrăcate în 
fier, refuzând să vadă de ce era agitaţie, dacă fugea 
Cairn furios în spatele ei. 

Dar apoi îi auzi. Strigând ordine. 

Pași grăbiţi în iarba din spate, apropiindu-se. 
Oamenii din faţă erau alertaţi de strigătele lor. 

Picioare goale mișcându-se repede pe pământ, 
picioarele ei extenuate oprindu-se brusc. 

Aelin se îndreptă în continuare spre orizontul estic. 
Spre copaci și munţi, spre soarele care se ridica 
deasupra lor. 

lar când primii soldaţi îi blocară calea, strigând să 
se oprească, ea înclină vătraiul de fier și nu ezită. 


* 

Moartea îi cânta lui Lorcan. 

După păsările de pradă care se împrăștiau tot mai 
departe în tabără, știa că Whitethorn era aproape de 
cortul lui Cairn. 

Foarte curând urmau să primească semnalul. 

Lorcan și Gavriel respirară calm, pregătindu-și 
puterea. Aceasta zbârnâi prin ei, ca două valuri care se 
ridicau. 

Dar moartea începea să îl cheme în altă parte a 
taberei. 

Mai aproape de ei. Mișcându-se repede. 

Lorcan scrută cerul care se lumina, apoi rândul 
primelor corturi. Intrarea cu gardieni. 

— Cineva vine spre noi, îi șopti Lorcan lui Gavriel. 
Dar Whitethorn este încă acolo. 

Fenrys. Sau poate Connall. Poate sora lui Essar, pe 
care nu o plăcuse niciodată. Dar asta nu mai conta 
dacă ea nu îi trădase. 

El arătă spre intrarea din nord. 

— lei tu partea aia. Fii pregătit să ataci din lateral. 

Gavriel fugi, ca un prădător gata să atace nevăzut, 
când Lorcan atacă direct. 

Moartea licări. Whitethorn era aproape de mijlocul 
taberei. lar acea forţă care se apropia de intrarea lor 
estică... 

La naiba cu așteptarea. 

Lorcan ieși dintre copaci, puterea întunecată 
rotindu-se, pregătită să întâmpine ceea ce pătrunse 
printre rândurile de corturi. 

Scoțând sabia de la centură, scrută cerul, tabăra, 
lumea în timp ce moartea licări, când soarele care 
răsărea polei iarba și făcu roua să se evapore. 

Nimic. Nici urmă a ce sau cine... 

El ajunse la primele șanțuri de la marginea taberei, 
adânciturile fiind înguste și abrupte, când apăru Aelin 
Galathynius. 

Lorcan nu se aștepta la suspinul din gâtul său când 
ea fugi printre corturi, când privi masca de fier și 
lanţurile de pe ea, mâinile încă legate. 

Când privi sângele care îi uda pielea, cămașa 
scurtă și albă, părul ei, mai lung decât atunci când o 
văzuse ultima dată și lipit de cap cu sânge. 

Genunchii îi cedară și chiar și magia lui șovăi la 
vederea fugii ei frenetice și disperate spre marginea 
taberei. 

Soldaţii alergau spre ea. 

Lorcan fugi, întinzându-și magia în sus și lateral. 
Nu spre ea, ci spre Whitethorn, care fugea încă spre 
mijlocul taberei. 

„Ea este aici, ea este aici, ea este aici”, semnală el. 

Dar Lorcan era prea departe, dâmburile înverzite și 
șanțurile dintre ele erau acum nesfârșite, când zece 
soldaţi se îndreptau spre Aelin, blocându-i calea spre 
câmpul deschis. 

Unul lovi cu sabia, o lovitură care ar fi trebuit să îi 
taie craniul în două. 

Prostul nu își dăduse seama pe cine înfrunta. Ce 
înfrunta. 

Nu știa că fiinţa pe care o ataca nu era regina 
legată în fier care scuipa foc, ci o asasină. 

Cu o răsucire, ridicând braţele, Aelin întâmpină 
direct sabia. 

Așa cum plănuise. 

Sabia masculului nu își atinse ţinta, ci lovi exact 
unde își dorise ea. 

În mijlocul lanţului care îi lega mâinile. 

Fierul se rupse. 

Apoi, sabia masculului era în mâinile ei. Apoi 
țâșnea sânge din gâtul lui. 

Aelin se roti, lovind alt soldat care stătea între ea și 
libertate. Chiar în timp ce el fugea spre ea, Lorcan nu 
reuși decât să se uite cu gura căscată la ceea ce se 
petrecea. 

Ea lovi înainte ca ei să-și dea seama unde să se 
întoarcă. Lovitură, eschivă, atac. 

Puse cealaltă mână pe unul dintre pumnalele lor. 

Apoi totul se termină și nu mai era nimic între ea și 
intrarea în tabără, în afară de șase gardieni care își 
scoteau armele... 

Lorcan lovi cu magia, o plasă mortală de putere 
care făcu acei gardieni să cadă în genunchi. Cu gâturile 
rupte. 

Aelin nu ezită când ei căzură la pământ. Fugi pe 
lângă ei, întreptându-se direct spre câmp și dealuri. 
Spre locul unde Lorcan alerga spre ea. 

El făcu semn din nou. „Spre mine, spre mine”. 

Fie că Aelin recunoscu semnalul sau pe el, ea 
alergă în continuare în direcţia lui. 

Întreagă. Corpul ei părea întreg și totuși era atât de 
slăbită, picioarele stropite cu sânge chinuindu-se să o 
țină vertical. 

Între ei era un câmp mare cu dâmburi abrupte și 
șanțuri. Lorcan înjură. 

Ea nu putea să treacă peste acel teren, fiind atât 
de epuizată... 

Dar reuși. 

Aelin dispăru în primul șanț, iar magia lui Lorcan se 
întinse tot mai mult. Spre ea, nu spre Whitethorn. 

Apoi, ea se ridică, urcând dealul, iar el putea vedea 
încetineala, extenuarea unui corp ajuns la limită. 

Săgeţile zbârnâiră din arcuri și un zid ţâșni spre 

cer. îndreptându-se spre ea pe acel deal expus. 

Lorcan trimise un val de putere rupându-le. 

Altele fură trase. De data asta câte una, din atât de 
multe direcţii încât nu le putea găsi sursa. Arcași 
instruiți, unii dintre cei mai buni ai lui Maeve. Aelin 
trebuia să... 

Deja o făcuse. 

Aelin începu să fugă în zigzag, lipsindu-i de o ţintă 
ușoară. 

Din stânga în dreapta, ea ţâșni peste dealuri, mai 
lent cu fiecare dâmb peste care trecea, fiecare pas 
spre Lorcan în timp ce el alerga spre ea, o sută de 
metri rămânând între ei. 

O săgeată se îndreptă spre spatele ei, dar Aelin se 
dădu într-o parte, alunecând pe iarbă și noroi. Se ridică 
imediat, cu armele încă în mâini, fugind spre dealuri și 
văile dintre ele. 

Altă săgeată îndreptată spre ea, iar Lorcan vru să o 
rupă. Un zid de aur strălucitor ajunse primul acolo. 

Din nord, sărind peste șanțuri, fugi Gavriel. Aelin 
dispăru într-un șanț, iar când ieși, Leul alergă lângă ea, 
un scut auriu în jurul ei. Nu aproape de ea, ci în aerul 
din jurul lor. Incapabil să o atingă complet, pentru că 
ea avea masca de fier, lanţurile înfășurate în jurul 
trunchiului și mănușile de fier în mâini. 

Soldaţii ieșeau din tabără, iar Lorcan trimise un 
vânt negru după ei. Unde îi atingea, ei mureau. Inclusiv 
cei care nu găsiră scutul impenetrabil care le bloca 
drumul spre câmp. 

El îl întinse cât de mult reuși. Cu sau fără 
jurământul de sânge, erau încă poporul lui. Soldaţii lui. 
Voia să le împiedice moartea, dacă putea. Să îi salveze 
de ei înșiși. 

Aelin se clătina acum, iar Lorcan trecuse peste 

ultimul deal dintre ei. 

Deschise gura, ca să strige ceva ce nu știa, dar un 
țipăt spintecă văzduhul. 

Suspinul care ieși din Aelin la strigătul de furie al 
uliului rupse pieptul lui Lorcan. 

Dar ea continuă să fugă spre copaci, spre 
ascunzătoarea lor. Lorcan și Gavriel veniseră lângă ea, 
iar când se împiedică din nou, acele picioare prea 
subţiri cedând, Lorcan o apucă de sub braţ și o purtă 
mai departe. 

Repede ca o stea căzătoare, Rowan plonjă spre ei. 
Ajunse la ei când trecură de primii copaci, 
transformându-se când ateriză. Se opriră, Aelin 
întinzându-se pe pământul acoperit de conuri. 

Rowan era imediat în faţa ei, îndreptând mâinile 
spre masca de pe faţa ei, spre lanţuri, spre sângele 
care îi acoperea braţele, corpul ei distrus... 

Aelin suspină din nou, iar apoi gemu: Fenrys. 

Îi luă o clipă lui Lorcan să înţeleagă. Degetul 
îndreptat în spatele lor spre tabără, când spuse din 
nou, ca și când nu mai putea vorbi: Fenrys. Respirația 
ei era umedă și sacadată. O rugăminte. Una spartă și 
însângerată. i 

Fenrys rămăsese cu Cairn. In tabără. Aelin arătă 
din nou, suspinând. 

Rowan se întoarse spre partenera lui. 

Furia din ochii lui Rowan putea devora lumea. Şi 
acea furie era pe cale să scoată genul de răzbunare pe 
care doar un mascul împerecheat o putea cere. 

Caninii lui Rowan luciră, dar vocea lui era mortal de 
blândă când îi spuse lui Lorcan: 

— Du-o în vale. Făcu un semn din cap spre Gavriel. 
Tu vii cu mine. 

Uitându-se o ultimă dată spre Aelin, furia lui 

înghețată stârnind o furtună în aer, prinţul și Leul 
plecară, fugind din nou spre tabăra haotică și 
însângerată. 

Tabăra fiind în haos, era mult mai ușor să se 
furișeze înăuntru. 

Puterea lui Rowan explodă spre marginea estică, 
distrugând corturi și oase. Orice soldat care zăbovea 
între marginea estică a taberei și mijloc alergă spre 
aceasta. 

Eliberând calea. Chiar spre cortul lângă care 
aproape ajunsese când se întinsese puterea lui Lorcan. 
Un semnal. 

Că ei o găsiseră. Sau ea îi găsise pe ei. 

lar când Rowan o văzuse, mai întâi din aer, iar apoi 
mirosise sângele, al ei și al altora, când privise lanţurile 
și masca de fier fixată pe faţa ei, când ea suspinase la 
vederea lui, groaza și disperarea învelind mirosul ei... 

Furia care clocotea în el nu avea loc pentru milă. 
Nici pentru compasiune. 

Nu avea niciuna când el și Gavriel se furișară pe 
lângă grupul de corturi spre cel mare situat în cercul 
gol de iarbă. Ca și când nimeni nu ar fi suportat să fie 
în preajma lui Cairn. 

Fenrys era cu ea. Sau fusese. 

După interiorul liniștit, el se întrebă dacă lupul era 
mort. 

Gavriel își luă forma de spiriduș și scoase cuțitul de 
la centură. Un schimb de priviri transmise ordinul să 
facă liniște când Rowan trimise o rafală de vânt în cort. 

Vântul îi răspunse că erau două forme de viaţă. 
Ambele rănite. Sângele se simţea puternic în aer. Era 

tot ce avea nevoie. 

Tăcuţi ca briza în iarbă, ei se furișară în cort. 
Rowan nu știa unde să se uite mai întăi. 

La lupul și masculul spiriduș întinși pe podea. 

Sau la sicriul de fier din partea cealaltă a cortului. 

Cutia de fier în care o încuiaseră. 

Părea că fusese nevoie de întăriri, după sudura de 
mântuială la plăcile groase de pe aceasta. 

Mirosul sângelui ei, al fricii, umplu cortul. Emană 
din acea cutie. 

O masă din metal era în apropiere. 

lar sub ea... 

Rowan studie cele trei cuptoare neaprinse puse 
sub ea, inelele de fixare ale lanțurilor din capetele 
mesei și în sfârșit se uită spre masculul spiriduș lăsat 
însângerat, dar încă în viață, pe podea în faţa lui 
Fenrys. 

Lângă Fenrys se ghemui Gavriel, cu lumina aurie a 
puterii lui înfășurată în jurul blănii îmbibate în sânge. 
Vindecându-l. Lupul alb nu deveni conștient, dar 
respiraţia i se calmă. Destul de bine. 

— Vindecă-l, spuse Rowan cu o blândeţe mortală. 

Leul își ridică privirea și află că privirea lui Rowan 
nu mai era la lup. Ci la Cairn. 

Bucăţi de carne fuseseră smulse din corpul lui 
Cairn. O bucată din tâmpla lui îi spuse lui Rowan că 
fusese lovitura care îl lăsase inconștient. Ca și când 
Fenrys ar fi izbit craniul lui Cairn în marginea mesei de 
metal. lar apoi ar fi căzut și el la doar câţiva pași 
distanţă. 

Se prăbușise, probabil nu din cauza rănilor, ci... 
Rowan tresări. Ce se petrecuse aici, ce fusese atât de 
îngrozitor încât lupul reușise să facă imposibilul și să o 
scutească pe Aelin să suporte? 

Ochii roșiatici ai lui Gavriel sclipiră circumspecţi. 
Rowan arătă din nou spre Cairn. 

— Vindecă-l. 

Nu aveau mult timp ca să-și pună planul în 
aplicare. 

Unele sertare din dulapul înalt fuseseră scoase. 
Unelte lustruite luceau înăuntru. 

O pungă de scule fusese de asemenea pusă pe o 
bucată de catifea neagră lângă masa de metal. 

Sângele ei îi spuse despre durere și disperare și 
groază absolută. Inima lui de foc. 

Magia lui Gavriel licări, lumina aurie așezându-se 
peste Cairn. 

Rowan studie uneltele pe care le pusese Cairn, cele 
din sertar. Cu atenţie și grijă, el alese una. 

Un cuţit subțire ascuţit ca un brici. Unealta unui 
vindecător, menită să taie precis și să elimine 
putreziciunea. 

Cairn mormăi când își reveni. Până când Cairn se 
trezi, înlănţuit de masa de metal, Rowan era pregătit. 

Cairn îl privi pe cel care stătea deasupra lui, cu 
unealta în mâna tatuată a lui Rowan, celelalte fiind de 
asemenea pregătite pe acea bucată de catifea și 
începu să se zbată. Lanţurile de fier rămaseră 
neclintite. 

Apoi Cairn privi furia îngheţată din ochii lui Rowan. 
Înţelese ce intenţiona să facă folosind acel cuţit foarte 
ascuţit. O pată neagră se întinse pe pantalonii lui 
Cairn. 

Rowan înfășură cortul cu un vânt rece, blocând 
toate sunetele și începu. 

Vuietul conflictului răsuna peste ţinut, chiar și la o 
distanţă de câţiva kilometri. Departe peste dealurile 
accidentate ale pădurii antice, Elide așteptase câteva 
ore. Mai întâi tremurând în întuneric, apoi urmărind 
cum cerul devenea gri și în cele din urmă albastru. Și 
cu acea ultimă transformare, începuse vuietul. 

Ea se plimbase prin valea plină de mușchi, ocolind 
bolovanii gri împrăștiați printre copaci, și stătuse 
rezemată în tăcere de trunchiurile imense ale arborilor, 
făcându-se cât mai mică posibil. Gavriel jurase că 
niciunul dintre animalele ciudate sau fioroase din 
aceste ţinuturi nu pândea atât de aproape de 
Doranelle, dar ea nu voia să riște. Așadar, rămăsese în 
valea îngustă, unde i se spusese să aștepte. 

Să îi aștepte pe ei sau ca lucrurile să meargă 
destul de prost încât să fie nevoită să își găsească 
singură calea. Probabil avea s-o caute pe Essar dacă se 
ajungea la asta... 

Nu urma să se ajungă la asta, își spusese de 
nenumărate ori. Nu se putea ajunge la așa ceva. 

Soarele dimineţii începea să încălzească umbra 
rece când îi văzu. 

Îi văzu înainte să îi audă, pentru că pășeau ușor pe 
solul pădurii, mulțumită graţiei de nemuritori și 
instruirii. Expiră înfiorată când Lorcan ieși dintre 
copacii acoperiţi de mușchi, fixând-o deja cu privirea. 
Și la un pas în urma lui, clătinându-se... 

Elide nu știa cum să-și folosească trupul sau 
mâinile. Nu știa ce să spună când Aelin se clătină peste 
rădăcini și pietre, masca și lanţurile zăngănină, 
acoperită de sânge - nu doar al ei, ci și de al altora. 

Era slabă, iar părul auriu era mult mai lung. Prea 
lung, chiar şi după atât timp. Îi ajungea până aproape 
de buric, o mare parte din el fiind întunecat din cauza 

303 


sângelui uscat, de parcă ar fi alergat printr-o ploaie de 
cheaguri. 

Nici urmă de Rowan și Gavriel. Dar pe chipul lui 
Lorcan nu se citea suferinţa, doar graba, având în 
vedere cum studia cerul și copacii, căutând vreun 
urmăritor. 

Aelin se opri la marginea poienii. Era desculță, iar 
cămașa scurtă și subţire pe care o purta nu dezvăluia 
răni importante. 

Dar în ochii lui Aelin, ascunși de mască, nu se 
vedea nimic. 

— Va trebui să îi așteptăm aici, îi spuse Lorcan 
reginei. 

Aelin, ca și când corpul nu i-ar fi aparţinut, își ridică 
lanțurile, cu mâinile învelite în metal. Zalele fuseseră 
tăiate, iar lanţurile atârnau de cătușe. La fel și cele de 
la glezne. 

Ea trase de mănușile de metal, dar nu se clintiră. 

Trase din nou. Mănușa nici măcar nu se mișcă. 

— Scoate-le... 

Vocea îi era înceată și răgușită. 

Elide nu știa cui îi era adresat ordinul, dar înainte 
să poată traversa poiana, Lorcan o apucă pe regină de 
încheietura mâinii ca să studieze încuietorile. 

Un colț al gurii lui se încordă. Așadar, nu se puteau 
scoate ușor. 

Elide se apropie, șchiopătând mai mult pentru că 
magia lui Gavriel era ocupată cu altceva. 

Mănușile fuseseră încuiate la încheieturile mâinilor 
ei, suprapunându-se un pic peste cătușe. Ambele 
aveau mici găuri pentru cheie. Ambele erau din fier. 

Elide se mișcă puţin, lăsându-și greutatea pe 
piciorul teafăr, ca să vadă unde se prindea masca de 
capul lui Aelin. 

Încuietoarea era mai complicată decât celelalte, 
lanţurile fiind groase și vechi. 

Lorcan poziţionase vârful pumnalului subţire în 
încuietoarea mănușii, iar acum îl înclina, încercând să o 
descuie. 

— Scoate-o! 

Cuvintele guturale ale reginei fură absorbite de 
copacii acoperiţi de mușchi. 

— Încerc, spuse Lorcan - fără blândete, deși cu 
siguranţă fără calmul obișnuit. 

Pumnalul zgârie încuietoarea, dar fără rezultat. 

— Scoate-o! 

Regina începu să tremure. 

— Eu... 

Aelin îi înșfăcă pumnalul, metalul zăngănind pe 
metal când potrivi vârful lamei în încuietoare. Pumnalul 
tremura în mâna ei îmbrăcată în fier. 

— Scoate-o, șopti ea, dezgolindu-și dinţii. Scoate-o! 

Lorcan vru să apuce pumnalul, dar ea îl înclină. EIl 
izbucni: 

— Încuietoarele astea sunt prea ingenioase! Ne 
trebuie un lăcătuș! 

Gâfâind printre dinţi, Aelin înfipse și răsuci 
pumnalul în încuietoarea mănușii. Un pocnet străbătu 
poiana, dar nu din cauza încuietorii care cedase. Aelin 
scoase pumnalul ca să dezvăluie vârful rupt. O bucată 
de metal căzu din încuietoare pe mușchi. 

Aelin se uită la lama ruptă, la bucata din iarba de 
sub tălpile-i goale și însângerate, respirând din ce în ce 
mai rapid. 

Apoi aruncă pumnalul în mușchi. Începu să apuce 
cătușele de pe brațe, mănușile de pe mâini, masca de 
pe față. 

— Scoate-o! imploră ea când zgârie, apucă și 

smuci. Scoate-o! 

Elide întinse o mână spre Aelin ca să o împiedice 
să își sfâșie pielea de pe oase, dar regina se feri, 
clătinându-se mai departe în poiană. 

Ea căzu în genunchi, aplecându-se în fața lor, și 
apucă masca. 

Aceasta nici măcar nu se clinti. 

Elide se uită la Lorcan. Era înmărmurit, cu ochii 
mari când Aelin îngenunche în mușchi și începu să 
suspine. 

El făcuse asta... îi condusese spre asta. 

Elide se apropie de Aelin. 

Mănușile reginei îi răniră pielea de pe gât și 
maxilar când trase de mască. 

— Scoate-o! Rugămintea deveni un strigăt. Scoate- 
o! 

De nenumărate ori, regina strigă „Scoate-o, 
scoate-o, scoate-o!” Ea suspina printre strigăte, 
sunetele spintecând pădurea veche. Nu spuse alte 
cuvinte, nu se rugă la niciun zeu, la niciun strămoș, ci 
rosti la nesfârșit „Scoate-o, scoate-o, scoate-o!” 

Printre copacii din spatele lor se auzi mişcare, iar 
faptul că Lorcan nu duse mâna spre arme Îi spuse lui 
Elide cine era. Dar ușurarea fu de scurtă durată când 
Rowan și Gavriel își făcură apariția, târând un lup mare 
între ei - lupul care o apucase de braţ pe Elide, sfâșiind 
carnea până la os. Fenrys. 

Era inconștient, limba atârnându-i din botul 
însângerat. Rowan abia intrase în poiană înainte să 
lase lupul jos și să se îndrepte spre Aelin. 

Prinţul era plin de sânge. După mersul ușor, Elide 
își dădu seama că nu era al lui. 

După sângele care îi acoperea bărbia și gâtul... Nu 
voia să știe. 

Aelin smulse masca necilintită, fie că nu știa, fie că 
nu îi păsa că prinţul era în fața ei. Consortul, soţul și 
partenerul ei. 

— Aelin! 

— Scoate-o, scoate-o, scoate-o! 

Strigătele ei erau insuportabile, mai rele decât în 
Ziua de pe plaja din Eyllwe. 

Gavriel veni lângă Elide, pielea lui aurie albindu-se 
când se uită cu atenţie la regina agitată. 

Lent, Rowan îngenunche în faţa ei. 

— Aelin. 

Ea doar își înclină capul spre coroana copacilor și 
suspină. 

De la zgârieturile pe care și le făcuse pe piele, 
sângele îi curgea pe gât, amestecându-se cu cel care o 
păta deja. 

Rowan întinse o mână tremurândă, singurul semn 
al agoniei de care Elide nu se îndoia că îl străbătea. 
Ușor, îi atinse încheieturile mâinilor și o strânse încet, 
împiedicând-o să se mai zgârie cu brutalitate. 

Aelin suspină, iar trupul i se cutremură de forţa 
suspinului. 

— Scoate-o! 

Ochii lui Rowan licăriră, panica, suferinţa și dorul 
lucind în ei. 

— Am s-o scot, dar trebuie să rămâi nemișcată, 
Inimă de Foc. Doar câteva clipe. 

— Scoate-o! Suspinele încetară. Rowan își trecu 
degetul mare peste încheietura mâinii și peste cătușele 
din fier, ca și când nu ar fi fost decât pielea ei. Incet, 
tremuratul încetă. 

Nu, nu încetă, își dădu seama Elide când Rowan se 
ridică în picioare și merse în spatele reginei. Ci 
continuă, dar subtil. Tremurul străbătu trupul încordat 

al lui Aelin, dar ea rămase nemișcată cât Rowan studie 
încuietoarea. 

Totuși, ceva asemănător șocului și apoi groaza și 
întristarea îi străbătură chipul când îi studie spatele, 
dispărând imediat. 

Aruncă o privire, iar Gavriel și Lorcan veniră lângă 
el, pășind încet. Neameninţător. 

În partea cealaltă a poienitei, Fenrys era tot 
inconștient, blana albă fiind udă de sânge. 

Elide doar veni lângă Aelin și ocupă locul în care 
fusese Rowan. 

Regina ţinea ochii închiși, ca și când ar fi avut 
nevoie de toată concentrarea ei ca să rămână 
nemișcată încă o clipă, să le permită să se uite, să nu 
apuce lanțurile. 

Așadar, Elide nu-i spuse și nu îi ceru nimic, în afară 
de a-i fi însoțitoare, dacă avea nevoie. 

În spatele lui Aelin, faţa pătată cu sânge a lui 
Rowan era macabră cât studie încuietoarea care fixa 
lanţurile măștii de ceafa ei. Nările i se umflară puţin. 
De furie - frustrare. 

— Nu am mai văzut niciodată o asemenea 
încuietoare, șopti Gavriel. 

Aelin începu din nou să tremure. 

Elide îi atinse cu o mână genunchiul pe care Aelin 
și-l zgăriase, noroiul și iarba lipindu-se de pielea ei 
pătată de sânge. 

Se aștepta ca regina să îi dea mâna la o parte, dar 
Aelin nu se mișcă, ci își ţinu ochii închiși, continuând să 
respire sacadat. 

Rowan apucă un lanţ care lega masca și dădu din 
cap spre Lorcan. 

— Celălalt. 

Tăcut, el prinse capătul opus. Dacă ar fi fost 

nevoiţi, ar fi tăiat fierul. 

Elide își tinu respiraţia când ambii masculi se 
forţară, braţele tremurându-le. 

În zadar. 

Încercară din nou. Aelin respiră cu greu, iar Elide o 
strânse mai mult de genunchi. 

— A reușit să rupă lanţurile de la glezne și mâini, 
observă Gavriel. Nu sunt indestructibile. 

Dar cu lanţurile de pe mască atât de aproape de 
capul ei, o lovitură de sabie era imposibilă. Sau poate 
că masca fusese făcută dintr-un fier mai rezistent. 

Rowan și Lorcan mormăiră când traseră de lanțuri. 
Era inutil. 

Respirând greoi, cei doi se opriră. Urme roșii 
străluceau pe mâinile lor. 

Încercaseră să folosească magia ca să rupă fierul. 

Liniștea se lăsă în poiană. Nu mai puteau zăbovi 
acolo mult timp. Dar să o ia pe Aelin în lanţuri, când se 
agita atât de mult să se elibereze de ele... 

Aelin deschise ochii. 

Erau goi. Pe deplin epuizați, ca ai unei războinice 
care accepta înfrângerea. 

Elide spuse deodată, gândindu-se să alunge acea 
goliciune: 

— A existat vreo cheie? l-ai văzut folosind o cheie? 

Ea clipi de două ori, ca și când asta ar fi însemnat 
ceva. 

Rowan și Lorcan smuciră din nou, forțându-se, dar 
Aelin se uită la mușchi și la pietre, mijind un pic ochii, 
ca și când ar fi înţeles întrebarea. Prin mica gaură a 
măștii, Elide abia îi văzu buzele formând cuvintele. „O 
cheie”. 

— Nu o am - nu le avem, spuse Elide, simțind ce 
gândea Aelin. Manon și Dorian le au. 

— Liniște, șopti Lorcan. Nu la tonul vocii ei, ci la 
informaţia mortală pe care o dezvăluise Elide. 

Aelin clipi din nou de două ori, cu aceeași intenţie 
ciudată. 

Rowan mârâi trăgând din nou de lanţuri, însă Aelin 
întinse o mână spre mușchi și contură o formă. 

— Ce-i aia? 

Elide se aplecă înainte când regina o făcu din nou, 
chipul inexpresiv fiind ilizibil. 

Masculii Fae se opriră la întrebarea ei și urmăriră 
degetul lui Aelin mișcându-se prin iarbă. 

— Un semn Wyrd, spuse încet Rowan. Ca să 
deschidă. 

Aelin îl contură din nou, tăcută și nemișcată, ca și 
când niciunul dintre ei n-ar fi fost acolo. 

— Funcţionează asupra fierului? întrebă Gavriel, 
urmărind degetul lui Aelin. 

— Ea a descuiat ușile din fier din biblioteca regală 
a Adarlanului cu acel simbol, șopti Rowan. Dar a avut 
nevoie de... 

El lăsă cuvintele să plutească nerostite când luă 
cuțitul rupt pe care îl aruncase Aelin în mușchii din 
apropiere și se tăie în palmă. 

Îngenunchind în faţa ei, întinse mâna însângerată. 

— Arată-mi, Inimă de Foc! Arată-mi din nou! 

El îi atinse glezna - cătușa de acolo. 

Tăcută și cu mișcări rigide, Aelin se aplecă înainte. 
Adulmecă sângele care curgea din mâna lui, nările ei 
umflându-se. Își ridică privirea la el, ca și când mirosul 
sângelui său i-ar fi pus o întrebare. 

— Sunt partenerul tău, șopti Rowan, de parcă ar fi 
fost răspunsul pe care îl căuta ea. 

lar dragostea din ochii lui, felul în care vocea i se 
sparse, mâna însângerată care tremura... Elide înghiţi 

310 


greoi. 

Aelin doar se uită la sângele care curgea din mâna 
lui făcută căuș și-și strânse degetele, mănușa 
zăngănind, ca și când și gestul ar fi fost un răspuns. 

— Nu o poate face cu fierul, spuse Elide. Dacă îi 
acoperă mâinile. Interferează cu magia din sânge. 

Ea clipi o dată, în acel limbaj tăcut. 

— De aceea ţi-a pus mănușile de fier, nu-i așa? 
întrebă Elide, cu o strângere de inimă. Ca să se asigure 
că nu poţi să-ți foloseşti sângele împreună cu semnele 
Wyrd ca să te eliberezi. Ca și când tot restul fierului n- 
ar fi fost suficient. 

Ea clipi din nou, chipul ei fiind în continuare gol și 
rece. Obosit. 

Rowan își încleștă maxilarul, dar tot își înmuie 
degetul în sângele din palmă și întinse mâna spre ea. 

— Arată-mi, Inimă de Foc! zise din nou. 

Elide ar fi putut jura că el tremura, și nu de frică, în 
clipa în care mâna închisă în metal a lui Aelin o strânse 
pe a lui. 

Cu mișcări mici și întrerupte, ea îi conduse degetul 
ca să contureze simbolul pe cătușa din jurul gleznei. 

O mică scânteie luci verzui, iar apoi... 

Un șuierat al încuietorii umplu poiana. Cătușa căzu 
în mușchi. 

Lorcan înjură. 

Rowan îi întinse din nou mâna și sângele. Și 
cealaltă cătușă de la gleznă cedă în faţa semnului 
Wyrd, urmată de cătușele de la mâini. Apoi, mănușile 
frumoase și îngrozitoare căzură cu un zgomot surd pe 
mușchi. 

Aelin ridică mâinile goale spre față, căutând 
încuietoarea din spatele măștii, dar se opri. 

— O fac eu, spuse Rowan, cu vocea încă blândă și 

plină de iubire. El veni în spatele ei, iar Elide se uită la 
masca oribilă, la sorii și flăcările încrustate pe 
suprafaţa veche. 

După un licăr de lumină și un zăngănit metalic, 
aceasta se desfăcu. 

Chipul îi era palid - atât de palid, toate urmele de 
bronz dispărând. 

Și gol. Conștient și inconștient totodată. 

Circumspecit. 

Elide rămase nemișcată, lăsând-o pe regină să o 
studieze. Masculii veniră înaintea sa, iar Aelin se uită 
pe rând la ei: la Gavriel, care făcu o plecăciune, și 
Lorcan, care se uită direct la ea, cu privirea lui 
întunecată și inexpresivă. 

Și la Rowan. Rowan, care începu să respire 
sacadat, înghițind zgomotos. 

— Aelin? 

Și numele păru să elibereze ceva. 

Nu pe regina pe care ea o cunoștea de puţin timp, 
ci puterea din ea. 

Elide tresări când flacăra, aurie și puternică, 
izbucni în jurul reginei. Cămașa se făcu scrum. 

Lorcan o trase pe Elide înapoi, iar ea îl lăsă, deși 
căldura dispăru, iar explozia de putere deveni o aură în 
jurul reginei, ca o a doua piele sclipitoare. 

Aelin îngenunche acolo, arzând, și nu vorbi. 

Flăcările pâlpâiau în jurul ei, deși mușchii și 
rădăcinile nu ardeau. Nici măcar nu emanau aburi. Și 
prin foc, părul acum lung al lui Aelin ascunzându-i pe 
jumătate goliciunea, Elide se uită bine la ce i se făcuse. 

În afară de o vânătaie de pe coaste, nu avea nimic. 

Niciun semn. Nicio bătătură. 

Nici măcar o cicatrice. Cele pe care le văzuse Elide, 
înainte ca Aelin să fie luată, dispăruseră. 

Ca și când cineva le-ar fi șters. 
Capitolul 31 


Îi luaseră cicatricile. 

Maeve le luase pe toate. 

Asta îi spusese destule lui Rowan despre ce 
îndurase Aelin. Când îi văzuse spatele, pielea catifelată 
care ar fi trebuit să fie plină de cicatricile din Endovier 
și de cele lăsate de biciul lui Cairn, bănuise el. 

Dar în genunchi și arzând în pielea goală... 
Cicatricile nu erau unde ar fi trebuit să fie. Cele care 
aproape formau un colier, făcute de bătrâna Picioare- 
Galbene, dispăruseră. Semnele cătușelor din Endovier 
dispăruseră. Cicatricea de când fusese forțată de 
Arobynn Hamel să își rupă propriul braţ dispăruse. lar 
pe palmele ei... 

Aelin se uita acum la palmele întinse, ca și când și- 
ar fi dat seama ce lipsea. 

Cicatricile de pe palme, una din clipa în care ei doi 
deveniseră carranam, cealaltă de la jurământul ei faţă 
de Nehemia, dispăruseră complet. 

Ca și când nu ar fi existat niciodată. 

Flăcările ei arseră mai intens. 

Da, vindecătoarele puteau îndepărta cicatrici, dar 
motivul mai probabil al lipsei lor, în toate locurile pe 
care el le conturase cu mâinile, cu gura... 

Pielea era nouă. Toată. In afară de chipul ei, de 
vreme ce se îndoia că ar fi fost destul de proști încât să 
îi scoată masca. 

Aproape fiecare centimetru al trupului său era 
acoperit de o piele nouă, naturală și proaspătă ca 
zăpada, sângele care o pătase arzând ca să o 
dezvăluie. 

Piele nouă, pentru că fuseseră nevoiţi să 
înlocuiască tot ce distruseseră. Să o vindece astfel 
încât să o poată lua de la capăt. 

Gavriel și Elide ajunseseră în locul în care zăcea 
Fenrys; era foarte probabil ca, în ciuda faptului că 
Gavriel îl vindecase pe câmpul de luptă, războinicul să 
moară. 

Gavriel spuse în general: 

— Nu mai rezistă mult. 

El rupsese jurământul de sânge. Fenrys îl rupsese 
cu propria voinţă. Şi curând avea să plătească preţul 
când forţa vieţii lui s-ar fi scurs complet. 

Atunci, Aelin își mută privirea de la mâinile și 
pielea ei oribil de imaculată la lupul din partea cealaltă 
a poieniţei. 

Ea clipi de două ori și apoi se ridică încet. 

Inconștientă sau nepăsătoare de goliciunea ei, păși 
șovăitor. Rowan veni imediat lângă ea - sau cât de 
aproape îi permiteau flăcările. 

Totuși, ar fi putut să se apropie, învăluindu-se în 
gheaţă sau sufocând aerul care îi alimenta flăcările. 
Dar să depășească acea limită, să intre în flăcările ei 
când i se luaseră atât de multe lucruri... Nu voia să se 
gândească la expresia distantă și circumspectă a 
recunoașterii de pe chipul ei când îl văzuse - când îi 
văzuse pe toţi. Ca și când nu ar fi fost pe deplin sigură 
că putea să aibă încredere în ei, în situaţia asta. 

Aelin reuși să mai facă un pas, legănându-se. 

Când trecu pe lângă el, îi zări gâtul. Până și cele 
două semne ale mușcăturii, semnele revendicării lui, 
dispăruseră. 

Învăluită în flăcări, Aelin se îndreptă spre Fenrys. 
Lupul alb nu se mișcă. 

Suferinţa și recunoștinţa îi îmblânzeau chipul, în 

ciuda distanţei surde. 

Gavriel și Elide rămaseră în partea cealaltă a lui 
Fenrys când ea se apropie. Se retraseră un pas. Nu de 
frică, ci pentru a-i face loc în acest moment de adio. 

Trebuiau să plece. Era o prostie să zăbovească aici, 
în ciuda kilometrilor dintre ei și tabără. Ar fi putut să-l 
care pe Fenrys până ar fi murit, dar... Rowan nu fu în 
stare să spună asta, să îi spună lui Aelin că probabil nu 
ar fi fost înţelept să își iar rămas-bun de la el așa cum 
simţea nevoia să o facă. Aveau câteva minute de 
pierdut, în cel mai bun caz, înainte să plece. 

Dar în cazul în care cercetașii sau santinelele i-ar fi 
găsit, el s-ar fi asigurat că nu aveau să se apropie 
destul de mult încât să o deranjeze. 

Gavriel și Lorcan păreau să se gândească la același 
lucru, privirile lor întâlnindu-se din partea cealaltă a 
poienii. Rowan făcu semn din bărbie spre copacii din 
vest, dând un ordin tăcut, iar ei se îndreptară într- 
acolo. 

Aelin îngenunche lângă Fenrys, iar flăcările ei îi 
învăluiră pe amândoi. Focul se transformă într-o aură 
roșcat-aurie, un scut despre care el știa că ar fi topit 
carnea oricui încerca să pătrundă. Acesta se întinse și 
se undui în jurul lor, o bulă de aer roșiatic, și, prin ea, 
Rowan urmări cum ea își trecu o mână peste coastele 
lovite ale lupului. 

Gavriel îi vindecase majoritatea rănilor, dar 
sângele rămăsese. 

Aelin făcu mișcări lungi și blânde peste blana sa, 
înclinându-și capul când vorbi prea încet ca să audă 
Rowan. 

Lent și dureros, Fenrys deschise un ochi plin de 
agonie - agonie și totuși ceva asemănător ușurării și 
bucuriei la vederea chipului ei fără mască. Și 

extenuare. O asemenea extenuare încât Rowan știa că 
moartea ar fi fost o îmbrăţișare binevenită, un sărut de 
la Silba însăși, zeița sfârșiturilor liniștite. 

Aelin vorbi din nou, sunetul fiind amuţit sau 
absorbit de scutul ei, fără să verse lacrimi. Era doar 
tristă și conștientă de situație. 

Era chipul unei regine, își dădu el seama când 
Lorcan și Gavriel își ocupară locurile de-a lungul 
marginii poienii. Era chipul unei regine cel care se uita 
la Fenrys. O regină care îi luă labele uriașe în mâini, 
împingând blana și pielea ca să scoată o gheară 
curbată. 

Și-o trecu peste antebraţul gol, zgăriind pielea, 
lăsând sângele să curgă. 

Rowan icni. Gavriel și Lorcan se întoarseră spre ei. 

Aelin vorbi din nou, iar Fenrys clipi o dată drept 
răspuns, iar ea consideră gestul suficient. 

— Pe toţi zeii, șopti Lorcan când Aelin întinse 
antebraţul sângerând spre gura lui Fenrys. Pe toți zeii! 

Pentru loialitatea și sacrificiul lui Fenrys, nu exista 
o răsplată mai mare pe care să poată să i-o ofere. Ca 
să nu moară, nu era altă cale de a-l salva. 

Doar asta. Doar jurământul de sânge. 

lar când Fenrys reuși să lingă sângele din rana ei, 
când depuse în tăcere un jurământ faţă de regina lor, 
clipind de câteva ori, Rowan simţi cum pieptul i se 
strânse insuportabil. 

Ruperea jurământului de sânge faţă de o regină îi 
tăiase forța vitală, sufletul, iar depunerea altuia față de 
o altă regină ar fi putut la fel de bine să repare acea 
tăietură, magia antică legând viaţa slăbită a lui Fenrys 
de cea a lui Aelin. 

Trei guri. Atât bău Fenrys înainte să își pună din 
nou capul pe mușchi și să închidă ochii. 

Aelin se ghemui lângă el, flăcările învăluindu-i pe 
amândoi. 

Rowan nu se mișcă. Niciunul dintre ei nu se mișcă. 

Aelin șopti un cuvânt scurt și concis. 

Fenrys nu răspunse. 

Ea vorbi din nou, acel chip al reginei rămânând 
ferm. 

„Trăiește!” 

Folosise jurământul de sânge ca să îl forţeze să 
rămână în viaţă. Fenrys tot nu se mișcă. 

De partea cealaltă a bulei de foc și căldură, Elide 
își acoperi gura cu mâna, ochii strălucindu-i puternic. Și 
ea citise cuvântul de pe buzele lui Aelin. 

Aelin vorbi a treia oară, dezgolindu-și dinţii când îi 
dădu lui Fenrys primul ordin. „Trăiește!” 

Rowan nu respiră în timp ce ei toţi așteptară. 
Trecură minute lungi. 

Apoi, Fenrys deschise ochii. 

Aelin se uită în ochii lupului, pe chipul ei citindu-se 
doar acel ordin serios și ferm. 

Lent, Fenrys se agită. Işi mișcă labele sub el, 
încordându-și picioarele. Și se ridică. 

— Nu pot să cred, șopti Lorcan. Nu... 

Dar iată-l pe Fenrys stând în faţa reginei lor care 
era acum în genunchi. lată-l pe Fenrys înclinându-și 
capul, umerii coborându-i odată cu el, punând o labă în 
faţa celeilalte. Făcând o plecăciune. 

Un mic zâmbet apăru pe buzele ei, dispărând 
înainte să prindă formă. 

Aelin rămase, totuși, în genunchi. Chiar în timp ce 
Fenrys o studie, surprinderea și ușurarea luminându-i 
ochii negri. Privirea lui o întâlni pe a lui Rowan, iar 
acesta zâmbi, plecându-și capul. 

— Bine ai venit la curte, cățelușule! spuse el cu 

vocea răgușită. 

Emotii brute i se unduiră pe chipul de lup, iar apoi 
Fenrys se întoarse din nou spre Aelin. 

Ea se uita în gol. Fenrys îi înghionti umărul cu 
capul blănos. 

Aelin își trecu lent o mână prin blana albă a lupului. 
Lui Rowan i se strânse inima. 

Maeve pătrunsese în mintea lui Rowan ca să îi 
păcălească instinctele. 

Ce îi făcuse ei? Ce îi făcuse în ultimele luni? 

— Trebuie să plecăm, spuse Gavriel pe un ton grav 
când îl studie pe Fenrys, care stătea mândru și atent 
lângă Aelin. Trebuie să ne îndepărtăm de tabără și să 
găsim un loc în care să ne oprim peste noapte. Un loc 
în care urmau să evalueze pe unde și cum să 
părăsească acest regat. Să se îndrepte către pădure, 
spre munți, ar fi fost cea mai bună alegere. Acești 
copaci le ofereau destul spaţiu și destule peșteri în 
care să se ascundă. 

— Poţi să mergi? îl întrebă Lorcan pe Fenrys. 

Fenrys își mută privirea întunecată și mâhnită la 
Lorcan. 

O, acea luptă avea să vină. Acea răzbunare. 

Lupul dădu ferm din cap spre el. 

Elide întinse mâna spre unul dintre sacii ascunși la 
baza unui copac. 

— Pe unde? 

Dar Rowan nu reuși să răspundă. 

Tăcute ca niște fantome, apărură prin poiană, ca și 
când s-ar fi ivit în umbra frunzelor. 

Trupuri mici, unele albe, altele negre ca noaptea, 
unele cu solzi. Majoritatea ascunse. Nu se vedeau 
decât degetele subţiri și ochii mari care nu clipeau. 

Elide suspină. 

— Neamul Mititelelor! 


Elide nu mai văzuse pe nimeni din Neamul 
Mititelelor dinaintea căderii Terrasenului. Apoi, în 
umbra vechii păduri Oakwald se văzură lumini și se 
auziră niște foșnete. Niciodată nu apăruseră atât de 
multe, atât de fățiș. 

Sau pe cât de deschise și-ar fi permis să fie. 

Cele șase care se adunaseră în partea cealaltă a 
poienii rămăseseră în mare parte ascunse în spatele 
rădăcinilor, pietrelor și grămezii de frunze. Niciunul 
dintre masculi nu se mișcă, deși Fenrys își ciuli urechile 
spre ei. 

Un miracol - asta se petrecuse cu regina și lupul. 

Deși Fenrys părea epuizat, ochii lui erau limpezi 
când Neamul Mititelelor se adună. 

Aelin abia se uită la ele. 

O mână albă și subţire se ridică deasupra unui 
bolovan împestrițat cu mușchi și se îndoi. 

— Haideţi! 

Rowan întrebă, cu o voce dură: 

— Vreţi să vă urmăm? 

Mâna făcu din nou gestul. 

— Veniti! 

— Cunosc pădurea asta mai bine decât noi, șopti 
Gavriel. 

— Şi ai încredere în ele? întrebă Lorcan. 

Privirea lui Rowan se opri asupra lui Aelin. 

— l-au salvat o dată viaţa. În seara în care asasinul 
lui Erawan se întorsese după Aelin. Au s-o facă din nou. 


* 
319 


Tăcuţi și nevăzuţi, trecură printre copacii, pietrele 
și râurile pădurii vechi. 

Rowan rămase cu un pas în urma lui Aelin, Fenrys, 
Gavriel și Elide fiind în faţa grupului, iar Lorcan în spate 
când le urmară pe Mititele. 

Aelin nu spusese și nu făcuse nimic, doar se 
ridicase atunci când îi spuseră că era timpul să plece. 
Rowan îi oferise mantia lui, iar ea îi permisese să 
treacă prin bula ei aurie și flacăra transparentă ca să 
își înfășoare corpul gol. 

Desculţă, o ţinu strâns la piept cât merseră 
kilometru după kilometru. Dacă pietrele și rădăcinile 
pădurii o răneau, nici măcar nu tresări. Ea doar merse 
mai departe, cu Fenrys alături în acea sferă de foc, ca 
și când ar fi fost două amintiri vagi. 

O viziune din trecut, regina și lupul mergeau 
printre copaci. 

Ceilalţi vorbiră rar odată cu trecerea orelor și a 
kilometrilor, când dealurile împădurite făcură loc 
pantelor mai abrupte și bolovanilor mai mari, pietrele 
și copacii fiind răzleţi pe alocuri. 

— De la războaiele antice dintre spiritele pădurii, îi 
șopti Gavriel lui Elide când o văzu încruntându-se la un 
deal plin de trunchiuri doborâte și pietre sparte. Pe 
unele încă le poartă, complet inconștienţi și 
neîngrijoraţi de treburile oricărui ţinut în afară de 
acesta. 

Rowan nu mai văzuse fiinţele eterice mult mai 
vechi și secretoase decât Mititelele. Dar la casa lui din 
munţi, situată la mare altitudine, spre care se 
îndreptau ei, auzea câteodată spulberarea pietrelor și 
a copacilor în nopţile întunecate, fără lună, când nu era 
nicio adiere de vânt, nici vreo furtună care să le 

cauzeze. 

Mai erau doar vreo zece kilometri până la casa de 
la munte pe care o construise. Plănuise să o ducă pe 
Aelin acolo într-o zi, deși nu era decât cenușă 
împrăștiată demult. Doar ca să îi arate unde fusese 
casa lui, unde o îngropase pe Lyria. Ea, cea care nu Îi 
fusese parteneră, era încă acolo sus. 

lar adevărata lui parteneră... Mergea ferm printre 
copaci. La fel ca o fantomă. 

Le urmară în continuare pe Mititele, care le făcură 
semne dintr-un copac, de pe o piatră și dintr-un tufiș 
din faţă, iar apoi dispărură. In spatele lui Lorcan, alte 
câteva le ascunseră urmele cu mâini pricepute și mici 
farmece. 

El se rugă ca ele să aibă un loc în care să rămână 
peste noapte, unde Aelin ar fi putut să doarmă și să 
rămână protejată de ochii lui Maeve odată ce și-ar fi 
dat seama că fusese păcălită. 

Se îndreptau spre est - departe de coastă. Rowan 
nu îndrăznea să riște și să le spună că era necesar să 
găsească un port. Urma să vadă unde i-ar fi condus în 
seara asta, iar apoi să își facă planul pentru 
întoarcerea pe propriul continent. 

Dar când Mititelele apărură în faţa unui bolovan 
imens, când dispărură și reapărură în crăpătura din 
piatră, făcând semne dinăuntru cu mâini osoase, 
Rowan se trezi ezitând. 

Fiinţa care sălășluia în lacul de sub Muntele Golaș 
era o mică ameninţare în comparaţie cu alte lucruri 
care încă vânau prin întuneric și locuri uitate. 

Dar Mititelele făcură semn din nou. 

Lorcan apăru lângă el. 

— Ar putea fi o capcană. 

Dar Elide și Gavriel se îndreptară netulburaţi spre 

bolovan. 

lar în urma lor merse și Aelin în continuare. Așadar, 
Rowan o urmă, așa cum ar fi urmat-o până la ultima 
suflare și dincolo de asta. 

Gura peșterii era strâmtă, dar curând se deschise 
într-un culoar mai mare. Aelin lumină spaţiul, scăldând 
pereţii din piatră neagră într-o strălucire aurie suficient 
de puternică încât să se poată vedea. 

Dar focul ei se domoli când intrară în camera mare. 
Tavanul se întindea în întuneric, dar nu înălţimea 
încăperii îl făcu să se oprească. 

Unghere și firide fuseseră construite în piatră, 
unele echipate cu saltele, altele cu ceea ce păreau a fi 
grămezi de haine, și unele cu mâncare. Un foc mic 
ardea în apropiere de una și, dincolo de aceasta, 
ascunsă în perete, o trecătoare naturală din piatră 
licărea cu apă, mulţumită unui mic pârâu. 

Dar mai departe în peșteră, în partea cealaltă a 
încăperii, continuând până la roca neagră, un lac mare 
se întindea în întuneric. 

Sub acești munţi erau nenumărate lacuri și râuri 
subterane - locuri atât de adânc în inima pământului 
că nici măcar neamul Fae nu se deranjase sau nu 
îndrăznise să le exploreze. 

Aparent, Mititelele îl revendicaseră pe acesta, 
amenajând spaţiul cu crengi de mesteacăn întinse pe 
pereţi. De crengile albe atârnaseră mici ghirlande de 
flori și printre frunze se vedeau mici lumini albăstrui. 

Acele lumini erau magie - veche și ciudată. Parcă 
fuseseră culese de pe cerul nopţii. 

Elide studia spaţiul, vădit uluită. Gavriel și Lorcan, 
totuși, îl evaluară cu un ochi mai ager și mai 
circumspect. Rowan făcu la fel. Cu toate acestea, 
singura ieșire părea să fie cea prin care intraseră, iar 

lacul se întindea prea mult ca să deslușească dacă era 
un mal dincolo de el. 

Aelin nu se opri din mers, îndreptându-se spre unul 
dintre zidurile strălucitoare. Nu era precaută ca de 
obicei și nu se uita de colo-colo în timp ce evalua 
ieșirile și capcanele, posibilele arme de folosit. 

O transă - era aproape ca și când ar fi intrat într-o 
transă, ar fi plonjat în vreun ocean fără fund dinăuntrul 
ei și ar fi alunecat atât de mult încât ei ar fi putut la fel 
de bine să fie niște păsări care zburau pe deasupra 
suprafeţei îndepărtate a acestuia. 

Dar ea merse către zidul pe care crengile de 
mesteacăn erau expuse artistic. lnăuntru erau și mai 
multe din Neamul Mititelelor, își dădu seama Rowan. 
Cocoţate pe crengi, ţinându-se de ele. 

Pașii lui Aelin erau tăcuţi pe piatră. Fenrys se opri 
în apropiere, ca și când i-ar fi oferit intimitate. 

Rowan avu senzaţia vagă că Lorcan, Elide și 
Gavriel se îndreptau spre firida din partea cealaltă a 
peșterii ca să inspecteze bunurile care fuseseră 
expuse. 

Dar el zăbovi în mijlocul spaţiului când partenera 
lui se opri în faţa zidului strălucitor și viu. Nu afișa nicio 
expresie, iar trupul nu îi era încordat. 

Totuși, ea își înclină capul spre Mititelele pe 
jumătate ascunse în crengile și ramurile din faţa ei. 
Maxilarul i se mișcă vorbind. Cuvinte scurte. 

El nici măcar nu auzise că Mititelele vorbeau. Dar 
regina, soţia și partenera lui, vorbea cu ele în șoaptă. 

În sfârșit, ea se întoarse, cu faţa la fel de 
inexpresivă, ochii ei de foc fiind la fel de reci ca lacul. 
Fenrys o ajunse din urmă, iar Rowan rămase pe loc în 
timp ce Aelin se îndreptă spre micul foc. 

În siguranţă. Probabil că Mititelele îi spuseseră că 

peștera era sigură, dacă ea se mișca acum spre foc, 
sfera ei arzând încă strălucitor. 

Ceilalţi se opriră din evaluarea proviziilor. 

Dar Aelin nu îi băgă în seamă, cum nu acordă 
atenţie nici restului lumii când ocupă un loc între foc și 
zidul peșterii, rezemându-se de piatra goală, și închise 
ochii. 


Capitolul 32 


Dorian avusese trei zile ochii căprui înainte să își 
dea seama cum să procedeze ca să fie din nou albaștri. 
Asterin și Vesta îl tachinaseră fără milă în legătură cu 
asta când coborâseră Colţii, lamentându-se teatral din 
cauza absenței „ochilor lui drăguţi de culoarea 
zambilei” și oftaseră spre cer când nuanța de safir îi 
colorase iar irisurile. 

Magia lui putea trece de la un element la altul și 
totuși, abilitatea de a se schimba depindea de cu totul 
altceva; depindea de o parte a lui care tânjise 
dintotdeauna după singurul lucru mai important decât 
toate celelalte: acela de a renunţa. De a fi liber. Așa 
cum Temis, Zeița  Sălbăticiunilor, era liberă - 
neîngrădită. Așa cum își dorise cândva să fie, când 
fusese doar un prinţ idealist și nesăbuit. 

Era singura poruncă a magiei: să renunțe; să 
renunţe la cine și ce devenise când purtase colierul și 
să se transforme în ceva nou și diferit. 

Era mai ușor de înțeles decât de făcut. De când 
albastrul îi revenise în priviri, ca deșirarea unui fir din 
el, nu reușise să facă altceva - nici măcar să îi schimbe 
din nou în căprui. 

Vrăjitoarele Crochan și Cele Treisprezece se 
opriseră pentru pauza de la amiază la adăpostul sigur 

al pădurii Oakwald, unde copacii erau golași, cu toate 
că pe pământ nu era nicio urmă de zăpadă. Încă o zi şi 
aveau să ajungă la punctul de întâlnire, cu o 
săptămână mai târziu decât le promiseseră liderilor 
războinici din Eyllwe, dar aveau să sosească. 

El se așeză pe un buștean doborât și acoperit cu 
mușchi, mâncând din bucata de iepure uscat. Cina lui. 

— Mă doare capul doar privindu-te cum te 
chinuiești, spuse Glennis din partea cealaltă a poienii. 

In jurul lor, Cele Treisprezece mâncau în liniște, 
Manon  supraveghind totul. Cel puţin vrăjitoarele 
Crochan stăteau printre ele. În liniște, dar stăteau 
acolo. 

Ceea ce însemna că acum îl priveau toate. Dorian 
duse de la gură bucata de carne tare și își înclină capul 
spre babă. 

— Cred că pe mine mă doare capul suficient pentru 
amândoi. 

— In ce încerci să te transformi, mai exact? Sau în 
cine? 

Incerca să se transforme în opusul bărbatului care 
supraveghease prezenţa Sorschăi ani de zile și, în final, 
îi oferise doar moartea. S-ar fi bucurat să renunţe la 
asta, dacă magia i-ar fi permis-o. 

— In nimic, spuse el. Multe dintre Cele 
Treisprezece şi vrăjitoarele Crochan  reveniră la 
mâncarea lor săracă în clipa în care-i auziră răspunsul 
plictisitor. Vreau doar să văd dacă este posibil pentru 
cineva cu o magie ca a mea. Să schimb măcar niște 
mici trăsături. 

Nu era o minciună în totalitate. 

Manon se încruntă, ca și când ar fi încercat să 
dezlege un mister pe care nu îl înțelegea cu adevărat. 

— Dar dacă ar fi să reușești, insistă Glennis, cine ai 

vrea să fii? 

Nu știa. Nu putea invoca o imagine în afară de 
întunericul gol. Nici Damaris care-i stătea alături nu 
avea un răspuns. 

Dorian se uită în profunzimea sufletului său, 
simțind marea de magie care se agita în el. 

Îi contură forma cu mâini precaute și invizibile. 
Urmă un fir din el nu spre stomac, ci spre inima lui încă 
frântă. 

„Cine ai vrea să fii?” 

Acolo era, ca un grăunte de putere furată de 
Cyrene - mica nemultumire din magia lui. Nu o 
nemulțumire, ci un nod - un nod într-o tapiserie. Una 
pe care ar fi putut să o ţeasă. 

Una căreia ar fi putut să-i dea formă, dacă ar fi 
îndrăznit. 

„Cine ai vrea să fii?” întrebă el tapiseria abia 
tesută înăuntrul său și lăsă firele și nodurile să prindă 
formă, creând imaginea în mintea sa. 

Glennis chicoti. 

— Acum ai ochii verzi, rege! 

Dorian tresări, inima bătându-i cu putere. Celelalte 
se opriră din nou din mâncat, uitându-se cu gura 
căscată, unele aplecându-se ca să se uite mai bine la 
el, dar Dorian își trimise magia în războiul de ţesut 
lăuntric, adăugând detalii imaginii care se forma. 

— Of, nu-ţi stă deloc bine cu părul blond! Asterin se 
strâmbă. Pari bolnav. 

Cine își dorea să fie? Oricine în afară de el însuși, în 
afară de ceea ce devenise. 

Răspunsul lui tăcut făcu războiul de ţesut magic să 
îi scape din mâinile invizibile, iar Dorian știu că, dacă s- 
ar fi uitat, ar fi văzut că avea din nou părul brunet și 
ochii de safir. Asterin oftă ușurată. 

Dar Manon zâmbi macabru, ca și când ar fi auzit 
răspunsul nerostit și ar fi înţeles. 


* 


Cerul se întunecase complet, focurile vrăjitoarelor 
Crochan pârâind sub crengile copacilor fără frunze 
când Glennis întrebă: 

— A văzut vreuna dintre voi Pustiurile? 

Cele Treisprezece clipiră spre bătrână. De obicei, 
nu se adresa tuturor în același timp și nici nu punea 
întrebări atât de personale. 

Dar cel puţin Glennis le vorbea. După trei zile de 
călătorie, Manon era la fel de departe de a câștiga 
încrederea sabatului Crochan ca atunci când plecaseră 
din Colţi. Deși ele îi vorbeau, iar ea se alătura din când 
în când vetrei lui Glennis la ora mesei, nu-i vorbeau 
mai mult decât era necesar. 

Asterin răspunse în locul sabatului. 

— Nu. Niciuna dintre noi, deși eu mi-am petrecut 
un timp într-o pădure din partea cealaltă a munţilor. 
Dar niciodată atât de departe. 

Tristeţea licări în ochii aurii cu picăţele negre ai 
vrăjitoarei, ca și când ar fi fost mai multe de spus. Intr- 
adevăr, Sorrel și Vesta, chiar și Manon, se uitară ușor 
întristate la vrăjitoare. 

Manon o întrebă pe Glennis, singura vrăjitoare 
Crochan de lângă focul de sub coroanele copacilor: 

— De ce întrebi? 

— De curiozitate, spuse bătrâna. Nici vreuna dintre 
noi nu a fost. Nu îndrăznim. 

— De frica noastră? 

Părul auriu al lui Asterin se mișcă atunci când ea se 
aplecă mai mult spre foc. In tabără, găsise o bucată de 

piele pe care să și-o lege pe frunte - nu cea neagră pe 
care o purtase în ultimul secol, ci una asemănătoare, 
cel puţin. 

— De frica a ceea ce o să simţim când o să vedem 
ce a mai rămas din orașul și ținuturile noastre cândva 
mareţe. 

— Se spune că sunt doar dărâmături, mormăi 
Manon. 

— lar voi l-aţi reconstrui, dacă aţi putea? întrebă 
Glennis. Aţi reconstrui orașul pentru voi? 

— Nu am discutat niciodată despre ce am face, 
zise Asterin. Dacă am putea reveni vreodată acasă. 

— Probabil ar fi înţelept să vă faceţi un plan, spuse 
gânditoare Glennis. Ar fi util. Ochii ei albaștri se opriră 
asupra lui Manon. Nu doar pentru vrăjitoarele Crochan, 
ci și pentru oamenii tăi. 

Dorian dădu din cap, deși nu lua parte la 
conversaţia asta. 

Cine voiau să fie Cele Treisprezece, Dinţi-de-fier și 
vrăjitoarele Crochan, și ce voiau să construiască, unite 
într-un singur popor? 

Manon deschise gura, dar Umbrele ţâșniră în cercul 
vetrei lor, cu chipurile încordate. Cele Treisprezece se 
ridicară imediat în picioare. 

— Am fost în recunoaștere, spre locul de întâlnire, 
gâfâi Edda. 

Manon se pregăti pentru ce avea să zică Umbra. O 
urmă de putere se simţi prin tabără, singurul semn că 
magia lui Dorian se încolăcise în jurul lor ca un scut 
aproape impenetrabil. 

— Duhnește a moarte, spuse Briar. 


Capitolul 33 

Ajunseseră prea târziu. 

Nu doar cu o oră sau o zi. judecând după starea în 
care se aflau trupurile din poiana presărată cu frunze 
la patruzeci de kilometri spre sud, pentru săptămâna în 
care întârziaseră, banda de război din Eyllwe plătise 
preţul suprem. 

Morathul lăsase războinicii unde zăceau, câteva 
vrăjitoare Crochan cu mantii roșii - cele care își 
chemaseră aici surorile din nord - numărându-se 
printre victime. Mirosul cadavrelor intrate în putrefacție 
fu suficient ca Manon să lăcrimeze cât studie ce mai 
rămăsese. 

Ea făcuse asta. 

Ea cauzase totul, întârziind sabatul Crochan cu 
acea luptă. Aruncându-i o privire regelui Dorian, care 
zăbovea la marginea poienii cu un braț la nas ca să 
alunge duhoarea, își dădu seama că și el se gândea la 
asta. Privirea lui tăioasă spunea destule. 

— Unele au scăpat, anunţă Edda cu gravitate. Dar 
nu majoritatea. 

— Au vrut ca unele să supravieţuiască, spuse 
Bronwen destul de tare încât să audă toţi. Ca să inducă 
frica. 

Manon se uită cu atenţie la arborii distruși, stejarii 
antici fiind la fel de nenorociţi ca trupurile de pe solul 
pădurii, ceea ce dovedea cine erau cei responsabili de 
masacru. 

Și asta era din vina ei. 

— Ce bandă de muritori ar fi sperat să 
supraviețuiască unui atac al legiunilor Dinţi-de-fier? 
zise Bronwen cu o voce rece și gravă. Mai ales când 
legiunea aeriană a fost instruită de o Aripă 
Conducătoare atât de pricepută! 

— Ai grijă ce spui! o avertiză Asterin. 

Dar Una, frumoasa șatenă Crochan și o altă 
verișoară de-a lui Manon, își apucă mătura legată cu 
argint și spuse: 

— Tu le-ai instruit! Voi toate - voi le-aţi instruit pe 
vrăjitoarele care au făcut asta! Arătă spre trupurile în 
descompunere și gâturile sfâșiate. Și vă așteptați să 
uităm? 

Se lăsă tăcerea. Chiar și din partea lui Asterin. 
Glennis nu spuse nimic. 

Manon își simţi mâinile fragile și străine, fierul din 
ele devenind casant. 

Ea făcuse asta. Soldaţii din poiana mare nu 
reprezentau nimic și nu îi cunoștea; majoritatea erau 
muritori, și totuși... Lângă cizmele lui Manon zăcea o 
femeie al cărei torace fusese spintecat de la buric până 
la stern. Ochii ei căprui priveau în gol spre cupola 
spartă de deasupra, cu gura încă deschisă de durere. 

— Pot să-i incinerez, se oferi Dorian, fără să se 
adreseze cuiva anume. 

Cine fusese ea, războinica din faţa ei? Pentru cine 
luptase? Lăsând la o parte regatele și conducătorii, pe 
cine din viaţa sa merita să apere? 

— Ar trebui să îi anunţăm pe regele și regina din 
Eyllwe, spuse Bronwen. Să îi avertizăm și pe prinți; să 
le spunem să rămână ascunși. Erawan nu ia prizonieri. 

Manon se tot holbă la războinica ucisă, o imagine 
care, cândva, o încântase; un lucru cu care se lăudase 
odată în fața lumii, și o făcuse fără urmă de regret, 
doar cu dorinţa ca bunica ei să o aprobe. Ca Dinţi-de- 
fier să o accepte. 

Pentru asta aveau să-și aducă aminte de ele 
ceilalţi, iar ea nu avea să fie uitată. 

Călăreaţa încoronată a lui Erawan. Aripa lui 
Conducătoare. 

— Nu îi arde, spuse Manon. 

Tăcerea se lăsă în poiană. 

Dar Manon îngenunche pe pământul putrezit și, cu 
unghiile de fier, începu să sape. 

Scoțându-și mănușile, Asterin se aplecă spre 
pământul din apropiere, urmată de Sorrel și Vesta și de 
restul Celor Treisprezece. 

Pământul rece și tare nu ceda ușor, sfâșiindu-i 
degetele lui Manon, rădăcinile și pietrele usturând-o 
când îi zgâriară pielea. 

În partea cealaltă a poienii, Karsyn, vrăjitoarea 
căreia Îi  returnase Manon mătura, voi să 
îngenuncheze, dar Manon ridică o mână murdară, deja 
însângerată. Vrăjitoarea se opri. i 

— Doar Cele Treisprezece, spuse Manon. li 
îngropăm noi. Vrăjitoarele Crochan se uitară la ea, iar 
Manon smulse pământul vechi. O să-i îngropăm pe toti. 


* 


Preţ de patru ore, Manon și Cele Treisprezece 
îngenuncheară pe pământul îmbibat cu sânge și 
săpară mormântul. 

Dorian le ajută pe Bronwen și pe Glennis să scrie 
mesajele pentru regele și regina din Eyllwe și cei doi fii 
ai lor, avertizându-i de pericol - și nimic mai mult. Fără 
să ceară ajutor sau armate. 

Chiar înainte de răsărit, mesagerii sabatului 
Crochan  reveniră. Rudele lor din sud, care le 
chemaseră aici, sosiseră chiar după masacru, prea 
târziu ca să salveze banda de război a oamenilor sau 
cele câteva vrăjitoare pe care le trimiseseră înainte. 
Zburaseră direct spre Banjali, unde cele patru sabaturi 
ale lor îi ajutau acum pe regele și regina din Eyllwe. 

Nu că nobilii din Eyllwe ar fi părut neajutorați. 
Ceilalţi mesageri ai sabatului Crochan reveniseră cu un 
mesaj din partea regelui: pierderea bandei de război 
era, într-adevăr, gravă, dar regatul Eyllwe nu era 
înfrânt din cauza asta. Rebelii lor și armata adunată, 
deși număra puţini soldaţi, încă rezistau în fața 
Morathului,  neînfrânţi. Intenţionau să apere în 
continuare linia frontului în sud, până la ultima suflare. 

Dorian înțelegea, totuși, cuvintele nescrise: nu 
aveau niciun soldat în plus pentru Terrasen. După ceea 
ce văzuse, era acum înclinat să îi dea dreptate regelui. 

Eyllwe oferise prea mult și prea mult timp. Era 
timpul ca restul să poarte povara. 

Dorian se întrebă dacă Manon observa vrăjitoarele 
Crochan care o priveau. Nu cu ură, ci cu un oarecare 
respect. Împreună, Cele Treisprezece săpară un 
mormânt uriaș, fără să le ceară balaurilor să sape 
măcar pământul. 

Soarele răsări pentru ca apoi să coboare spre linia 
orizontului. Încet, mormântul începu să prindă formă - 
era destul de mare pentru toți războinicii căzuţi. 

Dorian trebuia să ajungă curând în Morath, înainte 
ca întâmplarea să se repete; înainte să se sape unul 
sau mai multe morminte. Nu putea suporta acest gând, 
mai rău decât gândul la un alt colier care să-i strângă 
gâtul. 

Noaptea se lăsase înainte ca Dorian să reușească 
să plece pe furiș; înainte să găsească o poiană goală, 
să deseneze semnele și să înfigă în pământ sabia 
Damaris care, acum, lucea de sângele lui. 

Invocării lui i se răspunse repede de data asta. 

Totuși, nu Gavin fu cel care, strălucind, își făcu 
apariţia din aerul nopții. 

Magia lui Dorian străluci, pregătindu-se să atace în 

clipa în care silueta se contură, iar Kaltain Rompier, 
îmbrăcată într-o rochie de culoarea onixului și cu părul 
pe spate, îi zâmbi cu tristeţe. 


Cuvintele i se topiră pe limbă, dar magia sa 
continuă să se rotească în jurul lui, mâinile invizibile 
fiind nerăbdătoare să rupă oase. 

Nu că i-ar fi putut lua viaţa lui Kaltain Rompier. 

In ciuda situaţiei, ea tot ridică o mână firavă, rochia 
ei transparentă și părul mătăsos plutind pe un vânt- 
fantomă. 

— Am intenţii pașnice. 

— Nu pe tine te-am invocat, fu singurul lucru pe 
care se gândi să îl spună. 

Ochii negri ai lui Kaltain se îndreptară spre 
Damaris, care ieșea din cercul de semne Wyrd. 

— Nu? 

El nu voia să se întrebe de ce sau cum o chemase 
sabia pe ea, și nu pe Gavin, dacă sabia avea o voinţă 
proprie, ori zeul care o binecuvântase rânduise această 
întâlnire, pentru cine știe ce adevăr considera că 
trebuia să-i arate. 

— Credeam că te-au distrus la Morath, spuse el 
răgușit. 

— Așa a fost. Chipul îi era mai blând decât îl 
văzuse vreodată. In atât de multe feluri. 

Manon și Elide îi povestiseră ce îndurase ea și ce 
făcuse pentru ele. Dorian își plecă fruntea. 

— Îmi pare rău! 

— Pentru ce? 

Apoi cuvintele se rostogoliră din locul în care le 
păstrase de la Mlaștinile Stâncoase din Eyllwe. 

— Pentru că nu te-am văzut așa cum ar fi trebuit. 
Pentru că nu am știut unde te-au dus și pentru că nu 
te-am ajutat când am avut șansa. 

— Ai avut vreo șansă? 

Întrebarea era adresată cu calm şi totuși, el ar fi 
putut jura că tonul i se înăsprise. 

El deschise gura ca să nege, dar se forță să 
privească înapoi - la cine fusese cu mult timp înaintea 
colierului, înainte de Sorscha. 

— Ştiam că ești în temnița castelului. M-am 
mulțumit să te las să putrezești acolo. lar apoi 
Perrington... Adică Erawan te-a dus în Morath și nu m- 
am deranjat să pun prea multe întrebări în privinţa 
asta. Rușinea îl cuprinse. Îmi pare rău! repetă el. 

Un prinț moștenitor care nu își servise regatul sau 
poporul cu adevărat. Gavin avusese dreptate. 

Conturul lui Kaltain sclipi. 

— Ştii, nu am fost chiar nevinovată. 

— Ce ţi s-a întâmplat în Morath nu a fost în niciun 
fel din vina ta. 

— Nu, nu a fost, confirmă ea, o umbră traversându- 
i chipul. Dar singură am ales să merg în Rifthold 
toamna trecută, urmaărindu-mi ambiția pentru tine și 
coroana ta. Îmi regret o parte din decizii. 

El își îndreptă privirea spre antebraţul ei gol, spre 
cicatricea care era tot acolo, chiar și după moarte. 

— Mi-ai salvat prietenii! spuse el și îngenunche în 
faţa ei. Ai renunţat la tot ca să îi salvezi și să iei cheia 
Wyrd de la Erawan. Ar fi făcut același lucru, dacă ar fi 
supravieţuit ororilor Morathului. Îţi sunt îndatorat! 

Kaltain fixă cu privirea locul în care Dorian stătea 
în genunchi. 

— Nu am avut niciodată prieteni. Nu ca tine. 
Întotdeauna te-am invidiat pentru asta. Pe tine și pe 

Aelin. 

El își înălță capul. 

— Ştii cine este? 

Ea schiţă un zâmbet. 

— Moartea are avantajele ei. 

Dorian nu se putu abtine să nu-i adreseze 
următoarea întrebare: 

— Este... este mai bine acolo? Ești împăcată? 

— Nu îmi este permis să spun, răspunse cu 
blândeţe Kaltain. Și nu am voie să spun cine este aici 
cu mine. 

El dădu din cap, alungându-și încordarea din piept, 
dezamăgirea, dar își înclină capul într-o parte. 

— Cine îţi interzice să faci asta? 

În situaţia în care cei doisprezece zei din acest 
ținut rătăceau prin Erilea, cu siguranţă nu conduceau 
celelalte ţinuturi. 

Kaltain strâmbă din buze. 

— Nici asta nu am voie să spun. Când el deschise 
gura să o mai întrebe ceva, ea îl întrerupse. Există alte 
forțe care acţionează. Dincolo de ce este tangibil și 
cunoscut. 

Dorian se uită spre Damaris. 

— Alţi zei? 

Liniștea lui Kaltain fu un răspuns suficient. Dar cu o 
altă ocazie. Avea să se gândească altă dată la asta. 

— Nu m-am gândit niciodată să te invoc, recunoscu 
el. Pe tine, care ai cunoscut adevăratele orori ale 
Morathului. Nu mi-am dat seama... 

El lăsă cuvintele să plutească în timp ce se ridică în 
picioare. 

— Că ai mai fi avut ce să invoci? termină ea. El 
tresări. Cheia a făcut multe să dispară - dar nu totul. 

— Așadar, a treia este într-adevăr în Morath? 

Ea dădu serioasă din cap. Trupul îi străluci, 
conturul siluetei începând să dispară cu repeziciune. 

— Deși nu știu unde o ţinea. Nu am fost... pregătită 
să o primesc pe a doua înainte să preiau controlul. Işi 
trecu degetele firave peste cicatricea neagră care-i 
șerpuia pe braţ. 

El nu îi vorbise niciodată cu adevărat. Abia dacă îi 
aruncase o privire în treacăt, sau se strâmbase într-o 
discuţie politicoasă cu ea. 

Și totuși, Kaltain era aici, femeia care eliminase o 
treime din Morath, care devorase un prinţ valg doar cu 
puterea voinței. 

— Cum ai reușit? șopti el. Cum ai scăpat de sub 
controlul lui? 

Trebuia să știe. Dacă era să intre în iad, dacă era 
mai mult decât probabil să ajungă să aibă un alt colier 
la gât, trebuia să afle. 

Kaltain îi studie gâtul înainte să-i întâlnească 
privirea. 

— Mi-am adunat furia împotriva lui pentru că nu 
simţeam că merit colierul. 

Adevărul cuvintelor ei se izbi în el la fel de sigur ca 
și când l-ar fi împins în piept. 

— Ai desenat semnele invocării cu un motiv. Ce 
vrei să știi? îl întrebă simplu Kaltain. 

Dorian păstră adevărul pe care i-l spusese, oglinda 
pe care ea o ridica spre tot ceea ce fusese cândva și ce 
devenise. Nu fusese un prinţ adevărat - nu în spirit, nu 
cu fapta. Încercase să fie, dar prea târziu. Acţionase 
prea târziu. Se îndoia că se descurca mai bine ca rege. 
Cu siguranţă nu, pentru că ignorase Adarlanul din 
propria vinovăţie și furie, gândindu-se dacă trebuia 
salvat. 

Ca și când ar fi existat vreodată posibilitatea de a 

nu merita să fie salvat. 

— Sunt gata să merg în Morath? întrebă el în cele 
din urmă. 

Doar ea ar fi avut de unde să știe, văzând lucruri 
mult mai rele decât orice văzuseră Manon și Elide. 

Kaltain se uită din nou la Damaris. 

— Ştii răspunsul. 

— Nu ai să încerci să mă convingi să nu merg? 

Dar Kaltain strânse din buze când rochia ei de 
culoarea onixului începu să se topească în întuneric. 

— Ştii ce ai să înfrunți acolo. Nu trebuie să îţi spun 
eu dacă ești pregătit. 

Lui i se uscă gura. 

— Tot ce ai auzit despre Morath este adevărat, zise 
Kaltain. Adevărat și totuși, mai rău decât îţi poți 
imagina. Rămâi la fortăreață. Este fortăreaţa lui 
Erawan și foarte probabil singurul loc în care ar avea 
încredere să păstreze cheia. 

Dorian dădu aprobator din cap, inima începând să 
îi bată cu putere. 

— Aşa am să fac! 

Ea făcu un pas către el, dar se opri când marginile 
ei se unduiră mai mult. 

— Nu zăbovi prea mult și nu atrage atenţia! Este 
arogant și extrem de egoist și n-o să se deranjeze să 
se uite prea atent la cine s-ar putea furișa pe holurile 
lui. Fii rapid, Dorian! 

Un tremur îi străbătu mâinile, dar el și le strânse în 
pumni. 

— Dacă aș putea să-l ucid, ar trebui să profit de 
ocazie? 

— Nu. Ea clătină din cap. Nu ai să scapi. Are o 
cameră în inima fortăreței - acolo își ţine colierele și 
acolo o să te ducă dacă te prinde. 

El își îndreptă spatele. 

— Eu... 

— Du-te în Morath, așa cum ai plănuit. 
Recuperează cheia și nimic mai mult. Sau ai să te 
trezești din nou cu un colier în jurul gâtului. 

Dorian înghiţi. 

— Abia dacă mă pot transforma. 

Kaltain îi schiţă un zâmbet când se dizolvă în 
lumina lunii. 

— Chiar așa să fie? 

lar apoi dispăru. 

Dorian se uită la locul în care se aflase Kaltain, 
semnele Wyrd deja dispărând. Doar Damaris rămăsese 
acolo, martoră a adevărului pe care, cumva, simţise că 
el trebuia să îl audă. 

Așadar, Dorian își pipăi magia încâlcită, locul unde 
puterea brută se rotea și ieșea ori de câte ori voia el. 

Ordinul magiei în mișcare era să renunţe. Să 
renunţe la tot: la zidul pe care îl construise în jurul lui 
în clipa în care prinţul valg îl invadase și să se uite în 
sinea sa. La el. Poate sabia îi ceruse să o facă 
invocând-o, în schimb, pe Kaltain. 

„Cine ai vrea să fii?” 

— Cineva vrednic de prietenii mei, spuse el în 
noaptea liniștită. Un rege vrednic de regatul său. 
Pentru o clipă, părul alb ca zăpada și ochii aurii licăriră 
în mintea lui. Aș vrea să fiu fericit, șopti și apucă sabia 
Damaris. Să scap de ultima urmă de groază. 

Sabia antică se încălzi în mâna lui, emanând o 
căldură prietenoasă și rapidă. 

Aceasta îi pluti prin degetele și încheietura mâinii, 
spre locul lăuntric în care sălășluiseră toate aceste 
adevăruri, și unde se transformă într-o căldură 
dantelată de cea mai acută durere. 

lar apoi lumea crescu și se întinse, copacii 
ridicându-se, pământul apropiindu-se... 

El voi să își atingă faţa, dar află că nu avea mâini. 

Doar aripi negre ca funinginea. Doar un cioc negru 
care nu scotea niciun cuvânt. 

Era un corb. Un... 

O inhalare ușoară a aerului îl făcu să își rotească 
gâtul - mult mai ușor în această formă - spre copaci. 
Spre Manon, care stătea la umbra unui stejar, cu 
mâinile însângerate și murdare sprijinite de trunchi în 
timp ce se uita la el. La transformare. 

Dorian bâjbâi după firul de putere care îl ţinea în 
acea formă ciudată și ușoară. Imediat și odată cu 
lumea ce-și lua avânt, crescu tot mai mult, revenind în 
trupul său de om, sabia fiind rece și nemișcată la 
picioarele lui. Hainele lui erau oarecum întregi, 
nesfâșiate. Probabil datorită vreunei diferențe care 
exista între magia lui brută și adevăratul dar al 
creaturii metamorfice. 

Dar Manon zâmbi, dezgolindu-și dinţii. Ochii ei aurii 
străluciră ca doi tăciuni. 

— Când, mai exact, voiai să îmi spui că urmează să 
recuperezi cea de-a treia cheie Wyrd? 


Capitolul 34 


— Trebuie să ne retragem, îi spuse gâfâind Galan 
Ashryver lui Aedion când stăteau lângă cortul plutitor 
din mijlocul armatei lor, prinţul moștenitor fiind stropit 
cu sânge roșu și negru. 

Trecuseră trei zile de luptă în vânt rece și zăpadă, 
trei zile în care fuseseră împinși tot mai mult spre nord, 
kilometru cu kilometru. Aedion schimbase soldaţii prin 
rotaţie în liniile frontului, iar cei care reușiseră să 

prindă câteva minute de somn se întorseseră la luptă 
cu picioarele tot mai grele. 

El părăsise linia frontului în urmă cu câteva minute, 
doar după ce îi ordonase Kyllian să o facă, ajungând 
chiar să-l împingă pe Aedion în spatele lui, legiunea 
Bane ducându-l brutal mai departe până ce ajunsese 
aici, unde prinţul moștenitor din Wendlyn bea apă la 
marginea armatei lor. Pielea măslinie a prinţului era 
cenușie, ochii neamului Ashryver fiind întunecoși când 
se uită la soldaţii care se grăbeau sau mergeau cu 
greu pe lângă el. 

— Dacă ne retragem de aici, avem toate șansele 
să fim fugăriţi până la Orynth, spuse Aedion, simțind 
dureri în gât cu fiecare cuvânt rostit. 

Nu mai văzuse nicicând o armată atât de mare. 
Nici măcar în Theralis, în urmă cu mulţi ani. 

Galan îi dădu lui Aedion burduful pentru apă, iar 
Aedion bău cu nesaţ. 

— Vere, am să te urmez oricum s-ar putea termina 
asta, dar nu putem ţine pasul o altă noapte întreagă. 

Aedion știa. Işi dăduse seama de asta după ce 
lupta continuase la lăsarea întunericului. 

Când bărbaţii începuseră să întrebe de ce Aelin a 
Focului Sălbatic nu le ardea inamicii, de ce nu le oferea 
măcar o lumină la care să lupte, de ce dispăruse din 
nou. 

Lysandra își luase forma de balaur ca să se lupte 
cu ilkenii, dar fusese obligată să cedeze, să se retragă 
în spatele frontului lor. Da, era o poziţie bună din care 
să ucidă ilkeni, dar și o ţintă mare pentru arcașii și 
aruncătorii de sulițe ai Morathului. 

În faţă, prea aproape ca să fie liniște, strigătele și 
zăngănitul armelor se ridicau spre cer. Chiar și magia 
nobililor Fae începea să șovăie, și soldaţii lor odată cu 

ei. Când ceda, Asasinii Tăcuţi stăteau în așteptare, 
sfâșiind valgii și ilkenii rapid. Dar nu erau prea mulţi. Și 
încă nu se zărea nici urmă de armata suplimentară a 
lui Ansel din Briarcliff. 

„Curând”, promisese regina roșcată cu o 
seriozitate nefirească doar în urmă cu câteva ore, 
rândurile legiunii care o însoțea deja împuţinându-se. 
„Restul armatei o să ajungă curând aici”. 

Mâărâiturile se înălţau în apropiere, spintecând 
vuietul luptei. Leopardul-fantomă nu ezitase, abia 
oprindu-se ca să se odihnească. 

Trebuia să se întoarcă. Trebuia să mănânce ceva și 
să se întoarcă. Kyllian putea menţine ordinea multă 
vreme, dar Aedion era prinţul lor. Și cum Aelin nu se 
vedea nicăieri... lui îi revenea responsabilitatea de a 
controla soldații. 

Deși liniile frontului se clătinau ca scurgerile dintr- 
un dig. 

— Râul Lanis de lângă Perranth, șopti Aedion când 
Ilias și Asasinii Tăcuţi doborâră ilkenii de pe cer, 
săgețile lor găsindu-și cu ușurință ţintele. 

Mai întâi trebuiau să le nenorocească aripile, 
aflaseră ei pe pielea lor. Ca să îi doboare din aer. Apoi 
să le taie capetele cu sabia, ca să îi decapiteze 
complet. 

Altminteri s-ar fi ridicat din nou și și-ar fi amintit 
cine încercase să îi ucidă. 

— Dacă ne retragem spre nord, continuă Aedion, 
ajungem în Perranth și traversăm râul, i-am putea forţa 
și pe ei să traverseze, ca să-i doborâm. 

— Există vreun pod? 

Încordarea se citi pe chipul lui Galan când unul din 
cei doi prinți valgi rămași trimise un val de putere 
întunecată spre un grup de-al soldaţilor lor. Bărbaţii se 

ofiliră ca florile la îngheţ. 

Gestului îi răspunse o rafală de vânt și gheață din 
partea lui Sellene sau a lui Endymion. Poate a unuia 
dintre verii lor mulți. 

— Niciun pod destul de mare. Dar râul este 
înghețat - am putea să-l traversăm și apoi să îl topim. 

— Cu ajutorul lui Aelin? 

O întrebare precaută și îndoielnică. 

Aedion gesticulă spre sursa rafalei magice stârnite 
drept răspuns, care acum se lupta cu puterea prinților 
valgi. 

— Dacă nobilii Fae pot să creeze gheaţa, atunci pot 
s-o și dezghetțe. Chiar sub picioarele Morathului. 

Ochii de turcoaz ai lui Galan scânteiară, fie din 
pricina planului, fie a faptului că nu Aelin era cea care 
avea să îl pună în practică. 

— Morathul și-ar putea da seama de intenţiile 
noastre. 

— Nu prea avem de ales. 

Din Perranth ar fi avut acces la mai multe resurse, 
și poate alţi soldaţi s-ar fi adunat spre ei din oraș. 
Totuși, să se retragă... 

Aedion studie rândurile doborâte unul câte unul, 
soldaţii abia rezistând. 

Să se retragă și să trăiască. Să lupte și să moară. 

Căci rezistenţa aceasta s-ar fi dus pe apa sâmbetei 
dacă ar fi continuat lupta. Aici, pe câmpiile sudice, și-ar 
fi aflat moartea. 

Nu era nicio garanţie că Rowan și ceilalți aveau s-o 
găsească pe Aelin, că Dorian și Manon aveau să 
recupereze cea de-a treia cheie Wyrd și apoi să i-o dea 
reginei lui, dacă ea s-ar fi eliberat, dacă i-ar fi găsit în 
lumea asta dezordonată. Nu era nicio garanţie pentru 
cât de multe vrăjitoare Crochan ar fi putut aduna 

Manon, dacă ar fi reușit măcar. 

Cu flota împrăștiată prea mult de-a lungul coastei 
Terrasenului ca să fie de vreun folos, doar armata lui 
Ansel din Briarcliff ar fi putut să te ofere un oarecare 
ajutor - dacă n-ar fi ajuns numai oale și ulcele până 
atunci. Nu aveau de ales decât să reziste până ar fi 
sosit ei - ultimii lor aliați. 

Nu aveau nicio garanţie că Rolfe și mycenienii ar fi 
venit. Nicio veste. 

— Poruncește retragerea, îi spuse Aedion prințului. 
Și anunţă-i pe Endymion și Sellene c-o să avem nevoie 
de puterea lor de îndată ce o s-o luăm la fugă. 

Ca să își trimită toată magia într-un scut puternic 
pentru a le păzi spatele în timp ce ar fi încercat să se 
distanţeze cât mai mulţi kilometri de Morath. 

Galan dădu aprobator din cap, îndesându-și coiful 
însângerat peste părul brunet, și își croi drum prin 
grămada haotică de soldaţi. 

O retragere. Atât de curând și de repede. Cu toată 
instrucţia lui, anii grei de învățătură, lupte și 
conducere, la asta se ajunsese. 

Ar fi ajuns măcar în Perranth? 


* 


Rândurile ordonate în care mărșăluiseră spre sud 
se rupseră complet în fuga înapoi spre nord. Soldaţii 
Spiriduși rămaseră în urma lor, scuturile magice 
îndoindu-se, dar rezistând, ţinând armata Morathului la 
distanţă lângă poalele dealurilor în timp ce ei se 
retrăgeau spre Perranth. 

Mormăitul soldaţilor extenuaţi care șchiopătau se 
auzi în treacă pe lângă Lysandra, căci și ea îi însoțea 
cu greu, în forma unui cal. Ea permisese unui tânăr să 

o încalece după ce îi văzuse stomacul aproape 
revărsându-se din armura ruptă. 

De vreme ce el zăcea întins pe spatele ei, sângele 
care curgea îi încălzise coastele kilometri întregi. 

Picăturile calde se opriseră demult. Ingheţaseră. 

La fel și el. 

Nu o lăsase sufletul să-l abandoneze, să îi lase 
trupul mort pe câmp ca să fie călcat în picioare și, 
oricum, sângele lui îngheţat îl lipise de ea. 

Fiecare pas era un efort extraordinar, rănile ei 
vindecându-se mai repede decât ale soldaților din jur. 
Mulți căzură în timpul marșului spre Perranth, unii fiind 
ridicați și căraţi de tovarășii lor sau de străini. 

Unii nu se mai ridicaseră. 

Rezistența nu trebuia să cedeze atât de curând. 

Nemultțumirile se  întețiră când ajunseră mai 
aproape de Perranth, în ciuda celor câteva ore de 
odihnă din prima noapte. „Unde este regina? Unde 
este focul ei?” 

Nu putea să lupte în locul lui Aelin într-un mod 
convingător și destul de bine încât să supraviețuiască. 
lar când Aducătoarea-Focului ar fi luptat fără flăcări... 
ei și-ar fi dat seama. 

„A fugit. Din nou”. 

Doi Asasini Tăcuţi observară în a doua noapte că 
soldatul mort era încă pe spatele Lysandrei și nu ziseră 
nimic în timp ce aduseră apă caldă ca să topească 
sângele care îl lipise de ea și apoi să o spele. 

În trupul ei de iapă cu păr roșcat, alb și negru, nu 
le putea vorbi, nu putea să-i întrebe dacă știau cine 
era. Oricum, cei doi o tratară cu blândețe. 

Nimeni nu se îndreptase spre calul singuratic care 
mergea prin tabăra dărăpănată. Unii soldaţi ridicaseră 
corturi. Mulţi doar dormeau lângă focuri, sub mantii și 

jachete. 

Ei îi ţiuiau urechile. Îi ţiuiau de la prima luptă. 

Nu știa cum îi găsise cortul, dar, iată-l, cu clapele 
deschise spre noapte ca să îl dezvăluie stând cu Galan, 
Ansel și Ren. 

Lordul din Allsbrook ridică din sprâncene când ea 
intră, capul ei aproape atingând tavanul. 

Un cal. Era încă un cal. 

Ren veni clătinându-se spre ea, în ciuda oboselii 
care cu siguranţă îl apăsa. 

Lysandra bâjbâi după firul său lăuntric, după firul 
de întoarcere în corpul ei uman, lumina strălucitoare 
care avea s-o micșoreze în acesta. 

Cei patru doar se uitară când îl găsi, luptându-se 
pentru el. Magia îi smulse ultimele puteri. Inainte să-și 
recapete trupul, deja cădea pe podeaua acoperită de 
fân. 

Nu simţi frigul mușcându-i pielea goală, nu îi păsă 
când căzu în genunchi. 

Ansel veni lângă ea, acoperind-o cu mantia ei. 

— Unde naiba ai fost? 

Chiar și regina Pustiurilor era palidă, părul ei roșu 
ca vinul fiindu-i lipit de cap sub praf și sânge. 

Lysandra nu mai era în stare să vorbească, doar să 
rămână în genunchi, ţinând strâns mantia. 

— Plecăm cu o oră înainte de răsărit! spuse 
Aedion, ordinul fiind clar. 

Ansel și Galan dădură din cap, ieșind din cort. 

— Mă duc să-ţi aduc ceva de mâncare, lady, 
mormăi Ren înainte să iasă din cort. 

Cizmele scârțâiră pe fân, iar apoi el se lăsă în 
genunchi în faţa ei. Aedion. 

Pe chipul său nu se citea blândeţea. Nicio urmă de 
milă sau afecţiune. 

Preţ de un minut lung, nu făcură decât să se uite 
unul la celălalt. 

Apoi, prinţul mormăi încet: 

— Planul tău a fost de rahat! 

Ea nu spuse nimic și nu se putu abţine să nu-și 
adune umerii. 

— Planul tău a fost de rahat, șopti el, ochii lui 
scânteind. Cum de te-ai gândit că ai putea să fii în 
pielea ei și să crezi că poţi scăpa? Cum de-ai putut să 
crezi vreodată c-ai să eviti faptul că armata noastră se 
bazează pe tine să faci scrum inamicul, când tu nu poţi 
decât să fugi și să apari, în schimb, ca un animal? 

— Nu ai dreptul să dai vina pe mine, spuse ea 
răgușită. 

Erau primele cuvinte pe care le rostise în ultimele 
zile. 

— Ai fost de acord să o lași pe Aelin să-și 
întâlnească moartea și să ne lase aici, să fim sfâșiaţi. 
Voi două nu aţi spus nimănui de acest p/an, nu aţi spus 
niciunuia dintre noi care ar fi putut explica realităţile 
acestui război, și că vom avea nevoie de o nenorocită 
de Aducătoare a Luminii împotriva Morathului, nu de o 
creatură metamorfică inutilă și neinstruită! 

Rând pe rând, cuvintele îi loviră inima slăbită. 

— Noi... 

— Dacă erai atât de dispusă să o lași pe Aelin să 
moară, atunci ar fi trebuit să o lași să o facă după ce 
ardea hoardele lui Erawan! 

— Asta nu ar fi împiedicat-o pe Maeve să o prindă. 

— Dacă ne-ai fi spus, am fi putut să facem alte 
planuri, am fi acționat diferit și nu am fi ajuns aici, 
naiba să te ia! 

Ea se uită fix la fânul noroios. 

— Atunci, alungă-mă din armata ta! 

— Ai distrus totul. Cuvintele lui erau mai reci decât 
vântul de afară. Voi două aţi distrus totul. 

Lysandra închise ochii. 

Fânul foșni, iar ea își dădu seama că el se ridicase 
în picioare, își dădu seama în timp ce cuvintele lui o 
străpunseră de deasupra capului ei plecat. 

— leși afară din cortul meu! 

Nu era sigură că se putea mișca suficient încât să 
se supună, deși își dorea să o facă. Trebuia să o facă. 

Să riposteze. Trebuia să riposteze. Să-i răspundă 
cu furia pe care i-o arătase, nevoit să-și defuleze frica 
şi disperarea. 

Lysandra deschise ochii, ridicându-și privirea la el. 
La furia și ura de pe chipul lui. 

Reuși să se ridice în picioare în ciuda durerilor 
chinuitoare. Reuși să se uite în ochii lui, chiar dacă 
Aedion spuse din nou cu răceală: 

— leși afară! 

Desculţă în zăpadă, goală pe sub mantie. Aedion 
se uită la tălpile ei goale, ca și când și-ar fi dat seama 
de asta și nu i-ar fi păsat. 

Așadar, Lysandra dădu din cap, apucând mai 
strâns mantia lui Ansel, și ieși în noaptea friguroasă. 


* 


— Unde este? întrebă Ren, ţinând într-o mână o 
cană cu ceva ce mirosea a supă diluată și o bucată de 
pâine în cealaltă. Lordul scrută cortul ca și când ar fi 
putut s-o găsească sub pat sau fân. 

Aedion se uită la cei câţiva bușteni preţioși care 
ardeau în cuptor și nu spuse nimic. 

— Ce ai făcut? șopti Ren. 

Totul era pe cale să se sfârșească. Așa fusese de 

când Maeve o răpise pe Aelin. De când regina lui și 
femeia metamorfică încheiaseră un târg. 

Așadar, nu conta ce făcuse el. Nu îi păsa dacă nu 
era corect sau adevărat. 

Nu îi păsa dacă era atât de obosit încât nu putea să 
se rușineze la gândul că dăduse vina pe ea pentru 
înfrângerea sigură de care urmau să aibă parte în 
câteva zile, în faţa zidurilor Perranthului. 

Își dorea ca ea să îl fi lovit, să fi ţipat la el. 

Dar Lysandra îl lăsase să se înfurie și ieșise 
desculţă în zăpadă. 

El promisese să salveze Terrasenul, să ţină linia 
frontului. O făcuse foarte mulţi ani. 

Și totuși, la acest test împotriva Morathului, atunci 
când fusese important... eșuase. 

Trebuia să-și adune puterea să lupte din nou, să își 
adune oamenii. Doar că... simţea nevoia să doarmă. 

Aedion nu observă când plecă Ren, fără îndoială în 
căutarea femeii metamorfice de care era atât de 
îndrăgostit. 

Se cuvenea să își cheme comandanții legiunii 
Bane. Să vadă cum credeau că aveau să facă faţă 
dezastrului. 

Dar nu fu în stare. Nu reuși decât să se uite în foc 
în orele lungi ale nopţii. 


Capitolul 35 


Nu avusese încredere în lumea asta, în visul 
acesta, în tovarășii care o însoţiseră și o conduseseră 
aici, în prinţul războinic cu ochi verzi ca pinul și care 
mirosea a Terrasen. 

In el, ea nu îndrăznise să creadă deloc. Nu din 
cauza cuvintelor pe care le rostea, ci a simplului fapt 

că era acolo. Nu credea că avea să-i scoată masca și 
lanțurile de fier. Dispăruseră și în alte vise care se 
dovediseră false. 

Dar Neamul Mititelelor îi spusese că era adevărat. 
Toate erau reale. Ele îi ziseseră că era în siguranţă, că 
trebuia să se odihnească și că urmau să aibă grijă de 
ea. 

lar acea presiune grozavă și necruțătoare care i se 
zvârcolea în vene se domolise - doar cât să gândească, 
să respire și să acţioneze instinctiv. 

O eliminase cât de mult îndrăznise, dar nu pe 
deplin. Cu siguranţă nu pe toată. 

Așadar, dormise. Făcuse și asta, în celelalte vise. 
Trăise destule vise și săptămâni de povești care 
dispăruseră apoi ca pașii pe nisip. 

Totuși, când deschise ochii, se trezi tot în peșteră, 
însă mai slab luminată acum. Puterea zăngănitoare se 
culcușise mai profund, dormind. Durerea ei de coaste 
se domolise, iar tăietura de pe antebraţ se vindecase, 
dar urma rămăsese. 

Singurul semn de pe pielea ei. 

Aelin îl pipăi cu degetul și o durere slabă răsună 
drept răspuns. 

Degetul îi era neted. Neted ca sticla cât își frecă 
degetul mare și cel arătător. 

Nu avea nicio bătătură. Nici pe degete, nici în 
palme. Urmele anilor de instrucţie și ale anului din 
Endovier dispăruseră. 

Însă cel puţin această crustă nouă, această 
zvăcnire slabă de sub ea, rămăsese. 

Ghemuită pe podeaua de piatră, studie peștera. 

Lupul alb stătea întins în spatele ei, sforăind încet. 
Sfera lor transparentă de foc încă ardea în jurul lor, 
alungând încordarea câte puţin, dar nu de tot. 

349 


Aelin înghiţi, gustând cenușa. 

Ca răspuns, magia ei deschise un ochi. 

Aelin inspiră. Nu aici - nu încă. 

Îi șopti focului „Nu încă”. 

Însă flăcările din jurul ei și al lupului izbucniră şi se 
înteţiră, făcând peștera să dispară. Ea își încleștă 
maxilarul. 

„Nu încă”, insistă Aelin. Nu înainte s-o facă în 
siguranţă, departe de ei. 

Magia i se împinse în oase, dar ea o ignoră. O 
stăpâni. 

Bula de foc se micșoră, protestând, și deveni din 
nou transparentă. Prin ea, reuși să zărească bazinul cu 
apă cioplit și siluetele adormite ale celorlalţi tovarăși ai 
ei. 

Prinţul războinic dormea la doar câţiva pași de 
marginea focului său, ascuns într-o firidă din zidul de 
piatră. Era foarte obosit, deși nu renunţase la arme. 

O sabie îi atârna la centură, rubinul mocnind în 
lumina focului ei. 

Cunoștea acea sabie. Era o sabie veche, creată în 
aceste ţinuturi pentru un război mortal. 

Fusese și a ei. Bătăturile șterse se potriviseră 
perfect pe mânerul său, iar prinţul războinic care o 
purta acum o găsise pentru ea, într-o peșteră ca asta, 
plină cu relicve ale eroilor trimiși demult în Lumea de 
Apoi. 

Cu atenţie, se uită la tatuajul care șerpuia pe 
obrazul și gâtul lui, dispărând în hainele-i negre. 

„Eu sunt partenerul tău”. 

Își dorise să îl creadă, dar acest vis, această iluzie 
pe care o crease ea... 

Nu era o iluzie. 

Venise după ea. 

Rowan. 

Rowan  Whitethorn. Acum Rowan Whitethorn 
Galathynius, soțul ei și regele consort. Partenerul ei. 

Îi șopti numele. 

Venise după ea. 

Rowan. 

In tăcere și atât de ușor încât nici măcar lupul alb 
nu se trezi, ea se ridică în capul oaselor, ţinând cu o 
mână mantia care mirosea a pin și zăpadă. Era mantia 
lui, impregnată de parfumul său. 

Ea se ridică în picioare, mai ferm decât înainte. Un 
gând făcu bula de foc să se mărească în clipa în care 
traversă cei câţiva pași spre prinţul adormit. 

Își coborî privirea spre chipul lui, frumos și 
neînduplecat totodată. 

El deschise ochii, întâlnindu-i pe ai ei ca și când ar 
fi știut unde să o găsească până și în somn. 

In ochii verzi se născu o întrebare nerostită. 
„Aelin?” 

Ea ignoră întrebarea tăcută, incapabilă să suporte 
din nou deschiderea canalului tăcut dintre ei, și-i studie 
trăsăturile puternice ale trupului masiv. O adiere de 
vânt rece și electrizant atinse zidul ei de foc, un ecou 
al întrebării lui mute. 

Magia lui Aelin izbucni drept răspuns, un val de 
putere dansând prin ea, ca și când ar fi găsit o 
asemănare a ei în lume, ca și când ar fi găsit 
acompaniamentul propriei melodii. 

Niciodată în acele iluzii sau vise nu făcuse asta. 
Focul ei nu sărise de bucurie în preajma lui Rowan și a 
puterii lui. 

Era aici. Era el și venise după ea. 

Flacăra se topi în aerul rece al peșterii. Nu se topi, 
ci mai degrabă se retrase în ea, încolăcindu-se ca o 

mare bestie care trăgea de lesă. 

Rowan. Prinţul Rowan. 

El se ridică încet, calmându-se. 

Știa. Îi spusese asta mai devreme, înainte ca ei să 
permită uitării să o învăluie. „Sunt partenerul tău”. 

Așadar, ei îi spuseseră cu siguranţă. Tovarășii lor. 
Elide, Lorcan și Gavriel. Toţi fuseseră pe plaja unde 
totul se dusese naibii. 

Magia ei clocoti, iar ea își roti umerii, impunându-i 
să doarmă și să aștepte - încă puţin. 

Aelin era aici. Amândoi erau aici. 

Ce ar fi putut să-i spună, să îi explice, ca să 
îndrepte lucrurile? Că el fusese folosit atât de 
mișelește, că suferise atât de mult din cauza ei? 

Hainele lui negre musteau de atât de mult sânge. 
După petele de pe gât și mizeria de sub unghii, părea 
că încercase să se spele, parţial, dar nu reușise să 
scape de miros. 

Ea știa izul acela - știa cui îi aparţinea. 

Şira spinării și membrele i se încordară. Incercând 
să își descleșteze maxilarul, inhală profund. Se forță să 
inspire prelung printre dinţi. Se forţă să ignore mirosul 
sângelui lui Cairn. Să ignore ce îi făcuse. Magia se 
zbătu, urlând. 

Și se forţă să-l întrebe pe prinţul care mirosea ca 
acasă: 

— El este în viață? 

Furia licări în ochii lui Rowan. 

— Nu. 

Mort. Cairn era mort. Corpul ei încordat se relaxă - 
doar puţin. Și flăcările se retraseră. 

— Cum? 

Nicio urmă de remușcare nu îi umbrea chipul. 

— Mi-ai spus cândva la Mistward că dacă am să te 

biciuiesc, ai să mă jupoi de viu. El nu își mută privirea 
din ochii ei când continuă cu un calm mortal. M-am 
gândit să îi ofer soarta asta lui Cairn în locul tău. lar 
după ce am terminat, mi-am permis să îi tai capul și 
să-i ard rămășițele. Făcu o pauză, cuprins de îndoială. 
Îmi pare rău că nu ţi-am dat șansa să o faci tu. 

Ea nu se simţi în stare să se lase surprinsă, să se 
minuneze de brutalitatea răzbunării lui când se gândi 
la ce spusese el și când plămânii i se deschiseră din 
nou. 

— Nu am putut risca să îl aduc aici ca să îl ucizi, 
continuă Rowan, studiindu-i chipul. Și nici să îl las în 
viaţă. 

Ea își ridică palmele, uitându-se cu atenţie la pielea 
lipsită de semne. 

Cairn făcuse asta. O sfâșiase atât de rău încât 
fuseseră nevoiţi să o peticească din nou. Șterseseră 
toate urmele trecutului și ale suferințelor ei. 

Își lăsă mâinile pe lângă corp. 

— Mă bucur, spuse ea, iar cuvintele erau 
adevărate. 

Pe Rowan îl străbătu un fior și-și înclină puţin 
capul. 

— Ești... El păru să își caute cuvintele. Pot să te 
îmbrăţișez? 

Nevoia din vocea lui o chinui, dar ea se retrase. 

— Eu... Aelin studie peștera, ignorând întunericul 
din privirea lui când se retrase. In partea cealaltă a 
încăperii era marele lac a cărui suprafaţă era netedă și 
plată ca o oglindă neagră. Trebuie să fac o baie, spuse 
ea, încet și răgușit. Chiar dacă numai picioarele îi erau 
murdare. Trebuie să mă spăl, încercă din nou. 

Înțelegerea îi îmblânzi chipul și, cu o mână tatuată, 
îi arătă albia din apropiere. 

— Sunt niște cârpe în plus cu care să te speli. 
Trecându-și o mână prin părul argintiu, mai lung decât 
îl văzuse ultima oară - cel puţin în lumea asta 
adevărată - adăugă: Nu știu cum, dar ei ţi-au găsit și o 
parte din hainele vechi din Mistward și le-au adus aici. 

Dar cuvintele deveneau din nou distante, 
dispărându-i de pe limbă. 

Magia ei vui, presându-i sângele și strângându-i 
oasele. „Afară!”, striga aceasta. „Afară!” 

„Curând”, îi promise ea. 

„Acum!” Aceasta se zbătu. Mâinile îi tremurară, 
îndoindu-se, ca și când ar fi putut să o împiedice să se 
reverse. 

Așadar, se întoarse și se îndreptă nu spre albie, ci 
spre lacul de dincolo de aceasta. 

Aerul se agită în urma ei, iar ea îl simţi urmărind-o. 
Când Rowan înțelese unde voia să se spele, o avertiză: 

— Apa aia e aproape îngheţată, Aelin! 

Însă ea lăsă mantia să cadă pe pietrele negre și 
intră în apă. 

Aburii șuierară, plutind în jurul ei în fuioare mari, 
dar Aelin se cufundă și mai mult, acceptând răceala 
apei cu fiecare pas, chiar dacă nu reușea să-i 
străpungă căldura. 

Apa era limpede, deși întunericul învălui fundul 
abrupt în depărtare când ea se scufundă sub suprafaţa 
rece. 

Apa era liniștită. Rece, primitoare și calmă. 

Așadar, Aelin dădu drumul lesei - doar puţin. 

Flăcările ţâșniră afară, devorate de apa rece, 
consumate de aceasta. 

Gestul  eliberă presiunea, ceața nesfârșită a 
căldurii. Se simţi liniștită și răcorită înainte ca gândurile 
să nu-i dea pace. 

Cu fiecare mișcare sub apă, din întuneric, simţi că 
era ea însăși. Sau ce mai rămăsese din ea. 

Aelin. Era Aelin Ashryver Whitethorn Galathynius și 
regina Terrasenului. 

Mai multă magie ieși unduindu-se, dar ea păstră 
controlul. Nu toată - nu încă. 

Maeve o prinsese și o torturase. Cairn, paznicul ei, 
o torturase, dar ea evadase, iar partenerul ei venise s- 
o caute. O găsise, la fel cum se găsiseră unul pe 
celălalt în ciuda secolelor de vărsări de sânge, pierderi 
și război. 

Aelin. Ea era Aelin și asta nu era vreo iluzie, ci 
lumea reală. 

Aelin. 

Înotă în lac, iar Rowan o urmă pe marginea din 
piatră ieșită de-a lungul țărmului. 

Se scufundă în apă, permiţându-și să se tot afunde, 
degetele de la picioare simțind doar apa rece, 
chinuindu-se să ajungă la un fund pe care nu îl găsea. 

În întuneric și frig. 

Apa veche și rece luase focul, căldura și 
încordarea. Le luase, le absorbise și le alungase. 

Îi calmase centrul fierbinte până ea prinsese formă, 
ca o sabie înroșită în foc băgată în apă. 

Aelin. Asta era ea. 


Apa lacului nu văzuse niciodată lumina soarelui, nu 
ieșise din întuneric, fiind miezul rece al muntelui. Până 
și pe cei mai duri războinici Fae i-ar fi ucis în câteva 
minute. 

Totuși, iat-o pe Aelin înotând ca și când ar fi fost un 
lac din pădure încălzit de soare. 

Dădu din picioare, scufundându-și capul din când 
în când ea să își spele părul. 

Înainte să intre în lacul îngheţat și aburii să se 
ridice, el nu își dăduse seama că ea era atât de 
fierbinte. 

Fără să scoată vreun zgomot, se scufundă și înotă 
pe sub apa atât de limpede încât putea să vadă fiecare 
mișcare a trupului ei ușor strălucitor, ca și când apa ar 
fi îndepărtat pielea femeii și i-ar fi dezvăluit sufletul 
arzător de dedesubt. 

Însă acea strălucire se estompa cu fiecare suflare 
pe care o lua la suprafaţă, micșorând-o mai mult ori de 
câte ori se scufunda sub apă. 

Oare își dorise ca el să nu o atingă din cauza 
infernului lăuntric sau doar pentru că voia mai întâi să 
se spele de atingerea lui Cairn? Probabil din ambele 
motive. Cel puţin începuse să vorbească, ochii 
limpezindu-i-se puţin. 

Rămaseră limpezi cât înotă, abia strălucind, iar ea 
își ridică privirea spre locul în care stătea el pe o 
bucată de piatră neagră care ieșea spre lac. 

— Ai putea să vii și tu, spuse în cele din urmă. 

Nu era nicio pasiune în cuvintele ei și totuși, simţi 
invitaţia - nu să îi guste corpul așa cum tânjea să o 
facă, cum trebuia să o facă pentru a ști că era aici cu 
el, ci mai degrabă să fie cu ea. 

— Spre deosebire de tine, spuse Rowan, încercând 
să își controleze vocea când recunoașterea de pe 
chipul ei ameninţă să îi facă genunchii să îi cedeze, nu 
cred că magia mea o să-mi ţină atât de bine de cald 
dacă intru. 

Voia totuși să o facă. Pe toţi zeii, voia să sară 
înăuntru, dar se forţă să adauge: 

— Lacul ăsta e vechi. Ar trebui să ieși. Înainte să 

apară ceva. 

Ea nu îl ascultă, continuând să facă în apă cercuri 
cu braţele. Aelin îl privi cu seriozitate și precauție. 

— Nu am cedat, spuse încet. Inima lui se frânse la 
acele cuvinte. Nu le-am spus nimic. 

Nu îi zisese asta ca să se fălească și el să o laude, 
ci mai degrabă ca să îi spună lui, consortul ei, care era 
poziția lor în acest război, ce ar fi putut ști inamicii. 

— Ştiam că nu ai fi făcut-o, reuși el să spună. 

— Ea... a încercat să mă convingă că totul este un 
vis urât. Când Cairn a terminat cu mine, sau cât m-a 
chinuit, nu știu, Maeve a încercat să pătrundă în 
mintea mea. Aelin se uită prin peșteră ca și când ar fi 
putut vedea lumea de dincolo de aceasta. A creat iluzii 
care mi s-au părut atât de reale... Ea pluti sub apă. 
Probabil avusese nevoie de apa rece a lacului ca să își 
poată auzi din nou vocea; probabil avea nevoie de 
distanţa dintre ei astfel încât să poată rosti acele 
cuvinte. Se scufundă, dându-și părul pe spate cu o 
mână. Semănau cu asta. 

O parte din el nu știa ce să spună, dar întrebă: 

— Ce fel de iluzii? 

O pauză lungă. 

— Acum nu contează. 

Era prea devreme să insiste - dacă ar fi trebuit să o 
facă vreodată. 

Apoi ea întrebă încet: 

— Cât timp? 

Rowan fu nevoit să apeleze la cele trei secole de 
instrucţie ale lui ca să nu-și afișeze devastarea și 
suferința. 

— Două luni, trei zile și șapte ore. 

Aelin strâmbă din buze, fie din cauza timpului 
scurs, fie a faptului că el numărase toate orele în care 

fuseseră despărțiți. 

Ea își trecu degetele prin păr, șuvițele plutind în 
apă, în jurul ei. Tot era prea mult timp încât să fi trecut 
două luni. 

— M-au vindecat după fiecare... ședință. Ca să nu 
mai știu ce mi-au făcut, la ce mă gândeam și care este 
adevărul. Dacă îi ștergea cicatricile, Maeve avea o 
șansă în plus să o convingă că nimic nu era real. Dar 
vindecătoarele nu și-au putut aminti cât de lung am 
părul, sau Maeve a vrut să mă facă și mai confuză, așa 
că mi l-au lăsat să crească. 

Amintindu-și probabil motivul pentru care fuseseră 
nevoite să-i redea părul de la bun început, ochii i se 
întunecară. 

— Vrei să îl tund așa cum era când te-am văzut 
ultima dată? Cuvintele lui erau aproape guturale. 

— Nu. Valurile tremurară în jurul ei. II vreau ca să 
îmi pot aminti. 

Să își amintească prin ce trecuse, ororile cărora le 
supravieţuise și ce protejase. In ciuda a ceea ce Îi 
făcuse lui Cairn, a modului în care se asigurase că 
masculul fusese ţinut în viață și ţipase în tot acest 
timp, Rowan își dori ca el să fi trăit încă, măcar ca să 
dureze mai mult să îl ucidă. 

lar când ar fi găsit-o pe Maeve... 

Pe ea nu trebuia să o ucidă el. Il ucisese pe Cairn și 
nu regreta asta. Dar Aelin... Maeve era a ei. 

Chiar dacă femeia care dădea din picioare în apă în 
fața lui nu părea să se gândească la răzbunare. Nici 
măcar la furia care o stimula. 

Nu o condamna. Știa că numai timpul și distanţa 
aveau să-i vindece rănile emoţionale - dacă s-ar fi 
putut vindeca vreodată cu adevărat. 

Dar el intenţiona să lucreze cu ea, să o ajute cum 

putea. lar dacă nu și-ar fi revenit, dacă n-ar fi fost cum 
era înainte să se întâmple toate, nu ar fi iubit-o mai 
puțin. 

Aelin își scufundă capul, iar când ieși spuse: 

— Maeve era pe cale să îmi pună un colier valg în 
jurul gâtului. A plecat să îl aducă. Mirosul fricii pe care 
încă o simţea pluti spre el, iar Rowan făcu un pas mai 
aproape de marginea apei. De aceea... am scăpat. Le-a 
spus să mă mute în tabăra militară ca să mă ţină în 
siguranţă, iar eu... 

Se opri și totuși se uită în ochii lui. Îi permise să 
citească acele cuvinte pe care nu le putea rosti, în 
liniștea în care reușiseră întotdeauna să comunice. „Nu 
intenționam să evadez”. 

— Nu, Inimă de Foc, șopti el, scuturând din cap și 
cuprins de groază. Nu... era niciun colier. 

Ea clipi, înclinându-și capul. 

— Şi acela a fost un vis? 

Inima lui se frânse când își căută cuvintele și se 
forță să le rostească. 

— Nu - a fost real. Sau așa credea Maeve. Dar 
colierele, prezenţa valgilor... Totul a fost o minciună 
născocită de noi. Ca să o scoatem pe Maeve, sperând 
să o îndepărtăm de tine și de Doranelle. 

Se auzi doar plescăitul slab al apei. 

— Nu exista niciun colier? 

Rowan se lăsă în genunchi și scutură din cap. 

— Eu... Aelin, dacă aș fi știut ce va face cu 
informaţia, ce ai hotărî să faci... 

Ar fi putut să o piardă. Nu din cauza lui Maeve, a 
zeilor sau a Încuietorii, ci din cauza propriilor decizii, a 
minciunii pe care o născocise. 

Aelin se scufundă din nou sub apă. Atât de adânc 
încât atunci când izbucni, flacăra doar pâlpăi. 

Lumina erupse din ea, unduindu-se peste lac, 
scânteind peste pietre și tavanul neted de deasupra. O 
explozie tăcută. 

El începu să respire sacadat, dar ea înotă din nou 
spre suprafaţă, lumina emanând din corpul ei ca niște 
fuioare de aburi, aproape dispărând când ea ieși. 

— Îmi pare rău! reuși Rowan să spună. 

Ea își înclină din nou capul. 

— Nu are de ce să îţi pară rău. 

Totuși, îi părea rău. Contribuise la groaza și 
disperarea ei. El... 

— Dacă nu ai fi păcălit-o pe Maeve, dacă ea nu mi- 
ar fi spus, nu cred că am fi fost acum aici, spuse ea. 

El încercă să își controleze nodul din stomac, 
impulsul de a se întinde spre ea, de a-i cere iertare. 
Încercă și tot încercă. 

— Ce s-a întâmplat cu ceilalţi? întrebă Aelin simplu. 

Nu știa - nu avea de unde să știe cum, de ce și 
unde se despărţiseră cu toţii. Așadar, Rowan îi povesti 
cât mai pe scurt posibil. 

Când termină, Aelin tăcu preţ de câteva minute 
lungi. 

Ea se uită în întuneric, unduirea apei fiind singurul 
sunet. Corpul ei aproape pierduse strălucirea nou 
căpătată. 

Apoi se întoarse din nou spre el. 

— Maeve a spus că tu și ceilalți erați în nord. Că aţi 
fost reperaţi acolo de spionii ei. Ai răspândit și 
informaţia asta falsă? 

El scutură din cap. 

— Se pare că Lysandra a fost conștiincioasă. 

Aelin înghiţi în sec. 

— Am crezut-o. 

Părea, cumva, o mărturisire. 

Așadar, Rowan se trezi spunând: 

— Cândva, ţi-am spus că și dacă moartea ne va 
despărţi, aș spinteca toate lumile până te-aș găsi. El îi 
schiță un zâmbet. Chiar ai crezut că asta o să mă 
oprească? 

Ea își țuguie buzele și, în sfârșit, acele emoţii 
agonizante începură să i se citească în privire. 

— Trebuia să salvezi Terrasenul. 

— Având în vedere că soarele strălucește, aș 
spune că Erawan nu a câștigat încă. Deci îl vom salva 
împreună. 

Rowan nu își permise să se gândească la preţul 
final al distrugerii lui Erawan. Și nici Aelin nu păru să se 
grăbească să discute despre asta când spuse: 

— Ar fi trebuit să te duci în Terrasen. Are nevoie de 
tine. 

— Mai multă nevoie am de tine. El nu dădu înapoi 
de la sinceritatea care îi făcea vocea mai dură. Și 
Terrasenul va avea nevoie și de tine. Nu de Lysandra 
care îţi joacă rolul, ci de tine. 

Ea dădu ușor din cap. 

— Maeve și-a adunat armata. Mă îndoiesc de faptul 
că a făcut-o doar ca să mă păzească în lipsa ei. 

El alungă acest gând, ca să îl ia în considerare mai 
târziu. 

— A făcut-o doar ca să își întărească apărarea, în 
caz că Erawan câștiga dincolo de mare. 

— Chiar crezi că asta plănuiește să facă? 

— Nu, recunoscu el. 

lar dacă Maeve voia să aducă armata la Terrasen, 
să facă o alianţă cu Erawan sau doar să fie încă o 
armată care să le atace regatul, să îi lovească atunci 
când erau cel mai puţin pregătiţi, trebuiau să se 
grăbească. El trebuia să se întoarcă. Imediat. Ochii 

partenerei lui străluciră cu aceeași înțelegere și groază. 

Gâtul lui Aelin se înălţă când șopti: 

— Sunt atât de obosită, Rowan... 

Inima i se strânse din nou. 

— Știu, Inimă de Foc. 

El deschise gura ca să mai spună ceva, să o 
convingă să vină la țărm ca măcar să o poată îmbrăţișa 
dacă vorbele nu îi puteau alina povara, dar atunci 
văzu. 

O barcă, veche și sculptată peste tot, ieși din 
întuneric. 

— Întoarce-te pe țărm! Barca nu plutea - era trasă. 
Abia zărea cele două siluete întunecate care șerpuiau 
sub apă. 

Aelin nu ezită, înotând constant spre el; nu dădu 
înapoi când el îi oferi mâna și o înfășură în mantia lui 
când barca trecu mai departe, trasă de fiinţe negre ca 
niște tipari cam de mărimea unui om. Înotătoarele 
pluteau în urma lor ca niște văluri negre și cu fiecare 
mișcare a cozilor lungi, el zări ochi albi ca laptele. Orbi. 

Îndreptau vasul cu fund plat destul de mare pentru 
cincisprezece masculi Fae chiar spre marginea lacului. 
Trupurile scunde și fusiforme licăriră prin beznă, iar 
cele din Neamul Mititelelor o legară de o stalagmită din 
apropiere. 

Probabil ceilalţi auziseră ce-i poruncise lui Aelin, 
pentru că ieșiră cu săbiile scoase. La un pas în urma 
lor, Elide zăbovi lângă lupul Fenrys. 

— Nu cred că vor să mergem cu aia în peșteri, 
șopti Lorcan. 

Dar Aelin se întoarse spre ei, apa picurându-i din 
păr pe piatra de la picioarele goale. Ar fi putut să-și 
usuce părul într-o clipă, totuși nu o făcu. 

— Suntem urmăriți. 

— Știm, răspunse Lorcan, iar dacă Aelin nu i-ar fi 
permis acum să își pună o mână pe umărul ei, Rowan l- 
ar fi aruncat pe mascul în lac. 

Dar Aelin rămase serioasă și calmă. 

— Singura cale spre mare este prin peștera asta. 

Era o afirmaţie scandaloasă. Ei erau la sute de 
kilometri pe continent și nu se știa dacă prin acești 
munţi era vreo reţea de peșteri care să ducă spre 
ocean. Ca să ajungă acolo, trebuiau să meargă spre 
nord prin lanţul montan, apoi să cotească spre vest la 
munţii Cambrian și să navigheze pe sub ei direct spre 
coastă. 

— Și presupun că ele ţi-au spus asta? 

Chipul lui Lorcan era dur ca granitul. 

— Ai grijă! mormăi Rowan. Fenrys își dezgoli dinţii 
în faţa războinicului brunet, blana zburlindu-i-se. 

— Da, fu răspunsul simplu al lui Aelin, cu bărbia 
sus. Terenul de deasupra este plin de soldaţi și spioni. 
să mergem pe sub ei este singura cale. 

Elide înaintă. 

— Eu merg, zise și îi aruncă o privire rece lui 
Lorcan. Tu poţi risca să ieși la suprafaţă, dacă ești atât 
de neîncrezător. 

Lorcan își încordă maxilarul și o mică parte din 
Rowan se desfătă văzând-o pe delicata Lady din 
Perranth făcându-l file pe războinicul călit de secole din 
câteva cuvinte. 

— Este înţelept să luăm în considerare posibilele 
capcane ale situaţiei. 

— Nu avem timp să ne gândim, interveni Rowan 
înainte ca Elide să poată da vreo replică. Trebuie să 
plecăm! 

Gavriel înaintă ca să studieze barca legată și ceea 
ce păreau a fi pachete cu provizii pe scândurile 

rezistente. 

— Totuși, cum vom naviga? 

— Vom fi escortaţi, răspunse Aelin. 

— Și dacă ne abandonează? o provocă Lorcan. 

Aelin se uită calmă la el. 

— Atunci presupun că va trebui să găsești o cale 
de ieșire. 

O urmă ușoară de furie dezminţi acele cuvinte 
calme. 

După asta nu mai fu nimic de dezbătut, iar ei 
oricum nu aveau multe de împachetat. Ceilalţi îi oferiră 
intimitate lui Aelin să se îmbrace lângă foc în timp ce 
inspectară barca, și când partenera lui ieși din nou, 
purtând cizmele, pantalonii și diverse alte haine din 
Mistward pe sub cea gri, stomacul i se strânse. 

Nu mai era prizoniera evadată și goală. Totuși, 
nimic din acea șiretenie, bucurie și ferocitate 
nestăpânită nu îi lumina chipul. 

Ceilalţi așteptară în barcă, așezați pe băncile 
încastrate în laturile înalte. Fenrys și Elide stăteau cât 
mai departe de Lorcan, Gavriel fiind un tampon între 
ei, blond și suferind. 

Rowan zăbovi la marginea țărmului, cu o mână 
întinsă spre Aelin când ea se apropie. Fiecare pas alei 
părea calculat - ca și când încă s-ar fi minunat de 
faptul că se putea mișca liberă, ca și când încă nu s-ar 
fi obișnuit cu picioarele ei fără povara lanțurilor. 

— De ce? se întrebă Lorcan cu voce tare, mai mult 
în sinea lui. De ce să facă atâta efort pentru noi? 

El își primi răspunsul - cu toţii îl primiră - o clipă 
mai târziu. 

Aelin se opri la câţiva pași de barcă, iar Rowan 
întinse mâna. Ea se întoarse din nou spre peșteră. 
Neamul Mititelelor ieși din crengile de mesteacăn, din 

pietre, din spatele stalagmitelor. 

Încet și profund, Aelin le făcu o plecăciune. 

Rowan ar fi putut jura că toate acele capete mici se 
plecară drept răspuns. 

Două mâini gri și osoase se ridicară deasupra unei 
pietre din apropiere, lăsând ceva strălucitor pe piatră. 

Rowan înţepeni. O coroană de argint, perle și 
diamante strălucea acolo, făurită în forma aripilor de 
lebădă ridicate. 

— Coroana lui Mab, șopti Gavriel. 

Dar Fenrys își mută privirea spre întunericul care 
se ivea, strângându-și coada pe lângă el. 

Aelin făcu un pas clătinat spre coroană. 

— A... căzut în râu. 

Rowan nu voia să știe cum de o întâlnise ea, de ce 
o văzuse căzând în râu. Maeve păzise permanent cele 
două coroane ale surorilor ei, scoțându-le doar ca să fie 
expuse în sala tronului ei la ocazii oficiale. In memoria 
surorilor ei, spusese ea. Rowan se întrebase câteodată 
dacă era o aducere aminte a faptului că trăise mai 
mult decât ele, că la sfârșit păstrase tronul pentru sine. 

Mâna gri alunecă din nou peste marginea pietrei și 
înghionti coroana cu un gest tăcut. „la-o!” 

— Vrei să știi de ce? îl întrebă încet Gavriel pe 
Lorcan când Aelin se îndreptă spre piatră, afișând o 
admiraţie solemnă. Pentru că ea este singura 
moștenitoare a lui Brannon, dar și a lui Mab. 

O trăsătură ancestrală a stră-străbunicii ei, o 
tachinase Maeve, care îi moștenise forța și nemurirea. 

Aelin luă coroana, ridicând-o ușor, aceasta 
strălucind ca lumina lunii în mâinile ei. 

„Așchia nu a sărit departe de trunchi în ceea ce 
privește descendența surorii mele Mab”, spusese Elide 
că afirmase Maeve pe plajă. După câte se părea, în 

toate felurile. 

Dar Aelin nu făcu nicio mișcare ca să-și pună 
coroana când se apropie din nou de el, mergând mai 
ferm de data asta. Incercând să nu se gândească la 
fineţea insuportabilă a mâinii ei când o apucă pe a lui, 
Rowan o ajută să urce la bord, apoi urcă și el înainte să 
dezlege funiile care îi legau de țărm. 

Gavriel continuă, spunând mirat: 

— lar asta o face să fie și regina lor. 

Aelin se uită în ochii lui Gavriel, coroana aproape 
strălucind în mâinile ei. 

— Da, fu tot ce spuse ea când barca alunecă spre 
întuneric. 

— Cât o să dureze să ajungem pe coastă? 

Șoapta lui Elide răsună din pereţii săpaţi de râu ai 
peșterii. 

Ea intrase în panică atunci când barca se 
aventurase dincolo de strălucirea țărmului și 
pătrunsese într-un culoar din partea cealaltă a lacului, 
unul atât de întunecat încât nu își putea vedea mâinile. 
Să fie prinsă într-o asemenea beznă câteva ore, zile, 
probabil mai mult... 

Așa fusese în coșciugul de fier? Aelin nu dădea 
niciun semn că întunericul sufocant o deranja și nu se 
arătase dornică să le lumineze calea. Nu aprinsese nici 
măcar o flacără mică. 

Dar după câte se vedea, Neamul Mititelelor venise 
pregătit. Și în câteva clipe de la intrarea în culoarul 
râului cuprins de beznă, lumina albastră a lămpii care 
se legăna peste prova curbată se aprinse. 

Nu era lumină, nici măcar magie, ci niște licurici 

care străluceau albastru-deschis, ca și când fiecare ar 
fi înghiţit miezul unei stele. 

Fuseseră strânși în lampă, iar lumina lor slabă se 
unduia spre zidurile netezite de apă. Era o lumină 
blândă și liniștitoare, cel puţin pentru ea. 

Masculii Fae erau vigilenţi, ochii sclipindu-le cu o 
strălucire animalică și folosind lumina ca să marcheze 
peșterile în care erau trași de acele bestii ciudate 
asemănătoare șerpilor. 

— Nu călătorim repede, răspunse Rowan de unde 
stătea lângă Aelin, în apropiere de spatele bărcii, 
Fenrys moţăind la picioarele reginei. Era destul de 
mare încât să se poată întinde printre bănci sau să se 
facă mic lângă provă ca să mănânce grămada de 
fructe și brânză. Și nu știm cât de directe sunt 
culoarele astea. S-ar putea să dureze câteva zile să 
ieşim de aici. 

— Ar dura trei săptămâni de mers pe jos dacă am fi 
deasupra, explică Gavriel, părul lui blond părând 
argintiu la lumina lămpii. Poate mai mult. 

Elide mișcă inelul de pe deget, răsucindu-l în mod 
repetat. Ar fi preferat să meargă o lună pe jos decât să 
rămână captivă în culoarele acestea întunecate și 
lipsite de aer. 

Dar nu aveau de ales. Anneith nu îi avertizase în 
șoaptă - nu spusese nimic înainte ca ei să urce în 
barca asta, înainte ca Aelin să fi primit coroana antică 
a reginei Spiridușilor, moștenirea și dreptul ei din 
naștere. 

Regina pusese coroana lui Mab într-unul dintre 
bagajele lor, ca și când nu ar fi fost decât o centură de 
sabie în plus. Nu rostise nicio vorbă, și nici ei nu o 
întrebaseră nimic. 

În schimb, își petrecuse ultimele câteva ore stând 

în spatele bărcii, studiindu-și mâinile fără semne și 
uitându-se ocazional în apa neagră de sub ei. Elide nu 
știa ce se aștepta să vadă, în afară de propria reflexie 
care se unduia. Grozăviile și creaturile antice din 
ținuturile acestea erau prea numeroase ca să fie 
numărate și majoritatea nu era prietenoase cu 
muritorii. 

Rezemându-se de grămada de bagaje, Elide aruncă 
o privire în stânga, unde Lorcan se așezase de-a lungul 
marginii bărcii, mai aproape de ea decât în ultimele 
săptămâni. 

Simţindu-se privit, se uită la fată. 

Câteva clipe lungi, ea își permise să îl privească. 

El se târâse după Maeve pe plajă ca să o salveze 
pe Aelin și o găsise în timpul evadării ei - se asigurase 
că Aelin scăpase. Oare anula asta ce făcuse invocând-o 
pe Maeve de la bun început? Chiar dacă Maeve ar fi 
întins capcana, chiar dacă el nu ar fi știut ce intenţii 
avea ea cu Aelin, anula asta decizia lui de a o chema? 

Ultima dată vorbiseră ca prieteni la bordul acelei 
corăbii, cu câteva ore înainte de sosirea flotei lui 
Maeve. Îi spusese că trebuiau să discute, iar ea 
presupusese că era despre viitorul lor, despre e. 

Dar probabil intenţionase să îi spună ce făcuse, că 
se înșelase acţionând înainte ca Aelin să-și pună 
planurile în aplicare. Elide nu își mai roti inelul. 

O făcuse pentru ea, iar Aelin știa asta. El chemase 
flota lui Maeve întrucât crezuse că aveau să fie distruși 
de flota lui Melisande. O făcuse pentru ea, tot așa cum 
își coborâse scutul în jurul lor în ziua în care Fenrys 
sfâșiase o bucată din braţul ei, în schimbul puterii 
vindecătoare a lui Gavriel. 

Însă regina stătea tăcută în spatele lor, fără ca 
focul mistuitor și zâmbetul șiret pe care îl afișa tuturor 

368 


celor care îi tăiau calea să se zărească... Două luni cu 
un sadic. Cu doi sadici. Acesta fusese preţul; aceasta 
fusese povara pe care Aelin și ei toţi aveau s-o îndure. 

El era motivul liniștii și al focului stins. Nu pe 
deplin, ci într-o oarecare măsură. 

Lorcan strânse din buze, ca și când i-ar fi citit 
gândurile pe chip. 

Elide se uită din nou înainte, spre locul în care 
tavanul peșterii cobora atât de mult încât l-ar fi putut 
atinge dacă s-ar fi ridicat în picioare. Spaţiul se îngusta 
tot mai mult... 

— Este posibil să fie o trecătoare spre o peșteră 
mai mare, mormăi Lorcan, ca și când ar fi putut vedea 
frica și pe chipul ei sau de parcă ar fi mirosit-o. 

Elide nu se deranjă să-i răspundă, dar nu se putu 
abtine să nu afișeze un licăr de recunoștință. 

Înaintară și mai mult în întunericul vechi și tăcut şi 
nimeni nu vorbi un timp după aceea. 


x 


Colierul nu fusese real, însă armata chemată de 
Maeve era. 

lar Dorian împreună cu Manon se aflau în căutarea 
ultimei chei Wyrd. Dacă el ar fi obținut-o de la Erawan, 
de oriunde ar fi ţinut-o regele Valg, dacă ar fi intrat în 
posesia tuturor celor trei... 

O vreme, plescăitul apei din jurul bărcii fusese 
singurul sunet. 

Gavriel era de strajă la provă, iar Lorcan 
supraveghea totul de la tribord, cu maxilarul încordat. 
Fenrys și Elide moţăiau, ea rezemându-și capul de 
coastele lui, părul negru răsfirându-se pe blana albă. 

Aelin se uită la Rowan, care stătea lângă ea, dar 

fără să o atingă, și-și strânse degetele în poală. Un 
clipit în obscuritate fu singurul indiciu că era conștient 
de fiecare mișcare a ei. 

Aelin îi simţi parfumul și permise forței acestuia să 
se adâncească mai mult în ea. 

Dorian și Manon puteau fi oriunde. Ar fi fost inutil 
să îi caute pe vrăjitoare și pe rege. Căile lor aveau sau 
nu să se întâlnească din nou. lar dacă el ar fi găsit 
ultima cheie și i-ar fi adus-o, ea ar fi plătit preţul cerut 
de zei - ceea ce datora Terrasenului și lumii. 

Totuși, dacă Dorian ar fi ales să pună personal 
capăt lucrurilor, să făurească Lacătul... Stomacul i se 
agită. El avea tot atât de multă putere ca și ea, dacă 
nu mai multă. 

Trebuia să fie sacrificiul ei. Sângele ei trebuia 
vărsat ca să îi salveze pe toţi. Să îl lase pe Dorian s-o 
facă... 

Ar fi putut. Trebuia să o facă. Având în vedere că 
Erawan fără îndoială se dezlănţuia asupra Terrasenului, 
iar armata lui Maeve, foarte probabil, din cauza 
suferinței de nedescris, l-ar fi putut lăsa pe Dorian să 
facă asta. Avea încredere în el. 

Chiar dacă probabil nu și-ar fi iertat-o niciodată. 

Ea ar fi trebuit să-și plătească datoria. Probabil 
pedeapsa pentru că nu reușise să o facă ar fi fost să își 
accepte soarta; să fie nevoită să accepte tot ce i se 
făcuse în ultimele luni. 

Întunericul râului subteran o apăsa, cuprinzând-o în 
braţe și strângând-o. 

Era diferit de bezna din cutia de fier, de bezna în 
care se trezise. 

Un loc din care, probabil, nu avea să scape 
niciodată cu adevărat. 

Puterea i se agită, trezindu-se. Aelin înghiţi în sec, 

refuzând să o recunoască, să o bage în seamă. 

Nu intenţiona și nu putea să o facă. Nu încă. Nu 
înainte să fie pregătită. 

Văzuse chipul lui Rowan când îi vorbise despre 
consecinţele înșelătoriei lui cu colierul. Observase cum 
o priviseră tovarășii ei, cu milă și frică în ochi faţă de 
ce i se făcuse, ce devenise. 

Avea un corp nou. Un corp străin și ciudat, ca și 
când ar fi fost smulsă dintr-unul și băgată în altul, 
procesul fiind cumva diferit de metamorfozare. Încă nu 
încercase să-și asume trupul uman. Nu vedea sensul. 

Stând în liniște în timp ce barca era trasă prin 
obscuritate, simţi greutatea acelor priviri. Groaza lor. Îi 
simţi întrebându-se cât de distrusă era. 

„Să nu cedezi!” 

Știa că asta fusese adevărat - că a mamei sale 
fusese vocea care-i vorbise. 

Așadar, nu intenţiona să cedeze în faţa situaţiei, în 
faţa a ceea ce i se făcuse și a ceea ce rămăsese. 

Pentru tovarășii din jurul ei, ca să le înlăture 
disperarea și frica, nu plănuia să cedeze. 

Avea să lupte și să se străduiască să redevină 
persoana care fusese înainte; să-și aducă aminte să 
meargă ţanţoș, să zâmbească larg și să facă semn din 
ochi; să se împotrivească petei care-i întina încă 
sufletul, să o ignore. Voia să se folosească de călătoria 
asta pe întuneric pentru a-și reveni - doar cât să pară 
convingătoare. Cu toate că bezna dispersată sălășluia 
acum în ea, cu toate că-i era greu să vorbească, avea 
să le arate ce voiau să vadă. 

O Aducătoare a Luminii care nu era răvâășită. Aelin 
a Focului Sălbatic. 

Avea să arate lumii și acea minciună, făcând-o să o 
creadă. 

Poate că într-o zi ar fi crezut-o și ea. 

Zilele de călătorie în tăcere trecură. 

Trei zile, dacă era adevărat ce simțeau Rowan și 
Gavriel. Poate cel din urmă avea un ceas de buzunar. 
Lui Aelin nu prea îi păsa. 

Ea profita de fiecare dintre acele zile ca să se 
gândească la ce se făcuse și ce o aștepta. Câteodată, 
vuietul magiei sale îi acoperea gândurile. Câteodată 
dormea. Tânăra nu îi acorda atenţie. 

Ei navigară prin întuneric, râul de dedesubt fiind 
atât de negru încât ar fi putut la fel de bine să 
rătăcească prin ţinutul lui Hellas. 

Cea de-a patra zi de mers prin întuneric și printre 
roci se apropia de sfârșit, escortele lor trăgând 
neobosit barca, în clipa în care Rowan șopti: 

— Intrăm pe teritoriul spiritelor. 

Gavriel se întoarse din locul lui de la provă. 

— Cum ţi-ai dat seama? 

Întins lângă el, lupul Fenrys își ciuli urechile. 

Aelin nu-l întrebase de ce rămânea în trupul său de 
lup. La urma urmei, nici pe ea nu o întrebase nimeni de 
ce era încă Fae, dar presupunea că, dacă el ar fi fost 
Fae, ar fi fost nevoit să vorbească, să răspundă 
întrebărilor la care probabil nu era pregătit să 
răspundă. Ar fi putut pur și simplu să strige ce li se 
făcuse. 

Cu un deget tatuat, Rowan arătă spre o firidă. 
Umbrele îi învăluiau adânciturile, dar când lumina 
albastră a lămpii o atinse, auriul licări de-a lungul 
solului stâncos. Era aur vechi. 

— Ce este un spirit? șopti Elide. 

— Spiritele sunt creaturi  maliţioase care 
controlează gândurile, răspunse Lorcan scrutând 
culoarul și ducând o mână spre sabie. Râvnesc după 
aur și comori și au infestat vechile morminte ale regilor 
și reginelor ca să poată locui acolo. Urăsc lumina de 
orice fel. Sper că asta o să le ţină la distanţă. 

Elide se crispă, iar Aelin avu pornirea să facă la fel, 
în schimb, se forţă să vorbească suficient cât să îl 
întrebe pe Rowan: 

— Sunt aceleași de sub mormintele pe care le-am 
vizitat? 

Rowan își îndreptă spatele, ochii scânteindu-i când 
îi auzi întrebarea - sau doar pentru că ea vorbise. 
Zilele acestea îi rămăsese alături, o prezenţă tăcută și 
constantă. Chiar și în timpul somnului, el rămăsese la 
câțiva pași distanţă, fără să o atingă - fusese pur și 
simplu prezent. Destul de aproape încât mirosul lui de 
pin și zăpadă să o adoarmă. 

Rowan se sprijini într-o mână de marginea bărcii. 

— Sunt multe morminte cu spirite prin Wendlyn, 
dar nu între munţii Cambrian și Doranelle - în afară de 
cele la care am fost. Din câte știu, se corectă el. Nu mi- 
am dat seama că mormintele lor au fost săpate atât de 
adânc. 

— Dacă ușile mormintelor sunt, foarte probabil, 
încuiate deasupra, spiritele au nevoie de o cale de 
intrare, observă Gavriel studiind o firidă mai mare care 
apăru în dreapta lor. 

Nu o firidă, ci o gură de peșteră uscată care se 
continua spre marginea râului înainte să dispară din 
câmpul vizual. 

— Opriţi barca! spuse Aelin. 

Toţi tăcură la acel ordin, chiar și Rowan. 

Aelin arătă spre marginea țărmului de lângă gura 

peșterii. 

— Opriti barca! repetă ea. 

— Nu cred că putem, șopti Elide. 

Într-adevăr, amândouă folosiseră găleți ca să își 
facă nevoile în ultimele zile, masculii adâncindu-se în 
tot soiul de discuţii ca să facă liniștea mai suportabilă. 

Dar barca se îndreptă spre firidă, încetinind. Fenrys 
se ridică în picioare și adulmecă aerul când se 
apropiară de marginea țărmului. Rowan și Lorcan se 
aplecară în afară ca să își sprijine mâinile de piatră 
astfel încât să nu se izbească prea puternic. 

Aelin nu așteptă ca barca să nu se mai legene 
înainte să ia o lampă și să sară pe pământul netezit de 
râu. 

Rowan înjură, sărind după ea. 

— Rămâneţi aici! îi avertiză pe cei rămași în barcă. 

Aelin nu se deranjă să vadă cine-l ascultase când 
intră în peșteră. 


Regina fusese nesăbuită înainte ca Maeve și Cairn 
să o tortureze preţ de două luni, dar, acum părea să-și 
fi pierdut simţul realităţii. 

Totuși, Lorcan se abţinu să spună asta când se 
trezi cu Elide în barcă. Rămăseseră singuri. Gavriel și 
Fenrys plecaseră după Rowan și Aelin, calea lor fiind 
marcată doar de strălucirea tot mai slabă a luminii 
albastre pe pereţi. 

Nu era lumina focului. Ea nu le arătase niciun 
tăciune de când intraseră în peșteră. 

Elide rămase așezată în faţa lui în partea dreaptă a 
bărcii, cu spatele rezemat de marginea curbată. 
Tăcuse în ultimele câteva minute, privind acum gura 

374 


întunecată a peșterii. 

— Nu trebuie să te temi de spirite dacă ești 
înarmată cu magie, se trezi spunând Lorcan. 

Fata își îndreptă ochii negri spre el. 

— Ei bine, nu am deloc, așa că iartă-mă dacă aleg 
să fiu atentă! 

Nu; cândva, îi spusese că, deși cei din neamul lui 
Lochan moșteneau magia, prin sângele ei nu curgea 
niciun strop. El nu îi zisese niciodată că dintotdeauna îi 
considerase istețimea drept o magie în sine, indiferent 
de șoaptele lui Anneith. 

— Nu de spirite îmi fac griji, continuă Elide. 

Lorcan evaluă râul liniștit care curgea pe lângă ei și 
peșterile din jurul lor înainte să spună: 

— O să-i ia ceva timp să își revină. 

Ea îi aruncă o privire acuzatoare, iar el își sprijini 
antebraţele pe genunchi. 

— Am recuperat-o. Acum este cu noi. Ce vrei mai 
mult? 

„De la mine” erau cuvintele pe care nu trebuia să 
le adauge. 

Elide se îndreptă. 

— Nu vreau nimic. 

„De la tine”. 

El își încleștă maxilarul. Așadar, acum trebuiau să 
discute asta. 

— Cam cât ar mai trebui să mă căiesc? 

— Te-ai plictisit? 

Lorcan mârâi, însă Elide se încruntă la mascul. 

— Nici măcar nu mi-am dat seama că te căiești. 

— Am venit aici, nu-i așa? 

— Pentru cine, mai exact? Pentru Rowan? Pentru 
Aelin? 

— Pentru amândoi. Și pentru tine. 

Poftim! Ca lucrurile să fie clare între ei. 

În ciuda strălucirii albastre a lămpii, el văzu roșeaţa 
din obrajii ei. Totuși, ea strâmbă din buze: 

— Ti-am spus pe plaja aia: nu vreau să am de-a 
face cu tine. 

— Deci dacă am comis o greșeală sunt pentru 
totdeauna dușmanul tău? 

— Ea este regina mea, iar tu ai chemat-o pe 
Maeve, apoi i-ai spus unde sunt cheile, și a; stat /ocului 
cât au chinuit-o! 

— Habar n-ai ce poate face legământul de sânge! 
Deloc. 

— Fenrys a rupt legământul. A găsit o cale. 

— lar dacă Aelin nu ar fi fost acolo ca să îi ofere un 
altul, ar fi murit. El râse încet și fără să se amuze. 
Poate că asta ai fi preferat. 

Ea îi ignoră ultimul comentariu. 

— Nici măcar nu ai încercat. 

— Ba da! se răsti Lorcan. M-am împotrivit din 
răsputeri! Și nu a fost destul. Dacă ea mi-ar fi ordonat 
să îţi tai gâtul, aș fi făcut-o. lar dacă aș fi găsit o cale 
să rup legământul, aș fi murit, iar ea te-ar fi ucis sau 
te-ar fi luat după aceea. Pe plaja aia, singurul meu 
gând a fost să o fac pe Maeve să uite de tine, să te 
lase să pleci... 

— Nu-mi pasă de mine! Nu-mi păsa de mine pe 
plaja aia! 

— Ei bine, mie îmi pasă! Cuvintele lui mormăite 
răsunară peste apă și piatră, iar masculul vorbi pe un 
ton mai grav. Creaturi mai rele decât spiritele ar putea 
veni să adulmece pe aici. Mie mi-a păsat de tine pe 
plaja aia, ca și reginei tale. 

Elide scutură din cap și își mută privirea doar ca să 
nu-l vadă. 

Acela fu momentul în care se deschise ușa din el la 
care nu ajunsese nimeni niciodată. Dezordinea și golul 
din pieptul său îl obligau să-și dorească să îndrepte 
lucrurile. 

— Dispreţuiește-mă cât vrei! spuse el, 
blestemându-și cuvintele răgușite. Sunt sigur că am să 
supraviețuiesc! 

Suferinţa licări în ochii ei. 

— Bine, zise ea cu fragilitatea pe care el o ura mai 
mult decât orice. 

Se ura pentru că o cauzase, însă și umilința lui 
avea limite. 

Spusese ce avea de spus. Dacă voia să nu mai aibă 
de-a face cu el niciodată, atunci trebuia să găsească o 
cale să-i respecte și să-i accepte decizia. 

Cumva. 


Peștera se înălța câţiva metri, apoi revenea la 
același nivel și se continua în stâncă. Rowan își dădu 
seama că nu era un culoar creat de apă sau de vreme, 
ci de mâinile muritorilor. Poate că regii și lorzii morți 
demult luaseră calea râului subteran ca să își lase aici 
morţii înainte să izoleze mormintele de lumina soarelui 
și de aerul de deasupra, cunoașterea potecilor 
dispărând odată cu regatele lor. 

O strălucire slabă pâlpâi din lampa pe care o ţinea 
Aelin, scăldând zidurile peșterii în albastru. El o 
ajunsese repede din urmă, iar acum mergea lângă ea, 
Fenrys venind cu greu după ei, Gavriel păzindu-le 
spatele. 

Rowan nu se obosise să-și scoată armele. Otelul 
era inutil împotriva spiritelor. Doar magia le-ar fi putut 

distruge. 

Putea doar să presupună motivul pentru care Aelin 
simţise nevoia să se oprească și ce anume trebuia să 
vadă când culoarul se deschise într-o mică peșteră, iar 
aurul licări. 

Era aur peste tot - o umbră îmbrăcată în veșminte 
negre zdrențuite zăbovea lângă sarcofagul din mijloc. 

Rowan mâărâi în semn de avertisment, dar Aelin nu 
atacă. 

Işi strânse pumnul pe lângă corp, dar rămase 
nemișcată. Spiritul șuieră. Aelin doar îl privi. 

Ca și când nu ar fi vrut, nu ar fi putut să-și atingă 
puterea. 

Lui Rowan i se strânse inima, dar trimise un bici de 
gheaţă și vânt prin peșteră. 

Spiritul ţipă o dată și dispăru. 

Aelin se holbă la locul în care se aflase o secundă 
și peste umăr, la el. Recunoștinţa îi străluci în ochi. 

Rowan nu făcu decât să dea din cap în direcţia ei. 
„Nu-ţi face griji în privinţa asta”. 

Totuși, Aelin se întoarse, ignorând conversaţia 
tăcută cât studie locul. 

Timp. Avea nevoie de timp ca să se vindece, deși 
el știa că Inima lui de Foc ar fi pretins contrariul. 

Așadar, se uită și Rowan. In partea cealaltă a 
mormântului, dincolo de sarcofag și comoară, o boltă 
se deschidea într-o altă cameră - probabil era doar un 
alt mormânt sau un culoar de ieșire. 

— N-avem timp să găsim o cale de ieșire, șopti 
Rowan când ea intră în mormânt. lar peșterile rămân 
mai sigure decât suprafaţa. 

— Nu caut o cale de ieșire, spuse ea cu o voce 
calmă și indiferentă și se aplecă, luând un pumn de 
monede din aur ștanţate cu faţa unui rege uitat. O să 

fim nevoiţi să ne finanţăm călătoria. Și zeii mai știu ce 
altceva! 

Rowan ridică o sprânceană, iar Aelin din umeri, 
băgând aurul în buzunarul mantiei. 

— Dacă nu cumva zăngănitul jalnic pe care l-am 
auzit din punga ta cu bani nu e vreun indiciu că nu mai 
avem fonduri. 

Scânteia de umor mușcător, tachinarea... Se 
străduia. De dragul lui sau al celorlalţi, poate de-al ei, 
ea se străduia. 

Nu putea să nu-i răspundă la fel. Rowan își înclină 
capul. 

— Într-adevăr, avem mare nevoie să ne umplem 
vistieria! 

Gavriel tuși. 

— Ştii, aurul ăsta le aparţine morţilor. 

Aelin mai vâri un pumn de monede în buzunar, 
începând să ocolească mormântul plin de comori. 

— Morţii n-au nevoie să-și plătească biletul pentru 
o călătorie pe ape. Sau să cumpere cai. 

Rowan îi zâmbi Leului. 

— Ai auzit-o pe doamna! 

Un licăr izbucni din locul în care Fenrys 
adulmecase un cufăr cu bijuterii și, apoi, acolo apăru 
un mascul. Hainele gri erau uzate, dar intacte - într-o 
formă mai bună decât privirea sa inexpresivă. 

Aelin se opri din a jefui mormântul. 

Fenrys înghiţi, ca și când ar fi încercat să își aducă 
aminte cum să vorbească și spuse răgușit „Ne trebuiau 
mai multe buzunare!”, atingându-le pe ale lui ca să-și 
sublinieze ideea. 

Aelin schiță un zâmbet și clipi la Fenrys - de trei 
ori. 

Fenrys îi răspunse clipind o dată. 

Era un cod pe care-l născociseră ca să comunice în 
tăcere când i se ordonase să rămână în trupul de lup. 

Aelin continuă să zâmbească timid când se 
îndreptă spre masculul cu păr blond a cărui piele 
măslinie era acum palidă, și întinse brațele fără să 
spună nimic. 

Ca să îl lase să decidă dacă voia să o atingă. Dacă 
suporta așa ceva. 

La fel cum Rowan ar fi lăsat-o să decidă dacă voia 
să îl atingă. 

Fenrys oftă ușor înainte să cadă în brațele lui Aelin, 
străbătut de un tremur. Rowan nu putu să-i vadă 
chipul, și probabil nu avu nevoie să o facă, în clipa în 
care ea îi apucă jacheta lui Fenrys atât de strâns încât i 
se albiră mâinile. 

Era un semn bun - o mică minune că vreunul din ei 
își dorea și putea fi atins. Rowan își aminti de asta, 
chiar dacă o parte masculină din el se încordă la acea 
atingere. Cândva, ea îi spusese că era un Fae ticălos și 
posesiv. Trebuia să se străduiască din răsputeri să-i 
înșele așteptările. 

— Mulţumesc, spuse încet Aelin, frângându-i mai 
mult inima lui Rowan. 

Fenrys nu răspunse, dar după suferința de pe 
chipul său, Rowan știa că nu trebuia să-i mulțumească. 

Ei se retraseră, iar Fenrys îi cuprinse obrazul. 

— Când ai să fii pregătită, o să putem sta de vorbă. 

Despre ce suferiseră - ca să dezvăluie tot ce se 
întâmplase. 

Aelin dădu aprobator din cap, expirând. 

— E valabil și în cazul tău. 

Apucându-se din nou să-și umple buzunarele cu 
aur, se uită din nou la Fenrys, la chipul tras al acestuia. 

— Ti-am oferit jurământul de sânge ca să îţi salvez 

viaţa, spuse Aelin. Dar dacă nu îl vrei, Fenrys, eu... 
putem găsi o cale să te eliberăm... 

— Îl vreau, zise Fenrys, fără umorul care-l 
caracteriza. El se uită la Rowan și-și înclină capul. Este 
onoarea mea să servesc regatul ăsta. Și pe tine, i se 
adresă lui Aelin. 

Ea flutură o mână, deși Rowan observă licărul din 
ochii ei când se înclină ca să mai ia niște aur. Lăsând-o 
singură o clipă, se duse lângă Fenrys și îi cuprinse 
umerii. 

— Mă bucur că ai revenit... Frate! adăugă după 
câteva momente. 

Căci asta urmau să fie. Nu mai fuseseră, dar 
datorită a ceea ce făcuse Fenrys pentru Aelin... Da, 
Rowan avea să-i spună „frate”, chiar dacă fratele lui 
Fenrys... 

Un licăr se zări în ochii negri ai lui Fenrys. 

— Ea l-a ucis pe Connall. L-a făcut să se înjunghie 
în inimă. 

Gavriel scăpă din mână un colier de perle și rubine. 

Temperatura din mormânt crescu, dar nu se zări 
nicio sclipire a focului, niciun vârtej de tăciuni, ca și 
când magia lui Aelin ar fi sporit doar ca să fie 
controlată din nou. 

Totuși, Aelin continuă să-și bage aur și bijuterii în 
buzunare. 

Și ea văzuse acea crimă. 

Însă Gavriel fu cel care, apropiindu-se în tăcere în 
ciuda bijuteriilor și a aurului de pe podea, îl apucă pe 
Fenrys de celălalt umăr. 

— O să ne asigurăm că datoria o să fie plătită 
înainte de final. 

Leul nu mai rostise niciodată asemenea cuvinte cu 
referire la fosta lor regină. Dar în privirea roșiatică a lui 

Gavriel ardeau furia și tristeţea. 

Fenrys inspiră adânc și se îndepărtă, sentimentul 
de pierdere de pe chipul lui amestecându-se cu ceva 
de neidentificat pentru Rowan. Insă acum nu era 
momentul să întrebe, să insiste. 

Își umplură buzunarele cu cât mai mult aur posibil, 
iar Fenrys își scoase chiar și jacheta gri ca să 
improvizeze o boccea și, când aceasta mai că atinse 
podeaua, plină de aur, itele întinzându-se, se întoarse 
tăcut pe culoar. Gavriel, crispându-se încă din cauza 
jafului nerușinat, îl urmă după o clipă. 

Aelin continuă totuși să caute prin comoară, mai 
selectivă decât restul, studiind totul cu ceea ce Rowan 
presupunea a fi priceperea unui bijutier. Zeii știau prea 
bine că ea avusese suficiente podoabe încât să fie 
conștientă că le-ar fi adus cel mai bun preţ la piaţă. 

— Ar trebui să plecăm, spuse el cu buzunarele 
aproape rupte și îngreunându-i fiecare pas. 

Ea se ridică de lângă cufărul ruginit de metal în 
care scotocea. 

Rowan rămase neclintit când Aelin se apropie și 
deschise pumnul doar când se opri destul de aproape 
de el încât să o atingă. 

În palmă ţinea două inele de aur. 

— Nu cunosc obiceiurile spiridușilor, spuse ea. 
Inelul mai gros era împodobit cu un rubin tăiat elegant, 
iar în montura celui mai mic se afla un smarald pătrat 
strălucitor, la fel de mare ca unghia ei. Dar când 
oamenii se căsătoresc, își oferă inele. 

Degetele îi tremurau ușor. Erau prea multe cuvinte 
nerostite între ei. 

Totuși, acum nu era momentul pentru acea 
conversație, pentru vindecare. 

Trebuiau să plece cât mai repede, iar această 

își 

ofertă pe care i-o făcuse, această dovadă că încă 
dorea relaţia dintre ei, jurămintele depuse... 

— Presupun că smaraldul strălucitor este pentru 
mine, spuse Rowan schiţând un zâmbet. 

Ea râse, sunetul slab fiind la fel de preţios ca 
inelele pe care le găsise pentru ei în acest tezaur. 

Ea îl luă de mână, iar el încercă să nu tremure de 
ușurare, încercă să nu cadă în genunchi când îi 
strecură inelul cu rubin pe deget. | se potrivea perfect, 
fiind fără îndoială făurit pentru regele care zăcea în 
acest mormânt. 

Tăcut, Rowan o luă de mână și îi puse inelul cu 
smarald. 

— Până la sfârșit, șopti el. 

Ochii i se umplură de lacrimi. 

— Până la sfârșit. 

O aducere aminte - și un jurământ, mai sacru 
decât cele de căsătorie pe care și le făcuseră pe 
corabie: să meargă împreună pe această cale, înapoi 
din întunericul coșciugului de fier, să înfrunte ceea ce îi 
aștepta în Terrasen, la naiba cu vechile promisiuni 
făcute zeilor. 

Rowan își trecu degetul mare peste dosul mâinii ei. 

— Am să-ţi refac tatuajul. Ea înghiţi în sec, dar 
dădu aprobator din cap. Și, adăugă masculul, mi-ar 
plăcea să mai fac unul. Pentru mine - și pentru tine. 

Aelin ridică din sprâncene, dar el o strânse de 
mână. „Va trebui să aștepți și să vezi, prinţesă!” 

Ea schiţă din nou un zâmbet și, de data asta, nu 
dădu înapoi la cuvintele tăcute. „Tipic!” 

Masculul deschise gura ca să rostească întrebarea 
pe care abia aștepta să i-o adreseze de câteva zile. 
„Pot să te sărut?” Dar Aelin își retrase mâna din a lui. 

Admirând verigheta care-i strălucea pe deget, 

strâmbă din buze când întoarse palma. 

— Trebuie să mă antrenez din nou. 

Nu avea nicio bătătură pe mâini. 

Aelin se încruntă la trupul ei prea slab. 

— Și să pun din nou niște mușchi pe mine. Un mic 
tremur îi însoţi cuvintele, dar își strânse mâinile în 
pumni pe lângă corp și zâmbi uitându-se la hainele ei - 
la hainele din Mistward. O să fie ca pe vremuri. 

Se străduia; se chinuia să încurajeze. La fel avea să 
facă și el, până când nu ar mai fi fost nevoie. 

Rowan îi zâmbi strâmb. 

— Ca pe vremuri, dar cu mult mai puţin somn, 
spuse el și o urmă afară din mormânt și înapoi spre 
râul negru. 

Ar fi putut jura că se încălzise culoarul, dar Aelin nu 
se opri. 

Mai târziu. Avea să se ocupe mai târziu de acea 
conversaţie, de această treabă neterminată dintre ei. 

Regina și consortul ei păreau să aibă nevoie de o 
clipă de intimitate. Elide fusese mai surprinsă de trupul 
frumos al masculului Fenrys decât de aurul pe care îl 
cărau el și Gavriel, aproape ieșindu-le din buzunare. 

Lorcan râse încet când își puseră comoara în saci. 
Era mai mult decât ar fi putut visa unii oameni. 

— Cel puţin se gândește la următoarea mișcare! 

Fenrys înţepeni aplecat în faţa sacului său, aurul 
din mâini strălucind la fel ca părul lui. În ochii negri nu 
se citea nimic blând. 

— Suntem în situaţia asta doar din cauza ta. 

Elide se încordă când Lorcan înlemni. Gavriel se 
opri din a ticsi aurul, ducând o mână spre pumnalul de 

la centură, dar războinicul brunet înclină din cap. 

— Mi s-a adus aminte, spuse el, fără a se uita la 
Elide. 

Fenrys își dezgoli dinţii. 

— Când o să ieşim din situaţia asta, șuieră el, o să 
ne ocupăm de ale noastre! 

Zâmbetul lui Lorcan fu un licăr alb și brutal. 

— O să fie plăcerea mea! 

Elide știa că vorbea serios. Ar fi acceptat bucuros 
orice provocare din partea lui Fenrys, ca să se implice 
într-un conflict devastator și sângeros. 

Gavriel oftă, ochii lui roșiatici întâlnindu-i pe ai lui 
Elide. Nimeni nu putea să spună sau să facă vreun 
lucru care să-i convingă pe cei doi că nu era cazul să 
se pregătească de o confruntare unul cu celălalt. 

Totuși, când Aelin și Rowan ieșiră din culoar, Elide 
se trezi trăgând aer în piept ca să sugereze că lupta 
dintre ei, din răzbunare sau nu, nu le-ar fi adus 
satisfacție. 

Sabia Goldryn atârna la centura reginei, fără 
îndoială returnată de prinţ. Rubinul său scânteietor 
semăna cu un ametist din lampa cu lumină albastră, 
înălțându-se la fiecare pas al lui Aelin. 

Abia urcaseră în barcă în clipa în care se auzi un 
șuierat din culoarul din care ieșiseră. 

Încordându-se, Rowan și Gavriel împinseră repede 
barca de la țărm. Creaturile care îi trăgeau începură să 
se miște, ducându-i mai departe spre râu. 

Săbiile străluciră, toţi războinicii nemuritori fiind 
nemișcaţi ca moartea. 

Totuși, Aelin nu-și scoase sabia, nu ridică o mână 
în flăcări, ci pur și simplu zăbovi lângă Elide, cu chipul 
împietrit. 

Șuieratul deveni mai puternic. Mâini umbrite și 

rănite zgâriară bolta culoarului, retrăgându-se ori de 
câte ori întâlneau lumina. 

— Cineva este supărat din cauza comorii, mormăi 
Fenrys. 

— Oricine ar fi, poate să stea la rând, spuse Aelin, 
iar Elide ar fi putut jura că auriul din ochii reginei 
străluci - o scânteie bine ascunsă, apoi nimic. 

Un vânt rece se stârni prin peșteră. Șuieratul 
încetă. 

Tremurând, Elide șopti: 

— Nu cred că mi-aș dori să revin prin ţinuturile 
astea. 

Fenrys chicoti, un râs senzual care nu i se citea în 
privire. 

— Sunt de acord cu tine, lady! 


* 


Mai plutiră în întuneric două zile. Marea încă nu se 
zărea. 

Aelin era cufundată într-un somn greu și fără vise 
când o mână puternică o prinse de umăr. 

— Uite, șopti Rowan, respiraţia lui gâdilându-i 
urechea. 

Ea deschise ochii în lumina slabă. 

Nu era oceanul, își dădu seama când se ridică și 
ceilalţi îi imitară gestul, fără îndoială la ordinul lui 
Rowan. 

Deasupra, lipite de tavanul peșterii ca și când ar fi 
fost stele prinse sub piatră, străluceau niște luminiţe 
albastre. 

Semănau cu Licuricii din lampă. Erau cu miile, 
multiplicate la infinit de reflexia apei negre. Stele 
deasupra și dedesubt. 

Cu coada ochiului, Aelin o zări pe Elide ducând o 
mână la piept. 

Peștera se transformase într-o mare de stele. 

Frumusețea încă mai exista în lumea asta. Stelele 
mai luceau, arzând încă puternic, chiar dacă erau 
îngropate sub pământ. 

Aelin inspiră aerul rece al peșterii, lumina albastră, 
și-l lăsă să o străbată. 

Promisese să zdruncine stelele. Făcuse atât de 
mult în privinţa asta și totuși, mai rămăseseră multe de 
făcut. Trebuiau să se grăbească. Câţi sufereau de 
mâna Morathului? 

Frumuseţea exista, iar ea avea să se lupte pentru 
asta. Trebuia să lupte. 

Un zăngănit constant îi străbătea sângele și oasele, 
chiar alături de puterea pe care o împingea în adâncul 
ei și o ignora cu fiecare suflare. Să /upte - o ultimă 
dată. 

Evadase ca să o poată face și, când s-ar fi 
antrenat, s-ar fi gândit la toţi cei care încă sfidau 
Morathul și pe Maeve. Nu avea de gând să ezite; nu 
îndrăznea să se oprească. 

De data asta, lupta trebuia să conteze - în toate 
felurile posibile. 

Smaraldul  verighetei sale străluci cu propria 
lumină. 

Era egoist din partea ei să forţeze legătura când 
propriul sânge era destinat unui altar de sacrificiu și 
totuși, coborâse pe țărm ca să găsească inelele. Abia 
apoi se gândise să prade comoara. Dar dacă nu era 
menit să aibă cicatrice sau altă amintire a locurilor în 
care fusese, a trecutului său și a ceea ce promisese, 
atunci avea nevoie de această mică dovadă. 

Aelin ar fi putut jura că stelele de deasupra cântau 

precum un cor celest care plutea prin peșteră. 
Cântecul stelelor purtat de curentul râului îi însoţi 
în ultimii kilometri spre mare. 


Capitolul 39 


Armata inamică sosi nu după trei sau patru zile, ci 
după cinci. 

Era o binecuvântare și un blestem, se gândi 
Nesryn. O binecuvântare pentru timpul pe care li-l 
oferea ca să se pregătească și ca păsările ruk să-i ducă 
pe cei mai vulnerabili oameni din Anielle spre tabăra 
viscolită de dincolo de Colţi. 

Și un blestem din cauza fricii care invadase 
fortăreaţa, acum aglomerată de cei care nu puteau sau 
nu voiau să plece. În cea de-a patra zi, înainte de 
apusul soarelui, văzură liniile negre care mărșăluiau 
spre ei printre copacii din Oakwald pe care-i tăiaseră. 

La răsăritul celei de-a cincea zile, se apropiau de 
marginea lacului, a câmpiei. 

Nesryn stătea pe Salkhi pe una dintre turlele 
fortăreței, cu Borte pe Arcas lângă ea. 

— Pentru o armată de demoni, mărșăluiesc mai 
lent decât melcii. 

Nesryn pufni. 

— Armatele au convoaie de provizii - iar asta a fost 
nevoită să traverseze un râu și o să taie o pădure. 

Borte adulmecă. 

— Mi se pare că își dau prea mult silinţa pentru un 
oraș atât de mic. 

Într-adevăr, călăreţii ruk nu fuseseră impresionați 
de Anielle după ce își ridicaseră tabără în Antica 
înainte să vină în aceste ţinuturi. 

— Dacă salvăm orașul și cucerim trecătoarea 

Ferian la nord de el, am putea elibera o cale spre nord. 
Poate că este un loc urât, dar este important. 

— O, ţinutul este frumos! spuse Borte, privind spre 
lacul care strălucea sub lumina iernii, aburii izvoarelor 
termale plutind pe suprafaţa acestuia. Dar clădirile... 

Se strâmbă. 

Nesryn chicoti. 

— Poate ai dreptate. 

Preţ de câteva clipe, ele urmăriră cum armata se 
tot apropia. Oamenii fugeau acum pe străzi, urcând în 
grabă treptele nesfârșite ale fortăreței și meterezelor. 

— Sunt surprinsă că Sartaq o să-și lase viitoarea 
împărăteasă să lupte împotriva lor, spuse Borte cu 
viclenie. Fata o tachinase fără încetare în ultimele 
săptămâni. 

Nesryn se încruntă. 

— Unde este Yeran? 

Borte scoase limba, în ciuda faptului că armata se 
apropia de ei. 

— Arde-n iad, la cât mă interesează pe mine! 

Chiar și la distanţă de cuiburile lor și de vechile 
rivalități, perechea logodită nu se împrietenise. Sau 
poate totul făcea parte din jocul pe care îl jucau ei deja 
de câţiva ani - să simuleze ura, când era atât de clar 
că oricare dintre ei ar fi măcelărit pe oricine prezenta o 
ameninţare pentru celălalt. 

Nesryn ridică din sprâncene, iar Borte își încrucișă 
braţele, cosițele fluturându-i în vânt. 

— Le aduce pe ultimele două vindecătoare la 
fortăreață. 

Intr-adevăr, un ruk aproape negru se 
câmpie. 

— Nu vrei să te căsătorești în sfârșit înaintea 
luptei? 


A 


nălţă din 

Borte tresări. 

— De ce aș face-o? 

Nesryn zâmbi. 

— Ca să poţi să ai parte de noaptea nunţii? 

Borte râse. 

— Cine spune că nu am avut-o deja? 

Nesryn rămase cu gura căscată. 

Însă Borte își înclină pur și simplu capul, ţâţâi la 
Arcas, iar călăreţul și pasărea ruk se avântară în 
văzduhul rece. 

Nesryn se uită după Borte până ce aceasta ajunse 
la câmpie, trecând pe lângă Yeran și rukul lui cu o 
manevră îndrăzneață pe care unii ar fi interpretat-o ca 
pe un gest foarte vulgar la adresa războinicului. 

Rukul negru al lui Yeran ţipă revoltat, iar Nesryn 
zâmbi, știind că Yeran făcea probabil același lucru, în 
ciuda celor două vindecătoare care-l însoțeau. 

Totuși, zâmbetul lui Nesryn se dovedi efemer când 
văzu din nou armata care se apropia tot mai mult cu 
fiecare minut - o masă compactă și neobosită de oțel 
și moarte. 

Aveau să campeze până la răsărit sau să atace la 
căderea nopţii? Oare asediul ar fi fost rapid și mortal 
sau lung și brutal? Le văzuse convoaiele de provizii. 
Erau pregătiţi să rămână cât timp era necesar ca să 
distrugă orașul și să îi ucidă pe toţi cei care locuiau 
aici. 


Tobele începură să bată la apus. 

Yrene se urcă pe cel mai înalt parapet al fortăreței, 
numărând torțele care se întindeau în noapte, și se 
forță să nu vomite. 

Același lucru păţise și cu celelalte mese pe care le 
mâncase azi, își spuse ea. Mesele pe care se chinuise 
să le mănânce fără să se înece. 

Parapetul era plin cu soldați și alţii care priveau, 
toţi urmărind armata de la marginea câmpiei care îi 
separa de periferia orașului și ascultând în liniște 
tobele neobosite. 

Era un ritm constant și oribil, menit să tulbure și să 
demoralizeze. 

Ea știa că aveau să continue toată noaptea, să îi 
priveze de odihnă și să-i facă să se teamă de răsărit. 

Fortăreaţa era plină ochi, iar holurile ticsite cu 
saltele. Ea și Chaol își cedaseră camera unei familii cu 
cinci membri, copiii fiind prea mici ca să reziste 
călătoriei spre Pustiuri, chiar și călare pe o pasăre ruk. 
În aerul rece, un copil s-ar fi albăstrit de frig în câteva 
minute. 

Yrene își trecu o mână peste zidul de piatră densă 
și veche, înalt până la talie, și se rugă să reziste. 

Catapulte. Armata de dedesubt avea catapulte. 
Auzise ultimul raport al lui Farkan la micul dejun. 
Câmpia era încă presărată cu destui bolovani de pe 
vremea când făcuse parte din lac încât Morathul să nu 
aibă nicio problemă în a găsi lucruri pe care să le 
arunce spre ei. 

Avertismentul o ţinuse pe Yrene ocupată toată 
ziua, mutând din nou familiile care ocupaseră camerele 
fortăreței dinspre lac sau pe cele care dormeau prea 
aproape de ferestre sau zidurile exterioare. Era o 
acțiune de ultim moment și o prostie din partea ei să 
nu se gândească la asta până acum, dar în ultimele 
cinci zile se concentrase atât de mult să îi aducă pe 
toți înăuntru, încât catapultele și blocurile nimicitoare 
de piatră grea nu-i trecuseră prin minte. 

Le mutase și proviziile medicale, într-o cameră 
interioară atât de rezistentă încât ar fi trebuit să se 
dărâme toată fortăreaţa ca să distrugă ce era înăuntru. 
Vindecătoarele din Torre aduseseră cu ele tot ce 
reușiseră să găsească în flotă, dar preparaseră mai 
multe când sosiseră. Nu de cea mai bună calitate, în 
orice caz, dar Eretia ordonase ca alifiile și tonicele să 
funcţioneze și atât, nu să uimească, și să „amestece în 
continuare”. 

Totul era pregătit. Totul era gata. Erau pregătiţi 
atât cât era posibil. 

Așadar Yrene zăbovi pe metereze, ascultând tobele 
încă puţin. 


Chaol își spuse că nu era ultima noapte împreună 
cu soţia lui. Totuși, vrusese să profite din plin de acest 
timp, așa că ei doi se odihniseră pe cât posibil înainte 
de ivirea zorilor. 

Și ceilalţi din fortăreață erau treji, păsările ruk 
agitându-se pe acoperișurile turnurilor și meterezelor, 
scârţâitul ghearelor pe pietre răsunând în toate holurile 
și camerele. 

Tobele băteau în continuare; bătuseră toată 
noaptea. 

O sărutase pe Yrene de rămas-bun, iar ea parcă ar 
fi vrut să spună mai multe, dar alesese să îl 
îmbrăţișeze un minut lung și preţios înainte să se 
despartă. 

Nu avea să fie ultima dată când o vedea, își 
promise el când se îndreptă spre meterezele unde tatăl 
său, Sartaqg și Nesryn căzuseră de acord să se 
întâlnească în zori. 

Prinţul și Nesryn nu sosiseră încă, dar tatăl lui 
purta armura pe care Chaol nu o mai văzuse din 
copilărie, de când plecase să servească dorinţele 
Adarlanului și să cucerească acest continent. 

Încă-i venea bine, metalul mat fiind zgâriat și 
îndoit. Nu era cea mai bună armură din arsenalul 
familiei de sub fortăreață, dar era cea mai rezistentă. 
O sabie îi atârna la șold și un scut stătea rezemat de 
zidul meterezei. În jurul lor, santinelele încercau să nu 
se uite, deși ochii lor măriţi de frică urmăreau fiecare 
mișcare. 

Tobele băteau în continuare. 

Chaol veni lângă tatăl său, propria-i tunică neagră 
fiind întărită cu armură la umeri, antebraţe și tibii. 

Un baston din lemn de esenţă tare îi fusese fixat 
de spate lui Chaol, pentru momentul în care magia lui 
Yrene începea să dispară, iar scaunul său îl aștepta la 
intrarea în marea sală, pentru clipa în care ea rămânea 
fără putere. 

Tatăl lui nu lăsase să se vadă ce credea despre 
asta când Chaol îi explicase cu o zi în urmă. Nu 
spusese niciun cuvânt. 

Chaol aruncă o privire piezișă la bărbatul care se 
uita la armata ale cărei focuri începură să se stingă 
unul câte unul în lumina răsăritului. 

— Au folosit tobele de la ultimul asediu din Anielle, 
spuse tatăl său fără ca vocea să îi tremure. Legenda 
spune că ei bat tobele trei zile și trei nopţi înainte să 
atace și că orașul era atât de îngrozit și înnebunit de 
nesomn încât oamenii nu au avut nicio șansă. Armata 
lui Erawan și bestiile i-au sfâșiat. 

— Atunci nu au avut păsări ruk să lupte cu ei, 
spuse Chaol. 

— O să vedem cât or să reziste. 

Chaol scrâșni din dinţi. 

— Dacă nu ai speranţă, atunci nici oamenii tăi n-au 
să reziste mult timp. 

Tatăl lui se uită spre câmpie, armata devenind mai 
vizibilă cu fiecare minut. 

— Mama ta a plecat, zise bărbatul în cele din urmă. 

Chaol nu își ascunse expresia șocată. 

Tatăl lui apucă parapetul din piatră. 

— L-a luat pe Terrin și a plecat. Nu știu unde au 
fugit. Imediat ce ne-am dat seama că vom fi înconjurați 
de inamici, și-a luat slujitoarele și familiile lor. A plecat 
la miezul nopţii. Doar fratele tău s-a deranjat să lase 
un bilet. 

Mama lui, după tot ce suportase, tot ce suferise în 
casa asta infernală, plecase în sfârșit. Ca să își salveze 
celălalt fiu - promisiunea unui viitor. 

— Ce a scris Terrin? 

Tatăl său își trecu mâna peste piatră. 

— Nu contează. 

In mod clar conta. Dar acum nu era timpul să 
insiste, să îi pese. 

Pe chipul tatălui său nu se citea frica, doar 
resemnarea rece. 

— Dacă azi nu-i conduci pe oamenii ăștia, mormăi 
Chaol, atunci am s-o fac eu. 

Tatăl lui se uită în sfârșit la el cu o expresie 
serioasă. 

— Soţia ta este însărcinată. 

Șocul îl străbătu pe Chaol ca o lovitură reală. 

Yrene - Yrene... 

— Poate este o vindecătoare pricepută, dar nu știe 
să mintă. Sau nu ai observat cât de des își atinge 
pântecul sau cum se înverzește la ora mesei? 

Cuvintele rostite erau blânde și banale, ca și când 

394 


tatăl lui nu i-ar fi zguduit pământul de sub picioare. 
Chaol deschise gura, încordându-se. Nu știa dacă 
voia să țipe la tatăl lui sau să fugă la Yrene. 
Dar apoi tobele încetară să bată, iar armata începu 
să avanseze. 


Capitolul 40 


Manon și Cele Treisprezece îngropaseră toţi soldaţii 
uciși de Dinţi-de-fier. Mâinile zgâriate și însângerate le 
zvâcneau, spatele le durea, dar reușiseră să o facă. 

Când ultima mână de pământ fusese bătucită, 
Bronwen  zăbovea la marginea  poienii, restul 
vrăjitoarelor Crochan plecând să ridice o tabără. 

Cele Treisprezece trecuseră cu greu pe lângă 
Manon. Ghislaine, potrivit spuselor Vestei, fusese 
invitată să stea lângă vatra unei vrăjitoare la fel de 
interesate de aceste preocupări lumești și erudite. 

Doar Asterin rămase în umbrele din apropiere ca 
să îi păzească spatele când Manon o întrebă pe 
Bronwen: 

— Ce este? 

Ar fi trebuit să încerce să fie amabilă și diplomată, 
dar nu o făcu. Nu era în stare să o facă. 

Bronwen înghiţi în sec ca și când s-ar fi înecat 
rostind cuvintele. 

— Tu și sabatul tău aţi acţionat onorabil. 

— Te-ai îndoit de asta din partea Demonului Alb? 

— Nu credeam că Dinţi-de-fier se deranjează într- 
atât încât să le pese de vieţile oamenilor. 

Ea nu știa prea multe despre asta. Manon spuse 
doar atât: 

— Bunica m-a informat că nu mai sunt o vrăjitoare 
Dinţi-de-fier, așadar, se pare că nu mai răspund de 

lucrurile de care le pasă ori nu, zise și se îndreptă spre 
copacii unde dispăruseră Cele  Treisprezece, iar 
Bronwen o ajunse din urmă. Măcar atât am putut să 
fac, recunoscu Manon. 

Bronwen îi aruncă o privire piezișă. 

— Într-adevăr! 

Manon se uită la vrăjitoarea Crochan. 

— Îţi conduci bine suratele. 

— Dinţi-de-fier ne-au dat demult o scuză ca să fim 
bine instruite. 

Ceva asemănător rușinii o străbătu din nou și se 
întrebă dacă avea să găsească vreodată o cale să 
aline, să suporte senzaţia. 

— Cred că așa este. 

Bronwen nu răspunse înainte să plece spre micile 
focuri. 

Dar când Manon plecă în căutarea vetrei lui 
Glennis, vrăjitoarele Crochan se uitară spre ea. 

Unele își înclinară capetele în direcţia ei, altele 
dădură macabru din cap. 

Se asigură că Cele Treisprezece își îngrijeau 
mâinile și constată că nu putea să stea locului, să lase 
oboseala zilei să o cuprindă. 

În jurul lor și în jurul fiecărui foc, vrăjitoarele 
Crochan dezbăteau în liniște dacă să se întoarcă acasă 
sau să meargă mai departe spre sud, în Eyllwe. Totuși, 
dacă ar fi intrat în Eyllwe, ce ar fi făcut? Manon abia 
auzea ce se spunea când contradicţia se dezlănţui, 
Glennis lăsând fiecare dintre cele șapte vetre 
conducătoare să ia propria decizie. 

Manon nu zăbovi ca să le audă hotărârea. Nu se 
deranjă să le ceară să zboare spre nord. 

Asterin veni cu pași mari lângă Manon, oferindu-i o 
bucată de iepure uscat cât Cele Treisprezece mâncară, 

iar sabatul Crochan își continuă discuţia. Vântul șuiera 
printre copaci, gol și intens. 

— Încotro plecăm la răsărit? întrebă Asterin. Le 
urmăm sau ne îndreptăm spre nord? 

Rămâneau la încercarea tot mai inutilă de a le 
convinge sau o abandonau? 

Manon își studie mâinile însângerate care o dureau 
și unghiile de fier acoperite de pământ. 

— Sunt o Crochan, spuse ea. Și sunt vrăjitoare 
Dinţi-de-fier. Își îndoi degetele, dorindu-și să le mai 
dezmorţească.  Dinţi-de-fier sunt și poporul meu. 
Indiferent ce ar putea spune bunica mea. Poporul meu 
sunt și Sânge-Albastru și Picioare-Galbene și Cioc- 
Negru. 

Și avea să poarte pentru totdeauna povara a ceea 
ce crease și instruise. 

Asterin nu spuse nimic, deși Manon știa că ea 
asculta fiecare cuvânt. Ştia că și Cele Treisprezece se 
opriseră din mâncat ca să asculte. 

— Vreau să le aduc acasă, le spuse Manon lor și 
vântului care sufla tocmai până în Pustiuri. Vreau să le 
aduc acasă pe toate. Inainte să fie prea târziu - înainte 
să se transforme în niște ființe nedemne de o patrie. 

— Așadar, ce-o să faci? întrebă Asterin cu blândeţe 
și fermitate în același timp. 

Manon termină bucata de carne uscată și bău din 
burduf. 

Răspunsul nu era în cearta dintre ele, a războiului 
dintre sabatul Crochan și Dinţi-de-fier. Niciodată nu 
fusese. 

— Dacă vrăjitoarele Crochan nu adună o armată, 
atunci am să găsesc o alta. Una deja instruită. 

— Nu poţi să te duci în Morath, șopti Asterin. Nu ai 
să te apropii la o sută cincizeci de kilometri. E posibil 

ca armata Dinţi-de-fier să fi ajuns prea departe ca să 
se gândească măcar să ţi se alăture. 

— Nu mă duc în Morath. Manon își băgă o mână 
îngheţată în buzunar. Mă duc la trecătoarea Ferian. La 
ce armată a rămas acolo sub comanda lui Petrah 
Sânge-Albastru. Să le cer să ni se alăture. 

Asterin și Cele Treisprezece înlemniră de uimire. 
Lăsându-le să se gândească la asta, Manon se întoarse 
în pădure. Simţind mirosul lui Dorian, îl urmări. 

ÎI văzu discutând cu spiritul lui Kaltain Rompier, 
vindecată și lucidă acum că era moartă, eliberată de 
chinul ei îngrozitor. Manon rămase ţintuită pe loc din 
cauza șocului. 

Apoi auzi planurile lui Dorian de a se infiltra în 
Morath. În Morath, unde se păstra a treia și ultima 
cheie. El știuse și nu îi spusese. 

Kaltain dispăru în aerul nopţii, iar apoi Dorian se 
transformă într-un corb frumos și mândru. 

Nu se antrenase ca să se distreze. Nici pe departe. 

— Când, mai exact, voiai să îmi spui că urmează să 
recuperezi a treia cheie Wyrd? mormăi Manon. 

Dorian clipi la ea, calm și sigur. 

— La plecare. 

— Când ai fi zburat transformat în corb sau balaur, 
direct în plasa lui Erawan? 

Temperatura din poiană cobori. 

— Ce importanţă ar fi avut dacă ţi-aș fi spus în 
urmă cu câteva săptămâni sau acum? 

Ea știa că pe chipul ei de vrăjitoare Cioc-Negru nu 
se zărea nici urmă de blândețe. 

— Morathul este sinucidere! Erawan o să te 
găsească indiferent ce formă ai lua și ai să te trezești 
cu un colier în jurul gâtului. 

— Nu am de ales. 

— Am căzut de acord, spuse Manon făcând un pas. 
Am căzut de acord că a căuta cheile nu mai este o 
prioritate... 

— Ştiam că nu trebuie să te contrazic în privința 
asta. Ochii lui străluceau ca un foc albastru. Calea mea 
nu o afectează pe a ta. Adună sabatul Crochan și 
zboară spre Terrasen! Drumul meu duce spre Morath. 
Întotdeauna a dus. 

— Cum te-ai putut uita la Kaltain fără să vezi ce te 
aşteaptă? Își ridică braţul și îl îndreptă spre locul în 
care fusese cicatricea lui Kaltain. Erawan o să te 
prindă. Nu poţi să pleci! 

— O să pierdem războiul ăsta dacă nu plec! izbucni 
el. Cum de nu îţi pasă de asta? i 

— Îmi pasă, rosti ea printre dinți. Imi pasă dacă 
pierdem războiul ăsta! Imi pasă dacă nu reușesc să 
adun sabatul Crochan. Imi pasă dacă te duci în Morath 
și nu te întorci ca o ființă care merită să trăiască. El 
doar clipi. Manon scuipă pe pământul cu muşchi. Acum 
vrei să îmi spui că nu este atât de rău să îţi pese? Ei 
bine, asta se întâmplă când îţi pasă! 

— De aceea nu am spus nimic, șopti Dorian. 

Inima îi bătu cu putere și pulsul îi răsună în corp, 
deși cuvintele rostite fură reci ca gheaţa. 

— Vrei să pleci în Morath? zise și se apropie, dar 
Dorian nu se retrase niciun centimetru. Atunci 
dovedește-o! Dovedește că ești pregătit! 

— Nu trebuie să îţi dovedesc nimic, vrăjitoareo! 

Ea îi aruncă un zâmbet urât și viclean. 

— Atunci poate ar trebui să ţi-o dovedești ţie! 
Printr-o încercare. 

Acest om despre care crezuse că nu-i ascundea 
nimic o înșelase și o minţise. Nu știa de ce o făcea să 
vrea să sfâșie tot ce vedea. 

— Zburăm spre trecătoarea Ferian la răsărit. Vino 
cu noi! continuă ea, deși el tresări. O să avem nevoie 
de un spion în interior. De cineva care să se poată 
furișa pe lângă străjeri ca să ne spună ce și cine este 
acolo. Ea abia se auzi în vuietul din mintea ei. Să 
vedem cât de bine te poţi transforma atunci, prinţule! 

Manon se forță să se uite în ochii lui, să își lase 
cuvintele să plutească între ei. 

Apoi el se întoarse, îndreptându-se spre tabără. 

— Bine. Dar găsește-ţi alt cort în care să dormi în 
seara asta! 


Capitolul 41 


Ei ajunseră la mare la adăpostul întunericului, 
apropierea de aceasta fiind anunţată de mirosul sărat 
care se strecura în peșteră, de apele mai agitate, iar 
apoi, în sfârșit, de vuietul valurilor. 

Ochii lui Maeve ar fi putut fi oriunde, dar nu aţintiţi 
la gura peșterii care se deschidea într-un golf de-a 
lungul țărmului vestic al Wendlynului și nici asupra 
golfuleţului când barca acostă pe plaja nisipoasă și 
dispăru din nou în peșteră înainte să poată să încerce 
măcar cineva să le mulţumească ființelor care îi 
tractaseră fără odihnă. 

Aelin urmări barca până când dispăru, încercând să 
nu se uite prea mult la nisipul nepătat de sub cizmele 
ei, în timp ce ceilalți încercau să-și dea seama unde 
anume se aflau pe coastă. 

După câteva ore de mers în grabă spre nord, în 
ținuturile Wendlynului, aflară răspunsul: destul de 
aproape de cel mai apropiat port. 

Fluxul îi favoriza și, având la ei aurul prădat de la 
spirite, nu era deloc dificil ca Rowan și Lorcan să facă 

rost de o corabie. Pentru că flota Wendlynului naviga 
spre țărmurile Terrasenului, regulile de traversare a 
graniţei fuseseră anulate. Cele câteva bărci de 
transport către continentul de dincolo de mare și 
măsurile de securitate dispăruseră. In Adarlan nu se 
afla un simplu tiran, ci un rege valg cu o legiune 
aeriană. 

Astfel, și mesajele ei erau mai ușor de trimis. 
Presupunea că depindea de zei dacă ajungea 
scrisoarea pentru Aedion și Lysandra, de vreme ce 
păreau hotărâți să fie păpușarii lor. Era posibil să nu se 
deranjeze acum cu ea, dacă Dorian se îndrepta spre 
cea de-a treia cheie și putea să-i ia locul. 

Nu se gândi prea mult timp la asta. 

Corabia era aproape dărăpănată, toate vasele mai 
bune fiind rechiziţionate pentru război, dar părea 
destul de stabilă încât să reziste unei traversări de 
câteva săptămâni. Pentru preţul dat în aur, căpitanul 
își cedă cabina lui Aelin și Rowan. Dacă bărbatul știa 
cine și ce erau, nu spuse nimic. 

Lui Aelin nu îi păsa decât de faptul că navigau 
odată cu fluxul de la miezul nopţii, magia lui Rowan 
propulsându-i repede în larg spre marea luminată de 
lună. 

Departe de Maeve. De armata ei. 

De adevărul pe care Aelin îl zărise probabil în acea 
zi din sala tronului lui Maeve, de sângele negru care se 
înroșise. 

Nu le spusese celorlalţi. Nu știa dacă acea clipă 
fusese reală sau o iluzie optică; dacă văzuse alt ţinut 
de vis sau vreun fragment care se amestecase cu 
amintirea reală a morţii lui Connall. 

Avea să se ocupe mai târziu de asta, decise Aelin 
cât stătu la provă, ceilalţi plecând demult în cabinele 

lor de sub punte. Rămăsese doar Rowan, cocoţat pe 
catargul principal și studiind orizontul în toate direcţiile 
ca să vadă dacă erau urmăriţi. 

Scăpaseră de Maeve. Pentru moment. Cel puţin în 
noaptea asta nu ar fi știut unde să îi găsească, înainte 
să se răspândească vestea despre străinii din port, 
nava pe care o plătiseră regește ca să îi ducă într-un 
iad sfâșiat de război și mesajele trimise de Aelin. 

Cel puţin Maeve nu știa unde se aflau cheile Wyrd, 
fapt care încă-i favoriza. 

Deși era posibil ca Maeve să își aducă armata 
peste mare ca să îi caute sau doar ca să ajute la 
distrugerea Terrasenului. 

Puterea lui Aelin se agită, un murmur bubuitor în 
sângele ei, iar ea scrâșni din dinţi și o ignoră. 

Totul depindea de sosirea lor pe continent înaintea 
lui Maeve și a armatei sale. Sau înainte ca Erawan să 
poată distruge prea multe părţi din lume. 

Aelin se aplecă spre briza mării, lăsând-o să îi intre 
în piele și în păr, permițându-i să o facă să uite de 
întunericul peșterii, dacă întunericul din lunile trecute 
nu putea fi uitat pe deplin. Lăsând-o să îi domolească 
focul în tăciuni care mocnesc. 

Săptămânile acestea pe mare aveau să fie 
nesfârșite, chiar dacă magia lui Rowan îi propulsa. 

Intenţiona să profite de fiecare zi ca să se 
antreneze, să lucreze cu sabia, pumnalul și arcul până 
când i s-ar fi bășicat mâinile și s-ar fi ales cu alte 
bătături, până ce slăbiciunea s-ar fi transformat în 
mușchi. 

Avea de gând să se reinventeze, să redevină cum 
fusese cândva. 

Poate pentru o ultimă dată, poate doar pentru 
puțin timp, dar avea s-o facă. Măcar pentru Terrasen. 

Rowan cobori de pe catarg, transformându-se când 
ajunse lângă ea, la balustradă, și studie marea 
întunecată din depărtare. 

— Ar trebui să te odihnești. 

Ea îi aruncă o privire. 

— Nu sunt obosită. Nu era o minciună în anumite 
privinţe. Vrei să te antrenezi? 

El se încruntă. 

— Putem să începem să ne antrenăm de mâine. 

— Sau din seara asta, spuse și se uită în ochii lui, la 
fel de pătrunzător. 

— Poţi să aștepți câteva ore, Aelin. 

— Fiecare zi contează. 

Împotriva lui Erawan, chiar și o zi de antrenament 
ar fi contat. 

Rowan își încleștă maxilarul. 

— Adevărat, spuse el în sfârșit. Dar tot poate 
aștepta. Sunt... niște lucruri pe care trebuie să le 
discutăm. 

Cuvintele mute se iviră în ochii lui strălucitori de 
animal. „Despre noi doi”. 

Ei i se uscă gura, dar dădu aprobator din cap. 

În tăcere, intrară în cabina spațioasă, singura 
decoraţiune fiind zidul cu ferestre prin care se vedea 
marea agitată în spatele lor. Nu semăna câtuși de 
puţin cu încăperea unei regine sau orice ar fi cumpărat 
ca asasin al Adarlanului. 

Cel puţin patul încastrat în perete părea destul de 
curat, iar cearșafurile apretate și fără pată. Dar Aelin 
se îndreptă spre biroul din stejar ancorat de podea și 
se rezemă de acesta când Rowan închise ușa. 

În lumina slabă a lămpii se uitară unul la celălalt. 

Îi suportase pe Maeve și pe Cairn, îndurase tot ce 
se petrecuse în Endovier și nenumărate alte orori și 

pierderi. Putea să poarte discuţia asta cu el. Era primul 
pas pe care trebuia să-l facă dacă voia să-și revină. 

Aelin știa că Rowan îi auzea inima care bătea cu 
putere când spaţiul dintre ei se micșoră. Ea înghiţi în 
sec o dată. 

— Elide și Lorcan ţi-au povestit... tot ce s-a spus pe 
plaja aia. 

El dădu scurt din cap, precauţia citindu-i-se în ochi. 

— Tot ce a spus Maeve. 

Rowan mai dădu o dată din cap. 

Ea se pregăti. 

— Că sunt... Suntem parteneri. 

Înțelegerea și ceva asemănător ușurării înlocuiră 
precauţia. 

— Da. 

— Sunt partenera ta, spuse ea, simțind nevoia să 
dea glas vorbelor. lar tu ești partenerul meu. 

Rowan traversă camera, dar se opri la câţiva pași 
de biroul de care se rezema ea. 

— Ce e cu asta, Aelin? o întrebă pe un ton grav, 
dur. 

— Tu nu... Ea își frecă faţa. Știi ce ţi-a făcut, ca 
să... Nu îi putea rosti numele. Lyria. Din cauza asta. 

— Știu. 

— Și? 

— Și ce vrei să spun? 

Ea se îndepărtă de birou. 

— Vreau să îmi spui ce părere ai despre asta. 
Dacă... 

— Dacă? 

— Dacă îţi dorești să nu fi fost așa. 

El se încruntă. 

— De ce mi-aș dori așa ceva? 

Ea scutură din cap, incapabilă să-i răspundă, și se 

uită peste umăr la mare. 

| se păru că el avea să se apropie, dar Rowan 
rămase pe loc. 

— Aelin. Vocea lui deveni răgușită. Aelin! 

Tânăra se uită atunci la el, la durerea din cuvintele 
lui. 

— Ştii ce îmi doresc? El îi arătă palmele, una 
tatuată, cealaltă nemarcată. Imi doresc să îmi fi spus. 
Când ţi-ai dat seama de asta. Imi doresc să îmi fi spus 
atunci. 

Ea își înghiţi nodul din gât. 

— Nu voiam să te rânesc. 

— De ce m-ar fi rănit să știu adevărul care era deja 
în inima mea? Adevărul la care speram? 

— Nu l-am înţeles. Nu am înțeles cum de era 
posibil. Am crezut că e posibil... să ai două partenere 
într-o viață, dar chiar și atunci, eu doar... Ea expiră. Nu 
am vrut să te tulbur. 

Privirea i se îmblânzi. 

— Regret că Lyria a fost târâtă în asta, că viaţa ei 
și viața copilului pe care l-am fi putut avea au fost 
preţul plătit pentru jocul lui Maeve? Da. Regret și îmi 
doresc să nu se fi întâmplat vreodată. Tatuajul pe care- 
| avea i-ar fi amintit asta tot restul vieţii. Dar nimic din 
ce s-a întâmplat nu a fost din vina ta. Am să port 
mereu povara acestui lucru, am să știu întotdeauna că 
am ales să o părăsesc pentru război și glorie și că am 
căzut direct în mâinile lui Maeve. 

— Totuși, Maeve a vrut să te ademenească pentru 
a ajunge la mine. 

— Atunci este alegerea ei, nu a ta. 

Aelin își trecu o mână peste lemnul uzat al biroului. 

— În iluziile pe care mi le-a creat, mi-a arătat mai 
mult variante ale uneia decât ale celorlalte. În ciuda 

încordării, se forță să rostească acele cuvinte și să se 
uite la el. M-a aruncat într-un peisaj de vis care mi s-a 
părut atât de real încât am simţit vântul din munții 
Staghorn. 

— Ce ţi-a arătat? o întrebă el cu respiraţia tăiată. 

Aelin fu nevoită să respire adânc înainte să poată 
să-i răspundă. 

— Mi-a arătat cum ar fi putut fi dacă nu ar fi existat 
Erawan, dacă Elena s-ar fi ocupat cum trebuia de el și 
l-ar fi alungat. Dacă nu ar fi fost Lyria, durerea și 
disperarea pe care le-ai suferit. Mi-a arătat cum ar fi 
fost Terrasenul azi, cu tatăl meu ca rege, copilăria mea 
fericită și... Buzele îi tremurară. Când am împlinit 
douăzeci de ani, ai venit cu o delegaţie Fae în 
Terrasen, ca să compensezi separarea dintre mama 
mea și Maeve. lar noi ne-am uitat unul la celălalt în 
sala tronului tatălui meu și ne-am dat seama. 

Ea simţi usturime în ochi. 

— Am vrut să cred că este adevărata lume. Că 
acesta este coșmarul din care m-am trezit. Am vrut să 
cred că există un loc unde noi nu am cunoscut 
niciodată suferinţa și pierderea și unde, cu o singură 
privire, am ști că suntem parteneri. Maeve mi-a spus 
că poate să-mi împlinească visul și că dacă îi dau 
cheile, o să facă totul posibil. Ea își șterse lacrima care- 
i cursese pe obraz. Mi-a creat realităţi în care erai 
mort, în care ai fost ucis de Erawan și doar predându-i 
cheile puteam să te răzbun. Dar realităţile acelea m-au 
făcut... Am încetat să îi fiu utilă când mi-a spus că ești 
mort. Nu m-a putut obliga să vorbesc, să gândesc. 
Totuși, în cele în care ne întâlneam, în care lucrurile 
erau așa cum ar fi trebuit... atunci aproape am făcut-o. 

El înghiţi zgomotos. 

— Ce te-a oprit? 

Aelin își șterse din nou chipul. 

— Masculul de care m-am îndrăgostit erai tu. 7u 
erai cel care cunoștea durerea la fel ca mine și care m- 
a însoţit prin ea înapoi spre lumină. Maeve nu a înţeles 
asta; nu a înțeles că, deși putea crea acea lume 
perfectă, noi doi nu am fi putut fi împreună. Și că nu aș 
fi dat asta la schimb. Pentru nimic în lume. 

El îi întinse o mână - o ofertă și o invitaţie totodată. 

Aelin o întinse pe a ei, iar degetele lui bătătorite i-o 
strânseră ușor. 

— Mi-am dorit să fii tu, șopti Rowan, închizând 
ochii. Luni în șir, chiar și în Wendlyn. M-am întrebat de 
ce nu ești tu partenera mea. Asta m-a chinuit, dar tot 
am făcut-o. Când deschise ochii, un foc verde îi ardea 
în privire. În tot acest timp, mi-am dorit ca partenera 
mea să fii tu. 

Ea își cobori privirea, dar el îi cuprinse bărbia cu 
degetul mare și arătător și îi înălță chipul. 

— Știu că ești obosită, Inimă de Foc. Știu că povara 
de pe umerii tăi este mai mare decât ar trebui să 
îndure cineva. Rowan îi luă mâinile împreunate și i le 
puse pe pieptul său, în dreptul inimii. Dar împreună o 
să înfruntăm totul - pe Erawan și Lacătul. O să le 
înfruntăm împreună și, după ce o să terminăm, când ai 
să te Stabilești, o să trăim o mie de ani unul lângă 
celălalt. Mai mult. 

Ea scoase un sunet slab. 

— Elena a spus că pentru Lacăt este nevoie de... 

— O să înfruntăm totul împreună, îi jură el din nou. 
lar dacă tu ești într-adevăr preţul, atunci o să-l plătim 
împreună. Ca un singur suflet în două trupuri. 

Lui Aelin inima i se încordă până aproape să se 
frângă. 

— Terrasenul are nevoie de un rege. 

— Nu vreau să conduc Terrasenul fără tine. Aedion 
poate să se ocupe de asta. 

Ea îi studie chipul. Rowan vorbea serios. 

El îi dădu la o parte părul de pe faţă, cealaltă mână 
ținând-o încă pe ai ei lipită de pieptul lui, unde inima 
bătea într-un ritm constant și ferm. 

— Chiar dacă aș fi avut de ales dintre toate 
realitățile de vis, din iluziile perfecte, tot pe tine te-aș fi 
ales. 

Aelin simţi adevărul din cuvintele lui răsunând în 
fiinţa indestructibilă care le lega sufletele și își ridică 
fața spre a lui. Dar el nu făcu nicio altă mișcare. 

Ea se încruntă. 

— De ce nu mă săruţi? 

— M-am gândit că poate vrei să te întreb mai întâi. 

— Asta nu te-a împiedicat până acum. 

— Pentru prima dată, am vrut să mă asigur că 
ești... pregătită. După tot ce s-a întâmplat cu Cairn și 
Maeve. După câteva luni în care nu ai putut să faci 
nicio alegere. 

Ea zâmbi în ciuda acelui adevăr. 

— Sunt pregătită să fiu sărutată din nou, printe! 

El chicoti întunecat și mormăi „Slavă zeilor!” 
înainte să își plece buzele spre ale ei. 

Sărutul fu blând - ușor, permițându-i să decidă 
cum să îl îndrume, iar ea asta făcu. 

Cuprinzându-i gâtul cu braţele, Aelin se lipi de el, 
arcuindu-se în atingerea lui când Rowan îi mângâie 
spatele, dar o sărută la fel de ușor, ca și când ar fi fost 
nesigur. Dacă asta își dorea Aelin, ar fi făcut-o toată 
noaptea. 

Partener. El era partenerul ei, iar ei i se permitea în 
sfârșit să îl numească așa, să îl lase să fie atât de... 

Gândul declanșă ceva. Aelin îi mușcă buza de jos, 

zgâriindu-i-o cu un canin. 

Gestul declanșă ceva și în el. 

Mormăind, Rowan o luă în braţe, sărutând-o 
neîncetat când o purtă pe braţe spre pat și o așeză 
ușor. Cei doi își scoaseră cizmele, jachetele, cămășile 
și pantalonii, iar apoi Rowan fu lângă ea, puterea și 
căldura lui revărsându-se în pielea ei goală. 

Aelin nu putea să-l atingă destul de repede, să-l 
simtă suficient de lipit de ea, nici măcar atunci când 
buzele îi alunecară pe gâtul ei, lingând locul care 
purtase semnele revendicării lui; nici măcar când el o 
exploră mai departe, venerându-i sânii când ea se 
arcui cu fiecare atingere a limbii lui; nici măcar când 
îngenunche între picioarele ei, umerii lui depărtându-i 
larg coapsele, și o gustă fără încetare, până ce ea se 
zvârcoli sub el. 

Dar ceva primitiv dinăuntrul său amuţi și înlemni 
când Rowan se ridică din nou deasupra ei, iar privirile 
lor se întâlniră. 

— Tu ești partenera mea, spuse aproape gutural și 
se împinse în ea, iar Aelin își mișcă ușor coapsele ca să 
îl atragă, dar Rowan rămase pe loc, fără să-i ofere ceea 
ce tânjea ea, până ce o auzi zicând ce simţea el nevoia 
să audă. 

Aelin își lăsă din nou capul pe spate, expunându-și 
gâtul. 

— Tu ești partenerul meu, rosti în grabă și cu 
respiraţia tăiată. Și eu sunt partenera ta. 

Rowan o pătrunse cu forță când își înfipse dinţii în 
gâtul ei. 

Gestul prin care o revendica o făcu să strige, 
orgasmul străbătându-i deja șira spinării, dar el începu 
să se miște, continuând să o muște, iar ea gemu cu 
fiecare mișcare a coapselor lui, dimensiunea lui 

impresionantă fiind o decadenţă de care nu s-ar fi 
putut sătura niciodată. Aelin își trecu unghiile pe 
spatele lui musculos și apoi mai jos, simțind fiecare 
penetrare intensă. 

Rowan îi lăsă gâtul în pace, iar când Aelin îl sărută 
cu sălbăticie, simţi pe limbă gustul metalic al sângelui 
ei. 

Sărutul îl înnebuni, făcându-l să-i ridice coapsele 
astfel încât să o pătrundă mai adânc, mai puternic. 
Celor doi nu le-ar fi păsat dacă lumea ar fi ars în jurul 
lor. 

— Împreună, Aelin, îi promise el, iar ea auzi restul 
cuvintelor în fiecare loc în care trupurile li se uneau. 

Impreună aveau să înfrunte totul și să găsească o 
cale. 

Orgasmul o zdruncină din nou, ca o strălucire 
puternică. 

Și chiar în clipa în care o străbătu, Aelin își înfipse 
dinţii în gâtul lui Rowan, revendicându-l și ea. 

Sângele lui, puternic și răcoros, îi umplu gura și 
sufletul, iar Rowan gemu când orgasmul îl zdruncină și 
pe el. 

Câteva minute lungi, cei doi rămaseră împreunați. 

„Impreună vom găsi o cale” erau cuvintele ce 
păreau să răsune din respiraţia lor la unison și din 
marea agitată. „Impreună”. 


Capitolul 42 


Lui Lorcan i se încredinţase ultima strajă a nopţii, 
care îi permitea să vadă răsăritul deasupra orizontului 
acum îndepărtat. 

Avea să revadă vreodată vreunul din ţinuturile 
estice - Wendlyn, Doranelle? 

Probabil că nu, având în vedere că navigau spre 
vest, iar armata nemuritoare a lui Maeve pornise fără 
îndoială pe urmele lor. Poate toți erau sortiţi să nu mai 
vadă de multe ori răsăritul. 

Ceilalţi se treziră, aventurându-se pe punte ca să 
afle ce le adusese dimineaţa. Nimic, aproape le spuse 
el din locul în care stătea lângă provă. Apă, soare și 
mai nimic. 

Fenrys îl zări și își dezgoli dinţii. Lorcan îi zâmbi 
batjocoritor. 

Da, acea luptă urma să aibă loc mai târziu, iar el 
avea să accepte șansa de-a scăpa de încordarea din 
oase, să îl lase pe Fenrys să îl muște puţin. 

Totuși, nu l-ar fi ucis pe lup. Probabil acesta ar fi 
încercat să îl ucidă, dar Lorcan nu ar fi făcut-o după tot 
ce suferise Fenrys, după ce reușise să facă. 

Elide ieși de sub punte cu părul împletit și aranjat, 
ca și când s-ar fi trezit înainte de răsărit. Ea abia se 
uită în direcţia lui, deși masculul știa că era conștientă 
de locul în care se afla. Lorcan ignoră durerea goală 
din piept. 

Însă Aelin îl studia, privindu-l mult mai intens decât 
în ultimele zile când se îndreptă spre el mergând mai 
tanțoș. 

Își suflecase mânecile albe până la coate și-și 
împletise părul la spate. Sabia Goldryn și un cuţit lung 
îi atârnau la centură. Gata de antrenament. Era 
pregătită pentru asta, judecând după energia pe care o 
emana. 

Lorcan o întâlni la jumătatea drumului, coborând 
micile trepte. 

Whitethorn zăbovea în apropiere, îmbrăcat și el 
pentru antrenament, oboseala din ochii lui spunându-i 
destule lui Lorcan: prinţul nu știa ce urma să se 

întâmple. 

Dar tânăra regină își încrucișă braţele. 

— Ai de gând să navighezi cu noi spre Terrasen? 

O întrebare inutilă, și în mijlocul mării. 

— Da. 

— Și intenţionezi să ni te alături în războiul ăsta? 

— Cu siguranţă nu mă duc acolo ca să mă bucur de 
vreme. 

Amuzamentul străluci în ochii ei, deși chipul îi 
rămase serios. 

— Atunci, uite cum o să facem. 

Lorcan aștepta lista de ordine și cerinţe, dar regina 
doar îl privea, amuzamentul transformându-se în ceva 
tăios. 

— Ai fost aghiotantul lui Maeve, spuse ea, iar Elide 
se întoarse spre ei. lar acum că nu mai ești, rămâi un 
mascul Fae puternic, iar eu nu știu cui îi ești loial sau 
dacă am încredere în cei cărora le ești supus. E foarte 
probabil ca armata lui Maeve să se îndrepte spre 
continent chiar acum. Așadar, nu pot să-ţi permit să 
faci parte din regatul meu sau să călătorești cu noi, 
când foarte bine ai putea să vinzi informaţii ca să intri 
din nou în grațiile lui Maeve, nu-i așa? 

El deschise gura, enervat de tonul arogant, dar 
Aelin continuă: 

— Așadar, am să-ţi fac o ofertă, Lorcan Salvaterre, 
spuse și-și atinse ușor antebraţul gol. Depune 
jurământul de sânge faţă de mine și am să te las să 
umbli pe unde vrei. 

Fenrys înjură în spatele lor, dar Lorcan abia îl auzi 
în vuietul din mintea lui. 

— Și ce câștig mai exact din asta? reuși el să 
rostească. 

Aelin se uită peste umăr, spre locul din care Elide 

privea cu gura căscată. Când regina întâlni din nou 
privirea lui Lorcan, o urmă de compasiune potolise 
aroganta rece. 

— O să ai voie să intri în Terrasen. Asta o să 
câștigi. Nu eu am să decid unde ai să locuiești în 
Terrasen. 

Nu avea să fie decizia ei, nici a lui, ci a femelei cu 
păr brunet care se holba la amândoi. 

— Şi dacă refuz? îndrăzni Lorcan să întrebe. 

— Atunci nu o să ţi se permită niciodată să pui 
piciorul în regatul meu sau să mai călătorești cu noi - 
nu când sunt cheile în joc, iar armata lui Maeve este pe 
urmele noastre. Compasiunea nu dispăruse din glasul 
ei. Nu pot să mă încred suficient în tine încât să-ţi 
permit să ne însoţești altfel. 

— Dar ai să-mi permiţi să depun jurământul de 
sânge? 

— Nu vreau nimic de la tine, iar tu nu vrei nimic de 
la mine. Singurul ordin pe care am să ţi-l dau vreodată 
este singurul pe care l-aș da oricărui cetăţean al 
Terrasenului: să ne aperi regatul și poporul. Din partea 
mea, n-ai decât să locuiești într-o colibă din munţii 
Staghorn. 

Era serioasă și în privința asta. Trebuia să depună 
jurământul, să jure că nu avea să-i rănească regatul, 
iar Aelin i-ar fi oferit libertatea. lar dacă refuza... Nu 
avea s-o mai vadă niciodată pe Elide. 

— Nu am de ales, spuse încet Aelin, astfel încât 
ceilalți să nu audă. Nu pot risca Terrasenul, zise cu 
braţul încă întins spre el. Dar nu ţi-aș lua ceva la fel de 
preţios. 

— Ce nu îţi dai tu seama este că așa ceva nu mai 
este posibil. 

Ea schiţă din nou un zâmbet și se uită peste umăr 

la Elide. 

— Ba este. Ochii turcoaz îi străluceau când se uită 
din nou la el, iar Lorcan, pentru prima dată, văzu pe 
chipul lui Aelin - chipul unei regine -, înţelepciunea pe 
care probabil nu o mai văzuse. Crede-mă, Lorcan, că 
este! 

El sufocă speranţa străină și nedorită care îi umplu 
pieptul. 

— Dar fără tine Terrasenul nu o să supraviețuiască 
războiului; ea n-o să supravieţuiască războiului. 

Și chiar dacă regina din faţa lui i-ar fi oferit viață 
veșnică pentru a făuri Lacătul, pentru a-l opri pe 
Erawan, jurământul de sânge al lui Lorcan care să îi 
protejeze regatul ar fi fost neclintit. 

— Este alegerea ta! spuse Aelin categoric. 

Lorcan se uită la Elide în ciuda absurdităţii situaţiei. 

Căscând ochii mari, ea se ţinea de gât cu o mână. 

Dacă regina spunea adevărul, nu conta dacă ea îi 
mai oferea o casă în Perranth. 

Insă ce conta cu adevărat era că Aelin Galathynius 
îi făcuse o promisiune serioasă: el era prea puternic, 
iar alianțele lui erau prea nesigure ca ea să îi permită 
să o însoțească, să intre nestingherit în regatul ei. L-ar 
fi lăsat să plece și l-ar fi ţinut departe de Terrasen doar 
ca să evite cealaltă ameninţare care îi urmărea, 
Maeve, chiar dacă hoardele lui Erawan ar fi sosit. 

lar dacă ei toţi ar fi murit, Elide nu ar fi supravieţuit 
acestui război. 

El nu putea accepta posibilitatea asta. Pe cât de 
prostesc și inutil era, nu putea permite ca bestiile lui 
Erawan sau unchiul ei, Vernon, să i-o răpească. 

Un nesăbuit. Era un nesăbuit bătrân. 

Totuși, zeul de lângă umărul lui nu îi spuse să fugă 
sau să lupte. 

Așadar, era alegerea lui. Se întrebă ce părere avea 
despre asta zeiţa care îi șoptea lui Elide și ce avea să 
creadă însăși Elide când îi zise lui Aelin: 

— Bine! 

— Zeii să ne salveze! șopti Fenrys. 

Amuzată și totuși cu o ușoară urmă de cruzime, 
Aelin schiță un zâmbet când se uită la lup. 

— Îţi dai seama că o să fii nevoit să îl lași în viaţă, îi 
spuse ea lui Fenrys, ridicând o sprânceană. Nu o să vă 
duelaţi până la moarte și nu o să vă luptaţi din 
răzbunare. Poţi să înduri așa ceva? 

Lorcan se enervă când Fenrys îl măsură din priviri 
și-i permise să-i vadă puterea din ochi. 

Fenrys își sufocă furia - nu atât de multă cât să îl 
provoace pe Lorcan, dar suficientă cât să îi amintească 
de faptul că Lupul Alb din Doranelle putea mușca, dacă 
voia. Mortal. 

Fenrys se întoarse pur și simplu spre regină. 

— Dacă îţi spun că este prea ticălos și mizerabil ca 
să rămână pe aici, ai să te răzgândești? 

Lorcan mârâi, dar Aelin pufni. 

— Totuși, nu de asta îl iubim pe Lorcan? zise și-i 
aruncă lui Lorcan un zâmbet care-i transmitea că își 
amintea toate detaliile primei lor întâlniri din Rifthold - 
când o împinsese cu faţa într-un zid de piatră. O să-l 
invităm în Orynth doar la sărbători, îi spuse Aelin lui 
Fenrys. 

— Ca să ne strice festivitățile? Fenrys se încruntă. 
Eu unul îmi preţuiesc sărbătorile. Nu am nevoie de un 
mizantrop care să mi le strice. 

Pe toți zeii! Lorcan îi aruncă o privire lui Rowan, dar 
prinţul războinic își urmărea atent regina, ca și când ar 
fi știut exact ce fel de furtună clocotea pe sub pielea ei. 

Aelin flutură o mână. 

— Bine, bine! Nu ai să încerci să îl ucizi pe Lorcan 
pentru ce s-a întâmplat în Eyllwe și, în schimb, nu o să- 
| invităm la nimic, zise și zâmbi cu viclenie. 

Acesta era regatul căruia urma să i se alăture - 
acest vârtej de... Lorcan nu găsea cuvântul potrivit ca 
să-l descrie. Se îndoia că vreunul dintre cele cinci 
secole îl pregătise totuși pentru asta. 

Aelin întinse o mână. 

— Așadar, știi cum se petrece totul. Sau ești prea 
bătrân ca să îţi amintești? 

Lorcan se  încruntă și îngenunche, ridicând 
pumnalul de la centură. 

Un prost. Era un prost! 

Și totuși, mâinile îi tremurară puţin când îi dădu 
reginei cuțitul. 

Aelin evaluă cuțitul, un inel de aur cu un smarald 
obscen de mare împodobindu-i degetul. O verighetă. 
Foarte probabil din comoara spiritelor pe care o 
prădase. El se uită spre locul unde stătea Whitethorn 
într-o parte. Cum era de așteptat, și războinicul purta 
un inel de aur, cu un rubin. Şi deasupra gulerului 
jachetei lui Rowan se iveau două cicatrici noi. 

Două însemnau acum și gâtul reginei. 

— Ai terminat cu holbatul? îl întrebă calmă Aelin pe 
Lorcan. 

El se încruntă. În ciuda ritualului sfânt la care 
urmau să participe, regina găsise o cale să fie 
nepoliticoasă. 

— Spune-o! 

Ea zâmbi din nou. 

— Tu, Lorcan Salvaterre, juri cu sângele și sufletul 
tău etern să îmi fii loial, să fii credincios coroanei mele 
și Terrasenului tot restul vieţii? 

Lorcan clipi. Maeve dăduse glas multor chestiuni în 

Vechea Limbă când jurase în faţa ei, dar el spuse: 

— Da. Jur! 

Aelin se tăie pe antebraţ cu pumnalul, iar sângele 
străluci ca rubinul sabiei de la centura ei. 

— Atunci, bea! 

Era ultima lui șansă de a se retrage. 

Dar el se uită din nou spre Elide. Şi văzu speranţa - 
doar un licăr - luminându-i chipul. 

Așadar, Lorcan luă braţul reginei în mâini și bău. 

Gustul ei - de iasomie, verbină și tăciuni aprinși - îi 
umplu gura și sufletul când ceva îl arse și se culcuși în 
el. 

Un tăciune de căldură, ca și când o parte din acea 
magie furioasă ar fi venit să se așeze în sufletul lui. 

Clătinându-se puţin, el îi eliberă brațul. 

— Bine ai venit în regat! spuse Aelin. lată primul și 
singurul ordin: să protejezi Terrasenul și poporul său. 

Și ordinul se adânci în el, încă o scânteie care 
strălucea în străfunduri. 

Apoi regina se întoarse și plecă - nu, se îndreptă 
spre Elide. 

Lorcan încercă și nu reuși să se ridice în picioare. 
Aparent, trupul său mai avea nevoie de o clipă. 

Așadar, nu reuși decât să privească în timp ce 
Aelin îi spuse lui Elide: 

— Nu îţi ofer jurământul de sânge. 

Cu sau fără jurământ, el se gândi dacă să o arunce 
pe regină în ocean pentru tristețea care umbri chipul 
lui Elide. Dar Lady din Perranth nu își plecă privirea. 

— De ce? 

Aelin o luă pe Elide de mână cu o delicateţe care 
calmă furia tot mai mare a lui Lorcan. 

— Pentru că atunci când o să revenim în Terrasen, 
dacă nu o să mi se dea tronul, nu poţi fi legată de 

mine. Elide ridică din sprâncene. Perranthul este a 
doua casă importantă din Terrasen, îi explică Aelin. 
Patru din lorzii ei au decis că nu sunt potrivită pentru 
tron. Am nevoie de o majoritate ca să îl recâștig. 

— lar dacă îţi jur credință, asta o să pericliteze 
integritatea votului meu, încheie Elide. 

Aelin dădu din cap și îi eliberă mâna ca să se 
întoarcă spre toţi ceilalţi. În soarele dimineţii, regina 
era scăldată în auriu. 

— Terrasenul este la mai mult de două săptămâni 
distanţă, dacă nu intervin furtunile de iarnă. O să 
profităm de răstimpul ăsta ca să ne antrenăm și să 
facem planuri. 

— Planuri pentru ce? întrebă Fenrys, apropiindu-se. 

Era un membru al acestui regat. Al regatului din 
care făcea parte și Lorcan. Toţi trei erau din nou legaţi 
- Și totuși mai liberi ca niciodată. Lorcan aproape se 
întrebă de ce regina nu îi oferise jurământul lui Gavriel, 
dar ea vorbi din nou. 

— Fără chei, nu pot să-mi duc sarcina la bun 
sfârșit. Presupun că noii lor proprietari au să mă caute 
în cele din urmă, dacă o găsesc pe cea de-a treia și 
decid să nu termine singuri treburile. Ea se uită la 
Rowan, care dădu aprobator din cap, ca și când ei ar fi 
discutat deja despre asta. Așadar, în loc să pierdem 
timp preţios colindând continentul în căutarea lor, o să 
ne îndreptăm spre Terrasen. Mai ales dacă și Maeve își 
aduce armata pe țărmurile sale. lar dacă nu o să mi se 
permită să conduc de pe tronul meu, atunci am să fiu 
nevoită să o fac de pe câmpul de luptă. 

Ea voia să lupte. Regina - regina /uí Lorcan - voia 
să lupte împotriva Morathului. Și împotriva lui Maeve, 
în cel mai rău caz. lar apoi, să moară pentru ei toţi. 

— Spre Terrasen, atunci! spuse Fenrys. 

— Spre Terrasen! spuse și Elide. 

Aelin se uită spre vest, spre singurul regat care 
stătea între Erawan și cucerire, spre noua casă a lui 
Lorcan, ca și când ar fi putut vedea legiunile lordului 
groazei dezlănțuindu-se asupra acesteia, și armata 
nemuritoare a lui Maeve furișându-se în urma lor, o 
armată pe care Lorcan și tovarășii lui o comandaseră 
cândva. 

Aelin doar merse către mijlocul punţii, marinarii 
dându-se la o parte, scoase sabia Goldryn și pumnalul 
și ridică din sprâncene spre Whitethorn, ca și când l-ar 
fi provocat în tăcere. 

Prinţul războinic se supuse, scoţându-și sabia și 
barda înainte să ia o poziţie defensivă. 

Se antrena - își antrena din nou trupul. Fără să 
manifeste vreo urmă de putere, ochii îi străluceau 
totuși puternic. 

Aelin își înclină armele. 

— Spre Terrasen! spuse în cele din urmă. 


Capitolul 43 


Dorian începu modest. 

Mai întâi schimbându-și ochii ca să fie negri, de un 
negru profund, ca ai valgilor; apoi transformându-și 
nuanţa pielii într-una palidă și rece, ca a unui om care 
nu văzuse niciodată soarele. Părul și-l lăsă brunet, dar 
reuși să își facă nasul mai coroiat, iar buzele mai 
subțiri. 

Nu era o transformare completă, ci una pe etape, 
în care-și făurise imaginea în minte, creând schiţa 
noului chip, a noului său aspect, în timpul zborului lung 
și tăcut pe creasta Colților. 

Nu îi spuse lui Manon că, foarte probabil, era și o 

misiune sinucigașă. Nu prea-i vorbise de când cu cele 
întâmplate în poiana din pădure. Plecaseră la răsărit, 
când ea le anunţase pe Glennis și pe vrăjitoarele 
Crochan ce plănuia să facă. Dacă aveau noroc, puteau 
să zboare spre trecătoarea Ferian și să revină în tabăra 
secretă din Colţi în patru zile. 

li ceruse sabatului Crochan să îi aștepte acolo, să 
aibă destulă încredere în ea încât să revină în tabăra 
lor montană și să aștepte. 

Vrăjitoarele acceptaseră. Poate din cauza 
mormântului săpat toată ziua de Cele Treisprezece, dar 
acceptaseră, dând dovadă că, pentru moment - doar 
de data asta - aveau încredere în ea. 

Așadar, Dorian zburase cu Asterin și profitase de 
fiecare oră în drumul spre nord ca să își transforme 
lent corpul. 

„Dacă vrei atât de mult să mergi în Morath, 
spusese din nou printre dinţi Manon înainte ca ei să 
plece, atunci să vedem dacă o poți face”. 

Era un test. Unul pe care se bucura să îl treacă. 
Măcar ca să se laude. 

Manon știa o ușă secretă pe care doar balaurii 
intrau spre Colţii nordici, împreună cu toţi soldaţii 
umani destul de ghinioniști încât să se afle acolo. 
Asterin și Manon le lăsaseră pe Cele Treisprezece mai 
departe în munţi înainte să se apropie și chiar și atunci 
se opriseră destul de departe de cercetașii care 
merseseră câteva ore pe jos, luând cu ei iapa lui 
Asterin. Abraxos mârâise și trăsese de frâie, dar Sorrel 
îl strunise cu pricepere. 

Cele două piscuri imense care flancau strâmtoarea 
se măreau cu fiecare kilometru parcurs. Totuși, abia 
când se apropie de partea sudică a Colţilor își dădu el 
seama cam cât de mari erau de fapt. 

Destul de mari încât să găzduiască o armată 
aeriană. Să o antreneze și să-i poarte de grijă. 

Asta  construiseră tatăl său și Erawan, asta 
devenise Adarlanul. 

Niciun balaur nu zbura în cerc pe cer, dar răgetele 
și ţipetele lor ascuţite răsunară în trecătoare când se 
îndreptă spre porţile vechi care se deschideau în 
munte. În spatele lor, condusă de un lanţ, îl urma 
femela albastră a lui Asterin. 

Încă un dresor își aducea înapoi calul după o 
călătorie în aer liber. Cei câţiva străjeri de la porţi - 
oameni obișnuiți, muritori - abia clipiră când el apăru 
de după curba stâncoasă. 

Lui Dorian îi transpirară palmele în mănuși și se 
rugă ca noua înfățișare să nu-l trădeze. 

Nu ar fi avut de unde să știe și totuși, presupunea 
că unii dintre cei câţiva de aici i-ar fi recunoscut 
adevăratul chip. Alesese o culoare a tenului destul de 
apropiată de a lui astfel încât, dacă imaginea s-ar fi 
destrămat, cei prezenţi să considere schimbarea culorii 
pielii și a ochilor drept iluzie optică. 

Narene forăi, trăgând de frâie. Nu voia să se 
apropie de acest loc. 

El nu o condamna. Duhoarea din munte îi făcea 
genunchii să tremure. 

Însă își petrecuse ani de zile străduindu-se să nu-și 
afișeze dezgustul față de parfumurile dătătoare de 
dureri de cap pe care le purtau curtenii mamei lui. Cât 
de departe părea lumea aceea - acel loc al 
parfumurilor, dantelei și muzicii vesele. Dacă nu i-ar fi 
rezistat lui Erawan, ar fi permis acestor lucruri să mai 
existe? Dacă i s-ar fi supus, oare Erawan s-ar mai fi dat 
drept Perrington, domnind ca un rege muritor? 

Pe Dorian îl dureau picioarele, oboseala orelor de 

mers ajungându-l din urmă. Manon și Asterin pândeau 
în apropiere, ascunse în zăpadă și printre pietre, 
urmărindu-i cu siguranță fiecare mișcare în timp ce el 
se apropia încet de porţi. 

De Manon se despărţise adresându-i cuvinte puţine 
Și concise. 

Îi lăsase cele două chei Wyrd în palma ei întinsă, 
Amuleta din Orynth zăngănind ușor pe unghiile-i de 
fier. Doar un nesăbuit le-ar fi adus într-una dintre 
fortărețele lui Erawan. 

— Poate nu sunt prioritatea ta, spusese Dorian, dar 
rămân importante pentru reușita noastră. 

Manon mijise ochii când băgase cheile în buzunar, 
deloc tulburată că ţinea în jachetă o putere destul de 
mare încât să distrugă pe deplin regatele. 

— Crezi că le-aș azvârli ca pe niște gunoaie? 

Brusc, lui Asterin zăpada i se păru foarte 
interesantă. 

Dorian ridică din umeri și o scoase pe Damaris de 
la centură, sabia fiind prea elegantă pentru un biet 
dresor de balauri, dându-i-o și pe aceasta lui Manon. 
Un pumnal obișnuit avea să fie singura lui armă... 
alături de magia din vene. 

— Dacă nu mă întorc, spuse el cât ea își prinse 
sabia veche la centură, cheile trebuie să ajungă în 
Terrasen. 

Era singurul loc la care se putea gândi - chiar dacă 
Aelin nu era acolo ca să le ia. 

— Ai să te întorci, zise Manon. 

Părea mai mult o ameninţare decât orice altceva. 

Dorian zâmbi. 

— Mi-ai simţi lipsa dacă nu aș face-o? 

Manon nu-i răspunse. El nu știa de ce se aștepta să 
o facă. 

Făcuse doar un pas când Asterin îl apucă de umăr. 

— Să intri și să ieși cât de repede poţi! îl avertiză 
ea. Ai grijă de Narene! 

îngrijorarea se citea într-adevăr în ochii negri cu 
stropi aurii ai aghiotantei. 

Dorian își plecă fruntea. 

— Am s-o apăr cu viaţa mea! promise el când se 
apropie de balaurul ei și apucă frâiele care se legănau, 
observând recunoștinţa care îi îmblânzea trăsăturile lui 
Asterin și constatând că Manon îi întorsese deja 
spatele. 

Era un prost să meargă pe această cale cu ea. Ar fi 
trebuit să își dea seama. 

Chipurile străjerilor deveniră clare. Dorian își 
asumă imaginea unui îngrijitor obosit și plictisit. 

Se așteptă să i se pună întrebări, dar asta nu se 
întâmplă. 

Ei doar îi făcură semn să treacă, la fel de obosiţi și 
plictisiţi. Și înghețaţi de frig. 

Asterin îi dăduse un plan al Colţilor nordici și al 
ținutului Omega de după ei, așa că știa să cotească la 
stânga după intrarea în holul înalt. Țipetele balaurilor și 
mormăiturile se auzeau de peste tot, iar acel miros de 
putregai îi înţepa nările. 

Dar găsi grajdurile exact unde spusese Asterin că 
erau, femela albastră fiind răbdătoare cât îi legă 
neglijent lanţurile de ancora din zid. 

Dorian o părăsi pe Narene cu o atingere liniștitoare 
pe gât și plecă să vadă ce ar fi putut dezvălui 
trecătoarea Ferian. 


Orele care treceau erau dintre cele mai lungi din 

viaţa lui Manon. 

Din cauza a ceea ce se aștepta să se întâmple și a 
ce trebuia să facă ea, își spunea în sinea ei. 

Deloc surprinzător, Abraxos îi găsi într-o oră, cu 
frâiele tăiate din lupta pe care o dusese fără îndoială și 
o câștigase cu Sorrel. Totuși, așteptă lângă Manon în 
liniște, pe deplin concentrat la poarta pe care intraseră 
Dorian și Narene. 

Timpul trecea lent. Sabia regelui era o greutate 
constantă la șoldul ei. 

Ea se supără pentru că trebuia să demonstreze - 
atât ei înseși, cât și lui - că refuza să îl lase să intre în 
Morath din motive practice, obișnuite. Erawan nu era în 
trecătoarea Ferian. Trebuia să fie în mai multă 
siguranţă. 

Oarecum. Dar dacă Matroanele erau acolo... 

De aceea plecase el. Ca să afle dacă erau, să vadă 
dacă Petrah conducea într-adevăr armata de acolo și 
câte vrăjitoare Dinţi-de-fier erau prezente. 

Nu fusese instruit ca spion, dar crescuse într-un 
regat unde oamenii se foloseau de zâmbete și haine ca 
de arme. Știa cum să se piardă în mulţime, cum să 
asculte, cum să-i facă pe oameni să vadă ce își doreau 
să vadă. 

Ea o trimisese pe Elide în temniţele Morathului, 
întunericul să o blesteme! Să-l trimită pe regele 
Adarlanului în trecătoarea Ferian era același lucru. 

Nu își tinu respiraţia când Abraxos înțepeni, 
scrutând cerul ca și când ar fi auzit ceva ce ele nu 
puteau să audă. 

Și bucuria care străluci în ochii balaurului său îi 
dădu răspunsul. 

Câteva clipe mai târziu, Narene zbură spre ei, 
trecând lent peste vârfurile munţilor, aducând cu sine 

un călător cu pielea albă și păr brunet. El chiar reușise 
să se transforme parţial. Își transformase chipul 
aproape complet. Și îl păstrase astfel. 

Asterin se grăbi spre balaurul ei femelă, și până și 
Manon clipi când aghiotanta sa cuprinse grumazul lui 
Narene cu brațele, strângând-o puternic. Femela nu 
făcu decât să își sprijine capul de spatele lui Asterin și 
să fornăie. 

Dorian descălecă, lăsând frâiele să se legene. 

— Ei bine? îl întrebă Manon. 

Ochii lui - negri ca ai valgilor - licăriră. Ea nu 
încercă să-i explice că îi tremuraseră genunchii și că-i 
mai tremurau când îi dădu sabia și apoi cele două chei, 
unghiile ei atingându-i mâna înmănușată. 

Ochii lui Dorian căpătară din nou culoarea safirului 
nimicitor, pielea devenind din nou aurie. 

— Matroanele nu sunt acolo. Doar Petrah Sânge- 
Albastru și cam trei sute de vrăjitoare Dinţi-de-fier din 
toate cele trei clanuri. Buzele i se ridicară într-un 
zâmbet ușor și rece precum piscurile din jurul lor. 
Condamnabil. Calea este liberă, Maiestate! 


* 


Patrulele din trecătoarea Ferian îi reperară de la 
câțiva kilometri distanță. 

Celor Treisprezece le era încă permis să aterizeze 
în Omega. 

Manon îl lăsase pe Dorian în mica trecătoare unde 
ei le adunaseră pe Cele Treisprezece. Dacă nu se 
întorceau într-o zi, el era liber să facă tot ce-și dorea - 
să intre-n Morath și în îmbrăţișarea lui Erawan, dacă 
era nesăbuit. 

Nu își luaseră rămas-bun. 

Manon își controlă pulsul stând pe Abraxos chiar la 
gura peșterii care ducea spre Omega, conștientă de 
toţi ochii inamicilor care îi priveau, din faţă și din spate. 

— Vreau să vorbesc cu Petrah Sânge-Albastru, rosti 
ea în sală. 

— Asta am presupus și eu, îi răspunse o voce 
tânără. 

Moștenitoarea clanului Sânge-Albastru își făcu 
apariţia prin cea mai apropiată boltă, cu o coroană de 
fier pe frunte, robele-i albastre fluturând. 

Manon își înclină capul. 

— Adună-ţi armata în sala asta! 


* 


Manon nu se gândise mult timp la ceea ce 
spusese. 

lar când cele trei sute de vrăjitoare Dinţi-de-fier 
umplură sala, unele venind din patrulă, Manon aproape 
se întrebă dacă ar fi trebuit să o facă. Acestea o 
priveau și se uitau la Cele Treisprezece cu un dispreţ 
precaut. 

Era Aripa lor Conducătoare căzută în dizgrație; 
moștenitoarea lor decăzută. 

După ce se adunară toate, Petrah, care stătea încă 
în pragul unde apăruse, spuse doar atât: 

— Datoria vieţii mele pentru o întâlnire, Cioc- 
Negru! 

Manon înghiţi, simţindu-și limba uscată ca hârtia. 
Călare pe Abraxos, vedea toate mișcările din mulţime, 
ochii măriţi sau mâinile care apucau săbiile. 

— N-am să-ţi dau detalii despre cine sunt, spuse în 
cele din urmă Manon. Deoarece cred că deja le-ai aflat. 
— Căţea Crochan ce ești! zise cineva cu năduf. 

Manon le fixă cu privirea pe vrăjitoarele Cioc- 
Negru; unele aveau chipul împietrit, iar altele afișau 
numai ură. Lor le vorbea, pentru ele venise aici. 

— Am crescut toată viaţa ascultând o minciună, 
spuse Manon, vocea tremurându-i doar puţin. 

— Nu trebuie să ascultăm prostiile astea, se răsti o 
altă santinelă. 

Asterin mârâi lângă Manon, iar celelalte tăcură. 
Chiar și în dizgrație, Cele Treisprezece erau mortale. 

Manon continuă: 

— O minciună despre cine și ce suntem. Că suntem 
monștri și mândre de asta. Işi trecu un deget peste 
bucata de material roșu care îi lega cosiţa. Dar așa am 
fost crescute. Crescute, repetă ea. Când am putea fi 
mult mai mult. 

Manon consideră tăcerea care se lăsă drept o 
încurajare. 

— Bunica mea nu plănuiește doar să revendice 
Pustiurile când o să se termine războiul. Plănuiește să 
conducă Pustiurile ca Mare Regină. Singura voastră 
regină. 

La auzul acestui lucru, se iscă un freamăt. La 
cuvintele, la trădarea lui Manon care dezvăluia 
planurile ascunse ale Matroanei sale. 

— Nu vor exista vrăjitoare Sânge-Albastru sau 
Picioare-Galbene așa cum sunteţi acum. Ea are de 
gând să ia armele pe care le-aţi construit aici, să se 
folosească de  călăreţele Cioc-Negru și să vă 
transforme în supuși. lar dacă voi nu o să vă supuneţi, 
nu o să mai existaţi. 

Manon inspiră. De două ori. 

— De cinci sute de ani cunoaștem doar vărsarea de 
sânge și violența. O să le cunoaștem alte cinci sute de 
ani. 

— Mincinoaso! strigă cineva. Zburăm spre glorie! 

Dar Asterin se mișcă, descheindu-și jacheta de 
piele, ridicându-și cămașa albă și ridicându-se în scări 
ca să își arate abdomenul brutalizat și cu cicatrici. 

— Ea nu minte! 

IMPURA 

Poftim, cuvântul încă-i păta pielea și avea s-o facă 
întotdeauna. 

— Câte dintre voi, strigă Asterin, aţi fost însemnate 
la fel? De Matroana voastră, de lidera sabatului vostru? 
Câtor dintre voi li s-au ars copiii născuţi morţi înainte 
să îi îmbrăţișaţi? 

Liniștea care se lăsă acum era diferită. Zguduitoare 
- cutremurătoare. 

Manon se uită la Cele Treisprezece ca să vadă 
lacrimi în ochii lui Ghislaine când studie semnul de pe 
stomacul lui Asterin. Lacrimi în ochii tuturor celor care 
nu știuseră. 

Și din cauza acelor lacrimi, pe care Manon nu le 
mai văzuse vreodată, se îndreptă din nou spre 
mulțime. 

— O să fiți ucise în acest război, sau după ce se 
termină. Și nu o să mai vedeți vreodată patria noastră. 
— Ce vrei, Cioc-Negru? întrebă Petrah din boltă. 

— Veniţi cu noi, șopti Manon. Zburaţi cu noi! 
Împotriva Morathului. Împotriva poporului care vă ţine 
departe de patria și viitorul vostru. Freamătul izbucni 
din nou. Haideţi să făurim o alianţă Dinţi-de-fier - 
Crochan, continuă Manon. Poate una care să ne rupă în 
sfârșit blestemul. 

Din nou acea liniște cutremurătoare. Ca o furtună 
pe cale să izbucnească. 

Asterin se așeză iarăși în șa, dar nu-și trase 
cămașa peste ea. 

— Voi alegeţi care o să fie viitorul poporului nostru, 
se adresă Manon tuturor vrăjitoarelor adunate, tuturor 
vrăjitoarelor Cioc-Negru care ar fi putut să meargă în 
zbor la război și să nu se mai întoarcă. Dar ascultați ce 
spun! Mâinile îi tremurară, iar ea și le strânse în pumni, 
pe coapse. Există o lume mai bună acolo, iar eu am 
văzut-o. 

Chiar și Cele Treisprezece se uitară acum spre ea. 

— Am văzut vrăjitoare, oameni și Spiriduși care 
conviețuiesc pașnic. Și nu este o slăbiciune să facă 
asta, ci o putere. Am cunoscut regi și regine a căror 
dragoste pentru regatele și popoarele lor este atât de 
mare încât propriile lor persoane sunt pe locul doi, a 
căror dragoste pentru supușii lor este atât de puternică 
încât, până și în faţa împrejurărilor nefavorabile, ei 
reușesc imposibilul. 

Manon își ridică bărbia. 

— Voi sunteți poporul meu. Fie că bunica mea 
decretează sau nu asta, voi sunteți poporul meu și veți 
fi întotdeauna. Dar dacă am să fiu nevoită, am să zbor 
împotriva voastră, ca să mă asigur că există un viitor 
pentru cei care nu pot lupta singuri. Prea mult timp am 
savurat vânătoarea celor slabi. Este timpul să devenim 
mai bune decât străbunele noastre. Erau cuvintele pe 
care le spusese Celor Treisprezece în urmă cu câteva 
luni. Există o lume mai bună, repetă ea, iar eu am să 
lupt pentru asta. Manon îl întoarse pe Abraxos spre 
prăpastia din spatele lor. Voi o s-o faceţi? 

Manon dădu din cap spre Petrah. Cu ochi 
strălucitori, moștenitoarea nu făcu decât să repete 
gestul. Avea să li se permită să plece așa cum 
sosiseră: nevătămate. 

Așadar, Manon îl înghionti pe Abraxos, iar el se 
avântă în văzduh, Cele Treisprezece urmându-l. 

Nu era un copil al războiului. 
Ci al păcii. 


Capitolul 44 


— Cum am să te tai azi, Aelin? 

Cuvintele lui Cairn fură o suflare fierbinte la 
urechea ei când îi zgârie coapsele goale cu cuțitul. 

Nu. Nu, era imposibil să fi fost un vis. 

Evadarea, Rowan, corabia spre Terrasen... 

Cairn înfipse vârful pumnalului în carnea de 
deasupra genunchiului, iar ea scrâșni din dinţi când 
sângele se adună și curse, când el începu să 
răsucească lama, un pic mai adânc la fiecare rotaţie. 

De mai multe ori îi mutilase astfel trupul, oprindu- 
se numai când îi atingea osul, când ea ţipa încontinuu. 

Un vis. O iluzie. Faptul că scăpase de el și de 
Maeve fusese o altă iluzie. 

Spusese? Spusese unde erau ascunse cheile? 

Nu se putu abţine să nu suspine. 

Apoi, o voce calmă și educată spuse mieros: 

— Așa ai ajuns, în ciuda instruirii tale? 

Nu era real. Faptul că Arobynn stătea în partea 
cealaltă a altarului era o iluzie. Chiar dacă semăna, cu 
părul lui roșcat și strălucitor și hainele impecabile. 

Fostul ei stăpân îi schiţă un zâmbet. 

— Până și Sam a făcut faţă mai bine. 

Cairn răsuci din nou cuțitul, spintecând mușchiul. 
Ea se arcui, propriile ţipete răsunându-i în urechi. De 
departe, Fenrys mârâi. 

— Ai putea scăpa din lanţurile astea dacă într- 
adevăr ţi-ai dori, spuse Arobynn, încruntându-se 
dezgustat. Dacă te-ai strădui cu adevărat. 

Nu, nu putea, și totul fusese un vis, o minciună... 

— Te lași prinsă aici. Pentru că în clipa în care ai să 
te eliberezi... Arobynn chicoti. Atunci ai să fii nevoită să 
te oferi ca un miel la tăiere. 

Ea zgărie și se zbătu când îi sfâșie piciorul, fără să-l 
audă pe Cairn când acesta râse disprețuitor. Il auzi 
doar pe Regele Asasinilor, care-i stătea alături nevăzut 
și neobservat. 

— În sinea ta, speri c-ai să rămâi aici suficient de 
mult timp încât tânărul rege al Adarlanului să 
plătească preţul. În sinea ta, știi că te ascunzi, 
așteptându-l să îţi elibereze calea. Arobynn se rezemă 
de altar, curățându-și unghiile cu un pumnal. In sinea 
ta, știi că nu este prea drept că zeii ăia te-au ales pe 
tine. Că Elena te-a ales pe tine în locul lui. Da, ea atras 
de timp ca să trăiești, dar tot tu ai fost aleasă ca să 
plătești preţul. Prețul ei. Și al zeilor. 

Arobynn îi atinse obrazul cu degetele-i lungi. 

— Vezi de ce anume am încercat să te scutesc în 
toți anii ăia? Ce ai fi putut evita, dacă ai fi rămas 
Celaena, dacă ai fi rămas cu mine? El zâmbi. Inţelegi, 
Aelin? 

Ea nu putea să-i răspundă. Nu avea voce. 

Cairn atinse osul și... 


Aelin se ridică, apucându-și coapsele cu mâinile. 

Niciun lanţ nu o împovăra. Nicio mască nu o 
sufoca. 

Niciun pumnal nu fusese răsucit în trupul ei. 

Gâfâind, cu mirosul stătut al  cearșafurilor 
înțepându-i nările și cu sunetul ţipetelor ei înlocuit de 
ciripitul adormit al păsărilor, Aelin se frecă pe faţă. 

Prinţul care adormise lângă ea îi mângâia deja 

spatele în tăcere, cu mișcări liniștitoare. 

Dincolo de fereastra mică a hanului dărăpănat de 
undeva din apropierea graniței dintre Fenharrow și 
Adarlan, pluteau nori denși de ceaţă. 

Un vis. Doar un vis. 

Se răsuci, atingând cu tălpile goale covorul învechit 
de pe podeaua denivelată. 

— Soarele răsare abia peste o oră, spuse Rowan. 

Totuși, Aelin se întinse după cămașa ei. 

— Atunci, am să-mi fac încălzirea. 

Poate avea să alerge, de vreme ce nu reușise săo 
facă în ultimele săptămâni. 

Rowan se ridică, atent la absolut tot. 

— Antrenamentul poate să aștepte, Aelin. 

Deja trecuseră câteva săptămâni de când se 
antrenau, la fel de intens și chinuitor ca în Mistward. 

Ea își trase pantalonii și își puse centura sabiei. 

— Nu, nu poate. 


Aelin se feri într-o parte, cuțitul lui Rowan zburând 
pe lângă capul ei și retezându-i câteva fire din cosiţă. 

Ea clipi, gâfâind, și abia o ridică la timp pe Goldryn 
ca să-i blocheze următorul atac. Metalul răsună prin 
bășicile usturătoare care îi acopereau mâinile. 

Bășici noi pentru un corp nou. După trei săptămâni 
petrecute în largul mării, abia se zăreau. În fiecare zi, 
în ciuda orelor petrecute antrenându-se cu sabia, 
trăgând cu arcul și luptându-se corp la corp, mâinile îi 
erau tot catifelate. 

Mormăind, Aelin se aplecă, coapsele usturând-o 
când se pregăti să sară. 

Dar Rowan se opri în curtea prăfuită a hanului, 

coborându-și bărdiţa și sabia pe lângă corp. Sub 
primele raze ale răsăritului, hanul ar fi putut părea 
plăcut, briza mării dinspre coasta din apropiere plutind 
printre frunzele rămase în mărul încovoiat din mijlocul 
curții. 

O furtună care se aduna spre nord le forțase 
corabia să găsească un port cu o seară în urmă, iar 
după mai multe săptămâni pe mare, niciunul dintre ei 
nu ezitase să stea câteva ore pe uscat, să afle ce naiba 
se întâmplase câtă vreme fuseseră plecați. 

Răspunsul: un război. 

Peste tot era război. Dar bătrânul hangiu nu știa 
unde se dădeau lupte. Bărcile nu se mai opreau în 
port, iar navele mari de război pur și simplu treceau 
mai departe. Dacă erau inamice sau nu, nici asta nu 
știa. Aparent, nu știa absolut nimic, nici măcar să 
gătească sau să facă puţină curăţenie în han. 

Dacă voiau să ajungă repede în Terrasen, trebuiau 
să se întoarcă pe mare într-o zi sau două. In nord erau 
prea multe furtuni ca să fi riscat să traverseze direct 
acolo, spusese căpitanul lor. In această perioadă a 
anului, era mai sigur să ajungă pe coasta continentului, 
apoi să navigheze în sus. Chiar dacă acel ordin și acele 
furtuni îi făcuseră să acosteze aici: undeva între 
graniţa dintre Fenharrow și Adarlan, la câteva zile 
distanţă de Rifthold. 

Când Rowan nu se întoarse la antrenamentul lor, 
Aelin se încruntă. 

— Ce este? 

Nu era atât o întrebare, cât un ordin de a-i spune 
ce se petrecea. 

Hotărârea i se citea în privire, ca atunci când ea se 
întorsese de la alergat printre câmpurile ceţoase de 
dincolo de han și îl găsise rezemat de măr. 

— Este suficient pentru azi. 

— Abia am început, spuse și își ridică sabia. 

Rowan o ţinu pe a lui coborâtă. 

— Nu prea ai dormit aseară. 

Aelin se încordă. 

— Am visat urât. Era o afirmaţie modestă. Își ridică 
bărbia și îi zâmbi. Poate că încep să te obosesc puţin. 

In ciuda bășicilor, cel puţin luase din nou în 
greutate. Işi văzuse bratele subțiri devenind 
musculoase și coapsele fragile căpătând forţă. 

Rowan nu îi zâmbi. 

— Hai să luăm micul dejun! 

— După cina de aseară, nu mă grăbesc. Ea nu îl 
avertiză făcându-i cu ochiul înainte să sară spre el, 
lovind în sus cu Goldryn și împungând în jos cu 
pumnalul. 

Rowan îi întâmpină atacul, respingându-l cu 
ușurință. Se loviră, se despărțţiră și se loviră din nou. 

Caninii lui luciră. 

— Trebuie să mănânci! 

— Trebuie să mă antrenez! 

Ea nu putea să curme nevoia de a face ceva. Dea 
fi în mișcare. 

Indiferent de câte ori lovea cu sabia, simţea 
lanțurile. Și ori de câte ori se oprea ca să se 
odihnească, își simţea și magia... care aștepta. 

Intr-adevăr, aceasta părea să deschidă un ochi și 
să caște. 

Aelin își încleștă maxilarul și atacă din nou. 

Rowan îi întâmpină fiecare lovitură, iar ea își dădu 
seama că mișcările ei deveneau neglijente. Ştia că o 
lăsa să continue în loc să profite de multele ocazii ca 
să pună capăt luptei. 

Nu se putea opri. Războiul se dezlănţuia în jurul lor. 

Oamenii mureau. lar ea fusese închisă în nenorocita 
aia de cutie, fusese sfâșiată de nenumărate ori, 
incapabilă să reacționeze... 

Rowan lovi atât de repede încât Aelin nu-l văzu, 
dar piciorul pe care-l întinse în faţa piciorului ei fu cel 
care o osândi, făcând-o să cadă în praf. 

Genunchii juliți pe sub pantaloni o dureau, făcând- 
o să scape pumnalul din mână. 

— Am câștigat! gâfâi el. Să mâncăm! 

Aelin se încruntă la Rowan. 

— Încă o rundă! 

Rowan își puse sabia în teacă. 

— După micul dejun. 

Cei doi mormăiră unul la celălalt. 

— Nu fi proastă! spuse el. Ai să-ţi pierzi toți mușchii 
dacă nu te hrănești. Așadar, mănâncă! lar dacă ai să 
mai vrei să te antrenezi după aceea, am să mă 
antrenez cu tine. li întinse o mână tatuată. Deși 
probabil ai să vomiţi. 

Fie din cauza extenuării, fie din cauza mâncărurilor 
suspecte ale hangiului. 

— Oamenii mor, spuse Aelin. În Terrasen. Peste tot. 
Oamenii mor, Rowan! 

— Dacă iei micul dejun nu o să schimbi situaţia. 
Aelin schiță un zâmbet, dar el o întrerupse. Știu că 
oamenii mor. O să-i ajutăm, dar trebuie să îţi mai 
rămână ceva putere, dacă vrei să reușim. 

Era adevărat. Partenerul ei avea dreptate. Și totuși, 
ea îi vedea și auzea pe muribunzii înspăimântați ale 
căror strigăte semănau atât de des cu ale sale. 

Rowan mișcă din degete, ca să-i atragă atenţia în 
tăcere. „Mergem?” 

Aelin se încruntă și îl apucă de mână, lăsându-l să 
o ridice în picioare. „Eşti atât de insistent!” 

Rowan îi cuprinse umerii cu braţul. „Asta e cel mai 
politicos lucru pe care mi l-ai spus vreodată”. 


* 


Elide încercă să nu se crispeze la terciul gri care 
fumega în fața ei, mai ales că hangiul urmărea totul 
din spatele barului său. Așezaţi la una dintre mesele 
Mici și rotunde care umpleau spaţiul uzat, Elide 
surprinse privirea lui Gavriel din locul în care își 
împingea bolul. 

Gavriel duse lingura la gură. Lent. 

Elide căscă ochii și mai mult când el deschise gura 
și începu să mănânce. 

Înghiţi zgomotos și abia reuși să nu se crispeze. 

Elide își stăpâni zâmbetul când zări suferinţa pură 
în privirea galbenă a  Leului. Aelin și Rowan 
terminaseră o luptă asemănătoare când ea intrase în 
cârciumă în urmă cu câteva minute, regina urându-i 
noroc înainte să se întoarcă din nou în curte. 

Elide nu o văzuse să stea locului mai mult decât 
dura să mănânce. Sau în orele în care îi instruise să 
descifreze semnele Wyrd, după ce Rowan îi ceruse să îi 
înveţe asta. 

Acestea o scoseseră din lanţuri, le explicase 
prinţul. lar dacă ilkenii erau rezistenți la magia lor, 
atunci le-ar fi fost util să învețe semnele antice, având 
în vedere tot ce îi aștepta, luptele fizice și magice. 

Semnele erau foarte ciudate și grele. Elide nu știa 
să citească în propria limbă; nu încercase demult să o 
facă și se gândea că nu avea să i se dea prea curând 
ocazia. Dar dacă i-ar fi ajutat în vreun fel pe tovarășii ei 
să înveţe aceste semne... ar fi putut încerca. /ncercase 
suficient cât să înveţe deja câteva. 

Gavriel îndrăzni să mai ia o gură din terci, 
zâmbindu-i încordat hangiului. Bărbatul păru foarte 
ușurat că Elide își luă lingura și înghiţi o dată. Era 
searbăd și puţin amar - să fi pus sare, în loc de zahăr? 
Dar... era fierbinte. 

Gavriel îi întâlni privirea, iar Elide își controlă râsul. 

Ea mai mult simţi decât văzu intrarea lui Lorcan, 
iar hangiul își găsi brusc ceva de lucru în altă parte. 
Bărbatul nu fusese surprins să vadă cinci Fae intrând în 
hanul lui cu o seară în urmă, așadar dispariţia lui ori de 
câte ori apărea Lorcan se datora cu siguranţă 
încruntării pe care masculul o desăvârșise în timp. 

Într-adevăr, Lorcan aruncă o privire către Elide și 
Gavriel plecă de la masă. 

Nu prea vorbiseră în ultimele săptămâni. Elide nu 
știa nici măcar ce să zică. 

Era un membru al acestui regat, al regatului ei. 
Pentru totdeauna. 

El și Aelin cu siguranță nu se împrieteniseră. Nu, 
doar Rowan și Gavriel îi vorbeau. Fenrys, în ciuda 
faptului că-i promisese lui Aelin să nu se lupte cu 
Lorcan, îl ignora cea mai mare parte a timpului. lar 
Elide... Dispărea destul de des încât Lorcan să nu se 
deranjeze să o abordeze. 

Bine. Era bine. Chiar dacă ea se trezea câteodată 
deschizând gura ca să îi vorbească, privindu-l când era 
atent la lecţiile lui Aelin despre semnele Wyrd sau când 
se antrena cu regina, în rarele momente când ei doi nu 
se certau. 

Aelin revenise la ei. Se recupera cât de bine putea. 

Elide nu mai luă o gură din terci. Gavriel, din 
fericire, nu spuse nimic. 

Și nici Anneith nu îi vorbi. Nu îi șopti niciun sfat. 

Era mai bine așa. Să asculte de ea însăși. Și era și 

mai bine că Lorcan păstra distanţa. 
Elide mâncă în liniște restul terciului. 


* 


Rowan avea dreptate: ea aproape vomită după 
micul dejun. După cinci minute în curte, fusese nevoită 
să se oprească, terciul nenorocit ridicându-i-se în gât. 

Rowan chicotise când Aelin își dusese o mână la 
gură, iar apoi se transformase în șoim ca să zboare 
spre coasta din apropiere și spre corabia care îi 
aștepta, să vadă ce făcea căpitanul. 

Rotindu-și umerii, îl urmărise dispărând în nori. El 
avea dreptate, bineînțeles - trebuia să se odihnească. 

În cazul în care ceilalţi știau ce o agita, nu 
spuseseră nimic. 

Aelin o băgă pe Goldryn în teacă și expiră prelung. 
În străfundurile ei, puterea hurui. 

Ea își îndoi degetele. 

Chipul palid al lui Maeve îi trecu prin faţa ochilor. 

Magia ei amuti. 

Expirând din nou și alungându-și tremurul mâinilor, 
Aelin se îndreptă spre porțile deschise ale hanului. Un 
drum lung și prăfuit se întindea înainte, câmpurile de 
dincolo de el fiind goale. Era un tărâm neimpresionant 
și uitat. În afară de ceaţă și câteva rândunele care 
zburdau prin iarba uscată de iarnă, abia zărise ceva în 
alergarea ei de la răsărit. 

Fenrys, lupul, stătea la marginea celui mai apropiat 
câmp, uitându-se în zare - exact unde fusese înainte 
de răsărit. 

Ea îl lăsă să îi audă pașii, urechile animalului 
zvăâcnind. El se transformă când Aelin se apropie și se 
rezemă de gardul aproape putrezit care înconjura 

câmpul. 

— Pe cine ai supărat de ai ajuns să păzești 
cimitirul? întrebă Aelin ștergându-și transpiraţia de pe 
frunte. 

Fenrys pufni și își trecu o mână prin păr. 

— Îți vine să crezi că m-am oferit voluntar? 

Ea ridică o sprânceană, iar el ridică din umeri, 
privind din nou câmpul peste care ceața zăbovea încă, 
până în depărtare. 

— Nu am dormit bine zilele astea, spuse Fenrys și îi 
aruncă o privire piezișă. Presupun că nu sunt singurul. 

Ea trase de bășica de la mâna dreaptă, șuierând. 

— Am putea înfiinţa o societate secretă - pentru 
cei care nu dorm bine. 

— Câtă vreme Lorcan nu este invitat, sunt de 
acord. 

Aelin râse. 

— Las-o baltă! 

Chipul lui se împietri. 

— Aș spune că asta fac. 

— În mod clar n-o faci. 

— Am să renunţ când n-ai să mai alergi până la 
epuizare la răsărit. 

— Nu alerg până la epuizare. Rowan mă 
supraveghează. 

— Rowan este singurul motiv pentru care nu 
șchiopătezi. 

Adevărat. Aelin își strânse mâinile care o dureau în 
pumni și le băgă în buzunare. Fenrys nu spuse nimic - 
nu întrebă de ce nu își încălzea degetele. Sau aerul din 
jurul lor. 

El se întoarse doar spre ea și clipi de trei ori. „Eşti 
bine?” 

Țipătul unui pescăruș spintecă lumea gri, iar Aelin 

clipi de două ori. „Nu”. 

Mai mult nu ar fi recunoscut. Ea clipi din nou, acum 
de trei ori. „Ești bine?” 

Și el clipi de două ori. 

Nu, nu erau bine. Probabil nu aveau să fie 
niciodată. În cazul în care ceilalţi știau, dacă vedeau 
dincolo de aroganță și furie, nu dădeau de înțeles. 

Niciunul dintre ei nu comentase că Fenrys nu își 
folosise niciodată magia ca să se teleporteze. Nu că ar 
fi avut unde să meargă în mijlocul mării. Dar n-o 
folosea nici măcar când se antrenau. 

Probabil că murise odată cu Connall. Probabil că 
fusese un dar pe care îl împărtășeau ei doi, iar să-l 
atingă era insuportabil. 

Tânăra nu îndrăznea să se uite în străfundurile ei, 
la marea agitată din ea. Nu putea. 

Aelin și Fenrys rămaseră lângă câmp în timp ce 
soarele se ridică mai mult, alungând ceața. 

După un minut lung, ea îl întrebă: 

— Când i-ai jurat lui Maeve, ce gust avea sângele 
ei? 

El se încruntă. 

— De sânge. Și putere. De ce? 

Aelin scutură din cap. Era un alt vis sau o altă 
halucinație. 

— Dacă este pe urmele noastre, cu armata, eu 
doar... încerc să înţeleg. Adică pe ea. 

— Plănuiești să o ucizi. 

Terciul i se întoarse în stomac, dar Aelin ridică din 
umeri, chiar dacă simţi gust de cenușă pe limbă. 

— Ai prefera să o faci tu? 

— Nu sunt sigur că aș supraviețui, spuse el printre 
dinţi. lar tu ai un motiv în plus să faci asta. 

— AŞ spune că avem aceleași motive. 

Ochii lui negri îi scrutară chipul. 

— Connall era un mascul mai bun decât - decât l-ai 
văzut atunci. Decât la sfârșit. 

Ea îl apucă de mână și strânse. 

— Știu. 

Ultimul fuior de ceaţă dispăru. Fenrys o întrebă 
încetișor: 

— Vrei să-ţi povestesc despre asta? 

Nu se referea la fratele său. 

Ea scutură din cap. 

— Știu destule, spuse și-și studie mâinile îngheţate 
și bășicate. Știu destule, repetă Aelin. 

El înţepeni, ducând o mână la sabia de la brâu. Nu 
din cauza cuvintelor ei, ci... 

Rowan plonjă din cer și se transformă la câţiva 
metri de pământ, aterizând cu o graţie de prădător 
când alergă ultimii pași spre ei. 

Goldryn șuieră când ea o scoase din teacă. 

— Ce s-a întâmplat? 

Partenerul ei nu făcu decât să-i arate ce zbura în 
înaltul cerului. 


Capitolul 45 


Bolovanii se ciocniră de alţi bolovani, iar Yrene se 
sprijini cu o mână de zidul de piatră care tremura al 
fortăreței Westfall când turnul se legănă. Pe hol, 
oamenii ţipau, unii plângeau, alţii se întindeau peste 
membrii familiei ca să îi ferească de dărâmături cu 
trupurile lor. 

Abia se crăpase de ziuă, iar lupta era deja în toi. 

Yrene se lipi de pietre, inima bătându-i cu putere, 
și numără secundele până ce tremurul încetă. La 
ultimul atac fuseseră șase. 

Din fericire, ajunse la trei. 

Cinci astfel de zile. Cinci zile de coșmar fără sfârșit, 
în care doar orele nopţii le ofereau un răgaz. 

Pe Chaol îl văzuse numai cât să-l sărute în trecere 
și să-l îmbrăţișeze. Prima dată avusese o rană la 
tâmplă pe care ea o vindecase. Data următoare, se 
aplecase puternic în baston, acoperit de noroi și sânge, 
o mare parte din acesta nefiind al lui. 

Era sângele negru care îi întorcea stomacul pe dos. 
Sânge de valg. Acolo erau valgi care infestau gazdele 
umane. Prea mulţi ca să le vindece. Nu, partea asta 
urma după luptă. Dacă supravieţuiau. 

Curând, prea curând, răniții și  muribunzii 
începuseră să vină. Eretia înființase o infirmerie în 
marea sală și acolo își petrecuse Yrene majoritatea 
timpului. Acolo se dusese după ce reușise să doarmă 
câteva ore fără să viseze. 

Turnul se echilibră, iar Yrene spune, fără să se 
adreseze cuiva în mod special: 

— Păsările ruk încă ţin rândurile! Morathul trage 
doar cu catapultele pentru că nu poate străpunge 
zidurile fortăreței. 

Era doar într-o anumită măsură adevărat, dar 
familiile ghemuite în sală, care aveau la ele numai 
saltelele și cele câteva bunuri de preţ, părură să se 
liniștească. 

Păsările ruk stricaseră, într-adevăr, multe dintre 
catapultele aduse de Morath aici, dar câteva 
rămăseseră - suficiente cât să lovească fortăreața și 
orașul. Și chiar dacă păsările ruk ţineau piept asediului, 
nu aveau să mai reușească asta mult timp. 

Yrene nu voia să știe câţi căzuseră. Vedea doar 
numărul de călăreţi din marea sală și știa că aveau să 
fie prea mulţi. Eretia ordonase ca păsările rănite să fie 

duse în una dintre curțile interioare, desemnând cinci 
vindecătoare ca să le supravegheze; spaţiul era atât de 
aglomerat că n-aveai loc să arunci un ac. 

Yrene se grăbi înainte, atentă la dărâmăturile 
împrăștiate pe scara turnului. Cu o zi în urmă, aproape 
își rupsese gâtul alunecând pe o bucată de lemn. 

Gemetele răniților îi ajunseră la urechi cu mult 
înainte să intre în marea sală, ușile deschise 
dezvăluind nenumărate rânduri de soldaţi, atât din 
khaganat, cât și din Anielle. Vindecătoarele nu aveau 
paturi pentru toţi, așa că mulţi fuseseră întinși pe 
saltele. Când acestea se terminaseră, apelaseră la 
mantii și pături puse pe piatra rece. 

Proviziile și vindecătoarele nu erau de ajuns. Ar fi 
trebuit să aducă mai multe de la restul armatei lor. 

Yrene își suflecă mânecile, îndreptându-se spre 
baia de lângă uși. Câţiva dintre copiii ale căror familii 
se adăposteau în fortăreață preluaseră sarcina de a 
goli albiile murdare și de a le umple cu apă caldă la 
câteva minute, împreună cu ligheanele de lângă răniţi. 

Yrene nu fusese de acord ca odraslele să vadă o 
asemenea vărsare de sânge și durere, dar nu era 
nimeni altcineva care să se ocupe de asta. Nu mai era 
nimeni prea nerăbdător să ajute. 

Poate că lordul din Anielle era un mare ticălos, dar 
poporul lui era un grup curajos și generos. Unul care îl 
impresionase mai mult pe soțul ei decât propriul tată 
odios. 

Yrene se spălă pe mâini, deși o făcuse înainte să 
coboare aici, și le scutură ca să le usuce. Nu își 
permiteau să risipească puţinele pânze preţioase ca să 
se șteargă pe mâini. 

Magia ei abia își revenise, în ciuda faptului că 
dormise. Ştia că dacă s-ar fi uitat spre metereze, l-ar fi 

văzut pe Chaol folosindu-și bastonul, poate chiar călare 
pe un cal de luptă pe care îl echipaseră cu protezele 
lui. Când îl văzuse ultima dată, chiar în după-amiaza 
zilei trecute, șchiopăta evident. 

Totuși, nu se plânsese - nu îi ceruse să înceteze să 
își consume puterea. Intenţiona să lupte fie că stătea 
în picioare, fie că folosea bastonul, scaunul sau un cal. 

Eretia o întâmpină pe Yrene la jumătatea sălii, 
pielea ei bronzată strălucind de transpiratie. 

— Vin cu o călăreaţă. Gâtul i-a fost tăiat de gheare, 
dar încă respiră. 

Yrene își reprimă fiorul. 

— Ghearele sunt otrăvite? 

Mulţi valgi aveau ghearele otrăvite. 

— Cercetașul care a zburat ca să ne avertizeze de 
sosirea ei nu era sigur. 

Yrene își scoase trusa de unelte din desaga de la 
șold, scrutând sala în căutarea unui loc în care să se 
ocupe de călăreaţa rănită ce urma să sosească. Nu era 
mult loc - dar acolo, lângă lavoarele unde se spălase 
pe mâini, spaţiul era suficient. 

— Am să-i aștept la ușă! Yrene voi să se grăbească 
spre intrarea larg deschisă, dar Eretia o apucă de 
antebraţ, degetele-i subţiri intrându-i ușor în piele. 

— Te-ai odihnit destul? 

— Dar tu? îi răspunse Yrene. 

Eretia fusese aici când Yrene plecase cu greu la 
culcare în urmă cu câteva ore și părea că Eretia ori 
sosise cu mult înaintea ei în dimineaţa asta, ori nu 
plecase deloc. 

Eretia miji ochii căprui. 

— Nu eu sunt cea care trebuie să aibă grijă de cât 
de mult se epuizează. 

Yrene știa că Eretia nu se referea la Chaol și 

legătura dintre trupurile lor. 

— Imi cunosc limitele, spuse încordată Yrene. 

Eretia aruncă o privire cu subinţeles spre 
abdomenul încă plat al lui Yrene. 

— Multe nu ar risca deloc. 

Yrene se opri. 

— Asta e o ameninţare? 

— Nu, dar orice sarcină, în special în primele luni, 
este epuizantă. Asta fără ororile războiului și lăsând la 
o parte faptul că-ţi folosești magia până la epuizare în 
fiecare zi. 

Pentru o clipă, Yrene se gândi la cele spuse. 

— De când știi? 

— De câteva săptămâni. Magia mea mi-a transmis. 

Yrene înghiţi în sec. 

— Încă nu i-am spus lui Chaol. 

— Cred că dacă ar fi un moment potrivit în care să- 
i spui, zise vindecătoarea, gesticulând spre fortăreaţa 
care se cutremura în jurul lor, acum ar fi. 

Yrene știa asta. De ceva vreme încerca să 
găsească o cale să îi spună. Dar să-l împovăreze cu 
grija pentru siguranţa ei și a vieţii care se dezvolta în 
pântecul său... Nu dorise să îl distragă, să îi sporească 
teama căreia deja se chinuia să-i facă faţă, doar pentru 
că era aici, luptând alături de el. 

Și ca soțul ei să știe că, dacă ar fi murit, nu doar 
viaţa ei s-ar fi stins acum... Nu era în stare să îi spună. 
Nu încă. 

Poate că asta o făcea egoistă, poate proastă, dar 
nu putea să o facă. Chiar dacă în clipa în care își 
dăduse seama în baia corabiei, când încă nu îi venise 
menstruaţia și începuse să numere zilele, plânsese de 
bucurie. lar apoi își dăduse seama mai exact ce 
însemna să aibă un copil în timpul războiului; că, atunci 

când ar fi născut, acest război ar fi putut la fel de bine 
să fie încă în toi sau la sfârșitul ultimelor sale zile 
oribile. 

Yrene hotărâse să facă orice îi stătea în putere ca 
să se asigure că pruncul ei nu avea să se nască într-o 
lume a întunericului. 

— Am să-i spun la momentul potrivit, zise Yrene 
cam tăios. 

Din ușile deschise ale sălii se auziră cei care 
strigau „Faceţi loc! Faceţi loc răniților!” 

Eretia se încruntă, dar alături de Yrene se grăbi să-i 
întâmpine pe sătenii care, pe o targă deja însângerată, 
aduceau un călăreț ruk aproape mort. 


* 


Calul de sub Chaol se mişcă, dar rămase neclintit 
unde stăteau de-a lungul meterezelor mai joase ale 
zidurilor fortăreței. Nu era un cal la fel de bun ca 
Farasha, dar destul de robust - un animal curajos care 
suportase bine şaua echipată cu proteze, adică tot 
ceea ce el ceruse. 

Chaol ştia că, descălecând, mersul pe jos nu avea 
să fie o opțiune. Spatele încordat îi spunea destule 
despre cât de intens lucra deja Yrene, cu toate că 
soarele abia răsărise. Dar putea lupta la fel de bine 
călare - tot putea conduce acești soldați. 

Înainte, întinzându-se pe o suprafaţă prea mare ca 
să-i poată număra, soldaţii lui Erawan atacau orașul 
încă o zi lovind zidurile. 

Păsările ruk se înălțau, ferindu-se de săgeți și 
sulițe, înșfăcând soldaţii de pe pământ și sfâșiindu-i. 
Călare pe păsări, rukhinii dezlănţuiau propriul val de 
furie în treceri atente și ingenioase organizate de 

Sartaq și Nesryn. 

Dar după cinci zile, chiar și puternicele păsări ruk 
oboseau. 

lar turnurile de asediu ale Morathului, pe care 
cândva le spulberaseră în bucăţi de metal și lemn, își 
făceau acum loc spre ziduri. 

— Pregătește oamenii pentru impact! ordonă Chaol 
căpitanului din apropiere pe al cărui chip se citea 
îndăârjirea. Căpitanul strigă ordinul soldaţilor pe care 
Chaol îi adunase chiar înaintea răsăritului. 

In ultimele două zile, câteva grupuri de soldați din 
Morath reușiseră să agate căngi de ziduri, ridicând 
scările de asediu și mulţimea de ostași odată cu ele. 
Chaol le doborâse și chiar dacă războinicii din Anielle 
nu știuseră ce să le facă oamenilor infestaţi de demoni 
care veniseră să îi ucidă, îi ascultaseră ordinele. 
Opriseră repede valul de soldaţi de pe ziduri, tăind 
legăturile care țineau scările. 

Insă turnurile de asediu care se apropiau... nu 
aveau să fie la fel de ușor de doborât. Și nici soldații 
care traversau podul de metal ce urma să facă 
legătura între turn și zidurile fortăreței. 

Ştia că, în spatele lui, la câteva niveluri mai sus, 
tatăl său urmărea totul. Cu ajutorul sistemului de lămpi 
pe care Sartaq îi arătase cum să îl folosească, 
semnalase deja că aveau nevoie ca păsările ruk să 
revină în zbor și să doboare turnurile. 

Dar păsările ruk treceau pe lângă partea din spate 
a armatei Morathului, unde comandanții ţinuseră 
rândurile de valgi în ordine. Cu o seară în urmă, Nesryn 
venise cu ideea de a nu mai ataca nesfârșitele linii ale 
frontului și, în schimb, de a-i elimina pe cei care le 
comandau, de a crea haos și dezordine. 

Primul turn de asediu se apropia, metalul scârțâind 

în timp ce balaurii - înlănţuiţi de pământ și cu aripile 
tăiate - îl trăgeau, soldaţii aliniindu-se deja în spatele 
acestuia în două coloane, gata să urce repede. 

Ziua de azi urma să fie îngrozitoare. 

Calul lui Chaol se agită din nou sub el, iar masculul 
își trecu o mână înmănușată pe grumazul armăsarului. 
Zăngănitul metalului pe metal fu înghiţit de vacarm. 

— Răbdare, prietene! 

Departe, dincolo de raza de acțiune a arcașilor, 
catapulta era reîncărcată. Lansaseră un bolovan în 
urmă cu doar treizeci de minute, iar Chaol se ferise sub 
o boltă, rugându-se ca baza turnului pe care acesta îl 
lovise să nu se prăbușească. 

Rugându-se ca Yrene să nu fie în apropierea lui. 

Abia o văzuse în zilele acestea de măcel și 
extenuare. Nu avusese șansa să îi spună ce știa, ce era 
în inima lui. Se mulţumise cu un sărut apăsat, dar 
scurt, iar apoi se grăbise spre acea parte a meterezelor 
unde era nevoie de el. 

Chaol își scoase sabia, metalul proaspăt lustruit 
șuierând când ieși din teacă. Cu mâna cealaltă, apucă 
mânerele scutului. Era scutul unui călăreț ruk, ușor și 
făcut pentru lupta rapidă. Proteza care îl ţinea în șa 
rămase stabilă, cataramele fiind neclintite. 

Soldaţii  aliniaţi pe metereze se agitară la 
apropierea turnului de asediu și a ororilor dinăuntru. 

— Cândva au fost oameni! strigă Chaol, vocea lui 
auzindu-se peste vacarmul luptei de dincolo de zidurile 
fortăreței. Incă pot să moară ca niște oameni! 

Câteva săbii încetară să tremure. 

— Voi sunteţi poporul din Anielle, continuă Chaol, 
ridicând scutul și înclinându-și sabia. Să le arătăm ce 
înseamnă asta! 

Turnul de asediu se izbi de zidul fortăreței, iar 

podul de metal de la cel mai înalt nivel cobori brusc, 
strivind parapeţii meterezelor de dedesubt. 

Chaol deveni rece și calculat. 
__ Soția lui era în fortăreața din spatele lui. 
Insărcinată cu copilul lor. 

Nu avea de gând s-o dezamăgească. 


* 


Un turn de asediu ajunsese la zidurile fortăretei, iar 
o mulţime de soldaţi coborau acum din el direct în 
vechiul castel. 

In ciuda distanţei, de pe metereze Nesryn putea 
vedea haosul. Abia îl zărea pe Chaol pe calul său gri, 
luptându-se în mijlocul acestuia. 

Ridicându-se deasupra săgeţilor și suliţelor lansate 
de armată spre ei, Nesryn se înclină spre stânga, 
păsările ruk din spatele ei procedând la fel. 

In partea cealaltă a câmpului de luptă, Borte și 
Yeran, care conduceau o altă facțiune a rukhinilor, se 
înclinară spre dreapta, cele două grupuri de rukhini 
fiind o imagine în oglindă - se năpustiră unul spre 
celălalt, apoi se retraseră ca să brăzdeze rândurile din 
spate tocmai când Sartag, conducând un al treilea 
grup, se izbi din cealaltă direcţie. 

Ei doborâseră doi comandanţi, dar mai rămâneau 
trei. Nu prinți, mulţumită zeilor de aici și a celor treizeci 
și șase din khaganat, dar tot valgi erau. Sângele negru 
acoperea armura ce îmbrăca penele lui Salkhi și toate 
păsările ruk din înaltul cerului. 

Cu o seară în urmă, ea își petrecuse câteva ore 
curăţându-l pe Salkhi. Toţi rukhinii o făcuseră, pentru 
că nu voiau să riște ca sângele vechi să interfereze cu 
modul în care penele lor captau vântul. 

Nesryn puse o săgeată în arc și își alese ţinta. Din 
nou. 

Comandantul valg se ferise ultima dată de săgeata 
ei, dar acum n-avea s-o mai facă. 

Salkhi cobori, încasând săgeată după săgeată în 
platoșă, în penele groase și în piele. Nesryn aproape 
vomitase prima dată când o săgeată își găsise ţinta, în 
urmă cu câteva zile, în urmă cu o veșnicie. Acum își 
petrecea câteva ore scoţându-le din corpul său în 
fiecare seară ca și când ar fi fost spinii unei plante 
țepoase. 

Sartaq își petrecuse acel timp mergând de la un 
foc la altul, liniștindu-i pe cei ale căror păsări nu erau 
atât de norocoase sau liniștind păsările ruk ai căror 
călăreţi nu apucaseră noaptea. O căruţă cu su/de-/e lor 
fusese deja umplută, așteptând ultima călătorie spre 
casă, ca să fie înfipte în pantele golașe ale Arundinului. 

Când Salkhi se apropie destul de mult ca să 
smulgă câţiva valgi de pe caii lor și să îi sfâșie cu 
ghearele, Nesryn trase spre comandant, dar nu văzu 
dacă săgeata își atinse ţinta. 

Un corn spintecă vacarmul. 

Rukhinii strigară, cu toţii privind spre est, spre 
mare. 

Spre locul unde cavaleria Darghan și infanteriștii 
atacau din flancul estic neprotejat al armatei 
Morathului, însăși Hasar - călare pe calul ei Munigi - 
conducând armata khaganului. 


* 


Cele două armate se izbiră pe câmpul din afara 
vechiului oraș, una cu culori închise și una aurie, 
luptându-se brutal și sângeros preţ de câteva ore din 

lunga zi mohorâtă. 

Totuși, armata Morathului nu se destrămă. Și, 
indiferent cum Nesryn și rukhinii, conduși de ordinele 
lui Sartaq și ale lui Hasar, se adunau în spatele noilor 
lor soldaţi, valgii continuau să lupte. 

Și totuși, armata Morathului se afla încă între cea a 
khaganului și orașul asediat, ca un ocean întunecat. 

Când se lăsă noaptea, prea întunecată pentru luptă 
chiar și pentru valgi, armata khaganului se retrase ca 
să evalueze situaţia, să se pregătească pentru atacul 
de la răsărit. 

În zbor, Nesryn îi coborî pe Yrene și Chaol, 
însângerați și extenuaţi, pe zidurile fortăreței care era 
din nou protejată, astfel încât să se poată alătura 
consiliului de război al urmașilor regali ai khaganului. 
Peste tot în jur, soldaţii gemeau și ţipau agonizând, 
vindecătoarele conduse de Hafiza grăbindu-se să îi 
îngrijească înainte de începerea noilor lupte de 
dimineaţă. 

Dar când ei ajunseră la cortul de război al prinţesei 
Hasar, după ce toţi se adunară în jurul hărții ținutului 
Anielle, avură la dispoziţie doar câteva minute să 
discute înainte să fie întrerupți. 

De persoana la care Chaol se aștepta cel mai puţin 
să intre prin clapele cortului. 


Capitolul 46 


Perranthul se ivea la orizont, orașul din piatră 
neagră fiind culcușit între un lac de culoarea cobaltului 
și un mic lanţ montan care îi purta numele. 

Castelul fusese construit de-a lungul muntelui înalt 
care mărginea orașul, turnurile înguste ale acestuia 
fiind destul de înalte ca să rivalizeze cu cele din 

Orynth. Zidurile imense ale orașului fuseseră dărâmate 
de armata Adarlanului și nu mai fuseseră refăcute, 
clădirile de-a lungul marginilor acestuia împrăștiindu- 
se acum pe câmpiile de dincolo de râul Lanis care era 
acoperit de gheaţă și curgea între lac și marea 
îndepărtată. 

Pe aceste câmpii se gândea Aedion să ia poziţie. 

Gheaţa rezistă când ei traversară râul și își 
organizară din nou rândurile reduse. 

Nobilii Whitethorn și războinicii lor erau aproape 
epuizați, magia lor fiind o simplă briză. Dar, cu 
scuturile lor, întârziaseră Morathul cu o zi. 

O zi de care armata profitase ca să se odihnească, 
să doboare copaci și să facă rost de lemne din 
hambarele sau fermele abandonate ca să își întreţină 
focurile. O zi în care Aedion îi ordonase lui Nox Owen 
să se ducă în Perranth ca emisar al său, în orașul natal 
al hoţului, și să vadă dacă bărbaţii și femeile de acolo 
ar fi putut veni să le completeze rândurile epuizate. 

Nu era mulți. Nox revenise cu câteva sute de 
războinici și mai puţin instruiți, fără stăpâni ai magiei. 

Ei aveau niște arme, majoritatea vechi și ruginite, 
dar măcar săgețile erau noi. Vernon Lochan avusese 
grijă ca poporul lui să rămână neînarmat, temându-se 
să nu se răzvrătească dacă ar fi aflat că adevăratul 
moștenitor al Perranthului fusese ţinut prizonier în cel 
mai înalt turn al castelului. 

Dar după toate aparențele, oamenii din Perranth 
deja se săturaseră de lordul lor marionetă. 

Și, cel puţin, aveau pături și mâncare în plus. 
Căruțele le aduceau la fiecare oră, împreună cu 
vindecătoarele - niciuna dăruită cu magie - care să 
bandajeze răniții. Cei care erau prea răniţi ca să lupte 
erau trimiși spre oraș cu căruțele de provizii, o parte 

din ei îngrămădiţi unii peste alţii. 

Dar o pătură și o mâncare caldă nu aveau să le 
sporească numărul ori să ţină Morathul la distanţă. 

Așadar, Aedion făcea planuri, ţinându-i aproape pe 
comandanții legiunii lui Bane. Ei aveau să facă 
diferenţa, profitând de fiecare centimetru de teren, 
fiecare armă și soldat. 

El nu o vedea pe Lysandra. Nici Ae/in nu-și făcuse 
apariţia. 

Regina îi abandonase, mormăiau soldaţii. 

Aedion se asigura că pune capăt discuţiilor lor. 
Răstindu-se, le spusese că regina avea misiunea 
proprie în a le salva vieţile, iar dacă voia ca Erawan să 
afle despre asta, le-ar fi zis tuturor, de vreme ce erau 
atât de înclinați spre bârfă. 

Asta le domoli cât de cât nemulțumirea. 

Aelin nu îi apărase cu focul ei, ci îi lăsase să fie 
măcelăriți. 

O parte din el era de acord. Se întreba dacă ar fi 
fost mai bine să ignore cheile, să le folosească pe cele 
două pe care le aveau și să distrugă aceste armate, în 
loc să distrugă cea mai importantă armă ca să 
făurească Lacătul. 

La naiba, ar fi plâns acum să îl vadă Dorian 
Havilliard și grandioasa lui putere. Regele doborâse 
ilkeni din văzduh, le rupsese gâturile fără să îi atingă. 
Ar fi făcut o plecăciune în faţa bărbatului dacă i-ar fi 
salvat. 

Era miezul zilei când armata Morathului îi ajunse 
din nou, mulțimea de soldaţi întunecând linia 
orizontului ca o furtună care mătura câmpiile. 

El îi avertizase pe locuitorii Perranthului să fugă în 
Oakwald, dacă puteau. Ar fi fost inutil să se închidă în 
castel pentru că nu aveau provizii ca să reziste unui 

asediu. Se gândise să-l folosească în această luptă, dar 
avantajul lor era râul îngheţat, nu să se lase încolţiți ca 
să îndure o moarte lentă. 

Nu venea nimeni să îi salveze. Nu primiseră nicio 
veste de la Rolfe, armata lui Galan era epuizată și nu 
auziseră nimic despre soldaţii rămași ai lui Ansel din 
Briarcliff. 

Aedion nu lăsă să se vadă ce știa când își conduse 
armăsarul în faţa liniilor frontului, inspectând soldaţii. 

Gustul fricii lor înceţoșa aerul rece, apăsarea 
groazei din ochii lor în timp ce îl urmăreau fiind tot mai 
mare. 

Legiunea Bane începu să lovească săbiile de 
scuturi - un ritm constant ca să acopere vibraţiile 
soldaţilor Morathului care mărșăluiau spre ei. 

Aedion nu se uită după femeia metamorfică printre 
soldaţi. llkenii zburau la joasă înălţime deasupra 
mulțimii agitate a Morathului. Ea fără îndoială avea să-i 
atace prima. 

Aedion își opri calul în mijlocul armatei lor, gheaţa 
de pe Lanis fiind aproape îngropată sub zăpada care 
căzuse noaptea trecută. Morathul știa, totuși, că 
aceasta exista. Era foarte probabil ca prinții valgi să fi 
studiat bine terenul. Era foarte probabil să îl fi studiat 
bine și pe el, tehnicile și priceperea lui. Aedion știa că 
avea să-l înfrunte pe unul dintre ei înainte să se 
termine lupta, probabil pe toţi. Nu urma să se termine 
cu bine. 

Totuși, cât timp riscau să traverseze râul, nu îi 
păsa. Endymion și Sellene, singurii Fae rămași tot cu o 
urmă de putere, erau postați chiar în spatele primilor 
soldaţi din legiunea Bane. 

Privirea propriilor lui soldaţi era o atingere fantomă 
între omoplaţi și capul pe care purta un coif. Nu 

pregătise un discurs ca să îi determine să își adune 
forțele. 

Un discurs nu i-ar fi împiedicat pe acești oameni să 
moară astăzi. 

Așadar, Aedion scoase sabia din Orynth, își ridică 
scutul și se alătură ritmului constant al legiunii Bane. 

Transmițând toată sfidarea și furia din inima lui, 
lovi sabia veche de metalul îndoit și rotund. 

Scutul lui Rhoe. 

Aedion nu îi spusese niciodată lui Aelin, dorindu-și 
să aștepte până la întoarcerea în Orynth ca să 
dezvăluie că scutul pe care îl purta, pe care nu îl 
pierduse vreodată, aparținuse tatălui său. Și multor 
altora înaintea lui. 

Nu avea un nume. Nici măcar Rhoe nu știuse cât 
de vechi era, iar când Aedion îl luase din camera lui 
Rhoe, singurul lucru luat când primise știrea că familia 
lui fusese ucisă, le permisese și celorlalţi să uite de 
acesta. 

Nici măcar Darrow nu îl recunoscuse. Uzat și 
simplu, scutul trecuse neobservat la șoldul lui Aedion, 
o amintire a ceea ce pierduse și a ceea ce ar fi apărat 
până la ultima suflare. 

Soldaţii din armata aliaţilor lor preluaseră ritmul 
când Morathul ajunse la marginea râului. Un ordin 
strigat de cei doi prinți valgi călare îi făcu pe primii 
infanteriști să traverseze gheaţa, ilkenii rămânând în 
urmă, aproape de centru, ca să atace când ei ar fi 
obosit. 

Ren Allsbrook și ultimii lor arcași rămaseră ascunși 
în spatele liniilor, alegându-și ţintele dintre acele orori 
înaripate. 

Aedion și armata lor își loviră neîncetat săbiile de 
scuturi. 

Apropiindu-se tot mai mult, armata Morathului 
înaintă pe râul îngheţat. 

Aedion păstră ritmul, inamicul lor nedându-și 
seama că sunetul servea altui scop - era menit să 
acopere sunetul gheții care se crăpa în adânc. 

Morathul înaintă până ce aproape traversă râul. 

Enda și Sellene nu fuseseră nevoite să strige 
ordinul. Un vânt suflă peste gheață și se izbi în 
aceasta, printre crăpăturile pe care le făcuseră. Apoi 
dădură gheaţa la o parte, spulberând-o. 

Într-o clipă, Morathul mărșăluia spre ei. 

În următoarea, luptătorii plonjară, apa plescăind, 
strigătele și tipetele umplând aerul. Ilkenii ţâșniră 
înainte ca să apuce soldaţii care se înecau sub 
greutatea armurii lor. 

Însă Ren Allsbrook aștepta, iar la ordinul strigat de 
el, arcașii traseră asupra ilkenilor expuși. Din cauza 
loviturilor îndreptate spre aripi, căzură pe gheaţă și în 
apă. Scufundându-se, unii ilkeni fură trași de propriii 
soldaţi care se agitau. 

Ambii prinți valgi ridicară o mână, ca și când ar fi 
gândit la unison. Soldaţii se opriră pe mal, urmărind 
cum fraţii lor se înecau, privind cum Endymion și 
Sellene continuau să spulbere gheaţa, împiedicând-o 
să se formeze din nou. 

Aedion îndrăzni să zâmbească văzând soldaţii care 
se înecau. 

Îi zări pe cei doi prinți valgi zâmbindu-i din partea 
cealaltă a râului. Unul își trecu o mână peste colierul 
negru de la gât - o promisiune și reamintire a ceea ce 
i-ar fi făcut, mai exact. 

Aedion își înclină batjocoritor capul, invitându-i. 
Erau liberi să încerce. 

Puterea nobililor Fae cedă în sfârșit, anunţată de 

gheaţa care se formă peste soldaţii care se înecau, 
închizându-i sub apa întunecată. 

Prinții valgi trimiseră o rafală întunecată de vânt, 
iar soldaţii lor nici măcar nu se uitară în jos când 
începură să mărșăluiască peste gheaţă, ignorând 
pumnii care loveau sub picioarele lor. 

Aedion își conduse calul în spatele liniei frontului, 
spre locul unde Kyllian și Elgan stăteau călare pe 
armăsarii lor. Cel mult două mii de inamici se 
scufundaseră în râu. Niciunul n-avea să iasă. 

Nu era o pagubă prea mare pentru armata care 
acum înainta. 

Aedion nu știa ce să le spună propriilor 
comandanţi, care îl cunoscuseră o mare parte din viața 
lui, probabil mai bine decât oricine. Nici ei nu aveau 
cuvinte pentru el. 

Când Morathul ajunse în sfârșit pe malul lor, săbiile 
strălucind în lumina zilei mohorâte, Aedion strigă și 
atacă. 


llkenii aflaseră că printre ei se afla o creatură 
metamorfică și că aceasta se dădea drept balaur. 
Lysandra își dădu seama de asta după ce zburase în 
direcția lor, sărind din rândurile armatei ca să se 
izbească într-un grup de trei. 

Alţi trei așteptaseră, ascunzându-se în hoarda de 
dedesubt. Era o ambuscadă. 

Abia doborâse doi, tăindu-le capetele cu coada-i 
tepoasă, înainte ca ghearele lor otrăvite să o forțeze să 
fugă. Așadar, îi atrăsese pe ilkeni spre frontul ei, direct 
în raza de acţiune a arcașilor lui Ren. 

Ei abia reușiseră să doboare ilkenii, trăgând în 

aripi, fapt care îi permisese Lysandrei să le smulgă 
capetele. 

In căderea lor, ea plonjase spre pământ, 
transformându-se în zbor. Aterizase în forma unui 
leopard-fantomă și se dezlănţuise asupra infanteriștilor 
care se împingeau deja în scuturile unite ale 
Terrasenului. 

Unitatea pricepută a legiunii Bane nu conta în faţa 
numărului mare, forțându-i să se retragă. Pe războinicii 
Fae și Asasinii Tăcuţi - cei câţiva soldaţi rămași ai lui 
Ansel și Galan fiind printre ei - nu îi putea reţine 
niciuna din acele unităţi mortale. 

Așadar, ea zgârie, sfâșie și spintecă, bila neagră 
arzându-i gâtul. Zăpada se transforma în noroi sub 
labele ei. Cadavrele se adunau, iar oamenii și valgii 
strigau. 

Vocea lui Aedion zdruncină rândurile: „Menţineţi 
flancul drept!” 

Ea îndrăzni să se uite spre acesta. llkenii își 
concentraseră forțele acolo, izbindu-se în oameni într-o 
grupare a morții și otrăvii. 

Apoi, un alt ordin al prinţului se auzi: „Rezistaţi în 
stânga!” 

El repoziţionase legiunea Bane printre flancurile 
din stânga și dreapta ca să compenseze instabilitatea 
lor din câmpiile sudice și totuși, nu era suficient. 

llkenii sfâșiară cavaleria, caii nechezând când 
ghearele otrăvite le scoaseră măruntaiele, călăreţii 
fiind striviți sub trupurile lor doborâte. 

Aedion galopă spre flancul stâng, urmat de o parte 
din legiunea Bane. 

Lysandra spintecă soldat după soldat, săgețile 
zburând din direcția ambelor armate. 

Morathul avansa în continuare, înaintând puternic 

și respingând legiunea Bane ca și când ar fi fost doar o 
creangă care îi bloca drumul. 

Respirația îi ardea plămânii, picioarele o dureau, 
dar ea tot lupta. 

Dacă mai continuau așa, n-avea să mai rămână 
nimic din ei până la apus. 

Și ceilalți oameni începură să-și dea seama de 
asta. Se uitară dincolo de demonii cu care se luptau, 
spre zecile de mii care veneau din urmă în rânduri 
ordonate, așteptând doar să ucidă. 

O parte dintre soldaţi începură să se întoarcă. Să 
fugă din liniile frontului. 

Alţii își aruncară direct scuturile și fugiră din calea 
Morathului. 

Morathul profită de asta. Ca un val care se sparge 
de țărm, se izbi în prima linie, chiar în mijlocul care nu 
cedase nici măcar când se clătinaseră ceilalţi, creând o 
breșă. 

Haosul era la putere. 

Aedion strigă de undeva, din mijlocul iadului: 
„Refaceţi rândurile!” 

Ordinul fu ignorat. 

Legiunea Bane încercă și nu reuși să ţină rândul. 
Ansel din Briarcliff le strigă oamenilor ei care fugeau să 
se întoarcă în front, Galan Ashryver dând aceleași 
ordine soldaților lui. Ren le strigă arcașilor lui să 
rămână, dar și ei își abandonară posturile. 

Lysandra tăie  gambele unui soldat de-al 
Morathului, apoi sfâșie gâtul altuia. Niciunul dintre 
războinicii Terrasenului nu rămase la un pas în urma ei 
ca să decapiteze trupurile căzute. 

Niciunul. 

Se terminase. 

Aedion îi spusese că era inutilă. 

459 


Lysandra se uită spre ilkenii care se înfruptau din 
flancul drept și își dădu seama ce trebuia să facă. 


Capitolul 47 


Aedion își imaginase că toţi aveau să fie uciși pe 
loc, luptându-se până la sfârșit. Nu doborâţi unul câte 
unul, în timp ce fugeau. 

El fusese împins în spatele liniilor când Morathul 
înaintă, chiar și legiunea Bane fiind nevoită să plece 
din front. Curând, dezordinea avea să fie totală. 

Săgeţile încă zburau din spatele rândurilor lor, Ren 
dând un ordin, măcar ca să le asigure retragerea. 

Nu era un marș ordonat spre nord. Nu, soldații 
fugeau, împingându-se unul pe celălalt. 

Un sfârșit urât, nedemn să fie menţionat, nedemn 
pentru regatul său. 

Intenţiona să rămână aici până ar fi fost doborât. 

Mii de oameni fugiră pe lângă el, cu ochii măriţi de 
groază. Morathul îi urmări, prinții valgi zâmbind în timp 
ce așteptau festinul care urma cu siguranță. 

Se terminase, aici, pe acest câmp fără nume din 
faţa Perranthului. 

Apoi un strigăt străbătu rândurile care se rupeau. 

Oamenii care fugeau începură să se oprească. Să 
se întoarcă în direcţia veștii. 

Aedion împunse cu sabia un soldat al Morathului 
înainte să înţeleagă pe deplin cuvintele. 

„A venit regina! Regina este în prima linie!” 

Pentru o clipă, scrută cerul după o explozie de foc. 

Nu zări niciuna. 

Groaza îi cuprinse inima, o frică mai mare ca 
niciodată. 

„Regina este în prima linie - în flancul drept”. 

Lysandra. 

Lysandra luase chipul lui Aelin. 

El se întoarse spre flancul drept inexistent tocmai 
când regina cu păr auriu într-o armură împrumutată 
înfruntă doi ilkeni, ţinând în mâni un scut și o sabie. 

„Nu!” 

Cuvântul fu ca un pumn prin corpul lui, mai 
puternic decât orice lovitură pe care o simţise 
vreodată. 

Aedion începu să alerge, făcându-și loc printre 
oamenii lui spre flancul drept prea depărtat. Spre 
femeia metamorfică înfruntând ilkenii, fără gheare, 
colţi sau ceva care să o protejeze în afară de sabie și 
scut. 

„Nu!” 

Îi împinse pe oameni din calea lui, zăpada şi 
noroiul îngreunându-i fiecare pas când cei doi ilkeni se 
apropiară de femeia metamorfică-regină, savurând 
prada. 

Dar soldaţii își încetiniră fuga. Unii chiar refăcură 
rândurile când strigătul se auzi din nou. „Regina este 
aici! Regina luptă în prima linie!” 

Exact de asta o făcuse. De asta apelase la forma 
umană lipsită de apărare. 

„Nu!” 

llkenii se înălţară deasupra ei, rânjind cu chipurile 
lor oribile și strâmbe. 

Prea departe. El era încă mult prea departe ca să 
facă orice... 

Unul din ilkeni lovi cu un braţ lung cu gheare. 

Țipătul ei acoperi vuietul luptei în timp ce ghearele 
otrăvite îi sfâșiară coapsa. 

Ea căzu, ridicând scutul ca să se protejeze. 

În sinea lui, retrăgea tot ce îi spusese, fiecare clipă 

de furie din inima lui. 

Aedion își făcu loc printre oamenii lui, incapabil să 
respire, să gândească. 

Își retrăgea cuvintele; nu vorbise serios. 

Lysandra încercă să se ridice pe piciorul rănit, iar 
ilkenii râseră. 

— Te rog! strigă Aedion. Cuvintele fură înghiţite de 
tipetele muribunzilor. Te rog! 

Ar fi făcut orice învoială, și-ar fi vândut sufletul 
zeului întunecat, dacă ar fi cruţat-o. 

Nu vorbise serios. Își retrăgea toate cuvintele. 

Inutilă. Îi spusese că era „inutilă”. O aruncase 
goală, în zăpadă. Işi retrăgea cuvintele. 

Aedion  suspină, aruncându-se spre ea când 
Lysandra încercă din nou să se ridice, folosind scutul 
ca să se echilibreze. 

Oamenii se adunară în spatele ei, așteptând să 
vadă ce urma să facă Aducătoarea-Focului, cum avea 
să-i facă scrum pe ilkeni. 

Nu era nimic de văzut. Nimic, în afară de moartea 
ei. 

Totuși, Lysandra se ridică, părul auriu al lui Aelin 
căzând pe faţa ei când își ridică scutul și-și îndreptă 
sabia spre ilkeni. 

„A venit regina; luptă singură”. 

Oamenii alergară înapoi spre linia frontului. Se 
întoarseră și alergară spre ea. 

Lysandra ţinu ferm sabia, o păstră îndreptată spre 
ilkeni, sfidătoare și furioasă. 

Pregătită pentru moartea care urma curând. 

Ea fusese dispusă să moară de la bun început. 
Acceptase planurile lui Aelin, știind că s-ar fi putut 
ajunge la asta. 

Dacă s-ar fi transformat în balaur, i-ar fi distrus pe 

ilkeni. Dar rămase în trupul lui Aelin, ţinând sabia 
ridicată - singura sa armă. 

Terrasenul era patria ei, iar Aelin era regina ei. 

Ar fi murit ca să ţină unită armata, să împiedice 
rândurile să se destrame, să adune soldaţii o ultimă 
dată. 

Din picior îi curgea sânge pe zăpadă, iar cei doi 
ilkeni adulmecară, râzând din nou. Ei știau ce pândea 
sub pielea ei, știau că nu o înfruntau pe regină. 

Ea rămase pe loc. Nu cedă niciun centimetru în 
fața ilkenilor care înaintară încă un pas. 

Pentru Terrasen, pentru Aelin, avea de gând să 
reziste. 

El își retrăgea cuvintele. Toate cuvintele. 

Aedion era abia la treizeci de metri distanţă când 
ilkenii atacară, strigând când cel din stânga lovi cu 
ghearele, iar cel din dreapta sări spre ea, ca și când ar 
fi vrut să o doboare în zăpadă. 

Lysandra pară lovitura din stânga cu scutul, 
doborându-l pe ilken și, cu un strigăt, lovi în sus cu 
sabia, spre dreapta, spintecând ilkenul de la buric la 
stern. 

Sângele negru curse, iar ilkenul ţipă destul de 
puternic încât lui Aedion să îi ţiuie urechile. Dar acesta 
se clătină, căzând în zăpadă, zbătându-se când se 
apucă de burta tăiată. 

Aedion alergă mai repede, fiind acum la zece metri 
distanţă, și spaţiul dintre ei liber. 

llkenul care căzuse în stânga nu era mort. Când 
Lysandra se uită la cel care se retrăgea, acesta lovi din 
nou spre picioarele ei. 

Aedion aruncă sabia din Orynth cu toată forța în 
clipa în care Lysandra se întoarse către ilkenul care 
ataca. 

Ea începu să se retragă, scutul ridicat fiind singura 
ei apărare, încă prea lent ca să scape de ghearele 
întinse. 

Vârfurile unse cu otravă îi atinseră picioarele 
tocmai când sabia lui străpunse ţeasta bestiei. 

Lysandra căzu în zăpadă, ţipând de durere, iar 
Aedion ajunse lângă ea, o ridică, smulse sabia din 
capul ilkenului și-i tăie gâtul musculos. O dată. De două 
ori. 

Capul ilkenului se rostogoli în zăpadă și noroi, 
cealaltă bestie fiind imediat înghițită de soldaţii 
Morathului care se opriseră să privească. 

Și care, acum, se uitară la regină și generalul ei și 
atacară doar ca să fie întâmpinați de un val de soldați 
ai Terrasenului care alergară pe lângă Aedion și 
Lysandra, scoțând strigăte de luptă. 

Aedion aproape o târî pe femeia metamorfică mai 
departe în spatele rândurilor refăcute, printre soldaţii 
care se adunaseră la regina lor. 

Trebuia să scoată otrava, să găsească o 
vindecătoare care putea s-o scoată imediat. Mai 
rămăseseră doar câteva minute înainte să ajungă la 
inimă... 

Lysandra se clătină cu un geamăt pe buze. 

Aedion își puse scutul pe spate și o ridică pe umăr. 
Uitându-se la piciorul ei, văzu pielea sfâșiată, dar nu și 
bale verzui. 

Poate că zeii ascultaseră. Poate că, potrivit lor, 
asta era compasiunea: ca otrava ilkenilor să-și fi făcut 
efectul asupra altor victime înainte să ajungă la ea. 

Dar sângele pierdut... Aedion apăsă cu o mână 
pielea sfâșiată și însângerată ca să oprească 
hemoragia. Lysandra gemu. 

Aedion scrută armata care se regrupa, încercând 

să zărească vreun stindard alb de-al vindecătoarelor, 
peste coifurile lor. Niciunul. Se întoarse spre linia 
frontului. Poate era vreun războinic Fae destul de 
priceput  într-ale  vindecărilor, cu destulă magie 
rămasă... 

Aedion se opri și se uită la ce se ivea deasupra 
orizontului. 

Erau vrăjitoarele Dinţi-de-fier. 

Câteva zeci, călare pe balauri. 

Dar nu în zbor. Balaurii mergeau pe pământ, 
trăgând un turn de piatră imens după ei. Nu era un 
turn de asediu obișnuit. 

Era un turn alvrăjitoarelor. 

Acesta se înălța câţiva zeci de metri, toată 
structura fiind construită pe o platformă pe a cărei 
formă nu reuși să o determine din cauza unghiului faţă 
de pământ și a rândurilor de balauri înlănţuiţi care îl 
târau pe câmpie. Alte zece vrăjitoare zburau în jurul 
acestuia, păzindu-l. Piatră neagră - piatră Wyrd - 
fusese folosită la făurirea lui, iar nișele ferestrelor 
fuseseră răspândite la toate nivelurile. 

Nu erau ferestre, ci orificii prin care să încline 
puterea oglinzilor care placau interiorul, așa cum 
descrisese Manon Cioc-Negru. Toate puteau să fie 
reglate și îndreptate în orice direcţie. 

Singurul lucru de care aveau nevoie era o sursă de 
putere pe care oglinzile să o amplifice și să o 
proiecteze în lume. 

Pe toți zeii! 

— Retragerea! strigă Aedion, deși oamenii lui 
continuau să se adune. Retragerea! 

Cu vederea lui Fae, abia zări ultimul nivel al 
turnului, mai deschis spre cer decât celelalte. 

Vrăjitoare în veșminte negre erau adunate în jurul 

a ceea ce părea a fi o oglindă arcuită, înclinată spre 
mijlocul gol al turnului. 

Aedion se întoarse și începu să fugă, cărând și 
femeia metamorfică după el. 

— RETRAGEREA! 

Armata văzu ce se apropia. Fie că soldaţii își 
dădeau sau nu își dădeau seama că nu era un turn de 
asediu obișnuit, îi înţeleseseră destul de clar ordinul. Il 
văzuseră fugind, cu Aelin pe umăr. 

Manon nu știuse niciodată care era raza de acţiune 
a turnului, cât de departe ar fi putut proiecta magia 
întunecată adunată în el. 

Nu aveau unde să se ascundă pe câmp. In pământ 
nu era nicio adâncitură în care să se poată arunca 
împreună cu Lysandra, rugându-se ca explozia să 
treacă pe deasupra lor. Nimic în afară de zăpadă și 
soldați agitati. 

— RETRAGEREA! 

Pe Aedion îl durea gâtul. 

El aruncă o privire peste umăr când vrăjitoarele din 
vârful turnului se dădură la o parte ca să lase să treacă 
o mică siluetă în robe negre, cu părul alb despletit. 

O lumină neagră începu să strălucească în jurul 
siluetei vrăjitoarei. Ea ridică o mână deasupra capului, 
adunând puterea. 

Supunerea. 

Manon Cioc-Negru le-o descrisese. Vrăjitoarele 
Dinţi-de-fier nu aveau altă magie în afară de asta, de 
abilitatea de a dezlănţui puterea zeiţei lor întunecate 
într-o explozie incendiară care să îi distrugă pe toţi în 
jurul lor. Inclusiv pe vrăjitoare. 

Puterea întunecată încă se aduna, mărindu-se în 
jurul vrăjitoarei într-o aură diabolică în clipa în care ea 
plecă pur și simplu de pe marginea platformei turnului. 

Direct în gaura din mijlocul turnului. 

Aedion continuă să alerge. Nu putea decât să 
continue să se miște când vrăjitoarea căzu în mijlocul 
turnului placat cu oglinzi şi  dezlănţui puterea 
întunecată din ea. 

Lumea se zgudui. 

Aedion o azvârli pe Lysandra în noroi și zăpadă și 
se aruncă deasupra ei, ca și când asta ar fi cruţat-o 
cumva de forţa clocotitoare care izbucni din turn, 
direct spre armata lor. 

Într-o clipă, flancul lor stâng se lupta, retrăgându- 
se din nou, iar în următoarea un val de lumină neagră 
se izbi în patru mii de soldați. 

Când lumina se retrase, lăsă în urma sa numai 
cenușă și metal îndoit. 


Capitolul 48 


Armata khaganului dăduse o lovitură îndeajuns de 
puternică Morathului încât tobele să amuţească. 

Nu era un semn sigur al înfrângerii, dar unul 
suficient încât să pară că, intrând în cortul mare de 
război al prinţesei Hasar, Chaol nu mai șchiopăta atât 
de mult. Su/de-ul ei fusese înfipt afară, coama maronie 
a calului fluturând în vântul dinspre lac. Suliţa lui 
Sartaqg fusese înfiptă în noroiul rece lângă cea a surorii 
lui. Și lângă sulița moștenitorului... 

Rezemându-se în baston, Chaol se opri în dreptul 
suliţei negre care fusese și ea înfiptă, coama neagră 
strălucind încă în ciuda vechimii. Nu ca să indice 
prezența nobililor dinăuntru, ca semn al moștenirii 
Darghan, ci să reprezinte bărbatul pe care îl serveau. 
„Păr de cal ivoriu pentru vremuri de pace; negru 
pentru vreme de război”. 

El nu își dăduse seama că khaganul îi dăduse 
moștenitorului armăsarul negru ca să îl aducă pe 
aceste tărâmuri. 

Lângă Chaol, cu rochia pătată de sânge, dar cu 
ochii limpezi, se opri și Yrene. Ei călătoriseră câteva 
săptămâni împreună cu armata și totuși, văzând 
semnul angajamentului lor faţă de acest război radiind 
peste secolele de cuceriri la care fusese martor... Acel 
sulde părea aproape sfânt. Chiar era sfânt. 

Chaol puse o mână pe spatele lui Yrene, 
îndrumând-o prin clapele cortului și în spaţiul decorat 
ornamental. Pentru o femeie care sosise în Anielle 
exact la timp, doar Hasar ar fi reușit cumva să 
poruncească ridicarea cortului regal în timpul luptei. 

Sprijinindu-și bastonul plin de noroi pe platforma 
ridicată din lemn, Chaol scrâșni din dinţi când făcu un 
pas ascendent. Nici măcar covoarele groase și 
somptuoase nu îi alinară durerea care-i străfulgeră 
spatele și picioarele. 

El se opri, rezemându-se puternic de baston când 
inspiră, recăpătându-și echilibrul. 

Chipul stropit de sânge al lui Yrene se încordă. 

— Să te așezăm pe un scaun, șopti ea, iar Chaol 
dădu din cap. Să se așeze, chiar și pentru câteva 
minute, ar fi fost o ușurare binecuvântată. 

Nesryn intră în urma lor și, aparent, auzi sugestia 
lui Yrene, pentru că se duse imediat la biroul în jurul 
căruia stăteau Sartaq și Hasar și scoase un scaun 
sculptat din lemn. Dând din cap în semn de mulţumire, 
Chaol luă loc. 

— Fără canapea aurie? o tachină Hasar, iar Yrene 
roși, în ciuda sângelui de pe pielea-i arămie și flutură 
din mână spre prietena sa, în semn s-o lase în pace. 

Canapeaua pe care Chaol o adusese cu el de pe 

continentul sudic - canapeaua pe care îl vindecase 
Yrene, de pe care o cucerise - era încă în siguranţă la 
bordul corabiei lor. Așteptând, în caz că supravieţuiau, 
să fie prima piesă de mobilier din casa pe care avea s- 
o construiască pentru soţia lui. 

Pentru copilul pe care îl purta. 

Yrene se opri lângă scaunul său, iar Chaol îi apucă 
mâna subţire, împletindu-și degetele cu ale ei. Erau 
murdari amândoi, dar lui nu îi păsa. Nici ei, având în 
vedere că îl strânse de mână. 

— Copleșim numeric legiunea Morathului, spuse 
Sartag, scutindu-i de tachinările lui Hasar, dar modul în 
care alegem să îi despărțim cât ne croim o cale spre 
oraș trebuie încă evaluat cu atenție, ca să nu risipim 
prea mulţi soldaţi aici. 

Adevărata luptă încă-i aștepta, ca și când ultimele 
zile de asediu îngrozitor și măcel și oamenii doborâţi 
astăzi ar fi fost doar începutul. 

— E o decizie destul de înţeleaptă, spuse Hasar. 

Sartaq tresări puţin. 

— S-ar putea să nu reușim. Dacă nu ai fi sosit, 
soră, aș fi așteptat ore întregi să sparg digul și să inund 
câmpia, zise Sartaq în clipa în care Chaol și Hasar 
ridicară o sprânceană. 

Chaol tresări. 

— Asta voiai să faci? 

Prinţul își scărpină gâtul. 

— O măsură disperată de ultim moment. 

Intr-adevăr. Un val atât de mare ar fi nimicit o 
parte din oraș, câmpia și izvoarele termale și kilometrii 
de teren din spatele lor. Orice armată din calea 
acestuia ar fi fost înecată - ar fi fost măturată. Ar fi 
putut ajunge chiar la armata khaganatului, care 
mărșăluia ca să îi salveze. 

— Atunci, să ne bucurăm că nu am făcut-o! spuse 
Yrene, albindu-se la faţă când și ea se gândi la 
distrugere și la cât de aproape fuseseră de dezastru. 

Faptul că Sartaq recunoscuse asta îi spunea 
destule: poate că era moștenitorul, dar își dorea ca 
sora lui să știe că și el putea să comită greșeli și că era 
necesar să se gândească la un plan de acţiune, 
indiferent cât de ușor ar fi putut să pară. 

Hasar păru să înţeleagă și dădu aprobator din cap. 

Cineva își drese vocea în cort și toţi se întoarseră 
spre clapele date la o parte ca să îl găsească pe unul 
dintre căpitanii Draghan ţinându-și su/de-u/ în mâna 
stropită de noroi. Bâlbâindu-se, bărbatul zise că aveau 
musafiri, veniţi să-i vadă. Niciun nobil nu întrebă cine 
erau aceștia când îi făcură semn din mână solului ca să 
îi lase să intre. 

O clipă mai târziu, Chaol se bucura că stătea pe 
scaun. 

— Pe toți zeii, șopti Nesryn. 

Chaol avu aceeași reacţie când Aelin Galathynius, 
Rowan Whitethorn și alţi câţiva intrară în cort. 

Erau stropiţi cu noroi, părul împletit al reginei din 
Terrasen fiind mult mai lung decât îl văzuse Chaol 
ultima dată. lar privirea sa... Nu era cea blândă și 
tăioasă totodată, ci mai pierdută. Mai obosită. 

Chaol se ridică în picioare. 

— Credeam că sunteţi în Terrasen! spuse fără să 
gândească. Toate rapoartele confirmaseră asta. Totuși, 
iat-o, fără nicio armată. 

Trei masculi Fae - războinici înalţi, la fel de mari și 
musculoși ca Rowan - intraseră însoţiţi de o femeie 
umană delicată cu păr brunet. 

Dar Aelin nu făcea decât să-l tot fixeze cu privirea. 

Nimeni nu vorbi când lacrimile începură să îi curgă 

pe față. 

Nu din cauza faptului că era aici, își dădu seama 
Chaol când își luă bastonul și se îndreptă șchiopătând 
spre Aelin, ci pentru că stătea în picioare, pentru că 
mergea. 

Tânăra regină râse de bucurie cu vocea spartă și își 
aruncă brațele în jurul gâtului său. Durerea îi săgetă 
spatele la impact, dar și Chaol o îmbrăţișă, toate 
întrebările dispărându-i de pe buze. 

Aelin tremura când se retrase. 

— Ştiam că o să reușești, șopti ea, privindu-l din 
cap până-n picioare de două ori. Știam! Ştiam că o să 
reușești! 

— Nu singur, zise el răgușit. 

Chaol înghiţi, eliberând-o pe Aelin ca să întindă un 
braţ în spatele lui, spre femeia pe care o știa stând 
acolo, cu o mână pe medalionul de la gâtul ei. 

Poate că Aelin n-avea să-și aducă aminte, poate că 
întâlnirea lor din urmă cu zece ani nu însemnase nimic 
pentru ea, dar Chaol o trase înainte pe Yrene. 

— Aelin, dă-mi voie să ţi-o prezint pe... 

— Yrene Towers, șopti regina când soţia lui veni 
lângă el. 

Cele două femei se uitară una la cealaltă. 

Lui Yrene îi tremură gura când deschise medalionul 
de argint și scoase o bucată de hârtie. Cu mâini 
nesigure, i-o întinse reginei. 

Și lui Aelin îi tremurară mâinile când acceptă 
bucata de hârtie. 

— Mulţumesc! șopti Yrene. 

Chaol presupuse că era tot ce trebuia să fie spus 
cu adevărat. 

Aelin despături hârtia, citind biletul pe care îl 
scrisese cu mâna ei, văzând liniile născute în urma 

sutelor de îndoiri și recitiri din ultimii câţiva ani. 

— Am plecat la Torre, spuse Yrene, vocea 
spărgându-i-se. Am luat banii pe care mi i-ai dat și am 
plecat la Torre. Și am devenit moștenitoarea Marii 
Supreme. lar acum m-am întors, ca să ajut cum pot. 
Le-am arătat tuturor vindecătoarelor cum să se apere 
singure, așa cum și tu m-ai învățat în seara aceea. Nu 
am risipit nicio monedă din cele pe care mi le-ai dat și 
nicio secundă din viaţa pe care mi-ai cumpărat-o. 
Lacrimile îi curgeau necontenit pe chip. Nu am risipit 
nimic. 

Aelin închise ochii, zâmbind printre lacrimi, iar 
când îi deschise, apucă mâinile tremurânde ale lui 
Yrene. 

— Acum este rândul meu să îți multumesc. 

Dar privirea lui Aelin căzu pe verigheta de pe 
degetul lui Yrene, iar când se uită spre Chaol, el zâmbi. 

— Nu mai este Yrene Towers, spuse încet Chaol, ci 
Yrene Westfall. 

Aelin râse gâtuită de bucurie, iar Rowan veni lângă 
ea. Yrene își lăsă capul pe spate ca să se uite bine la 
războinic, făcând ochii mari - nu doar din cauza staturii 
lui Rowan, ci și a urechilor ascuţite, a caninilor ușor 
alungiţi și a tatuajelor. 

— Daţi-mi voie să vă prezint; Lady Westfall, el e 
soțul meu, prințul Rowan Whitethorn Galathynius, 
spuse Aelin. 

Pentru că aceea era într-adevăr o verighetă pe 
degetul reginei, smaraldul strălucind în ciuda noroiului. 
Pe mâna lui Rowan sclipea un inel de aur cu rubin. 

— Partenerul meu, adăugă Aelin, fluturându-și 
genele la masculul Fae. Rowan își dădu ochii peste 
cap, dar nu reuși să nu zâmbească în clipa în care 
înclină din cap spre Yrene. 

Yrene făcu o plecăciune, dar Aelin pufni. 

— Vă rog, fără asemenea gesturi! O să i se urce 
totul direct la capul lui de nemuritor. Zâmbetul i se 
domoli când Yrene roși, iar Aelin ridică bucata de 
hârtie. Pot s-o păstrez? întrebă și se uită la medalionul 
lui Yrene. Sau vrei să-l ţii acolo? 

Yrene îndoi degetele reginei în jurul hârtiei. 

— Este a ta, cum a fost dintotdeauna. O parte din 
curajul tău care m-a ajutat să îl găsesc pe al meu. 

Aelin scutură din cap, ca și când ar fi ignorat 
afirmaţia. 

Dar Yrene închise pumnul lui Aelin. 

— Cuvintele pe care le-ai scris mi-au dat curaj. 
Fiecare kilometru pe care l-am făcut și fiecare oră 
lungă în care am studiat și am lucrat mi-au dat curaj. 
Îți multumesc și pentru asta! 

Aelin înghiţi cu greu, iar Chaol consideră gestul o 
scuză suficientă să se așeze din nou, spatele lui fiindu-i 
recunoscător. 

— Mai este o persoană responsabilă pentru 
prezenţa armatei aici, îi spuse reginei și gesticulă spre 
Nesryn care-i zâmbea deja. Nesryn și cu mine am 
adunat rukhinii și armata. 

O scânteie lumină ochii lui Aelin și ambele femei se 
întâlniră la jumătatea drumului ca să se îmbrăţișeze 
strâns. 

— Vreau să aud toată povestea! spuse Aelin. Toate 
detaliile. 

Nesryn își stăpâni zâmbetul larg. 

— Ai s-o auzi, dar mai târziu. Aelin o bătu pe umăr 
și se întoarse spre cei doi nobili care erau încă lângă 
birou. Înalţi și magnifici, dar la fel de stropiţi de noroi 
ca regina. 

— Dorian? întrebă Chaol deodată. 

— Nu este cu noi, răspunse Rowan și aruncă o 
privire spre nobili. 

— Ei știu totul, spuse Nesryn. 

— Este cu Manon, zise categoric Aelin. Chaol nu 
era pe deplin sigur dacă trebuia să se simtă ușurat. 
Caută ceva important. 

Cheile. Pe toţi zeii! 

Aelin dădu aprobator din cap. El avea să se 
gândească mai târziu unde ar fi putut să fie Dorian. 
Aelin dădu din nou din cap. Și toată povestea urma să 
fie spusă mai târziu. 

— Daţi-mi voie să vi-i prezint pe prinţesa Hasar și 
prinţul Sartaqg, rosti Nesryn. 

Aelin făcu o plecăciune adâncă. 

— Aveţi recunoștinţa mea eternă, spuse Aelin cu 
glasul unei adevărate regine. 

Orice expresie şocată pe care ar fi afișat-o Sartaq 
și Hasar văzând plecăciunea atât de adâncă a reginei 
fu ascunsă când făcură și ei o plecăciune, înfățișarea 
graţiei curtenești. 

— Tatăl meu, spuse Sartag, a rămas în khaganat 
ca să ne supravegheze ţinuturile, împreună cu fraţii 
noștri, Duva și Arghun. Dar fratele meu Kashin 
navighează cu restul armatei. Era la mai puţin de două 
săptămâni în urma noastră când am plecat. 

Aelin se uită la Chaol, iar acesta dădu din cap. 
Ceva licări în ochii ei când el îi confirmă, dar regina 
făcu semn din bărbie spre Hasar. 

— Mi-ai primit scrisoarea? 

Scrisoarea pe care o trimisese Aelin în urmă cu 
câteva luni, cerând ajutor și promițând, în schimb, doar 
o lume mai bună. 

Hasar își curăța unghiile. 

— Probabil. Zilele astea primesc mult prea multe 

scrisori de la alte prințese ca să le mai ţin minte sau să 
le răspund tuturor. 

Aelin zâmbi ca și când ele două ar fi vorbit o limbă 
pe care nu o putea înţelege nimeni altcineva, un cod 
special între două femei la fel de arogante și mândre. 
Dar ea făcu semn spre însoțitorii ei, care înaintară. 

— Dă-mi voie să ti-i prezint pe prietenii mei. Lordul 
Gavriel din Doranelle! Ea făcu semn din cap spre 
războinicul cu ochi roșiatici și păr blond care se înclină. 
Tatuajele îi acopereau gâtul și mâinile, dar fiecare 
mișcare a lui era graţioasă. E un fel de unchi de-al 
meu, adăugă Aelin zâmbind la Gavriel. E tatăl lui 
Aedion, adăugă când îl văzu pe Chaol încruntându-se. 

— Ei bine, asta explică unele lucruri, mormăi 
Nesryn. 

Părul, faţa lată... da, erau la fel. Dar în timp ce 
Aedion era de foc, Gavriel părea a fi din piatră. Intr- 
adevăr, privirea îi era serioasă când spuse: 

— Aedion este mândria mea. 

Emoţia se văzu pe chipul lui Aelin, dar ea gesticulă 
spre masculul brunet. Nu era cineva cu care ar fi vrut 
să se lupte, decise Chaol când studie trăsăturile 
cioplite în granit, ochii negri și gura lipsită de zâmbet. 

— Lorcan Salvaterre, anterior din Doranelle, iar 
acum un membru jurat cu sânge al regatului meu. 
Lorcan se încruntă. Încă suntem în perioada de 
ajustare, șopti ea zgomotos, iar Yrene chicoti. 

Lorcan Salvaterre. Chaol nu-l întâlnise pe mascul 
primăvara trecută în Rifthold, dar auzise totul despre 
el: că fusese cel mai de încredere comandant al lui 
Maeve, cel mai loial și feroce războinic al ei; că-și 
dorise să o ucidă pe Aelin și că o ura. Cum de se 
întâmplase asta, de ce nu era ea în Terrasen cu armata 
ei... 

— Şi voi aveţi o poveste de spus, zise Chaol. 

— Într-adevăr. 

Licărul din privirea lui Aelin se stinse, iar Rowan îi 
atinse spatele cu o mână. Rău - se întâmplase ceva 
rău. Chaol o studie pe Aelin ca să-și dea seama ce 
anume. 

Se opri când observă pielea catifelată a gâtului ei, 
lipsa cicatricilor. Cicatricile lipsă de pe mâini și palme. 

— Mai târziu, spuse încet Aelin. Ea își îndreptă 
umerii și un alt mascul cu păr blond înaintă. Chipeș. 
Era singurul mod în care îl puteai descrie. Fenrys... Ştii, 
de fapt, nu îţi cunosc numele de familie. 

Fenrys făcu poznaș semn din ochi reginei. 

— Moonbeam.! 

— Nu-i adevărat! spuse Aelin printre dinţi, 
înghiţindu-și râsul. 

Fenrys își atinse pieptul în dreptul inimii. 

— Ți-am jurat cu sânge. Aș minţi? 

incă un mascul Fae jurat cu sânge în regatul ei. În 
partea cealaltă a cortului, Sartaq înjură în propria 
limbă, ca și când ar fi auzit de Lorcan, Gavriel și 
Fenrys. 

Aelin îi arătă lui Fenrys un semn vulgar care o făcu 
pe Hasar să chicotească și se întoarse spre nobili. 

— Nu sunt prea instruiți și nu-s atât de demni de 
compania voastră rafinată. Până și Sartaqg zâmbi 
auzind asta, dar Aelin gesticulă spre femeia mică și 
delicată. Și singurul membru civilizat al regatului meu, 
Lady Elide Lochan din Perranth. 

Perranth. Chaol studiase recent arborele 
genealogic al familiilor din Terrasen și văzuse lista 
atâtor case nobile tăiate de pe listă, victime ale 

cuceririi din urmă cu zece ani. 

Numele lui Elide fusese unul dintre ele. Încă un 
nobil din Terrasen care reușise să scape de măcelarii 
Adarlanului. 

Tânăra frumoasă făcu un pas înainte șchiopătând 
și o plecăciune spre nobili. Cizmele ei ascundeau orice 
semn al rănii, dar Yrene își îndreptă din prima atenția 
spre piciorul ei drept, spre glezna ei. 

— Este o onoare să vă cunosc pe toţi! spuse Elide 
încet și ferm, măsurându-i din priviri cu ochii ei negri 
ca și când ar fi putut vedea pe sub pielea și oasele lor, 
direct în sufletele de dedesubt. 

Aelin se șterse pe mâini. 

— Ei bine, am terminat și cu prezentările, declară 
și se îndreptă spre birou și hartă. Să discutăm încotro 
aveţi de gând să mărșăluiţi după ce facem praf armata 
asta? 


Capitolul 49 


Rowan vorbea cu căpitanul corabiei lor când 
pasărea ruk zburase pe lângă ei. 

Conform partenerului ei, pasărea aproape se izbise 
de corabie din cauza ceţii dense de pe mare. Un 
cercetaș din flota sudică. 

Rămăseseră cu un echipaj minim, deși cercetașul 
nu fusese inclus în planurile nobililor. Nu știa decât că 
armata khaganului plecase spre Anielle. 

Nu se hotărâse încotro avea să se îndrepte după 
aceea - spre Rifthold sau Eyllwe. 

Așadar, Aelin urma să îi ajute să se hotărască și să 
se asigure că, după încheierea socotelilor cu Anielle, 
armata khaganului avea să mărșăluiască spre nord, 
către Terrasen. 

Și nicăieri altundeva. Ar fi făcut și le-ar fi oferit 
orice ca să îi convingă, chiar dacă prezenţa ei în Anielle 
ar fi însemnat să-și întârzie întoarcerea în Terrasen. 

Se gândea că era mai bine să revină cu o armată în 
urma ei decât singură. 

Totuși, acum, în cortul de război al nobililor, lui 
Aelin tot nu-i prea venea să creadă cât de mulţi 
trimisese khaganul și că urmau să vină și alţii, după 
spusele prinţului Sartaqg. 

Soldaţii infanteriști, însoţiţi de cavaleria care 
inspira respect, se plimbaseră printre corturile ridicate 
cu dibăcie. Darghanii, călăreţii legendari din stepele 
khaganatului. Poporul familiei regale, care cucerise 
continentul. 

lar apoi zăriseră păsările ruk și Lorcan înjurase de 
mirare văzând creaturile frumoase și puternice 
împodobite cu armură bogat ornamentată și călăreţii 
înarmaţi pe care îi purtau. Cercetașul pe care-l 
văzuseră nu se compara nici pe departe cu armata de 
cercetași din faţa lor. 

Aruncând o singură privire la Rowan, își dădu 
seama că, în mintea lui șireată, se contura deja un 
plan. 

Așadar, Aelin întrebă nonșalant, zâmbind nobililor: 

— Unde aveati de gând să mergeţi cu toţii după 
asta? 

Prinţesa Hasar, la fel de șireată ca partenerul lui 
Aelin, îi zâmbi la rândul ei, tăios. 

— Sunt absolut sigură că vrei să coci vreun plan ca 
să ne convingi să mergem în Terrasen. 

În cameră se simţi încordarea, dar Aelin pufni. 

— Vreau? Cine spune că nu l-am pus deja în 
aplicare? 

— Zeii să ne ajute! mormăi Chaol, iar Rowan avu 

același sentiment. 

Hasar deschise gura, dar prințul Sartaq interveni: 

— O să decidem încotro mărșăluim după ce o să ne 
asigurăm că Anielle nu mai este supus pericolelor, zise 
prinţul arătându-se serios, calculat - dar nu rece. Aelin 
își dăduse seama în câteva clipe că îl plăcea. Și îl plăcu 
și mai mult când se află că tocmai fusese desemnat 
moștenitor al  khaganului, Nesryn fiind posibila 
mireasă. 

Posibilă, spre amuzamentul lui Aelin, pentru că 
Nesryn nu era prea dornică să fie împărăteasa celui 
mai puternic imperiu din lume. 

Dar ce spusese Sartaq... 

— Adică să nu vă îndreptaţi spre Terrasen? se trezi 
Elide întrebând. 

Aelin rămase nemișcată, strângându-și pumnii pe 
lângă corp. 

Prinţul Sartaq răspunse precaut: 

— Iniţial, aveam de gând să mergem spre nord, dar 
s-ar putea să fie și alte locuri ca Anielle care trebuie 
eliberate. 

— Terrasenul are nevoie de ajutor, spuse Rowan, 
chipul său fiind imaginea calmului rece când își studie 
noii aliați și vechii prieteni. 

— Și totuși, Terrasenul nu l-a cerut, replică Hasar, 
deloc tulburată în faţa zidului de războinici Fae care se 
încruntau la ea. Era exact genul de persoană care 
spera Aelin să fie când îi scrisese în urmă cu câteva 
luni. 

Chaol își drese vocea. Pe toți zeii, Chaol mergea 
din nou! Și se căsătorise cu Yrene Towers, care ÎI 
vindecase. 

Un fir într-o tapiserie. Așa i se păruse în seara în 
care lăsase aurul pentru Yrene în Innish. Ca și când ar 

fi tras un fir dintr-o tapiserie ca să vadă cât de departe 
ar fi ajuns. 

Aparent, tocmai până pe continentul sudic. Și se 
întorsese cu o armată și un prieten fericit și vindecat. 
Sau pe cât de fericit ar fi putut fi acum oricare dintre 
ei. 

Aelin întâlni privirea lui Chaol. 

— Să ne concentrăm să câștigăm lupta asta, spuse 
el, dând înțelegător din cap spre focul pe care știa că 
ea și-l înăbușea în privire, și să hotărâm apoi. 

Prinţesa Hasar îi zâmbi superior lui Aelin. 

— Așadar, vezi cum ne impresionezi! 

Acea tensiune se undui iarăși prin cameră. 

Aelin se uită în ochii prinţesei, schiță un zâmbet și 
nu spuse nimic. 

Nesryn se mișcă pe loc, ca și când ar fi fost perfect 
conștientă de ce ar fi putut însemna acea tăcere. 

— Cât de trainice sunt zidurile fortăreței? îl întrebă 
Gavriel pe Chaol, schimbând delicat subiectul. 

Chaol își frecă maxilarul. 

— Au mai rezistat la asedii, dar Morathul le-a lovit 
zile întregi. Meterezele sunt destul de solide, dar dacă 
mai folosesc de câteva ori catapultele, turnurile ar 
putea începe să se dărâme. 

Rowan își încrucișă braţele. 

— Zidurile au fost sparte azi? 

— Da, spuse macabru Chaol. De un turn de asediu. 
Păsările ruk nu au reușit să sosească la timp ca să îl 
doboare. Nesryn se crispă, dar Sartaqg nu oferi nicio 
scuză. Am asigurat zidurile, dar soldaţii valgi ne-au 
doborât o parte din oameni - adică din cei din Anielle, 
continuă Chaol. 

Aelin studie harta, ignorând provocarea privirii 
feroce a prinţesei care îi semăna atât de mult. 

— Așadar, cum facem? Trecem printre rânduri sau 
le eliminăm treptat? 

Nesryn împunse harta cu un deget, chiar deasupra 
lacului argintiu. 

— Dar dacă i-am împinge în lac? 

Hasar murmură, renunțând la tachinări. 

— În lăcomia lui de a prăda orașul, Morathul s-a 
poziţionat prost. Nu a estimat că o să fie călcat în 
picioare de darghani sau sfâșiat de rukhini. 

Aelin se uită pieziș la Rowan și îl văzu deja privind- 
O. 

„O să-i convingem să meargă spre Terrasen”, îi 
spuse în tăcere partenerul ei. 

Chaol se aplecă înainte, spatele tremurându-i ușor, 
și își trecu un deget peste malul vestic al lacului. 

— Din nefericire, la o sută de metri de la mal, 
partea asta a lacului este puţin adâncă. Armata ar 
putea să iasă de acolo și să ne tragă în apă. 

— Câteva ore în apa aia, răspunse Yrene strângând 
din buze, i-ar ucide. Hipotermia s-ar instala repede. 
Poate în câteva minute, în funcţie de vânt. 

— Asta dacă valgii cad victime unor asemenea 
lucruri, spuse Hasar. De obicei, nu mor ca oamenii 
adevăraţi, iar tu zici că se trag dintr-un ţinut al 
întunericului și al frigului. Așadar, nobilii chiar își 
cunoșteau inamicii. l-am putea împinge în apă ca să 
aflăm că nu are niciun efect asupra lor. Și făcând asta, 
riscăm să ne expunem trupele la frig. Prinţesa arătă 
spre zidurile fortăreței. Mai bine i-am împinge direct în 
piatră, distrugându-i. 

Aelin era înclinată să o susţină. 

Lorcan deschise gura ca să spună fără îndoială 
ceva neplăcut, dar pașii care lipăiau în noroiul din faţa 
cortului îi făcură pe toţi să se întoarcă spre intrare cu 

mult înainte ca o tânără frumoasă și brunetă să dea 
buzna înăuntru, cosiţele legănându-i-se. 

— N-o să vă vină să credeţi... 

Văzându-i pe Aelin și pe masculii Fae, rămase cu 
gura căscată. 

Nesryn chicoti. 

— Borte, ti-i prezint pe... 

În noroi se auziră alţi pași, mai grei și mai lenți 
decât mişcările rapide ale lui Borte, iar apoi un tânăr 
palid, nu cu pielea nebronzată ca a lui Borte sau a 
nobililor, intră clătinându-se. 

— S-a întors, spuse el gâfâind, holbându-se la 
Nesryn. Jur că preț de câteva zile am simţit ceva, am 
notat schimbările, dar azi totul a revenit. 

Nesryn își înclină capul, părul brunet alunecându-i 
peste un umăr armat. 

— Cine... 

Borte îl strânse pe tânăr de braţ. 

— Falkan. Este Falkan, Nesryn! 

Prinţul Sartaq veni lângă Nesryn, la fel de grațios 
ca orice războinic Fae. 

— Cum? 

Dar tânărul se întorsese spre Aelin mijind ochii, ca 
și când ar fi încercat să o recunoască, și apoi spuse: 

— Asasinul de la piaţa din Xandria. 

Aelin ridică o sprânceană. 

— Sper că nu e al tău calul pe care l-am furat. 

Fenrys tuși. Aelin îi zâmbi peste umăr războinicului. 

Tânărul îi studie chipul și se uită la smaraldul 
imens de pe degetul ei. La rubinul și mai mare de pe 
mânerul sabiei Goldryn. 

— Luam cina la focul de tabără și, deodată, Falkan 
s-a apucat de stomac, ca și când ar fi urmat să-și verse 
maţele pe toţi - se încruntă de la Falkan la Borte -, iar 

apoi chipul i-a întinerit, îi zise Borte lui Nesryn. Este 
tânăr. 

— Mereu am fost tânăr, mormăi Falkan. Doar că nu 
păream. Ochii lui gri întâlniră din nou privirea lui Aelin. 
Ti-am dat o bucată de mătase de păianjen. 

Pentru o clipă, trecutul și viitorul se amestecară, 
clătinându-se. 

— Negustorul, murmură Aelin. Ultima dată îi 
văzuse în Deșertul Roșu, unde-i păruse cu douăzeci de 
ani mai în vârstă. Ti-ai vândut tinereţea unui păianjen 
stygian. 

— Vă cunoașteţi? spuse Nesryn cu gura căscată. 

— lțele sorții se țes în moduri ciudate, spuse Falkan 
și-i zâmbi apoi lui Aelin. Nu ţi-am reţinut numele. 

Hasar chicoti din partea cealaltă a biroului. 

— ÎI știi deja, metamorficule. 

Înainte ca Falkan să își dea seama, Fenrys înaintă. 

— Metamorfic? 

— Şi unchiul Lysandrei, spuse Nesryn. 

Aelin se trânti pe scaunul de lângă Chaol. Rowan 
puse o mână pe umărul ei, iar când ea își ridică 
privirea, îl văzu aproape râzând. 

— Ce anume este atât de amuzant? șopti Aelin. 

Rowan zâmbi. 

— Că, pentru prima dată, tu ești cea care rămâne 
mută de uimire. 

Aelin scoase limba. Borte zâmbi, iar Aelin îi făcu 
semn din ochi fetei. 

— O cunoașteţi pe nepoata mea, le zise Falkan lui 
Aelin și tovarășilor ei. 

Fratele lui trebuie să fi fost mult mai bătrân ca să 
fie tatăl Lysandrei. Chipul lui Falkan nu semăna câtuși 
de puţin cu al prietenei ei, cu toate că și Lysandra își 
uitase înfățișarea iniţială. 

— Lysandra este prietena mea și Lady de 
Caraverre, spuse Aelin. Nu este cu noi, adăugă ea când 
Falkan aruncă o privire plină de speranţă spre clapele 
cortului. Este în nord. 

Borte îi studia din nou pe masculii Fae, interesată 
nu de frumusețea lor remarcabilă, ci de statura, 
urechile ascuţite, armele și caninii lor alungiţi. Aelin îi 
șopti conspirativ fetei: 

— Pune-i să se rostogolească înainte să le dai de 
mâncare. 

Lorcan se încruntă, dar Fenrys se transformă într-o 
clipă, lupul alb imens umplând spaţiul. 

Hasar înjură, Sartaq retrăgându-se un pas, dar 
Borte radie. 

— Așadar, chiar sunteţi Fae! 

Gavriel, mereu cavalerul curtenitor, făcu 
plecăciune. Ticălosul de Lorcan doar își încruciș 
braţele. 

Totuși, Rowan îi zâmbi lui Borte. 

— Chiar suntem. 

Borte se întoarse spre Aelin. 

— Atunci, tu ești Aelin Galathynius. Arăţi exact așa 
cum a spus Nesryn. 

Aelin zâmbi la Nesryn, femeia rezemându-se de 
Sartaq. 

— Sper că ai spus doar lucruri îngrozitoare despre 
mine! 

— Doar ce e mai rău, răspunse monoton Nesryn, 
deşi gura Îi zvâcni. 

Falkan șopti „Regina” și căzu în genunchi. 

Hasar râse. 

— Când a făcut cunoștință cu noi, nu s-a arătat 
atât de mirat și respectuos. 

Sartaq ridică din sprâncene. 


e) 

— l-ai spus să se transforme într-un șobolan și să 
fugă. 

Aelin îl ridică pe Falkan de umăr. 

— Nu îl pot lăsa pe unchiul prietenei mele să 
îngenuncheze, nu-i așa? 

— Ai spus că ești o asasină. Ochii lui Falkan erau 
atât de mari încât albul din jurul lor strălucea. Ai furat 
caii lordului din Xandria... 

— Da, da, spuse Aelin fluturând o mână. Este o 
poveste lungă, iar noi suntem în mijlocul unui consiliu 
de război, deci... 

— S-o întind de aici? termină Falkan. 

Aelin râse, dar se uită la Nesryn și Sartag. Prima 
făcu semn din bărbie spre Falkan. 

— E un fel de spion de-al nostru. Participă și el la 
întâlnirile astea. 

Aelin dădu din cap și îi făcu semn din ochi 
bărbatului metamorfic. 

— Presupun că, la urma urmei, nu aveai nevoie să 
ucid eu păianjenul stygian. 

Dar Falkan se încordă, atenţia lui îndreptându-se 
spre Nesryn și Sartaq, spre Borte care se holba încă la 
masculii Fae. 

— Ei știu? 

Aelin avu senzaţia că trebuia să se așeze din nou. 
Chaol chiar atinse ușor scaunul de lângă el, făcând-o 
pe Yrene să chicotească. 

Făcându-și o favoare, Aelin se așeză, Rowan 
venind lângă ea și sprijinindu-și mâinile pe umerii ei. Își 
trecu degetul mare peste gâtul lui Aelin, spre semnele 
de împerechere dintr-o parte care se cicatrizau din nou 
mulțumită apei de mare pe care o folosiseră ca să le 
pecetluiască. 

Dar chiar dacă mușchii i se relaxară odată cu 

sufletul sub atingerea lui tandră, respiraţia îi rămase 
încordată. 

Nu se relaxă când Nesryn spuse: 

— Păianjenii stygian sunt valgi. 

Tăcere. 

— Le-am întâlnit specia, kharankui, în mijlocul 
ținutului Dagul Fells. Au venit în lumea asta printr-o 
spărtură temporară dintre tărâmuri, iar apoi au rămas 
ca să păzească intrarea, în caz că o să mai apară 
vreodată. 

— Aşa ceva e imposibil să se termine cu bine, 
bombăni Fenrys. 

Elide încuviinţă mormăind. 

— Se hrănesc cu vise, ani și viață, spuse Falkan, 
ducând o mână la piept. Așa cum au spus prietenii mei 
că fac valgii. 

Aelin văzuse prinții valgi secând un om de ultima 
picătură de tinereţe și vigoare, lăsând în urmă doar un 
cadavru uscat. Nu s-ar fi îndoit că păianjenii aveau 
daruri asemănătoare. 

— Ce înseamnă asta pentru război? întrebă Rowan, 
continuând s-o mângâie pe Aelin pe gât cu degetele 
mari. 

— O întrebare mai bună este dacă se vor alătura 
armatei lui Erawan, lansă Lorcan provocarea, cu chipul 
împietrit. 

— Ei nu îi dau socoteală lui Erawan, spuse încet 
Nesryn, iar după privirea pe care o avea Chaol, după 
compasiunea și frica pe care le afișa, Aelin își dădu 
seama și simţi răspunsul înainte ca Nesryn să termine 
de vorbit. Păianjenii stygian, Kharankuii, dau socoteală 
reginei lor valge. Singura regină valgă. Maeve. 

Rowan o strânse de umeri pe Aelin cât ea se gândi 
la cuvintele goale și reci. 

— Maeve este o regină valgă? șopti el. 

Aelin nu spuse nimic. Nu își găsea cuvintele. 

Puterea ei se agită, dar ea nu o simţi. 

Nesryn dădu serioasă din cap. 

— Da. Kharankuii ne-au spus toată povestea. 

La rândul ei, Nesryn le povesti cum Maeve găsise 
cumva o cale să pătrundă în lumea asta, fugind sau 
plictisindu-se de soţul ei, Orcus, fratele mai mare al lui 
Erawan; cum Erawan, Orcus și Mantyx distruseseră 
lumile ca să o găsească, lui Orcus fiindu-i dor de soţia 
lui, și se opriseră doar aici pentru că neamul Fae se 
ridicase ca să îi provoace. Fae conduși de Maeve, pe 
care regii valgi nu o cunoșteau sau recunoșteau în 
forma pe care și-o însușise. 

Le povesti despre viaţa pe care și-o croise singură, 
minţile tuturor spiridușilor în care intrase ea, 
convingându-i că fuseseră tre; regine, nu două, inclusiv 
în mintea lui Mab și a Morei, cele două surori regine 
care conduseseră Doranelle. Inclusiv în a lui Brannon. 

— Păianjenii au spus, continuă Nesryn, că nici 
măcar Brannon nu știa. Nici măcar acum, în Lumea de 
Dincolo, nu știe. Atât de mult au intrat puterile lui 
Maeve în mintea lui, în minţile tuturor. S-a declarat 
adevărata lor regină. 

Lumile și adevărul o bombardară pe Aelin, rând pe 
rând. 

Elide era străvezie. 

— Dar se teme de vindecătoare, zise și dădu din 
cap spre Yrene. Ai spus că păstrează bufnița aia - o 
vindecătoare Fae înrobită - în caz că valgii au s-o 
descopere vreodată. 

Pentru că asta era o altă parte a poveștii. Celălalt 
lucru pe care îl dezvăluise Nesryn, Chaol și Yrene 
aducându-și și ei contribuţia. 

Valgii erau paraziți, iar Yrene putea să vindece 
gazdele umane; o făcuse pentru prinţesa Duva și ar fi 
putut să o facă pentru mulţi alţii, înrobiţi cu inele sau 
coliere. 

Dar pe Duva o infestase... o prinţesă valgă. 

Aelin se rezemă de scaun, sprijinind capul de 
trupul masiv al lui Rowan. Mâinile lui îi tremurară pe 
umeri când păru să își dea seama ce, mai exact, 
pătrunsese în mintea lui, și de unde venise puterea lui 
Maeve care îi permitea să facă asta; de ce rămânea 
nemuritoare și veșnic tânără și trăise mai mulţi ani 
decât toţi ceilalţi, de ce puterea lui Maeve era 
întunericul. 

— De aceea se teme de foc, spuse Sartag, făcând 
semn din bărbie spre Aelin. De aceea se teme atât de 
mult de tine. 

Și de aceea voia să o distrugă - ca să fie exact ca 
vindecătoarea înrobită în formă de bufniţă de lângă ea. 

— Credeam... că am reușit să o tai o dată, spuse în 
sfârșit Aelin. Acel întuneric tăcut și antic o împingea și 
o trăgea tot mai mult în jos... l-am văzut sângele 
curgând negru. Apoi s-a făcut roșu. Ea expiră, ieșind 
din întunericul și liniștea care voiau să o devoreze pe 
deplin și se forță să-și îndrepte spatele și să se uite la 
Fenrys. Ai spus că sângele ei avea gust obișnuit când 
ai depus jurământul. 

Lupul alb se transformă din nou într-un mascul Fae. 
Pielea lui bronzată era palidă, ochii negri fiind plini de 
groază. 

— Așa era. 

— Nici eu n-am simţit alt gust, mormăi Rowan. 

— A fost o vrajă - ca forma pe care o păstrează, 
spuse gânditor Gavriel. 

Nesryn dădu din cap. 

— Din ce au zis păianjenii, e foarte posibil să fie în 
stare să te convingă că sângele ei este ca sângele unui 
Fae. 

Fenrys scoase un sunet ca și când i s-ar fi făcut 
greață, Aelin având pornirea să-l imite. 

Și, de departe, o amintire nu-tocmai-amintire o 
agită - una a nopţilor de vară petrecute într-o poiană în 
pădure, în care Maeve o instruise și-i spusese o 
poveste despre o regină care mergea printre lumi. 

Care nu fusese mulțumită în ţinutul în care se 
născuse și găsise o cale să îl părăsească, folosind 
cunoștințele pierdute ale călătorilor antici, ale 
trecătorilor printre lumi. 

Maeve îi spusese. Poate o poveste părtinitoare, dar 
ea i-o spusese. De ce? De ce ar fi făcut-o? Era o cale de 
a o convinge - sau ca să o facă să ezite, dacă s-ar fi 
ajuns vreodată la asta? 

— Dar Maeve îi urăște pe regii valgi, spuse Elide, și 
chiar și din locul tăcut și alunecos în care dispăruse 
Aelin, vedea mintea ageră care se agita în spatele 
ochilor ei. S-a ascuns atât de mult timp... Cu siguranţă 
nu o să se alieze cu ei. 

— A avut șansa să obţină un colier valg, spuse 
misterios  Fenrys. Părea convinsă că putea să-l 
controleze pe prinţul din interiorul acestuia. 

Nu doar prin puterea ei, ci pentru că era o regină 
demon. 

Aelin se forţă să inspire din nou. Incă o dată. Ea 
strânse degetele, apucând o armă invizibilă. 

Lorcan nu rostise un cuvânt, rămânând locului, 
palid și tăcut, ca și când și el și-ar fi părăsit trupul. 

— Nu îi cunoaștem planurile, spuse Nesryn. 
Păianjenii kharankui nu au văzut-o de câteva milenii și 
doar au auzit zvonuri de la cei mai puţin importanți. 
Dar tot o venerează și îi așteaptă întoarcerea. 

Chaol întâlni privirea lui Aelin cu ochi întrebători. 

— Am fost prizoniera lui Maeve două luni, zise 
Aelin încetișor. 

O tăcere deplină se lăsă în cort și, apoi, le explică 
totul: de ce nu era în Terrasen, cine lupta acum acolo, 
unde plecaseră Dorian și Manon. 

Aelin înghiți când termină, aplecându-se în 
atingerea lui Rowan. 

— Maeve voia să-i dezvălui unde sunt cele două 
chei Wyrd. Voia să i le dau, dar am reușit să le dau 
altcuiva înainte să mă ducă în Doranelle. Credeam că 
voia să mă supună vointei ei, să mă folosească pentru 
a cuceri lumea. Dar probabil acum pare că voia să mă 
folosească drept scut împotriva valgilor, ca să o 
protejez mereu. Cuvintele i se rostogoliră greu și tăios 
de pe buze. Am fost prizoniera lui Maeve până acum 
aproape o lună, spuse și dădu din cap spre curtenii ei. 
Când am scăpat, m-au găsit din nou. 

Tăcerea se lăsă iarăși, noii ei tovarăși rămânând 
fără cuvinte. Ea nu îi condamna. 

Apoi, Hasar spuse printre dinţi: 

— O s-o facem pe cățea să plătească și pentru 
asta, nu-i așa? 

Aelin se uită în ochii întunecaţi ai prinţesei. 

— Da, desigur! 


Rowan simţise adevărul ca pe o lovitură fizică. 
Maeve era valgă. 

O regină valgă al cărei soţ înstrăinat invadase 
cândva lumea asta și, dacă avea dreptate Chaol, își 
dorea să intre din nou în ea, dacă Erawan reușea să 
deschidă poarta Wyrd. 

Știa că oamenii lui, sau cum se mai numeau ei 
acum, erau șocați. Ştia că el căzuse într-un fel de 
amorțire. 

Femela pe care o serviseră și căreia i se 
supuseseră era... valgă. li păcălise atât de bine încât 
nici măcar nu-și dăduseră seama gustându-i sângele. 

Fenrys părea pe cale să vomite pe podeaua 
cortului. Pentru el, adevărul era îngrozitor. 

Lorcan rămăsese rece și inexpresiv. Gavriel își tot 
masa maxilarul, disprețul plutindu-i în privire. 

Rowan expiră prelung. 

O regină valgă o ţinuse captivă pe Inima lui de Foc. 
Ce fel de putere încercase să pătrundă în mintea ei? 

Ce putere intrase în mintea lui Rowan? In toate 
minţile lor, dacă își putea fermeca sângele astfel încât 
să pară a avea gust obișnuit? 

El simţi încordarea crescând în Aelin, o furtună 
care aproape vibră în mâinile lui când o apucă de 
umeri. 

Totuși, flăcările ei nu se arătară; nu scoseseră nici 
măcar un tăciune în ultimele săptămâni, în ciuda 
antrenamentului lor intens. 

Ocazional, vedea rubinul sabiei Goldryn licărind 
când o ţinea în mână, de parcă focul ar fi strălucit în 
mijlocul pietrei, dar nimic mai mult. 

Nici măcar când se îmbrăţișaseră în patul lor de pe 
corabie, când îi străpunsese pielea de pe gât cu dinţii. 

Elide se uită cu atenţie la toți, cufundaţi în tăcere, 
și se adresă noilor lor tovarăși: 

— Poate ar trebui să facem un plan de acțiune 

pentru lupta de mâine. 

Ca să aibă timp, mai târziu în seara asta, să 
găsească o soluţie pentru încurcătura imensă. 

Chaol dădu aprobator din cap. 

— Am adus cu noi un cufăr cu cărți, îi spuse el lui 
Aelin. Din Torre. Sunt pline de semne Wyrd. Aelin nici 
măcar nu clipi, dar Chaol termină: dacă supraviețuim 
acestei lupte, poţi să le studiezi. In caz că găsești ceva 
care ne-ar putea fi de ajutor. 

Împotriva lui Erawan, a lui Maeve și a îngrozitorului 
destin al partenerei lui. 

Aelin încuviinţă dând ușor din cap. 

Așadar, Rowan se forţă să ignore șocul, dezgustul 
și frica, și să se concentreze la planul viitor. Doar 
Gavriel părea capabil să facă același lucru, Fenrys 
rămânând pe loc, Lorcan uitându-se în gol. 

Aelin rămase pe scaunul ei, clocotind. 

Plănuiră totul repede și eficient: urmau să revină 
cu Chaol și Yrene la fortăreață, ca să ajute în lupta de a 
doua zi. Nobilii khaganatului aveau să facă presiuni de 
aici, Nesryn și prinţul Sartaq conducând păsările ruk, 
iar prinţesa Hasar comandând infanteriștii și cavaleria 
Darghan. 
=~ Alcătuiau un grup bine instruit și mortal. 
Indreptându-se spre cort, Rowan îi observase deja pe 
soldaţii Darghan, cu armăsarii și armurile lor frumoase, 
suliţele și coifurile cu creastă, și oftase de ușurare 
văzând cât de pricepuţi erau. Era, poate, ultimul oftat 
de ușurare din acest război. Cu siguranţă, dacă armata 
khaganului nu hotărâse încă unde avea să se îndrepte 
după aceea. 

El se gândea că era corect - atât de multe teritorii 
erau acum în calea Morathului - dar, când se termina 
lupta, urma să se asigure că mărșăluiau spre nord. 

Spre Terrasen. 

Dar a doua zi aveau să izbească legiunea 
Morathului în zidurile fortăreței, Chaol și Rowan 
conducând oamenii din interior, doborând soldaţii 
inamici. 

Aelin nu se oferi să facă nimic. Nu dădu semne că îi 
auzise. 

lar după ce toţi căzuseră de acord că planul era 
bun, împreună cu un plan de rezervă dacă primul nu 
funcționa, Nesryn spuse doar „O să vă găsim niște 
păsări ruk care să vă ducă înapoi la fortăreață” înainte 
ca Aelin să dea buzna în noaptea friguroasă, Rowan 
abia ţinând pasul cu ea. 

În urma ei nu era niciun tăciune. Noroiul nu-i sfârâi 
sub cizme. 

Nu era niciun foc. Nicio scânteie. 

Ca și când Maeve ar fi stins acel foc, făcând-o să se 
teamă de el, să îl urască. 

Aelin trecu printre corturile ordonate, pe lângă cai 
și călăreţii lor în armuri, infanteriștii din jurul focurilor 
de tabără și călăreţii ruk și păsările lor puternice, 
tocmai până la marginea estică a taberei și a câmpiei 
care se întindea dincolo de ea, locul fiind lat și gol 
judecând după densitatea armatei. 

Ea nu se opri până ce nu ajunse la un râu pe care îl 
traversaseră doar în urmă cu câteva ore. Era aproape 
complet îngheţat, dar cu o lovitură a cizmei făcu 
gheața să se crape, să dezvăluie apa neagră atinsă de 
lumina argintie a stelelor. 

Apoi, căzu în genunchi și bău. 

Bău fără oprire, ducând apa la gură. Probabil era 
destul de rece încât să o usture, dar ea tot bău până ce 
își sprijini mâinile pe genunchi și spuse: 

— Nu pot s-o fac. 

Rowan se lăsă pe un genunchi, scutul pe care îl 
ridicase în jurul ei până acum izolând vântul rece al 
câmpiei. 

— Eu... nu pot... 

Ea inspiră tremurând și își acoperi fața cu mâinile 
ude. 

Ușor, Rowan o apucă de încheieturi și le cobori. 

— Nu înfrunţi singură asta. 

Suferinţa și groaza îi umplură ochii frumoși, iar 
pieptul i se strânse dureros când spuse: 

— Am avut noroc împotriva lui Erawan. Dar 
împotriva lui și a lui Maeve? Ea a adunat o armată și, 
foarte probabil, o conduce spre Terrasen chiar acum. 
lar dacă Erawan își cheamă fraţii, dacă se întorc ceilalţi 
regi... 

— Îi trebuie celelalte două chei ca să facă ata. Nu 
le are. 

Ea își strânse atât de puternic degetele în palme 
încât mirosul sângelui umplu aerul. 

— Ar fi trebuit să mă duc după chei. Imediat. Nu să 
vin aici. Nu să fac asta. 

— Acum este misiunea lui Dorian, nu a ta. N-o să 
dea greș. 

— Este misiunea mea și întotdeauna a fost... 

— Noi am ales să venim aici și-o să ne respectăm 
decizia, spuse el furios, fără să se deranjeze să își 
controleze tonul. Dacă Maeve își aduce într-adevăr 
armata în Terrasen, atunci asta nu face decât să 
confirme că am avut dreptate să venim aici. Că trebuie 
să convingem armata khaganului să meargă spre nord 
după asta. Este singura șansă de reușită pe care o 
avem. 

Aelin își trecu mâinile prin păr. Șiroaiele de sânge 
pătară pletele blonde. 

— Nu pot câștiga împotriva lor. Împotriva unui rege 
și a unei regine valge. Vocea ei deveni răgușită. Deja 
au câștigat. 

— Nu este adevărat! Și chiar dacă Rowan ura 
fiecare cuvânt, spuse furios: Și ai supraviețuit două luni 
împotriva lui Maeve, fără vreo magie care să te 
protejeze. Două luni în care o regină valgă a încercat 
să îţi pătrundă în minte, Aelin! Să te distrugă. 

Aelin tremură. 

— A reușit, totuși. 

Rowan așteptă. 

— Mi-am dorit să mor înainte de sfârșit, înainte să 
mă ameninte cu colierul, șopti Aelin. Și chiar și acum 
simt că m-a smuls din mine cineva. Mi se pare că sunt 
pe fundul mării și persoana care sunt și care am fost 
este departe la suprafaţă, iar eu nu am să mai ajung 
vreodată acolo. 

În afară de a-i trage ușor degetele din palmă, el nu 
știu ce să spună, ce să facă. 

— Mi-ai crezut lăudăroșenia, aroganţa? întrebă ea, 
vocea spărgându-i-se. Ceilalţi au crezut? Pentru că mi- 
am dat silinţa. Am încercat din răsputeri să mă conving 
că totul e real, amintindu-mi că trebuie doar să mă 
prefac că sunt cum eram înainte suficient de mult 
timp. 

Suficient de mult timp ca să făurească Lacătul și să 
moară. 

— Știu, Aelin, spuse Rowan încet. 

Nu crezuse nicio clipă semnele din ochi și 
zâmbetele. 

Aelin scoase un suspin care frânse ceva în el. 

— Nu mai simt că sunt eu, de parcă m-ar fi anulat, 
de parcă mi-ar fi scos sinele. Ea și Cairn și tot ce mi-au 
făcut. Aelin înghiţi aerul, iar Rowan o cuprinse în brațe 

495 


și o trase în poala lui. Sunt atât de obosită, suspină 
tânăra. Sunt atât de obosită, Rowan... 

— Știu. El îi mângâie părul. Știu. 

Era singurul lucru care putea fi spus. 

Rowan o îmbrăţișă până ce ea încetă să plângă și 
rămase nemișcată, culcușită la pieptul lui. 

— Nu știu ce să fac, șopti ea. 

— Lupţi, zise el categoric. Luptăm. Până când n-o 
să mai putem. Luptăm. 

Ea se ridică, dar rămase în poala lui, uitându-se la 
chipul partenerului ei cu o suferință care îl distruse. 

Rowan îi atinse pieptul cu mâna, chiar deasupra 
inimii ei fierbinți. 

— Inimă de Foc! 

O provocare și o chemare. 

Ea îi acoperi mâna cu a ei, caldă în ciuda nopţii 
friguroase, ca și când acel foc nu s-ar fi stins de tot, și 
își ridică privirea la stele. Spre Lordul Nordului, care 
era de strajă. 

— Luptăm, șopti Aelin. 


Aelin îl găsi pe Fenrys lângă un foc liniștit, uitându- 
se în gol în flăcările pârâitoare. 

Se așeză pe buștean lângă el, neîmplinită, sinceră 
și tremurândă, dar... lacrimile sărate o domoliseră 
oarecum. O potoliseră. Rowan o calmase și încă o 
făcea, supraveghind totul din umbra de dincolo de foc. 

Fenrys își ridică fruntea, ochii lui fiind la fel de goi 
cum fuseseră și ai ei. 

— Când ai să vrei să vorbești, spuse ea, cu voce 
încă răgușită, am să te ascult. 

Fenrys dădu din cap, buzele lui descriind o linie 

strânsă. 

— Mulţumesc! 

Tabăra se pregătea pentru plecarea lor, dar Aelin 
se apropie de el și rămase tăcută preţ de câteva 
minute lungi. 

Două vindecătoare, însemnate doar de eșarfele 
albe din jurul braţelor, trecură în grabă, cărând o 
mulțime de bandaje. 

Aelin se încordă și se concentră asupra respirației. 

Fenrys observă unde se uita ea. 

— Știi, erau îngrozite, spuse el încet. De fiecare 
dată când le aducea ea ca să te... vindece. 

Cele două vindecătoare dispărură după un cort. 
Aelin își îndoi degetele, alungând moliciunea din ele. 

— Asta nu le-a oprit să o facă. 

— Nu aveau de ales. 

Ea îi întâlni privirea întunecată. Fenrys strânse din 
buze. 

— Nimeni nu te-ar fi lăsat în starea aia. Nimeni! 

Distrusă, însângerată și arsă... 

Ea apucă mânerul sabiei Goldryn. Neajutorată. 

— Au sfidat-o în felul lor, continuă Fenrys. 
Câteodată, le ordona să te trezească. Adesea, 
pretindeau că nu pot, că ai leșinat prea profund. Dar 
eu știam - cred că și Maeve știa - că te-au adormit. Cât 
mai mult timp posibil. Ca să tragă de timp. 

Ea înghiţi. 

— Le-a pedepsit? 

— Nu știu. Nu erau niciodată aceleași. 

Probabil că Maeve o făcuse; probabil le distrusese 
minţile pentru că o sfidaseră. 

Aelin apucă strâns sabia de la centură. 

Neajutorată. Fusese neajutorată. La fel cum mulți 
alții din orașul acesta, din Terrasen, de pe acest 

continent, erau lipsiţi de puteri. 

Mânerul sabiei Goldryn se încălzi în mâna ei. 

Nu avea să mai fie niciodată astfel, indiferent cât îi 
mai rămăsese de trăit. 


Gavriel veni lângă Rowan, aruncă o privire la 
regină și la Fenrys și șopti: 

— Nu sunt veștile pe care trebuia să le auzim. 

Rowan închise ochii o clipă. 

— Nu. 

Gavriel puse o mână pe umărul lui Rowan. 

— Asta nu schimbă nimic, în unele feluri. 

— Cum? 

— Am slujit-o. Nu era... ceea ce este Aelin. Cum ar 
trebui să fie o regină. Am știut asta cu mult timp 
înainte să aflăm adevărul. Dacă Maeve vrea să se 
folosească de ceea ce este împotriva noastră, să se 
alieze cu Morathul, atunci asta schimbă lucrurile. Dar 
trecutul e trecut. S-a terminat, Rowan. Că știm că 
Maeve este valgă sau doar o ticăloasă nu schimbă ce 
s-a petrecut. 

— Faptul că știu că o regină valgă vrea să îmi 
înrobească partenera și aproape a făcut-o schimbă 
multe. 

— Dar știm de ce se teme Maeve, motivul pentru 
care se teme, replică Gavriel, ochii lui roșiatici fiind 
strălucitori. De foc și de vindecătoare. Dacă Maeve 
vine cu armata ei, nu suntem lipsiţi de apărare. 

Era adevărat. Rowan și-ar fi putut reproșa că nu se 
gândise la asta. Totuși, o altă chestiune nu-i dădu 
pace. 

— Armata ei, spuse Rowan. Este formată din Fae. 

— Ca și flotila personală, spuse precaut Gavriel. 

Rowan își trecu o mână prin păr. 

— Ai să poţi să te obișnuiești cu asta - să lupti cu 
propriul nostru popor? Să îi ucidă... 

— Tu ai să poți? fu replica lui Gavriel. 

Rowan nu-i răspunse. 

— De ce Aelin nu mi-a oferit jurământul de sânge? 
întrebă Gavriel după o clipă. 

Masculul nu întrebase în ultimele săptămâni, iar 
Rowan nu știa de ce Gavriel întreba acum, dar îi spuse 
adevărul. 

— Pentru că nu vrea să o facă înainte ca Aedion să 
depună primul jurământul. Să ţi-l ofere înaintea lui... 
Vrea ca Aedion să îl depună primul. 

— In caz că el nu vrea să mă apropii de regatul lui. 

— Ca Aedion să știe că se gândește mai mult la 
nevoile lui decât la ale ei. 

Gavriel își plecă fruntea. 

— Aş accepta, dacă mi l-ar oferi. 

— Știu, spuse Rowan și își bătu ușurel pe spate cel 
mai vechi prieten. Și ea știe. 

Leul privi spre nord. 

— Crezi că... Nu am aflat nicio știre din Terrasen. 

— Dacă ar fi căzut, dacă Aedion ar fi căzut, am fi 
aflat. Oamenii de aici ar ști. 

Gavriel își masă pieptul. 

— Noi am fost la război. £/a fost la război. S-a 
războit pe câmpurile de luptă când era copil, la naiba! 
Furia licări pe chipul lui Gavriel - nu din cauza a ceea 
ce făcuse Aedion, ci din cauza a ceea ce-l obligaseră 
soarta și ghinionul să facă; a ceea ce Gavriel nu 
reușise să împiedice. Dar fiecare zi care trece și în care 
nu aflăm ceva încă mă îngrozește. Mă îngrozește 
fiecare sol pe care îl vedem. 

Era o groază pe care Rowan nu o mai cunoscuse, 
diferită de frica pentru partenera și regina lui, diferită 
de frica unui tată pentru copilul său. 

El nu își permise să privească spre Aelin, să-și 
aducă aminte ce visa în timp ce o căuta - familia pe 
care o văzuse, familia pe care ar fi alcătuit-o împreună. 

— Trebuie să îi convingem pe nobilii khaganatului 
să mărșăluiască spre nord când se termină lupta, 
spuse Gavriel încet. 

Rowan dădu aprobator din cap. 

— Dacă mâine putem să distrugem armata asta și 
să îi convingem pe nobili că Terrasenul este singura 
opţiune, atunci într-adevăr o să putem să ne îndreptăm 
curând spre nord. S-ar putea să lupţi lângă Aedion 
înainte de Yulemas. 

Gavriel își strânse pumnii pe lângă corp, tatuajele 
întinzându-i-se pe mâini. 

— Dacă o să-mi ofere onoarea asta. 

Rowan avea de gând să-l oblige pe Aedion să o 
facă. 

— Adu-i pe Elide și pe Lorcan. Păsările ruk sunt 
aproape gata de plecare, fu tot ce spuse el. 

Lorcan zăbovea la marginea taberei păsărilor ruk, 
abia observând creaturile minunate sau călăreţii lor cu 
armuri când se linișteau peste noapte. Câteva, știa el, 
nu aveau să-și găsească odihna, ducându-i în schimb 
pe ei și proviziile necesare înapoi spre fortăreaţa care 
se înălța deasupra orașului și câmpiei. 

Lui nu îi păsa, nu se minuna că, în curând, urma să 
se înalțe în zbor pe unul dintre aceste animale 
incredibile. Nu îi păsa că, a doua zi, toţi aveau să atace 

armata întunecată adunată în depărtare. 

Lorcan luptase în mai multe bătălii și războaie 
decât voia să își amintească, iar ziua ce urma să vină 
n-ar fi fost cu mult diferită, cu excepţia demonilor pe 
care i-ar fi ucis, în locul oamenilor și spiridușilor. 

Demoni ca fosta lui regină. 

Masculul i se oferise, o dorise, sau așa crezuse, iar 
ea râsese de el. Lorcan nu știa ce însemna asta pentru 
Maeve sau pentru el. 

Crezuse că întunecimea lui, darurile lui Hellas o 
atrăseseră pe ea, că fuseseră meniţi să fie parteneri. 

Poate că zeul întunecat nu dorise ca el să îi jure 
credinţă lui Maeve, ci să o ucidă, să se apropie destul 
de mult încât să o facă. 

Lorcan nu își aranjă mantia când rafala de vânt 
rece bătu dinspre lacul îndepărtat, ci se aplecă spre 
vântul înghețat ca și când acesta ar fi putut alunga 
adevărul. 

— Plecăm. 

Vocea molcomă a lui Elide spintecă liniștea 
apăsătoare a gândurilor lui. 

— Păsările ruk sunt pregătite, adăugă ea. 

Pe chipul încadrat de părul brunet, scânteietor din 
cauza luminii torțelor și a focurilor de tabără, nu se 
citea frica sau mila. Dintre ei toţi, ea făcuse faţă 
veștilor, apropiindu-se de birou ca și când s-ar fi născut 
pe câmpul de luptă. 

— Nu am știut, spuse el gâtuit. 

Elide știa la ce se referea Lorcan. 

— Oricum avem lucruri mai importante de care să 
ne îngrijorăm. 

El făcu un pas spre ea. 

— Nu am știut, repetă masculul. 

Elide își dădu capul pe spate ca să îi studieze 

chipul și își ţuguie buzele, un mușchi al maxilarului 
zvâcnindu-i. 

— Vrei să te iert pentru asta? 

— Am Slujit-o aproape cinci sute de ani. Cinci sute 
de ani, iar eu am crezut că este doar nemuritoare și 
rece. 

— Mi se pare că asta e definiţia unui valg. 

El își dezgoli dinţii. 

— Trăiește tu o veșnicie, /ady, și vezi cum te 
afectează! 

— Nu înţeleg de ce ești atât de șocat. Chiar dacă 
era nemuritoare și rece, ai iubit-o. Probabil că ai 
acceptat-o așa cum era. Așadar, ce mai contează cum 
îi spunem noi? 

— Nu am iubit-o. 

— Cu siguranţă te-ai purtat ca și când ai fi iubit-o. 

— De ce tot revii la asta, Elide? întrebă Lorcan 
furios. De ce este singurul lucru la care nu poți 
renunța? 

— Pentru că încerc să înţeleg cum ai putut să 
ajungi să iubești un monstru. 

— De ce? 

El se apropie, iar ea nu dădu niciun pas înapoi. 

Într-adevăr, ochii ei ardeau când zise printre dinţi: 

— Ca să înțeleg cum de am făcut același lucru. 

Vocea i se poticni la ultimele cuvinte, iar Lorcan 
înţepeni când se gândi la ele. El niciodată... nu avusese 
niciodată pe cineva care... 

— Este o boală? întrebă tânăra. Este ceva în 
neregulă cu tine? 

— Elide! Numele ei fu un zăngănit pe buzele lui. 

Lorcan îndrăzni să întindă o mână spre ea, dar fata 
se retrase. 

— Dacă tu crezi că faptul că i-ai jurat cu sânge 

credinţă lui Aelin înseamnă ceva pentru noi, te înșeli 
amarnic. Ești nemuritor - eu sunt om. Să nu uităm nici 
acest mic fapt! 

Lorcan mai că se retrase auzind cuvintele, 
adevărul lor îngrozitor. El avea cinci sute de ani. Ar fi 
trebuit să plece, nu să fie atât de deranjat de întreaga 
situaţie. Și totuși, Lorcan spuse furios: 

— Ești geloasă! Asta te frământă cu adevărat. 

Elide izbucni într-un râs crud și tăios pe care el nu 
îl mai auzise niciodată. 

— Geloasă? Pe ce să fiu geloasă? Pe demonul pe 
care l-ai slujit? Tânăra își îndreptă umerii, ca un val 
care se ridica înainte să se spargă de țărm. Singurul 
lucru pentru care sunt invidioasă este că ea a scăpat 
de tine. 

Lorcan uri faptul că vorbele îl atinseră ca o lovitură, 
că nu se mai putea apăra de ea. 

— Îmi pare rău! spuse el. Pentru tot, Elide! 

Poftim, o spusese și recunoscuse în fața ei. 

— Îmi pare rău! repetă masculul. 

Dar chipul lui Elide nu se îndulci. 

— Nu-mi pasă! spuse ea întorcându-se pe călcâie. 
Și nu îmi pasă dacă scapi cu viaţă din lupta de mâine! 


* 


Geloasă. Ideea că era invidioasă pe Maeve pentru 
că îi impusese lui Lorcan să o iubească timp de 
secole... Elide șchiopătă spre grupul de păsări ruk ce 
se pregăteau, scrâșnind din dinți atât de puternic încât 
o duru maxilarul. 

Aproape ajunse la prima dintre păsările înșeuate 
când o voce se auzi în urma ei: 

— Ar fi trebuit să îl ignori. 

Elide se opri văzând că Gavriel o urma. 

— Poftim? 

Pe chipul de obicei cordial al Leului se citea 
seriozitatea - dezaprobarea. 

— Puteai la fel de bine să lovești un mascul deja 
doborât. 

Elide nu îi adresase niciun cuvânt urât lui Gavriel 
de când îl cunoscuse, dar acum spuse: 

— Nu cred că te privește! 

— Nu l-am auzit niciodată pe Lorcan cerându-și 
scuze pentru ceva. Nu i-a cerut scuze nici lui Maeve, 
când l-a biciuit pentru o greșeală. 

— Și asta înseamnă că merită să-l iert? 

— Nu. Dar trebuie să îţi dai seama că i-a jurat cu 
sânge lui Aelin pentru tine, nu pentru altcineva. Ca să 
poată rămâne în preajma ta, deși știe destul de bine că 
n-ai să ai o viaţă lungă. 

Păsările se mișcară pe loc, foșnind din aripi în 
așteptarea zborului. 

Ea știa. Știuse din clipa în care el îngenunchease în 
faţa lui Aelin. Câteva săptămâni mai târziu, conștientă 
că Lorcan o făcuse de dragul ei, Elide nu știuse cum să 
reacționeze în fața dorinţei de a vorbi și lucra cu el așa 
cum o făcuseră înainte. Se urâse pentru că nu 
încercase să fie furioasă mai mult timp. 

De aceea venise după mascul în seara asta. Nu ca 
să îl pedepsească pe el, ci ca să se pedepsească pe 
sine; să își aducă aminte cui i-o vânduse pe regina lor 
și cât de mult se înșelase ea. 

lar ce-i spusese la despărţire... era o minciună. O 
minciună dezgustătoare și odioasă. 

Elide se întoarse din nou spre Gavriel. 

— Eu nu... 

Leul dispăruse. lar în zborul friguros deasupra 

armatei și apoi a mării întunecate care se întindea spre 
vechiul oraș, chiar și acea voce înțeleaptă care îi 
șoptise toată viaţa tăcuse. 


Nesryn zăbovea lângă Salkhi, cu o mână pe 
coastele acoperite de pene ale păsării, și privea grupul 
înălțându-se pe cer. Cele douăzeci de păsări ruk nu îi 
duceau în zbor doar pe Aelin Galathynius și tovarășii ei, 
printre care Chaol și Yrene, ci și alte vindecătoare, 
provizii și câţiva cai, cu capetele acoperite și în ţarcuri 
de lemn, inclusiv calul lui Chaol, Farasha. 

— Mi-aș dori să pot merge cu ei, oftă Borte din 
locul în care îl mângâia pe Arcas. Să lupt alături de 
neamul Fae. 

Amuzată, Nesryn îi aruncă o privire piezișă. 

— Ai să ai ocazia destul de curând, dacă după asta 
mărșăluim spre Terrasen. 

In apropiere se auzi pufnitul zeflemitor al unui 
bărbat. 

— Trage cu urechea în altă parte, Yeran! izbucni ea 
la logodnicul ei. 

— Ce comandant grozav mai ești tu, care te uiţi 
după Fae ca o fată îndrăgostită, îi răspunse căpitanul 
din Berlad. 

Borte își dădu ochii peste cap. 

— După ce au să mă înveţe tehnicile de luptă și am 
să le folosesc pentru a te nimici la următoarea 
Adunare, ai să poţi să baţi câmpii despre felul în care 
mă uit la ei. 

Căpitanul chipeș se grăbi spre pasărea lui ruk, iar 
Nesryn se feri ca să își ascundă zâmbetul, părând 
foarte interesată să mângâie penele maronii ale lui 

Salkhi. 

— Atunci ai să fii soţia mea, conform înțelegerii 
tale cu mama vetrei mele, spuse el încrucișându-și 
brațele. Nu s-ar cuveni să îţi ucizi soțul în timpul 
Adunării. 

Borte zâmbi cu o  drăgălășenie otrăvită la 
logodnicul ei. 

— Atunci, o să fiu nevoită să te ucid altă dată. 

Yeran zâmbi și el răutăcios, amuzându-se. 

— Așadar, altă dată, îi promise căpitanul. 

Nesryn observă lumina care licărea în ochii 
căpitanului și cum Borte își mușca buza, respirând 
sacadat. 

Yeran se înclină și-i șopti ceva la ureche lui Borte, 
făcând-o să caște ochii mari. Și o ului destul de mult 
încât atunci când Yeran se îndreptă arogant și fudul 
spre pasărea lui ruk, Borte să roșească furioasă și să se 
întoarcă să-și îngrijească rukul. 

— Nu întreba, mormăi ea. 

Nesryn își ridică mâinile. 

— Nici n-aș visa la asta! 

Borte mai roși preţ de câteva minute, continuând 
să curete frenetic penele păsării. 

Pași ușor și graţioși se auziră în zăpadă, iar Nesryn 
știu cine se apropia înainte ca rukhinii să ia măcar 
poziţia de drepţi - nu pentru că Sartaq era prinţ și 
moștenitor, ci pentru că era căpitanul lor, al tuturor 
rukhinilor din acest război, nu doar din cuibul Eridun. 

El le făcu semn din mână să plece, scrutând cerul 
nopţii și păsările ruk care încă se înălțau, Rowan 
Whitethorn protejându-le de săgețile inamice care și-ar 
fi putut găsi ţinta. Sartaq nu se apropiase de Nesryn 
când Borte îl mângâie pe Arcas, își aruncă peria în 
sacul cu provizii și plecă în noapte. 

Nu ca să le ofere intimitate, își dădu seama 
Nesryn. Yeran veni de lângă rukul său o clipă mai 
târziu, mergând încet în urma lui Borte. Fata se uită 
peste umăr o dată și nu se arătă deranjată când îl văzu 
pe Yeran urmând-o. 

Sartaq chicoti. 

— Cel puţin acum s-au mai lămurit. 

Nesryn pufni, peria alunecând pe penele lui Salkhi. 

— Sunt mai confuză ca niciodată. 

— Călăreţii ale căror corturi se află lângă cel al lui 
Borte nu sunt. 

Nesryn ridică din sprâncene, dar zâmbi. 

— E bine. Nu pentru călăreţi - ci pentru ei. 

— Războiul îi schimbă pe oameni. Grăbește totul. 
El îi mângâie ceafa, degetele împletindu-se în părul ei 
înainte să îi șoptească la ureche „Vino la culcare!” 

Căldura îi străbătu corpul. 

— Mâine avem de pornit o luptă. Din nou. 

— Și o zi a morţii m-a făcut să vreau să te 
îmbrăţișez, spuse prinţul, aruncându-i un zâmbet 
dezarmant căruia nu îi putu rezista, mai ales când 
adăugă „Și să fac alte lucruri cu tine”. 

Nesryn își strânse degetele de la picioare. 

— Atunci ajută-mă să termin să-i fac toaleta lui 
Salkhi. 

Prinţul se întinse atât de repede spre peria 
aruncată de Borte încât Nesryn râse. 


Capitolul 52 


Revenite în tabăra lor din Colţi, vrăjitoarele 

Crochan așteptară. 
Manon și Cele Treisprezece descălecară de pe 
balauri. Ceva îi agită stomacul la fiecare pas spre focul 

lui Glennis. Bucata de material roșu de la capătul 
cosiței ei deveni o piatră de hotar, îngreunându-i capul. 

Aproape ajunseră la vatra lui Glennis când 
Bronwen o prinse din urmă pe Manon. 

Asterin și Sorrel, rămase în spate, se încordară, dar 
nu interveni niciuna, mai ales când Bronwen întrebă: 

— Ce s-a întâmplat? 

Manon se uită pieziș la verișoara ei. 

— Le-am cerut să se gândească la poziţia lor în 
războiul ăsta. 

Bronwen se încruntă la cer, ca și când s-ar fi 
așteptat să le vadă pe vrăjitoarele Dinţi-de-fier 
urmărindu-le. 

— ȘI? 

— Presupun că rămâne de văzut. 

— Credeam că te-ai dus acolo ca să le aduni. 

— M-am dus ca să le fac să se analizeze cine vor să 
fie, spuse Manon, dezgolindu-și dinții. 

— Nu credeam că vrăjitoarele Dinţi-de-fier sunt 
capabile de un asemenea lucru. 

Asterin spuse furioasă: 

— Ai grijă, vrăjitoareo! mârâi Asterin. 

Bronwen îi schiţă un zâmbet peste umăr și apoi i se 
adresă lui Manon: 

— Te-au lăsat să pleci în viață? 

— Desigur. 

— Vor lupta? Se vor întoarce împotriva Morathului 
și a celorlalte vrăjitoare Dinţi-de-fier? 

— Nu știu. 

Nu știa. Chiar nu știa. 

Bronwen tăcu preţ de câţiva pași. Manon tocmai 
intrase în inelul vetrei lui Glennis când vrăjitoarea 
spuse: 

— Atunci nu ar fi trebuit să ne deranjăm să 

sperăm. 

Manon nu avea niciun răspuns, așadar se 
îndepărtă, Cele Treisprezece trecând pe lângă Bronwen 
fără să se uite la ea. 

Manon o găsi pe Glennis agitând cărbunii din vatra 
sa, focul sacru din mijlocul acesteia având o strălucire 
care nu trebuia întreţinută de niciun lemn. Era un dar 
de la Brannon - o parte din regina Terrasenului era 
aici. 

— Trebuie să plecăm până mâine la amiază, spuse 
Glennis. S-a hotărât: o să ne întoarcem la vetrele 
noastre. 

Manon doar se așeză pe piatra cea mai apropiată 
de bătrână, lăsându-le pe Cele Treisprezece să adune 
orice găseau de mâncare. Dorian rămăsese în urmă cu 
balaurii. Ultima dată îl văzuse cu câteva minute în 
urmă, când îl abordaseră câteva vrăjitoare Crochan. 
Dacă de plăcere sau ca să afle informaţii, Manon nu 
știa. Se îndoia că avea să mai împartă patul cu ea prea 
curând, mai ales dacă era hotărât să plece în Morath. 

Acest gând o neliniștea. 

— Crezi că vrăjitoarele Dinţi-de-fier sunt în stare să 
se schimbe? o întrebă Manon pe Glennis. 

— Tu ar trebui să știi cel mai bine răspunsul ăsta. 

Ştia și nu era pe deplin sigură că îi plăcea concluzia 
la care ajunsese. 

— Rhiannon credea că am putea? „Credea că eu aș 
putea?” 

Privirea lui Glennis se îmblânzi, o urmă de tristețe 
zărindu-se în ochii ei când mai puse un buștean în foc. 

— Sora ta vitregă era opusul tău în multe privinţe. 
Și semăna mult cu tatăl tău. Era deschisă și sinceră și 
spunea ce simțea, indiferent de consecinţe. Unii ziceau 
că era nerușinată. Poate că nu îţi dai seama din felul în 

care se poartă acum, rosti bătrâna schițând un 
zâmbet, dar erau destule vetre care nu o plăceau și 
care nu voiau să o audă vorbind despre poporul nostru 
care eșua, despre cum exista o soluţie mai bună și 
cum și-ar putea găsi pacea popoarele noastre. In 
fiecare zi vorbea cu voce tare oricui ar fi ascultat-o 
despre posibilitatea unui regat unit al vrăjitoarelor, 
despre posibilitatea unui viitor în care nu trebuia să ne 
ascundem sau să ne împuţinăm. Mulţi spuneau că era 
nesăbuită. Au crezut-o nebună, mai ales când a plecat 
să te caute, să vadă dacă erai de acord cu ea, în ciuda 
trecutului vostru sângeros. 

Ea ar fi murit pentru acel vis, pentru acel posibil 
viitor. Manon o ucisese pentru asta. 

Glennis spuse: 

— Așadar, credea Rhiannon că vrăjitoarele Dinţi- 
de-Fier se puteau schimba? Probabil că era singura 
vrăjitoare Crochan care credea, dar era foarte convinsă 
de asta. Pielea lăsată a gâtului se undui. Credea că voi 
două ați putea conduce împreună Regatul 
Vrăjitoarelor. Că le-aţi putea conduce pe vrăjitoarele 
Dinţi-de-fier și Crochan și că împreună aţi putea să 
refaceţi ce s-a ruinat cu mult timp în urmă. 

— lar acum sunt doar eu. 

Jongla cu ambele sarcini. 

— Acum ești doar tu. Glennis o privi direct, 
neiertător. O punte între noi. 

Manon acceptă farfuria de mâncare pe care i-o 
dădu Asterin înainte ca aghiotanta să ia loc lângă ea. 

— Vrăjitoarele  Dinţi-de-fier au să se schimbe, 
spuse Asterin. Ai să vezi. 

Sorrel mormăi de pe cea mai apropiată piatră, pe 
chipul ei citindu-se dezaprobarea. 

— Au să se schimbe. Jur! 

510 


Glennis schiță un zâmbet, dar Manon nu spuse 
nimic, începând să mănânce. 

În urmă cu câteva luni, îi zisese lui Elide să aibă 
speranţă. 

Dar poate că, la urma urmei, speranţă n-avea să 
fie pentru niciuna dintre ele. 


Dorian zăbovi lângă balauri ca să răspundă 
întrebărilor puse de vrăjitoarele Crochan care fie nu 
voiau, fie erau prea speriate să le întrebe pe Cele 
Treisprezece ce se întâmplase în trecătoarea Ferian. 

Nu, în urma lor nu se aduna nicio armată. Nu îi 
urmărise nimeni. Da, Manon vorbise cu vrăjitoarele 
Dinţi-de-fier și le ceruse să i se alăture. Da, ei 
scăpaseră nevătămaţi. Da, ea vorbise și cu vrăjitoarele 
Dinţi-de-fier, și cu cele Crochan. 

Cel puţin asta îi spusese Asterin în lungul zbor de 
întoarcere. El nu se deranjase să discute cu Manon 
despre următorii lor pași. Nu încă. 

lar când Asterin tăcuse, Dorian căzuse pe gânduri. 
Se gândise la tot ce văzuse în trecătoarea Ferian, la 
fiecare culoar, sală și put care duhnea a durere și frică. 

La ce construiseră tatăl lui și Erawan, la ce fel de 
regat moștenise el. 

Cheile Wyrd se agitară, șoptind. Dorian le ignoră și 
își trecu o mână peste mânerul sabiei Damaris. Aurul 
rămase cald în ciuda gerului. 

Da, era o sabie a adevărului, dar și o aducere 
aminte a ceea ce fusese cândva Adarlanul și a ceea ce 
ar fi putut să redevină. 

Dacă, în timpul rămas, nu ezita și nu se îndoia. 

Ar fi putut să îndrepte lucrurile. Pe toate. Ar fi putut 

remedia situaţia. 

Damaris îi confirmă printr-o căldură mângâietoare 
și liniștită. 

Dorian părăsi micul grup de vrăjitoare Crochan și 
se îndreptă spre o bucată de pământ de deasupra 
prăpastiei mortale cu roci și zăpadă. 

Munţii sălbatici se întindeau în toate direcțiile, dar 
el se uită spre sud-est. Spre Morath, care se ivea în 
depărtare. 

În seara din pădurea Eyllwe reușise să se 
transforme într-un corb. Acum presupunea că mai 
trebuia doar să învețe să zboare. 

Se concentră la vârtejul de putere brută. Căldura îl 
cuprinse, oasele scârțâindu-i, lumea lărgindu-se. 

Deschise ciocul și scoase un cârâit. 

Întinzându-și aripile negre, Dorian începu să se 
antreneze. 


Capitolul 53 


Cineva dăduse foc coapsei ei. 

Nu Aelin, pentru că era plecată, închisă într-un 
sarcofag de fier și dusă pe mare. 

Dar cineva o arsese până la os, atât de intens încât 
cea mai mică mișcare pe ce stătea întinsă - un pat?, o 
saltea? - o făcea să simtă durerea în tot corpul. 

Lysandra deschise ochii, scoțând un geamăt slab 
din gâtul uscat. 

— Ușor, vui o voce gravă. 

Cunoștea vocea. Cunoștea parfumul - ca de pârâu 
limpede și iarbă proaspătă. Aedion. 

Își îndreptă ochii, grei și dureroși, spre sunet. 

Părul lui strălucitor atârna moale, pătat de sânge, 
și avea cearcăne purpurii sub ochii turcoaz extrem de 

triști și goi. 

Se aflau într-un cort improvizat, singura lumină a 
lămpii care se legăna în vântul rece pătrunzând printre 
clape. Fusese învelită cu pături, deși el stătea pe o 
găleată răsturnată, purtând încă armura, fără ceva 
care să îl încălzească. 

Lysandra își dezlipi limba de cerul gurii și ascultă 
lumea de dincolo de cortul slab luminat. 

Haos. Strigăte. Nişte bărbaţi țipau. 

— Am cedat Perranthul, spuse răgușit Aedion. Au 
trecut două zile de când suntem pe fugă. Incă trei și 
ajungem în Orynth. 

Ea se încruntă ușor. Fusese inconștientă atât de 
mult timp? 

— Am fost nevoiţi să te urcăm într-o căruță, cu 
ceilalți răniţi. Seara asta este prima în care am 
îndrăznit să oprim. Înghiţi și gâtul puternic i se mișcă. 
În sud a lovit o furtună care a încetinit Morathul - doar 
puțin. 

Ea încercă să-și înghită uscăciunea din gât. Ultimul 
lucru pe care și-l amintea era că înfrunta ilkenii, 
niciodată atât de conștientă de limitele unui corp 
muritor, și cum până și Aelin, care părea atât de înaltă 
când mergea prin lume, era mică pe lângă creaturi. 
Apoi, ghearele îi sfâșiaseră piciorul, iar ea reușise să 
dea o lovitură perfectă și să doboare un ilken. 

— Ne-ai adunat soldaţii, spuse el. Am pierdut lupta, 
dar nu au fugit rușinați. 

Lysandra reuși să scoată o mână de sub pături și o 
întinse spre urciorul cu apă de lângă pat. Aedion se 
mișcă imediat, umplând o cană. 

Dar când o apucă, tânăra observă culoarea și 
forma degetelor ei. 

Propria ei mână. Propriul braţ. 

— Te-ai... transformat, spuse Aedion, văzând că se 
uita cu ochi mari. Când vindecătoarea îţi cosea piciorul. 
Cred că durerea... Ai revenit în trupul ăsta. 

Groaza, furia și greaţa roiră prin ea. 

— Câţi au văzut? Fură primele ei cuvinte, fiecare la 
fel de răgușit și uscat ca șmirghelul. 

— Nu-ţi face griji. 

Ea bău apa. 

— Știu cu toţii? 

El dădu serios din cap. 

— Ce le-ai spus... despre Aelin? 

— Că a fost plecată într-o misiune importantă cu 
Rowan și ceilalţi. Și că este atât de secretă încât nu am 
îndrăznit să vorbim despre asta. 

— Soldaţii sunt... 

— Nu-ţi face griji, repetă el, deși ea văzu 
încordarea pe chipul lui. 

Ei se adunaseră în jurul reginei lor, doar ca să își 
dea seama că fusese o iluzie, că forța Aducătoarei- 
Luminii nu îi însoțea, că nu avea să-i protejeze de 
armata din spatele lor. 

— Imi pare rău, șopti ea. 

Aedion luă cana goală înainte să o apuce de mână, 
strângându-i-o ușor. 

— Mie îmi pare rău, Lysandra! Pentru tot. Gâtul i se 
înălţă din nou. Când am văzut ilkenii, când te-am văzut 
că îi înfrunţi... 

„Căţea inutilă și mincinoasă”. Cuvintele spuse de el 
o înfuriaseră, o făcuseră să uite de durere și-i sporiseră 
concentrarea. 

— Tu ai făcut asta, zise pe un ton grav, pentru 
Terrasen. Pentru Aelin. Pe toţi zeii, erai dispusă să mori 
pentru asta! 

— Eram, se auzi cuvântul rece precum oţelul. 

Aedion clipi când ea își retrase mâna. Piciorul o 
durea și-i zvâcnea, dar reuși să se ridice, să îi 
întâlnească privirea. 

— Am fost înjosită și umilită în multe feluri mulţi 
ani, spuse ea cu vocea tremurândă. Nu de frică, ci din 
cauza valului care ridica totul în ea, arzând împreună 
cu rana de la picior. Dar niciodată nu m-am simţit mai 
umilită ca atunci când m-ai aruncat în zăpadă. Când 
mi-ai spus că sunt o căţea mincinoasă în faţa 
prietenilor și aliaţilor noștri. Niciodată. Ea ura lacrimile 
de furie care îi înţepau ochii. Cândva, am fost forțată 
să mă târăsc în faţa oamenilor. Și pe toţi zeii, aproape 
m-am târât în faţa ta în ultimele luni! Și totuși, aproape 
că am fost nevoită să mor ca să îţi dai seama că ai fost 
un măgar? Trebuie să fiu cu un picior în groapă ca să 
mă vezi din nou ca pe un om? 

Aedion nu își ascunse regretul din privire. Ea își 
petrecuse ani întregi citind oamenii și știa că fiecare 
emoție agonizantă de pe chipul lui era adevărată. Dar 
asta nu anula ce spusese și făcuse el. 

Lysandra își atinse pieptul cu o mână, chiar 
deasupra inimii frânte. 

— Mi-am dorit să fii tu, spuse ea. După Wesley, 
după toate, mi-am dorit să fii tu. Ce mi-a cerut Aelin să 
fac nu avea nicio legătură cu asta. Ce mi-a cerut nu mi 
s-a părut niciodată o povară pentru că oricum la sfârșit 
am vrut să fii tu. Ea nu își șterse lacrimile care-i 
alunecară pe obraji. lar tu m-ai aruncat în zăpadă... 

Aedion se lăsă în genunchi și se întinse după mâna 
ei. 

— Am să regret întotdeauna. Lysandra, n-am să uit 
nicio secundă din ce s-a petrecut; n-am să încetez să 
mă urăsc pentru asta. Și sunt atât de... 

— Nu! Ea își smuci mâna. Nu îngenunchea! Nu te 

deranja! zise și-i arătă clapele cortului. Noi doi nu mai 
avem ce să ne spunem. 

Agonia traversă din nou chipul lui Aedion, dar ea 
ignoră senzaţia pe care i-o dădea și cum se simțea 
văzându-l pe Aedion ridicându-se în picioare, gemând 
ușor din cauza vreunei dureri a trupului său puternic. 
Preţ de câteva clipe nu făcu decât să o privească: 

— Am vorbit serios când ţi-am făcut acele 
promisiuni pe plaja din Golful Craniului, spuse el și apoi 
plecă. 

Aedion își petrecuse o bună parte din viaţă 
disprețuindu-se pentru diversele lucruri pe care le 
făcuse, dar niciodată nu se simţise mai ticălos decât 
atunci când o văzuse pe Lysandra plângând din cauza 
lui. 

Abia îi auzea pe soldaţii din jurul lui, încordaţi și 
speriaţi în ninsoarea spulberată dintre corturile lor 
ridicate rapid. Câţi răniţi aveau să mai moară în 
noaptea asta? 

Se folosise deja de funcţia lui ca Lysandra să fie 
îngrijită de cele mai bune vindecătoare pe care le 
aveau. Și tot nu era destul, pentru că ele nu aveau 
daruri magice. Așadar, în ciuda abilităţilor Lysandrei de 
a se vindeca repede, tot fuseseră nevoite să îi coasă 
piciorul, iar acum îi schimbau bandajele la câteva ore. 
Din fericire, rana se închisese, foarte probabil destul de 
repede ca să evite infectarea. 

Cu răni intrate în putrefacție și sângele infectat 
care le curgea prin vene, mulţi dintre răniții din jurul lor 
nu erau în aceeași situaţie... Tot mai multe trupuri 
fuseseră lăsate în urmă în zăpadă în fiecare dimineaţă 

pentru că pământul era prea îngheţat, iar ei nu aveau 
timp să îi îngroape. 

„Mâncare pentru bestiile lui Erawan”, șoptiseră 
soldaţii la plecare. Era ca și când i-ar fi oferit inamicului 
mâncare gratis. 

Aedion ignoră acea discuţie și nemulțumirile 
privind lupta și înfrângerea lor. Inainte să campeze în 
seara asta, o treime din soldaţi, inclusiv membrii 
legiunii Bane, primiseră diverse sarcini care să îi ţină 
ocupați și să îi obosească după o zi de fugă, astfel 
încât să nu mai aibă energie să mormăie. 

Aedion se îndreptă spre cortul lui, poziţionat chiar 
în faţa cercului corturilor vindecătoarelor unde era 
Lysandra. Faptul că-i oferise un cort privat fusese încă 
un privilegiu obținut de pe urma funcţiei lui. 

Aproape ajunsese la micul cort - era inutil să își 
ridice cortul de război când urmau să fugă din nou 
peste câteva ore - când reperă siluetele îngrămădite 
lângă focul de afară. 

Își domoli pașii. 

Ren se ridică în picioare, gluga grea umbrindu-i 
chipul încordat. 

Totuși, bărbatul de lângă Ren îl făcu pe Aedion să 
se enerveze periculos de mult. 

— Darrow, spuse el. Aș fi zis că ai ajuns deja în 
Orynth. 

Lordul îmbrăcat în blănuri nu zâmbi. 

— Am venit să transmit personal un mesaj. De 
vreme ce curtenii mei cei mai de încredere par înclinați 
să aleagă o altă tabără. 

Așadar, bătrânul ticălos știa că Lysandra se 
prefăcea a fi Aelin și știau și de rolul lui Nox Owen în 
mutarea armatei din calea lui. 

— Atunci, să terminăm odată! spuse Aedion. 

Ren se încordă, dar nu zise nimic. 

Buzele subţiri ale lui Darrow se ridicară într-un 
zâmbet crud. 

— Pentru actele tale de revoltă nesăbuită, pentru 
că nu mi-ai ascultat ordinul și nu ţi-ai dus soldați unde 
ti s-a spus, pentru înfrângerea totală la graniţă și 
pierderea Perranthului, ești retrogradat. 

Aedion abia auzi cuvintele. 

— Acum poţi să te consideri un soldat în legiunea 
Bane, dacă te acceptă. lar în ceea ce o privește pe 
impostoarea pe care ai tot etalat-o... Zâmbi 
dispreţuitor spre corturile vindecătoarelor. 

Aedion mârâi. 

Darrow miji ochii. 

— Dacă mai pretinde vreodată că este prinţesa 
Aelin... Aedion aproape îi sfâșie gâtul auzind cuvântul 
„prinţesă” - atunci nu voi avea de ales decât să îi 
semnez ordinul de execuție. 

— Aș vrea să te văd încercând s-o faci! 

— Aș vrea să te văd cum mă oprești. 

Aedion zâmbi superior. R 

— O, nu cu mine o să ai de-a face. li urez succes 
oricărui om care încearcă să rănească o creatură 
metamorfică atât de puternică! 

Darrow ignoră promisiunea și întinse o mână. 

— Sabia din Orynth, dacă vrei. 

Ren tresări. 

— Ai înnebunit, Darrow! 

Aedion îl fixă pur și simplu cu privirea, iar bătrânul 
lord spuse: 

— Sabia îi aparţine adevăratului general al 
Terrasenului, prinţului său comandant. De vreme ce 
titlul nu-ţi mai aparţine, sabia o să revină în Orynth 
până la alegerea unui alt purtător potrivit. 

— Sabia este în posesia noastră, Darrow, datorită 
lui Aedion, mormăi Ren. Dacă nu ar fi recâștigat-o, ar fi 
ruginit încă în tezaurul Adarlanului. 

— O să-i fim veșnic recunoscători. Cel puţin în 
privinţa asta. 

Un vuiet surd umplu mintea lui Aedion. Darrow 
rămase cu mâna întinsă. 

Pentru eșecul de pe câmpurile de luptă, pentru că 
nu reușise să apere pământul pe care îi promisese lui 
Aelin să îl salveze, pentru ce îi făcuse femeii 
metamorfice pe care o iubise din clipa în care-i sfâșiase 
pe soldaţii valgi în canalele din Rifthold, presupunea că 
merita asta. 

Aedion își scoase sabia de la centură, iar Ren 
protestă zgomotos. 

Însă el îl ignoră pe lord și aruncă sabia din Orynth 
spre Darrow, pierzându-și echilibrul odată cu lipsa 
greutăţii obiectului. 

Bătrânul se holbă la sabia pe care o ţinea și chiar 
își trecu un deget peste mânerul din os, ticălosul 
nesuferit neputând să își mascheze uimirea. 

— Sabia din Orynth este doar o bucată de metal și 
os, zise simplu Aedion. Intotdeauna a fost. Contează 
ceea ce îi inspiră celui ce o poartă. Adevărata inimă a 
Terrasenului. 

— Ce poetic ești, Aedion! fu răspunsul lui Darrow 
înainte să se întoarcă, îndreptându-se spre escorta 
care îl aștepta dincolo de marginea taberei. 
Comandantul tău, Kyllian, este acum generalul legiunii 
Bane. Lui să i te prezinţi pentru ordine. 

Zăpada îl înghiţi pe bătrânul lord după câţiva pași. 

— Pe naiba nu ești tu generalul! mărâi Ren. 

— Dacă lorzii Terrasenului așa au hotărât, așa este. 

— De ce nu lupţi pentru asta? Ochii lui Ren erau 

aprinși. l-ai dat pur și simplu sabia aia... 

— Nu-mi pasă. Aedion nu se deranjă să își ascundă 
extenuarea, dezamăgirea și furia din voce. Să ia sabia 
și armata! Nu-mi pasă. 

Ren nu îl opri când Aedion intră în cortul său și nu 
mai ieși până la răsărit. 


Lorzii Terrasenului îi luaseră generalului Ashryver 
sabia. 

Vestea se răspândi de la un foc de tabără la altul, 
circulând printre soldaţi. 

Soldatul era nou în legiunea Bane, fiind acceptat în 
rândurile lor doar în vara trecută. Era o onoare, chiar și 
în timp de război. O onoare, deși familia soldatului 
plânsese la plecarea lui. 

Ca să lupte pentru prințul Aedion, să lupte pentru 
Terrasen, meritase să îndure povara părăsirii fermei și 
s-o lase în urmă pe fiica dulce a fermierului pe care nu 
avusese șansa să o sărute măcar. 

Atunci meritase. Dar acum nu. 

Prietenii pe care și-i făcuse în lunile de instrucţie și 
luptă erau morți. 

Ghemuit lângă un foc de tabără prea mic, soldatul 
era ultimul dintre  recruţii tineri care fuseseră 
nerăbdători să se pună la încercare împotriva valgilor 
la începutul verii. 

Acum, în miezul iernii, se considera un prost. Dacă 
se deranja măcar să vorbească. 

Cuvintele deveniseră inutile, străine. La fel de 
străine ca trupul lui pe jumătate îngheţat, care nu se 
încălzea niciodată, deși dormea cât de aproape de foc 
îndrăznea. Dacă reușea să adoarmă, cu ţipetele 

răniților și muribunzilor, știind ce îi aștepta spre nord. 

Nu mai era nimeni care să îi ajute, să îi salveze. 
Regina pe care o crezuseră printre ei fusese o 
minciună. O înșelătorie a femeii metamorfice. Nu știa 
unde lupta acum Aelin Galathynius, ce i se păruse mai 
important decât soldaţii ei. 

Noaptea îngheţată se lăsă tot mai apăsător, 
amenințând să devoreze micul foc din fața lui. Soldatul 
se apropie de flăcări, tremurând sub mantia uzată și 
zvâcnind din cauza tuturor durerilor și zgârieturilor de 
peste zi. 

Totuși, nu intenţiona să abandoneze armata asta 
așa cum șopteau ceilalţi. Chiar dacă prinţul Aedion își 
pierduse titlul, chiar dacă regina lor plecase, nu avea 
de gând să abandoneze armata. 

Făcuse un jurământ să protejeze Terrasenul, să își 
apere familia, și voia să se ţină de cuvânt. 

Chiar dacă acum știa că nu avea s-o mai vadă 
vreodată. 


* 


Încă ningea când se puseră din nou în mişcare, 
ninsoarea însoțindu-i în următoarele două zile și 
alungându-i spre nord cu fiecare kilometru lung. 

Decizia lui Darrow nu conta prea mult. Kyllian 
refuza de-a dreptul să dea vreun ordin fără aprobarea 
lui Aedion. Refuza să poarte armura potrivită gradului 
său și să ocupe cortul de război. 

Aedion știa că el câștigase loialitatea soldaţilor cu 
mult timp în urmă, la fel cum legiunea Bane o 
câștigase pe a lui, dar asta nu îl împiedica să urască 
puțin situaţia, să vrea ca Kyllian să preia complet 
comanda. 

Piciorul Lysandrei se vindecase suficient încât să 
călărească, dar nu prea o vedea. Ea rămânea lângă 
Ren, amândoi călătorind în apropierea vindecătoarelor, 
în caz că i s-ar fi desfăcut cusătura. Când Aedion o 
zărea, adesea îl fixa cu privirea până când îl făcea să 
vrea să vomite. 

În a treia zi, cercetașii se grăbeau spre «i, 
raportând că Morathul avansase și că îi prindea din 
urmă cu repeziciune. 

Aedion știa cum avea să decurgă situaţia. Vedea 
pașii greoi și chipurile scobite de foame din jurul lui. 

Orynthul era la o jumătate de zi distanţă. Dacă 
terenul era accesibil, aveau o șansă să ajungă în 
spatele zidurilor vechi. Dar între ei și oraș era râul 
Florine, prea lat ca să fie traversat fără bărci. Cel mai 
apropiat pod era prea departe spre sud ca să riște. 

În perioada asta a anului, probabil nu înghețase 
încă. Și chiar și așa, râul fiind atât de lat și de adânc, 
stratul de gheaţă deseori nu-l acoperea pe deplin. Ca 
armata lor să traverseze, trebuiau să riște să spargă 
gheața. 

Erau și alte căi spre Orynth: puteau să o ia spre 
nord, către munţii Staghorn și să se întoarcă în sud, 
spre orașul de la poalele lor, dar fiecare oră de 
întârziere permitea armatei Morathului să câștige 
teren. 

Aedion călărea lângă Kyllian când Elgan veni 
galopând lângă ei, calul scoțând fuioare de aer cald în 
aerul plin de fulgi. 

— Râul este la șaisprezece kilometri înainte, spuse 
Elgan. Trebuie să luăm acum o hotărâre! 

Să riște să traverseze podul dinspre sud sau să 
sacrifice orele de care ar fi avut nevoie s-o ia pe calea 
cea lungă spre nord. Ren, reperându-le grupul, își 

îndemnă calul să se apropie. 

Kyllian așteptă ordinul. Aedion ridică o sprânceană. 

— Tu ești generalul. 

— Rahat! spuse furios Kyllian. 

Aedion se întoarse spre Elgan. 

— Ai vreo veste despre starea gheții? 

Elgan scutură din cap. 

— Nicio veste despre asta sau despre pod. 

Înainte nu erau decât straturi nesfârșite de zăpadă. 
Aedion nu îndrăzni să se uite înapoi, către rândurile de 
soldați încovoiaţi care mergeau cu greu. 

Ren, la fel de tăcut cum venise, se retrase spre 
locul în care călărea lângă Lysandra. 

Aripile fluturară prin vânt și zăpadă, iar apoi un 
șoim ţâșni spre cer, cu un picior întins stângaci 
dedesubt. 

— Continuaţi să călăriţi, fu tot ce le spuse Aedion 
însoțitorilor lui. 


Lysandra se întoarse într-o oră și i se adresă doar 
lui Ren, tânărul lord galopând apoi spre Aedion, care 
călărea încă pe lângă Elgan și Kyllian. 

Ren se albise la față. 

— Nu este nicio gheaţă pe Florine, iar cercetașii 
Morathului s-au furișat înainte și au dărâmat podul 
sudic. 

— Ne conduc spre nord, șopti Elgan. 

Ren dădu aprobator din cap. 

— Au să ne ajungă până mâine-dimineaţă. 

Nu aveau timp să se gândească să fugă spre 
intrarea nordică din Orynth, iar cum Florine care era la 
doar câţiva kilometri înainte, prea lat și adânc să fie 

traversat, prea rece ca să îndrăznească să înoate și 
Morathul se apropia din urmă, erau prinși. 


Capitolul 54 


Chaol îi dădu din mână un măr Farashei, iapa 
frumoasă și neagră fiind sperioasă după primul ei zbor. 

După câte se vedea, până și calul lui Hellas s-ar fi 
putut speria, deși Chaol presupunea că oricărei 
persoane cu scaun la cap i s-ar fi părut descurajant să 
se trezească legănându-se la câţiva zeci de metri în 
aer. 

— Altcineva ar putea face asta în locul tău. 
Rezemându-se de zidul grajdului fortăreței, Yrene îl 
privi lucrând, supraveghindu-i fiecare pas șchiopătat. 
Ar trebui să te odihnești. 

Chaol scutură din cap. 

— Ea nu știe ce naiba se întâmplă. Aș vrea să 
încerc să o calmez înainte să doarmă. 

Înainte de lupta de a doua zi - înainte ca ei să aibă 
o șansă de a salva cu adevărat orașul Anielle. 

El încă se gândea la tot ce se întâmplase în 
ultimele luni în care fusese plecat, la lupte și la 
pierderi, la direcţia în care o luaseră Dorian cu Manon 
și Cele Treisprezece. Chaol putea doar să se roage ca 
prietenul lui să reușească și să nu fi luat asupra sa 
sarcina să făurească el Lacătul. 

Simţind nevoia să dezvăluie tot ce aflase, îi 
părăsise pe Aelin și pe ceilalţi în apropierea Marii Săli 
ca să găsească niște mâncare, luând-o imediat pe 
Farasha cu el. În mare parte pentru siguranţa tuturor 
din jurul calului Munigi, de vreme ce Farasha încercase 
să-l muște pe soldatul cel mai apropiat de ea în clipa în 
care i se scosese gluga - și nici măcar acesta nu îi 

524 


ascunsese ce se întâmpla mai exact cuștii 
supradimensionate în care o puseseră. 

Dar Farasha nu îi mușcase mâna înainte să muște 
din măr, așadar Chaol se rugă să îl ierte pentru zborul 
brutal. O parte din el se întreba dacă iapa știa că îl 
doare spatele, că avea nevoie de baston, că alesese să 
fie aici. 

Își trecu o mână prin coama ei neagră și îi mângâie 
grumazul musculos. 

— Ești gata ca mâine să calci în picioare niște 
soldați valgi, prieteno? 

Farasha forăi, privindu-l cu un ochi negru ca și 
când l-ar fi întrebat „Tu ești?” 

Chaol zâmbi, iar Yrene râse încetișor. 

— Ar trebui să mă întorc în sală, spuse soţia lui. Să 
văd cine are nevoie de ajutor. 

Dar ea zăbovi. 

Privirile li se întâlniră peste spatele puternic al 
Farashei. 

El ocoli iapa, gândindu-se încă la mușcătura ei. 

— Știu, spuse Chaol încet. 

Yrene își înclină capul. 

— Ce știi? 

Chaol își împleti degetele cu ale soţiei și le puse 
mâinile pe pântecul încă plat. 

— O, fu tot ce spuse Yrene, rămânând cu gura 
deschisă. Eu... Cum? 

Inima lui Chaol bătea cu putere. 

— Așadar, este adevărat. 

Ochii ei aurii îi studiară pe ai lui. 

— Vrei să fie? 

Chaol îi atinse obrazul cu o mână. 

— Mai mult decât mi-am dat seama vreodată. 

Zâmbetul lui Yrene fu destul de larg și frumos încât 

să îi frângă inima. 

— Este adevărat, șopti ea. 

— De câte luni? 

— Aproape două. 

El îi studie pântecul - locul care, curând, avea să se 
împlinească odată cu odrasla care creștea în ea. 
Copilul lor. 

— Presupun că nu mi-ai spus pentru că nu voiai să 
mă îngrijorez. 

Yrene își mușcă buza. 

— Cam așa ceva. 

El pufni. 

— Și când ai fi mers clătinându-te cu burta la gură? 

Yrene îl lovi în braţ. 

— N-am de gând să merg c/ătinându-mă! 

Chaol râse și o trase în brațele lui. 

— Ai să te clatini frumos, asta am vrut să spun. 
Râsul lui Yrene răsună în el, iar Chaol o sărută pe cap 
și pe tâmplă. O să avem un copil, îi șopti în păr. 

Ea îl cuprinse în braţe. 

— Da, șopti Yrene. Dar de unde ai știut? 

— Din câte se pare, mormăi Chaol, tatăl meu este 
mai atent decât mine. 

El simţi mai mult decât văzu că ea se crispă. 

— Nu ești supărat că nu ţi-am spus? 

— Nu. Aș fi apreciat să aud mai întâi de la tine, dar 
înțeleg de ce nu ai vrut să spui încă. Pe cât de prostesc 
ar putea părea, adăugă mușcând-o de ureche. 

Yrene îl lovi în coaste, iar el râse din nou. Râse 
chiar dacă în fiecare zi în care duceau lupta asta, 
înfruntând toţi inamicii, se temea să facă o greșeală 
fatală. Nu reușise să uite că, dacă ar fi murit, i-ar fi luat 
pe amândoi cu el. 

Strângându-l mai mult în braţe, Yrene își lăsă capul 

pe pieptul lui. 

— Ai să fii un tată minunat, spuse ea încet. Mai bun 
decât a fost vreodată cineva. 

— Ce mă mai laudă femeia care, în urmă cu doar 
câteva luni, voia să mă arunce de la cea mai înaltă 
fereastră din Torre! 

— O vindecătoare nu ar fi niciodată atât de lipsită 
de profesionalism. 

Chaol zâmbi și-i inspiră parfumul înainte să se 
retragă și să își atingă buzele de ale ei. 

— Yrene, sunt peste măsură de bucuros că 
împărtășesc asta cu tine. Orice ai nevoie, sunt la 
dispoziția ta. 

Ea zâmbi. 

— Periculoase cuvinte! 

Dar Chaol își trecu degetul mare peste verighetă. 

— Atunci am să fiu nevoit să câștig repede războiul 
ăsta, ca să ne construim casa până la vară. 

Yrene își dădu ochii peste cap. 

— E un motiv nobil ca să îl înfrângi pe Erawan. 

Chaol îi mai fură un sărut. 

— Oricât de mult aș vrea să îţi arăt că sunt la 
dispoziţia ta, îi șopti el, trebuie să mă ocup de altceva 
înainte de culcare. 

Yrene ridică din sprâncene. 

El se strâmbă. 

— Trebuie să o prezint pe Aelin tatălui meu, înainte 
să se cunoască întâmplător. 

Bărbatul nu se apropiase de sală când sosiseră ei, 
iar pe Chaol îl preocupase prea mult bunăstarea 
Farashei ca să se deranjeze să îl caute. 

Yrene se crispă, deși amuzamentul licări în ochii ei. 

— Este rău dacă vreau să vin cu tine? Și să aduc 
niște gustări? 

Chaol o cuprinse de umeri cu un braț, mângâind-o 
pe Farasha de despărţire înainte să plece. In ciuda 
bastonului, șchiopăta la fiecare pas, iar durerea de 
spate îi cobora spre picioare, dar era secundară. Totul, 
chiar și războiul nenorocit era secundar față de grija 
pentru femeia de lângă el. 

Faţă de viitorul pe care aveau să și-l croiască 
împreună. 


Pe cât de bine decursese conversaţia dintre Yrene 
și Chaol, pe atât de rău merseseră lucrurile între Aelin 
Galathynius și tatăl lui. 

Yrene nu aduse gustări, dar asta doar pentru că, 
înainte ca ei să ajungă în Marea Sală, se întâlniseră cu 
tatăl lui, care se îndrepta furtunos spre camera în care 
Aelin şi însoțitorii ei se retrăseseră ca să se 
odihnească. 

— Tată! spuse Chaol, ajungându-l din urmă. 

Yrene nu zise nimic, atentă la mișcările lui Chaol. 
Dacă șchiopăta atât de mult, în ciuda faptului că magia 
ei își revenise, însemna că spatele îl durea foarte mult. 
Nu știa unde își lăsase scaunul - dacă fusese strivit sub 
resturile căzute. Se ruga să nu fie așa. 

— Nu m-ai trezit când a sosit regina Terrasenului în 
castelul meu? izbucni tatăl lui. 

— Nu era o prioritate. 

Chaol se opri în faţa ușii unei camere mici care 
fusese eliberată pentru regină și bătu. 

Un mormăit fu singura confirmare înainte ca soțul 
lui Yrene să deschidă ușa cu umărul doar cât să bage 
capul înăuntru. 

— Tatăl meu, spuse Chaol oricui se afla înăuntru, 

probabil reginei, ar vrea să te vadă. 

Foșnitul unor haine și niște pași se auziră după 
câteva clipe de liniște. 

Yrene rămase în urmă când Aelin Galathynius 
apăru cu faţa și mâinile curate, dar cu hainele încă 
murdare. Lângă ea stătea acel spiriduș Fae înalt cu păr 
argintiu - Rowan Whitethorn, despre care nobilii 
vorbiseră cu atâta frică și respect în urmă cu câteva 
luni. În cameră, lady Elide se rezema de zidul 
îndepărtat, cu o tavă de mâncare alături, iar un lup alb 
stătea întins pe pământ, supraveghind totul cu ochii 
întredeschiși. 

Era șocant să vadă schimbarea, să își dea seama 
că acești Fae puteau fi puternici și bătrâni, dar aproape 
sălbatici totodată. După câte se vedea, și regina 
prefera acest trup, urechile ei delicate și ascuţite fiind 
pe jumătate ascunse în părul despletit. În spatele său 
nu se zăreau nici războinicul melancolic și blond, 
Gavriel, nici înfiorătorul Lorcan. Cel puţin pentru asta, îi 
mulțumi Silbei. 

Aelin lăsă ușa deschisă, deși cei doi curteni ai lor 
rămaseră așezați, aproape plictisiţi. 

— Ca să vezi, fu tot ce spuse regina când ieși pe 
hol. 

Tatăl lui Chaol îl măsură din priviri pe prinţul 
războinic de lângă ea și, întorcând capul spre Chaol, 
zise: 

— Presupun că s-au întâlnit în Wendlyn. După ce ai 
trimis-o acolo. 

Yrene se încordă la batjocura din vocea bărbatului. 
Ticălos oribil. 

Aelin ţăţăi. 

— Da, da, să vorbim și despre asta. Deși nu cred că 
fiul tău regretă cu adevărat, nu-i așa? Privirea lui Aelin 

se îndreptă spre Yrene, iar ea încercă să nu tresară 
văzând ochii turcoaz-aurii, diferiţi de focul pe care îl 
zărise în acea seară din Innish, dar încă ageri. 
Amândouă erau diferite de fetele care fuseseră 
cândva. Un zâmbet apăru pe buzele reginei. Cred că s- 
a descurcat destul de bine. Ea se încruntă la soțul ei. 
Cel puţin Yrene nu pare genul de femeie care să 
doarmă și să-i sforăie la ureche toată noaptea. 

Yrene tuși când prinţul Rowan îi zâmbi reginei. 

— Nu mă deranjează că sforăi, spuse el încet. 

Lui Aelin îi zvâcni gura când se întoarse spre tatăl 
lui Chaol. Nici Yrene nu mai râse când văzu chipul 
întunecat al bărbatului. Chaol era încordat ca un arc în 
clipa în care regina îi spuse tatălui său: 

— Nu te obosi să mă tachinezi. Sunt obosită și 
flămândă și n-o să se termine bine pentru tine. 

— Asta e fortăreaţa mea! 

Aelin se dădu în spectacol uitându-se cu gura 
căscată la tavan, pereţi și podea. 

— Serios? 

Yrene fu nevoită să își plece fruntea ca să își 
ascundă zâmbetul, ca și Chaol. 

Dar Aelin îi spuse lordului din Anielle: 

— Sper că nu ai să ne stai în cale. 

O limită trasată. Lui Yrene i se poticni respiraţia în 
gât. 

— Din câte știam, nu ești regina Adarlanului, zise 
categoric tatăl lui Chaol. 

— Nu, dar fiul tău este Mâna Regelui, ceea ce 
înseamnă că îţi este superior. Aelin îi zâmbi cu o 
drăgălășenie oribilă lui Chaol. Nu i-ai spus? 

Yrene și Aelin nu mai erau fetele din Innish, dar 
focul sălbatic rămăsese încă în spiritul reginei. Focul 
sălbatic atins de nebunie. 

Chaol ridică din umeri. 

— M-am gândit să îi spun când se ivea ocazia. 

Tatăl lui se încruntă. 

Totuși, prinţul Rowan îi spuse bărbatului: 

— Ţi-ai apărat și pregătit admirabil oamenii. Nu 
plănuim să îţi luăm asta. 

— Nu am nevoie de îngăduinţa brutelor Fae! zise 
furios lordul. 

Aelin îl bătu pe umăr pe Rowan. 

— Brută! Îmi place. Mai bine decât „hrăpăreţ”, nu-i 
așa? 

Yrene nu știa despre ce vorbea regina, dar își 
înăbuși oricum râsul. 

Aelin simulă o plecăciune spre lordul din Anielle. 

— Cu observaţia asta ca despărțire, noi avem de 
gând să ne terminăm cina. O seară frumoasă, ne 
vedem mâine pe metereze și te rog să putrezești în 
iad! 

Apoi Aelin se întoarse, conducându-și cu o mână 
soțul înăuntru, dar nu înainte ca regina să zâmbească 
peste umăr la Yrene și Chaol și să spună, cu ochi 
strălucitori - cu bucurie și căldură de data asta: 

— Felicitări! 

Yrene habar n-avea cum de știa, dar simţul 
mirosului fiinţelor Fae era supranatural, așa că zâmbi 
când făcu o plecăciune - chiar înainte ca Aelin să 
trântească ușa în faţa lordului din Anielle. 

Chaol se întoarse spre tatăl lui, ascunzând bine 
orice urmă de amuzament. 

— Ei bine, ai văzut-o! 

Tatăl lui Chaol tremură de furie și umilinţă, 
presupuse Yrene, și plecă. Era una dintre cele mai 
grozave scene la care asistase Yrene vreodată. 

După zâmbetul lui Chaol, își dădu seama că soțul 

ei era de aceeași părere. 


— Ce om îngrozitor! Elide termină pulpa de pui 
înainte să i-o dea pe cealaltă lui Fenrys, care luase din 
nou forma unui Fae. El o mușcă mormăind mulțumit. 
Bietul lord Chaol! 

Aelin, care-și întinse picioarele dureroase când se 
rezemă de zid, își termină porţia de pui, apoi mâncă o 
bucată de pâine neagră. 

— Bietul Chaol, biata lui mamă, bietul lui frate! Vai 
de toţi care au de-a face cu el! 

De la singura fereastră îngustă a camerei, 
supraveghind armata întunecată aflată la câţiva zeci 
de metri dedesubt, Rowan pufni. 

— În seara asta ai fost într-o formă rară! 

Aelin îl salută cu bucata mare de pâine de ovăz. 

— Oricine îmi întrerupe cina riscă să plătească 
prețul. 

Rowan își dădu ochii peste cap, dar zâmbi. Tot așa 
cum îl văzuse Aelin zâmbind când simţiseră amândoi 
ce era cu Yrene. Copilul din ea. 

Ea se bucura pentru Yrene - pentru amândoi. 
Chaol merita acea bucurie, poate mai mult decât 
oricine. La fel ca partenerul ei. 

Aelin nu-și permise să se gândească la mai mult. 
Termină pâinea și veni la fereastră, rezemându-se de 
Rowan. El o cuprinse de umeri cu un braț, nonșalant și 
uşor. 

Niciunul nu o menționă pe Maeve. 

Elide și Fenrys continuară să mănânce în liniște, 
oferindu-le o oarecare intimitate în camera mică și 
goală pe care o împărțeau, dormind pe saltele. Lordul 

din Anielle nu aprecia luxul la fel ca ea sau confortul 
minim pentru invitaţii lui, ca o baie caldă sau niște 
paturi. 

— Oamenii sunt îngroziţi, spuse Rowan, uitându-se 
la etajele inferioare ale fortăreței. Poţi să le simţi 
teama în aer. 

— Au trecut câteva zile de când tot rezistă. Știu ce 
îi așteaptă la răsărit. 

— Frica lor, spuse Rowan încordându-și maxilarul, 
este dovada că nu au încredere în aliaţii noștri. Dovada 
că nu au încredere că armata khaganului o să-i salveze 
cu adevărat, iar asta o să-i facă să lupte neglijent. Ar 
putea crea o slăbiciune acolo unde nu ar trebui să fie 
niciuna. 

— Poate ar fi trebuit să îi spui lui Chaol, zise Aelin. 
Ar putea să le ţină un discurs care să-i motiveze. 

— Am sentimentul că le-a ţinut destule. Genul ăsta 
de frică macină sufletul. 

— Așadar, ce este de făcut? 

Rowan scutură din cap. 

— Nu știu. 

Dar ea simţi că el știa. Simţi că voia să spună 
altceva și că însoțitorii actuali sau vreun fel de ezitare 
îl împiedicau. 

Așa că Aelin nu insistă, studiind în schimb 
meterezele pe unde patrulau soldaţii și armata 
întunecată care se întindea dincolo de ele. Lătrături și 
urlete sfâșiară noaptea, sunetele fiind destul de 
nepământene încât să-i dea fiori. 

— O luptă pe uscat este mai ușoară sau mai grea 
decât una pe mare? îl întrebă Aelin pe soțul și 
partenerul ei, uitându-se la chipul lui tatuat. 

În Golful Craniului, ea se confruntase doar cu niște 
corăbii și chiar și asta se terminase relativ repede, iar 

lupta împotriva ilkenilor care îi copleșiseră în Mlaștinile 
Stâncoase o extenuase. Nu era ce îi aștepta a doua zi 
și cu ce se luptaseră prietenii ei în Marea îngustă, în 
timp ce ea și Manon fuseseră în oglindă, apoi cu Maeve 
pe plajă. 

Rowan se gândi. 

— Provoacă la fel de mult haos, dar în feluri 
diferite. 

— Aș prefera să lupt pe uscat, mormăi Fenrys. 

— Pentru că nimănui nu-i place mirosul de câine 
ud? întrebă Aelin peste umăr. 

Fenrys râse. 

— Exact din cauza asta. 

Cel puţin el zâmbea din nou. 

Lui Rowan buzele-i zvâcniră ușor, dar privirea îi fu 
dură când studie armata inamică. 

— Lupta de mâine o să fie la fel de brutală, spuse 
el. Dar planul este bun. 

Trebuiau să fie pe metereze alături de Chaol, 
pregătindu-se pentru cine știe ce manevre disperate ar 
fi putut încerca Morathul când s-ar fi trezit condus și 
strivit de armata khaganului. Elide avea să fie cu Yrene 
și celelalte vindecătoare în Marea Sală, îngrijindu-se de 
răniţi. 

Aelin putea doar să presupună unde urmau să fie 
Lorcan și Gavriel. Ambii plecaseră la sosire, cel din 
urmă stând de strajă undeva, iar primul foarte probabil 
punând ceva la cale. Dar era posibil să lupte împreună 
cu ei. 

Ca și când gândurile ei l-ar fi chemat, Gavriel intră 
în cameră. 

— Armata pare destul de liniștită, spuse în loc de 
salut, apoi se așeză fără jenă pe podea lângă Fenrys și 
împinse farfuria cu pui spre el. Oamenii sunt, totuși, 

foarte speriaţi. Cele câteva zile în care au apărat 
Zidurile i-au epuizat. 

Rowan dădu din cap, fără să se deranjeze să îi 
spună Leului că tocmai discutaseră despre asta când 
Gavriel începu să mănânce. 

— Totuși, o să fim nevoiţi să ne asigurăm că mâine 
nu vor da înapoi. 

Într-adevăr. 

— Mă întrebam, zise Elide după o clipă, fără să se 
adreseze cuiva anume. De vreme ce Maeve este o 
impostoare, cine o să conducă Doranelle dacă o să fie 
alungată împreună cu ceilalţi valgi? 

— Sau făcută scrum, mormăi Fenrys. 

Aelin zâmbi macabru, dar se gândi la întrebarea lui 
Elide. 

Gavriel lăsă încet puiul din mână. 

Rowan își luă braţul de pe umerii lui Aelin. Ochii lui 
verzi ca pinul erau mari. 

— Tu. 

Aelin clipi. 

— Mai sunt și alţii din descendența lui Mab. Galan 
sau Aedion... 

— Tronul se transmite pe linie maternă - doar unei 
femei. Sau așa ar trebui, spuse Rowan. Ești singura 
femelă care se trage direct din neamul lui Mab. 

— Şi casa ta, Rowan, zise Gavriel. Cineva din casa 
ta ar putea să revendice jumătatea de tron a Morei. 

— Sellene. Cred că ei o să-i revină. 

Chiar și ca prinţ, moștenirea lui Rowan care îl lega 
de descendența Morei se diluase până când rămăsese 
numai cu numele. Ca rudă, Aelin era mai apropiată de 
Elide, probabil și de Chaol, decât de Rowan, în ciuda 
descendenței lor antice. 

— Ei bine, Sellene poate să îl ia, zise Aelin, 

ștergându-și mâinile de praful invizibil. Doranelle îi 
aparţine. 

Indiferent dacă Maeve trăia sau nu, ea nu 
intenţiona să mai pună piciorul în Doranelle. Nu era 
sigură dacă asta o făcea lașă. Nu îndrăzni să apeleze la 
vuietul liniștitor al magiei sate. 

— Neamul Mititelelor chiar știa, spuse gânditor 
Fenrys, frecându-și maxilarul. Ce ești tu. 

Cete din Neamul  Mititelelor o cunoscuseră 
dintotdeauna. Îi salvaseră viața în urmă cu zece ani, iar 
lor te salvaseră viețile în ultimele câteva săptămâni. O 
recunoscuseră și îi lăsaseră daruri. Un tribut, crezuse 
ea, moștenitoarei lui Brannon. Nu... 

— Reginei Spiridușilor din vest, mormăi Gavriel. 

Liniște. 

— Asta chiar este un titlu? o luă gura pe dinainte 
pe Aelin. 

— Acum este, bombăni Fenrys. 

Aelin îi aruncă o privire. 

— Cu Sellene ca Regină a Spiridușilor din est, zise 
gânditor Rowan. 

Preţ de un minut, nimeni nu mai scoase o vorbă. 

Aelin oftă spre tavan. 

— Ce mai contează încă un titlu extravagant, nu-i 
așa? 

Ei nu răspunseră, iar Aelin încercă să nu lase 
greutatea titlului și tot ce implica acesta să o apese 
prea mult; să nu se gândească la faptul că poate nu 
numai de Neamul Mititelelor de pe continentul acesta 
trebuia să aibă grijă, ci și la acela că, alături de grupul 
ei, punea bazele unei noi patrii pentru orice Fae ar fi 
dorit să li se alăture. Pentru orice Fae care 
supravieţuise măcelului din Terrasen în urmă cu zece 
ani și și-ar fi dorit să revină aici. 

Era visul unei nesăbuite; unul pe care probabil n- 
avea s-ajungă să-l vadă împlinit, să-l materializeze. 

— Regina  Spiridușilor din vest, spuse Aelin, 
gustând cuvintele pe limbă și întrebându-se cât timp 
avea să i se mai zică astfel. 

După liniștea apăsătoare, își dădu seama că și 
tovarășii ei se gândeau la același lucru. lar după 
suferinţa, furia și hotărârea din ochii lui Rowan, știu că 
el deja calcula dacă ar fi putut să o cruțe cumva de 
altarul de sacrificiu. 

Dar de asta urma să se ocupe mai târziu. După 
ziua ce urma nopţii. Dacă supraviețuiau. 


* 


Dincolo de bolta neagră a unei porți se întindea 
eternitatea. 

Dar nu pentru ea. Nu, în cazul ei, n-avea să existe 
o lume de apoi. 

Zeii construiseră un alt coșciug, de data asta din 
acea piatră neagră și strălucitoare. 

Era o piatră pe care focul ei n-ar fi putut niciodată 
s-o topească, s-o străpungă. Singura cale de scăpare 
era contopirea cu acesta - să se dizolve în foc precum 
spuma mării pe o plajă. 

Fiecare respiraţie era mai superficială decât cea 
dinainte. În acest coșciug nu dăduseră nicio gaură. 

Știa că mai era unul alături. Știa pentru că încă 
auzea ţipetele înăbușite dinăuntru. 

Două prințese, una cu părul auriu și alta cu părul 
argintiu. Una tânără și una bătrână. Ambele fiind prețul 
închiderii porţii pentru totdeauna. 

Curând, avea să rămână fără aer. Deja consumase 
prea mult zgâriind frenetic piatra. Vârfurile degetelor îi 

zvâcneau unde își rupsese unghiile și pielea. 

Țipetele femelelor se potoliseră. 

Trebuia să accepte ce urma să se petreacă - doar 
atunci s-ar fi ridicat capacul. 

Aerul era atât de fierbinte și preţios... Nu putea să 
iasă... nu putea să iasă... 


* 


Aelin se trezi. Întunericul domnea încă în cameră, 
tovarășii ei respirând în continuare profund. 

Aer proaspăt. Stelele abia se vedeau prin fereastra 
îngustă. 

Nu era niciun coșciug din piatră Wyrd. Nicio poartă 
nu era pe cale să o devoreze. 

Dar știa că zeii aceia nenorociţi urmăreau totul. 
Chiar și aici, urmăreau și așteptau. 

Un sacrificiu. Asta era ea pentru ei. 

Greaţa îi agită stomacul, dar Aelin o ignoră, tot așa 
cum ignoră și tremurul care o cuprinse. Căldura de sub 
piele. 

Aelin se întoarse într-o parte, culcușindu-se mai 
aproape de trupul cald al lui Rowan, ţipetele înăbușite 
ale Elenei răsunându-i încă în urechi. 

Nu, n-avea de gând să mai fie neajutorată. 

Un trup de femeie nu era chiar lucrul la care se 
așteptase Dorian. 

Felul în care mergea, felul în care își mișca 
șoldurile și picioarele... era ciudat. Foarte ciudat. Dacă 
vreo membră a sabatului Crochan observase printre 
ele o tânără vrăjitoare mergând în cerc, ghemuindu-se 

și întinzându-și picioarele, nu se opri din lucru când toţi 
se pregăteau să părăsească tabăra. 

Și, apoi, mai era chestiunea sânilor lui, pe care nu 
și i-ar fi imaginat atât de... stânjenitori. Nu neplăcuţi, 
dar șocul de a-și lovi brațele de ei și nevoia de a-și 
căuta mereu o poziţie ca să se acomodeze cu 
greutatea lor era o noutate chiar și după câteva ore. 

Hotărâse ca transformarea să fie cât mai simplă cu 
putinţă: cu o seară înainte, alesese o tânără vrăjitoare 
Crochan, una dintre novicele care poate nu ar fi fost 
căutate tot timpul sau observate prea des, și o 
studiase până ce ea, probabil, îl considerase un 
desfrânat. 

În dimineata asta, cu imaginea chipului și a siluetei 
fetei încă fixate în mintea lui, venise la marginea 
taberei și pur și simplu își impusese să îi semene. 

Ei bine, poate nu pur și simplu. Transformarea nu 
fusese o senzaţie pe deplin plăcută: oasele i se 
ajustaseră, scalpul îl furnicase din cauza părului lung și 
castaniu care crescuse în valuri strălucitoare, iar nasul 
îi provocase o mâncărime când căpătase o linie ușor 
bombată. 

Câteva minute lungi, nu făcuse decât să se uite la 
propriul corp, la mâinile delicate, la încheieturile mai 
mici. Forța oaselor mici era uimitoare. Pipăindu-se între 
picioare, își dăduse seama și de schimbările de acolo. 

Și astfel, în ultimele două ore fusese aici, învățând 
cum se mișca și funcţiona trupul unei femei. Procesul 
era cu totul diferit de modul prin care se deprinsese cu 
zborul unui corb, de felul în care se lupta cu vântul. 

Crezuse că știa totul despre corpul femeii, cum să 
facă o femeie să geamă de plăcere, și mai că fusese 
tentat să găsească un cort și să afle pe propria-i piele 
anumite senzații. 

Nu era o modalitate utilă de a-și folosi timpul, 
acum că tabăra se pregătea de călătorie. N 

Cele Treisprezece erau exasperate. Incă nu 
hotărâseră încotro să meargă și nu fuseseră invitate să 
călătorească alături de vrăjitoarele Crochan spre 
oricare dintre vetrele lor. Nici măcar spre a lui Glennis. 

Totuși, niciuna nu îi aruncase vreo privire când 
trecuseră mai departe. Niciuna nu îl recunoscuse. 

Dorian tocmai terminase încă un ocol în mica zonă 
de antrenament când Manon trecu pe lângă el cu părul 
argintiu în vânt. Tânărul se opri, ca o santinelă Crochan 
precaută și o privi mergând repede prin zăpadă și noroi 
ca și când ar fi fost o lamă care spinteca lumea. 

Manon aproape trecuse de zona lui de 
antrenament când înțepeni și se întoarse lent, cu nările 
umflate. 

Ochii ei aurii îl măsurară din cap până în picioare, 
repede și tăios. 

Se încruntă. Dorian îi zâmbi indolent. 

— Sunt surprinsă că nu te pipăi, îi zise venind spre 
el. 

— Cine spune că nu am făcut-o deja? 

Incă o privire evaluatoare. 

— Credeam că ai să alegi un trup mai frumușel. 

Încruntându-se, el își privi corpul. 

— Cred că ea este destul de drăguță. 

Manon strânse din buze. 

— Presupun că asta înseamnă că ești gata să 
mergi în Morath. 

— Am spus eu așa ceva? 

Dorian nu se deranjă să pară amabil. 

Vrăjitoarea făcu un pas spre el, dezgolindu-și dinţii. 
În acest corp, era mai scund decât ea. El uri fiorul care 
îi străbătu sângele când Manon se aplecă să spună 

furioasă: 

— Avem destule de care să ne ocupăm azi, 
prinţișorule! 

— i se pare că-ţi stau în cale? 

Ea deschise și apoi închise gura. 

Dorian râse încet și dădu să se întoarcă, dar o 
mână cu degete de fier îl apucă de braț. 

| se păru ciudat să simtă mâna mare pe noul său 
trup. Mare, și nu subţire și mortală ca aceea cu care se 
obișnuise. 

Ochii ei aurii se aprinseră. 

— Dacă vrei o femeie blajină care să plângă din 
cauza alegerilor dificile și să dea înapoi în cele din 
urmă, atunci nu ești în patul care trebuie. 

— Acum nu sunt în patul nimănui. 

El nu venise în cortul ei în nopţile trecute de la 
conversaţia din Eyllwe. 

Ea primi replica fără măcar să tresară. 

— Părerea ta nu contează pentru mine. 

— Atunci de ce stai aici? 

Manon iar deschise și închise gura, după care zise 
furioasă: 

— la-ți alt trup! 

Dorian zâmbi din nou. 

— Nu ai lucruri mai bune de făcut acum, 
Maiestate? 

El crezu sincer că ea ar fi putut să-și scoată dinţii 
de fier și să-i sfâșie gâtul. Cumva, voia ca Manon să 
încerce și chiar îndrăzni să-i mângâie maxilarul cu o 
mână-fantomă. 

— Crezi că nu știu de ce nu vrei să merg în Morath? 

Tânărul ar fi putut jura că ea tremură, că își arcui 
gâtul, doar puţin, aplecându-se în atingerea-fantomă. 

Dorian își trecu degetele invizibile pe gâtul ei, spre 

clavicule. 

— Spune-mi să rămân, zise el fără urmă de căldură 
sau blândețe. Spune-mi să rămân cu tine, dacă asta 
vrei. Degetelor lui invizibile îi crescură gheare și îi 
zgâriară pielea. Manon înghiţi. Dar n-ai să mi-o zici, nu- 
i așa, Manon? Ea începu să respire sacadat, iar el 
continuă să îi mângâie gâtul și maxilarul, 
dezmierdându-i pielea pe care o gustase de 
nenumărate ori. Ştii de ce? 

Când Manon nu-i răspunse, Dorian îi împunse ușor 
pielea cu o gheară invizibilă. 

Ea înghiţi, și nu de frică. 

Dorian se apropie, înclinându-și capul pe spate ca 
să se uite în ochii ei când spuse mieros: 

— Pentru că, deși poate ești mai bătrână și mortală 
într-o mie de feluri diferite, în sinea ta ţi-e frică. Nu știi 
cum să îmi ceri să rămân, pentru că te temi să 
recunoști că vrei asta. Te temi. De tine, mai mult decât 
de oricine altcineva. Te temi. 

Preţ de câteva secunde, ea pur și simplu îl fixă cu 
privirea, după care zise furioasă „Nu știi despre ce 
vorbești!” și se îndepărtă. 

Râsul lui grav o urmări. Chiar dacă spatele îi 
înțepeni, Manon nu se întoarse. 


* 


Să se teamă să recunoască faptul că simțea un 
oarecare ataşament. 

Era ridicol și, poate, adevărat. 

Dar nu era problema ei. Nu acum. 

Manon trecu furioasă prin tabăra care se pregătea 
și în care corturile erau demontate și împachetate, iar 
vetrele strânse. Cele Treisprezece erau lângă balauri, 

cu proviziile puse în desagi. 

Unele dintre vrăjitoarele Crochan se încruntară la 
ea - nu de furie, ci oarecum dezamăgite. Nemulțumite, 
ca și când ar fi crezut că despărţirea nu era o idee 
bună. 

Manon se abţinu să spună că era de acord. Chiar 
dacă Cele Treisprezece ar fi urmat-o, membrele 
sabatului Crochan ar fi găsit o cale să se facă 
nevăzute, să-și folosească puterea ca să lege balaurii 
suficient de mult timp încât să dispară. 

Și n-avea de gând să se înjosească sau să le 
umilească pe Cele Treisprezece ca să se transforme în 
niște câini care își urmează stăpânul. Poate că erau 
disperate după ajutor, poate că i-l promiseseră aliaţilor 
lor, dar nu plănuia să se mai înjosească. 

Manon se opri la tabăra lui Glennis, singura vatră 
cu un foc încă aprins - unul care nu avea să se stingă 
niciodată. 

Era o amintire a promisiunii pe care o făcuse ca să 
o onoreze pe regina Terrasenului. O singură flacără 
împotriva frigului. 

Manon își masă faţa când se așeză pe o piatră de 
lângă vatră. 

O mână îi atinse umărul, caldă și ușoară, iar ea nu 
se deranjă să o dea deoparte. 

— Plecăm peste câteva minute, zise Glennis. M-am 
gândit să îmi iau rămas-bun. 

Manon își ridică privirea la bătrâna vrăjitoare. 

— Zbor lin! 

Nu mai era nimic altceva de zis. Presupunea că 
doar din cauza ei eșuase, nu a lui Glennis. 

„Te temi”. 

Era adevărat. Încercase, dar nu se străduise cu 
adevărat să le convingă pe vrăjitoarele Crochan; să le 

lase să vadă măcar o parte din ea care însemna ceva. 
Să le dezvăluie ce simţea în urma faptului că aflase că 
avusese o soră și că o omorâse. Nu știa cum și nu se 
deranjase să afle. 

„Te temi”. 

Da, se temea. De toate. 

Glennis își luă mâna de pe umărul lui Manon. 

— Fie ca drumul tău să te poarte în siguranţă prin 
război și să revii în sfârșit acasă. 

Manon nu avea chef să îi spună bătrânei că ea sau 
Cele Treisprezece nu mai aveau o casă. 

Glennis își întoarse chipul spre cer, oftând o dată. 

Apoi își încruntă sprâncenele albe. Nările i se 
umflară. 

Manon sări în picioare. 

— Fugi, şopti Glennis. Fugi acum! 

Manon scoase Tăietoarea-de-vânt și nu îi dădu 
ascultare. 

— Ce este? 

— Au ajuns. 

Lui Manon nu îi păsa cum de îi simţise Glennis în 
vânt. 

Balaurii ţâșniră din nori, îndreptându-se spre 
tabăra lor. 

Cunoștea acei balauri aproape la fel de bine ca pe 
cele trei călăreţe care le agitară pe vrăjitoarele 
Crochan. 

Matroanele sabatului Dinţi-de-fier le găsiseră și 
veniseră să termine ce începuse Manon în acea zi în 
Morath. 

Cele trei Mari Vrăjitoare veniseră singure, dar asta 

nu le împiedică pe cele Crochan să se adune, măturile 
zburând repede - câteva dintre ele tremurând atunci 
când, probabil, le recunoscură. 

Manon apucă mai bine Tăietoarea-de-vânt când 
mâna începu să-i tremure ușor în clipa în care cele trei 
vrăjitoare aterizară la marginea focului lui Glennis, 
balaurii lor strivind corturile sub ei. 

Asterin și Sorrel veniră imediat lângă ea, șoaptele 
aghiotantei sale fiind acoperite de trosnetul corturilor 
distruse. 

— Umbrele sunt în aer, dar nu ne-au făcut semn că 
ar mai fi vreo unitate. 

— Niciunul dintre sabaturile lor? 

— Nu. Și nici urmă de Iskra sau Petrah. 

Manon înghiţi. Matroanele chiar veniseră singure. 
Zburaseră din locul în care se adunaseră și le găsiseră 
cumva. 

Sau le dăduseră de urmă. 

Manon nu se gândi mult la faptul că poate ea le 
condusese pe cele trei Matroane direct în tabăra asta. 
Mârâiturile ușoare ale vrăjitoarelor Crochan din jurul ei, 
îndreptate spre Manon, spuneau destule despre 
părerea lor. 

Balaurii se așezară și-și adunară cozile lungi pe 
lângă corp, ţepii mortali unși cu otravă fiind pregătiţi 
să ucidă. 

Pași grăbiţi scârțâiră prin zăpada înghețată, 
oprindu-se lângă Manon chiar în momentul în care 
mirosul lui Dorian o învălui. 

— Asta e... 

— Da, spuse ea încet, inima bătându-i cu putere 
când Matroanele descălecară și nu își ridicară mâinile, 
cerând negocieri. Nu, doar se apropiară de vatră, de 
flacăra prețioasă care încă ardea. Să nu porniţi atacul! 

îl avertiză Manon pe el, dar și pe celelalte, când se 
duse să le întâmpine. 

Nu era lupta regelui, indiferent ce putere îi curgea 
prin vene. 

Glennis era deja înarmată, ţinând o sabie veche în 
mâinile bătrâne. Femeia era la fel de bătrână ca 
Matroana Picioare-Galbene și totuși, pregătită și cu faţa 
la Marile Vrăjitoare. 

Cresseida Sânge-Albastru vorbi prima, ochii ei fiind 
la fel de reci precum coroana cu ţepi de fier care îi 
intra în fruntea pistruiată. 

— A trecut o veșnicie, Glennis! 

Dar Glennis nu se uita la Matroana Sânge-Albastru, 
își dădu Manon seama, și nici măcar la bunica ei, ale 
cărei veșminte negre se umflară când rânji dispreţuitor 
la nepoata sa. 

Se uita la Matroana Picioare-Galbene care stătea 
între ele, cocoșată și plină de ură. La coroana de stele 
de pe scalpul cu păr alb și rar al babei. 

Sabia lui Glennis tremură puţin. Și tocmai când 
Manon își dădu seama ce purta Matroana, Bronwen 
apăru lângă Glennis și șopti: 

— Coroana lui Rhiannon. 

Purtată de Matroana Picioare-Galbene ca să le 
batjocorească pe aceste vrăjitoare, ca să le înjosească. 

Manon începu să audă un vuiet surd. 

— Ce mai însoţitoare ai în ziua de azi, nepoato! 
spuse bunica lui Manon, al cărei păr brunet cu șuviţe 
argintii era împletit la spate. 

Un semn suficient al intenţiilor lor, dacă bunica-și 
ținea părul într-o cosiţă. 

Luptă. Anihilare. 

Greutatea atenţiei celor trei Mari Vrăjitoare o 
apăsa. Vrăjitoarele Crochan adunate în spatele ei se 

mișcară cât îi așteptară răspunsul. 

Totuși, Glennis fu cea care spuse furioasă, cu o 
voce pe care Manon nu o mai auzise niciodată: 

— Ce vrei? 

Bunica lui Manon zâmbi, dezgolindu-și dinţii de fier 
împestrițați de rugină, adevăratul semn al vârstei ei. 

— Ai făcut o mare greșeală, Manon Ucigașa- 
Neamurilor, când ai căutat să întorci armata împotriva 
noastră. Când ai răspândit minciuni printre santinelele 
noastre în privinţa planurilor noastre - în privinţa 
planurilor mele. 

Manon își ţinu bărbia sus. 

— Am spus doar adevărul. Și cred că te-ai speriat 
destul de mult de le-ai adunat pe astea două ca să mă 
găsești și să îţi dovedești nevinovăția în complotul 
împotriva lor. 

Celelalte două Matroane nici măcar nu clipiră. 
Așadar, ghearele bunicii ei intraseră adânc. Sau pur și 
simplu nu le păsa. 

— Am venit, spuse printre dinţi Cresseida, atât de 
diferită de fiica ei, care îi dăduse lui Manon șansa să 
vorbească, pentru a scăpa în sfârșit de un spin din 
coasta noastră. 

Fusese Petrah pedepsită pentru că o lăsase pe 
Manon să iasă vie din Omega? Oare moștenitoarea 
Sânge-Albastru mai era în viaţă? Cresseida ţipase 
cândva de groază și durere ca o mamă când Petrah 
aproape se sinucisese aruncându-se în gol. Mai era 
adevărată acea dragoste, atât de străină și ciudată? 
Sau datoria și vechea ură câștigaseră? 

Gândul fu suficient ca să o întărească pe Manon. 

— Ai venit pentru că suntem o ameninţare. 

„Din cauza amenințării pe care o reprezinţi pentru 
monstrul căruia îi spui bunică”. 

— Aţi venit, continuă Manon, ridicând ușor 
Tăietoarea-de-vânt, pentru că vă este frică. 

Manon făcu un pas în fața lui Glennis, ridicând mai 
mult sabia. 

— Aţi venit, spuse Manon, pentru că, în afară de 
cea pe care v-o oferim noi, nu aveţi alte puteri 
adevărate. Și vă sperie de moarte că suntem pe cale 
să v-o luăm. Manon întoarse Tăietoarea-de-vânt în 
mână, înclinând sabia în jos și trasă o linie în zăpada 
dintre ele. Aţi venit singure din cauza fricii și a faptului 
că și celelalte ar putea să vadă de ce suntem capabile. 
Adevărul pe care aţi căutat întotdeauna să îl ascundeți. 

Bunica ei se țâțâi. 

— Ascultă ce spui! Cu prostiile astea moraliste, 
parcă ești o Crochan! 

Manon o ignoră. O ignoră și îndreptă Tăietoarea- 
de-vânt chiar spre Matroana Picioare-Galbene când 
spuse furioasă: 

— Aia nu e coroana ta! 

Ceva asemănător ezitării se văzu pe chipul 
Cresseidei Sânge-Albastru, dar Matroana Picioare- 
Galbene făcu semn spre Manon cu niște unghii de fier 
atât de lungi încât se curbau în jos. 

— Atunci, vino și ia-mi-o, trădătoareo! 

Manon păși peste linia pe care o desenase în 
zăpadă. 

Nimeni nu vorbi în spatele ei, iar ea se întrebă 
dacă ele mai respirau. 

Nu câștigase împotriva bunicii ei; abia 
supraviețuise, și doar datorită norocului. 

În acea luptă fusese pregătită să își găsească 
sfârșitul. Să își ia adio. 

Manon înclină în sus Tăietoarea-de-vânt, inima 
bătându-i repede și constant. 

Astăzi, nu ea avea să pășească în îmbrăţișarea 
întunericului, ci ele. 

— Scena-mi pare cunoscută, spuse tărăgănat 
bunica ei, poziționându-se de atac, la fel ca și celelalte 
două Matroane. Ultima Regină Crochan care ne 
înfruntă. 

Manon își trosni maxilarul, iar dinţii de fier 
coborâră și, îndoindu-și degetele, își scoase unghiile de 
fier. 

— Nu doar o regină Crochan de data asta. 

In ochii albaștri ai Cresseidei se citea îndoiala, ca și 
când doar ea și-ar fi dat seama de ceva, nu și celelalte 
două Matroane. 

Acolo - acolo avea să atace mai întâi Manon. Pe 
cea care se întreba acum dacă făcuseră o mare 
greșeală venind aici. 

O greșeală care avea să le coste ceea ce veniseră 
să protejeze, acest război și propriile vieţi. 

Deoarece Cresseida văzu că Manon respira calm; 
văzu convingerea din ochii ei și lipsa fricii din inimă 
când înaintă încă un pas. 

Manon zâmbi la Matroana Sânge-Albastru ca și 
când i-ar fi confirmat. 

— Atunci nu m-ai ucis, îi spuse Manon bunicii ei. Nu 
cred c-ai să poţi s-o faci acum. 

— Vom vedea, zise printre dinţi bunica ei și atacă. 

Manon era pregătită. 

O lovitură în sus cu Tăietoarea-de-vânt le întâlni pe 
primele două ale bunicii ei, iar Manon se feri de a treia, 
întorcându-se direct în atacul violent al Matroanei 
Picioare-Galbene, care lovi în sus cu o viteză 
nefirească, picioarele aproape plutindu-i deasupra 
zăpezii, și lovi spre spatele expus al lui Manon. 

Manon devie atacul babei, trimițând vrăjitoarea cu 

viteză înapoi tocmai când Cresseida se năpusti asupra 
ei. 

Cresseida nu era o luptătoare cu experienţă, ca 
Matroanele  Cioc-Negru şi  Picioare-Galbene. și 
petrecuse prea mulţi ani citind în măruntaie și scrutând 
stelele după răspunsuri pentru ghicitorile Zeiţei cu Trei 
Fete. 

O eschivă spre stânga o făcu pe Manon să scape 
cu ușurință de lovitura unghiilor Cresseidei și, cu un 
contraatac, Manon o lovi cu cotul în nas pe Matroana 
Sânge-Albastru. 

Cresseida se clătină. Matroana Picioare-Galbene și 
bunica ei atacară din nou. 

Cele trei atacuri ale lor se petrecură în câteva 
clipe. 

Manon rămase în picioare. Văzu unde se mișcă o 
Matroană și spaţiul expus periculos de cealaltă. 

Ea nu era o Aripă Conducătoare distrusă, nesigură 
de locul ei în lume. 

Nu se rușina de adevărul din faţa ei. 

Nu se temea. 

Bunica lui Manon conduse atacul cu cele mai 
periculoase manevre. 

Ea îi cauză prima durere, o zgărietură a unghiilor 
de fier pe umărul lui Manon. 

Dar Manon lovi cu sabia de nenumărate ori, fierul 
și oţelul răsunând peste piscurile îngheţate. 

Nu, ea nu se temea deloc. 


* 


Dorian nu mai văzuse niciodată o asemenea luptă. 

Nu mai văzuse nimic atât de rapid și de mortal. 
Nu mai văzuse pe nimeni ca Manon, un vârtej de 

otel și fier. 

Trei împotriva uneia singure - șansele nu erau în 
favoarea ei. Înfruntarea uneia dintre ele aproape o 
ucisese pe Manon în urmă cu câteva luni. 

Totuși, unde loveau ele, ea deja dispărea, deja 
bloca. 

Nu dădea multe lovituri, ci mai degrabă le ţinea la 
distanţă. 

Totuși, nici loviturile lor nu-și găsiseră ţinta. 

Magia lui Dorian se zvârcolea, căutând o cale de 
ieșire, ca să oprească lupta, dar ea îi ordonase să nu 
acţioneze, iar el avea de gând să o asculte. 

În jurul lui, vrăjitoarele Crochan zăngăneau de frică 
și groază - fie pentru lupta care se desfășura, fie din 
cauză că Matroanele, cele trei, le găsiseră. 

Dar Glennis nu tremura. Lângă ea, Bronwen bâzâia 
cu energia cuiva nerăbdător să intre în luptă. 

Manon și Marile Vrăjitoare se despărţiră, respirând 
sacadat. Sânge-Albastru îi atinse umărul lui Manon și 
stropii de sânge le pătară pe cele trei Matroane. 

Manon încă rămânea în partea îndepărtată a liniei 
pe care o trasase. Incă o apăra. 

Vrăjitoarea brunetă în veșminte voluminoase și 
negre scuipă sânge albastru pe zăpadă. Bunica lui 
Manon. 

— Jalnică! La fel de vrednică de milă ca mama ta! 
zise și aruncă un rânjet dispreţuitor spre Glennis. Și 
tatăl tău. 

Mârâitul care ieși din gâtul lui Manon răsună peste 
munți. 

Bunica ei râse, croncănind ca o cioară. 

— Așadar, asta e tot ce poţi să faci? Să mârâi ca un 
câine și să lovești cu sabia ca un gunoi uman? Până la 
urmă, o să te epuizăm. Este mai bine să îngenunchezi 

acum și să mori cu onoarea oarecum nepătată. 

Manon doar întinse o mână cu unghii de fier în 
spate, depărtându-și provocatoare degetele cât le fixă 
cu privirea pe Matroane. 

Dorian întinse mâna după Damaris, dar Bronwen 
se mișcă prima. 

Vrăjitoarea Crochan îi aruncă sabia, oţelul licărind 
în lumina soarelui și a zăpezii. 

Manon apucă mânerul, sabia șuierând când o 
întoarse ca să le înfrunte din nou pe Marile Vrăjitoare. 

— Rhiannon Crochan a păzit porţile timp de trei 
zile și trei nopţi, iar ea nu a îngenuncheat în faţa ta, 
nici măcar la sfârșit. Schiţă un zâmbet. Cred că la fel 
am să fac și eu! 

Dorian ar fi putut jura că flacăra sacră care ardea 
în stânga lor străluci mai intens; ar fi putut jura că 
Glennis inspiră profund și că toate vrăjitoarele Crochan 
care priveau făcură la fel. 

Manon își îndoi genunchii, ridicând sabia. 

— Să terminăm și ce s-a început atunci! 

Ea atacă, săbiile licărind. Bunica ei cedă pas după 
pas, celelalte două Matroane nereușind să îi străpungă 
apărarea. 

Vrăjitoarea care dormise și își dorise moartea 
dispăruse; vrăjitoarea care se înfuriase la adevărul 
care o distrusese se făcuse nevăzută. 

lar în locul ei, luptând ca și când ar fi fost vântul, 
fără șovăire împotriva Matroanelor, era o persoană pe 
care Dorian nu o cunoscuse încă. 

Era regina celor două popoare. 

Matroana Picioare-Galbene lansă un atac ce o făcu 
pe Manon să cedeze un pas, apoi altul, săbiile 
ridicându-se la fiecare lovitură. 

Cedă doar cei câţiva pași, nimic mai mult. 

Pentru că Manon, cu convingere în inimă și 
neînfricare în privire, era de neoprit. 

Matroana Picioare-Galbene o împinse pe Manon 
destul de aproape de linia pe care mai că o atinse cu 
călcâiele. Celelalte două vrăjitoare se retrăseseră, ca și 
când ar fi așteptat să vadă ce se putea întâmpla. 

Pentru o babă cocoșată, vrăjitoarea Picioare- 
Galbene era o imagine de coșmar. Mai rea decât 
fusese vreodată bătrâna Picioare-Galbene. Picioarele ei 
abia păreau să atingă pământul, iar unghiile ei curbate 
din fier răneau ori de câte ori lovea. 

Săbiile lui Manon blocară lovitură după lovitură, dar 
ea nu făcu nicio mișcare ca să avanseze. Să o 
respingă, deși Dorian văzu câteva șanse să facă asta. 

Manon încasă loviturile care îi făcură braţul stâng 
și coastele să sângereze, dar nu mai dădu înapoi. Era 
un zid de care Matroana Picioare-Galbene nu putea 
trece. Bătrâna scoase un mărâit, atacând de 
nenumărate ori, nesăbuită și furioasă. 

Dorian văzu capcana în clipa în care fu întinsă. 

Văzu coasta pe care o lăsase neprotejată, 
momeala pusă pe o tavă de argint. 

Furioasă, Matroana Picioare-Galbene nu gândi de 
două ori înainte să atace, cu ghearele scoase. 

Manon aștepta. 

Pierdută în setea ei de sânge, chipul Matroanei 
Picioare-Galbene se lumină triumfător când voi să dea 
lovitura mortală care să-i sfâșie inima lui Manon. 

Matroana Cioc-Negru strigă un avertisment, dar 
Manon deja se mișca. 

Tocmai când ghearele curbate sfâșiară hainele și 
pielea, Manon se răsuci într-o parte și cobori 
Tăietoarea-de-vânt pe gâtul întins al Matroanei 
Picioare-Galbene. 

Sângele albastru împroșcă zăpada. 

De data asta, Dorian nu își feri privirea de capul 
care se rostogoli spre pământ, de trupul înveșmântat 
în maro care căzu odată cu acesta. 

Cele două Matroane rămase se opriră. Niciuna 
dintre vrăjitoarele Crochan din spatele lui Dorian nu 
vorbi când Manon își cobori privirea fără milă la 
trunchiul însângerat al Matroanei Picioare-Galbene. 

Niciuna nu păru să respire când Manon înfipse 
sabia lui Bronwen în pământul înghețat de dedesubt și 
o înclină ca să ia coroana de stele de pe capul căzut al 
vrăjitoarei Picioare-Galbene. 

El nu mai văzuse niciodată o asemenea coroană: 
un obiect viu și strălucitor care licărea în mâna ei ca și 
când nouă stele ar fi fost luate de pe cer și puse să 
strălucească pe marginea coroanei de argint. 

Lumina coroanei dansă pe chipul lui Manon când o 
ridică deasupra capului și și-o așeză pe părul alb și 
despletit. 

Chiar și vântul din munţi se opri. 

Totuși, o adiere flutură șuviţele lui Manon când 
coroana străluci mai intens, stelele albe sclipind cu 
miezuri de cobalt, rubin și ametist, ca și când ar fi fost 
adormită foarte mult timp, iar acum se trezise. 

Acea adiere îi trase lui Manon părul într-o parte, 
șuviţele argintii atingându-i faţa. 

lar lângă el și în jurul lui, Cele Treisprezece își 
atinseră frunţile cu două degete în semn de respect, 
supunându-se reginei care le fixă cu privirea pe 
celelalte două Mari Vrăjitoare rămase. 

Regina sabatului Crochan, încoronată din nou. 

Focul sacru dansă, de parcă ar fi salutat-o voios. 

Manon luă sabia lui Bronwen, ridicând și 
Tăietoarea-de-vânt, și îi spuse Matroanei Sânge- 

Albastru, care părea să fie doar puţin mai în vârstă 
decât Manon: 

— Pleacă! 

Vrăjitoarea Sânge-Albastru clipi, cu ochii mari de 
ceea ce putea fi doar frică și groază. 

Manon făcu semn din bărbie spre balaurul care 
aștepta în spatele vrăjitoarei. 

— Spune-i fiicei tale că toate datoriile dintre noi 
sunt plătite! Și că ea poate hotărî ce e de făcut cu tine. 
la și celălalt balaur de aici! 

Bunica lui Manon se enervă, dinţii de fier licărind 
ca și când ar fi vrut să-i dea un ordin contrar Matroanei 
Sânge-Albastru, dar vrăjitoarea deja fugea spre 
balaurul ei, cruţată de regina Crochan în numele fiicei 
care îi oferise lui Manon darul de a vorbi cu Dinţi-de- 
fier. 

În câteva secunde, Matroana Sânge-Albastru 
ajunse în înaltul cerului, balaurul vrăjitoarei Picioare- 
Galbene zburând lângă ea. 

Lăsând-o singură pe bunica lui Manon. Lăsând-o pe 
Manon cu săbiile ridicate și o coroană de stele 
strălucindu-i pe frunte. 

Manon strălucea ca și când stelele de pe capul ei i- 
ar fi pulsat prin corp. Era de o frumuseţe minunată și 
grandioasă, fără asemănare în lume, așa cum nu mai 
fusese sau nu avea să mai fie cineva vreodată. 

Și lent, ca și când ar fi savurat fiecare pas, Manon 
se îndreptă spre bunica ei. 


Manon schiţă un zâmbet în timp ce înaintă spre 
bunica ei. 

Lumina caldă care dansa îi străbătea trupul la fel 

de firesc precum ceea ce îi cursese în inimă în ultimele 
minute însângerate. 

Nu dădea înapoi. Nu se temea. 

Coroana era ușoară, de parcă ar fi fost făurită din 
lumina lunii. Totuși, puterea ei vioaie era un cântec 
clar în faţa singurei Mari Vrăjitoare rămase. 

Așadar, Manon continuă să meargă. 

Ea lăsă sabia lui Bronwen la câţiva pași distanţă și 
Tăietoarea-de-vânt la câţiva pași după aceea. 

Cu unghiile scoase și dinţii pregătiţi, Manon se opri 
la mai puţin de cinci pași de bunica ei. 

O existenţă detestabilă și risipită. Asta reprezenta 
bunica ei. 

Nu își dăduse niciodată seama cât de scundă era 
Matroana, cât de înguști îi erau umerii sau cum anii de 
furie și ură o îmbătrâniseră. 

Manon zâmbi mai larg, putând să jure că simţea 
doi oameni stându-i alături. 

Știa că, dacă s-ar fi uitat, n-ar fi văzut pe nimeni. 
Știa că nimeni altcineva nu ar fi putut să-i vadă sau să-i 
simtă lângă ea, stând cu fiica lor împotriva vrăjitoarei 
care îi distrusese. 

Bunica ei scuipă pe pământ, dezgolindu-și dinţii 
ruginiţi. 

Totuși, moartea asta... 

Nu ea trebuia să o aducă. 

Nu părinţii ale căror spirite zăboveau lângă ea și 
care ar fi putut fi acolo în tot acest timp, conducând-o 
spre situația asta, și care nu o părăsiseră, deși erau 
separați de ea prin moarte. 

Nu, nici ei nu erau cei care trebuiau să i-o aducă. 

Ea se uită în spate, spre aghiotanta care aștepta 
lângă Dorian. 

Lacrimile curgeau pe chipul lui Asterin. De mândrie 

- mândrie și ușurare. 

Cu o mână cu unghii de fier, Manon îi făcu semn lui 
Asterin. 

Zăpada scârțâi, iar Manon se roti, înclinându-se ca 
să încaseze lovitura. 

Dar bunica ei nu atacase. Nu spre ea se 
îndreptase. 

Nu, Matroana Cioc-Negru alergă spre balaurul ei, 
scăpând cu fuga. 

Vrăjitoarele Crochan se încordară, frica făcând loc 
furiei când bunica ei se urcă în șa. 

Manon ridică o mână. 

— Lăsaţi-o să plece! 

Se auzi un pocnet de frâie, iar bunica ei fu în aer, 
aripile mari ale balaurului suflând spre ele un aer 
spurcat. 

Manon urmări cum balaurul se ridică tot mai mult. 

Bunica ei nu se uită înapoi înainte să dispară în 
văzduh. 

Când nu mai rămase nici urmă de Matroane, în 
afară de sângele albastru și un cadavru fără cap ce 
păta zăpada, Manon se întoarse spre vrăjitoarele 
Crochan. 

Ele aveau ochii mari, dar nu făceau nicio mișcare. 

Cele Treisprezece rămaseră unde erau, împreună 
cu Dorian. 

Manon luă ambele săbii, puse în teaca de pe spate 
Tăietoarea-de-vânt și merse spre locul în care stăteau 
Glennis și Bronwen, urmărindu-i fiecare respiraţie. 

Fără să spună nimic, Manon îi dădu sabia lui 
Bronwen, dând din cap în semn de mulţumire. 

Apoi își scoase coroana de stele și i-o întinse lui 
Glennis. 

— Asta-ţi aparţine, spuse ea încet. 

Vrăjitoarele Crochan șoptiră, mișcându-se. 

Glennis luă coroana, iar strălucirea stelelor își 
pierdu din intensitate. Un mic zâmbet încunună chipul 
bătrânei. 

— Nu, spuse ea, nu îmi aparţine. 

Manon nu se mișcă atunci când Glennis ridică ușor 
coroana și i-o așeză din nou pe creștet. 

Apoi, bătrâna vrăjitoare îngenunche în zăpadă. 

— Ce a fost furat a fost returnat; ce a fost pierdut 
s-a întors din nou acasă. Bun venit, Manon Crochan, 
Regina Vrăjitoarelor! 

Manon rămase fermă la tremurul care ameninţa să 
îi facă genunchii să cedeze. 

Rezistă când celelalte vrăjitoare Crochan, 
împreună cu Bronwen, îngenuncheară. Dorian, care 
stătea printre ele, zâmbi mai strălucitor și mai liber 
decât îl văzuse ea vreodată. 

Apoi Cele  Treisprezece  îngenuncheară și-și 
atinseră fruntea cu două degete când își plecară 
capetele, mândria luminându-le chipurile. 

— Regina  Vrăjitoarelor!  declarară la unison 
membrele sabaturilor Crochan și Cioc-Negru, ca un 
singur popor. 


Capitolul 57 


Cu o oră înainte de răsărit, fortăreaţa și cele două 
armate de dincolo de aceasta se puneau în mișcare. 
Rowan nu prea dormise, rămânând treaz în pat 
lângă Aelin și ascultându-i respiraţia. Faptul că toți 
ceilalți căzuseră într-un somn profund era dovada 
oboselii lor, deși Lorcan nu îi mai căutase. Rowan era 
convins că o făcuse intenţionat. 
Nu frica și anticiparea luptei îl ţinuseră treaz pe 

Rowan - nu, dormise destul de bine în timpul altor 
războaie -, ci mai degrabă faptul că gândurile nu-i 
dădeau pace. 

Văzuse mulțimea adunată afară: valgi, oameni 
loiali lui Erawan, niște bestii decăzute, și totuși nimic 
asemănător ilkenilor sau câinilor Wyrd ori chiar 
vrăjitoarelor. 

Aelin ar fi putut să îi distrugă înainte să răsară 
complet soarele. Cu câteva explozii de-ale puterii ei, 
acea armată ar fi dispărut. 

Totuși, când discutaseră strategia cu o seară în 
urmă, ea nu le prezentase varianta asta. 

El văzuse speranţa strălucind în ochii oamenilor din 
fortăreață și uimirea copiilor când trecuse pe lângă ei. 
„Aducătoarea-Focului, șoptiseră toţi. Aelin a Focului 
Sălbatic”. 

Cât de curând avea să se năruie veneraţia și 
speranţa când nicio scânteie nu s-ar fi dezlănţuit? Cât 
de curând avea să sporească frica oamenilor dacă 
regina Terrasenului nu distrugea legiunile Morathului? 

Nu reușise să o întrebe. Işi propusese și se 
încurajase să o facă în ultimele săptămâni, când nici 
măcar antrenamentele lor nu reușiseră să aprindă vreo 
flacără cât de mică. 

Dar nu era în stare să o întrebe de ce nu voia sau 
nu putea să-și folosească puterea, de ce ei nu văzuseră 
ori nu simţiseră nimic din aceasta după primele ei zile 
de libertate. Nu putea să o întrebe ce făcuseră Maeve 
și Cairn ca să o determine să se teamă de magia ei sau 
să o urască suficient încât să nu o folosească. 

Chinuit de îngrijorare și groază, Rowan ieși din 
cameră, vuietul pregătirilor întâmpinându-l în clipa în 
care intră în sală. După o clipă, ușa se deschise, iar 
pașii se sincronizară cu ai lui, aducând un miros 

familiar și urât. 

— Au ars-o. 

Rowan se uită pieziș la Fenrys. 

— Ce? 

Dar Fenrys salută din cap o vindecătoare care era 
în trecere pe acolo. 

— Cairn și Maeve. 

— De ce îmi spui asta? 

Fenrys, cu sau fără jurământul de sânge și 
indiferent ce făcuse sau nu pentru Aelin, nu avea nicio 
legătură cu asta. Nu, chestiunea îi privea doar pe el și 
partenera lui. 

Fenrys îi zâmbi fals. 

— Te-ai holbat la ea jumătate de noapte. Am 
văzut-o pe chipul tău. Toţi vă întrebaţi de ce nu îi arde 
pur și simplu pe inamici. 

Rowan se îndreptă spre locul de spălare din sală. 
Niște soldaţi și câteva vindecătoare stăteau de-a lungul 
albiei de metal, spălându-se pe faţă ca să-și alunge 
somnul sau neliniștea. 

— El i-a pus mănuși de fier, spuse Fenrys. Și o dată 
le-a încălzit deasupra unui cuptor. Acolo... Căutându-și 
cuvintele, văzu că Rowan abia mai respira. 
Tămăduitoarelor le-a luat două săptămâni să-i vindece 
mâinile și încheieturile. lar când s-a trezit, pielea era 
vindecată. Nu a putut să-și dea seama ce i s-a făcut și 
ce a fost un coșmar. 

Rowan întinse mâna după una dintre cănile pe care 
unii copii le umpleau la câteva minute și și-o turnă pe 
cap. Apa rece îl făcu să simtă usturimi pe piele, 
acoperindu-i vuietul din urechi. 

— Cairn a făcut multe asemenea lucruri. Fenrys luă 
la rândul său o cană și-și stropi mâinile cu puţină apă 
înainte să se frece pe faţă. Lui Rowan îi tremurară 

mâinile când se uită la apa care se aduna spre bazinul 
de sub albie. Totuși, semnele revendicării tale... Fenrys 
își șterse din nou faţa. Indiferent ce i-au făcut ei, au 
rămas. Au rămas mai mult timp decât orice altă 
cicatrice. 

Totuși, pielea de pe gât era catifelată când o 
reîntâlnise el pe Aelin. 

— Ultima dată când au vindecat-o, chiar înainte să 
evadeze, răspunse Fenrys întrebării nerostite. Atunci 
au dispărut. Când Maeve i-a spus că ai plecat în 
Terrasen. 

Cuvintele îl loviră ca un pumn. Totul se petrecuse 
când ea își pierduse speranţa că el venea să o caute. 
Până atunci, nici măcar cele mai  pricepute 
vindecătoare din lume nu reușiseră să distrugă 
legătura dintre ei. 

Rowan își șterse fața cu mâneca hainei. 

— De ce îmi spui asta? repetă el. 

Fenrys se ridică de deasupra albiei, ștergându-și 
faţa la fel de neceremonios. 

— Ca să nu te mai întrebi ce s-a întâmplat și să te 
concentrezi la altceva astăzi. Războinicul ţinu pasul cu 
el când se îndreptară spre locul unde li se spusese că 
avea să fie adus un mic dejun sărăcăcios. Și las-o să îţi 
spună când este pregătită. 

— Este partenera mea, mormăi Rowan. Crezi că nu 
știu asta? 

Fenrys putea să-și bage nasul în treburile altcuiva. 

Fenrys ridică mâinile. 

— Poţi fi brutal când vrei ceva. 

— Nu aș forţa-o niciodată să îmi spună ceva, dacă 
nu ar fi pregătită. 

Fusese înţelegerea lor de la început și, într-o 
anumită măsură, motivul pentru care se îndrăgostise 

de ea. 

Ar fi trebuit să-și dea seama atunci, în zilele 
petrecute în Mistward, când se trezise împărtășindu-i 
lucruri - din viaţa personală și trecutul lui - pe care nu 
le-ar fi spus niciodată nimănui. Când se trezise simțind 
nevoia să îi spună; într-adevăr, parţial și fragmentat, 
dar voise ca ea să știe, iar Aelin își dorise să audă totul. 

Descoperiră că Aelin și Elide erau deja la masă și-și 
luau bucăţi de pâine, brânză și fructe uscate. Nici urmă 
de Gavriel sau Lorcan. 

Rowan veni în spatele partenerei lui și o sărută pe 
gât, chiar acolo unde-i lăsase noile semne de 
revendicare. 

Ea murmură și îi oferi o gură din pâinea pe care o 
mușcase deja cât adună restul mâncării. El se văzu silit 
să accepte pâinea pufoasă și consistentă și apoi spuse: 

— Dormeai când am plecat acum câteva minute și 
totuși, ai ajuns cumva înaintea mea la micul dejun. O 
mai sărută o dată pe gât. De ce nu sunt surprins? 

Elide râse lângă Aelin, punându-și mâncare în 
farfurie, iar Aelin doar îl înghionti cu cotul când veni 
lângă ea. 

Toţi patru mâncară repede, își umplură burdufurile 
cu apă la fântâna din curtea interioară și plecară să 
găsească armuri. La nivelurile superioare erau puţine 
care puteau fi purtate, așadar coborâră în fortăreață 
tot mai mult, până ce ajunseră la o cameră încuiată. 

— Am fi nepoliticoși dacă am intra? spuse 
gânditoare Aelin, uitându-se la ușa de lemn. 

Rowan trimise o suliță de vânt spre încuietoare și o 
sfărâmă. 

— Se pare că era deja deschisă când am ajuns noi 
aici, spuse el cu blândete. 

— Ei bine, acum știm de ce restul fortăreței este de 

562 


rahat, zise Aelin studiind tezaurul. El a ţinut tot aurul și 
lucrurile distractive aici. 

Într-adevăr, armurile, săbiile, sulițele şi 
buzduganele vechi li se păreau distractive lui Aelin și 
lui Rowan. 

— Nu ar fi putut să ni le dea pe astea? 

Elide se încruntă la rafturile cu săbii și pumnale. 

— Toate sunt moștenire de familie, spuse Fenrys, 
apropiindu-se de un raft și studiind mânerul unei săbii. 
Vechi, dar încă bune. Foarte bune, adăugă el, scoțând 
sabia din teacă și uitându-se la Rowan. Asta a fost 
făurită de un fierar din Asterion. 

— E dintr-o altă epocă, zise gânditor Rowan, 
minunându-se de sabia perfectă și starea ei 
impecabilă. De pe vremea când ceilalţi nu se temeau 
de Fae atât de mult. 

— O luăm pur și simplu? Fără permisiunea lui 
Chaol? 

Elide își mușcă buza. 

Aelin chicoti. 

— Haideţi să ne considerăm mercenari. Și, ca 
atare, trebuie să fim plătiţi. Ea luă un scut rotund și 
auriu, ale cărui margini erau frumos încrustate cu 
valuri. Făurit tot în Asterion, judecând după măiestrie. 
Foarte probabil pentru lordul din Anielle - lordul Lacului 
Argintiu. Așadar, o să luăm ce ni se cuvine pentru lupta 
de azi și să îl scutim pe marele lord să coboare 
personal până aici. 

Pe toţi zeii, el o iubea! 

Fenrys îi făcu semn din ochi lui Elide. 

— Lady, eu nu spun nimic dacă tu nu spui! 

Elide roși, fluturând apoi o mână. 

— Atunci, luaţi-vă câștigul! 

Rowan chiar asta făcu. El și Fenrys găsiră armuri 

care să li se potrivească - într-o anumită măsură; fiind 
nevoiţi să se lipsească de întreaga armură, luară bucăţi 
care să le întărească umerii, antebraţele și tibiile. 
Rowan abia terminase cu armura pentru picioare când 
Fenrys spuse: 

— Ar trebui să luăm cu noi o parte și pentru Lorcan 
și Gavriel. 

Avea dreptate. Rowan se uită la alte piese și 
începu să adune pumnale și săbii, apoi bucăţi din alte 
armuri care i s-ar fi potrivit lui Lorcan, Fenrys 
procedând la fel pentru Gavriel. 

— Cred că sunt scumpe tare serviciile tale, mormăi 
Elide chiar în timp ce își lega câteva pumnale la 
centură. 

— Trebuie să-mi satisfac într-un fel gusturile 
extravagante, nu-i așa? spuse tărăgănat Aelin, 
cântărind un pumnal în mâini. 

Insă ea nu-și pusese încă nicio armură, iar când 
Rowan îi aruncă o privire întrebătoare, Aelin îi făcu 
semn din bărbie. 

— Du-te la etaj și găsește-i pe Lorcan și pe Gavriel! 
Vin și eu curând. 

Pentru prima dată, chipul îi era inexpresiv. Poate își 
dorea o clipă de singurătate înainte de luptă. Când 
Rowan încercă să găsească vreun cuvânt în privirea ei, 
Aelin se întoarse spre scutul pe care îl luase, de parcă 
l-ar fi contemplat. 

Așadar, Rowan și Fenrys merseră la etaj, Elide 
ajutându-i să care proviziile furate. Nu îi opri nimeni; 
cerul căpătă o nuanţă gri, iar soldaţii se grăbiră către 
posturile lor de pe metereze. 

Rowan și Fenrys nu aveau mult de mers, trebuind 
să rămână lângă porţile de la etajul inferior, pe care 
berbecii ar fi putut să le sfărâme dacă Morathul ar fi 

fost destul de disperat. 

La etajul de deasupra lor, Chaol era călare pe 
minunata sa iapă neagră din nările căreia aerul ieșea 
unduindu-se. Rowan îl salută ridicând o mână, iar 
Chaol îi răspunse înainte să privească spre armata 
inamică. 

Khaganatul urma să facă prima manevră, atacul 
iniţial care să pună în mișcare Morathul. 

— Mereu uit cât de mult urăsc partea asta, mormăi 
Fenrys. Așteptarea dinaintea izbucnirii luptelor. 

Rowan își exprimă încuviințarea printr-un mormăit. 

Gavriel se apropie de ei, Lorcan fiind o furtună 
întunecată în urma lui. Fără un cuvânt, Rowan îi dădu 
celui din urmă armura pe care o luase. 

— Din partea lordului din Anielle! 

Lorcan îi aruncă o privire care-i spuse că știa că 
Rowan minţea, dar începu să își prindă eficient armura, 
Gavriel făcând același lucru. Dacă soldaţii din jurul lor 
observară acea armură, dacă o recunoscu sau nu 
Chaol, nimeni nu spuse nimic. 

Departe, unde cerul gri se lumina tot mai mult, 
Morathul se agită când descoperi că armata aurie a 
khaganatului își ocupase deja poziţia. 

Și când un ruk singuratic ţipă provocator, 
khaganatul înaintă. 

Rândurile infanteriștilor înaintară cu sulițele întinse 
și scuturile lipite între ele. Flancându-le din ambele 
părţi, cavaleria Darghan era o forţă a naturii gata să 
mâne Morathul spre locul dorit. Și deasupra, zburând în 
înaltul cerului, rukhinii își pregătiră arcurile și ţintiră. 

— Fiţi pregătiți! strigă Chaol oamenilor din 
fortăreaţa lui. 

Armura zăngăni când oamenii se mișcară, iar frica 
lor ajunse la nările lui Rowan. 

Astăzi avea să se decidă dacă speranţa trăia sau 
murea. 

Cerul care se trezea dezvăluia deja două turnuri de 
asediu trase spre ei, direct către zid, mult mai aproape 
decât observase ultima dată Rowan în zbor, cu o seară 
în urmă. Se părea că nici Morathul nu dormise. 

Păsările ruk trebuiau să rămână în urmă cu soldaţii 
lor, împingând Morathul spre fortăreață și să îi doboare 
soldații aici, unul câte unul. 

— Mai sunt câteva minute până când primul turn o 
să ajungă la zid, observă Gavriel. 

O scrutare a meterezelor și a soldaţilor de acolo nu 
dezvălui nici urmă de Aelin. 

— Să îi spună cineva să nu se mai gătească și să 
vină aici! mormăi Lorcan. 

Rowan mârâi în semn de avertisment. 

Zăngănitul armurilor care acopereau picioarele și 
al  scuturilor erau sunete familiare.  Infanteriștii 
Morathului se îndreptau spre zidurile fortăreței, cu 
sulițele pregătite. In celălalt capăt al armatei, soldaţii 
se uitau în altă parte, cu sulițele și lăncile înclinate ca 
să intercepteze armata khaganatului. 

Un corn răsună din rândurile khaganatului, iar 
săgețile zburară. 

Masa soldaţilor Morathului nici măcar nu tresări și 
nu se uită înapoi ca să vadă ce se întâmpla cu 
rândurile din spate. 

— Scări, mormăi Fenrys, arătând cu bărbia spre 
valurile dintre rânduri. 

Scări mari de asediu din fier despărțeau mulţimea. 

— Aşadar, vor să atace cu tot ce au, spuse Lorcan 
la fel de încet, toţi fiind atenţi să nu îi audă oamenii din 
apropiere. Vor să încerce să pătrundă în fortăreață 
înainte ca khaganatul să poată să îi împrăștie. 

— Arcași! răsună strigătul lui Chaol. 

În spatele lor, pe metereze, arcurile scârţâiră. 

Fenrys își scoase arcul de pe spate și fixă o 
săgeată. 

Rowan își ţinea arcul pe spate și tolba neatinsă, ca 
Gavriel și Lorcan. Nu era nevoie să le risipească pe 
câţiva soldaţi când, mai târziu, ar fi putut fi nevoiţi să 
le folosească pe ţinte mai rele. 

Dar unul dintre ei trebuia să fie văzut evaluând 
soldaţii, ca să îi motiveze. lar Rowan îl considera pe 
Fenrys un arcaș la fel de bun ca și el și, prin urmare, 
potrivit. 

Rowan urmări linia vârfului săgeţii lui Fenrys spre 
locul în care o aţintise către unul dintre purtătorii scării 
de asediu. 

— Impresionează-ne, mormăi el. 

— Vezi-ţi de treaba ta, îi răspunse Fenrys pe 
același ton, urmărindu-și ţinta cu vârful săgeţii în timp 
ce aștepta ordinul lui Chaol. 

Dacă Aelin nu sosea în câteva clipe, trebuia să 
părăsească meterezele ca să o găsească. Ce naiba o 
reţinuse? 

Lorcan își scoase sabia veche, pe care Rowan o 
văzuse doborând soldaţi din regate îndepărtate, în 
războaie mult mai lungi decât acesta. 

— Când turnul de asediu o să se oprească, ei o să 
se îndrepte spre porţi, spuse Lorcan, uitându-se de pe 
metereze la poarta de la etajul inferior și micul bastion 
de oameni din fața acesteia. 

Copacii fuseseră tăiaţi ca să sprijine porţile din 
metal, dar dacă un grup destul de mare de soldaţi ar fi 
dat năvală, ar fi putut să doboare proptelele și 
încuietoarea grea în câteva minute și să deschidă 
porțile pentru hoardele de dincolo de ele. 

— N-o să le permitem să ajungă atât de departe, 
zise Rowan, cu ochii la turnul masiv care se apropia 
încet. Soldaţii mișunau în spatele acestuia, așteptând 
să urce înăuntru. Alaltăieri, Chaol a doborât turnul fără 
ajutorul nostru. Se poate întâmpla din nou. 

— Salv! răsună strigătul lui Chaol din pietre, iar 
săgețile șuierară. 

Ca un roi de lăcuste, acestea se avântară asupra 
soldaţilor care mărșăluiau dedesubt. Săgeata lui Fenrys 
își găsi ţinta cu o precizie mortală, urmată de o alta 
care dobori un al doilea soldat de lângă scara de 
asediu. 

Unde naiba era Aelin... 

Morathul nu se oprea, ci mărșăluia direct peste 
soldaţii care cădeau în primele lor rânduri. 

Se simţea frica oamenilor de pe metereze. Soldaţii 
trebuiau să atace repede și bine ca să o alunge. 

Turnul de asediu se apropia încet. O privire de-a lui 
Rowan îi făcu pe el și prietenii lui să se miște spre locul 
în care cu siguranţă turnul avea să lovească 
meterezele. Destul de aproape de scările dinspre 
poartă. Morathul alesese bine locul. 

Unii dintre soldaţii pe lângă care trecură se rugau, 
înălțând șoapte tremurate în aerul rece al dimineţii. 

Lorcan îi spuse unuia dintre ei: 

— Păstrează-ţi suflarea pentru luptă, nu pentru zei! 

Rowan îi aruncă o privire, dar bărbatul, uitându-se 
cu gura căscată la Lorcan, tăcu. 

Chaol ordonă să se mai tragă o dată, iar săgețile 
zburară. Fenrys execută ordinul din mers, ca și când n- 
ar fi fost mare lucru. 

Totuși, rugăciunile șoptite se auzeau în continuare 
de-a lungul rândului, săbiile tremurând odată cu 
oamenii. 

Sus lângă Chaol, soldaţii se controlau, cu fețele 
inexpresive. 

Dar aici, la acest etaj al meterezelor... chipurile 
erau palide. Cu ochii mari. 

— Cineva ar face bine să-i încurajeze, spuse Fenrys 
scrâșnind din dinţi și trăgând încă o săgeată. Sau 
oamenii ăștia or să se scape pe ei într-un minut. 

Căci doar un minut le mai rămăsese cu primul turn 
de asediu care se tot apropia. 

— Tu ești mai frumușel! fu replica lui Lorcan. Te-ai 
descurca mai bine! 

— Este prea târziu pentru discursuri, interveni 
Rowan înainte ca Fenrys să poată răspunde. Mai bine 
le-am arăta ce putem face. 

Ei își ocupară locurile pe zid, chiar în calea podului 
care urma să fie coborât pe metereze. 

El își scoase sabia și apoi, cu un deget, securea de 
la centură. Gavriel își scoase cele două săbii din tecile 
de pe spate, flancându-l pe Rowan în dreapta. Lorcan 
se postă în stânga lui. Fenrys rămase în urmă, ca să-i 
prindă pe cei care ar fi trecut prin plasa lor. 

Muritorii se îngrămădiră în spatele lor. Porţile 
tremurară, în sfârșit, la impactul Morathului. 

Rowan își calmă respiraţia, pregătindu-și magia ca 
să sfâșie plămânii valgilor. Mai întâi, intenţiona să-i 
doboare pe câţiva cu sabia ca să arate cât de ușor se 
putea face asta, că Morathul era disperat și victoria 
avea să fie aproape. De magie urma să se folosească 
mai târziu. 

Turnul de asediu scârțâăi când încetini și opri. 

Chiar în clipa în care zidul de sub ei tremură la 
impactul cu acesta, Fenrys șopti: 

— Pe toţi zeii... 

Nu din pricina podului care fu coborât, a soldaţilor 

ce mișunau în profunzimea întunecată, ci a persoanei 
care ieși din bolta fortăreței din spatele lor. Rowan nu 
știa unde să se uite: la soldaţii care ieșeau din turnul 
de asediu, sărind pe metereze, sau la Aelin. 

La regina Terrasenului. 

Ea găsise armura în subsolul fortăreței, una 
frumoasă de un auriu-deschis care strălucea ca un 
răsărit de vară. Pe cap, perfectă și fixându-i părul 
împletit, purta o diademă. Nu o diademă, ci o bucată 
de armură, o parte dintr-un set vechi pentru o doamnă 
îngropată demult. 

O coroană de război, o coroană de purtat în luptă. 
O coroană care să conducă armatele. 

Frica și îndoiala nu i se citiră pe chip când ridică 
scutul, rotind-o pe Goldryn în mână o singură dată 
înainte ca primii soldaţi ai Morathului să o atace. 

O lovitură rapidă în sus îl spintecă pe soldatul 
Morathului de la buric la bărbie. Sângele negru ţâșni, 
dar ea deja se mișca, având fluiditatea unui râu în jurul 
unei pietre. 

Rowan porni atacul, săbiile lui găsindu-și ţintele, 
dar tot fără să o piardă pe Aelin din ochi. 

Aelin izbi cu scutul în războinicul următor și cu 
Goldryn spintecă un altul înainte să o înfigă în soldatul 
pe care îl împinsese. 

Repetă schema de nenumărate ori, în tot acest 
timp îndreptându-se spre turnul de asediu. 
Nestingherită. Dez/ănţțuită. 

Un strigăt străbătu rândul. „A venit regina!” 

Soldaţii care așteptau să acţioneze se întoarseră 
spre ei. 

Aelin atacă trei soldaţi valgi și îi lăsă morţi pe 
pietre. 

Se opri în faţa gurii deschise a turnului de asediu, 

direct în calea hoardelor. Fiecare clipă pe care și-o 
petrecuse antrenându-se pe corabie, pe drum, fiecare 
nouă bășică și bătătură - toate avuseseră scopul să o 
pregătească pentru asta. 

„A venit regina!” 

Cu Goldryn fermă în mână și scutul ca o prelungire 
a brațului, Aelin străluci ca soarele care răsărea acum 
deasupra armatei khaganului când atacă fiecare soldat 
care se avânta spre ea. 

Cinci, zece - ea se mișca încontinuu, ferindu-se și 
lovind, împingând și  răsturnând, sângele negru 
țâșnind, afișând o hotărâre macabră. 

— Regina! strigară oamenii. Spre regină! 

lar când Rowan își făcu loc mai aproape, când acel 
strigăt se transmise de-a lungul meterezelor, iar 
oamenii din Anielle alergară în ajutorul ei, își dădu 
seama că Aelin nu avea nevoie de nicio scânteie ca să 
îi încurajeze pe soldaţi să o urmeze; că așteptase, 
controlându-se, ca să le arate ce putea face fără magie 
și puteri supranaturale. 

Nicicând nu mai văzuse o priveliște atât de 
grozavă. În toate ţinuturile și luptele, nu mai văzuse 
ceva atât de măreț ca Aelin în fața gurii turnului de 
asediu, rămânând pe poziţie. 

Când zorii se iviră, Rowan scoase un strigăt de 
luptă și atacă Morathul. 


Prima luptă dădea tonul. 
Dădea tonul și transmitea un mesaj. Nu Morathului. 
„Impresionează-ne!” spusese Hasar. 
Așadar, intenţiona să o facă. Își luase armura aurie 
și coroana de luptă și așteptase până la răsărit, până 

ce turnul de asediu se izbi în metereze, înainte să se 
dezlănțuie. 

Să îi împiedice pe oamenii de aici să cedeze, să 
alunge frica din ochii lor. 

Să îi convingă pe nobilii khaganatului de ce putea 
face. Nu era o ameninţare, ci o aducere-aminte. 

Nu era o prinţesă neajutorată. Nu fusese niciodată. 

Goldryn șuieră la fiecare lovitură, mintea lui Aelin 
fiind la fel de calmă și ascuţită ca sabia în timp ce 
evalua soldaţii inamici și armele lor și îi dobora în 
consecinţă. Știa vag că Rowan lupta lângă ea și că 
Gavriel și Fenrys se războiau aproape de flancul ei 
stâng. 

Insă era foarte conștientă de muritorii care săreau 
în luptă, strigând sfidător. Ei ajunseseră până aici. Și 
aveau să supravieţuiască zilei de azi. Nobilii 
khaganatului urmau să afle. 

Galopul cailor acoperi zgomotul luptei, iar Chaol 
ajunse și el cu sabia licărind, intrând în valul nesfârșit 
care năvălea din intrarea turnului. 

— Spre lordul Chaol! Spre regină! 

Cât de departe erau amândoi de Rifthold... De 
asasin și căpitan. 

Săgetțile se ridicară din armata de dincolo de zid, 
dar un val de vânt rece le spulberă înainte să atingă 
vreo ţintă. 

O ceață întunecată ţâșni pe lângă ei, iar Lorcan 
ajunse la gura turnului de asediu, lovind cu sabia atât 
de repede încât Aelin abia o văzu, și își făcu loc pe 
podul de metal al turnului, în scara de dincolo de 
acesta ca și când și-ar fi croit loc pe rampe și spre 
câmpul de luptă. 

Dedesubt se auzi un bubuit. Morathul adusese 
berbecul. 

Aelin zâmbi macabru. Avea să-i doboare pe toţi, 
apoi pe Erawan și, în cele din urmă, să se dezlănţuie 
asupra lui Maeve. 

În celălalt capăt al câmpului, armata Khaganului 
înainta, câștigând teren pas cu pas. 

Nu avea să mai fie vreodată neajutorată. Sau 
prizonieră. Niciodată. 

Moartea se transformă într-o melodie în sângele ei, 
fiecare mișcare fiind un dans când valul de soldaţi care 
ieșeau din turn încetiniră pasul, ca și când Lorcan chiar 
și-ar fi făcut loc cu forța în interior. Cei care treceau de 
el întâlneau sabia ei sau a lui Rowan. Un licăr auriu și 
Gavriel intră la rândul său în turnul de asediu, cele 
două săbii mișcându-se ca un vârtej. 

Aelin nu știa ce intenționau să facă Lorcan și Leul 
odată ajunși jos sau cum voiau să miște turnul. Nu se 
gândi la asta. 

Se afla într-un loc al crimelor și mișcării, al 
respirației și sângelui. Al libertăţii. 

Moartea fusese blestemul, darul și prietena ei în 
acești ani lungi. Aelin se bucura să o întâmpine din nou 
sub soarele auriu al dimineții. 


Capitolul 58 


Elide nici măcar nu era pe metereze și deja își 
dorea să nu mai fie nevoită să suporte un alt război. 
Soldaţii care erau aduși, rănile lor... Nu știa cum de 
erau vindecătoarele atât de calme, cum lucra Yrene 
Westfall cu atâta hotărâre în timp ce unui bărbat care 
tipa încontinuu îi ieșeau organele interne prin tăietura 
de la burtă. 
Fortăreaţa se scutura din când în când, iar Elide se 
ura pentru că se bucura că nu știa ce însemna asta, 

deși o chinuia faptul că nu știa ce făceau tovarășii ei, 
dacă armata khaganului era destul de aproape astfel 
încât coșmarul pe care-l trăiau toţi să se termine 
curând. 

Putea să mai dureze ore bune, spusese 
vindecătoarea cu piele măslinie și ochi ageri pe nume 
Eretia când Elide vomitase văzând un bărbat a cărui 
tibie îi ieșea din picior. Ore bune până la final, o luă la 
rost vindecătoarea, așadar ar fi fost bine să nu mai 
vomite și să revină la lucru. i 

Nu că Elide putea face multe. In ciuda darului 
generos al puterii care se transmitea membrilor 
familiei Lochan, ea nu avea magie și niciun alt dar în 
afară de a citi oamenii și a minţi. Dar le ajuta pe 
vindecătoare să ţintuiască răniții care se agitau, se 
grăbea să aducă bandaje, apă fierbinte și alifiile sau 
plantele pe care i le cereau ele, cu mult calm. 

Niciuna nu ţipa. Pur și simplu își ridicau vocea, 
magia strălucind puternic în jurul lor, și asta doar dacă 
un soldat ţipa prea tare, încât cuvintele lor să fie 
auzite. 

Soarele abia trecuse de linia orizontului, judecând 
după lumina de la ferestrele înalte din Marea Sală, și 
deja zăceau răniţi atât de mulți. Atât de mulţi... 

Ei tot veneau, iar Elide continua să se miște, 
șchiopătatul ei făcând-o să simtă o durere surdă și apoi 
una acută. Era insignifiantă, în comparaţie cu ce 
suportau soldaţii, în comparaţie cu ce înfruntaseră pe 
metereze. 

Nu își îngăduia să se gândească la prietenii ei. Nu 
își permitea să se gândească la Lorcan, care nu venise 
în cameră seara trecută și nu o căutase în dimineaţa 
asta, ca și când nu ar fi vrut să fie în preajma ei, ca și 
când fiecare cuvânt plin de dispreţ rostit de ea l-ar fi 

afectat. 

Așadar, Elide le ajuta pe vindecătoare cu mintea 
limpede, ţintuia bărbaţii care ţipau și implorau, fără 
încetare. 


Farasha nu dădu înapoi în faţa soldaţilor Morathului 
care ajunseseră pe metereze, a celor care ieșiră din al 
doilea turn de asediu care se oprise lângă zid sau a 
celor care ajunseră pe scări. 

Nu, iapa măreaţă îi călcă în picioare, răutăcioasă și 
neînfricată, așa cum prevăzuse Chaol. Animalul al cărui 
nume însemna „fluture” călca în picioare infanteriștii 
valgi. 

Dacă nu ar fi gâfâit, Chaol ar fi zâmbit. Dacă 
oamenii nu ar fi fost doborâţi în jurul său, ar fi râs ușor. 

Însă Morathul ataca zidurile și porţile cu o furie pe 
care ei nu o mai văzuseră. Poate știuse cine sosise în 
Anielle, iar acum îi doborau. Aelin și Rowan luptau 
spate în spate, iar Fenrys își făcuse loc pe metereze ca 
să se alăture lui Chaol lângă al doilea turn de asediu. 

Bratul în care Chaol ţinea sabia nu ezită, în ciuda 
extenuării care începu să i se furișeze în oase după o 
oră, apoi două. Departe de marea de soldaţi inamici, 
armatele rukhinilor și Darghanilor mânau și zdrobeau 
Morathul între ele, împingându-l spre zidurile fortăreței. 

Aparent, Morathul nu voia să se predea, ci doar să 
distrugă, să pătrundă în fortăreață și să ucidă cât mai 
mulţi înainte să își găsească sfârșitul. 

Cu scutul însângerat și îndoit și calul ca un demon 
furios sub el, Chaol continuă să lovească folosind 
sabia. Soţia sa era în fortăreața din spatele lui. Nu 
intenţiona să o dezamăgească. 

Nesryn rămase prea repede fără săgeți. 

Morathul nu fugi, deși forţa călăreţilor Darghan și a 
infanteriștilor se abătea asupra sa. Așadar, ei înaintară 
lent, lăsând în urma lor atât trupuri îmbrăcate în negru, 
cât și în armuri aurii. Soldaţii Morathului erau mai mulţi 
decât ai lor, dar era greu - aproape insuportabil - să 
vadă doborâţi atât de mulţi. Să vadă caii frumoși ai 
Darghanilor fără călăreţi... sau morți. 

Și rukhinii suferiseră pierderi, dar nu la fel de 
numeroase, acum că o armată lupta sub ei. 

Sartag conducea centrul, iar din locul în care 
Nesryn comanda flancul stâng, îi supraveghea pe el și 
pe Kadara, cu un ochi la Borte și Yeran care conduceau 
flancul drept spre extrema vestică a luptei, Falkan 
Ennar însoţindu-i în trupul său de șoim. Poate își 
imagina, dar Nesryn ar fi putut jura că bărbatul 
metamorfic lupta cu o vigoare nemaivăzută, ca și când 
anii recuperați i-ar fi sporit forța. 

Nesryn îi dădu pinteni lui Salkhi și se aruncă în 
luptă din nou, călăreţii din spatele ei urmând-o. 
Săgețile și suliţele se ridicară ca să îi întâmpine, unii 
soldaţi de-ai Morathului fugind. Nesryn și Salkhi se 
ridicară din nou în aer, pătaţi de mai mult sânge negru. 

La înălţime, două patrule de cercetași rukhini 
monitorizau lupta. Când Nesryn își șterse sângele 
negru de pe faţă, un călăreț plonjă direct spre Sartaqg. 

Sartaq se ridică o clipă mai târziu. 

Nesryn știa că avea s-o certe pentru asta, dar îi 
strigă căpitanului rukhin din spatele ei să rămână în 
formaţie și îl îndreptă pe Salkhi spre prinţ. 

— Treci înapoi informatie! îi ordonă Sartaq 

acoperind șuieratul vântului. 

— Ce s-a întâmplat? strigă ea. 

Salkhi bătu mai puternic din aripi, ajungând din 
urmă pasărea ruk a prinţului. 

Sartaq arătă înainte, spre zidul de munţi de dincolo 
de lac și oraș, spre barajul despre care spusese atât de 
nonșalant că voia să-l spargă ca să distrugă armata 
Morathului. 

Cu fiecare bătaie a aripilor lui Salkhi, fu din ce în ce 
mai clar ce îl făcuse să se grăbească. 

Câţiva soldaţi de-ai Morathului nu se odihniseră 
peste noapte, ci se furișaseră spre orașul abandonat ca 
să urce poalele dealurilor, apoi versantul muntelui, 
către baraj. 

Unde acum, cu berbeci și viclenie, căutau să îl 
spargă. 

Salkhi se apropie. Nesryn întinse mâna după o 
săgeată și-și îndoi degetele în aer. 

Totuși, Sartaq mai avea două săgeți, și le trase pe 
amândouă spre cei aproximativ treizeci de soldaţi ai 
Morathului care  împingeau berbecul în mijlocul 
barajului. Lemn, piatră și fier vechi și de rău augur. 
Câteva crăpături și avea să se prăbușească. 

lar apoi, lacul de acumulare și râul din spatele 
acestuia ar fi spălat câmpia. 

Morathului nu îi păsa dacă-și spulbera propria 
armată. Oricum lupta de astăzi era pierdută. 

Totuși, nu intenţiona să permită armatei 
khaganului să scape. 

Ambele săgeți ale lui Sartaq își găsiră ţinta, dar cei 
doi soldaţi căzuţi nu îi făcură pe ceilalţi să lase 
berbecul din mâini, ba chiar traseră din nou berbecul... 
și îl împinseră. 

Bubuitul lemnului pe lemn răsună până la urechile 

lor. 

În zbor, se apropiară destul de mult încât să vadă 
clar armătura din fier din vârful berbecului: o carcasă 
groasă acoperită cu ţepi meniţi să sfâșie și să 
străpungă. Dacă Salkhi și Kadara ar fi reușit să ajungă 
la ea, ar fi putut să le smulgă berbecul din mâini... 

Metalul  scârțâi și zăngăni, iar strigătul de 
avertizare al lui Sartaq spintecă aerul. 

Salkhi se înclină instinctiv, văzând săgeata mare 
din fier înaintea lui Nesryn, una trasă dintr-un 
dispozitiv greoi pe care probabil îl aduseseră aici 
pentru a ţine la distanţă păsările ruk. 

Săgeata ajunse departe, izbindu-se în roca 
muntelui. 

l-ar fi străpuns pieptul lui Salkhi, direct în inimă. 

Cu stomacul agitat, Nesryn se înălţă din nou, 
evaluând soldaţii de dedesubt. 

Sartaq îi făcu semn din apropiere: „Să venim din 
direcţii diferite! Ne întâlnim la mijloc!” 

Vântul îi șuieră în urechi, dar Nesryn trase de frâie, 
iar Salkhi se înclină într-un arc larg. Sartaq o întoarse 
pe Kadara, imaginea în oglindă a manevrei lui Nesryn. 

— Cât de repede poţi, Salkhi! îi strigă Nesryn 
rukului ei. 

Apropiindu-se de baraj și de soldaţi, cele două 
păsări, Salkhi și Kadara, zburară una spre cealaltă, își 
tăiară calea și se îndepărtară din nou într-un arc, 
încrucișându-se la fel de repede ca vântul și refuzându- 
le arcașilor o ţintă ușoară. 

O săgeată din fier trasă spre Sartaq spintecă aerul 
de deasupra lui, aproape atingându-i capul. 

Berbecul se izbi din nou în lemn. 

De data asta se auzi o crăpătură. Un scârţâit 
profund, ca o bestie îngrozitoare trezită dintr-un somn 

lung. 

Încă o săgeată de fier ţâșni spre ei și rată. Nesryn 
și Sartaq trecură foarte aproape unul de celălalt, 
zburând atât de repede încât ei îi lăcrimară ochii. 
Vântul șuiera, plin de vocile muribunzilor și ale 
răniților. 

lar apoi ajunseră acolo, Salkhi întinzându-și 
ghearele când se izbi în mașinăria de fier care lansa 
acele săgeți, spulberând-o. Soldaţii ţipară când 
pasărea ruk îi atacă și pe ei. 

Cei care manevrau berbecul reușiră să mai 
izbească o dată barajul înainte ca Sartaq și Kadara să îi 
sfâșie. Bărbaţii zburară, unii lovindu-se de baraj, alţii 
aterizând în bucăţi. 

Kadara azvârli berbecul în versantul unui munte 
din apropiere, lemnul  așchiindu-se din cauza 
impactului, rostogolindu-se pe pietre și dispărând. 

Cu inima care-i bătea cu putere și cu lupta de pe 
câmpul de dedesubt încă în desfășurare, Nesryn îl 
întoarse pe Salkhi și studie zidul barajului, Sartaq 
făcând același lucru. 

Ceea ce văzură îi făcu să zboare înapoi spre 
fortăreață cât de repede îi putea purta vântul. 


* 


Lorcan își făcuse loc prin interiorul obscur și 
înghesuit al primului turn de asediu, ucigând soldatii în 
calea lui. Gavriel venise după el și-l ajunsese din urmă 
când Lorcan se trezise înfruntând la intrare 
nenumăraţii soldați care încercau să intre. 

Amândoi opriră valul, chiar dacă de săbiile lor 
trecură câţiva soldaţi de-ai Morathului. Whitethorn și 
regina cu siguranţă așteptau să îi ucidă. 

Lorcan nu mai știa de când rezista cu Gavriel la 
intrarea în turnul de asediu - cât timp trecuse înainte 
ca armata lor să reușească să îl deplaseze. 

Magia lor ar fi fost inutilă. Toată structura era din 
fier, la fel ca scările, de parcă Morathul ar fi anticipat 
prezenţa lor. 

Doar scârțâitul metalului care se prăbușea îi 
avertiză că turnul se dărâma și îi făcu să se avânte 
spre câmpul de luptă, unde se treziră în afara porţilor. 
Fenrys și lordul Chaol apăruseră pe zidurile 
meterezelor cu arcașii și trăseseră în soldaţii care se 
grăbeau spre Lorcan și Gavriel. 

Dar el și Leul își aleseseră deja următoarea ţintă: 
berbecul care încă lovea porțile tot mai slăbite. Arcașii 
îi ajutau de deasupra, așa că începuseră să își facă loc 
spre berbec, iar apoi de-a lungul acestuia, până ce 
mașina de război căzu cu un zgomot surd, uitată în 
valul de soldaţi ai Morathului care veneau după ei. 

Lorcan respirase constant, ţinându-se ferm pe 
picioare în timp ce trupurile se adunau în grămezi în 
jurul lor. 

Trebuiau să apere poarta suficient de mult timp 
încât armata khaganului să o depășească pe cea a 
Morathului. 

De deasupra, un vânt rapid și brutal contribui la 
dansul morţii, scoțând aerul din plămânii soldaţilor 
care îi atacau, chiar dacă el știa că Whitethorn 
continua să se lupte pe metereze. 

Lorcan pierdu din nou noţiunea timpului. Știa doar 
vag că soarele se înălța pe cer. 

Dar armata khaganului câștiga teren, centimetru 
cu centimetru, suficient încât păsările ruk să smulgă 
scările de asediu de pe zidurile fortăreței, suficient cât 
lordul Chaol să strige la el și Gavriel să urce pe o scară 

de asediu și să „revină naibii sus!” 

Gavriel se supuse, reperând scara de fier eliberată 
de soldaţii Morathului, ţinută pe loc doar cât să urce 
din nou pe metereze. 

Dar armata khaganului era aproape. Un ghiont în 
umăr îi spuse lui Lorcan să nu fugă, ci să lupte. 

Așadar, Lorcan ascultă. El nu se obosi să strige la 
Gavriel, care acum urcase până la jumătatea scării, 
înainte să se avânte în luptă. 

Fusese făcut pentru luptă. Indiferent ce regină 
servea, fie că ea era Fae, valgă sau om, asta fusese 
instruit să facă. 

Lorcan își croi singur calea spre rândurile 
khaganilor care avansau, câţiva soldați de-ai 
Morathului fugind în urma lui, unii căzând înainte ca el 
să ajungă la ei, magia lui ucigându-i. 

Curând aveau să câştige teren, iar cântecul din 
sângele lui s-ar fi liniştit. 

O parte din el nu voia să se termine, chiar dacă 
trupul lui voia să se odihnească. 

Totuşi, ce-ar fi rămas după finalul luptei? 

Nimic. Elide fusese destul de clară. Il iubea, dar se 
ura pentru asta. 

El oricum nu o meritase. 

Ea merita o viață liniștită și fericită, iar lui nu-i erau 
cunoscute asemenea lucruri. | se păruse că le zărise în 
lunile în care călătoriseră împreună, înainte să se ducă 
totul naibii, dar acum el nu era menit unui lucru 
asemănător. 

Dar acest câmp de luptă, acest cântec al morții din 
jurul lui... Aici putea să se descurce. Asta putea savura. 

Coifurile aurii ale armatei khaganului deveniră 
clare, caii înfocaţi fiind de nestăvilit. Era mai strașnică 
decât orice armată alături de care luptase într-un regat 

al muritorilor. Și în multe regate ale nemuritorilor. 

Supunându-se cântecului morţii din sângele lui, 
Lorcan își cobori scuturile. Nu voia să fie ușor. Voia să 
simtă fiecare lovitură, să vadă viața inamicului 
scurgându-se sub sabia lui. 

Nu îi păsa ce se întâmpla. Oricum nu i-ar fi păsat 
nimănui dacă s-ar fi întors în fortăreață. Lorcan nu 
dădu înapoi când atacă zece soldaţi care veniră spre 
el. 

Poate merita ceea ce urma să se întâmple. Merita 
asta pentru gândurile lui jalnice sau aroganta de a fi 
lăsat garda jos. 

Acum îi arunca îndemânatic pe soldaţii Morathului 
înapoi creatorului lor întunecat, acum zâmbea, chiar 
dacă simţea gustul sângelui spurcat pulverizat în aer. 

Ceva metalic licări în spatele lui. Lorcan se întoarse 
ridicând sabia, dar prea târziu. 

Sabia soldatului valg lovi în sus. Lorcan se arcui, 
strigând când carnea i se spintecă de-a lungul spatelui. 
Nu purta armură - nu găsise nicio armură care să i se 
potrivească pe trunchi. 

Soldatul Morathului se mișcă din nou, mai priceput 
decât ceilalţi. Probabil omul pe care îl infestase se 
pricepea întrucâtva să lupte, de vreme ce demonul se 
folosea de asta în avantajul lui. 

Lorcan abia reuși să își ridice sabia înainte ca 
soldatul să i-o înfigă pe a lui în stomac. 

Lorcan căzu, sabia zăngănindu-i. Noroiul îngheţat îi 
acoperi faţa, ca și când l-ar fi înghiţit pe deplin, ca și 
cum l-ar fi tras în jos, spre adâncimile ținutului lui 
Hellas, unde merita să fie. 

Pământul tremură sub copitele zgomotoase și 
săgețile șuierară pe deasupra. 

Apoi se auziră strigăte, iar întunericul se lăsă. 

Capitolul 59 


Armata khaganului nu lua prizonieri. 

Câţiva soldaţi de-ai Morathului încercară să scape 
în oraș. Stând lângă Aelin pe meterezele fortăreței, 
Rowan urmărea cum păsările ruk îi doborau cu o 
eficiență mortală. 

Urechile încă îi ţiuiau din cauza vuietului luptei și 
respira sacadat, ca Aelin. Micile lui răni începuseră deja 
să se vindece, furnicându-l ușor pe sub hainele pătate. 
Totuși, rana pe care o căpătase la picior avea nevoie 
de mai mult timp. 

În partea cealaltă a câmpului, întinzându-se spre 
orizont, armata khaganului se asigura că ucișii 
rămâneau morți. Săbiile și sulițele licăreau în lumina 
după-amiezii când se ridicau și coborau, tăind capete. 
Rowan își amintise întotdeauna haosul și iureșul luptei, 
dar uitase amețeala și oboseala. 

Vindecătoarele își făceau deja loc pe câmpul de 
luptă, stindardele lor albe contrastând cu marea de 
negru și auriu. Cei care aveau nevoie de mai mult 
ajutor erau purtaţi de păsările ruk și duși direct în 
haosul din Marea Sală. 

Pe meterezele ude de sânge, cu aliaţii și tovarășii 
în jurul lor, Rowan îi dădu plosca lui Aelin fără să spună 
ceva. Ea bău cu nesat, după care i-o dădu lui Fenrys. 

O dezlănţuire și o eliberare. Asta fusese lupta 
pentru partenera lui. 

— Pierderi minime, spuse prinţesa Hasar 
sprijinindu-se cu o mână de o mică parte a zidului 
meterezei care nu era acoperită cu sânge negru sau 
roșu. Infanteriștii au fost cei mai atacați; Darghanii au 
rămas, în mare parte, nevătămați. 

Rowan dădu aprobator din cap. Era impresionant - 
mai mult decât impresionant. Frumos coordonati, 
soldaţii khaganului se mișcaseră pe câmpie de parcă ar 
fi fost fermieri care secerau grâul. Dacă nu ar fi fost 
prins în dansul luptei, poate s-ar fi oprit să-i admire. 

Prinţesa se întoarse spre Chaol, care stătea într-un 
scaun cu rotile și pe al cărui chip se citea asprimea. 

— Pierderile noastre? 

Chaol aruncă o privire spre tatăl său, care observa 
câmpul de luptă cu braţele încrucișate. Tatăl lui zise 
fără să se uite la ei: 

— Mari. Ca să nu spun mai mult. 

Durerea păru să licărească în ochii ticălosului, dar 
acesta tăcu. 

Chaol se încruntă la Hasar, strângând cotierele 
scaunului. Oricât de bine ar fi luptat soldaţii din Anielle, 
nu erau o unitate instruită. Mulţi dintre cei care 
supraviețuiseră erau războinici cu experienţă care 
luptaseră cu sălbaticii din Colţi, îi spusese Chaol lui 
Rowan mai devreme. Majoritatea morţilor nu o 
făcuseră. 

Hasar o măsură în sfârșit din priviri pe Aelin. 

— Am auzit că te-ai dat în spectacol azi! 

Rowan își adună puterile. 

Aelin se întoarse dinspre câmpul de luptă și-și 
înclină capul. 

— Se pare că și tu ai făcut-o! 

Într-adevăr, armura ornamentată a lui Hasar era 
stropită cu sânge negru. Ea fusese în mijlocul luptei, pe 
calul ei Munigi, și călărise direct spre porţi. Dar 
prinţesa nu mai făcu niciun comentariu. 

Enervarea, profundă și aproape ascunsă, licări în 
ochii lui Aelin. Totuși, ea nu mai vorbi - nu insistă 
întrebând-o pe prinţesă ce urmau să facă, ci doar se 

uită din nou la câmpul de luptă, mușcându-și buza. 

In timpul luptei se oprise doar când nu mai 
rămăsese niciun valg pe care să-l ucidă, iar în minutele 
de după eliberarea zidurilor, rămăsese tăcută - 
distantă, ca și când încă ar fi ieșit din acel loc calm și 
calculat în care se pogorâse. Nu se deranjase să își 
scoată vreo parte din armură. Coroana de luptă arămie 
era acoperită de sânge, iar părul i se încâlcise din 
cauza acestuia. 

Tatăl lui Chaol aruncase o privire la armura ei, la 
cea a lui Rowan, și se albise de furie. Totuși, Chaol 
doar își îndreptase scaunul spre tatăl său, mormăind 
ceva prea încet ca să audă Rowan, iar bărbatul se 
retrăsese. 

Momentan. Aveau lucruri mai importante la care să 
se gândească - lucruri care o făcuseră pe partenera lui 
să își muște buza - când ar fi sosit armata prinţului 
Kashin, dacă s-ar fi îndreptat într-adevăr spre Terrasen. 
Dacă ziua de azi fusese suficientă să îi convingă. 

Două siluete se conturară în înaltul cerului. Kadara 
și Salkhi, zburând spre fortăreață cu o viteză aproape 
necontrolată. 

Oamenii fugiră din calea păsărilor ruk în clipa în 
care Sartaq și Nesryn aterizară pe metereze, 
descălecând și mergând direct spre ei. 

— Avem o problemă, spuse Nesryn, palidă la față. 

Intr-adevăr, buzele lui Sartaq erau vineții, și 
amândoi emanau valuri de frică. 

Roţile scaunului lui Chaol plescăiră prin sângele 
adunat. 

— Ce s-a întâmplat? 

Aelin își îndreptă spatele, Gavriel și Fenrys 
încremenind. 

Nesryn arătă dincolo de oraș, spre zidul montan. 

585 


— La finalul luptei, am interceptat un grup de 
soldaţi de-ai Morathului încercând să dărâme barajul 
acela. 

Rowan și Chaol înjurară. 

— Presupun că nu au reușit mulțumită vouă, spuse 
Aelin privind spre barajul prea apropiat, care ţinea 
apele furioase ale lacului de acumulare și ale râului. 

— Parţial, zise Sartag, un mușchi încordându-i-se 
pe maxilar. Dar multe lucruri erau distruse când am 
sosit noi. 

— Să îl dărâmăm, șopti Hasar. 

Ochii negri ai lui Sartag licăriră. 

— Trebuie să ne evacuăm armata de pe câmp. 
Chiar acum! 

— O să se rupă? întrebă tatăl lui Chaol. 

Nesryn tresări. 

— Este foarte posibil. 

— S-ar putea rupe în orice clipă. Sartaqg gesticulă 
spre armata khaganului de pe câmp. Trebuie să o 
evacuăm. 

— Nu au unde să se ducă, spuse tatăl lui Chaol. 
Apa o să vuiască kilometri buni, iar fortăreaţa asta nu 
poate să vă găzduiască toate armatele. 

Rowan își dădu seama că, într-adevăr, fortăreaţa - 
în ciuda înălţimii sale - nu putea primi toată armata de 
pe câmp. Nici pe departe. lar fortăreaţa, sus pe culmi, 
avea să fie singurul lucru care să reziste valului de apă 
rece care, vărsându-se din munţi, ar fi inundat câmpia, 
distrugând totul în calea sa. 

Hasar îl fixă pe Chaol cu privire arzătoare. 

— Unde să le spunem să fugă? 

— Cheamă păsările ruk, zise Chaol. Instruiește-le 
să adune cât de mulţi posibil și să-i scoată în zbor spre 
vârful din spatele nostru. El făcu semn spre micul 

586 


munte pe care fusese construită fortăreaţa. Să-i lase 
pe stânci; să-i lase oriunde! 

— lar cei care nu ajung la păsări? insistă prinţesa, 
ceva asemănător panicii traversându-i chipul aprig. 

Lui Rowan inima îi bătea cu putere. Câștigaseră 
lupta doar ca inamicul să aibă ultimul cuvânt în victoria 
lor. 

Morathul nu ar fi permis armatei khaganului să 
plece de pe câmp. 

Intenţiona să distrugă armata asta, fărâma de 
speranţă, cu o lovitură simplă și brutală. 

— A fost de la bun început o capcană? Chaol își 
frecă maxilarul. Erawan știa că aduc o armată. A ales 
Anielle pentru asta? Știind că am să vin? Cu gândul să 
folosească barajul ca să ne măture armata? 

— Meditează mai târziu la asta! îl avertiză Aelin, la 
fel de serioasă ca Rowan. Ea scrută câmpul. Spune-le 
să fugă. Dacă nu pot să ia o pasăre ruk, atunci să fugă! 
Dacă ajung la marginea pădurii Oakwaldului, s-ar 
putea să aibă o șansă dacă reușesc să se urce în 
copaci. 

Partenera lui nu menţionă că, în fața unui val atât 
de mare, copacii ar fi fost scufundaţi sau smulși din 
rădăcini. 

— N-avem cum să reparăm ce s-a distrus? întrebă 
Gavriel. 

— Am verificat, spuse Sartaq înghițind în sec. 
Morathul a știut unde să lovească. 

— Dar cu magia ta? îl întrebă Fenrys pe Rowan. Ai 
putea îngheţa... râul? 

El deja se gândise la asta. Rowan scutură din cap. 

— Este prea adânc și curentul este prea puternic. 

Poate dacă i-ar fi avut alături pe toţi verii lui... dar 
Enda și Sellene erau în nord, împreună cu fraţii și 

rudele. 

— Deschideţi porţile fortăreței, spuse încet Chaol. 
Cei din apropiere să vină-n fugă aici, iar cei de la 
distanţă să se îndrepte spre pădure. 

Rowan întâlni privirea lui Aelin. 

Mâinile ei începură să tremure. 

„Asta nu se poate termina aici”, păru ea să spună. 
Panica îi licări într-adevăr în ochi. Rowan îi apucă mâna 
tremurândă și-o strânse. 

Dar nu exista niciun adevăr și nicio minciună care 
ar fi putut să o liniștească. 

Niciun adevăr și nicio minciună care să salveze 
armata de pe câmp. 


Elide îi găsi pe tovarășii ei și aliaţii lor nu în sala de 
consiliu, ci adunaţi pe metereze, ca și când nu ar fi fost 
înconjurați de cadavre și sânge. 

Ea se crispă la fiecare pas prin sângele negru și 
roșu, încercând să nu întâlnească ochii goi ai soldaţilor 
căzuţi. Fusese trimisă de Yrene să vadă ce făcea Chaol 
- era întrebarea temătoare a unei soţii care nu aflase 
nimic despre soarta lui de când începuse lupta. 

După câteva ore în care le ajutase pe 
vindecătoare, Elide era disperată să fugă din camera 
care duhnea a sânge și murdărie. Totuși, ușurarea pe 
care o simţise mirosind aerul proaspăt și văzând că 
lupta se  sfârșise fusese efemeră când zărise 
meterezele însângerate. Când observase chipurile 
palide ale tovarășilor ei, cuvintele lor încordate. Cu toţii 
se uitau între munți și metereze. 

Ceva decursese prost. Ceva era în neregulă. 

Câmpul de luptă se întindea la distanţă, 

vindecătoarele grăbindu-se printre trupurile căzute cu 
steaguri albe ridicate ca să-și indice locurile. Atât de 
mulți! Atât de mulţi morți și răniţi! O mare de morţi și 
răniţi. 

Elide ajunse lângă Chaol tocmai când Nesryn Faliq 
sări pe frumoasa ei pasăre ruk, plonjând spre armata 
de dedesubt. Nu... spre celelalte surate înaripate. 

Cu o mână, Elide îl atinse pe Chaol pe umăr, 
atrăgându-i atenţia de la locul în care o privea pe 
Nesryn înălțându-se în aer. Ochii lui căprui stropiţi cu 
sânge erau limpezi. 

Și plini de groază. 

Uitase ce trebuia să-i transmită din partea lui 
Yrene. 

— Ce este în neregulă? 

Aelin fu cea care-i răspunse, cu armura-i 
însângerată ciudată și veche. O imagine de demult. 

— O să se rupă barajul, spuse răgușită regina. Și o 
să-i „măture” pe toţi cei de pe câmp. 

Pe toți zeii! Pe toți zeii! 

Elide se uită la ei și află răspunsul la următoarea 
întrebare: „Ce se poate face?” 

Nimic. 

Păsările ruk se înălţară în văzduh, bătând din aripi 
spre ei, cu soldaţii în gheare și agăţaţi de spatele lor. 

— Le-a avertizat cineva pe vindecătoare? Elide 
arătă spre steagurile albe care fluturau la distanţă pe 
câmp. Vindecătoarea Supremă? 

Hafiza era acolo jos, spusese Yrene. 

Liniște. Apoi prinţul Sartaq înjură în limba lui și 
alergă spre pasărea sa ruk aurie, ţâșnind în câteva 
secunde spre câmpul de luptă, strigătele sale 
spintecând văzduhul. Kadara cobori de câteva ori, iar 
când se ridică din nou, ţinea o altă siluetă fragilă în 

ghearele sale. Încerca să aducă vindecătoare cât mai 
multe. 

Elide se întoarse spre tovarășii ei când soldaţii 
începură să alerge spre fortăreață, călcând în picioare 
cadavrele și răniții. 

Ordinele se răspândiră în limba continentului sudic 
și mai mulți soldaţi de pe câmpul de luptă începură să 
alerge. 

— Ce altceva putem face? întrebă Elide. 

Aelin și Rowan pur și simplu se uitau la câmpul de 
luptă, urmărind alături de Fenrys și Gavriel cum 
păsările ruk se grăbeau să salveze cât de mulţi puteau. 
In spatele lor, prinţesa Hasar făcea pași, iar Chaol și 
tatăl său vorbeau în șoaptă despre locul din fortăreață 
în care ar fi putut să încapă toţi - cei care 
supraviețuiau. 

Elide se uită din nou la ei. Se uită la toţi și întrebă 
încet: 

— Unde este Lorcan? 

Ochii roșiatici ai lui Gavriel îi cercetară pe ai ei, 
plini de confuzie. 

— Lorcan... a plecat pe câmp în timpul luptei. L-am 
văzut chiar înainte ca armata khaganului să ajungă la 
el. 

— Unde este? Vocea lui Elide se sparse. Fenrys se 
întoarse acum spre ea, urmat de Rowan și Aelin. Unde 
este Lorcan? îi imploră Elide să-i spună, gâtuită de 
teamă. 

După tăcerea lor, își dădu seama că ei nici măcar 
nu-și puseseră întrebarea asta. 

Elide se întoarse spre câmpul de luptă, spre marea 
nesfârșită de cadavre. Soldaţii fugeau, mulţi dintre 
răniţi fiind abandonaţi unde erau. 

Atât de multe cadavre... Atât de mulţi soldaţi 

zăceau pe pământ! 

— Unde? Nu-i răspunse nimeni. Unde l-ai văzut 
alăturându-se armatei khaganului? îl întrebă Elide pe 
Gavriel, arătând spre câmpul de luptă. 

— Aproape de partea cealaltă a câmpului, îi 
răspunse Gavriel cu vocea încordată și arătă spre 
câmp. Eu... nu l-am mai văzut după aceea. 

— Rahat, șopti Fenrys. 

— Folosește-ţi magia, îi zise Rowan. Sari pe câmp, 
găsește-l și adu-l înapoi! 

Ușurarea umplu pieptul lui Elide, până când Fenrys 
spuse: 

— Nu pot. 

— Nu ai folosit-o niciodată în timpul luptei! îl 
provocă Rowan. Ar trebui să fii plin de energie și 
capabil s-o faci. 

Chipul plin de sânge al lui Fenrys păli, iar el se uită 
rugător la Elide. 

— Nu pot. 

Liniștea se lăsă pe metereze. 

— Nu vrei! strigă apoi Rowan și, cu un deget 
însângerat, arătă spre câmpul de luptă. L-ai lăsa să 
moară și pentru ce? Aelin l-a iertat. Tatuajul i se încreţi 
când strigă din nou. Salvează-l! 

Fenrys înghiţi în sec, dar Aelin spuse: 

— Renunţă, Rowan! 

Rowan mârâi și la ea. 

Aelin îi răspunse tot cu un mârâit. 

— Las-o baltă! 

Ei purtară o conversaţie mută, iar speranţa din 
pieptul lui Elide se stinse când Rowan renunţă și dădu 
din cap spre Fenrys în semn de scuze. Fenrys, părând 
că i se face greață, se întoarse spre câmpul de luptă. 

Elide se retrase un pas. Apoi încă unul. 

Lorcan nu putea fi mort. 

Dacă ar fi fost mort, ar fi știut... în inima și sufletul 
ei. 

El era acolo, jos. Era în mijlocul armatei, probabil 
rănit și însângerat... 

Nimeni nu o opri pe Elide când alergă în fortăreață. 
Cu toate că șchiopătă la fiecare pas, durerea 
străbătându-i piciorul, nu șovăi când ajunse la scara 
interioară și plonjă în haos. 

Ea îi făcuse o promisiune. 

În urmă cu câteva luni, îi jurase ceva. 

„Am să te găsesc întotdeauna”. 

Soldaţii și vindecătoarele se grăbiră pe scări, 
trecând pe lângă Elide. Strigătele erau aproape 
asurzitoare, ricoșând din pietrele vechi. Ea se luptă să 
coboare, suspinând printre dinţi. 

„Am să te găsesc întotdeauna”. 

Împingând, dând din coate și strigând la oamenii 
agitaţi care alergau pe lângă ea, Elide se luptă să 
coboare fiecare treaptă, spre porți. 

Oamenii care ţipau erau un șuvoi nesfârșit care 
învăluia, în urcare, scările. Elide continuă să tot 
coboare făcându-și loc, alunecând din când în când. Ei 
nici măcar nu se uitară la ea, nu încercară să se dea la 
o parte din calea ei. Abia când păși din nou strâmb 
strigă în casa scării „Faceţi loc reginei!” 

Nu o ascultă nimeni, așa că repetă cuvintele cu o 
voce poruncitoare, cu toată forţa pe care o văzuse la 
masculii Fae care voiau să își intimideze inamicii: 

— Faceți loc reginei! 

De data asta, oamenii se lipiră de ziduri. Elide 
profită de micul spaţiu și strigă ordinul de nenumărate 
ori, glezna durând-o la fiecare pas. 

Dar ea reuși să coboare la haosul ce învăluia 

nivelul inferior, spre porţile deschise lângă care se 
înghesuiau nenumărați soldați. Dincolo de ei, cadavrele 
se întindeau spre orizont. Războinicii, vindecătoarele și 
cei care cărau răniții se grăbeau spre orice scară 
găseau. 

Elide reuși să facă toţi cei cinci pași șchiopătând 
spre poarta deschisă înainte să își dea seama că avea 
să fie imposibil să traverseze câmpul și să îl găsească 
pe câmpia nesfârșită, înainte ca barajul să se rupă și el 
să fie măturat. Înainte să dispară pentru totdeauna. 

El nu era mort. 

El nu era mort. 

„Am să te găsesc întotdeauna”. 

Elide se uită spre pori și în înaltul cerului în 
încercarea de a zări vreo pasăre ruk care ar fi putut să 
o ducă la el. Dar păsările zburau spre etajele 
superioare, cărând soldaţi și vindecătoare, pe unii 
lăsându-i chiar pe versantul muntelui. lar pe pământ, 
nimeni nu i-ar fi auzit strigătele de ajutor. 

Și nici nu s-ar fi oprit vreun soldat. 

Elide studie celălalt capăt al intrării. 

Se uită la caii scoși din grajduri de grăjdari agitati, 
animalele ridicându-se în două picioare la panica din 
jurul lor în timp ce erau trase spre rampele 
aglomerate. 

O iapă neagră se ridică pe picioarele din spate, 
nechezatul său fiind un avertisment strident înainte să- 
| lovească pe grăjdar cu copitele. Era iapa lordului 
Chaol. Grăjdarul ţipă și dădu înapoi, abia apucând 
frâiele când animalul tropăi, cu urechile lipite de cap. 

Elide nu gândi. Nu se gândi de două ori, ci 
șchiopătă spre cai și grajduri și îi zise grăjdarului 
agitat, care încă se retrăgea din faţa calului pe 
jumătate sălbatic: 

— O iau eu! 

Bărbatul cu fața palidă îi aruncă frâiele. 

— Noroc! îi spuse și fugi și el. 

lapa - Farasha - trase atât de puternic de frâie că 
mai că o aruncă pe Elide pe pietre. Dar tânăra rămase 
pe loc, deși o durea piciorul, și-i vorbi animalului: 

— Am nevoie de tine, inimă aprigă! Se uită în ochii 
negri și furioși ai Farashei. Am nevoie de tine! Vocea i 
se sparse. Te rog! 

Și, pe toţi zeii, iapa se linişti! Clipi. 

Caii și grăjdarii trecură pe lângă ele, dar Elide 
rămase pe loc și așteptă ca Farasha să-și plece 
grumazul, în semn că-i permitea s-o încalece. 

Mulțumită picioarelor lungi ale lordului Chaol, 
scările erau destul de joase încât Elide să ajungă la ele, 
dar fata tot își înghiţi strigătul când își lăsă greutatea 
pe glezna bolnavă în clipa în care se împinse și se 
ridică în șaua elegantă a Farashei. Din fericire, după 
luptă nu avuseseră timp să scoată șeile cailor. Elide 
scoase ceea ce părea a fi o pereche de proteze care 
atârnau în stânga și în dreapta, cu siguranţă ca să îi 
ajute pe lordul Chaol să-și menţină echilibrul. Tot ce o 
încetinea trebuia aruncat. 

Elide apucă frâiele. 

— Spre câmpul de luptă, Farasha! 

Cu un nechezat, Farasha se avântă în încăierare. 

Soldaţii săriră din calea lor, iar Elide nu se opri ca 
să se scuze, nu opri pentru nimeni în timp ce ea și iapa 
neagră alergară spre porţi și ieșiră dincolo de ele, în 
câmpie. 


Capitolul 60 


Rowan știa că magia lui n-ar fi făcut decât să 

întârzie inevitabilul. Se gândise să zboare spre baraj, 
să vadă dacă ar fi putut ţine structura pe loc suficient 
de mult timp, în caz că nu reușea să stăvilească râul, 
dar forța din partea cealaltă... nu putea fi oprită. 

Soldaţii şi  vindecătoarele se grăbeau spre 
fortăreață, păsările ruk ţâșnind pe câmpul de luptă ca 
mai întâi să îi ducă într-un loc sigur pe cei care se aflau 
în calea apei. Dar nu suficient de repede. Chiar dacă nu 
știau când ar fi cedat barajul, tot nu se mișcau destul 
de repede. 

Oare Lorcan era acum printre cei care alergau sau 
reușise să urce pe o pasăre ruk? 

— Puterea, îi spuse încet Fenrys, apucând zidul ud 
de sânge. Era singurul lucru pe care îl împărţeam 
Connall și cu mine. g 

— Ştiu, zise Rowan. El nu ar fi trebuit să insiste. Imi 
pare rău! 

Fenrys doar dădu din cap. 

— De atunci, nu am reuşit să o suport. Eu... Nici 
măcar nu sunt sigur că o mai pot folosi, spuse și se 
scuză din nou. 

Rowan îl bătu ușor pe umăr. Era încă un lucru 
pentru care urma s-o facă pe Maeve să plătească. 

— Oricum probabil nu l-ai fi găsit. 

Fenrys își încordă maxilarul. 

— Ar putea fi oriunde. 

— Ar putea fi mort, șopti prinţesa Hasar. 

— Sau rănit, interveni Chaol, împingând scaunul 
spre marginea zidului ca să studieze câmpul de luptă 
de dedesubt și barajul de dincolo de acesta. 

Aelin, de la câţiva pași distanţă, privi și ea într- 
acolo, părul ei ud de sânge despletindu-se în vântul 
puternic și fluturând spre munţi. 

Ea nu spuse nimic. Nu făcuse nimic de când Nesryn 

și Sartaq veniseră cu vestea. Era exact genul ei de 
coșmar, își dădu el seama, să nu poată ajuta, să fie 
forţată să privească în timp ce ceilalţi sufereau. Niciun 
cuvânt nu o putea liniști, niciun cuvânt nu putea să 
îndrepte situaţia sau să împiedice cursul lucrurilor. 

— Aș putea încerca să îi dau de urmă, propuse 
Gavriel. 

Rowan își alungă groaza. 

— Am să încerc să îl reperez din zbor și am să-ți 
fac semn... 

— Nu te deranja, spuse prințesa Hasar, iar Rowan 
fu pe cale să-i dea o replică atunci când ea arătă spre 
câmpul de luptă. Ţi-a luat-o deja înainte! 

Rowan se întoarse odată cu ceilalţi. 

— Nu, șopti Fenrys. 

Acolo, galopând pe câmpie călare pe un cal 
cunoscut, era Elide. 

— Farasha, șopti Chaol. 

— O să fie ucisă, spuse Gavriel, încordându-se ca și 
când ar fi putut sări de pe metereze și să fugă după ea. 
O să fie... 

Farasha sărea peste cadavre, trecând printre răniţi 
și morţi, Elide răsucindu-se în toate direcţiile în șa. Și, 
de la distanţă, Rowan reuși să îi zărească buzele 
mișcându-se, strigând un singur cuvânt, un nume, de 
nenumărate ori. „Lorcan!” 

— Dacă vreunul dintre voi coboară acolo, îi 
avertiză Hasar, o să moară. 

Era împotriva oricărui instinct, împotriva celor 
câteva secole de instrucţie și lupte alături de Lorcan, 
dar prinţesa avea dreptate. O singură viaţă pierdută 
era mai bună decât mai multe. Mai ales când, pentru 
restul războiului, ar fi avut mare nevoie de soldații lui. 

Lorcan ar fi încuviinţat - el îl învățase pe Rowan să 

ia astfel de hotărâri dificile. 

Aelin rămase în continuare tăcută, ca și când ar fi 
coborât înăuntrul ei, și se uită la câmpul de luptă. 

La micul călăreț și la iapa imensă care alerga pe 
câmp. 


Farasha era o furtună sub ea, dar iapa nu căuta să 
o doboare pe Elide în timp ce alergau pe câmpia plină 
de cadavre. 

— Lorcan! 

Strigătul ei fu înghiţit de vânt, de ţipetele soldaţilor 
și ale oamenilor care fugeau, de urletele păsărilor ruk 
de deasupra. 

— Lorcan! 

Se uită cu atenţie la fiecare cadavru pe lângă care 
trecu, în căutarea acelui păr negru și strălucitor, a 
chipului dur. Erau atât de mulţi! Câmpul de morţi se 
întindea la nesfârșit, cadavrele stând grămadă unele 
peste altele. 

Farasha sări peste ele, schimbând brusc direcția 
când Elide se roti ca să se uite. 

Caii și călăreţii Darghan alergară pe lângă ea. Unii 
spre fortăreață, alţii spre pădurea distantă de la 
orizont. Farasha alergă printre ei, mușcând spre cei din 
calea sa. 

— Lorcan! 

Cât de slab părea strigătul ei, cât de firav... 

Barajul rezista în continuare. 

„Am să te găsesc întotdeauna”. 

Și vorbele nesăbuite și pline de ură pe care i le 
spusese... Ea făcuse asta? Ea cauzase totul? Ceruse 
vreunui zeu să facă aşa ceva? 

Toate cuvintele ei dispărură în clipa în care își dădu 
seama că el nu era pe metereze. Ultimele luni 
dispăruseră cu totul. 

— Lorcan! 

Farasha continuă să se miște neînfricată, coama ei 
neagră fluturând în vânt. 

Barajul trebuia și avea să reziste până l-ar fi adus 
înapoi la fortăreață. 

Așadar Elide nu se opri, nu se uită spre osânda 
care pândea, așteptând să fie dezlănţuită. 

Călări fără oprire. 


Pe metereze, Chaol nu știa ce să urmărească: 
barajul, oamenii care fugeau de distrugerea lui 
iminentă sau pe tânăra Lady din Perranth, care 
traversa câmpul de luptă călare pe iapa sa. 

O mână caldă îi atinse umărul, iar el își dădu 
seama că era Yrene, fără să se întoarcă. 

— Tocmai am aflat despre baraj. Am trimis-o pe 
Elide să vadă dacă ești... Ea amuţi când văzu singurul 
călăreț ce se îndepărta în galop de masele care se 
grăbeau spre fortăreață. Silba să o salveze, șopti 
Yrene. 

— Lorcan este acolo jos, fu tot ce spuse Chaol, în 
loc să-i ofere alte explicaţii. 

Masculii Fae erau încordaţi precum corzile arcurilor 
când tânăra femeie traversă câmpul de luptă puţin 
câte puţin. Şansele de a-l găsi pe Lorcan, ca să nu mai 
vorbim de a-l găsi înainte să se rupă barajul... 

Elide tot călărea, grăbindu-se spre moarte. 

Prinţesa Hasar spuse încet: 

— Fata este nebună. Cea mai curajoasă pe care 

am văzut-o vreodată, dar tot nebună! 

Aelin nu zise nimic, privind în gol ca și când s-ar fi 
retras înțelegând că această fărâmă de speranță era 
pe cale să dispară. Și prietena ei odată cu ea. 

— Hellas îl păzește pe Lorcan, șopti Fenrys. Și 
Anneith, consoarta lui, o protejează pe Elide. Poate au 
să se găsească unul pe celălalt. 

— Calul lui Hellas! spuse Chaol. 

Ceilalţi se întoarseră spre el, luându-și privirea de 
la câmp. 

Chaol scutură din cap și gesticulă în direcţia 
câmpului, spre iapa neagră și călăreţul ei. 

— Așa îi zic eu Farashei - calul lui Hellas. Am făcut- 
o din clipa în care am întâlnit-o. 

Ca și când întâlnirea cu acea iapă și faptul că o 
adusese aici nu erau pentru el, cât erau pentru 
momentul acesta. Pentru cursa asta disperată pe un 
câmp de luptă nesfârșit. 

Yrene îl apucă de mână, ca și când și ea ar fi 
înțeles. 

Liniștea se lăsă pe partea lor de metereze. Nu mai 
era nimic de spus. 


— Lorcan! 

Vocea lui Elide se sparse când strigă. Nu mai știa 
de câte ori îl strigase. 

Nici urmă de el. 

Se îndreptă spre lac. Mai aproape de baraj. El ar fi 
ales lacul pentru avantajele pe care i le-ar fi oferit în 
apărare. 

Cadavrele erau doar niște pete neclare sub și în 
jurul lor. Atât de mulţi valgi zăceau pe câmp, unii 

întinzând mâini palide spre Farasha ca și când ar fi 
apucat-o, ar fi sfâșiat-o, i-ar fi implorat ajutorul. 

lapa îi călcă în picioare băgându-i în noroi, oasele 
rupându-se și craniile trosnind. 

El trebuia să fie aici. Trebuia să fie undeva. Viu - 
rănit, dar în viaţă. 

Ea știa asta. 

Lacul era o întindere gri în stânga ei, o parodie a 
iadului care urma să se dezlănţuie în orice clipă. 

— Lorcan! 

Ajungând în mijlocul câmpului de luptă, Elide o 
încetini pe Farasha suficient cât să stea în scări, 
înfruntând durerea din gleznă. Nu se simţise niciodată 
atât de mică și de neînsemnată, un grăunte inutil în 
marea asta osândită. 

Elide se așeză din nou în șa, dădu pinteni iepei și o 
trase pe Farasha mai departe spre întinderea 
strălucitoare argintie. Cu siguranţă Lorcan se 
îndreptase către lac. 

lapa porni din loc, pieptul 
burduf puternic. 

Nu văzu decât armuri negre și aurii, sânge și 
zăpadă și noroi. Barajul rezista în continuare. 

Dar acolo... 

Elide trase de frâie, încetinind calul grăbit. 

Acolo, nu prea departe de marginea apei, zăcea un 
grup de soldaţi de-ai Morathului doborâţi. Erau o 
mulțime. Nicio armură aurie. Morathul pierduse soldați 
chiar și acolo unde armata khaganului trecuse în 
viteză. Împărțirea pe câmpul de luptă nu fusese nici pe 
departe egală, dar văzuse cadavre în armuri aurii în 
masa neagră. 

Totuși, aici nu era niciunul. Nici săgeți sau sulițe 
care să explice doborârea atâtor soldați. 


A 


nălțându-i-se ca un 

Înainte se întindea un adevărat drum format din 
demoni valgi. 

Elide îl urmă. Studie fiecare cadavru, fiecare chip 
cu coif, gura uscându-i-se. Făgașul masacrului se 
continua la nesfârșit. 

Atât de mulţi! El ucisese foarte mulți. 

Respirația îi zgârie gâtul când se apropie de 
capătul acelei urme a morţii, unde cadavrele aurii 
începură să apară din nou. 

Nimic. Elide o opri pe Farasha. Gavriel spusese că îl 
văzuse ultima dată chiar acolo. Să fi plonjat în spatele 
rândurilor aliate și să fi plecat, apoi, de acolo? 

Tânăra își dădu seama că el ar fi putut scăpa de pe 
acest câmp; ar putea fi acum înapoi la fortăreață sau în 
Oakwald, și atunci, faptul că venise aici s-ar fi dovedit 
inutil... 

— Lorcan! Ea îi strigă numele cu atâta forță încât 
era o minune că gâtul nu-i sângera. Lorcan! 

Barajul era intact. Care dintre suflările ei avea să 
fie ultima? 

— Lorcan! 

Un geamăt îndurerat îi răspunse din spate. 

Elide se întoarse în șa și studie calea de valgi morți 
din spatele ei. 

O mână lată și bronzată se ridică din grămada 
densă și se luptă să apuce platoșa unui soldat. La nici 
douăzeci de pași distanță. 

Ea suspină, iar Farasha galopă spre acea mână 
însângerată și încordată. lapa se opri alunecând, 
împrăștiind sângele cu copitele. Elide sări din șa 
înainte să meargă împleticindu-se către el. 

Armura și săbiile o înţepară și carnea moartă se 
lovi de pielea ei când îndepărtă cadavrele demonilor, 
mormăind din cauza greutăţii lor. Lorcan o întâmpină 

la jumătatea distanței, acea mână devenind un braţ, 
apoi două - împingând cadavrele care-l acopereau. 

Elide ajunse în dreptul lui chiar în clipa în care 
masculul reuși să dea deoparte un soldat care se 
prăbușise peste el. 

Ea aruncă o privire la rana din abdomenul lui 
Lorcan și încercă să nu cadă în genunchi. 

El sângera peste tot, rana fiind încă deschisă - nu 
se vindecase așa cum ar fi trebuit să se întâmple în 
cazul unui Fae. Dacă își consumase toată energia ca să 
se vindece atât de superficial, însemna că rana 
căpătată fusese dezastruoasă. 

Dar ea nu spuse asta. Nu zise decât atât: 

— Barajul este pe cale să se rupă. 

Faţa palidă a lui Lorcan era stropită cu sânge 
negru, iar ochii negri îi erau înceţoșați de durere. Elide 
se sprijini pe picioare, își înghiţi strigătul de durere și îl 
apucă de sub umeri. 

— Trebuie să plecăm de aici! 

Respirația lui se auzi ca un hârșâit umed când 
încercă să îl ridice. La fel de bine ar fi putut fi un 
bolovan, la fel de neclintit ca fortăreața. 

— Lorcan! îl imploră ea, vocea spărgându-i-se. 
Trebuie să plecăm de aici! 

Agonizând, el își mișcă picioarele. Ea nu îl auzise 
niciodată gemând. Nu îl văzuse niciodată incapabil să 
se ridice. 

— Ridică-te! spuse ea. Ridică-te! 

Lorcan o apucă de talie, iar Elide nu putu să se 
abţină să nu strige de durere la greutatea care se lăsa 
pe ea, oasele piciorului și glezna scrâșnindu-i. 
Nereușind nici măcar să îngenuncheze, el se opri. 

— Fă-o! îl imploră ea. Ridică-te! 

Dar el își îndreptă privirea întunecată spre iapă. 

Farasha se apropie, clătinându-se peste cadavre. 
lapa nici măcar nu tresări când Lorcan luă chingile de 
jos ale șeii, ţinându-și cealaltă mână pe umărul lui 
Elide, și își mișcă din nou picioarele sub el. 

începu să respire sacadat. Din stomac, sânge 
proaspăt curse peste cel închegat de pe jachetă și 
pantaloni. 

Când începu să se ridice, Elide se uită la rana de pe 
partea stângă a spatelui său. 

Carnea era deschisă, osul ieșind în afară. 

Pe toți zeii! Pe toţi zeii! 

Elide se aplecă mai mult sub el, până ce Lorcan își 
aruncă braţul peste umerii ei. Cu coapsele arzându-i și 
glezna îndurerată, tânăra se ridică. 

Lorcan se împinse în același timp, Farasha 
rămânând nemișcată. El gemu din nou, corpul lui 
zdruncinându-se... 

— Nu te opri! spuse printre dinţi Elide. Să nu 
îndrăznești să te oprești! 

Deși respira superficial și sacadat, Lorcan se ridică 
în picioare, centimetru cu centimetru. Luându-și braţul 
de pe umărul lui Elide, se înălţă ca să apuce şaua, să 
se ţină de ea. 

El gâfâia încontinuu, sângele proaspăt curgându-i 
și de pe spate. Călătoria urma să fie agonizantă. Dar 
nu aveau de ales. Deloc. 

— Acum urcă! Ea nu îi permise să își exprime 
groaza și disperarea. Urcă în șa! 

El își rezemă fruntea de coastele negre ale 
Farashei, legănându-se suficient cât Elide să îl cuprindă 
cu braţul de talie. 

— Nu ai murit! izbucni ea. Și nu ești încă mort. Noi 
nu suntem încă morţi! Deci urcă în șa! 

Când Lorcan nu făcu decât să respire, Elide îi vorbi 

din nou. 

— Ți-am promis că am să te găsesc întotdeauna. 
Ți-am promis și tu mi-ai promis, la rândul tău. Din 
cauza asta am venit după tine; din cauza asta sunt 
aici. Sunt aici pentru tine, înţelegi? Și dacă nu 
încălecăm acum, n-o să avem nicio șansă împotriva 
barajului. O să murim! 

Lorcan mai gâfâi câteva clipe și apoi, scrâșnind din 
dinţi și cu mâinile pe șa, își ridică piciorul suficient cât 
să îl pună în scară. 

Acum urma să dea adevăratul test: trebuia să se 
împingă puternic în sus, să-și legene piciorul peste 
Farasha, spre partea cealaltă a șeii. 

Elide se poziţionă în spatele lui, atentă la tăietura 
îngrozitoare. Picioarele i se scufundară până la glezne 
în noroiul îngheţat. Nu îndrăzni să se uite spre baraj. 
Nu încă. 

— Urcă! Ordinul ei acoperi strigătele panicate ale 
soldaţilor care fugeau. Urcă în șa acum! 

Lorcan nu se mișcă, trupul tremurându-i. 

Elide strigă „Urcă acum!” și îl împinse în sus. 

Lorcan scoase un strigăt care răsună în urechile ei. 
Șaua scârţâi din cauza greutăţii sale, sângele îi curse 
din răni, dar apoi se ridică în aer, spre spatele calului. 

Elide își lăsă greutatea pe el și ceva îi trosni la 
gleznă atât de puternic încât durerea o străbătu orbitor 
și sufocant. Ea se clătină, pierzându-și echilibrul. Dar 
Lorcan era sus, cu piciorul de partea cealaltă a iepei. El 
se lăsă peste aceasta, ținându-se cu un braţ de 
abdomen, părul negru atârnându-i destul de mult încât 
s-o atingă pe spate pe Farasha. 

Încleștându-și maxilarul din cauza durerii de 
gleznă, Elide se îndreptă și se uită la orizont. 

Zări un braț lung și însângerat. Un ajutor ca să 

urce. 

Ea îl ignoră. Îl urcase în șa. Nu intenţiona să-l scape 
iarăși. 

Elide dădu înapoi un pas, șchiopătând. 

Fără să își permită să simtă durerea, alergă câţiva 
pași spre Farasha și sări. 

Lorcan o apucă de spatele jachetei, ea rămânând 
fără aer când se lovi cu stomacul de marginea dură a 
șeii, încercând să se ţină bine. 

Forţa din braţul lui Lorcan nu șovăi când o ridică 
aproape în poala lui și mormăi de durere în timp ce ea 
se îndreptă. 

Dar Elide reuși. Încălecă și luă frâiele. Lorcan îi 
cuprinse talia, corpul său lovit fiind o masă solidă în 
spatele ei. 

Elide îndrăzni în sfârșit să se uite la baraj. O pasăre 
ruk zbura dinspre acesta, fluturând frenetic un steag 
auriu. 

Curând. Avea să se rupă în curând. 

Elide luă frâiele Farashei. 

— Spre fortăreață, prieteno! spuse ea, lovind cu 
călcâiele în coastele calului. Mai repede ca vântul! 

Farasha ascultă. Elide se legănă spre spate spre 
Lorcan când iapa începu să galopeze, făcându-l din nou 
să mormăie de durere. Dar el rămase în șa, în ciuda 
pașilor apăsaţi care îl făceau să respire chinuit. 

— Mai repede, Farasha! strigă Elide iepei când o 
îndreptă spre fortăreață și muntele pe care fusese 
construită. 

Nimic nu i se păruse vreodată atât de îndepărtat. 

Destul de îndepărtat încât să nu vadă dacă poarta 
de jos a fortăreței era încă deschisă. Dacă o ţinea 
cineva, așteptându-i. 

„Țineţi poarta!” 

„Țineţi poarta!” 

Fiecare zgomot al copitelor Farashei peste 
cadavrele celor căzuţi răsună ca rugăciunea tăcută a 
lui Elide când traversară în goană câmpia nesfârșită. 

„Țineţi poarta!” 


Capitolul 61 


Agonia era un cântec în sângele, oasele și 
respiraţia lui Lorcan. 

Pașii iepei și fiecare săritură peste cadavre și 
resturi îl făceau din nou să agonizeze. Nu avea parte 
nici de sfârșit, nici de îndurare. Să rămână conștient 
era tot ce putea face pentru a rămâne în șa. 

Să o ţină-n braţe pe Elide. 

Ea venise după el. Il găsise cumva, pe acest 
nesfârșit câmp de luptă. 

Pe buzele ei, numele lui fusese o chemare pe care 
Lorcan nu o putea nega vreodată, chiar dacă moartea 
îl ţinuse cu atâta blândeţe culcușit sub toţi cei pe care 
îi doborâse, și așteptase să-și dea ultima suflare. 

lar acum, grăbindu-se spre fortăreaţa prea 
îndepărtată, atât de mult în spatele grupurilor de 
soldați și călăreţi care alergau spre porţi, el se întrebă 
dacă minutele acestea aveau să fie ultimele. Ultimele 
minute ale ei. 

Venise după el. 

Lorcan reuși să privească spre barajul din dreapta 
lor și călărețul păsării ruk ce semnala că era doar o 
chestiune de câteva minute înainte ca iadul să se 
dezlănţuie peste câmpie. 

Nu știa și nu-i păsa cum de se slăbise barajul. 

Farasha sări peste o grămadă de cadavre de valgi, 
iar Lorcan nu reuși să își înghită geamătul când 

sângele cald i se scurse pe piept și spate. 

Elide tot îndemnă iapa înainte, urmând o cale cât 
mai dreaptă spre fortăreaţa îndepărtată. 

Nicio pasăre ruk n-avea să vină să-i ia în aer. Nu - 
faptul că supravieţuise atât de mult și că ea îl găsise îl 
lăsase fără noroc. Puterea lui n-ar fi avut efect 
împotriva apei. 

Cele mai îndepărtate rânduri de soldați panicați 
începură să se vadă, iar Farasha trecu repede pe lângă 
ei. 

Elide suspină, iar el îi urmări privirea. 

Spre poarta fortăreței, încă deschisă. 

— Mai repede, Farasha! spuse fără să își ascundă 
groaza și disperarea din voce. 

Odată rupt barajul, ar fi durat mai puţin de un 
minut ca valul să ajungă la ei. 

Venise după el. || găsise. 

Lumea amuţi. Durerea din corpul lui dispăru în 
neant, devenind ceva neimportant. 

Lorcan o cuprinse cu celălalt braț pe Elide, 
apropiindu-și gura de urechea ei când spuse: 

— Trebuie să mă lași să plec, rosti răgușit fiecare 
cuvânt, forțându-și vocea aproape inutil. 

Elide nu își mută atenţia de la fortăreaţa din față. 

— Nu! 

Acea liniște blândă pluti în jurul lui, alungând ceața 
durerii și a luptei. 

— Trebuie să o faci! Trebuie să o faci, Elide! Sunt 
prea greu și fără greutatea mea ai putea să ajungi la 
timp la fortăreață. 

— Nu. 

Sarea lacrimilor ei umplu nările masculului. 

Cu buzele, Lorcan îi atinse ușor obrazul ud, 
ignorând durerea din trup. lapa galopă încontinuu, ca 

și când ar fi putut întrece moartea. 

— Te iubesc, îi șopti Lorcan la ureche. Te-am iubit 
din clipa în care ai luat toporul ca să ucizi ilkenii. 
Lacrimile ei curseră pe lângă el în vânt. Și am să fiu cu 
tine... Vocea i se sparse, dar se forţă să rostească 
vorbele, adevărul din inima lui. /ntotdeauna am să fiu 
cu tine. 

Nu se temea de ce i s-ar fi întâmplat imediat ce ar 
fi căzut de pe cal. Nu se temea deloc, dacă asta 
însemna ca ea să ajungă la fortăreață. 

Așadar, Lorcan o sărută din nou pe obraz și își 
permise să-i inspire parfumul pentru ultima dată. 

— Te iubesc! repetă el și braţele începură să-i 
alunece din jurul taliei lui Elide. 

Elide îi apucă antebraţul cu o mână și își înfipse 
unghiile direct în pielea lui, feroce precum o pasăre 
ruk. 

— Nu! 

Nu mai lăcrima. În vocea ei se simțea doar 
hotărârea de neclintit. 

— Nu! repetă ea, cu glasul doamnei din Perranth. 

Lorcan încercă să își miște brațul, dar strânsoarea 
ei era fermă. 

Dacă el cădea de pe cal, cădea și ea. 

Împreună. Aveau să depășească situația asta sau 
să moară împreună. 

— Elide... 

Dar Elide lovi cu călcâiele în coastele negre ale 
iepei și strigă: Ş 

— ZBOARĂ, FARASHA! Pocni din frâie. ZBOARA, 
ZBOARĂ, ZBOARĂ! 

Și, cu ajutorul zeilor, iapa porni la galop. 

Ca și când zeul care o crease ar fi umplut plămânii 
iepei cu respiraţia lui, Farasha înaintă cu o viteză 

nemaipomenită, mai repede decât vântul. Mai repede 
decât moartea. 

Farasha trecu de prima cavalerie Darghan care 
fugea. Trecu de caii și călăreţii disperaţi care galopau 
din răsputeri spre porți. 

Inima ei puternică nu șovăi, chiar dacă Lorcan știa 
că bătea atât de repede încât era pe cale să 
explodeze. 

Între ei și fortăreață erau mai puţin de doi 
kilometri. 

Însă un trosnet asurzitor spintecă lumea, răsunând 
dinspre lac și munţi. 

El nu mai putu face nimic, tot așa cum nici iapa 
curajoasă și hotărâtă nu mai fu în stare de altceva în 
clipa în care barajul se rupse. 


* 


Rowan începu să se roage pentru cei de pe câmp, 
pentru armata pe cale să fie măturată când barajul se 
rupsese. 

Stând la câţiva pași distanţă, Yrene se ruga și ea în 
șoaptă. Silbei, zeiţa sfârșiturilor blânde. „Moartea să fie 
rapidă și nedureroasă!” 

Un zid de apă, mare cât un munte, izbucni și năvăli 
spre oraș și câmpie cu furia a o mie de ani de 
îngrădire. 

— N-au să reușească să ajungă la timp, șopti 
Fenrys, privindu-i pe Lorcan și Elide galopând spre ei. 

Erau atât de aproape și totuși, valul avea să 
lovească în câteva secunde. 

Rowan se forță să rămână acolo, să privească 
ultimele clipe ale doamnei din Perranth și ale fostului 
său comandant. Era tot ce le putea oferi: să fie martor 

la moartea lor, astfel încât să poată spune povestea 
celor pe care îi întâlnea. Ca să nu fie uitaţi. 

Vuietul valului care venea deveni asurzitor, chiar și 
de la kilometri distanţă. 

Elide și Lorcan alergau în continuare, Farasha 
întrecând cal după cal. 

Aveau să scape de atingerea valului, de-ar fi ajuns 
la fortăreață? Rowan îndrăzni să studieze meterezele, 
să evalueze dacă trebuiau să îi ducă pe ceilalţi și pe 
Aelin la înălțime. 

Dar Aelin nu era lângă el. 

Nu era pe metereze. 

Inima lui Rowan se opri. Pur și simplu se opri când 
o pasăre  maro-roșiatică  plonjă din văzduh, 
îndreptându-se spre mijlocul câmpului. 

Era Arcas, rukul lui Borte, din ghearele căruia se 
legăna o femeie cu păr auriu. 

Aelin. Era Aelin... 

Arcas se apropie de pământ, răsfirându-și 
ghearele. Aelin atinse pământul, rostogolindu-se, până 
ce se ridică în picioare, chiar în calea acelui val. 

— Pe toți zeii! șopti Fenrys, văzând-o și el. 

Cu toţii o văzuseră. 

Regina era pe câmpie, iar zidul nesfârșit de apă se 
grăbea către ea. 

Pietrele fortăreței începură să tremure. Rowan 
întinse o mână ca să se sprijine, străbătut de o frică pe 
care nu o mai cunoscuse când Aelin își ridică brațele 
deasupra capului. 

Un stâlp de foc ţâșni în jurul ei, ridicându-i totodată 
și părul. 

Valul vui spre ea și armata din spatele ei. 

Fortăreaţa nu se clătina din cauza valului, a zidului 
de apă. 

În pământ se formară crăpături care, dinspre Aelin, 
se răspândiră ca o pânză de păianjen. 

— Izvoarele termale, șopti Chaol. Valea este plină 
de izvoare subterane. 

Acestea duceau în inima fierbinte a lumii. 

Fortăreaţa se clătină, mai violent de data asta. 

Stâlpul de foc reveni la Aelin, iar ea întinse o mână 
în faţă, cu pumnul strâns, ca și când ar fi oprit valul. 

Atunci își dădu seama el. Fie ca partener al ei sau 
carranam, realiză ce se întâmpla. 

— Trei luni, șopti Rowan. 

Ceilalţi înţepeniră. 

— Trei luni, repetă și genunchii i se înmuiară. De 
trei luni s-a tot adâncit în puterea ei. 

In fiecare zi petrecută cu Maeve, legată cu fier, se 
adâncise tot mai mult. Și de când o eliberaseră nu se 
atinsese prea mult de acea putere întrucât continuase 
să coboare. 

Ca să adune toată puterea magiei ei. Nu pentru 
Lacăt, și nici pentru Erawan. 

Ci pentru lovitura fatală dată lui Maeve. 

Săptămânile petrecute adânc înăuntrul ei îi 
aduseseră puterea la niveluri devastatoare. lar cele trei 
luni... 

Pe toți zeii! 

lar când focul său atinse zidul de apă care se înălța 
acum deasupra ei, când cele două forţe se ciocniră... 

— LA PĂMÂNT! strigă Rowan, acoperind vuietul 
apei. LA PĂMÂNT, ACUM! 

Tovarășii lui se aruncară spre pietre, cei care 
auziră procedând la fel. 

Rowan plonjă în miezul puterii lui; se avântă 
repede și puternic, smulgând ultima fărâmă de magie. 

Elide și Lorcan erau încă prea departe de porți. Mii 

de soldați erau încă prea departe de porți când valul se 
umflă deasupra lor. 

Când Aelin deschise mâna spre el, focul izbucni. 

Era un foc de culoarea cobaltului, sufletul furios al 
unei flăcări. 

Un val de foc. 

Mai înalt decât apele furioase, acesta explodă din 
ea, împrăștiindu-se peste tot, iar unde apa întâlni zidul 
de foc, unde o mie de ani de îngrădire întâlniră cele 
trei luni de izolare, lumea explodă. 

Aburi fierbinţi, în stare să topească de pe oase 
carnea, ţâșniră pe câmpie. 

Cu un strigăt, Rowan aruncă tot ce-i mai rămăsese 
din magie spre atacul violent al aburilor, un val de vânt 
care îi împinse către lac și munți. 

Apa se tot revărsa, spărgându-se în flăcările care 
nu cedau nici măcar un centimetru. 

Lovitura menită s-o termine pe Maeve - risipită 
aici, ca să scape armata care ar fi putut însemna 
salvarea Terrasenului; ca să cruţe vieţile de pe câmp. 

Rowan scrâșni din dinţi, gâfâind din cauza puterii 
tot mai slabe. Epuizarea îl pândea periculos de 
aproape. 

Valul furios se izbi de nenumărate ori în zidul de 
flăcări. 

Rowan nu văzu dacă Elide și Lorcan ajunseseră în 
fortăreață, dacă soldaţii ceilalţi și călăreţii de pe câmp 
se opriră ca să se uite cu gurile căscate. 

— Puterea aia nu e o binecuvântare, zise prinţesa 
Hasar, apărând lângă el. 

— Spune-le-o soldatilor tăi, mormăi Fenrys, 
alăturându-se lor. 

— Nu la asta m-am referit, spuse Hasar, iar teama 
se văzu clar pe chipul ei. 

Rowan se rezemă de metereze, gâfâind puternic în 
timp ce se lupta să împiedice aburul mortal să circule 
spre armată, când îl răci și-l alungă repede. 

Mâini solide îl apucară de subsuori, iar apoi Fenrys 
și Gavriel îl sprijiniră între ei. 

Trecu un minut. Încă unul. 

Valul începu să coboare. Focul ardea în continuare. 

Lui Rowan îi bubuia capul, iar buzele îi erau uscate. 

Pierdu noţiunea timpului și un gust metalic îi umplu 
gura. 

Valul coborî mai mult, apele furioase liniștindu-se. 

Apoi vuietul deveni un pleoscăit, iar vârtejurile 
deveniră mai mici. 

Până când și zidul de flăcări începu să se 
micșoreze, urmărind apele tot mai jos și lăsându-le să 
se prelingă în crăpăturile pământului. 

Lui Rowan i se clătinară genunchii, dar își stăpâni 
magia suficient de mult timp ca aburul să se 
împuţineze, să se calmeze. 

Acesta umplu câmpul, transformând lumea într-o 
ceață plutitoare și făcând imposibil ca regina să mai fie 
văzută în mijloc. 

Se pogori apoi o liniște mormântală. 

Focul licări prin ceață, albastrul devenind auriu și 
roșu, o strălucire slabă și pâlpâitoare. 

Rowan scuipă sânge pe pietrele  meterezei, 
respiraţia zgâriindu-i gâtul ca niște cioburi de sticlă. 

Flăcările strălucitoare se  micșorară, aburul 
unduindu-se mai departe până ce fu doar un stâlp 
subţire de foc, ascuns în câmpul învăluit de ceaţă. 

Nu era un stâlp de foc. 

Ci Aelin, care strălucea puternic de parcă dăruirea 
întru totul flăcării ar fi transformat-o în foc. 

„Aducătoarea-Focului”,  șopti cineva de pe 

metereze. 

Ceaţa se undui și se umflă, făcând-o să pară o 
efigie strălucitoare. 

Liniştea se umplu de venerație. 

Un vânt slab cobori din nord. Vălul de ceaţă se 
retrase și iat-o! 

Strălucea din interior. Strălucea auriu, șuvițe din 
părul ei plutind pe un vânt fantomă. 

— Moștenitoarea Malei, șopti Yrene. 

Pe câmp, Elide și Lorcan se opriseră. 

Vântul alungă și mai mult ceața plutitoare, 
curăţând terenul de dincolo de Aelin. 

Și unde se ivise acel val puternic și mortal, unde 
moartea dăduse năvală peste ei, nu mai rămăsese 
nimic. 


Timp de trei luni, ea cântase întunericului și 
focului, iar cele două elemente îi răspunseseră. 

Vreme de trei luni, se adâncise atât de mult în 
puterea ei încât luase cu forța  profunzimi 
nedescoperite. În timp ce Maeve și Cairn o torturaseră, 
ea se scufundase, fără să le permită vreodată să afle 
ce căuta, ce adunase, zi de zi. 

O lovitură mortală. Una care să șteargă pentru 
totdeauna de pe fața pământului o regină întunecată. 

Ținuse acea putere încolăcită înăuntrul său chiar și 
după ce fusese eliberată din lanţuri. Se luptase să o 
reprime în ultimele săptămâni, efortul fiind imens. In 
unele zile, îi fusese mai ușor să nu vorbească prea 
mult. În alte zile, aroganta o ajutase să o ignore. 

Totuși, când văzuse acel val, când îi văzuse pe 
Elide și Lorcan alegând să moară împreună, când 

văzuse armata care ar fi putut salva Terrasenul, își 
dăduse seama. Simţise focul care dormea sub orașul 
acesta și realizase că ei veniseră aici cu un motiv. 

Pentru asta venise ea aici. 

Un firicel de apă curgea încă din baraj, inofensiv, 
șerpuind spre lac. 

Nimic mai mult. 

Aelin ridică o mână strălucitoare în faţa ei când 
vidul răcoros o umplu în sfârșit. 

Lent, începând cu vârfurile degetelor, strălucirea 
dispăru ca și când ar fi fost creată din nou, în trupul ei. 

Ca și când ar fi redevenit ea însăși. 

Claritatea simţurilor urmă transformării, ca și când 
ar fi putut vedea și respira din nou. 

Centimetru cu centimetru, strălucirea aurie dispăru 
în piele și os. Devenea iarăși femeie. 

Un șoim cu coada albă era deja în zbor. 

Dar când ultima strălucire îi dispăru printre 
degetele de la picioare, Aelin căzu în genunchi. 

Căzu în genunchi în tăcerea lumii și se ghemui într- 
o parte. 

Simţi vag bratele puternice care o ridicau. Era 
purtată pe un spate lat acoperit de pene, se ridica în 
văzduh, ceața rămasă unduindu-se în soarele după- 
amiezii și, apoi... întunericul plăcut. 


Capitolul 62 


Vrăjitoarele Crochan nu se împrăștiară în cele 
patru zări. 

La unison, Cele Treisprezece și sabatul Crochan 
zburară spre sud-vest, către marginea Colţilor. Spre o 
altă tabără secretă, de vreme ce locul celeilalte era 
total compromis. Mai departe de Terrasen, dar cel 

puţin mai aproape de Morath. 

Faptul că găsiră un loc sigur unde să campeze pe 
timpul nopţii era o mică alinare, gândi Dorian. Balaurii 
poate că ar mai fi rezistat, dar vrăjitoarele Crochan pe 
măturile lor nu puteau zbura atât de mult timp. 
Zburaseră până ce întunericul aproape le orbise pe 
toate, aterizând doar după ce Umbrele și vrăjitoarele 
Crochan căzuseră de acord asupra unui loc sigur în 
care să rămână. 

Odată ajunși toţi, stabiliră cine să rămână de strajă 
la sol și în aer. In cazul în care cele două matroane 
supraviețuitoare ar fi vrut să-și ia revanșa pentru 
înfrângerea lor umilitoare, acum ar fi fost momentul. 
Vrăjitoarele Crochan și Asterin își petrecuseră o mare 
parte din zi lăsând urme false, însă doar timpul avea să 
le spună dacă scăpaseră de ameninţare. 

Noaptea era destul de friguroasă încât să ridice 
corturile, balaurii îngrămădindu-se unul în celălalt pe 
proeminenţele stâncoase. Și, chiar dacă nu era înţelept 
să facă focul, frigul ameninţa să fie atât de mortal încât 
Glennis luase flacăra sacră din sfera de sticlă unde o 
ținuse în timpul călătoriei și aprinse o altă flacără. 
Celelalte procedară la fel și, cu toate că aveau să facă 
farmece ca să ascundă tabăra și focurile de ochii 
inamicilor, Dorian nu putea uita că matroanele Dinţi- 
de-fier îi găsiseră oricum. 

Nu stabiliseră unde urmau să meargă și ce să facă, 
dacă aveau să se despartă în sfârșit sau să rămână un 
grup unit. 

Manon nu întrebase și nici nu insistase să 
făurească o alianţă, să meargă la război. Nu ceruse să i 
se spună unde zburau vrăjitoarele - atât de mare era 
nevoia de a se îndepărta de tabăra lor în dimineaţa 
asta. 

Dar a doua zi, gândi Dorian când se strecură sub 
pătură în micul spaţiu încălzit de o flacără, intenţiona 
să le forțeze să discute despre câteva lucruri. 

Mort de oboseală și îngheţat în ciuda magiei care îl 
încălzea, Dorian își lăsă capul pe sacul cu provizii pe 
care îl folosea drept pernă. 

Somnul aproape îl cuprinsese când o rafală rece 
intră în cort și apoi dispăru. El își dădu seama cine era 
înainte ca ea să se așeze lângă salteaua lui, iar când 
deschise ochii, o văzu pe Manon sprijinindu-și braţele 
pe genunchi. 

Ea se uită în lumina slabă a cortului său, iluminat 
de argintiul stelelor care-i străluceau pe frunte. 

— Nu trebuie să o porți tot timpul, spuse el. Avem 
voie s-o dăm jos. 

Ochii aurii se îndreptară spre el. 

— Nu te-am văzut niciodată purtând o coroană. 

— Ultimele câteva luni nu prea mi-au permis să 
umblu la colecția regală. Se ridică. Și oricum nu îmi 
place să le port. Îmi intră în cap. 

Ea schiţă un zâmbet. 

— Asta nu e grea. 

— De vreme ce pare făcută din lumină, îmi 
imaginez că nu este. Cu toate că știa că acea coroană 
ar fi cântărit mult în alte feluri. 

— Deci vorbești cu mine, spuse ea. 

— Am mai vorbit cu tine. 

— Din cauză că acum sunt regină? 

— Erai regină și înainte de ziua de azi. 

Ea miji ochii aurii, studiindu-l ca să primească 
răspunsul dorit. Dorian o lăsă să facă asta și îi întoarse 
favoarea. Respirația îi era constantă și postura relaxată 
pentru prima dată. 

— Credeam c-o să fie mai satisfăcător. Să o văd 

fugind. Se referea la bunica ei. Când ţi-ai ucis tatăl, ce 
ai simţit? 

— Furie. Ură. 

El nu dădu înapoi la adevărul din cuvintele lui, la 
urâţenia lor. 

Ea își mușcă buza inferioară, fără să-și arate dinţii 
de fier. O recunoaștere rară și tăcută a îndoielii. 

— Crezi că ar fi trebuit să o ucid? 

— Unii ar spune că da. Dar faptul că ai umilit-o așa, 
spuse el, gândindu-se, ar putea să-i slăbească forțele - 
nu doar pe ale ei, ci și pe ale armatei Dinţi-de-fier, mai 
mult decât moartea sa. Dacă ai fi ucis-o, probabil le-ai 
fi determinat pe vrăjitoarele Dinţi-de-fier să se adune 
împotriva ta. 

— Am ucis-o pe matroana Picioare-Galbene. 

— Ai ucis-o pe ea, ai cruţat-o pe vrăjitoarea Sânge- 
Albastru, iar bunica ta a fugit. Este o înfrângere 
demoralizantă. Dacă le-ai fi ucis pe toate, dacă le-ai fi 
omorât doar pe bunica ta și pe matroana Picioare- 
Galbene, moartea lor ar fi putut fi considerată un 
sacrificiu nobil în folosul clanurilor Dinţi-de-fier. 

Ea dădu aprobator din cap, ochii aurii oprindu-se 
din nou asupra lui cu o claritate și fermitate nefirească. 

— Îmi pare rău! spuse Manon. Pentru cum am 
vorbit când am aflat de planurile tale de a merge în 
Morath. 

El fu destul de uluit încât să clipească doar. Umorul 
fu singurul lui scut când zise: 

— Se pare că te-ai molipsit de amabilitatea 
vrăjitoarelor Crochan, Manon! 

Ea schiță un zâmbet auzind asta. 

— Mama să mă ajute dacă am să ajung vreodată 
atât de plictisitoare! 

Dar amuzamentul lui Dorian dispăru. 

— Îţi accept scuzele! zise și se uită în ochii ei, 
lăsând-o să vadă adevărul cuvintelor. 

Răspunsul i se păru suficient. Era un răspuns și, 
cumva, ultimul indiciu în căutarea ei. 

Pielea se încreți în jurul ochilor aurii. 

— Pleci, șopti ea. Mâine. 

El nu se deranjă să o mintă. 

— Da. 

Era timpul. Își înfruntase bunica, contestând ceea 
ce crease ea. Era timpul ca el să facă același lucru. Nu 
avea nevoie de confirmarea căldurii lui Damaris sau ca 
spiritele morţilor să îi spună asta. 

— Cum? 

— Voi vrăjitoarele aveţi mături și balauri. Am 
învăţat să îmi fac propriile aripi. 

Pentru câteva clipe, ea nu spuse nimic. Apoi își 
întinse picioarele, întorcându-se cu faţa la el. 

— Morathul este o capcană a morții. 

— Ai dreptate. 

— Eu... Noi nu putem merge cu tine. 

— Știu. 

Dorian ar fi putut jura că frica i se citi în ochi. 
Totuși, nu se înfurie și nici nu ţipă la el - nici măcar nu 
mormăi, ci îl întrebă pur și simplu: 

— Nu ţi-e frică să mergi singur? 

— Bineînţeles că mi-e frică. Oricărui om întreg la 
minte i-ar fi. Dar cred că sarcina mea este mai 
importantă decât frica. 

Pe chipul ei se văzu furia, încordarea acaparându-i 
mușchii. 

Apoi dispăru și fu înlocuită de ceva ce mai văzuse 
azi - chipul unei regine. Hotărât și înțelept, întristat și 
strălucitor de limpede. Ea își cobori privirea la saltea și 
după aceea se uită în ochii lui. 

— Și dacă ţi-aș cere să rămâi? 

Întrebarea îl surprinse. El se gândi atent la 
răspuns. 

— Presupun că ar trebui să-mi dai un motiv foarte 
convingător. 

Ea își îndreptă degetele spre cataramele și nasturii 
hainelor de piele și începu să le deschidă. 

— Nu vreau să pleci, fu tot ce spuse Manon. 

Inima lui bătu cu putere când ea își dezvălui pielea 
catifelată centimetru cu centimetru. Nu își scotea 
seducător hainele, ci, mai degrabă, îi făcea o ofertă. 

Degetele începură să-i tremure, iar Dorian se 
mișcă în sfârșit, ajutând-o să își scoată cizmele, apoi 
centura sabiei. El îi lăsă jacheta deschisă, sânii abia 
văzându-i-se printre revere, mișcându-se în sus și-n jos 
într-un ritm neregulat care doar se accentuă când ea 
își strecură mâna între ei și începu să îi scoată jacheta 
Și, cu permisiunea lui, și cămașa de dedesubt. 

Afară, vântul șuiera. 

lar când îngenuncheară unul în faţa celuilalt, goi de 
la brâu în sus, Manon încă purtând coroana de stele, ea 
spuse încet: i 

— Am putea face o alianță. Intre Adarlan și 
vrăjitoarele Crochan. Și orice vrăjitoare Dinţi-de-fier 
care m-ar putea urma. 

Acesta era răspunsul ei, își dădu el seama. La 
cererea lui de a-l convinge să rămână. 

ÎI luă de mână și își împleti degetele cu ale lui. 

Ceea ce împărtășeau era mai degrabă intim, mai 
vulnerabil decât își permisese ea să fie vreodată. 

— O alianţă între noi doi, spuse ea și înghiţi. 

Ochii aurii se ridicară spre ai lui, oferta licărind 
acolo. 

Să se căsătorească. Să își unească popoarele în 

termenii cei mai puternici. 

— Nu vrei asta, zise el la fel de încet. Nu ţi-ai dori 
niciodată să fii încătușată astfel de vreun bărbat. 

Dorian putea vedea adevărul pe chipul ei frumos, 
faptul că era de acord cu el. Dar ea scutură din cap, 
lumina stelelor dansând în părul ei. 

— Vrăjitoarele Crochan nu s-au oferit să zboare la 
război. Încă nu am îndrăznit să le întreb. Dar dacă aș 
avea forța Adarlanului lângă mine, poate aș reuși să le 
conving în sfârșit. 

Dacă victoria de azi nu le convinsese, atunci nimic 
n-avea să le facă să se răzgândească, deși regina lor 
oferea libertatea după care ea tânjea atât de mult. 

Totuși, ideea că Manon se gândise la asta... 

Dorian răsuci între degete o șuviță din părul ei 
argintiu și, pentru o clipă, o sorbi din priviri. 

Ar fi fost soţia lui, regina lui. Era deja perechea lui, 
partenera lui, semănându-i în multe privinţe. lar la 
căsătoria lor, lumea ar fi aflat asta. 

Dar vedea gratiile cuștii care s-ar fi furișat mai 
aproape, mai strâns, în fiecare zi. Și fie ar fi distrus-o 
iremediabil, fie ar fi transformat-o în ceva ce niciunul 
din ei nu și-ar fi dorit vreodată să fie. 

— Te-ai căsători cu mine doar ca să putem ajuta 
Terrasenul în războiul ăsta? 

— Aelin este dispusă să moară și să pună capăt 
conflictului. De ce să îndure tot sacrificiul? 

Și iată răspunsul ei, deși Dorian știa că ea nu își 
dăduse seama că asta era. 

Sacrificiu. 

Cu mâna cealaltă, Dorian îi desfăcu nasturii 
pantalonilor din câteva mișcări abile, dezvăluind 
cicatricea lungă și groasă de pe abdomenul ei. 

Dacă ar fi înfruntat-o el pe bunica ei, ar fi putut să 

se controleze la fel de bine ca Manon? 

În mod sigur nu. 

Își trecu degetele peste cicatrice, mângâindu-i apoi 
pântecul, în sus - tot mai sus - pielea ei făcându-se ca 
de găină sub atingerea lui, până ce el se opri chiar în 
dreptul inimii lui Manon. Până ce acoperi locul cu 
palma, rotunjimea sânului ei ridicându-se ca să îi 
întâlnească mâna cu fiecare respiraţie neregulată. 

— Aveai dreptate, spuse ea încet. Mă tem. Manon îi 
acoperi mâna cu a ei. Mă tem c-ai să te duci în Morath 
și ai să revii ca o persoană necunoscută mie. Ca pe 
ceva ce am să fiu nevoită să ucid. 

— Știu. 

Aceleași frici îi urmăreau și lui pașii. 

Ea îi strânse degetele, apăsând puternic, de parcă 
ar fi încercat să îi fixeze mâna pe inima care bătea cu 
putere dedesubt. 

— Ai rămâne aici dacă am face alianţa? 

El auzi fiecare cuvânt rămas nerostit. 

Așadar, Dorian își atinse ușor buzele de ale ei, iar 
Manon gemu slab. 

Dorian o sărută din nou, iar limba ei o întâlni pe a 
lui, lacomă și căutătoare. Apoi își băgă mâinile în părul 
tânărului, ridicându-se amândoi în genunchi ca să se 
întâlnească la mijloc. 

Ea gemu, mâinile alunecându-i din păr spre piept, 
spre pantalonii lui. Îl mângâie prin material, iar Dorian 
gemu pe buzele ei. 

Timpul încetă să mai existe, rămânând doar 
Manon, o sabie vie în braţele lui. Pantalonii lor ajunseră 
lângă cămăși și jachete pe pământ, iar apoi Dorian o 
întinse pe salteaua lui. 

Manon își retrase o mână ca să-și dea jos coroana 
strălucitoare, dar el o opri cu o atingere-fantomă. 

— Nu, spuse Dorian cu vocea aproape guturală. 
Las-o. 

Ochii ei se transformară în aur topit, pleoapele 
îngreunându-i-se când se zvârcoli, dându-și capul pe 
spate. 

In fața frumuseţii care amenința să îl distrugă, a 
tentatiei pe care voiau să o revendice toate instinctele 
lui, gura i se uscă. Nu trupul și-l dorea, ci ceea ce-i 
oferise ea. 

Atunci, mai că acceptase. 

Fu aproape destul de egoist și lacom după ea încât 
să încuviinţeze. Da, ar fi luat-o să-i fie regină, ca să nu 
mai fie niciodată nevoit să se despartă, ca vrăjitoarea 
aceasta minunată și feroce să-i poată rămâne alături 
toată viaţa. 

Manon se întinse spre el, înfigându-și degetele în 
umerii lui, iar Dorian se ridică deasupra ei, găsindu-i 
gura cu un sărut. 

Cu o mișcare a șoldurilor ei, Dorian se trezi 
cufundat în Manon, pielea ei caldă și mătăsoasă fiind 
îndeajuns să îl facă să uite că erau în mijlocul unei 
tabere sau că aveau regate pe care să le protejeze. 

Nu voia să se deranjeze cu atingeri-fantomă. Își 
dorea s-o simtă cu totul, să-i simtă pielea pe a lui. 

De fiecare dată când se împinse în ea, Manon îi 
răspunse cu o mișcare poruncitoare, unduitoare. 
„Rămâi!” Cuvântul răsună cu fiecare respiraţie. 

Dorian îi luă un picior și îl ridică mai mult, 
înclinându-se mai aproape. El gemu la perfecțiunea 
acestuia, iar Manon înghiţi sunetul cu un sărut, 
apăsându-i spatele ca să îl împingă mai puternic, mai 
repede. 

Dorian îi oferi lui Manon ceea ce-și dorea. Ce-și 
dorea și el. De nenumărate ori. 

Ca și când clipele acestea ar fi putut dura la 
nesfârșit. 


Manon respira la fel de sacadat ca Dorian când se 
îndepărtară în cele din urmă. 

Ea abia își putea mișca membrele, abia reuși să 
inspire destul aer când se uită la tavanul cortului. 
Dorian, la fel de epuizat, nu încercă să vorbească. 

În orice caz, ce mai era de spus? 

Manon spusese ce voia și cât de mult din adevăr 
îndrăznise. 

În urma acestuia, strălucea un fel de claritate 
multumitoare. 

Una pe care nu o mai simţise de foarte mult timp. 

Ochii lui de safir zăboviră asupra chipului ei, iar 
Manon se întoarse spre el. Lent, își scoase coroana de 
stele și o lăsă deoparte, trăgând pătura peste amândoi. 

Nici măcar nu tresări când ea se apropie, lipindu-se 
de mușchii tari ai trupului său. 

Nu, Dorian o cuprinse cu un braț și o trase mai 
mult spre el. 

Manon încă îi asculta respiraţia când adormi, 
încălzită în brațele lui. 


La răsărit, ea se trezi într-un pat rece. 

Manon aruncă o privire la locul unde dormise 
regele, la proviziile lipsă și sabia veche și își dădu 
seama. 

Dorian plecase spre Morath. Și luase cu el cele 
două chei Wyrd. 

Capitolul 63 


Aedion și Kyllian își ţinură sub control soldaţii 
panicaţi cât mărșăluiră tocmai până la malurile râului 
Florine. 

Era inutil să alerge spre nord. Tobele începură să 
bată și sunetul lor se auzi din ce în ce mai strident cu 
fiecare minut, forțându-l pe Aedion să dea ordin 
legiunii să intre în formaţie. 

Mergând spre primele rânduri, cu armura atât de 
grea încât părea din piatră și lipsa sabiei vechi la șold 
ca un membru-fantomă, Aedion îi spuse lui Ren: 

— Trebuie să îmi faci o favoare. 

Ren, prinzându-și tolba, nu se deranjă să-și ridice 
privirea. 

— Nu-mi spune să fug! 

— Niciodată! 

Erau foarte aproape de Theralis. Cât de nimerit ar 
fi fost să moară în sfârșit pe câmpul pe care Terrasenul 
căzuse în urmă cu zece ani! Să îi fi intrat sângele în 
pământul în care muriseră atât de mulţi dintre cei pe 
care-i iubise din regatul lui, ca oasele sale să li se 
alăture, neînsemnate, pe câmp. 

— Trebuie să chemi ajutoare. 

Ren își ridică atunci privirea. Chipul plin de cicatrici 
era mai slab decât în urmă cu câteva săptămâni. Când 
luase vreunul dintre ei masa așa cum se cuvenea? 
Când se odihnise o noapte întreagă? Aedion nu știa 
unde era Lysandra, și nici ce formă luase. Nu o căutase 
cu o seară în urmă, iar ea păstrase distanţa. 

— Acum sunt neînsemnat, spuse Aedion, rândurile 
de soldaţi despărțindu-se ca să le facă loc, atât cei din 
legiunea Bane și războinicii Fae, Asasinii Tăcuţi și 

625 


wendlynienii și soldații Pustiurilor. Dar tu ești lordul din 
Allsbrook. Trimite soli! Trimite-l pe Nox Owen! Cheamă 
ajutoare! Trimite-i în toate direcţiile, către oricine le-ar 
ieși în cale! Spune-le lui Nox și celorlalţi să implore 
dacă trebuie, dar zi-le să transmită că Terrasenul cere 
ajutor. 

Doar Aelin avea autoritatea să facă asta, sau 
Darrow și consiliul lui, dar lui Aedion nu îi păsa. 

Ren se opri, iar Aedion se opri odată cu el, perfect 
conștient de soldaţii care puteau să-i audă, de auzul 
Fae pe care îl aveau mulţi. Endymion și Sellene, pe 
chipurile cărora seriozitatea și oboseala se vedeau clar, 
deja stăteau lângă rândurile din faţă ale flancului 
stâng. O patrie - asta pierduseră ei, și pentru asta se 
luptau acum. Dacă supravieţuia vreunul. Ce părere ar 
fi avut tatăl despre fiul său care lupta, în sfârșit, alături 
de poporul lui? 

— O să vină careva? întrebă Ren, conștient la 
rându-i de cei care ascultau, conștient de chipurile 
mohorâte care rămăseseră cu ei, în ciuda morţii care 
mărșăluia în spatele lor. 

Aedion își puse coiful, simțind metalul rece ca 
gheața. 

— Acum zece ani nu a venit nimeni, dar poate de 
data asta o să se deranjeze careva. 

Ren îl apucă de braţ, trăgându-l mai aproape. 

— Aedion, e posibil să nu mai avem ce apăra. 

— Trimite oricum mesajul, spuse și făcu semn din 
bărbie spre rândurile pe lângă care trecuseră. Ilias își 
lustruia săbiile printre asasinii tatălui său, atent la 
inamicul din faţă, pregătindu-se de o ultimă înfruntare 
pe acest câmp înzăpezit atât de departe de căldura 
deșertului său. Insiști că sunt încă generalul tău? 
Atunci uite ultimul meu ordin. Cheamă ajutoare! 

Un mușchi al maxilarului îi zvăâcni, dar Ren zise 
„Este ca şi făcut!” și dispăru. 

Nu se deranjară să își ia rămas-bun. Şansa lor era 
destul de mică. 

Așadar, Aedion se îndreptă singur spre primele 
rânduri. Doi soldaţi din legiunea Bane se dădură la o 
parte ca să-i facă loc, iar Aedion își ridică scutul, 
potrivindu-l perfect în frontul lor unit - zidul de metal în 
care Morathul avea să lovească puternic prima dată. 

Fulgii de zăpadă se rotiră, învăluind totul pe o 
distanţă mai mare de o treizeci metri. 

Totuși, tobele bătură mai strident. Curând, 
pământul tremură sub picioarele lor. 

Ultima lor înfruntare, aici pe un câmp necunoscut 
din faţa râului Florine. Cum de se ajunsese la asta? 

Aedion își scoase sabia, fiind imitat de ceilalţi 
soldaţi, zăngănitul metalului  spintecând  șuieratul 
vântului. 

Morathul apăru, un rând solid și negru ieșind din 
zăpadă. 

La fiecare pas, apăreau mai mulţi din urmă. Cât de 
departe era turnul vrăjitoarelor? Cât de curând urma să 
fie dezlănțuită puterea lui? 

El se rugă, de dragul soldaţilor lui, să fie o moarte 
rapidă și nedureroasă și să nu trăiască prea multe 
momente de groază înainte să fie spulberaţi. 

Cei din legiunea Bane nu își loviră săbiile de scuturi 
de data asta. 

Se auzeau doar soldaţii Morathului mărșăluind și 
tobele. 

Dacă s-ar fi dus în Orynth când le-o ceruse Darrow, 
ar fi reușit. 

Ar fi avut timp să traverseze podul sau să meargă 
spre nord. Înfrângerea și morţile acestea erau doar din 

cauza lui. Undeva de-a lungul rândului, mișcarea îi 
atrase privirea - chiar în clipa în care un cap zburlit se 
ivi între prințul Galan și unul dintre soldaţii lui. Un 
leopard-fantomă. 

Ochii verzi se îndreptară spre el, obosiţi și triști. 

Aedion fu primul care se uită în altă parte. Situaţia 
era destul de gravă și fără să știe că ea era aici, că 
Lysandra ar fi rămas cu siguranţă alături de ei până și- 
ar fi întâlnit moartea. 

El se rugă să moară primul, ca să nu vadă asta. 

Morathul se apropie destul încât Ren să le dea 
ordin arcașilor să tragă. 

Săgeţile zburară, dispărând în zăpadă. 

Morathul trimise o salvă de răspuns care întunecă 
lumina apoasă. 

Aedion își înclină scutul, ghemuindu-se. Fiecare 
impact îi răsună prin oase. 

Gemetele și strigătele umplură partea lor de câmp. 
Când salva se opri, când se îndreptară din nou, mulți 
bărbaţi nu se ridicară odată cu ei. 

Nu fuseseră trase doar săgeți care acum 
împestriţau zăpada. 

Ci capete. Capete de om, multe încă purtând 
coifuri, purtând însemnul lupului care urlă al lui Ansel 
din Briarcliff. 

Era restul armatei pe care le-o promisese ea și pe 
care ei o așteptau. 

Cu siguranţă aceștia interceptaseră Morathul și 
fuseseră spulberaţi. 

Strigătele se înălțară din armata din spatele lui 
când soldaţii își dădură seama de asta. Vocea unei 
femei acoperi vacarmul, strigătul ei de jale răsunând 
prin coiful lui Aedion. 

Ochii lăptoși larg deschiși ai capului tăiat care 

aterizase lângă cizmele lui se holbau spre cer, cu gura 
încă deschisă într-un strigăt de groază. 

Pe câți îi cunoscuse Ansel? Câţi prieteni se 
număraseră printre ei? 

Nu era momentul să o caute pe tânăra regină și să- 
i transmită condoleanţe. Probabil niciunul dintre ei nu 
avea să supravieţuiască zilei de azi; capetele propriilor 
soldaţi ar fi putut fi cele aruncate spre zidurile 
Orynthului. 

Ren ordonă să se mai tragă o salvă, săgețile lor 
fiind atât de puţine în comparaţie cu numărul celor 
dezlănţuite cu câteva secunde înainte: o ploaie slabă în 
comparaţie cu una torențială. Multe își găsiră ţinta, 
soldaţii în armuri negre căzând. Dar ei fură înlocuiţi de 
cei din spatele lor, ca niște rotițe într-o mașinărie 
îngrozitoare. 

— Luptăm uniţi! le strigă Aedion celor din rând, 
forțându-se să ignore capetele împrăștiate. Murim 
uniți! 

Un corn răsună din mijlocul rândurilor inamice și 
Morathul începu atacul asupra primei linii. 

Cizmele lui Aedion intrară în noroi când își sprijini 
braţul de scut, ca și când ar fi putut împiedica valul 
care se întindea până spre orizont. 

El își numără clipele, știind că erau limitate. 
Mărâitul unui leopard-fantomă se auzi de undeva din 
rând, o provocare pentru armata care ataca. 

Cincisprezece metri. Arcașii lui Ren trăgeau tot mai 
puține săgeți. Doisprezece metri. Zece metri. 

Sabia din mâna lui nu se compara cu sabia veche 
pe care o ţinuse cu atâta mândrie, dar avea să se 
descurce. Șase metri. Trei metri. 

Aedion inspiră. Ochii negri și goi ai soldaţilor 
Morathului deveniră clari sub coifurile lor. 

629 


Prima linie a Morathului înclină săbiile și suliţele... 

Focul izbucni din flancul stâng. 

Din flancul /ui stâng. 

Aedion nu îndrăzni să își mute atenţia de la 
inamicul care îl ataca, dar câţiva dintre soldații 
Morathului o făcură și, pentru asta, îi măcelări. li ucise 
și pe tovarășii lor uluiţi, când se întoarseră spre altă 
explozie. 

Aelin. Ae/in... 

Soldaţii din spatele lui strigară triumfători și 
ușuratți. 

— Apropiaţi-vă! le strigă Aedion războinicilor de 
lângă el și se retrase suficient cât să vadă sursa 
salvării lor, liberă și sigură în sfârșit... 

Nu Aelin era cea care dezlănțuia focul asupra 
flancului stâng. 

Nu Aelin era cea care traversase râul acoperit de 
zăpadă. 

Corăbiile umpleau râul Florine, aproape nevăzute 
în zăpada viscolită, unele purtând steagurile flotei lor 
unite. 

Dar multe, atât de multe încât nu le putea număra, 
purtau un steag de culoarea cobaltului împodobit cu un 
dragon de mare verde. 

Flota lui Rolfe. Mycenienii. 

Totuși, nu era nici urmă de anticii dragoni verzi 
care îi însoţiseră cândva în luptă. Doar soldaţi umani 
mărșăluiau pe zăpadă, fiecare purtând un dispozitiv ce 
părea cunoscut și eșarfe care să le acopere gurile. 

Sulițe de foc. 

Un corn răsună dinspre râu, iar sulițele de foc 
dezlănţuiră flăcările albe asupra soldaţilor Morathului, 
ca și când ar fi fost fuioare din iad. Toţi dragonii 
scuipau foc asupra inamicilor. 

Focul topi armura și carnea, arzându-i pe demonii 
care se temeau de căldură și lumină. 

Ca și când ar fi fost fermieri care își ardeau 
câmpurile recoltate pentru iarnă, mycenienii lui Rolfe 
mărșăluiră înainte, suliţele de foc scuipând, până ce 
formară un rând între Aedion și inamicii lor. 

Morathul se întoarse și fugi. 

Fugi de-a dreptul, strigătele de avertisment 
ridicându-se deasupra flăcărilor uriașe. „Aducătoarea- 
Focului i-a înarmat! Puterea ei arde din nou!” 

Proștii nu își dăduseră seama că nu era magie, ci 
doar noroc chior și bună sincronizare. 

Apoi răsună o voce cunoscută. 

— Repede! La bord, cu toții! 

Era Rolfe. 

Întrucât corăbiile din apa râului se apropiaseră, 
pasarelele fuseseră coborâte, iar bărcile cu vâsle erau 
deja la țărm. 

Aedion nu pierdu timpul. 

— Spre râu! Spre flotă! 

Soldaţii lor nu ezitară, ci alergară spre flota care îi 
aștepta, spre orice corabie la care ar fi putut ajunge, 
sărind în bărcile lungi. Totul era haotic, dar cu Morathul 
în retragere cine știe cât timp, lui nu îi păsa. 

Aedion își păstră poziţia în prima linie, asigurându- 
se că nu rămânea niciun soldat în urmă. 

Mai departe, prinţul Galan și o siluetă pătată și 
blănoasă făcură la fel. Lângă ei, cu părul roșcat 
fluturând în vânt, Ansel din Briarcliff își ţinu sabia 
îndreptată spre inamicii lor. Lacrimile îi curgeau pe 
obrajii  pistruiaţi. Capetele oamenilor ei  zăceau 
împrăștiate în zăpada care o înconjura. 

Și în faţa lor, încă dezlănţuind focul, mycenienii lui 
Rolfe le dădură timp să se retragă. 

Fiecare secundă abia trecea, dar, lent, bărcile se 
umplură. Încet, armata lor părăsi țărmul, toate bărcile 
care plecaseră fiind înlocuite de altele. Mulţi Fae se 
transformară, păsările de pradă umplând cerul gri când 
zburară deasupra râului. 

lar când nu mai rămăseseră decât câteva bărci, 
printre ele o frumoasă corabie cu un catarg pe care era 
sculptat un dragon de mare care atacă, Rolfe strigă de 
la cârmă: „Retrageţi-vă cu toții!” 

Mycenienii și sulițele lor de foc se retraseră 
repede, grăbindu-se spre bărcile lungi care reveneau la 
țărm. 

Lysandra și Ansel alergară odată cu ei, iar Aedion îi 
urmă. Niciodată nu mai alergase atât de mult și atât de 
repede. 

Dar apoi ajunse pe pasarela corabiei lui Rolfe, râul 
fiind destul de adânc încât să se poată apropia de 
țărm. Lysandra, Galan și Ansel îl întrecuseră deja, iar 
Aedion abia pășise pe punte când pasarela se ridică. 
Dedesubt și împrejur, mycenienii săriră în bărcile lor 
lungi și vâsliră din răsputeri. Niciun soldat nu rămase în 
urmă. Doar morţii. 

Lumina licări, iar Aedion se întoarse spre cârmă la 
timp să o vadă pe Lysandra transformându-se din 
leopard-fantomă în femeie, goală ca în ziua în care se 
născuse. 

Rolfe, spre meritul său, păru doar puţin surprins 
când ea îl cuprinse de gât. Și din nou spre meritul său, 
lordul piraţilor îi puse mantia lui pe umeri înainte să o 
îmbrăţișeze la rându-i. 

Aedion ajunse la ei, găfâind și atât de ușurat încât 
ar fi putut vomita pe scândurile lustruite. 

Rolfe îi dădu drumul Lysandrei, lăsându-i mantia. 
Când femeia metamorfică și-o strânse bine pe trup, el 

spuse: 

— Părea că ai nevoie să fii salvat. 

Aedion doar îl îmbrăţișă pe bărbat, apoi dădu din 
cap spre mâinile înmănușate ale lui Rolfe. 

— Presupun că trebuie să îi mulțumim hărţii tale! 

— Se pare că nu e bună doar pentru jafuri! Rolfe 
rânji. Ravi și Sol de Suria ne-au interceptat în 
apropierea graniţei nordice, recunoscu el. Credeau că 
s-ar putea să aveţi probleme și ne-au trimis aici, spuse 
și își trecu o mână prin păr. Stau de pază pe coastă, cu 
ce a mai rămas din flota voastră. Dacă Morathul atacă 
dinspre mare, n-o să aibă destule corăbii ca să aibă o 
șansă. Le-am spus asta și tot mi-au ordonat să vin aici. 
Chipul bronzat al lordului piraţilor se încordă. Așadar, 
iată-mă! 

Aedion abia îi observă pe marinarii și soldaţii care 
navigau rapid spre partea cealaltă a râului. 

— Mulţumesc, șopti el. Și slavă zeilor pentru Ravi și 
Sol! 

Rolfe scutură din cap, privind spre numărul mare 
de soldaţi de-ai Morathului care încă se retrăgeau. 

— l-am surprins, dar asta n-o să-i ţină departe prea 
mult timp. 

Lysandra veni lângă Rolfe. Aedion încercă să nu se 
crispeze  văzându-i picioarele goale și umerii 
descoperiţi când vântul rece dinspre râu sufla spre ei. 

— Trebuie doar să ajungem în Orynth și în spatele 
zidurilor lui. De acolo ne putem regrupa. 

— Nu pot să-ţi duc toată armata în Orynth, spuse 
Rolfe, gesticulând spre soldaţii adunaţi pe ţărmul 
îndepărtat. Dar pot să te duc pe tine acum, dacă ai 
vrea să ajungi mai devreme ca să te pregătești. Lordul 
piraţilor studie țărmul, ca și când ar fi căutat pe cineva. 
Ea nu este aici, nu-i așa? 

Lysandra scutură din cap. 

— Nu. 

— Atunci, o să fim nevoiţi să ne descurcăm, fu tot 
ce spuse Rolfe, întruchiparea comandantului calm. 

Ochii lui verzi ca marea se îndreptară spre locul 
unde stătea Ansel din Briarcliff la marginea navei, 
uitându-se către câmpul de capete lăsate în zăpadă. 

Niciunul dintre ei nu vorbi când tânăra regină 
îngenunche, armura zăngănind pe punte, și-și plecă 
fruntea. 

— O să le dau de veste soldaţilor noștri să 
mărșăluiască spre Orynth, iar apoi o să navigăm spre 
oraș, șopti Aedion. 

— Mă ocup eu, spuse Lysandra, fără să se uite la el 
și fără să se deranjeze să mai spună ceva. 

Mantia căzu spre scânduri, ea se transformă într- 
un uliu și se îndreptă spre locul unde Kyllian coborî 
acum dintr-o barcă lungă. Ei schimbară câteva cuvinte 
înainte să se întoarcă Kyllian spre Aedion și să ridice o 
mână în semn de rămas-bun. 

Aedion îi răspunse ridicând o mână, iar Lysandra 
se transformă din nou. Când ateriză pe navă, revenind 
la trupul uman și înșfăcând mantia, Ansel fu cea spre 
care se îndreptă. 

In liniște, femeia metamorfică puse o mână pe 
umărul acoperit de armură al reginei. Ansel nici măcar 
nu-și ridică privirea. 

— Câte sulițe de foc ai? îl întrebă Aedion pe Rolfe. 

Lordul piraţilor își mută privirea de la Ansel spre 
masa neagră care dispărea în urma lor. Strânse din 
buze. 

— Nu destule cât să rezistăm unui asediu. 

Și nici măcar suliţele de foc n-ar fi făcut nimic, 
absolut nimic, de îndată ce turnul vrăjitoarelor ar fi 

ajuns la zidurile Orynthului. 
Capitolul 64 


Câteva ore mai târziu, Yrene încă tremura din 
cauza dezastrului pe care îl evitaseră cu greu, a 
morților la care fusese martoră înainte să lovească acel 
val, a puterii reginei de pe câmp, a puterii prințului 
care împiedicase aburul să fiarbă tot ce întâlnea în 
cale. 

„De la haosul de atunci, Yrene revenise la pacienții 
ei. li lăsase pe nobili și comandanții lor să se ocupe de 
urmări și revenise în Marea Sală. Vindecătoarele 
plecaseră pe câmpul de luptă, căutându-i pe cei care 
aveau nevoie de ajutor. 

Cu toţii - fiecare persoană din fortăreață, din 
înaltul cerului sau de pe câmpul de luptă - continuau 
să privească spre spaţiul dintre piscurile muntelui 
acum gol, spre orașul inundat și distrus și hotarul 
dintre viață și moarte. Apa și resturile distruseseră o 
mare parte din Anielle, curgând acum încet spre Lacul 
Argintiu. 

Era o priveliște a ceea ce ar fi rămas din ei, dacă n- 
ar fi intervenit Aelin Galathynius. 

Yrene îngenunche deasupra unei călăreţe ruk, 
pieptul femeii fiind despicat în urma unei lovituri de 
sabie, și își întinse mâinile însângerate și strălucitoare. 

Magia, pură și strălucitoare, pluti din ea în femeie, 
reparând pielea și mușchiul rupt. Pierduse sânge, așa 
că recuperarea avea să dureze o vreme, dar nu 
pierduse mult, așa că Yrene nu fu nevoită să își 
consume energia ca să compenseze cantitatea 
rămasă. 

Curând, trebuia să se odihnească. Câteva ore. 

| se ceruse să o consulte pe regină când aceasta 
fusese adusă într-o cameră privată de prinţul Rowan, 
amândoi luaţi în zbor de pe câmp de Nesryn. Yrene nu 
reușise să își impună să nu-i mai tremure mâinile când 
le ţinuse deasupra trupului inconștient al lui Aelin. 

Nu zărise nicio rană în afară de câteva tăieturi din 
luptă care se vindecau deja. Nimic în afară de o femeie 
obosită care dormea și prin venele căreia curgea 
puterea unui zeu. 

Yrene îl consultase apoi pe prinţul Rowan, care 
părea într-o stare mult mai rea și avea o tăietură mare 
pe coapsă. Dar el îi făcuse semn să plece, spunând că 
era prea epuizat și trebuia să se odihnească. 

Așadar, Yrene îl lăsase doar ca să îngrijească pe 
altcineva. 

Pe Lorcan, ale cărui răni... Yrene fusese nevoită să 
o cheme pe Hafiza ca să o ajute cu o parte din ele. Să Îi 
împrumute puterea, de vreme ce Yrene era epuizată. 

Războinicul inconștient care aparent căzuse de pe 
Farasha când el și Elide trecuseră dincolo de porți nici 
măcar nu se mișcă în timp ce ele îl vindecară. 

Asta se întâmplase în urmă cu câteva ore. Parcă în 
urmă cu câteva zile. 

Da, ea trebuia să se odihnească. 

Yrene se îndreptă spre locul destinat spălatului, din 
spatele sălii, cu gura uscată ca hârtia. Niște apă, niște 
mâncare și poate un somn. Apoi avea să fie din nou 
gata să lucreze. 

Dar un corn răsună clar de afară. 

Toată lumea se opri... și se grăbi după aceea la 
ferestre. Yrene zâmbi mai larg când și ea găsi un loc de 
unde să vadă câmpul de luptă. 

Privi spre locul unde prinţul Kashin era în faţa 
armatei khaganului, mărșăluind spre ei. 

Slavă zeilor! Toată lumea din sală mormăi cuvinte 
asemănătoare. 

Din fortăreață, un corn răsună în semn de răspuns. 

Nu doar o armată fusese cruțată azi, își dădu 
seama Yrene când se întoarse spre punctul de spălare. 
Dacă valul ar fi ajuns la Kashin... 

Toţi fuseseră foarte norocoși. 

Totuși, Yrene se întrebă cât avea să dureze acel 
noroc. 

Dacă urma să-i însoţească în marșul greu spre 
nord și spre zidurile Orynthului. 


* 


Lorcan gemu încetişor când se desprinse din 
îmbrăţișarea grea și caldă a întunericului. 

— Ticălos norocos ce ești! 

Era mult prea devreme să audă vocea tărăgănată 
a lui Fenrys, după ce văzuse moartea. 

Lorcan deschise un ochi, trezindu-se întins pe un 
pat într-o cameră îngustă. O singură lumânare lumina 
spațiul, dansând în părul auriu al războinicului Fae care 
stătea pe un scaun de lemn la picioarele patului. 

Zâmbetul lui Fenrys era un licăr alb. 

— Ai fost inconștient o zi. Am tras băţul scurt și a 
trebuit să am grijă de tine. 

Era o minciună. Dintr-un motiv oarecare, Fenrys 
alesese să fie aici. 

Lorcan se mișcă puţintel. 

Nicio urmă de durere în afară de zvâcnirea surdă 
din partea de jos a spatelui și niște crampe la stomac. 
El reuși să își ridice capul cât să dea la o parte pătura 
groasă care îi acoperea trupul gol. Unde reușise să își 
vadă intestinele, rămăsese doar o cicatrice groasă și 

roșie. 

Lorcan puse din nou capul pe pernă. 

— Elide, zise răgușit. 

Ultimul lucru pe care și-l amintea era că intraseră 
călare pe porţi, Aelin Galathynius consumându-și 
puterea malefică. Apoi leșinase. 

— Ajută la îngrijirea răniților în Marea Sală, spuse 
Fenrys, întinzându-și picioarele în faţă. 

Lorcan închise ochii, o gheară din pieptul lui 
relaxându-se. 

— Ei bine, de vreme ce nu ești mort..., începu 
Fenrys, dar Lorcan deja adormise. 


* 


Lorcan se trezi mai târziu. Nu ştia dacă după 
câteva ore sau zile. 

Lumânarea încă ardea pe pervazul îngust al 
ferestrei, aproape consumată. Aşadar, trecuseră 
câteva ore. Asta dacă nu cumva dormise atât de mult 
timp încât înlocuiseră lumânarea cu o alta. 

Lui nu-i păsa, pentru că lumina slabă dezvălui 
femeia delicată întinsă cu fața în jos la picioarele 
patului, jumătatea inferioară a trupului ocupând încă 
scaunul de lemn pe care stătuse Fenrys. Iși ținea capul 
pe brațe, cu un braţ întins spre el. Intindea mâna spre 
a lui, la doar câţiva centimetri distanţă. 

Elide. 

Părul brunet i se revărsa pe pătură, peste tibiile lui, 
acoperindu-i o mare parte din chip. 

Înfiorându-se din cauza durerii pe care o mai 
simţea, Lorcan își întinse braţul doar cât să îi atingă 
degetele. 

Erau reci, iar vârfurile, mult mai mici decât ale lui. 

Elide își încordă degetele, retrăgându-se când inspiră 
brusc și se trezi. 

Lorcan savură priveliștea oferită de fiecare 
trăsătură a ei în clipa în care, din cauza gâtului 
înțepenit, se strâmbă. Însă își opri privirea asupra lui. 

Înlemni când îl văzu uitându-se la ea, treaz și pe 
deplin uluit de femeia care traversase iadul călare ca 
să îl găsească... 

Obosită. Părea epuizată, dar cu fruntea sus. 

Lorcan nu-și găsea cuvintele. Oricum îi spusese 
totul cât călăriseră împreună. 

— Cum te simţi? îl întrebă Elide. 

Era îndurerat. Extenuat. Cu toate acestea, faptul că 
o găsise stând lângă patul lui... 

— Viu, spuse el, și vorbea serios. 

Chipul îi rămase inexpresiv, chiar dacă își cobori 
privirea spre trupul lui. Pătura alunecase suficient cât 
să-i dezvăluie o mare parte din trunchi, deși încă 
ascundea rana cicatrizată de pe abdomen. Totuși, el nu 
se mai simţise niciodată atât de gol. 

Îi era greu să respire calm sub privirea ei atentă. 

— Yrene a spus că ai fi murit dacă ei n-ar fi ajuns la 
tine la timp. 

— Aș fi murit, zise el, cu vocea răgușită, dacă nu ai 
fi înfruntat iadul ca să mă găsești. 

Ea îi întâlni privirea. 

— Ți-am făcut o promisiune. 

— Așa ai spus. 

Vedea, cumva, o urmă de culoare în obrajii ei 
palizi? Dar ea nu dădu înapoi. 

— Și tu ai zis câteva lucruri interesante. 

Lorcan încercă să se ridice, dar un val de durere îi 
cuprinse trupul. 

— Yrene mi-a transmis să te avertizez că, deși 

rănile sunt vindecate, o să mai simţi o oarecare durere, 
îi explică Elide. 

Lorcan scrâșni din dinţi când un junghi îi străbătu 
spatele și stomacul. Reuși să se ridice pe coate, iar 
progresul i se păru suficient. 

— A trecut o vreme de când n-am mai fost atât de 
grav rănit. Am uitat cât de incomod este. 

Elide schiță un zâmbet. 

Lui Lorcan i se poticni inima. Era prima dată când îi 
zâmbea în ultimele luni. Din acea zi de pe corabie, 
când îi atinsese mâna în timp ce se legănau în 
hamacuri. 

Zâmbetul ei dispăru, dar nu și culoarea din obraji. 

— Ai vorbit serios atunci? 

El se uită în ochii ei, lăsând un zid lăuntric să se 
dărâme. Doar pentru ea, pentru micuța mincinoasă 
șireată și ageră care se furișase dincolo de toate 
scuturile și regulile de fier pe care și le făcuse. li 
permise să vadă totul pe chipul său, așa cum nu o mai 
făcuse nimeni. 

— Da. 

Ea strânse din buze, dar nu de nemulțumire. 

Așadar, Lorcan spuse: 

— Am vorbit serios. Inima îi bătea cu putere, atât 
de tare încât era de mirare că ea nu o auzea. Și am s-o 
fac până am să plec în Lumea de Dincolo. 

Lorcan nu respiră când Elide întinse mâna și își 
împleti degetele cu ale lui. 

— Te iubesc, șopti ea. 

Masculul se bucură că stătea întins. Cuvintele l-ar fi 
îngenuncheat. Chiar și acum, era pe jumătate înclinat 
în faţa ei, adevărata deţinătoare a inimii lui bătrâne și 
nelegiuite. 

— Te-am iubit, continuă ea, din clipa în care ai 

venit să te lupti pentru mine cu Vernon și ilkenii. 
Lumina din ochii ei îl lăsă cu respiraţia tăiată. lar când 
am auzit că ești pe undeva pe câmpul de luptă, 
singurul lucru pe care mi l-am dorit a fost să îţi pot 
spune asta. Era singurul lucru care conta. 

Cândva, probabil ar fi râs batjocoritor; ar fi spus că 
erau lucruri mai importante, mai ales în acest război. Și 
totuși, mâna care o ţinea pe a lui... Nu cunoscuse 
nicicând ceva mai preţios. 

Lorcan își trecu degetul mare peste dosul mâinii ei. 

— Îmi pare rău, Elide! Pentru tot. 

— Știu, spuse ea încet, fără ca regretul sau 
suferinţa să îi întunece chipul, luminat doar de un calm 
senin, de neclintit - chipul doamnei puternice care 
devenea și devenise deja și care urma să conducă 
Perranthul cu înțelepciunea într-o mână și 
compasiunea în cealaltă. 

Se uitară unul la celălalt câteva minute. O 
eternitate binecuvântată. 

Apoi, Elide își retrase mâinile și se ridică. 

— Ar trebui să revin ca să o ajut pe Yrene. 

Lorcan o prinse din nou de mână. 

— Rămâi! 

Ea își arcui o sprânceană neagră. 

— Nu mă duc decât în Marea Sală. 

Lorcan o mângâie din nou cu degetul mare pe 
dosul mâinii. 

— Rămâi, șopti el. 

Pentru o clipă, crezuse că avea să-l refuze și era 
pregătit să accepte, să accepte ultimele câteva minute 
ca pe un dar nemeritat. 

Dar apoi, Elide se așeză pe marginea patului său, 
chiar lângă umărul lui, și își trecu o mână prin părul 
masculului. Lorcan închise ochii, aplecându-se în 

atingerea ei, incapabil să-și oprească vibrația puternică 
din piept. 

De mirare, scoase un sunet slab, poate ceva mai 
mult, și-l mângâie din nou. 

— Spune-o, șopti Elide, degetele încremenindu-i în 
părul lui. 

Lorcan deschise ochii, întâlnindu-i privirea. 

— Te iubesc! 

Tânăra înghiţi cu greu, iar Lorcan scrâșni din dinţi 
când se ridică în picioare. De atât de aproape, uitase 
cât de înalt era faţă de Elide. Pe calul acela, ea fusese 
o forţă a naturii, o furtună sfidătoare. Pătura lui 
alunecă periculos de jos, dar el o lăsă unde i se adună 
în poală. 

Lorcan observă că-l fixa cu privirea, atentă la 
abdomenul lui. 

El gemu ușor când ea continuă să se uite, cerându- 
i lucruri pe care cu siguranţă masculul nu era în formă 
să i le ofere și pe care probabil nici Elide nu era gata să 
i le ofere, lăsând declaraţiile la o parte. 

Lorcan fu provocat imediat să își dovedească 
hotărârea când Elide își trecu degetele ușor 
tremurânde peste noua cicatrice de pe abdomenul lui. 

— Yrene a spus că s-ar putea ca semnul să rămână 
pentru întotdeauna, spuse ea, retrăgându-și îndurător 
mâna. 

— Atunci o să fie cicatricea pe care am s-o 
preţuiesc cel mai mult. 

Fenrys ar fi râs cu lacrimi să îl audă vorbind așa, 
dar lui Lorcan nu îi păsa. La naiba cu toți ceilalți! 

Ea schiță din nou un zâmbet timid, iar Lorcan 
strânse cearșafurile în pumni, forțându-se să nu guste 
acel zâmbet, să nu îl venereze cu gura lui. 

Dar acest lucru nou și fragil care zumzăia între ei... 

El nu l-ar fi riscat pentru nimic în lume. 

Elide, slavă zeilor, nu avea asemenea griji. Aparent 
niciuna când întinse o mână spre obrazul lui și i-l 
mângâie cu degetul mare. Fiecare suflare era greu de 
controlat. 

Lorcan rămase complet nemișcat când ea își 
apropie gura de a lui și-i atinse buzele. 

Apoi se retrase. 

— Odihnește-te, Lorcan! Am să fiu aici când ai să 
te trezești. 

El i-ar fi oferit orice i-ar fi cerut. 

Prea tulburat de sărutul blând și frumos ca să 
spună ceva, el se întinse din nou în pat. 

Ea zâmbi când îl văzu supunându-se și, ca și când 
nu s-ar fi putut abtine, se aplecă din nou. 

Sărutul acesta dură mai mult; își lipi gura de a lui, 
iar la ușoara presiune a buzelor ei, la cererea blândă, 
el răspunse la fel. 

Gustul ei ameninţă să îl distrugă complet și 
atingerea blândă a limbii lui Elide declanșă un alt 
zumzăit în pieptul lui. Dar Lorcan o lăsă pe Elide să îl 
exploreze, lent și gingaș, oferindu-i orice îi cerea. 

lar când sărutul deveni mai apăsat și Elide începu 
să respire sacadat, el îi cuprinse ceafa cu o mână. Ea 
deschise ușor gura, iar la geamătul ei slab, Lorcan 
crezu că avea să zboare din corp. 

Dinspre ceafa ei, mâna îi alunecă spre spate, 
savurând căldura, trupul de nedistrus de sub haine. 
Elide se arcui în atingerea lui, scoțând iarăși un sunet 
slab, ca și când ar fi fost la fel de „înfometată”. 

Dar Lorcan se forță să se îndepărteze, să își 
retragă mâna de pe spatele ei. Gâfâind ușor, respirând 
același aer, îi șopti pe buze: 

— Mai târziu. Du-te și ajută-i pe ceilalți. 

Ochii negri înceţoșaţi de dorinţă îi întâlniră pe ai 
lui, iar Lorcan își aranjă pătura din poală. 

— Du-te și ajută-i pe ceilalţi, repetă el. Mă găsești 
aici când ai să vrei să dormi. 

Cererea nerostită zăbovi, iar Elide se retrase, 
studiindu-l din nou. 

— Doar să dormi, spuse Lorcan, fără să se 
deranjeze să ascundă căldura care-i inunda privirea. 
Momentan... 

Până ar fi fost pregătită. Până i-ar fi spus, arătat și 
dorit să împărtășească totul cu el. Până la acea 
revendicare finală. 

Dar deocamdată, Lorcan își dorea ca ea să doarmă 
lângă el, unde putea să o supravegheze. La fel cum îl 
supraveghease Elide. 

Elide era îmbujorată când se ridică, mâinile 
tremurându-i. Nu de frică, ci din cauza aceluiași efort 
pe care acum îl făcea și Lorcan să nu se întindă spre 
ea. 

Lui i-ar fi plăcut să o înnebunească, s-o înveţe fără 
grabă tot ce știa despre plăcere și așteptare. Nu se 
îndoia că și el ar fi avut de învățat câteva lucruri de la 
ea. 

Elide păru să-i citească gândurile pe chip, iar 
obrajii i se îmbujorară mai mult. 

— Așadar, pe mai târziu, șopti ea, șchiopătând spre 
ușă. 
Lorcan trimise un licăr al puterii lui ca să îi 
înfășoare glezna și șchiopătatul dispăru. 

Cu o mână pe clanţa ușii, tânăra dădu ușurel din 
cap, recunoscătoare. 

— Mi-a lipsit asta. 

El auzi cuvintele nerostite când ea dispăru pe holul 
aglomerat. 

„Mi-a fost dor de tine”. 
Lorcan își permise să zâmbească. 


Capitolul 65 


Dorian plecase spre Morath. 

Zburase din tabără cu propriile aripi. Manon știa că 
avea să aleagă o pasăre mică și obișnuită. Una pe care 
nici măcar Cele Treisprezece nu ar fi observat-o. 

Manon stătea la marginea punctului de observaţie, 
uitându-se spre est. 

Zăpada care scârţăi îi spuse că Asterin se apropia. 

— A plecat, nu-i așa? 

Ea dădu din cap, incapabilă să își găsească 
vorbele. Îi oferise totul și crezuse că el voia să accepte. 
Crezuse că acceptase, având în vedere ce se petrecuse 
între ei după aceea. 

Totuși, fusese un rămas-bun. O ultimă împreunare 
înainte să se avânte de bunăvoie în maxilarele morții. 
El nu își dorea să o întemniţeze, să accepte ce îi oferise 
ea. 

Ca și când ar fi cunoscut-o mai bine decât se 
cunoștea Manon. 

— Mergem după el? 

La crăpatul zorilor, tabăra era agitată. Azi urmau 
să decidă încotro să meargă. Azi trebuia să 
îndrăznească să le ceară vrăjitoarelor Crochan să o 
urmeze. Oare aveau s-o asculte? 

Dar să se îndrepte spre Morath, unde ar fi fost 
recunoscute cu mult timp înainte să se apropie, să se 
întoarcă în iad... 

Soarele se înălța plin și auriu, ca și când ar fi fost 
singura notă a unui cântec ce umplea lumea. 

Manon deschise gura. 

— Terrasenul cere ajutor! 

Vocea unei tinere vrăjitoare Crochan răsună prin 
tabără. 

Manon și Asterin se întoarseră, celelalte făcând la 
fel când vrăjitoarea alergă spre cortul lui Glennis. 
Bătrâna ieși când vrăjitoarea se opri brusc. O 
cercetașă, fără îndoială, cu respiraţia tăiată și părul 
zburlit de vânt. 

— Terrasenul cere ajutor, spuse cercetașa gâfâind, 
sprijinindu-și mâinile pe genunchi în timp ce se 
încovoie ca să respire. Morathul i-a direcționat spre 
graniţă, apoi spre Perranth și avansează către Orynth 
chiar acum. Au să prădeze orașul în mai puţin de o 
săptămână! 

Erau niște vești mai rele decât anticipase Manon, 
chiar dacă le așteptase și avea nevoie de ele. 

Cele Treisprezece se apropiară, Bronwen fiind cu 
un pas în urmă, iar Manon nu îndrăzni să respire când 
Glennis se uită spre flacăra nemuritoare care ardea în 
vatra de la doar câţiva pași distanţă. Flacăra 
Războiului. 

Apoi, ea se întoarse spre Manon. 

— Ce spui, regină a vrăjitoarelor? 

O provocare. 

Manon își ridică bărbia spre cele două căi din fața 
ei: una ducea în est, spre Morath. Cealaltă în nord, spre 
Terrasen și luptă. 

În șuieratul vântului, ea auzi răspunsul. 

— Am să răspund chemării Terrasenului, spuse 
Manon. 

Asterin veni lângă ea, neînfricată când studie 
tabăra adunată. 

— La fel și eu. 

Sorrel se poziţionă în dreapta lui Manon. 

— La fel și Cele Treisprezece. 

Manon așteptă, abia îndrăznind să recunoască 
sentimentul ce începea să-i ardă în piept. 

Apoi Bronwen înaintă, părul ei roșcat fluturând în 
vântul rece. 

— Vatra Vanora o să zboare spre nord! 

Altă vrăjitoare își îndreptă umerii. 

— Şi Silian! 

Și așa, rând pe rând, se auziră conducătoarele 
tuturor celor șapte Mari Vetre adunate acolo, până ce 
Glennis îi spuse lui Manon: 

— Cu mult timp în urmă, Rhiannon Crochan a 
călărit alături de regele Brannon în luptă. Așa cum 
imaginea ei a renăscut, așa și vechea alianţă să fie 
refăcută! zise și gesticulă spre flacăra eternă. Aprinde 
Flăcăra Războiului, regină a vrăjitoarelor, și adună-ţi 
armata! 

Inima lui Manon bătu cu putere, atât de tare încât îi 
pulsă în palme, dar ea luă o creangă de mesteacăn 
dintre vreascuri. 

Nimeni nu vorbi când o aruncă în flacăra eternă. 

Roșul, auriul și albastrul cuprinseră lemnul, 
devorându-l. Manon scoase creanga doar după ce se 
aprinse puternic. 

Nici măcar vântul nu făcu flacăra să se miște când 
Manon o ridică, o torţă în noua zi. 

Vrăjitoarele Crochan se dădură la o parte, 
dezvăluind o cale directă spre vatra lui Bronwen care 
deja aștepta, cu sabatul adunat în jurul ei. 

Fiecare pas era bătaia unei tobe de război, un 
răspuns la o întrebare pusă demult. 

Ochii lui Bronwen erau strălucitori când Manon se 
opri și spuse simplu „Regina voastră vă cheamă la 
război!”, atingând flacăra ei de cea din vatra lui 

Bronwen. 

Lumina se mări, dansând strălucitor. 

Bronwen luă și ea o creangă, un buștean lung 
arzând în foc. 

— Vanora o să zboare! 

Cu lemnul se îndreptă spre vatra următorului clan, 
unde lăsă esenţa focului sacru. Din nou flacăra se mări, 
la fel cum afirmase Bronwen, puternic și clar ca ziua 
care se crăpa în jurul lor: 

— Regina voastră vă cheamă la război! Venora o 
să i se alăture în zbor. Voi cum răspundeţi? 

— Redbriar o să zboare, fu tot ce spuse 
conducătoarea vetrei și-și aprinse torţa înainte să se 
grăbească spre focul următorului clan. 

De la o vatră la alta. Până ce toate cele șapte din 
tabără acceptară și aprinseră focul. 

Doar atunci luă tânăra cercetașă torţa aprinsă de 
la ultimul clan, încălecă pe mătură și se ridică în 
înaltului cerului ca să găsească următorul clan și să 
anunţe că fusese făcută chemarea. 

Manon și Cele  Treisprezece, înconjurate de 
vrăjitoarele Crochan,  urmăriră totul până când 
cercetașa se transformă într-un grăunte mic pe cer și 
apoi dispăru. 

Manon se rugă ca flacăra sacră pe care o purta 
tânăra cercetașă să rămână aprinsă de-a lungul 
kilometrilor lungi și periculoși. 

Tocmai până pe câmpurile de luptă din Terrasen. 


* 


Flacăra Războiului ajunse de la o vatră la alta, pe 
deasupra munților viscoliți de zăpadă şi printre 
pădurile dese, ascunzându-se de inamicii care zburau; 

prin nopţile reci și lungi în care vântul șuierând încerca 
să șteargă orice urmă a flăcării. 

Așadar, călători de la o vatră la alta, spre satele 
îndepărtate unde oamenii ţipară și se împrăștiară când 
o femeie tânără cobori din cer pe o mătură, fluturându- 
și la înălțime torța. 

Nu ca să le facă semn lor, ci celor câtorva femei 
care nu fugiseră, apropiindu-se de flacără și 
purtătoarea ei când aceasta strigă: „Regina voastră vă 
cheamă la război. O să zburaţi?” 

Cuferele ascunse în poduri fură deschise, iar fâșiile 
împăturite de material roșu, scoase dinăuntru. Măturile 
lăsate în magazii, lângă pragurile ușilor, ascunse sub 
paturi, fură și ele scoase, legate cu fir auriu sau 
argintiu. 

Și săbiile - vechi și frumoase - fură scoase de sub 
dușumele sau din căpițele de fân, metalul lor strălucind 
la fel de intens ca în ziua în care fuseseră făurite într- 
un oraș care acum zăcea în ruină. 

„Vrăjitoare”, șoptiră sătenii, cu ochii mari și 
neîncrezători când femeile se avântată spre cer, 
mantiile roșii umflându-se. „Vrăjitoare printre noi în tot 
acest timp!” 

În toate satele în care vetrele nu se stinseseră 
niciodată pe deplin răspunsul fu o strălucire, o 
călăreaţă plecând mereu ca să găsească următoarea 
vatră, următorul bastion al neamului lor. 

„Nrăjitoare, aici printre noi! Vrăjitoarele pleacă la 
război!” 

Valul de vrăjitoare care zburau în mantiile lor roșii, 
cu săbiile prinse de spate și măturile aruncând praf 
adunat de câţiva ani la fiecare kilometru spre nord se 
tot mărea. 

Erau vrăjitoare care își luau rămas-bun de la 

649 


familii, fără să dea vreo explicaţie înainte să își sărute 
copiii adormiţi și să dispară în noaptea înstelată. 

Chemarea se auzi kilometru după kilometru, peste 
lumea întunecată, neîncetat în timp ce flacăra eternă 
trecu de la o vatră la alta. 

„Zburăm, zburăm, zburăm! strigară ele. La regină! 
La război!” 

Vrăjitoarele Crochan se adunară de pretutindeni, 
prin zăpadă, furtună și primejdii. 


Capitolul 66 


Aelin se trezi în mirosul de pin și zăpadă și își dădu 
seama că era acasă. 

Nu încă în Terrasen, ci în sensul că avea să fie 
întotdeauna acasă, dacă Rowan îi era alături. 

Respirația lui constantă îi răsuna în urechea 
dreaptă, sunetul somnului adevărat, iar braţul pe care 
și-l lăsase peste talia ei era greu și cald. Lumina 
argintie poleia pietrele vechi ale tavanului. 

Era dimineaţă sau o zi înnorată. De pe holuri se 
auzeau diverse sunete pe care le analiza, unul câte 
unul, ca și când ar fi lipit o oglindă spartă care ar fi 
putut să-i dezvăluie lumea de dincolo. 

Aparent, trecuseră trei zile de la luptă. lar restul 
armatei khaganului, condusă de prinţul Kashin, cel de- 
al treilea fiu al său, sosise. 

Această informaţie o făcu să se trezească pe 
deplin, mișcându-și o mână spre braţul lui Rowan. Voia 
să-l atingă doar ca să vadă cât de adâncit era în 
somnul care-l întrema. Trei zile dormiseră aici, 
inconștienţi de restul lumii. O vreme periculoasă și 
vulnerabilă pentru orice mânuitor al magiei, când 
trupurile lor aveau nevoie de un somn profund ca să își 

revină după momentele în care-și epuizaseră puterea. 

Aceea era încă o informaţie pe care o primise: 
Gavriel stătea în fața ușii lor, în trupul său de leu de 
munte. Oamenii tăceau când se apropiau, fără să își 
dea seama că, imediat ce treceau de el, Fenrys putea 
să-i audă șoptind despre „Pisica aia ciudată și 
îngrozitoare”. 

Aelin își trecu un deget peste tivul mânecii lui 
Rowan, pipăind mușchiul încordat de dedesubt. Mintea 
și corpul ei păreau /impezi. Ca prima respiraţie rece 
într-o dimineaţă de iarnă. 

În zilele în care dormiseră, nu o trezise și nu o 
bântuise niciun coșmar. Un mic răgaz îngăduitor. 

Aelin înghiţi, simţindu-și gâtul uscat. Ce fusese 
real, ce încercase Maeve să îi bage în minte - conta 
dacă durerea fusese adevărată sau imaginară? 

Ea scăpase, scăpase de Maeve și Cairn. Infruntarea 
fărâmelor dinăuntru urma să se petreacă târziu. 

Pentru moment, se mulțumea cu limpezimea 
gândurilor, cu toate că nu plănuise să-și elibereze și să- 
și consume puterea. 

Aelin își îndreptă privirea spre Rowan, duritatea 
chipului său domolindu-se în timpul somnului. Era curat 
- sângele care îi stropise pe amândoi dispăruse. Cineva 
trebuie să îl fi spălat în timp ce dormeau. 

Ca și când i-ar fi simţit atenţia sau doar mâna care 
zăbovea pe braţul lui, Rowan deschise ochii. O studie 
din cap până în picioare, constată că totul era în regulă 
și se uită în ochii ei. 

— Lăudăroaso! mormăi el. 

Aelin îl bătu ușor pe braț. 

— Și tu te-ai dat în spectacol, prinţe! 

El zâmbi, tatuajul său mișcându-se. 

— O să fie ultima ta surpriză sau mai urmează? 

Ea se gândi dacă să îi spună, să îi dezvăluie. 
„Probabil.” 

Rowan se ridică, pătura alunecând de pe el. „E 
soiul de surpriză care o să-mi oprească inima în piept?” 

Ea pufni, sprijinindu-și capul în pumn când își 
mișcă degetul pe pătura aspră. 

— Am trimis o scrisoare când eram în portul din 
Wendlyn. 

Rowan dădu din cap. 

— Lui Aedion. 

— Lui Aedion, zise ea destul de încet încât Gavriel 
să nu audă din faţa ușii. Și unchiului tău. Și lui Essar. 

Rowan ridică din sprâncene. 

— Ce le-ai spus? 

Aelin fredonă. 

— Le-am scris că am fost prizoniera lui Maeve, 
timp în care mi-a dezvăluit niște planuri odioase. 

Partenerul ei înțepeni. 

— Cu ce scop? 

Aelin se ridică și își curăță unghiile. 

— Să îi conving să-i împrăștie armata. Să înceapă o 
revoltă în Doranelle. Să o detroneze pe Maeve. Ştii tu, 
lucruri neînsemnate. 

Rowan doar se uită la ea și, apoi, își frecă faţa cu 
palmele. 

— Crezi că o scrisoare ar putea face asta? 

— Am formulat-o cu hotărâre. 

El rămase cu gura ușor căscată. 

— Ce planuri odioase ai menţionat? 

— Dorinţa de a cuceri lumea, de a cruța viețile 
spiridușilor într-un război, interesul față de valgi. 

Ea înghiţi. E posibil să fi menţionat că și ea face 
parte dintre ei. 

Rowan tresări. 

Aelin ridică din umeri. 

— Am presupus. Cele mai bune minciuni conțin 
întotdeauna și un strop de adevăr. 

— Să sugerezi că Maeve este valgă e o minciună 
ciudată, chiar și pentru tine. Chiar dacă s-ar dovedi a fi 
adevărată. 

Ea flutură o mână. 

— O să vedem dacă iese ceva. 

— Dacă funcţionează, dacă se revoltă cumva și 
armata se întoarce împotriva ei... El scutură din cap, 
râzând încet. Ar fi un avantaj în războiul ăsta. 

— Complotez și mint atât de bine și asta e toată 
recunoștinţa pe care o primesc? 

Rowan îi atinse nasul. 

— O să ţi se recunoască meritele dacă armata ei 
nu apare. Până atunci, ne pregătim ca și când ar veni. 
Ceea ce este foarte probabil. Văzând-o încruntându-se, 
Rowan continuă. Essar nu are multă putere, iar unchiul 
meu nu își asumă multe riscuri, ca Enda și Sellene. Să 
o detroneze pe Maeve... ar fi fenomenal. Dacă măcar 
ar supravieţui încercării. 

Stomacul ei se agită. 

— Ei aleg ce să facă. Eu doar le-am expus faptele. 
Fapte formulate cu grijă și presupuneri. 

La risc, dacă era sinceră. 

Rowan zâmbi. 

— Și în afară de încercarea de a o detrona pe 
Maeve mai sunt și alte surprize de care ar trebui să 
știu? 

Zâmbetul ei dispăru când se întinse din nou pe 
spate, imitată de Rowan. 

— Nu mai sunt. Jur pe tronul meu! adăugă când îl 
văzu ridicând o sprânceană. Nu mai sunt. 

Amuzamentul din ochii lui se stinse. 

— Nu știu dacă ar trebui să fiu ușurat. 

— Tot ce știu eu știi și tu. Toate cărţile sunt acum 
pe masă. 

Cu diversele armate pe care le adunase, cu 
Lacătul, cu toate. 

— Crezi că ai putea să o faci din nou? întrebă el. Să 
aduni atâta putere? 

— Nu știu. Nu cred. A trebuit să fiu... închisă. 
Înlănţuită. 

O umbră îi întunecă fața, iar Rowan se întoarse 
într-o parte, sprijinindu-și capul. 

— Nu am mai văzut niciodată așa ceva. 

— Și nici n-o să mai vezi. 

Era adevărul. 

— Dacă preţul unei asemenea puteri este ceea ce 
ai suportat, atunci am să mă bucur să n-o mai văd. 

Aelin își trecu o mână peste mușchii puternici ai 
coapsei lui, degetele agăţându-i-se în materialul rupt 
de deasupra genunchiului său. 

— Nu am simţit prin legătura dintre noi când ai 
căpătat rana asta, spuse ea, atingând marginea groasă 
a noii cicatrice. 

Un trofeu din luptă. Se forță să îi întâlnească 
privirea pătrunzătoare. „A reușit cumva Maeve să rupă 
acea parte din mine? Acea parte din noi?” 

— Nu, șopti el și îi mângâie părul de pe frunte. Mi- 
am dat seama că legătura transmite doar durerea 
rănilor grave. 

ÎI atinse pe umăr, acolo unde săgeata lui Asterin 
Cioc-Negru îl străpunsese în urmă cu câteva luni, în 
clipa în care își dăduse seama ce însemna el pentru ea. 

— De aceea nu am știut ce ţi se întâmpla pe plajă, 
zise Rowan răgușit. 

Pentru că  biciuirea, oricât de brutală și 

insuportabilă fusese, nu o adusese în pragul morții, ci 
doar într-un coșciug de fier. 

Ea se încruntă. 

— Dacă ai de gând să îmi spui că te simţi vinovat 
din cauza asta... 

— Sunt lucruri din ultimele luni cu care amândoi 
trebuie să ne luptăm. 

Aelin îi aruncă o privire și își dădu seama că și el 
era perfect conștient de ce anume încă îi întuneca 
sufletul. 

Și întrucât Rowan era singura persoană care 
văzuse tot ce era ea și nu fugise din cauza asta, Aelin 
spuse: 

— Voiam ca focul ăla să fie pentru Maeve. 

— Știu, rosti cuvântul simplu și care, totuși, 
însemna totul - acea înțelegere a situaţiei. 

— Voiam să... îmbunătățesc lucrurile, zise și oftă. 
Să șterg totul. Fiecare amintire, coșmar și minciună. 

— O să dureze o vreme, Aelin. Să le înfrunţi și să le 
înţelegi. 

— Nu am timp. 

El își încordă maxilarul. 

— Asta rămâne de văzut. 

Ea nu se deranjă să îl contrazică, mai ales când 
recunoscu: 

— Vreau să se termine totul. 

El rămase complet nemișcat, dar îi lăsă timp să se 
gândească, să vorbească. 

— Vreau să se termine totul, repetă răgușit. Cu 
războiul ăsta, zeii și poarta Wyrd și Lacătul! Totul. Işi 
masă tâmplele, ignorând greutatea, încordarea pe care 
nu o putea înlătura niciun foc. Vreau să merg în 
Terrasen, să lupt, iar apoi vreau să se termine odată. 

Își dorise ca totul să se termine de când aflase 

adevăratul preţ pentru făurirea unui nou Lacăt; își 
dorise ca totul să ia sfârșit cu fiecare lovitură de bici a 
lui Cairn pe plaja din Eyllwe. Și din cauza a tot ceea ce 
suferise pe mâna lui. Indiferent de consecinţe și de 
cum s-ar fi putut termina, își dorea să pună capăt 
lucrurilor. 

Nu știa cine și ce o făcea să fie așa. 

Rowan rămase tăcut un moment lung înainte să 
spună: 

— Atunci o să ne asigurăm că armata khaganului 
se îndreaptă spre nord. Apoi o să ne întoarcem în 
Terrasen și-o să strivim armatele lui Erawan, zise și-i 
sărută ușor și rapid mâinile. lar după aceea, după toate 
astea, o să vedem ce e cu nenorocitul ăsta de Lacăt. 

Hotărârea intransigentă umplea fiecare suflare, 
aerul din jurul lor. 

Ea permise ca aceasta să fie de ajuns pentru 
amândoi. Lăsă deoparte cuvintele și jurământul lui, 
toate promisiunile lor și întinse palma între ei. 

Invocă magia - picătura de apă oferită de linia sa 
maternă - descendența lui Mab. 

O mică bulă de apă se formă în mâna ei, peste 
bătăturile pe care și le refăcuse cu atenţie. 

Lăsă puterea rece și blândă să o cuprindă, să 
netezească părţile dure din ea și să le adoarmă. Darul 
mamei ei. 

„Să nu cedezi!” 

Când Lacătul avea să ia totul, i-ar fi luat și partea 
asta? Cea mai prețioasă parte a puterii ei? 

Ignoră și acele gânduri. 

Concentrându-se și scrâșnind din dinţi, Aelin 
ordonă picăturii de apă să i se rotească în palmă. 

Singurul răspuns pe care îl primi fu o clătinare. 

Ea pufni. 

— Ce mai Regină a Spiridușilor din Vest! 

Rowan râse încet. 

— Exersează în continuare! Într-o mie de ani, s-ar 
putea să reușești ceva. 

Aelin îi dădu una peste braţ, picătura de apă 
strecurându-se în mâneca de la cămașa lui. 

— La cum mă încurajezi, este de mirare că am 
învăţat ceva de la tine! zise și își scutură mâinile ude. 
Direct în faţa lui. 

Rowan o ciupi de nas. 

— Chiar ţin cont, prinţesă. De toate lucrurile 
îngrozitoare care-ţi ies pe gură! 

Ea își îndoi degetele de la picioare și își trecu o 
mână prin șuvițele mătăsoase ale părului său bogat. 

— Cum am să plătesc pentru asta? 

Ar fi putut jura că, de partea cealaltă a ușii, pașii 
ușori ca de pisică se îndepărtară repede. 

Rowan zâmbi, ca și când și el ar fi simţit plecarea 
rapidă a lui Gavriel. Apoi își lipi palma de abdomenul 
ei, atingându-i cu buzele partea inferioară a 
maxilarului. 

— M-am gândit la niște metode... 

Dar mâna-i alunecă doar cât să o facă să scoată un 
geamăt, făcându-l să-și dea seama că ea dormise trei 
zile și avea vezica plină. Aelin tresări, ridicându-se în 
picioare. Se legănă, iar el veni imediat lângă ea, 
ajutând-o să-și menţină echilibrul. 

— Înainte să mă seduci, spuse ea, trebuie să 
găsesc o baie. 

Rowan râse, aplecându-se ca să își ia centura 
sabiei, lăsată lângă zid, alături de a ei. Doar Gavriel le- 
ar fi așezat cu o asemenea grijă. 

— Este chiar mai important decât ce am plănuit 
eu! 

Unii se holbară pe holuri, alţii șoptind când trecură 
pe lângă ei. „Regina și consortul ei. Unde crezi că au 
fost în ultimele zile?” „Am auzit că au plecat în munţi și 
i-au adus înapoi pe sălbatici”. „Am auzit că au aruncat 
vrăji în jurul orașului, ca să îl protejeze de Morath”. 

Rowan încă zâmbea când Aelin ieși din baia 
comună. 

— Vezi? spuse și îl ajunse din urmă când se 
îndreptară nu spre camera lor și desfătare, ci spre 
holul unde fusese adusă mâncarea. Incepe să îţi placă 
faima! 

Rowan ridică o sprânceană. 

— Crezi că bârfele nu m-au urmat peste tot unde 
am fost în ultimii trei sute de ani? Ea dădu ochii peste 
cap, dar el chicoti. E mult mai bine decât să spună 
„Ticălos insensibil” sau „Am auzit că a ucis pe cineva 
cu piciorul unei mese!” 

— Chiar ai ucis pe cineva cu un picior de masă. 

Rowan zâmbi mai larg. 

— Și chiar ești un ticălos insensibil, completă ea. 

Rowan pufni. 

— Nu am spus niciodată că bârfele alea sunt 
minciuni. 

Aelin îl luă de braţ. 

— Așadar, am să răspândesc un zvon despre tine. 
Ceva cu adevărat grotesc. 

El mormăi. 

— Mi-e frică de ce ai putea născoci tu! 

Ea vorbi în șoaptă când trecură pe lângă un grup 
de soldați umani. 

— „Ai zburat pe câmpul de luptă ca să le scoţi ochii 

inamicilor noștri?” Suspinul ei răsună din piatră. „Și ai 
mâncat ochii ăia?” 

Unul dintre soldaţi se împiedică, ceilalţi întorcând 
capul spre ei. 

Rowan o ciupi de umăr. 

— Mulţumesc pentru asta! 

Ea își înclină capul. 

— Cu cea mai mare plăcere! 

Aelin încă zâmbea când găsiră mâncarea și luară 
repede prânzul - era amiază, aflaseră ei - stând unul 
lângă celălalt într-o casă a scării prăfuită și aproape 
uitată. Cam ca în zilele pe care și le petrecuseră în 
Mistward, genunchi lângă genunchi și umăr lângă umăr 
în bucătărie, în timp ce ascultau poveștile lui Emrys. 

Deși nu ca în lunile din primăvara trecută, când 
Aelin își pusese farfuria între picioare, îi cuprinsese 
gâtul cu brațul, iar gura lui o întâlnise imediat pe a ei. 

Nu, cu siguranţă nu era ca în Mistward, când se 
urcase în poala lui Rowan fără să îi pese că ar fi putut 
să vină cineva pe scări, și îl sărutase. 

Se opriră, cu respiraţia tăiată și ochii mari, înainte 
ca ea să poată decide că nu ar fi fost cu adevărat o 
idee rea să îi descheie pantalonii chiar acolo sau ca el 
să-i mângâie discret și lent locul dintre coapse și să o 
pătrundă. 

Dacă Aelin era sinceră, când plecaseră să își 
găsească în sfârșit tovarășii, se gândea să îl tragă în 
cea mai apropiată cămară. Aruncând o privire la ochii 
scânteietori ai lui Rowan, își dădu seama că și el se 
gândea la același lucru. 

Totuși, până și dorinţa care îi încălzea sângele se 
răci când intrară în biroul vechi din apropierea 
ultimului nivel al fortăreței și se uită la grupul adunat. 
Fenrys și Gavriel erau deja acolo, împreună cu Chaol, 

însă fără Elide și Lorcan. 

Dar, din nefericire, tatăl lui Chaol, prezent și el, se 
încruntă când ei se alăturară întâlnirii care părea deja 
să fi început. Aelin îi zâmbi batjocoritor și se apropie 
tanţoș de masa uriașă. 

Un bărbat înalt cu umeri laţi stătea lângă Nesryn, 
Sartaq și Hasar, frumos și plin de energie și nerăbdare. 
Ochii lui căprui erau primitori, iar zâmbetul larg. Ea îl 
plăcu imediat. 

— Fratele meu! spuse Hasar, fluturând o mână fără 
să își ridice privirea de la hartă. Kashin. 

Prinţul făcu grațios o plecăciune. 

Aelin și Rowan se înclinară și ei. 

— Este o onoare, spuse Aelin. Mulţumesc pentru că 
ai venit! 

— De fapt, ai putea să îi mulțumești tatălui meu 
pentru asta. Și lui Yrene, zise Kashin, vorbindu-le limba 
la fel de bine ca fraţii lui. 

Într-adevăr, Aelin avea multe pentru care să îi 
mulțumească vindecătoarei. 

Ochii ageri ai lui Nesryn o măsurară pe Aelin din 
cap până în picioare. 

— Te simţi bine? 

— Trebuia doar să mă odihnesc. Aelin făcu semn 
din bărbie spre Rowan. Din cauza vârstei înaintate, 
simte mai des nevoia să tragă un pui de somn. 

Sartag tuși, ţinându-și capul plecat în timp ce 
studie harta. 

Totuși, Fenrys râse. 

— Văd că ești din nou în formă! 

Aelin zâmbi la tatăl lui Chaol care stătea cu spatele 
drept. 

— O să vedem pentru cât timp. 

Bărbatul nu spuse nimic. 

Rowan făcu semn spre birou și-i întrebă pe nobili: 

— Aţi hotărât încotro o să mărșăluim acum? 

Era o întrebare nonșalantă și calmă, ca și când 
soarta Terrasenului nu ar fi depins de asta. 

Hasar deschise gura, dar Sartag o întrerupse. 

— Spre nord. O să vă însoţim spre nord. Măcar ca 
să vă răsplătim pentru că ne-aţi salvat armata - 
poporul. 

Aelin încercă să nu pară prea ușurată. 

— În afară de recunoștință, spuse Hasar, fără să 
pară prea recunoscătoare, cercetașii lui Kashin au 
confirmat că  Terrasenul este locul unde își 
concentrează Morathul eforturile. Așadar, într-acolo o 
să ne îndreptăm. 

Aelin își dori să nu fi mâncat atât de mult la prânz. 

— Cât de gravă este situaţia? 

Nesryn scutură din cap, răspunzând în locul 
prințului Kashin: 

— Detaliile n-au fost prea clare. Nu știm decât că 
hoardele au fost zărite mărșăluind spre nord, 
distrugând tot în urma lor. 

Aelin își tinu pumnii pe lângă corp, evitând 
impulsul de a-și freca fața. 

— Sper că puterea aia a ta poate fi invocată din 
nou, se auzi tatăl lui Chaol. 

Aelin lăsă un tăciune al puterii să-i mocnească în 
privire. 

— Mulţumesc pentru armură, spuse ea încet. 

— Consider-o un cadou anticipat de încoronare, îi 
răspunse lordul din Anielle cu un zâmbet fals. 

Sartaq își drese vocea. 

— Dacă tu și tovarășii tăi v-aţi revenit, atunci o să 
ne îndreptăm spre nord cât mai repede posibil. 

Hasar nu se opuse. 

— Și-o să mărșăluim de-a lungul munţilor? întrebă 
Rowan, studiind harta. Aelin contură traseul pe aveau 
să-l urmeze. Ar trebui să ajungem chiar în faţa 
trecătorii Ferian. Abia o să reușim să traversăm lacul 
ăsta fără să intrăm într-o altă luptă. i 

— Așadar, o să-i atragem, spuse Hasar. li păcălim 
să își epuizeze armata care așteaptă în trecătoare, 
apoi îi atacăm pe furiș din spate. 

— Adarlanul controlează tot râul Avery, spuse 
Chaol, desenând o linie invizibilă pe uscat, în Rifthold. 
Ca să trecem spre nord, oricum trebuie să traversăm 
râul ăla. Alegând trecătoarea drept câmp de luptă, o să 
evităm problemele care ar însoţi lupta din Oakwald. Cel 
puțin păsările ruk au să poată să ne ajute din văzduh. 
Nu prea mult, din cauza copacilor. 

Rowan dădu aprobator din cap. 

— Ar trebui să ajungem cu majoritatea armatei în 
munţi și după aceea să venim la trecătoare din direcţia 
la care se așteaptă cel mai puţin. Trebuie să alegem cu 
grijă ruta. 

Tatăl lui Chaol mormăi. Aelin ridică din sprâncene, 
dar fiul lui răspunse: 

— Am trimis emisari în ziua de după luptă - în 
Colţi. Ca să-i contacteze pe sălbaticii care trăiesc acolo 
și să-i întrebe dacă nu cumva cunosc niște drumuri 
secrete prin munţi, spre trecătoare. 

Erau vechii dușmani ai acestui oraș. 

— ȘI? 

— Știu. Dar cu un preț. 

— Unul care nu o să fie plătit! izbucni lordul din 
Anielle. 

— Dă-mi voie să ghicesc: vor teritorii, spuse Aelin. 

Chaol dădu aprobator din cap. Așadar, de aceea 
erau încordaţi toţi cei prezenţi în încăpere. 

Ea bătu din picior când îl studie pe lordul din 
Anielle. 

— Și nu vrei să le dai o bucăţică de pământ? 

El doar se încruntă. 

— Se pare că nu, mormăi Fenrys. 

Aelin ridică din umeri și se întoarse spre Chaol. 

— Ei bine, atunci am stabilit. 

— Ce am stabilit? întrebă tatăl său. 

Aelin îl ignoră și îi făcu semn din ochi prietenului ei. 

— Tu ești Mâna regelui din Adarlan. Ești mai mare 
în grad decât el. Ai voie să acţionezi în numele lui 
Dorian. Ea gesticulă spre hartă. Poate că pământul 
face parte din Anielle, dar aparţine Adarlanului. Hai, 
dă-l la schimb! 

Tatăl lui tresări. 

— Tu... 

— Noi mergem spre nord, spuse Aelin. Nu o să ne 
stai în cale! spuse și permise ca o flacără din focul ei 
să-i ardă în privire, făcând ca auriul ochilor săi să 
strălucească. Am oprit valul ăla. Consideră alianţa cu 
sălbaticii o cale de a răsplăti favoarea. 

— Valul mi-a distrus jumătate din oraș! spuse 
furios bărbatul. 

Neîncrezător, Fenrys râse încetișor. Rowan mârâi 
grav. 

— Eşti un ticălos! îi zise Chaol tatălui său. 

— Vezi cum vorbești, băiete! 

Aelin dădu compătimitor din cap spre Chaol. 

— Înţeleg de ce ai plecat. 

Spre meritul său, Chaol tresări și reveni asupra 
hărţii. 

— Dacă reuşim să depășim trecătoarea Ferian, 
putem continua spre nord. 

Dincolo de Endovier. Acea cale i-ar fi dus direct pe 

lângă Endovier. Lui Aelin i se strânse stomacul. Rowan 
îi atinse în treacăt mâna. 

— Trebuie să hotărâm curând, spuse Sartag. Acum 
stăm între trecătoarea Ferian și Morath. Lui Erawan i-ar 
fi foarte ușor să trimită armatele ca să ne strivească 
între ele. 

Hasar se întoarse spre Chaol. 

— Yrene a terminat? 

El își sprijini un cot de cotiera scaunului cu rotile. 

— Chiar și cu puţinii supraviețuitori, ei sunt prea 
mulți. Am rămâne aici câteva săptămâni. 

— Câţi sunt răniţi? întrebă Rowan. 

Chaol scutură din cap. 

— Nu răniţi. Maxilarul i se încordă. Valgi. 

Aelin se încruntă. 

— Yrene îi vindecă pe valgi? 

Hasar zâmbi. 

— E un fel de a spune. 

Aelin flutură o mână spre ea. 

— Pot să văd? 


Ei o găsiră pe Yrene nu în fortăreață, ci într-un cort 
printre rămășițele de pe câmpul de luptă, aplecată 
deasupra unui bărbat care se zvârcolea pe un pat, fiind 
țintuit de podea la încheietura mâinilor și glezne. 

Aelin aruncă o privire la acele lanţuri și fu nevoită 
să suporte imaginea. 

Rowan puse o mână pe spatele ei, iar Fenrys se 
apropie de ea. 

Yrene se opri, mâinile ei fiind învăluite de lumină 
albă. Borte, cu sabia scoasă, zăbovea în apropiere. 

— Este ceva în neregulă? întrebă Yrene, strălucirea 

din mâinile ei dispărând. Bărbatul se  înmuie, 
pierzându-și vlaga când atacul vindecătoarei asupra 
demonului dinăuntrul lui se opri. 

Chaol își apropie mai mult de ea scaunul ale cărui 
roţi erau echipate pentru teren accidentat. 

— Aelin și tovarășii ei vor o demonstraţie. Dacă 
ești în stare. 

Yrene își netezi părul care-i ieșise din cosiţă. 

— Nu prea e nimic de văzut. Ceea ce se întâmplă 
se petrece pe sub piele - de la o minte la alta. 

— Înfrunţi direct demonii valgi, spuse Fenrys uimit. 

— Sunt niște nenorociţi lași și odioși. Yrene își 
încrucișă brațele și se încruntă la bărbatul legat de pat. 
Complet jalnici, zise spre el - spre demonul din el. 

Bărbatul șuieră. Yrene doar zâmbi. Bărbatul - 
demonul - scânci. 

Aelin clipi, nesigură dacă să râdă sau să cadă în 
genunchi. 

— Arată-mi! Fă ce faci tu, dar arată-mi! 

Așadar,  vindecătoarea îi arătă. Cu mâinile 
strălucind, atinse pieptul bărbatului care ţipă 
necontenit. 

Yrene gâfâi încruntându-se. Câteva minute lungi, 
tipetele continuară. 

— Nu este prea emoţionant când sunt legaţi, nu-i 
așa? zise Borte. 

Sartag o privi încruntat și exasperat, ca și când 
asta ar fi fost o conversaţie pe care o purtaseră deja de 
multe ori. 

— Poţi să cari bălegarul, dacă preferi. 

Borte își dădu ochii peste cap, dar se întoarse spre 
Aelin, măsurând-o din priviri cu o sinceritate pe care 
doar Aelin o putea aprecia. 

— Mai ai și alte misiuni pentru mine? 

Aelin zâmbi. 

— Încă nu. Poate curând. 

Borte zâmbi și ea. 

— Te rog! Te rog să mă scutești de asta! 

Aelin se uită spre vindecătoarea care radia de 
lumină. 

— Câţi au fost azi? 

— Zece, spuse Borte. 

— Și câţi poate vindeca în fiecare zi? îl întrebă 
Aelin pe Chaol. 

— Cel mult cincisprezece. În cazul unora e nevoie 
de mai multă energie ca să îi scoată, deci în zilele alea 
sunt mai puţini. 

Aelin încercă să calculeze câţi soldaţi infestaţi 
rămăseseră pe câmp. 

— Și odată ce sunt vindecaţi? Ce faci cu ei? 

— Îi interogăm, spuse Chaol încruntându-se. Să 
vedem ce au de zis, cum au ajuns să fie capturați. Cui 
sunt loiali. 

— Şi îi crezi? întrebă Fenrys. 

Hasar atinse mânerul sabiei ei elegante. 

— interogatorii noștri se pricep să afle adevărul. 

Aelin ignoră agitația din stomacul ei. 

— Deci îi eliberaţi, spuse Gavriel care tăcea deja de 
câteva minute, iar apoi îi torturați? 

— Suntem în război, zise Hasar. li lăsăm în stare să 
se descurce. Dar nu o să riscăm să le cruțăm vieţile 
doar ca să găsim o nouă armată în spatele nostru. 

— Unii s-au alăturat de bunăvoie lui Erawan, spuse 
încet Chaol. Unii au luat de bunăvoie inelul. Când este 
în mintea lor, Yrene poate să-și dea seama cine a vrut 
și cine nu. Nu se deranjează să îi salveze pe cei care s- 
au dus cu bucurie. Deci majoritatea celor pe care îi 
salvează ori au fost proști, ori forțați. 

— Unii vor să lupte pentru noi, zise Sartag. Cei care 
trec de verificarea noastră pot începe instrucţia cu 
infanteriștii. Nu mulți, ci puţini. 

Bine. Bine... bine. 

Yrene suspină, lumina ei strălucind destul de mult 
încât Aelin să mijească ochii. 

Bărbatul legat de pat tuși arcuindu-se, împrăștiind 
o vomă neagră și toxică. 

Borte se strâmbă, alungând cu mâna mirosul și 
fumul negru care-i ieși apoi din gură. 

Yrene se retrase, Chaol întinzând o mână ca să o 
sprijine. Vindecătoarea se așeză pur și simplu pe 
cotiera scaunului său, ţinându-se cu o mână de piept. 

Aelin îi lăsă o clipă să își recapete suflul. Munca ei 
era remarcabilă. Să o facă în timp ce era însărcinată... 
Aelin scutură din cap de uimire. 

— Demonul ăla nu voia să plece, zise Yrene, fără 
să se adreseze cuiva anume. 

— Dar acum a plecat? întrebă Aelin. 

Yrene arătă spre bărbatul de pe pat care acum 
deschidea ochii. Căprui, nu negri, uitându-se în sus. 

— Mulţumesc! fu tot ce spuse bărbatul, cu vocea 
răgușită. 

Și umană. Pe deplin umană. 


Capitolul 67 


Rowan o urmă pe Aelin cât traversă câmpul de 
luptă, spre marginea Lacului Argintiu. Ea se opri doar 
din când în când ea să ia armele bune ale inamicilor. 
Erau puţine. 

Ceilalţi se împrăștiaseră, Gavriel zăbovind ca să 
afle cum îi vindeca Yrene pe valgi, Fenrys plecând cu 
Chaol ca să-i întâlnească pe emisarii trimiși la sălbatici, 

nobilii khaganatului ocupându-se de soldaţii lor. 

Aveau să plece peste două zile, dacă nu se 
schimba vremea. Două zile și s-ar fi îndreptat spre 
nord. 

Mulțumită zeilor. Chiar dacă ei erau ultimele fiinţe 
cărora voia Rowan să le mulțumească. 

Aelin se opri pe malul stâncos, uitându-se peste 
întinderea plată ca o oglindă, acum plină de resturi. Se 
sprijini în mânerul lui Goldryn, focul dansându-i pe 
lângă degete și părând să înroșească piatra. 

— O să dureze câţiva ani să îi vindece pe toţi cei 
infectați de valgi, observă ea. 

— Fiecare din soldaţii ăia are o familie, prieteni 
care ar vrea să încercăm. 

— Știu. Vântul rece îi biciuia părul pe faţă, suflând 
din nord. 

— Atunci, de ce ai venit până aici? 

În timpul întâlnirii din cort, ea căzuse pe gânduri, 
încruntându-se. 

— Ar putea Yrene să-i vindece? Pe Erawan și 
Maeve? Nu știu de ce nu m-am gândit la asta. 

— Corpul lui Erawan este creat de el sau furat? Dar 
al lui Maeve? Rowan scutură din cap. Ar putea fi 
complet diferiţi. 

— Nu văd cum i-aș putea cere lui Yrene să o facă. 
Lui Chaol. Aelin înghiţi. Să o las măcar pe Yrene în 
preajma lui Erawan sau a lui Maeve... Nu o pot face. 

Nici Rowan nu ar fi putut să o facă. Dintr-o mie de 
motive diferite. 

— Dar este o greșeală să pun siguranţa lui Yrene 
deasupra siguranței întregii lumi? spuse  Aelin 
gânditoare, studiind unul dintre pumnalele inamicilor. 
Un cuțit neobișnuit de elegant, probabil furat de la bun 
început. Ea este cea mai importantă armă pe care o 

avem, dacă nu folosim cheile. Suntem nebuni dacă nu 
insistăm să o folosim? 

Nu era alegerea sau hotărârea lui. Dar îi putea 
asculta ideile. 

— Ai să poţi să te suporţi dacă se întâmplă ceva cu 
Yrene, cu pruncul ei nenăscut? g 

— Nu. Dar cel puţin restul lumii o să trăiască. In 
comparaţie cu asta, vinovăția mea o să fie pe locul doi. 

— lar dacă nu o obligi pe Yrene să încerce să îi 
distrugă, iar Erawan sau Maeve câștigă - ce urmează 
atunci? 

— Lacătul încă există. Eu încă exist. 

Rowan înghiţi și-și dădu seama de ce ea trebuia să 
fie departe de ceilalţi, să discute. 

— Yrene este o rază de speranţă pentru tine. 
Pentru noi. Ca tu să nu fii nevoită să făurești Lacătul. 
Tu sau Dorian. 

— Zeii cer asta. 

— Zeii pot să se ducă naibii! 

Aelin aruncă pumnalul. 

— Urăsc situaţia asta. Serios! 

El îi cuprinse umerii cu braţul. Era tot ce îi putea 
oferi. 

Spusese că își dorea să se termine, iar Rowan ar fi 
făcut tot ce îi stătea în putere ca asta să se întâmple. 

Aelin își sprijini capul de pieptul lui, iar ei se uitară 
peste lacul rece în tăcere. 

— M-ai lăsa să o fac, dacă aș fi în locul lui Yrene? 
Dacă aș purta în pântec copilul nostru? 

El nu reuși să blocheze imaginea din acel vis - cu 
Aelin însărcinată, cu odraslele lor în jurul ei. 

— Nu te /as să faci nimic. 

Ea flutură o mână. 

— Ştii ce vreau să spun. 

El avu nevoie de o clipă ca să-i răspundă. 

— Nu. Chiar dacă lumea s-ar termina din cauza 
asta, nu aș putea să o fac. 

lar cu acel Lacăt, ar fi fost posibil să fie nevoit să ia 
acea decizie. 

Rowan îşi trecu degetele peste semnele 
revendicării de pe gâtul ei. 

— Ti-am spus că dragostea este o slăbiciune. Ar fi 
mult mai ușor dacă ne-am urÎ cu toții. 

Ea pufni. 

— Aşteaptă câteva săptămâni pe drum cu armata 
asta, în munții ăia. S-ar puteam să nu mai fim nişte 
aliați atât de amabili. 

Rowan o sărută în creștetul capului. 

— Zeii să ne ajute! 

Dar Aelin se retrase auzind cuvintele, propoziţia pe 
care o rostise. Se încruntă spre armata campată. 

— Ce? întrebă el. 

— Vreau să văd cărţile alea cu semne Wyrd pe 
care le-au adus Chaol și Yrene. 


* 


— Ce scrie aici? o întrebă Aelin pe Borte, bătând 
uşor cu degetul un rând scris în halha, limba 
continentului sudic. 

Stând alături de ea la biroul din cortul de război al 
prinţului Sartaq, călăreața păsării ruk își întinse gâtul 
ca să studieze biletul scris de mână de lângă o coloană 
lungă de semne Wyrd. „O vrajă bună pentru stimularea 
creşterii straturilor de plante medicinale”. 

În partea cealaltă a biroului, Rowan pufni. Cu o 
carte deschisă în faţă, progresase mult mai puţin decât 
Aelin. 

Cele mai multe volume erau scrise numai cu 
semne Wyrd, dar însemnările de pe margini o făcuseră 
să o caute pe tânăra călăreaţă ruk. Borte, prea 
plictisită să o ajute pe Yrene, acceptase șansa de a-i 
ajuta, oferindu-i logodnicului ei care se încrunta ocazia 
să se ocupe de valgi. 

Dar în cele două ore în care Aelin și Rowan 
răsfoiseră colecţia adusă de Chaol și Yrene din 
biblioteca secretă a Hafizei din vârful cetăţii Torre, 
nimic nu se dovedise de folos. 

Aelin oftă cu ochii la tavanul de pânză al cortului 
mare ce-i aparţinea prinţului. Din fericire, Sartaq 
adusese cuferele cu el, în loc să le lase cu flota lui, 
dar... ea era extenuată, năucită de reţeaua complicată 
de simboluri de pe paginile îngălbenite. 

Rowan își îndreptă spatele. 

— Asta deschide ceva, spuse el întorcând cartea 
spre ea. Nu cunosc celelalte simboluri, dar ăsta 
înseamnă „deschide”. 

In ciuda orelor de instruire în călătoria de 
întoarcere spre continent, Rowan și ceilalți nu reușiseră 
să stăpânească pe deplin limbajul semnelor pe 
jumătate uitate. Dar partenerul ei și le amintea pe 
majoritatea, ca și când i-ar fi fost înrădăcinate în minte. 

Aelin studie cu atenţie rândul de simboluri de pe 
pagină. Le citi a doua oară. 

— Nu este ceea ce căutăm. Ea își mușcă buza de 
jos. Este o vrajă pentru deschiderea unui portal între 
două locuri - doar în lumea asta. 

— La fel cum poate s-o facă Maeve? întrebă Borte. 

Aelin ridică din umeri. 

— Dar asta este pentru călătorii scurte. Cam cum 
reușește Fenrys. 

Sau cum fusese în stare să o facă, înainte ca 

Maeve să îi ia puterea asta. 

Borte strâmbă din buze. 

— Atunci ce rost are? 

— Să distrezi lumea la petreceri? 

Aelin îi înapoie cartea lui Rowan. 

Borte chicoti și se rezemă din nou pe scaun, 
jucându-se cu capătul unei cosiţe lungi. 

— Crezi că vraja există? Ca să găsești o altă cale 
de a încuia poarta Wyrd? 

Întrebarea fu mai mult o șoaptă și totuși, Rowan îi 
aruncă fetei o privire în semn de avertisment. Borte îl 
ignoră. 

Nu. Elena sau Brannon i-ar fi spus dacă exista așa 
ceva. 

Aelin își trecu o mână peste pagina uscată și 
veche, simbolurile înceţoșându-se. 

— Merită să căutăm, nu-i așa? 

Rowan își reluă căutarea și descifrarea atentă. Ea 
știa că el avea să rămână aici ore întregi. lar dacă n-ar 
fi găsit nimic, știa că ar fi rămas și ar fi recitit totul doar 
ca să fie sigur. 

O cale de scăpare - o cale alternativă. Pentru ea și 
Dorian. Pentru oricare din ei urma să plătească prețul 
pentru făurirea Lacătului și încuiatul porţii. O speranţă 
disperată și prostească. 

Orele trecură, teancurile de cărţi micșorându-se. 
Fenrys li se alătură după un timp, neobișnuit de serios 
când ei continuară să caute fără să găsească nimic. 

Când nu mai rămăsese nicio carte în cufăr, când 
Borte aţipea, iar Rowan se plimba prin cort, Aelin le 
făcu tuturor o favoare și le ordonă să se întoarcă la 
fortăreață. 

Meritase să caute, își spunea ea, chiar dacă 
greutatea din stomacul ei susținea contrariul. 

Chaol își găsi tatăl acolo unde îl lăsase, furios în 
biroul său. 

— Nu poți să le dai niciun acru din teritoriul ăsta 
sălbaticilor, zise mânios tatăl său când Chaol intră în 
cameră și închise ușa. 

Chaol își încrucișă braţele fără să încerce să pară 
împăciuitor. 

— Pot și am s-o fac! 

Tatăl lui se ridică în picioare și își sprijini mâinile de 
birou. 

— Ai scuipa pe vieţile tuturor oamenilor din Anielle 
care au luptat și murit ca să ţină teritoriul ăsta departe 
de mâinile lor murdare? 

— Dacă a le oferi o mică bucată de pământ o să 
însemne că generaţiile viitoare de bărbaţi și femei din 
Anielle nu o să fie nevoiţi să lupte și să moară, atunci 
cred că înaintașii noștri ar fi mulţumiţi. 

— Sunt niște bestii, abia în stare să se conducă 
singure. 

Chaol oftă, rezemându-se de scaun. O viaţă 
întreagă plină de asemenea chestiuni - asta era povara 
pe care i-o dăduse Dorian. Ca Mână a sa, trebuia să se 
ocupe de lorzi și conducători la fel ca tatăl său. Dacă 
supravieţuiau. Dacă supravieţuia și Dorian. Gândul fu 
suficient ca să îl facă pe Chaol să spună: 

— Toată lumea implicată în războiul ăsta face 
sacrificii. Multe fiind mai mari decât câţiva kilometri de 
teren. Fii recunoscător că asta e tot ce îţi cerem. 

Bărbatul rânji disprețuitor. 

— Dar dacă m-aș târgui cu tine? 

Chaol își dădu ochii peste cap, întinzând mâna ca 

să-și întoarcă scaunul din nou spre ușă. 

Tatăl său ridică o bucată de hârtie. 

— Nu vrei să știi ce mi-a scris fratele tău? 

— Nu suficient încât să pun capăt alianţei, zise 
Chaol, întorcând scaunul. 

Tatăl său desfăcu oricum scrisoarea și citi: 

„Sper că Anielle o să ajungă scrum. Și tu odată cu 
el”. Un mic zâmbet odios. 

— Asta e tot ce a spus fratele tău. Moștenitorul 
meu - asta simte despre locul ăsta. Dacă nu o să 
protejeze orașul Anielle, atunci, fără tine, ce o să i se 
întâmple? 

Tatăl său încerca o altă abordare, ca să îl facă să 
cedeze din cauza vinovăţiei. 

— Aş paria că respectul lui Terrin pentru Anielle are 
legătură cu ceea ce simte pentru tine, spuse Chaol. 

Lordul îmbătrânit se așeză din nou pe scaun. 

— Vreau să știi ce o să înfrunte Anielle, dacă nu 
reușești să îl protejezi. Sunt dispus să negociez, băiete! 
El chicoti. Cu toate că știu cât de bine îţi respecţi 
promisiunile. 

Chaol încasă lovitura. 

— Sunt un bărbat bogat și nu am nevoie de nimic 
din ce mi-ai putea oferi. 

— De nimic? Tatăl său arătă spre un cufăr de lângă 
fereastră. Ce-ai zice de ceva mai neprețuit decât aurul? 

Când Chaol nu vorbi, bătrânul se îndreptă spre 
cufăr, îl descuie cu o cheie din buzunar și deschise 
capacul. Apropiindu-se, Chaol se uită înăuntru. 

Scrisori. Tot cufărul era plin cu scrisori adresate lui 
cu un scris elegant. 

— Ea a descoperit cufărul. Chiar înainte să aflăm 
că Morathul mărșăluiește spre noi, spuse tatăl său cu 
un zâmbet fals și rece. Ar fi trebuit să le ard, 

674 


bineînțeles, dar ceva m-a făcut, în schimb, să le 
păstrez. Cred că exact pentru asta. 

Cufărul era plin de scrisori. Toate scrise de mama 
lui. Adresate lui. 

— De când? întrebă el prea încet. 

— Din ziua în care ai plecat. 

Rânjetul disprețuitor al tatălui îi zăbovi pe buze. 

Ani. Ani de scrisori din partea unei mame de la 
care nu mai primise vești, de care crezuse că nu voia 
să discute cu el, care cedase dorințelor tatălui său. 

— Ai lăsat-o să creadă că nu i-am răspuns, spuse 
Chaol, surprins să constate că vocea îi era în 
continuare calmă. Nu le-ai expediat și ai lăsat-o să 
creadă că nu i-am răspuns. 

Tatăl său puse capacul la loc și încuie cufărul. 

— Așa s-ar părea. 

— De ce? 

Era singura întrebare care conta. 

Tatăl se încruntă. 

— Nu te puteam lăsa să scapi de dreptul tău prin 
naștere, de Anielle, fără consecinţe, nu-i așa? 

Chaol prinse cotierele scaunului ca să nu îl strângă 
de gât pe bărbat. 

— Crezi că dacă mi-ai arătat cufărul ăsta cu 
scrisorile ei o să vreau să negociez cu tine? 

Bătrânul pufni. 

— Ești un bărbat sentimental. M-am convins de 
asta văzându-te cu soţia ta. Cred că ai negocia ca să 
poţi citi scrisorile astea. 

Chaol pur și simplu îl fixă cu privirea și clipi o dată, 
ca și când ar fi putut calma vuietul din mintea și inima 
lui. 

Mama lui nu îl uitase niciodată. Nu încetase să îi 
scrie. 

Chaol schiță un zâmbet. 

— Păstrează scrisorile, spuse el, întorcând din nou 
scaunul spre ușă. Acum că te-a părăsit, s-ar putea să 
fie singura posibilitate să îți amintești de ea. 

Deschise ușa biroului și se uită peste umăr. 

Tatăl său rămase lângă cufăr, ţeapăn ca o sabie. 

— Nu negociez cu ticăloșii! spuse Chaol, zâmbind 
din nou când intră în holul de dincolo de ușă. Sunt 
sigur că n-am să încep cu tine! 

Chaol le oferise sălbaticilor din Colţi o mică parte 
din teritoriul de la sud de Anielle. Tatăl său se 
înfuriase, refuzând să recunoască târgul, dar nu îl 
ascultase nimeni, spre amuzamentul lui Aelin. 

Două zile mai târziu, câţiva sălbatici sosiseră la 
marginea vestică a orașului, în apropierea locului în 
care se aflase barajul, și făcuseră semn să-i urmeze. 

Fiecare dintre bărbaţii bărboși călărea un ponei de 
munte păros și, chiar dacă hainele groase de blană le 
ascundeau trupurile masive, armele erau la vedere: 
topoarele, săbiile, cuţitele - toate străluceau în lumina 
cenușie. 

Poporul lui Cain... sau fusese cândva. Aelin hotărî 
să nu îl menţioneze în scurta lor prezentare. lar Chaol, 
în mod înțelept, se abţinuse să recunoască faptul că îl 
ucisese pe bărbat. 

Într-o altă viaţă. În altă lume. 

Pe un cal Munigi frumos pe care i-l împrumutase 
Hasar, Aelin călărea în faţa grupului în timp ce acesta 
mărșăluia din Anielle, Chaol călare pe Farasha în 
stânga ei, iar Rowan pe calul său Munigi în dreapta sa. 
Tovarășii lor erau împrăștiați în urmă, Lorcan vindecat 

suficient cât să călărească alături de Elide. 

Și în spatele lor, șerpuind la distanță, se deplasa 
armata khaganului. 

Cel puţin o parte din ea. Jumătate din călăreţii 
păsărilor ruk și Darghanii aveau să mărșăluiască sub 
stindardul lui Kashin pe partea estică a munţilor, ca să 
atragă armata din trecătoarea Ferian în lupta din vale, 
în timp ce ei s-ar fi furișat din spate, direct în urma lor. 

Stratul de zăpadă era înalt în Colţi, cerul gri 
amenințând să aducă mai multă, dar iscoadele 
rukhinilor și sălbaticii evaluaseră că vremea rea n-avea 
să-i lovească - cel puţin nu înainte să ajungă la 
trecătoare. 

O călătorie de cinci zile, cu armata prin munţi; trei 
zile pentru armata care mărșăluia de-a lungul lacului și 
râului. 

Aelin își ridică privirea spre cerul cenușiu când 
începu seria nesfârșită de serpentine pe versantul 
muntelui. Ruhkinii puteau căra o mare parte din 
echipamentul lor greu, slavă zeilor, dar urcatul 
munţilor avea să fie primul test. 

Armata khaganului traversase, totuși, orice teren: 
munţi, deșerturi și mări. Acum nu dădeau înapoi. 

Așadar, Aelin presupuse că nici ea nu urma s-o 
facă. Pentru oricât timp ar mai fi avut, până s-ar fi 
terminat totul. 

Ultimul efort spre nord, spre casă... Ea zâmbi 
macabru la munţii care se conturau, la armata care se 
întindea mult în spatele lor. 

Și doar pentru că putea, doar pentru că se 
îndreptau cel puţin spre Terrasen, Aelin dezlănţui un 
licăr de putere. O parte din stegarii din spatele lor 
șoptiră surprinși, dar Rowan pur și simplu zâmbi. Când 
începu să ardă, el zâmbi la speranţa și hotărârea care 

677 


ardeau în inima ei. 

Ea lăsă flacăra să o cuprindă, o strălucire aurie 
care știa că putea fi văzută chiar și din cele mai 
îndepărtate rânduri ale armatei, din orașul și fortăreaţa 
pe care le lăsau în urmă. 

Ca un far ce strălucea intens în umbra munților, în 
umbra armatei care îi aștepta, Aelin lumină calea spre 
nord. 


Partea a doua 
Zei și porți 


Capitolul 68 


Turnurile negre ale Morathului se înălțau deasupra 
forjelor fumegânde și a focurilor de tabără ale văii de 
dedesubt ca un grup de săbii negre ridicate spre cer. 

Se înălţau spre norii joși, unele rupte sau ciobite, 
altele încă întregi, dovada furiei ultimului act al lui 
Kaltain Rompier. 

Întinzându-și larg aripile de culoarea funinginii, 
Dorian prinse o rafală de vânt care duhnea a fier și hoit 
și se înclină, ocolind fortăreaţa. Invăţase să folosească 
puterea vântului în zilele lungi de călătorie și, chiar 
dacă în mare parte o parcursese în trupul unui uliu 
rapid cu coadă roșie, în dimineața asta se 
transformase într-o cioară obișnuită. 

Mai multe stoluri de ciori dădeau târcoale 
Morathului, cârâitul lor fiind la fel de asurzitor precum 
ciocanele care răsunau pe nicovalele din toată valea. 
În ciuda iadului dezlănţuit în nord, aici își ridicaseră 
tabăra mai mulţi soldaţi și mai multe vrăjitoare. 

Dorian urmă exemplul celorlalte ciori și se feri de 
balauri, zburând la joasă înălţime în timp ce sabaturile 

își vedeau de cercetările,  raportările sau 
antrenamentele lor. Erau atât de multe vrăjitoare Dinți- 
de-fier... Toate așteptând. 

Ocoli turnurile cele mai înalte ale Morathului, 
studiind fortăreaţa, armata din vale și balaurii din 
cuiburile lor de la înălţime. Cu fiecare bătaie a aripilor, 
greutatea a ceea ce ascunsese într-un afloriment la 
douăzeci de kilometri spre nord îl apăsa mai mult. 

Ar fi fost o nebunie să aducă acele două chei aici. 
Așadar, le îngropase sub un strat mic de pietre, fără să 
îndrăznească măcar să marcheze locul. Putea doar să 
se roage să fie destul de departe pentru ca Erawan să 
nu le detecteze. 

Pe o latură a unui turn, două servitoare care cărau 
rufe ieșiră pe o ușiţță și începură să urce pe scara 
exterioară spiralată, cu capetele plecate ca și când ar fi 
încercat să ignore armata care se unduia departe, în 
jos, sau balaurii ale căror strigăte răsunau din roca 
neagră. 

Acolo. Ușa aia. 

Dorian zbură spre ea, impunându-și să își 
potolească inima și mirosul - singurul lucru care l-ar fi 
putut osândi - ca să rămână neobservat. Dar niciuna 
dintre  vrăjitoarele  Dinţi-de-fier care zburau pe 
deasupra nu observă cioara-care-nu-mirosea-a-cioară. 
lar cele două spălătorese care urcau treptele turnului 
nu strigară când el ateriză pe o mică balustradă din 
piatră și își strânse aripile. 

Un salt și ajunse pe pietre. 

Se transformase, mușchii și oasele arzându.i, iar 
lumea devenise mai mică și infinit mai mortală. 

Și infinit mai puţin conștientă de prezenţa lui. 

Mustăţile lui Dorian zvâcniră, urechile uriașe 
lipindu-i-se de cap. Strigătul balaurilor răsună prin 

corpul blănos și firav, iar el scrâșni din dinţi - mari, 
aproape prea mari pentru gura mică. Duhoarea deveni 
aproape scârboasă. 

Putea mirosi... totul. Prospeţimea rufelor cărate în 
braţe acolo, mirosul de mosc al unei fierturi mâncate 
de spălătorese la prânz. Nu crezuse niciodată că 
șoarecii erau extraordinari, și totuși, cât zburase în 
trupul unui uliu nu se simţise atât de atent, atât de 
conștient. 

Intr-o lume făcută să îi ucidă, presupunea că 
șoarecii aveau nevoie de simţuri foarte ascuţite ca să 
supraviețuiască. 

Dorian își permise să inspire prelung înainte să se 
strecoare pe sub ușa închisă și în Morath. 


* 


Poate că simţurile îi erau într-adevăr mai ascuțite, 
dar nu își dăduse niciodată seama cât de înfricoșător 
era un rând de scări fără să aibă picioare de om. 

Rămase în umbră, dispărând în praf și beznă la 
apariţia tuturor pașilor care treceau pe lângă el. Unii 
aveau armuri, alţii cizme, alţii pantofi, toţi purtătorii lor 
fiind palizi și nefericiţi. 

Nicio vrăjitoare, mulțumită zeilor. Și niciun prinţ 
sau soldat valg. 

Cu siguranţă nici urmă de Erawan. 

Turnul în care intrase era o scară a servitorilor, una 
pe care i-o arătase Manon în timpul uneia dintre 
multele explicaţii oferite lui Aelin. Mulțumită ei, urma o 
hartă mentală, confirmată de zborul din ultimele 
câteva ore. 

Turnul lui Erawan - de acolo intenţiona să înceapă. 
lar dacă regele valg era prezent... avea să-și dea 

680 


seama. Ca să îl „răsplătească” pe Erawan pentru tot ce 
făcuse, indiferent de avertismentul lui Kaltain. 

Respirând sacadat, Dorian ajunse la baza treptelor 
în spirală, aducându-și coada lungă pe lângă trup când 
se uită în holul slab luminat din faţă. 

De acolo trebuia să traverseze tot etajul, să urce 
pe altă scară, să meargă pe un alt hol, iar apoi, dacă 
era norocos, găsea turnul lui Erawan. 

Lui Manon nu i se permisese niciodată accesul. Nu 
știuse niciodată ce aștepta acolo - doar că era păzit de 
valgi tot timpul. Era un loc destul de bun să își înceapă 
căutarea. 

Urechile îi zvâcniră. Nu se apropia nimeni. Nicio 
pisică, din fericire. 

Dorian coti, blana lui gri-roșcată confundându-se 
cu roca, și se grăbi de-a lungul șanțului unde zidul 
întâlnea podeaua. Un străjer stătea de pază în capătul 
holului, uitându-se în gol și înălțându-se mare ca un 
munte când Dorian se apropie. 

Dorian aproape ajunsese la străjer și răscrucea pe 
care o supraveghea când simţi agitația, apoi liniștea. 

Chiar și străjerul se uită spre fereastra îngustă din 
spatele lui. 

Dorian se opri, ascunzându-se în umbră. 

Nimic. Niciun strigăt sau țipăt... încă. 

Străjerul reveni la postul său, dar scrută holul. N 

Dorian rămase nemișcat și tăcut, așteptând. li 
descoperiseră prezenţa? Dăduseră de știre? 

Era imposibil să fie atât de ușor pe cât părea. Fără 
îndoială, Erawan avea capcane care să îl avertizeze 
dacă venea vreun inamic... 

Pași grăbiţi și ușori se auziră după colţ, iar străjerul 
se întoarse într-acolo. 

— Ce este? întrebă bărbatul. 

Servitorul se apropie cu aceeași viteză. 

— Cine mai știe zilele astea la ce companie avem? 
Nu zăbovesc să aflu. 

Apoi bărbatul merse mai departe, trecând pe lângă 
Dorian. 

Nu grăbindu-se spre ceva, ci îndepărtându-se. 

Mustăţile lui Dorian se mișcară când adulmecă 
aerul. Nimic. 

Să aștepte pe hol nu i-ar fi folosit la nimic. Dar să 
meargă înainte, să vadă ce se întâmpla... Nici asta nu 
era o alegere înțeleaptă. 

Era un singur loc de unde ar fi putut să audă ceva. 
Unde oamenii bârfeau întotdeauna, chiar și în Morath. 

Așadar, Dorian se aventură din nou pe hol, 
coborând un alt rând de scări, piciorușele lui abia 
reușind să se miște destul de repede - spre bucătărie, 
fierbinte și destul de luminată de vatra mare. 

Lady Elide lucrase aici și-i cunoscuse pe acești 
oameni. Nu pe valgi, ci pe oamenii recrutaţi în armată, 
care fără îndoială vorbeau despre ce se întâmpla în 
fortăreața asta, așa cum o făcuseră în palatul din 
Rifthold. 

Diverși servitori și bucătari așteptau într-adevăr, 
uitându-se spre scările din partea opusă a bucătăriei 
cavernoase. La fel și pisica zveltă și vărgată, cu ochi 
verzi, din partea cealaltă a camerei. 

Dorian se făcu cât mai mic posibil. Dar felina nu îl 
luă în seamă, atentă la scări, ca și când și ea ar fi știut. 

Nişte pași se auziră rapizi și discreți. Intrară două 
femei cu tăvi goale în mâini. Ambele palide și 
tremurând. 

Un bărbat care trebuia să fie bucătarul-șef le 
întrebă: 

— Aţi văzut ceva? 

Una din femei scutură din cap. 

— Încă n-au ajuns în sala de consiliu. Slavă zeilor! 

Celeilalte îi tremurară mâinile când lăsă tava. 

— Vor ajunge destul de curând. 

— Norocul vostru că aţi ieșit înainte să vină ei, 
spuse cineva. Sau ați fi putut să vă treziţi și voi în 
farfuria lor! 

Într-adevăr, norocoase. Dorian zăbovi, dar servitorii 
din bucătărie își reluară ritmul, mulțumiți că doi dintre 
ei reușiseră să se întoarcă în siguranţă. 

Sala de consiliu - poate aceeași pe care o 
descrisese Manon. Unde prefera Erawan să își ţină 
întâlnirile. lar dacă Erawan se îndrepta într-acolo... 

Dorian ieși repede, ţinând cont de harta mentală 
desenată de Manon. Un prost - doar un prost ar fi mers 
de bunăvoie să îl vadă pe Erawan. Să riște. 

Poate voia să moară. Poate era cu adevărat un 
prost. Dar voia să îl vadă. Trebuia să vadă această 
ființă care stricase atât de multe lucruri și care era pe 
cale să le devoreze lumea. 

Trebuia să se uite la creatura care ordonase să fie 
înrobit, care o ucisese pe Sorscha. Și, dacă era 
norocos, poate să-l ucidă. 

Ar fi putut să rămână în acest trup și să atace, dar 
ar fi fost mai satisfăcător să revină în propriul corp, să 
o scoată pe Damaris și să îl ucidă. Să îl lase pe Erawan 
să vadă banda albă din jurul gâtului său și să știe cine-i 
era călăul, că nu îl distrusese încă. 

lar apoi Dorian ar fi găsit acea cheie. 

Liniştea îi arăta calea, poate mai mult decât harta 
mentală pe care o memorase. 

Holurile se goliră, iar aerul deveni dens și rece, de 
parcă stricăciunea lui Erawan s-ar fi scurs din el. 

În fața ușilor deschise nu stătea de pază niciun 

străjer, om sau valg. 

Nimeni care să observe silueta cu glugă care intră, 
mantia neagră plutind. 

Dorian se grăbi, fugind după acea siluetă tocmai 
când ușile se închiseră. Magia lui se intensifică, iar el îi 
impuse să se calmeze, să se încolăcească precum o 
viperă gata să atace. 

O lovitură ca să îl doboare pe Erawan, apoi s-ar fi 
transformat și ar fi scos-o pe Damaris. 

Silueta se opri, mantia legănându-se, iar Dorian 
fugi spre cea mai apropiată umbră - cea de lângă 
crăpătura dintre ușă și podea. 

Camera era una obișnuită, excepţie făcând masa 
de sticlă neagră din mijloc. Şi bărbatul cu păr blond și 
ochi aurii de pe scaunul din faţa acesteia. 

Manon nu minţise. Erawan se lepădase într-adevăr 
de corpul lui Perrington pentru ceva mai la îndemână. 

Deși tot se îmbrăca elegant, își dădu Dorian seama 
când regele valg se ridică, jacheta gri și pantalonii fiind 
perfect croiţi. Nu avea nicio armă la brâu. Nici urmă de 
cheia Wyrd. 

Dar simțea puterea lui Erawan, nedreptatea pe 
care o emana. O simţea și își amintea cum, 
împietrindu-i sufletul, puterea îi pusese stăpânire pe 
trup. 

Sângele îi îngheţă în vene. Rapid - trebuia să fie 
rapid. Să atace acum. 

— Asta e o plăcere neașteptată! spuse Erawan, a 
cărui voce părea tânără. El gesticulă spre mâncare - 
fructe și păstramă. Mâncăm? 

Magia lui Dorian sclipi când două mâini subţiri și 
palide ca luna se ridicară din faldurile mantiei negre și 
scoaseră gluga. 

Femeia pe al cărui chip îl ascunsese nu era 

frumoasă în sensul clasic. Totuși, cu părul negru, ochii 
negri, buzele roșii... Era uimitoare. Fermecătoare. 

Un zâmbet îi dezgoli dinţii albi ca oasele. 

Dorian simţi un fior pe șira spinării văzând urechile 
delicate și ascuţite care ieșeau prin părul negru. Fae. 
Femeia - femela era Fae. 

Ea își scoase mantia ca să dezvăluie o rochie lungă 
de un mov-închis înainte să se așeze la masă în faţa lui 
Erawan. Nici urmă de ezitare sau frică nu se simțea în 
mișcările ei graţioase. 

— Așadar, știi de ce am venit. 

Erawan zâmbi când se așeză, turnând un pocal cu 
vin pentru femelă, apoi pentru sine. Și toate gândurile 
ucigașe dispărură din mintea lui Dorian când regele 
valg întrebă: 

— Mai este vreun alt motiv pentru care ai catadicsi 
să vizitezi Morathul, Maeve? 


Capitolul 69 


Orynthul nu mai fusese atât de liniștit din ziua în 
care Aedion și cei rămași din regatul Terrasenului 
mărșăluiseră spre Theralis. 

Chiar și atunci, în orașul antic ridicat între gura 
râului Florine și marginea munţilor Staghorn se auzise 
un zumzăit, pădurea Oakwald întinzându-se spre vest. 

Atunci, zidurile albe încă străluceau. 

Acum erau pătate și gri, la fel de mohorâte precum 
cerul când Aedion, Lysandra și aliaţii lor trecură prin 
ușile înalte de metal ale porţii vestice unde zidurile 
erau groase de doi metri, blocurile de piatră fiind atât 
de grele încât legenda spunea că Brannon apelase la 
uriașii din munţii Staghorn ca să le târască până aici. 

Aedion ar fi dat orice ca acei uriași demult uitaţi să 

vină acum în oraș, ca vechile triburi ale Lupilor să 
coboare în fugă piscurile înalte din spatele orașului, 
împreună cu spiridușii pierduţi din Terrasen; ca oricare 
dintre vechile mituri să iasă din umbra timpului, așa 
cum făcuseră Rolfe și mycenienii. 

Dar el știa că li se terminase norocul. 

Și însoțitorii lor știau asta. Chiar și Ansel din 
Briarcliff devenise la fel de tăcută ca Ilias și asasinii lui, 
ținându-și umerii plecaţi. Fusese așa de când capetele 
războinicilor ei aterizaseră printre soldaţii lor, părul său 
roșu ca vinul fiind lipsit de strălucire, iar pașii grei. El îi 
cunoștea groaza, vinovăția. Işi dorea să fi avut o clipă 
să o consoleze pe tânăra regină, nu doar să-i ofere 
niște scuze în grabă. Dar Illias părea să vrea să facă 
exact asta, venind călare lângă Ansel și ţinându-i 
companie tăcut. 

Orașul fusese construit la picioarele castelului înalt 
și aproape legendar, zidit pe o bucată de rocă 
proeminentă. Era un castel care se înălța atât de mult 
încât turlele cele mai înalte păreau să străpungă cerul. 
Cândva strălucise, trandafirii și plantele agăţătoare 
acoperindu-i pietrele încălzite de soare, susurul a mii 
de fântâni răsunând în fiecare sală și curte. Cândva, 
steaguri minunate fluturaseră din turnurile imposibil de 
înalte, veghind peste munţi, pădure, râu și câmpia din 
Theralis de dedesubt. 

Devenise un mausoleu. 

Nimeni nu vorbi când urcară cu greu străzile 
șerpuite și abrupte. Oamenii cu chipuri înfiorătoare ori 
se opriră ca să se holbeze, ori se grăbiră mai departe, 
pregătindu-se de asediu. 

Era imposibil să scape de asta, având în vedere că 
munţii Staghorn erau în spatele lor, pădurea Oakwald 
era la vest și mai era și armata care avansa din sud. 

Da, ar fi putut să traverseze câmpiile spre est, dar 
încotro? Spre Suria, unde ar fi fost doar o chestiune de 
timp să fie găsiţi? Spre pustiul de dincolo de munţi, 
unde iernile erau atât de grele încât probabil că niciun 
muritor nu putea supraviețui? Oamenii din Orynth erau 
prizonieri, ca și cei din armata lor. 

Aedion știa că ar fi trebuit să își îndrepte umerii, să 
le zâmbească acestor oameni - poporul lui - și să le 
ofere o urmă de curaj. 

Totuși, nu o putea face. Nu putea să nu se întrebe 
câţi își pierduseră familiile și prietenii în lupta de lângă 
râu. În lupta de săptămânile trecute. Câţi încă se rugau 
ca rândurile de soldaţi care se îndreptau spre oraș să 
dezvăluie pe cineva drag. 

Era greșeala lui, povara lui. Propriile alegeri îi 
conduseseră pe toţi aici. Alegerile lui lăsaseră multe 
cadavre în zăpadă, o adevărată potecă de la graniţa 
sudică tocmai până la râul Florine. 

Castelul alb se ivea, mai mare cu fiecare deal pe 
care îl urcau. Cel puţin aveau asta - avantajul terenului 
înalt. 

Măcar atât. 


Darrow și ceilalţi lorzi așteptau. 

Nu în sala tronului, ci în camera de consiliu 
încăpătoare din partea cealaltă a palatului. 

Ultima dată când Aedion fusese în sală, un ticălos 
adarlanian, care-și spunea „viceregele din Terrasen”, 
condusese ședința. 

După câte se vedea, bărbatul își luase podoabele, 
scaunele și decoraţiunile de pe pereți și fugise în clipa 
în care regele fusese ucis. 

Așadar, o masă de lucru veche servea acum drept 
birou de război, alături de o varietate de scaune pe 
jumătate putrede din diversele camere ale castelului. 
Ocupate acum de Darrow, Sloane, Gunnar și lronwood. 
Murtaugh, spre mirarea lui Aedion, se număra printre 
ei. 

Ei se ridicară când Aedion și însoțitorii lui intrară. 
Nu din respect pentru Aedion, ci pentru nobilii care îl 
însoțeau. 

Ansel din Briarcliff studie locul sărăcăcios, la fel 
cum făcuse tot drumul prin castelul mohorât și slab 
luminat și fluieră încet. 

— Nu glumeai când ai spus că Adarlanul ţi-a prădat 
tezaurul. 

Erau primele cuvinte pe care le rostise în ultimele 
câteva ore. Zile. 

Aedion mormăi. 

— Până și monedele de cupru, zise și se opri în faţa 
mesei. 

— Unde este Kyllian? întrebă Darrow. 

Aedion îi schiță un zâmbet fals. Ren se încordă, 
deslușind avertismentul din acel zâmbet. 

— Mi-a ordonat să merg înainte cât conduce 
armata aici. Era o minciună. 

Darrow își dădu ochii peste cap și apoi îl fixă cu 
privirea pe Rolfe, care încă se încrunta la castelul 
ponosit. 

— Înţeleg că trebuie să îţi mulţumim pentru 
retragerea norocoasă. 

Rolfe îl ţintui pe bărbat cu ochii verzi ca marea. 

— Așa este. 

Darrow se așeză din nou, urmat de ceilalţi lorzi. 

— Și tu cine ești? 

— Corsarul Rolfe, spuse domol piratul. 

Comandantul flotei Maiestăţii Sale. Și moștenitorul 
poporului mycenian. 

Ceilalţi lorzi își îndreptară spatele. 

— Mycenienii au dispărut demult, zise lordul 
Sloane. 

Dar bărbatul observă sabia de la centura lui Rolfe, 
măciulia cu dragon de mare. Nu se îndoia că văzuse 
flota urcând pe Florine. 

— Au dispărut, dar nu au murit, răspunse Rolfe. Și 
am venit ca să plătim o datorie veche. 

Darrow își masă tâmplele. Era bătrân - Darrow 
chiar își arătă vârsta când se rezemă de marginea 
mesei. 

— Ei bine, trebuie să le mulţumim zeilor pentru 
asta. 

— Lui Aelin trebuie să îi mulţumești pentru asta, 
zise Lysandra clocotind de furie. 

Bărbatul miji ochii, iar furia lui Aedion se 
transformă în ceva mortal. 

— Azi nu te prefaci, lady? întrebă Darrow cu o voce 
în care se simțeau epuizarea și apăsarea. 

Lysandra arătă doar spre Rolfe și apoi spre Ansel și 
Galan, făcând semn cu braţul către ferestre, unde 
nobilii Fae și Ilias al Asasinilor Tăcuţi se ocupau de 
soldaţii lor pe terenul castelului. 

— Toţi. Toţi au venit aici datorită lui Ae/in. Nu 
datorită ţie. Deci înainte să iei peste picior flota 
Maiestăţii Sale, zicând că nu există, dă-mi voie să îţi 
spun că există. lar tu nu faci parte din ea. 

Darrow oftă prelung, masându-și din nou tâmplele. 

— Poţi să părăsești încăperea! 

— Pe naiba! mormăi Aedion. 

— Lady, e cineva care ar vrea să te vadă, interveni 
Murtaugh. Lysandra ridică din sprâncene, iar bătrânul 

689 


tresări. Nu vreau să risc să o las singură în Allsbrook. 
Evangeline este în turnul nordic, în fostul dormitor al 
nepoatei mele. Te-a văzut apropiindu-te de la fereastră 
și n-am putut decât să o conving să aștepte. 

Era o cale politicoasă și inteligentă de a împrăștia 
furtuna care se forma. Aedion se gândi să îi spună 
Lysandrei că putea rămâne, dar Lysandra se mișca 
deja, părul negru fluturând în urma ei. 

După ce ea plecă, Aedion spuse: 

— A luptat în prima linie la fiecare bătălie. Aproape 
a murit înfruntându-i pe inamicii noștri. Nu am văzut pe 
niciunul dintre voi deranjându-se să facă la fel. 

Lorzii în vârstă se încruntară dezgustaţi. Totuși, 
Darrow era cel care se mișcă pe scaun - puţin, ca și 
când Aedion ar fi lovit o rană infectată. 

— Aedion, să fii prea bătrân ca să lupţi, spuse încet 
Darrow, în timp ce tinerii și tinerele mor, nu este pe cât 
de ușor crezi. Își coborî privirea spre sabia fără nume 
de la centura lui Aedion. Nu este deloc ușor. 

Aedion se gândi să îi spună să-i întrebe pe oamenii 
care muriseră dacă nici asta nu era ușor, dar prințul 
Galan își drese vocea. 

— Ce pregătiri se fac pentru asediu? 

Lorzii din Terrasen nu păreau încântați că sunt 
chestionați, dar deschiseră gurile odioase și vorbiră. 


* 


O oră mai târziu, odată ce toți ceilalți fură conduși 
spre camerele lor, apoi spre băi și mese calde, Aedion 
se trezi urmându-i mirosul. 

Ea plecase spre turnul nordic și spre străjerul care 
o aştepta, dar către sala tronului. 

Uşile înalte de stejar erau crăpate, cei doi cerbi în 

picioare sculptați pe acestea uitându-se la el. Cândva, 
filigranul de aur acoperise flacăra nemuritoare care 
strălucea între coarnele lor mânare. 

În ultima decadă, cineva jupuise aurul. Fie de 
ciudă, fie ca să câștige rapid un ban. 

Aedion se furișă printre uși, simțind sala 
cavernoasă ca pe fantoma unui vechi prieten. 

De câte ori se văitase că era forţat să se îmbrace 
elegant și să stea lângă tronuri, pe podiumul din 
capătul îndepărtat al sălii flancate de stâlpi? De câte 
ori o surprinsese pe Aelin adormind în timpul zilei 
nesfârșite de spectacole grandioase? 

Atunci, steagurile din toate teritoriile Terrasenului 
fuseseră agăţate de tavan. Atunci, podeaua albă de 
marmură fusese atât de lustruită încât își putea vedea 
reflexia în ea. 

Atunci, tronul din coarne de cerb stătuse pe 
podium, înalt și principal. Construit din coarnele căzute 
ale cerbilor nemuritori din Oakwald. 

Cerbi care acum erau uciși și arși, la fel cum fusese 
tronul din coarne de cerb după lupta din Theralis. 
Regele ordonase să se facă asta chiar pe câmpul de 
luptă. 

Lysandra stătea în faţa podiumului gol, uitându-se 
la marmura albă ca și când ar fi putut vedea tronul 
care se aflase cândva acolo și celelalte tronuri mai mici 
de lângă acesta. 

— Nu mi-am dat seama că Adarlanul a distrus atât 
de mult locul ăsta, spuse ea, fie simţindu-l, fie 
recunoscând ritmul pașilor lui. 

— Structura este încă intactă, zise Aedion. Cât timp 
o să rămână așa, nu știu. 

Ochii verzi ai Lysandrei se îndreptară spre el, 
întunecați de extenuare și tristeţe. 

— În sinea mea, rosti încetișor, o parte din mine a 
crezut că am să trăiesc să o văd stând aici. Arătă spre 
podium, spre locul unde se aflase cândva tronul din 
coarne de cerb. In sinea mea, am crezut că am putea 
reuși cumva. In ciuda Morathului, a Lacătului și a 
tuturor celorlalte lucruri. 

Pe chipul ei nu se citea nicio rază de speranţă. 

Probabil de asta se deranjase să discute cu el. 

— Şi eu am crezut asta, spuse Aedion la fel de 
încet, deși cuvintele răsunară în sala mare și goală. Și 
eu am crezut asta. 


Capitolul 70 


Regina spiridușilor venise în Morath. 

Dorian își forţă bătăile inimii și respiraţia să se 
calmeze când Maeve sorbi din vinul ei. 

— inseamnă că nu mă cunoşti, spuse regina 
spiridușilor, studiindu-l pe regele valg. 

Erawan se opri cu pocalul ridicat pe jumătate spre 
buze. 

— Nu ești Maeve, regina din Doranelle? 

Aelin. O adusese Maeve pe Aelin aici? Ca să fie 
vândută lui Erawan? 

Pe toţi zeii... 

Maeve își lăsă capul pe spate și râse. 

— Au trecut câteva milenii și ţi-ai uitat până și 
cumnata! 

Dorian se bucura că era mic și tăcut și neobservat. 
Ar fi putut foarte bine să amețească. 

Erawan înțepeni. 

— Tu. 

Maeve zâmbi. 

— Eu. 

Cu ochii aurii, o măsură din priviri pe regina 
spiridușilor. 

— În trupul unei Fae. În tot acest timp. 

— Sunt dezamăgită că nu ţi-ai dat seama. 

Pulsul puterii lui Erawan șerpui spre Dorian. Atât de 
asemănător - îngrozitor de asemănător cu puterea 
onctuoasă a prinţului valg. i 

— Ştii ce ai... Regele valg tăcu. Işi îndreptă umerii. 
Atunci, cred că ar trebui să îţi mulţumesc, spuse 
Erawan, stăpânindu-se. Dacă nu mi-ai fi trădat fratele, 
nu aș fi descoperit lumea asta încântătoare. Și nu aș fi 
fost pregătit s-o cuceresc. El sorbi din pocal. Dar 
întrebarea rămâne. De ce ai venit aici? De ce te-ai 
dezvăluit acum? Vechii mei dușmani - poate nu-mi 
sunt dușmani. 

— Nu am fost niciodată inamicul tău, spuse Maeve 
cu vocea calmă. Totuși, frații tăi au fost inamicii mei. 

— Cu toate astea, te-ai căsătorit cu Orcus știind 
foarte bine cum era. 

— Poate ar fi trebuit să mă căsătoresc cu tine, 
când mi-ai propus, zise și afișă un zâmbet sfios și oribil. 
Dar atunci eram foarte tânără. Ușor de păcălit. 

Erawan râse încet, făcându-l pe Dorian să-și simtă 
stomacul întorcându-se pe dos. 

— Niciodată nu ai fost așa. lar acum, iată-ne! 

Dacă Aelin era aici, dacă Dorian putea să o 
găsească, probabil ar fi putut să-i atace pe regele și 
regina valgă... 

— lată-ne! spuse Maeve. Tu, gata să cucerești 
continentul ăsta, iar eu, dispusă să te ajut. 

Erawan își sprijini o gleznă pe genunchi. 

— Repet întrebarea: de ce? 

Maeve netezi cu degetele faţetele pocalului. 

— Poporul meu m-a trădat. După tot ce am făcut 

pentru ei, după ce i-am protejat, s-au ridicat împotriva 
mea. Armata pe care am adunat-o a refuzat să 
mărșăluiască. Nobilii și servitorii mei refuză să se 
supună. Nu mai sunt regina din Doranelle. 

— Pot presupune cine ar putea fi în spatele acestui 
lucru, spuse Erawan. 

Întunericul pâlpâi în cameră, îngrozitor şi rece. 

— Am tinut-o prizonieră pe Aelin a Focului Sălbatic. 
Am sperat să o aduc aici la tine când era... pregătită. 
Dar  santinela pe care am desemnat-o să o 
supravegheze a făcut o mare greșeală. Recunosc și eu 
că am fost păcălită. lar acum ea este din nou liberă. Și 
le-a trimis scrisori unor indivizi influenţi din Doranelle. 
Este foarte posibil să fie deja pe continentul ăsta. 

Îl străbătu un fior de ușurare. 

Erawan flutură o mână. 

— În Anielle. Risipindu-și cu nesăbuinţă puterea. 

Ochii lui Maeve străluciră. 

— Ea m-a costat regatul și tronul. Cercul meu de 
războinici de încredere. Neutralitatea de care aș fi 
putut să dau dovadă în războiul ăsta și indulgenţele pe 
care aș fi putut să le acord au dispărut în clipa în care 
ea și partenerul ei au plecat. 

O găsiseră. Cumva, ei o găsiseră. lar Anielle... să 
îndrăznească să spere că și Chaol ar fi putut fi acolo? 

Dorian ar fi putut striga victorios, dar Maeve 
continuă: 

— Aelin Galathynius o să vină după mine, dacă îţi 
supraviețuiește. Nu plănuiesc să îi las șansa să facă 
asta. 

Erawan zâmbi mai larg. 

— Așadar, te-ai gândit să te aliezi cu mine. 

— Doar împreună putem garanta că descendența 
lui Brannon este răsturnată pentru totdeauna. Fără să 

se mai ridice vreodată. 

— Atunci, de ce nu ai ucis-o când ai avut-o? 

— Tu ai fi făcut-o, frate? Nu ai fi încercat să o 
corupi? 

Tăcerea lui Erawan fu o confirmare suficientă. 

— Imi spui multe lucruri, soro. Te aștepți să te cred 
atât de ușor? întrebă regele valg. 

— M-am gândit că s-ar putea să zici asta. Zâmbi. 
La urma urmei, nu mi-a mai rămas nimic în afară de 
propria putere. 

Erawan tăcu, de parcă ar fi fost foarte conștient de 
dansul pe care îl începuse regina. 

Ea întinse o mână albă ca luna spre mijlocul 
camerei. 

— E posibil să-ţi mai pot oferi ceva, dacă te 
interesează. 

Cu o mișcare a degetelor ei subţiri, un gol apăru 
pur și simplu în mijlocul camerei. 

Dorian tresări, ghemuindu-se mai mult în umbră și 
praf, fără să se deranjeze să își ascundă tremuratul 
când o grozăvie pe care doar adevăratul întuneric o 
putea crea apăru în partea cealaltă a găurii. Portalul. 

— Uitasem că stăpânești darul ăsta, spuse Erawan, 
ochii lui aurii strălucind la creatura care acum se pleca 
în faţa lor, cu cleștii ţăcănind. 

Păianjenul. 

— Și am uitat că încă se deranjau să ţi se supună, 
continuă Erawan. 

— Când  spiridușii m-au alungat, spuse Maeve, 
schițând un zâmbet la păianjenul imens, m-am întors la 
cei care mi-au fost întotdeauna loiali. 

— Păianjenii  stygian au devenit niște ființe 
independente, fu replica lui Erawan. Lista ta de aliați 
rămâne scurtă. 

Maeve scutură din cap, părul negru strălucind. 

— Aştia nu sunt păianjeni stygian. 

Prin portal, Dorian reuși să zărească roca neagră și 
zimţată. Munţii. 

— Sunt păienjeniţele „kharankui”, așa cum le 
numesc oamenii de pe continentul sudic. Servitoarele 
mele cele mai loiale. 

Inima lui Dorian bătu cu putere când păienjeniţa 
făcu din nou o plecăciune. 

Chipul lui Erawan deveni calm și plictisit. 

— Ce nevoie aș avea de ele? întrebă și gesticulă 
spre ferestrele din depărtare și priveliștea infernală pe 
care o crease. Am creat armate de bestii loiale mie. Nu 
am nevoie de câteva sute de păianjeni. 

Maeve nici măcar nu șovăi. 

— Servitoarele mele sunt descurcăreţe, reţeaua lor 
ajungând departe. Ele îmi vorbesc despre ce se 
întâmplă în lume. Și despre... următoarea fază a 
planurilor tale măreţe. 

Dorian își adună puterile. Erawan înțepeni. 

Maeve vorbi tărăgănat. 

— Prințesele valge au nevoie de gazde. Ţi-a fost 
greu să găsești unele destul de puternice, potrivite să 
le primească. Prinţesa khaganatului a reușit să 
supravieţuiască demonului pe care l-ai amplasat în ea 
și este din nou stăpână pe propriul trup. 

Prințese valge. Pe continentul sudic. Chaol... 

— Ascult, spuse Erawan. 

Maeve arătă spre păienjeniţa care stătea încă 
aplecată în faţa portalului - a portalului spre 
continentul sudic, deschis la fel de ușor ca o fereastră. 

— De ce să te deranjezi cu gazde umane pentru 
cele șase prințese rămase, când ai putea crea unele 
mult mai puternice? Și serviabile. 

696 


Erawan îndreptă ochii aurii spre păienjeniţă. 

— Tu și specia ta aţi permite așa ceva? fură 
primele lui cuvinte adresate creaturii. 

Cleștii păienjeniţei ţăcăniră, ochii ei oribili clipind. 

— Ar fi o onoare să ne dovedim loialitatea faţă de 
regina noastră. 

Maeve îi zâmbi păienjeniţei. Dorian se cutremură. 

— Gazde nemuritoare și puternice, îi spuse mieros 
Maeve regelui valg. Cu darurile lor înnăscute, 
imaginează-ţi cum ar putea prospera prințesele în 
trupul lor, și gazdele, și prinţesele devenind ceva mai 
mult. 

Devenind o oroare care depășea orice imaginaţie. 

Erawan nu spuse nimic, iar Maeve mișcă din 
degete, portalul și păienjeniţa dispărând. Ea se ridică, 
la fel de grațios ca o umbră. 

— Te las să te gândești la alianţa asta, dacă asta 
vrei. Păienjeniţele kharankui o să mi se supună și o să 
mărșăluiască de bunăvoie sub stindardul tău. 

— Totuși, ce-am să-i zic fratelui meu când am să-l 
revăd? 

Maeve își înclină capul. 

— Plănuiești să îl vezi din nou pe Orcus? 

— De ce crezi că mi-am petrecut atât de mult timp 
construind armata asta și pregătind lumea, dacă nu să 
îmi întâmpin din nou fraţii? Dacă nu să îi impresionez 
cu ce am făcut aici? 

Erawan i-ar fi adus din nou pe regii valgi în Erilea, 
dacă ar fi avut ocazia. lar dacă ar fi făcut-o... 

Maeve îl studie pe regele așezat. 

— Spune-i lui Orcus că m-am săturat să îl aştept să 
vină acasă din cuceririle lui. Ea zâmbi ca un păianjen. 
Aș fi preferat să mă alătur lui. 

Erawan clipi, singurul semn de surprindere. Apoi 

flutură elegant o mână, iar un vânt-fantomă deschise 
ușile. 

— Am să mă gândesc la asta, soro! Pentru curajul 
de a mă aborda, am să-ţi permit să rămâi ca invitată a 
mea până iau o decizie. Doi străjeri apărură pe hol, iar 
Dorian își adună puterile, încordându-și lăbuţele pe 
pietre. Ei te vor conduce în camera ta. 

Dacă ar fi rămas prea mult timp în camera asta, s- 
ar fi putut da de gol, dar nu simţise cheia la regele 
valg. Avea să-și continue căutarea mai târziu și să se 
gândească și la cea mai bună cale de a-l ucide pe rege. 
Dacă era destul de nebun să riște asta. Pentru 
moment... 

Maeve își luă mantia, înfășurând-o în jurul ei, iar 
Dorian se grăbi înainte, ascunzându-se din nou când 
regina spiridușilor ieși. 

Străjerii o conduseră pe hol, pe o scară spiralată și 
într-un turn de lângă cel al lui Erawan. Era bine 
mobilat, cu lemn lustruit de stejar și cearșafuri curate 
de in. Era, probabil, ce mai rămăsese din anii în care 
fusese o fortăreață umană, și nu o casă a ororilor. 

Când ușa se închise în urma lui Maeve, ea se 
rezemă de lemnul cu ţinte de fier și oftă. 

— Ai de gând să te ascunzi în trupul ăla jalnic toată 
ziua? 

Dorian fugi spre spaţiul dintre ușă și podea, dar ea 
îl călcă pe coadă cu cizma neagră. 

Durerea se răspândi prin oasele lui, dar piciorul ei 
rămase pe loc. Magia lui clocoti, biciuind, dar un vânt 
negru o cuprinse cu ghearele, sufocând-o. Ilnăbușind-o. 

Regina spiridușilor îi zâmbi. 

— Nu ești un spion prea priceput, rege al 
Adarlanului! 

Capitolul 71 


Magia lui Dorian se luptă, vuind când puterea 
întunecată a lui Maeve o ţinu în plasă. Dacă ar fi putut 
să se transforme într-un balaur și să îi rupă capul... 

Dar Maeve zâmbi, obosită și amuzată, și își ridică 
piciorul de pe biata lui coadă, eliberându-i apoi magia. 

El tremură când puterea întunecată și supărătoare 
își trecu ghearele peste magia lui, îi atinse miezul brut 
și strălucitor și dispăru. 

Fu un efort să nu vomite, să nu-și atingă fâșia de 
piele albă de pe gât doar ca să fie sigur că acea putere 
dispăruse. 

Zâmbetul lui Maeve dansa pe buzele-i roșii, magia 
lui încă tremurând în prezenţa puterii ei. Puterea de a 
pătrunde în mintea cuiva, de a sfâșia psihicul. Era un 
alt soi de dușman. Unul pentru care i-ar fi trebuit o altă 
cale de luptă. Una nebunească și nesăbuită. Calea unui 
curtean. 

Așadar, el se transformă, blana devenind piele, iar 
labele mâini. Când în cele din urmă apăru în faţa 
Reginei Spiridușilor în forma de bărbat, ea zâmbi mai 
larg. 

— Ce chipeș ești! 

Dorian schiță o plecăciune, dar nu îndrăzni să ducă 
mâna spre sabia Damaris de la centură. 

— Cum ţi-ai dat seama? 

— Credeai că nu te-am văzut, că nu ţi-am simţit 
mirosul și puterea în amintirile lui Aelin? Ea își înclină 
capul. Deși spionii mei nu mi-au raportat interesul tău 
pentru transformare. 

Cyrene. Groaza îl cuprinse. 

Maeve înaintă în cameră și se așeză pe banca din 
fața picioarelor patului, la fel de regal ca și când ar fi 

stat pe tronul ei. 

— Cum crezi că au știut matroanele unde să te 
găsească? 

— Cyrene a fost în tabără doar de o zi, reuși el să 
spună. 

— Chiar crezi că nu sunt alţi păianjeni acolo, în 
munţi? Cu toţii ne dau socoteală ei și mie. A trebuit să 
șoptească o singură dată, celor potriviti, iar ei m-au 
găsit. Și le-au găsit pe vrăjitoarele Dinţi-de-fier. Maeve 
își trecu o mână peste poala rochiei. Rămâne de văzut 
dacă Erawan ştie de darurile tale. Înainte să o ucizi, 
Cyrene cu siguranţă m-a informat că ești... diferit. 

El nu regreta că o ucisese. 

— Dar asta n-are nicio importanţă. Cyrene a murit, 
iar tu ești departe de influenţa lui Manon Cioc-Negru. 

Dorian își sprijini o mână de mânerul lui Damaris. 

Maeve zâmbi văzând sabia veche. 

— Se pare că regina Terrasenului a învăţat să 
împartă. A strâns un mic tezaur, nu-i așa? 

Dorian tresări. Dacă Maeve știa tot ce avea Aelin... 

— Ştiu și asta, spuse Maeve, ochii ei negri 
devenind pătrunzători. Sabia Damaris se încălzi în 
mâna lui. Și știu că păianjenul cel puţin nu a presupus 
adevărul acela. Ea îl măsură din priviri. Unde sunt ei 
acum, Dorian Havilliard? 

Ceva alunecos și ascuţit încercă să intre în mintea 
lui... 

Magia lui Dorian vui. Un strat de gheaţă se izbi de 
acele gheare mentale. Le spulberă. 

Maeve chicoti, iar Dorian clipi, văzând că și camera 
era acoperită de gheaţă. 

— O metodă teatrală, dar eficientă. 

Dorian îi zâmbi superior. 

— Crezi că sunt destul de prost să te las să intri în 

mintea mea? Cu o mână încă pe sabie, o băgă pe 
cealaltă în buzunar, măcar ca să-i ascundă tremuratul. 
Sau să îţi spun unde se ascund ei? 

— A meritat să încerc, zise Maeve. 

— De ce nu suni alarma? fu singurul lui răspuns. 

Maeve se rezemă, studiindu-l din nou. 

— Vrei ce vreau și eu. Erawan o are. Oare asta nu 
ne face un fel de aliaţi? 

— Trebuie să fii nebună dacă tu crezi că ţi-aș da 
vreodată cheile! 

— Zău? Ce ai face cu ele, Dorian? Le-ai distruge? 

— Tu ce ai face? Ai cuceri lumea? 

Maeve râse. 

— O, în niciun caz ceva atât de obișnuit! M-aș 
asigura că Erawan și fraţii lui nu se mai pot întoarce. 

Damaris rămase caldă în mâna lui. Regina spunea 
adevărul. Sau într-o anumită măsură. 

— Recunoști atât de ușor că plănuiești să îl trădezi 
pe Erawan? 

— De ce crezi că am venit aici? îl întrebă Maeve. 
Oamenii mei m-au alungat și am presupus că ai să vii 
destul de curând în Morath. 

Căldura lui Damaris nu șovăi, dar Dorian spuse: 

— Doar nu presupui că te-aș crede că ai venit aici 
ca să îmi câștigi loialitatea. Am văzut că plănuiești să îi 
oferi lui Erawan păienjeniţele tale ca să îi ajute 
prințesele. 

Dorian nu voia să știe ce puteau face prinţesele 
valge, de ce întârziase Erawan să le dezlănţuie. 

— Un mic sacrificiu din partea mea ca să îi câștig 
încrederea. Damaris rămase caldă. Noi doi nu suntem 
atât de diferiţi. Acum nu mai am nimic de pierdut, 
mulțumită prietenei tale. 

Adevăr, adevăr, adevăr. 

701 


Și iat-o - deschiderea pe care o așteptase el. 

Ținându-și mintea închisă în zidul de gheață, magia 
sa evaluând inamicul din fața lui, Dorian își luă mâna 
de pe mânerul sabiei Damaris. li permise să-i vadă 
neîncrederea când îi spuse: 

— Aelin pare să se priceapă de minune să distrugă 
regatele altor oameni în timp ce îl protejează pe al ei. 

— Și să îi lase pe alţii să îi plătească datoriile. 

Dorian înţepeni, deși magia lui continua să stea de 
pază, monitorizând puterea ei întunecată care se 
plimba pe lângă bariera minţii lui. 

— Nu de aceea ai venit? întrebă Maeve. Să fii 
sacrificiul, astfel încât Aelin să nu fie nevoită să se 
distrugă? Ea ţâţâi. Ce risipă colosală ca oricare din voi 
să plătească preţul nesăbuinţei Elenei! 

— Da. 

Spunea adevărul. 

— Pot să îţi povestesc ce mi-a dezvăluit Aelin în 
momentele în care am reușit să pătrund în mintea ei? 

Dorian nu îndrăzni să o mai atingă pe Damaris. 

— Ai înrobit-o, spuse el furios. Nu vreau să aud 
nimic despre asta. 

Maeve își dădu părul peste umăr, fredonând. 

— Aelin se bucură că ești tu, zise ea pur și simplu. 
Speră să revină prea târziu și vrea ca tu să duci la 
capăt ceea ce vrei să faci și să o scutești de o alegere 
îngrozitoare. 

— Are un partener și un regat. Nu o condamn. 

Duritatea cuvintelor lui nu era întru totul falsă. 

— Tu nu ai? Nu ai un regat de care să ai grijă, unul 
la fel de puternic și nobil ca Terrasenul? Când el nu 
răspunse, Maeve continuă: Au trecut câteva săptămâni 
de când Aelin a fost eliberată. Și nu a venit să te caute. 

— Continentul este vast. 

Ea zâmbi cu subînteles. 

— Dacă ar fi vrut, ar fi putut să te găsească. ȘI 
totuși, a plecat spre Anielle. 

El știa ce fel de joc juca ea. Magia lui alunecă 
puţin. Lăsă o deschidere. 

Magia lui Maeve se avântă spre aceasta, căutând o 
cale de intrare. Abia traversase pragul când el scrâșni 
din dinţi și o aruncă din nou din mintea lui, zidul de 
gheaţă izbindu-se de ea. 

— Dacă vrei să mă aliez cu tine, ai un mod tare 
ciudat de a mi-o arăta! 

Maeve râse încet. 

— Mă poţi condamna că încerc? 

Dorian nu-i răspunse, fixând-o cu privirea un minut 
lung. Se arătă gânditor. Tot ce știa despre intrigile de 
la curte și instruirea de care avusese parte îi opaciză 
chipul, făcându-l imposibil de citit. 

— Crezi că mi-aș trăda prietenii atât de ușor? 

— Este trădare? spuse gânditoare Maeve. Să 
găsești o alternativă pentru tine și Aelin Galathynius ca 
să nu plătiţi preţul suprem? Asta am avut de gând 
pentru ea de la bun început: să o împiedic să fie un 
sacrificiu pentru zeii insensibili. 

— Zeii aceia sunt ființe puternice. 

— Atunci, unde sunt ei acum? Ea gesticulă spre 
cameră și fortăreață. Liniștea fu răspunsul. Se tem. De 
mine, de Erawan. De chei. li zâmbi ca un șarpe. Se tem 
de tine. De tine și Aelin, Aducătoarea-Focului, care 
sunteți destul de puternici ca să îi trimiteţi acasă - sau 
să îi osândiţi. 

El nu răspunse. Ea nu se înșela întru totul. 

— De ce să nu îi sfidăm? De ce să ne supunem 
dorințelor lor? Ce ai făcut pentru tine? 

Chipul îndurerat al Sorschei licări în faţa ochilor lui. 

— Nu există o altă cale de a pune capăt lucrurilor, 
spuse Dorian în cele din urmă. 

— Cheile ar putea s-o facă. 

Să le folosească, în loc să încuie din nou poarta cu 
ele și să le lase acolo. 

— Ar putea face orice, continuă Maeve. Să îl 
distrugă pe Erawan, să îi alunge pe acei zei înapoi în 
patria lor, dacă asta vor. Işi înclină capul. Să deschidă 
altă ușă spre ţinuturi pașnice și odihnitoare. 

Spre femeia care fără îndoială ar fi fost acolo. 

Puterea întunecată și acaparatoare care îi pândea 
mintea dispăru; se retrase în stăpâna ei. 

Aelin o făcuse cândva. Deschisese ușa ca să o 
vadă pe Nehemia. Era posibil. Întâlnirile cu Gavin și 
Kaltain confirmau asta. 

— Dar dacă nu te-ai alia doar cu mine, întrebă el în 
cele din urmă, ci cu Adarlanul? 

Maeve nu răspunse, ca și când oferta ar fi surprins- 
O. 

— Ar fi o alianță mai importantă; am face mai mult 
decât să lucrăm împreună ca să găsim cheia, spuse 
gânditor Dorian și ridică din umeri. Tu nu ai niciun 
regat și clar îţi dorești un altul. De ce să nu ne 
împrumuţi nouă, Adarlanului și mie, darurile tale? Adu- 
ți păienjeniţele de partea noastră. 

— În urmă cu o clipă, erai palid că ţi-am înrobit 
prietena. 

— O, încă sunt. Totuși, nu sunt atât de mândru să 
refuz să mă gândesc la posibilitatea asta. Vrei un 
regat? Atunci, alătură-te mie! Aliază-te cu mine, 
lucrează cu mine ca să obţinem ce avem nevoie de la 
Erawan, și am să te fac regina unui teritoriu mult mai 
mare, a unui popor care nu o să se ridice împotriva ta. 
Ar fi, presupun, un nou început. 

Când ea încă nu vorbi, Dorian se rezemă de ușă, 
întruchiparea nonșalanţei. 

— Crezi că încerc să te păcălesc. Poate asta fac. 

— Și Manon Cioc-Negru? Cum rămâne cu 
promisiunile făcute ei? 

— Nu i-am promis nimic în privinţa tronului meu, 
iar ea nu vrea oricum să aibă de-a face cu asta. Nu își 
ascunse amărăciunea când ridică din nou din umeri. 
Căsniciile s-au clădit și pe temelii mult mai volatile. 

— Aelin a Focului Sălbatic te-ar putea considera 
inamic, dacă ne-am uni cu adevărat. 

— Aelin nu ar risca să ucidă un aliat - nu acum. Și 
o să descopere că nu este singura capabilă să salveze 
lumea asta. Poate o să vină chiar să îmi mulţumească, 
dacă este atât de nerăbdătoare să evite să fie 
sacrificată, așa cum pretinzi tu. 

Un zâmbet mișcă buzele roșii ale lui Maeve. 

— Eşti tânăr și prost. 

Dorian schiţă din nou o plecăciune. 

— Sunt și foarte chipeș și dornic să îmi ofer tronul 
într-un gest de bună credinţă. 

— Te-aș putea vinde lui Erawan chiar acum, iar el 
m-ar răsplăti scump. 

— Te-ar răsplăti - ca și când ai fi un câine care îi 
aduce înapoi un fazan stăpânului său. Dorian râse, iar 
ochii ei licăriră. Tu ești cea care a propus alianţa dintre 
noi, nu eu. Dar gândește-te la asta: ai să îngenunchezi 
sau ai să conduci, Maeve? El își atinse gâtul, chiar 
deasupra fâșiei de piele palidă. Eu am îngenuncheat și 
am aflat că nu mă interesează să o fac din nou. Nici 
pentru Erawan, pentru Aelin sau pentru altcineva. 
Ridică din nou din umeri. Femeia pe care o iubesc este 
moartă. Regatul meu este destrămat. Ce mai am de 
pierdut? Permise ca o parte din vechea gheaţă, golul 

din pieptul lui, să i se ridice spre faţă. Sunt dispus să 
joc jocul ăsta. Tu? 

Maeve amuţi iarăși. Și lent, acele mâini-fantomă se 
furișară în colţurile minţii lui. 

El o lăsă să vadă adevărul pe care îl căuta. 

Suportă acea atingere cercetătoare. 

În sfârșit, Maeve expiră pe nas. 

— Ai venit în Morath pentru o cheie și ai să pleci cu 
o mireasă. 

Dorian aproape se încovoie de ușurare. 

— Am să plec cu ambele. Și repede. 

— Și cum presupui că ai să găsești ceea ce cauţi? 

Dorian zâmbi la regina spiridușilor. Regina valgă. 

— Lasă asta în seama mea. 


* 


Câteva ore mai târziu, din vârful celui mai înalt 
turn din Morath, Dorian se uită la focurile de tabără ale 
armatei împrăștiate în vale, penele lui de corb 
zburlindu-se în vântul rece ce sufla dinspre piscurile 
înconjurătoare. 

Cel puţin ţipetele și mârâiturile se liniștiseră, ca și 
cum chiar și temnicerii Morathului aveau ore obișnuite 
de lucru. Poate ideea i s-ar fi părut întunecat de 
amuzantă, dacă nu ar fi știut ce fel de lucruri erau 
distruse și create aici. 

Vărul lui, Roland, ajunsese în locul acesta. Ştia, 
deși nimeni nu îi confirmase. Supravieţuise el 
transformării într-un prinţ valg sau fusese doar o masă 
pentru una dintre grozăviile care pândeau pe aici? 

Își ridică fruntea, scrutând cerul înnorat. Luna era o 
ceaţă albă în spatele lor, o dâră de lumină care părea 
dornică să rămână ascunsă de ochii vigilenţi ai 

Morathului. 

Un joc periculos. El juca un joc al naibii de 
periculos. 

Oare Gavin îl privea acum, din locul în care se 
odihnea? Aflase cu ce fel de monstru se aliase Dorian? 

Nu îndrăznea să-l invoce pe rege aici. Erawan era 
mult prea aproape. 

Destul de aproape încât Dorian să poată ataca. 
Poate fusese o prostie din partea lui să nu o facă. 
Poate ar fi fost prost să încerce, așa cum îl avertizase 
Kaltain, când ar fi putut să le dezvăluie misiunea. Când 
Erawan avea la îndemână colierele acelea. 

Dorian aruncă o privire la turnul alăturat, unde 
dormea Maeve. Un joc foarte periculos. 

Turnul întunecat de lângă al ei părea să 
zvâcnească de putere. Totuși, sala consiliului de pe hol 
era încă luminată. lar în sală... mișcare. Oameni 
treceau pe lângă torţe. Grăbindu-se. 

Era stupid. Extrem de stupid, și totuși, se trezi 
bătând din aripi în noaptea rece. Se trezi înclinându-se, 
apoi năpustindu-se spre o fereastră întredeschisă de 
pe hol. 

Deschise fereastra puțin mai mult cu ciocul și 
ascultă. 

— Sunt de câteva luni aici, iar acum îmi refuză 
sfatul? 

Un bărbat înalt și slab mergea cu pași apăsaţi pe 
hol. Departe de sala de consiliu a lui Erawan. Spre ușa 
turnului de la capătul holului și spre străjerii cu chipuri 
inexpresive postați acolo. 

Lângă el, doi bărbaţi mai scunzi se luptau să ţină 
pasul. Unul din ei spuse: 

— Motivele lui Erawan sunt într-adevăr 
misterioase, lord Vernon. Nu face nimic fără motiv. Ai 

încredere în el. 

Dorian înțepeni. 

Vernon Lochan. Unchiul lui Elide. 

Magia lui spori, gheața crăpându-se pe pervazul 
ferestrei. 

Dorian îl urmări pe lordul înalt și slab când trecu 
repede pe lângă el, mantia lui neagră de blană 
măturând pietrișul. 

— Am avut mai multă încredere în el decât se 
putea aștepta! izbucni Vernon. 

Lordul și lacheii săi ocoliră mult ușa turnului când 
trecură pe lângă aceasta, cotiră și dispărură, vocile lor 
dispărând odată cu ei. 

Dorian studie holul gol, sala consiliului din capătul 
îndepărtat și ușa încă întredeschisă. 

Nu ezită. Nu își dădu timp să se răzgândească în 
timp ce își făcu planul. Și așteptă. 


* 


Erawan ieşi după o oră. 

Inima lui Dorian bătea cu putere, dar el își păstră 
poziția pe hol, umerii drepți și mâinile la spate. Exact 
cum li se înfățişase străjerilor când cotise, zburând 
spre un hol liniștit înainte să se transforme și să vină 
aici. 

Regele valg îl studie o dată, iar gura i se strânse. 

— Credeam că ţi-am zis să pleci în seara asta, 
Vernon. 

Dorian făcu o plecăciune, impunându-și să respire 
calm la fiecare pas făcut de Erawan spre el. Magia lui 
se agita, dând înapoi îngrozită în faţa creaturii care se 
apropia, dar el o forță să coboare într-un ungher unde 
Erawan nu o putea sesiza. 

Așa cum nu îl sesizase mai devreme pe Dorian. 
Poate că magia brută din el ștergea și orice miros 
detectabil. 

Dorian își plecă fruntea. 

— M-am întors în camera mea, dar mi-am dat 
seama că mai am o întrebare, stăpâne. 

El se rugă ca Erawan să nu observe hainele 
diferite, sabia pe care o ţinea pe jumătate ascunsă sub 
mantie. Se rugă ca Erawan să decidă că Vernon se 
întorsese în camera lui, se schimbase și revenise. Și se 
rugă ca discursul să fie destul de asemănător cu al 
lordului din Perranth, ca să fie convingător. 

Era un bărbat sclifosit și slugarnic, care și-ar fi 
vândut propria nepoată unui rege demon. 

— Ce este? 

Erawan merse pe hol spre turnul său, un coșmar 
înfășurat într-un trup frumos. 

Să lovească acum. Să-l ucidă. 

Și totuși, Dorian știa că nu venise aici pentru asta. 
Nici pe departe. 

Își tinu capul plecat, vorbind încet. 

— De ce? 

Erawan își îndreptă ochii aurii și strălucitori spre el. 
Ochii lui Manon. 

— De ce ce? 

— Te-ai făcut stăpân peste o duzină de alte teritorii 
și totuși, ne-ai înzestrat cu acesta. De mult timp mă 
întreb care-i motivul. 

Erawan miji ochii, iar Dorian își impuse să pară 
curios și slugarnic. Să-i mai fi adresat Vernon 
întrebarea? 

Un risc stupid. Dacă Erawan observa sabia de la 
centura lui... 

— Eu și fraţii mei plănuim să cucerim lumea asta, 

să o adăugăm la comoara pe care am luat-o deja. Părul 
auriu al lui Erawan dansă în lumina torţelor când merse 
pe holul lung. Dorian avea senzaţia că, odată ajunși în 
turnul de la capătul îndepărtat, conversaţia avea să se 
sfârșească. Am sosit aici, am întâmpinat o rezistenţă 
surprinzător de mare, iar ei au fost alungaţi înapoi. Cât 
timp am fost captiv aici, n-am putut decât să 
răsplătesc lumea asta pentru lovitura pe care ne-a dat- 
o. Așadar, o să o transform într-una identică patriei 
noastre - ca să îmi onorez fraţii și să o pregătesc 
pentru întoarcerea lor. 

Dorian își aminti nenumăratele lecții despre casele 
regale ale teritoriilor lor și spuse, zâmbind prostește: 

— Și eu știu cum este cu rivalitatea dintre frați. 

— Tu i-ai ucis pe ai tăi, zise Erawan, deja plictisit. 
Eu îmi iubesc mult fraţii. 

Ideea era ridicolă. 

Mai rămăsese o jumătate de hol până la ușa 
turnului. 

— Așadar, chiar ai să distrugi lumea asta? Și pe toţi 
locuitorii ei? 

— Pe cei care nu se supun. 

Cel puţin Maeve voia să o păstreze. Să o conducă, 
dar să o păstreze. 

— Vor primi coliere și inele, sau o moarte rapidă? 

Erawan îl studie, privindu-l pieziș. 

— Nu te-ai gândit niciodată la soarta poporului tău. 
Nici măcar de dragul nepoatei tale, așa ratată cum era. 
Dorian se forță să se crispeze și-și plecă fruntea. 

— Îmi cer scuze din nou pentru asta, stăpâne! Este 
o fată isteaţă. 
— Atât de isteaţă, se pare, încât te-a speriat 
confruntându-te o singură dată. 
Dorian își plecă iarăși fruntea. 

— Mă duc să o caut, dacă asta vrei. 

— Sunt conștient că nu mai are ceea ce caut, iar 
acum s-a pierdut. Din vina ta. 

Se referea la cheia Wyrd pe care o purta Elide, 
dată ei de Kaltain. 

Dorian se întrebă dacă Vernon într-adevăr evita de 
luni bune să iasă în evidenţă și să poarte conversaţia 
asta. El se crispă din nou. 

— Spune-mi cum să îndrept lucrurile, stăpâne, și 
am să mă ocup de asta. 

Erawan se opri, iar lui Dorian i se uscă gura. Magia 
se încolăci înlăuntrul lui, pregătindu-se. 

Dar el se forță să se uite în ochii regelui. Să se uite 
în ochii creaturii care provocase atât de multă 
suferinţă. 

— Descendenţa ta s-a dovedit inutilă pentru mine, 
Vernon, spuse Erawan puţin prea blând. Să-ţi găsesc 
un alt folos aici, în Morath? 

Dorian știa exact ce fel de foloase ar fi avut 
bărbatul. Ridică rugător mâinile. 

— Sunt servitorul tău, stăpâne! 

Erawan îl fixă cu privirea câteva clipe lungi și 
spuse: 

— Pleacă! 

Dorian îl lăsă pe Erawan să mai meargă câţiva pași 
spre turn. Străjerii cu chipuri inexpresive postați la ușă 
se dădură la o parte când el se apropie. 

— Chiar îi urăști cu adevărat? spuse Dorian fără să 
se gândească. 

Erawan se întoarse pe jumătate spre el. 

— Pe oameni, zise Dorian. Pe Aelin Galathynius. 
Dorian Havilliard. Pe toţi. Chiar îi urăști? 

„De ce ne faci să suferim atât de mult?” 

Ochii aurii ai lui Erawan se adânciră. 

— M-ar ţine departe de fraţii mei. N-am să permit 
nimănui să stea în calea reîntâlnirii noastre. 

— Cu siguranţă trebuie să existe o altă cale să vă 
reuniți. Fără un război atât de mare. 

Erawan îl măsură din priviri, iar Dorian rămase 
nemișcat,  împunându-și ca mirosul să rămână 
nedetectabil, iar transformarea să îi păstreze 
înfățișarea. 

— Și atunci, unde ar mai fi distracţia? întrebă 
regele valg și se întoarse spre hol. 

— Fostul rege al Adarlanului a pus astfel de 
întrebări? 

Cuvintele i se rostogoliră de pe buze. 

Erawan se opri din nou. 

— Nu a fost un servitor atât de loial cum ai putea 
crede. Și uite ce l-a costat! 

— S-a luptat cu tine. 

Nu era chiar o întrebare. 

— Nu s-a supus niciodată. Nu pe deplin. Dorian fu 
destul de uluit încât să deschidă gura. Dar Erawan 
începu să meargă din nou și spuse fără să se uite 
înapoi: Pui multe întrebări, Vernon. Prea multe 
întrebări! Mă obosesc! 

Dorian făcu o plecăciune, chiar dacă Erawan era cu 
spatele la el. Dar regele valg merse în continuare, 
deschizând ușa turnului ca să dezvăluie un interior 
întunecat și o închise în urma lui. 

Un ceas anunţă miezul nopţii, neobișnuit și odios, 
iar Dorian se întoarse pe hol, găsind o altă cale spre 
camera lui Maeve. O transformare rapidă într-o firidă îl 
făcu să ajungă din nou pe podea, ochii lui de șoarece 
văzând destul de bine în întuneric... 

Doar tăciunii rămăseseră în șemineu când se 
strecură pe sub ușă. În întuneric, Maeve spuse de pe 

pat: 

— Eşti un prost! 

Dorian se transformă din nou, revenind în propriul 
corp. 

— De ce? 

— Ştiu unde ai fost. Pe cine ai căutat. Vocea ei 
alunecă prin întuneric. Eşti un prost! Când el nu 
răspunse, ea întrebă: Aveai de gând să îl ucizi? 

— Nu știu. 

— N-ai putea să-l înfrunţi și să supravieţuiești. 
Cuvinte puternice și nonșalante. Dorian nu fu nevoit să 
atingă sabia Damaris ca să știe că erau adevărate. ȚIi- 
ar fi pus un alt colier în jurul gâtului. 

— Știu. 

Poate ar fi trebuit să afle unde le ţinea regele valg 
și să distrugă depozitul. 

— Alianţa asta n-o să dea roade dacă te furișezi și 
actionezi ca un băiat nesăbuit, spuse Maeve printre 
dinți. 

— Știu, repetă el, cuvintele fiind goale. 

Maeve oftă când Dorian nu spuse mai mult. 

— Măcar ai aflat ce voiai? 

Dorian se întinse în fața focului, punându-și un braţ 
sub cap. 

— Nu. 


Capitolul 72 


De la distanţă, trecătoarea Ferian nu părea 
avanpostul potrivit pentru numărul mare de legiuni 
aeriene ale Morathului. 

Nici nu părea să fi crescut balauri de câţiva ani, se 
gândi Nesryn. 

Ea presupunea că lipsa de semne evidente ale 

prezenței regelui valg era unul dintre motivele pentru 
care rămăsese secret atât de mult timp. 

Zburând mai aproape de cele două piscuri înalte 
care flancau ambele părți - Colţul Nordic într-o parte și 
Omega în cealaltă parte - și separau Colţii Albi de 
munţii Ruhnn, Nesryn abia putea zări clădirile, precum 
cuibul Eridun. Casa montană Eridun era plină de 
mișcare și viaţă. Ce fusese construit în trecătoare, 
legat cu un pod de piatră aproape de vârf, era liniștit. 
Rece și pustiu. 

Zăpada aproape o orbea pe Nesryn, dar Salkhi 
zbură spre piscuri, rămânând la înălţime. Borte și Arcas 
veniră dinspre nord, niște umbre prin viscolul alb. 

Departe în urma lor, în câmpia văii de dincolo de 
trecătoare, aștepta o jumătate de armată, împreună cu 
păsările ruk. Le așteptau pe Nesryn și Borte, alături de 
ceilalți cercetași care plecaseră, ca să raporteze că era 
timpul să atace. Cu o seară în urmă, traversaseră râul 
la adăpostul întunericului, iar cei pe care păsările ruk 
nu reușiseră să îi care fuseseră aduși în bărci. 

Pe câmpia din faţa trecătorii, se aflau într-o poziţie 
precară. Râul Avery se bifurca în spatele lor, efectiv 
înconjurându-i. Fusese înghețat în mare parte, dar nu 
destul de mult încât să riște să îl traverseze pe jos. 
Dacă lupta decurgea prost, nu aveau unde să fugă. 

Nesryn îl mână pe Salkhi, ocolind Colţul Nordic din 
partea sudică. Mult dedesubt, viscolul se calmase 
suficient încât să dezvăluie ceea ce părea a fi o poartă 
neagră în munte. Nici urmă de santinele sau balauri. 

Poate că vremea îi obligase pe toţi să stea la 
adăpost. 

Ea se uită spre sud, spre Colţi, dar cea de-a doua 
jumătate a armatei lor nu se zărea mărșăluind spre 
nord printre piscuri ca să ajungă la trecătoare dinspre 

intrarea vestică. Era o călătorie mai primejdioasă decât 
cea pe care o făcuseră ei. 

Dar dacă sincronizaseră totul bine și ar fi atras 
armata în trecătoare pe câmpie chiar înainte ca toţi 
ceilalți să sosească din vest, ar fi putut strivi armata 
Morathului între ei. lar asta fără puterea dezlănţuită a 
lui Aelin Galathynius, consortul și curtea ei. 

Salkhi ocoli Colţul Nordic. La distanţă, Nesryn o 
putea zări pe Borte făcând același lucru, ocolind 
Omega. Dar nu era nici urmă de inamicii lor. 

lar când Nesryn și Borte trecură din nou prin 
trecătoarea Ferian, plutind chiar printre cele două 
vârfuri, nu văzură niciun semn. 

Ca și când inamicul ar fi dispărut. 


* 


Colţii Albi erau neiertători. 

Sălbaticii care îi călăuziseră le salvaseră viata, 
cunoscând potecile care ar fi putut fi spulberate de 
zăpadă, acoperite de gheaţă instabilă sau prea vizibile 
din aer. Chiar și cu armata care venea din urmă, Chaol 
se minuna la viteza cu care călătoreau și cum, după 
trei zile, ieșiseră din munți pe câmpiile vestice 
viscolite. 

Nu mai călcase pe teritoriul acesta, deși, practic, îi 
aparţinea. Granița oficială a Adarlanului revendica 
întinderile de după Colţi pe o distanţă mare înainte să 
intre în teritoriile fără nume ale Pustiurilor. Dar parcă 
tot era în Pustiurile straniu de liniștite ce se întindeau 
fără întrerupere până la orizont. 

Nici măcar războinicii stoici ai khaganatului nu se 
uitau prea mult spre Pustiurile din stânga lor când 
mergeau spre nord. Noaptea, se adunau în jurul 

focurilor. 

Cu toţii o făceau. Yrene se înghesuia puţin mai 
mult noaptea, vorbind despre ciudățenia acestui ţinut, 
a liniștii apăsătoare. „Ca și când teritoriul nu ar scoate 
sunete”, spusese deja de câteva ori, tremurând. 

Un loc mult mai bun în care Erawan să își ridice 
imperiul, gândi Chaol când merseră spre nord, ocolind 
marginea Colţilor din dreapta lor. La naiba, i l-ar fi 
putut oferi dacă și-ar fi făcut fortăreaţa în mijlocul 
câmpiei și ar fi rămas acolo. 

— Suntem la o zi distanţă de trecătoare, îi spuse 
unul dintre sălbatici - Kai - lui Chaol când merseră prin 
dimineaţa neobișnuit de însorită. In seara asta o să 
campăm la sud de Colţul Nordic, iar marșul de mâine- 
dimineaţă o să ne ducă direct în trecătoare. 

Mai era un motiv pentru care sălbaticii se aliaseră 
cu ei, în afară de teritoriul pe care voiau să îl câștige. 
Vrăjitoarele le vânaseră neamul în primăvara trecută - 
clanuri întregi și tabere fuseseră lăsate rupte în bucăți. 
Mulţi fuseseră făcuți cenușă, iar cei câțiva 
supraviețuitori șoptiseră despre o femeie brunetă cu 
puteri demonice. Chaol era dispus să parieze că fusese 
Kaltain, dar nu le spusese sălbaticilor că acea 
ameninţare, cel puţin, fusese eliminată. Sau că la 
sfârșit se incinerase singură. 

Pentru ei oricum nu ar fi contat. Din cei două sute 
de sălbatici care se alăturaseră armatei de la plecarea 
lor din Anielle, toți veniseră în trecătoarea Ferian ca să 
se răzbune pe vrăjitoare. Pe Morath. Chaol se abţinu să 
menţioneze că îl ucisese pe unul de-al lor în urmă cu 
aproape un an. 

La fel de bine ar fi putut să se petreacă în urmă cu 
zece ani, cu tot ce se întâmplase de când îl ucisese pe 
Cain în timpul duelului cu Aelin. Yulema era la 

săptămâni distanţă - dacă supravieţuiau destul de mult 
încât să o sărbătorească. 

Chaol îi spuse bărbatului zvelt și bărbos, care 
compensa cu istețime și o privire ageră faptul că nu 
era la fel de voinic ca restul celor din clanul său: 

— Există vreun loc unde s-ar putea ascunde o 
armată atât de mare în seara asta? 

Kai scutură din cap. 

— Nu atât de aproape. Seara asta o să fie cea mai 
riscantă. 

Chaol se uită la căruțele distante ale 
vindecătoarelor, unde Yrene se îngrijea de orice soldat 
care se îmbolnăvise sau se rănise în călătorie. Nu o 
văzuse de când se treziseră, dar știuse că astăzi avea 
să-și petreacă timpul vindecând - încordarea din 
spatele lui crescând cu fiecare kilometru. 

— Va trebui doar să ne rugăm, spuse Chaol, 
întorcându-se către muntele înalt care se ivea în faţa 
lor. 

— Zeii nu vin în ţinuturile astea, fu tot ce zise Kai 
înainte să rămână în urmă alături de câţiva oameni de 
ai lui. 

Un cal se opri lângă al său, iar el o văzu pe Aelin 
încotoșmănată cu o mantie căptușită cu blană, ţinând 
o mână pe mânerul sabiei Goldryn. Gavriel călărea în 
spatele ei, iar Fenrys lângă acesta. Primul se uita la 
câmpiile vestice, cel din urmă monitorizând zidul de 
piscuri din dreapta lor. Totuși, ambii masculi Fae cu păr 
auriu rămaseră tăcuţi în timp ce Aelin se încruntă la 
silueta lui Kai care dispărea. 

— Bărbatul ăla are un fler teatral care ar fi trebuit 
să îi câștige un loc pe una dintre cele mai bune scene 
din Rifthold. 

— Este într-adevăr o laudă, dacă o zici tu! 

Ea făcu semn din ochi, atingând măciulia lui 
Goldryn. Piatra păru să pâlpâie drept răspuns. 

— Cunosc un spirit înrudit când îl văd. 

In ciuda luptei care îi aștepta, Chaol chicoti. 

Dar apoi, Aelin spuse: 

— Rowan și soldaţii și-au concentrat puterea în 
ultimele zile. Dădu din cap peste umăr spre Fenrys și 
Gavriel, apoi spre locul unde călărea Rowan în faţa 
companiei, părul argintiu al prinţului Fae strălucind în 
soarele și zăpada din jurul lor. Ca și mine, de altfel. O 
să ne asigurăm că nimic n-o să se abată în seara asta 
asupra armatei. O privire cu subînțeles spre căruțele 
vindecătoarelor. Anumite zone vor fi păzite în mod 
special. 

Chaol îi mulțumi dând din cap. Faptul că Aelin și 
tovarășii ei puteau să-și folosească puterile avea să 
facă lupta mult mai ușoară. Poate balaurii n-ar fi reușit 
să se apropie destul de mult ca să le atingă soldaţii 
dacă Aelin i-ar fi putut spulbera în văzduh sau dacă 
Rowan ar fi putut să le rupă aripile cu o rafală de vânt. 
Sau doar să le scoată aerul din plămâni. 

Pe Fenrys și pe Gavriel îi văzuse luptând în Anielle 
suficient cât să-și dea seama că și fără multă magie ar 
fi fost mortali. lar Lorcan... Chaol nu se uită peste umăr 
spre locul în care se aflau Lorcan și Elide. Puterile 
întunecate ale războinicului nu erau ceva ce și-ar fi 
dorit Chaol să vadă vreodată. 

Dând din cap, Aelin galopă spre Rowan, rubinul din 
mânerul sabiei Goldryn fiind ca un mic soare. Fenrys o 
urmă, păzind spatele reginei chiar și printre aliaţi. 
Totuși, Gavriel rămase, conducându-și calul lângă 
Farasha. lapa neagră se uită la murgul castrat, dar nu 
făcu nicio mișcare să îl muște. Slavă zeilor! 

Leul îi schiță un zâmbet. 

— Nu am avut șansa să te felicit pentru veștile 
bune. 

Având în vedere că abia vorbeau în afara 
consiliilor, era ciudat ca războinicul să-i spună așa 
ceva, dar Chaol făcu o plecăciune. 

— Mulţumesc! 

Gavriel se uită spre zăpadă și munţi - spre nordul 
îndepărtat. 

— Nu mi s-a dat șansa pe care o ai tu, să fiu 
prezent de la început. Să îmi văd fiul devenind bărbat. 

Chaol se gândi la asta - la viaţa care creștea în 
pântecul lui Yrene, la copilul pe care aveau să-l 
crească. Se gândi la ce nu trăise Gavriel. 

— Îmi pare rău! 

Era singurul lucru pe care îl putea spune de fapt. 

Gavriel scutură din cap, ochii întunecaţi strălucind 
auriu, petele de culoarea smaraldului apărând în 
soarele orbitor. 

— Nu ţi-am zis-o din compasiune. Leul se uită la el, 
iar Chaol simţi greutatea fiecărui secol care-l apăsa pe 
Gavriel. Ci mai degrabă să îţi transmit ceva ce probabil 
știi deja: să savurezi fiecare moment. 

— Da. 

Dacă supravieţuiau acestui război, avea să se 
bucure de fiecare secundă. 

Gavriel își înclină frâiele ca și când ar fi vrut să își 
îndrepte calul înapoi spre tovarășii lui, dar Chaol spuse: 

— Presupun că Aedion nu te-a menajat pentru că ai 
apărut în viaţa lui. 

Chipul serios al lui Gavriel se încordă. 

— Avea toate motivele să nu o facă. 

Și chiar dacă Aedion era fiul lui Gavriel, Chaol 
spuse: 

— Sunt sigur că deja știi asta, dar Aedion este cât 

se poate de încăpățânat și iute la mânie. Făcu semn 
din bărbie spre Aelin, care călărea înainte, spunându-i 
lui Fenrys ceva ce îl făcu pe Rowan să chicotească, iar 
pe Fenrys să râdă. Aelin și Aedion ar fi putut fi la fel de 
bine gemeni. Faptul că Gavriel nu îl opri îi spuse lui 
Chaol că văzuse destul de bine suferința stăruitoare 
din ochii Leului. Amândoi zic deseori un lucru, dar se 
referă la cu totul altceva. lar apoi neagă până la ultima 
lor suflare. Chaol scutură din cap. Oferă-i timp lui 
Aedion! Am sentimentul că, odată ajunși în Orynth, 
Aedion o să fie mai bucuros să te vadă decât lasă să se 
înțeleagă. 

— Îi aduc înapoi regina și vin cu o armată. Cred că 
s-ar bucura să își vadă și cel mai crunt dușman, dacă 
ar face asta pentru el. 

îngrijorarea făcu trăsăturile bronzate ale Leului să 
pălească. Nu cu gândul la reuniune, ci la ceea ce ar fi 
putut înfrunta fiul lui în nord. 

Chaol se gândi la vorbele Leului. 

— Tatăl meu este un ticălos, spuse el încet. A fost 
prezent în viața mea încă de la naștere. Totuși, nu s-a 
deranjat niciodată să pună întrebarea ta, zise Chaol. 
Niciodată nu i-a păsat destul încât să o facă. Nu s-a 
îngrijorat niciodată. Asta o să fie diferenţa. 

— Dacă Aedion alege să mă ierte. 

— O să te ierte, zise Chaol. 

L-ar fi forţat pe Aedion să o facă. 

— De ce ești atât de sigur? 

Chaol își alese cu atenţie cuvintele înainte să se 
uite din nou în ochii lui Gavriel. 

— Pentru că tu ești tatăl lui. Și indiferent ce ar fi 
între voi, Aedion o să-și dorească întotdeauna să te 
ierte. lat-o, rușinea lui secretă, care încă îl chinuia 
după tot ce făcuse tatăl lui. Chiar și după ce-i arătase 

cufărul plin cu scrisorile mamei lui. lar Aedion o să-și 
dea seama, în felul lui, că ai plecat să o salvezi pe 
Aelin nu de dragul ei sau al lui Rowan, ci pentru el. Și 
că ai rămas cu ei și conduci armata asta tot de dragul 
lui. 

Leul privi spre nord, clipind. 

— Sper că ai dreptate. 

Nu încercase să nege că tot ce făcuse și avea să 
facă era doar pentru Aedion. Că mărșăluia spre nord, 
cu siguranţă în iad, pentru Aedion. 

Războinicul dădu să își întoarcă murgul din nou pe 
lângă el, dar Chaol se trezi spunând: 

— AȘ fi vrut... să fi fost atât de norocos să te am 
drept tată. 

Surprinderea și ceva mai profund traversară chipul 
lui Gavriel, care înghiţi. 

— Mulţumesc! Poate este soarta noastră - să nu 
avem tatăl pe care ni-l dorim, dar să sperăm în 
continuare că și-ar putea depăși condiţia, defectele. 

Chaol se abţinu să îi spună că Gavriel făcuse deja 
mai mult decât suficient. 

— Am să încerc să fiu demn de fiul meu, zise 
Gavriel încet. 

Chaol tocmai voia să mormăie că Aedion ar fi făcut 
bine să îl considere demn pe Leu când două siluete 
prinseră formă la înălţime, pe cer. Mari, întunecate și 
mișcându-se repede. 

Chaol duse mâna spre arcul prins la spate când 
soldaţii strigară, Gavriel îndreptându-și deja arcul spre 
cer, dar Rowan strigă acoperind vacarmul: „Nu 
trageţi!” Cai care galopau vuiră spre ei, iar Aelin și 
prinţul Fae îi ajunseră din urmă, ultimul anunțând: 

— Sunt Nesryn și Borte! 

Cele două femei coborâră în câteva minute, 

păsările lor ruk fiind învăluite-n gheață din cauza 
aerului de deasupra piscurilor. 

— Cât de gravă este situaţia? întrebă Aelin, acum 
însoțită de Fenrys, Lorcan și Elide. 

Borte tresări. 

— Nu are niciun sens. Nimic din toate astea nu are 
sens. 

Nesryn le explică înainte să îi spună Chaol să 
treacă la subiect: 

— Am trecut deja prin trecătoare de trei ori. Am 
aterizat chiar și în Omega. Ea scutură din cap. N-am 
găsit nimic. 

— Nimic? întrebă Chaol. Nu e nimeni acolo? 

Războinicii Fae se uitară unii la alții. 

— Câteva furnale mai ardeau încă, deci cineva 
trebuie să fie acolo, spuse Borte, dar nu am văzut nicio 
vrăjitoare și niciun balaur. Oricine rămâne în urmă este 
neînsemnat - dresorii sau crescătorii de balauri. 

Trecătoarea Ferian era goală. Legiunea Dinţi-de- 
fier plecase. 

Rowan scrută piscul din faţă. 

— Atunci, trebuie să aflăm ce știu ele. 

Nesryn dădu macabru din cap. 

— Sartaq i-a desemnat deja pe cei care să se 
ocupe de asta. 


Capitolul 73 


Dorian căută prin Morath într-o sută de trupuri 
diferite. 

Pe picioarele tăcute ale unei pisici, fugind pe podea 
ca un gândac sau atârnând de căpriori ca un liliac, își 
petrecu o bună parte din săptămână ascultând. 
Căutând. 

Erawan încă nu aflase de prezenţa lui. Poate că 
natura magiei lui brute îi asigura, într-adevăr, 
anonimatul, iar Maeve reușise să îl recunoască doar 
mulțumită informaţiilor smulse din mintea lui Aelin. 

Noaptea, Dorian se întorcea în camera lui Maeve 
din turn, unde discutau tot ce văzuse el. Ce făcuse ea 
în timpul zilei ca să îl împiedice pe Erawan să observe 
mica prezență mereu schimbătoare care căuta pe 
holurile lui... nu dezvăluise. 

Totuși, adusese păienjeniţele. Dorian îi auzise pe 
servitori șoptind îngroziţi despre portalul efemer pe 
care îl deschisese regina ca să permită intrarea a șase 
dintre creaturi în catacombe. Unde acestea, printr-o 
magie îngrozitoare, făcuseră posibilă intrarea 
prinţeselor valge. 

Dorian nu se putea hotărî dacă era o ușurare că nu 
întâlnise încă aceste corcituri. Deși văzuse trupurile 
umane scofâlcite, nişte simple carcase, târâte 
ocazional pe holuri. „Cina”, le spuseseră servitorilor 
îngroziţi străjerii care le târau. Ca să satisfacă apetitul 
nesfârșit. Ca să le pregătească pentru luptă. 

Ce ar fi putut face păienjenițele-prinţese, ce aveau 
să le facă prietenilor lui din nord... Dorian nu putea să 
nu își amintească acel lucru pe care Maeve i-l spusese 
lui Erawan: că prințesele valge fuseseră ţinute aici 
pentru a doua fază a planului lui - oricare ar fi fost 
acela. Poate să se asigure că erau distruși odată cu 
triumful armatelor sale. N 

Gândul acesta îi sporea concentrarea când căuta. Il 
impulsiona să înainteze, chiar și atunci când raţiunea și 
instinctul îi spuneau să fugă de acolo. Dar el nu putea 
și nu intenţiona să o facă. Nu voia să plece fără cheie. 

Câteodată, ar fi putut jura că simţea cheia. 
Prezenţa îngrozitoare și nepământeană. 

Dar când urmărea acea putere nenorocită pe 
scările și holurile vechi, îl întâmpinau doar praful și 
umbrele. 

Adesea, îl conducea înapoi spre turnul lui Erawan, 
la ușa încuiată de fier și străjerii valgi postați afară. Era 
unul dintre puţinele locuri în care nu îndrăznise să 
caute. Deși mai rămâneau și alte posibilități. 

Duhoarea din camera subterană ajunse la Dorian 
înainte ca el să coboare scara spiralată, prin pasajul 
cavernos slab luminat, și s-o simtă mulţumită 
simţurilor de muscă. Fusese cea mai sigură alegere din 
acea zi. Pisica din bucătărie fusese plecată după pradă 
mai devreme, iar vrăjitoarele Dinţi-de-fier se agitaseră 
prin fortăreață, pregătindu-se pentru ceea ce el putea 
doar să presupună că era un ordin de a mărșălui spre 
nord. 

Căutase cheia de la răsărit, Maeve distrăgându-i 
atenţia lui Erawan în catacombele vestice din cealaltă 
parte a fortăreței, unde păienjenițele-prinţese își 
încercau noile trupuri. 

Nu coborâse niciodată atât de mult sub fortăreață, 
sub camerele de depozitare, sub temnițe. Găsise scara 
doar după mirosul care emana pe sub ușa obișnuită de 
deasupra, detectându-l mulțumită simțului remarcabil 
al muștei. In căutarea lui inutilă, trecuse deja pe lângă 
ușă de multe ori, considerând-o o simplă debara pentru 
provizii - mai puţin astăzi, când profitase de ocazie. 

Dorian ocoli ultima tură a scărilor spiralate și 
aproape căzu din aer când mirosul îl lovi din plin - deo 
mie de ori mai rău în trupul acesta și cu simţurile pe 
care le avea acum. 

O duhoare a morții, de putregai, ură și disperare. 
Mirosul pe care îl puteau emana doar valgii. 

N-avea să-l uite nicicând. Niciodată nu îl uitase cu 

adevărat. 

„Întoarce-te!” Avertismentul era o şoaptă în mintea 
lui. „Întoarce-te!” 

Holul inferior era luminat doar de cele câteva torţe 
în aplice ruginite din fier. Niciun străjer nu era postat 
de-a lungul său, nici lângă singura ușă din fier din 
capătul îndepărtat. 

Duhoarea pulsa pe coridor, emanând din acea ușă. 
Chemându-l. 

Ar fi lăsat Erawan cheia atât de neprotejată? 
Dorian își trimise magia pe hol, în căutarea capcanelor 
ascunse. 

Nu găsi niciuna. lar când aceasta ajunse la ușa de 
fier, se retrase. Fugi. 

Dorian își retrase puterea, ascunzând-o. 

Ușa de fier era îndoită și zgâriată de timp. Pe 
margine avea nouă lacăte, fiecare mai complicat decât 
ultimul. Lacăte ciudate și vechi. 

El nu ezită. Se îndreptă spre micul spaţiu dintre 
pietre și ușa de fier și se transformă. Musca se micșoră 
într-un ţânţar atât de mic încât era aproape un acarian. 
Zbură pe sub ușă, ignorând mirosul, pulsaţia 
îngrozitoare din sângele lui. 

Îi luă o clipă să înțeleagă la ce se uita în camera 
cioplită brut, luminată de o mică lampă care se legăna 
din tavanul boltit. O mică flacără verzuie dansa 
înăuntru. Nu era o flacără din lumea asta. 

Lumina sa alunecă pe grămada de pietre negre din 
mijlocul camerei - bucăţi dintr-un sarcofag. 

Și peste tot în jurul acestuia, încastrate în rafturi 
cioplite în munte, licăreau coliere din piatră Wyrd. 


x 

Doar instinctele trupului său mic și neimportant îl 
ținură pe Dorian în aer și-l ajutară să dea târcoale 
camerei aruncate în beznă. Molozului din mijloc. 

Mormântul lui Erawan - direct sub Morath. Locul în 
care Elena și Gavin îl închiseseră, iar apoi construiseră 
fortăreaţa deasupra sarcofagului ca să nu poată fi 
mutat. 

Locul de unde începuse toată problema asta. Unde, 
secole mai târziu, tatăl său spusese că el și Perrington 
se aventuraseră în tinerețe, folosind cheia Wyrd ca să 
deschidă ușa și sarcofagul și îl eliberaseră fără să vrea 
pe Erawan. 

Regele demon acaparase trupul ducelui. Tatăl 
său... 

Lui Dorian îi bătu inima cu putere când trecu pe 
lângă coliere, dând neîncetat ocol camerei. Erawan nu 
fusese nevoit să folosească unul ca să îl ţină sub 
control pe tatăl său, pentru că bărbatul nu avea magie 
în vene. 

Totuși, Erawan spusese că bărbatul nu se supusese 
pe deplin. | se împotrivise zeci de ani. 

Săptămâna trecută, nu-și permisese să se 
gândească dacă ultimele cuvinte ale tatălui său din 
vârful castelului de cleștar fuseseră adevărate. Sau la 
cum îl ucisese, fără să justifice omorul prin intermediul 
colierului. 

Capul îi bubui cât tot ocoli mormântul. Colierele își 
lăsau duhoarea ticăloasă să plutească în lume, pulsând 
odată cu sângele lui. 

Păreau adormite. Păreau să aștepte. 

Pândea un prinţ din fiecare? Sau erau niște carcase 
pregătite să fie umplute? 

Kaltain îl avertizase în privinţa încăperii, a acestui 
loc unde l-ar fi adus Erawan, dacă l-ar fi prins. De ce 

726 


alesese Erawan tocmai locul acesta ca să își păstreze 
colierele... Poate era un sanctuar, dacă ar fi putut 
exista așa ceva pentru un rege valg, unde Erawan ar fi 
putut veni să se uite la cum fusese întemnițat și să-și 
aducă aminte că nu mai putea fi închis din nou, că 
avea să folosească acele coliere ca să îi înrobească pe 
cei care încercau să îl închidă la loc în sarcofag. 

Magia lui Dorian se agită, nerăbdătoare și 
frenetică. Era aici un colier conceput pentru el? Pentru 
Aelin? 

În zbor, ocoli sarcofagul și colierele. Nici urmă de 
cheie. 

Știa cum ar fi simţit pe piele colierele. Cunoștea 
mușcătura de gheaţă a pietrei Wyrd. 

Kaltain i se  împotrivise. Distrusese demonul 
dinăuntru. 

Încă simţea greutatea genunchiului tatălui său pe 
piept când îl ţintuise de podeaua de marmură în 
castelul din cleștar care nu mai exista. Incă simţea 
piatra netedă a colierului pe gât când se închisese. 
Incă vedea mâna moale a Sorschei când încercase să 
se întindă spre ea o ultimă oară. 

Camera se roti neîncetat, sângele lui zvăcnind 
odată cu aceasta. 

Nu era prinț, nu era rege. 

Colierele se întindeau spre el, apucând cu degete 
invizibile. A 

Nu era mai bun decât ei. Invăţase să se bucure de 
ce îi arătase prinţul valg. Sfâșiase oameni buni și 
lăsase demonii să se ospăteze cu ura și furia lui. 

Camera începu să se rotească în spirală, trăgându-l 
în adâncuri. 

Nu era om - nu în întregime. Poate că nu voia să 
fie. Poate avea să rămână pentru totdeauna în altă 

formă, poate s-ar fi supus pur și simplu... 

Un vânt întunecat suflă prin cameră. Il înșfăcă 
botul deschis și îl trase. 

El se zbătu, ţipând în tăcere. 

Nu voia să fie luat. Nu așa, nu din nou... 

Dar acesta îl trase de lângă coliere. Sub ușă și în 
afara camerei. În palma unei mâini albe. Ochi negri și 
profunzi se uitau la el. O gură mare și roșie se deschise 
ca să dezvăluie dinţi albi ca oasele. 

— Băiat prost! șuieră Maeve. Cuvintele erau ca un 
tunet. 

El gâfâi, corpul de ţânţar tremurând din vârful unei 
aripi până în vârful celeilalte. Cu o singură apăsare a 
degetului ei, ar fi dispărut. 

Dorian își adună puterile, așteptând momentul. 

Dar Maeve își ţinu palma deschisă. lar când începu 
să meargă pe hol, departe de camera încuiată, spuse: 

— Ce ai simţit acolo - de aceea am plecat din 
lumea lor. Ea se uită înainte, o umbră întunecându-i 
chipul. În fiecare zi, asta am simţit. 


A 


N 


* 


Lăsându-se în genunchi pe podea în colțul camerei 
lui Maeve, Dorian vomită într-o găleată de lemn. 

Maeve îl privi de pe scaunul de lângă foc, 
amuzamentul crud dansându-i pe buze. 

— Ai văzut ororile din temnite și nu ţi s-a făcut rău, 
spuse când el vomită din nou. 

Întrebarea nerostită strălucea în ochii ei: „De ce ai 
făcut-o astăzi?” 

Dorian își înălță capul, ștergându-se la gură cu 
umărul jachetei. 

— Colierele alea... Își trecu o mână peste gât. Nu 

credeam că o să mă afecteze atât de mult să le revăd. 

— Ai fost nesăbuit să intri în camera aia. 

— AȘ fi reușit să ies, dacă nu m-ai fi găsit? 

Nu o întrebase cum reușise, cum de simţise 
pericolul. Acea putere a ei îl urmărea fără îndoială 
oriunde s-ar fi dus. 

— Colierele nu pot să facă nimic fără să fie atașate 
de o gazdă. Dar camera aia este un loc al urii și al 
suferinței, amintirea acestor lucruri fiind păstrată în 
pietre. Ea își studie unghiile lungi. Te-a prins. Te-ai 
lăsat prins. 

Nu spusese Kaltain aproape același lucru în 
privinţa colierelor? 

— M-a luat prin surprindere. 

Maeve scoase un murmur, foarte conștientă de 
minciuna lui, dar spuse: 

— Colierele sunt una dintre cele mai ingenioase 
creaţii ale lui. Niciunul din fraţii săi nu a fost suficient 
de isteţ să se gândească la așa ceva. Dar Erawan a 
avut întotdeauna un dar pentru idei. Ea se rezemă din 
nou pe scaun, încrucișându-și picioarele. Insă darul ăla 
l-a făcut și arogant. Dădu din cap spre el. Faptul că te- 
a lăsat să rămâi în Rifthold cu tatăl tău, în loc să te 
aducă aici, dovedește asta. Credea că vă poate 
controla pe amândoi, de la distanţă. Dacă ar fi fost mai 
precaut, v-ar fi adus imediat în Morath. Ar fi început să 
lucreze asupra voastră. 

Colierele licăriră înaintea ochilor lui, lăsându-și 
mirosul uleios și otrăvit să curgă în lume, chemându-l, 
așteptându-l... 

Dorian vomită din nou. 

Maeve râse încet, făcându-l să simtă niște gheare 
pe spinare. Furia lui. 

Dorian se stăpâni și se întoarse spre ea. 

— l-ai dat păienjeniţele pentru prinţesele lui, știind 
ce au să suporte, știind cum o să se simtă captive, deși 
în alt mod. 

Cum anume, nu spuse. „Cum de-ai putut să faci 
așa ceva, când ai trăit teroarea aia?” 

Maeve tăcu o clipă, iar el ar fi putut jura că un 
sentiment asemănător regretului îi străbătu chipul. 

— Nu aș fi făcut-o dacă nu m-ar fi constrâns nevoia 
de a-mi dovedi loialitatea. Își îndreptă atenţia spre 
Damaris, care atârna la centura lui. Nu vrei să îmi 
verifici afirmaţia? 

Dorian nu atinse mânerul auriu. 

— Vrei să o fac? 

Ea țâțăi. 

— Chiar ești diferit. M-am întrebat dacă o parte din 
trăsăturile valge ţi-au fost transmise când tatăl tău a 
lăsat-o grea pe mama ta. 

Dorian se crispă. Incă nu îndrăznise să o întrebe pe 
Damaris despre asta - dacă era om. Dacă asta conta 
acum. 

— De ce? întrebă el, gesticulând spre fortăreaţa 
din jurul lor. De ce face Erawan asta? 

La o săptămână după ce îl întrebase pe regele 
valg, Dorian tot voia să știe - trebuia să știe. 

— Pentru că poate. Pentru că pe Erawan îl încântă 
asemenea lucruri. 

— Faci să pară că este cel mai cumsecade dintre 
toţi cei trei fraţi. 

— Chiar este. Ea își trecu o mână peste gât. Orcus 
și Mantyx sunt cei care l-au învăţat tot ce știe. Dacă 
vor reveni aici, tot ce creează Erawan în munţii ăștia o 
să pară o minciună. 

Cel puţin luase în seamă avertismentul lui Kaltain. 
Nu îndrăznise să se aventureze în cavernele de dincolo 

de vale, spre altarele de piatră și hidoșenia pe care o 
construise deasupra lor. 

— Ai avut copii? întrebă el. Cu Orcus? 

— Viitorul meu soț chiar vrea să știe? 

Dorian se ridică din nou în picioare. 

— Vreau să îmi înțeleg inamicul. 

Ea îi cântări cuvintele. 

— Nu mi-am lăsat corpul să se maturizeze, ca să 
pot naște. O mică răzvrătire, și prima, împotriva lui 
Orcus. 

— Prinții și printesele valge sunt progeniturile altor 
regi? 

— Unele da, altele nu. Niciun moștenitor vrednic nu 
și-a făcut apariţia. Deși, cine știe ce s-a întâmplat în 
lumea lor în ultimele milenii? Lumea lor. Nu a ei. Prinții 
pe care i-a invocat Erawan nu au fost puternici - nu la 
fel ca noi. Sunt sigură că asta îl enervează pe Erawan. 

— Și de aceea le-a adus pe prințese? 

Ea dădu aprobator din cap. 

— Femelele sunt cele mai mortale. Dar mai greu 
de închis într-o gazdă. 

Fâșia de piele albă de pe gât păru să-l ardă, dar 
reuși să nu vomite de data asta. 

— De ce ai părăsit lumea voastră? 

Ea clipi la el, ca și când ar fi fost surprinsă. 

— Ce? întrebă Dorian. 

Maeve își înclină capul. 

— A trecut foarte mult timp de când am vorbit cu 
cineva care mă cunoaște cu adevărat. Și care să fi 
rămas cu mintea întreagă. 

— Nici măcar cu Aelin? 

Un mușchi de pe maxilarul ei delicat tremură. 

— Nici măcar cu Aelin a Focului Sălbatic. Nu am 
reușit să-i pătrund în minte pe deplin, dar niște lucruri 

mărunte... am convins-o să vadă. 

— De ce ai ținut-o prizonieră și ai torturat-o? 

Un mod simplu de a descrie ce se întâmplase în 
Eyllwe și după aceea. 

— Pentru că nu ar fi acceptat niciodată să lucreze 
cu mine. Și nu m-ar fi protejat niciodată de Erawan sau 
de valgi. 

— Eşti puternică - de ce nu te protejezi singură? 
De ce nu folosești păienjeniţele în avantajul tău? 

— Pentru că specia noastră se teme doar de 
anumite daruri. Ale mele, din păcate, nu sunt acele 
lucruri. Ea se jucă luând în mână o șuviţă de păr negru. 
De obicei, ţin încă o femelă Fae cu mine. Una cu puteri 
care lucrează împotriva valgilor. Diferite de cele pe 
care le are Aelin Galathynius. Faptul că nu specificase 
care erau acele puteri îi spuse lui Dorian să nu se 
deranjeze să o întrebe. Ea mi-a jurat cu sânge cu mult 
timp în urmă și, de atunci, arareori a plecat de lângă 
mine. Dar nu îndrăznesc să o aduc în Morath. Să o fi 
adus aici nu l-ar fi convins pe Erawan că sunt de bună 
credinţă. Își răsuci șuviţa pe un deget. Așadar, vezi, 
sunt la fel de lipsită de apărare în faţa lui Erawan ca și 
tine. 

Dorian se îndoia de asta, dar se ridică în sfârșit în 
picioare, îndreptându-se către masa pe care fuseseră 
lăsate apa și mâncarea. De o diversitate mare pentru 
castelul unui rege demon, în miezul iernii. Işi turnă un 
pahar cu apă și îl bău. 

— Asta e adevărata înfățișare a lui Erawan? 

— Oarecum. Nu suntem ca oamenii și fiinţele Fae, 
ale căror suflete sunt invizibile. Ale noastre au o formă. 
Avem trupuri pe care putem să le modelăm - să le 
împodobim, ca și când am purta niște bijuterii. 
Înfăţișarea pe care o are acum Erawan a fost 

întotdeauna decoraţiunea lui preferată. 

— Cum arată sufletele voastre, pe dedesubt? 

— Ti s-ar părea dizgraţioase. 

El își reprimă un fior. 

— Presupun că asta ne face și creaturi 
metamorfice, spuse gânditoare Maeve când Dorian se 
îndreptă spre scaunul de lângă ea. Își petrecuse nopţile 
dormind pe podea în faţa focului, urmărind cu un ochi 
regina care moţăia în patul cu baldachin din spatele 
lui. Dar ea nu încercase să îl rănească. Niciodată. 

— Te simţi valg sau Fae? 

— Sunt ceea ce sunt. Pentru o clipă, mai că zări 
greutatea veacurilor de existenţă în ochii ei. 

— Dar cum vrei să fii? 

O întrebare atentă. 

— Nu ca Erawan. Sau fraţii lui. Niciodată nu am 
vrut. | 

— Asta nu e chiar un răspuns. 

— Tu ştii cine sau ce vrei să fii? 

O provocare - și o întrebare serioasă. 

— Sunt pe cale să aflu, spuse el. Ciudat. Era atât 
de ciudat să poarte conversaţia asta! Scutindu-i pe 
amândoi pentru moment, Dorian își frecă fața. Cheia 
este în turn. Sunt sigur de asta. 

Maeve strânse din buze. 

— Nu există nicio intrare care să nu fie păzită de 
străjeri, zise Dorian. Și am zburat suficient pe afară ca 
să știu că nu sunt ferestre, nici crăpături prin care să 
mă furișez înăuntru. Se uită în ochii ei nepământeni și 
nu își mută privirea. Trebuie să intrăm. Măcar ca să ne 
confirmăm că este acolo. 

Maeve avusese cândva cheile - știa cum erau. 
Faptul că atunci ea se apropiase atât de mult... 

— Și presupun că te aștepți să fac eu asta? 

El își încrucișă braţele. 

— Nu știu pe nimeni altcineva căruia să-i dea voie 
Erawan să intre. 

Clipitul lui Maeve fu singurul semn că o luase prin 
surprindere. 

— Să îl seduc și să îl trădez pe rege - unul dintre 
cele mai vechi trucuri din carte, după cum spuneţi voi, 
oamenii. 

— Poate cineva să-l seducă pe Erawan? 

El ar fi putut jura că dezgustul străbătu chipul ei 
palid înainte să spună „Da”. 


Nu pierdură timpul. Nu așteptară. 

Și chiar și Dorian se trezi incapabil să își mute 
privirea când Maeve flutură o mână spre ea și rochia 
purpurie dispăru, fiind înlocuită de una lungă și neagră 
ca o robă. Firul de aur fusese ţesut prin aceasta, 
ascunzând cu pricepere părțile pe care urma să le vadă 
doar cel care ar fi îndepărtat veșmântul, iar când se 
întoarse de la oglindă, îl privi cu seriozitate. 

— N-o să-ţi placă deloc ceea ce urmează să vezi, 
zise și-și aruncă pe umeri o mantie, ascunzând trupul 
atrăgător și rochia păcătoasă și ieși pe ușă. 

El se transformă într-o insectă târâtoare, rapidă și 
flexibilă și o urmă, zăbovind în spatele ei când Maeve 
merse pe holuri către baza turnului. 

Se ascunse într-o crăpătură a zidului negru când 
Maeve spuse valgului postat afară: 

— Ştii cine și ce sunt. Spune-i că am venit. 

El ar fi putut jura că mâinile lui Maeve tremurau 
puțin. 

Dar unul dintre străjeri - cel pe care Dorian nu Îl 

văzuse vreodată clipind măcar - se întoarse spre ușă, 
bătu o dată și intră. 

leși câteva clipe mai târziu, își reluă poziţia și nu 
spuse nimic. 

Maeve așteptă. Apoi se auziră pași în interiorul 
turnului. 

lar când ușa se deschise din nou, vântul puturos și 
întunericul  învolburat dinăuntru ameninţară să îl 
alunge. Erawan, încă îmbrăcat în ciuda orei târzii, 
ridică din sprâncene. 

— Avem întâlnire mâine, soro! 

Maeve se apropie un pas. 

— Nu am venit să discut despre război. 

Erawan înţepeni și, apoi, le spuse străjerilor: 

— Plecaţi! 

Ca la un semn, străjerii din faţa ușii turnului lui 
Erawan plecară. Singuri, cu regele valg blocând ușa 
spre turnul său, Maeve spuse: 

— Asta înseamnă că sunt binevenită? 

Ea luă mâna de pe mantie, faldurile din faţă dându- 
se la o parte ca să îi dezvăluie rochia. 

Ochii aurii ai lui Erawan studiară fiecare 
centimetru, oprindu-se apoi asupra chipului ei. 

— Deși poate nu crezi asta, ești soţia fratelui meu. 

Dorian clipi auzindu-l. La onoarea de care dădea 
dovadă demonul din trupul bărbatului. 

— Nu trebuie să fiu, șopti Maeve, iar Dorian își 
dădu atunci seama de ce îl avertizase să plece. 

Scuturându-și o dată capul, părul des și brunet 
deveni auriu. Pielea albă ca luna se întunecă puţin, 

bronzându-se. Chipul ascuţit se rotunji ușor, ochii negri 
deschizându-și culoarea spre turcoaz și auriu. 

— Ne-am putea juca așa, dacă preferi. 

Până și vocea îi aparținea lui Aelin. 

Ochii lui Erawan sclipiră, pieptul ridicându-i-se 
odată cu respiraţiile sacadate. 

— Te-ar atrage? 

Maeve schiţă un zâmbet pe care Dorian îl văzuse 
doar pe buzele reginei din Terrasen. 

Groaza și dezgustul îl învăluiră. Știa că pofta 
trupească din ochii lui Erawan pentru Aelin nu era 
adevărată. Nu-și dorea decât s-o aibă și s-o tortureze. 

Vraja lui Maeve o schimbă din nou. Părul auriu 
deveni alb, ochii turcoaz strălucind auriu. 

Furia rece, pură și curată îl străbătu pe Dorian 
când Manon se arătă în faţa regelui valg. 

— Sau poate ti-ar plăcea trupul ăsta, mai frumos 
ca niciodată. Ea își cobori privirea spre propriul corp, 
zâmbind. Pe ea o voiai regină când se termina războiul, 
pe Aripa Conducătoare? Sau doar o iapă de prăsilă? 

Nările lui Erawan se umflară, iar Dorian se 
concentră să respire, fiind atent la pietrele de sub el, la 
orice ar fi împiedicat magia să erupă ca reacţie la 
dorința adevărată care-i încorda chipul lui Erawan. 

Dar dacă Maeve ar fi intrat în turn... 

Erawan clipi, iar dorinţa dispăru. 

— Eşti soţia fratelui meu, spuse el. Indiferent ce 
înfățișare ai lua. Dacă vrei să te descătușezi, am să 
trimit pe cineva în camera ta. 

Spunând asta, închise ușa. Și nu mai ieși. 


* 


În dimineața următoare, Maeve îl aduse pe Dorian 

la întâlnire. 

În buzunarul mantiei, ca șoarece de câmp, Dorian 
rămase nemișcat și ascultă. 

— După toată agitația de aseară, spunea Erawan, 
ai refuzat ce ţi-am trimis. 

Într-adevăr, la nici cincisprezece minute după ce 
reveniseră în turnul lui Maeve, se auzise o bătaie în 
ușă. Un tânăr cu un chip inexpresiv stătea acolo, 
frumos și rece. Nu era prinţ, după inelul pe care îl 
purta. Era doar un om înrobit. Maeve îl alungase, deși 
nu din bunătatea inimii. 

Nu, Dorian știa că bărbatul fusese scutit de 
îndatoriri doar datorită înfățișării sale. Maeve îi spusese 
asta înainte să adoarmă. 

— Sperasem să primesc vin, spuse calmă Maeve, 
nu bere îndoită cu apă. 

Erawan chicoti, iar hârtia foșni. 

— M-am gândit la detaliile acestei alianţe, soro! 
Titlul era o ironie, un afront adus refuzului de seara 
trecută. Și mă gândeam: ce altceva ai să-mi mai oferi? 
La urma urmei, ai mai multe de câștigat decât mine. Și 
faptul că mi-ai oferit șase dintre păienjeniţele tale este 
oarecum puţin, chiar dacă au fost gazde primitoare 
pentru prințese. 

Dorian își ciuli urechile cât așteptă răspunsul lui 
Maeve. Ea spuse încet, mai încordat decât o auzise 
vorbind înainte: 

— Ce vrei, frate? 

— Adu restul păianjenilor kharankui. Deschide un 
portal și transportă-i aici. 

— Nu toti vor fi gazde atât de binevoitoare. 

— Nu gazde. Soldaţi. Nu intenţionez să risc. Nu o 
să mai existe o a doua fază. 

Lui Dorian i se răsuci stomacul. Maeve ezită. 

— Ştii, există șansa să o înfrunţi pe Aelin 
Galathynius și să eșuezi, chiar dacă invoc păianjenii 
kharankui. Făcu o pauză. Anielle ţi-a confirmat cele mai 
întunecate frici. Am aflat ce s-a întâmplat, am auzit de 
puterea pe care a invocat-o ca să oprească râul. Maeve 
fredonă. Ştii, asta era pentru mine. Lovitura. Dar dacă 
o s-o invoce din nou, să spunem împotriva ta pe un 
câmp de luptă... Ai să poţi să scapi, frate? 

— De aceea o să fie important să te îndrepţi spre 
nord cu păianjenii tăi, fu singurul răspuns al lui Erawan. 

— Probabil, replică Maeve. Dar nu uita că, 
împreună, am putea învinge. Nici măcar Aelin 
Galathynius nu ne-ar putea înfrunta pe amândoi. 
Putem să plecăm în nord ca să o distrugem. Păstrează 
păianjenii pentru alte regate! Alte timpuri. 

Nu voia să îi sacrifice, de parcă s-ar fi atașat de 
creaturile care-i rămăseseră loiale câteva milenii. 

— Și în afară de asta, continuă Maeve, știi multe 
despre călătoria între lumi. Dar nu totul. Ea băgă mâna 
în buzunar, iar Dorian se pregăti când îl atinse pe spate 
cu degetele, ca și când i-ar fi spus să asculte. 

— Și presupun că am să aflu doar după ce o să 
câștigăm amândoi războiul ăsta, spuse în cele din 
urmă Erawan. 

— Da, deși sunt dispusă să îţi fac o demonstraţie. 
Mâine, după ce am să mă pregătesc. Din nou, acea 
liniște îngrozitoare se lăsă în încăpere. Sunt prea 
puternici ca eu să deschid un portal între lumi și să le 
permit trecerea. Mi-ar destabiliza prea mult magia 
încercând să-și aducă toată esenţa în lumea asta. Dar 
aș putea să ţi-i arăt - doar o clipă. Aș putea să ţi-i arăt 
pe fraţii tăi. Pe Orcus și Mantyx. 

Darrow și ceilalţi lorzi din Terrasen își petrecuseră 
înțelept timpul în ultimele câteva luni, slavă zeilor, iar 
Orynthul era bine aprovizionat împotriva asediului care 
se apropia cu fiecare oră. 

Mâncare, arme, provizii medicale, planuri pentru 
locurile unde ar fi putut să doarmă cetățenii dacă ar fi 
fost nevoiţi să fugă în castel, întăriri ale locurilor din 
oraș și de-a lungul zidurilor castelului unde pietrele 
vechi erau slăbite - Aedion găsise puţine defecte. 

Totuși, după o noapte de somn agitat în vechea lui 
cameră din castel - îngrozitoare, ciudată și friguroasă - 
se plimba pe una dintre turlele inferioare când se crăpa 
de ziuă. Aici sus, vântul era mult mai puternic, mai 
rece. 

Se auziră pași fermi dinspre bolta din spatele lui. 

— Te-am văzut aici când coboram să iau micul 
dejun, spuse Ren în loc de salut. 

Camerele  curtenilor lui  Allsbrook fuseseră 
întotdeauna în turnul de lângă cel al lui Aedion - în 
copilărie, își petrecuseră o vară întreagă născocind un 
sistem de semnalizare între camerele lor, folosind o 
lampă. 

Fusese ultima vară pe care și-o petrecuseră ca 
prieteni, imediat ce tatălui lui Ren începuse să-i fie clar 
că Aedion era favorizat să depună jurământul de 
sânge. lar apoi începuse rivalitatea. 

Prieteni la cataramă și puși pe șotii într-o vară, 
rivali la supremație în următoarea, întrecându-se la 
alergatul prin curți, îmbrâncindu-se pe scări și 
încăierându-se în Marea Sală. Rhoe încercase să 
aplaneze conflictul, dar el nu reușise niciodată să 
mintă cu ușurință. Refuzase să nege tatălui lui Ren că 
Aedion era cel care urma să depună jurământul de 

sânge. Și, până la sfârșitul acelei veri, până și prințul 
moștenitor începuse să ignore faptul că cei doi băieți 
se luau din nou la bătaie în praf. Nu că asta ar fi contat 
acum. 

Gavriel, tatăl său, ar fi încurajat rivalitatea? 
Probabil că nici asta nu conta. Dar, pentru o clipă, 
Aedion încercă să își imagineze că Gavriel era aici, 
supraveghindu-i instrucţia. Incercă să și-i imagineze pe 
Gavriel și Rhoe instruindu-l împreună. Și își dădu 
seama că Gavriel ar fi găsit o cale să pună capăt 
competiţiei, cam cum păstra ordinea printre soldaţi. Ce 
fel de om ar fi devenit dacă Leul ar fi fost aici? Foarte 
probabil, Gavriel ar fi fost ucis de restul curtenilor, 
dar... ar fi fost aici. 

Era o nebunie să meargă pe acel drum. Aedion era 
cine era și, în majoritatea timpului, asta nu îl deranja 
deloc. Rhoe îi fusese tată în felurile care contau. Chiar 
dacă, ocazional, Aedion se uitase la Rhoe, Evalin și 
Aelin, și tot se simţise ca un oaspete. 

Aedion alungă gândul din mintea lui. Faptul că era 
aici, în castel, îl zăpăcise. Îl târâse în ţinutul 
fantomelor. 

— Nu te aștepta ca Darrow să ne ofere un mic 
dejun ca acelea pe care le luam de obicei, spuse 
Aedion. 

Nu că s-ar fi așteptat sau și-ar fi dorit așa ceva. 
Mânca doar pentru că asta îi cerea trupul, mânca astfel 
încât să aibă putere, care sigur i-ar fi trebuit - lui și 
oamenilor săi - în scurt timp. 

Ren studie orașul, apoi câmpia Theralis de dincolo 
de acesta. Orizontul încă gol. 

— Azi am să aleg arcașii. Și am să mă asigur că 
soldaţii de la porti știu să folosească uleiul fierbinte. 

— Tu ştii să îl folosești? 

Aedion ridică o sprânceană. 

Ren pufni. 

— Ce este de învăţat? Verși un cazan imens peste 
zid. Provoci dezastre. 

Cu siguranţă mai implica și altceva, dar era mai 
bine decât nimic. Cel puţin Darrow se asigurase că 
aveau asemenea provizii. 

Aedion se ruga să nu aibă ocazia să le folosească. 
Turnurile vrăjitoarelor Morathului puteau să îi distrugă 
înainte ca armata inamică să ajungă măcar la una din 
cele două porți ale orașului. 

— Focul iadului ar fi ce ne-ar trebui cu adevărat, 
mormăi Ren. Asta i-ar ţine departe de porți. 

Și probabil i-ar fi topit și pe toţi cei dimprejurul lor. 

Aedion deschise gura ca să confirme când se 
încruntă. 

El studie câmpia, orizontul. 

— Spune-o! zise Ren. 

Aedion îl întoarse pe Ren spre intrarea în turn. 

— Trebuie să vorbim cu Rolfe. 


* 


Nu despre focul iadului la porțile din sud și vest. 
Nici pe departe. 

Aşteptară până la lăsarea întunericului, când 
spionilor Morathului le-ar fi fost imposibil să zărească 
micul grup care se furișa, kilometru după kilometru, pe 
câmpia Theralis. 

Îmbrăcaţi în haine de luptă negre, traversară 
câmpul care avea să redevină o baie de sânge. Când 
ajunseră la pietrele de hotar pe care Aedion și Ren le 
stabiliseră ziua, Aedion ridică o mână. 

Asasinii Tăcuți se ridicară la nivelul așteptărilor 

când llias le făcu semn, iar ei se împrăștiară. Printre 
aceștia erau și mycenienii lui Rolfe, cărând ce era mai 
greu. 

Dar femeia metamorfică fu cea care începu prima 
munca, transformându-se într-un viezure imens, mare 
cât un cal, care săpă pământul îngheţat cu labe 
puternice și îndemânatice. 

Mirosul sângelui ei umplu aerul, dar Lysandra nu se 
opri din săpat. 

lar după ce termină prima groapă, trecu la 
următoarea, lăsând grupul de Asasini Tăcuţi și 
mycenieni să își întindă capcana pe care apoi o 
îngropară. 

Vântul puternic șuiera pe lângă ei. Totuși, lucrară 
toată noaptea, profitând de fiecare minut. lar când 
terminară, dispărură înapoi în oraș, din nou invizibili. 


* 


Morathul apăru la orizont după o zi. 

Din cele mai înalte turnuri și pasarele ale 
castelului, toate rândurile care mărșăluiau puteau fi 
numărate. Unele după altele. 

Cu mâinile încă rănite și bandajate din cauză că 
săpase pământul înghețat, Lysandra stătea cu diverși 
aliați pe una dintre acele pasarele, Evangeline 
rămânându-i alături. 

— Sunt cam cincisprezece mii, spuse Ansel din 
Briarcliff când apăru încă un rând. Nimeni nu zise 
nimic. Douăzeci. 

— Nu cred că în Morath mai e vreun soldat, dacă 
acum sunt atât de mulți aici, șopti prințul Galan. 

Evangeline tremură, nu doar de frig, iar Lysandra o 
cuprinse cu un braț. Pe zidul pasarelei, Darrow și 

ceilalți lorzi din Terrasen vorbeau încet. Ca și când ar fi 
simţit atenţia Lysandrei, Darrow îi aruncă o privire 
încruntată, care apoi cobori spre Evangeline, palidă și 
tremurândă. Darrow nu spuse nimic, iar Lysandra nu se 
deranjă să pară amabilă înainte ca el să se întoarcă 
spre însoțitorii lui. 

— Sunt treizeci de mii, spuse Ansel. 

— Știm și noi să numărăm, zise Rolfe. 

Ansel ridică o sprânceană roșcată. 

— Chiar știți? 

În ciuda armatei care mărșăluia spre ei, Lysandra 
zâmbi. 

Rolfe își dădu ochii peste cap și continuă să 
privească armata care se apropia. 

— Nu au să ajungă decât la răsărit, cel mai curând, 
observă Aedion, cu chipul sumbru. 

Ea încă nu hotărâse ce formă să ia. Unde să lupte. 
Dacă ilkenii mai zburau printre ei, atunci ar fi ales 
trupul unui balaur, dar dacă trebuia să lupte în spaţii 
închise, atunci... nu luase nicio hotărâre. Nu o rugase 
nimeni să fie undeva anume, deși cu trei seri în urmă, 
faptul că Aedion îi ceruse să-l ajute în planul lor 
nebunesc fusese un răgaz rar în zilele astea de 
așteptare și înfrigurare. 

Ar fi acceptat cu bucurie să stea de pază, în locul 
să înfrunte ceea ce se apropia de ei. 

— Cincizeci de mii, spuse Ansel, aruncând o privire 
crispată spre Rolfe. 

Lysandra își înghiţi nodul din gât. Evangeline își lipi 
faţa de coastele Lysandrei. 

Apoi se zăriră turnurile vrăjitoarelor. 

Ca niște sulițe uriașe ieșind din orizont, apărură 
prin lumina gri a dimineţii. Erau trei, răspândite egal 
prin armata care continua să vină în urma lor. 

Chiar și Ansel încetă acum să numere. 

— Nu credeam c-o să fie atât de îngrozitor, șopti 
Evangeline, băgându-și mâinile în mantia groasă a 
Lysandrei. Nu credeam c-o să fie atât de rău. 

Lysandra o sărută în creștetul capului ei blond- 
roșcat. 

— N-o să păţești nimic! 

— Nu pentru mine mă tem, spuse Evangeline. Ci 
pentru prietenii mei. 

În ochii ei căprui-deschis străluceau lacrimi de 
groază, iar Lysandra șterse una înainte să privească 
turnurile vrăjitoarelor care avansau încet în direcţia lor. 
Nu știa cum s-o liniștească pe copilă. 

— În orice clipă, șopti Aedion, iar Lysandra își 
cobori privirea la câmpia înzăpezită. 

La siluetele care ieșiră de sub zăpadă, îmbrăcate în 
alb, cu săgeți aprinse în arcuri. Primele rânduri ale 
Morathului aproape ajunseră la ei, dar nu acești soldaţi 
erau ţinta lor. 

Lângă zid, Murtaugh apucă pietrele vechi când o 
siluetă care trebuia să fie Ren dădu un ordin. Săgeţile 
aprinse se înclinară și zburară, soldaţii Morathului 
ferindu-se sub scuturi. 

Ei nu se deranjară să se uite sub picioare. 

Și nici vrăjitoarele care își conduceau cele trei 
turnuri. 

Săgeţile aprinse loviră pământul cu o precizie 
mortală, mulţumită Asasinilor Tăcuţi care mânuiau 
acele arcuri, aterizând pe fitilele care intrau direct în 
gropile pe care le lăsaseră. Chiar în clipa în care 
turnurile vrăjitoarelor trecură peste ele. 

Sclipiri orbitoare împrăștiară marea neagră de 
soldaţi, urmate de o explozie puternică. 

Și de o ploaie de pietre care făcu toată armata 

Morathului să se întoarcă și să privească, asigurând 
diversiunea potrivită când Ren, Ilias și Asasinii Tăcuţi 
alergară pe jos spre caii albi ascunși în spatele unui 
morman de zăpadă. 

După ce sclipirile se stinseră și fumul dispăru, pe 
pasarelă se auzi un oftat de ușurare. 

Două dintre turnurile vrăjitoarelor se aflaseră 
direct deasupra gropilor. Gropi care fuseseră umplute 
cu reactivi chimici și pulberi care alimentau sulițele de 
foc ale lui Rolfe, apoi ascunse în pământ - așteptând o 
scânteie ca să le aprindă. 

Cele două turnuri zăceau acum distruse, balaurii 
lor fiind distruși sub ele, iar soldaţii striviţi sub pietrele 
căzute. 

Totuși, unul era încă în picioare, groapa cea mai 
apropiată de acesta explodând prea curând. Unul 
dintre balaurii care îl trăsese fusese lovit de resturile 
altui turn și zăcea mort sau rănit. 

lar cel de-al treilea turn rămas se oprise. 

Un corn răsună din rândurile inamicilor, iar armata 
se opri și ea. 

— Slavă zeilor! spuse Rolfe, plecându-și capul. 

Dar Aedion încă se uita la câmpie - la siluetele de 
pe caii care galopau spre zidurile Orynthului, 
asigurându-se că se întorceau cu toții. 

— Câtă vreme o să-i oprească asta? întrebă 
Evangeline. 

Toată lumea, inclusiv Darrow, se întoarse spre fată. 
Nimeni nu avea un răspuns. Nicio minciună de spus. 

Așadar, se întoarseră din nou spre armata adunată 
pe câmpia ale cărei margini îndepărtate se vedeau 
acum. 

— O sută de mii, anunță în șoaptă Ansel din 
Briarcliff. 

— Se poate... să arăţi o lume diferită? o întrebă 
Dorian pe Maeve când ajunseră din nou în camera lor 
din turn. 

Maeve se așeză pe un scaun, uitându-se în gol. 

— Da, folosind oglinzi. 

Dorian ridică o sprânceană. 

— Ai văzut și tu puterea oglinzilor vrăjitoarelor. Ce 
le-au făcut lui Aelin Galathynius și lui Manon Cioc- 
Negru. Cine crezi că le-a învăţat pe vrăjitoare să 
folosească o asemenea putere? Nu spiridușii. Ea râse 
încet. Și cum crezi că am putut să văd atât de departe, 
să aud vocile spionilor mei, tocmai din Doranelle? 
Există oglinzi pentru spionat, călătorit și ucis. Chiar și 
acum, Erawan le folosește în avantajul lui, în fața 
vrăjitoarelor Dinţi-de-fier. Cu turnurile vrăjitoarelor. 

Maeve râse ca o regină fără coroană. 

— li pot arăta ce vrea să vadă. 

Dorian deschise gura, apoi se gândi ce să spună. 

— O iluzie. Nu ai de gând să-i arăţi pe Orcus și 
Mantyx. 

Ea îi aruncă o privire rece. 

— E o scamatorie - cât intri în turn. 

— Nu pot intra. 

— Eu merg printre lumi, spuse Maeve. Am călătorit 
printre universuri. Crezi c-o să fie atât de greu să merg 
printre camere? 

— Ceva te-a împiedicat să mergi în Terrasen în toţi 
anii ăștia. 

Maeve își încordă maxilarul. 

— Brannon Galathynius era conștient de darurile 
mele de a mă mișca prin spaţiu. Protecţiile din jurul 

regatului său m-au împiedicat să o fac. 

— Ca să nu poți transporta armatele lui Erawan 
acolo. 

— Nu. Pot să intru doar pe jos, mergând. Oricum 
sunt prea mulţi ca să ţin deschis prea mult timp 
portalul. 

— Erawan este conștient de darul tău, deci foarte 
probabil a luat măsuri ca să își protejeze camera. 

— Da, iar eu mi-am petrecut timpul aici 
descoperindu-le. Nu e un vrăjitor atât de priceput pe 
cât se crede, zise și zâmbi cu infatuare. 

Totuși, Dorian o întrebă: 

— De ce nu ai făcut asta de la început? 

— Pentru că încă nu hotărâsem dacă merita riscul. 
Pentru că încă nu insistase să îmi aduc servitoarele 
aici, să fie doar niște soldaţi. 

— Ții la ele - la păienjeniţe. 

— Maiestate, ai să afli că prietenii loiali sunt un 
lucru rar, nu atât de ușor de sacrificat. 

— Prinţeselor ălora le-ai oferit șase dintre ele. 

— Și n-am să uit toată viaţa, spuse Maeve și o 
urmă de emoție îi dansă pe chip. Au plecat de 
bunăvoie. Asta îmi spun ori de câte ori le privesc acum 
și nu văd creaturile pe care le cunoșteam. Vor să mă 
ajute. Privirile lor se întâlniră. Nu toți valgii sunt răi. 

— Erawan este. 

— Da, spuse ea, iar ochii i se întunecară. El și fraţii 
lui... sunt cei mai răi dintre noi. Domină prin frică și 
suferinţă. Le plac asemenea lucruri. 

— Și ţie nu? 

Maeve își răsuci o șuviţă neagră pe un deget, fără 
să-i răspundă. 

Dorian continuă: 

— Deci ai să treci de protecţiile din camera lui 

Erawan, ai să-mi deschizi portalul, iar eu am să mă 
furișez înăuntru în timp ce îl distragi cu o iluzie despre 
fraţii lui. Se încruntă. După ce am să găsesc cheia, o 
să-și dea seama că l-ai înșelat. O să fim nevoiţi să 
plecăm repede. 

Ea zâmbi. 

— Și așa o să fie. O să plecăm unde le-ai ascuns pe 
celelalte. 

Dorian nu afișă nicio emoție. 

— Eşti sigură că n-o să știe că este păcălit? 

— Orcus este fratele lui, dar a fost și soțul meu. 
Iluzia o să fie destul de reală. 

Dorian se gândi. 

— Când acţionăm? 


La căderea nopții. 

Atunci îi spusese Maeve lui Erawan să se 
întâlnească. În acel moment dintre lumină și întuneric, 
când o forță ceda în faţa celeilalte. Când ea avea să 
deschidă un portal pentru Dorian de la o distanţă de 
câteva camere. 

În timp ce soarele apunea - nu că Dorian l-ar fi 
putut vedea cu norii și obscuritatea Morathului - se 
trezi uitându-se la zidul camerei lui Maeve. 

Îl părăsise în urmă cu câteva minute, aruncându-i 
doar o privire de rămas-bun. Işi plănuiseră calea de 
scăpare, cât și o alternativă. Totul trebuia să decurgă 
conform planului. 

lar trupul pe care îl avea acum, părul blond și ochii 
aurii... Dacă în turn ar fi intrat oricine în afară de 
Erawan, l-ar fi găsit ocupat de stăpânul lor. 

În sinea lui, n-avea loc pentru frică şi îndoială. Nu 

se gândea la colierele din piatră Wyrd de sub 
fortăreață sau la fiecare cameră și temniţă 
întortocheată pe lângă care trecuse. Întunericul se lăsă 
în afara camerei. 

Dorian dădu înapoi când pietrele deveniră tot mai 
întunecate - apoi dispărură. 

Duhoarea morţii, stricăciunii și urii pluti în aer, mult 
mai puturoasă decât în mormântul de la subsol. 

Aceasta ameninţă să îi înmoaie genunchii, dar 
Dorian scoase sabia Damaris. Își adună puterea și 
ridică mâna stângă, o lumină slabă și aurie strălucind 
din degetele lui. Foc. 

Rugându-se zeilor care s-ar fi obosit să îl ajute, 
Dorian intră prin portal. 


Capitolul 77 


Dorian nu știa la ce se așteptase de la camera unui 
rege valg, dar patul cu baldachin sculptat din lemn 
negru, lavoarul și biroul fuseseră în coada listei de 
presupuneri. 

Nimic extraordinar. Niciun tezaur cu arme vechi și 
furate sau bijuterii de familie, nicio  poţiune 
efervescentă sau cărţi de vrăji, nicio bestie care să 
mârâie în colţ. Niciun colier din piatră Wyrd. 

Un dormitor și nimic mai mult. 

El studie camera circulară uitându-se chiar și în 
casa scării. Aruncă o privire direct spre ușa de fier și 
străjerii postati afară. Nicio cămară. Nicio ușă secretă 
în podea. 

Deschise dulapul ca să găsească rânduri de haine 
curate. Niciunul dintre sertare nu conţinea nimic și nu 
avea compartimente ascunse. 

Dar el simţea acea prezenţă îngrozitoare din altă 

lume. O putea simţi peste tot în jurul lui... 

Un mic zgomot îl făcu să se întoarcă. 

Atunci se uită Dorian la pat. La ce ratase, lăsată 
între cearșafurile negre care aproape-i acopereau 
trupul firav. 

Tânăra femeie. Chipul îi era gol, inexpresiv. Totuși, 
ea se uită la el ca și când s-ar fi trezit. 

Era o fată brunetă și frumoasă, nu mai în vârstă de 
douăzeci de ani. Aproape geamăna lui Kaltain. 

Fierea îi arse gâtul. Și când fata se ridică mai mult, 
cearșafurile căzând ca să dezvăluie un corp gol și slab, 
un braţ prea subţire și o cicatrice hidoasă și purpurie în 
apropierea încheieturii mâinii... El își dădu seama de ce 
simţise prezenţa cheii prin fortăreață. Mișcându-se. 
Dispărând. g 

Se plimbase. Își urmărise stăpânul. Înrobitorul. 

Un colier din piatră neagră îi fusese prins la gât. 

Și totuși, stătea în patul acela răvășit uitându-se la 
el. 

Cu ochi goi... și suferinzi. 

El nu știa ce să spună. Era doar o liniște 
apăsătoare. 

Kaltain îl distrusese pe prințul valg din ea, dar 
cheia Wyrd o  înnebunise. li dăduse puterea 
îngrozitoare, dar îi distrusese mintea. 

Dorian se apropie de pat, lent și precaut. 

— Te-ai trezit, spuse el, forțându-și vocea să fie 
tărăgănată ca a regelui valg, știind că îl vedea pe 
răpitorul ei. 

Ea clipi. 

Dorian văzuse experimentele lui Erawan, ororile 
din temniţele lui. Totuși, această tânără atât de 
înfometată, vânătăile de pe pielea ei, obiectul infernal 
din braţul său, fiinţa nepământeană care împărţise 

patul cu ea... 

El îndrăzni să își întindă firul puterii. Acesta se 
apropie de braţul ei și se retrase. 

Da, cheia era acolo. 

Dorian se apropie mai mult, impunându-i să nu 
privească spre portalul din perete. 

Tânăra tremură - doar puţin. 

El se forţă să nu vomite. Să nu facă nimic altceva 
decât să se uite la ea, ordonându-i calm: 

— Dă-mi braţul! 

Ochii ei căprui îi studiară chipul, dar întinse brațul. 

Dorian aproape dădu înapoi clătinându-se când 
văzu rana infectată și venele negre care urcau din 
aceasta, purtându-și otrava în ea. Fără îndoială, așa 
arătase și rana lui Kaltain, fiind motivul pentru care 
cicatricea rămăsese, chiar și după moarte. 

Dar el o puse pe Damaris în teacă și îi luă braţul în 
mâini. 

Rece. Pielea ei era ca gheața. 

— Întinde-te! îi spuse Dorian. 

Ea tremură, dar îl ascultă. Pregătindu-se. Pentru el. 

Kaltain. Pe toți zeii, Kaltain. Ce suferise ea... 

Dorian își scoase cuțitul de la centură - cel dăruit 
de Sorel - și îl înclină deasupra braţului ei. Kaltain 
făcuse la fel ca să o elibereze, spusese Manon. 

Dar Dorian trimise un licăr de magie vindecătoare 
spre braţul ei, ca să o amorțească și să o aline. Tânăra 
se zbătu, dar el o ţinu ferm. Işi lăsă magia să 
strălucească prin ea. Fata gâfâi, arcuindu-se, iar Dorian 
profită de faptul că rămase brusc nemișcată ca să 
înfigă cuțitul, repede și îndemânatic. 

După trei mișcări, magia lui vindecătoare lucrând 
încă prin ea, calmând-o cât de mult posibil, iar ciobul 
însângerat fu în mâna lui, pulsându-și puterea goală și 

dezgustătoare în el. 

Ultima cheie Wyrd. 

El îi eliberă braţul, băgă cheia Wyrd în buzunar și 
se întoarse spre portal. 

Dar un braţ îl apucă pe al lui, slab și tremurând. 

Dorian se întoarse, ducând o mână spre Damaris, 
și o găsi uitându-se la el plângând. 

— Ucide-mă, șopti ea. Dorian clipi. Tu - tu l-ai 
împins înapoi. Nu se refera la cheie, ci la demonul din 
ea, își dădu el seama. Cumva, cu acea magie 
vindecătoare... Ucide-mă, spuse și începu să suspine. 
Te rog, ucide-mă! 

Damaris se încălzi în mâna lui. Adevăr. El se holbă 
îngrozit la ea. 

— Eu... nu pot. 

Ea dădu să-și apuce colierul de la gât ca și când ar 
fi vrut să îl scoată. 

— Te rog! suspină fata. Te rog! 

El nu avea timp să găsească o cale să scoată acel 
colier. Nici măcar nu era sigur că putea fi scos, fără 
inelul de aur pe care îl folosise Aelin în cazul lui. 

— Nu pot. 

Disperarea și agonia îi umplură ochii. 

— Te rog, fu tot ce spuse ea. Te rog. 

Damaris rămase caldă. Adevăr. Rugămintea era 
doar adevărul pur. 

Dar trebuia să plece - trebuia să plece acum. Nu o 
putea lua cu el. Știa că fiinţa din ea, oricât ar fi împins- 
o magia lui, ar fi ieșit din nou. ȘI i-ar fi strigat lui 
Erawan unde era el și ce furase. 

Ea plânse, trăgând cu mâinile de corpul ei rănit. 

— Te rog! 

Ar fi fost o îndurare să o ucidă? Ar fi fost o crimă 
mai gravă să o lase aici, cu Erawan? înrobită de el și 

demonul valg din ea? 

Damaris nu răspunse la întrebarea lui nerostită. 

lar el își îndepărtă mâna de sabie când își cobori 
privirea la fata care plângea. 

Manon ar fi ucis-o. Ar fi eliberat-o în singurul mod 
posibil. Chaol ar fi luat-o cu el și ar fi ignorat 
consecințele. Aelin... Nu știa ce ar fi făcut ea. 

„Cine vrei să fii?” 

Nu era niciunul dintre ei. Era doar el însuși. 

Da, un bărbat care cunoscuse pierderea și 
suferinţa, dar și unul care cunoscuse prietenia și 
bucuria. 

Pierderea și suferinţa nu îl distruseseră pe deplin. 
Fără ele, ar fi fost clipele de fericire la fel de clare? 
Fără ele, ar fi luptat atât de mult ca să se asigure că nu 
se repetau? 

„Cine vrei să fii?” 

Un rege demn de coroana lui. Un rege care urma 
să clădească din nou ce fusese distrus, în el și în 
ținuturile lui. 

Fata suspină neîncetat, iar Dorian duse mâna spre 
mânerul sabiei Damaris. 

Apoi se auzi trosnetul oaselor rupte. 

Într-o clipă, fata plângea; în următoarea, capul i se 
răsucise într-o parte, privind în gol. 

Dorian se întoarse, cu un țipăt pe buze când Maeve 
intră în cameră. 

— Consideră că este un dar de nuntă, Maiestate, 
spuse ea zâmbind. Ca să te scutesc să iei hotărârea 
asta. 

Și zâmbetul de pe chipul ei și mersul de prădător îi 
făcură magia să se adune. 

Maeve dădu din cap spre buzunarul lui. 

— Bine lucrat! 

Puterea ei întunecată sări asupra minţii lui. 
El nu avu șansa să o apuce pe Damaris înainte să 
cadă în plasa ei întunecată. 

Era în camera lui Erawan și totuși, nu era. 

Maeve îi spuse mieros: 

— Cheia, te rog! 

Dorian băgă mâna în buzunar, după ciobul 
dinăuntru. 

— Și apoi o să le recuperăm pe celelalte, continuă 
ea și făcu semn spre portalul prin care veniseră 
amândoi. El o urmă, scoțând ciobul din buzunar. Am 
plănuit niște lucruri minunate pentru noi, Maiestate! 
Pentru uniunea noastră. Cu ajutorul cheilor, te-aș putea 
ține mereu tânăr. Și cu puterea ta, aproape fără 
pereche, nici măcar cu a lui Aelin Galathynius, o să ne 
protejezi de oricine ar putea încerca să revină vreodată 
în lumea asta. 

Intrară în camera lor și o fluturare a mâinii lui 
Maeve făcu portalul să dispară. 

— Repede! îi ordonă ea. Plecăm! Balaurul 
așteaptă. 

Dorian se opri în mijlocul camerei. 

— Nu crezi că este nepoliticos să plecăm fără să 
lăsăm un bilet? 

Maeve se întoarse spre el, dar prea târziu. 

Prea târziu, când ghearele pe care și le înfipse în 
mintea lui se afundaseră. Ca o flacără, fierbinte și 
sfârâitoare, se apropie de o parte din ea pe care o 
lăsase liberă fără să vrea încercând să îl prindă. 

O capcană într-o capcană. Una pe care o crease 
din clipa în care o văzuse în ea. Fusese un truc simplu. 

Să își transforme mintea, ca și când și-ar fi transformat 
corpul; să o facă să vadă un lucru când se uita 
înăuntru. 

Să o facă să vadă ce voia ea să creadă: că o invidia 
Și o disprețuia pe Aelin; disperarea și nesăbuinţța lui 
naivă. Işi lăsase mintea să devină așa ceva, 
ademenind-o înăuntru. Și de fiecare dată când se 
apropiase, crezând în acele scăpări ale puterii lui, 
magia lui o studiase pe a ei - la fel cum studiase 
fărâma de metamorfozare a lui Cyrene, tot așa își 
însușise și abilitatea lui Maeve de a se furișa în mintea 
cuiva, acaparând-o. 

Fusese nevoit doar să o aștepte să acţioneze, să-i 
permită să întindă capcana pe care ar fi închis-o ca să 
îl lege pentru totdeauna de ea. 

— Tu... 

Un zâmbet de-al lui, și Maeve nu mai putu vorbi. 

Dorian spuse în prăpastia întunecată a minţii ei: 
„Cândva am fost sclav. Doar nu credeai c-o să mai 
permit vreodată să fiu din nou sclav, nu-i așa?” 

Ea se zbătu, dar el o ţinu ferm. „Ai să mă 
eliberezi”, spuse furioasă, iar vocea nu era cea a unei 
frumoase regine, ci ceva urât și rece. Înfometat și 
odios. 

„Eşti bătrână ca pământul și totuși, ai crezut că am 
să-ţi accept oferta”. 

El chicoti, lăsând o parte din focul lui să o ardă. 
Maeve ţipă tăcut și neîncetat în minţile lor. 

„Sunt surprins că ai căzut în capcana mea!” 

„Am să te ucid pentru asta!” 

„Nu şi dacă te ucid eu primul!” 

-Focul lui deveni o fiinţă vie, înfășurându-i gâtul alb. 
In lumea reală, unde existau trupurile lor. 

„Mi-ai rănit prietena, spuse el cu un calm mortal. 

N-o să-mi fie prea greu să te ucid pentru asta!” 

„Asta e regele care vrei să fii? Unul care torturează 
o femeie lipsită de apărare?” 

El râse din nou. 

„Nu ești lipsită de apărare. Și dacă aș putea, te-aș 
închide veșnic într-o cutie de fier”. 

Dorian se uită spre ferestre și noaptea de dincolo 
de ele. Trebuia să plece - repede, dar tot îi spuse: 
„Regele care-mi doresc să fiu este opusul a ce ești tu”. 

El zâmbi la Maeve. „Şi este o singură vrăjitoare 
care o să-mi fie regină”. 

Un geamăt vui prin muntele de sub ei. Morathul se 
cutremură. 

Maeve căscă ochii tot mai mult. 

Un trosnet mai puternic decât un tunet răsună prin 
pietre. Turnul se clătină. 

Dorian zâmbi. 

„Doar nu credeai că mi-am petrecut toate orele 
alea căutând numai cheia, nu-i așa?” 

Nu intenţiona să mai permită ca acea încăpere a 
colierelor să existe încă o zi. Nici măcar o zi. 

Așadar, dărâmase toată fortăreaţa de deasupra 
acesteia. 

Nu fusese greu. Mici părti din magia lui, de gheaţă 
rece, se strecuraseră printre crăpăturile fundaţiei 
Morathului, măcinând piatra veche. Puțin câte puţin, o 
rețea a instabilității crescând cu fiecare hol și cameră 
în care căuta; până când toată jumătatea estică a 
fortăreței se aflase în echilibru doar mulțumită voinţei 
lui. 

Până acum. Până când un gând îi făcuse magia să 
se extindă printre crăpături, distrugându-le. 

Și astfel, Morathul începuse să se năruie. 

Zâmbindu-i lui Maeve, Dorian se retrase. Se 

retrase, chiar dacă nu-i eliberă mintea. 
Turnul se cutremură din nou. Lui Maeve i se poticni 


respirația. 
„Nu mă poţi lăsa așa! Dacă o să mă găsească, el o 
să mă ia...” „Așa cum m-ai fi luat pe mine?” 


Dorian se transformă într-o cioară, zburând prin 
cameră. 

Morathul scârțâi din nou și peste acesta se ridică 
un țipăt de furie, atât de asurzitor și nepământean 
încât îi făcu oasele să tremure. 

„Spune-i lui Erawan, zise Dorian oprindu-se pe 
pervazul ferestrei, că am făcut-o pentru Adarlan”. 

Pentru Sorscha și Kaltain și toţi cei distruși de 
acesta. Așa cum fusese distrus și Adarlanul. 

Dar din ruine, ar fi putut fi clădit din nou. Dacă nu 
de el, atunci de alţii. 

Poate avea să fie primul și singurul lui dar pentru 
Adarlan, ca rege: un nou început, dacă supravieţuiau 
acestui război. 

Țipetele umplură holurile. El ţinuse minte unde 
lucrau și locuiau servitorii umani. Fugind, aveau să afle 
că holurile lor ar fi rămas stabile până ar fi ieșit toți. 

„Te rog! îl imploră Maeve, ridicându-se în genunchi 
cu greu în timp ce turnul se clătină din nou. Te rog!” 

Trebuia să-l lase pe Erawan să o găsească și să o 
condamne la viața pe care ea o hărăzise pentru el. 
Pentru Aelin. 

Maeve se ghemui în genunchi, cu mintea și 
puterea captive, așteptând disperată pe regele 
întunecat de care încercase atât de mult să scape sau 
ca fortăreaţa să se prăbușească în jurul ei. 

Știa că avea să regrete, că ar fi trebuit să o ucidă. 
Dar să o condamne la ce suferise el... 

Nu ar fi dorit nimănui așa ceva, chiar dacă i-ar fi 

costat acest război. 

Nu credea că asta îl făcea slab. Nici pe departe. 

Dincolo de fereastră, vrăjitoarele Dinţi-de-fier 
țâșniră spre înaltul cerului, balaurii ţipând când pietrele 
Morathului începură să cedeze. In valea de dedesubt, 
armata se opri ca să privească muntele ce se contura 
deasupra lor, turnul care se cutremura în vârful 
acestuia. 

„Te rog!” spuse Maeve din nou. La câteva niveluri 
sub ei, încă un strigăt de furie răsună din Erawan - 
acum mai aproape. 

Așadar, Dorian zbură în noaptea haotică. 

Strigătul tăcut de disperare al lui Maeve îl urmă 
tocmai până spre piscurile de deasupra Morathului și 
acel afloriment - spre cele două chei Wyrd îngropate 
sub șist. 

Abia își putea aminti propriul nume când le băgă în 
alt buzunar; când toate cele trei chei Wyrd îl 
împovărară acum. 

Apoi se întoarse în mintea care era încă legată de a 
lui. 

Era simplu ca o incizie să taie legătura dintre 
minţile lor... și să taie o altă parte din ea. 

Să lege darurile care îi permiteau să sară între 
lumi. Să deschidă acele portaluri. 

„Nu mai mergi printre lumi, spuse el când magia 
lui brută o transformă pe a ei și îi schimbă însăși 
esenţa. Îţi sugerez să investești într-o pereche bună de 
încălțări”. 

După aceea, îi eliberă mintea lui Maeve. 

Un țipăt odios și nesfârșit fu singurul răspuns. 

Dorian se transformă din nou, devenind mare și 
rău, doar un balaur care zbura spre nord ca să aducă 
provizii legiunii aeriene. 

Un rege - putea să fie un rege al Adarlanului în 
ultimele lui zile, să șteargă pata și putreziciunea care 
devenise. Ca să poată să o ia de la capăt și să devină 
cine voia să fie. 

Dorian prinse un vânt puternic, zburând rapid. 

lar când se uită în urma lui, la muntele și valea 
care duhneau a moarte, la locul unde începuseră atât 
de multe lucruri îngrozitoare, Dorian zâmbi și dărâmă 
turnurile Morathului. 

Yrene ura trecătoarea Ferian. Ura aerul rarefiat 
dintre cele două piscuri imense, ura oasele și dejecţiile 
balaurilor împrăștiate pe solul stâncos, ura duhoarea 
care ieșea din deschizăturile care fuseseră cioplite în 
munți. 

Cel puţin era pustie. Deși ei nu hotărâseră încă 
dacă asta era o binecuvântare. 

Cele două armate umpleau acum trecătoarea, 
soldaţii lui Hasar pregătindu-se deja să traverseze din 
nou râul Avery spre pădurea din Oakwald. Acea 
călătorie avea să dureze o veșnicie, chiar și cu rukhinii 
care cărau căruțele și proviziile mai grele. lar apoi 
trebuiau să înainteze spre nord prin pădure, mergând 
pe drumul vechi de-a lungul braţului nordic al râului 
Avery. 

— Dă-mi cuțitul de acolo, îi spuse Yrene lui lady 
Elide, arătând cu capul spre trusa ei de provizii. 

intins pe o pătură pe fundul unei căruţe acoperite, 
un soldat Darghan zăcea inconștient, transpiraţia rece 
adunându-i-se pe frunte. Nu fusese consultat de o 
vindecătoare după ce căpătase o tăietură la coapsă în 
lupta pentru Anielle, iar când căzuse de pe cal în 

dimineaţa asta, fusese adus aici. 

Mâinile lui Elide rămaseră ferme când luă cuțitul 
subţire și i-l dădu lui Yrene. 

— O să-l trezească? întrebă ea în timp ce Yrene se 
aplecă peste războinicul inconștient și examină rana 
infectată care era destul de urâtă încât să întoarcă pe 
dos majoritatea stomacurilor. 

— Magia mea îl ţine adormit. Yrene înclină cuțitul. 
O să rămână adormit până am să-l trezesc. 

Elide, spre meritul ei, nu vomită când Yrene începu 
să curețe rana, îndepărtând părţile moarte și infectate. 

— Nici urmă de infecţie la sânge, slavă zeilor! 
spuse Yrene când pânza de lângă bărbat se acoperi cu 
resturi putrede. Dar o să fie nevoie să îi dăm o fiertură 
specială ca să ne asigurăm. 

— N-ar putea magia ta să îl cerceteze? 

Elide aruncă pânza murdară în cel mai apropiat coș 
de gunoi și întinse alta. 

— Poate și o s-o facă, spuse Yrene, reprimându-și 
greața când duhoarea rănii îi umplu nările, dar s-ar 
putea să nu fie suficient, dacă infecția vrea să apară cu 
adevărat. 

— Vorbești despre boli ca și când ar fi fiinţe vii. 

— Chiar sunt, într-o oarecare măsură, zise Yrene. 
Cu propriile lor secrete și temperamente. Câteodată 
trebuie să le păcălești, la fel cum ai face cu orice 
dușman. 

Yrene luă lampa cu oglinzi de lângă pat și reglă 
plăcile dinăuntru ca să concentreze o rază de lumină 
asupra tăieturii infectate. Când strălucirea nu mai 
dezvălui alte semne de piele putrezită, lăsă jos lampa 
și cutitul. 

— Nu a fost pe cât de grav mă aşteptam, 
recunoscu ea și își întinse mâinile deasupra rănii 

însângerate. 

Căldura și lumina se ridicară dinăuntrul ei ca o 
amintire a verii în trecătoarea friguroasă de munte, iar 
când mâinile îi străluciră, magia o călăuzi prin trupul 
bărbatului. Aceasta circulă prin sânge, tendoane și 
oase, lipind și reparând, ascultând durerile și febra 
care acum erau agresive. Calmându-le. Făcându-le să 
dispară. 

Gâfâia când termină, dar respiraţia bărbatului se 
calmase, iar transpiraţia de pe fruntea lui se uscase. 

— Extraordinar, șopti Elide, holbându-se la piciorul 
acum neted al războinicului. 

Yrene doar întoarse capul într-o parte și vomită în 
găleata de gunoi. 

Elide sări în picioare. 

Dar Yrene ridică o mână, ștergându-se la gură cu 
cealaltă. 

— Pe cât de minunat este să știu că am să fiu 
mamă, realităţile primelor câteva luni... nu sunt 
minunate. 

Elide șchiopătă spre cana cu apă de băut și-i turnă 
o cană. 

— Poftim! Pot să îți mai aduc ceva? Poţi să îţi 
vindeci propria boală sau trebuie să o facă altcineva? 

Yrene bău apa, lăsând-o să spele fierea amară. 

— Vomitatul este un semn că lucrurile evoluează în 
privinţa copilului, spuse și-și atinse pântecul. Nu este 
ceva ce poate fi cu adevărat vindecat, asta dacă nu 
cumva am lângă mine o vindecătoare zi și noapte, care 
să-mi domolească greața. 

— S-a înrăutățit atât de mult? 

Elide se încruntă. 

— Proastă sincronizare, știu. Yrene oftă. Cea mai 
bună alegere este ghimbirul - orice cu ghimbir. Pe care 

aș prefera să îl păstrez pentru momentele în care-i 
supără stomacul pe soldaţii noștri. Și menta poate 
ajuta. Ea gesticulă spre desagă. Am niște frunze uscate 
acolo. Dacă pui câteva într-o cană cu apă fierbinte, îţi 
revii. 

În spatele lor, un cuptoraș încălzea un ceainic 
menit să dezinfecteze proviziile, în loc să fie folosit la 
făcutul ceaiului. 

Elide se mișcă imediat, iar Yrene urmări în tăcere 
în timp ce ea pregăti un ceai. 

— Ştii, ţi-aș putea vindeca piciorul. 

Elide se opri cu o mână întinsă spre ceainic. 

— Serios? 

Yrene așteptă ca ea să-i dea o cană cu ceai de 
mentă înainte să facă semn din cap spre cizmele ei. 

— Pot să îţi văd rana? 

Elide ezită, dar se așeză pe un taburet lângă Yrene 
și își scoase cizma, apoi ciorapul. 

Yrene studie osul sucit, acoperit de cicatrice. Elide 
îi povestise în urmă cu câteva zile de ce avea rana. 

— Ești norocoasă că nu te-ai ales cu o infecţie! 

Yrene sorbi din ceai, îl consideră prea fierbinte și îl 
lăsă deoparte înainte să își atingă ușor poala. Elide 
ascultă, punându-și piciorul pe coapsa lui Yrene. Ea 
atinse cu atenţie cicatricile și oasele deformate, magia 
ei făcând același lucru. 

Brutalitatea rănii o lăsă pe Yrene cu respiraţia 
tăiată și o făcu să scrâșnească din dinţi, știind cât de 
tânără fusese Elide, cât de insuportabilă era durerea - 
știind că însuși unchiul ei îi făcuse asta. 

— Ce este în neregulă? șopti Elide. 

— Nimic - adică, în afară de ce știi deja. 

O asemenea cruzime era de neiertat. 

Yrene își retrase magia, dar își ţinu mâinile pe 

glezna lui Elide. 

— Rana asta ar avea nevoie de câteva săptămâni 
de tratament și, în situaţia asta, nu cred că putem să 
ne ocupăm de ea. Elide dădu din cap. Dar, dacă 
supraviețuim războiului, te pot ajuta, dacă vrei. 

— Cum anume? 

— Sunt două metode, spuse Yrene lăsând o parte 
din magia ei să intre în piciorul lui Elide, calmând 
mușchii dureroși, locurile unde osul se freca de os. 
Tânăra oftă. Prima este cea mai grea. Ar trebui să îţi 
refac piciorul și glezna complet. Adică ar trebui să rup 
osul, să scot părţile vindecate sau lipite greșit și să le 
fac să crească din nou. Nu ai putea să mergi în timpul 
ăsta și, chiar cu ajutorul pe care ţi l-aș putea oferi 
pentru durere, recuperarea ar fi agonizantă. Nu pot 
ocoli adevărul. Aș avea nevoie de trei săptămâni să îţi 
desfac oasele și să le pun la loc, dar tu ai avea nevoie 
de cel puţin o lună de odihnă și să înveţi din nou să 
mergi. 

Elide se albi. 

— Și cealaltă metodă? 

— Cealaltă metodă ar fi nu să te vindec, ci să îţi 
dau o alifie - ca aceea pe care ai spus că ţi-a dat-o 
Lorcan - ca să îţi aline durerea. Dar te avertizez: 
durerea nu o să dispară complet. La cum ţi se freacă 
oasele - ea atinse ușor locul de deasupra piciorului lui 
Elide, apoi pe cel de lângă degete - artrita deja se 
instalează. Pe măsură ce oasele continuă să se frece, 
artrita și durerea pe care le simţi când mergi se vor 
agrava. Peste câţiva ani - poate cinci sau zece, este 
greu de spus - s-ar putea să ai niște dureri atât de 
mari încât nu o să te mai ajute nicio alifie. 

— Așadar, oricum aș avea nevoie să mă vindec. 

— Depinde de tine dacă vrei să te vindec. Vreau 

doar să ai o idee mai clară despre ce te așteaptă. Ea 
zâmbi. Tu decizi cum vrei să înfrunţi situaţia. 

Yrene o bătu ușor pe Elide pe picior, iar ea îl lăsă 
din nou pe podea înainte să își pună la loc ciorapul și 
cizma. Mișcări ușoare și eficiente. 

Yrene sorbi din ceai, destul de rece acum ca să fie 
băut. Verva proaspătă a mentei o străbătu, limpezindu- 
i mintea și calmându-i stomacul. 

— Nu știu dacă pot înfrunta din nou durerea aia, 
spuse Elide. 

Yrene dădu din cap. 

— Cu o rană ca asta, ar trebui să înfrunţi multe 
lucruri din tine. Ea zâmbi spre intrarea în căruţă. Eu și 
soţul meu tocmai am trecut împreună printr-o 
asemenea călătorie. 

— A fost greu? 

— Incredibil. Dar el a reușit. Am reușit împreună. 

Elide se gândi, apoi ridică din umeri. 

— Presupun că mai întâi va trebui să supraviețuim 
războiului. Dacă supraviețuim... atunci putem vorbi 
despre asta. 

— De acord! 

Elide se încruntă la tavanul căruței. 

— Mă întreb ce au aflat acolo. 

În Omega și Colţul Nordic, unde Chaol și ceilalţi se 
întâlneau acum cu crescătorii și fermierii care fuseseră 
lăsaţi în urmă. 

Yrene nu voia să știe mai mult de atât, iar Chaol 
nu-i spusese cum anume aveau să scoată informaţiile 
de la acești oameni. 

— Sper că vizita noastră în locul ăsta îngrozitor e 
utilă la ceva, mormăi Yrene, apoi bău restul ceaiului. 

Cu cât mai curând plecau, cu atât mai bine. 

Era ca și când zeii ar fi râs de ea - de amândouă. O 

bătaie în ușile căruţei o făcu pe Elide să șchiopăteze 
spre ele, chiar înainte să apară Borte, neobișnuit de 
serioasă. 

Yrene se pregăti, dar Elide fu cea căreia i se adresă 
călăreaţa păsării ruk. 

— Trebuie să mă însoţești! spuse Borte cu 
respiraţia tăiată. 

În spatele fetei aștepta Arcas, cu o rândunică pe 
șa. Falkan Ennar. Nu un însoțitor, își dădu seama 
Yrene, ci un protector în plus. 

Elide întrebă: 

— Ce s-a întâmplat? 

Borte se mișcă; nerăbdătoare sau neliniștită, Yrene 
nu știa. 

— Au găsit pe cineva în munţi. Vor să urci acolo - 
să decizi ce să faci cu el. 

Elide înţepenise complet. 

— Pe cine? întrebă Yrene. 

Borte strânse din buze. 

— Pe unchiul ei. 


Elide se întrebă dacă Borte s-ar fi ferit mereu de ea 
în caz că ar fi vomitat pe Arcas. Într-adevăr, în timpul 
zborului rapid și abrupt spre podul dintre Omega și 
Colțul Nordic, tot ce reuși să facă fu să nu vomite pe 
penele păsării. 

— L-au găsit ascunzându-se în Colţul Nordic, 
spusese Borte înainte să o urce pe Elide în șa, Falkan 
zburând deja spre versantul abrupt al trecătorii. 
Încerca să pretindă că este dresor de balauri, dar un alt 
dresor l-a dat de gol. Regina Aelin te-a chemat imediat 
ce l-au prins. Adică pe unchiul tău, nu pe dresor. 

Elide nu reușise să răspundă, dând doar din cap. 

Vernon era aici. În trecătoare. Nu în Morath cu 
stăpânul lui, ci aici. 

Gavriel și Fenrys așteptau când Arcas ateriză în 
deschizătura cavernoasă din Colţul Nordic. Rocile 
cioplite brut se conturau ca un bot deschis, duhoarea a 
ceea ce era înăuntru întorcându-i din nou stomacul pe 
dos. Mirosea a carne putredă și mai rău de atât. A valg, 
fără îndoială, dar și a ură, cruzime și coridoare înguste 
și lipsite de aer. 

Cei doi masculi Fae veniră lângă ea când intrară. 
Nici urmă de Lorcan sau Aelin. Sau de unchiul ei. 

Bărbaţii zăceau morţi pe unele dintre coridoarele 
pe care Fenrys și Gavriel o conduseră, uciși în somn de 
rukhini. Din niciunul nu curgea sânge negru, dar tot 
emanau aceeași duhoare ca ei, de parcă locul le-ar fi 
infectat sufletele. 

— Ei sunt acolo sus, spuse încet Gavriel. 

Lui Elide începură să îi tremure mâinile, iar Fenrys 
puse o mână pe umărul ei. 

— Este bine legat. 

Ea știa că nu doar cu funii sau lanţuri. Foarte 
probabil cu foc și gheaţă și poate chiar cu puterea 
întunecată a lui Lorcan. 

Dar asta nu o împiedica să tremure, să se simtă 
fragilă și neînsemnată când cotiră și îi văzură pe Aelin, 
Rowan și Lorcan stând în faţa unei uși închise. La mică 
distanţă pe hol așteptau Nesryn și Sartag, împreună cu 
lordul Chaol. Lăsându-i să hotărască singuri ce să facă. 

Lăsând-o pe Elide să decidă. 

Chipul serios al lui Lorcan era înţepenit de furie, 
ochii lui profunzi fiind ca niște bălți reci și întunecate. 
El spuse încet: 

— Nu trebuie să intri acolo. 

— Te-am adus aici, spuse Aelin, întruchiparea furiei 
controlate, ca să poţi alege ce să facem cu el. Dacă 
vrei să-i vorbești înaintea noastră. 

După o privire la cuţitele de la centura lui Rowan și 
a lui Lorcan, la felul în care regina își îndoi degetele, 
Elide își dădu seama ce fel de discuţie intenționau să 
poarte cu unchiul ei. 

— Adică să obţineţi informaţii torturându-l? 

Ea nu îndrăzni să se uite în ochii lui Aelin. 

— Înainte să primească tot ce merită, mormăi 
Lorcan. 

Elide se uită între masculul pe care îl iubea și 
regina pe care o slujea. lar șchiopătatul ei nu păruse 
niciodată atât de pronunţat, atât de evident, când se 
apropie un pas. 

— Ce caută aici? 

— Încă nu ne-a spus, zise Rowan. Și chiar dacă nu 
i-am confirmat că ești aici, bănuiește asta. Aruncă o 
privire spre Lorcan. Tu hotărâăști, lady! 

— Pentru că o să-l ucideţi oricum? 

— Vrei să o facem? o întrebă Lorcan. 

În urmă cu câteva luni, ea i-o spusese, iar Lorcan 
fusese de acord să o facă. Asta înainte ca Vernon și 
ilkenii să o fi răpit - înainte de noaptea în care fusese 
dispusă să accepte moartea, în loc să meargă cu el în 
Morath. 

Elide se gândi. Ei tăcură. 

— Aş vrea să discut cu el înainte să îi decidem 
soarta. 

O plecăciune a lui Lorcan fu singurul lui răspuns 
înainte să deschidă ușa din spatele său. 

Torţele licăriră, camera fiind goală cu excepţia unei 
mese de lucru lipite de un zid. 

Și a unchiului ei, legat cu lanțuri groase, așezat pe 

un scaun de lemn. 

Podoabele îi erau uzate și părul negru era 
neîngrijit, ca și când s-ar fi luptat când îl legaseră. Intr- 
adevăr, sângele i se usca pe una din nări, având nasul 
umflat. 

Spart. 

O privire în dreapta ei îi confirmă că era sângele de 
pe mâinile lui Lorcan. 

Vernon își îndreptă spatele când Elide se opri la 
câţiva metri distanţă, ușa închizându-se, Lorcan și 
Aelin fiind la câţiva pași în spate. Ceilalţi rămaseră pe 
hol. 

— Ce tovarăși grozavi ai zilele astea, Elide! 
exclamă Vernon. 

Acea voce. Chiar și cu nasul spart, acea voce 
mieroasă și oribilă îi dădea senzaţia unor gheare pe 
piele. 

Dar Elide rămase cu bărbia ridicată, fixându-l pe 
unchiul ei cu privirea. 

— Ce cauţi aici? 

— Mai întâi lași bruta să mă atace, spuse tărăgănat 
Vernon, dând din cap spre Lorcan, apoi o trimiţi pe fata 
drăguță ca să mă facă să vorbesc? El zâmbi spre Aelin. 
Este o tehnică de-a ta, Maiestate? 

Aelin se rezemă de zidul din piatră, băgându-și 
mâinile în buzunare. Pe chipul ei nu se citea nimic 
uman, deși Elide observă cum se mișcau mâinile ei, 
chiar și în buzunare. 

Legate în lanţuri. Rănite. 

În urmă cu doar câteva săptămâni, regina fusese în 
locul lui Vernon. lar acum părea că se afla aici din pură 
voinţă. Stătea aici, gata să scoată informaţii de la 
Vernon, de dragul lui Elide. 

Asta o întări suficient pe Elide încât să îi spună 

unchiului ei: : 

— Clipele îți sunt numărate. Iți sugerez să le 
folosești cu înţelepciune. 

— Nemiloasă! Vernon rânji dispreţuitor. Până la 
urmă, e adevărat că-ți curge prin vene sânge de 
vrăjitoare. 

Ea nu putea suporta să fie în camera asta cu el, să 
respire același aer cu bărbatul care zâmbise în timp ce 
tatăl ei fusese executat, când o încuiase în turn pentru 
zece ani. Când o atinsese pe Kaltain, făcuse probabil 
lucruri mult mai rele, apoi încercase să o vândă pe 
Elide lui Erawan pentru reproducere. 

— De ce? întrebă ea. 

Era singura întrebare la care se putea gândi de 
fapt și care conta cu adevărat. 

— De ce ai făcut toate astea? 

— De vreme ce clipele îmi sunt numărate, spuse 
Vernon, cred că nu contează ce îţi spun. Un mic 
zâmbet îi strâmbă buzele. Pentru că am putut, zise 
unchiul ei. Lorcan mormăi. Pentru că fratele meu, tatăl 
tău, a fost o brută nesuferită, pe care singurul lucru 
care l-a recomandat drept conducător a fost ordinea în 
care ne-am născut. O brută războinică, spuse Vernon 
cu năduf, rânjind dispreţuitor spre Lorcan. Spre Elide. 
Se pare că ai moștenit și tu preferinţele mamei tale. El 
dădu dezgustat din cap. Ce păcat! Știi, ea era de orară 
frumuseţe. Ce păcat că a fost ucisă, apărând-o pe 
Maiestatea Sa! Căldura izbucni prin cameră, dar chipul 
lui Aelin rămase nemișcat. Și-ar fi putut găsi locul în 
Perranth dacă nu ar i... 

— Destul! spuse Elide încet, dar nu fără vlagă. Mai 
făcu un pas spre el. Deci erai invidios. Pe tatăl meu. li 
invidiai puterea și talentul. Îi invidiai soţia. Vernon 
deschise gura, dar Elide ridică o mână. Incă nu am 

terminat! 

Vernon clipi. 

Elide își păstră respiraţia calmă, umerii drepți. 

— Nu-mi pasă de ce ești aici! Nu-mi pasă ce vor ei 
să îţi facă! Dar vreau să știi că după ce am să ies din 
camera asta, nu am să mă mai gândesc niciodată la 
tine. Numele tău o să fie șters din Perranth, Terrasen și 
Adarlan. N-o să se mai audă nimic de tine. Ai să fii 
uitat! 

Vernon se albi - doar puţin. Apoi zâmbi. 

— Șters din Perranth? Spui asta ca și când nu ai ști, 
lady Elide. El se aplecă înainte cât îi permiteau 
lanţurile. Perranthul este acum în mâinile Morathului. 
Orașul tău a fost prădat. 

Cuvintele se unduiră prin ea ca o lovitură, și chiar 
și Lorcan inspiră profund. 

Vernon se rezemă, îngâmfat ca o pisică. 

— Hai, șterge-mă atunci! Având în vedere molozul, 
n-o să-ţi fie greu s-o faci! 

Perranthul căzuse în mâinile Morathului. Elide nu fu 
nevoită să se uite peste umăr ca să știe că ochii lui 
Aelin aproape străluceau. Era mai grav decât 
anticipaseră ei. Trebuiau să se miște repede. Să plece 
cât mai curând spre nord. 

Așadar, Elide se întoarse spre ușă, Lorcan 
înaintând ca să i-o deschidă. 

— Asta e tot? întrebă Vernon. 

Elide se opri și se întoarse încet. 

— Ce altceva ţi-aș putea spune? 

— Nu mi-ai cerut detalii, rosti și zâmbi din nou ca 
un șarpe, încă nu ai aflat cum joc jocul, Elide. 

Elide zâmbi la rândul ei. 

— Nu mai vreau să aud nimic de la tine, zise și se 
uită la Lorcan, Aelin și tovarășii lor adunaţi pe hol. Dar 

ei încă au întrebări. 

Chipul lui Vernon căpătă culoarea laptelui stricat. 

— Vrei să mă lași în mâinile lor, complet lipsit de 
apărare? 

— Eu eram fără apărare când ai permis ca piciorul 
meu să rămână nevindecat, spuse ea, cuprinsă de un 
soi calm. Atunci eram un copil și am supraviețuit. Tu 
ești om în toată firea. Zâmbi din nou. Să vedem dacă ai 
să reușești și tu! 

Ea nu încercă să își ascundă șchiopătatul când ieși 
afară, când surprinse privirea lui Lorcan și văzu 
mândria din ochii lui. 

Nu auzise nicio șoaptă a vocii care o îndrumase. Nu 
de frică, ci... Poate că nu avea nevoie de Anneith, 
Stăpâna Înţelepciunii. Poate zeiţa știuse că prezența sa 
nu mai era necesară. 


Aelin știa că, la cuvântul ei, Lorcan i-ar fi sfâșiat 
gâtul lui Vernon. Sau poate ar fi început rupându-i 
oasele. 

Sau jupuindu-l de viu, așa cum îi făcuse Rowan lui 
Cairn. 

Când o urmă pe Elide, doamna din Perranth 
ținându-și încă fruntea sus, Aelin se forță să își calmeze 
respiraţia, să se pregătească pentru ce urma. Putea să 
treacă peste asta. Să depășească tremuratul mâinilor 
și transpiraţia rece de pe spate. Să afle ce aveau 
nevoie; putea găsi o cale să suporte următoarea 
sarcină. 

Elide se opri pe hol, Gavriel, Rowan și Fenrys 
apropiindu-se un pas. Nici urmă de Nesryn, Chaol sau 
Sartaqg, deși foarte probabil un strigăt i-ar fi chemat în 

cuibul infect. 

Pe toți zeii, ce duhnea locul ăsta! Ce senzație îți 
dădea! 

În ultima oră, se gândise dacă pentru sănătatea și 
stomacul ei merita să revină la forma umană - la 
simţul redus al mirosului pe care i-l oferea. 

— Nu-mi pasă ce faceţi cu el, zise Elide mai mult 
pentru sine. 

— Îți pasă dacă scapă cu viaţă? o întrebă Lorcan cu 
un calm mortal. 

Elide studie masculul îndrăgostit de ea. 

— Nu. „Bun”, aproape spuse Aelin. 

— Dar s-o faceţi repede, adăugă Elide. Lorcan 
deschise gura. Elide scutură din cap. Așa și-ar dori 
tata. 

„Pedepsește-i pe toţi!” o făcuse Kaltain pe Aelin să- 
i promită cândva. lar Vernon, din ce îi povestise Elide 
lui Aelin, părea să fi fost în capul listei lui Kaltain. 

— Mai întâi trebuie să îl interogăm, spuse Rowan. 
Să vedem ce știe. 

— Atunci, ocupați-vă de asta! zise Elide. Dar când 
vine clipa, să fie o moarte rapidă! 

— Rapidă, spuse gânditor Fenrys, dar nu lipsită de 
durere? 

Chipul lui Elide era rece, neînduplecat. 

— Hotărăște tu! 

Zâmbetul brutal al lui Lorcan îi spuse destule lui 
Aelin. La fel și securea, identică securii lui Rowan, 
strălucind la centura lui. 

Palmele îi transpirară. Transpirase de când îl 
legaseră pe Vernon, de când văzuse lanţurile de fier. 

Aelin își căută magia. Nu flacăra furioasă, ci 
picătura răcoroasă de apă. li ascultă cântecul tăcut, 
lăsând-o să circule prin ea. Şi astfel își dădu seama ce 

voia să facă. 

Lorcan făcu un pas spre ușa camerei, dar Aelin îi 
blocă drumul, spunându-i: 

— Dacă-l torturăm, n-o să obţinem nicio informaţie. 

Chiar și Elide clipi auzind asta. 

— Lui Vernon îi plac jocurile, spuse Aelin. Așadar, 
am să joc unul. 

Rowan miji ochii de parcă ar fi putut să-i simtă 
mâinile transpirate, ca și când ar fi știut că aplicarea 
vechii metode... ar fi făcut-o să vomite peste marginea 
Colțului Nordic. 

— Nu subestima niciodată puterea câtorva oase 
rupte, fu replica lui Lorcan. 

— Să vedem ce poţi scoate de la el, spuse Rowan 
în locul ei. Lorcan se întoarse, deschizând gura, dar 
Rowan spuse furios: Noi putem hotărî, aici și acum, ce 
vrem să se facă în regatul nostru. Ne purtăm ca 
inamicii noștri? Sau găsim metode alternative să îi 
facem să cedeze? 

Partenerul său o privi înţelegător. 

Lorcan tot păru gata să îl contrazică. 

Ignorând usturimea fantomatică a lanțurilor de la 
încheieturile mâinilor ei, greutatea măștii de pe faţă, 
Aelin spuse: 

— Mai întâi facem cum zic eu. Ai să-l ucizi, dar mai 
întâi să încercăm metoda mea! Ne trebuie niște bere, 
adăugă când Lorcan nu avu nimic de obiectat. 


* 


Aelin împinse halba cu bere rece pe masă, spre 
locul unde stătea acum Vernon, cu lanțurile suficient 
de slăbite ca să își poată folosi mâinile. 

O mișcare greșită și focul ei l-ar fi topit. 

Doar Leul și Fenrys stăteau în cameră, postați 
lângă uși. 

Rowan și Lorcan mormăiseră la ordinul ei de a 
rămâne pe hol, dar Aelin spusese că n-ar fi făcut decât 
să-i zădărnicească eforturile. 

Aelin sorbi din halba ei și fredonă. 

— Ce zi ciudată, când trebuie să lauzi cât de bine 
să pricepe dușmanul să aleagă o bere! 

Vernon se încruntă la halbă. 

— Nu este otrăvită, spuse Aelin. Nu aș reuși să 
obţin ce vreau. 

Vernon sorbi puţin. 

— Presupun că tu crezi că dacă îmi dai bere și îmi 
vorbeşti ca și când am fi prieteni, ai să afli ceea ce vrei 
să știi. 

— Ai prefera alternativa? îl întrebă și schiţă un 
zâmbet. Eu cu siguranță nu. 

— Poate că metodele sunt diferite, dar rezultatul 
final o să fie același. 

— Spune-mi ceva interesant, Vernon, și poate o să 
se schimbe. 

El o măsură din priviri. 

— Dacă aș fi știut că ai să devii regină, poate nu m- 
aș fi deranjat să mă supun Adarlanului. El zâmbi cu 
șiretenie. Eşti atât de diferită de părinţii tăi! A torturat 
vreodată tatăl tău un om? 

Ignorând sarcasmul, Aelin bău, plimbându-și berea 
prin gură ca și când ar fi putut alunga izul acestui loc. 

— Ai încercat și nu ai reușit să preiei puterea. Mai 
întâi furând-o de la Elide, apoi încercând să o vinzi pe 
fată lui Erawan. Morathul a prădat Perranthul și fără 
îndoială mărșăluiește spre Orynth și totuși, te găsim 
aici. Ascunzându-te. Mai bău o gură. Ai crede că 
favorurile lui Erawan s-au îndreptat în altă parte. 

— Poate că el m-a trimis aici cu un motiv, 
Maiestate! 

Magia ei îl cercetase deja, ca să se asigure că în 
piept nu îi bătea o inimă de fier sau de piatră Wyrd. 

— Cred că ai fost dat deoparte, spuse ea, 
rezemându-se și încrucișându-și braţele. Cred că ai 
devenit inutil, mai ales după ce nu ai reușit să o prinzi 
din nou pe Elide, iar Erawan nu prea a avut chef să 
scape de un lacheu, dar nici să te furișezi prin locuinţa 
lui. Deci, iată-te aici! Ea flutură o mână spre cameră și 
munţii de deasupra lor. Minunata trecătoare Ferian. 

— Este frumoasă primăvara, spuse Vernon. 

Aelin zâmbi. 

— Repet, zi-mi ceva interesant și poate ai să 
supraviețuiești ca să o vezi. 

— Juri? Pe tronul tău? Că nu ai să mă ucizi? întrebă 
și aruncă o privire spre Fenrys și Gavriel, ale căror 
chipuri erau împietrite în spatele ei. Nici vreunul dintre 
tovarășii tăi? 

Aelin pufni. 

— Speram să reziști mai mult înainte să te dai de 
gol, spuse și bău restul de bere. Dar, da. Jur că nici eu 
și nici tovarășii mei nu o să te ucidem dacă ne spui ce 
știi. 

Fenrys tresări. Singura confirmare de care avea 
nevoie Vernon că vorbea serios - că ei nu plănuiseră 
asta. 

Vernon bău cu nesat din bere, zicând: 

— Maeve a venit în Morath. 

Aelin se bucură că stătea jos, dar nu renunţă la 
expresia plictisită, binevoitoare. 

— Ca să îl vadă pe Erawan? 

— Ca să facă o alianţă cu el. 

Camera se rotea ușor. Nici măcar stropul ei de 
magie nu reuși să o echilibreze. 

Mai rău. Era mai rău decât orice își imaginase Aelin 
să audă de pe buzele lui Vernon. 

— Maeve și-a adus armata? 

Vocea ei calmă și netulburată părea acum foarte 
îndepărtată. 

— A venit doar ea. 

— Fără nicio armată? 

Vernon bău din nou. 

— Nu din ce am văzut eu, înainte ca Erawan să mă 
alunge călare pe un balaur la miezul nopţii. A spus că 
pun prea multe întrebări și că este mai bine să fiu 
postat aici. 

Cumva, Erawan sau Maeve trebuie să fi știut că 
aveau să ajungă aici, și-l „plantaseră” pe Vernon în 
calea lor. Ca să le spună asta. 

— A spus unde este armata ei? 

Nu în Terrasen - dacă plecase spre Terrasen... 

— Nu, dar am presupus că armata ei a fost lăsată 
lângă coastă, ca să aștepte să i se dea ordin încotro să 
se îndrepte. 

Aelin ignoră greata tot mai intensă. 

— Ai aflat ce plănuiesc să facă Maeve și Erawan? 

— Să te înfrunte pe tine, aș paria. 

Ea se forţă să se rezeme de scaun, să pară 
plictisită și nonșalantă. 

— Ştii unde ţine Erawan cea de-a treia cheie Wyrd? 

— Ce e aia? 

Nu era o întrebare menită să o tulbure. 

— Un ciob de piatră neagră - ca acela din braţul lui 
Kaltain Rompier. 

Vernon miji ochii. 

— Ştii, și ea avea darul focului. Tremur când mă 
gândesc la ce s-ar putea întâmpla dacă Erawan ti-ar 
pune ţie piatra în braț. 

Ea îl ignoră. 

— Ei bine? 

Vernon își termină berea. 

— Nu știu dacă mai avea una în afară de cea din 
braţul lui Kaltain. 

— Avea. Are. 

— Atunci nu știu unde este, nu-i așa? Știu doar de 
cea pe care a furat-o nepoata mea șireată. 

Aelin se abținu să scrâșnească din dinţi. Maeve și 
Erawan - uniţi. Și nicio veste despre unde se aflau 
Dorian și Manon cu celelalte două chei. 

Ea nu băgă în seamă zidurile care se apropiau, 
transpiraţia rece care-i curgea din nou pe spate. 

— De ce s-a aliat Maeve cu Erawan? 

— Nu m-am băgat în discuţia aia. Am fost trimis 
repede aici. Un licăr de supărare. Dar, cumva... Maeve 
are influenţă asupra lui Erawan. 

— Ce s-a întâmplat cu vrăjitoarele Dinţi-de-fier 
postate aici, în trecătoare? 

— Au fost chemate în nord, spre Terrasen. Li s-a 
dat ordin să se alăture legiunii deja plecate, după ce 
trimiteau armata la graniţă, apoi către Perranth. 

Pe toţi zeii! Fu nevoie să se străduiască din 
răsputeri ca gândurile să depășească vuietul din 
mintea ei. 

— O sută de mii de soldaţi mărșăluiesc spre 
Orynth, spuse Vernon, chicotind. O să fie focul tău 
suficient ca să îi oprească? 

Aelin apucă mânerul sabiei Goldryn, inima 
bătându-i cu putere. 

— Cât de departe sunt de oraș? 

Vernon ridică din umeri. 

— Erau deja la o distanţă de câteva zile când 
legiunea Dinţi-de-fier a plecat de aici. 

Aelin calculă distanţa, terenul, mărimea armatei 
lor. In cel mai bun caz, erau la o distanţă de două 
săptămâni - dacă vremea nu le stătea în cale. Două 
săptămâni prin pădure deasă și teritoriu inamic. 

Nu aveau să ajungă la timp. 

— Maeve și Erawan li se alătură? 

— Așa aș crede. Nu cu grupul iniţial, din motive 
care nu mi s-au spus, dar o să se ducă în Orynth și o să 
te înfrunte acolo. 

Gura i se uscase. Aelin se ridică în picioare. 

Vernon se încruntă la ea. 

— Nu vrei să mă întrebi dacă-i știu slăbiciunile lui. 
Erawan sau dacă îţi pregătește vreo surpriză? 

— Am aflat tot ce vreau să știu. 

Ea făcu semn spre Fenrys și Gavriel, iar primul se 
dezlipi de zid ca să deschidă ușa. Totuși, cel din urmă 
începu să strângă din nou lanţurile lui Vernon, 
prinzându-l de scaun, legându-i mâinile până la braţe. 

— Nu mă dezlegi? întrebă Vernon. Ti-am spus ce ai 
vrut. 

Aelin făcu un pas pe hol, observând furia de pe 
chipul lui Lorcan. El auzise fiecare cuvânt - inclusiv 
jurământul de a nu-l lăsa să îl ucidă pe Vernon. 

Aelin îi aruncă lui Vernon un zâmbet strâmb peste 
umăr. 

— Nu am spus că te dezleg. 

Vernon înţepeni. 

Aelin ridică din umeri. 

— Am spus că niciunul dintre no; nu o să te ucidă. 
Nu este vina noastră dacă nu te poţi dezlega, nu-i așa? 

Vernon se albi la faţă. 

— Mi-ai înlănţuit și închis prietena într-un turn 
vreme de zece ani, spuse Aelin. Să vedem cum te 
bucuri de experienţa asta! Zâmbetul ei deveni 
răutăcios. Deși, după ce o să ne ocupăm de dresorii de 
aici, nu cred c-o să mai rămână cineva ca să te 
hrănească. Sau să îţi aducă apă. Sau chiar să te audă 
țipând. Așadar, mă îndoiesc că ai să reziști zece ani 
înainte să mori. Mai degrabă două zile. Trei? Cred că 
pot accepta asta. 

— Te rog! zise Vernon când Gavriel întinse mâna 
spre clanţa ușii ca să încuie bărbatul înăuntru. 

— Marion mi-a salvat viața, spuse Aelin uitându-se 
în ochii bărbatului. lar tu ai cedat bucuros în faţa 
omului care a ucis-o. Poate chiar i-ai spus regelui din 
Adarlan unde să ne găsească. Pe toți. 

— Te rog! strigă Vernon. 

— Ar fi trebuit să păstrezi halba aia de bere, fu tot 
ce spuse Aelin înainte să dea din cap spre Gavriel. 

Vernon începu să strige când ușa se închise, iar 
Aelin roti cheia. 

Liniștea umplu holul. 

Aelin se uită în ochii mari ai lui Elide, Lorcan fiind 
foarte mulțumit lângă ea. 

— Așa, n-o să aibă parte de o moarte rapidă, spuse 
Aelin întinzându-i cheia lui Elide. Restul întrebării pluti 
în aer. 

Vernon continuă să ţipe, implorându-i să se 
întoarcă, să îl dezlege. 

Elide studie ușa încuiată. Bărbatul disperat din 
spatele ei. Doamna din Perranth luă cheia întinsă și o 
băgă în buzunar. 

— Ar trebui să găsim o cale mai bună să încuiem 
ușa aia. 

— Cele mai mari frici ale noastre s-au confirmat, îi 
spuse Aelin lui Rowan, aplecându-se peste balustrada 
unui balcon din Colţul Nordic și uitându-se la armata 
adunată în trecătoare. Spre locul unde tovarășii lor se 
îndreptau acum, ducând la capăt sarcina de a încuia 
permanent încăperea în care era înlănţuit Vernon. 
Unde ar fi trebuit să se îndrepte și ei. Dar ea se oprise 
aici. Fără să se grăbească. 

Rowan puse o mână pe umărul ei. 

— O să-i înfruntăm împreună pe Maeve și Erawan. 

— Și suta de mii de soldaţi care se îndreaptă spre 
Orynth? 

— Împreună, Inimă de Foc, fu tot ce spuse el. 

Pe fața lui nu văzu decât secolele de instrucţie și 
calcule reci, acea voinţă de nestrămutat. 

Ea își sprijini capul de umărul lui, tâmpla 
afundându-i-se în armura ușoară. 

— O să reușim? O să mai rămână ceva? 

El îi dădu la o parte părul de pe faţă. 

— O să încercăm. Este tot ce putem face. 

Cuvintele unui comandant care intrase și ieșise de 
pe câmpurile de luptă secole întregi. 

El o luă de mâini și împreună se uitară la armata 
de dedesubt, la salvarea pe care le-o oferea. 

Fusese o prostie să-și risipească pe acea armată, și 
nu pe Maeve, cele trei luni în care cu greu se adâncise 
în puterea ei? Asupra lui Maeve și a lui Erawan? Chiar 
dacă ar fi început acum, nu ar fi putut fi la fel. 

— Nu te împovăra cu ipoteze, spuse Rowan, citind 
cuvintele pe chipul ei. 

„Nu știu ce să fac”, zise ea în gând. 

El o sărută în creștetul capului. „Împreună”. 
lar când vântul șuieră printre piscuri, Aelin își dădu 
seama că poate nici partenerul ei nu avea o soluţie. 


Capitolul 81 


— O sută de mii, șopti Ren, încălzindu-și mâinile în 
faţa focului din Marea Sală. 

Pierduseră doi Asasini Tăcuţi în atacul arcașilor 
Morathului care căutau să se răzbune pentru 
distrugerea turnurilor vrăjitoarelor, dar, din fericire, nu 
mai mulți. 

Totuși, masa de seară fusese posomorâtă. Nu 
mâncase nimeni cu adevărat când întunericul se lăsase 
și focurile de tabără fuseseră aprinse. Mai multe decât 
puteau număra. 

Aedion zăbovise aici după ce toţi ceilalţi plecaseră 
la culcare. Rămăsese doar Ren, Lysandra însoţind-o pe 
Evangeline, care încă tremura, spre camera lor. Numai 
zeii știau ce urmau să le aducă zorii. 

Poate că zeii îi abandonaseră din nou, acum că 
singura lor cale de întoarcere acasă fusese încuiată 
într-o cutie de fier. Sau își concentraseră toate 
eforturile asupra lui Dorian Havilliard. 

Ren inspiră prelung. 

— Asta e, nu-i așa? Nu a mai rămas nimeni care să 
ne vină în ajutor. 

— N-o să fie un sfârșit frumos, recunoscu Aedion 
rezemându-se de pervazul șemineului. Mai ales după 
ce o să repună în funcţiune cel de-al treilea turn. 

Acum nu mai aveau cum să surprindă Morathul. 

El făcu semn din bărbie spre tânărul lord. 

— Ar trebui să te odihnești. 

— Și tu? 

Aedion doar se uită în foc. 

— Ar fi fost o onoare, spuse Ren. Să servesc 
regatul ăsta. Impreună cu tine. 

Aedion închise ochii, înghițind cu greu. 

— Într-adevăr ar fi fost o onoare. 

Ren îl bătu ușor pe umăr, după care se îndepărtă 
pe hol. 

Aedion rămase singur în lumina slabă a focului alte 
câteva minute înainte să se retragă în camera lui și să 
încerce să doarmă. 

Când o văzu, aproape ajunsese la intrarea în turnul 
estic. 

Lysandra se opri, ţinând în mâini ceea ce părea o 
cană cu lapte cald. 

— Pentru Evangeline, spuse ea. Nu poate să 
doarmă. 

Fata tremurase toată ziua, părând pe cale să 
vomite la masă. 

— Pot să discut cu ea? întrebă Aedion pur și 
simplu. 

Lysandra deschise gura ca și când ar fi vrut să-i 
spună „nu”, iar el era dispus să renunţe, dar ea își 
înclină capul. 

Merseră în liniște până la turnul nordic, de unde 
urcară tot mai mult, spre vechea cameră a lui Rose. 
Ren se ocupase din nou de ea. Ușa era întredeschisă, 
lumina aurie revărsându-se pe palier. 

— Ti-am adus niște lapte, spuse Lysandra, nu prea 
obosită din cauza scărilor. Și un vizitator, îi mai zise 
fetei când Aedion intră în camera comodă. 

În ciuda anilor de neglijare, camera lui Rose din 
castelul regal rămăsese neafectată - una dintre 
puţinele camere care erau astfel. 

Evangeline făcu ochii mari când îl văzu, iar Aedion 

îi zâmbi fetei înainte să se așeze pe marginea patului 
ei. Ea luă laptele pe care i-l oferi Lysandra în timp ce 
aceasta se așeză pe cealaltă margine a saltelei, și sorbi 
o dată, ţinând strâns cana. 

— Înainte de prima mea luptă, îi spuse Aedion 
fetei, mi-am petrecut toată noaptea în latrină. 

— Tu? chiţăi Evangeline. 

Aedion rânji. 

— O, da! Quinn, fostul căpitan al gărzii, a spus că 
este o minune dacă rămân cu ceva prin maţe până la 
răsăritul soarelui. 

O durere veche îi umplu pieptul când îl menţionă 
pe mentorul și prietenul său, pe bărbatul pe care îl 
admirase atât de mult și care purtase ultima luptă, așa 
cum ar fi făcut Aedion, pe câmpia din afara orașului. 

Evangeline râse încet. 

— E dezgustător! 

— Cu siguranţă a fost, spuse Aedion și ar fi putut 
jura că Lysandra schiţă un zâmbet. Așadar, ești mult 
mai curajoasă decât am fost eu vreodată. 

— Am vomitat mai devreme, șopti Evangeline. 

— Este mai bine decât să faci în pantaloni, dragă, 
zise Aedion în șoaptă. 

Evangeline izbucni în râs, apucând bine cana ca să 
nu o verse. 

Aedion zâmbi și îi ciufuli părul blond-roșcat. 

— Lupta n-o să fie frumoasă, spuse el când 
Evangeline sorbi din lapte. Și foarte probabil ai să 
vomiţi din nou. Dar amintește-ţi că frica înseamnă că ai 
ceva pentru care merită să lupţi - ceva la care ţii atât 
de mult încât a-l pierde este cel mai grav lucru pe care 
ţi-l poţi imagina. El arătă spre ferestrele acoperite de 
gheață. Ticăloșii ăia de pe câmp? Nu au așa ceva. li 
strânse ușor mâna într-a lui. Ei nu au pentru ce lupta. 

Și chiar dacă nu suntem mulţi, noi avem ce apăra. Și 
datorită acestui lucru ne putem învingem frica. Putem 
lupta împotriva lor până la sfârșit. Pentru prietenii 
noștri, pentru familia noastră... El îi strânse mâna cât îi 
vorbi. Pentru cei pe care îi iubim... Indrăzni să își ridice 
privirea la Lysandra, ai cărei ochi verzi erau înlăcrimaţi. 
Pentru cei pe care îi iubim, putem depăși frica. Să nu 
uiţi asta mâine! Chiar dacă vomiţi, chiar dacă îţi petreci 
toată noaptea în latrină. Amintește-ţi că avem pentru 
ce lupta și asta va triumfa întotdeauna. 

Evangeline dădu din cap. 

— Aşa am să fac! 

Aedion îi ciufuli din nou părul și se îndreptă spre 
ușă, oprindu-se în prag. El se uită în ochii strălucitori 
de smarald ai Lysandrei. 

— Mi-am pierdut familia în urmă cu zece ani. Mâine 
am să lupt pentru noua familie pe care mi-am făcut-o. 

Nu doar pentru Terrasen și regatul și oamenii lui, ci 
și pentru cele două doamne din camera asta. 

„La sfârșit, mi-am dorit să fii tu”. 

Mai că-i spuse cuvintele. Mai că i le rosti din nou 
Lysandrei când ceva asemănător tristeţii și dorului se 
întipări pe chipul ei. 

Dar Aedion ieși din cameră, închizând ușa în urma 
lui. 


Lysandra nu prea reușise să doarmă. De fiecare 
dată când închidea ochii, vedea expresia lui Aedion și îi 
auzea cuvintele. 

El nu se aștepta să supravieţuiască acestei bătălii. 
Nu se aștepta să o facă vreunul dintre ei. 

Ar fi trebuit să-l urmeze, să alerge pe scările 

turnului după el. 

Și totuși, nu o făcuse. 

Soarele răsări, anunțând o zi senină, ca ei să poată 
vedea mai clar armata numeroasă care îi aștepta. 

Lysandra îi împleti părul lui Evangeline, fata stând 
mai dreaptă decât cu o zi în urmă. Pentru asta, putea 
să-i mulţumească lui Aedion. Pentru cuvintele care îi 
permiseseră fetei să doarmă peste noapte. 

În liniște, cele două se îndreptară către Marea Sală 
pentru ceea ce, la fel de bine, ar fi putut fi ultimul lor 
mic dejun. 

Aproape ajunseră acolo când se auzi o voce 
bătrână: 

— Aș vrea să stăm de vorbă. 

Darrow. 

Evangeline se întoarse înaintea Lysandrei. 

Bătrânul lord stătea în pragul a ceea ce părea a fi 
un birou și le făcu semn să intre. 

— Nu o să dureze mult, spuse observând 
nemulţumirea încă întipărită pe chipul Lysandrei. 

Se săturase să pară amabilă pentru oamenii faţă 
de care nu era interesată să fie așa. 

Evangeline se uită întrebătoare la ea, dar Lysandra 
făcu semn din cap spre bătrân. 

— Foarte bine. 

Biroul era plin cu teancuri de cărţi rezemate de 
Ziduri, pe podea. Mai mult de o mie. Multe distruse de 
vreme. 

— Ultimele texte sacre din biblioteca Orynthului, 
spuse Darrow, îndreptându-se spre biroul plin cu hârtii 
din faţa unei ferestre înguste de sticlă. Tot ce au reușit 
marii dascăli să salveze în urmă cu zece ani. 

Atât de puţine în comparaţie cu ce spusese cândva 
Aelin că existase în acea bibliotecă aproape mitică! 

— Le-am scos din ascunzătoare după moartea 
regelui, spuse Darrow, așezându-se în spatele biroului. 
Presupun că am fost mânat de optimismul unui 
nesăbuit. 

Lysandra făcu pași spre unul dintre teancuri, 
uitându-se la un titlu. Era într-o limbă pe care nu o 
recunoștea. 

— Rămășițele unei civilizaţii cândva măreţe, zise 
Darrow cu vocea îngroșată. 

Și ușoara poticnire din glasul lui o făcu pe Lysandra 
să se întoarcă și să îl întrebe ce voia, dar văzu ce se 
afla lângă mâna lui dreaptă. 

Inchisă într-un cristal cât o carte de joc, floarea cu 
petale roșii și portocalii părea să strălucească - la fel 
ca puterea numelui său. 

— Flacăra-regelui, șopti ea, apropiindu-se 
fermecată. 

Aelin și Aedion îi povestiseră despre floarea 
legendară care răsărise prin munţi și câmpii în ziua în 
care Brannon ajunsese pe acest continent, dovada 
păcii pe care o adusese cu el. 

Și din acele timpuri străvechi, doar câteva flori 
singuratice fuseseră zărite, atât de rare încât apariţia 
lor era considerată un semn că ţinutul binecuvântase 
conducătorul care stătea pe tronul Terrasenului, că 
regatul era cu adevărat pașnic. 

Cea închisă în cristalul de pe biroul lui Darrow, 
spusese Aelin, apăruse în timpul domniei lui Orlon. 
Orlon, dragostea de-o viaţă a lui Darrow. 

— Marii dascăli au luat cărţile când ne-a invadat 
Adarlanul, spuse Darrow, zâmbind trist la flacăra- 
regelui. Eu am luat asta. 

Tronul din coarne de cerb și coroana fuseseră 
distruse. Nu și această comoară, măreaţă ca orice 

obiect din casa Galathynius. 

— Este foarte frumoasă, spuse Evangeline, 
apropiindu-se de birou. Dar foarte mică. 

Lysandra ar fi putut jura că buzele bătrânului 
zvâcniră spre un zâmbet. 

— Chiar este, zise Darrow. Ca tine. 

Ea nu se așteptase la amabilitatea și blândeţea 
vocii lui, și nici la următoarele lui cuvinte. 

— Lupta o să înceapă înainte de miezul zilei, îi 
spuse Darrow lui Evangeline. Mi-am dat seama că o să 
am nevoie de cineva istet și rapid ca să mă ajute aici. 
Să transmită mesaje comandanților din castel și să îmi 
aducă proviziile necesare. 

Evangeline își înclină capul. 

— Vrei să te ajut? 

— Am înţeles că te-ai antrenat cu războinicii cât ai 
călătorit cu ei. 

Evangeline își ridică întrebătoare privirea spre 
Lysandra, iar ea dădu din cap către pupila ei. In timpul 
călătoriei, toţi o supravegheaseră pe Evangeline, 
asigurându-se că învăţa să lupte cu sabia și să tragă cu 
arcul. 

Fata dădu din cap spre bătrânul lord. 

— Știu câte ceva, dar nu ca Aedion. 

— Puţini sunt la fel de pricepuţi, spuse ironic 
Darrow. Dar eu o să am nevoie de cineva neînfricat și 
de o mână fermă să mă ajute. Ești acea persoană? 

Evangeline nu se mai uită la Lysandra. 

— Sunt! spuse ea, ridicându-și bărbia. 

Darrow schiţă un zâmbet. 

— Atunci, du-te în Marea Sală. la micul dejun și, 
când ai să te întorci aici, o să te aștepte o armură. 

Evangeline făcu ochii mari când auzi de armură, 
fără ca vreun strop de frică să îi mai întunece. 

— Du-te, îi șopti Lysandra. Vin și eu într-un minut. 

Evangeline ieși repede, coada împletită zburând în 
urma ei. 

— De ce? întrebă Lysandra doar după ce se asigură 
că fata plecase. 

— Presupun că întrebarea asta înseamnă că îmi 
permiţi să îţi preiau pupila. 

— De ce? 

Darrow luă cristalul cu flacăra-regelui. 

— Nox Owen nu-mi mai e de niciun folos acum că 
mi-am dat seama cui îi este loial și, aparent, a dispărut 
- naiba știe unde - probabil la cererea lui Aedion. El 
întoarse cristalul în degetele-i subţiri. Dar, în afară de 
asta, niciun copil nu ar trebui să vadă cum îi sunt uciși 
prietenii. O să fie mai bine să o ţin ocupată, să îi dau 
un scop și o oarecare putere decât să o încui în turnul 
nordic, unde o să se sperie din cauza fiecărei morţi și a 
sunetelor îngrozitoare. 

Lysandra nu zâmbi, nu-și plecă fruntea. 

— Ai face asta pentru pupila unei stricate? 

Darrow lăsă cristalul din mână. 

— De acum zece ani, cel mai bine îmi amintesc 
chipurile copiilor. Chiar mai bine decât pe al lui Orlon. 
Și ieri, când Evangeline a zărit armata, pe chipul ei am 
văzut aceeași disperare ca a lor. Așa că n-ai decât să 
mă crezi un mare ticălos, așa cum ar spune Aedion, 
dar nu sunt atât de insensibil pe cât ai putea crede. El 
dădu din cap spre ușa deschisă. Am să o supraveghez 
cu atenție. 

Ea nu prea știa ce să spună, dacă trebuia să îl 
scuipe în faţă și să îi refuze oferta. 

Totuși, strălucirea din ochii lui Evangeline, graba în 
care plecase de aici... Un scop. Darrow îi oferise un 
scop și îndrumare. 

Așadar, ea întoarse spatele camerei, comorii 
preţioase, cărţilor vechi care valorau mai mult decât 
aurul și compasiunii tăcute și triste a lui Darrow. 

— Mulţumesc! 

Darrow îi făcu semn să plece fluturând o mână și 
reveni la studiul hârtiilor de pe biroul lui... deși ochii nu 
i se plimbară deasupra paginilor. 


* 


Zidurile meterezelor erau flancate de soldați, toți 
cu fața împietrită văzând ce se apropia. 

Turnul vrăjitoarelor era încă inactiv, slavă zeilor! 
Dar, chiar și de la distanţă, Aedion îi vedea pe soldați 
muncind să repare roata distrusă. Cu toate acestea, 
fără un alt balaur care să îl înlocuiască pe cel doborât 
cu o zi în urmă, nu avea să se miște prea curând. 

Totuși, ziua de azi n-ar fi fost mai ușoară, ci 
periculoasă. 

— Cam într-o oră o să ajungă în raza de acţiune a 
arcașilor, raportă Elgan. La naiba cu ordinele lui 
Darrow! 

Kyllian era încă general, dar fiecare raport pe care 
îl primea prietenul lui îl primea și Aedion. 

— Amintește-le să ţintească bine. Să-și aleagă 
țintele. 

Legiunea Bane știa asta fără să i se spună. Ceilalţi 
își demonstraseră caracterul în aceste lupte, dar nu 
strica niciodată să li se amintească. 

Elgan se îndreptă spre acele părţi din zidurile 
orașului pe care Ren și nobilii Fae le consideraseră cele 
mai bune pentru arcașii lor. Infruntând o sută de mii de 
soldaţi, nu puteau decât să îi împuţineze, dar să 
permită inamicului să atace zidurile fără să i se opună 

rezistenţă ar fi fost o prostie și le-ar fi distrus moralul 
acestor oameni înainte să își găsească sfârșitul, 

— Ce e aia? șopti Ren, arătând spre orizont. 

Probabil că ochii lui Ren erau mai ageri decât ai 
majorităţii oamenilor, de vreme ce, pentru Aedion, era 
doar o pată la distanţă. 

Trecu o clipă. Pata neagră începu să prindă formă, 
ridicându-se în văzduhul albastru. 

Zburâna spre ei. 

— E un ilken? 

Ren miji ochii ferindu-se de lumina soarelui. 

— E prea mare, șopti Aedion. 

Apropiindu-se, grupul care zbura deasupra armatei 
se văzu mai clar. Mai mare. 

— Sunt balauri, spuse Aedion, groaza agitându-i 
stomacul. 

Legiunea aeriană a vrăjitoarelor Dinţi-de-fier fusese 
dezlănţțuită în sfârșit. 

— Pe toţi zeii! șopti Ren. 

Împotriva unui asediu terestru, Orynthul ar fi putut 
rezista - câteva zile sau săptămâni, dar ar fi rezistat. 

Dar cu mia de vrăjitoare Dinţi-de-fier care zburau 
spre ei pe acei balauri... Nu ar fi avut nevoie de 
turnurile infernale ca să distrugă acest oraș, castelul. 
Să spulbere porţile orașului și zidurile și să lase 
hoardele Morathului să intre. 

Soldaţii începură să zărească balaurii. Oamenii 
țipară pe metereze și în castelul care se contura în 
spatele lor. 

Asediul nici n-avea să se mai petreacă... 

Totul urma să se termine azi. În câteva ore. 

Pașii grăbiţi se opriră brusc, iar Lysandra ajunse la 
fața locului, găâfâind. 

— Spune-mi ce să fac, unde să mă duc! Ochii ei de 

smarald erau mari de groază și disperare. Pot să mă 
transform într-un balaur, să încerc să îi ţin... 

— Sunt peste o mie de vrăjitoare Dinţi-de-fier, 
spuse Aedion, vocea lui părând goală. Frica ei stârni 
ceva periculos în el, dar se abţinu să se întindă spre 
ea. Nu putem face nimic! 

Câteva zeci de vrăjitoare Dinţi-de-fier prădaseră 
Riftholdul în câteva ore. 

Armata asta... 

Aedion se concentră să respire, să rămână demn 
când soldaţii începură să se îndepărteze de poziţiile lor 
de-a lungul zidurilor. 

Era inacceptabil. Ş 

— RĂMÂNEŢI PE LOC! strigă el. RĂMÂNEȚI ALINIAȚI 
ȘI NU DAȚI ÎNAPOI! 

Ordinul strigat măcar îi opri pe cei care păreau 
înclinați să fugă. Dar nu împiedică tremuratul săbiilor, 
duhoarea fricii lor tot mai mari. 

Aedion se întoarse spre Lysandra și Ren. 

— Poziţionaţi sulițele de foc ale lui Rolfe pe 
turnurile și clădirile mai înalte! Vedeţi dacă pot să le 
ardă din aer pe vrăjitoarele Dinţi-de-fier! 

Când Ren ezită, Aedion strigă: 

— Acum! 

Ren se grăbi spre locul în care stătea lordul 
piraților cu soldații lui mycenieni. 

— Asta nu o să rezolve nimic, nu-i așa? spuse încet 
Lysandra. 

— la-o pe Evangeline și plecaţi! fu răspunsul lui 
Aedion. La parterul castelului e un mic tunel care duce 
spre munți. la-o și plecati! 

Ea scutură din cap. 

— De ce? Oricum Morathul o să ne găsească. 

Comandanții lui fugeau spre el și, pentru prima 

dată de când îi cunoștea, groaza străluci în ochii 
legiunii Bane. În ochii lui Elgan. 

Dar Aedion își păstră atenţia fixată la Lysandra. 

— Te rog! Te implor să pleci, Lysandra! 

Ea își ridică bărbia. 

— Aliaților noștri nu le ceri să fugă. 

— Asta pentru că nu sunt îndrăgostit de ei! 

Pentru o clipă, ea clipi la el. 

Apoi chipul i se încreţi, iar Aedion pur și simplu o 
fixă cu privirea, fără să se teamă de cuvintele rostite. 
Se temea doar de masa întunecată care zbura în 
direcţia lor, rămânând în formaţie deasupra armatei 
nesfârșite. Se temea de ce le-ar fi făcut legiunea ei și 
lui Evangeline. 

— Ar fi trebuit să îţi spun, zise Aedion, vocea 
spărgându-i-se. În fiecare zi după ce mi-am dat seama 
de asta, în urmă cu câteva luni. Ar fi trebuit să îţi spun 
în fiecare zi! 

Lysandra începu să plângă, iar Aedion îi șterse 
lacrimile. 

Comandanții lui ajunseră la el, palizi și gâfâind. 

— Ordine, generale? 

Nu se deranjă să le spună că nu era generalul lor. 
Oricum peste câteva ore n-ar fi contat cum i se 
adresau. 

Totuși, Lysandra rămase lângă el. Nu intenţiona să 
fugă. 

— Te rog! insistă Aedion. 

Lysandra își împleti degetele cu ale lui, oferindu-i 
un răspuns mut. Și o provocare. 

Inima i se frânse la acel refuz. La mâna 
tremurândă și rece care o ţinea pe alui. 

El îi strânse puternic mâna și nu o eliberă când se 
întoarse spre comandanții lui. 

— Noi... 

— Balauri din nord! 

Avertismentul strigat vui pe metereze, iar Aedion și 
Lysandra se aplecară când se întoarseră spre atacul 
din spatele lor. 

Treisprezece balauri se grăbeau dinspre munţii 
Staghorn, plonjând spre zidurile orașului. 

lar când se năpustiră asupra Orynthului, oamenii și 
soldaţii ţipând și fugind din faţa lor, soarele atinse 
balaurul mai mic ce conducea atacul, luminându-i 
aripile de parcă ar fi fost argint viu. 

Aedion cunoștea acel balaur și pe cea care-l 
călărea. 

— NU TRAGEŢI! strigă el soldaților. 

Comandanții lui transmiseră ordinul mai departe, 
iar săgețile care fuseseră îndreptate în sus se opriră 
acum. 

— Este..., șopti Lysandra, retrăgându-și mâna din a 
lui în timp ce înaintă un pas, ca și când ar fi fost uluită. 
Este... 

Soldaţii tot se retrăgeau de lângă zidurile orașului 
când Manon Cioc-Negru și Cele Treisprezece aterizară 
printre ei, chiar în faţa lui Aedion și a Lysandrei. 

Nu era vrăjitoarea pe care o văzuse el ultima dată 
pe o plajă din Eyllwe. 

Nu, nimic nu mai rămăsese din fiinţa rece și 
ciudată care-i zâmbi macabru acum. Cu acea coroană 
remarcabilă de stele de pe frunte, era de 
nerecunoscut. 

O coroană de stele. 

Pentru ultima regină a vrăjitoarelor Crochan. 

Respiraţiile sacadate se apropiară, iar Aedion își 
luă privirea de la Manon Cioc-Negru ca să îl vadă pe 
Darrow grăbindu-se către zidurile orașului, holbându-se 

la vrăjitoare și la balaurul ei, la Aedion care nu trăgea 
în ea - în ea, pe care Darrow o crezuse a fi un inamic 
venit să negocieze înainte de măcel. 

— Nu ne predăm! spuse furios Darrow. 

Asterin Cioc-Negru, al cărei balaur albastru era 
lângă al lui Manon, râse încet. 

Într-adevăr, Manon mișcă amuzată din buze când i 
se adresă lui Darrow: 

— Am venit ca să ne asigurăm că nu o faci, 
muritorule! 

— Atunci, de ce te-a trimis stăpânul tău să discuţi 
cu noi? zise Darrow printre dinți. 

Asterin râse din nou. 

— Nu avem stăpân, rosti Manon Cioc-Negru și într- 
adevăr se auzi vocea unei regine, ochii ei aurii 
strălucind. Am venit să onorăm o prietenă! 

Dorian nu se zărea printre Cele Treisprezece, dar 
Aedion era atât de uluit, încât nu își găsi cuvintele ca 
să întrebe. 

— Am venit, spuse Manon destul de tare încât toți 
cei de pe zidurile orașului să poată auzi, ca să onorăm 
promisiunea făcută lui Aelin Galathynius. Ca să luptăm 
pentru ce ne-a promis ea! 

— Și ce anume v-a promis? întrebă Darrow 
încetișor. 

Manon zâmbi atunci. 

— O lume mai bună. 

Darrow făcu un pas înapoi ca și când nu i-ar fi venit 
a crede ochilor, sfidând legiunea care se îndrepta spre 
oraș. 

Manon se uită doar la Aedion, zâmbind în 
continuare. 

— Cu mult timp în urmă, vrăjitoarele Crochan au 
luptat alături de Terrasen ca să onoreze uriașa datorie 

pe care o aveam faţă de Brannon, regele Fae, pentru 
că ne-a oferit o patrie. Câteva secole, am fost cei mai 
apropiaţi aliaţi și prieteni ai voștri. Coroana de stele îi 
strălucea pe creștet. Am auzit strigătul vostru de 
ajutor. Lysandra începu să plângă. Și am venit să-i 
răspundem. 

— Câte? șopti Aedion, scrutând cerul, munții. Câte 
sunteți? 

Mândria și respectul se citiră pe chipul reginei 
vrăjitoarelor și până și ochii ei aurii se mărginiră de 
lacrimi când arătă spre munţii Staghorn. 

— Vezi și singur! 

lar apoi, ieșind dintre piscuri, ele apărură. 

Cu mantiile roșii fluturând în vânt, umplură 
văzduhul dinspre nord. Erau atât de multe încât nu le 
putea număra, precum nu putea număra nici săbiile, 
arcurile și armele pe care le purtau pe spate, zburând 
drept și ferm pe măturile lor. 

Cu miile coborau spre Orynth. Cu miile zburau 
acum deasupra orașului, soldaţii lui holbându-se în sus 
la șuvoiul roșu care flutura, neînfricat și netulburat de 
armata inamică, aceasta întunecând orizontul. Una 
câte una, coborâră pe meterezele goale ale castelului. 

O legiune aeriană care să le conteste pe 
vrăjitoarele Dinţi-de-fier. 

Vrăjitoarele Crochan reveniseră, în sfârșit. 

Venise fiecare vrăjitoare Crochan care putea zbura 
și mânui o sabie. 

Zile în șir, ele se grăbiseră spre nord, printre munţi, 
apoi coborâseră spre Oakwald înainte să facă un ocol 
pentru a evita ca Morathul să le depisteze. 

Într-adevăr, cu Manon și Cele Treisprezece 
cocoţate pe zidurile orașului, iar vrăjitoarele Crochan 
zburând în încercarea de a găsi un loc în care să 
aterizeze pe meterezele castelului, încă era greu de 
crezut că reușiseră. 

Și fără să aibă timp de pierdut. 

Cu cât mai mult zburaseră spre nord, cu atât mai 
multe vrăjitoare Crochan se adunaseră, ca și când 
coroana de stele pe care o purta Manon ar fi fost o 
rocă magnetică, atrăgându-le la ea. 

La fiecare kilometru, mai multe apăruseră din nori, 
munți și pădure: tinere și bătrâne, cu priviri înțelepte 
sau chipuri tinere. 

Până când cinci mii se adunaseră în urma lui 
Manon și a Celor Treisprezece. 

— S-a oprit, șopti femeia metamorfică de lângă 
Aedion, arătând spre câmpul de luptă. 

Departe, armata Morathului se oprise. 

Se oprise complet, ca și când soldaţii ar fi fost 
neîncrezători sau șocați. 

— Bunica ta este cu ei, îi șopti Asterin lui Manon. 
Simt asta. 

— Știu. Manon se întoarse spre tânărul print- 
general. Ne ocupăm noi de vrăjitoarele Dinţi-de-fier. 

Ochii lui turcoaz erau strălucitori ca ziua de 
deasupra lor când gesticulă spre câmp. 

— Chiar vă rog! 

Manon strâmbă din buze și apoi făcu semn din cap 
către Cele Treisprezece. 

— Ne găsești pe meterezele castelului tău. Am să- 
ţi las una dintre santinelele mele, dacă trebuie să îmi 
dai de veste. 

li făcu semn din cap Vestei, iar vrăjitoarea roșcată 
nu se clinti când celelalte se îndreptară spre palatul 

mare și înalt. Manon nu mai văzuse așa ceva - nici 
măcar fostul castel de cleștar din Rifthold nu se putea 
compara cu acesta. 

Manon zâmbi bătrânului care îi vorbise furios, 
arătându-și toți dinţii. 

— Cu plăcere! spuse ea și, cu un pocnet al frâielor, 
își luă zborul. 


Morathul încremenise, de parcă și-ar fi reevaluat 
strategia acum că vrăjitoarele Crochan apăruseră din 
cețurile legendei. Aparent, nu fuseseră vânate până 
aproape de extinctie așa cum crezuseră ei. 

Măcar pauza asta le lăsa lui Manon și armatei pe 
care o adunase ocazia să își tragă sufletul. 

Și o noapte de somn, chiar dacă întrerupt. Când se 
convinse că Morathul nu avea să-i distrugă astăzi, ea 
hotări să se vadă cu liderii muritori la cină. 

Cinci mii de vrăjitoare Crochan nu ar fi câștigat 
acest război, n-ar fi oprit o sută de mii de soldați. Dar 
puteau ţine la distanţă legiunile Dinţi-de-fier - le 
puteau împiedica să prade orașul și să lase hoardele 
demonice să intre. Manon nu știa dacă destul de mult 
timp pentru vreun miracol neînsemnat. Nu îndrăznise 
să întrebe și niciunul dintre muritori nu dăduse glas 
întrebării. 

Putea să reziste orașul la o sută de mii de soldați 
care îi atacau zidurile și porţile? Probabil. 

Însă nu cu turnul vrăjitoarelor care încă mai putea 
să funcţioneze, pe câmp. Ea nu se îndoia că acum era 
reparat și înhămat un alt balaur. Poate de aceea se 
opriseră - ca să aibă timp să ridice din nou turnul și să 
distrugă vrăjitoarele Crochan. 

Doar răsăritul avea să dezvăluie ce aleseseră să 
facă vrăjitoarele Dinţi-de-fier. Ce reușiseră să facă. 

Manon și Cele Treisprezece, împreună cu Bronwen 
și Glennis, își petrecură câteva ore organizându-le pe 
vrăjitoarele Crochan, repartizându-le anumitor flancuri 
Dinţi-de-fier în funcţie de ce știa Manon despre 
formațiile inamicilor lor. 

Ea făcuse acele formaţii, plănuind să le conducă. 

lar după ce terminară cu asta, după ce întâlnirea 
cu liderii muritori se termină, toţi părând încă sumbri, 
dar nu prea panicaţi, Manon și Cele Treisprezece găsiră 
o cameră în care să doarmă. 

Câteva lumânări ardeau în camera mare și 
nemobilată. Înăuntru nu se aflau decât saltelele pe 
care le aduseseră ele. Manon încercă să nu se uite 
prea mult timp la a ei, să nu simtă mirosul care 
dispăruse cu fiecare kilometru spre nord. 

Unde era Dorian și ce făcea el era un subiect la 
care nu voia să se gândească din simplul motiv că, 
dacă ar fi făcut-o, ar fi zburat din nou spre sud, tocmai 
până în Morath. 

În camera slab luminată, Manon se așeză pe saltea 
înconjurată de Cele Treisprezece, și ascultă haosul 
castelului. 

Locul era aproape ca un mormânt, fantomele 
bogățiilor acestuia bântuind fiecare colț. Se întrebă ce 
fusese camera asta - o sală de consiliu, un loc de 
dormit, un birou... Nu găsi niciun indiciu. 

Manon își rezemă capul de pietrele reci ale zidului 
din spatele ei, coroana fiind aruncată lângă cizme. 

Asterin vorbi prima, spintecând liniștea sabatului. 

— Le cunoaștem fiecare mișcare, fiecare armă. lar 
acum și vrăjitoarele Crochan le cunosc. Probabil 
matroanele sunt cuprinse de panică. 

Manon nu-și văzuse niciodată bunica panicându-se, 
dar râse întunecat. 

— Presupun că o să vedem mâine, zise și se uită cu 
atenţie la Cele Treisprezece. Aţi venit cu mine până 
aici, dar mâine o să ne înfruntăm suratele. Aţi putea 
lupta cu prieteni sau iubiţi sau membri ai familiei. 
Înghiţi. N-o să vă condamn dacă n-o să fiţi în stare. 

— Am ajuns până aici, spuse Sorrel, pentru că 
toate suntem pregătite pentru ce o să se întâmple 
mâine. 

Într-adevăr, Cele Treisprezece dădură aprobator 
din cap. 

— Nu ne temem, spuse Asterin. 

Nu, nu se temeau. Uitându-se la ochii limpezi din 
jurul ei, Manon vedea asta și singură. 

— M-am așteptat ca măcar câteva din trecătoarea 
Ferian să ni se alăture, mormăi Vesta. 

— Ele nu înțeleg, spuse Ghislaine. Nici măcar ce le- 
am oferit. 

Libertate - libertate fată de matroanele care le 
transformaseră în unelte ale distrugerii. 

— O risipă, bombăni Asterin. 

Până și demoniţele gemene cu ochi verzi dădură 
din cap. g 

Liniştea se pogori din nou. In ciuda ochilor limpezi, 
Cele Treisprezece erau perfect conştiente de limitele 
celor cinci mii de vrăjitoare Crochan împotriva 
vrăjitoarelor Dinţi-de-fier și ale armatei din spatele 
acestora. 

Așadar, schițând un zâmbet, Manon spuse uitându- 
se în ochii fiecăreia: 

— Aş prefera să zbor cu voi decât cu zece mii de 
vrăjitoare Dinţi-de-fier lângă mine. Mâine o să le 
arătăm de ce. 

Sabatul ei zâmbi, șiret și sfidător, vrăjitoarele 
atingându-și fruntea cu două degete în semn de 
respect. 

Manon făcu gestul la rândul ei, plecându-și capul în 
acest timp. 

— Suntem Cele Treisprezece, spuse ea. De acum și 
până o să ne ia întunericul! 


Evangeline hotărâse că nu mai voia să fie pajul 
lordului Darrow, ci mai degrabă o vrăjitoare Crochan. 

Una dintre femei îi dăduse chiar o mantie roșie 
fetei cu ochii mari, pe care Evangeline încă o purta 
când Lysandra o trimisese la culcare. Inainte să 
adoarmă, Evangeline promisese că avea să-l ajute pe 
Darrow a doua zi, după ce s-ar fi asigurat că 
vrăjitoarele Crochan nu aveau nevoie de ajutor. 

Lysandra zâmbise auzind-o, în ciuda probabilității 
ca lucrurile să decurgă prost pentru ei. Manon Cioc- 
Negru - acum Manon Crochan, presupunea ea - făcuse 
o evaluare sinceră, directă. Vrăjitoarele Crochan le 
puteau ţine la distanţă pe cele Dinţi-de-fier, probabil să 
le învingă dacă erau cu adevărat norocoase, dar tot 
trebuiau să înfrunte armata Morathului. Odată ce 
soldaţii s-ar fi pus din nou în mișcare, ar fi revenit la 
aceleași planuri de a apăra zidurile. 

Nereușind și nedorindu-și să adoarmă pe pat lângă 
Evangeline, Lysandra se trezi rătăcind pe holurile 
întortocheate ale vechiului castel. Ce casă ar fi fost 
pentru ea și Evangeline! Ce curte! 

Poate că îi urmărise inconștient mirosul, dar 
Lysandra nu fu deloc surprinsă când intră în Marea 
Sală și îl găsi pe Aedion în faţa focului aproape stins. 

Stătea singur, iar ea nu se îndoia că trecuse ceva 
timp de când era acolo. 

El se întoarse înainte ca Lysandra să fi intrat măcar 
pe ușă. Îi urmări fiecare pas. 

„Asta pentru că nu sunt îndrăgostit de ei!” 

Cum schimbaseră cuvintele totul și totuși, nimic... 

— Ar trebui să dormi. 

Aedion îi schiţă un zâmbet. 

— ŞI tu. 

Liniștea se lăsă între ei când se uitară unul la 
celălalt. N 

Ea ar fi putut să-și petreacă așa toată noaptea. Işi 
petrecuse multe nopţi așa, în trupul altui animal. Doar 
privindu-l, studiind liniile puternice ale corpului său, 
voinţa fermă din ochii lui. 

— Credeam că o să murim azi, spuse ea. 

— Era să murim. 

— Tot sunt supărată pe tine, spuse ea deodată. 
Dar... 

El ridică din sprâncene, lumina pe care nu o văzuse 
de ceva timp strălucind pe chipul lui. 

— Dar? 

Ea se încruntă. 

— Dar am să mă gândesc la ce mi-ai spus. Asta e 
tot. 

Un zâmbet cunoscut și șiret se insinuă pe buzele 
lui. 

— Ai să te gândești? 

Lysandra își ridică bărbia, uitându-se de-a lungul 
nasului la el cât de mult posibil cât el se înălţă 
deasupra ei. 

— Da, am să mă gândesc. La ce am de gând să 
fac. 

— La faptul că sunt îndrăgostit de tine. 

— Ooo! El știa că aroganta o tulbura. Dacă așa vrei 
să-i zici. 

— Ar trebui să-i spun altfel? El făcu un singur pas 
spre ea, lăsând-o să decidă dacă avea să-i permită. li 
permise. 

— Doar... Lysandra strânse din buze. Să nu mori 
mâine. Este tot ce îţi cer. 

— Ca să poţi să ai timp să te gândești la ce ai de 
gând să faci cu declaraţia mea. 

— Exact. 

Aedion rânji ca un animal de pradă. 

— Atunci pot să îţi cer ceva? 

— Nu cred că ești în poziţia să-mi ceri ceva, dar în 
regulă. 

— Dacă nu mor mâine, pot să te sărut la sfârșitul 
zilei? îi șopti la ureche, încă rânjind ca un lup. 

Lysandra se roși când se îndepărtă, cedând un pas. 
Era o curtezană instruită, pe toţi zeii! foarte bine 
instruită. Și totuși, cererea simplă îi făcu genunchii să 
cedeze. 

Ea se stăpâni, îndreptându-și umerii. 

— Dacă nu mori mâine, Aedion, atunci o să stăm 
de vorbă. Și o să vedem ce se mai întâmplă. 

Zâmbetul de lup al lui Aedion nu se dădu dispărut. 

— Atunci, pe mâine-seară! 

A doua zi îi aștepta iadul. Poate și moartea. Dar ea 
nu voia să îl sărute, nu acum. Nu voia să-i ofere o 
astfel de promisiune sau un așa rămas-bun. 

Așadar, Lysandra ieși din sală cu pulsul mărit. 

— Pe mâine! 


Capitolul 83 

Dorian zbură fără oprire. De-a lungul crestei 
Colţilor, cu pădurea Oakwald o întindere golașă în 
dreapta lui, pluti spre nord aproape două zile înainte să 
îndrăznească să facă o pauză. 

Alegând o poiană din mijlocul unui desiș de copaci 
bătrâni, se prăbuși printre crengi, abia simțind 
usturimea prin pielea groasă de balaur. Se transformă 
de îndată ce atinse zăpada, magia sa dezgheţând 
pârâul îngheţat care șerpuia pe acolo. 

Apoi căzu în genunchi și bău cu nesaț, gâfâind. 

Să găsească de mâncare se dovedi o sarcină mai 
ușoară decât anticipase. Nu avu nevoie de o capcană 
sau de săgeți ca să prindă iepurele slab care se 
ghemuia în apropiere. Nu avu nevoie de cuțite ca să îl 
jupoaie. Sau să-l pârlească. 

După ce-și potoli setea și foamea și se uită la cer 
ca să se asigure că nu se apropia niciun inamic, Dorian 
desenă semnele. O singură dată. 

Trebuia să plece curând. Dar pentru asta își putea 
întârzia încă puţin zborul spre nord. Sabia Damaris 
păru să îi confirme, invocând acum pe cine-și dorea el. 

Gavin apăru în cercul de semne Wyrd însângerate, 
mai palid și mai întunecat în lumina dimineții. 

— Așadar, ai găsit-o, spuse regele antic în loc de 
salut. Și i-ai lăsat lui Erawan o mare dezordine de 
curăţat. 

— Da. 

Dorian își atinse buzunarul jachetei unde vibra 
puterea teribilă. În timpul zborului frenetic dinspre 
Morath fusese nevoit să se concentreze pe deplin ca să 
îi blocheze șoaptele. Nu tremura doar din cauza 
frigului. 

— Atunci, de ce m-ai chemat? 

Dorian se uită în ochii bărbatului. Ca de la un rege 

la altul. 

— Am vrut să îţi spun că am obținut-o - ca să poți 
să ai șansa să îţi iei rămas-bun. De la Elena, adică. 
Înainte să se făurească Lacătul. 

Gavin înţepeni. Dorian nu își mută privirea de la 
ochii evaluatori ai regelui. 

După o clipă, Gavin spuse cu ceva mai multă 
blândeţe: 

— Atunci presupun că am să-mi iau adio și de la 
tine. 

Dorian dădu din cap. El era pregătit. Nu avea de 
ales decât să fie pregătit. 

— Așadar, te-ai hotărât? întrebă Gavin. Să fii tu cel 
sacrificat? 

— Aelin este în nord, spuse Dorian. Când o găsesc, 
cred că o să hotărâm ce să facem. Cine urma să facă 
gestul de a uni cele trei chei, fără a da înapoi. Dar, 
recunoscu el, sper ca ea să fi găsit altă soluţie. Și una 
și pentru Elena. 

Aelin scăpase de Maeve. Poate avea să fie la fel de 
norocoasă și să găsească o cale de scăpare de soarta 
lor. 

Un vânt-fantomă îi suflă lui Gavin șuviţele lungi de 
păr peste faţă. 

— Mulţumesc! spuse el răgușit. Pentru că măcar 
te-ai gândit la asta. 

Dar suferinţa strălucea în ochii regelui. Știa că era 
imposibil. 

— Îmi pare rău, zise Dorian. Pentru ce o să 
însemne reușita Lacătului în ceea ce vă privește. 

Gavin înghiţi. 

— Partenera mea a ales cu mult timp în urmă. Ea a 
fost dintotdeauna pregătită să înfrunte consecințele, 
chiar dacă eu nu eram. 

La fel cum alesese și Sorscha. Își urmase propria 
cale. 

Și, pentru prima dată, amintirea ei nu-i aduse 
suferinţă, ci străluci ca o provocare să reușească. 
Pentru ea și mulţi alţii. Și pentru el. 

— Nu renunţa atât de ușor la viaţă! spuse Gavin. 
Viaţa pe care am avut-o cu Elena îmi permite să mă 
gândesc măcar să mă despart acum de ea. O viaţă 
bună - pe cât de bună am putut spera. El își înclină 
capul. Iți doresc același lucru. 

Inainte ca Dorian să poată spune ce avea pe suflet 
auzind cuvintele, Gavin se uită spre cer, ridicând din 
sprâncenele negre. 

— Trebuie să pleci. 

Pentru că vuietul aripilor umplea aerul. Mii de aripi. 

Aparent, legiunea Dinţi-de-fier din Morath tot se 
adunase după prăbușirea fortăreței, iar acum își făcea 
zborul lung spre nord și Orynth, foarte probabil infinit 
mai nerăbdătoare să îi sfâșie prietenii. 

El se rugă ca Maeve să nu se afle printre rândurile 
acelei armate, ca ea să fi rămas în Morath cu Erawan, 
lingându-și rănile. Inainte să mărșăluiască și restul 
grozăviilor lor, cu prinţesele-păienjeniţe printre ele. 

Dar, în ciuda armatei care se apropia, Dorian 
atinse mânerul sabiei Damaris și spuse: 

— Am să am eu grijă de Adarlan. Cât timp mi-a mai 
rămas. N-am să-l abandonez. 

Sabia se încălzi. lar Gavin, în ciuda pierderii care se 
ivea pentru el, schiţă un zâmbet ca și când ar fi simţit 
și el căldura sabiei. 

— Știu. Întotdeauna am știut asta. 

Căldura lui Damaris nu șovăi. 

Dorian își înghiţi nodul din gât. 

— După ce poarta Wyrd o să fie încuiată, am să pot 

să mai deschid un astfel de portal? „Am să pot să te 
mai caut, ca să îmi dai sfaturi?” 

Gavin se estompă. 

— Nu știu. Dar sper, adăugă încetișor. 

Dorian își atinse pieptul în dreptul inimii și făcu o 
plecăciune adâncă. 

lar când Gavin dispăru în zăpadă și soare, Dorian 
ar fi putut jura că și regele făcu o plecăciune. 

Câteva minute mai târziu, când aripile acoperiră 
lumina soarelui, nimeni nu observă balaurul singuratic 
ce se ridică din Oakwald și intră în rândurile armatei 
agitate. 

Nu mai rămăsese nicio armură în arsenalul sărăcit 
al castelului. Și oricum niciuna nu s-ar fi potrivit 
balaurilor. 

Cele care supraviețuiseră ocupaţiei Adarlanului sau 
fuseseră cumpărate de la căderea acestuia fuseseră 
distribuite, și chiar dacă prinţul Aedion se oferise să 
roage un fierar să sudeze foi de metal ca să făurească 
niște platoșe, Manon aruncase o privire la ușile care ar 
fi fost utilizate în acest scop și își dăduse seama că ar fi 
fost foarte grele. Împotriva legiunii Dinţi-de-fier aveau 
nevoie de viteză și agilitate. 

Așadar, vrăjitoarele aveau să intre în luptă ca 
întotdeauna: doar cu săbiile, dinţii și unghiile de fier și 
istețimea lor. 

Stând pe un balcon spaţios din cel mai înalt turn al 
castelului din Orynth, armata Morathului întinzându-se 
dedesubt, Manon privi soarele răsărind și își dădu 
seama că ar fi putut fi ultima oară. 

Dar Cele  Treisprezece, multe dintre ele 

rezemându-se de balustrada balconului, nu se uitau 
înspre est. 

Nu, se concentrau doar asupra inamicului care se 
agita în lumina dimineții. Sau erau atente la cele două 
vrăjitoare Crochan care stăteau cu Manon, cu măturile 
în mâini și săbiile deja prinse pe spate. 

Nu fusese un șoc să o vadă pe Bronwen sosind în 
dimineaţa asta îmbrăcată pentru luptă. Dar Manon se 
oprise când Glennis ieșise cu o sabie și părul împletit la 
spate. 

Ele discutaseră deja detaliile - de trei ori în urmă 
cu o seară. lar acum, în lumina răsăritului, zăboveau în 
vârful vechiului turn. 

Departe, în mijlocul armatei agitate a Morathului, 
răsună un corn. 

Lent, ca o bestie uriașă care se trezea dintr-un 
somn profund, armata Morathului începu să se miște. 

— Era și timpul, mormăi Asterin lângă Manon, părul 
ei împletit fiind legat cu o panglică de piele pe frunte. 

Balaurii legiunii Dinţi-de-fier își luară zborul, 
mișcându-se cu greu în armurile lor grele. 

Totuși, balaurii nu aveau să fie un avantaj. 
Vrăjitoarele  Dinţi-de-fier, după un început greu, 
umplură curând văzduhul. Erau cel puţin o mie. Manon 
nu voia să știe unde era armata din trecătoarea Ferian. 
Nu încă. 

Pe turnurile castelului, pe acoperișurile orașului și 
de-a lungul meterezelor, vrăjitoarele Crochan își 
îndreptară măturile pe lângă corp, așteptând semnalul 
ca să își ia zborul. 

Un semn de la Bronwen, din cornul sculptat de la 
centură, crăpat și îngălbenit de vreme, simbolurile 
sculptate fiind atât de învechite încât abia se vedeau. 

Observând privirea lui Manon, Bronwen spuse: 

— Este o relicvă din vechiul regat. l-a aparţinut lui 
Telyn Venora, o războinică tânără și fără experienţă în 
timpul ultimelor zile ale războiului, care era aproape de 
porţi când a căzut Rhiannon. |naintașa mea. Ea își 
trecu o mână peste corn. A suflat din cornul ăsta ca să 
avertizeze oamenii că Rhiannon a fost ucisă și că 
trebuie să fugă din oraș. La câteva clipe după ce a dat 
semnalul de avertisment, matroana Sânge-Albastru a 
ucis-o. Dar asta i-a oferit poporului nostru timp să fugă. 
Să supravieţuiască. Lacrimile mărgineau ochii negri ai 
lui Bronwen. Sunt onorată să suflu din nou în cornul 
ăsta azi. Nu ca să ne avertizez oamenii, ci să îi adun. 

Niciuna dintre Cele Treisprezece nu se uită spre 
Bronwen, dar Manon știa că ele auziseră fiecare 
cuvânt. 

Bronwen își atinse platoșa de piele. 

— Telyn este aici astăzi. În inima fiecărei vrăjitoare 
Crochan care a scăpat și a supravieţuit până acum. 
Toate cele căzute în războaiele vrăjitoarelor sunt cu 
noi, chiar dacă nu le putem vedea. 

Manon se gândi la cele două prezenţe pe care le 
simţise în lupta cu matroanele și își dădu seama că 
vorbele lui Bronwen erau adevărate. 

— Pentru ele luptăm! spuse Bronwen, coborându-și 
privirea la armata care se apropia. Și pentru viitorul pe 
care vrem să îl obținem! 

— Un viitor pe care toate vrem să-l avem, zise 
Manon și se uită în ochii Celor Treisprezece. Deși ele nu 
zâmbiră, înverșunarea de pe chipurile lor spunea 
destule. 

Manon se întoarse spre Glennis. 

— Chiar vrei să lupţi? 

Glennis dădu din cap, ferm și hotărât. 

— În urmă cu cinci sute de ani, mama a ales 

viitorul descendenței regale în loc să lupte alături de 
cei dragi. Și chiar dacă nu și-a regretat alegerea, 
povara lucrurilor rămase în urma ei a afectat-o. l-am 
purtat povara toată viaţa. Bătrâna gesticulă spre 
Bronwen, apoi spre Asterin. Toate cele care luptăm aici 
azi o facem având pe cineva invizibil în spatele nostru. 

Privirea din ochii negri cu pete aurii ai lui Asterin se 
îndulci puţin. 

— Da, fu tot ce spuse aghiotanta lui Manon când 
mâna-i alunecă spre pântec. 

Nu în amintirea cuvântului plin de ură însemnat 
acolo, a ceea ce i se făcuse. 

În amintirea fetitei născute moartă care fusese 
aruncată de bunica lui Manon în foc înainte ca Asterin 
să aibă șansa să o îmbrățișeze. 

În amintirea vânătorului pe care îl iubise Asterin 
așa cum nicio vrăjitoare Dinţi-de-fier nu iubise 
vreodată un bărbat și la care nu se întorsese niciodată 
de rușine și frică; în amintirea vânătorului care nu 
încetase să îi aștepte întoarcerea, nici măcar la 
bătrâneţe. 

Pentru ele, pentru familia pe care o pierduse, 
Manon știa că aghiotanta avea să lupte azi. Ca așa 
ceva să nu se mai întâmple niciodată. 

În lupta de astăzi, și pe Manon o mâna același 
imbold. 

— Deci am ajuns la asta după cinci sute de ani, 
spuse Glennis cu o voce fermă și totuși distantă, ca și 
când s-ar fi pierdut în amintiri. Soarele dimineţii scălda 
în auriu zidurile albe ale Orynthului. Ultima înfruntare a 
vrăjitoarelor Crochan. 

Ca și când cuvintele ar fi fost un semn, Bronwen 
duse cornul lui Telyn Vanora la buze și suflă. 

Cei mai mulţi credeau că râul Florine curgea din 
Coarnele Cerbului, chiar prin marginea vestică a 
Orynthului înainte să traverseze câmpiile. 

Dar majoritatea nu știa că anticul rege Fae își 
construise orașul cu înţelepciune, săpând scurgeri și 
canale subterane care aduceau apa proaspătă a 
muntelui direct în oraș, tocmai până sub castel. 

Cu o torță ridicată în aer, Lysandra se uită într-unul 
dintre aceste canale de apă subterane. Apa întunecată 
se învolbură când curse prin tunelul de piatră și dincolo 
de zidurile orașului. Suflarea ei scoase aburi când 
spuse grupului de soldaţi din legiunea Bane care o 
însoțiseră: 

— Să încuiaţi poarta după ce ies! 

Un mormăit fu singura confirmare pe care o primi. 

Lysandra se încruntă la poarta grea din fier din 
partea cealaltă a râului subteran, ale cărei bare de 
metal erau la fel de groase ca antebraţul ei. Lordul 
Murtaugh fusese cel care sugerase această cale de 
atac, cunoscând căile navigabile de sub oraș și castelul 
mult mai bine decât Aedion. 

Lysandra se pregăti să plonjeze, știind că apa avea 
să fie rece. Foarte rece. 

Dar Morathul se mișca, iar dacă ea nu-și ocupa 
curând poziţia, putea fi prea târziu. 

— Zeii să fie cu tine! spuse unul dintre soldații 
legiunii Bane. 

Lysandra îi aruncă bărbatului un zâmbet încordat. 

— Și cu voi toţi! 

Fără să-și dea timp să se răzgândească, sări direct 
de pe marginea de piatră. 

Plonjonul fu rapid și adânc. Frigul îi scoase aerul 

din plămâni, dar deja se transforma, lumina și căldura 
umplându-i trupul când oasele i se deformară și pielea 
dispăru. Magia ei pulsă, consumându-se repede din 
cauza efortului de a crea acest trup, dar, apoi, totul se 
termină. 

Pe mal, soldaţii Bane înjurau. Ei nu-i păsa dacă de 
frică sau din admiraţie. 

leșind la suprafaţă cât să respire, Lysandra se 
scufundă din nou. Chiar și în forma asta, frigul o afecta; 
apa era tulbure și întunecată, dar ea înotă odată cu 
curentul, lăsându-l să o ghideze spre ieșirea din vechiul 
tunel, sub zidurile orașului și în Florine, care era mai 
lat. Acolo frigul deveni aproape insuportabil. Blocuri 
groase de gheață pluteau deasupra, ascunzând-o de 
ochii inamicilor. 

Înotă de-a lungul flancului estic al armatei 
Morathului și așteptă semnalul. 


* 


Vrăjitoarele Crochan se înălţară la cer, un val roșu 
care zbură peste oraș și zidurile lui. 

Pe partea sudică a zidului, cu Ren alături, Aedion 
își lăsă capul pe spate când le privi înălțându-se 
deasupra câmpiei. 

— Chiar crezi că pot lupta împotriva lor? 

Ren dădu din cap spre marea de vrăjitoare Dinţi- 
de-fier și balauri care se apropiau. 

— Cred că nu avem de ales decât să sperăm că 
pot, spuse Aedion, scoţându-și arcul de pe spate. 

Ren făcu la fel. 

La semnalul tăcut, arcașii de pe zidurile orașului își 
luară arcurile. 

Imprăștiaţi printre ei, mycenienii lui Rolfe își 

poziționară suliţele de foc, sprijinind aparatele metalice 
de zid. 

Morathul mărșălui. Nu mai erau întârzieri sau 
surprize. Lupta urma să se desfășoare. 

Aedion aruncă o privire spre cotul râului Florine, 
straturile de gheață strălucind orbitor în soarele 
dimineţii. Își ignoră groaza din inimă. Erau prea 
disperaţi și prea copleșiți numeric încât să îi refuze 
Lysandrei sarcina pe care o acceptase astăzi. 

O privire peste umăr îl făcu pe Aedion să confirme 
că soldaţii Bane aveau catapultele pregătite pe 
metereze, nobilii Fae fiind gata să își folosească magia 
ca să le încarce cu blocuri imense de piatră de râu. lar 
pe zidurile orașului, arcașii Fae rămaseră atenți 
așteptând semnalul. 

Aedion puse o săgeată în arc, încordându-și braţul 
când trase coarda. 

La unison, soldaţii adunaţi pe zidurile orașului 
procedară la fel. 

— Să facem lupta asta demnă de un cântec! spuse 
Aedion. 


Capitolul 85 


Manon și Cele Treisprezece se avântară în văzduh 
când armata vrăjitoarelor Crochan zbură dedesubt, un 
val roșu grăbindu-se spre marea neagră din față, 
forțând legiunea Dinţi-de-fier să aleagă: vechii lor 
inamici sau cei noi. 

Era o încercare, și una pe care Manon dorise să o 
facă mai devreme. Voia să vadă câte vrăjitoare Dinţi- 
de-fier aveau să asculte ordinul de a înainta și câte i-ar 
fi ignorat ordinele, tentaţia de a se lupta cu Cele 
Treisprezece fiind  insuportabilă. Și o încercare, 

812 


presupunea ea, pentru matroanele și moștenitoarele 
care le conduceau legiunea - ar fi căzut în capcană? Și- 
ar fi împărțit forțele ca să se adune în jurul vrăjitoarelor 
Dinţi-de-fier sau și-ar fi continuat atacul asupra 
vrăjitoarelor Crochan? 

Tot mai sus se înălțară Manon și Cele Treisprezece, 
cele două armate apropiindu-se. 

Vrăjitoarele Crochan nu ezitară când săbiile licăriră 
în soare, îndreptate spre balaurii care se apropiau. 

Vrăjitoarele  Dinţi-de-fier nu se  antrenaseră 
împotriva inamicilor capabili să lupte, a unor dușmani 
care s-ar fi putut afla în aer, mai mici și mai rapizi, și în 
stare să atace punctul cel mai sensibil: călărețele. 
Acesta era țelul vrăjitoarelor Crochan - să doboare 
călărețele, nu bestiile. 

Dar ca să facă asta ar fi trebuit să înfrunte 
maxilarele care mușcau și cozile ţepoase, otrava care 
le acoperea. Ca și când ar fi putut ocoli balaurii în zbor, 
problema rămânând să înfrunte săgețile trase și 
luptătoarele instruite care călăreau bestiile. N-ar fi fost 
uşor, Și nici rapid. 

Cele Treisprezece se înălțară atât de mult încât 
aerul se rarefie; destul de sus încât Manon putea să 
vadă partea din spate a armatei, unde zbura balaurul 
îngrozitor și inconfundabil de mare al Iskrei Picioare- 
Galbene. 

Nici urmă de Petrah sau de cele două matroane 
rămase. Manon nu știa cine o înlocuise pe bătrâna 
Picioare-Galbene ca să devină Mare Vrăjitoare. Nici nu 
îi păsa. Poate că bunica ei le convinsese să nu o 
numească încă pe Iskra sau pe altcineva - ca să își 
elibereze calea spre domnie. 

Tocmai în clipa în care Manon ametți din cauza 
altitudinii, vreo cincizeci de balauri se desprinseră din 

formaţia inamică, zburând în sus - se grăbiră spre ele, 
scăpate de sub control. Insetate de gloria și funcţiile pe 
care le-ar fi adus uciderea Celor Treisprezece. 

Manon zâmbi. 

Cele două armate se izbiră una în cealaltă. 

Expirând, Manon trase o dată frâiele lui Abraxos. 

Balaurul ei feroce își întinse aripile când se arcui și 
plonjă. 

Lumea se înclină când se răsuciră și plonjară tot 
mai mult, Cele Treisprezece venind din urmă. Ele 
spintecară norii, armata în conflict pierzându-se în 
ceaţă, castelul și orașul ivindu-se dedesubt. 

lar când vrăjitoarele Dinţi-de-fier ajunseră destul 
de aproape încât Manon să vadă că erau Picioare- 
Galbene și Sânge-Albastru, Abraxos se înclină brusc 
într-o parte și un curent de aer îl aruncă direct în 
mijlocul lor. 

Cele Treisprezece intrară în formaţie în spatele ei, 
ca un berbec ce se izbea în vrăjitoarele Dinţi-de-fier. 

Arcul lui Manon șuieră când trase săgeată după 
săgeată. 

La prima împroșcare de sânge albastru, o parte din 
ea dispăru. 

Dar continuă să tragă. lar Abraxos zbură neîncetat, 
sfâșiind aripi și gâturi cu coada și dinţii. 

Și astfel începu lupta. 


Chiar și în râu, freamătul picioarelor în marș trecu 
pe lângă Lysandra. 

Ei nu văzură botul mare și alb care ieșea periodic 
dintre sloiuri ca să respire. Cerul era întunecat acum, 
plin cu balauri și vrăjitoare Crochan care se luptau. 

Trupurile plonjau ocazional în râu, vrăjitoare Dinti- 
de-fier și Crochan deopotrivă. 

Pe vrăjitoarele Crochan care se zbăteau, care erau 
încă în viaţă, Lysandra le purta pe ascuns spre malul 
îndepărtat. Ele nu spuseseră cum părea în ochii lor, iar 
ea nu zăbovea suficient cât să le dea ocazia. 

Vrăjitoarele Dinţi-de-fier care cădeau în râu erau 
trase la fund și ţintuite de pietre. 

Era nevoită să își mute privirea de fiecare dată 
când o făcea. 

Botul Lysandrei ieși la suprafaţă când un corn 
strident  spintecă  vuietul, direct dinspre zidurile 
orașului. Nu era un semnal de avertisment, ci o 
dezlănțuire. 

Lysandra plonjă spre fundul apei. Plonjă, apoi se 
ridică, coada puternică zbătându-se ca să o arunce 
spre suprafaţă. 

leși din gheaţă și apă, arcuindu-se prin aer, și se 
izbi direct în flancul estic al Morathului. 

Soldaţii ţipară când ea se dezlănţui într-un vârtej 
de dinţi și gheare și cu o coadă uriașă care biciuia în 
orice direcție. 

Unde se mișca dragonul alb de mare, ţâșnea sânge 
negru. 

Și tocmai când soldaţii își stăpâniră suficient 
groaza ca să tragă săgeți și sulițe spre solzii 
opalescenţi întăriţi cu mătase de păianjen, ea se răsuci 
și sări din nou în râul adânc, dispărând sub gheaţă. 
Sulițele plonjară în apele turcoaz, ratându-și ţinta, dar 
Lysandra deja se grăbea mai departe. 

Trupul dragonului de mare - de râu, presupunea ea 
- nu încetini. Îl forță la maxim, plămânii mari lucrând 
ca un burduf. 

Râul coti, iar ea se folosi de asta în avantajul ei 

când sări din nou din apă. 

Soldaţii, atât de concentrați la ravagiile pe care le 
făcuse în faţă, nu se uitară în direcţia ei înainte ca 
Lysandra să-i atace. 

Înainte să revină în adâncimile îngheţate ale râului, 
ea aruncă doar o privire la zidurile orașului, la valul 
negru care se izbea în ele, la scările de asediu ce erau 
ridicate și săgețile care zburau, flăcări izbucnind în 
mijlocul lor. 

Sânge negru îi curse din bot, coadă și gheare când 
făcu cale întoarsă, vrăjitoarele războindu-se în aer 
deasupra gheții. 

Așadar, ea se luptă având drept scut sloiurile de 
gheaţă, atacând, apoi mișcându-se; destabilizând 
flancul estic cu fiecare atac, forțându-i să fugă de pe 
marginea râului ca să aglomereze rândurile din mijloc. 

Încet, apele turcoaz ale râului Florine se colorară în 
albastru și negru. 

Totuși, Lysandra continuă să muște din coastele 
monstrului care năvălea asupra Orynthului. 


* 


Căldura suliţelor de foc îi ardea obrajii lui Aedion, 
încălzindu-i aproape insuportabil coiful. 

Un mic preț, când exploziile de foc îi aruncară pe 
soldaţii valgi înapoi. Unde arcașii lor doborau inamicul, 
veneau mai mulţi. lar unde suliţele de foc îi pârjoleau, 
rămânea doar pământ ars și armuri topite. Dar nu era 
suficient - nici pe departe. 

Deasupra, dincolo de ziduri, vrăjitoarele Dinţi-de- 
fier și Crochan se luptau. 

Atât de violent și de rapid încât o ceaţă albastră 
plutea în văzduh din cauza măcelului. 

El nu își putea da seama cine domina. Cele 
Treisprezece luptau printre ele și unde intrau în luptă, 
vrăjitoarele Dinţi-de-fier și balaurii lor cădeau, strivind 
soldaţii valgi sub ei. 

Scările de asediu din fier fură iarăși ridicate, 
îndreptate spre zidurile orașului. Pe cei deja cățăraţi, 
exploziile sulițelor de foc îi aruncară înapoi pe pământ 
sub formă de cadavre carbonizate. Dar mai mulţi valgi 
urcară, frica de foc nefiind suficientă ca să îi împiedice 
să o facă. 

Alergând spre cea mai apropiată scară, Aedion 
puse săgeată după săgeată în arc, trăgând în soldaţii 
care urcau pe treptele ei. Țintind precis în spaţiile din 
armura neagră. 

Arcașii din jurul său îl imitară, soldaţii Bane din 
spatele lui luând poziţii de luptă, așteptând ca primii să 
străpungă zidurile. 

La porţile orașului, focul izbucni violent. Pe mulți 
dintre mycenieni, îi poziţionase la fiecare din cele două 
porţi ale Orynthului, punctele cele mai slabe din ziduri. 

Faptul că focul ardea în continuare îi spunea 
suficient: Morathul năvălea acolo. 

Auzindu-l pe Rolfe strigând „Nu risipiţi focul!”, simţi 
o groază în stomac, dar se concentră la scara de 
asediu. Arcul îi zvăâcni și un alt soldat căzu, urmat de 
încă unul. 

Pe zid, Ren se ocupa de altă scară de asediu 
apropiată, arcul lordului șuierând. 

Retrăgându-se, lăsând arcașii să îi ia locul, el își 
ridică sabia, făcând semn soldaţilor Bane de la 
catapulte, nobililor Fae și arcașilor de lângă ele. 

— Acum! 

Lemnul pocni și scârțâi. Bolovani mari cât căruțele 
plutiră peste ziduri, fiecare fiind uns cu ulei și 

strălucind în soare când se ridică. 

lar când bolovanii ajunseră sus și începură să 
plonjeze spre inamic, arcașii Fae dezlănţuiră săgețile 
aprinse care atinseră bolovanii unși cu ulei chiar 
înainte ca pietrele să se izbească de pământ. 

Focul izbucni, pătrunzând în găurile pe care Aedion 
ordonase să fie făcute în rocă, direct în grămada de 
pulbere explozivă pe care o luaseră din rezerva 
prețioasă a suliţelor lui Rolfe. 

Bolovanii explodară în bile de foc și piatră. 

Pe zidurile orașului, soldaţii aclamară măcelul pe 
care îl dezvăluiră rămășițele fumegânde: doar soldaţi 
valgi topiti, striviţi sau spulberaţi. În fiecare loc în care 
trăseseră cele șase catapulte, acum era un cerc de 
pământ carbonizat. 

— Repoziţionaţi! strigă Aedion. 

Soldaţii Bane deja împingeau roţile care aveau să 
miște catapultele pe suporturile lor din lemn. In câteva 
secunde, ţintiseră alt loc; în câteva secunde, nobilii Fae 
ridicară alţi bolovani unși cu ulei din grămada adunată 
de Darrow de-a lungul multor săptămâni. 

El nu îi dădu șansa Morathului să își revină. 

— Foc! 

Bolovanii se ridicară, urmaţi de săgețile aprinse. 

Exploziile de pe câmpul de luptă scuturară zidurile 
orașului de data asta. 

Se auziră alte ovaţii, iar Aedion făcu semn 
soldaţilor Bane și nobililor Fae să se oprească, să lase 
Morathul să creadă că rezerva lor se consumase, că 
avuseseră doar câteva posibilități norocoase în 
arsenal. 

Aedion reveni la scara de asediu când primul 
soldat valg ajunse pe zid. 

Bărbatul fu ucis înainte ca picioarele lui să atingă 

818 


pământul, mulţumită soldatului Bane, care aștepta. 

Aedion își scoase scutul de la spate și-și înclină 
sabia când un val de soldați trecu peste zid. 

Dar, urcând cu ușurință pe scară, un soldat valg își 
făcu apoi apariţia. 

Chipul tânărului era rece ca moartea, ochii lui negri 
fiind luminaţi de o sete diabolică. 

La gât avea un colier negru. 

Venise un prinţ valg. 


Capitolul 86 


— Concentraţi-vă la scară! le strigă Aedion 
soldaţilor care dădeau înapoi din fața chipeșului prinț- 
demon care păși pe zidul orașului ca și când ar fi intrat 
doar într-o cameră. 

Nu purta nicio armură, numai o tunică neagră 
croită pentru corpul său suplu. 

Prinţul valg zâmbi. 

— Printe Aedion, spuse mieros creatura din el, 
scoțând o sabie dintr-o teacă neagră de la centură. Te- 
am așteptat! 

Aedion lovi. 

El nu avea magie, nu avea nimic cu care să 
combată puterea întunecată din venele prinţului, dar 
avea viteză și forță. 

Aedion fentă cu sabia, acea sabie obișnuită și fără 
nume, iar prinţul lovi cu sabia lui - chiar în clipa în care 
Aedion izbi scutul în coastele bărbatului. 

Împingându-l înapoi. Nu spre scară, ci spre 
mycenianul care ţinea o suliță de foc... 

Mycenianul era mort. 

Prinţul chicoti și un bici de putere întunecată lovi 
spre Aedion. 

Aedion se feri, ridicând scutul, de parcă ar fi reușit 
să se ferească de acea putere. 

Întunericul lovi metalul, iar braţul lui Aedion vibră. 

Dar durerea și agonia nu se făcură simţite. 

Aedion pară imediat, o lovitură în sus de care 
prinţul valg se feri sărind într-o parte. 

Ochii demonului erau mari când studie scutul. Apoi 
pe Aedion. 

— Spiriduș ticălos! zise prinţul valg printre dinţi. 

Aedion nu știa ce însemna asta, nu se arătă 
interesat când încasă încă o lovitură în scut, 
meterezele fiind deja unse cu sânge negru și roșu. 
Dacă mycenianul din apropiere era mort, atunci mai 
era unul lângă scara lui Ren... 

Prinţul valg dezlănțui lovitură după lovitură. 

Aedion le încasă pe toate în scut, puterea prinţului 
ricoșând din acesta ca și când ar fi fost apă împroșcată 
pe piatră. Şi la fiecare explozie de putere trimisă spre 
el, Aedion lovi cu sabia. 

Metalul întâlni metalul; întunericul se izbi în 
metalul vechi. Aedion avu impresia vagă că soldaţii 
valgi și oamenii se opriră când el și prinţul demon se 
luptară pe zidul orașului. 

El rămase în picioare, așa cum îl învățase Rhoe, 
așa cum îl învăţaseră Quinn și Cal Lochan, cum îl 
învățaseră toţi mentorii și războinicii pe care îi 
admirase mai mult decât pe oricare alţii. Pentru 
această clipă, când avea să fie chemat să apere chiar 
Zidurile Orynthului. 

Pentru ei lovea cu sabia, pentru ei încasa lovitură 
după lovitură. 

Prinţul valg șuieră la fiecare dintre aceste lovituri, 
ca și când s-ar fi enervat că puterea lui nu putea 
sparge acel scut. 

Scutul lui Rhoe. 

Nu avea niciun strop de magie. Brannon nu îl 
purtase niciodată. Dar unul dintre ei îl făurise, unul din 
descendența neîntreruptă a regilor și reginelor care 
veniseră după el și care își iubiseră regatul mai mult 
decât propriile vieţi. Care purtaseră acest scut în luptă, 
în război, ca să apere Terrasenul. 

Și în timp ce Aedion și prinţul valg se luptară pe 
ziduri, când scutul antic refuză să cedeze, el se întrebă 
dacă nu cumva metalul avea o altfel de putere. Una pe 
care valgii nu o înțelegeau și pe care n-ar fi înţeles-o 
niciodată. Nu magie adevărată, nu așa cum aveau 
Brannon și Aelin. Ci una la fel de puternică - mai 
puternică, pe care valgii nu ar fi reușit să o străpungă 
niciodată, indiferent cât de mult ar fi încercat. 

Sabia lui Aedion scoase un sunet, iar prințul valg 
strigă când Aedion îi atinse brațul, tăind adânc. 

Sângele negru ţâșni. Aedion profită de avantaj, 
împingând cu scutul și lovind cu sabia. 

Dar prințul așteptase. 

Intinsese o capcană, trupul lui fiind momeala. 

lar când Aedion se izbi în prinţul valg, demonul 
scoase un pumnal de la centura sabiei și lovi chiar 
acolo unde armura lui Aedion era expusă doar puţin în 
apropierea axilei, vulnerabilă în poziţia cu braţul întins. 

Cuţitul pătrunse, sfâșiind carnea, mușchiul și osul. 

Durerea, atroce și orbitoare, ameninţă să îl facă să 
întindă mâna, să scape sabia. Doar anii de instrucţie și 
de muncă ai lui Aedion îl ţinură în picioare când sări 
înapoi, scoțând cuțitul. 

Prinţul valg chicoti; Aedion nu era foarte atent la 
lupta de pe ziduri, strigătele și muribunzii și pâlpâirile 
focului când prinţul zâmbi la pumnalul însângerat. 

Ducându-l la gura lui senzuală, prinţul își trecu 

limba peste lamă, lingând sângele lui Aedion. 

— Excelent!  șuieră demonul, tremurând de 
plăcere. 

Aedion se retrase încă un pas, braţul usturându-l 
încontinuu, sângele adunându-i-se în armură. 

Prinţul veni după el. 

Un bici de putere întunecată lovi spre Aedion, iar el 
îl încasă din nou în scut. Il lăsă să îl doboare la pământ, 
căzând pe trupul îmbrăcat în fier al unui soldat Bane. 

Respirația lui deveni înţepătoare precum cuțitul 
care îl înjunghiase. 

Prințul se opri în faţa lui Aedion. 

— O să fie o încântare să mă înfrupt din tine! 

Aedion se acoperi cu scutul, pregătindu-se pentru 
lovitură. 

Prinţul vru să ducă pumnalul însângerat la gură din 
nou, ochii jucându-i în cap. 

Dar îi făcu mari când o săgeată îi străpunse pielea 
gâtului, chiar deasupra colierului. 

Prinţul se înecă, întorcându-se spre săgeata care 
nu venise dinspre Aedion, ci din spate. Privi spre Ren 
Allsbrook și sulița de foc pe care o ţinea în mâini. 

Ren lovi cu mâna cremenea, iar flacăra izbucni. 

Aedion se feri, ghemuindu-se sub scut când flacăra 
ameninţa să îi topească oasele. 

Lumea se transformă în căldură și lumină. Apoi se 
auziră doar strigătele luptei și ale muribunzilor. 

Aedion reuși să coboare scutul. 

Unde fusese prinţul valg, rămăsese o grămadă de 
cenușă și un colier negru din piatră Wyrd. 

Aedion gâfâi, ducând mâna spre coastele 
însângerate. 

— ÎI ţineam sub control. 

Ren doar scutură din cap și se roti pe un călcăi, 

dezlănţuind sulița de foc asupra celui mai apropiat 
soldat valg. 

Lordul din Allsbrook se întoarse din nou spre el, 
deschizând gura ca să spună ceva. Dar Aedion era 
ameţit, corpul său răcindu-se ca niciodată. Apoi nu mai 
simţi nimic. 


Lupta era mult mai înfiorătoare decât își imaginase 
Evangeline. 

Doar sunetul o făcea să tremure și numai faptul că 
ducea mesajele lordului Darrow, care se afla într-unul 
dintre cele mai înalte balcoane ale castelului, o 
împiedicase să se ghemuiască de frică. 

Respirația îi era sacadată și uscată când reveni în 
grabă pe balcon, unde Darrow stătea lângă balustrada 
de piatră, în faţa celorlalți doi lorzi din Terrasen. 

— De la Kyllian, reuși Evangeline să spună, făcând 
o plecăciune, ca de fiecare dată când aducea un 
mesaj. 

Știa că în luptă manierele nu-și mai aveau locul - 
cu siguranţă Aelin ar fi spus asta. Dar ea tot făcea o 
plecăciune, deși îi tremurau picioarele. Nu se putea 
opri. 

Mesagerul lui Kyllian o întâlnise pe treptele 
castelului, iar acum aștepta răspunsul lui Darrow. Doar 
atât se apropiase de luptă. Nu că ar fi fost mult mai 
bine să rămână aici, sus. 

Lipindu-se de pietrele zidului turnului, Evangeline îl 
lăsă pe Darrow să citească scrisoarea. Vrăjitoarele 
Crochan și balaurii erau mult mai aproape de locul 
acesta. Atât de sus, ea era la nivelul lor, lumea de 
dedesubt abia zărindu-se. Evangeline își lipi palmele de 

pietrele reci, ca și când ar fi putut extrage vreo putere 
din ele. 

Chiar și în vuietul luptei, îl auzi pe Darrow 
spunându-le celorlalţi lorzi: 

— Aedion a fost rănit. 

Evangeline simţi un gol în stomac și o greață 
intensă. 

— Se simte bine? 

Cei doi lorzi o ignorară, dar Darrow se uită spre ea. 

— Și-a pierdut cunoștința și l-au mutat într-o 
clădire din apropierea zidului. Vindecătoarele se ocupă 
de el în momentul ăsta. Il vor aduce aici de îndată ce o 
să își revină. 

Evangeline se  deplasă  clătinându-se către 
balustrada balconului, ca și când ar fi putut vedea 
clădirea în marea de haos de lângă zidurile orașului. 

Nu avusese un frate sau un tată. Incă nu hotărâse 
ce i-ar fi plăcut să-i fie Aedion. lar dacă era atât de 
rănit încât Darrow să primească mesaj... 

Își apăsă pântecul cu mâna, încercând să nu verse 
fierea care îi ardea gâtul. 

Se auziră șoapte, iar apoi o mână îi atinse umărul. 

— Lordul Gunnar o să-mi transmită mesajul, spuse 
Darrow. Tu ai să rămâi aici, cu mine. S-ar putea să am 
nevoie de tine. 

Cuvintele erau serioase, dar mâna de pe umărul ei 
era blândă. 

Evangeline dădu pur și simplu din cap, tristă și 
dezamăgită, și apucă balustrada balconului de parcă 
prinsoarea ei ar fi putut, cumva, să-l ţină pe Aedion în 
viaţă. 

— Gustări calde, Sloane! ordonă Darrow, vocea lui 
nelăsând loc de discuţii. 

Ceilalţi lorzi plecară. Evangeline nu știa cât timp 

trecu după asta sau cât dură ca lordul să revină înainte 
ca Darrow să-i dea o cană fierbinte. 

— Bea! 

Evangeline se supuse, aflând că era un fel de supă. 
Probabil de vită. Nu îi păsa. 

Prietenii ei erau acolo jos. Familia pe care și-o 
făcuse. 

Departe, în apropierea râului, o mișcare înceţoșată 
fu singurul semn că Lysandra era încă în viaţă. 

Nicio veste despre soarta lui Aedion. 

Așa că Evangeline zăbovi în turn și se rugă, Darrow 
rămânându-i alături în tăcere. 


Capitolul 87 


Chiar dacă se mișcau cât de repede posibil, soldaţii 
khaganului erau prea lenți. Prea înceți și prea mulți ca 
să ajungă la timp în Terrasen. 

În săptămâna în care înaintaseră spre nord, Aelin 
cerând iertare Oakwaldului, Neamului Mititelelor și lui 
Brannon când croise o cale prin pădure, ei abia se 
apropiau de Endovier și de graniţa de la doar câţiva 
kilometri de dincolo de acesta. De acolo, dacă aveau 
noroc, Orynthul era la zece zile distanţă. Și probabil se 
transforma într-un dezastru dacă Morathul își păstra 
armata postată în Perranth după prădarea orașului. 

Așadar, ei aleseseră să ocolească orașul prin 
flancul vestic, înconjurând munţii Perranth în loc să 
meargă spre câmpii pentru o călătorie mai ușoară prin 
ținut. Ascunși în pădurea Oakwald, ar fi putut lua prin 
surprindere armata Morathului în Orynth. 

Dacă mai rămânea ceva din Orynth până la sosirea 
lor. Erau încă oricum prea departe astfel încât călăreţii 
păsărilor ruk să plece în cercetare, și niciun mesager 

nu le ieșise în cale. Nici măcar sălbaticii din Colţi, care 
rămăseseră cu ei, iar acum jurau să mărșăluiască spre 
Orynth ca să își răzbune neamul, nu cunoșteau o rută 
mai scurtă. 

Aelin încercă să nu se gândească la asta. Sau la 
Maeve și Erawan, oriunde ar fi fost și indiferent ce ar fi 
plănuit. 

În Endovier, singurul avanpost al civilizaţiei pe care 
îl văzuseră în ultima săptămână, aveau să primească 
primele noutăţi de la plecarea din trecătoarea Ferian. 

Incercă să nu se gândească nici la asta, la faptul că 
urmau să treacă prin Endovier a doua zi sau peste 
două zile și că avea să vadă munţii gri care găzduiau 
minele de sare. 

Stând pe pat întinsă pe burtă - n-avea rost să pună 
pe cineva să monteze un pat regal pentru ea și Rowan 
când ar fi mărșăluit peste câteva ore -, Aelin tresări la 
usturimea arzătoare de pe spate. 

Zăngănitul uneltelor lui Rowan și pârâitul coșurilor 
pentru jar erau singurele sunete din cortul lor. 

— O să fie gata în seara asta? întrebă ea când el se 
opri ca să înmoaie acul în cerneala cu urme de sare. 

— Dacă nu mai vorbești, fu răspunsul lui sec. 

Aelin pufni, ridicându-se pe coate ca să-l privească 
peste umăr. Nu vedea ce scria el, dar cunoștea tiparul. 
Era o replică a ceea ce-i scrisese pe spate primăvara 
trecută, povestirile celor dragi ei și morţile lor, chiar 
acolo unde fuseseră cicatricele ei. Exact unde fuseseră, 
ca și când amintirea lor i-ar fi fost fixată în minte. 

Dar acum, mai jos, avea un alt tatuaj. Unul care îi 
acoperea omoplaţii de parcă ar fi fost o pereche de 
aripi întinse. Sau așa le desenase el. 

Povestea lor. A lui Rowan și a lui Aelin. 

O poveste care începuse furios și trist și se 

transformase în ceva cu totul diferit. 

Ea se bucura ca el să-l lase așa. In etapa fericirii 
lor. 

Aelin își sprijini bărbia pe mâini. 

— Curând o să ne apropiem de Endovier. 

Rowan se apucă iar de muncă, dar ea știa că-i 
asculta fiecare cuvânt, că se gândea bine la fiecare 
răspuns. 

— Ce vrei să faci în privinţa asta? 

Ea tresări la usturimea unui loc foarte sensibil din 
apropierea coloanei. 

— Să-l ard din temelii. Să transform munţii în 
moloz. 

— Bun! Am să te ajut! 

Aelin schiţă un zâmbet. 

— N-o să-mi spună legendarul prinţ-războinic să 
evit să îmi consum nesăbuit puterea? 

— Legendarul prinţ-războinic ţi-ar spune să nu te 
abaţi de la planul tău, dar dacă distrugerea orașului 
Endovier o să te ajute, atunci el o să te susţină. 

Aelin tăcu în timp ce Rowan continuă să lucreze 
alte câteva minute. 

— Nu îmi aduc aminte ca ultima dată să fi durat 
atât de mult să-mi faci tatuajul. 

— l-am adus îmbunătăţiri. lar tu te alegi cu unul 
complet nou. 

Ea mormăi, dar nu spuse nimic o vreme. 

Rowan își continuă treaba, ștergând sângele când 
era necesar. 

— Nu cred că pot, șopti Aelin. Nu cred că suport să 
mă uit măcar la Endovier, ca să nu mai zic să îl distrug. 

— Vrei să o fac eu? 

O întrebare calmă, de războinic. Ştia că el ar fi 
făcut-o. Dacă i-ar fi cerut-o, ar fi zburat spre Endovier 

și l-ar fi spulberat. 

— Nu, recunoscu ea. Oricum supraveghetorii și 
sclavii sunt plecați cu toţii. Nu ai pe cine să distrugi și 
pe cine să salvezi. Vreau doar să trec pe lângă oraș și 
să nu mă mai gândesc niciodată la asta. Inseamnă că 
sunt lașă? 

— Aș spune că înseamnă că ești om. Făcu o pauză. 
Sau oricum s-ar zice în cazul unui Fae. 

Ea se încruntă la degetele împreunate sub bărbie. 

— Se pare că acum sunt mai mult Fae decât 
altceva. Uneori chiar uit când am fost ultima dată în 
corpul meu uman. 

— E un lucru bun sau rău? 

Mâinile lui erau ferme. 

— Nu știu. Sunt om, în sinea mea, lăsând la o parte 
prostia cu regina spiridușilor. Am avut părinţi umani, 
iar părinţii lor au fost umani, în mare parte, și chiar 
dacă descendenta lui Mab era reală... Sunt un om care 
se poate transforma într-un Fae. Un om care poartă un 
corp Fae. 

Nu zise nimic de nemurire. Nu uitase ce îi aștepta. 

— Pe de altă parte, replică Rowan, aș spune că ești 
un om cu instincte Fae. Poate mai multe decât cele 
umane. Ea îl simţi zâmbind. Ești posesivă, dominantă, 
agresivă... 

— Ai un stil unic de a face complimente unei femei! 

Pe spate, îi simţi râsul ca pe o atingere de aer cald. 

— De ce nu putem să fim și om, și Fae? Dece să 
alegem? 

— Pentru că oamenii întotdeauna par să ne ceară 
să fim una sau alta. 

— Nu ţi-a păsat niciodată de ce vor alţi oameni. 

Ea schiţă un zâmbet. 

— Adevărat. 

Scrâșni din dinţi când acul lui o înţepă de-a lungul 
spinării. 

— Mă bucur că ești aici - că am să revăd orașul 
Endovier alături de tine. 

Că avea să-și înfrunte acea parte a trecutului, 
suferinţa și chinul, dacă tot nu se putea gândi încă 
prea mult la ultimele câteva luni. 

Uneltele lui și durerea amorțţitoare se opriră. Apoi, 
el își atinse buzele de spatele ei, chiar deasupra locului 
în care începea noul tatuaj - același pe care i-l făcuseră 
Gavriel și Fenrys pe spate în ultimele câteva zile, ori de 
câte ori se opreau peste noapte. 

— Și eu mă bucur că sunt aici, Inimă de Foc! 

Cât timp i-ar mai fi permis zeii. 


* 


Elide se trânti pe pat, gemând uşor când se aplecă 
să-și dezlege șireturile cizmelor. O zi în care să o ajute 
pe Yrene în căruţă nu era o sarcină ușoară, iar 
perspectiva de a-și unge glezna și piciorul cu alifie 
părea aproape divină. Cel puţin munca-i ţinea în frâu 
gândurile agitate: ce îi făcuse lui Vernon, ce se 
întâmplase cu Perranthul, ce îi aștepta în Orynth și ce 
puteau face pentru a-l apăra. 

Din patul opus, Lorcan doar o privi, ţinând în mâini 
un măr curăţat pe jumătate. 

— Ar trebui să te odihnești mai des. 

Elide flutură o mână, scoţându-și cizma și apoi 
ciorapul. 

— Yrene este însărcinată și vomită cam la fiecare 
oră. Dacă ea nu se odihnește, nici eu n-am s-o fac. 

— Nu sunt prea sigur că Yrene este întru totul om. 

Chiar dacă vocea îi era răgușită, amuzamentul 

sclipi în ochii lui Lorcan. 

Elide scoase cutia cu alifie din buzunar. Era din 
eucalipt, îi spusese Yrene, numind o plantă de care 
Elide nu mai auzise, dar al cărei miros - iute și calmant 
totodată - îi plăcea. Pe lângă planta cu miros înţepător, 
alifia albă și opacă mai conţinea și lavandă și rozmarin. 

Se auzi foșnetul unor haine, iar apoi Lorcan 
îngenunche în fața ei, ţinându-i piciorul în mâini. De 
fapt, i-l cuprindea cu totul. 

— Dă-mi voie! se oferi el. 

Elide fu destul de uluită încât să-l lase să-i ia cutia 
din mână și urmări în liniște cum Lorcan își înmuie 
degetele în alifie și începu să-i maseze glezna. 

Degetul lui mare întâlni locul în care oasele gleznei 
ei se frecau unele de celelalte. Elide mormăi. El începu 
să îi aline durerea cu multă grijă, aproape cu evlavie. 

Acele mâini își făcuseră loc prin regate ucigând, 
cicatricile fiind dovada faptelor sale. Și totuși, el îi ţinea 
piciorul ca și când ar fi fost o mică pasăre, ca și când ar 
fi fost ceva... sfânt. 

Nu dormeau în același pat - paturile erau prea 
mici, iar Elide adormea deseori după cină. Dar stăteau 
în același cort. Uneori, i se părea că, oferindu-i 
intimitate când se schimba sau făcea baie, fusese 
precaut, poate prea precaut. 

Intr-adevăr, din cada din colţul cortului ieșeau 
aburi, mulțumită lui Aelin care păstra apa caldă. Multe 
dintre băile din tabără erau încălzite mulţumită ei, spre 
eterna recunoștință a nobililor și a soldaților. 

Alternând mișcările lungi cu cele circulare, Lorcan îi 
alungă încet durerea din picior. Părea mulţumit să facă 
doar asta toată noaptea, dacă ea și-ar fi dorit. 

Dar, pentru prima dată, nu era aproape adormită. 
Și fiecare mișcare a degetelor lui pe piciorul ei o făcu 

830 


să se ridice, încălzindu-i ceva în pântec. 

Cu degetul mare, apăsă pe scobitura piciorului ei, 
iar Elide scoase un mic sunet. Nu de durere, ci... 

Obrajii i se încălziră. Se încălziră și mai mult când 
Lorcan o privi pe sub gene, o scânteie de șiretenie 
licărind în ochii lui negri. 

Elide deschise ușor gura și apoi îl lovi în umăr, 
simțind mușchiul tare ca piatra. 

— Ai făcut-o intenţionat! 

Uitându-se încă în ochii ei, singurul răspuns al lui 
Lorcan fu repetarea mișcării. 

Se simţea atât de bine... 

Elide își smuci piciorul din mâna lui și își strânse 
picioarele. 

Lorcan îi schiță un zâmbet care o făcu să-și îndoaie 
degetele de la picioare. 

— Acum ești cu adevărat doamna din Perranth! 
zise el apoi. 

Ea știa. Se gândise neîncetat la asta în ultimele zile 
grele ale călătoriei. 

— Chiar despre asta vrei să vorbești? 

Degetele lui nu se opriră din munca miraculoasă și 
păcătoasă. 

— Nu am vorbit despre... Vernon. 

— Ce e cu el? spuse ea, încercând și eșuând să fie 
nonșalantă. 

Dar Lorcan o privi pe sub genele dese, perfect 
conștient de eschiva ei. Elide expiră, uitându-se la 
tavanul boltit. 

— Felul în care am ales să-l pedepsesc la sfârșit... 
mă face mai bună decât Vernon? 

Nu-și regretase alegerea în prima zi. Nici în a doua. 
Dar în ultimii kilometri, întrucât se lămurise că Vernon 
era foarte probabil mort, își pusese întrebări. 

— Doar tu poţi hotărî asta, cred, spuse Lorcan. 
Totuși, degetele lui se opriră pe piciorul ei. După 
părerea mea, a meritat-o. 

Puterea lui întunecată vui prin cameră. 

— Nu mă aşteptam să spui altceva. 

El ridică din umeri, fără să se deranjeze să nege. 

— Ştii, Perranthul o să își revină, zise el. După jaful 
Morathului și tot ce a făcut Vernon înainte. 

Acesta fusese celălalt gând care o apăsase cu 
fiecare kilometru spre nord: că orașul ei și al părinţilor 
fusese distrus, că Finnula, doica ei, s-ar fi putut 
număra printre morţi, că oricare dintre oameni ar fi 
putut să sufere. 

— Dacă o să câştigăm războiul ăsta, spuse Elide. 

Lorcan își reluă mișcările liniștitoare. 

— Perranthul o să fie reconstruit, fu tot ce spuse el. 
O să ne asigurăm noi de asta. 

— Ai făcut-o vreodată? Ai reconstruit vreun oraș? 

— Nu, recunoscu el, degetele lui alinându-i durerea 
din oase. Doar le-am distrus. Se uită în ochii ei, sincer 
și pătrunzător. Dar mi-ar plăcea să încerc. Impreună cu 
tine. 

Ea își dădu seama de oferta căreia nu-i dăduse 
glas - nu doar de a construi un oraș, ci o viață 
împreună. 

Obrajii i se încălziră când dădu aprobator din cap. 

— Da, șopti ea. Cât timp om mai avea la dispoziţie. 

Pentru că și dacă supravieţuiau războiului, 
nemurirea lui tot ar fi fost o problemă. 

Ceva se închise în privirea lui Lorcan auzind asta, 
iar ea crezu că avea să-i spună mai multe, dar el își 
plecă fruntea și începu să dezlege șireturile de la 
cealaltă cizmă. 

— Ce faci? 

Cuvintele ei erau șoptite. 

Degetele lui abile - pe toţi zeii, degetele acelea - îi 
desfăcură repede șireturile. 

— Ar trebui să îţi relaxezi picioarele. Și corpul. Așa 
cum am spus, lucrezi prea mult. 

— Ai spus că ar trebui să mă odihnesc mai mult. 

— Din cauză că lucrezi prea mult, zise și făcu semn 
din bărbie spre cadă când îi scoase cealaltă cizmă și o 
ajută să se ridice. Mă duc să caut ceva de mâncare. 

— Deja am mâncat... 

— Ar trebui să mănânci mai mult. 

El încerca să îi ofere intimitate fără ca ea să se 
simtă jenată cerându-i asta. 

Desculţă în faţa lui, Elide se uită la chipul cu 
trăsături dure. Își scoase mantia și jacheta. Lorcan 
înghiţi. 

Știa că putea să îi audă inima bătând repede și că, 
probabil, îi simţea toate emoțiile, dar ea spuse: 

— Am nevoie de ajutor. Să intru în cadă. 

— Serios? spuse el aproape gutural. 

Elide își mușcă buza, sânii devenindu-i grei și 
furnicând-o. 

— Aș putea să alunec. 

El o măsură din priviri, dar nu se mișcă. 

— Este un moment periculos. 

Elide găsi puterea să se îndrepte spre cada de 
cupru. El veni încet la câţiva pași în urmă, lăsându-i 
spaţiu. Lăsând-o să controleze situația. 

Elide se opri lângă cada aburindă și își scoase tivul 
cămășii din pantaloni. 

Lorcan îi urmări fiecare mișcare. Nu era foarte 
sigură că el respira. 

Dar mâinile i se opriră. Nesigure. Nu de el, ci de 
acest ritual, de această cale. 

— Arată-mi ce să fac, șopti ea. 

— Te descurci foarte bine, mormăi Lorcan. 

Dar Elide îi aruncă o privire neajutorată, iar el se 
apropie. Degetele lui găsiră tivul liber al cămâășii ei. 

— Îmi dai voie? întrebă el încet. 

— Da, șopti Elide. 

Lorcan încă îi studia privirea, ca și când ar fi citit 
sinceritatea acelui cuvânt. Considerându-l adevărat. 

Ușor, îi scoase cămașa. Aerul rece îi atinse pielea, 
făcând-o ca de găină. Banda flexibilă din jurul sânilor 
rămase la locul ei, dar Lorcan o fixă cu privirea și-i zise 
răgușit: 

— Spune-mi ce vrei să fac mai departe. 

Cu mâinile tremurânde, Elide își trecu un deget 
peste bandă. 

Mâinile lui Lorcan tremurară când o dezlegă. Când 
o dezvălui aerului... și lui. 

Ochii lui părură să se întunece pe deplin când îi 
studie sânii, respiraţia sacadată. 

— Eşti frumoasă, șopti el. 

Elide zâmbi cât se gândi la spusele lui, găsind 
destul curaj încât să-și întindă mâinile spre jacheta lui 
și să o descheie până ce pieptul lui Lorcan fu gol, iar ea 
își trecu degetele peste puţinul păr negru de pe 
mușchii sculptați. 

— Frumos, spuse ea. 

Nu știa dacă Lorcan tremura pentru că încerca să 
se înfrâneze sau din cauza emoţiilor. Mârâitul său 
adorabil vui prin ea când îl sărută pe piept. 

Cu mâinile în părul ei, Lorcan îi desfăcu cosița. 

— Avansăm doar cât de mult vrei, spuse el. 

Totuși, ea îndrăzni să își coboare privirea spre 
corpul lui - spre acea încordare din pantalonii săi. 

Gura i se uscă. 

— Eu... nu știu ce fac. 

— Orice ai face o să fie suficient, spuse el. 

Ea își ridică fruntea, studiindu-i chipul. 

— Suficient pentru ce? 

Lorcan schiţă din nou un zâmbet. 

— Suficient ca să îmi faci pe plac. 

Aroganţa lui o făcu să râdă zeflemitor, dar Lorcan o 
sărută pe gât. O cuprinse cu mâinile de talie, 
atingându-i ușor coastele cu degetele mari, fără să 
ajungă cu ele mai sus. 

Elide se arcui spre atingerea lui, scoțând un mic 
sunet când buzele lui o atinseră sub ureche, sărutând-o 
apoi pe gură, cu pasiune și blândețe. 

Ea îi cuprinse de gât, iar Lorcan o ridică, ducând-o 
nu în cadă, ci în patul din spatele lor, sărutând-o în 
continuare. 

Acasă. Experienţa asta alături de el. Era casa pe 
care nu o avusese niciodată. Cine știa cât ar mai fi avut 
la dispoziţie ca s-o împartă... 

lar când Lorcan o întinse pe pat, respirând la fel de 
sacadat ca ea, când se opri, lăsând-o să decidă ce să 
facă și cum să continue, Elide îl sărută din nou și șopti: 

— Arată-mi totul! 

lar Lorcan o ascultă. 


Vedea o poartă și un coșciug. 

Nu alesese nici poarta, nici coșciugul. 

Era într-un spaţiu care nu era un loc, învăluită de 
ceaţă, și se uita la opţiunile ei. 

Din coșciug se auzeau un zgomot surd și ţipetele 
înăbușite și rugăminţile tot mai intense ale unei 
femele. 

lar poarta era o boltă neagră spre eternitate pe ale 
cărei margini sângele curgea, intrând în piatra neagră. 
După ce poarta terminase cu tânărul rege, rămăsese 
doar sângele. 

— Nu ești mai bună decât mine, spuse Cairn. 

Ea se întoarse spre el, dar nu războinicul care o 
chinuise era cel învăluit în ceaţă. 

Doisprezece stăteau ascunși, fără trup și totuși 
prezenţi, vechi și reci. Ei vorbiră la unison. 

— Mincinoaso! Trădătoareo! Lașo! 

Sângele de pe poartă intra în piatră, ca și când 
însăși poarta ar fi devorat ultima bucată din cel care 
plecase în locul ei. Din cel pe care l-ar fi lăsat să îi ia 
locul. 

Zgomotul surd din coșciug nu încetă. 

— Cutia aia n-o să se deschidă niciodată, spuseră 
ei. 

Ea clipi și se trezi în cutia de piatră rece, în aerul 
înăbușitor. Clipi și lovi în capac, ţipând neîncetat. Clipi 
și se trezi legată în lanţuri, cu o mască fixată pe faţă... 


* 


Aelin se trezi în lumina slabă a vasului cu jăratic și 
mirosul de pin și zăpadă al partenerului ei o învălui. In 
afara cortului lor, vântul șuiera, făcând pereţii de 
pânză să se legene și să se umfle. 

Era atât de obosită! 

Aelin se holbă în întuneric multe ore, nereușind să 
mai adoarmă. 


Chiar și la adăpostul pădurii Oakwald, în ciuda 

potecii mai late pe care o arsese Aelin de-a lungul 
drumului vechi care traversa continentul ca o venă 
uscată, simţea că Endovier se ivea. Simţea munții 
Rhunn ridicându-se către ei, ca un zid la orizont. 

Ea călărea aproape de partea din față a grupului, 
fără să spună multe odată cu trecerea orelor de 
dimineaţă și după-amiază. Rowan îi rămase alături, 
stând mereu în stânga ei - ca și când ar fi putut fi un 
scut între ea și Endovier - cât trimise dâre de foc ce 
topiră copacii bătrâni din față. Vântul lui Rowan înăbuși 
fumul ca să nu alerteze inamicul de apropierea lor. 

li terminase tatuajul cu o noapte în urmă. Luase o 
mică oglindă de mână ca să îi arate opera, tatuajul 
făcut pentru ei. 

Aelin aruncase o privire la aripile întinse - aripile 
de șoim - de pe spate și îl sărutase. Il sărutase până ce 
se dezbrăcase și el, iar ea îl încălecase, niciunul 
deranjându-se să vorbească, incapabili să își caute 
cuvintele. 

Spatele i se vindecase până dimineaţă, deși 
rămăsese sensibil în câteva locuri de pe coloană, iar în 
orele în care călăriseră mai aproape de Endovier, 
greutatea invizibilă a cernelii i se păruse calmantă. 

leșise. Supraviețuise. 

Celor întâmplate în Endovier... și lui Maeve. 

lar acum era răspunderea ei să călărească repede 
spre nord, să încerce să își salveze poporul înainte ca 
Morathul să îl facă să dispară pentru totdeauna, așa 
cum intenționau Erawan și Maeve. 

Dar asta nu era o piedică pentru greutatea care o 
apăsa și atracţia de a se îndrepta spre vest, ca să 
caute locul din care durase atât de mult să evadeze, 
chiar și după ce fusese eliberată fizic. 

După prânz, o găsi pe Elide în dreapta ei, călărind 

tăcută pe sub copaci. Călărind mai mândră decât 
înainte, roșie în obraji. 

Aelin avea senzaţia că știa exact de ce era 
îmbujorată; că, dacă s-ar fi uitat în spate spre locul în 
care călărea Lorcan, l-ar fi văzut afișând un zâmbet 
satisfăcut, pur masculin. 

Dar cuvintele lui Elide fură orice, numai nu cele ale 
unei domniţe îndrăgostite. 

— Nu credeam că o să mai văd vreodată 
Terrasenul, după ce m-a scos Vernon din Perranth. 

Aelin clipi. Și până și bujorii lui Elide dispărură când 
strânse din buze. 

Dintre toţi, doar Elide văzuse Morathul. Locuise 
acolo. li supraviețuise. 

— Era o vreme când nici eu nu credeam că o să-l 
mai văd, zise Aelin. 

Elide căzu pe gânduri. 

— Când erai asasină sau când erai sclavă? 

— Ambele. Și poate că Elide venise lângă ea doar 
ca să o facă să vorbească, dar Aelin îi explică: A fost un 
alt fel de tortură să știu că, fiind în Endovier, mă aflam 
la doar câţiva kilometri de casa mea. Și că n-am să pot 
să o revăd o ultimă dată înainte să mor. 

Ochii negri ai lui Elide străluciră de înţelegere. 

— Credeam că o să mor în turnul ăla și că nimeni 
nu o să-și mai aducă aminte că am existat. 

Amândouă fuseseră prizoniere... un fel de sclave. 
Amândouă fuseseră înlănţuite și căpătaseră cicatrice. 

Sau Elide avea. Pe Aelin încă o afecta lipsa lor - era 
o absenţă pe care niciodată n-ar fi crezut că avea să o 
regrete. 

— Totuși, până la urmă am scăpat, spuse Aelin. 

Elide se întinse ca s-o apuce de mână pe Aelin. 

— Da, așae. 

Chiar dacă acum își dorea să se termine totul, 
fiecare respiraţie părând îngreunată de acea dorință. 

Mergând mai departe, tocmai când Aelin văzu că 
drumul se bifurca - era răscrucea care avea să-i ducă 
spre minele de sare -, rukhinul care zbura pe marginea 
dintre pădure și munţi îi avertiză pe toţi cu un strigăt. 

Aelin scoase imediat sabia Goldryn. Rowan se 
înarmă lângă ea, și toată armata se opri când ei 
scrutară pădurea și cerul. 

Tânăra auzi avertismentul tocmai în clipa în care o 
siluetă neagră trecu repede pe lângă ei, atât de mare 
încât întunecă soarele de deasupra pădurii. 

Un balaur. 

Arcurile scârţăiră, iar păsările ruk îi depășiră în 
grabă, urmărind balaurul. Dacă îi reperase o iscoadă 
Dinţi-de-fier... 

Aelin își pregăti magia. Balaurul se înclină spre ei, 
abia vizibil printre crengi. 

Dar atunci licări lumina, făcându-i pe rukhini să se 
retragă - era inofensiv. 

Nu era lumină. Ci gheaţă, pâlpâind și strălucind 
înainte să devină foc. 

Și Rowan îl recunoscu. Strigă ordinul să nu tragă. 

Nu Abraxos era cel care aterizase la răscruce. Și nu 
era nici urmă de Manon Cioc-Negru. 

Lumina licări din nou, iar Dorian Havilliard se arătă 
tuturor, cu jacheta și mantia pătate și uzate. 

Aelin galopă spre el, alături de Rowan și Elide și 
urmată de ceilalţi. 

Dorian ridică o mână, chipul lui fiind serios ca 
moartea, chiar dacă făcu ochii mari când o văzu. 

Dar atunci, Aelin simţi ce avea Dorian asupra lui. 

Cheile Wyrd. 

Toate trei. 

Capitolul 88 


Pe Aedion îl ardeau coastele și braţul. 

Mai rău decât căldura dogoritoare a sulițelor de 
foc, mai rău decât orice ungher din ţinutul arzător al lui 
Hellas. 

Își recăpătase cunoștința când vindecătoarea 
începuse să îl coasă. Mușcase din călușul de piele pe 
care i-l oferise ea și ţipase de durere cât îl cususe. 

Înainte să termine, leșinase din nou. Se trezise 
după câteva minute, potrivit soldaţilor desemnaţi să se 
asigure că nu avea să moară, și aflase că durerea 
cedase cumva, dar era încă destul de puternică încât 
să-i fie aproape imposibil să-și folosească braţul în care 
ținea sabia. Cel puţin până când sângele Fae l-ar fi 
vindecat - mai repede decât pe muritori. 

Faptul că nu murise din cauza hemoragiei și putea 
încerca să își miște braţul când ordonase să i se fixeze 
din nou armura, mergând pe străzile orașului și 
îndreptându-se către zid, se datora moștenirii Fae. Din 
partea mamei, da, dar, în principal, din partea tatălui. 

Aflase Gavriel, dincolo de mare sau pe unde îl 
dusese căutarea lui Aelin, că Terrasenul era pe cale să 
cadă? l-ar fi păsat? 

Nu conta. Chiar dacă o parte din el își dorea ca 
Leul să fie acolo. Și Rowan, și ceilalți, cu siguranţă, dar 
prezenţa constantă a lui Gavriel ar fi fost un balsam 
pentru acești oameni. Poate și pentru el. 

Aedion scrâșni din dinţi, legănându-se când urcă 
scările ude de sânge spre zidurile orașului, ferindu-se 
de trupurile oamenilor și ale valgilor. Fusese 
inconștient o oră. 

Nu se schimbase nimic. Valgii încă se învălmășeau 

pe ziduri și la porţile sudice și vestice, dar armata 
Terrasenului îi ţinea departe. In aer, vrăjitoarele 
Crochan și Dinţi-de-fier se împuţinaseră, dar nu cu 
mult. Cele Treisprezece erau un grup distant și feroce, 
sfâșiind pe oricine le zbura în cale. 

lar la râu... sângele roșu păta malurile înzăpezite. 
Prea mult sânge roșu. 

Se împiedică un pas, pierzând din vedere râul 
pentru o clipă când soldaţii trecură pe lângă el cărând 
valgi; abia reuși să respire cât scrută malurile 
însângerate. Soldaţii zăceau morţi peste tot împrejur, 
dar erau acolo. Mai aproape de zidurile orașului decât 
își dăduse seama. 

Albă în contrast cu zăpada și gheaţa, ea încă lupta, 
sângele curgându-i din coaste. Sânge roșu. 

Dar nu se retrăgea în apă, ci rămânea pe loc. 

Era nesăbuit... inutil. Fusese mult mai eficient să îi 
atace prin surprindere. 

Totuși, Lysandra lupta, coada rupând spinări și 
botul imens smulgând capete, chiar acolo unde râul 
cotea pe lângă oraș. El își dădu seama atunci că era 
ceva în neregulă. In afară de sângele care o murdărea. 

Știa că Lysandra aflase ceva ce ei nu știau și că, 
rămânând pe loc, încerca să le facă semn celor de pe 
ziduri. 

Amețit, cu brațul și coastele zvâcnindu-i, Aedion 
scrută câmpul de luptă. Un grup de soldaţi o atacă, 
dar, cu o lovitură de coadă, rupse suliţele și purtătorii 
lor. 

Un alt grup de soldaţi încercă să treacă de ea, pe 
malul râului. 

Aedion văzu ceea ce cărau ei, ce încercau să care, 
și înjură. Cu coada ei lungă, Lysandra zdrobi barca, dar 
nu reuși să ajungă la al doilea grup de soldați... care 

cărau o altă barcă. 

Ei ajunseră la apele îngheţate, barca plescăind, iar 
Lysandra atacă fix în clipa în care alţi soldaţi se 
năpustiră asupra sa cu atât de multe sulițe încât nu 
avu de ales decât să îi înfrunte, permițând bărcii și 
soldaților care o cărau să se strecoare pe lângă ea. 

Aedion observă încotro se îndreptau și începu să 
strige ordine, gândurile învolburându-i-se cu fiecare 
comandă. 

Faptul că Lysandra se furișase spre râu prin 
tuneluri reprezentase o surpriză, dar dezvăluise și 
Morathului că exista o altă cale să intre în oraș. Una 
chiar pe sub picioarele lor. 

lar dacă ar fi intrat prin grilaj, dacă ar fi reușit să 
treacă de ziduri... 

Luptându-se cu gândurile din ce în ce mai tulburi, 
Aedion începu să facă semne. Mai întâi femeii 
metamorfice care rezista atacului, încercând atât de 
curajos să ţină la distanță armata. Apoi spre Cele 
Treisprezece, aflate la o înălţime periculos de mare în 
văzduh, ca să se întoarcă spre ziduri - ca să oprească 
Morathul din a se furișa înainte să fie prea târziu. 


* 


La înălțime, unde șuieratul vântului îneca strigătele 
muribunzilor și ale răniților, Manon văzu semnalul de 
lumină al generalului, ales cu grijă, pe care i-l arătase 
cu o seară în urmă. 

Un ordin să se întoarcă la ziduri - imediat. Doar ea 
și Cele Treisprezece. 

Vrăjitoarele Crochan ţineau la distanţă valul 
vrăjitoarelor Dinţi-de-fier, dar să se retragă, să plece... 

Prinţul Aedion le făcu din nou semn. „Acum! Acum! 

Acum!” 

Ceva era în neregulă. 

„Râul, le atrase el atenţia. Inamicul!” 

Manon își aruncă privirea spre pământul de la 
mare distanță dedesubt și văzu ce încerca să facă 
Morathul pe ascuns. 

— Spre ziduri! strigă ea la Cele Treisprezece care 
încă luptau în spatele ei, și îl îndreptă pe Abraxos spre 
oraș, trăgând de frâie ca să depășească în zbor bătălia. 

Strigătul de avertisment al lui Asterin ajunse la ea 
o clipă mai târziu. 

Țâșnind de dedesubt, ca un prădător care își ataca 
prada, balaurul masiv se îndreptă direct spre Abraxos. 

Manon o recunoscu pe călăreaţă când balaurul se 
izbi în Abraxos, înfigându-și adânc ghearele și dinţii. 

Iskra Picioare-Galbene deja zâmbea. 

Lumea se roti, dar Abraxos, ţipând de durere, 
rămase în aer, continuând să bată din aripi. 

Chiar dacă balaurul Iskrei își retrase capul... doar 
ca să cuprindă grumazul lui Abraxos cu fălcile. 


Capitolul 89 


Balaurul Iskrei îl apucă de gât, dar Abraxos îi ţinu 
în aer. 

Văzând maxilarul puternic din jurul grumazului lui 
Abraxos, frica și suferinţa din ochii lui... 

Manon nu putea respira. Nu putea evita groaza 
care o cuprindea, atât de puternic încât, pentru câteva 
clipe, încremeni. 

Abraxos, Abraxos... 

li aparţinea. Era al ei, ea era a lui, iar întunericul îi 
alesese să fie împreună. 

Pierdu noţiunea timpului, neștiind cât trecuse între 

mușcătură și momentul în care se mișcă din nou. Ar fi 
putut fi o secundă sau un minut. 

Dar apoi scoase o săgeată din tolba aproape goală. 
Vântul care șuiera ameninţa să i-o smulgă din mână, 
dar o poziţionă în arc, lumea rotindu-se încontinuu, și 
tinti. 

Balaurul Iskrei se încovoie când săgeata îl nimeri - 
la un milimetru de ochi. 

Dar el nu renunță. 

Nu mușcase atât de adânc încât să sfâșie grumazul 
lui Abraxos, dar, dacă îl ţinea strâns suficient de mult 
timp, dacă sufoca balaurul... 

Manon trase o altă săgeată. Vântul o mișcă 
suficient încât abia să lovească maxilarul bestiei, 
înfigându-se în pielea groasă. 

Iskra râdea când Abraxos se lupta și nu reușea să 
se elibereze... 

Manon se uită după oricare dintre Cele 
Treisprezece, după oricine ar fi putut să-i salveze. Să-l 
salveze. 

Pe el, care conta mai mult decât oricine altcineva, 
cu care ea ar fi făcut schimb de locuri dacă Zeița cu 
Trei Feţe i-ar fi permis să aibă gâtul prins în fălcile 
îngrozitoare... 

Dar Cele Treisprezece se împrăștiaseră, despărțite 
de sabatul Iskrei. Asterin și aghiotanta Iskrei se luptau 
când balaurii lor își uniseră ghearele și plonjaseră spre 
câmpul de luptă. 

Manon estimă distanţa până la balaurul Iskrei și 
maxilarul din jurul gâtului. Estimă rezistenţa frâielor. 
Dacă ar fi putut să coboare, dacă ar fi avut noroc, ar fi 
putut să taie gâtul balaurului, doar cât să îl elibereze... 

Insă aripile lui Abraxos oboseau. Coada cu care 
încerca să îl lovească pe celălalt începea să se miște 

mai lent. 

Nu. 

Nu! 

Nu așa. Orice, în afară de asta. 

Manon își aruncă arcul pe spate, bâjbâind și 
căutând cu degetele aproape îngheţate chingile și 
cataramele șeii. 

Nu putea să suporte. Nu voia să suporte această 
moarte, suferinţa și frica lui. 

Poate suspinase. Poate ţipase când ritmul aripilor 
lui șovăi din nou. 

Avea de gând să sară prin vântul nenorocit, să o 
smulgă pe cățeaua aia din șa și să taie grumazul 
balaurului ei... 

Abraxos începu să cadă. 

Nu să cadă. Ci să plonjeze, ca să coboare. Să 
ajungă la pământ, trăgând balaurul după el. 

Astfel încât Manon să poată supravieţui. 

— TE ROG! Strigătul ei pentru Iskra se auzi pe 
câmpul de luptă, prin lume. TE ROG! 

Ar fi implorat-o și s-ar fi umilit, dacă asta i-ar fi dat 
balaurului ei cu inimă de războinic - care o salvase de 
mai multe ori decât o făcuse ea, în moduri care contau 
cel mai mult - șansa să trăiască. 

— TE ROG! strigă ea din tot sufletul ei sfâșiat. 

Iskra doar râse. lar balaurul nu cedă, nici măcar 
când Abraxos încercă din răsputeri să se apropie de 
pământ. 

Cu lacrimile smulse de vânt, Manon desfăcu și 
ultima cataramă a șeii. Spaţiul dintre balauri era 
imposibil, dar ea mai fusese norocoasă. 

Nu îi păsa de nimic. De Pustiuri, de vrăjitoarele 
Crochan și Dinţi-de-fier, de coroana ei. Nu îi păsa de 
nimic, dacă Abraxos nu îi era alături. 

Abraxos își încordă aripile, luptând cu inima lui 
mare și iubitoare să ajungă la o altitudine mai joasă. 

Manon măsură distanţa până la coastele 
balaurului, scoțându-și mănușile ca să își elibereze 
unghiile de fier, la fel de puternice ca orice cângi. 

Se ridică pe șa, strecurându-și un picior sub ea, și 
se încordă ca să sară înainte. Și îi spuse lui Abraxos, 
atingându-i spatele: „Te iubesc!” 

Era singurul lucru care conta până la urmă. 
Singurul lucru care conta acum. 

Abraxos se zbătu ca și când ar fi încercat să o 
oprească. 

Manon își adună toată puterea în picioare și braţe 
și inspiră, probabil ultima dată... 

Țâșnind din cer, mai repede ca o stea căzătoare, o 
siluetă se izbi în balaurul Iskrei. 

Fălcile eliberară grumazul lui Abraxos, cei doi 
balauri căzând rotindu-se. 

Manon avu destulă minte încât să se ţină din 
răsputeri de șa când vântul ameninţă să o smulgă de 
pe spatele lui. 

În cădere, sângele îi pluti în sus, dar el își întinse 
aripile și se înclină, înălțându-se. Işi căpătă echilibrul 
suficient cât Manon să urce în șa, prinzându-se bine 
când se roti să vadă ce se întâmplase în spatele ei. 
Cine îi salvase. 

Nu era Asterin. 

Nu erau Cele Treisprezece. 

Ci Petrah Sânge-Albastru. 

Și în spatele moștenitoarei clanului de vrăjitoare 
Sânge-Albastru, izbindu-se acum în legiunea aeriană a 
Morathului din locul în care se furișaseră pe câmpul de 
luptă de deasupra norilor, erau vrăjitoarele Dinţi-de- 
fier. 

Cu sutele. 

Sute de vrăjitoare Dinţi-de-fier călare pe balauri se 
izbiră în ai lor. 

Petrah și Iskra se despărţiră, moștenitoarea Sânge- 
Albastru zburând spre Manon cât Abraxos se luptă să 
rămână vertical. 

În ciuda vântului care șuiera și a vuietului luptei, 
Manon tot o auzi pe Petrah când moștenitoarea Sânge- 
Albastru îi spuse „O lume mai bună!” 

Manon rămase fără cuvinte, uitându-se pur și 
simplu spre zidurile orașului, spre armata care încerca 
să intre prin grilajul râului. 

— Zidurile... 

— Pleacă! 

Apoi, Petrah îi arătă unde se oprise Iskra în aer ca 
să se holbeze la ce se întâmpla, la actul de sfidare și 
răzvrătire atât de incredibil încât multe dintre 
vrăjitoarele Dinţi-de-fier ale Morathului erau la fel de 
uluite. Petrah își dezgoli dinţii, dezvăluind fierul care 
licărea în lumina apoasă a soarelui. 

— Mă ocup eu de ea! 

Manon se uită la zidurile orașului și la Iskra, 
întorcându-se din nou spre ele. Dacă ar fi fost două 
împotriva uneia singure, ar fi spulberat-o cu 
siguranţă... 

— Pleacă! strigă Petrah. lar când Manon ezită din 
nou, Petrah spuse doar atât: Pentru Keelie! 

Pentru femela balaur pe care o iubise Petrah la fel 
de mult cum îl iubea Manon pe Abraxos. Care luptase 
pentru Petrah până la ultima suflare, în timp ce 
balaurul Iskrei o ucidea. 

Așadar, Manon dădu din cap. 

— Întunericul să te învăluie! 

Abraxos se avântă spre zid, bătând instabil din 

aripi și respirând superficial. 

El trebuia să se odihnească, trebuia să fie văzut de 
o vindecătoare... 

Manon se uită în spate chiar în clipa în care Petrah 
se izbi în Iskra. 

Cele două moștenitoare se rostogoliră spre 
pământ, luptându-se din nou, balaurii lovind. 

Manon nu își putea întoarce privirea nici dacă voia. 

Balaurii se  despărţiră, iar apoi se înclinară, 
executând întoarceri bruște care îi făcură din nou să se 
întâlnească, înălțându-se în văzduh și lovind cu cozile 
în timp ce își uneau ghearele. 

Iskra și Petrah se înălţară tot mai mult, balaurii 
lovind și mușcând, prinzându-se cu ghearele și 
pocnindu-și fălcile. Tot mai sus, depășind luptele ce se 
dădeau în văzduh, printre vrăjitoare Crochan și Dinţi- 
de-fier, printre nori. 

Era o cursă, o simulare a dansului de împerechere 
a balaurilor: să se ridice până în cel mai înalt punct pe 
cer, iar apoi să plonjeze uniţi spre pământ. 

Vrăjitoarele Dinţi-de-fier se opriră din luptă. Cele 
Crochan încremeniră în aer. Chiar și pe câmpul de 
luptă, soldaţii Morathului își ridicară privirea. 

Cele două moștenitoare ţâșniră tot mai sus. lar 
când ajunseră acolo unde nici măcar balaurii nu puteau 
trage aer în plămâni, își strânseră aripile și ghearele și 
plonjară cu capul în jos spre pământ. 

Manon văzu capcana înaintea lui Iskra. 

O văzu în clipa în care Petrah se eliberă, părul 
auriu fluturându-i când își scoase sabia, iar balaurul ei 
începu să zboare în cerc. 

În cercuri strânse și precise în jurul lui Iskra și al 
balaurului ei, în timp ce plonjau. 

Atât de strânse încât bestia Iskrei nu avu loc să își 

deschidă aripile. lar când încercă să o facă, balaurul lui 
Petrah fu acolo, lovindu-l cu coada sau mușcându-l. 
Când încercă să o facă, sabia lui Petrah licări, sfâșiind 
fiara. 

Atunci își dădu seama Iskra. 

Își dădu seama în timp ce cădeau tot mai mult, iar 
Petrah se mișca în cerc în jurul lor, atât de repede încât 
Manon se întrebă dacă, în ultimele luni, moștenitoarea 
Sânge-Albastru se antrenase exact pentru clipa asta. 

Ca să se răzbune pentru Keelie. 

Însăși lumea păru să se oprească. 

Petrah și balaurul ei zburară în cerc, sângele din 
bestia Iskrei curgând în sus, fiara agitându-se tot mai 
mult cu fiecare metru mai aproape de pământ. 

Dar nici Petrah nu-și îndemnase balaurul să-și 
întindă aripile. Nu trăsese frâiele ca să îl încline. 

— Retrage-te, șopti Manon. Inclină-te acum! 

Petrah nu o făcu. Cei doi balauri se avântară spre 
pământ ca două stele întunecate căzând din cer. 

— Încetează! strigă Iskra. 

Petrah nu catadicsi să-i răspundă. 

Nu se puteau înclina la viteza aceea. Și, curând, 
Petrah n-ar mai fi reușit să se încline deloc. Avea să se 
izbească de pământ, împreună cu Iskra. 

— Încetează! 

Frica transformă ordinul lui Iskra într-un țipăt 
strident. 

Manon nu simțea nici urmă de milă pentru ea. 

Pământul se apropia, brutal și neiertător. 

— Cățea nebună, am spus să încetezi! 

Șaizeci de metri până la pământ. Apoi treizeci. 
Manon abia mai respira. 

Cincisprezece metri. 

lar când pământul păru să se ridice ca să îi 

întâmpine, Manon auzi singurele cuvinte ale lui Petrah 
adresate Iskrei ca și când ar fi fost purtate de vânt. 

— Pentru Keelie! 

Balaurul lui Petrah își întinse aripile, înclinându-se 
mai brusc decât orice balaur pe care îl văzuse vreodată 
Manon. Ridicându-se, vârful aripii atinse pământul 
înghețat înainte să ţâșnească din nou spre cer, 
lăsându-i pe Iskra și balaurul ei să se izbească de 
pământ. 

Bubuitul răsună pe lângă Manon, explodând prin 
lume. 

Iskra și balaurul ei nu se mai ridicară. 

Abraxos scoase un geamăt de durere, iar Manon se 
roti în șa, inima bătându-i cu putere. 

Iskra era moartă. Moștenitoarea Picioare-Galbene 
era moartă. 

Întâmplarea nu o umplu de bucuria la care se 
așteptase. Nu cu acel grilaj vulnerabil din zidul orașului 
care era atacat. 

Așa că lovi frâiele, iar Abraxos zbură spre zidurile 
orașului, iar apoi Sorrel și Vesta ajunseră în spatele ei, 
Asterin venind repede din urmă. Ele zburau la înălţime 
joasă, sub vrăjitoarele Dinţi-de-fier care se luptau acum 
cu alte vrăjitoare Dinţi-de-fier, primele încă războindu- 
se cu sabatul Crochan, îndreptându-se acolo unde râul 
curgea direct spre flancurile lor. 

O barcă ajunsese deja la mal. Săgeţile zburau deja 
din micul grilaj, străjerii agitându-se să ţină inamicii la 
distanţă. 

Soldaţii Morathului erau atât de preocupaţi de ţinta 
lor din față, încât nu se uitară în spate înainte ca 
Abraxos să îi atace. 

Sângele lui curse pe lângă ei când ateriză lovind cu 
ghearele, dinţii și coada. Sorrel și Vesta se ocupară de 

ceilalţi, distrugându-le curând barca. 

Dar nu era suficient. Nici pe departe. 

— Stâncile, șopti Manon, întorcându-l pe Abraxos 
spre cealaltă parte a râului. 

El înţelese. Inima i se frângea pentru că îl forţa, dar 
balaurul zbură către partea cealaltă a râului și cără 
unul dintre  bolovanii mai mici peste râu. Cele 
Treisprezece îi înţeleseră planul și o urmară, repede și 
hotărâte. 

Fiecare bătaie a aripilor lui era mai lentă decât 
ultima, pierzând altitudine cu fiecare metru de râu 
traversat. 

Dar apoi reuși, chiar în clipa în care un alt grup de 
soldaţi de-ai Morathului încercară să intre în micul 
culoar vulnerabil. Manon izbi piatra în apă în fața 
acestora. Cele Treisprezece își aruncară și ele pietrele, 
împroșcând apa peste zidurile orașului. 

Fiecare călătorie peste râu era mai lentă decât cea 
dinaintea ei. 

Dar pietrele se adunară, ieșind la suprafaţă, 
ridicându-se și blocând accesul în râul subteran. Destul 
de mult încât să îl închidă - dar să nu le ofere sprijin 
soldaţilor Morathului care dădeau năvală pe celălalt 
mal. 

Abraxos gâfâi, plecându-și capul. 

Manon se întoarse în șa ca să îi ordone aghiotantei 
să nu mai adune pietre, dar Asterin o făcuse deja. 
Aghiotanta ei arătă spre zidurile orașului de deasupra 
lor. 

— Intră! 

Manon nu-și pierdu timpul ca să o contrazică. 
Pocnind frâiele lui Abraxos, Manon îl făcu să zboare 
peste zidurile orașului, sângele lui picurând peste 
soldaţii care se luptau acolo. 

Reușise să ajungă pe meterezele castelului înainte 
să se epuizeze. 

Înainte să atingă pietrele și să alunece, bubuitura 
impactului răsunând prin Orynth. 

Se izbi de un zid al castelului, cu aripile moi, iar 
Manon sări din șa în timp ce strigă după o 
vindecătoare. 

Rana de la grumazul său era mai rea decât 
crezuse. 

Și totuși, luptase pentru ea. Rămăsese în aer. 

Manon apăsă cu mâinile rana adâncă, sângele 
curgându-i pe lângă degete ca apa printr-un baraj 
crăpat. 

— Vin ajutoare! îi spuse ea și-și dădu seama de 
vocea ei spartă și răgușită. Vin! 

Cele Treisprezece aterizară, Sorrel alergă în castel, 
fără îndoială ca să aducă o vindecătoare cu forța dacă 
era nevoie, iar apoi unsprezece perechi de mâini 
atinseră grumazul lui Abraxos, oprind hemoragia. 
Apăsând la unison, ca să împiedice sângele preţios să 
curgă până ar fi găsit o vindecătoare. 

Manon nu avu inimă să se uite la ele, nu reuși 
decât să închidă ochii și să se roage întunericului și 
Mamei cu Trei Feţe cât apăsă rănile însângerate. 

Sunetul  pașilor grăbiţi se auzi pe pietrele 
meterezei, iar Sorrel ajunse lângă Manon, ridicând și 
ea mâinile ca să acopere rana. 

O femeie mai în vârstă desfăcu o trusă, 
avertizându-le să continue să apese. 

Manon nu se deranjă să îi spună că nu plecau 
nicăieri. Niciuna dintre ele nu pleca, în ciuda luptei 
care se ducea în văzduh și pe pământul de dedesubt. 


* 

Lysandra abia putea să inspire, fiecare bătaie a 
aripilor sale fiind mai grea decât cea precedentă când 
se îndreptă spre locul unde le văzuse pe Manon Cioc- 
Negru și vrăjitoarele din sabatul ei prăbușindu-se pe 
meterezele castelului. 

Se transformase la rândul ei în balaur, folosind ca 
diversiune haosul sosirii vrăjitoarelor rebele Dinţi-de- 
fier, dar consumul de magie își spusese cuvântul. lar 
lupta, rănile pe care nici ea nu le putea opri din 
sângerat... 

Lysandra văzu cele două siluete purtând un 
războinic cunoscut cu păr auriu pe scările castelului 
chiar în clipa în care ajunse pe metereze, vrăjitoarele 
întorcându-se către ea. 

Dar își impuse să se transforme, forțându-și corpul 
să o facă o ultimă dată, ca să revină în trupul său 
uman. Abia îmbrăcase pantalonii și cămașa pe care le 
ascunsese într-un sac de lângă zidul castelului când 
Ren Allsbrook și un soldat Bane ajunseră pe metereze, 
cu Aedion pe jumătate conștient între ei, plin de atât 
de mult sânge... 

Lysandra alergă în direcţia lor, ignorându-și 
șchiopătatul și durerea din piciorul stâng și umărul 
drept. Pe metereze, o vindecătoare se ocupa de 
Abraxos care era rănit, Cele Treisprezece, pline de 
sângele lui, stând de veghe. 

— Ce s-a întâmplat? 

Lysandra se opri brusc în faţa lui Aedion, care reuși 
să își înalțe capul ca să îi zâmbească macabru. 

— Un prinţ valg, spuse Ren, acoperit de sânge și 
palid de oboseală. 

Pe toți zeii! 

— Nu a plecat, spuse răgușit Aedion. 

— lar tu nu te-ai odihnit suficient, ticălos prost! 
izbucni Ren. Ţi-ai rupt firele! 

Lysandra își trecu mâinile peste fața și fruntea lui 
Aedion. 

— Hai să te ducem la o vindecătoare... 

— Am fost deja la una, mormăi Aedion, punându-și 
piciorul pe pământ și încercând să se îndrepte. M-au 
adus aici ca să mă odihnesc, spuse de parcă un 
asemenea lucru ar fi fost o idee ridicolă. 

Ren își luă braţul din jurul umerilor lui Aedion. 

— la loc înainte să cazi și să îţi spargi capul de 
pietre! Lysandra fu înclinată să îi dea dreptate, dar Ren 
mai adăugă: Mă întorc pe ziduri! 

— Stai! 

Ren se întoarse spre ea, dar Lysandra nu vorbi 
până ce soldatul Bane nu îl ajută pe Aedion să se 
rezeme de zidul castelului. 

— Stai! repetă ea când el deschise gura, inima 
bătându-i cu putere și greaţa adunându-i-se în stomac. 

Fluieră, iar Manon Cioc-Negru și Cele Treisprezece 
se uitară în direcţia ei. Le făcu semn să se apropie, 
simțind o durere în braţ. 

— Eşti rănită, mormăi Aedion. 

Lysandra îl ignoră când veniră vrăjitoarele, toate 
împroșcate din plin cu sânge. 

— Abraxos o să trăiască? o întrebă ea pe Manon. 

Aceasta dădu ușor din cap, ochii aurii ai reginei 
vrăjitoarelor fiind întunecați. 

Lysandra nu avea cum să o consoleze, având în 
vedere veștile pentru care zburase cu atâta disperare 
ca să le aducă. Își înghiţi fierea din gât, arătând spre 
câmpul de luptă, spre mijlocul întunecat și cețos. 

— Au ridicat din nou turnul vrăjitoarelor. Se 
îndreaptă încoace. Tocmai l-am văzut. Vrăjitoarele s-au 

adunat în vârful lui. 

Tăcere absolută. 

Ca și când ar fi dat un răspuns, turnul explodă. 

Nu către ei, ci spre cer. Se zări lumină, se auzi un 
bubuit mai puternic decât un tunet, iar apoi o parte din 
văzduh se goli. 

Unde luptaseră vrăjitoarele Dinţi-de-fier, cele 
rebele, cât și cele loiale, unde vrăjitoarele Crochan 
șerpuiseră printre ele, nu mai era nimic. 

Doar cenușă. 

Vocea Lysandrei se sparse când turnul continuă să 
se miște, în linie dreaptă, spre Orynth. 

— Vor să distrugă orașul. 


Cu mâinile și braţele pline de sângele lui Abraxos, 
Manon se uită la câmpul de luptă. Se uită spre locul în 
care toate vrăjitoarele Dinţi-de-fier și Crochan care 
luptaseră pentru armata lor... dispăruseră pur și 
simplu. 

Tot ce spusese bunica ei despre turnurile 
vrăjitoarelor era adevărat. 

Și nu Kaltain și focul umbrelor ei alimentaseră 
explozia, ci vrăjitoarele Dinţi-de-fier. 

Vrăjitoare tinere Dinţi-de-fier care se oferiseră, 
care se supuseseră când săriseră în puţul căptușit cu 
oglinzi din turn. 

O Supunere obișnuită ar fi putut să ucidă douăzeci 
sau treizeci de vrăjitoare în jurul ei. Poate mai multe. 

Dar una amplificată de puterea oglinzilor 
vrăjitoarelor... O explozie, și castelul care se contura 
deasupra lor s-ar fi transformat în moloz. Încă o 
explozie, poate două, și Orynthul l-ar fi urmat. 

Vrăjitoarele Dinţi-de-fier se îngrămădiră în turn, 
formând un zid urât care le ţinea afară pe vrăjitoarele 
Crochan și rebelele Dinţi-de-fier. 

Câteva din sabatul Crochan încercară să străpungă 
apărarea, iar trupurile lor înroșite căzură în bucăţi pe 
pământ. 

Petrah, acum în mijlocul sabatului ei, se îndreptase 
chiar spre turn, ca să îl distrugă, doar ca să fie respinsă 
de un roi de vrăjitoare Dinţi-de-fier. 

Turnul avansă tot mai mult. 

Curând, urma să intre în raza de acţiune. După alte 
câteva minute, turnul ar fi ajuns destul de aproape 
încât explozia să ajungă la castel și să distrugă pentru 
totdeauna armata și restul rezistenţei. 

N-aveau să existe supraviețuitori. N-avea să fie o 
doua șansă. 

Manon se întoarse spre Asterin și spuse încet: 

— Îmi trebuie un alt balaur. 

Aghiotanta ei se holbă la ea. 

— Îmi trebuie alt balaur, repetă Manon. 

Abraxos nu putea să zboare... câteva ore sau zile. 

— Nimeni nu trece prin zidul vrăjitoarelor Dinţi-de- 
fier, zise răgușit Aedion Ashryver. 

Manon își dezgoli dinţii. 

— Eu am să trec, spuse și arătă spre femeia 
metamorfică. Tu ai să mă duci! 

— Nu! strigă Aedion. 

Dar  Lysandra scutură din cap, tristețea și 
disperarea citindu-se în ochii ei verzi. 

— Nu pot - am rămas fără magie. Dacă aveam o 
oră... 

— Avem cinci minute! izbucni Manon și se întoarse 
spre Cele Treisprezece. Ne-am antrenat să împrăștiem 
rândurile inamice. Putem să trecem de ele și să 

distrugem turnul ăla! 

Dar ele se uitară unele la celelalte ca și când ar fi 
avut o discuţie și o înțelegere tăcută. 

Cele Treisprezece se îndreptară spre balaurii lor. 
Sorrel puse o mână pe umărul lui Manon când trecu pe 
lângă ea, urcând apoi în spatele balaurului ei și lăsând- 
o pe Asterin în faţa lui Manon. 

Aghiotanta, verișoara și prietena ei, zâmbi cu ochii 
strălucitori ca stelele. 

— Supraviețuiește, Manon! 

Manon clipi. 

Asterin zâmbi mai larg, o sărută pe frunte pe 
Manon și-i șopti din nou: 

— Supraviețuiește! 

Manon nu intui lovitura. 

Pumnul în stomac, atât de puternic și precis încât îi 
tăie respiraţia și o făcu să cadă în genunchi. 

Se lupta să respire, să se ridice, în momentul în 
care Asterin ajunse la Narene și se urcă pe balaurul 
albastru, luând frâiele. 

— Adu-ne poporul acasă, Manon! 

Atunci își dădu Manon seama ce voiau să facă. 

Picioarele și trupul o lăsară baltă când încercă să 
se ridice. Când spuse răgușită: 

— Nu! 

Dar Asterin și Cele Treisprezece erau deja în aer, 
deja în formaţie, dând viaţă berbecului care le servise 
atât de bine. Indreptându-se spre câmpul de luptă, 
spre turnul vrăjitoarelor care se apropia. 

Manon se târî până la marginea meterezei și se 
ridică în picioare. Se rezemă de pietre, gâfâind, 
încercând să respire ca să găsească o cale de a zbura, 
ca să găsească o vrăjitoare Crochan și să îi fure 
mătura... 

Dar nu era nicio vrăjitoare aici. Nu se găsea nicio 
mătură. Abraxos încă era leșinat. 

Manon nu prea era atentă la femeia metamorfică și 
prinţul Aedion care veniră lângă ea, însoţiţi de lordul 
Ren. Era puţin conștientă de liniștea care se așternuse 
peste castel, oraș și ziduri. 

Toţi urmăreau cum turnul vrăjitoarelor se apropia, 
aducând cu sine pieirea lor. 

Cum Cele Treisprezece se grăbiră spre acesta, 
împotriva vântului și a morții. 

Un zid de vrăjitoare Dinţi-de-fier se ridica în faţa 
turnului, blocându-le calea. 

O sută împotriva celor douăsprezece. 

In turnul vrăjitoarelor, care acum era destul de 
aproape încât Manon să poată vedea prin bolta 
deschisă a ultimului nivel, o tânără vrăjitoare în 
veșminte negre păși spre interiorul gol. 

Păși spre locul în care stătuse bunica lui Manon, 
gesticulând spre putul de dedesubt. 

Cele Treisprezece se apropiară de inamicul din 
calea lor și nu ezitară. 

Manon își înfipse degetele în pietre atât de 
puternic încât unghiile ei de fier se crăpară. Începu să 
scuture din cap, ceva din pieptul ei frângându-se cu 
totul. 

Frângându-se când Cele Treisprezece se izbiră în 
blocada vrăjitoarelor Dinţi-de-fier. 

Manevra era perfectă. Mai corectă decât oricare 
alta. O grupare mortală care străpungea rândurile 
inamice, îndreptându-se direct spre turn. 

Câteva secunde. Aveau la dispoziţie câteva 
secunde înainte ca tânăra vrăjitoare să invoce puterea 
și să dezlănţuie Supunerea într-o explozie de întuneric. 

Cele Treisprezece trecură printre vrăjitoarele Dinti- 

de-fier, împrăștiindu-se și dându-le la o parte. 

Croindu-și loc direct spre turn în timp ce Asterin 
veni din spate, îndreptându-se către ultimul nivel. 

Imogen cobori prima. 

Apoi Lin. 

Și Ghislaine, inamicul dând năvală spre balaurul ei. 

Urmară Thea și Kaya, împreună, așa cum fuseseră 
mereu. 

După aceea, cele două demoniţe gemene cu ochi 
verzi, râzând din mers. Umbrele, Eda și Briar, trăgeau 
încă săgeți, nimerind ţintele. 

Vesta li se alătură, strigând sfidătoare spre văzduh. 

lar apoi, Sorrel. Sorrel care tinu calea deschisă 
pentru Asterin, un zid solid pentru aghiotanta lui 
Manon în timp ce se înălţă. Un zid de care se spărgeau 
valuri de vrăjitoare Dinţi-de-fier. 

Tânăra vrăjitoare din turn începu să strălucească 
negru, la câţiva pași de put. 

Lângă Manon, Lysandra și Aedion se luară în braţe, 
gata să moară. 

lar apoi Asterin ajunse acolo, dând buzna spre 
spaţiul deschis, spre turn, obținut cu vieţile Celor 
Treisprezece. Cu ultima lor înfruntare. 

Manon nu putea decât să privească, scuturând din 
cap ca și când ar fi putut anula situaţia, când Asterin își 
scoase hainele de piele și cămașa de dedesubt și se 
ridică în șa, eliberată de catarame, cu un pumnal în 
mână în timp ce balaurul ei se îndreptă chiar spre turn. 

Atunci se întoarse bunica lui Manon. Departe de 
puț, acolita era pe cale să sară înăuntru și să îi distrugă 
pe toţi. 

Asterin aruncă pumnalul. 

Lama zbură drept și se înfipse în spatele acolitei, 
aruncând vrăjitoarea pe pietre, la un pas distanţă de 

gura putului. 

Asterin scoase cele două săbii din tecile de la 
șolduri și-și izbi balaurul de marginea turnului. Pocnetul 
osului pe piatră răsună prin lume. 

Dar Asterin deja sărea. Deja se arcuia prin aer, cu 
săbiile ridicate, balaurul rostogolindu-se dedesubt, 
trupul lui Narene distrugându-se din cauza impactului. 

Manon începu atunci să ţipe. 

Să tipe încontinuu și fără cuvinte, când acel lucru 
din pieptul și inima ei se frânse. 

Când Asterin ateriză în bolta deschisă a turnului 
vrăjitoarelor, lovind cu săbiile în vrăjitoarele care se 
grăbiră să o ucidă. La fel de bine ar fi putut fi fire de 
iarbă. Ar fi putut să fie niște fuioare de ceaţă la cât de 
ușor le dobori Asterin, una după alta, înaintând spre 
matroana care însemnase cu fierul literele de pe 
pântecul lui Asterin. 

„NECURATA”. 

Învârtindu-se și  răsucindu-se, săbiile zburară, 
Asterin făcându-și loc ucigând, spre bunica lui Manon. 

Marea Vrăjitoare a Clanului Cioc-Negru se retrase, 
scuturând din cap. Gura i se mișcă de parcă ar fi șoptit: 
„Asterin, nu...” 

Dar Asterin deja era acolo. 

Și nu întunericul izbucni din Asterin, ci lumină - 
lumină strălucitoare și pură ca soarele pe zăpadă. 

Lumină, când Asterin execută Supunerea. 

Când Cele Treisprezece, cu trupurile distruse 
împrăștiate în jurul turnului într-un semicerc, se 
supuseră la rândul lor. 

Lumină. Toate străluceau. Radiau. 

Lumina izvori din sufletele lor, din inimile lor aprige 
când se oferiră acelei puteri, devenind incandescente. 

Asterin o dobori pe matroana Cioc-Negru la 

pământ, bunica lui Manon fiind doar o umbră în 
contrast cu strălucirea. Apoi, abia o urmă de ură și o 
amintire când Asterin explodă. 

Când ea și Cele Treisprezece se supuseră întru 
totul și se aruncară în aer odată cu turnul vrăjitoarelor. 

Manon căzu pe pietrele meterezelor castelului și nu 
se mișcă multă vreme. 

Nu îi auzea pe cei care îi vorbeau, care o atingeau 
pe umăr. Nu simțea frigul. 

Soarele urcă și cobori. 

La un moment dat, zăcea pe pietre, ghemuită 
lângă perete. Când se trezi, văzu că o acoperise o 
aripă și simţi respiraţia caldă în păr când Abraxos aţipi. 

Rămăsese fără cuvinte. Nu era decât o tăcere 
apăsătoare. 

Manon se ridică în picioare, făcându-și loc pe lângă 
aripa care o protejase. 

Se crăpa de ziuă. 

Și unde fusese turnul vrăjitoarelor, unde fusese 
armata, rămăsese doar pământ ars. 

Morathul se retrăsese mult. 

Orașul și zidurile erau încă în picioare. 

Il trezi pe Abraxos punând o mână pe coastele lui. 

El încă nu putea zbura, așa că merseră împreună. 

Coborâră treptele meterezei, ieșind pe porțile 
castelului și pe străzile orașului de dincolo de ele. 

Nu îi păsa că îi urmau și alţii. Tot mai mulți. 

Străzile erau pline de sânge și moloz, toate poleite 
de soarele dimineţii. 

Nu simţi căldura soarelui pe față când trecură prin 
poarta sudică și în câmpia de dincolo de ea. Nu îi păsa 

că deschisese cineva poarta pentru ei. 

Lângă ea, Abraxos dădu la o parte grămezi de 
soldaţi valgi, făcându-i loc. Făcându-le loc celor care 
veneau în urma lor. i 

Era atât de multă liniște! In ea și pe câmpie. 

Atât de multă liniște și pustietate... 

Manon traversă câmpul de luptă liniștit. Nu se opri 
până ce nu ajunse în mijlocul exploziei, în inima ei. 

Nici urmă de turn. Sau de cele care fuseseră în el și 
în jurul lui. Chiar și pietrele fuseseră mistuite. 

Nici urmă de Cele Treisprezece sau de balaurii lor 
nobili și curajoși. 

Manon căzu în genunchi. 

Cenușa se ridică, agitându-se ușor ca zăpada când 
se lipi de lacrimile de pe chipul ei. 

Abraxos se întinse lângă ea, îndoindu-și coada în 
jurul ei când Manon se aplecă peste genunchi și 
plânse. 

În spatele ei, dacă s-ar fi uitat, ar fi văzut-o pe 
Glennis. Și pe Bronwen. Pe Petrah Sânge-Albastru. 

Pe Aedion Ashryver, Lysandra și Ren Allsbrook. 

Pe prințul Galan, căpitanul Rolfe, Ansel din 
Briarcliff, Illias și nobilii Fae lângă ei. 

Dacă s-ar fi uitat, ar fi văzut micile flori albe pe 
care le ţineau. S-ar fi întrebat cum și de unde le 
luaseră în toiul iernii. 

Dacă s-ar fi uitat, ar fi văzut oamenii adunaţi în 
spatele lor, atât de mulţi încât ajungeau tocmai până la 
porţile orașului. Ar fi văzut oamenii stând unul lângă 
celălalt, împreună cu vrăjitoare Crochan și Dinţi-de-fier. 

Veniţi cu toţii ca să le onoreze pe Cele 
Treisprezece. 

Dar Manon nu se uită. Nici măcar când liderii care 
veniseră cu ea, care o conduseseră tocmai până aici, 

începură să își lase florile pe pământul ars și 
însângerat. Nici măcar când lacrimile lor curseră, 
căzând în cenușă împreună cu tributul lor. 

Nu rostiră nicio vorbă. Și nici oamenii care veniseră 
după ei. Câţiva aveau flori, dar mulţi aduseseră mici 
pietre ca să le lase acolo. Cei care nu aveau de 
niciunele, puseseră obiectele personale pe care le 
puteau oferi. Până ce locul exploziei fu acoperit, ca și 
când o grădină ar fi crescut din câmpul de sânge. 

Glennis rămase până la sfârșit. 

lar când fură singure pe câmpul de luptă liniștit, 
străbunica lui Manon puse o mână pe umărul ei și 
spuse încet, cu vocea oarecum distantă: 

— Fii podul, fii lumina! Când fierul se topește, când 
florile răsar din câmpurile de sânge - lasă pământul să 
fie martor și întoarce-te acasă! 

Manon nu auzi cuvintele. Nu observă că până și 
Glennis se întoarse spre orașul care se contura în 
spatele ei. 

Ore în șir, Manon rămase în genunchi pe câmpul de 
luptă, cu Abraxos alături, ca și când ar fi putut să 
rămână cu ele, cu Cele Treisprezece ale ei, încă puţin 
timp. 

Și în depărtare, de partea cealaltă a munţilor 
acoperiţi cu zăpadă, pe o câmpie aridă din faţa ruinelor 
unui oraș cândva măreț, o floare începu să răsară. 

Dorian nu crezuse - nu îndrăznise să spere la ceea 
ce vedea. 

O armată străină, mărșăluind spre nord. O armată 
pe care o studiase de mic. Erau infanteriștii khaganului 
și cavaleria Darghan. Erau legendarele păsări ruk, 

splendide și minunate, care zburau deasupra lor într-o 
mare de aripi. 

El se apropiase cât mai mult posibil de partea din 
faţă a armatei, întrebându-se care nobili veniseră și 
dacă era și Chaol cu ei. Dacă prezenţa acestei armate 
miraculoase însemna că prietena lui reușise, în ciuda 
condiţiilor vitrege. 

Păsările ruk îl văzuseră atunci. 

ÎI urmăriseră, iar el începuse să facă semne când 
se apropiase, sperând că ele aveau să se oprească. 

Dar apoi, aterizase la răscruce, văzându-i. O 
văzuse pe ea. 

Pe Aelin, galopând spre el, alături de Rowan, Elide 
și ceilalți. 

Maeve crezuse că Aelin se îndreptase spre 
Terrasen. Și iat-o împreună cu armata khaganului! 

Aelin nu mai zâmbi atât de larg când se apropie, ca 
și când ar fi simţit ce avea asupra lui. 

— Unde e Manon? fu tot ce întrebă ea. 

— În Terrasen, șopti el, gâfâind puţin. Și foarte 
probabil cu vrăjitoarele Crochan, dacă totul a decurs 
conform planului. 

Ea deschise gura, cu ochii mari, dar încă un călăreț 
veni în galop pe drum. 

Lumea se liniști. 

Călărețul care se apropia se opri, urmat de un altul 
- o femeie frumoasă pe care Dorian o putea descrie 
doar ca aurie. 

Dar Dorian se uită la călărețul din faţa lui. La 
poziția corpului, la funcţia pe care o avea. 

Și când Chaol Westfall descălecă și alergă ultimii 
câţiva pași spre Dorian, regele Adarlanului plânse. 

Chaol nu își ascunse lacrimile și tremuratul care îl 
cuprinse când se ciocni de Dorian și își îmbrăţișă 
regele. 

Nimeni nu spuse un cuvânt, deși Chaol știa că erau 
adunaţi cu toţii. Știa că Yrene stătea în spatele lui, 
plângând cu ei. 

El pur și simplu își îmbrăţișă prietenul și fratele. 

— Știam c-o să reușești! spuse Dorian cu vocea 
răgușită. Ştiam că ai să găsești o cale. Pentru toate 
astea. 

Se referea la armată și la faptul că acum putea să 
meargă. 

Chaol doar îl apucă mai strâns pe Dorian. 

— Și tu ai să ne zici o poveste dată naibii! 

Dorian se retrase, serios. 

Chaol își dădu seama că, probabil, povestea nu era 
la fel de fericită ca a lui. 

Totuși, înainte ca osândirea pe care o aducea 
Dorian să se abată asupra lor, Chaol gesticulă spre 
locul unde descălecase Yrene, iar acum își ștergea 
lacrimile. 

— Femeia responsabilă pentru asta, spuse Chaol, 
referindu-se la faptul că stătea în picioare și mergea și 
la armata care se întindea pe drum. Yrene Towers! O 
vindecătoare din Torre Cesme. Și soţia mea! 

Yrene făcu o plecăciune, iar Chaol ar fi putut jura 
că un licăr de tristeţe umbri privirea lui Dorian. Dar 
apoi regele lui o apucă pe Yrene de mâini, ridicând-o 
din plecăciunea ei. Și chiar dacă acea tristețe îi dantela 
încă zâmbetul, Dorian îi spuse: 

— Mulţumesc! 

Yrene roși. 

— Am auzit atât de multe despre tine, Maiestate! 

Dorian făcu doar un semn din ochi, o umbră a 
bărbatului care fusese. 

— Sper că numai lucruri rele! 

Yrene râse, iar fericirea de pe chipul ei - fericirea 
de care Chaol știa că era pentru amândoi - îl făcu să se 
îndrăgostească din nou de ea. 

— Mereu mi-am dorit o soră, zise Dorian și se 
înclină ca să o sărute pe Yrene pe obraji. Bine ai venit 
în Adarlan, lady! 

Zâmbetul lui Yrene deveni mai blând, mai profund, 
și-și atinse pântecul cu o mână. 

— Atunci o să te bucuri că, în curând, ai să fii 
unchi. 

Dorian se întoarse spre el. Chaol dădu din cap, 
nereușind să dea glas sentimentelor care-i umpleau 
inima. 

Dar zâmbetul lui Dorian se întunecă în timp ce se 
întoarse spre locul unde Aelin era acum rezemată de 
un copac, alături de Rowan și Elide. 

— Știu, spuse Aelin, iar Chaol își dădu seama că nu 
se referea la sarcină. 

Dorian închise ochii, iar Chaol, simțind povara pe 
care urma să o dezvăluie, puse o mână pe umărul 
regelui său. 

— Am recuperat-o pe a treia din Morath, zise 
Dorian. 

Lui Chaol îi cedară genunchii, iar Yrene veni 
imediat lângă el, cuprinzându-l de talie cu braţul. 

Cheile Wyrd. 

Chaol îl întrebă pe Dorian: 

— Acum le ai pe toate trei? 

Dorian dădu o dată din cap. 

Cu o privire, Rowan își făcu soldaţii să plece ca să 
se asigure că nimeni din armată nu se apropia ca să 

audă. 

— M-am furișat în Morath ca să o iau pe a treia, 
spuse Dorian. 

— Pe toţi zeii, șopti Aelin. 

Chaol doar clipi. 

— Aia a fost partea ușoară, spuse Dorian, albindu- 
se. 

Nobilii khaganatului ieșiră dintre soldaţi, iar Dorian 
îi zâmbi lui Nesryn și dădu din cap spre nobili. Aveau să 
se prezinte mai târziu. 

— Maeve era acolo, îi zise Dorian lui Aelin. 

Flăcările dansară în vârfurile degetelor lui Aelin 
când puse o mână pe Goldryn. Focul păru să intre în 
sabie, rubinul pâlpâind. 

— Știu, spuse ea încet. 

Dorian ridică din sprâncene. Aelin doar scutură din 
cap, făcându-i semn să continue când soldatul se 
întoarse. 

— Maeve mi-a descoperit prezenţa și... 

Dorian oftă și le povesti toată tărășenia. 

Când termină, Chaol se bucură că Yrene își ţinuse 
braţul în jurul taliei lui. Se lăsă tăcerea, apăsătoare și 
încordată. Dorian distrusese Morathul. 

— Nu mă îndoiesc de faptul că Erawan și Maeve au 
supraviețuit prăbușirii Morathului, recunoscu Dorian. 
Probabil că întâmplarea doar i-a înfuriat. 

Asta nu îl împiedică pe Chaol să se minuneze de 
prietenul lui, ceilalți uitându-se cu gura căscată. 

— Bine lucrat! spuse Lorcan, studiindu-l pe rege 
din cap până în picioare. Foarte bine lucrat! 

Aelin fluieră impresionată. 

— Aș fi vrut să văd așa ceva, îi zise lui Dorian, 
scuturând din cap, și se întoarse spre Rowan. Așadar, 
unchiul tău și Essar au făcut-o. Au dat-o la o parte pe 

Maeve. 

Prinţul Fae pufni. 

— Ai spus că ţi-ai ales bine cuvintele când ai scris 
scrisoarea. Ar fi trebuit să te cred. Aelin schiță o 
reverență. Chaol nu avea nici cea mai mică idee 
despre ce vorbeau, dar Rowan continuă: Așadar, dacă 
Maeve nu poate fi regina spiridușilor, o să-și găsească 
alt tron. 

— Căţeaua! spuse cu năduf Fenrys. 

Chaol era înclinat să-i dea dreptate. 

— Așadar, cele mai mari frici ale noastre au fost 
confirmate, zise prinţul Sartag, uitându-se spre fraţii 
lui. Un rege și o regină valgă uniţi. Dădu din cap spre 
Elide. Unchiul tău nu a mințit. 

— Maeve nu are nicio armată acum, le aminti 
Dorian. Doar puterea ei. 

Nesryn se crispă. 

— Hibrizii pe care i-a creat cu prințesele ar putea 
să facă destule ravagii. 

Chaol se uită la Yrene, femeia în al cărei trup se 
afla cea mai puternică armă împotriva valgilor. 

— Când ai plecat din Morath? întrebă Rowan. 

— Acum trei zile, spuse Dorian. 

Rowan se întoarse spre Aelin, palid în timp ce ea 
rămase rezemată de copac. Chaol se întrebă dacă 
stătea acolo doar pentru că nu era în stare să se ţină 
pe picioare. 

— Atunci, cel puţin știm că Erawan încă nu a ajuns 
în Terrasen. 

— Armata lui de vrăjitoare Dinţi-de-fier a plecat 
înainte, spuse Dorian. 

— Știm, zise Chaol. Deja sunt în Orynth. 

Dorian scutură din cap. 

— E imposibil! Au plecat imediat după mine. Sunt 

surprins că nu le-ai văzut zburând peste munţii Ruhnn. 

Liniște. 

— Nu toată armata Dinţi-de-fier este încă în 
Orynth, spuse Aelin încet. 

Prea încet. 

— Am numărat peste o mie în armata cu care am 
zburat, zise Dorian. Multe erau însoţite de soldaţi - toți 
valgi. 

Chaol închise ochii, iar Yrene îi strânse mai mult 
talia cu braţul, alinându-l tăcută. 

— Oricum știm că rukhinii o să fie copleșiți 
numeric, spuse Nesryn. 

— Rukhinii n-o să mai aibă ce să apere în Terrasen, 
rosti prinţul Kashin, scărpinându-se în barbă. Chiar 
dacă vrăjitoarele Crochan ar sosi înaintea noastră. 

Regina Terrasenului se dezlipi de copac în sfârșit. 

— Atunci avem două opţiuni, spuse ea cu hotărâre, 
în ciuda iadului care se abătuse asupra lor. Continuăm 
spre nord, cât de repede putem. Să vedem cu ce ne 
luptăm când sosim în Terrasen. Aș putea să dobor 
mulți balauri. 

— Și care e cealaltă variantă? întrebă prinţesa 
Hasar. 

Chipul lui Aelin era inexpresiv. 

— Avem cele trei chei Wyrd. Mă aveţi pe mine. Pot 
să pun acum capăt situaţiei. Sau cel puţin să îl scot din 
joc pe Erawan înainte să ne găsească, să fure din nou 
cheile și să conducă lumea asta și pe toate celelalte. 

Rowan tresări, scuturând din cap. Dar Aelin ridică o 
mână. Și chiar și prinţul Fae renunță. 

— Nu este doar alegerea mea. 

lar Chaol își dădu seama că într-adevăr regina 
stătea în faţa lor, și nu asasina pe care o scosese dintr- 
o mină de sare de la câţiva kilometri distanță. Nici 

măcar femeia care fusese în Rifthold. 

Dorian își îndreptă umerii. 

— Alegerea este și a mea. 

Lent, foarte lent, Aelin se uită la el. Chaol se 
pregăti. Vocea ei fu mortal de blândă când îi spuse lui 
Dorian: 

— Ai recuperat cea de-a treia cheie. Ti-ai făcut 
partea. 

— Pe naiba! spuse Dorian, ochii lui de safir licărind. 
Același sânge și aceeași datorie îmi curg și mie prin 
vene! 

Chaol își strânse pumnii pe lângă corp când se 
luptă să își ţină gura închisă. Rowan păru să facă 
același lucru când cei doi conducători se înfruntară. 

Chipul lui Aelin rămase inexpresiv și distant. 

— Eşti nerăbdător să mori? 

Dorian nu dădu înapoi. 

— Dar tu? 

Liniște deplină în poiană. 

Apoi Aelin ridică din umeri, ca și când greutatea 
întregii lumi nu ar fi atârnat în balanţă. 

— Indiferent cine o să bage din nou cheile în 
poartă, este o soartă care ne aparţine tuturor. Așadar, 
ar trebui să decidem toţi. Ea își ridică bărbia. 
Continuăm să purtăm războiul, sperând să ajungem în 
Orynth la timp, iar apoi distrugem cheile? Sau 
distrugem acum cheile, iar apoi o să ne îndreptăm spre 
nord? Făcu o pauză, oribilă și insuportabilă. Fără mine. 

Chaol nu își dădu seama dacă Rowan tremura 
pentru că se înfrâna sau de groază. 

Aelin spuse, ferm și calm: 

— Aş vrea să votăm. 

Să voteze. 

Rowan nu mai auzise niciodată ceva atât de 
absurd. 

Chiar dacă o parte din el strălucea de mândrie că 
ea alesese ca acum și aici să fie momentul în care să 
se ridice acea lume nouă pe care o promisese. 

O lume în care nu cei puţini deţineau toată 
puterea, ci cei mulţi. Incepând cu această alegere 
importantă. Această soartă insuportabilă. 

Toţi se îndepărtaseră, iar lui Rowan nu-i scăpase 
din vedere că stăteau la o răscruce. Sau că Dorian, 
Aelin și Chaol stăteau în mijlocul răscrucii, la doar 
câţiva kilometri de minele de sare, unde începuse o 
mare parte din povestea asta, cu doar un an în urmă. 

Cât se purtă dezbaterea, Rowan auzi un vuiet surd 
în urechi. 

El știa că ar fi trebuit să cadă în genunchi și să îi 
mulțumească lui Dorian pentru că recuperase cea de-a 
treia cheie. Dar tot îl ura pe rege. 

Ura această cale pe care fuseseră obligaţi să 
pășească în urmă cu o mie de ani. Ura că alegerea era 
în faţa lor, când deja luptaseră și oferiseră atât de 
mult. 

Prinţul Kashin spunea: 

— Mărșăluim spre o sută de mii de soldaţi inamici, 
posibil mai mulţi. Numărul n-o să se schimbe când 
poarta Wyrd o să se închidă. O să avem nevoie de 
Aducătoarea-Focului ca să îi spulberăm. 

Prinţesa Hasar scutură din cap. 

— Dar există posibilitatea ca armata să se 
prăbușească dacă ar dispărea Erawan. Taie corpul 
bestiei și trupul ar putea muri! 

— Ne asumăm un mare risc, spuse Chaol 

încleștându-și maxilarul. Eliminarea lui Erawan ar 
putea ajuta sau nu. O armată inamică atât de mare, 
poate plină de valgi nerăbdători să îi ia locul, ar putea 
fi imposibil de oprit în momentul ăsta. 

— Atunci, de ce să nu folosim cheile? întrebă 
Nesryn. De ce să nu aducem cheile în nord și să le 
folosim, să distrugem armata și... 

— Cheile nu pot fi folosite, interveni Dorian. Nu 
fără să-l distrugă pe cel care le folosește. Nu suntem 
prea siguri că un muritor ar putea rezista puterii. El 
dădu din cap spre Aelin, tăcut și atent, în timp ce 
Rowan se străduia din răsputeri să nu vomite. Să le 
punem din nou în poartă înseamnă să sacrificăm totul. 
Pe unul din noi, adăugă ferm. 

Rowan știa că ar fi trebuit să îl contrazică, să 
strige. 

Dorian continuă. 

— Eu artrebui să o fac. 

— Nu! Cuvântul se auzi de pe buzele lui Chaol și 
ale lui Aelin. Primul ei cuvânt de când începuse 
dezbaterea. 

Dar Fenrys îl întrebă pe Chaol, cu vocea mortal de 
blândă: 

— Ai prefera să moară regina mea decât regele 
tău? 

Chaol înțepeni. 

— Aş prefera să nu moară niciunul din prietenii 
mei. Aş prefera să nu se întâmple nimic din toate 
astea! 

Inainte ca Fenrys să poată răspunde, interveni 
Yrene. 

— Deci după făurirea Lacătului și închiderea porții 
Wyrd, zeii o să dispară? 

— Călătorie sprâncenată! mormăi Fenrys. 

Dar Yrene înțepeni la răspunsul nonșalant și-și 
atinse pieptul în dreptul inimii. 

— O iubesc pe Silba! Foarte mult! Când o să 
dispară din lumea asta, n-am să mai am puteri? 

Ea gesticulă spre grupul adunat. 

— Mă îndoiesc, spuse Dorian. Cel puţin preţul ăsta 
n-a fost cerut niciodată. 

— Și cum rămâne cu ceilalţi zei din lumea asta? 
întrebă Nesryn încruntându-se. Cei treizeci și șase ai 
khaganatului. Nu sunt și ei zei? Vor fi alungați sau doar 
aceștia doisprezece? 

— Poate că zeii noștri sunt diferiţi, spuse 
gânditoare prințesa Hasar. 

— Așadar, ei nu ne pot ajuta? întrebă Yrene, 
tristețea pentru zeița care o  binecuvântase 
întunecându-i încă ochii aurii. Nu pot să intervină? 

— Într-adevăr, și alte forțe acţionează în lumea 
asta, spuse Dorian atingând mânerul sabiei Damaris. 
Zeul adevărului - el este cel care a binecuvântat sabia 
lui Gavin. Dar cred că dacă ar fi putut să ne ajute, ar fi 
făcut-o deja. 

Aelin bătu cu piciorul în pământ. 

— Să aștepți pomană de la zei este o pierdere de 
timp! Și nu despre asta vorbim, zise și îl fixă pe Dorian 
cu privirea-i pătrunzătoare. Nici nu dezbatem cine o să 
plătească prețul. 

— De ce? 

Rowan rosti întrebarea, incapabil să se abţină. 

Lent, partenera lui se întoarse spre el. 

— Pentru că nu o facem! Cuvinte tăioase și reci. Ea 
îi aruncă o privire lui Dorian, iar regele Adarlanului 
deschise gura. Nu o facem! strigă ea. 

Dorian deschise din nou gura, dar Rowan îi întâlni 
privirea. Se uită în ochii lui și îl lăsă să citească vorbele 

de acolo. „O să discutăm mai târziu despre asta” 

Fie că Aelin observă conversaţia lor tăcută, fie că îl 
văzu pe Dorian dând subtil din cap, ea nu lăsă să se 
înțeleagă clar, ci spuse doar atât: 

— Nu avem timp de pierdut cu dezbateri 
nesfârșite. 

Lorcan dădu din cap aprobator. 

— În fiecare clipă în care avem toate cele trei chei, 
riscăm ca să ne găsească Erawan și să obţină în sfârșit 
ce caută. Sau Maeve, adăugă el încruntându-se. Dar, 
chiar și așa, m-aș îndrepta spre nord - ca să o las pe 
Aelin să reducă legiunile Morathului. 

— Fii obiectiv, mormăi Aelin. Ea îi studie pe toţi. 
Imaginaţi-vă că nu mă cunoaşteţi. Imaginaţi-vă că sunt 
nimeni și nimic. Că sunt o armă. Mă folosiți acum sau 
mai târziu? 

— Nu ești nimeni, totuși, spuse încet Elide. Pentru 
foarte mulţi oameni. 

— Cheile trebuie să ajungă din nou în poartă, 
spuse Aelin cu puţină răceală. La un moment dat. lar 
eu am să plec odată cu ele. Decidem dacă se întâmplă 
acum sau peste câteva săptămâni. 

Rowan nu putea suporta să mai audă vreun 
cuvânt. 

— Nu! 

Toată lumea se opri din nou. 

Aelin își dezgoli dinţii. 

— Nu pot să nu fac nimic! 

— Le ascundem din nou, spuse Rowan. Le- 
pierdut de mii de ani. O putem face din nou. El arăt 
spre Yrene. L-ar putea distruge de una singură. 

— Asta nu e o opţiune, mormăi Aelin. Yrene este 
însărcinată... 

— Pot s-o fac, zise Yrene, îndepărtându-se de 

Chaol. Dacă există o cale, aș putea s-o fac. Să văd 
dacă și celelalte vindecătoare ar putea ajuta... 

— O să fie mii de valgi pe care să îi distrugi sau să 
îi salvezi, lady Westfall! spuse Aelin cu aceeași răceală. 
Erawan te-ar putea ucide înainte să ai măcar șansa să 
îl atingi. 

— De ce tu ai voie să renunţi la viaţă pentru asta, 
și nimeni altcineva? o provocă Yrene. 

— Eu nu sunt însărcinată. 

Yrene clipi încet. 

— Hafiza ar putea să... 

— N-am de gând să mă joc cu presupuneri, zise 
Aelin pe un ton pe care Rowan îl auzise atât de rar. 
Tonul reginei. Votăm! Acum! Punem cheile înapoi în 
poartă imediat sau continuăm drumul spre Terrasen, și 
o facem apoi, dacă reușim să oprim armata aia? 

— Erawan poate fi oprit, insistă Yrene, netulburată 
de cuvintele reginei. Netemându-se de furia ei. Știu că 
poate fi oprit. Fără chei, îl putem opri. 

Rowan voia să o creadă. Voia mai mult decât orice 
să o creadă pe Yrene Westfall. Chaol, privindu-l pe 
Dorian, păru înclinat să facă la fel. 

Dar Aelin arătă spre prinţesa Hasar. 

— Tu cum votezi? 

Hasar se uită în ochii lui Aelin și se gândi o clipă. 

— Votez să o facem acum. 

Aelin arătă doar spre Dorian. 

— Tu? 

Dorian se încordă și spuse „Fă-o acum!”, chiar 
dacă era clar că nu era prea hotărât. 

Rowan închise ochii. Abia îi auzi pe ceilalţi 
conducători și aliaţii lor când răspunseră. Se îndreptă 
spre marginea pădurii, pregătit să fugă dacă ar fi 
început să vomite. 

— Tu ești ultimul, Rowan, zise Aelin. 

— Votez „nu”. Nu acum, niciodată! 

Ochii ei erau reci și distanţi, ca în Mistward. 

— Atunci s-a stabilit, spuse încet și trist Chaol. 

— La răsărit, Lacătul o să fie făurit, iar cheile o să 
se întoarcă în poartă, încheie Dorian. 

Rowan pur și simplu se uită la partenera lui, 
motivaţia lui de a trăi. 

Elide întrebă încet: 

— Cum votezi, Aelin? 

Aelin își mută privirea de la Rowan, iar el simţi 
absenţa privirii sale ca pe un vânt îngheţat când ea 
spuse „Nu contează”. 

Aelin nu le spusese că le ceruse să voteze doar ca 
să îi lase să decidă, ca oameni liberi ai lumii, soarta 
acesteia. Nu spusese că fusese o lașitate din partea ei 
să lase pe altcineva să decidă ce să facă ea. 

In acea noapte, ei ridicară tabăra în Endovier, 
minele de sare fiind la doar șase kilometri distanţă. 

Rowan îi puse să ridice și cortul, și patul lor regal. 

Ea nu mâncă împreună cu toți ceilalţi. Abia se 
atinse de mâncarea lăsată de Rowan pe birou. Incă 
stătea în faţa iepurelui fript, însă rece acum, aplecată 
peste cărţile inutile despre semnele Wyrd, când Rowan 
spuse din partea cealaltă a mesei: 

— Nu accept așa ceva! 

— Eu accept, rosti ea cuvintele monotone și 
moarte. 

Tot așa cum și ea avea să fie înainte ca soarele să 
răsară în toată splendoarea lui. Aelin închise cartea 
veche din faţa ei. 

Doar câteva zile îi separau de graniţa Terrasenului. 
Poate că ar fi trebuit să accepte să facă asta acum, dar 
cu condiţia să fie pe teritoriul Terrasenului, nu în 
Endovier. 

Dar fiecare zi care trecea era un risc imens. 

— Niciodată nu ai acceptat nimic! spuse furios 
Rowan, ridicându-se în picioare și sprijinindu-și mâinile 
de masă. lar acum, brusc, ești dispusă să o faci? 

Ea își înghiţi nodul din gât și aruncă o privire la 
cărţile pe care le răsfoise deja de trei ori fără folos. 

— Ce ar trebui să fac, Rowan? 

— Să dai totul naibii! El lovi cu pumnul în masă, 
făcând farfuriile să zăngăne. Spui să se ducă naibii 
planurile lor, profetiile și sortii, și să ţi le faci pe ale 
tale! Faci orice, dar nu accepţi asta! 

— Oamenii din Erilea au hotărât. 

— La naiba și cu asta! mormăi el. Poţi să-ţi creezi 
noua lume după război. Lasă-i să-și voteze propriii regi 
și regine, dacă asta vor. 

Și ea mormăi. 

— Nu mai vreau povara asta nicio secundă! Nu 
vreau să aleg și să aflu că, amânând, am făcut 
alegerea greșită. 

— Așadar, ai fi votat împotrivă. Te-ai fi dus în 
Terrasen. 

— Contează? Ea se ridică în picioare. Oricum 
voturile nu erau în favoarea mea. Dacă ar fi auzit că 
vreau să merg în Orynth ca să lupt o ultimă dată, ar fi 
ezitat. 

— Tu ești cea pe cale să moară. Aș spune că ai 
voie să îţi exprimi părerea. 

Ea își dezgoli dinţii. 

— Asta e soarta mea. Elena a încercat mi-o 
schimbe. Și uite cum a ajuns ea - cu un grup de zei 

877 


răzbunători care jură să îi distrugă sufletul etern. Când 
o să se făurească Lacătul, când am să închid poarta, 
am să distrug și o altă viaţă în afară de a mea. 

— Elena a mai avut parte de o mie de ani de 
existenţă, fie în viaţă, fie ca spirit. lartă-mă dacă nu îmi 
pasă că vremea ei s-a sfârșit, când tu ai primit doar 
douăzeci de ani! 

— Am ajuns la douăzeci de ani datorită ei. 

Nici măcar douăzeci. Ziua ei de naștere era peste 
câteva luni. Într-o primăvară pe care nu avea s-o mai 
apuce. 

Rowan începu să facă pași, mersul lui distrugând 
covorul. 

— Problema asta e și din cauza ei. De ce să porți 
singură povara? 

— Pentru că, în primul rând, a fost a mea 
dintotdeauna. 

— Pe naiba! La fel de bine ar fi putut fi Dorian. El 
este dispus să o facă. 

Aelin clipi. 

— Elena și Nehemia au spus că Dorian nu este 
pregătit. 

— Dorian a intrat și a ieșit din Morath, a înfruntat-o 
pe Maeve și a distrus tot locul. Aș spune că este la fel 
de pregătit ca tine. 

— N-am să-l las să se sacrifice în locul meu! 

— De ce? 

— Pentru că este prietenul meu. Pentru că n-am să 
pot să mă suport dacă îl las să plece. 

— El a spus că ar face-o, Aelin. 

— Nu știe ce vrea. Abia depășește ororile pe care 
le-a suportat. 

— Și tu nu? o provocă Rowan, complet netulburat. 
Este matur. Poate să aleagă și singur - noi putem 

alege fără să ne conduci tu. 

Ea își dezgoli dinţii. 

— S-a hotărât! 

El își încrucișă braţele. N 

— Atunci o s-o facem noi doi. Impreună. 

Inima ei se opri în piept. 

— Nu făurești singură Lacătul, continuă el. 

— Nu. Mâinile ei începură să tremure. Asta nu eo 
opţiune. 

— După părerea cui? 

— După părerea mea. Gândindu-se la dispariţia lui, 
nu putea să respire. Dacă ar fi fost posibil, Elena mi-ar 
fi spus. Cineva din descendența mea trebuie să 
plătească. 

El deschise gura, dar văzu pe chipul ei că spunea 
adevărul. Scutură din cap. 

— Ti-am promis că o să găsim o cale să plătim 
datoria asta - împreună. 

Aelin studie cărțile împrăștiate. Nimic - cărțile și 
fărâma de speranţă pe care i-o oferiseră se dovediseră 
inutile. 

— Nu am de ales. Își trecu degetele prin păr. Eu nu 
am de ales, se corectă. 

Nu avea niciun avantaj, nicio surpriză pe care s-o 
poată folosi. Nu în acest caz. 

— Atunci nu o facem mâine, insistă el. Așteptăm. 
Spune-le celorlalţi că vrem mai întâi să ajungem în 
Orynth. Poate găsim niște cărți în biblioteca regală... 

— Ce rost are votul, dacă îl ignorăm? Ei au hotărât, 
Rowan. Mâine o să se termine totul. 

Cuvintele răsunară în ea. 

— Lasă-mă să găsesc altă cale. Vocea lui se 
sparse, dar pașii îi erau fermi. Am să găsesc altă cale, 
Aelin... 

— Nu există altă cale. Înţelegi? Toate astea, zise 
printre dinţi, întinzându-și braţele. Toate astea au fost 
ca să vă ţină în viaţă pe toți. 

— Cu preţul tău. Ca să ispășești o vinovăţie 
rămasă. 

Ea lovi cu mâna teancul de cărți vechi. 

— Crezi că vreau să mor? Crezi că îmi este ușor să 
mă uit la cer și să mă întreb dacă este ultimul lucru pe 
care am să îl văd? Să mă uit la tine și să mă gândesc la 
anii pe care n-o să-i avem? 

— Nu știu ce vrei, Aelin! se răsti Rowan. Nu ai fost 
complet sinceră. 

Inima îi bubui în piept. 

— Vreau să se termine, într-un fel sau altul! Își 
strânse pumnii. Vreau să se termine cu asta! 

El scutură din cap. 

— Știu. Și știu prin ce ai trecut, că lunile din 
Doranelle au fost de iad, Aelin. Dar nu poți opri lupta. 
Nu acum. 

Ochii o usturau. 

— Am rezistat pentru asta. Pentru scopul ăsta. Ca 
să pun cheile la loc în poartă. Când Cairn m-a distrus, 
când Maeve mi-a luat tot ce știam, numai faptul că mi- 
am amintit că sarcina asta se bazează pe 
supraviețuirea mea m-a împiedicat să cedez. Ştiam că, 
dacă dau greș, o să muriţi cu toţii. Ea începu să respire 
sacadat. Și de atunci, am fost atât de proastă să cred 
că poate n-o să fiu nevoită să plătesc datoria, că aș 
putea vedea din nou Orynthul. Că ar putea să o facă în 
schimb Dorian. Scuipă pe pământ. Ce fel de om sunt, 
dacă azi, când a sosit, m-am umplut de groază? 

Rowan deschise din nou gura ca să răspundă, dar 
ea îl întrerupse, vocea ei spărgându-se. 

— Am crezut că aș putea să scap - doar pentru o 

clipă. Și imediat ce am crezut asta, zeii l-au adus din 
nou pe Dorian în calea mea. Spune-mi că nu e 
intenţionat! Spune-mi că zeii ăia, sau ce forțe conduc 
lumea asta, nu strigă că tot eu ar trebui să fiu cea care 
făurește Lacătul. 

O clipă îndelungată, Rowan nu făcu decât să se 
uite la ea, gâfâind. 

— Dar dacă forțele alea nu l-au adus pe Dorian în 
calea noastră ca să poţi plăti singură datoria? zise el 
apoi. 

— Nu înțeleg. 

— Dacă v-au adus împreună? Nu ca să alegeţi pe 
unul din voi, ci să împărţiţi povara. Amândoi. 

Până și focul din coșul de cărbuni păru să 
amuţească. 

Ochii lui Rowan străluciră când continuă: 

— În ziua în care ai distrus castelul de cleștar - 
când v-aţi unit mâinile, puterea ta... Nu am mai văzut 
niciodată așa ceva. Aţi reușit să vă amestecati puterile, 
să deveniți o singură ființă. Dacă Lacătul îţi cere toată 
fiinţa, atunci, de ce să nu-i dai jumătate? Jumătate din 
fiecare - când amânaoi aveţi sângele Malei? 

Aelin se așeză din nou încet pe scaun. 

— Eu... Noi nu știm dacă o să funcţioneze. 

— Este mai bine decât să te îndrepţi spre execuţie 
cu capul plecat. 

Ea mormăi. 

— Cum aș putea să îi cer vreodată să o facă? 

— Pur și simplu pentru că nu este doar povara ta. 
Dorian știe și a acceptat asta. Pentru că alternativa 
este să te pierdem pe tine. Furia din ochii lui se frânse, 
odată cu vocea sa. Aș merge eu în locul tău, dacă aș 
putea. 

Lui Aelin i se frânse inima. 

— Știu. 

Rowan căzu în genunchi în faţa ei, lăsându-și capul 
în poala lui Aelin când o cuprinse cu braţele de talie. 

— Nu pot să suport așa ceva, Aelin! Nu pot! 

Ea își trecu degetele prin părul lui. 

— Cu tine am vrut să-mi petrec o mie de ani, spuse 
încet. Cu tine mi-am dorit să am copii. Mi-am dorit să 
mergem împreună în Lumea de Dincolo. 

Lacrimile îi căzură în părul lui. 

Rowan își ridică fruntea. i 

— Atunci, luptă pentru asta! Incă o dată. Luptă 
pentru viitor! 

Se uită la el, la viaţa pe care o vedea pe chipul lui. 
La tot ce-i oferea Rowan. 

Și la tot ce ar fi putut avea și ea. 

— Trebuie să te rog să faci ceva. 

Vocea lui Aelin îl trezi din somn pe Dorian. El se 
ridică pe pat. După liniştea din tabără, trebuia să fie 
miezul nopții. 

— Ce? 

Rowan stătea de pază în spatele ei, urmărind 
armata campată în spatele copacilor. Dorian îi zări 
ochii de smarald - văzu răspunsul care îi trebuia deja. 

Prinţul își respectase promisiunea tăcută de mai 
devreme. 

Aelin înghiţi. 

— Împreună, spuse ea cu vocea spartă. Dacă am 
făuri împreună Lacătul? 

Dorian își dădu seama de planul ei; îi intui speranţa 
disperată înainte să îi dea glas. lar când termină, Aelin 
spuse doar atât: 

— Îmi pare rău că îţi cer așa ceva! 

— Mie îmi pare rău că nu m-am gândit la asta, îi 
răspunse el și se ridică în picioare, punându-și cizmele. 

Rowan se întoarse acum spre ei, așteptând un 
răspuns pe care știa că Dorian avea să i-l dea. 

Așadar, Dorian le spuse amândurora: 

— Da. 

Aelin închise ochii, iar el nu își dădu seama dacă 
din cauza ușurării sau a regretului. El îi puse o mână pe 
umăr. Nu voia să știe cât se certase cu Rowan ca să o 
facă să accepte asta. Faptul că Aelin venise cu această 
propunere... 

Când deschise ochii, în privirea ei se citi doar 
hotărârea. A 

— O facem acum, spuse ea răgușită. Inaintea 
celorlalți. Înainte să ne luăm rămas-bun. 

Dorian dădu din cap. 

— Vrei să vină și Chaol? fu tot ce întrebă ea. 

El se gândi să refuze. Se gândi să își cruțe 
prietenul de încă o despărțire, când pe chipul lui Chaol 
se citea atâta veselie și liniște. 

Dar Dorian tot spuse „Da”. 

Toţi patru merseră în liniște printre copaci, pe 
drumul vechi spre minele de sare. 

Era singurul lucru pe care nu îl supravegheau 
cercetașii. 

Cu fiecare pas i se făcea greață, transpiraţia 
curgându-i lent pe spate. Rowan o ţinu de mână, 
mângâindu-i pielea cu degetul mare. 

Aici, în acest loc oribil și sterp al suferinței - aici 
urma să își înfrunte soarta, ca și când niciodată nu ar fi 

scăpat de asta cu adevărat. 

La adăpostul întunericului, munţii în care erau 
cioplite minele erau doar niște umbre. Marele zid care 
înconjura tabăra morţii era doar o pată întunecată. 

Porțile fuseseră lăsate deschise, una fiind ruptă în 
balamale. Poate sclavii eliberaţi încercaseră să o 
distrugă în drum spre ieșire. 

Aelin îl strânse de mână pe Rowan când trecură pe 
sub boltă și intrară în curtea deschisă a minelor. Acolo, 
în mijloc, erau stâlpii de lemn unde fusese biciuită. In 
prima ei zi și în multe altele. 

lar acolo, în muntele din stânga ei, erau puţurile. 
Puţurile întunecate în care o băgaseră cu forţa. 

Clădirile supraveghetorilor minelor erau 
întunecate. Goale. 

Fu nevoită să se controleze din răsputeri ca să nu 
se uite la încheieturile mâinilor unde fuseseră 
cicatricile lăsate de lanţuri, să nu simtă transpiraţia 
rece care îi curgea pe spate și să știe că nu avea 
cicatrici nici acolo. Doar tatuajul lui Rowan, desenat pe 
pielea netedă. 

Ca și când acest loc ar fi fost un vis - un coșmar 
invocat de Maeve. 

Își dădu seama de ironie. Ea scăpase deja de două 
ori din lanţuri - doar ca să ajungă din nou aici. O 
libertate temporară. O amânare. 

O lăsase pe Goldryn în cortul lor. Sabia nu i-ar fi 
fost de mare folos unde mergeau ei. 

— Nu credeam că o să mai vedem vreodată locul 
asta, șopti Dorian. Cu siguranţă nu așa. 

Pașii regelui erau fermi; chipul i se posomori când 
apucă mânerul sabiei Damaris, gata să întâmpine orice 
i-ar fi așteptat. 

Durerea pe care ea știa că avea să o simtă. 

Nu, ea nu scăpase niciodată cu adevărat, nu-i așa? 

Ei se opriră aproape de mijlocul curţii de pământ. 
Elena o învățase cum să făurească Lacătul, cum să 
pună cheile în poartă. Deși nu și-ar fi folosit magia și n- 
ar fi fost nicio ameninţare pentru vreunul din jurul lor, 
ea își dorise să fie la distanţă. Deoparte de toți ceilalți. 

In lumina lunii, chipul lui Chaol era palid. 

— Ce vrei să facem? 

— Să fiţi aici, spuse categoric Aelin. Este suficient. 

Era singurul motiv pentru care încă putea suporta 
să stea aici, în acest loc detestabil. 

Ea întâlni privirea întrebătoare a lui Dorian și dădu 
aprobator din cap. Nu avea rost să piardă timpul. 

Dorian îl îmbrăţișă pe Chaol, amândoi vorbind prea 
încet ca să audă Aelin. 

Aelin începu pur și simplu să deseneze pe pământ 
semnele Wyrd, destul de mari încât să-i poată găzdui 
pe ea și pe Dorian. Aveau să fie două, suprapuse: 
Deschis. Închis. 

Incuiat. Descuiat. 

Aflase asta de la început. Le folosise. 

— Fără  despărţiri siropoase, prinţesă? întrebă 
Rowan când ea contură semnele cu piciorul. 

— Mi se par teatrale, spuse Aelin. Mult prea 
teatrale, chiar și pentru mine. 

Dar Rowan o opri, al doilea simbol rămânând 
neterminat. Îi ridică bărbia. 

— Chiar și când ai să fii... acolo, spuse el, ochii lui 
verzi ca pinul fiind atât de strălucitori în lumina lunii. 
Am să fiu cu tine. Îi atinse pieptul în dreptul inimii. Aici. 
Sunt aici cu tine. 

Ea puse o mână pe pieptul lui și-i inspiră profund 
parfumul în plămâni, în inimă. 

— Şi eu sunt cu tine. Intotdeauna. 

Rowan o sărută. 

— Te iubesc, îi șopti el. Întoarce-te la mine! 

Apoi Rowan se retrase, chiar în afara semnelor 
neterminate. 

Absenta parfumului și a căldurii lui o umplu de frig, 
dar își tinu spatele drept. Își păstră respiraţia calmă 
când memoră trăsăturile chipului lui Rowan. 

Dorian, cu ochii strălucindu-i puternic, păși pe 
semne. Aelin îi spuse lui Rowan: 

— Închide-l pe ultimul când terminăm! 

Prinţul, partenerul ei, dădu din cap. 

Dorian scoase o bucată de pânză împăturită din 
jachetă. O despături dezvăluind două bucăţi de piatră 
neagră. Și Amuleta din Orynth. 

Ei i se agită stomacul, îngrețoșându-se la puterea 
lor supranaturală care ameninţa să o îngenuncheze. 
Dar luă Amuleta din Orynth de la el. 

— M-am gândit că ai vrea să o deschizi tu, spuse 
încet Dorian. 

Aici, unde suferise și suportase totul; aici, unde 
începuseră atât de multe lucruri. 

Aelin cântări amuleta veche în palme și își trecu 
degetele mari peste marginea aurie. Pentru o clipă, fu 
din nou în camera primitoare din casa de lângă râu, 
primind amuleta de la mama ei. 

Aelin își trecu degetele peste semnele Wyrd de pe 
spate. Peste runele care îi descriau soarta detestabilă: 
„Necunoscut este preţul meu”. 

Fuseseră scrise aici în tot acest timp, vreme de 
multe secole. Un avertisment și o confirmare din 
partea lui Brannon. Sacrificiul lor. Sacrificiul ei. 

Brannon se înfuriase pe zei, însemnase amuleta și 
lăsase toate aceste indicii ca ea să le găsească într-o zi 
și să poată să le înţeleagă. Ca și când Aelin ar fi putut 

cumva sfida această soartă. O speranţă deșartă. 

Aelin întoarse amuleta, trecându-și degetele peste 
cerbul nemuritor din faţă. 

O amânare. Totul fusese o amânare. 

Aurul care închidea amuleta se topi în mâinile ei, 
șuierând când căzu pe pământul îngheţat. Cu o 
răsucire, despărți cele două feţe ale amuletei. 

Duhoarea nepământeană a celei de-a treia chei o 
atinse, chemând-o. li șopti în limbi care nu existau și n- 
aveau să existe niciodată în Erilea. 

Aelin aruncă pur și simplu cheia Wyrd în mâna 
întinsă a lui Dorian. Aceasta ţăcăni pe celelalte două, 
iar sunetul poate răsună în eternitate, în toate lumile. 

Dorian se cutremură, Chaol și Rowan tresărind. 

Aelin băgă în buzunar cele două jumătăţi ale 
amuletei, ca să ia cu ea o parte din Terrasen, oriunde 
ar fi urmat să plece. 

Aelin întâlni pentru ultima oară privirea lui Rowan. 
Văzu cuvintele din ochii lui. „Întoarce-te la mine!” 

Voia să ia acele cuvinte și chipul său cu ea. Chiar 
dacă Lacătul îi cerea totul, acestea i-ar fi rămas pentru 
totdeauna. 

Ea își înghiţi nodul din gât, își mută privirea de la 
ochii pătrunzători ai lui Rowan, iar apoi se tăie în 
palmă, tăind apoi palma lui Dorian. 

Stelele părură să se apropie, munţii zărindu-se 
deasupra umerilor lui Aelin și ai lui Dorian când se tăie 
cu cuțitul pentru a treia oară, pe antebraț, pielea 
străpungându-se adânc și lung. 

Ca să deschidă poarta, trebuia să devină poarta. 

Erawan începuse procesul transformării lui Kaltain 
Rompier în poartă - îi pusese piatra în braţ nu ca să o 
păstreze, ci să îi pregătească trupul pentru celelalte 
pietre. Să o transforme într-o poartă Wyrd vie pe care 

ar fi putut să o controleze. 

Doar o bucată în corpul ei o distrusese pe Kaltain. 
Să le pună pe toate trei în al său... 

„Numele meu este Aelin Ashryver Galathynius și 
nu am să mă tem! 

Nu am să mă tem! 

Nu am să mă tem!” 

— Gata? șopti Aelin. 

Dorian dădu aprobator din cap. 

Uitându-se pentru ultima oară la stele, la Lordul 
Nordului care stătea de pază deasupra Terrasenului 
care se afla la doar câţiva kilometri distanţă, Aelin luă 
cioburile din palma întinsă a lui Dorian. 

Și, în clipa în care ea și Dorian își uniră mâinile 
însângerate, când magia lor vui prin ei și se împleti, 
orbitor și etern, Aelin își înfipse cele trei chei Wyrd în 
rana deschisă a brațului. 


Rowan închise semnele Wyrd cu o mișcare a 
piciorului peste pământul îngheţat, tocmai în 
momentul în care Aelin își acoperi braţul cu palma, 
închizând cele trei chei Wyrd în trupul ei, ţinându-l de 
mână pe Dorian. 

Trebuia să funcţioneze. Trebuia să fi fost motivul 
pentru care drumurile lor se intersectaseră, motivul 
pentru care Aelin și Dorian se găsiseră deja de două 
ori, exact în acest loc. El nu putea accepta o 
alternativă. Nu ar fi putut altfel să o lase să plece. 

Rowan nu respira. Lângă el, nu era sigur că respira 
nici Chaol. 

Dar în timp ce Aelin și Dorian stăteau nemișcaţi, cu 
capetele ridicate în ciuda fricii pe care o simţise 

emanând din ei, chipurile lor deveniră inexpresive. 
Goale. 

Niciun licăr de lumină. 

Nicio sclipire a puterii. 

Aelin și Dorian stăteau pur și simplu ţinându-se de 
mână și uitându-se înainte. 

În gol. Fără să vadă. Înţepeniţi. 

Plecați. 

Erau prezenţi, dar plecaţi, ca și când trupurile lor ar 
fi fost vacante. 

— Ce s-a întâmplat? șopti Chaol. 

Mâna lui Aelin căzuse de unde își lipise palma 
peste braţ și i se legăna moale pe lângă corp, 
dezvăluind rana deschisă și bucăţile negre de piatră 
băgate înăuntru. 

Ceva în pieptul lui Rowan, complicat și esenţial, 
începu să se încordeze. Incepu să se strângă. 

Legătura dintre parteneri. 

Rowan înaintă un pas, cu o mână pe piept. 

Nu. Legătura dintre parteneri se zvârcoli ca și când 
ar fi fost cuprinsă de agonie, de groază. El se opri, cu 
numele lui Aelin pe buze. 

Rowan căzu în genunchi în clipa în care cele trei 
chei Wyrd din braţul lui Aelin se dizolvară în sângele ei. 

Ca roua în soare. 


Capitolul 94 


Era din nou așa cum fusese înainte. 

Începutul, sfârșitul și eternitatea, un șuvoi de 
lumină, de viață care curgea între ei, două jumătăţi ale 
unei descendente separate. 

Ceaţa se roti, acoperind pământul solid de 
dedesubt. Probabil era o iluzie - ca minţile lor să 

suporte locul în care se aflau acum. Un loc ce nu era 
un loc, într-o cameră cu multe uși. Mai multe uși decât 
ar fi putut număra vreodată. Unele făcute din aer, 
altele din sticlă, unele din foc și aur și lumină. 

În spatele fiecăreia se afla o lume nouă; o nouă 
lume care îi chema. 

Dar ei rămaseră acolo, la răscrucea tuturor 
lucrurilor. 

În trupuri care nu le aparţineau, stăteau printre 
toate aceste uși, puterea lor emanând, adunându-se în 
faţa lor. Amestecându-se și unindu-se, o sferă de 
lumină, a creaţiei, plutind în aer. 

Fiecare tăciune care plutea dinspre ei în sfera tot 
mai mare din faţa lor, în Lacătul care se făurea, nu 
avea să se mai întoarcă, să se reîntregească. 

Precum un puț care seca. Pentru totdeauna. 

Tot mai mult, unduindu-se din ei cu fiecare 
respiraţie. Creaţie și distrugere. 

Sfera se roti, conturul său  deformându-se, 
micșorându-se. Formându-se în ceea ce aleseseră ei, 
un obiect din aur și argint. Lacătul care urma să 
închidă pe vecie toate aceste uși infinite. 

Ei își oferiră în continuare puterea, Lacătul care 
încă se forma cerând mai multă. 

Și începu să-i doară. 


Ea era și nu era Aelin. 
Era Aelin, și totuși, era infinită; era toate lumile, 
era... 
Era Aelin. 
Era Aelin. 
Și, pentru că lăsase cheile în ea, acestea intraseră 

în adevărata poartă Wyrd. Un pas, un gând sau o 
dorinţă le-ar fi permis să pătrundă în orice lume și-ar fi 
dorit. Puteau face orice. 

O boltă zăbovea în spatele lor. O boltă care avea 
să miroasă a pin și zăpadă. 

Lent, Lacătul căpătă formă, lumina transformându- 
se în metal - aur și argint. 

Dorian gâfâia, cu maxilarul încordat, cât îi oferiră 
puterea, fără să o mai recupereze vreodată. 

Era agonie. O agonie pe care nu o mai simţise. 

Ea era Aelin. Era Aelin și nu obiectele pe care și le 
înfipsese în braţ, nu acest loc ce exista în afara raţiunii. 
Era Aelin; era Aelin; și venise aici pentru a face ceva, 
venise aici promițând că va face ceva... 

Se luptă cu strigătul care i se înălța în gât în timp 
ce puterea i se îndepărtă unduindu-se, ca și cum 
cineva i-ar fi jupuit pielea de pe oase. Exact cum 
făcuse Cairn, bucurându-se de asta. Ea, totuși, îi 
rezistase. Scăpase de influenţa lui Maeve. Rezistase în 
fața amândurora. Ca să facă asta. Ca să vină aici. 

Dar se înșelase. 

Nu putea suporta așa ceva. Nu putea suporta 
pierderea, durerea și nebunia tot mai mare odată ce 
un nou adevăr devenea tot mai clar: nu aveau să 
părăsească acest loc. Oricum nu le-ar mai fi rămas 
nimic. Urmau să se dizolve ca un abur, plutind în ceața 
din jurul lor. 


Era o agonie pe care Dorian nu o mai simţise 

niciodată. Sinele i se destrăma fir cu fir. 
Forma Lacătului nu conta, îi spusese Elena lui 
Aelin. Ar fi putut fi o pasăre, o sabie sau o floare. 

Acestui loc, acestei porţi, nu-i păsa. Dar minţile lor, ce 
mai rămânea din ele în timp ce se destrămau, alegeau 
forma pe care o cunoșteau, pe cea care avea cel mai 
mult sens. Ochiul Elenei, renăscut... devenind din nou 
Lacătul. 

Aelin începu să tot tipe. 

Magia lui îi era smulsă din acel loc perfect și sacru 
din el. 

Ca să-l făurească, aveau să moară amândoi. 
Veniseră aici din dorinţa disperată că ar fi reușit să 
scape. 

lar dacă nu se opreau, dacă nu puneau capăt 
lucrurilor, niciunul n-ar fi rămas în viaţă. 

El încercă să își miște capul și să îi spună 
„Încetează!” 

Magia ieșea din Dorian, iar Lacătul, o forţă care nu 
putea fi controlată, o consuma. Era o sete nepotolită 
care îi devora. 

„Încetează!” 

El încercă să vorbească, să se retragă. 

Aelin suspina acum printre dinți. 

Curând, Lacătul urma să ia totul, iar distrugerea 
finală avea să fie cea mai brutală și dureroasă dintre 
toate. 

Oare i-ar fi obligat zeii să urmărească în timp ce 
revendicau sufletul Elenei? Ar fi avut măcar șansa, 
posibilitatea de a încerca să o ajute, așa cum îi 
promisese lui Gavin? El cunoștea răspunsul. 

„Încetează!” 

„Încetează!” 

— Încetează. 

Dorian auzi cuvintele și, pentru o clipă, nu-l 
recunoscu pe cel care le rostise. 

Până când un bărbat apăru din spatele uneia din 

acele uși imposibile și posibile totodată. Un bărbat care 
părea din carne și oase, la fel ca ei, dar al cărui contur 
licărea totuși. 

Era tatăl său. 

Tatăl lui era acolo. Bărbatul pe care îl văzuse 
ultima dată pe un pod dintr-un castel de cleștar și 
totuși, nu era același. 

Pe chipul lui se citea bunătatea. Omenia. 

Și tristeţea. O tristeţe atât de profundă! 

Magia lui Dorian șovăi. 

Chiar și magia lui Aelin încetini surprinsă, șuvoiul 
transformându-se într-un firicel, curgând constant și 
chinuitor. 

— Încetează, șopti bărbatul, venind clătinându-se 
către ei și uitându-se la panglica de putere, orbitoare și 
pură, care alimenta făurirea Lacătului. 

— Procesul nu poate fi oprit, spuse Aelin. 

Tatăl său scutură din cap. 

— Știu. Ce a început nu poate fi oprit. 

Era tatăl lui. 

— Nu, zise Dorian. E imposibil să fii aici! 

Bărbatul doar își cobori privirea spre șoldul lui 
Dorian, unde ar fi putut să fie o sabie. 

— Nu tu m-ai invocat? 

Damaris. În cercul de semne Wyrd, o purtase pe 
Damaris. În lumea și existenţa lor, încă o purta. 

După câte se vedea, sabia, care servea unui zeu 
anonim, considerase că mai avea de înfruntat un 
singur adevăr. Încă un adevăr, înainte să moară. 

— Nu, repetă Dorian, fiind singurul cuvânt pe care 
reuși să-l spună când se uită la el, la bărbatul care le 

făcuse tuturor lucruri atât de îngrozitoare. 

Tatăl său ridică mâinile în semn de iertare. 

— Băiatul meu, fu tot ce șopti el. 

Dorian nu avea ce să îi spună. Ura faptul că acest 
bărbat era aici, la sfârșit și la început. 

Totuși, tatăl său se uită la Aelin. 

— Lasă-mă să fac asta! Lasă-mă să-i pun capăt! 

— Ce? 

Cuvântul izbucni din Dorian. 

— Nu ai fost ales, spuse Aelin, deși răceala din 
vocea ei șovăi. 

— Necunoscut este preţul meu, zise regele. 

Aelin înţepeni. 

— Necunoscut este prețul meu, repetă tatăl lui. 
Avertismentul bătrânei vrăjitoare, cuvintele blestemate 
scrise pe spatele Amuletei din Orynth. Datorită 
semnului bastardului pe care îl porţi, tu ești cel 
Necunoscut, și totuși, nu sunt și eu? El se uită la ei, cu 
ochii mari. Care este numele meu? 

— E ridicol, zise Dorian printre dinţi. Numele tău 
este... 

Dar, unde ar fi trebuit să fie un nume, era doar un 
gol. 

— Tu..., șopti Aelin. Numele tău este... Cum se face 
că nu ai unul, că nu îl știm? 

Lui Dorian îi trecu furia. lar agonia faptului că 
magia și sufletul îi erau destrămate deveni secundară 
când tatăl lui spuse: 

— Erawan l-a luat. L-a șters din istorie, din 
memorie. Este o vrajă veche și teribilă și atât de 
puternică încât poate fi folosită o singură dată. A făcut 
totul ca să îi pot fi cel mai credincios servitor. Nici 
măcar eu nu îmi mai știu numele. L-am uitat. 

— Necunoscut este preţul meu, șopti Aelin. 

Dorian se uită atunci la bărbatul care fusese tatăl 
său. Se uită cu adevărat la el. 

— Băiatul meu, șopti din nou bărbatul, iar pe chipul 
lui străluciră dragostea, mândria și tristeţea. 

Tatăl său, care fusese posedat ca și el, care 
încercase să îi salveze în felul lui și eșuase. Tatăl său, 
căruia i se luase totul, dar nu se supusese niciodată lui 
Erawan - nu întru totul. 

— Vreau să te urăsc, spuse Dorian, vocea 
spărgându-i-se. 

— Știu, îi răspunse tatăl său. 

— Ai distrus totul! 

Nu se putu abţine să nu lăcrimeze. Aelin doar îl 
strânse de mână. 

— Îmi pare rău! șopti tatăl său. Îmi pare rău pentru 
tot, Dorian! Nu-l mai auzise niciodată rostindu-i numele 
astfel. 

Să îl ignore. Să îl arunce într-o lume de iad. Asta se 
cuvenea să facă. 

Și totuși, Dorian știa pentru cine distrusese cu 
adevărat Morathul. Pentru cine îngropase camera 
colierelor și mormântul detestabil din jurul lor. 

— Îmi pare rău! repetă tatăl său. 

El nu avea nevoie de Damaris ca să îi spună că 
vorbele erau adevărate. 

— Lasă-mă să plătesc datoria, spuse tatăl său, 
apropiindu-se. Lasă-mă s-o plătesc, să fac asta. Oare 
sângele Malei nu curge și prin venele mele? 

— Tu nu ai magie - nu ca noi, zise Aelin, cu tristețe 
în privire. 

Tatăl său se uită în ochii lui Aelin. 

— Am suficientă în sânge. Ca să ajut. 

Dorian privi peste umăr, spre bolta care se 
deschise spre Erilea. Spre casă. 

895 


— Atunci, lasă-l! spuse el, deși cuvintele nu se 
auziră pe cât de reci își dorise el, ci doar greoaie și 
însoțite de oboseală. 

— Intenţionam să o fac înainte să ajungă la sfârșit, 
îi zise încet Aelin tatălui lui Dorian. 

— Atunci, n-ai să fii singură acum, îi răspunse el. 
Apoi, bărbatul zâmbi la el - o imagine a regelui și 
tatălui care ar fi putut fi. Care fusese întotdeauna, în 
ciuda a tot ceea ce se abătuse asupra lui. Sunt 
recunoscător că am apucat să te văd din nou. O ultimă 
dată. 

Dorian nu își găsea cuvintele. Aelin se întoarse 
spre el, lacrimile curgându-i pe chip când spuse: 

— Unul din noi trebuie să conducă. 

Înainte ca Dorian să poată să înţeleagă, înainte să 
își dea seama de învoiala pe care ea tocmai o făcuse, 
Aelin își smuci mâna din a lui. 

Și îl împinse prin poarta din spatele lui, înapoi în 
lumea lor. 

Strigând, Dorian căzu. 

Când ţinutul ceţos al porţii Wyrd se risipi, Dorian o 
văzu pe Aelin luându-l de mână pe tatăl său. 

Rowan nu se mișcase în orele în care rămăseseră 
lângă Aelin și Dorian și se uitaseră la ei privind în gol. 
Nici Chaol nu se mișcase. 

Noaptea trecu, stelele rotindu-se deasupra acestui 
loc detestabil și rece. 

lar apoi Dorian se arcui gâfâind și căzu în 
genunchi. 

Aelin rămase unde era. Rămase în picioare, pur și 
simplu dând drumul mâinii lui Dorian. 

Sufletul lui Rowan se poticni. 

— Nu, zise Dorian răgușit, mergând spre ea și 
încercând să o apuce din nou de mână, să i se alăture. 

Dar rana de pe mâna lui Aelin se vindecase. 

— Nu, nu! strigă Dorian, iar Rowan își dădu atunci 
seama. 

Işi dădu seama de ceea ce făcuse ea. 

De ultima înșelăciune și ultima minciună. 

— Ce s-a întâmplat? întrebă Chaol, întinzându-se 
ca să îl ridice pe Dorian în picioare. Regele suspină, 
desfăcându-și sabia veche de la centură și aruncând-o. 
Damaris zăngăni cu un zgomot surd când atinse 
pământul. 

Rowan doar se uită la Aelin. 

La partenera lui, care îl minţise. Care îi minţise pe 
toţi. 

— Nu a fost suficient să fim doar noi doi. Ne-ar fi 
distrus pe amândoi, suspină Dorian. Totuși, Damaris l-a 
invocat cumva pe tatăl meu, iar... el mi-a luat locul. S-a 
oferit să îmi ia locul astfel încât ea... Dorian fandă, 
întinzându-se spre mâna lui Aelin, dar părăsise cercul 
semnelor Wyrd. 

Ele îl ţineau acum în afară. 

Formau un zid care o izola pe Aelin. 

Legătura dintre parteneri se subţia tot mai mult. 

— Ea și el... o să termine totul, spuse Dorian 
tremurând. 

Rowan abia auzi cuvintele. 

Ar fi trebuit să își dea seama. Ar fi trebuit să știe 
că, dacă planul lor ar fi eșuat, Aelin nu și-ar fi sacrificat 
de bunăvoie un prieten. Nici măcar pentru asta. Nici 
măcar pentru viitorul ei. 

Ea știuse că el ar fi încercat să o împiedice să 
făurească Lacătul dacă ar fi menţionat posibilitatea 

asta, ce ar fi făcut dacă totul s-ar fi dus naibii. Fusese 
de acord să îl lase pe Dorian să o ajute doar ca să 
ajungă aici și, foarte probabil, s-ar fi eliberat din 
legătura cu el chiar dacă tatăl lui nu ar fi apărut. 

Spusese de multe ori că își dorea să se termine. Ar 
fi trebuit să o asculte. 

Chaol îl apucă pe Dorian, iar tânărul lord îi spuse 
lui Rowan, încet și trist: 

— Îmi pare rău! 

Ea minţise. 

Inima lui de Foc minţise. 

Și acum, el avea să o privească murind. 


* 


Tinându-se de mână cu dușmanul ei, Aelin îi 
permise magiei să curgă din nou, să izvorască furios 
din ea. 

Puterea regelui necunoscut nu se compara cu a lui 
Dorian, dar era suficientă, așa cum spusese. Doar cât 
să ajute. 

Ea nu intenționase niciodată să-i permită lui Dorian 
să se distrugă pentru asta. Doar ca el să dea suficient. 
lar apoi, l-ar fi aruncat înapoi în Erilea, ca să poată 
duce totul la bun sfârșit singură. 

Plata pentru zece ani de egoism, zece ani departe 
de Terrasen, zece ani de fugă. 

Agonia se transformă într-un vuiet amorțit. Până și 
bătrânul rege gâfâia de durere. 

Nu mai aveau mult. Spiralele și cercurile de aur ale 
Lacătului deveniră solide. 

Totuși, era nevoie de mai multă putere ca să lege 
locul acesta și toate lumile. 

N-avea să-și ierte niciodată partenera. 

Își dorise ca el să o lase să plece și să accepte 
situația. Nu ar fi putut niciodată să facă asta, să vină 
aici, dacă ar fi implorat-o să nu o facă, dacă ar fi plâns 
așa cum își dorise și ea să plângă atunci când îl 
sărutase ultima dată. 

„Intoarce-te la mine!”, îi șoptise el. 

Ştia că ar fi așteptat-o. Până ar fi trecut în Lumea 
de Dincolo, Rowan ar fi așteptat ca ea să se întoarcă. 
să revină la el. 

Magia lui Aelin se smulse dinăuntrul ei, o parte atât 
de importantă și profundă încât ea strigă, clătinându- 
se. Doar mâna regelui o împiedică să cadă. 

Cu cele două cercuri suprapuse ale Ochiului 
aproape complete, făurirea Lacătului se apropia de 
final. 

Magia ei se zvârcoli, implorând-o să înceteze, dar 
ea nu putea și nu voia să o facă. 

— Curând, îi promise regele. 

Ea îl văzu pe bărbat zâmbind. 

— Mi s-a dat un mesaj pentru tine, spuse el încet și 
conturul trupului său începu să se înceţoșeze odată cu 
puterea care se scurgea din el. Insă bărbatul încă 
zâmbea. Incă părea împăcat. Părinţii tăi sunt... Sunt 
foarte mândri de tine. Mi-au cerut să îţi spun că ei te 
iubesc foarte mult. El era acum aproape invizibil, 
cuvintele lui fiind doar o șoaptă în vânt. Și că datoria a 
fost plătită suficient, Inimă de Foc. 

Apoi, se făcu nevăzut. Ce mai rămăsese din el pluti 
în Lacăt, dispărând în neant. 

Ea abia simţi lacrimile pe chip când căzu în 
genunchi, cedându-și în continuare magia, însăși ființa 
ei. „Numele meu este Aelin Ashryver Galath...” 

Când Lacătul din nou făurit, la fel de real ca 
propriul ei trup, se închise, când magia lui Aelin se 

risipi, un strigăt îi sfâșie măruntaiele. 

Ea abia se putea mișca. Abia putea gândi. 

Dispăruse. Unde o străbătuseră lumina și viaţa, nu 
mai era nimic. 

Niciun tăciune. Doar o picătură de apă, doar una. 

O ţinu și o protejă când, prin portalul din spatele ei, 
douăsprezece siluete se furișară în acest loc al 
locurilor, în această răscruce a eternității. 

— Așadar, s-a făcut, spuse una dintre multele fețe, 
apropiindu-se de Lacătul care plutea în aer. 

Cu o mișcare a unei mâini fantomatice și 
schimbătoare, Lacătul pluti spre Aelin și ateriză în 
poala ei, auriu și strălucitor. 

— invocă lumea noastră, fato, se auzi o voce 
stridentă și rece. Și lasă-ne să mergem în sfârșit acasă! 

Despărțirea finală. Ca să îi trimită înapoi și să 
încuie poarta. Voia să-și folosească ultima fărâmă de 
energie, ultima picătură, ca să încuie poarta cu Lacătul 
înainte să dispară. 

„A fost odată ca niciodată, într-un ţinut ars demult 
din temelii, o tânără prinţesă care își iubea regatul...” 

— Acum! îi ordonă cel cu vocea ca vuietul valurilor. 
Am așteptat destul! 

Aelin reuși să își ridice capul și să se uite la 
siluetele lor strălucitoare. Creaturi din altă lume. 

Dar printre ei, înghesuită ca și când ar fi ţinut-o 
captivă... 

Elena avea ochii mari și plini de suferinţă. 

„Care își iubea regatul...” 

Una dintre ele pocni din degetele fantomatice spre 
Aelin. 

— Destul! 

Aelin își ridică privirea la ea, la zeița care vorbise. 
Vocea îi era cunoscută. Era Deanna. 

Tăcută, Aelin le studie. O găsi pe cea ca un apus 
strălucitor, cu inima de foc. 

Mala nu se uita la ea. Sau la Elena, fiica ei. 

Aelin își mută privirea de la Aducătoarea-Focului și 
zise mai mult ca pentru sine: 

— Aș vrea să facem un târg. 

Zeii înţepeniră. Deanna spuse printre dinţi: 

— Un târg? Îndrăzneşti să ne ceri să ne târguim? 

— Eu vreau să aud, spuse cel cu vocea blândă și 
tandră. 

Obiectul din braţul ei se zvârcoli, iar Aelin îi impuse 
să dezvăluie ce-și doreau zeii. 

Poarta spre ţinutul lor. Lumina soarelui peste 
câmpia înverzită aproape o orbi. Ei se întoarseră spre 
aceasta, unii oftând văzând priveliștea. 

Dar Aelin spuse: 

— Un schimb. Înainte să vă respectaţi înțelegerea. 

Cuvintele erau distante, atât de dificile și 
îndurerate, dar ea se forţă să le rostească. 

Zeii se opriră. Aelin se uită doar la Elena și schiţă 
un zâmbet. 

— Ai jurat să îl iei pe Erawan cu tine. Ca să Îl 
distrugi, zise Aelin, iar cel cu vocea ca moartea se 
întoarse spre ea ca și când și-ar fi amintit că, într- 
adevăr, promiseseră un lucru atât de cumplit. Aș vrea 
să facem schimb, repetă Aelin și reuși să arate cu 
braţul în care se afla toată eternitatea. Sufletul lui 
Erawan pentru cel al Elenei. 

Mala se întoarse acum spre ea și o fixă cu privirea. 

— Lăsaţi-l pe Erawan pe mâna celor din Erilea, zise 
Aelin când ei tăcură. Dar, în schimb, daţi-i drumul 

Elenei. Lăsaţi-i sufletul să rămână în Lumea de Dincolo 
alături de cei dragi ei. 

— Aelin, șopti Elena și lacrimi ca argintul îi curseră 
pe obraji. 

Aelin zâmbi la antica regină. 

— Datoria a fost plătită suficient. 

Ea își dorise să discute despre asta cu prietenii ei. 
Ceruse un vot pentru poartă nu doar ca să le fie mai 
ușor să aleagă, ci și ca să îi audă spunând că îl puteau 
învinge și singuri pe Erawan. Că Yrene Towers ar fi 
putut avea o șansă să îl distrugă. 

Astfel încât să poată face înţelegerea asta și să nu 
le asigure pieirea. 

— Nu o faceți! îi imploră Elena pe acei zei reci și 
nepăsători. Să nu încuviinţaţi! 

— Lăsaţi-o în pace și plecaţi, le spuse Aelin. 

— Aelin, te rog! spuse Elena, acum plângând. 

Aelin zâmbi. 

— Ai tras de timp ca să pot supraviețui. Lasă-mă 
să-ţi ofer asta. 

Elena își acoperi fața cu mâinile și plânse. 

Zeii se uitară unul la celălalt. Apoi Deanna se 
mișcă, graţioasă ca o căprioară prin pădure. 

Aelin expiră, lăsându-se în genunchi când zeiţa se 
apropie de Elena. 

Nu ar fi permis nimănui altcuiva să fie sacrificat 
pentru această ultimă sarcină. 

Deanna îi atinse obrajii Elenei. 

— Speram la asta. 

Apoi își apropie mâinile, cuprinzând capul Elenei. 

Mala trimise un licăr de lumină în semn de 
avertisment și suferinţă când Elena deschise ochii 
mari. Când Deanna se strânse. 

lar apoi, Elena explodă într-o mie de bucăţi 

strălucitoare care se stinseră în cădere. 

Lui Aelin îi rămase strigătul în gât, trupul ei fiind 
incapabil să se ridice când Deanna își șterse mâinile 
fantomatice și spuse: 

— Nu ne târguim cu muritorii. Nu mai facem așa 
ceva. Păstrează-l pe Erawan, dacă asta vrei! 

Apoi, zeița trecu prin boltă și intră în lumea ei. 

Aelin se uită la locul gol unde fusese Elena în urmă 
cu doar câteva clipe. 

Nu mai rămăsese nimic. 

Nici măcar un tăciune strălucitor pe care să îl 
trimită înapoi în Lumea de Dincolo, partenerului rămas 
în urmă. 

Nimic. 

Legătura dintre parteneri se rupea. 

Aplecat pe genunchi, Rowan gâfâi ţinându-se cu o 
mână de piept în timp ce legătura se destrăma. 

Se agăță de aceasta, o învălui cu magia și sufletul 
său ca și când ar fi putut să o împiedice, oriunde s-ar fi 
aflat, să se ducă unde el n-ar fi putut să o urmeze. 

Nu accepta asta. Nu putea accepta niciodată 
această soartă. Niciodată. 

Undeva în depărtare, îi auzi pe Dorian și Chaol 
discutând ceva. Nu îi păsa. 

Legătura dintre parteneri se rupea. 

lar el nu putea face altceva decât să reziste. 


* 


Unul câte unul, zeii trecură prin boltă și intrară în 
lumea lor, unii surâzând batjocoritor pe lângă ea. 

Nu intenționau să-l ia pe Erawan. 

Nu voiau... să facă nimic. 

Pieptul îi era gol, sufletul îi era sfâșiat și totuși, 
asta... 

Și totuși asta... 

Aelin se agăţă de pământul învăluit de ceaţă care 
nu era pământ când ultimul dintre ei dispăru. Până ce 
rămase doar unul. 

Un stâlp de lumină și foc. Strălucind în ceață. 

Mala zăbovi în pragul lumii ei. 

Ca și când și-ar fi amintit. 

Ca și când și-ar fi amintit de Elena și Brannon, care 
îngenuncheaseră înaintea sa. Sânge din sângele ei. 
Beneficiarii puterii ei. Moștenitorii ei. 

— Închide poarta, Aducătoare a Luminii, spuse 
încet Mala. 

Dar Doamna Luminii încă ezita. 

Și, de departe, Aelin auzi vocea altei femei. 

„Asigură-te că o să fie pedepsiţi cândva. Toţi!” 

„O să fie”, îi jurase ea lui Kaltain. 

Minţiseră. O trădaseră pe Elena și trădaseră ţinutul 
Erilea, tot așa cum se consideraseră la rândul lor 
înșelați. 

Lumea lor scăldată în lumina verde a soarelui 
dispăru unduindu-se. 

Mormăind, Aelin se ridică în picioare. 

Nu era un miel de sacrificiu. Niciun sacrificiu pe un 
altar al binelui comun. 

Și încă nu terminase. 

Aelin întâlni privirea pătrunzătoare a Malei. 

— Fă-o, spuse încet Mala. 

Aelin se uită pe lângă ea, spre acea lume 
imaculată în care voiau să se întoarcă de foarte mult 
timp. Și își dădu seama că Mala știa... că-i citea 

gândurile. 

— N-ai de gând să mă oprești? 

Mala întinse doar o mână, ţinând în palmă o 
fărâmă de putere incandescentă. O stea căzătoare. 

— la-o! Un ultim dar pentru urmașii mei. Ea ar fi 
putut jura că Mala zâmbi. Pentru ce ai oferit în numele 
ei. Pentru că ai luptat pentru ea. Pentru toți. 

Aelin înaintă câţiva pași clătinându-se spre zeiţă, 
spre puterea pe care i-o oferea. 

— Îmi amintesc, spuse încet Mala, cuvintele fiind 
dantelate de bucurie, suferință și dragoste. Imi 
amintesc. 

Aelin luă fărâma de putere din palma ei. 

Era răsăritul prins într-o sămânță. 

— După ce termini, închide poarta și gândește-te la 
casa ta. Semnele te vor îndruma. 

Clipitul lui Aelin fu singurul care-i trădă confuzia 
când puterea o umplu neîncetat, pătrunzând în locurile 
distruse și goale. 

Mala întinse din nou mâna, iar în palma ei se formă 
o imagine. A tatuajului de pe spatele lui Aelin. 

A noului tatuaj, cu aripile întinse, a poveștii sale cu 
Rowan, scrisă în Vechea Limbă printre pene. 

Mala pocni din degete și simbolurile se ridicară 
dintre cuvinte și pene. 

Semne Wyrd. 

Rowan ascunsese semne Wyrd în tatuajul ei. 

Scrisese semne Wyrd peste tot. 

— O hartă spre casă, spuse Mala, imaginea 
dispărând. Spre el. 

Cumva, Rowan bănuise că s-ar fi putut ajunge la 
aşa ceva. Îi ceruse să îl înveţe semnele ca să poată să 
facă o încercare. 

lar când Aelin se uită în spate, spre bolta în care 

era lumea ei, le simți într-adevăr, ca și când semnele 
Wyrd pe care i le tatuase în secret ar fi fost o funie. Un 
fir către casă. 

Un colac de salvare în eternitate. 

O ultimă înșelătorie. 

Atunci se auziră șoaptele unei alte voci, dând glas 
unui fragment dintr-o amintire, pe un acoperiș din 
Rifthold. 

„Dar dacă nu ne îndreptăm decât spre mai multă 
suferinţă și disperare? 

Atunci, nu este sfârșitul”. 

Acea putere pluti prin Aelin. Ea zâmbi. 

Nu era sfârșitul, iar ea nu era terminată. 

Dar ei erau. 

— Spre o lume mai bună, spuse Mala și păși pragul 
în lumea ei. 

O lume mai bună. 

O lume fără zei. Fără stăpâni ai sorții. 

O lume liberă. 

Aelin se apropie de bolta spre ţinutul zeilor, spre 
locul în care acum Mala, o simplă rază de soare, 
traversa iarba strălucitoare. 

Doamna Luminii se opri și ridică braţul în semn de 
rămas-bun. 

Aelin zâmbi și făcu o plecăciune. 

Departe, urcând dealurile, zeii se opriră. 

Zâmbetul lui Aelin se transformă într-un rânjet 
răutăcios și furios care nu șovăi când găsi lumea pe 
care o căuta. Când ea se afundă în acea putere eternă 
și teribilă. 

Fusese o sclavă și un pion, însă nu și acum. 

Nu pentru ei. Niciodată pentru ei. 

Zeii începură să strige și să alerge spre ea când 
Aelin deschise o gaură în cerul lor. 

906 


Direct într-o lume pe care o văzuse doar o dată, 
deschizând întâmplător o poartă într-o noapte, într-un 
castel de piatră. Strigăte îndepărtate se auziseră din 
întinderea monotonă de culoare gri. 

Era o poartă spre un ţinut de iad. O ușă acum 
deschisă. 

Aelin încă zâmbea când închise bolta spre lumea 
zeilor. 

Și îi lăsă acolo, strigătele lor indignate și înfricoșate 
răsunând. 


Mai rămăsese o ultimă sarcină ca să închidă poarta 
pentru totdeauna. 

Aelin deschise palma, studiind Lacătul pe care îl 
făurise și îl lăsă să plutească spre centrul spaţiului 
cețos, plin de uși. 

Nu se temu când deschise cealaltă palmă și 
puterea ei se revărsă. 

Ultimul dar al Malei. Și ultima sfidare. 

Forța a o mie de sori explodă din palma lui Aelin. 

„Incuie. Inchide. Pecetluiește”. 

li impuse Lacătului de nenumărate ori să se închidă 
când își oferi puterea. 

Dar nu și acea ultimă rămășiță a ei. 

„Datoria deja a fost plătită suficient”. 

O hartă spre casă, o hartă tatuată în cuvintele 
universurilor, avea să-i arate calea. 

Din ce în ce mai mult, dar nu pe deplin. 

Nu voia să renunţe la esenţa sufletului său. 

Nu voia să se predea. 

N-aveau să o lipsească de această ultimă fărâmă. 

Nu intenţiona să o cedeze. 

Lumina circulă prin Lacăt, despărţindu-se ca într-o 
prismă, îndreptându-se către toate acele uși 
nenumărate. 

Închizându-le și încuindu-le. O boltă spre toate 
ușile care se închideau. 

Ei n-aveau să o distrugă. Nu le permitea să-i ia 
asta. 

„Întoarce-te la mine!” 

Ultima putere a Malei se scurse tot mai mult din 
ea, intrând în Lacăt. 

Zeii n-aveau să câștige. Nu puteau să i-o ia - nu 
puteau să o aibă. 

Refuza. 

Acum tipa, urlând sfidătoare. 

O rază de lumină ţâșni spre bolta din spatele ei, 
începând să o închidă și pe aceasta. 

Avea să trăiască, iar ei puteau să se ducă naibii cu 
toţii. 

O lume mai bună. Fără zei și sorți. 

O lume făcută de ei. 

Aelin strigă, urletele răsunând prin toate lumile. 

N-aveau să o învingă și să o lipsească de cea mai 
importantă fărâmă a sufletului ei. 

„A fost odată ca niciodată, într-un ţinut ars demult 
din temelii, o tânără prinţesă care își iubea regatul...” 

Regatul ei. Patria ei. Urma să o revadă. 

Nu se terminase. 

În spatele ei, bolta se închidea lent. 

Șansele erau mici; șansele nu erau de partea ei. Nu 
fusese predestinată să scape din asta - să ajungă în 
acest punct și să supravieţuiască. 

Aelin își atinse pieptul în dreptul inimii. 

„Puterea inimii contează, îi spusese mama ei cu 
mult timp în urmă. Aelin, oriunde te-ai duce, indiferent 

cât de departe, o să te călăuzească spre casă”. 

Indiferent unde s-ar fi aflat. 

Indiferent cât de departe. 

Chiar dacă ar fi dus-o dincolo de toate lumile 
cunoscute. 

Aelin își îndoi degetele, cu palma lipită de inima 
care bătea cu putere dedesubt. „O să te călăuzească 
spre casă”. 

Bolta spre Erilea se tot închidea. 

Mergătoarea prin lumi. Călătoarea. 

Ceilalţi o mai făcuseră. Avea și ea să găsească o 
cale spre casă. 

Nu mai era regina care fusese promisă, ci regina 
care umbla printre lumi. 

Nu intenţiona să cedeze cu ușurință. 

Nu se temea. 

Așadar, Aelin își smulse puterea. Scoase o parte 
din ce îi dăruise Mala, o forță care să distrugă lumea, și 
o aruncă spre Lacăt. 

Ultima fărâmă. 

Și apoi, Aelin sări prin poartă. 


Capitolul 99 


Cădea. 

Cădea și era aruncată. 

Poarta Wyrd se închise în urma ei și totuși, nu era 
acasă. 

Când aceasta se închise, toate lumile se 
suprapuseră. 

lar ea cădea acum prin ele. 

Una după alta. Lumi de apă, de gheaţă, de 
întuneric. 

Se izbi de ele, mai repede ca o stea căzătoare, mai 

repede ca lumina. 

Acasă. 

Trebuia să-și găsească /ocul de baștină... 

Lumi de lumină, lumi cu turnuri care se înălţau 
spre cer, lumi liniștite. 

Atât de multe! 

Erau atât de multe lumi, toate miraculoase, toate 
atât de preţioase și perfecte încât, căzând prin ele, 
inima i se frânse văzându-le. 

Acasă. Calea spre casă... 

Ea bâjbâi după fir, după legătura din sufletul ei, 
tatuată pe piele. 

„Întoarce-te la mine!” 

Aelin plonjă dintr-o lume în alta. 

Prea repede. 

Avea să ajungă prea repede în lumea ei, trecând 
pe lângă ea. 

Dar nu putea încetini. Nu se putea opri. 

Rostogolindu-se și răsucindu-se, trecu prin toate, 
rând pe rând. 

„Puterea inimii contează. Aelin, oriunde te-ai duce, 
indiferent cât de departe, o să te călăuzească spre 
casă”. 

Aelin strigă, o scânteie din ea licărind în văzduh. 

Firul deveni mai puternic. Mai rezistent. Atrăgând- 


Prea repede. Trebuia să încetinească... 

Plonjă în ce mai rămăsese din sinele ei, căutând să 
se apuce de orice putere care să o încetinească. 

Trecu printr-o lume unde un mare oraș fusese 
construit de-a lungul cotului unui râu, iar clădirile erau 
imposibil de înalte, strălucind de lumină. 

Trecu printr-o lume cu ploaie, verdeață și vânt. 

Strigând, încercă să încetinească. 

Trecu printr-o lume cu oceane fără uscat. 

Aproape. Casa era atât de aproape, încât mai că 
simţea mirosul de pin și zăpadă. Dacă o rata, dacă 
trecea prin ea... 

Trecu printr-o lume cu munţi acoperiţi de zăpadă 
sub cer înstelat. Trecu peste unul dintre acei munți, 
unde un mascul înaripat stătea lângă o femelă 
însărcinată, privind stelele. Fae. 

Erau Fae, dar asta nu era lumea ei. 

Întinse o mână, ca și când le-ar fi putut face semn, 
ca și când ar fi putut să o ajute cumva când ea era 
doar o fărâmă invizibilă de putere... 

Masculul înaripat, incredibil de chipeș, întoarse 
capul spre ea când traversă cerul înstelat. 

El ridică o mână, ca și când ar fi salutat-o. 

În ea se izbi o explozie de putere întunecată, ca o 
noapte blândă de vară. 

Nu ca să o atace - ci să o încetinească. 

Un zid, un scut, prin care ea plonjă. 

Dar acesta o încetini. Puterea masculului înaripat o 
încetini puţin. 

Aelin dispăru din lumea lui fără să scoată un sunet. 

Și iat-o! 

lată pinul și zăpada, piscurile munţilor șerpuind pe 
continentul ei, pădurea Oakwald în dreapta, Pustiurile 
în stânga! Un tărâm cu mulţi oameni și multe fiinţe. 

Ea le văzu pe toate, cunoscute și străine, luptându- 
se și pașnice, în orașe întinse sau ascunse în mijlocul 
sălbăticiei. | se dezvăluiau atât de mulţi oameni! Erilea. 

Se aruncă spre ţinut. Apucă firul și strigă când se 
lăsă să atârne. 

Acasă. 

Acasă. 

Acasă. 

Nu era sfârșitul. Ea nu era terminată. 

Își impuse ca lumea să se oprească. Chiar în clipa 
în care poarta Wyrd se închise cu un pocnet asurzitor, 
împreună cu toate ușile. 

lar Aelin plonjă înapoi în corpul ei. 


* 


Semnele Wyrd se șterseră de pe pământul stâncos 
când soarele se înălţă peste Endovier. 

Rowan era în genunchi în faţa lui Aelin, pregătindu- 
se pentru ultima ei suflare, pentru sfârșitul care spera 
să vină și pentru el. 

Avea să se asigure că, odată cu ea, murea și el. 

Dar apoi simţi. Când soarele răsări, simţi acel val 
prin legătura de împerechere zdrenţuită. 

Un val de căldură și lumină care lipi firele rupte. 

Nu îndrăzni să respire sau să spere. 

Nici măcar când Aelin se prăbuși în genunchi, acolo 
unde fuseseră semnele Wyrd. 

Rowan veni imediat lângă ea, întinzându-se spre 
trupul ei fără vlagă. 

O bătaie a inimii răsună în urechile și sufletul lui. 

lar acela era pieptul ei care se înălța și cobora. 
Aceia erau ochii ei care se deschideau încet. 

Mirosul lacrimilor lui Dorian și ale lui Chaol fiind 
înlocuit de parfumul sării din Endovier când Aelin își 
ridică privirea la Rowan și zâmbi. 

Rowan o ţinu la piept și plânse în lumina 
răsăritului. 

O mână slabă îl atinse pe spate, trecând peste 
tatuajul desenat de el, ca și când ar fi conturat 
simbolurile ascunse acolo dintr-o speranţă disperată. 

— M-am întors, spuse ea răgușită. 

Era caldă, dar... rece cumva. O străină în propriul 
corp. 

Aelin se ridică, mormăind la durerea din oase. 

— Ce s-a întâmplat? întrebă Dorian, ținut în 
picioare de Chaol, care-i cuprindea talia cu un brat. 

Aelin își făcu palmele căuș. O mică flacără apăru în 
ele. 

Nimic mai mult. 

Ea se uită la Rowan, apoi la Chaol și Dorian, 
chipurile lor fiind atât de palide în lumina dimineții. 

— A dispărut, spuse încet. Puterea. Işi întoarse 
mâinile, flacăra rostogolindu-se peste ele. A rămas 
doar o fărâmă. 

Ei nu spuseră nimic. 

Dar Aelin zâmbi când constată că puțul și marea 
agitată de foc din ea dispăruseră. lar ce mai rămăsese 
era, într-adevăr, un dar important, dar nimic 
extraordinar. 

Tot ce mai rămăsese din ce îi dăruise Mala, 
multumită Elenei. 

Dar... 

Aelin privi spre acel loc din sufletul ei. 

Cu o mână, își atinse pieptul și simți bătăile inimii 
dinăuntru. 

Inima de Fae. Prețul. 

Se dăruise pe deplin. Renunțase la viața ei. 

La viața de om. Arsă, transformată în praf între 
lumi. 

N-avea cum să se mai transforme, rămânând 
pentru totdeauna în acest trup. 

Ea le povesti ce se întâmplase. 

lar după ce termină, când Rowan rămase cu ea în 
braţe, Aelin întinse din nou mâna doar ca să vadă. 

Poate că fusese și ultimul dar de la Mala. Ca să 
păstreze această parte din ea care se forma acum în 
mâna ei - această picătură de apă. 

Darul mamei ei. 

Ceea ce salvase Aelin până la sfârșit și lucrul de 
care nu dorise să se despartă până ce nu și-ar fi oferit 
toată energia Lacătului și porții Wyrd. 

Aelin întinse cealaltă mână, iar mica flacără se 
aprinse în ea. 

Un dar obișnuit. Nu mai era Aducătoarea-Focului. 

Dar tot Aelin era. 


Capitolul 100 


Înghiontindu-l cu piciorul, Kyllian îl trezi pe Aedion 
înainte de răsărit. 

El mormăi când se întinse coborând din patul din 
Marea Sală, locul fiind încă slab luminat. Nenumărați 
alți soldați dormeau în jurul lui, respiraţia lor greoaie 
umplând camera. 

Se uită mijit la mica lampă pe care o ţinea Kyllian 
deasupra lui. 

— Este momentul, spuse Kyllian, cu ochii obosiţi și 
roșii. 

Cu toţii arătaseră mai bine. Se simţiseră mai bine. 

Dar erau în viaţă. La o săptămână după ce Cele 
Treisprezece se sacrificaseră și respinseseră valul 
Morathului, ei erau în viaţă. Vieţile vrăjitoarelor le 
oferiseră o zi întreagă de odihnă. O zi, iar apoi 
Morathul mărșăluise din nou spre zidurile Orynthului. 

Aedion își puse pe umeri mantia groasă din blană 
pe care o folosise drept pătură, tresărind la durerea din 

braţul stâng. O rană pe care o căpătase din neglijenţă 
când, mutându-și atenţia de la scut pentru o clipă, un 
soldat valg reușise să îl taie. 

Dar cel puţin nu șchiopăta. Și cel puţin rana pe 
care i-o făcuse prinţul valg se vindecase. 

Punându-și scutul pe același umăr, își luă sabia și 
și-o atârnă la centură când își croi drum prin labirintul 
de trupuri adormite și extenuate. Kyllian se îndreptă 
spre zidurile orașului când el îi făcu semn din cap. 

Dar Aedion coti la stânga când ieși din Marea Sală, 
mergând spre turnul nordic. 

Era o plimbare solitară și rece spre camera pe care 
o căuta. Ca și când tot castelul ar fi fost un mormânt. 

Bătu ușor în ușa de lemn din apropiere de vârful 
turnului, iar aceasta se deschise și se închise imediat, 
Lysandra ieșind pe hol înainte să se trezească 
Evangeline. 

În lumina pâlpâitoare a lumânării lui Aedion, 
umbrele de pe chipul Lysandrei erau mai puternice și 
profunde în urma bătăliilor purtate vreme de o 
săptămână, din zori și până seara. 

— Ești pregătită? o întrebă încet, întorcându-se din 
nou spre scări. 

Devenise obiceiul lor ca el să o vadă pe Lysandra 
la etaj noaptea și, apoi, dimineaţa. Era singurul 
moment vesel din zilele lor lungi și oribile. Evangeline îi 
însoțea uneori, povestindu-le cum transmitea mesaje și 
făcea comisioane pentru Darrow. Alteori, se plimbau 
singuri. 

Lysandra era tăcută, mersul ei grațios fiind mai 
greoi cu fiecare treaptă pe care o coborau. 

— Vrei să luăm micul dejun? o întrebă Aedion când 
se apropiară de parter. 

Ea dădu din cap. Ouăle și păstrama făcuseră loc 

terciului și supei calde. În urmă cu două seri, Lysandra 
zburase în chip de balaur după încetarea luptei și 
revenise după o oră, cu o inimă prinsă în fiecare picior 
cu gheare. 

Prețioasa carne dispăruse prea curând. 

Ei ajunseră la baza scării turnului, iar Aedion dădu 
să se îndrepte spre sala de mese când tânăra îl opri 
punându-și o mână pe braţul lui. În lumina slabă, el se 
întoarse spre ea. 

Dar Lysandra, al cărei chip frumos era atât de 
obosit, îl cuprinse pur și simplu de talie și își lipi capul 
de pieptul lui. Işi lăsă destul de mult greutatea pe el, 
iar Aedion puse lumânarea pe o margine din apropiere 
și o strânse în braţe. 

Lysandra se aplecă, rezemându-se mai mult de el, 
ca și când povara extenuării ar fi fost insuportabilă. 

Aedion își sprijini bărbia de capul ei și închise ochii, 
inspirându-i parfumul mereu schimbător. 

Bătăile inimii ei bubuiră în pieptul lui când Aedion o 
mângâie pe spate cu mișcări lungi și liniștitoare. 

Nu dormiseră în același pat. Oricum nu aveau unde 
să o facă. Dar îmbrăţișarea asta fusese ideea ei, în 
seara în care se sacrificaseră Cele Treisprezece. lIl 
oprise chiar în acest loc și îl îmbrăţișase câteva minute 
lungi, până când durerea și suferinţa se potoliseră 
îndeajuns încât să poată să ajungă din nou la etaj. 

Lysandra se retrase din brațele lui, dar nu de tot. 

— Eşti pregătit? 


— Rămânem fără săgeți, îi spuse Petrah Sânge- 
Albastru lui Manon în lumina gri-albăstruie de dinaintea 
răsăritului cât merseră prin cuibul improvizat într-unul 

dintre turnurile castelului. Ar trebui să ne gândim să 
punem pe cineva din sabaturile inferioare să rămână 
aici și să făurească mai multe. 

— Fă-o, spuse Manon, studiind  balaurii încă 
necunoscuţi care împărțeau locul cu Abraxos. 

Balaurul ei se trezise deja, uitându-se, singur și 
rece, spre câmpul de luptă de dincolo de zidurile 
orașului. Spre pământul ars pe care nici zăpada nu 
reușise să îl acopere întru totul. 

Ea își petrecuse ore întregi uitându-se într-acolo. 
Abia putea să-l traverseze în luptele nesfârșite din 
fiecare zi. 

Pieptul și trupul îi fuseseră golite. 

Doar faptul că se mișca și făcea lucruri obișnuite o 
împiedica să se ghemuiască în colţul cuibului și să nu 
mai iasă afară. 

Trebuia să se miște. Era obligată. 

Altfel, n-ar mai fi fost în stare de nimic. 

Nu îi păsa dacă era evident pentru ceilalţi. Cu o 
seară în urmă, Ansel din Briarcliff o căutase în Marea 
Sală din cauza asta. Războinica roșcată se așezase pe 
bancă lângă ea, ochii ei de culoarea vinului văzând 
mâncarea de care abia se atinsese Manon. 

— Imi pare rău, spusese Ansel. 

Manon doar se uitase la farfuria plină de mâncare. 

Tânăra regină studiase sala solemnă din jurul lor. 

— Mi-am pierdut majoritatea soldaților, spusese 
ea, chipul ei pistruiat fiind palid. Morathul i-a măcelărit 
înainte să sosești. 

Lui Manon îi fusese greu să își întoarcă faţa spre 
Ansel. Să se uite în ochii ei pătrunzători. Ea clipise o 
dată, singurul gest de confirmare pe care se deranjase 
să îl facă. 

Ansel se întinsese spre felia de pâine a lui Manon, 

rupând o bucată și mâncând-o. 

— Ştii, putem împărţi  Pustiurile. Dacă rupi 
blestemul ăla. 

La masa lungă, o parte din vrăjitoare se 
încordaseră, dar fără să se uite spre ele. 

— Am să respect vechile graniţe ale Regatului 
Vrăjitoarelor, dar am să păstrez restul, continuase 
Ansel. Regina se ridicase, luând și pâinea lui Manon. E 
ceva la care să te gândești, dacă se ivește ocazia. Apoi 
plecase, mergând fudulă spre grupul ei de soldaţi. 

Manon nu se uitase după ea, dar se gândise la 
oferta ei. 

Să împartă pământul, să recupereze ce avuseseră, 
dar nu în întregime Pustiurile... „Adu-ne poporul acasă, 
Manon!” 

Cuvintele nu încetaseră să-i răsune în urechi. 

— Poţi să nu vii azi pe câmpul de luptă, spunea 
acum Petrah Sânge-Albastru, cu o mână pe coastele 
balaurului ei. Profită de ziua asta ca să îi ajuţi pe 
ceilalţi și să te odihnești. 

Manon o fixă cu privirea. 

Chiar dacă cele două matroane muriseră, Iskra își 
pierduse viaţa, iar mama lui Petrah era de negăsit, 
vrăjitoarele  Dinţi-de-fier reușiseră să rămână 
organizate, ca să le ţină ocupate pe Manon, Petrah și 
vrăjitoarele Crochan. 

În fiecare zi, tot mai puţine plecau de pe câmpul de 
luptă. 

— Nimeni nu se odihnește, spuse cu răceală 
Manon. 

— Totuși, toate celelalte reușesc să doarmă, zise 
Petrah. Când Manon se uită în ochii vrăjitoarei, Petrah 
spuse fără să clipească: Crezi că nu văd cum stai 
trează toată noaptea? 

— Nu am nevoie de odihnă. 

— Extenuarea poate fi la fel de mortală ca orice 
armă. Odihnește-te azi, și ai să ni te alături mâine! 

Manon își dezgoli dinţii. 

— Ultima dată când am verificat, nu tu erai la 
conducere. 

Petrah nici măcar nu își cobori privirea. 

— Atunci luptă, dacă asta vrei! Dar gândește-te că 
multe vieţi depind de tine, iar dacă tu cazi pentru că 
ești atât de obosită încât devii neglijentă, cu totii o să 
sufere din cauza asta. 

Era un sfat înțelept și bun. 

Totuși, Manon se uită la câmpul de luptă, marea de 
întuneric abia devenind vizibilă. Cam într-o oră, tobele 
de oase aveau să răsune din nou, iar vuietul războiului 
să se audă iarăși. 

Nu putea și nu voia să se oprească. 

— Nu mă odihnesc. 

Manon se întoarse ca să o caute pe Bronwen în 
camera vrăjitoarelor Crochan. Cel puţin ea nu avea idei 
atât de ridicole. Chiar dacă Manon știa că Glennis avea 
să fie de partea lui Petrah. 

Petrah oftă, sunetul făcând-o pe Manon să simtă 
fiori pe șira spinării. 

— Atunci ne vedem pe câmpul de luptă! 


* 


Până la amiază, vuietul războiului devenise un 
bâzâit distant în urechile lui Evangeline. Chiar și cu 
vântul rece, transpiraţia îi curse pe spate pe sub 
hainele groase când alergă din nou pe scările 
meterezei cu un mesaj în mână. Darrow și ceilalți lorzi 
bătrâni stăteau în picioare, ca în ultimele două 

săptămâni: de-a lungul zidurilor castelului, 
supraveghind lupta din afara orașului. 

Mesajul pe care îl primise ea, direct de la o 
vrăjitoare Crochan care aterizase atât de puţin timp 
încât picioarele abia atinseră pământul, fusese de la 
Bronwen. 

Evangeline aflase că vrăjitoarele Dinţi-de-fier sau 
Crochan arareori raportau ceva oamenilor. Faptul că 
întâlnise o vrăjitoare Crochan și că aceasta știuse cine 
era... Evangeline simţise mai mult mândrie decât frică 
în timp ce alergase pe scări, apoi pe metereze spre 
lordul Darrow. 

Lordul Darrow, care stătea lângă Murtaugh, 
întinsese deja o mână înainte ca Evangeline să se 
oprească brusc. 

— Fii atentă! o avertiză Murtaugh. Gheaţa poate fi 
înșelătoare. 

Evangeline dădu din cap, deși plănuia să îl ignore 
în ciuda faptului că alunecase pe scări cu o zi în urmă... 
Dar, din fericire, nu o văzuse nimeni. Mai ales 
Lysandra. Dacă i-ar fi văzut vânătaia de pe picior și cea 
similară de pe antebraț, ar fi încuiat-o în turn. 

Lordul Darrow citi mesajul și se încruntă spre oraș. 

— Bronwen raportează că au văzut soldatii 
Morathului împingând un turn de asediu spre zidul 
vestic. O să ajungă la noi într-o oră sau două. 

Evangeline se uită dincolo de haosul de pe zidurile 
orașului, unde Aedion, Ren și legiunea Bane luptau atât 
de curajos, la încăierarea din văzduh, unde vrăjitoarele 
se luptau între ele, iar Lysandra zbura în trupul ei de 
balaur. 

O formă masivă se deplasa greoi în direcţia lor. 

Lui Evangeline i se strânse stomacul. 

— Este... unul dintre turnurile vrăjitoarelor? 

— Un turn de asediu e diferit, spuse Darrow cu 
răgușeala obișnuită. Slavă zeilor! 

— Tot e mortal, zise Murtaugh. Doar că într-un alt 
fel. Bătrânul se încruntă la Darrow. Mă duc într-acolo. 

Evangeline clipi auzind așa ceva. Niciunul dintre 
lorzii mai bătrâni nu plecase pe front. 

— Ca să îi avertizezi? întrebă precaut Darrow. 

Murtaugh atinse ușor mânerul sabiei lui. 

— Aedion și Ren au puţini soldaţi. Nici Kyllian nu 
stă mai bine, dacă tot îţi spui că el este cel care îi 
conduce. Murtaugh nici măcar nu își cobori bărbia spre 
Darrow, care înţepeni. Mă ocup eu de zidul vestic. Și de 
turnul de asediu. Îi făcu semn din ochi lui Evangeline. 
Nu toți putem fi mesageri curajoși, nu-i așa? 

Evangeline se forţă să zâmbească, chiar dacă o 
cuprinse groaza. 

— Să... îl avertizez pe Aedion că te duci acolo? 

— Îi spun chiar eu, zise Murtaugh și îi zburli părul 
când trecu pe lângă ea. Fii atentă când mergi pe 
gheaţă! o avertiză el din nou. 

Darrow nu încercă să îl oprească în clipa în care 
Murtaugh plecă de pe metereze. El părea lent, bătrân 
și fragil și totuși, își ţinea fruntea sus și spatele drept. 

Dacă și-ar fi putut alege un bunic, el ar fi fost. 

Încordarea acapară chipul lui Darrow când 
Murtaugh dispăru în sfârșit. 

— Neghiob bătrân! spuse Darrow și îngrijorarea i 
se citi în privire când se întoarse către lupta care se 
purta în faţa ochilor lui. 


Capitolul 101 
Nu mai era om. 


Respirația anevoioasă îi zgâria urechile permanent 

ascuţite de nemuritoare la fiecare pas înapoi spre 
tabăra armatei. Rowan îi rămăsese alături, 
cuprinzându-i talia cu un braţ. 

De când mersese printre lumi și se întorsese, nu-i 
dăduse drumul nici măcar o dată. 

Incă putea să le vadă. Chiar dacă mergea în liniște 
pe sub copaci, întunericul cedând luminii gri de 
dinaintea răsăritului, vedea fiecare dintre acele lumi 
prin care trecuse. 

Poate că avea să le vadă pentru totdeauna. Poate 
că, în lumea aceasta și în toate celelalte, doar ea știa 
ce se afla dincolo de zidurile invizibile care le separau, 
câte viețuitoare erau și cum prospera viața; câţi 
iubeau, urau și se chinuiau să supravieţuiască. 

Atât de multe lumi... Mai multe decât ar fi putut să 
conceapă. Oare aveau să-i bântuie visele pe vecie? Ar 
fi chinuit-o dorinţa de a le explora, deși abia le zărise? 

Deasupra, crengile pădurii Oakwald formau o rețea 
scheletică, precum gratiile unei cuști. 

Așa cum ar fi putut să fie trupul ei și această lume. 

Ea alungă gândul. Supravieţuise când ar fi trebuit 
să moară, chiar dacă sinele ei muritor... fusese distrus. 
Spulberat. 

Se apropiară de marginea taberei, iar Aelin își privi 
mâinile acum ușor înghețate. 

Transformată în toate felurile. 

— Ce ai să le spui? o întrebă Dorian când se 
apropiară de primii rukhini. 

Erau primele cuvinte rostite de oricare din ei de 
când porniseră înapoi spre tabără. 

— Adevărul, zise Aelin. 

Presupunea că era tot ce le putea oferi, după ceea 
ce făcuse. 

— Imi pare rău de tatăl tău! îi spuse lui Dorian. 

Vântul rece îi dădu lui Dorian la o parte șuviţele de 
păr de pe frunte. 

— Și mie, rosti tânărul, cu o mână pe mânerul 
sabiei Damaris. 

Lângă el, Chaol nu vorbea, deși se uita la rege din 
când în când. Urma să aibă grijă de Dorian. Așa cum 
făcuse dintotdeauna, presupunea Aelin. 

Trecură de primele păsări ruk, acestea privindu.-i, și 
îi găsiră pe Lorcan, Fenrys, Gavriel și Elide așteptând 
lângă corturi. 

Chaol și Dorian stabiliră în șoaptă să-i adune pe 
ceilalţi nobili și se îndepărtară. 

Aelin rămase lângă Rowan când se apropiară de 
curtenii lor. Fenrys o studie din cap până în picioare, 
umflându-și nările când o mirosi. El înaintă un pas 
clătinându-se, groaza apărându-i pe chip. Gavriel se 
albi la faţă. 

Elide suspină. 

— Ai reușit, nu-i așa? 

Dar Lorcan fu cel care răspunse, înțepenind, ca și 
când ar fi simţit schimbarea care o cuprinsese: 

— Nu... ești om. 

Rowan mârâi în semn de avertisment. Aelin se uită 
la ei, la cei care oferiseră atât de mult și aleseseră să o 
urmeze aici, dar a căror soartă era încă aceeași. Să 
reușească și totuși, să eșueze întru totul. 

Erawan și armata lui rămâneau. 

Și pe ei n-aveau să-i mai ajute nici Aducătoarea- 
Focului, nici cheile Wyrd și nici zeii. 

— Au dispărut cu totul? întrebă încet Elide. 

Aelin dădu aprobator din cap, urmând să le explice 
totul, tuturor, mai târziu. 

Ucigașă de zei. Asta era. O ucigașă de zei. Nu 
regreta deloc. 

— Te simţi diferit? îl întrebă Elide pe Lorcan, 
referindu-se la zeii care nu mai vegheau asupra lor. 

Lorcan își ridică privirea la coroanele copacilor ca și 
când ar fi citit răspunsul în crengile lor încâlcite, 
căutându-l acolo pe Hellas. 

— Nu, recunoscu el. 

— Ce înseamnă, spuse gânditor Gavriel, prima rază 
de soare începând să îi poleiască părul blond, că ei au 
plecat? Există un ţinut de iad al cărui tron este acum 
gol? 

— Este prea devreme pentru prostii din astea 
filosofice, zise Fenrys și îi schiță lui Aelin un zâmbet 
care nu i se citi în privire. 

Acolo era reproșul - nu pentru alegerea ei, ci 
pentru că nu le spusese. Totuși, încerca să nu 
dramatizeze. 

Era posibil ca minunatul zâmbet de lup să fie 
osândit - să nu mai apuce multe zile. 

Din cauza ei, era posibil ca toţi să-și trăiască 
ultimele zile. 

Rowan citi asta în ochii și pe chipul ei și-i strânse 
mai puternic talia. 

— Să îi găsim pe ceilalţi! 


Stând într-unul dintre corturile elegante de război 
ale khaganului, Dorian își întinse mâinile în faţa unui 
foc făcut de el și tresări. 

— Întâlnirea aia ar fi putut să decurgă mai bine. 

Chaol, care o ţinea în poală pe Yrene de partea 
cealaltă a focului, își sucea pe degete vârfurile cosiței 
soției sale. 

— Chiar așa. 

Yrene se încruntă. 

— Nu știu cum de nu a renunţat, ca să îi lase pe 
toţi să putrezească! Eu aș fi făcut-o. 

— Nu subestima niciodată puterea vinovăţiei când 
vine vorba de Aelin Galathynius, spuse Dorian și oftă. 

Focul pe care îl invocase pâlpâi. 

— A închis poarta Wyrd. Yrene se încruntă. Pentru 
asta, ar putea măcar să se arate recunoscători. 

— O, sigur sunt, zise Chaol, încruntându-se și el 
acum. Dar Aelin a promis ceva și a făcut tocmai pe 
dos. 

Într-adevăr. Dorian nu prea ştia ce să creadă 
despre alegerea lui Aelin sau despre faptul că le 
spusese să-l dea pe Erawan la schimb, în locul Elenei, 
și că zeii o trădaseră la rândul lor, Aelin distrugându-i 
din cauza asta. 

— Tipic, spuse Dorian, încercând să fie amuzant, 
dar nereușind. 

Într-o anumită măsură, încă avea impresia că se 
afla în acel loc multidimensional. 

Mai ales că oferise o parte din el pentru făurirea 
Lacătului. 

Magia care cu o zi în urmă păruse nesfârșită avea 
acum o limită cât se poată de reală. Da, era un dar 
puternic, dar nu credea că ar mai fi putut vreodată să 
distrugă castele de cleștar sau fortărețe inamice. 

Încă nu știa dacă era o ușurare. 

Cel puţin îi rămăsese mai multă putere decât ce i 
se oferise lui Aelin. Ea își consumase până și ultimul 
tăciune de magie. Ce avea acum era tot ce rămăsese 
din ceea ce îi dăduse Mala ca să închidă poarta - ca să- 
i pedepsească pe zeii care îi trădaseră pe amândoi. 

Ideea tot îl făcea pe Dorian să se îngrețoșeze, iar 
când își aducea aminte că Aelin alesese să îl împingă în 

925 


afara acelui loc, încă scrâșnea din dinţi. Nu din cauza 
alegerii ei, ci a faptului că tatăl lui... 

Avea să se gândească mai târziu la tatăl său. 
Niciodată. 

Tatăl lui fără nume care, la sfârșit, venise după el. 

Chaol nu-i pusese întrebări și nici nu insistase în 
privinţa asta, iar Dorian știa că, oricând ar fi fost 
pregătit să discute, prietenul lui l-ar fi așteptat. 

— Aelin nu l-a ucis pe Erawan, spuse Chaol. Dar 
măcar nu o să-și poată aduce fraţii aici vreodată. Sau 
să folosească acele chei ca să ne distrugă pe toți. 
Măcar atât. Meritul este al ei - al amânaurora. 

N-aveau să mai existe coliere și nici camere sub o 
fortăreață întunecată în care să le ţină. 

Yrene își trecu degetele prin părul castaniu al lui 
Chaol, iar Dorian încercă să alunge durerea din piept 
când văzu dragostea care plutea atât de liber între ei. 

El nu îl dispreţuia pe Chaol pentru fericirea lui, dar 
asta nu îl împiedica să simtă o durere în piept de 
fiecare dată când îi vedea. De fiecare dată când le 
vedea pe vindecătoarele din Torre și își dorea ca 
Sorscha să le fi găsit. 

— Deci lumea a fost doar parţial salvată, spuse 
Yrene. Este mai bine decât nimic. 

Dorian zâmbi auzind-o. Deja o adora pe soţia 
prietenului său. Probabil s-ar fi căsătorit și el cu ea, 
dacă ar fi avut posibilitatea. 

Chiar dacă gândurile i se îndreptau încă spre nord 
- spre o vrăjitoare cu ochi aurii care înfrunta moartea și 
nu se temea de ea. Oare se gândea la el? Se întreba ce 
i se întâmplase în Morath? 

— Eu și Aelin încă avem magie, spuse Dorian. Nu la 
fel ca înainte, dar încă o avem. Nu suntem complet 
neajutorați. 

— Suficientă cât să îl înfruntaţi pe Erawan? întrebă 
Chaol, grija citindu-se în ochii lui căprui. Era perfect 
conștient de răspuns. Și cum rămâne cu Maeve? 

— Va trebui să găsim o cale, spuse Dorian și se 
ruga să fie adevărat. 

Dar nu mai rămăseseră zei la care să se roage. 


* 


Cât se spălară în cortul reginei, Elide aruncă un 
ochi la Aelin și unul la apa minunat de caldă care 
fusese adusă. 

Și menţinută caldă de femeia din cada de lângă ea. 

Ca și când ar fi sfidat întâlnirea îngrozitoare pe 
care o avuseseră cu nobilii khaganatului la întoarcerea 
neașteptată a lui Aelin. 

Triumfătoare, însă numai în anumite privinţe. 

O ameninţare fusese eliminată, cealaltă încă 
ridicând probleme. 

Aelin ascunsese bine asta, dar anumite gesturi o 
puteau da de gol: faptul că era complet nemișcată, 
înclinându-și capul ca un prădător. Dimineaţa, cât 
fusese luată la întrebări și criticată, cât se ţipase la ea, 
rămăsese încremenită. 

Regina nu mai fusese atât de tăcută din ziua în 
care scăpase de Maeve. 

Și nu trauma o făcea să își plece capul, ci 
vinovăția. Groaza. Rușinea. 

Cu apa ajungându-i aproape până la umeri în cada 
înaltă și lungă, Elide fusese cea care îi sugerase să facă 
o baie, astfel încât să îi dea prinţului Rowan șansa de a 
zbura departe ca să se calmeze și lui Aelin o clipă să se 
liniștească. 

Oricum intenţionase să facă o baie în dimineaţa 

927 


asta, deși își imaginase un alt partener alături. 

Nu că Lorcan ar fi știut. De dimineață, el doar o 
sărutase pe tâmplă înainte să plece pentru a li se 
alătura lui Fenrys și Gavriel ca să pregătească mutarea 
armatei și continuarea marșului spre nord. 

Aelin își frecă părul lung care-i acoperea trupul. 
Tatuajele de pe spatele reginei păreau să curgă ca un 
râu negru. 

— Deci nu ţi-ai pierdut de tot magia? o întrebă 
Elide fără să gândească prea mult. 

Aelin își îndreptă ochii turcoaz spre ea. 

— Este caldă apa ta? 

Elide pufni, trecându-și degetele prin apă. 

— Da. 

— Vrei să afli exact câtă mai am. 

— Am voie să aflu? 

— Nu am minţit la întâlnire, spuse Aelin, cu vocea 
încă goală. Ea stătuse acolo și auzise toate întrebările 
strigate de prințesa Hasar, văzuse cum prințul Sartaq 
se încruntase dezaprobator de fiecare dată. Este... Işi 
ridică braţele și își poziționă mâinile una peste alta în 
aer, la distanţă de treizeci de centimetri. Inainte aici 
era limita, spuse și-și mișcă degetele de la mâna de 
dedesubt. Apoi, ridică acea mână până ce ajunse la 
cinci centimetri faţă de cea de sus. Acum este aici. 

— Ai încercat-o? 

— O simt. În ochii turcoaz, în ciuda tuturor 
lucrurilor pe care le făcuse, se vedea oboseala. 
Seriozitatea. Nu am mai simţit o limită până acum. Am 
simtit-o fără să fiu nevoită să o caut. Aelin își scufundă 
capul înspumat în apă, clătind bulele și uleiurile. Nu 
este chiar atât de impresionant, nu-i așa? 

— Nu mi-a păsat niciodată dacă ai sau nu magie. 

— De ce? Tuturor celorlalţi le-a păsat. 

Era o întrebare directă. Da, în copilărie, mulţi se 
temuseră de puterea pe care o avea Aelin, de ceea ce 
devenea. 

— Nu magia te reprezintă, zise categoric Elide. 

— Nu? Aelin își sprijini capul de spătarul căzii. Imi 
plăcea magia mea. O adoram. 

— Și faptul că erai om? Elide știa că nu ar fi trebuit 
să întrebe, dar nu reușise să se abţină. 

Aelin se uită pieziș la ea. 

— Mai sunt om, în sinea mea, dacă n-am trupul 
unui om? 

Elide se gândi. 

— Cred că ești singura persoană care poate să 
decidă în privinţa asta. 

Aelin fredonă, scufundându-se din nou sub apă. 

Când ieși, Elide o întrebă: 

— Ţi-e frică să îl înfrunţi pe Erawan în luptă? 

Aelin își cuprinse genunchii, tatuajul întinzându-i-se 
pe spate, și tăcu o perioadă îndelungată. 

— Mă tem că nu am să ajung la timp în Orynth, 
spuse în sfârșit. Dacă Erawan alege să își târâie hoitul 
până aici ca să se lupte cu mine, am să mă ocup atunci 
de asta. 

— Și Maeve? Dacă sosește și ea cu Erawan? 

Dar Elide știa răspunsul. Ei urmau să moară. Cu 
toţii. 

Trebuia să existe o cale să îi învingă pe amândoi. 
Presupunea că Anneith n-avea să le mai fie de folos 
acum. Și, oricum, poate că era timpul să se bazeze pe 
propria-i persoană, chiar dacă sincronizarea ar fi putut 
fi mult mai bună. 

— Ce multe întrebări, lady din Perranth... 

Elide se îmbujoră și se întinse după săpun, 
frecându-și brațele. 

— Scuze! 

— Acum înţelegi de ce nu te-am lăsat să depui 
jurământul de sânge? 

— Masculii Fae te provoacă tot timpul. 

— Da, dar îmi place că nu ești legată de mine, zise 
și oftă ușor. Nu am plănuit nimic din toate astea. 

— Ce? 

— Să supraviețuiesc Lacătului. Porții. Să fiu chiar 
nevoită să... conduc. Să trăiesc. Se pare că sunt într-o 
zonă necunoscută. 

Elide se gândi și scoase apoi inelul auriu de pe 
deget. Inelul Silbei - nu al Malei. 

— Poftim, spuse întinzând inelul între căzile lor, 
spuma curgându-i de pe degete. 

Aelin clipi văzând inelul. 

— De ce? 

— Pentru că, din noi două, este mai probabil ca tu 
să îi înfrunţi pe Erawan și Maeve. 

Aelin nu se întinse după inel. 

— Aș prefera să îl păstrezi. 

— lar eu aș prefera să îl ai, o provocă Elide, 
uitându-se în ochii reginei. Nu ai dăruit destule, Aelin? 
o întrebă încetișor. Nu vrei să lași pe nimeni dintre noi 
să facă un lucru pentru tine? 

Aelin își cobori privirea la inel. 

— Am eșuat. Îţi dai seama, nu-i așa? 

— Ai pus cheile înapoi în poartă. Nu e un eșec. Și 
chiar dacă nu ai fi reușit să o faci, tot ţi-aș fi dat inelul. 

— Îi sunt datoare mamei tale și trebuie să mă 
asigur că ai să supravieţuiești. 

Lui Elide i se strânse inima. 

— Eşti datoare mamei mele să supraviețuiești, 
Aelin, zise și se aplecă mai mult, aproape împingându-i 
inelul în faţă. la-l! Dacă nu pentru mine, atunci pentru 

ea. 

Aelin se uită din nou la inel și apoi îl luă. 

Elide încercă să nu ofteze când regina și-l puse pe 
deget. 

— Mulţumesc, șopti Aelin. 

Elide era pe cale să-i răspundă când se deschiseră 
clapele cortului, aerul rece intrând șuierând... 
împreună cu Borte. 

— Nu m-ai invitat să fac o baie? întrebă călăreața, 
încruntându-se teatral la regină. 

Aelin zâmbi. 

— Credeam că rukhinii sunt prea duri ca să facă 
baie. 

— Vezi cât de frumos își îngrijesc bărbaţii părul? Nu 
crezi că asta implică o obsesie pentru curăţenie? Borte 
păși prin cortul regal și se așeză pe taburetul de lângă 
cada reginei. Nu părea să îi pese că regina și Elide erau 
dezbrăcate. 

Elide se forţă din răsputeri să nu se acopere. Cel 
puţin cu Aelin în cada alăturată, marginea căzii era 
destul de înaltă ca să le ofere intimitate. Dar cu Borte 
care stătea astfel deasupra lor... 

— Uite ce cred, afirmă Borte, dând un bobârnac 
unei cosițe. 

Aelin schiţă un zâmbet. 

— Hasar este capricioasă și rece. Sartaqg este 
obișnuit cu condiţiile astea și nu îi pasă. Kashin 
încearcă să se adapteze situaţiei, pentru că este al 
naibii de drăguţ, dar pe toţi îi neliniștește puțin că o să 
maărșăluim spre o sută de mii de soldați, posibil mai 
mulţi pe drum, și că Erawan nu este mort. Nici Maeve. 
Așadar, sunt supăraţi. Te agreează, dar sunt supăraţi. 

— Atâta am înțeles și eu, spuse sec Aelin, când 
Hasar m-a făcut „vacă proastă”. 

Elide se forță să nu sară spre prinţesă. Și, după 
mârâitul masculilor Fae, chiar și al lui Lorcan, pe toți 
zeii, își dădu seama că și lor le fusese la fel de greu. 

Aelin pur și simplu își înclinase capul spre prinţesă 
și zâmbise. La fel cum zâmbea acum. 

Borte ignoră cuvintele lui Aelin. 

— Hasar se adresează oricui așa. Eşti într-o 
companie selectă. Aelin zâmbi din nou auzind-o. Dar 
nu am venit ca să vorbesc despre asta. Vreau să discut 
despre noi două. 

— Subiectul meu preferat, spuse Aelin, chicotind 
puțin. 

Borte zâmbi. 

— Eşti în viaţă. Ai reușit. Toţi am crezut că ai să 
mori, spuse și făcu un gest ca și când și-ar fi tăiat gâtul 
ca să evidenţieze faptul, iar Elide se crispă. Probabil 
Sartag o să mă pună să conduc în luptă unul din 
flancuri, dar am mai făcut-o și am făcut-o bine. Zâmbi 
mai larg. Vreau să conduc flancul tău. 

— Nu am un flanc. 

— Atunci, cu cine ai să intri în luptă? 

— Nu m-am gândit atât de departe, spuse Aelin 
ridicând o sprânceană. De vreme ce mă așteptam să 
mor. 

— Ei bine, când te gândești, așteaptă-te să fiu în 
văzduh, deasupra ta. Nu aș vrea ca lupta să fie 
plictisitoare. 

Doar rukhinii cu ochi aprigi ar fi avut curajul să 
spună că înfruntarea a o sută de mii de soldaţi era 
plictisitoare. 

Dar înainte ca Aelin să poată spune ceva sau Elide 
să o întrebe pe Borte dacă păsările ruk erau pregătite 
împotriva balaurilor, călăreaţa ruk dispăru. 

Când Elide se uită la Aelin, chipul reginei era sobru. 

Aelin dădu din cap spre clapele cortului. 

— Ninge. 

— Ninge deja de câteva zile, aproape încontinuu. 
Aelin înghiţi zgomotos. 

— Este zăpada nordică. 


Furtuna izbise tabăra atât de aprig încât Nesryn și 
Sartag dăduseră ordin păsărilor ruk să se ascundă 
restul zilei și pe timpul nopţii ca și când, intrând în 
Terrasen cu câteva zile înainte, ar fi adus iarna cu ele. 

— Continuăm spre nord, spunea Kashin, stând 
întins lângă foc în cortul uriaș al lui Hasar. 

— Ca și când am avea de ales, zise Hasar, sorbind 
din vinul fiert. Am ajuns până aici. Am putea la fel de 
bine să mergem tocmai până în Orynth. 

Nesryn, care stătea pe o canapea joasă lângă 
Sartag, încă se întreba ce căuta mai exact la întâlnirile 
astea. Se mira că stătea cu prinții și alături de 
moștenitorul khaganatului. 

Împărăteasă. Cuvântul părea să o urmărească la 
orice pas. 

— Oamenii noștri s-au mai confruntat cu astfel de 
riscuri, spuse Sartaqg. O să le înfruntăm din nou. 

Într-adevăr, Sartaq se culcase târziu în ultimele 
săptămâni, citind istorisirile și jurnalele războinicilor 
khaganatului și ale liderilor din generaţiile trecute. 
Pentru asta, ei aduseseră un cufăr din khaganat. 
Sartaq îi spusese că pe majoritatea le citise deja, dar 
că nu strica să își amintească. 

Dacă le dădea o șansă împotriva celor o sută de 
mii de soldaţi, nu se plângea. 

— N-o să-i înfruntăm dacă nu se potolește furtuna, 

933 


spuse Hasar, încruntându-se la clapele închise ale 
cortului. După ce mă întorc în Antica, n-am să mai plec 
niciodată. 

— Nu îţi place aventura, soro? 

Kashin schiţă un zâmbet. 

— Nu într-un iad înghețat, mormăi Hasar. 

Nesryn râse încet, iar Sartaq îi cuprinse nonșalant 
și ușor umerii cu brațul. 

— Mergem mai departe, spuse Sartag. Tocmai 
până la zidurile Orynthului. Asta am jurat, și o să ne 
respectăm promisiunea. 

Nesryn s-ar fi îndrăgostit de el doar pentru acea 
afirmaţie. Se rezemă de el, savurând căldura, 
mulțumindu-i în tăcere. 

— Atunci să ne rugăm ca furtuna asta să nu ne 
încetinească atât de mult încât să nu mai avem ce 
apăra din Orynth, zise Kashin. 


Capitolul 102 


Ca el să fie examinat, ei eliberaseră o cămăruţă din 
apropierea Marii Săli. 

Cele câteva lumânări în plus alungau întunericul, 
aruncând o lumină pâlpâitoare pe pietrele din jurul 
mesei pe care îl întinseseră. 

Lysandra zăbovi lângă ușă când se uită spre trupul 
înfășurat în cearșaf din spatele camerei. 

Ren stătea în genunchi în faţa lui, plecându-și 
capul, așa cum făcea deja de câteva ore. De când, la 
apus, primise vestea că Murtaugh murise doborât de 
soldaţii valgi când căutase să le oprească valul peste 
zidurile orașului. 

Ei îl aduseseră pe Murtaugh înapoi de pe zidul 
orașului, înconjurat de un grup de soldaţi. 

Chiar și de la înălțime, venind în zbor cu 
vrăjitoarele după ce Morathul dăduse din nou ordinul 
să se oprească, Lysandra auzise strigătele lui Ren. 
Văzuse de deasupra cum Ren alergase pe metereze 
spre trupul purtat pe străzile orașului. 

Aedion ajunsese acolo în câteva secunde și îl 
ținuse în picioare pe Ren când tânărul lord plânsese și 
aproape îl cărase aici, în ciuda rănilor prinţului. 

Și, astfel, rămase și Aedion de veghe lângă Ren în 
tot acest timp, cu o mână pe umărul lui. 

Lysandra venise cu Evangeline. O îmbrăţișase pe 
fată când izbucnise în plâns și rămăsese prin preajmă 
când Evangeline se dusese lângă trupul lui Murtaugh 
ca să îl sărute pe frunte - era tot ce permitea cearșaful 
să se vadă, după ceea ce-i făcuseră valgii. 

La sosirea lui Darrow și a celorlalţi, ea își însoţise 
protejata afară din cameră. 

Lysandra nu se deranjase să se uite la Darrow sau 
la ceilalți care nu îndrăzniseră să facă ce făcuse 
Murtaugh. Ei aflaseră că moartea lui adunase oamenii 
pe zid, făcându-i să răstoarne turnul de asediu și 
obținând, astfel, o victorie norocoasă și costisitoare. 

Lysandra o ajutase pe Evangeline să se îmbăieze, 
se asigurase că avea să primească o mâncare caldă și 
o pregătise de culcare înainte să se întoarcă. 

Pe Aedion îl găsise stând încă lângă Ren, cu mâna 
pe umărul lordului îngenuncheat. 

Așadar, ea zăbovise acolo, în pragul ușii, stând de 
veghe în timp ce își recăpăta puterile, în timp ce rănile 
i se vindecau centimetru cu centimetru. 

Aedion îi șopti ceva lui Ren și își retrase mâna. Ea 
se întrebă dacă erau primele lui cuvinte din ultimele 
ore. 

Aedion se întoarse atunci spre Lysandra, clipind. 

Era pustiit. Devastat. Extenuat și mâhnit, purta o 
povară pe care ea nu suporta să o vadă. 

Până și mersul lui Aedion, de obicei țţanţoș, era 
doar un târșâit. 

Ea îl urmă afară, aruncând doar o privire spre locul 
unde Ren era încă în genunchi, cu capul plecat și 
înconjurat de o liniște apăsătoare. 

Lysandra tinu pasul lângă Aedion când el coti spre 
sala de mese. La ora asta, mâncarea era puţină, dar ar 
fi găsit ceva. Pentru amândoi. S-ar fi dus la vânătoare, 
dacă ar fi fost nevoie. 

Când deschise gura ca să îi spună asta lui Aedion, 
lacrimile curseră pe chipul lui, brăzdând sângele și 
murdăria. 

Lysandra se opri, trăgându-l ca să-l determine să 
stea locului. 

El nu se uită în ochii ei când ea îi șterse lacrimile 
de pe un obraz și apoi de pe celălalt. 

— Ar fi trebuit să fiu pe zidul vestic, spuse Aedion 
cu vocea spartă. 

Lysandra știa că niciun cuvânt nu l-ar fi consolat. 
Așadar, îi șterse din nou lacrimile, lacrimi pe care le 
lăsa să curgă doar în acest hol întunecat, după ce toţi 
ceilalți plecaseră la culcare. 

lar când tot nu se uită în ochii ei, ea îi cuprinse 
fața, ridicându-i capul. 

Pentru o clipă, o eternitate, ei se uitară unul la 
celălalt. 

Ea nu putea suporta tristețea și suferinţa de pe 
chipul lui. 

Lysandra se ridică pe vârfuri și își atinse buzele de 
ale lui, oferindu-i un sărut tandru, o promisiune a vieţii 
când îi ameninţa moartea. 

Se retrase și văzu că Aedion era la fel de distras ca 

înainte. 

Așadar, îl sărută din nou și zăbovi lângă gura lui 
când șopti: 

— A fost un om bun. Un om curajos și generos, ca 
și tine. Îl sărută a treia oară. lar când o să se termine 
războiul ăsta, oricum s-ar termina, eu tot am să-ți fiu 
alături, ori în viaţa asta, fie în cealaltă, Aedion. 

El închise ochii, ca și când i-ar fi sorbit cuvintele. 
Pieptul i se înălţă, umerii lui laţi tremurând. 

Apoi deschise ochii, acum o flacără de turcoaz pur, 
alimentat de tristeţe, furie și sfidare a morţii din jurul 
lor. 

Cu o mână îi apucă mijlocul, iar cu cealaltă îi 
răsfiră părul și îi înclină capul pe spate în timp ce o 
sărută. 

Sărutul îi străbătu oasele mereu schimbătoare, iar 
ea îi cuprinse gâtul cu braţele când îl îmbrăţișă strâns. 

Singuri în holul întunecat și liniștit, moartea 
pândind pe câmpul de luptă din apropiere, Lysandra se 
oferi acelui sărut aprins, lui Aedion, incapabilă să își 
înăbușe geamătul când limbile lor se atinseră. 

Sunetul îl făcu să se dezlănţuie, iar Aedion o răsuci, 
lipind-o de zid. Ea se arcui, disperată să îl simtă lipit de 
trupul ei. Aedion mormăi în gura ei, iar mâna de pe 
șoldul Lysandrei alunecă spre coapsă, ridicându-i-o în 
jurul taliei lui când se împinse exact unde avea nevoie 
tânăra să-l simtă. 

Aedion își dezlipi buzele de ale ei și începu să îi 
exploreze gâtul, maxilarul și urechea. Ea îi șopti 
numele, trecându-și mâinile pe spatele lui puternic în 
timp ce acesta se încordă la atingerea ei. 

Își dorea tot mai mult. 

Mai mult din viaţa asta, din focul care să alunge 
toate umbrele. 

Mai mult din el. 

Lysandra îi atinse pieptul cu mâinile, înfigându-și 
degetele în reverele jachetei lui, căutând căldura pielii 
de dedesubt. Aedion doar o mușcă ușor de ureche, 
trecându-și dinţii peste maxilarul ei și o sărută din nou, 
făcând-o să geamă iarăși. 

Zgomotul pașilor de pe hol și dresul unei voci îl 
făcură pe Aedion să se oprească. 

Probabil că erau prea zgomotoși... 

Dar Aedion nu se clinti, deși Lysandra își luă 
piciorul din jurul taliei lui chiar în clipa în care santinela 
trecu mai departe privind în jos. 

Trecu repede mai departe. 

Aedion îl urmări pe bărbat în tot acest timp, fără ca 
în privirea lui să se vadă ceva uman. Era un prădător 
care își găsise în sfârșit prada. 

Nu, nu prada. Niciodată pentru el. 

Ci partenera. 

Când santinela dispăru după colț, alergând fără 
îndoială ca să zică tuturor ce întrerupsese, iar Aedion 
se aplecă să o sărute din nou, Lysandra îl opri ușor, 
lipindu-și palma de buzele lui. 

— Mâine, spuse ea încet. 

Aedion mormăi, deși fără să o muște. 

— Mâine, îi repetă și îl sărută pe obraz, 
desprinzându-se din brațele lui. Supravieţuiește zilei de 
mâine luptând și... o să continuăm. 

El respira sacadat și în ochii lui se citea 
neîncrederea. 

— Ai făcut-o din milă? 

O întrebare jalnică. 

Lysandra își trecu mâna pe obrazul lui acoperit de 
barbă și îl sărută pe gură. Își permise să îl guste din 
nou. 

— Am făcut-o pentru că m-am săturat de moarte. 
Și aveam nevoie de tine. 

Aedion scoase încet un sunet îndurerat, așadar 
Lysandra îl sărută o ultimă dată, ba chiar își trecu 
limba peste marginea buzelor lui. Se sărutară, iar apoi 
se îmbrăţișară din nou, atingându-se, pipăindu-se și 
gustându-se. 

Însă Lysandra reuși să se îndepărteze încă o dată, 
gâfâind la fel ca el. 

— Mâine, Aedion, îi șopti ea. 


* 


— Ne-au mai rămas destule în arsenal pe care să le 
folosească arcașii noștri încă trei zile, poate patru, 
dacă fac economie, spuse lordul Darrow cu brațele 
încrucişate când citi inventarul. 

Manon nu îl displăcea pe bătrân - o parte din ea 
chiar îi admira autoritatea de fier, dar consiliile de 
război din fiecare seară începeau să o obosească. 

Mai ales că aduceau știri tot mai triste. 

Cu o zi în urmă, mai fusese unul în picioare în 
camera asta. Lordul Murtaugh. 

Azi, doar nepotul lui stătea pe un scaun, cu ochii 
roşii. Ca o fantomă. 

— Proviziile de mâncare? întrebă Aedion din 
cealaltă parte a mesei. 

Și prinţul-general arătase mai bine cândva. Cu toţii 
arătaseră mai bine. Fiecare chip din camera asta afișa 
aceeași expresie tristă și obosită. 

— Avem mâncare cel puţin pentru o lună, spuse 
Darrow. Dar asta nu o să conteze dacă nu o să aibă 
cine să apere zidurile. 

Căpitanul Rolfe se apropie de masă. 

— Suliţele de foc sunt din ce în ce mai puţine. O să 
fim norocoși dacă o să ne ajungă mâine. 

— Atunci să le economisim și pe ele, spuse Manon. 
Să le folosim pentru orice valg de rang superior care 
ajunge peste zidurile orașului. g 

Rolfe dădu din cap aprobator. Incă un bărbat pe 
care îl admira cu o oarecare invidie - deși lăudăroșenia 
lui putea fi enervantă. 

Era dificil să nu se uite la ușile închise ale camerei. 
Unde ar fi trebuit să aștepte Asterin și Sorrel. Păzind. 

În schimb, acolo stăteau Petrah și Bronwen. Nu ca 
aghiotantă și locţiitoarea ei, ci doar ca reprezentante 
ale propriilor sabaturi. 

— Să spunem că facem ca săgețile să ajungă patru 
zile, zise încruntată Ansel din Briarcliff. Și suliţele de 
foc trei zile, dacă le folosim cumpătat. După ce se 
termină, ce ne rămâne? 

— Catapultele încă funcţionează, spuse o nobilă 
Fae cu părul argintiu. 

— Totuși, sunt menite să producă pagube la 
distanţă pe câmp, spuse prințul Galan care, ca și 
Aedion, avea ochii lui Aelin. Nu pot fi folosite în lupta 
de aproape. 

— Atunci avem săbii, spuse răgușit Aedion. Și 
curaj. 

Manon știa că și curajul era tot mai puţin. 

— Le putem ţine la distanţă pe vrăjitoarele Dinţi- 
de-fier, spuse Manon, dar putem să vă ajutăm să păziți 
și zidurile. 

Într-adevăr, se luptau cu un val neobosit care nu se 
potolea. 

— Așadar, ăsta e sfârșitul? întrebă Ansel. In patru, 
cinci zile o să ne oferim gâturile Morathului? 

— Luptăm până la ultimul, mormăi Aedion. Până la 

ultimul! 

Nici măcar lordul Darrow nu obiectă când îl auzi. 
Așadar, ei plecară, întâlnirea încheindu-se. 

Nu mai era nimic de discutat. În câteva zile, toți 
aveau să fie mâncare pentru ciori. 


Capitolul 103 


Furtuna le forțase armata să se oprească. 

În prima dimineaţă, fusese atât de aprigă încât 
Rowan nu reușise să vadă la câţiva pași în faţă. 
Păsările ruk rămăseseră la sol și fuseseră trimise doar 
cele mai dure iscoade - pe jos. 

Așadar, armata stătea pe loc. La mai puţin de 
optzeci de kilometri de granița Terrasenului. La o 
săptămână distanţă de Orynth. 

Dacă Aelin ar fi avut toate puterile ei... 

Nu toate puterile. Nu le mai avea, își aminti Rowan 
când se afla în cortul lor de război, partenera, soţia și 
regina lui stând pe o canapea joasă lângă el. 

Nu prea știa... cum erau puterile depline ale lui 
Aelin. Probabil cum fuseseră la Mistward, când încă și 
le limita. Nu la fel de slabe ca atunci când sosise, dar 
nici atât de intense ca atunci când încercuise tot orașul 
Doranelle cu focul ei. 

Cu siguranţă nu suficiente ca să îl înfrunte pe 
Erawan și să supravieţuiască. Și pe Maeve. 

Lui nu îi păsa dacă ea avea toată puterea soarelui 
sau nici măcar un tăciune. 

Afară, vântul șuiera, cortul clătinându-se. 

— Mereu este atât de rău? întrebă Fenrys, 
încruntându-se la pereţii cortului care tremura. 

— Da, spuseră Elide și Aelin, apoi zâmbiră. 

Era un miracol să vadă acel zâmbet de pe buzele 

lui Aelin, dar al lui Elide dispăru când zise: 

— Furtuna asta ar putea dura câteva zile, iar 
zăpada să măsoare un metru. 

Lorcan, care zăbovea lângă coșul cu cărbuni, 
mormăi. 

— Chiar dacă se oprește ninsoarea, tot trebuie să 
înfruntăm zăpada. Soldaţii o să-și piardă degetele de la 
mâini și picioare în ger și umezeală. 

Lui Aelin îi pieri zâmbetul. 

— Am să topesc cât mai multă posibil. 

Plănuia să se ţină de cuvânt, fiind în stare să se 
epuizeze ca să reușească. Dar împreună, dacă și-ar fi 
unit puterile, forța magiei lui Rowan ar fi putut fi 
îndeajuns cât să facă o potecă, să încălzească armata. 

— Tot o să avem o armată care sosește epuizată în 
Orynth, spuse Gavriel scărpinându-se în barbă. 

Câte zile îl văzuse Rowan privind spre nord, spre 
fiul care lupta în Orynth? Intrebându-se, fără îndoială, 
dacă Aedion trăia încă. 

— Ei sunt profesioniști, zise sec Fenrys. Fac față. 

— Ocolișul doar o să-i epuizeze și mai mult, se auzi 
Lorcan. 

— Ultima dată, am auzit că Morathul controlează 
Perranthul, rosti Rowan. Elide tresări îndurerată 
auzindu-l. Nu o să riscăm să traversăm prin apropiere. 
Nu când ar putea însemna să intrăm într-un conflict 
care doar ne-ar întârzia sosirea în Orynth și ne-ar 
împuţina la număr. 

— M-am uitat la hărţi de zece ori. Gavriel se 
încruntă spre locul unde erau întinse pe masa de lucru. 
Nu există o altă cale spre Orynth fără să ne apropiem 
prea mult de Perranth. 

— Dacă avem noroc, spuse Fenrys, furtuna asta a 
lovit tot nordul și poate a îngheţat o parte din armata 

Morathului pentru noi. 

Rowan se îndoia că erau atât de norocoși, cuprins 
fiind de senzaţia că orice noroc ar fi avut fusese 
consumat de femeia care-i stătea alături. 

Aelin se uită la el, serioasă și obosită. Rowan nu-și 
putea imagina cum se simțea. Ea își cedase toată 
ființa, renunţase la umanitatea și magia ei. Partenerul 
său știa că prima îi lăsase acea expresie bântuită și 
rănită în privire și care o făcea să se simtă străină în 
propriul corp. 

Cu o seară în urmă, Rowan nu se grăbise să-i facă 
din nou cunoștință cu unele părți ale corpului ei. Și cu 
unele din ale lui. Își petrecuse și mult timp făcând asta, 
până ce acea expresie bântuită dispăruse, până ce ea 
se zvârcolise sub el, arzând în timp ce o pătrundea. 
Nu-și împiedicase lacrimile să curgă, chiar dacă se 
transformaseră în abur înainte să îi atingă corpul, 
vărsând și ea lacrimi la rândul ei, strălucitoare ca 
argintul în foc în timp ce îl ţinea strâns. 

Totuși, în dimineaţa asta, când o trezise cu săruturi 
pe maxilar și gât, acea expresie bântuită revenise, fără 
să mai plece. 

Mai întâi, cicatricile ei. Apoi, trupul muritor de om. 

Renunţase la destule lucruri. El știa că ea plănuia 
să renunțe la și mai multe. 

O cercetașă rukhină o strigă pe regină de la clapele 
cortului, iar Aelin îi ordonă încet să intre. Dar cercetașa 
băgă doar capul, cu ochii mari. Zăpada îi acoperea 
gluga, sprâncenele și genele. 

— Maiestate, Maiestăţile Voastre, se corectă ea, 
uitându-se la el. Rowan nu se deranjă să îi spună că el 
era și avea să rămână întotdeauna doar „Înălţimea sa”. 
Trebuie să veniţi! Cercetașa gâfâia destul de tare încât 
să scoată aburi în aerul rece care intra prin clapele 

cortului. Toţi! 

Ei avură nevoie de câteva minute să se îmbrace cu 
hainele călduroase și să se pregătească pentru zăpadă 
și vânt. 

Dar apoi, înaintară cu toţii încet prin nămeţi, 
cercetașa călăuzindu-i pe lângă corturile pe jumătate 
înzăpezite. Nici măcar sub copaci nu se puteau 
adăposti. 

Totuși, ajunseră la marginea taberei, zăpada 
orbitoare viscolind pe lângă ei și ascunzând locul spre 
care arătă cercetașa când spuse „Uitaţi!” 

Lângă el, Aelin se poticni un pas. Rowan se întinse 
spre ea ca să o împiedice să cadă. 

Dar nu cădea. Se înclinase în față - ca și când ar fi 
vrut să alerge înainte. 

Rowan văzu în sfârșit la ce se uita ea, cine ieșise 
dintre copaci. 

Inconjurat de zăpadă, era aproape invizibil în haina 
albă de blană. Ar fi fost invizibil dacă n-ar fi fost flacăra 
aurie care pâlpâia între coarnele lui mândre. 

Lordul Nordului. 

lar la picioarele lui și peste tot în jur... Neamul 
Mititelelor. 

Cu zăpada lipindu-i-se de gene, Aelin scoase un 
sunet când cea mai apropiată ființă își îndoi mâna, 
făcându-le semn ca și când ar fi spus: „Urmaţi-ne!” 

Ceilalţi se holbară tăcuţi la cerbul măreț care 
venise să îi salute. 

Să o îndrume spre casă pe regina Terrasenului. 

Dar apoi, vântul începu să șoptească, și nu era 
cântecul pe care îl auzea de obicei Rowan. 

Nu, era o voce pe care o auziră cu toții când trecu 
pe lângă ei. 

„Orynthul este  osândit, moștenitoare a lui 

Brannon. Trebuie să te grăbești!” 

Un fior care nu avea nicio legătură cu frigul îl 
străbătu pe Rowan. 

— Furtuna, spuse Aelin deodată, cuvintele fiind 
înghiţite de zăpadă. 

„Trebuie să te grăbești. O să-ţi arătăm calea, 
rapidă și nevăzută”. 

Aelin înţepeni și-i zise vocii, veche precum copacii, 
la fel de veche precum pietrele dintre ei: 

— Deja m-ai ajutat de multe ori. 

„Și tu ai dăruit multe, moștenitoare a lui Brannon. 
Noi, cei care ne amintim de el, știm că ar fi făcut o 
asemenea alegere, dacă ar fi fost posibil. Pădurea 
Oakwald nu o să uite niciodată de Brannon sau de 
moștenitoarea lui”. 

Aelin se îndreptă și studie copacii, vântul care 
viscolea zăpada. 

„Dryad”. Acesta era cuvântul pe care îl căuta el. 
Dryad. Un spirit al copacului. 

— Care este prețul tău? întrebă Aelin, vocea ei fiind 
mai puternică acum. 

— Chiar vrei să întrebi? mormăi Fenrys. 

Rowan mârâi la el. 

Dar Aelin rămase nemișcată cât așteptă ca dryadul 
să-i răspundă. Vocea pădurii Oakwald, a Neamului 
Mititelelor și a fiinţelor care aveau demult grijă de ea. 

„O lume mai bună, răspunse în sfârșit dryadul. 
Chiar și pentru noi”. 


Armata se agita cât se pregăti de marș, ca să se 
grăbească spre nord. 

Dar Aelin îl târî pe Rowan în cortul lor, spre teancul 

de cărţi aduse de Chaol și Yrene din continentul sudic. 

Ea își trecu degetul peste titluri, căutând, studiind. 

— Ce faci? o întrebă partenerul ei. 

Aelin ignoră întrebarea și fredonă când găsi cartea 
pe care o căuta. O răsfoi, atentă să nu rupă paginile 
vechi. 

— Poate că sunt o vacă proastă, dar nu fără 
opţiuni, mormăi ea, rotind cartea ca să îi arate lui 
Rowan pagina pe care o căuta. 

Ochii lui Rowan scânteiară. 

„Mă incluzi și pe mine în complotul ăsta, prinţesă?” 

Aelin zâmbi. „Nu vreau să te simţi ignorat”. 

El își înclină capul. 

— Atunci, trebuie să ne grăbim! 

Ascultând zgomotul armatei care se pregătea în 
afara cortului lor, Aelin dădu aprobator din cap. Și 
începu. 

Cu transpiraţia și sângele care-i curgeau îngheţând 
rapid, Aedion gâfâi când se rezemă de zidurile distruse 
ale orașului și privi inamicul din tabără retrăgându-se 
pentru seara asta. 

Era un fel de glumă proastă, o tortură, ca 
războinicii Morathului să se oprească la fiecare apus. 
Ca și când ar fi fost oarecum civilizaţi, ca și când 
ființele care-i infestau pe atât de mulți dintre soldații 
de dedesubt ar fi avut nevoie de lumină. 

El știa de ce Erawan ordonase să îi obosească zi de 
zi, să le distrugă moralul, asta fiind mai rău decât să îi 
lase să moară în glorie. 

Erawan nu își dorea o simplă victorie, ci ca ei săi 
se predea. Să-l implore să se termine, să îi omoare, să 

îi conducă. 

Aedion scrâșni din dinţi când cobori pe metereze 
șchiopătând, lumina și căldura scăzând cu repeziciune. 

Cinci zile. 

Armele pe care le estimaseră că ar fi ajuns la 
epuizare în trei sau patru zile rezistaseră până azi. 
Până acum. 

Pe zid, unul dintre mycenieni aruncă o limbă de foc 
asupra unui valg care tot încerca să urce pe scara de 
asediu. Unde ardea aceasta, demonii cădeau. 

Rolfe stătea lângă femeia care folosea sulița de 
foc, faţa fiindu-i la fel de însângerată și transpirată ca a 
lui Aedion. 

O mână cu armură neagră se apucă de meterezele 
de lângă Aedion când el trecu mai departe, voind să se 
prindă. 

Abia uitându-se, Aedion lovi cu scutul vechi. Un 
țipăt tot mai slab fu singura lui confirmare că soldatul 
inamic căzuse la pământ. 

Rolfe zâmbi macabru când Aedion se opri, simțind 
greutatea armurii ca pe o mie de tone. În aer, 
vrăjitoarele Crochan și Dinţi-de-fier treceau înapoi 
peste zidurile orașului, mantiile roșii atârnând peste 
mături, aripile de piele bătând neregulat. Aedion privi 
cerul până ce văzu balaurul fără călăreaţă pe care îl 
căuta în fiecare zi și seară. 

Reperându-l și ea, Lysandra se înclină și începu să 
coboare încet spre zidul orașului. 

Atât de mulţi morţi! Tot mai mulţi în fiecare zi. 
Vieţile pierdute îi îngreunau fiecare pas. Nu putea face 
nimic pentru a îndrepta lucrurile. 

— Arcașii nu mai au săgeți, îi spuse Aedion lui 
Rolfe în loc de salut când Lysandra se apropie, cu 
sângele ei și al altora pe aripi și piept. 

Rolfe făcu semn din bărbie spre războinica 
myceniană care încă trăgea din când în când cu sulița 
de foc. 

Lysandra ateriză, transformându-se într-o sclipire 
și, instantaneu, ajunse lângă Aedion, ascunsă sub 
brațul pe care-și purta scutul. Un sărut ușor și rapid fu 
singurul lor salut. Singurul lucru pe care el îl aștepta cu 
nerăbdare în fiecare seară. 

Câteodată, după ce erau bandajaţi și mâncau ceva, 
reușea să capete mai mult de atât. Adesea, nu se 
deranjau să se spele înainte să găsească o firidă 
umbrită. Apoi, nu mai exista decât ea; nu mai contau 
decât perfecțiunea ei și micile sunete pe care le scotea 
când o lingea pe gât, când mâinile lui îi explorau foarte 
încet fiecare centimetru al trupului, lăsând-o să impună 
ritmul, să îi arate și să îi spună cât de departe voia să 
meargă. Însă nu până la acea împreunare finală... nu 
încă. 

Era ceva pentru care să trăiască amândoi - acela 
era jurământul lor nerostit. 

Ea duhnea a sânge valg, dar Aedion o sărută din 
nou pe tâmplă înainte să se uite din nou la Rolfe. 
Lordul piraţilor zâmbi macabru, perfect conștient că, 
probabil, acestea aveau să fie ultimele lor zile. Ultimele 
ore. 

Războinica myceniană își îndreptă din nou sulița de 
foc, iar valgul rămas se rostogoli în întuneric, doar 
niște oase topite și pânză fluturândă. 

— Asta e ultima, spuse încet Rolfe. 

Lui Aedion îi luă o clipă ca să își dea seama că nu 
se referea la ultimul soldat din seara asta. 

Războinica myceniană lăsă sulița de foc cu un 
zgomot metalic. 

— S-au terminat sulițele de foc, spuse Rolfe. 

Întunericul se lăsă peste Orynth, atât de dens încât 
până și flăcările castelului se micșorară. 

Pe meterezele castelului, cu Darrow stând tăcut 
lângă ea, Evangeline privi rândurile soldaţilor venind 
încet de pe ziduri și din aer. 

Tobele începură să bată. 

Ritmul era ca o bătaie a inimii, ca și când armata 
inamică de pe câmp ar fi fost o bestie mare care se 
trezea, pregătindu-se acum să îi devoreze. 

În majoritatea zilelor, băteau toba de la răsărit la 
apus, zgomotul fiind înghiţit de vuietul luptei. Faptul că 
începuseră din nou odată cu apusul soarelui... 
Stomacul ei se agită. 

— Mâine, șopti lordul Sloane din locul unde stătea 
lângă Darrow. Sau poimâine. Atunci o să se termine. 

Nu se așteptau la o victorie. Evangeline știa asta 
acum. 

Darrow nu spuse nimic, iar lordul Sloane îl bătu 
ușor pe umăr înainte să intre în clădire. 

— Ce se întâmplă la sfârșit? îndrăzni Evangeline să 
îl întrebe pe Darrow. 

Bătrânul privi peste oraș, câmpul de luptă fiind 
învăluit în beznă. 

— Fie ne predăm, spuse el răgușit, și Erawan ne 
înrobește pe toţi, fie luptăm până murim cu toţii. 

Erau niște cuvinte atât de dure și totuși, tinerei îi 
plăcea că nu îi ascundea nimic. 

— Cine o să decidă ce facem? 

Ochii lui gri îi studiară chipul. 

— O să fie răspunderea noastră, a lorzilor din 
Terrasen. 

Evangeline dădu din cap. Focurile din tabăra 
inamică se aprinseră, flăcările lor părând să imite 
ritmul tobelor. 

— Tu ce ai hotărî? întrebarea lui Darrow era rostită 
încet, de încercare. 

Ea se gândi la asta. Nu o mai întrebase nimeni așa 
ceva. 

— Mi-ar fi plăcut foarte mult să locuiesc în 
Caraverre, recunoscu Evangeline. Ştia că el nu 
cunoștea teritoriul, dar asta nu conta acum, nu-i așa? 
Murtaugh mi-a arătat ţinutul - râurile și munţii din 
apropiere, pădurile și dealurile. O durere îi zvâcni în 
piept. Am văzut grădinile de lângă casă și mi-ar fi 
plăcut să le văd primăvara. Gâtul i se strânse. Mi-ar fi 
plăcut să fi fost casa mea. Aș fi vrut ca... tot Terrasenul 
să fi fost patria mea. 

Darrow nu spuse nimic, iar Evangeline se sprijini cu 
o mână de pietrele castelului, privind acum spre vest, 
ca și când ar fi putut vedea tocmai până în Allsbrook și 
micul teritoriu din umbra lui. Spre Caraverre. 

— Ştii, asta a însemnat întotdeauna Terrasenul 
pentru mine, continuă Evangeline, vorbind mai mult ca 
pentru sine. Imediat ce Aelin a eliberat-o pe Lysandra 
și s-a oferit să o lase să se alăture regatului ei, 
Terrasenul a însemnat întotdeauna acasă. Un loc 
unde... oamenii care-i rănesc pe alţii nu au voie să 
trăiască. Unde oricine, indiferent cine este, de unde a 
venit și ce rang are, poate să trăiască în pace. Unde 
putem avea o grădină primăvara și să înotăm în râu 
vara. Nu am mai avut așa ceva. Adică o casă. Și mi-ar 
fi plăcut să fi fost ale mele Caraverre și Terrasenul. Işi 
mușcă buza. Până la sfârșit. Pentru casa mea, oricât de 
nouă ar fi, aleg să lupt. 

Darrow rămase tăcut atât de mult timp încât ea își 

ridică privirea la el. 

Nu îi văzuse niciodată ochii atât de trişti, ca și când 
povara tuturor anilor lui l-ar fi apăsat cu adevărat. 

— Vino cu mine! zise el simplu. 

Ea îl urmă pe metereze și în căldura castelului, prin 
diverse holuri întortocheate, tocmai până în Marea 
Sală, unde se pregătea o cină prea mică. Una dintre 
ultimele lor mese. 

Nimeni nu se deranjă să își ridice privirea din 
farfurie când Evangeline și Darrow trecură printre 
mesele lungi la care se înghesuiau soldaţi răniţi și 
epuizați. 

Nici Darrow nu se uită la ei când merse direct la cei 
care așteptau mâncarea. Direct spre Aedion și 
Lysandra care se ţineau în braţe în timp ce își așteptau 
rândul. Așa cum ar fi trebuit să fie de la început - 
împreună. 

Aedion, simțind apropierea lui Darrow, se întoarse. 
Generalul părea foarte obosit. 

Așadar, știa că a doua zi sau a treia avea să fie 
ultima lor zi. Lysandra îi schiţă un zâmbet lui 
Evangeline și își dădu seama că și ea știa. Că ar fi 
încercat să găsească o cale să o scape, înainte de final. 

Chiar dacă Evangeline nu ar fi permis niciodată așa 
ceva. 

Darrow își desfăcu sabia de la centură și i-o întinse 
lui Aedion. 

Liniştea începu să se unduiască prin sală la 
vederea sabiei lui Aedion, sabia din Orynth. 

Darrow o întinse între ei, mânerul vechi din os 
strălucind. 

— Terrasenul este căminul tău. 

Chipul palid al lui Aedion rămase nemișcat. 

— A fost din ziua în care am sosit aici. 

— Știu, spuse Darrow, privind sabia. Și l-ai apărat 
mai mult decât ar fi făcut-o orice localnic. Mai mult 
decât i s-ar putea cere cuiva să o facă. L-ai apărat fără 
să te plângi, fără frică, și ţi-ai servit regatul cu 
generozitate. Îi întinse sabia. Să ierţi un bătrân mândru 
care a vrut să facă și el asta! 

Aedion își luă braţul de pe umărul Lysandrei și 
apucă sabia. 

— Să servesc acest regat a fost cea mai mare 
onoare din viața mea! 

— Știu, repetă Darrow și-și cobori privirea la 
Evangeline înainte să se uite la Lysandra. Cineva foarte 
înțelept mi-a spus recent că Terrasenul nu este doar un 
loc, ci un ideal. O casă pentru toţi cei care rătăcesc, 
pentru cei care au nevoie să fie primiţi cu brațele 
deschise. Își înclină capul spre Lysandra. Recunosc 
oficial Caraverre și teritoriile acestuia și pe tine ca lady. 

Lysandra o luă de mână pe Evangeline și o strânse 
puternic. 

— Pentru curajul neclintit în faţa inamicului adunat 
în pragul ușii noastre, pentru tot ce ai făcut ca să aperi 
acest oraș și regat, Carraverre o să fie recunoscut și o 
să-ţi aparţină pentru totdeauna. Ea făcu un schimb de 
priviri cu Aedion. Urmașii tăi și urmașii urmașilor lor o 
să-l moștenească. 

— Evangeline este moștenitoarea mea, spuse cu 
vocea groasă, punând o mână caldă pe umărul ei. 

Darrow schiţă un zâmbet. 

— Știu și asta. Dar aș vrea să mai spun ceva, 
probabil în ultima noastră seară. Își înclină capul spre 
Evangeline. Nu am avut copii și nici nu am adoptat 
vreunul. Ar fi o onoare să numesc o tânără atât de 
înțeleaptă și curajoasă drept moștenitoare a mea. 

Liniște absolută. Evangeline clipi de câteva ori. 

Darrow continuă în liniștea apăsătoare: 

— Aş vrea să îmi înfrunt inamicii știind că inima 
tărâmului meu, a acestui regat, o să bată în pieptul lui 
Evangeline. Că, indiferent de întunericul tot mai mare, 
Terrasenul o să trăiască întotdeauna în cineva care-i 
înțelege esenţa fără să trebuiască să fie învăţat, care 
întruchipează cele mai bune calităţi ale lui. El gesticulă 
spre Lysandra. Dacă accepti. 

Să o facă protejata lui - și lady... Evangeline 
strânse cu putere mâna lui Darrow. 

— Eu... Lysandra clipi și se întoarse spre ea cu ochi 
strălucitori. Nu eu hotărăsc, nu-i așa? 

Așadar, Evangeline îi zâmbi lui Darrow. 

— Mi-ar plăcea foarte mult! 


* 


Tobele bătură toată noaptea. 

Manon nu știa ce orori noi aveau să se dezlănțuie 
la răsărit. 

Stând lângă Abraxos în cuibul din turn, priviră 
împreună marea nesfârșită de întuneric. 

Curând, avea să se termine totul. Speranța 
disperată a lui Aelin Galathynius se stinsese. 

Ar fi reușit să scape cineva, de îndată ce zidurile 
orașului ar fi fost sparte? Și unde s-ar fi dus? L-ar mai fi 
oprit cineva pe Erawan, după ce umbra lui ar fi preluat 
controlul? 

Dorian - el ar fi putut să o facă. Dacă luase cheile. 
Dacă supraviețuise. 

Era posibil să fie mort. Să mărșăluiască acum spre 
ei, cu un colier negru la gât. 

Manon își sprijini capul de coastele calde și aspre 
ale lui Abraxos. 

N-avea să-și ducă poporul acasă, în Pustiuri. 

A doua zi - în oasele ei bătrâne și viclene, știa că 
orașul urma să cadă a doua zi. In afară de săbii și 
sfidare, nu mai aveau alte arme și, astfel, ar fi rezistat 
prea puţin împotriva armatei nesfârșite care îi aștepta. 

Abraxos își mișcă aripa ca să o protejeze de vânt. 

— Aș fi vrut să le văd, spuse încet Manon. 
Pustiurile. Doar o dată. Abraxos forăi, înghiontind-o 
ușor cu capul. Ea îl mângâie pe bot. Și, în ciuda 
întunericului care se pogorâse peste câmpul de luptă, 
reuși să-și imagineze dealurile verzi care se întindeau 
spre o mare agitată și gri. Un oraș strălucitor pe țărm, 
vrăjitoarele zburând pe mături sau balauri în văzduh. 
Auzi răsetul micilor vrăjitoare pe străzi, muzica demult 
uitată a poporului lor plutind în vânt. Un spaţiu deschis, 
luxuriant și verde pentru totdeauna. 

Sângele șiroia pe câmpul de luptă. 

Curgea atât de mult sânge și atât de multe săgeți 
zburau, încât atunci când își găseau ţinta în coastele și 
aripile Lysandrei, abia le simţea. 

Morathul își folosise cu chibzuinţă arsenalul. Până 
astăzi. 

La răsărit, dezlănțuise un val de săgeți care, 
ajungând în văzduh, se transformase într-o mănușă 
mortală. Ea nu voia să știe câte vrăjitoare Crochan 
muriseră, în ciuda eforturilor vrăjitoarelor rebele Dinţi- 
de-fier de a le proteja cu trupurile balaurilor lor. 

Dar cele mai multe reușiseră să se înalțe în văzduh 
și direct în atacul violent al legiunii Dinţi-de-fier. 

Dedesubt, războinicii Morathului roiau cu o grabă 
nemaivăzută - o mare neagră care se izbea în zidurile 

orașului, trecând pe deasupra din când în când. 

Scările de asediu erau ridicate mai repede decât 
puteau fi doborâte, iar acum, în razele soarelui ce abia 
răsărea, turnurile de asediu înaintau încet. 

Lysandra se năpusti asupra unei vrăjitoare Dinti- 
de-fier - Cioc-Negru, după fâșia de piele neagră de pe 
fruntea ei - și o smulse din șa înainte să sfâșie gâtul 
balaurului pe care-l călărea. 

Una. Doar una din mulţimea ce întuneca văzduhul. 

Ea plonjă, alegându-și altă ţintă. 

Apoi o alta. Și încă una. Efortul n-avea să fie 
suficient. 

Și dacă în ultimele săptămâni legiunea Dinţi-de-fier 
se mulţumise doar să îi atace, azi forţau limitele. Îi 
împingeau pas cu pas spre Orynth. 

lar Lysandra sau orice vrăjitoare Crochan sau 
rebelă Dinţi-de-fier nu putea face nimic pentru a 
împiedica asta. 

Așadar, vrăjitoarele mureau. 

lar sub ele, mureau și soldaţii din atât de multe 
regate. 

Ultima înfruntare... ultimele câteva ore din alianţa 
lor disperată. 


Manon respira sacadat, iar mâna în care ţinea 
sabia o durea. 

Se adunaseră împotriva legiunii Dinţi-de-fier de 
nenumărate ori și tot de atâtea ori fuseseră respinși, 
împinși către Orynth. Spre ziduri. 

Vrăjitoarelor Crochan se  poticneau. Chiar și 
rebelele Dinţi-de-fier începuseră să zboare neglijent. 

Cum de se ajunsese la asta, în ciuda faptului că 

luptaseră necontenit? Cele Treisprezece își dăduseră 
viaţa; pieptul îi era pustiit, vuietul luptei fiind încă unul 
distant în liniștea din mintea ei. Și totuși, se ajunsese la 
asta. 

În cazul în care continuau în același ritm, urmau să 
fie cotropite înainte de lăsarea nopţii. Dacă nu își 
regândeau planul de atac, nu mai rămâneau cu nimic 
până la răsărit. Spiritul ei, așa sfâșiat cum era, 
considera că așa ceva era inacceptabil. Să se înfurie în 
pragul morții ce-i aștepta. 

Trebuiau să se retragă spre zidurile orașului. Să se 
regrupeze și să folosească Orynthul și munţii din 
spatele lui în avantajul lor. Cu cât mai mult zăboveau 
în spaţiul deschis, cu atât mai mortal avea să devină 
totul. 

Manon scoase cornul de la centură și suflă de două 
ori. 

Vrăjitoarele Crochan și Dinţi-de-fier se întoarseră 
spre ea, cu ochii mari de groază. Manon suflă din nou 
în corn. 

„Retragerea!” răsuna cornul. „Retragerea spre 
oraș!” 


Poarta vestică a orașului se cutremură. 

Acolo unde vechile cioplituri împodobiseră cândva 
plăcile înalte de fier, rămăseseră doar adânciturile 
stropite de sânge. 

O bubuitură asurzitoare răsună prin oraș și munţi, 
iar Aedion, gâfâind în timp ce se lupta pe meterezele 
de deasupra porţilor, îndrăzni să își mute privirea de la 
ultimul adversar. Îndrăzni să studieze urma ultimei 
lovituri a berbecului. 

956 


Soldaţii umpleau coridorul spre poartă, mai mulţi 
flancând străzile de dincolo de acesta. Cât de mulţi 
puteau să nu fie prezenţi pe ziduri. 

Curând, poarta vestică avea să cedeze. După mii 
de ani, s-ar fi deschis în sfârșit. 

Sabia din Orynth îi aluneca din mâna însângerată, 
scutul lui vechi fiind plin de sânge. 

Oamenii deja fugeau spre castel - cei curajoși care 
Zzăboviseră în oraș în tot acest timp, sperând să 
supravieţuiască. Acum fugeau cu odraslele în braţe, 
spre castel - ultimul bastion împotriva hoardelor 
Morathului pentru cine știe câtă vreme. 

Probabil câteva ore. 

Manon dăduse ordinul de retragere, iar vrăjitoarele 
Crochan și Dinţi-de-fier aterizară pe zidul de lângă 
poarta încă stabilă din sud, unele alăturându-se luptei, 
altele ţinând piept legiunii inamice aeriene venite în 
urma lor. 

Poarta vestică se cutremură din nou, legănându-se 
către interior, lemnul, metalul și lanţurile care o 
întăreau cedând. 

Aedion simţi inamicul care se grăbea în stânga lui 
expusă și își ridică scutul nespus de greu, însă un 
balaur fără călăreț interceptă soldatul, rupând bărbatul 
în două înainte să îi arunce rămășițele de pe metereze. 

Cu un licăr de lumină, Lysandra ajunse acolo, luând 
hainele, sabia și scutul unui Asasin Tăcut doborât. 

— Spune-mi încotro să le ordon lui Manon și 
celorlalți postați în oraș să se îndrepte, rosti ea gâfâind 
puternic. 

Din rana de pe braţ, sângele îi curgea peste tot, 
dar nu părea să observe. 

Aedion încercă să-și capete calmul care îl 
îndrumase în alte lupte aproape pierdute. Însă aceasta 

nu era o luptă aproape pierdută. 

Avea să fie o înfrângere, clară și brutală. Un măcel. 

— Aedion! se auzi numele lui ca o rugăminte 
frenetică pe buzele Lysandrei. 

Un soldat valg se năpusti asupra lor, iar Aedion îl 
spintecă pe bărbat de la buric la nas cu o lovitură a 
sabiei din Orynth. Lysandra abia clipi când sângele 
negru o împroșcă. 

Poarta vestică se clătină, fierul scârțâind când 
începu să se deschidă. 

El trebuia să plece, să coboare acolo ca să conducă 
lupta de la poartă, unde avea să fie ultima lui 
înfruntare și unde urma să-și găsească sfârșitul, 
apărând locul pe care îl iubise cel mai mult. Măcar atât 
putea face, având în vedere toţi războinicii care 
căzuseră din cauza lui și a alegerilor sale. Să moară 
pentru Terrasen. 

O moarte demnă de un cântec. Un sfârșit demn de 
a fi povestit în jurul focului, dacă în noua lume a 
întunericului, a lui Erawan, s-ar fi permis aprinderea 
focurilor. 

Legiunea Dinţi-de-fier a Morathului dădu buzna în 
suratele rebele; vrăjitoarele Crochan, extenuate, 
stăteau pe pietre şi beau apă, verificându-și rănile. Îşi 
acordau un răgaz înaintea ultimei lupte. 

De-a lungul zidului, soldații valgi copleșeau 
meterezele. 

Așadar, Aedion se aplecă și o sărută pe Lysandra; o 
sărută o ultimă dată pe femeia care ar fi trebuit să-i fie 
soție și parteneră. 

— Te iubesc! 

Tristețea îi umbri chipul frumos. 

— Și eu te iubesc! Ea gesticulă spre poarta vestică, 
spre soldaţii care așteptau să se deschidă. Până la 

958 


final? 

Aedion își ridică scutul și învârti sabia din Orynth în 
mâini, scăpând de rigiditatea care îi cuprinsese 
degetele. Ă 

— Am să te regăsesc! îi promise el. In orice viaţă 
ne-ar aștepta după asta. 

Lysandra dădu din cap. 

— În toate viețile! 

Impreună, se întoarseră spre scările care duceau 
către porţi și îmbrăţișarea morţii care îi aștepta. 

Sunetul unui corn spintecă aerul, lupta și lumea. 

Aedion înțepeni. 

Se întoarse în direcţia sunetului, spre sud. Se 
auzea de dincolo de rândurile înghesuite ale 
Morathului, de dincolo de marea de întuneric, dinspre 
poalele dealurilor care mărgineau câmpia întinsă din 
Theralis. 

Cornul răsună din nou, sfidător. 

— Nu este cornul Morathului, șopti Lysandra. 

Și apoi își făcură apariţia. La poalele dealurilor. Un 
rând de războinici în armuri aurii, infanteriști și 
cavalerie. Tot mai mulţi, un șir lung traversând coama 
ultimului deal. 

Umplând cerul și întinzându-se către orizont, 
păsările măreţe în armuri își purtau călăreţii. Erau 
păsări ruk. 

Și înaintea tuturor, cu sabia ridicată în aer când 
cornul răsună o ultimă dată, rubinul din mânerul sabiei 
mocnind ca un mic soare... 

Inaintea tuturor, călare pe Lordul Nordului, era 
Aelin. 

Lordul Nordului și Neamul Mititelelor îi conduseseră 
pe potecile vechi și uitate din Oakwald și prin munții 
Perranth. Repede și cu hotărâre, grăbindu-se să scape 
de osândă, înaintaseră pe ultima parte a drumului spre 
nord. 

Nu prea se opriseră ca să se odihnească, lăsând în 
urmă proviziile inutile. 

Cercetașii ruk nu îndrăzniseră să zboare înainte de 
frică să nu fie descoperiţi de Morath. De frică să strice 
surpriza. 

Șase zile mărșăluise armata impresionantă din 
spatele său. 

Terenul accidentat se  nivelase. Micile râuri 
îngheţaseră ca ei să treacă, arborii stăvilind ninsoarea. 

Călătoriseră toată noaptea, iar când se crăpase de 
ziuă, Lordul Nordului îngenunchease lângă Aelin și se 
oferise să o poarte călare. 

Nu exista o șa pentru el; nu era necesară și 
nimănui nu i s-ar fi permis vreodată să-i facă una. Aelin 
știa că niciun călăreț n-ar fi căzut de pe spatele lui, 
dacă l-ar fi lăsat să-l încalece. 

Unii îngenuncheaseră când ea trecuse pe lângă ei. 
Chiar și Dorian și Chaol își plecaseră capetele. 

Rowan, călare pe un cal Darghan cu privire aprigă, 
dăduse pur și simplu din cap ca și când s-ar fi așteptat 
dintotdeauna ca ea să ajungă acolo, în fruntea armatei 
care, în ultimele ore, venise la galop către marginea 
Orynthului. 

Își pusese coroana de luptă, îmbrăcase armura 
luată din Anielle și se echipase cu armele care le 
prisoseau lui Fenrys și Lorcan. 

Yrene, Elide și vindecătoarele trebuiau să rămână 
în urmă, până ce păsările ruk puteau să le ducă în 
Orynth. Dorian și Chaol aveau să-i conducă pe 

sălbaticii Colţilor în flancul drept, nobilii khaganatului 
fiind în stânga, iar Sartaq și Nesryn în văzduh, cu 
păsările ruk, urmând ca Aelin și Rowan, însoțiți de 
Fenrys, Lorcan și Gavriel, să ocupe centrul. 

Armata se întinsese odată cu apropierea de poalele 
dealului din afara Orynthului, dealurile care urmau să-i 
ducă spre marginea câmpiei Theralis și să le ofere 
prima priveliște a orașului de dincolo de aceasta. 

Cu inima bătându-i cu putere și Lordul Nordului 
mergând fără să șovăie, Aelin urcase pe ultimul deal, 
cel mai înalt și mai abrupt, și se uită la Orynth pentru 
prima dată în ultimii zece ani. 

O liniște îngrozitoare pulsă prin ea. 

Acolo, între un râu, o câmpie și munţi, unde 
strălucise cândva un oraș alb și minunat... 

Domneau fumul, haosul și groaza. Florine, cândva 
de culoarea turcoazului, curgea negru. 

Vuietul ce răsuna din rândurile numeroase de 
soldați bubuia în zidurile lui, în văzduh... 

Ea nu își dăduse seama cât de mare avea să fie 
armata  Morathului. Cât de mic și preţios părea 
Orynthul în faţa ei. 

— Aproape că au reușit să intre pe poarta vestică, 
șopti Fenrys care, cu vederea lui de Fae, observa 
detaliile. 

Armata khaganului se împrăștie în jurul lor, pe 
deal, precum coama unui val ce urma să se spargă în 
curând. Totuși, până și soldaţii Darghan ezitară văzând 
armata dintre ei și oraș, caii bătând pasul pe loc. 

Studiindu-și inamicul, Rowan se arătă serios și 
totuși neînfricat. Erau mulţi soldaţi, legiunea Dinţi-de- 
fier zburând deasupra lor. 

— Vrăjitoarele Crochan luptă la zidurile orașului, 
observă Gavriel. Într-adevăr, ea abia zărea mantiile 

961 


roșii. 

Manon Cioc-Negru nu își încălcase jurământul. 

Și nici ea nu intenţiona să o facă. 

Aelin se uită la mâna ascunsă sub mănușă, acolo 
unde ar fi trebuit să aibă o cicatrice. 

„iti promit că, indiferent cât de departe aș pleca, 
indiferent de preţ, am să vin când ai să-mi ceri 
ajutorul”. 

N-ar fi avut timp de discursuri sau să-i adune pe 
soldați în spatele ei. 

Ei erau pregătiţi, ca și ea. 

— Suflă! îi ordonă Aelin lui Lorcan, care duse cornul 
la gură și suflă. 

Mai departe, vestitorii khaganatului îi răspunseră 
suflând din cornurile lor, până când toate sunetele se 
contopiră într-unul asurzitor ce se grăbea spre Orynth. 

Suflară din nou în cornuri. 

Aelin o scoase pe Goldryn din teaca de pe spate și 
își cântări în mână scutul când ridică sabia spre cer, 
când un fir al magiei ei străpunse rubinul din mâner și 
îl făcu să strălucească. 

Soldaţii Darghan își îndreptară su/de-/e înainte, 
lemnul scârţâind, părul cailor fluturând în vânt. 

Mai departe, prinţesa Hasar și prinţul Kashin își 
îndreptară propriile sulițe spre armata inamică. Dorian 
și Chaol își scoaseră săbiile, cu vârful înainte. 

Rowan își scoase sabia, cu o secure în cealaltă 
mână și chipul ca piatra. De neînfrânt. 

Cornurile se auziră a treia și ultima oară, strigătul 
de adunare traversând câmpia însângerată. 

Lordul Nordului se ridică în două picioare, înălțând 
sabia Goldryn mai mult spre cer, iar Aelin dezlănţui un 
licăr de foc prin rubin - semnalul pe care îl așteptase 
armata din spatele ei. 

Pentru Terrasen. Toţi pentru Terrasen. 

Lordul Nordului reveni la poziţia iniţială, flacăra 
eternă dintre coarne strălucind puternic în clipa în care 
porni atacul. Armata din jurul și din spatele lui îl urmă 
pe deal, apropiindu-se cu fiecare pas, dând năvală spre 
ultimele rânduri ale Morathului. 

Dând năvală spre Orynth. 

Spre casă. 


Intrară în luptă neînfricaţi și furioși. 

Regina de pe cerbul alb nu ezită să se apropie de 
legiunile care așteptau, rotindu-și pur și simplu sabia în 
mână - o dată, de două ori - lipindu-și scutul de trup. 

Nici războinicii nemuritori de lângă ea nu ezitară, 
fixând cu privirea inamicul din faţă. 

Cavaleria khaganatului galopă lângă ea, formând 
prima linie odată cu apropierea de primele rânduri din 
spate ale Morathului. 

Inamicul se întoarse acum spre ei. Sulițele fură 
îndreptate, iar arcașii se grăbiră să își ocupe poziţiile. 

Primul impact avea să fie dureros, aducând 
moartea multora înainte ca măcar să ajungă acolo. 

Dar prima linie trebuia să ajungă. Ei nu puteau 
ceda. 

Din rândurile inamice, răsună un ordin. 

— Arcași! 

Corzile scârțâiră, iar ţintele fură fixate. 

— Trageti! 

Săgeţi uriaşe de fier întunecară soarele, 
îndreptându-se spre cavaleria grăbită. 

Dar păsările ruk, aurii, maronii și negre ca noaptea 
plonjară din aer, zburând una lângă cealaltă. Când 

săgețile se arcuiră spre pământ, păsările ruk le 
interceptară, încasându-le ca să protejeze armata de 
dedesubt. 

Păsările ruk fură doborâte. 

Și până și regina care conducea atacul plânse de 
furie și întristare când păsările și călăreții lor se 
prăbușiră la pământ. Deasupra ei, încasând săgeată 
după săgeată, cu scutul ridicat spre cer, o tânără 
călăreaţă scoase un strigăt de luptă. 

Primele linii nu puteau ceda. 

Vrăjitoarele  Dinţi-de-fier, călare pe balauri, se 
înclinară spre ei, spre păsările ruk care se înălțau spre 
spatele lor expus. 

În oraș, pe zidurile Orynthului, o regină cu părul alb 
strigă: 

— Atacați! Atacați! Atacați! 

Vrăjitoarele epuizate se înălțară spre cer, călare pe 
mături și bestii, ridicându-și săbiile și grăbindu-se spre 
partea din faţă a legiunii aeriene care se întorcea spre 
păsările ruk. Ca să strivească legiunea Dinţi-de-fier 
între ele. 

Pe pământul însângerat, Morathul îndreptă suliţele, 
săbiile și alte arme spre cavaleria care se apropia. 

Însă gestul nu era suficient să le oprească. 

Căci scuturi de vânt, foc și moarte întunecată se 
înălțară și spintecară primele rânduri ale Morathului, 
doborând soldaţii pregătiţi de luptă și expunându-i pe 
cei din spate care încă așteptau să își ridice armele. 

Lăsând Morathul descoperit pentru armata aurie 
când aceasta se izbi în inamic cu forța unui val. 

valgi, strigătele răsunând în jurul lui. În apropiere, 
trecând prin mulţimea de soldați ai Morathului, luptau 
Aelin și Lordul Nordului. Soldaţii năvăleau, dar regina și 
cerbul nu dădeau înapoi. 

Pentru că focul lui Aelin, așa molcom cum era, îi 
împiedica pe cei nevăzuţi să o lovească. 

Cavaleria Darghan împingea Morathul înapoi și, 
deasupra lor, păsările ruk și balaurii se luptau. 

Bestiile, cu pene și solzi, se prăbușeau spre 
pământ. 

Borte tot lupta deasupra reginei, păzind-o de 
vrăjitoarele Dinţi-de-fier care, văzând cerbul alb ca pe 
un stindard în mijlocul mării întunecate, se îndreptau 
spre ea. Lângă Borte, logodnicul ei le păzea flancul, iar 
Falkan Ennar, în trupul unei păsări ruk, păzea celălalt 
flanc. 

Pe calul său neînfricat Darghan, Rowan întinse 
braţul stâng, securea șuierând. Un cap de valg se 
rostogoli, dar Rowan deja sfâșia următorul inamic cu 
sabia. 

În ciuda planului pe care-l făcuseră, probabilitatea 
să iasă învingători era mică. Totuși, dacă ar fi reușit să 
elibereze orașul, să se regrupeze și să-și refacă stocul 
de provizii înainte de sosirea lui Erawan și a lui Maeve, 
ar fi putut să aibă o șansă. 

Căci Erawan și Maeve urmau să vină. Ar fi venit la 
un moment dat, iar Aelin ar fi vrut să îi înfrunte. Rowan 
nu intenţiona s-o lase să o facă de una singură. 

Rowan se uită spre Aelin. Ea înaintase mai mult, 
prima linie împrăștiindu-se, grupurile de soldaţi ai 
Morathului fiind între ei. El trebuia să-i rămână alături. 

O vrăjitoare Crochan zbură prin apropiere, ţâșnind 
pe lângă Rowan ca să se înalțe tot mai sus - direct 
spre burta fără armură a balaurului unei vrăjitoare 

Dinţi-de-fier. 

Cu sabia ridicată, vrăjitoarea se grăbi de-a lungul 
burţii acestuia, iute și brutală. 

Sângele curgea pe unde trecea ea. 

Bestia mormăi, întinzându-și aripile, iar Rowan 
răspândi o rafală de vânt. Balaurul se izbi în soldaţii 
Morathului cu un bubuit care îi clătină armăsarul. 

Când aripile tremurânde înțepeniră și după ce 
Rowan își ajută calul să-și recapete echilibrul și-i dobori 
pe soldaţii care îi atacau, o căută din nou pe Aelin. 

Dar partenera lui nu mai era lângă el. 

Înaintând ca o vedenie aurie și argintie, Aelin 
ajunsese atât de departe încât era aproape invizibilă. 
Gavriel nu se zărea pe nicăieri. 

Totuși, Fenrys se lupta în partea cealaltă a lui 
Rowan, iar Lorcan în stânga lui - un vânt întunecat și 
mortal ce lovea și cu sabia. 

Cândva, fuseseră doar niște sclavi ai unei regine 
care îi dezlănțuise prin lume. Împreună, învinseseră 
armate și decimaseră orașe. 

Atunci, nu îi păsase dacă reușea să părăsească în 
viaţă acele câmpuri de luptă. Nu îi păsase dacă 
regatele cădeau sau supravieţuiau. Primise ordine și le 
executase. 

Dar aici, astăzi... Aelin nu îi dăduse niciun ordin, 
niciunul în afară de primul jurământ pe care trebuiau 
să îl onoreze amândoi: acela de a proteja Terrasenul. 

Așadar, asta aveau să facă. Impreună, fiind din nou 
o forță. 

Aveau să lupte pentru acest regat, pentru noul lor 
regat. Noua lor patrie. 

Văzu asta în ochii lui Fenrys când, cu o mișcare 
fermă, tăie în două un soldat... de la mijloc. Văzu acea 
imagine a unui viitor pe chipul furios al lui Lorcan când 

războinicul își folosi magia și sabia ca să treacă prin 
rândurile inamice. 

Erau o forţă și totuși, mai mult de atât. Fraţi - 
războinicii care luptau lângă el erau fraţii lui. Îi 
rămăseseră alături în toate situaţiile, intenţionând ca și 
pe viitor să facă același lucru. 

Asta îl întărea la fel de mult ca gândul la partenera 
lui, care încă lupta în faţă. Trebuia să ajungă la ea, să 
rămână aproape. Cu toţii trebuiau să o facă. Orynthul 
depindea de ei. 

Nu mai erau sclavi. Nu mai erau furioși și distruși. 

O patrie. Orynthul avea să fie patria lor. Viitorul lor. 
Împreună. 

Soldaţii Morathului cădeau în faţa lor. Unii fugeau 
de-a dreptul când vedeau cine se lupta în apropiere. 

Era probabil motivul pentru care Maeve îi adunase 
de la bun început. Totuși, ea nu reușise să le 
folosească pe deplin potenţialul și adevărata putere, 
alegând lanţurile și durerea ca să îi controleze, 
incapabilă să înțeleagă sau măcar să se gândească la 
faptul că gloria și bogăţiile erau limitate. 

Dar pentru o adevărată patrie și o regină care îi 
considera masculi și nu arme... merita să lupte. Niciun 
inamic nu se putea împotrivi acestui lucru. 

Cu Lorcan și Fenrys luptând lângă el, Rowan 
scrâșni din dinţi și dădu pinteni calului ca să se ducă 
după Aelin, în vârtejul continuu al haosului și morții. 


* 


Aelin venise. 
Scăpase de Maeve și venise. 
Lui Aedion nu îi venea să creadă. Nici măcar când 
văzu armata care lupta împreună cu ea. Nici măcar 

când îi văzu pe Chaol și Dorian conducând flancul 
drept, atacând cu primele rânduri și cu sălbaticii din 
Colţi, magia regelui aruncând fuioare de gheaţă în 
inamic. 

Chaol Westfall nu îi dezamăgise și, cumva, îl 
convinsese pe khagan să trimită ceea ce părea a fi cea 
mai mare parte a armatei lui. 

Dar acea armată se apropia încet de Orynth, încă 
prea departe în câmpia Theralis. 

Morathul nu își opri atacul la cele două porţi ale 
Orynthului. Cea sudică rezista, dar poarta vestică 
începea să cedeze. 

Lysandra se transformase în balaur și zburase într- 
un ultim atac al lui Manon Cioc-Negru și al vrăjitoarelor 
Crochan asupra legiunii Dinţi-de-fier, sperând să o 
strivească între ele și păsările ruk. Femeia metamorfică 
lupta acum acolo, pierdută în toiul încăierării. 

Așadar, Aedion se grăbi spre poarta vestică, 
scoțând un strigăt de luptă când oamenii lui îl lăsară să 
ajungă direct la ușile de fier și la armata inamică abia 
vizibilă printre plăcile separate. În clipa în care poarta 
se deschidea, totul se sfârșea. 

Lui Aedion îi tremurau picioarele de epuizare și 
braţele îi erau încordate, dar rămânea pe loc. Pentru 
cele câteva clipe pe care le mai avea de trăit. 

Aelin venise. Era suficient. 


* 


Magia lui Dorian izbucni din el, doborând soldații 
care atacau. Alături de Chaol și înconjurați de sălbaticii 
din Colţi, făcură o potecă printre soldaţii Morathului, 
săbiile lor lovind și ridicându-se, respirația arzându-le 
gâturile. 

El nu văzuse niciodată o luptă. Ştia că nu își dorea 
să mai vadă vreodată. Haosul, zgomotul, sângele, caii 
care nechezau... 

Dar nu se temea. lar Chaol care călărea lângă el, 
distrugându-i pe soldaţii dintre ei, nu ezita. Scrâșnind 
din dinţi, era o mașină de ucis ce nu se mai oprea. 

Pentru Adarlan - pentru ce i se făcuse și ce ar fi 
putut deveni. 

Cuvintele îi răsunau în urechi cu fiecare respiraţie 
gâfâită. „Pentru Adarlan!” 

Armata Morathului se întindea în faţă, încă între ei 
și zidurile distruse ale Orynthului. 

Dorian nu își permise să se gândească la câţi 
rămăseseră. Se gândi doar la sabia și scutul din 
mâinile lui, Damaris fiind deja scăldată în sânge și în 
magia pe care o folosea ca să îi însoţească loviturile. 
Nu voia să se transforme - nu încă. Nu înainte ca 
armele și magia să înceapă să cedeze. Nu mai luptase 
într-un alt trup, dar ar fi încercat. Ca balaur sau pasăre 
ruk, ar fi încercat. 

Undeva deasupra lui zbura Manon Cioc-Negru. El 
nu îndrăzni să își ridice privirea suficient cât să caute 
licărul unui păr alb-argintiu sau strălucirea aripilor 
întărite cu mătase de păianjen. 

Nu o vedea pe niciuna dintre Cele Treisprezece și 
nici nu le recunoștea pe vrăjitoarele Crochan din înaltul 
cerului. 

Așadar, Dorian continuă să lupte, alături de fratele 
lui de suflet și de arme. 

Intenţiona să-i numere pe toţi la sfârșitul zilei. 
Dacă supravieţuiau. Dacă ajungeau la zidurile orașului. 

Doar atunci avea să numere morții. 


* 

Existau doar orașul asediat al lui Aelin, armata din 
fața lui și sabia antică din mâna ei. 

Turnurile de asediu se apropiau de ziduri, trei 
astfel de turnuri adunându-se în preajma porţii sudice, 
toate pline cu soldați. 

Se afla încă prea departe pentru magia ei. 

Magie fără de care începea să rămână, dispărându- 
i repede din vene. 

Nu mai avea un puț nesfârșit de putere. Ea trebuia 
să o păstreze, să o folosească în avantajul ei, împreună 
cu instruirea primită în ultimii zece ani. Era asasină cu 
mult timp înainte de a-și fi stăpânit puterea. 

Nu îi era greu să revină la ceea ce fusese cândva. 
Să îi permită lui Goldryn să verse sânge, să atace mai 
mulți soldaţi și să îi lase însângeraţi în urmă. 

Sub ea, Lordul Nordului era o furtună, blana albă 
fiindu-i pătată de sânge roșu și negru. 

Flacăra nemuritoare dintre coarnele lui nici măcar 
nu pâlpâia. 

Din cer ploua cu sânge, vrăjitoare, balauri și păsări 
ruk luptând și murind deopotrivă. 

Borte încă o apăra, atacând orice vrăjitoare Dinţi- 
de-fier care se năpustea asupra ei din zbor. 

Minutele se transformau în ore... sau poate era 
invers. Trecând de amiază, soarele începea să apună, 
umbrele devenind mai lungi. 

Rowan și ceilalţi se împrăștiaseră pe câmp, dar, din 
când în când, o rafală de vânt rece îi spunea că 
partenerul ei încă lupta și își făcea loc ucigând, 
încercând să ajungă din nou lângă ea. 

Încet, Orynthul începu să se ivească mai aproape. 
Lent, zidurile însemnate drept reper îndepărtat se 
transformară într-o prezenţă impunătoare. 

Turnurile de asediu ajunseră la ziduri, iar soldații 
luară cu asalt meterezele. 

Totuși, porțile mai rezistau. 

Aelin își ridică privirea ca să le ordone lui Borte și 
Yeran să doboare turnurile de asediu. 

Chiar la timp ca să îi vadă pe cei șase balauri Dinţi- 
de-fier izbindu-se în păsările ruk, împrăștiindu-i pe 
Borte, Falkan și Yeran, păsările și balaurii ţipând când 
loviră pământul și se rostogoliră, făcând astfel loc unui 
balaur imens să plonjeze spre Aelin. 

Tânăra regină aruncă un zid de foc spre cer când 
balaurul își întinse ghearele spre ea și Lordul Nordului. 

Balaurul se înclină, ridicându-se și plonjând din 
nou. 

Lordul Nordului se ridică în două picioare, 
rămânând pe loc în timp ce balaurul se îndreptă către 
ei, dar Aelin sări de pe spatele lui, nereușind să 
rostească „Pleacă!” din cauza gâtului rănit de la atâta 
tipat. 

Lordul Nordului pur și simplu își plecă privirea când 
balaurul se năpusti asupra lor. 

Ea nu avea suficientă magie - nu încât să 
transforme creatura în cenușă. 

Așadar, Aelin își proiectă magia în jurul cerbului și 
ieși din sfera de foc ţinând scutul ridicat și sabia 
înclinată. 

Se pregăti pentru impact, studiind fiecare detaliu al 
armurii balaurului: unde era cel mai slab punct, unde 
putea lovi dacă reușea să se ferească de mușcătura 
lui. 

Duhoarea de hoit din respiraţia lui se simţi ca o 
rafală fierbinte când își deschise larg botul. 

Capul acestuia se rostogoli la pământ. 

Nu se rostogoli, cât se izbi de o coadă mare și 

țepoasă - era a balaurului cu ochi de smarald care 
atacase. 

Aelin se ghemui când balaurul fără călăreț se roti 
spre vrăjitoarea Dinţi-de-fier care se holba, încă pe 
spatele balaurului decapitat. 

Cu o lovitură rapidă a cozii, balaurul cu ochi verzi o 
împunse pe vrăjitoare cu ţepii și îi azvârli trupul pe 
câmp. 

Apoi se zări un licăr... o strălucire. Acum se grăbea 
spre ea un leopard-fantomă, iar Aelin spre acesta. 

Își aruncă braţele în jurul leopardului când acesta 
se ridică, trupul masiv aproape doborând-o la pământ. 

— Bine că ne-am întâlnit, prieteno! fu tot ce reuși 
să spună Aelin când o îmbrăţișă pe Lysandra. 

Un corn răsună din oraș... un strigăt frenetic după 
ajutor. 

Aelin și Lysandra se întoarseră spre Orynth și cele 
trei turnuri de asediu lipite de zidurile de lângă poarta 
sudică. 

Ochii de smarald îi întâlniră pe cei turcoaz cu auriu. 
Lysandra dădu din coadă. 

Aelin zâmbi. 

— O facem? 


Trebuia să ajungă din nou lângă ea. 

Separaţi fiind de un câmp de luptă, Rowan își făcu 
loc spre Aelin ucigând, Fenrys și Lorcan rămânând 
aproape. 

Durerea devenise un vuiet slab în urechile lui. 
Pierduse de mult șirul rănilor căpătate. Işi aducea 
aminte de ele doar din cauza vârfului de fier al unei 
săgeți primite în umăr, rămas acolo când îi fusese 

scoasă. 

Fusese o greșeală prostească, din grabă. Vârful de 
fier era suficient ca să îl împiedice să se transforme, să 
zboare spre ea. Nu îndrăznise să se oprească destul de 
mult timp ca să îl scoată... având în apropiere 
mulțimea de inamici. Așadar, continua să lupte alături 
de tovarășii lui. Caii lor atacau neînfricaţi sub ei, 
câștigând teren, dar nu o vedea pe Aelin. 

Doar pe Lordul Nordului care traversa câmpul de 
luptă, îndreptându-se spre Oakwald, ca și când ar fi 
fost eliberat. 

Fenrys, cu faţa stropită de sânge negru, strigă: 

— Unde este? 

Rowan scrută câmpul, inima bătându-i cu putere. 
Dar legătura din pieptul lui strălucea intens. 

Lorcan doar îi arătă zidurile orașului de lângă 
poarta sudică, leopardul-fantomă care dobora grupuri 
de soldaţi ai Morathului, însoţit de rafale de foc și de 
un războinic în armură aurie și cele trei turnuri de 
asediu care aduceau haosul pe ziduri. 

Rowan putea urmări totul. 

Le vedea pe Aelin și Lysandra urcând pe rampa 
dinăuntru, tăind și sfâșiind soldaţii dintre ele, nivel 
după nivel. Unde una rata un soldat, cealaltă îl dobora. 
Unde lovea una, cealaltă apăra, croindu-și drum spre 
catapulta mică din vârf. 

Soldaţii ţipară, unii sărind din turn când Lysandra îi 
sfâșie, iar Aelin se avântă spre treptele care flancau 
baza cu roţi a catapultei și începu să împingă. 

Intorcând-o. Cu spatele la Orynth și la castel. Exact 
cum îi spusese Aelin că procedase Sam Cortland în 
Golful Craniului, mecanismul catapultei permițându-i 
să îi rotească baza. Văzând-o cum împingea catapulta 
în poziţie, tocmai spre turnul de asediu din stânga, 

Rowan se întrebă dacă tânăra asasină zâmbea. 

In al doilea turn, o siluetă cu păr roșcat se luptase 
ca să ajungă la nivelul superior, rotind acum catapulta 
spre cel de-al treilea și ultim turn. 

Era Ansel din Briarcliff. 

Sabia lui Ansel licări și catapulta fu pusă în 
funcțiune, aruncând bolovanul pe care îl ţinea, chiar în 
clipa în care Aelin o cobori pe Goldryn spre catapulta 
din faţa ei. 

Cei doi bolovani se înălţară și se izbiră în turnul de 
asediu de lângă ele. 

Fierul scârțâi, lemnul se sfărâmă, iar cele două 
turnuri începură să se răstoarne. Nici măcar Rowan nu 
reuși să vadă unde plecase Ansel din Briarcliff ca să 
scape de dezastru. 

Aelin rămase în vârful primului turn de asediu și 
sări pe braţul acum întins al catapultei, ieșind în afară, 
deasupra câmpului de luptă de dedesubt. li strigă ceva 
Lysandrei, care se transformă din nou, un balaur 
ridicându-se din  săritura unui  leopard-fantomă, 
apucând braţul întins al catapultei cu ghearele unui 
picior în timp ce o ridică pe Aelin. 

Cu o bătaie puternică a aripilor, Lysandra smulse 
catapulta din niturile de deasupra turnului. ȘI, 
răsucind-o, o aruncă în ultimul turn de asediu, 
doborându-l la pământ - direct peste o hoardă de 
soldaţi ai Morathului care încerca să intre pe poarta 
sudică. 

Cu ochii mari, cei trei războinici Fae clipiră. 

— Acolo este Aelin, fu tot ce spuse Fenrys. 


* 


Salkhi rămăsese în aer. La fel și Sartaq, alături de 

Kadara. 

Asta era tot ce știa Nesryn; era singurul lucru de 
care îi păsa când atacă balaur după balaur. 

Lupta era mult mai rea decât anticipase. Deși 
păsările ruk erau rapide și neînfricate, balaurii aveau 
avantajul staturii impresionante și al ţepilor otrăviţi din 
cozile lor, iar călăreții fără suflet nu se temeau să își 
spulbere balaurii dacă asta însemna să doboare o 
pasăre ruk odată cu ei. 

Deja se apropia. Armata khaganatului se apropiase 
tot mai mult de Orynthul asediat, incendiat și distrus. 
Dacă ar fi reușit să își păstreze în continuare avantajul, 
ar fi putut să îi izbească pe inamici de ziduri, așa cum 
procedaseră cu legiunea Morathului în Anielle. 

Totuși, fură nevoiţi să acţioneze rapid. Inamicul se 
năpusti spre ambele porţi ale orașului, hotărât să 
pătrundă înăuntru. Poarta sudică rezistă, turnurile de 
asediu care atacaseră în urmă cu câteva clipe fiind 
acum distruse. 

Dar poarta vestică nu avea să rămână închisă mult 
timp. 

Când Salkhi se ridică din încăierare ca să își tragă 
sufletul, Nesryn îndrăzni să arunce o privire și să 
estimeze câţi rukhini mai zburau. In ciuda vrăjitoarelor 
Crochan și a rebelelor Dinţi-de-fier, ei erau copleșiți 
numeric, dar rukhinii erau odihniţi. Pregătiţi și 
nerăbdători să lupte. 

Însă nu numărul rukhinilor rămași îi tăie respiraţia, 
ci ceea ce se întâmpla în spatele lor. 

Nesryn plonjă spre Sartaq, Kadara sfâșiind gâtul 
unui balaur în zbor. 

Prinţul gâfâia, stropit cu sânge albastru și negru, 
când Nesryn zbură lângă el. 

— Transmite mesajul! strigă ea acoperind 

vacarmul şi șuieratul vântului. Îndreaptă-te spre 
zidurile orașului! Spre poarta sudică! 

Sartaq miji ochii sub coif, iar Nesryn îi arătă în 
spatele lor cea de-a doua armată întunecată care se 
furișa direct din Perranth, unde fără îndoială se 
ascunsese. 

Restul armatei Morathului. Împreună cu 
vrăjitoarele Dinţi-de-fier și balaurii lor. 

Lupta fusese o capcană ca să îi atragă aici și să își 
risipească forțele învingând armata asta, în timp ce 
restul se furișa pe la spate și îi prindea la zidurile 
Orynthului. 


Poarta vestică fu doborâtă în cele din urmă. 

Aedion era pregătit când berbecul o împunse cu 
putere, fierul scârțâind când cedă. Apoi, soldaţii 
Morathului se împrăștiară peste tot. 

Scut lângă scut, Aedion își aranjase oamenii într-o 
grupare ca să îi întâmpine. 

Tot nu era suficient. Legiunea Bane nu putea face 
nimic pentru a opri valul care se grăbea dinspre 
câmpul de luptă, împingându-i tot mai mult înapoi pe 
culoar. Și nici măcar Ren, care-i conducea pe oamenii 
de pe ziduri, nu putea opri valul care venea peste ei. 

Trebuiau să închidă din nou poarta. Erau nevoiţi să 
găsească o cale să o închidă. 

Aedion abia putea să respire și să se ţină pe 
picioare. 

Un corn de avertisment răsună. Morathul trimisese 
o a doua armată, întunericul învăluind-o pe a lor. 

Erau mulţi prinți valgi. Morathul așteptase. 

Ren strigă la el, acoperind vuietul luptei: 

— Au eliberat poarta sudică! Aduc în spatele 
zidurilor cât mai mulți soldaţi de-ai noștri! 

Ca să se regrupeze și să se adune înainte să 
întâlnească a doua armată. Dar, cu poarta vestică încă 
deschisă și Morathul care năvălea înăuntru, nu aveau 
nicio șansă. 

El trebuia să închidă poarta. Aedion și legiunea 
Bane se luptau cu săbiile, împungând și tăind, ca un 
val în care să se izbească Morathul, însă efortul nu era 
suficient. 

Un balaur se prăbuși prin poartă, rostogolindu-se 
pe pământ spre ei. Aedion se pregăti de impact. 

Totuși, bestia doborâtă se opri, strivind soldaţii sub 
ea, chiar în boltă, blocând calea și creând o baricadă în 
faţa porţii vestice. 

Intenţionat, își dădu seama Aedion când un 
războinic blond sări din șaua balaurului care încă ţinea 
în gheare o vrăjitoare Dinţi-de-fier moartă, din al cărei 
gât curgea sânge albastru pe coastele aspre. 

Războinicul alergă spre ei cu o sabie într-o mână, 
cu cealaltă scoțând un pumnal. Alergă spre Aedion, 
ochii lui negri scrutându-l din cap până în picioare. 

Era tatăl lui. 


Capitolul 108 


Soldaţii Morathului se căţărară și se târâră peste 
balaurul doborât care le bloca drumul, îngrămădindu- 
se sub boltă și în culoar. 

Un scut auriu îi ţinu la distanţă, însă nu pentru mult 
timp. 

Totuși, răgazul oferit de Gavriel le permise celor 
din legiunea Bane să bea apa rămasă în ploștile lor și 
să adune armele căzute. Aedion gâfâi, rezemându-și 

un braţ de culoarul porţii. În spatele scutului lui 
Gavriel, inamicul se agită furios. 

— Ești rănit? îl întrebă tatăl lui. Erau primele 
cuvinte pe care i le adresa. 

Aedion reuși să își ridice capul. 

— Ai găsit-o pe Aelin, fu tot ce spuse el. 

Chipul lui Gavriel se îmblânzi. 

— Da. lar ea a încuiat poarta Wyrd. 

Aedion închise ochii. Măcar reușise să o închidă. 

— Erawan? 

— Nu. 

Nu avea nevoie să știe în detaliu de ce ticălosul nu 
era mort, ce mersese prost. 

Aedion se desprinse de zid, clătinându-se, iar tatăl 
său îl ajută să-și recapete echilibrul apucându-l de cot. 

— Trebuie să te odihnești. 

Aedion își smuci braţul din mâna lui Gavriel. 

— Spune-le asta soldaţilor care au murit! 

— Ai să mori și tu, îi spuse tatăl său, mai tăios ca 
niciodată, dacă nu te așezi un minut! 

Aedion și Gavriel se fixară din priviri. 

N-avea ce să-i mai spună, cum să-l contrazică pe 
Leu. 

Aedion doar scutură din cap. 

Scutul auriu al lui Gavriel se clătină sub atacul 
violent al valgilor care încă se agitau dincolo de el. 

— Trebuie să închidem din nou poarta, spuse 
Aedion, arătând spre cele două uși deschise, dar 
intacte, lipite de ziduri. Accesul către acestea era 
blocat de soldaţii Morathului care tot încercau să 
treacă de scutul lui Gavriel. Sau o să copleșească 
orașul înainte ca armata noastră să apuce să se 
regrupeze. 

Pentru că poarta vestică încă era larg deschisă, nu 

978 


ar fi contat dacă s-ar fi adăpostit în spatele zidurilor. 

Tatăl său îi urmări privirea. Se uită la soldaţii care 
încercau să treacă de apărarea lui, numărul uriaș fiind 
redus de balaurul pe care îl doborâse cu grijă în faţa 
lor. 

— Atunci asta o să facem, spuse Gavriel și zâmbi 
macabru. Impreună. 

Ultimul cuvânt era mai mult o întrebare subtilă și 
tristă. Impreună. Ca tată și fiu. Ca doi războinici ce 
erau. 

Gavriel, tatăl său, venise. 

Și uitându-se în acei ochi negri, Aedion își dădu 
seama că tatăl său nu o făcuse pentru Aelin sau pentru 
Terrasen. 

— impreună, spuse răgușit Aedion. 

Nu doar în calea acestui obstacol și a luptei care se 
dădea, ci în orice ar fi urmat după aceea, dacă ar fi 
supravieţuit. Împreună. 

Aedion ar fi putut jura că ceva asemănător bucuriei 
și mândriei umplu ochii lui Gavriel. Bucurie, mândrie și 
tristeţe, apăsătoare și vechi. 

Aedion se întoarse la cei din legiunea Bane, 
făcându-le semn soldaţilor de lângă el să se dea la o 
parte pentru ca Gavriel să se alăture formaţiei. Mai 
trebuiau să împingă puternic o dată și să închidă 
poarta. Armata lor trebuia să intre pe poarta sudică și 
să găsească o cale să îi adune pe toţi înainte ca noua 
armată să ajungă la oraș. Dar cea vestică trebuia 
eliberată și încuiată. Permanent. 

Impreună, ca tată și fiu, aveau să facă faţă 
situaţiei. 

Dar când tatăl lui nu veni lângă el, Aedion se 
întoarse. 

Gavriel mersese direct spre poartă și spre linia 

aurie a scutului său, care acum împingea tot mai mult 
înapoi, urnind zidul de soldaţi inamici odată cu el, 
încovoindu-se în fiecare clipă. Prin culoar. Prin boltă. 

Nu. 

Gavriel îi zâmbi. 

— Inchide poarta, Aedion! fu tot ce-i spuse tatăl 
său. 

lar apoi Gavriel păși dincolo de porţi, scutul auriu 
subțiindu-se. 

„Nu!” 

Cuvântul luă forma unui strigăt în gâtul lui Aedion. 

Dar soldaţii Bane se grăbeau spre ușile porții, 
închizându-le. 

Aedion deschise gura ca să le strige să se 
oprească. Să se oprească... Să se oprească... 

Gavriel își ridică sabia și pumnalul strălucind auriu 
în lumina tot mai slabă a zilei. Poarta se închise în 
spatele lui, lăsându-l afară. 

Aedion nu se putea mișca. 

Niciodată nu se oprise, fiind mereu în mișcare, și 
totuși, nu fu în stare să-i ajute pe soldaţii care acum 
îngrămădeau lemne, lanţuri și metale în faţa porții 
vestice. 

Gavriel ar fi putut să rămână și să împingă scutul 
suficient de mult timp încât să închidă porţile. Ar fi 
putut să rămână aici... 

Aedion alergă atunci. 

Prea încet. Pașii îi erau prea lenți, trupul imens și 
greoi împiedicându-l când își făcu loc printre oamenii 
lui, când se îndreptă spre scările care urcau pe ziduri. 

Lumina aurie licări pe câmpul de luptă. 

Apoi se stinse. 

Aedion alergă mai repede, un suspin arzându-i 
gâtul, sărind și cărățându-se pe soldaţii căzuţi, muritori 

Și valgi. 

Ajunse pe ziduri și alergă spre marginea lor. 

„Nu!” 

Cuvântul îi însoțea bătăile inimii. 

Aedion îi ucise pe valgii care-i stăteau în cale și pe 
oricine trecea peste scara de asediu. 

Scara. Putea să coboare luptând, ca să ajungă pe 
câmpul de luptă, la tatăl său... 

Aedion lovi atât de puternic cu sabia în soldatul 
valg din faţa lui încât bărbatului îi sări capul de pe 
umeri. 

Apoi ajunse la zid și se uită la spaţiul de lângă 
poartă. 

Berbecul era ţăndări. 

Valgii erau grămadă unii peste ceilalţi pe câteva 
rânduri în jurul lui. În faţa porţii. Pe lângă balaur. 

Erau atât de mulţi încât accesul spre poarta vestică 
era oprit; atât de mulţi încât poarta era consolidată, ca 
o rană deschisă a cărei hemoragie fusese oprită. 

Cât timp rămăsese el acolo, incapabil să se miște, 
incapabil să facă nimic, în timp ce tatăl său făcuse 
asta? 

Prima dată îi văzu părul blond. 

În faţa muntelui de valgi pe care îl înălţase - a 
porţii pe care o închisese pentru ei, a orașului pe care îl 
protejase. 

O liniște îngrozitoare și rapidă cuprinse trupul lui 
Aedion. 

Nu mai auzi strigătele luptei și nu mai văzu cine se 
războia în jurul și deasupra sa. 

Nu mai văzu decât războinicul căzut care se uita în 
gol spre cerul care se întuneca și al cărui gât tatuat era 
sfâșiat. Încă ținea sabia în mână. 

Gavriel. 

Tatăl său. 


Armata Morathului se retrase de la poarta vestică 
închisă, către restul soldaților din Morath care înaintau. 

Șchiopătând din cauza tăieturii adânci din picior, 
cu umărul amorțit de la vârful săgeții rămas acolo, 
Rowan își înfipse sabia în fața unui soldat care fugea. 
Sângele negru ţâșni, dar Rowan deja se mișca, 
îndreptându-se către poarta vestică, unde lucrurile se 
liniștiseră prea mult. 

Se îndreptase într-acolo doar când o zărise pe Aelin 
făcându-și loc luptând spre poarta sudică, împreună cu 
Ansel; după ce doborâse turnurile de asediu din jurul 
acesteia. Acum, prin acea poartă intra cea mai mare 
parte a armatei lor, cea a khaganului alergând ca să 
ajungă în spatele zidurilor înainte să se închidă. 

Aveau cel mult o oră înainte ca Morathul să îi atace 
din nou - înainte să fie forțați să închidă și poarta 
sudică, lăsând afară pe cei rămași în urmă, ca să fie 
izbiţi de ziduri. 

Poarta vestică urma să rămână închisă, datorită 
balaurului doborât și grămezilor de cadavre care-l 
înconjurau, și apărării din interior. 

Rowan văzuse lumina aurie pâlpâind în urmă cu 
câteva minute. Își făcuse loc luptându-se, înjurând 
vârful de fier din braţ care îl împiedica să se 
transforme. Fenrys și Lorcan plecaseră ca să-i ucidă pe 
soldaţii Morathului care încercau să îi atace pe cei care 
fugeau spre poarta sudică și, în aer, păsările ruk ce le 
purtau pe vindecătoare, Elide și Yrene numărându-se 
printre ele, intraseră în orașul cuprins de panică. 

Trebuia să o găsească pe Aelin și să își pună 

planurile în aplicare înainte să fie prea târziu. 

Știa cine mărșăluia alături de armata care înainta. 
Nu intenţiona să o lase să înfrunte singură situaţia. 

Dar sarcina asta... el știa ce îi aștepta. Ştia, și tot 
plecă. 

Rowan îl găsi pe Gavriel în faţa porţii vestice, 
înconjurat de zeci de morţi - un adevărat zid între 
poartă și armata inamică. 

Lumina pierea cu fiecare minut. Soldaţii rămași ai 
Morathului și vrăjitoarele Dinţi-de-fier fugiră spre 
întăririle care se apropiau. 

Grăbindu-se către poarta sudică, armata 
khaganului încercă să ucidă cât mai mulţi. 

Ei trebuiau să intre în oraș, indiferent cum. 

Ridicând scările de asediu care fuseseră doborâte 
la pământ cu doar câteva minute sau ore înainte, 
armata khaganului se căţără pe ziduri, unii cărându-i 
pe cei răniţi în spate. 

Cu magia doar o briză, Rowan scrâșni din dinţi din 
cauza piciorului și a umărului care-i zvâcneau și dădu 
la o parte soldatul Morathului pe jumătate întins peste 
Gavriel. 

Secolele de existență, anii petrecuți purtând 
războaie şi călătorind prin lume... dispăruseră. 
Dispăruseră în neant, în afara acestui trup nemișcat, a 
carcasei părăsite. 

Genunchii lui Rowan amenințau să cedeze. Tot mai 
mulți din armata lor urcau pe zidurile orașului, ordonat, 
dar rapid, într-un sanctuar temporar. 

Ei trebuiau să continue. Gavriel și-ar fi dorit ca el 
să facă asta - își dăduse viața ca acesta să reușească. 

Totuși, Rowan își plecă fruntea. 

— Sper că ţi-ai găsit pacea, frate. Și, în Lumea de 
Dincolo, sper să o regăsești. 

Rowan se aplecă, gemând când durerea îi săgetă 
coapsa, și îl ridică pe Gavriel pe umărul sănătos. Apoi, 
urcă pe scara de asediu încă ancorată de zidul vestic, 
pe ziduri, fiecare pas fiind mai greoi decât ultimul, o 
amintire a prietenului său, o imagine a regatelor pe 
care le văzuseră, a inamicilor cu care luptaseră, a 
clipelor liniștite care n-aveau să fie cântate vreodată. 

Totuși, cântecele aveau să-l pomenească pe Leul 
căzut în faţa porţii vestice a Orynthului, apărând orașul 
și pe fiul său. Dacă ar fi supraviețuit cumva zilei de 
astăzi, barzii le-ar fi cântat faptele. 

Chiar și în haosul provocat de soldaţii khaganatului 
și cavaleria Darghan care se îndrepta spre oraș, 
liniștea se lăsă când Rowan cobori pe scările 
meterezelor, purtându-l pe Gavriel. 

El abia reuși să dea recunoscător și ușurat din cap 
spre Enda și Sellene care, obosite și însângerate, își 
trăgeau sufletul împreună cu un grup de verișoare 
lângă rămășițele catapultelor. Erau rudele lui și totuși, 
războinicul de pe umărul său... și Gavriel făcuse parte 
din familia sa, chiar și când el nu își dăduse seama de 
asta. 

Greutatea imposibilă și oribilă de pe umărul lui îl 
împovăra cu fiecare pas spre locul unde Aedion stătea 
la baza scărilor, sabia din Orynth legănându-i-se în 
mână. 

— Ar fi putut să rămână, fu tot ce spuse Aedion 
când Rowan îl lăsă ușurel pe Gavriel pe primele trepte. 
Ar fi putut să rămână... 

Rowan se uită la prietenul lui căzut. La cel mai 
apropiat prieten, care-l însoţise în multe războaie și 
pericole și meritase această nouă patrie la fel de mult 
ca oricare dintre ei. 

Rowan închise ochii goi ai lui Gavriel. 

— Ne vedem în Lumea de Dincolo! 

Părul blond al lui Aedion atârna umed din cauza 
sângelui și a transpiraţiei, sabia veche din mâinile lui 
fiind plină de sânge negru. Soldaţii trecură pe lângă el, 
coborând scările meterezelor, și totuși, Aedion nu făcu 
decât să se uite fix la tatăl său. La piatra însângerată 
din râul războiului. 

Apoi, Aedion ieși pe străzi. Lacrimile și strigătele 
aveau să se audă mai târziu. Rowan îl urmă. 

— Trebuie să ne pregătim pentru a doua parte a 
luptei, spuse răgușit Aedion. Altfel, nu o să 
supraviețuim nopţii. 

Enda și Sellene își foloseau deja magia ca să ridice 
grămezile de resturi căzute pe poarta vestică. Pietrele 
se clătinară, dar se mișcară. Puterea lor era mai mult 
decât ar fi putut să le ceară Rowan. 

Rowan se întoarse ca să urce din nou pe ziduri și 
nu îndrăzni să-și dea voie să privească în spatele lor - 
spre locul unde știa că soldaţii îl mutau pe Gavriel mai 
aproape de inima orașului, într-un loc sigur. 

Prietenul - fratele lui - murise. 

— Înălţimea Ta! Călărețul ruk stropit cu sânge care 
stătea pe zidul meterezei arătă spre orizont. 
Întunericul îi acoperă în mare parte, dar am estimat 
numărul soldaţilor care se apropie. Rowan se pregăti. 
Sunt cel puţin douăzeci de mii. Călărețul înghiți. 
Rândurile lor sunt pline de valgi - și șase kharankui. 

Nu  Kharankui. Ci șase prințese valge care 
infestaseră păienjeniţele. 

Rowan își impuse să se transforme, dar corpul său 
refuză. 

Scrâșnind din dinţi, își scoase armura de pe umăr 
și întinse mâna spre rană, dar aceasta se închisese, 
prinzând vârful de fier înăuntru și împiedicându-l să se 

transforme - să zboare spre Aelin, oriunde s-ar fi aflat. 

Trebuia să ajungă la ea. Trebuia să îi găsească pe 
Fenrys și Lorcan și să o găsească pe ea. Inainte să fie 
prea târziu. 

Dar odată cu lăsarea întunericului, când scoase un 
pumnal și îl ridică spre rana închisă de la umăr, Rowan 
își dădu seama că, probabil, era deja prea târziu. 

Chiar dacă acum zeii dispăruseră, Rowan încă se 
trezi rugându-se. În agonia provocată de gestul care-i 
sfâșie umărul, se rugă să ajungă la timp la Aelin. 

Ei supravieţuiseră până acum, în ciuda așteptărilor 
și sfidând profeţiile antice. Rowan înfipse mai adânc 
pumnalul, căutând vârful de fier prins înăuntru. 

Trebuia să se grăbească. 


Capitolul 109 


Chaol îşi simțea spatele  încordat, durerea 
străbătându-i șira spinării. Nu știa dacă din cauza 
tratamentelor oferite de soţia lui în castel sau a orelor 
de luptă. 

Nu se arătă interesat când el și Dorian trecură la 
galop dincolo de poarta sudică spre Orynth, fără să 
poarte vreun însemn în mijlocul soldaţilor care se 
grăbeau să intre, pregătindu-se de impactul cu noua 
armată care mărșăluia spre ei. 

Noaptea avea să se lase curând, iar Morathul nu 
intenționa să aștepte până la răsărit, pentru că 
întunericul plutea deasupra lor ca un nor îngrozitor. 

Ce zbura și se mișca rapid în acel întuneric, ce îi 
aștepta... 

Dorian stătea aproape pleoștit în șa, cu scutul prins 
la spate și Damaris în teaca de la brâu. 

— Arăţi așa cum mă simt eu, reuși Chaol să spună. 

Dorian își îndreptă ochii de culoarea safirului spre 
el, un licăr de amuzament luminând profunzimile 
bântuite. 

— Știu că un rege nu ar trebui să stea cocoșat, zise 
frecându-și faţa stropită de noroi și sânge. Dar nu îmi 
pasă. 

Chaol zâmbi macabru. 

— Avem lucruri mai rele de care să ne îngrijorăm. 

Mult mai rele. 

Se grăbiră spre castel, urcând dealul care avea să-i 
ducă spre ușile acestuia, când un corn răsună pe 
câmpul de luptă. 

Un avertisment. 

De pe deal, vedeau clar ceea ce îi făcuse pe soldaţi 
să alerge grăbiţi spre ei. 

Morathul prindea viteză, ca și când și-ar fi dat 
seama că prada era epuizată și nu ar fi vrut să o lase 
să își revină. 

Chaol se uită la Dorian, iar cei doi își îndreptară caii 
din nou spre zidurile orașului. Soldaţii khaganului 
procedară la fel, coborând dealurile pe care le 
urcaseră. 

Inapoi spre metereze. Și spre iadul care urma să fie 
încă o dată dezlănţuit asupra lor. 


* 


Rezemată de un balaur mort, Aelin bău tot ce-i mai 
rămăsese în burduful pentru apă. 

Lângă ea, Ansel din Briarcliff gâfâi printre dinţi 
când magia vindecătoarei îi închise rana, tăietura urâtă 
de pe braț. 

Atât de gravă încât Ansel nu reușise să ţină o 
armă. Așadar, ele se opriseră chiar în clipa în care se 

schimbase soarta luptei, inamicul lor fugind acum 
dinspre zidurile Orynthului. 

Cu magia epuizată și membrele ca de plumb, Aelin 
era năucită. Vuietul luptei încă îi băzâia în urechi. 

Pline de sânge uscat și noroi, nimeni nu le 
recunoscu pe regine în locul în care căzuseră în 
genunchi, atât de aproape de poarta sudică. Soldaţii 
alergau pe lângă ele, încercând să intre în oraș înainte 
de sosirea armatei din spatele lor. 

Avea nevoie de un minut, doar de unul, să-și 
recapete suflarea, urmând să se grăbească spre poarta 
sudică. În Orynth. 

În patria ei. 

Ansel înjură, clătinându-se, iar vindecătoarea îi 
întinse o mână ca să o sprijine. 

Nu era bine deloc. 

Aelin știa ce și cine mărșăluia spre ei. 

Trecuse o vreme de când Lysandra se înălțase în 
văzduh, alăturându-se din nou vrăjitoarelor rebele 
Dinţi-de-fier și Crochan. Ea nu știa unde erau acum 
Rowan și tovarășii lui. li pierduse în urmă cu câteva 
ore, zile sau o eternitate. 

Rowan era în siguranţă - legătura dintre parteneri 
îi spunea destule. Nu avea nicio rană mortală. Și, prin 
jurământul de sânge, știa că Fenrys și Lorcan mai 
trăiau. 

Nu știa dacă putea spune același lucru despre 
restul prietenilor ei. Nu voia să știe, nu încă. 

Vindecătoarea termină cu Ansel, iar când femeia 
se întoarse, Aelin ridică o mână. 

— Du-te și ajută pe cineva care are nevoie, spuse 
răgușit Aelin. 

Vindecătoarea nu ezită și plecă în grabă, alergând 
încotro se auzeau strigătele. 

— Trebuie să intrăm în oraș, șopti Ansel, 
rezemându-și capul de pielea îmbrăcată în fier din 
spatele ei. Înainte să închidă poarta. 

— Așa este, spuse Aelin, adunându-și puterea în 
picioarele obosite ca să poată să se ridice, aproximând 
cât de departe era ultima armată. 

Avea un plan pentru asta. Cu toţii aveau. 

Dar timpul nu fusese de partea ei. Poate rămăsese 
fără noroc odată cu zeii pe care îi distrusese. 

Aelin își înghiţi uscăciunea din gură și mormăi când 
se ridică în picioare. Lumea se clătină, dar ea nu-și 
pierdu echilibrul, reușind să apuce frâiele unui călăreț 
Darghan care trecea pe acolo și ordonându-i să 
oprească și să o ducă pe regina roșcată care delira pe 
jumătate, întinsă pe pământ. 

Ansel abia protestă când Aelin o urcă în șa, în 
spatele soldatului. 

Aelin rămase lângă balaurul doborât, privindu-și 
prietena până ce trecu prin poarta sudică, intrând în 
Orynth. 

Încet, Aelin se întoarse spre valul tot mai mare de 
întuneric. 

Ea îi condamnase. 

În spatele ei, poarta sudică se închise cu un 
scârțâit. 

Bubuitul îi răsună în oase. 

Soldaţii rămași pe câmp strigară cuprinși de 
panică, dar ordinele fură transmise mai departe. 
Trebuiau să formeze rândurile și să se pregătească de 
luptă. 

Putea să regândească planul. 

Încă scruta cerul în căutarea unui șoim cu coada 
albă. 

Nici urmă de el. 

Bun, își spuse ea. 

Aelin închise ochii o clipă și-și atinse pieptul cu o 
mână ca și când asta ar fi putut să o calmeze, să o 
pregătească pentru ce pândea în întunericul care se 
apropia. 

Soldaţii strigară când se adunară, ţipetele răniților 
și ale muribunzilor răsunând peste tot, aripile vuind 
pretutindeni. 

Totuși, Aelin mai rămase o clipă dincolo de porțile 
orașului ei, ale casei sale, cu mâna încă lipită de piept, 
simțind inima ce bătea cu putere și praful fiecărui 
drum pe care călătorise în ultimii zece ani ca să revină 
aici. 

Pentru clipa asta. Cu scopul acesta. 

Așadar, își șopti povestea o ultimă dată. 

Povestea ei. 

„Odată ca niciodată, într-un ţinut demult ars din 
temelii, trăia o tânără prinţesă care își iubea regatul...” 


* 


Yrene se oprise doar pentru câteva minute din a-i 
vindeca pe alţii, puterea sa circulând intens și 
strălucitor, fără să scadă în ciuda faptului că lucra de 
câteva ore. 

Dar se oprise, trebuind să vadă ce se întâmplase. 
Auzind că soldaţii lor, aproape victorioși, se întorseseră 
la zidurile orașului, alergase și mai repede spre 
meterezele castelului împreună cu Elide, întrucât fata îi 
fusese alături toată ziua, ajutând-o. 

Elide tresări când urcară pe scări spre metereze, 
dar nu se plânse, ci scrută spaţiul aglomerat, căutând 
pe cineva, ceva. Privirea i se opri asupra unui bătrân 
însoţit de un copil cu păr blond-roșcat. Mesagerii se 

apropiară de el, plecând apoi în grabă. 

Cel care șchiopăta spre ele era un lider - cineva de 
la conducere - își dădu seama Yrene. 

Apropiindu-se, bătrânul tresări când o văzu pe 
Elide. 

Lui Yrene nu îi mai păsă de prezentări când zări 
câmpul de luptă. 

Armata - o altă armată - care mărșăluia spre ei, 
aproape învăluită în întuneric. Cu șase kharankui în 
primele rânduri. 

Soldaţii khaganului se adunaseră lângă ziduri, atât 
în afara, cât și în interiorul orașului. Poarta sudică era 
acum închisă. 

Nu era suficient să înfrunte ce  mărșăluia 
perseverent, creaturile pe care abia le vedea agitându- 
se în rândurile lor. Prinţese valge - printre ei se aflau 
prințese valge. 

Chaol. Unde era Chaol... 

Elide și bătrânul vorbeau. 

— Nu putem să înfruntăm atât de mulţi soldaţi și 
să scăpăm, spuse Elide pe un ton atât de diferit de 
oricare altul auzit de Yrene. Poruncitor și rece. 

Elide arătă spre câmpul de luptă, la întunericul - pe 
toți zeii, întunericul - care se aduna deasupra lor. 

Pe Yrene o trecu un fior. 

— Ştii ce este? întrebă Elide prea încet. Pentru că 
eu știu. 

Bătrânul doar înghiţi. 

Yrene își dădu atunci seama ce era în întuneric. 
Cine era în el. 

Erawan. 

Ultima rază de soare dispăru, colorând zăpada 
însângerată în nuanţe albăstrui. 

Un licăr de lumină pâlpâi în spatele lor, iar copilul 

se întoarse, suspinând când o femeie uimitor de 
frumoasă, însângerată și obosită își făcu apariţia. Cu o 
mantie, își acoperi trupul gol, fără să tremure de frig. 

Femeia metamorfică o îmbrăţișă pe fată. 

Chaol îi spusese Lysandra. O lady din regatul lui 
Aelin. Nepoata neștiută a lui Falkan Ennar. 

Lysandra se întoarse spre bătrân. 

— Aedion și Rowan au dat ordinul, Darrow. Trebuie 
să-i evacuăm imediat pe toţi cei care pot pleca. 

Bătrânul - Darrow - pur și simplu se uită la câmpul 
de luptă, rămânând fără cuvinte în faţa armatei care se 
apropia tot mai mult și în fruntea căreia se conturau 
două siluete ce se îndreptau nestânjenite spre zidurile 
orașului, întunericul roind în jurul lor. 

Erawan. Tânărul cu părul blond. L-ar fi recunoscut 
și dacă ar fi fost oarbă. 

O femeie brunetă cu piele albă mergea lângă el, 
veșmintele umflându-se în jurul ei pe un vânt-fantomă. 

— Maeve, șopti Lysandra. 

Atunci oamenii începură să ţipe de groază și 
disperare. 

Maeve și Erawan veniseră ca să supravegheze 
personal căderea Orynthului. 

Veneau către porţile orașului urmaţi de un 
întuneric tot mai intens și de o armată din ce în ce mai 
mare. Piciorușele păianjenilor, creaturile care puteau 
devora viaţa și bucuria, ţăcăneau în beznă. 

Pe toţi zeii... 

— Lord Darrow! interveni Elide, brusc și poruncitor. 
Există o cale de ieșire din oraș? Un fel de ieșire secretă 
prin munţi, pe unde pot să meargă copiii și bătrânii? 

Darrow își luă privirea de la regele valg și regina 
valgă care se apropiau. 

În ochi i se citeau neajutorarea și disperarea care îi 

sparseră vocea când spuse: 

— Nicio cale care să le permită să scape la timp. 

— Spune-mi unde este! îi ordonă Lysandra. 

Ca măcar să poată încerca, zise și dădu să o apuce 
pe fată de braţ. Ca Evangheline să încerce să fugă. 

O înfrângere. Ceea ce păruse o victorie era pe cale 
să devină o înfrângere totală. Un măcel condus de 
Maeve și Erawan, aflaţi la mai puţin de o sută de metri 
de zidurile orașului. 

Doar pietrele vechi și fierul stăteau între ei și 
Orynth. 

Darrow ezita. Bătrânul era șocat. 

Dar Evangeline arătă cu degetul spre porți, spre 
Maeve și Erawan. 

— Uite! 

Și, iat-o! 

În nuanțele tot mai albastre ale nopţii, printre fulgii 
care începeau să cadă, Aelin Galathynius apăruse în 
fața porţii sudice închise. 

Apăruse în faţa lui Erawan și a lui Maeve. 

Părul ei despletit flutura în vânt ca un stindard 
auriu, o ultimă rază de lumină la sfârșitul zilei. 

Se lăsă tăcerea. Chiar și ţipetele încetară când toţi 
se întoarseră spre poartă. 

Insă Aelin nu dădu înapoi. Nu fugi de regina valgă 
și regele valg care se opriră ca și când ar fi fost 
încântați de silueta singuratică ce îndrăznise să îi 
înfrunte. 

Lysandra scoase un suspin gâtuit. 

— Ea... nu mai are magie. Vocea femeii 
metamorfice se sparse. Nu i-a mai rămas nimic. 

Aelin tot își ridică sabia. 

Flăcările străbătură lama. 

O flacără împotriva întunericului adunat. 

O flacăra ca să lumineze noaptea. 

Aelin își ridică scutul, iar flăcările îl învăluiră și pe 
acesta, făcându-l să ardă strălucitor și neînfricat. O 
imagine veche, renăscută. 

Un strigăt străbătu meterezele castelului, orașul și 
zidurile. 

Regina venise în sfârșit. 

Regina venise ca să păzească poarta. 


Capitolul 110 


Numele ei era  Aelin Ashryver Whitethorn 
Galathynius. 

Și nu se temea. 

Maeve și Erawan se opriră. La fel și soldaţii din 
spatele lor, ca o ultimă lovitură de ciocan, gata să 
zdruncine Orynthul. 

Magia din venele ei era doar un tăciune care 
pâlpâia, dar ei nu știau asta. 

Mâinile ei tremurânde amenințau să scape armele, 
dar ea le ţinea ferm. 

Nici măcar un pas. 

N-avea de gând să le permită să mai facă niciun 
pas spre Orynth. 

Maeve zâmbi. 

— Ce mult ai călătorit, Aelin! 

Aelin pur și simplu o înclină pe Goldryn și se uită în 
ochii aurii ai lui Erawan care licăriră când studie sabia 
Și și-o aminti. 

Aelin își dezgoli dinţii, lăsându-și focul să-i 
lumineze mai intens sabia. 

Maeve se întoarse spre regele valg. 

— Așadar, purcedem? 

Dar Erawan se uită la Aelin și ezită. 

Curând, toţi aveau să-și dea seama că puterea 
care îl făcea să ezite nu mai exista. 

Insă ea nu rămăsese dincolo de poarta sudică 
pentru a-i apăra, ci pentru a trage de timp astfel încât 
cei din orașul pe care îl iubea atât de mult să poată să 
fugă; să fugă și să trăiască pentru a lupta a doua zi. 

Ajunsese acasă. 

Era suficient. 

Cuvintele îi răsunau cu fiecare respiraţie, îi 
limpezeau vederea și îi întăreau spatele. O coroană de 
flăcări indestructibile îi apăru pe creștet, rotindu-se. 

Nu putea câștiga împotriva celor doi. 

Dar nu intenţiona să le ușureze treaba. Dacă 
putea, voia să-l ia pe unul din ei cu ea, în viaţa de apoi. 
Sau cel puţin să îi încetinească suficient încât ceilalţi să 
își facă planul, să găsească o cale de a-i opri sau de a-i 
învinge, chiar dacă ambele opţiuni păreau puţin 
probabile. Imposibile. 

Dar de aceea rămânea aici. 

Ca să le dea o mică speranţă, să le insufle dorința 
de a lupta. 

La final, dacă asta era tot ce putea face împotriva 
lui Erawan și a lui Maeve, putea să treacă în Lumea de 
Dincolo cu fruntea sus, fără să-i fie rușine să îi vadă pe 
cei pe care îi iubea cu inima ei de foc. 

Așadar, Aelin schiţă o plecăciune înaintea lui 
Erawan și spuse cu ultima fărâmă de curaj pe care o 
mai avea: 

— Ne-am întâlnit de câteva ori, dar niciodată așa 
cum suntem cu adevărat, zise și îi făcu semn din ochi. 
Chiar dacă genunchii îi tremurau, îi făcu semn din ochi. 
Pe cât de frumos e trupul ăsta, Erawan, cred că îmi 
lipsește Perrington. Doar puţin. 

Maeve își umflă nările, dar în ochii lui Erawan licări 

amuzamentul. 

— Crezi că a fost mâna destinului că ne-am întâlnit 
în Rifthold fără să ne recunoaștem? 

Cu ce nonşalanţă îi vorbea un gunoi atât de 
dezgustător și corupt! Aelin se forţă să ridice din 
umeri. 

— A destinului sau a norocului? întrebă ea, 
gesticulând spre câmpul de luptă și orașul ei distrus. 
Nu crezi că e un decor cam grandios pentru 
confruntarea noastră finală? Mult prea demn de noi. 

Maeve scoase un șuierat. 

— Destul! 

Aelin ridică o sprânceană. 

— Mi-am petrecut anul trecut - zece ani, dacă ne 
gândim altfel - pregătindu-mă pentru clipa asta, zise și 
tâtțâi. lartă-mă dacă vreau să o savurez! Să discut cu 
marele meu dușman mai mult de o clipă. 

Erawan chicoti, iar sunetul îi râcâi oasele. 

— S-ar putea crede că încerci să ne reţii, Aelin 
Galathynius. 

Ea făcu semn spre zidurile orașului din spatele ei. 

— De la ce? Cheile nu mai sunt, iar zeii au dispărut 
odată cu ele, zise zâmbind. Știai, nu-i așa? 

Amuzamentul dispăru de pe chipul lui Erawan. 

— Știu. Ce moarte îngrozitoare se simţea în vocea 
lui... 

Aelin ridică din nou din umeri. 

— Să știi că ţi-am făcut o favoare. 

— Nu o lăsa să vorbească, șopti Maeve. Să 
terminăm ce am început! 

Aelin râse. 

— S-ar putea spune că te temi, Maeve. De orice fel 
de întârziere. Se întoarse din nou spre Erawan. Zeii 
plănuiau să te ia cu ei. Să te sfâșie. Aelin îi schiță un 

zâmbet. l-am rugat să renunţe la ideile lor, ca noi să ne 
putem duela grandios. 

— Cum de ai supravieţuit? întrebă Maeve. 

— Am învăţat să împart, spuse mieros Aelin. După 
tot acest timp. 

— Minţi! zise furioasă Maeve. 

— Am o întrebare pentru tine, rosti Aelin, privind 
între cei doi conducători întunecaţi, de care o separa 
doar zăpada viscolită. Tu ai să împarţi puterea? Acum 
că sunteţi amândoi captivi aici. Gesticulă spre Maeve 
cu scutul aprins. Din câte știu, erai hotărâtă să îl trimiţi 
acasă. Și ţi-ai adunat o mică armată de vindecătoare 
din Doranelle ca să îl poţi distruge în clipa în care s-ar 
fi ivit ocazia. 

Erawan clipi lent. 

Aelin zâmbi. 

— Ce ai să faci acum cu toate acele vindecătoare, 
Maeve? Aţi discutat despre asta? 

Întunericul învălui degetele lui Maeve. 

— Am suportat destul vorbăria asta! 

— Eu nu, spuse Erawan, ochii lui aurii strălucind. 

— Bun! zise Aelin. Ştii, am fost prizoniera ei. Luni 
de zile. Ai fi surprins să știi câte am aflat. Despre soţul 
ei - fratele tău. Despre biblioteca din castelul lui și cum 
Maeve a aflat atât de multe lucruri interesante despre 
umblatul printre lumi. Ai să împărtășești cunoștințele, 
Maeve, sau asta nu face parte din târgul tău? 

Îndoiala începea să întunece privirea lui Erawan. 

— Să știi că vrea să dispari, insistă Aelin. Ce ţi-a 
spus când ţi-a dispărut cheia Wyrd? Lasă-mă să 
ghicesc: că regele Adarlanului s-a furișat în Morath, a 
ucis-o pe fata pe care ai înrobit-o ca să-ţi fie poartă vie, 
ţi-a distrus castelul, iar Maeve a sosit chiar la timp ca 
să încerce să îl oprească - dar a eșuat? Ştiai că a lucrat 

cu el mai multe zile? Încercând să-ţi ia cheia? 

— Asta e o minciună! izbucni Maeve. 

— Aşa să fie? Să repet unele lucruri pe care le-ai 
spus în cele mai private întâlniri cu lordul Erawan? 
Lucruri pe care mi le-a spus regele Adarlanului? 

Erawan zâmbi mai larg. 

— Mereu ţi-a plăcut să te dai în spectacol. Poate că 
minţi, așa cum afirmă sora mea. 

— Poate da, poate nu. Deși cred că adevărul 
trădării noului tău aliat este mult mai interesant decât 
orice minciună pe care aș putea să o născocesc, 

— Așadar, să îţi spunem un alt adevăr? zise încet 
Maeve. Vrei să știi cine ţi-a ucis părinţii? Cine a ucis-o 
pe lady Marion? 

Aelin înţepeni. 

Maeve flutură o mână spre Erawan. 

— Nu el a fost. Nici măcar regele Adarlanului. Nu, 
el a trimis un prinţ valg de rang inferior ca să o facă. 
Nu s-a deranjat să meargă personal. Nu a crezut că 
este cu adevărat necesar să o ucidă cineva important. 

Aelin îi fixă cu privirea pe regina și regele valg. 

lar apoi ridică o sprânceană. 

— incerci cumva să mă descurajezi? Ai o mie de 
ani și doar atâta ţi-a trecut prin cap să-mi spui? Râse 
din nou și, cu Goldryn, arătă spre Erawan. Ar fi putut 
jura că el se feri de sabia în flăcări. Știi, îmi pare rău 
pentru tine! Că te-ai încătușat de plictisitorul ăla 
nemuritor, spuse și-și supse un dinte. lar când Maeve o 
să te trădeze, cred c-o să-mi pară un pic rău și pentru 
tine. f 

— Vezi cum vorbeşte? rosti furioasă Maeve. Asta a 
fost întotdeauna darul ei: să distragă și să 
trăncănească în timp ce... 

— Da, da. Dar e aşa cum am spus: tu ai controlul. 

De fapt, nu te mai poate opri nimic. 

— În afară de tine, zise Erawan. 

Aelin își lipi scutul de piept. 

— Sunt flatată că tu crezi asta. Ridică din 
sprâncene. Deși cred că vindecătoarele pe care le 
avem chiar acum în oraș, cele două sute, s-ar putea 
simţi ușor ofensate că le-ai uitat. Mai ales când le-am 
văzut expulzându-i cu atâta sârg pe soldaţii tăi valgi 
din gazdele infectate. 

Erawan înțepeni. Doar o secundă. 

— Sau e altă minciună? spuse gânditoare Aelin. 
Așadar, este riscant să intri în oraș. În orașul meu. Și să 
vezi cine te așteaptă. Am auzit că vara trecută te-ai 
chinuit foarte mult încercând să o ucizi pe una dintre 
prietenele mele. Pe moștenitoarea Silbei. Dacă aș fi 
fost în locul tău, mi-aș fi dat mai mult silinţa. Să știi că 
este aici. A venit tocmai până aici ca să te vadă și să îţi 
întoarcă favoarea. Aelin își lăsă focul să ardă mai 
strălucitor când Erawan ezită din nou. Maeve știe că 
vindecătoarele sunt aici, așteptându-te. Și o să le 
permită să te atace. Intreab-o unde este bufnița ei - 
vindecătoarea pe care a înlănţuit-o de ea, ca să o 
protejeze de tine. 

— Nu-i asculta prostiile! spuse Maeve furioasă. 

— Ba chiar a făcut și o înțelegere: să le cruţe 
vieţile ca să o scape de tine. Aelin flutură sabia 
Goldryn spre Orynth. Intri într-o capcană în clipa în 
care calci în oraș. Tu și toţi prietenii tăi valgi. Și doar 
Maeve o să supravieţuiască la sfârșit. Doamna tuturor. 

Umbrele lui Maeve se ridicară ca un val. 

— M-am săturat să te aud, Aelin Galathynius! 

Aelin știa că Maeve intenţiona să meargă mai 
departe fără Erawan, ba chiar să lucreze fără el, la 
nevoie. 

Regele întunecat se uită spre Maeve și păru să își 
dea seama de asta la rândul său. 

Părul negru al lui Maeve flutura în jurul ei. 

— Unde este regele Adarlanului? Vrem să discutăm 
cu el. 

Furia emana din regină. 

Aelin ridică din umeri. 

— E plecat la luptă pe undeva. Foarte probabil fără 
să se sinchisească să se gândească la tine. Ea își 
înclină capul. Maeve, ai făcut un efort curajos ca să 
încerci să schimbi subiectul! Se întoarse spre Erawan. 
Vindecătoarele te așteaptă acolo. Ai să vezi că îţi spun 
adevărul. Deși presupun că atunci o să fie prea târziu. 

În ochii lui Erawan, îndoiala se ivea ca o ușă 
deschisă. 

lar acum avea să fie rândul lui Yrene și al celorlalte 
să profite de situație. 

Ea nu își dorise să le ceară sau să plănuiască asta. 
Nu dorise să târască pe nimeni altcineva în mizeria 
asta. Dar avea încredere că Yrene și prietenele ei s-ar 
fi îngrijit să ducă totul la capăt, când ea ar mai fi 
încetat să respire. 

Maeve înaintă. 

— Sper că te-ai bucurat de ultimele câteva clipe! 
zise și își dezgoli dinţii prea albi, orice urmă a graţiei 
calme dispărând. Chiar și Erawan păru să clipească 
surprins văzând așa ceva și ezită din nou, ca și când s- 
ar fi întrebat dacă vorbele lui Aelin erau adevărate. 
Sper că te încântă vorbăria ta idioată! 

— Extraordinar de mult! spuse Aelin simulând o 
plecăciune. Cred că am să mă distrez și mai mult când 
am să te rad de pe faţa pământului. Ea oftă spre cer. 
Pe toţi zeii, ce priveliște o să fie! 

Maeve întinse o mână în față, întunericul rotindu- 

1000 


se în palma ei făcută căuș. 

— Mă tem că nu mai sunt zei care să privească sau 
care să te ajute acum, Aelin Galathynius. 

Aelin zâmbi, iar sabia Goldryn străluci mai mult. 

— Eu sunt o zeiţă! spuse și se dezlănţui asupra lor. 


* 


Rowan își scoase bucata de fier din umăr când 
sosiră Maeve și Erawan. 

Când Aelin plecase ca să îi întâmpine în fața 
zidurilor Orynthului. 

Magia îi curse prin vene, dar își prinse braţul 
însângerat cu o mână când alergă spre poarta sudică, 
impunându-și să se vindece. 

Carnea îl ustură când se lipi - prea lent. Al naibii de 
lent! 

Dar nu putea zbura cu o aripă rănită, așa cum ar fi 
făcut-o cu siguranţă dacă s-ar fi transformat acum. 
Stradă după stradă, prin orașul care i-ar fi fost cămin, 
alergă spre poarta sudică. 

Trebuia să ajungă la ea. 

Un strigăt de avertisment de pe metereze îl făcu 
să-și ridice instinctiv scutul chiar în clipa în care o 
scară de asediu se lovi de zidul de deasupra lui. 

Soldaţii Morathului se cățărară pe acesta, ajungând 
în săbiile soldaţilor khaganului și ai legiunii Bane care 
așteptau. Erau prea mulți. 

Vrăjitoarele  Dinţi-de-fier și Crochan se luptau 
deasupra lor, fiecare dintre cele din clanul Dinţi-de-fier 
purtând câţiva soldaţi ai Morathului pe care îi lăsară pe 
metereze și pe străzi. 

Oamenii ţipau. Mai departe în oraș, oamenii ţipau 
fugind. 

Se afla doar la câteva străzi distanţă de poarta 
sudică, de Aelin. 

Și totuși... tipetele de groază și durere ale familiilor 
și copiilor se tot auzeau. 

Asta trebuia să fie casa lui. Dacă Aelin i-ar fi fost 
alături, ar fi fost căminul lui. Îşi dorea să-l apere. 

Rowan își scoase sabia și securea. 

Focul izbucni dincolo de ziduri, scăldând orașul în 
auriu. Era imposibil ca ea să aibă mai mult de un 
tăciune. Dacă luptase împotriva lui Erawan și Maeve, ar 
fi trebuit să fie deja moartă. Totuși, flacăra încă ardea. 
Legătura dintre parteneri era puternică. 

Albul licări lângă el, iar apoi apăru Fenrys, pătat de 
sânge și mârâind la soldaţii care veneau peste ziduri. 
Unul se apropie de ei și doar o lovitură a unei labe 
puternice fu necesară ca să îl sfâșie pe soldat. 

O lovitură urmată de o rafală de vânt întunecat. 
Lorcan. 

Se opriră doar o clipă. Ambii masculi se uitară 
întrebători la el, perfect conștienți unde era Aelin și 
care fusese planul. 

Încă o explozie de foc răvăși totul dincolo de ziduri. 

Dar ţipetele nevinovaţilor din oraș... Dacă ar fi 
plecat, ea nu l-ar fi iertat niciodată. Dacă ar fi plecat. 

Așadar, Rowan își înclină armele și se întoarse în 
direcţia ţipetelor. 

— Am făcut un jurământ reginei și regatului ăstuia, 
mormăi el, evaluând soldaţii care treceau peste ziduri. 
Nu o să-l încălcăm! 


Nici măcar trei dintre cele mai grozave puteri ale 
ținutului care se luptau în fața porţilor orașului nu fură 

suficiente să oprească războiul din jurul lor. 

Morathul dădu năvală, iar armata extenuată a 
khanatului se întoarse ca să îl întâmpine din nou. Ca să 
întâmpine noile orori care apăreau, bestii cu dinţi care 
urlau, ilkeni care zburau deasupra lor. Nici urmă de 
printesele valge, încă. Dar Elide știa că ele erau acolo. 
Morathul își golise puţurile cele mai întunecate pentru 
acest prăpăd final. 

lar pe câmpie, în faţa porţilor, focul și întunericul 
mai adânc decât noaptea se războiau. 

Elide nu știa unde să se uite: la lupta dintre armate 
sau la cea dintre Maeve, Erawan și Aelin. 

Yrene rămase lângă ea, lordul Darrow, Lysandra și 
Evangeline urmărind totul de alături. 

Un licăr de lumină și un val întunecat fură 
răspunsul. 

Aelin era un vârtej de foc între Maeve și Erawan, 
lupta dându-se rapid și brutal. 

Rămăsese fără putere. Inainte ca poarta Wyrd să i- 
o fi luat, Aelin poate ar fi reușit să înfrunte pe unul din 
ei și să iasă triumfătoare. Insă cu doar un strop rămas 
și după o zi în care și-l irosise pe câmpul de luptă... 

Maeve și Erawan nu știau că Aelin doar respingea, 
nu ataca; nu știau că dansul prelungit nu era pentru 
spectacol, ci pentru că trăgea de timp pentru toți. 

În întunericul de după ziduri, soldaţii mureau pe 
capete. Și în oraș, când scările de asediu ajunseră la 
metereze, Morathul dădu năvală în Orynth. 

Aelin păzea în continuare poarta de Erawan și 
Maeve. Nu îi lăsa să se apropie un pas de oraș. Era 
ultimul sacrificiu al lui Aelin Galathynius pentru 
Terrasen. 

În clipa în care ei și-ar fi dat seama că Aelin nu mai 
avea putere, totul s-ar fi terminat. Orice amuzament pe 

care li l-ar fi stârnit acest mic schimb de putere și 
pricepere s-ar fi spulberat. 

Unde erau ceilalți? Unde erau Rowan, Lorcan și 
Dorian? Sau Fenrys și Gavriel? Unde erau? Sau nu știau 
ce se întâmpla în faţa porţilor orașului? 

Lysandra respira superficial. Femeia metamorfică 
nu putea face nimic împotriva lor. Şi să o ajute pe Aelin 
ar fi putut fi chiar gestul care să-i facă pe Erawan și 
Maeve să își dea seama că regina îi ducea de nas. 

Elide nu mai auzea vocea blândă la ureche. N-avea 
să mai audă niciodată vocea șoptită și înţeleaptă care 
să o îndrume. 

„Vită-te, îi șoptise întotdeauna Anneith. Să vezi!” 

Elide scrută câmpul, orașul, uitându-se la regina 
care se lupta cu stăpânii valgi. 

Aelin nu făcea nimic fără motiv. leșise ca să tragă 
de timp pentru ei, să îi obosească doar puţin pe 
conducătorii valgi. Dar nu îi putea învinge. 

Era o singură persoană care ar fi putut să o facă. 

Elide o fixă pe Yrene cu privirea, vindecătoarea 
pălind cât o urmări pe Aelin. 

Regina nu le-ar fi cerut niciodată asta; nu i-ar fi 
cerut-o nici lui Yrene. 

Dar putea lăsa o cale deschisă. Dacă ei sau Yrene 
ar fi vrut să o aleagă. 

Simţindu-se privită, Yrene își mută atenţia de la 
luptă. 

— Ce? 

Elide se uită la Lysandra și la zidurile orașului, spre 
gheaţa și focul ce le mărgineau. 

Își dădu seama ce trebuiau ei să facă. 


Capitolul 111 

Nesryn nu anticipase prezenţa ilkenilor; nu se 
gândise la cât de periculoase ar fi fost chiar și câteva 
zeci de asemenea fiinţe. 

Sprinteni și răi, zburau peste primele rânduri ale 
mulțimii de soldaţi ai Morathului. Negri ca noaptea și 
mai nerăbdători să întâlnească în luptă păsările ruk. 

Sartaq dăduse ordin să dezlănţuie săgețile aprinse 
care le mai rămăseseră. Căldura uneia arse degetele 
lui Nesryn când își alese ţinta în încăierarea întunecată 
și trase. 

Focul ţâșni în noapte, direct spre un ilken pregătit 
să sfâșie un cal Darghan. Săgeata își atinse ţinta, iar 
țipătul ilkenului ajunse la urechile lui Nesryn. Călărețul 
Darghan își înfipse adânc su/de-u/, iar ţipătul ilkenului 
amuţi. O lovitură norocoasă și curajoasă. 

Nesryn se întindea după o altă săgeată și după 
provizii când călărețul Darghan căzu. 

llkenul nu era mort, ci se prefăcuse. Nechezatul de 
durere al calului frumos spintecă noaptea când 
ghearele îi sfâșiară pieptul. După o altă lovitură, 
sternul călăreţului fu sfărâmat. 

Nesryn bâjbâi după cremene ca să aprindă pânza 
îmbibată în ulei din jurul vârfului săgeții. 

Iklenii atacară pe tot câmpul de luptă. Călăreţii 
cailor și ai păsărilor ruk căzură. 

Și, conturându-se în spatele câmpului de luptă, ca 
și când ar fi așteptat să-și facă intrarea triumfală și să 
doboare pe câţi mai rămăseseră din ei, pândea un 
altfel de întuneric. 

Prinţesele valge. În noile lor corpuri de kharankui. 
Ultima surpriză a lui Erawan. 

Nesryn tinti și trase săgeata, căutându-l pe Sartaqg. 
Prinţul condusese o unitate de rukhini în mijlocul 
rândurilor inamice, flancat de Borte, care era obosită, 

Falkan și Yeran. 

Un ultim atac disperat. 

Unul din care, foarte probabil, n-aveau să scape cu 
viață. 


Yrene respira greoi și inima-i bătea cu putere și 
totuși, nu cedase fricii care se așteptase să o cuprindă. 
Nu încă. 

Lysandra, în trupul unei păsări ruk, ateriză pe 
zidurile orașului destul de ferm încât Yrene și Elide 
reușiră să descalece repede. Chiar unde luptau Chaol 
și Dorian, într-un efort disperat de a-i ţine pe valgi 
departe de ziduri. 

Era cea mai mică dintre grijile lor. Pentru că în 
apropiere, ilkenii își făceau loc ucigând. 

Silba să îi salveze pe toți! 

Chaol o văzu primul. Ochii i se umplură de groază. 

— Întoarce-te în castel! 

Yrene nu îl ascultă. lar când Dorian se întoarse, ea 
îi spuse regelui: 

— Avem nevoie de tine, Maiestate! 

Chaol se îndepărtă de zid, șchiopătând apăsat. 

— Întoarce-te în castel! 

Yrene îl ignoră din nou. La fel și Dorian, când 
regele spintecă valgul din faţa lui, aruncă demonul 
peste zid și se grăbi spre Yrene. 

— Ce este? 

Elide arătă spre poarta sudică și focul care licărea 
în mijlocul întunericului care ataca. 

Chipul stropit de sânge al lui Dorian se albi. 

— Nu mai are putere! 

— Știm, spuse Elide, strângând din buze. Și de asta 

avem nevoie de tine. 

Probabil Chaol înțelesese planul înaintea regelui, 
pentru că se întoarse către soţia sa, scutul și sabia 
atârnându-i pe lângă corp. 

— Nu poți. 

Elide le explică rapid și pe scurt ideea lor nebună, 
nesăbuită. Ideea doamnei din Perranth. 

Yrene încercă să nu tremure când își dădu seama 
că, într-adevăr, asta urmau să facă. 

Dar Elide urcă pur și simplu pe spatele aspru al 
femeii metamorfice și îi făcu semn regelui să o urmeze. 
lar Dorian, spre meritul său, nu ezită. 

Totuși, Chaol își aruncă sabia și scutul pe pietrele 
însângerate și-i cuprinse lui Yrene faţa cu mâinile. 

— Nu poţi! spuse el din nou, vocea spărgându-i-se. 
Nu poţi! 

Yrene îi acoperi mâinile cu ale ei și își lipi fruntea 
de a lui. 

— Tu ești bucuria mea, fu tot ce îi spuse ea. 

Soţul și cel mai drag prieten al ei închise ochii. 
Duhnea a sânge de valg și metal și totuși, parfumul 
său se mai simţea. Mirosul de acasă. 

Chaol deschise în sfârșit ochii căprui și vii. Plini de 
încredere, înţelegere și mândrie. 

— Du-te și salvează lumea, Yrene, șopti el și o 
sărută pe frunte. 

Yrene lăsă sărutul să îi intre în piele, ca un semn 
de protecţie și de iubire pe care l-ar fi luat cu ea în iad 
și dincolo de acesta. 

Chaol se întoarse spre locul în care Dorian și Elide 
erau călare pe creatura metamorfică, dragostea de pe 
chipul soţului ei transformându-se în ceva aprig și 
hotărât. 

— Ai grijă de ea! fu tot ce spuse Chaol. 

Poate singurul ordin, își dădu seama Yrene, pe care 
i l-ar fi dat vreodată regelui său. Regelui lor. 

Era motivul pentru care îl iubea și pentru care știa 
că bebelușul din pântecul ei n-avea să-și petreacă nicio 
clipă întrebându-se dacă era iubit. 

Dorian făcu o plecăciune. 

— Cu viața mea! Apoi regele întinse o mână ca să 
o ajute pe Yrene să urce pe spatele Lysandrei. Să ne 
dăm silinţa! 


Pieptul o ustura pe Manon de fiecare dată când 
inspira, dar Abraxos traversa cu hotărâre încăierarea. 

Erau atât de mulţi... Prea mulţi. 

lar noile orori pe care le dezlănţuise Morathul, 
ilkenii din mijlocul lor... 

Țipetele și sângele umpleau văzduhul. Vrăjitoare 
Crochan, Dinţi-de-fier și păsări ruk luptau pentru 
supraviețuire. 

Orice speranţă la victorie ar fi avut Aelin 
Galathynius la început dispărea. 

Manon și Abraxos năvăliră în rândurile vrăjitoarelor 
Dinţi-de-fier, plonjând ca să-i sfâșie pe ilkeni și soldați. 
Tăietoarea-de-vânt era grea în mâna ei. Nu-și mai 
deosebea sângele de transpiraţie. 

Regina Terrasenului venise cu o armată, dar tot nu 
avea să fie destul. 


Lorcan știa că Maeve venise. Îi putea simţi 
prezenţa în oase, ca pe un cântec întunecat și 
îngrozitor prin lume. Un cântec valg. 

El lupta departe pe zidurile orașului, Whitethorn și 
Fenrys fiind în apropiere, Aedion dezlănţuindu-se 
asupra soldaților cu o ferocitate despre care Lorcan 
știa că izvora dintr-o mare suferinţă. 

Gavriel era mort. Murise ca să le dea fiului său și 
celor de la poarta vestică șansa să o închidă din nou. 

Lorcan ignoră durerea din piept când se gândi la 
asta. La faptul că Leul nu mai era. Care dintre ei avea 
să fie următorul? 

Lumina licări dincolo de zid, dar întunericul o 
devoră. Prea repede și ușor. 

Aelin trebuia să fie nebună. Sigur își pierduse 
minţile, dacă ea crezuse că îi putea înfrunta pe 
amândoi, și pe Maeve, și pe Erawan. 

Totuși, Rowan se opri. Ar fi fost doborât de un 
soldat valg dacă Lorcan nu ar fi aruncat un pumnal 
direct în faţa demonului. 

Dând din cap spre Lorcan și Fenrys, Rowan se 
transformă, un uliu zburând imediat peste ziduri. 

Lorcan se uită la Fenrys și îl văzu pe mascul 
enervându-se. Conștient de schimbarea de după ziduri. 
Era timpul. 

— Îi punem capăt împreună! spuse Fenrys și se 
transformă și el, un lup alb sărind de pe metereze, pe 
străzile orașului de dedesubt. Spre poartă. 

Lorcan se uită la castel, de unde știa că Elide 
urmărea totul. 

El își luă rămas-bun în tăcere, transmițând ce mai 
rămăsese din inima lui în vânt spre femeia care îl 
salvase. 

Apoi, Lorcan alergă spre poartă și regina 
întunecată care ameninţa tot ce ajunsese să își 
dorească și lucrul la care ajunsese să spere. Aflase că 
era ceva mai bun în lume. Cineva mai bun. 

lar el ar fi murit în luptă ca să apere toate astea. 


x 


Era un dans, și unul pe care Aelin îl exersase toată 
viața. 

Nu ţinea doar de mișcările sabiei și ale scutului, ci 
și de rânjetul pe care îl afișa când întâlnea fiecare 
explozie de întuneric, când își dădea seama de 
nenumărate ori cine îi erau partenerii de dans. 

Unde cei doi înaintau un pas, Aelin arunca o dâră 
de foc. Nu își arăta îndoiala, nu îndrăznea să se întrebe 
dacă ei își puteau da seama că focul era, în mare 
parte, lumină și culoare. p 

Totuși, se fereau de acesta. Il evitau, așteptând ca 
ea să se afunde mai mult în puterea ei, să le dea 
lovitura de graţie pe care o anticipau. 

Și chiar dacă focul ei devia întunericul, chiar dacă 
Goldryn era ca o melodie de foc în mâna ei, știa că 
puterea lor avea să se dezlănţuie în curând. 

Cheile nu mai erau. Și nici Aducătoarea-Focului nu 
mai exista. 

Nu le-ar mai fi fost de folos. N-ar mai fi fost nevoiți 
să o înrobească, decât ca să o tortureze. 

Ambele variante erau posibile: să moară sau să fie 
luată ca sclavă. 

Însă n-avea să mai existe nicio posibilitate ca 
Erawan să facă mai multe pietre Wyrd sau să își aducă 
valgii ca să îi posede pe alţii. 

Aelin fandă cu Goldryn, îndreptându-se spre 
Erawan în timp ce își ridică scutul spre Maeve. Trimise 
un val de foc spre coastele lor, făcându-i să se apropie 
unul de celălalt. 

Erawan îl respinse, dar Maeve se opri când Aelin se 

îndepărtă un pas, gâfâind. 

Gustul metalic al sângelui îi umplu gura, un 
vestitor al epuizării care se întrevedea. 

Maeve urmări focul lui Aelin sfârâind prin zăpadă, 
topind-o până la iarba uscată a câmpiei Theralis, o 
mare unduioasă de verde în lunile mai călduroase și, 
acum, o mocirlă însângerată. 

— Pentru o zeiţă, spuse Maeve, rostind primele 
cuvinte de când începuse acest dans în urmă cu câteva 
minute, ore sau o eternitate, nu pari dispusă să ne 
lovești! 

— Simbolurile au putere, zise Aelin gâfâind și 
zâmbi când o roti pe Goldryn în mână, flacăra șuierând 
prin aer. Dacă vă dobor prea curând, nu o să aibă 
efect. Aelin își adună ultimul strop de aroganță și îi 
făcu semn din ochi lui Erawan. Ştii, ea vrea să te 
epuizez, ca vindecătoarele din castel să poată să te 
distrugă fără prea mult efort. 

— Destul! Maeve își aruncă puterea, iar Aelin își 
ridică scutul, focul deviind atacul violent. 

Dar abia reuși, impactul unduindu-i-se prin oase și 
sânge. 

Aelin nu își permise nici măcar să se crispeze când 
trimise un bici de foc spre Maeve, iar regina întunecată 
se retrase. 

— Așteaptă doar - o să declanșeze curând capcana 
asupra voastră. 

— Este o mincinoasă și o proastă! spuse Maeve 
furioasă. Vrea să ne despartă pentru că știe că 
împreună o putem învinge. 

Acea putere întunecată se adună iarăși în jurul lui 
Maeve. 

Regele întunecat se uită pur și simplu la Aelin cu 
acei ochi aurii și pătrunzători și zâmbi. 

1011 


— Într-adevăr. Tu... 

El se opri. Acei ochi aurii se ridicară deasupra lui 
Aelin. Deasupra porților și a zidului din spatele ei. Spre 
ceva la înălțime. 

Aelin nu îndrăzni să privească. Să își mute atenţia 
atât de mult timp. Să spere. 

Dar auriul din ochii lui Erawan străluci de furie și, 
probabil, puţin de frică. 

El își întoarse capul spre Maeve. 

— În castel sunt vindecătoare. 

— Bineînţeles că sunt! izbucni Maeve. 

Totuși, Erawan înţepeni. 

— Sunt vindecătoare pricepute. Pline de putere. 

— Direct din Torre Cesme, spuse Aelin, dând 
solemn din cap. Așa cum ţi-am zis. 

Erawan doar se uită la Maeve, iar acea îndoială 
licări din nou. 

Se uită la Aelin. La focul și sabia ei. Ea făcu o 
plecăciune. 

Erawan îi spuse printre dinţi lui Maeve: 

— Dacă a zis adevărul, ești moartă! 

Și înainte ca Aelin să poată aduna un tăciune de 
putere ca să atace, o siluetă întunecată și masivă ieși 
din întunericul din spatele lui Erawan și îl ridică. Un 
ilken. 

Aelin nu își risipi puterea încercând să îi doboare, 
fiind conștientă de protecţia ilkenului împotriva magiei. 
Mai ales că Maeve îl urmărea pe Erawan în timp ce era 
purtat în văzduh, pe deasupra uriașului. 

Pentru că luptase împotriva celor doi conducători 
valgi, ar fi trebuit să fie deja moartă. Impotriva femelei 
din faţa ei, Aelin știa că nu putea să supraviețuiască 
mult timp. Dar dacă Yrene și prietenele ei îl puteau 
dobori pe Erawan... 

— Așadar, am rămas doar noi, spuse Maeve, 
zâmbind ca un păianjen. 

Zâmbetul creaturilor oribile care atacau Orynthul. 

Aelin o ridică din nou pe Goldryn. 

— Exact cum îmi doream, spuse ea. 

Era adevărat. 

— Dar eu îţi cunosc secretul, Moștenitoare a 
Focului, șopti Maeve și lovi din nou. 


Capitolul 112 


În vârful celui mai înalt turn al castelului din 
Orynth, pe un balcon vast care dădea spre lumea de 
dedesubt, vindecătoarea trimise încă o explozie de 
putere. 

Strălucirea albă veșteji noaptea, făcând pietrele 
turnului să iasă în evidenţă. 

Un far, o provocare pentru regele întunecat care se 
luptase jos cu Aelin Galathynius. 

„lată-mă! cântă puterea prin noapte. lată-mă!” 

Erawan îi răspunse. 

Furia, frica și ura lui umplură vântul când se 
apropie în membrele deșirate ale ilkenului. El zâmbi la 
tânăra vindecătoare ale cărei mâini străluceau cu 
lumină pură, ca și când deja i-ar fi gustat sângele, 
savurând distrugerea lucrului pe care îl oferea, a 
darului pe care îl primise. 

Simpla lui prezenţă îi făcu pe oamenii din castelul 
de dedesubt să tipe în timp ce fugeau. 

Nu era moartea întruchipată, ci ceva mult mai rău. 
Ceva aproape la fel de vechi și aproape la fel de 
puternic. 

llkenul zbură peste turn, aruncându-l pe pietrele 
balconului. Erawan ateriză cu graţia unei pisici, nu prea 

obosit când se îndreptă și îi zâmbi. 

— Nu am crezut niciodată că ai s-o faci! spuse 
Maeve, puterea sa întunecată răsucindu-se în jurul ei 
când Aelin gâfâi. Incordarea care-i cuprinsese șalele i 
se ridica acum spre șira spinării, coborând în același 
timp spre picioare. Că ai să fii destul de nesăbuită să 
pui cheile înapoi în poartă. Ce s-a întâmplat cu viziunea 
aia glorioasă pe care mi-ai arătat-o cândva, Aelin? Cu 
tine chiar în orașul ăsta și mulţimea care te venera 
strigându-ţi numele? Te-ar fi plictisit prea mult să fii 
venerată? 

Aelin își adună puterile cu fiecare respiraţie, 
Goldryn arzând încă puternic. 

Las-o să vorbească - să se laude și să bată câmpii. 
Fiecare secundă în care trebuia să își revină, să-și 
recâștige o parte din putere, era o binecuvântare. 

Erawan mușcase momeala; lăsase îndoiala pe care 
i-o plantase în minte să prindă rădăcini. Ea știuse că 
era doar o chestiune de timp până ar fi simţit puterea 
lui Yrene. Aelin doar se ruga ca Yrene Towers să fie 
pregătită să îl înfrunte. 

— Întotdeauna am sperat că noi două suntem cu 
adevărat egale, într-un fel, continuă Maeve. Că tu, mai 
mult decât Erawan, ai înţeles adevărata natură a 
puterii și ce înseamnă să o folosești. Ce dezamăgită 
am fost să aflu că, în sinea ta, îţi doreai să fii atât de 
obișnuită! 

Scutul devenise insuportabil de greu. Aelin nu 
îndrăzni să se uite înapoi ca să vadă unde dispăruse 
Erawan și ce făcea. Simţise explozia de putere a lui 
Yrene, îndrăznise să spere că ar fi putut fi chiar un 
semnal, o momeală, dar nimic de atunci. Totuși, îl 
atrăsese pe Erawan. Era suficient. 

Întunericul din jurul lui Maeve se roti. 

— Regina care a fost promisă nu mai există, spuse 
ea, țâțâind. Acum nu ești decât o asasină cu o coroană. 
Și cu darul magiei unui om de rând. 

Două biciuri de putere brutală se îndreptară spre 
Aelin din ambele părți. 

Ridicând scutul și lovind cu sabia Goldryn din 
cealaltă mână, Aelin le blocă, focul licărind. 

Scutul se îndoi, dar Goldryn arse constant. 

Însă ea simţi durerea cunoscută și nesfârșită. 
Umbrele care puteau devora totul. 

Se apropiau, consumându-i puterea. 

Maeve se uită la sabia care ardea. 

— Te-a dus mintea să îţi impregnezi sabia cu 
propriile daruri! Sunt sigură că ai făcut-o înainte să 
cedezi toată puterea porții Wyrd. 

— A fost o măsură de precauţie, în caz că nu mă 
întorceam, spuse Aelin gâfâind. O armă care să ucidă 
valgi. 

— Rămâne de văzut! 

Maeve lovi din nou. Și încă o dată, forţțând-o pe 
Aelin să cedeze pas după pas, dând înapoi spre linia 
invizibilă pe care o trasase între ei și poarta sudică. 

Maeve  înaintă, părul negru și  veșmintele-i 
fluturând. 

— Mi-ai refuzat două lucruri, Aelin Galathynius! 
Cheile pe care le căutam. Incă un bici de putere se 
îndreptă spre Aelin. Focul ei abia îl devie de data asta. 
Și marele duel pe care mi l-ai promis. 

Ca și când Maeve ar fi ridicat capacul unui cufăr al 
puterii ei, fuioarele de întuneric izbucniră. 

Aelin lovi cu Goldryn, focul din lamă fiind puternic, 
dar nu suficient. lar când Aelin se mai retrase un pas, 
unul dintre acele fuioare o pocni peste picioare. 

Aelin nu reuși să-și înghită ţipătul. Căzu, scutul 

rostogolindu-se în noroiul înghețat. 

Totuși, ţinuta ei de războinică o ajută s-o ţină ferm 
pe Goldryn în mână. 

Dar apăsarea, șerpuirea insuportabilă începu să îi 
intre în minte. 

— Trezește-te! 

Lumea se mișcă, zăpada fiind înlocuită de lumina 
focului, pământul devenind o placă de fier. 

Presiunea din capul ei se zvârcoli, iar Aelin se 
aplecă pe genunchi, refuzând să o recunoască. Lupta 
asta, zăpada și sângele erau reale. 

— Trezește-te, Aelin! îi șopti Maeve. 

Aelin clipi și se trezi în cutia de fier, Maeve 
aplecându-se peste capacul ridicat și zâmbind. 

— Suntem aici, spuse Regina Spiridușilor. 

Nu Fae. Valgă. Maeve era va/gă... 

— Ai visat, zise Maeve, trecându-și un deget peste 
masca încă prinsă de fața ei. Ce vise ciudate și de 
hoinară, Aelin! 

Nu. Nu, fusese real. Ea reuși să își ridice suficient 
fruntea încât să se privească. Să vadă transformarea și 
corpul prea slab, cicatricile pe care încă le avea. 

Erau tot acolo. Neșterse. Nu avea o piele nouă. 

— Pot să-ţi ușurez situația, continuă Maeve, 
mângâindu-i părul cu mișcări blânde și tandre. Spune- 
mi unde sunt cheile Wyrd, jură-mi cu sânge, iar 
lanţurile, masca și cutia... au să dispară. 

Ei încă nu începuseră să o distrugă. 

Toate erau un vis. Un coșmar lung. Cheile erau 
libere, iar Lacătul nu fusese făurit. 

Un vis pe care-l avusese navigând aici, oriunde s-ar 
fi aflat. 

— Ce spui, nepoată? Ai să te cruţi? Ai să-mi cedezi? 

„Să nu cedezi!” 

Aelin clipi. 

— Este mai ușor, nu-i așa? spuse Maeve 
gânditoare, sprijinindu-și antebraţele de marginea 
coșciugului. Să rămâi aici. Să nu fii nevoită să iei 
hotărâri îngrozitoare. Să îi lași pe alţii să poarte povara. 
Să plătească preţul. Schiţă un zâmbet. În sinea ta, asta 
te bântuie. Dorinţa de a fi /iberă. 

Libertatea - o cunoscuse, nu-i așa? 

— Nu de asta te temi cel mai mult? Nu de mine, 
Erawan sau de chei. Faptul că vrei să fii eliberată de 
povara coroanei, a puterii, o să te consume. O să te 
amărască până nu ai să te mai recunoști, zise și zâmbi 
mai larg. Vreau să te scutesc de asta. Împreună cu 
mine, ai să fii liberă într-un fel pe care nu ţi l-ai 
imaginat niciodată, Aelin. Îţi jur! 

Un jurământ. 

Ea depusese un jurământ. Faţă de Terrasen. De 
Nehemia. De Rowan. 

Aelin închise ochii, ignorând regina de deasupra ei, 
masca, lanțurile și cutia de fier. 

Nu era real. 

Nu era real. 

Nu-i așa? 

— Știu că eşti obosită, continuă Maeve 
convingătoare și cu blândețe. Tu tot ai oferit ṣi tot nu a 
fost suficient. Niciodată n-o să fie destul pentru ei, nu-i 
așa? 

Așa era. Nimic din ce făcuse vreodată sau urma să 
facă nu ar fi fost destul. Chiar dacă ar fi salvat 
Terrasenul, Erilea, tot ar fi trebuit să ofere mai mult. 
Povara acestui lucru deja o strivea. 

— Cairn, spuse Maeve. 

Se auziră pași în apropiere. Târșâiţi pe piatră. 

incepu să tremure din senin. Ea cunoștea acel 

mers, cunoștea... 

Chipul  detestabil și dispreţuitor apăru lângă 
Maeve, amândoi studiind-o. 

— Cum să începem, Maiestate? 

El deja îi adresase cuvintele. Dansaseră astfel de 
multe ori. 

Fierea îi otrăvi gâtul. Nu se putea opri din 
tremurat. Știa ce urma să facă el și cum avea să 
înceapă. Nu ar fi încetat niciodată să simtă urma asta 
de durere. 

Cairn își trecu o mână peste marginea coșciugului. 

— Am distrus o parte din tine, nu-i așa? 

„Te numesc Elentiya, spiritul care nu ar putea fi 
distrus.” 

Aelin își trecu degetele îmbrăcate în metal peste 
palmă. Unde ar fi trebuit să fie o cicatrice. Unde era 
încă. Unde avea să rămână întotdeauna, chiar dacă nu 
o putea vedea. 

Nehemia, cea care oferise totul pentru Eyllwe. Și 
totuși... 

Și totuși, Nehemia tot simţise povara alegerilor 
sale. Tot voia să se elibereze de povara ei. 

Asta nu o făcuse mai slabă. Deloc. 

Cairn îi studie corpul înlănţuit, încercând să își dea 
seama de unde să înceapă. Incântat de ce urma, 
începu să respire mai apăsat. 

Ea își strânse mâinile în pumni. Fierul scârțăi. 

„Spiritul care nu ar putea fi distrus.” 

„Să nu cedezi!” 

Ar fi suportat din nou tortura, dacă i s-ar fi cerut. Ar 
fi făcut-o. Ar fi îndurat fiecare oră brutală și fiecare 
fărâmă de agonie. 

Ar fi durut-o și ar fi ţipat, dar ar fi înfruntat totul și 
ar fi supravieţuit. 

Arobynn nu o distrusese. Nici Endovier. 

Nu intenţiona să-i permită acestei existenţe risipite 
să facă asta acum. 

Tremuratul încetă, corpul ei rămânând nemișcat. 
Așteptând. 

Maeve clipi la ea. Doar o dată. 

Aelin inspiră - brusc și calm. 

Nu voia să se termine nimic din toate astea. 

Cairn dispăru în vânt, odată cu lanţurile. 

Aelin se ridică în coșciug. Maeve se îndepărtă doar 
un pas. 

Aelin studie iluzia lucrată cu multă îndemânare. 
Camera de piatră, cu coșurile ei de cărbuni și cârligul 
din tavan. Altarul de piatră. Ușa deschisă și vuietul 
râului de afară. 

Se forţă să privească. Să confrunte acel loc al 
suferinţei și disperării. Ar fi marcat-o pentru totdeauna, 
dar nu i-ar fi permis să o definească. 

Povestea ei nu era una întunecată. 

Nu asta avea să fie povestea. Voia ca-n sinea ei să 
găsească un ungher pentru locul acesta și frica sa, însă 
nu și pentru întreaga poveste. Nu avea să fie povestea 
ei. 

— Cum? întrebă pur și simplu Maeve. 

Aelin știa că o lume și un câmp de luptă vuiau pe 
lângă ele. Dar ea zăbovi în camera de piatră. leși din 
coșciugul de fier. 

Maeve o privi pur și simplu. 

— Ar fi trebuit să îţi dai seama, spuse Aelin, tăciunii 
rămași înăuntrul ei strălucind puternic. Tu, care te-ai 
temut de captivitate și ai făcut toate astea ca să o 
eviţi. Nu ar fi trebuit să mă ţii prizonieră. Ar fi trebuit să 
știi că am să găsesc o cale. 

— Cum? întrebă din nou Maeve. Cum de nu ai 

cedat? 

— Pentru că nu mă tem, spuse Aelin. Frica ta de 
Erawan și fraţii lui te-a controlat și te-a distrus. Dacă 
mai era ceva ce merita distrus. 

Maeve șuieră, iar Aelin chicoti. 

— Și ţi-a fost frică și de Brannon. De mine. Uite ce 
ti-a adus asta. Ea gesticulă spre camera din jurul lor și 
lumea de dincolo de ea. E tot ce o să-ţi rămână din 
Doranelle. Iluzia asta. 

Puterea lui Maeve vui prin cameră. 

Aelin zâmbi. 

— Mi-ai rănit partenerul. Ai rănit femeia despre 
care l-ai făcut să creadă că este partenera lui. Ai ucis-o 
pe ea și l-ai distrus pe el. 

Maeve schiţă un zâmbet. 

— Da, și am savurat fiecare moment! 

Aelin zâmbi la rândul ei. 

— Ai uitat ce ţi-am spus pe plaja din Eyllwe? 

Când Maeve doar clipi din nou la ea, Aelin atacă. 

Lovind cu un scut de foc, o dădu la o parte pe 
Maeve și aruncă o suliță de foc albastru. 

Maeve se feri de atac apelând la un zid de putere 
întunecată, dar Aelin se apără, lovind de nenumărate 
ori. Cuvintele pe care i le spusese cu furie lui Maeve în 
Eyllwe răsunară între ele: „Am să te ucid!” 

Și avea să se țină de cuvânt; pentru ce-i făcuse 
Maeve nu doar ei, ci și lui Rowan, Lyryei, lui Fenrys și 
Connall, și multor altora, intenţiona s-o șteargă de pe 
fața pământului. 

După o clipă, Goldryn fu din nou în mâna ei, sabia 
șuierând cuprinsă de flăcări. 

Chiar dacă și-ar fi dat ultima suflare, voia să moară 
atacând. 

Maeve îi blocă fiecare lovitură, acestea vuind prin 

cameră. 

Altarul se crăpă și dispăru. 

Cârligul din tavan se transformă în metal topit și 
șuieră pe pietre. 

Ea distruse locul unde stătuse Fenrys, legat în 
lanţuri invizibile. 

De nenumărate ori, adunându-și ultimii tăciuni ai 
focului său și cu transpiraţia apărându-i pe frunte, Aelin 
lovi spre Maeve. 

Coșciugul de fier se încălzi, înroșindu-se. Doar aici, 
în iluzia în care se afla, putea face asta. 

Maeve se gândise să o închidă din nou aici. 

Dar nu regina ar fi fost cea care să plece de data 
asta. 

Aelin se roti, făcând-o pe Maeve să se retragă spre 
coșciugul aprins. 

Pas cu pas, o împinse spre acesta. 

intunericul se răspândi prin cameră, blocând ploaia 
de săgeți aprinse care se îndreptară spre Maeve, iar 
regina îndrăzni să privească peste umăr către soarta 
încinsă care o aștepta. 

Maeve se albi mai mult decât moartea. 

Aelin râse răgușit și înclină sabia Goldryn, 
adunându-și puterea o ultimă dată. 

Dar un licăr de mișcare îi atrase atenţia - în 
dreapta. 

Elide. 

Elide stătea acolo, vădit îngrozită. Ea întinse o 
mână spre Aelin, în semn de avertisment. 

— Ai grijă... 

Maeve aruncă un bici negru spre doamna din 
Perranth. 

Nu... 

Aelin fandă, focul sărind spre Elide, ca să blocheze 

lovitura mortală. A 

Ea își dădu seama de greșeală după o clipă. Işi 
dădu seama când mâinile îi trecură prin corpul lui 
Elide, iar prietena ei dispăru. 

O iluzie. Se lăsase păcălită de o iluzie și rămăsese 
expusă și vulnerabilă... 

Aelin se întoarse din nou spre Maeve, flăcările 
ridicându-se din nou, dar era prea târziu. 

Mâini întunecate se înfășurară în jurul gâtului ei. 
Neclintite. Eterne. 

Aelin se arcui, cu respiraţia tăiată cât acele mâini 
strânseră încontinuu... 

Camera  dispăru. Pietrele de dedesubt se 
transformară în noroi și zăpadă, vuietul râului fiind 
înlocuit de cel al luptei. Ele licăriră de la o clipă la alta, 
între iluzie și adevăr, simțind aerul cald în locul iernii 
aspre, viaţa în locul morţii sigure. 

Aelin își învălui mâinile în flăcări, trăgând de umbra 
care o strângea de gât. 

Maeve stătea în faţa ei, veșmintele umflându-i-se 
în timp ce ea gâfâia. 

— Uite ce-o să se întâmple, Aelin Galathynius! 

Fuioare de întuneric ţâșniră spre ea, lovind și 
sfâșiind, și nicio flacără, indiferent câtă voinţă ar fi 
avut, nu reuși să le ţină la distanţă. Nu când se 
strânseră, tăindu-i respiraţia ca să nu poată ţipa. 

Focul ei se stinse. 

— Ai să-mi juri cu sânge. lar apoi o să descâlcim 
amândouă ițele pe care le-ai încurcat. Tu și regele 
Adarlanului o să îndreptaţi ce aţi făcut. Poate că nu mai 
ești Aducătoarea-Focului, dar tot ai să fii utilă. 

Un vânt rece trecu pe lângă ea. „Nu!” 

Încă un licăr de lumină apăru în spatele lui Aelin, 
iar Maeve se opri. 

Umbrele o strânseră și Aelin se arcui din nou, un 
țipăt tăcut străbătând-o. 

— Poate te întrebi de ce am crezut că ai să fii de 
acord cu asta. Ce aș putea avea împotriva ta. Ea râse 
încet. Chiar lucrurile pe care vrei să le protejezi - pe 
acelea am să le distrug, dacă mă sfidezi. Ce este mai 
de preţ pentru tine. lar când am să termin, ai să mi te 
supui! 

Nu, nu... 

Întunericul pulsă din Maeve, iar lui Aelin i se 
înceţoșă privirea. 

O rafală de vânt rece o aruncă înapoi suficient cât 
să inspire și să își ridice fruntea ca să vadă o mână 
tatuată care se întindea acum spre ea, ca să se ridice. 
Era Rowan. 

În spatele lui apărură alte două siluete. Lorcan şi 
Fenrys, cel din urmă în formă de lup. 

Tovarășii lui, care nu se opriseră atunci ca să o 
ajute în Mistward - dar care o făceau acum. 

Însă Rowan își tinu mâna întinsă spre Aelin, dorinţa 
de a o ridica în picioare fiind fermă, și nu își mută 
privirea de la Maeve când își dezgoli dinţii și mârâi. 

Dar Fenrys fu cel care atacă primul. Cel care 
așteptase acest moment și această ocazie. 

Arătându-și colții, cu blana zburlită, o atacă pe 
Maeve, aruncându-se direct la gâtul ei palid. 

Aelin se forţă, iar Rowan strigă ca să îl avertizeze, 
dar prea târziu. 

Pierdut în răzbunare și furie, lupul alb sări spre 
Maeve. 

Un bici întunecat pocni către el. 

Țipătul de durere al lui Fenrys răsună prin oasele ei 
înainte ca el să atingă pământul. Sângele curse din 
rană, din tăietura adâncă de pe faţa lui. 

Totul se petrecuse atât de repede! Aproape într-o 
clipită. 

Puterea lui Rowan și cea a lui Lorcan se adunară ca 
să lovească. Fenrys se chinui să se ridice în picioare. 
Întunericul se năpusti din nou spre el şi îl izbi în faţă, ca 
și când Maeve ar fi știut exact unde să lovească. 

Fenrys căzu din nou, sângele împroșcând zăpada. 
Cu un licăr de lumină, reveni în trupul său Fae. Ce Îi 
făcuse ea feței lui... 

Nu. Nu... 

Aelin reuși să inspire suficient cât să spună 
răgușită: 

— Fugi! 

Rowan se uită atunci la ea, auzind avertismentul 
chiar în clipa în care Maeve lovi din nou ca și când și-ar 
fi păstrat puterea - așteptându-i. Pentru asta. 

Un val de întuneric îl învălui pe partenerul ei. Îi 
învălui și pe Lorcan și Fenrys. 

Magia lor licări, luminând întunericul ca un fulger în 
spatele unui nor. Totuși, nu îndeajuns cât să se 
elibereze din strângerea lui Maeve. Gheaţa și vântul se 
izbiră împotriva acesteia, de nenumărate ori. Loviturile 
erau brutale și calculate. 

Puterea lui Maeve spori. 

Gheaţa și vântul nu mai bătură. Cealaltă magie din 
întuneric dispăru ca și când ar fi fost înghițită. 

lar apoi, ei începură să ţipe. 

Rowan începu să tipe. 


Capitolul 113 


Erawan gâfâi când se apropie. 
— Vindecătoareo,  șopti acesta, puterea lui 
demonică emanând din el ca o aură neagră. 

Ea se retrase un pas, mai aproape de balustrada 
balconului. Regele întunecat o urmă, ca un prădător 
care se apropia de prada mult așteptată. 

— Ştii cât timp te-am căutat? Vântul îi zburli părul 
blond. Ştii măcar ce poţi face? 

Vindecătoarea ezită, izbindu-se în balustrada 
balconului din spatele ei care dădea spre prăpastia 
oribil de nesfârșită. 

— Cum crezi că am luat cheile, în primul rând? 
spuse și afișă un zâmbet urât. In lumea mea, există și 
neamul vostru. Nu sunt vindecătoare, ci călăi. Fecioare 
ale morții, capabile să vindece, dar și să 
îmbolnăvească, desfăcând chiar firul vieţii. Al lumilor. 
Erawan rânji. Așadar, le-am luat pe cele din spiţa 
voastră și le-am folosit ca să deschidem poarta Wyrd și 
să smulgem trei bucăţi din esenţa ei. Maeve nu a aflat 
și nu o să afle niciodată. Respirația lui sacadată deveni 
mai profundă când savură fiecare cuvânt și cu fiecare 
pas mai aproape. Lor le-a luat totul ca să scoată cheile 
din poartă. Dar tu, cu darurile tale... ai reuși singură 
dacă ai face-o din nou. lar cu cheile înapoiate porții... 
El zâmbi din nou. Maeve crede că am plecat să te ucid, 
să te distrug. Și mica ta regină de foc credea asta. Nu 
putea concepe că vreau să te găsesc. Inaintea lui 
Maeve. Înainte să ţi se întâmple ceva rău. lar acum că 
te-am găsit... Ce mult o să ne distrăm noi doi, Yrene 
Towers! 

El mai făcu un pas în faţă, dar atât. 

Erawan înţepeni. Încercă să se miște, însă nu reuși. 

Atunci se uită la pietrele balconului și la semnul 
însângerat pe care călcase, prea concentrat la prada 
lui încât să observe. 

Un semn Wyrd menit să-l prindă. 

Tânăra vindecătoare îi zâmbi, iar lumina albă din 

jurul mâinilor ei se stinse când ochii aurii deveniră de 
safir. 
— Nu sunt Yrene. 


Erawan întoarse capul spre cer când Lysandra, în 
trupul unei păsări ruk, ocoli în zbor turnul din locul 
unde se ascunsese în partea cealaltă, ţinând-o pe 
Yrene în gheare. 

Puterea lui Erawan spori, dar Yrene deja strălucea 
puternic precum răsăritul. 

Lysandra întinse ghearele, lăsând-o cu grijă pe 
Yrene pe pietrele balconului, lumina emanând din ea 
când se avântă cu capul înainte spre Erawan. 

Dorian reveni în trupul său, lumina vindecătoarei 
emanând și din el când înconjură semnul Wyrd care îl 
ținea pe Erawan cu puterea lui. Ușile turnului se 
deschiseră brusc, Elide ieșind chiar în clipa în care 
Lysandra se transformă și ateriză fără zgomot pe 
labele unui leopard-fantomă pe balcon. 

Erawan nu părea să știe încotro să se uite. Dorian 
trimise un pumn al luminii lui vindecătoare care îl 
dezechilibră; Lysandra sări asupra regelui întunecat, 
țintuindu-l de pietre; Elide, cu Damaris în mâini, înfipse 
bine lama în burta lui Erawan și între pietrele de 
dedesubt. 

Erawan ţipă, dar sunetul nu se compară cu ce ieși 
din trupul său când Yrene ajunse la el, cu mâinile ca 
niște stele aprinse, și-i lovi pieptul. 

Lumea încetini și se încovoie. 

Totuși, Yrene nu se temu. 

Nu se temu de toată lumina orbitoare care izbucni 
din ea, arzându-l pe Erawan. 

El se arcui și urlă, dar vechea sabie Damaris îl 
țintui cu hotărâre. 

Puterea lui întunecată se ridică precum un val gata 
să devoreze lumea. 

Yrene nu îi permise să se atingă de ea sau de 
ceilalți. 

Speranţă. 

Chaol spusese că ea purta cu ea speranţa. 
Speranţa care-i creștea acum în pântec. 

Pentru un viitor mai bun. Pentru o lume mai bună. 

Speranţa le îndrumase pe cele două femei din 
capetele opuse ale continentului în urmă cu zece ani. 
Speranţa o îndrumase pe mama lui Yrene să ia un cuţit 
și să ucidă soldatul care i-ar fi ars de vie odrasla. 
Speranţa o îndrumase pe Marion Lochan când alesese 
să tragă de timp ca tânăra moștenitoare să scape cu 
viaţă. 

Două femei care nu se cunoscuseră niciodată, 
două femei pe care lumea le considera obișnuite. Două 
femei, Josefin și Marion, care aleseseră speranţa în faţa 
întunericului. 

Două femei care, la sfârșit, le aduseseră tuturor 
acest moment, această singură șansă la un viitor. 

Pentru ele, Yrene nu se temea. Pentru copilul pe 
care îl purta, nu se temea. 

Pentru lumea pe care ea și Chaol aveau s-o 
clădească pentru acel copil, nu se temea deloc. 

Poate că zeii dispăruseră, împreună cu Silba, dar 
Yrene ar fi putut jura că simţi acele mâini blânde și 
calde îndrumând-o, apăsând pe pieptul lui Erawan în 
timp ce el se zvârcolea, forța a o mie de sori întunecați 
încercând să o sfâșie. 

Puterea ei trecu prin toate. 

Intră în el și-și croi loc sfâșiind spre viermele care 

se zvârcolea înăuntru. 

Către parazit, infecția care se hrănea cu viață, 
putere și bucurie. 

De departe, Yrene știa că era învăluită de lumină, 
mai strălucitoare decât soarele amiezii. Ştia că regele 
întunecat de sub ea nu era decât un cuib de șerpi care 
voiau să o muște, încercând să îi otrăvească lumina. 

— Nu ai putere asupra mea! îi spuse Yrene corpului 
care găzduia parazitul. i 

— Am să te sfâșii! spuse el furios. Incepând cu 
bebelușul din... Într-o clipită, puterea lui Yrene deveni 
mai strălucitoare. 

Erawan ţipă. 

Puterea creaţiei și a distrugerii. Asta era în ea, 
dătătoarea de viaţă și creatoarea lumii. 

Puțin câte puţin, îl arse. Începând de la membre, 
lucrând înăuntrul lui. 

lar când magia ei începu să încetinească, Yrene 
întinse o mână. 

Nu simţi usturimea din palmă și nici apăsarea 
mâinii cu bătături care o ţinea pe a ei. 

Dar când magia brută a lui Dorian Havilliard dădu 
buzna în ea, Yrene suspină. 

Suspină și se transformă în lumina unei stele, în 
căldură, putere și bucurie. 


Puterea lui Yrene era însăși viaţa. Viaţă pură, 
curată. 

Aproape îl îngenunchease pe Dorian când se 
întâlnise cu a lui. Când el îi predă ei puterea, de 
bunăvoie, Erawan căzu la pământ în faţa lor. Tintuit. 

Regele demon ţipă. 

Durerea, ţipătul și sfârșitul care venea cu siguranţă 
ar fi trebuit să-l bucure. 

Pentru Adarlan, pentru Sorscha, pentru Gavin și 
Elena. Pentru toţi, Dorian își lăsă puterea să curgă prin 
Yrene. 

Erawan se zbătu, puterea lui ridicându-se doar ca 
să se lovească de zidul impenetrabil de lumină. 

Și totuși, Dorian se trezi spunând: 

— Numele lui! 

Yrene se concentră la ce trebuia să facă, fără 
măcar să se uite la el. 

Dar Erawan, chiar și ţipând, se uită în ochii lui 
Dorian. 

Ura din ochii regelui demon era suficientă să 
devoreze lumea. 

— Numele tatălui meu, zise Dorian fără ca vocea 
să-i tremure. Tu i l-ai luat. 

Nu își dăduse seama că voia să-l afle. Că avea atât 
de multă nevoie de el. 

— A fost un om jalnic și laș, spuse furios Erawan. 
La fel ca tine... 

— Spune-mi numele lui! Dă-l înapoi! 

Erawan râse printre ţipături. 

— Nu! 

— Dă-l înapoi! 

Yrene se uită acum la el, cu îndoială în privire. 
Magia ei se opri - doar o clipă. 

Erawan sări, puterea lui explodând. 

Dorian o respinse și se avântă către regele demon. 
Spre Damaris. 

Țipătul lui Erawan ameninţă să crape pietrele 
castelului când Dorian împinse mai adânc lama, 
răsucind-o și trimițând puterea lor prin aceasta. 

— Spune-mi numele lui! gâfâi el printre dinţi. 

Yrene, ţinându-l de cealaltă mână, îl avertiză în șoaptă. 
Dorian abia o auzi. 

Erawan pur și simplu râse din nou, înecându-se 
când puterea lor îl arse. 

— Contează? întrebă încet Yrene. 

Da. El nu știa de ce, dar conta. 

Tatăl său fusese șters din Lumea de Dincolo, din 
toate ţinuturile existenţiale, dar el tot putea să îi 
recupereze numele. 

Fie și numai ca să plătească datoria, ca Dorian să îi 
poată oferi bărbatului o fărâmă de liniște. 

Puterea lui Erawan se ridică din nou la ei. Dorian și 
Yrene o împinseră înapoi. 

Acum. Trebuia să o facă acum. 

— Spune-mi numele lui! rosti Dorian furios. 

Erawan zâmbi la el. 

— Nu. 

— Dorian! îl avertiză Yrene. 

Transpiraţia îi curgea pe faţă. Nu îl mai putea ţine 
mult. Și ca să riște să... 

Dorian trimise puterea lor prin sabie. Mânerul lui 
Damaris străluci. 

— Spune-mi... 

— Este al tău. 

Erawan făcu ochii mari când cuvintele i se 
rostogoliră de pe buze. 

Când Damaris le scoase din el. Dar Dorian nu se 
miră de puterea sabiei. 

Numele tatălui său... 

Era Dorian. 

— l-am luat numele, spuse furios Erawan, 
zbătându-se când cuvintele îi ieșiră pe gură sub 
puterea lui Damaris. L-am șters de pe fața pământului. 
Totuși, și l-a amintit doar o dată. Prima dată când te-a 

privit. 

Auzind adevărul insuportabil, Dorian plânse. 

Poate că tatăl său ascunsese fără să știe numele în 
el, săvârșind un ultim mărunt act de sfidare înaintea lui 
Erawan. Și își numise fiul pentru acea sfidare, un semn 
secret că bărbatul dinăuntru încă se lupta. Că nu 
încetase niciodată să lupte. 

Dorian. Numele tatălui său. 

Dorian o scăpă pe Damaris din mână. 

Yrene începu să respire sacadat. Acum - trebuia să 
o facă acum. 

Chiar și cu regele valg în faţa lui, ceva din pieptul 
lui Dorian se relaxă. Se vindecă. 

Așadar, Dorian îi spuse lui Erawan, lacrimile 
evaporându-i-se în căldura magiei lor. 

— Ți-am dărâmat fortăreaţa. El zâmbi feroce. lar 
acum, noi o să te distrugem și pe tine. 

Apoi, dădu aprobator din cap spre Yrene. 

Ochii lui Erawan sclipiră ca niște cărbuni încinși, iar 
Yrene dezlănţui din nou puterea lor. 


* 


Erawan nu putea face nimic Împotriva acelei magii 
brute care, unindu-se cu a lui Yrene, se împletise cu 
puterea creatoare a lumii. 

Tot oraşul şi câmpia deveniră orbitor de 
strălucitoare. Atât de strălucitoare încât Elide și 
Lysandra își feriră privirea. Chiar și Dorian închise 
ochii. 

Dar atunci văzu Yrene ce zăcea În inima lui 
Erawan. 

Creatura schimonosită și odioasă dinăuntru. Veche 
și furioasă, palidă ca moartea. Palidă, de la o eternitate 

într-un întuneric atât de profund că nu văzuse 
niciodată lumina soarelui. 

Nu văzuse niciodată lumina eí, care acum îi ardea 
carnea veche și albă ca luna. 

Erawan se zbătu, contorsionându-se înăuntrul său. 

— Jalnic, spuse Yrene. 

Ochii aurii sclipiră, plini de furie și ură. 

Dar Yrene pur și simplu zâmbi, invocându-și în 
inimă chipul minunat al mamei sale, arătându-i-l. 

Dorindu-și să fi știut cum arătase mama lui Elide ca 
să i-o poată arăta și pe Marion Lochan. 

Erau cele două femei pe care le ucisese el, direct 
sau indirect, fără să se gândească. 

Cele două mame a căror dragoste pentru fiicele lor 
și speranţa la o lume mai bună erau mai mărețe decât 
orice putere ar fi putut avea Erawan. Mai importante 
decât orice cheie Wyrd. 

Și cu imaginea mamei ei strălucind încă în faţa lui, 
arătându-i acea greșeală pe care nu știa să o fi făcut, 
Yrene își strânse pumnul. 

Erawan ţipă. 

Yrene strânse degetele mai mult și, distant, își 
simţi mâna fizică făcând același lucru. Simţi usturimea 
unghiilor care îi intrau în palmă. 

Ea nu ascultă rugăminţile și amenințările lui 
Erawan, ci doar strânse tot mai mult pumnul, până 
când el nu fu decât o flacără întunecată. 

Până ce strânse pumnul o ultimă dată și acea 
flacără întunecată se stinse. 

Yrene avea senzaţia că se prăbușea, că se 
rostogolea înapoi în trupul său. Și chiar cădea, 
clătinându-se înapoi în trupul blănos al Lysandrei, 
mâna alunecându-i din a lui Dorian. 

Dorian se întinse ca să o apuce din nou de mână, 

dar nu mai era nevoie. 

Puterea lui sau a lui Yrene nu mai era necesară. 

Erawan, cu ochii aurii deschiși și orbi privind spre 
cerul nopţii, se lăsă moale pe pietrele balconului. 

Pielea lui căpătă o nuanţă gri și începu să se 
ofilească, să se descompună. 

— Arde-l! spuse Yrene răgușită, atingându-și cu o 
mână pântecul care îi răspunse cu un puls de bucurie, 
o scânteie de lumină. 

Dorian nu ezită. Flăcările ţâșniră, devorând și 
distrugând trupul din faţa lor. 

Fură inutile. 

Înainte să înceapă măcar să îi facă hainele scrum, 
Erawan se dizolvă. Nu era decât o bucată moale de 
carne și oase fragile. 

Dorian îl arse oricum, ei urmărind în liniște cum 
regele valg se transformă în cenușă, vântul de iarnă 
care mătură balconul turnului purtând-o foarte 
departe. 


Capitolul 114 


Ea era moartă. 

Aelin era moartă. 

Trupul neînsuflețit fusese țintuit de porțile 
Orynthului, părul fiindu-i tuns până la scalp. 

Rowan  îngenunche în faţa porţilor, armata 
Morathului trecând pe lângă el. Nu era real. Nu putea 
fi. Totuși, soarele îi încălzea fața. Duhoarea morții îi 
umplea nările. 

El scrâșni din dinţi, impunându-și să plece din 
acest loc. Din acest coșmar. 

Acesta nu șovăi. 

O mână îl atinse pe umăr, ușor și nu pentru mult 

timp. 

— Ştii, tu ești singurul vinovat, se auzi vocea vioaie 
a unei femei. 

Cunoștea vocea. Nu ar fi uitat-o niciodată. 

Lyria. 

Ea stătea în spatele lui, uitându-se la Aelin. Era 
îmbrăcată în armura neagră a lui Maeve, cu părul 
șaten împletit la spatele capului delicat și frumos. 

— Cred că din cauza ta a păţit-o și ea, spuse 
gânditoare falsa lui parteneră. 

Moartă. Lyria era moartă, iar Aelin era cea care 
trebuia să supravieţuiască... 

— Ai alege-o în locul meu? întrebă Lyria, ochii ei 
căprui umplându-se de lacrimi. Așa ai ajuns? 

El nu își găsea cuvintele; nu știa cum să îi explice, 
să se scuze. 

Aelin era moartă. 

Nu putea respira. Nu voia să o facă. 


* 


Connall rânjea la el. 

— Tot ce mi s-a întâmplat este din cauza ta! 

În genunchi pe veranda din Doranelle, într-un palat 
pe care spera să nu îl mai vadă vreodată, Fenrys se 
opunea fierii care i se ridica în gât. 

— Îmi pare rău! 

— Îți pare rău, dar ai schimba situaţia? Eu am fost 
sacrificiul pe care erai dispus să îl faci ca să obţii ce 
vrei? 

Fenrys scutură din cap, dar, brusc, era cel al unui 
lup - trupul pe care îl îndrăgise cândva aprig și 
mândru. Trupul unui lup - fără abilitatea de a vorbi. 

— Mi-ai luat tot ce am vrut vreodată, continuă 

geamănul lui. Totul. M-ai jelit măcar? Măcar a contat? 

Trebuia să îi spună geamănului său tot ce voise să 
zică; își dorea să poată comunica. Dar lupul nu putea 
vorbi nici limba oamenilor, nici pe a spiridușilor. Nu 
avea voce. 

— Am murit din cauza ta, șopti Connall. Am suferit 
din cauza ta. Și nu am să uit niciodată asta. 

„Te rog. Cuvintele îi ardeau limba. Te rog...” 


* 


Ea nu putea îndura să-l vadă pe Rowan 
îngenuncheat acolo, țipând, pe Fenrys care suspina 
spre cerul întunecat. 

lar Lorcan... amuţit, urmărea cu ochi goi 
desfăşurarea unei orori. 

Maeve fredonă în sinea ei. 

— Vezi ce pot face? Vezi ce-i face neputincioşi? 

Rowan ţipă mai tare, tendoanele gâtului său 
umflându-se - împotrivindu-se din răsputeri lui Maeve. 

Ea nu putea suporta așa ceva. 

Nu era o iluzie, și niciun vis creat. Suferinţa lor... 
era reală. 

În cele din urmă, Maeve își dezvăluise puterile de 
valg. Era aceeași putere malefică pe care o aveau 
prinții valgi și pe care ea o suportase și o învinsese cu 
flăcările ei. 

Dar nu mai avea nicio flacără care să îi ajute. Nici 
măcar una. 

— Chiar că nu mai ai cu ce să negociezi, spuse 
Maeve. În afară de propria-ţi persoană. 

Orice în afară de asta. Orice în afară de asta... 


* 

— Ești o nulitate. 

Elide stătea în faţa lui, turnurile impunătoare ale 
unui oraș pe care Lorcan nu îl văzuse niciodată, ale 
orașului care ar fi trebuit să-i fie cămin, salutându-l la 
orizont. Vântul îi flutura părul negru, la fel de rece ca 
lumina din ochii ei. 

— Un nimeni născut din flori, continuă ea. Credeai 
că te-aș lăsa să mă pângărești? 

— Cred că ai putea fi partenera mea, spuse el 
răgușit. 

Elide râse batjocoritor. 

— Parteneră? De ce să crezi vreodată că ai fi 
îndreptăţit la un asemenea lucru, după tot ce ai făcut? 

Nu putea fi real - nu era real. Și totuși, răceala 
chipului ei... Distanțarea... 

El meritase asta. 


Maeve îi studie pe cei trei masculi care-i fuseseră 
sclavi, pierduţi în puterea ei întunecată când aceasta le 
sfâșie minţile, amintirile, și râse. 

— Păcat de Gavriel! Cel puţin a murit vitejește! 

Gavriel... 

Maeve se întoarse spre ea. 

— Nu știai, nu-i așa? Ea ţâţâi. Leul nu o să mai 
ragă, viaţa lui fiind preţul cerut pentru apărarea puiului 
său. 

Gavriel era mort. Simţi adevărul din cuvintele lui 
Maeve, lăsându-le să îi găurească inima. 

— Se pare că nu l-ai putut salva, continuă Maeve. 
Dar pe ei poţi să-i salvezi. 

Fenrys ţipă. Rowan tăcuse, ochii lui verzi privind în 

gol. Ceea ce văzuse îl făcuse să nu mai ţipe sau să 
plângă. 

Suferinţă. O suferinţă inimaginabilă, de nedescris. 
Așa cum îndurase ea - poate mai rău. 

Și totuși... 

Aelin nu îi lăsă timp lui Maeve să reacționeze, nici 
măcar capul să îl întoarcă atunci când apucă sabia 
Goldryn și o aruncă spre regină. 

Aceasta o rată pe Maeve cu doi centimetri, regina 
valgă ferindu-se într-o parte înainte ca lama să se 
înfigă în zăpadă, sfârâind acolo unde aterizase. Incă 
arzând. 

Era tot ce avea nevoie Aelin. 

Ea atacă, focul ţâșnind în lume, dar nu spre Maeve. 

Acesta se izbi în Rowan, Fenrys și Lorcan, lovindu-i 
cu forță în umeri. 

Arzându-i... Însemnânau-i. 


* 


Aelin era moartă. Era moartă, iar el o dezamăgise. 

— Eşti un mascul jalnic, spuse Lyria, studiind încă 
poarta de care se legăna trupul lui Aelin. Meriţi asta. 
După ce mi s-a făcut, o meriți! 

Aelin era moartă. 

Masculul nu voia să trăiască în lumea asta. Nu voia 
să mai trăiască nicio clipă în plus. 

Aelin era moartă. lar el... 

În umăr, simţi o înţepătură și, apoi, o arsură, ca şi 
când cineva l-ar fi atins cu un vătrai înroșit. 

Cu o flacără. 

Își coborî privirea, dar nu văzu nicio rană. 

— Aduci numai suferință celor pe care îi iubești, 
continuă Lyria. 

1037 


Cuvintele se auzeau parcă din depărtare, lipsite de 
importanţă pe lângă rana arzătoare. 

Aceasta îl pârjoli din nou, o rană-fantomă, o 
amintire... 

Nu o amintire, ci un colac de salvare aruncat în 
întuneric, într-o iluzie. 

O ancoră. 

Așa cum o ancorase cândva pe ea, ridicând-o din 
strânsoarea unui prinţ valg. 

Aelin. 

Își strânse pumnii pe lângă corp. Aelin, care 
cunoscuse suferinţa la fel ca el; căreia i se arătaseră 
vieți liniștite și îl alesese tot pe el, exact așa cum era, 
pentru ceea ce suportaseră amândoi. Iluzii - fuseseră 
iluzii. 

Rowan scrâșni din dinţi. Simţi cum ceva îi acapara 
mintea, ținându-l prizonier. 

Mârâi. 

Nu era prima dată când pătrundea în mintea lui, 
pervertindu-i-o și lipsindu-l de cel mai important lucru 
pentru el. „Aelin.” 

Nu intenţiona să-i permită să i-o fure din nou. 


* 


Lorcan urlă la fierul înroșit care îi sfâșia simțurile 
prin cuvintele batjocoritoare ale lui Elide, prin imaginea 
Perranthului, casa pe care și-o dorea atât de mult și pe 
care, probabil, n-avea s-o vadă niciodată. 

Țipă, iar lumea se undui, transformându-se în 
zăpadă, întuneric și luptă. 

Maeve stătea în fața lor, palidă la față. 

Puterea ei se năpusti asupra lui ca o panteră... 

Elide stătea acum întinsă pe un pat mare și 

opulent, întinzând spre el o mână ridată. O mână 
îmbătrânită, plină de semne, venele delicate și albastre 
împletindu-se ca multele râuri din jurul orașului 
Doranelle. 

lar chipul ei... Ochii negri erau încețoșaţi, iar 
ridurile profunde. Părul rar era alb ca zăpada. 

— E un adevăr de care nu poţi scăpa, murmură ea. 
Este ca o sabie care atârnă deasupra capetelor 
noastre. 

Patul ei de moarte. Asta era. lar mâna cu care o 
atinse pe a ei rămăsese tânără. El rămăsese tânăr. 

Fierea îl înecă. 

— Te rog! Își atinse pieptul cu o mână, ca și când 
ar fi oprit frângerea implacabilă, doar ca să-i răspundă 
o durere slabă, pulsândă. 

Respirația lui Elide îi zgâria urechile. Nu putea să 
se uite la așa ceva, nu putea... 

Își apăsă mai mult pieptul cu mâna, locul din care 
izvora durerea. 

Viaţa - viaţa era suferinţă. Suferinţă și bucurie. 
Bucurie datorită suferinţei. p 

Vedea asta pe chipul lui Elide. In fiecare rid și semn 
de bătrânețe. În fiecare fir de păr alb. O viaţă trăită 
împreună. Despărțirea plină de suferință de viața 
minunată pe care o trăiseră. 

Întunericul de dincolo se risipi. Lorcan își apăsă cu 
mâna rana usturătoare din umăr. 

Tusea lui Elide îl distruse și totuși, el puse totul la 
inimă. Tot ce i-ar fi putut oferi viitorul. 

Asta nu îl înspăimânta. 


Connall muri de nenumărate ori. La nesfârșit. 

Zăcea pe podeaua verandei, sângele curgând spre 
râul înceţoșat din depărtare. 

Soarta lui... Ar fi trebuit să aibă soarta lui. 

Dacă ar fi pășit peste marginea verandei, în râul 
învolburat, i-ar fi remarcat cineva moartea? Dacă ar fi 
sărit, cu fratele său în braţe, oare râul l-ar fi ucis 
repede? 

Nu merita o moarte rapidă, ci una lentă și brutală, 
cu vărsare de sânge. 

Pedeapsa lui, răsplata dreaptă pentru ce îi făcuse 
fratelui său; pentru viaţa căreia îi permisese să rămână 
în umbra lui, viaţa despre care știuse dintotdeauna că 
rămânea în umbra lui și căreia nu îndrăznise cu 
adevărat să-i împărtășească lumina. 

O arsură violentă și fermă îl străbătu ca și când 
cineva i-ar fi vârât umărul într-un cuptor. 

Merita și îmbrăţișa tot ce i se întâmpla, cu speranţa 
că avea să-l distrugă. 


Durerea era cea pe care se temuse să o abată 
asupra lor, de care tot luptase ca să îi scape. 

Mirosul cărnii lor arse îi înțepă nările, iar Maeve 
râse încet. 

— Ala era un scut, Aelin? Sau încercai să le curmi 
suferința? 

Când Rowan îngenunche lângă ea, mâna îi zvâcni 
la oroarea pe care o văzu, chiar peste marginea securii 
lui aruncate. 

Mirosul de pin și de zăpadă și izul metalic al 
sângelui se amestecară, ridicându-se ca să o întâmpine 
când forța acelei zvâcnituri îi sfâșie palma. 

— Ştii, putem s-o facem la nesfârșit, continuă 

Maeve. Până la distrugerea Orynthului. 

Rowan se uită în gol înainte, din palmă sângele-i 
curgând pe zăpadă. 

Işi strânse ușor degetele. 

Era o chemare, prea slabă ca să o observe Maeve 
sau altcineva... în afară de ea. Cu excepţia limbajului 
lor tăcut, a felului în care-și vorbiseră trupurile lor din 
clipa în care se întâlniseră pe acea alee prăfuită din 
Varese. 

Un mic act de sfidare. Ca atunci când o sfidase pe 
Maeve în faţa tronului ei din Doranelle. 

Fenrys suspină din nou, iar Maeve se uită la el. 

Aelin își trecu mâna peste securea lui Rowan, 
durerea fiind o șoaptă prin trupul ei. 

Partenerul ei tremură, opunându-se minţii care o 
invadase din nou pe alui. 

— Ce risipă! spuse Maeve, întorcându-se din nou 
spre ei. Ca acești masculi de ispravă să nu mă mai 
servească, doar ca să ajungă legaţi de o regină care 
mai are doar câteva picături de putere. 

Aelin îl strânse de mână pe Rowan. 

O ușă se deschise între ei. O ușă secretă. 

El îi strânse degetele. 

Aelin râse încetișor. 

— Poate că eu nu am magie, dar partenerul meu 
are. 

Așteptând să lovească din partea cealaltă a ușii 
întunecate, Rowan o ridică pe Aelin în picioare în timp 
ce puterile și sufletele lor se uniră. 

Forța magiei lui Rowan o lovi, veche și furioasă. 
Gheaţa și vântul se transformară într-o flacără intensă. 

Inima ei cântă, vuind la puterea pe care o primea 
de la Rowan. Lângă ea, partenerul ei rămase ferm. 
Indestructibil. 

Rowan zâmbi - aprig, feroce și viclean. O coroană 
de foc, la fel ca a ei, îi apăru pe creștet. 

La unison, se uitară spre Maeve. 

Maeve șuieră, puterea ei întunecată adunându-se 
din nou. 

— Rowan Whitethorn nu are puterea brută pe care 
ai avut-o tu cândva. 

— Poate că nu, spuse Lorcan de la un pas în 
spatele lor, cu ochii limpezi și nepărtinitori, dar 
împreună avem. Se uită la Aelin, ridicând o mână spre 
arsura care îi păta pieptul. 

— Și dincolo de noi, zise Aelin, desenând în zăpadă 
un semn cu sângele vărsat de ea și de Rowan... Cred 
că ei au destulă. 

Lumina licări la picioarele lor, iar puterea lui Maeve 
se adună, dar prea târziu. 

Poarta se deschise, așa cum promiseseră semnele 
Wyrd din cărţile aduse de Chaol și Yrene din 
continentul sudic, exact unde își dorise Aelin. În locul 
pe care îl zărise căzând înapoi prin poarta Wyrd. In 
locul în care ea și Rowan se aventuraseră în urmă cu 
câteva zile, încercând chiar acest portal. 

Poiana era scăldată în lumina lunii, iar zăpada era 
înaltă. Arborii erau vechi și ciudaţi - mai vechi decât 
cei din Oakwald. Copaci care puteau fi găsiţi doar în 
nordul Terrasenului, în pustiul de dincolo. 

Însă nu arborii o făcură pe Maeve să se oprească. 
Nu, ci mulţimea de oameni în armuri și armele care 
licăreau pe sub hainele lor groase de blană. Printre ei, 
mari ca niște cai, lupii mârâiau. Lupi care-și purtau 
stăpânii. 

Pe câmpul de luptă, portalurile se deschiseră unele 
după altele, chiar acolo unde Rowan și tovarășii lor le 
desenaseră cu propriul sânge în timp ce luptau. Ca 

toate să fie deschise de această vrajă. La acest ordin. 
Și dincolo de fiecare portal se vedea mulțimea de 
oameni. Armata. 

— Ştii, am auzit că ai de gând să vii aici, îi spuse 
Aelin lui Maeve, puterea lui Rowan fiind o simfonie în 
sângele ei. Am auzit că plănuiești să aduci prinţesele 
kharankui cu tine. Ea zâmbi. Așadar, m-am gândit să- 
mi aduc și eu niște prieteni. 

Primele siluete de dincolo de poartă își făcură 
apariţia călare pe lupi mari argintii. Şi, în ciuda hainelor 
groase de blană ce acopereau armurile grele, urechile 
ascuţite ale femelelor erau vizibile. 

— Spiridușii care locuiau în Terrasen nu au fost rași 
de pe fața pământului, spuse Aelin. Lorcan începu să 
zâmbească. Și-au găsit un nou cămin - alături de tribul 
Lupului. Căci aceia care călăreau lupii erau oameni, 
conform tuturor legendelor. Și știai că, deși mulţi dintre 
ei au venit aici împreună cu Brannon, un întreg clan 
Fae a sosit de pe continentul sudic? Fugind de tine, 
probabil, îmi pare rău să îţi spun că niciunul nu te place 
cu adevărat. 

Tot mai mulți Fae și călăreţi ai lupilor ieșiră prin 
poartă, cu armele scoase. Dincolo de ei, întinzându-se 
la distanţă, venea armata lor. 

Maeve se retrase un pas. Doarunul. 

— Dar știi pe cine urăsc ei și mai mult? Aelin arătă 
cu Goldryn spre câmpul de luptă. Pe păianjenii ăia. 
Nesryn Faliq mi-a povestit tot despre cum strămoșii lor 
s-au luptat cu ei pe continentul sudic. Cum au fugit de 
tine când ai încercat să le ţii prizoniere vindecătoarele, 
fiind nevoiţi apoi să se lupte cu prietenii tăi. lar când 
au venit în Terrasen, tot și-au amintit. O parte din 
adevăr s-a pierdut, s-a denaturat, dar ei și-au amintit. 
Și-au instruit urmașii. 

Spiridușii și lupii lor de dincolo de porţi se uitară fix 
la hibrizii Kharankui care apărură, în sfârșit, pe câmp. 

— Le-am zis că mă ocup eu de tine, spuse Aelin, iar 
Rowan chicoti, dar păianjenii... O, păianjenii sunt ai lor! 
De fapt, cred că așteaptă de ceva vreme să facă asta. 
Și vrăjitoarele Dinţi-de-fier. Se pare că Picioare- 
Galbene nu au fost foarte blânde cu cele prinse în 
trupul lor de animal în ultimii zece ani. 

Aelin proiectă o rază de lumină. Singurul semnal pe 
care trebuia să îl dea unui popor care ceruse un singur 
lucru când Aelin îl implorase să lupte, să se alăture 
ultimei bătălii: să revină acasă. Să se întoarcă în 
Orynth după ce se ascunseseră zece ani. 

Focul ei dansă deasupra câmpului de luptă, iar 
spiridușii pierduţi ai Terrasenului și legendarul trib al 
Lupului care îi primise și le protejase flancurile dădură 
năvală prin portaluri, direct în rândurile surprinse ale 
Morathului. 

Maeve devenise albă ca moartea. Păli și mai mult 
când magia scânteie și clocoti, iar acei păianjeni hibrizi 
căzură, tipetele lor surprinse fiind amuţite de săbiile 
Asterion. 

Totuși, Rowan o strânse de mână pe Aelin, iar ea 
își ridică privirea la partenerul ei. Dar el se uita la 
Fenrys. La puterea întunecată cu care Maeve încă îl 
învăluia. 

Masculul rămase întins în zăpadă, lacrimile-i fiind 
tăcute și nesfârșite. Chipul îi era însângerat, distrus. 

Prin vuietul puterii lui Rowan, Aelin simţi itele care 
porneau din inima și sufletul ei. 

„Uită-te la mine!” Ordinul ei tăcut răsună prin 
jurământul de sânge - spre Fenrys. 

„Uită-te la mine!” 

— Presupun că ai impresia că poţi să mă omori 

1044 


într-un mare fel, se adresă Maeve ei și lui Rowan, 
puterea întunecată sporind. Voi, pe care v-am 
nedreptăţit cel mai mult. 

„Uită-te la mine!” 

Cu faţa sfâșiată și plină de sânge, Fenrys se uită, 
întorcându-și ochii încețoșaţi spre ea. Privirea i se 
limpezi puţin. 

Aelin clipi de patru ori. „Sunt aici, cu tine.” 

Niciun răspuns. 

— Înţelegeţi ce este o regină valgă? îi întrebă 
Maeve, cu un chip triumfător în ciuda spiridușilor 
demult dispăruţi care călăreau lupi, dând năvală pe 
câmpul de luptă din depărtare. Sunt imensă și eternă 
ca marea! Erawan și fraţii lui m-au căutat pentru 
puterea mea. Magia ei o înconjura ca o aură malefică. 
Te crezi o ucigașă de zei, Aelin Galathynius? Ce au 
fost, dacă nu doar niște creaturi vanitoase, blocate în 
lumea asta? Ce au fost, dacă nu niște ființe pe care 
mintea umană nu le poate înţelege? Işi ridică brațele. 
Eu sunt o zeiţă! 

Aelin clipi din nou la Fenrys, puterea lui Rowan 
adunându-se în venele ei, pregătindu-se pentru primul 
și foarte probabil ultimul atac pe care l-ar fi putut da, 
cea a lui Lorcan alăturându-se și ea. Totuși, de 
nenumărate ori, Aelin clipi la Fenrys, spre acei ochi goi. 

„Sunt aici, cu tine.” 


„Sunt aici, cu tine.” 

O regină îi spusese asta. În limba lor secretă și 
tăcută. În timpul orelor rele de tortură, ei își spuseseră 
asta. 

Nu era singur. 

Niciunul din ei nu fusese singur atunci. 

Veranda din Doranelle și zăpada însângerată din 
fața Orynthului se amestecară și licăriră. 

„Sunt aici, cu tine.” 

Maeve stătea acolo. În faţa lui Aelin și a lui Rowan, 
clocotind de putere. În faţa lui Lorcan, ale cărui daruri 
întunecate îl înconjurau ca o umbră. Spiriduși - atât de 
mulți spiriduși și lupi, unii călărindu-i - năvăleau pe 
câmpul de luptă prin găurile din văzduh. 

Așadar, planul lor nesăbuit ce urma să fie pus în 
practică atunci când totul s-ar fi dus naibii, când nu le- 
ar mai fi rămas nimic, funcţionase. 

Totuși, puterea lui Maeve creștea. 

Aelin îl privea în continuare, ancorându-l. 
Scoțându-l de pe veranda însângerată, către un trup 
care tremura de durere. Un chip care-l ustura și 
zvâcnea. 

„Sunt aici, cu tine.” 

lar Fenrys se trezi clipind. Doar o dată. 

„Da.” 

lar când Aelin își mută din nou privirea, el înțelese. 


* 


Aelin se uită la Rowan. Își văzu partenerul 
zâmbindu-i, conștient de ceea ce, foarte probabil, îi 
aştepta. „Împreună”, spuse ea încet. Rowan își trecu 
degetul mare peste al ei. In semn de iubire și rămas- 
bun. 

lar apoi, izbucniră. 

Focul, fierbinte și orbitor, vui spre Maeve. 

Dar regina întunecată așteptase. Două valuri de 
întuneric se arcuiră și se îndreptară către ei, doar ca să 
fie oprite de un scut de vânt negru. Date la o parte. 

Aelin și Rowan loviră din nou, repede ca o viperă, 
aruncând săgeți și sulițe de flăcări care o făcură pe 
Maeve să cedeze un pas. Apoi încă unul. 

Lorcan o atacă dintr-o parte, forțând-o pe Maeve să 
se mai retragă un pas. 

— Aș spune, zise Aelin gâfâind, acoperind vuietul 
magiei din ea, cântecul indestructibil al ei și al lui 
Rowan, că nu ne-ai nedreptăţit deloc. 

Ca și când i-ar fi dat pumni, Lorcan o lovi cu foc, 
urmat de o moarte întunecată. 

Maeve se încruntă. 

Aelin azvârli un val de flăcări care o mai împinse pe 
Maeve un pas înapoi. 

— Dar el - o, el are ceva de împărţit cu tine! 

Maeve căscă ochii și dădu să se întoarcă. Dar nu 
destul de repede. 

Nu destul de repede când Fenrys dispăru din locul 
în care îngenunchease și reapăru - chiar în spatele lui 
Maeve. 

Goldryn arse strălucitor când i-o înfipse în spate, 
până-n inima-i neagră. 

Sângele negru al lui Maeve curse pe zăpadă când 
căzu în genunchi, apucând cu mâna sabia aprinsă 
înfiptă în pieptul ei. 

Fenrys o ocoli, lăsând sabia acolo unde o înfipsese 
când veni lângă Aelin. 

Cu tăciunii care o înconjurau pe ea și pe Rowan, 
Aelin se apropie de regină. 

Dezgolindu-și dinţii, Maeve șuieră când încercă și 
nu reuși să scoată sabia. 

— Scoate-o! 

Aelin se uită la Lorcan. 

— Ai ceva de spus? 

Lorcan zâmbi macabru, atent la spiridușii și 
călăreţii lupilor care îi nenoroceau pe păianjeni. 

— Trăiască regina! Regina Spiridușilor din Vest. 

Maeve mormăi, iar sunetul nu fu al unui Fae sau al 
unui om, ci al unui valg pur. 

— Ei bine, uite cine nu se mai preface! spuse Aelin. 

— Am să plec oriunde ai să alegi să mă alungi! zise 
furioasă Maeve. Numai scoate-o odată! 

— Oriunde? o întrebă Aelin, dând drumul mâinii lui 
Rowan. 

Lipsa magiei și a puterii lui o lovi ca plonjatul într- 
un lac înghețat. 

Dar mai avea și ea destulă. 

Nu magie, niciodată ca înainte, ci o forţă mai 
intensă și mai profundă. 

Mama ei îi spusese „Inimă de Foc”. 

Nu pentru puterea ei. Numele nu se referise 
niciodată la puterea sa. 

Maeve șuieră din nou, apucând sabia. 

Învăluindu-și degetele în flăcări, Aelin întinse o 
mână spre Maeve. 

— Ai venit aici ca să scapi de soţul pe care nu ÎI 
iubeai. De o lume care nu-ţi plăcea. 

Maeve se opri, studiind mâna și noile bătături ale 
lui Aelin. Tresări de durere din cauza sabiei care îi 
sfâșia inima, fără s-o ucidă. 

— Da, șopti Maeve. : 

— Şi îți place lumea asta. Iți place Erilea. 

Maeve își îndreptă privirea întunecată spre Aelin, 
apoi către Rowan și Lorcan înainte să răspundă. 

— Da. Așa cum poate să-mi placă orice lucru. 

Aelin rămase cu mâna întinsă, fără să rostească 

oferta. 

— Și dacă aleg să te alung, ai să te duci oriunde 
hotărâm noi. Și nu ai să ne mai deranjezi pe noi sau pe 
altcineva. 

— Da! izbucni Maeve, strâmbându-se la sabia 
nemuritoare care îi străpungea inima. Regina își plecă 
fruntea, gâfâind, și apucă mâna întinsă a lui Aelin. 

Aelin se apropie, strecurându-i lui Maeve ceva pe 
deget și șoptindu-i la ureche: 

— Atunci, du-te naibii! 

Maeve dădu înapoi, dar prea târziu. 

Prea târziu când inelul de aur - cel al Silbei și al lui 
Athril - străluci pe mâna ei albă. 

Aelin se retrase lângă Rowan când Maeve începu 
să țipe. 

Să ţipe necontenit spre cerul întunecat, spre stele. 

Maeve își dorise inelul nu pentru protecţia 
împotriva valgilor. 

Nu, ea era valgă. ȘIi-l dorise ca să nu îl mai aibă 
nimeni altcineva. 

Totuși, când Elide i-l dăduse lui Aelin, nu o făcuse 
ca să distrugă o regină valgă, ci să o păzească pe 
Aelin. lar Maeve nu avea să afle niciodată darul și 
puterea prieteniei. 

Ceea ce știa Aelin o împiedicase pe regina din faţa 
ei să devină o oglindă. O salvase pe ea și acest regat. 

Maeve se zbătu, sabia Goldryn arzând, la fel ca 
lumina de pe degetul ei. 

Imunitate împotriva valgilor. Şi otravă pentru ei. 

Maeve ţipă, sunetul fiind destul de strident încât să 
cutremure lumea. 

Ei rămaseră pur și simplu printre fulgii care 
cădeau, fără să trădeze vreo emotie, privind-o, martori 
ai unei morţi în numele tuturor celor pe care îi 

distrusese ea. 

Maeve se schimonosi, apucându-și trupul. Pielea 
albă începu să se coșcovească precum vopseaua 
veche, dezvăluind părticele din creatura ce se 
ascundea în spatele vrăjii. Pielea pe care o crease 
pentru sine. 

Aelin doar se uită la Rowan, la Lorcan și Fenrys, cu 
o întrebare nerostită în privire. 

Rowan și Lorcan dădură aprobator din cap. Fenrys 
clipi o dată, faţa lui distrusă încă sângerând. 

Așadar, Aelin se apropie de regina care ţipa și de 
creatura de dedesubt. Se duse în spatele ei și o smulse 
pe Goldryn. 

Maeve căzu în zăpadă și noroi, dar inelul continuă 
să o sfâșie din interior. 

Maeve o privi cu ochi negri și plini de ură când 
Aelin ridică sabia Goldryn. 

Aelin îi zâmbi pur și simplu. 

— O să ne imaginăm că ultimele cuvinte pe care ţi 
le-am zis au fost demne de un cântec. 

Ea lovi cu sabia de foc. 

Maeve încă ţipa când capul i se rostogoli în zăpadă. 

Sângele negru ţâșni, iar Aelin se mișcă din nou, 
înfigând-o pe Goldryn în ţeasta lui Maeve și-n pământul 
de dedesubt. 

— Arde-o! spuse răgușit Lorcan. 

Mâna lui Rowan, caldă și puternică, o găsi din nou 
pe a lui Aelin. 

lar când ea își ridică privirea la el, văzu că lacrimile 
îi brăzdau chipul. 

Nu din cauza reginei valge care zăcea moartă în 
faţa lor și nici măcar din cauza a ceea ce făcuse Aelin. 

Nu, prinţul - soțul și partenerul ei - se uita spre 
sud, la câmpul de luptă. 

Chiar dacă puterile li se împleteau, iar ea o 
transformase pe Maeve în cenușă și amintiri, Rowan se 
uită spre câmpul de luptă, unde nenumărate rânduri 
de soldaţi valgi cădeau în genunchi în mijlocul bătăliei 
cu spiridușii, lupii și cavaleria Darghan. 

Unde păsările ruk băteau uimite din aripi când 
ilkenii căzură din cer, ca și când ar fi fost uciși. 

Departe, câteva ţipete stridente sfâșiară aerul, 
amuţind apoi. 

O întreagă armată în mijlocul luptei se prăbuși. 

Prăbușirea și liniștea puseră stăpânire pe tot, până 
ce toată armata Morathului zăcu nemișcată. Până ce 
vrăjitoarele Dinţi-de-fier care luptau în aer își dădură 
seama ce se întâmplase și cotiră spre sud, fugind de 
rukhini și de vrăjitoarele care acum le urmăreau. 

Până ce umbra întunecată care înconjura armata 
căzută dispăru și ea în vânt. 

Atunci, Aelin știu cu siguranţă încotro plecase 
Erawan. 

Cine îl doborâse în sfârșit. 

Așadar, Aelin își scoase sabia din grămada de 
cenușă care fusese Maeve și o ridică spre cerul nopţii 
și spre stele și-și lăsă strigătul de victorie să umple 
lumea. Lăsă numele pe care îl strigă să răsune, soldaţii 
de pe câmp și din oraș preluând strigătul până ce tot 
Orynthul îl intonă. Până ce acesta ajunse la stelele 
strălucitoare ale Lordului Nordului care  licăreau 
deasupra lor, fără să mai aibă nevoie să o îndrume 
spre casă. 

„Yrene! 

Yrene! 

Yrene!” 

Chaol se trezi simțind mâinile calde și delicate care 
îl mângâiau pe frunte și maxilar. 

El cunoștea acea atingere. Ar fi recunoscut-o și 
dacă ar fi fost orb. 

Luptase pe metereze o clipă, ca în următoarea să 
cadă în uitare, ca și când valul de putere care o 
străbătuse pe Yrene i-ar fi slăbit nu doar spatele, ci și 
conștiința. 

— Nu știu dacă să încep să ţip sau să plâng, spuse 
el, mormăind când deschise ochii și o văzu pe Yrene în 
genunchi în faţa lui. 

Intr-o clipă evaluă împrejurimile, zărind un fel de 
scară, unde fusese întins pe treptele de jos de lângă 
palier. O boltă deschisă spre aerul rece al nopţii 
dezvăluia cerul înstelat și senin de dincolo. Nici urmă 
de balauri sau ovații frenetice victorioase. 

Nu se auzea nicio tobă de război. Niciun mârâit, 
niciun urlet. 

lar Yrene, încă mângâindu-i faţa, îi zâmbea cu 
lacrimi în ochi. 

— Poţi să ţipi cât vrei, spuse ea, câteva lacrimi 
curgându-i pe obraz. 

Dar Chaol doar se holbă la ea când își dădu seama 
ce se întâmplase mai exact, de ce izbucnise acel val de 
putere. 

Ce făcuse această femeie remarcabilă din faţa sa. 

Pentru că îi strigau numele. Armata și oamenii din 
Orynth îi strigau numele. 

El se bucura că stătea jos, chiar dacă nu-l 
surprindea câtuși de puţin că Yrene reușise imposibilul. 

Chaol o cuprinse de talie și își cufundă faţa în gâtul 
ei. 

— Așadar, s-a terminat! îi zise el, incapabil să 

oprească tremuratul care îl cuprinsese, amestecul de 
ușurare, bucurie și urma de groază rămasă. 

Yrene își trecu mâna prin părul lui, pe spate, iar el 
o simţi zâmbind. 

— S-a terminat! 

Totuși, femeia pe care o îmbrăţișa, copilul care 
creștea în pântecul ei... 

Poate că se terminase cu Erawan, ameninţarea și 
armata lui odată cu el, și cu Maeve. 

Dar viaţa, își dădu seama Chaol, abia începea. 


* 


Lui Nesryn nu îi venea să creadă. Inamicul pur și 
simplu... se prăbușise. Chiar și hibrizii Kharankui. 

Era la fel de puţin probabil ca spiridușii și lupii care 
apăruseră pur și simplu prin găurile din lume. O armată 
dispărută, care nu pierduse timpul și se avântase 
asupra Morathului, ca și când ar fi știut exact unde și 
cum să atace. Ca și când ar fi fost chemată din miturile 
antice ale Nordului. 

Nesryn cobori pe zidurile ude de sânge ale 
orașului, privind rukhinii și vrăjitoarele aliate care 
fugăreau legiunea Dinţi-de-fier spre orizont. Dacă 
Salkhi nu ar fi avut urme de gheare și sânge în jurul 
ochilor, li s-ar fi alăturat. 

Abia reuși să strige după o vindecătoare când 
descălecă. 

Abia reuși să descalece de pe pasărea ruk, 
șoptindu-i păsării în tot acest timp. Îi curgea mult 
sânge, zgârieturile lăsate de ilken fiind adânci. Nici 
urmă de otravă, dar... 

— Eşti rănită? se auzi Sartaq. 

Prinţul avea ochi mari și faţa însângerată când o 

studie din cap până în picioare. În spatele lui, Kadara 
gâfâia pe metereze, cu penele la fel de însângerate ca 
și călărețul ei. 

Sartaqg o apucă de umeri. 

— Eşti rănită? 

Ea nu-l mai văzuse niciodată atât de neliniștit. 

Nesryn arătă pur și simplu spre inamicul acum 
nemișcat, incapabilă să își găsească vorbele. 

Dar ceilalţi o făcură, rostind un cuvânt, un nume, 
de nenumărate ori. „Yrene!” 

Vindecătoarele se grăbiră să urce pe metereze, 
îndreptându-se spre ambele păsări ruk, iar Nesryn își 
permise să îl cuprindă de talie pe Sartaqg. Să își 
lipească faţa de pieptul lui protejat de armură. 

— Nesryn! 

Numele ei era o întrebare și un ordin. Dar Nesryn 
doar îl îmbrăţișă mai strâns. Atât de aproape! Fuseseră 
atât de aproape de înfrângerea totală! 

„Yrene! Yrene! Yrene!” strigau soldaţii și oamenii 
orașului. 

Sartaq își trecu o mână prin părul ei murdar. 

— Ştii ce înseamnă victoria, nu? R 

Nesryn își ridică privirea, încruntându-se. In spatele 
lor, Salkhi aşteptă răbdător cât magia vindecătoarei îi 
alină ochiul. 

— Sper că o noapte de somn! spuse ea. 

Sartaq râse și o sărută pe tâmplă. 

— Înseamnă că mergem acasă, îi șopti pe piele. 
Înseamnă că vii acasă - cu mine. 

Și chiar dacă lupta tocmai se terminase, în ciuda 
morților și a răniților din jurul lor, Nesryn zâmbi. Da, 
urma să-l însoţească acasă, pe continentul sudic, 
dispusă să îmbrăţișeze tot ce o aștepta acolo. 

Aelin, Rowan, Lorcan și Fenrys zăboviră pe câmpia 
din fața porţilor orașului până ce se asigurară că 
armata doborâtă nu avea să se ridice. Până ce soldaţii 
khaganului umblară printre soldații inamici, 
înghiontindu-i, fără să primească un răspuns. 

Dar nu îi decapitară. Nu îi tăiară în bucăţi ca să 
termine treaba. 

Nu pe cei cu inele sau coliere negre, pe care 
vindecătoarele ar fi putut să-i salveze. 

Asta avea să se petreacă a doua zi. 

Luna ajunsese la apogeu când hotărâseră în tăcere 
că văzuseră destul încât să stabilească faptul că 
armata lui Erawan nu se mai ridica niciodată. Când 
păsările ruk, vrăjitoarele Crochan și rebelele Dinţi-de- 
fier dispăruseră, urmărind restul legiunii aeriene în 
noapte. 

Apoi, Aelin se întoarse spre poarta sudică a 
Orynthului. 

Ca un răspuns, aceasta se deschise scârţâind ca să 
o întâmpine. 

Două braţe se deschiseră larg. 

Aelin se uită la Rowan, coroanele lor de foc încă 
arzând strălucitor. Îl luă de mână. 

Cu pulsul vuindu-i prin oase, Aelin făcu un pas spre 
poartă. Spre Orynth. Spre casă. 

Lorcan și Fenrys o ajunseră din urmă. Rana celui 
din urmă încă sângera, dar refuzase oferta lui Aelin și 
Rowan de a-l vindeca, spunând că voia să aibă o 
amintire. Nu îndrăzniseră să-l întrebe de ce - nu încă. 

Aelin își ridică bărbia, îndreptându-și umerii când 
se apropiară de boltă. 

Soldaţii deja flancau ambele laturi. 

Nu soldaţii khaganului, ci bărbaţi și femei în 
armura Terrasenului. Și civili printre ei - cu uimire și 
bucurie pe chipuri. 

Aelin se uită la pragul porţii. La pietrele vechi și 
familiare, acum pline de sânge. 

Trimise o urmă de foc peste ele. Ultima fărâmă a 
puterii ei. 

Când focul dispăru, pietrele fură din nou curate. 
Noi. Așa cum avea să fie înnoit și acest oraș, adus la 
noi culmi și splendori. Din nou un far al învățăturii și al 
luminii. 

Rowan o strânse de mână, dar ea nu se uită la el 
când pășiră peste prag, intrând pe poartă. 

Aelin se uită doar la poporul ei, zâmbind larg când 
intră în Orynth, iar oamenii începură să ovaţioneze, 
primind-o în sfârșit acasă. 


Capitolul 117 


Aedion luptase până ce soldatul inamic din faţa lui 
căzuse în genunchi, ca și când ar fi murit. 

Dar bărbatul, cu un inel negru pe deget, nu era 
mort. 

Doar demonul din el era. 

lar când soldații nenumăratelor națiuni începuseră 
să  ovaţioneze, când se răspândise vestea că 
vindecătoarea din Torre Cesme îl înfrânsese pe 
Erawan, Aedion făcuse pur și simplu cale întoarsă 
dinspre metereze. 

ÎI găsise doar după miros. Chiar şi mort, mirosul 
zăbovea, Aedion urmându-l pe străzile distruse și 
printre grupurile de oameni care sărbătoreau și 
plângeau. 

O singură lumânare fusese aprinsă în baraca goală 

unde îi întinseseră trupul pe o masă de lucru. 

Acolo îngenunchease Aedion în faţa tatălui său. 

Cât timp rămăsese aici, cu capul plecat, nu știa. lar 
lumânarea arsese până aproape de bază când ușa se 
deschise scârţțâind și simţi un parfum cunoscut. 

Ea nu spuse nimic în timp ce se apropie fără să 
facă zgomot. În timp ce se transformă și îngenunche 
lângă el. 

Lysandra doar se sprijini de bărbat, până ce Aedion 
o cuprinse cu brațul, strângând-o puternic. 

Împreună, îngenuncheară acolo, iar el își dădu 
seama că suferinţa ei era la fel de reală ca a lui. Işi 
dădu seama că suferea pentru Gavriel, dar și pentru 
pierderea lui. 

Pentru anii pe care n-avea să-i mai petreacă alături 
de tatăl său, ani de care el își dăduse seama că voia să 
îi trăiască; pentru poveștile pe care își dorea să le 
audă, pentru masculul pe care își dorea să îl cunoască. 
Și n-avea s-o facă niciodată. 

Oare Gavriel știuse? Sau murise crezând că fiul lui 
nu voia să aibă de-a face cu el? 

El nu putea suporta acel posibil adevăr. Povara lui 
ar fi fost insuportabilă. 

Când lumânarea se stinse, Lysandra se ridică și îl 
luă cu ea. 

O înmormântare cu fast, îi promisese în tăcere 
Aedion. Cu toate onorurile și toate însemnele regale pe 
care le-ar fi găsit în urma luptei. Intenţiona să își 
îngroape tatăl în cimitirul regal, printre eroii din 
Terrasen, unde și el avea să fie îngropat într-o zi. 
Alături de acesta. 

Măcar atât putea face: să se asigure că tatăl lui 
știa în Lumea de Dincolo. 

Ei ieșiră pe stradă, iar Lysandra se opri ca să îi 

1057 


șteargă lacrimile, să îl sărute pe obraji, apoi pe gură, 
cu atingeri ușoare și tandre. 

Aedion o cuprinse în braţe și o strânse sub stele și 
lumina lunii. 

Cât timp rămaseră pe stradă, el nu știa. Dar apoi 
cineva își drese vocea în apropiere, iar ei se despărţiră 
ca să se întoarcă spre acesta. 

Acolo stătea un tânăr nu cu mult trecut de treizeci 
de ani. 

Uitându-se la Lysandra. 

Nu era un mesager sau vreun soldat, deși purta 
hainele groase ale rukhinilor. Părea hotărât și puternic 
după trupul înalt, când înghiţi. 

— Tu ești... lady Lysandra? 

Lysandra își înclină capul. 

— Da. 

Bărbatul făcu un pas, iar Aedion își înfrână impulsul 
de a o împinge în spatele lui, de a scoate sabia la 
bărbatul ai cărui ochi gri se măriră și străluciră de 
lacrimi. 

Care îi zâmbi larg și vesel. 

— Numele meu este Falkan Ennar, spuse el, 
punându-și o mână pe piept. 

Lysandra se arătă confuză și circumspectă. 

Zâmbetul lui Falkan nu dispăru. 

— Te caut de foarte mult timp. 

lar apoi, vorbindu-i printre lacrimi, îi povesti totul 
și-i spuse că era unchiul ei. 

Tatăl ei fusese mult mai bătrân decât el, dar de 
când Falkan aflase de existenţa ei, o căutase. Zece ani 
căutase copilul abandonat al fratelui său mort, vizitând 
Riftholdul ori de câte ori avusese ocazia. Fără să își dea 
seama vreodată că și ea ar fi putut avea darurile lui - 
sau niciuna dintre trăsăturile fratelui său. 

Dar Nesryn Faliq îl găsise. Sau se găsiseră unul pe 
celălalt. lar apoi își dăduseră seama, un mic noroc în 
lumea asta mare. 

Averea lui de negustor avea s-o moștenească ea, 
dacă voia. 

— Orice vrei, îi spuse Falkan. N-ai să-ţi mai dorești 
niciodată nimic. 

Lysandra plângea, pe chipul ei citindu-se doar 
bucuria când îl cuprinse în brațe pe Falkan și îl strânse 
puternic. 

Aedion urmări totul, tăcut și afectat, bucurându-se 
totuși pentru ea - întotdeauna s-ar fi bucurat pentru 
ea, pentru orice rază de lumină pe care ar fi găsit-o. 

Lysandra se retrase de lângă Falkan, zâmbind încă 
larg, mai minunat decât cerul înstelat. Ea își împleti 
degetele cu ale lui Aedion și i le strânse puternic în 
clipa în care îi răspunse în sfârșit unchiului ei: 

— Am deja tot ce îmi trebuie. 


* 


Câteva ore mai târziu, stând încă pe balconul unde 
fusese spulberat Erawan, lui Dorian nu îi venea să 
creadă. 

Se tot uita la acel loc, la pata neagră de pe pietrele 
dintre care se înălța sabia Damaris. Singura urmă 
rămasă. 

Numele tatălui său. Numele lui. Povara îl apăsa, 
fără a fi pe deplin un lucru neplăcut. 

Dorian își  îndoi degetele însângerate. Îşi 
consumase magia, iar pe limbă tot mai simţea gustul 
metalic al sângelui. Aproape se epuizase. Nu mai trăise 
așa ceva. Presupunea că ar fi fost mai bine să se 
obișnuiască, într-un fel, cu starea asta. 

Cu picioarele tremurânde, Dorian o smulse pe 
Damaris dintre pietre. Lama se făcuse neagră ca 
onixul. Trecându-și degetele peste lamă, își dădu 
seama că pata era imposibil de curăţat. 

Trebuia să plece din turn. Ca să îi găsească pe 
Chaol și pe ceilalţi. Ca să înceapă să-i ajute pe răniţi și 
pe soldaţii inconștienţi de pe câmp. Cei care nu 
fuseseră posedaţi fugiseră deja, urmăriţi de spiridușii 
ciudați care apăruseră, însoţiţi de lupii uriași și călăreţii 
lor. 

Trebuia să plece și să părăsească locul acesta. 

Și totuși, se uita fix la pata neagră. La tot ce mai 
rămăsese. 

Zece ani de suferinţă, chin și frică, și singurul lucru 
rămas era pata aceea. 

In mână, întoarse sabia mai grea decât înainte. 
Sabia adevărului. 

Care fusese adevărul, până la urmă? Care era 
adevărul chiar și acum? 

Erawan făcuse asta, ucigând și înrobind pe atât de 
mulți ca să își poată vedea din nou fraţii. Voia să le 
cucerească lumea, să o pedepsească, dar își dorise să-i 
revadă. După câteva milenii, Erawan nu își uitase fraţii. 
Tânjea după ei. 

El, Dorian, ar fi făcut la fel pentru Chaol și Hollin? 
Ar fi distrus o lume ca să îi găsească din nou? 

Lama neagră a sabiei Damaris nu reflecta lumina. 
Nu strălucea deloc. 

Dorian îi strânse mânerul auriu și spuse: 

— Eu sunt om. 

Aceasta se încălzi în mâna lui. 

Se uită la sabie. Sabia lui Gavin. O relicvă dintr-o 
vreme când Adarlanul fusese un ţinut al păcii și al 
abundenței. 

Și avea să fie din nou așa. 

— Sunt om, repetă el, spre stelele acum vizibile 
deasupra orașului. 

Sabia nu-i mai răspunse, ca și când ar fi știut că nu 
mai avea nevoie de o confirmare. 

Aripile vuiră, apoi Abraxos ateriză pe balcon, cu o 
călăreaţă cu păr alb pe spatele lui. 

Dorian se ridică și clipi când Manon Cioc-Negru 
descălecă. Ea îl studie din cap până-n picioare, 
uitându-se apoi la pata de pe pietrele balconului. 

Ochii ei aurii se ridicară spre ai lui. Obosiţi, grei - 
totuși strălucitori. 

— Bună, prinţișorule, șopti ea. 

Un zâmbet se contură pe buzele lui. 

— Bună, vrăjitoareo! 

El scrută cerul după Cele Treisprezece, după 
Asterin Cioc-Negru care, fără îndoială, strigau stelelor 
victoria ei. 

Manon spuse încet: 

— Nu ai să le vezi. Nici pe cerul ăsta, nici pe altul. 

Inima i se strânse când înţelese, când pierderea 
celor douăsprezece vieţi aprige mai creă un gol în el. 
Unul pe care nu avea să îl uite, ci să îl onoreze. Tăcut, 
traversă balconul. 

Manon nu se retrase când el o cuprinse în braţe. 

— Îmi pare rău! spuse el. 

Lent, ea îi mângâie spatele și apoi îl îmbrăţișă. 

— Mi-e dor de ele! șopti tremurând. 

Dorian o îmbrăţișă mai strâns și o lăsă pe Manon 
să se sprijine de el cât timp ar fi avut nevoie, Abraxos 
uitându-se spre acea bucată de pământ arsă de pe 
câmp, spre partenera care nu avea să se mai întoarcă, 
în timp ce orașul de dedesubt sărbătorea. 

Aelin se plimbă cu Rowan pe străzile abrupte ale 
Orynthului. 

Oamenii ei flancau străzile, cu lumânări în mâini. 
Un râu de lumină și foc, indicând calea spre casă. 

Direct spre porțile castelului. 

Spre locul unde stăteau lordul Darrow și 
Evangeline. Fata radia de bucurie. 

Chipul lui Darrow era rece ca piatra. Dur precum 
munţii Staghorn de dincolo de oraș când rămase în 
calea lor. 

Rowan mormăi încet și, la un pas în urma lor, 
Fenrys îl imită. 

Totuși,  Aelin eliberă mâna partenerului ei, 
coroanele lor de foc stingându-se când parcurseră 
ultimii pași spre bolta castelului. Spre Darrow. 

Liniștea se lăsă pe strada iluminată auriu. 

Nu voia să-i permită să intre. Aici, în fața lumii, 
voia să o alunge. Să-i dea o ultimă palmă 
batjocoritoare. 

Dar Evangeline îl trase de mânecă pe Darrow, ca și 
când ar fi vrut să îi amintească. 

Gestul păru să îl îndemne pe bătrân să vorbească. 

— Mie și tinerei mele protejate ni s-a spus că, 
atunci când ai plecat să îi înfrunţi pe Erawan și Maeve, 
nu mai aveai cine știe ce magie. 

— Într-adevăr; și situaţia nu o să se mai schimbe 
niciodată. 

Darrow scutură din cap. 

— De ce? 

Nu îl interesa de ce rămăsese fără magie, ci de ce 
plecase ca să îi înfrunte cu doar câţiva tăciuni aprinși 
în vene. 

— Terrasenul este casa mea, spuse Aelin. 

Era singurul răspuns din inima ei. 

Darrow zâmbi - doar puţin. 

— Aşa este. El își plecă fruntea, făcând o 
plecăciune. Bine ai venit, spuse și adăugă în timp ce se 
ridică: Maiestate! 

Dar Aelin se uită la Evangeline care încă radia. 

„Recâștigă-mi regatul, Evangeline!” era ordinul pe 
care i-l dăduse în urmă cu câteva luni. 

Nu știa cum de reușise Evangeline. Cum îl 
schimbase pe acest lord bătrân din faţa lor. Totuși, 
iată-l pe Darrow gesticulând spre porţi și castelul din 
spatele lui. 

Evangeline îi făcu semn din ochi lui Aelin, ca și 
când i-ar fi confirmat. 

Aelin râse pur și simplu, luând-o de mână pe fată și 
conducând promisiunea acelui viitor strălucit al 
Terrasenului în castel. 


* 


Toate holurile vechi şi zgâriate îi aduceau aminte. Îi 
tăiau respiraţia și o făceau să plângă, amintindu-și cum 
fuseseră cândva și cum arătau acum, triste și uzate. Cu 
gândul la cum aveau să fie ca odinioară. 

Darrow îi conduse spre sala de mese, ca să 
găsească mâncare și niște gustări la miezul noptii, 
după lupta crâncenă. 

Totuși, Aelin aruncă o privire la cel care aștepta în 
grandoarea ștearsă a Marii Săli și uită de foame și sete. 

Toată sala se cufundă în tăcere când se aruncă 
spre Aedion cu atâta forţă încât se clătinară înapoi un 
pas. 

In sfârșit acasă, împreună. 

Avu vag senzaţia că Lysandra se alăturase lui 
Rowan și celorlalți din spatele ei, dar nu se întoarse. 
Râsul ei vesel încetă văzând chipul palid și obosit al lui 
Aedion, tristețea care-l marca. 

Ea îi atinse obrazul cu o mână. 

— Îmi pare rău! 

Aedion închise ochii, aplecându-se în atingerea ei, 
gura tremurându-i. 

Nu remarcă scutul de pe spatele lui - scutul tatălui 
ei. Nu își dăduse niciodată seama că el îl purta. 

În schimb, îl întrebă încet: 

— Unde este? 

În tăcere, Aedion o conduse afară din sala de mese 
și pe culoarele întortocheate ale castelului lor, spre o 
cămăruţă luminată de lumânări. 

Gavriel fusese întins pe o masă, o pătură de lână 
ascunzându-i corpul pe care-l știa a fi sfârșit. Doar 
chipul lui frumos era vizibil, încă nobil și blând în faţa 
morții. 

Aedion zăbovi lângă pragul uşii când Aelin se 
apropie de războinic. Ea știa că Rowan și ceilalți 
stăteau lângă el, partenerul ei ţinându-și o mână pe 
umărul lui Aedion. Ştia că Fenrys și Lorcan își plecară 
capetele. 

Ea se opri în faţa mesei pe care fusese întins 
Gavriel. 

— Am vrut să aştept și să îți ofer jurământul de 
sânge după ce l-a depus fiul tău, spuse ea, vocea ei 
aproape ca o șoaptă răsunând din pietre. Dar ţi-l ofer 
acum, Gavriel! Cu onoare și recunoștință, îţi ofer 
jurământul de sânge! Lacrimile ei căzură pe pătura 
care îl acoperea, iar ea șterse una înainte să ia 
pumnalul din teaca de la centură și să-i scoată braţul 
de sub pătură. 

Cu o mișcare a cuţitului, îl tăie în palmă. Nu curse 
sânge, ci doar se umflă puţin. Totuși, așteptă ca o 
picătură să curgă pe pietre. Apoi se tăie pe braţ, își 
înmuie degetele în sânge și lăsă trei picături să cadă în 
gura lui. 

— Să afle lumea, spuse Aelin, vocea spărgându-i- 
se, că ești un mascul onorabil! Că ai rămas lângă fiul 
tău și acest regat și ai ajutat la salvarea lui. Ea sărută 
fruntea rece. Ești legat de mine cu sânge. Și, astfel, ai 
să fii îngropat aici. Ea se retrase, mângâindu-l o dată 
pe obraz. Mulţumesc! 

Era tot ce mai rămăsese de spus. 

Când se întoarse, nu doar Aedion avea lacrimi pe 
obraji. 

Ea îi lăsă acolo pe tovarășii ce acum doreau să își 
ia rămas-bun, în felul lor. 

Fenrys, cu faţa însângerată și încă neîngrijită, se 
lăsă pe un genunchi lângă masă. O clipă mai tărziu, 
Lorcan făcu la fel. 

Ajunse la ușă când Rowan îngenunche și el și 
începu să recite cuvintele vechi - cele de jale, la fel de 
vechi ca Terrasenul. Aceleași rugăciuni pe care le 
spusese ea cândva, când el o tatuase. 

Vocea clară și profundă a lui Rowan umplu camera; 
Aelin îl luă de braţ pe Aedion și îl lăsă să se rezeme de 
ea când se întoarseră în Marea Sală. 

— Darrow mi-a spus „Maiestate”, îi zise ea după un 
minut. 

Aedion își îndreptă ochii roșii spre ea, dar o 
scânteie îi lumină - doar puţin. 

— Ar trebui să ne îngrijorăm? 

Aelin zâmbi. 

— Mi-ai citit gândurile! 

Erau atât de multe vrăjitoare Dinţi-de-fier și 
Crochan pe holurile castelului! 

Elide le studie chipurile cât lucră cu vindecătoarele 
în Marea Sală. Lordul întunecat și regina fuseseră 
învinși - totuși, mai rămăseseră răniții. Și, de vreme ce 
mai avea putere, voia să dea o mână de ajutor. 

Dar când o vrăjitoare cu părul alb intră în sală 
șchiopătând, cu o vrăjitoare Crochan atârnând între ea 
și o alta pe care Elide nu o recunoscu... Inainte să-și 
dea seama că se mișca, Elide ajunsese la jumătatea 
sălii unde își petrecuse multe zile fericite în copilărie. 

Manon se opri văzând-o și o lăsă pe vrăjitoarea 
Crochan rănită în grija tovarășei sale de arme, dar nu 
făcu nicio mișcare să se apropie. 

Elide văzu tristeţea de pe chipul ei înainte să 
ajungă la ea. Tristeţea și suferinţa din ochii aurii. 

Ea înţepeni. 

— Cine? 

Manon înghiţi. 

— Toate. 

Toate Cele Treisprezece. Toate acele vrăjitoare 
aprige muriseră. 

Elide își atinse pieptul în dreptul inimii, ca și când 
ar fi putut-o împiedica să se frângă. 

Dar Manon se apropie și, în ciuda suferinței de pe 
chipul ei obosit și însângerat, puse o mână pe umărul 
lui Elide. Ca să o aline. 

Ca și când vrăjitoarea ar fi învăţat cum să facă 
asemenea lucruri. 

Lui Elide i se încetoșă privirea, iar Manon șterse 
lacrima care curse. 

— Să trăiești, Elide! fu tot ce îi spuse vrăjitoarea 

înainte să iasă iar din sală. Să trăiești! 

Manon  dispăru în holul aglomerat, cosița 
legănându-i-se, iar Elide se întrebă dacă ei i se 
adresase. 

Câteva ore mai târziu, Elide îl găsi pe Lorcan 
priveghind lângă trupul lui Gavriel. 

Când aflase, plânsese pentru masculul care îi 
arătase atâta bunătate. Și, după cum Lorcan 
îngenunchea în fața lui Gavriel, își dădu seama că 
tocmai terminase de făcut același lucru. 

Simţind-o în pragul ușii, Lorcan se ridică în 
picioare, o mișcare dureroasă și lentă a celor cu 
adevărat extenuaţi. Intr-adevăr, pe faţa lui se citeau 
tristețea, suferinţa și regretul. 

Ea își întinse braţele, iar Lorcan rămase fără aer în 
plămâni când o lipi de el. 

— Am aflat că ţie trebuie să îţi mulțumim pentru 
distrugerea lui Erawan, îi șopti. 

Elide se retrase din îmbrăţișare, conducându-l în 
afara camerei tristeţii și a luminii lumânărilor. 

— Yrene a făcut-o, spuse ea, mergând până ce găsi 
un loc liniștit lângă un rând de ferestre care dădeau 
spre orașul care sărbătoreau. Eu doar am venit cu 
ideea. 

— Fără idee, am fi umplut burţile bestiilor lui 
Erawan! 

Elide își dădu ochii peste cap, în ciuda tuturor 
lucrurilor petrecute și a celor care îi așteptau. 

— Atunci, a fost un efort de grup. Ea își mușcă 
buza. Ai auzit ceva despre Perranth? 

— Un călăreț ruk a sosit în urmă cu câteva ore. 
Situaţia e aceeași ca aici: odată cu moartea lui Erawan, 
soldaţii care deţineau orașul ori s-au prăbușit, ori au 
fugit. Populaţia a preluat controlul, dar cei care au fost 

posedaţi vor avea nevoie de vindecătoare. Un grup o 
să plece mâine în zbor, ca să se apuce de treabă. 

Ușurarea era pe cale să îi facă genunchii să 
cedeze. 

— Slavă lui Anneith pentru asta! Sau Silbei, 
presupun. 

— Au dispărut amândouă. Mulţumește-ţi ţie! 

Elide flutură o mână, dar Lorcan o sărută. 

Când el se retrase, Elide șopti: 

— Asta pentru ce a fost? 

— Cere-mi să rămân, fu tot ce spuse el. 

Inima ei începu să bată repede. 

— Rămâi, șopti ea. 

Ochii lui negri se luminară. 

— Cere-mi să vin în Perranth cu tine. 

Vocea i se sparse, dar reuși să spună: 

— Vino în Perranth cu mine! 

Lorcan dădu din cap drept răspuns, iar zâmbetul lui 
fu cel mai frumos lucru pe care îl văzuse ea vreodată. 

— Cere-mă în căsătorie! 

Elide începu să plângă, chiar dacă râdea. 

— Vrei să te  căsătorești cu mine, Lorcan 
Salvaterre? 

El o luă în brațe, sărutând-o pe faţă ca și când o 
ultimă parte încătușată din el s-ar fi eliberat. 

— Mă mai gândesc! 

Elide râse, lovindu-l în umăr, râzând mai tare apoi. 

Lorcan o lăsă jos. 

— Ce este? 

Elide își mișcă gura când încercă să nu mai râdă. 

— Doar că... Eu sunt doamna din Perranth. Dacă te 
căsătorești cu mine, ai să iei numele familiei mele. 

El clipi. 

Elide râse din nou. 

— Lordul Lorcan Lochan? 

Era la fel de ridicol precum suna. 

Lorcan clipi la ea, apoi chiui. 

Ea nu mai auzise niciodată un sunet atât de vesel. 

El o luă din nou în braţe, învâărtind-o. 

— Am să-l folosesc cu mândrie în fiecare zi din 
viaţa mea, îi spuse, zâmbetul dispărându-i când o lăsă 
jos, fiind înlocuit de multă tandrețe în privire când îi 
dădu o șuviţă după ureche. Am să mă însor cu tine, 
Elide Lochan. Și am să-mi spun cu mândrie Lord Lorcan 
Lochan, chiar dacă tot regatul o să râdă auzindu-mi 
numele. El o sărută, ușor și tandru. lar după ce o să ne 
căsătorim, îi șopti, am să-mi leg viaţa de a ta. Ca să nu 
mai fim niciodată despărțiți sau singuri. 

Elide își acoperi fața cu mâinile când suspină, 
auzindu-l cum îi oferea inima, dispus să se lipsească de 
nemurirea lui pentru ea. Pentru e. 

Dar Lorcan o prinse de mâini, luându-i-le ușor de 
pe faţă și-i schiţă un zâmbet. 

— Dacă ai să vrei. 

Elide îl cuprinse de gât, simțind bătăile inimii lui și 
lăsându-i căldura să îi intre în oase. 

— Mai mult decât orice, șopti ea. 


Capitolul 118 


Yrene se trânti pe taburetul cu trei picioare din 
mijlocul haosului ce domnea în Marea Sală. Povestea îi 
era cunoscută, deși scena era puţin diferită: altă mare 
sală transformată temporar în infirmerie. Răsăritul nu 
era departe și totuși, ea și celelalte vindecătoare 
continuau să lucreze. Cei care sângerau nu ar fi putut 
supraviețui fără ele. 

Oameni și Fae, vrăjitoare și lupi - Yrene nu mai 

văzuse niciodată o asemenea varietate de fiinţe într-un 
singur loc. 

Elide venise la un moment dat, radiind în ciuda 
răniților din jurul lor. 

Yrene presupuse că toţi aveau același zâmbet. 
Deși al ei dispăruse în ultima oră, când extenuarea o 
cuprinsese. Fusese forțată să se odihnească după ce se 
ocupase de Erawan și așteptase să-și recapete puterea 
doar cât să reînceapă să lucreze. 

Nu putea sta locului. Vedea creatura de sub pielea 
lui Erawan de fiecare dată când închidea ochii. 
Dispăruse pentru totdeauna, dar... se întreba când 
avea să-l uite. Când avea să scape de senzația aceea 
întunecată și uleioasă. În urmă cu câteva ore, nu 
reușise să își dea seama dacă greaţa era urmarea 
faptului că își amintea de el sau că era însărcinată. 

— Ar trebui să îl găsești pe soţul tău și să te duc la 
culcare, spuse Hafiza, apropiindu-se și încruntându-se. 
Când ai dormit ultima dată? 

Yrene își ridică fruntea - mai grea decât în urmă cu 
câteva minute. 

— Pariez că atunci când ai dormit și tu. Acum două 
zile. 

Hafiza țâțâi. 

— L-ai ucis pe lordul întunecat, ai vindecat răniți... 
Mă mir că nu ai leșinat, Yrene! 

Yrene era pe cale să leșine, dar dezaprobarea din 
vocea Hafizei o întări. 

— Pot să lucrez. 

— Îți ordon să îți găsești soțul ăla frumos și să te 
duci la culcare! Pentru copilul din pântecul tău. 

Au! Când Vindecătoarea Supremă punea astfel 
problema... 

Yrene mormăi când se ridică în picioare. 

— Eşti nemiloasă! 

Hafiza doar o bătu ușurel pe umăr. 

— Vindecătoarele bune știu când să se odihnească. 
Extenuarea te face să iei decizii neglijente. lar deciziile 
neglijente... 

— Costă vieți, termină Yrene. Își ridică privirea spre 
tavanul înalt și boltit. Nu încetezi niciodată să dai lecţii, 
nu-i așa? 

Hafiza zâmbi. 

— Asta e viața, Yrene. Nu încetăm să învăţăm. Nici 
măcar la vârsta mea. 

Yrene bănuise de multă vreme că dragostea de 
învăţătură era ceea ce o ţinuse tânără în toţi acești ani 
pe Vindecătoarea Supremă. Îi zâmbi la rândul ei. 

Dar privirea Hafizei se îmblânzi, vindecătoarea 
căzând pe gânduri. 

— O să rămânem cât timp o să fie nevoie - până ce 
soldaţii khaganului pot fi duși acasă. O să lăsăm câteva 
vindecătoare aici ca să se îngrijească de răniții rămași, 
dar peste câteva săptămâni o să plecăm. 

Yrene înghiţi cu greu. 

— Știu. 

— lar tu, continuă Hafiza, luând-o de mână, nu ai 
să ne însoţești. 

Ochii o usturau, dar Yrene șopti. 

— Nu. 

Cu mâna caldă și tare ca oţelul, Hafiza îi strânse 
degetele lui Yrene. 

— Atunci, se pare că am să fiu nevoită să-mi 
găsesc o nouă moștenitoare. 

— Îmi pare rău, șopti ea. 

— Pentru ce? Hafiza chicoti. Ai găsit dragostea și 
fericirea, Yrene! Nu ţi-aș fi dorit altceva. 

Yrene își șterse lacrimile care-i curseră. 

— Eu doar - nu vreau să crezi că ţi-ai pierdut 
timpul... 

Hafiza râse în hohote. 

— Mi-am pierdut timpul? Yrene Towers... Yrene 
Westfall. Bătrâna femeie îi cuprinse faţa cu mâinile ei 
puternice. Ne-ai salvat pe toti! Yrene închise ochii când 
Hafiza o sărută pe frunte. O binecuvântare și un 
rămas-bun. Ai să rămâi pe tărâmul ăsta, spuse Hafiza, 
zâmbind în continuare. Dar, în ciuda oceanului care ne 
desparte, aici o să rămânem împreună, zise și își atinse 
pieptul, chiar deasupra inimii. Și, indiferent după câți 
ani, o să ai întotdeauna un loc în Torre. Mereu. 

Yrene își puse o mână tremurândă pe inimă și 
dădu aprobator din cap. 

Hafiza o strânse de umăr și dădu să se întoarcă la 
pacienţii ei, însă Yrene spuse: 

— Dar dacă... 

Hafiza se întoarse, ridicând din sprâncene. 

— Da? 

Yrene înghiţi. 

— Dacă după ce mă instalez în Adarlan și am să 
nasc... Dacă, la momentul potrivit, am să-mi stabilesc 
propriul Torre aici? 

Hafiza își înclină capul ca și când ar fi ascultat 
ritmul declaraţiei când aceasta răsună în inima ei. 

— Un Torre Cesme în nord. 

— În Adarlan, continuă Yrene. În Rifthold. Un nou 
Torre care să repare ce a distrus Erawan. Ca să-i învăţ 
pe copiii care poate nu își dau seama că au un dar, și 
pe cei care au să se nască avându-l. 

Pentru că mulţi dintre spiridușii care veneau 
dinspre câmpul de luptă erau descendenţii 
vindecătoarelor care le dăruiseră femeilor din Torre 
puterile cu mult timp în urmă. Poate și-ar fi dorit să 

ajute din nou. 

Hafiza zâmbi din nou. 

— Îmi place foarte mult ideea ta, Yrene Westfall! 

Spunând asta, Vindecătoarea Supremă se întoarse 
în agitația vindecării și suferinţei. 

Dar Yrene rămase acolo, ducându-și o mână spre 
pântecul ușor rotunjit. 

Și zâmbi - larg și ferm - la viitorul care se 
deschidea în faţa ei, strălucitor ca răsăritul care urma. 


* 


Răsăritul era aproape, şi totuşi, Manon nu putea 
dormi. Nu încercase să găsească un loc de odihnă, 
pentru că vrăjitoarele Crochan și Dinţi-de-fier erau 
rănite, iar ea nu terminase de numărat câte 
supraviețuiseră luptei și războiului. 

În ea, locul în care cândva arseseră aprig 
douăsprezece suflete era gol. 

Poate de aceea nu reuşise să adoarmă, nici măcar 
când știa că, foarte probabil, Dorian le găsise un loc de 
dormit. Era motivul pentru care încă zăbovea în cuib, 
Abraxos dormind lângă ea, și se uita la câmpul de 
luptă acum tăcut. 

După ce trupurile ar fi fost luate și zăpada s-ar fi 
topit odată cu venirea primăverii, ar mai fi rămas 
bucata de pământ ars pe câmpia din faţa orașului? Ar fi 
rămas astfel pentru totdeauna, un semn al locului unde 
muriseră ele? 

— Avem numărul final, spuse Bronwen în spatele 
ei, iar Manon le găsi pe vrăjitoarele Crochan și pe 
Glennis ieșind din scara turnului, urmate de Petrah. 

Manon se pregăti pentru asta când ea flutură 
tăcută o mână. 

Era rău, dar nu pe cât de rău ar fi putut fi. 

Când Manon deschise ochii, cele trei doar o fixară 
cu privirea. Vrăjitoarele Dinţi-de-fier și Crochan stăteau 
împreună în liniște. Ca aliate. 

— Mâine o să adunăm morții, spuse încet Manon. 
Și o să-i ardem la răsăritul lunii. 

Așa cum făceau vrăjitoarele Crochan și Dinţi-de- 
fier. A doua zi era lună plină - Pântecul Mamei. Era o 
fază bună a lunii ca să le ardă, să le ofere înapoi Zeiţei 
cu Trei Fețe, și ca acestea să renască în pântecul ei. 

— Și după asta? întrebă Petrah. Ce facem? 

Manon se uită de la Petrah la Glennis și Bronwen. 

— Ce ai vrea să facem? 

— Să mergem acasă, zise Glennis încet. 

Manon înghiţi. 

— Tu și vrăjitoarele Crochan puteți pleca oricând... 

— Spre Pustiuri, spuse Glennis. Impreună. 

Manon și Petrah făcură un schimb de priviri. 

— Nu putem, spuse Petrah. 

Bronwen zâmbi. 

— Puteţi. 

Manon clipi. Și clipi din nou când Bronwen întinse 
un pumn spre Manon și îl deschise. 

lnăuntru era o floare de un mov-deschis, la fel de 
mică precum unghia lui Manon. Frumoasă și delicată. 

— Un bastion al vrăjitoarelor Crochan tocmai a 
ajuns acolo - puţin cam târziu, dar ele au auzit 
chemarea și au venit. Tocmai din Pustiuri. 

Manon se uită la floarea mov. 

— Au adus-o cu ele. De pe câmpia din faţa Orașului 
Vrăjitoarelor. 

Câmpia stearpă și însângerată. Ținutul care nu 
dădea nicio floare, nimic viu în afară de iarbă și mușchi 
Şİ... 

Vederea lui Manon se înceţoșă, iar Glennis o luă de 
mână,  îndrumând-o spre Bronwen înainte ca 
vrăjitoarea să lase floarea în palma lui Manon. 

— Doar împreună putem repara totul, șopti 
Glennis. Fii puntea! Fii lumina! 

O punte între cele două popoare, asta devenise 
Manon. 

O lumină - așa cum Cele Treisprezece explodaseră 
luminos, nu întunecat, în ultimele lor clipe. 

— Când fierul se topește, șopti Petrah, ochii ei 
albaștri fiind plini de lacrimi. 

Cele  Treisprezece topiseră acel turn și pe 
vrăjitoarele Dinţi-de-fier dinăuntru. Și pe ele însele. 

— Când florile răsar din câmpuri de sânge, 
continuă Bronwen. 

Genunchii lui Manon cedară când se uită spre 
câmpul de luptă, unde nenumărate flori fuseseră lăsate 
peste sânge și rămășițe, acolo unde Cele Treisprezece 
își găsiseră sfârșitul. 

— Lasă ţinutul să fie martor, termină Glennis. 

Câmpul de luptă unde conducătorii și cetățenii 
multor regate și naţiuni veniseră să își aducă omagiile. 
Să vadă sacrificiul Celor Treisprezece și să le onoreze. 

Se lăsă liniștea, iar Manon șopti, vocea ei 
tremurând când ţinu în palmă floarea mică și foarte 
prețioasă: 

— Și să revenim acasă. 

Glennis își plecă fruntea. 

— Și, astfel, blestemul o să se rupă. Şi o să 
mergem acasă împreună - ca un singur popor. 

Blestemul era rupt. 

Manon doar se uită la ele, începând să respire 
sacadat. 

Apoi îl trezi pe Abraxos și sări în șa în câteva clipe. 

Nu le oferi nicio explicaţie, niciun rămas-bun când se 
avântară în noapte, îndrumându-și balaurul spre 
bucata de pământ ars de pe câmpul de luptă și direct 
în mijlocul acesteia. 

Și, zâmbind printre lacrimi, râzând de bucurie și 
tristeţe, Manon lăsă floarea prețioasă din Pustiuri pe 
pământ. 

În semn de mulţumire și dragoste. 

Ca ele să știe, ca Asterin, în ţinutul unde ea, 
vânătorul ei și copilul mergeau ţinându-se de mână, să 
știe că reușiseră. 

Că plecau acasă. 


Aelin voia, dar nu putea să doarmă. Ignorase 
ofertele de a i se găsi o cameră, un pat, în haosul 
castelului. 

În schimb, ea și Rowan plecaseră în Marea Sală ca 
să discute cu răniții, să le ofere ajutor celor care aveau 
cea mai mare nevoie. 

Spiridușii pierduţi ai Terrasenului, lupii lor uriași 
împreună cu clanul de oameni voiau să discute cu ea în 
aceeași măsură cu cetățenii Orynthului. Cum găsiseră 
întâmplător Tribul Lupului în urmă cu zece ani în 
sălbăticia munţilor era o poveste pe care avea să o afle 
în curând, ca și restul lumii. 

Vindecătorii lor umplură Marea Sală, alăturându-se 
femeilor din Torre. Toţi proveneau din continentul 
sudic și, după toate aparențele, fuseseră instruiți de 
aceștia. Zeci de noi vindecători, fiecare aducând 
proviziile atât de necesare. Începură imediat să lucreze 
alături de vindecătoarele din Torre, ca și când ar fi 
făcut asta de secole întregi. 

lar când vindecătorii umani și Fae îi alungaseră, 
Aelin hoinărise prin fiecare hol și pe la fiecare etaj, 
uitându-se în camere pline de fantome și amintiri. 
Rowan o însoțise ca o prezenţă tăcută. 

Se plimbaseră de la un etaj la altul, urcând tot mai 
sus, apropiindu-se de vârful turnului nordic la crăpatul 
zorilor. 

Dimineaţa era foarte friguroasă, chiar mai mult în 
vârful turnului aflat la înălțime deasupra lumii, dar ziua 
avea să fie senină. Luminoasă. 

— lată-l! spuse Aelin dând din cap spre locul 
înnegrit de pe pietrele balconului. Aici și-a găsit 
sfârșitul Erawan, din mâna unei vindecătoare. Se 
încruntă. Sper c-o să iasă pata. 

Rowan pufni, iar când ea se uită peste umărul lui, 
vântul fluturându-i părul, îl văzu rezemat de ușa scării, 
cu braţele încrucișate. 

— Adică, spuse ea, ar fi odios ca mizeria lui să mai 
rămână pe aici. Și am de gând să folosesc balconul 
asta ca să mă bronzez. Mi-ar strica priveliștea. 

Rowan chicoti și se dezlipi de ușă, mergând spre 
balustrada balconului. 

— Dacă nu iese pata, o să o acoperim cu un covor. 

Aelin râse și i se alătură, aplecându-se în căldura 
soarelui când acesta polei câmpul de luptă, râul și 
munţii Staghorn. 

— Ei bine, acum ai văzut toate holurile, camerele și 
scările. Ce zici de noua ta casă? 

— E puţin cam mică, dar o să ne descurcăm! 

Aelin îl înghionti și făcu semn din bărbie spre turnul 
vestic din apropiere. Spre deosebire de turnul nordic, 
care era înalt, cel vestic era lat. Mare. Aproape de 
ultimele etaje, atârnând peste prăpastie, o grădină cu 
ziduri de piatră strălucea în lumina soarelui. Grădina 

regelui. 

A reginei, se gândi ea. 

Nu rămăsese nimic, în afară de spini și zăpadă. 
Totuși, ea și-o amintea din vremea în care îi aparținuse 
lui Orlon: trandafirii și ramurile glicinei, fântânile care 
se revărsau peste marginea grădinii spre prăpastia de 
dedesubt, mărul cu flori ca bulgării de zăpadă 
primăvara. 

— Nu mi-am dat niciodată seama cât de 
convenabil ar fi pentru Fleetfoot, spuse ea despre 
grădina privată și secretă. 

Rezervată doar familiei regale. Câteodată chiar 
doar regelui și reginei. Să nu fie niciodată nevoită să 
fugă pe scările turnului ori de câte ori ar fi trebuit să își 
facă nevoile. 

— Sunt sigur că înaintașii tăi s-au gândit la 
obiceiurile canine când au construit-o. 

— Eu așa aș fi făcut, mormăi Aelin. 

— O, te cred! spuse Rowan zâmbind. Dar îmi poţi 
explica de ce nu suntem chiar acum acolo, dormind? 

— În grădină? 

El îi atinse nasul. i 

— În camera de după grădină. În dormitorul nostru. 

Ea îl condusese repede prin turnul încă destul de 
bine întreținut, în ciuda tuturor celorlalte locuri din 
castel, care necesitau reparaţii. Cineva din Adarlan îl 
folosise fără îndoială. 

— Vreau să se șteargă orice urmă de Adarlan 
înainte să stau aici, recunoscu ea. 

— Ah! 

Tânăra regină inspiră aerul dimineţii. 

Aelin îi auzi și le simţi mirosul înainte să îi vadă. lar 
când ei se întoarseră, îi găsiră pe Lorcan și Elide 
intrând pe balconul turnului, urmaţi de Aedion, 

Lysandra și Fenrys. Ren Allsbrook, timid și atent, ieși în 
spatele lor. 

Cum de știuseră unde să îi găsească, de ce 
veniseră, Aelin nu știa. Cel puţin rănile lui Fenrys se 
închiseseră, deși două cicatrici roșii îi coborau de la 
frunte până la maxilar. El nu părea să bage de 
seamă... sau să îi pese. 

Ea observă și mâna lui Lorcan de pe spatele lui 
Elide. Strălucirea de pe chipul doamnei. 

Aelin putea să presupună cu succes de ce radia. 
Până și ochii negri ai lui Lorcan erau strălucitori. 

Asta nu o împiedică pe Aelin să surprindă privirea 
lui Lorcan și să-l avertizeze tot dintr-o privire care 
transmitea tot ce nu se deranja să-i spună: dacă îi 
frângea inima doamnei din Perranth, avea să-l facă să 
ardă și s-o invite pe Manon Cioc-Negru să pregătească 
masa pe cadavrul lui. 

Lorcan își dădu ochii peste cap, iar Aelin se 
consideră mulţumită de confirmarea primită când îi 
întrebă pe toţi: 

— S-a deranjat cineva să doarmă? 

Doar Fenrys ridică mâna. 

Aedion se încruntă la pata neagră de pe pietre. 

— O s-o acoperim cu un covor, îi spuse Aelin. 

Lysandra râse. 

— Cu unul de prost gust, sper! 

— Cu roz și purpuriu. Brodat cu flori. Exact cum i-ar 
fi plăcut lui Erawan. 

Masculii Fae se uitară la ei, Ren clipind. Elide își 
plecă fruntea când chicoti. 

Rowan pufni din nou. 

— Cel puţin regatul ăsta n-o să fie plicticos. 

Aelin își atinse pieptul cu o mână, prefăcându-se 
indignată. 

— Chiar te îngrijorai că o să fie? 

— Zeii să ne ajute! mormăi Lorcan, iar Elide îl 
înghionti. 

Aedion i se adresă lui Ren, tânărul lord zăbovind 
lângă boltă ca și când încă s-ar fi gândit dacă să plece 
repede: N 

— Ştii, acum ai şansa să scapi. Inainte să fii atras 
în prostia asta fără sfârșit. 

Dar ochii negri ai lui Ren îi întâlniră pe ai lui Aelin. 
Îi studiară. 

Ea auzise despre Murtaugh. Ştia că acum nu era 
timpul să deschidă subiectul, pierderea întunecând 
privirea lui. Așadar, se afișă în continuare binevoitoare 
și sinceră. 

— Întotdeauna ne-ar mai prinde bine unul care să 
participe la prostii, spuse Aelin. 

Ren o studie din nou. 

— Ai renunţat la absolut orice și tot te-ai întors aici. 
Tot ai luptat. 

— Totul pentru Terrasen, spuse ea încet. 

— Da, știu, spuse Ren, cicatricea de pe chipul lui 
contrastând în soarele dimineţii. Acum înţeleg asta. El 
îi zâmbi. Cred că și mie mi-ar prinde bine niște 
prostioare, după războiul ăsta. 

— Ai să regreti că ai spus asta, mormăi Aedion. 

Dar Aelin făcu o plecăciune. g 

— O, cu siguranță! Ea zâmbi la masculii adunați. Iți 
jur că n-am să te plictisesc de moarte! Este jurământul 
unei regine. 

— Aşadar, ce o să presupună lipsa plictiselii? 
întrebă Aedion. 

— Reconstrucția, spuse Elide. Reconstruirea multor 
lucruri. 

— Negocieri negustorești, zise Lysandra. 

— Instruirea unei noi generaţii în magie, continuă 
Aelin. 

Masculii clipiră la ele, din nou. 

Aelin își înclină capul, clipind și ea la ei. 

— Nu contribuiţi și voi cu ceva important? Ea ţâţăi. 
Știţi, sunteți al naibii de bătrâni! M-aș fi așteptat la mai 
mult de la niște ticăloși bătrâni și ţâfnoși! 

Nările lor se umflară. Aedion zâmbi, Ren strângând 
cu înţelepciune din buze ca să nu facă la fel. 

— Patru, spuse Fenrys. Noi patru suntem al naibii 
de bătrâni! 

Aelin ridică o sprânceană. 

Fenrys zâmbi, mișcarea întinzând cicatricile. 

— Vaughan este încă acolo. lar acum este liber. 

Rowan își încrucișă braţele. 

— N-o să mai fie prins niciodată. 

Dar Fenrys zâmbi cu subinţeles și arătă spre tabăra 
armatei Fae de pe câmp, lupii și oamenii numărându- 
se printre ei. 

— Am senzaţia că cineva de acolo s-ar putea să 
știe de unde să începem, zise și îi aruncă o privire lui 
Aelin. Dacă ai accepta încă un bătrân ticălos și ţâfnos 
în acest regat. 

Aelin ridică din umeri. 

— Dacă îl poţi convinge, nu văd de ce nu. Rowan 
zâmbi auzind asta, și studie cerul ca și când și-ar fi 
putut vedea prietenul dispărut care zbura pe-acolo. 

Fenrys îi făcu semn din ochi. 

— Te asigur că nu este la fel de nesuferit ca 
Lorcan! Elide îl lovi în braţ, iar Fenrys fugi ridicând 
mâinile în timp ce râse. O să-ţi placă! îi promise el lui 
Aelin. Toate doamnele îl plac, adăugă făcând din nou 
semn din ochi spre Lysandra și Elide. 

Aelin râse mai liber decât până acum și se întoarse 

spre regatul agitat. 

— Am promis tuturor o lume mai bună, spuse ea 
după o clipă, cu vocea solemnă. Așadar, o să începem 
cu asta. 

— Începem cu lucruri neînsemnate! spuse Fenrys. 
Îmi place! 

Aelin zâmbi la el. 

— Mi-a cam plăcut când am votat pentru cheile 
Wyrd. Așa că o să începem să supunem mai multe 
chestii la vot. 

La o clipă după ce liniștea se lăsă, Lysandra o 
întrebă: 

— Pentru ce să votăm? 

Aelin ridică din umeri, băgându-și mâinile în 
buzunare. 

— Pentru unele lucruri. 

Aedion ridică o sprânceană. 

— Cum ar fi cina? 

Aelin dădu ochii peste cap. 

— Da, pentru cină. Cină aleasă de comitet. 

Elide tuși. 

— Cred că Aelin se referă la lucruri importante. La 
cum să conducă regatul ăsta. 

— Tu ești regina, spuse Lorcan. De ce să votăm? 

— Oamenii ar trebui să aibă un cuvânt de spus în 
privința felului în care sunt conduși, a politicilor care îi 
afectează. Ar trebui să aibă ceva de zis despre cum o 
să fie reconstruit regatul. Aelin își ridică bărbia. Am să 
fiu regină, iar copiii mei... Obrajii i se încălziră când îi 
zâmbi lui Rowan. Copiii noștri, spuse ea puţin prea 
încet, vor conduce. Într-o zi. Dar Terrasenul ar trebui să 
aibă o voce. Fiecare teritoriu, indiferent de lorzii care îl 
conduc, ar trebui să aibă o voce. Una aleasă de 
poporul lui. 

Războinicii se uitară atunci unul la celălalt. Rowan 
spuse: 

— Exista un regat - în est. Cu mult timp în urmă. Ei 
credeau în astfel de lucruri. Mândria străluci în ochii lui, 
mai puternic decât răsăritul. Era un loc al păcii și al 
înțelepciunii. Un far într-o parte distantă și violentă a 
lumii. După reconstruirea bibliotecii din Orynth, o să-i 
rugăm pe dascăli să afle tot ce se poate despre asta. 

— Am putea să ne ducem în regat, spuse Fenrys. 
Să vedem dacă unii dintre dascălii sau liderii lor ar vrea 
să vină ca să ne ajute aici. Ridică din umeri. Aș putea 
să o fac eu. Să călătoresc până acolo, dacă vrei. 

Ea știa că el vorbea serios - că voia să 
călătorească în calitate de emisar. Poate ca să aibă 
timp să se gândească la toate lucrurile pe care le 
văzuse și suportase. Să se împace cu pierderea fratelui 
său. Să se împace cu sine. Ea avea senzaţia că 
cicatricea de pe faţa lui ar fi dispărut doar dacă el și-ar 
fi dorit asta. 

Dar Aelin dădu din cap. Și, chiar dacă l-ar fi trimis 
bucuroasă pe Fenrys oriunde și-ar fi dorit... 

— Biblioteca? zise deodată. 

Rowan zâmbi. 

— Şi teatrul regal. 

— Nu a fost niciun teatru - nu ca în Rifthold. 

Rowan zâmbi mai larg. 

— O să fie! 

Aelin flutură o mână. 

— Trebuie să îţi aduc aminte că, în ciuda faptului 
că am câștigat războiul, nu mai suntem plini de aur? 

Rowan o cuprinse de umeri cu un braț. 

— Trebuie să îţi aduc aminte că, de vreme ce ai 
decapitat-o pe Maeve, sunt din nou prinţul din 
Doranelle, cu acces la bunurile și proprietăţile mele? Și 

că, odată ce Maeve a fost respinsă, ca impostoare, 
jumătate din averea ei îţi revine ţie... și cealaltă, 
familiei Whitethorn? 

Aelin clipi lent. Ceilalţi zâmbiră. Chiar și Lorcan. 

Rowan o sărută. 

— O bibliotecă nouă și un teatru regal, îi șopti el. 
Consideră-le cadoul meu de împerechere, Inimă de 
Foc! 

Aelin se retrase, studiindu-i chipul pe care citi 
sinceritatea și convingerea. 

Și îmbrăţișându-l, râzând spre cerul care se lumina, 
izbucni în lacrimi. 


Trebuia să fie o zi cu multe întruniri, hotărâse Aelin 
stând în camera prăfuită și aproape goală și zâmbindu- 
le aliaților și prietenilor ei. 

Ansel din Briarcliff, rănită și zgâriată, zâmbi. 

— Creatura ta metamorfică este o mincinoasă 
pricepută, spuse ea. Sunt rușinată că nu am observat 
nimic! 

Prinţul Galan, la fel de lovit, râse. 

— În apărarea mea, nu te-am întâlnit niciodată. El 
își înclină capul spre Aelin. Deci, bună, verzișoaro! 

Aelin, rezemându-se de biroul aproape putrezit 
care servea ca singura piesă de mobilier din cameră, îi 
zâmbi. 

— Te-am văzut o dată, de la distanţă. 

Ochii lui Galan Ashryver străluciră. 

— Presupun că în trecut, când încă erai o asasină, 
și îți mulțumesc pentru că nu m-ai ucis! 

Aelin chicoti, chiar dacă Rolfe își dădu ochii peste 
cap. 

— Da, corsarule? 

Rolfe flutură o mână tatuată, având încă sânge sub 
unghii. 

— Mă abtin de la comentarii! 

Aelin zâmbi. 

— Tu ești moștenitorul poporului mycenian, spuse 
ea. Micile certuri sunt acum sub demnitatea ta. 

Ansel pufni. Rolfe îi aruncă o privire. 

— Ce vrei să faci acum cu ei? întrebă Aelin. 

Presupunea că restul curtenilor trebuiau să fie aici, 
dar când o trimise pe Evangeline să îi adune aliaţii, ea 
alesese să le permită să se odihnească. Rowan plecase 
ca să îi caute pe Endymion și Sellene. După câte se 
părea, cea din urmă era pe cale să afle multe despre 
viitorul ei. Viitorul orașului Doranelle. 

Rolfe ridică din umeri. 

— Va trebui să hotărâm unde mergem. Dacă ne 
întoarcem în Golful Craniului sau... 

Miji ochii verzi ca marea. 

— Sau? întrebă dulce Aelin. 

— Sau să hotărâm dacă am prefera să ne 
reconstruim vechea patrie, în Illium. 

— De ce nu hotărâăști tu? întrebă Ansel. 

Rolfe flutură o mână tatuată. 

— Și-au oferit vieţile ca să lupte în războiul ăsta. Ei 
ar trebui să poată alege unde vor să trăiască după 
asta. 

— Inţelept din partea ta, spuse Aelin, ţâţâind. Rolfe 
înțepeni, dar se relaxă văzând amabilitatea din ochii ei. 
Dar ea se uită la Illias, armura asasinului fiind îndoită și 
zgâriată. Ai spus ceva în tot războiul ăsta? 

— Nu, răspunse Ansel în locul lui. 

Fiul Maestrului Mut se uită la tânăra regină, în ochii 
ei. 

Aelin clipi la privirile pe care și le aruncară cei doi. 

Fără dușmănie și frică. Ea ar fi putut jura că Ansel roși. 
Scutindu-și vechea prietenă, Aelin le spuse tuturor: 

— Mulţumesc! 

Ei se întoarseră din nou spre ea. 

Aelin înghiţi și-și duse o mână în dreptul inimii. 

— Vă mulţumesc pentru că aţi venit când v-am 
rugat! Vă mulţumesc în numele Terrasenului! Vă sunt 
îndatorată. 

— Noi îţi eram îndatoraţi, replică Ansel. 

— Eu nu eram, mormăi Rolfe. 

Aelin îi zâmbi. 

— Noi doi o să ne distrăm. Ea își studie aliaţii, 
obosiţi, dar încă în picioare. Supravieţuiseră cu toții. 
Cred că o să ne distrăm de minune! 


* 


La amiază, Aelin o găsi pe Manon într-unul dintre 
cuiburile vrăjitoarelor, Abraxos uitându-se spre câmpul 
de luptă. 

Cu aripile și coastele bandajate, o acoperea pe 
fosta Aripă Conducătoare. 

— Regina vrăjitoarelor Crochan și Dinţi-de-fier, 
spuse Aelin în loc de salut, fluierând încet și făcând-o 
pe Manon să se întoarcă lent. Aelin își privi unghiile. 
Impresionant! 

Totuși, chipul care se întoarse spre ea... 

Era extenuat. Suferind. 

— Am aflat, spuse încet Aelin, coborându-și 
mâinile, dar fără să se apropie. 

Manon nu spuse nimic, liniștea ei transmițând tot 
ce trebuia Aelin să știe. 

Nu, nu se simţea bine. Da, o distrusese ce se 

întâmplase. Nu, nu voia să discute despre asta. 

— Multumesc, fu tot ce spuse Aelin. 

Manon dădu ușor din cap. Așa că Aelin se îndreptă 
către vrăjitoare, trecând, totuși, pe lângă ea. Se duse 
chiar în locul din care Abraxos se uitase spre Theralis. 
Spre peticul de pământ ars. 

Inima i se strânse văzând priveliștea asta, balaurul, 
pământul și vrăjitoarea din spatele ei. Dar Aelin se 
așeză lângă balaur. Işi trecu o mână peste capul lui 
aspru. El se aplecă în atingerea ei. 

— O să fie un monument, le spuse ea lui Abraxos și 
Manon. Dacă vrei, o să înalt un monument chiar acolo. 
Ca să nu uite nimeni vreodată cine s-a sacrificat și cui 
trebuie să mulțumim. 

Vântul șuieră prin turn, gol și rece. Dar apoi pașii 
scârţâiră în fân, iar Manon se așeză lângă ea. 

Totuși, Aelin nu mai vorbi și nu mai puse întrebări. 
lar Manon, dându-și seama de asta, își plecă umerii și 
fruntea, așa cum nu ar fi putut să o facă niciodată în 
prezența altcuiva. Întrucât nimeni altcineva nu ar fi 
putut să înțeleagă povara pe care o purtau amândouă. 

În liniște, cele două regine se uitară spre câmpul 
distrus. Spre viitorul de dincolo de el. 


Capitolul 119 


Pregătirile duraseră zece zile. 

Zece zile să golească sala tronului, să spele 
holurile de la etajele inferioare, să găsească mâncarea 
și bucătarii necesari. Zece zile să curețe apartamentul 
regal, să găsească haine potrivite și să decoreze 
splendid sala tronului. 

Ghirlande veșnic verzi atârnau de scaune și 
căpriori, iar când Rowan ajunse pe podiumul din sala 

1087 


tronului, monitorizând mulţimea adunată, fu nevoit să 
recunoască faptul că  Lysandra făcuse ceva 
impresionant. Lumânările pâlpâiau peste tot, iar 
zăpada proaspătă căzuse cu o seară înainte, acoperind 
cicatricile rămase în urma luptei. 

Lângă el, Aedion se mișca pe loc, Lorcan și Fenrys 
uitându-se direct înainte. 

Cu toţii se spălaseră și se pieptănaseră și purtau 
haine care îi făceau să pară... nobili. 

Lui Rowan nu îi păsa. Jacheta lui verde, cu fir de 
argint, era cel mai puţin practic lucru pe care îl purtase 
vreodată. Cel puţin avea asupra lui sabia, la celălalt 
șold atârnând Goldryn. 

Din fericire, Lorcan părea la fel de jenat ca el, fiind 
îmbrăcat în negru. „Dacă ai purta altceva, îi spusese 
Aelin lui Lorcan, lumea s-ar întoarce pe dos. Așadar, ai 
să te îmbraci în negru, ca de doliu!” 

Lorcan își dăduse ochii peste cap. Dar Rowan 
Zărise chipul lui Elide când le reperase pe ea și 
Lysandra în holul sălii tronului cu câteva clipe înainte. 
Văzuse dragostea și dorinţa când se uitase la Lorcan în 
noile lui haine. Și se întrebase cât de curând avea sala 
asta să găzduiască o nuntă. 

Aruncându-i o privire lui Aedion, îmbrăcat și el în 
verdele Terrasenului, Rowan schiță un zâmbet. Două 
nunţi, probabil înaintea verii. Deși nici Lysandra și nici 
Aedion nu menţionaseră așa ceva. 

Ultimul dintre invitații lor ajunse în spațiul 
aglomerat, iar Rowan îi studie pe conducătorii și aliaţii 
așezați în primele rânduri. Ansel din Briarcliff se tot foia 
în pantalonii și jacheta la fel de noi, Rolfe punându-și 
un braţ peste scaunul din spatele ei când îi zâmbi. Ilias, 
îmbrăcat în hainele albe în mai multe straturi ale 
poporului său, stătea în partea cealaltă a lui Ansel, o 

întruchipare a calmului. La un rând în faţă, Galan 
stătea tolănit în hainele princiare, cu fruntea sus. El 
făcu semn din ochi când întâlni privirea lui Rowan. 

Rowan pur și simplu își înclină capul în direcţia lui, 
iar apoi spre verii săi, Enda și Sellene, așezați lângă 
palier, cea din urmă simțind nevoia să-și petreacă niște 
ore bune în tăcere când Rowan îi spusese că acum era 
regina din Doranelle. Regina Spiridușilor din Est. 

Totuși, vara lui cu părul argintiu nu se îmbrăcase 
azi pentru noul ei titlu - ca și Enda, alesese hainele 
care erau mai puţin uzate după luptă. 

Doranelle avea să fie supus multor schimbări, 
unele pe care Rowan știa că nu le putea prezice. La 
conducere urma să fie familia Whitethorn, descendența 
Morei fiind readusă în sfârșit la putere, dar de ei, de 
Sellene avea să depindă acea domnie și de modul în 
care s-ar fi organizat spiridușii fără ca regina 
întunecată să îi conducă. 

Rămânea de văzut câţi spiriduși alegeau să 
rămână aici, în Terrasen. Câţi și-ar fi dorit să își 
clădească o viaţă în regatul distrus de război, să 
aleagă anii grei de reconstruire, în locul întoarcerii la 
viaţa ușoară și la bogăţie? Războinicii Fae pe care îi 
întâlnise în ultimele două săptămâni nu îi dăduseră de 
înțeles ce intenționau și totuși, el îi văzuse pe câţiva 
privind cu jind spre munţii Staghorn și Oakwald, ca și 
când ar fi auzit și ei chemarea sălbatică a vântului. 

Mai era și celălalt factor: spiridușii care locuiseră 
aici înainte de căderea Terrasenului. Cei care 
răspunseseră rugăminţii disperate a lui Aelin și 
reveniseră din patria lor secretă, din mijlocul sălbăticiei 
în care trăiau cei din Tribul Lupilor, ca să se 
pregătească de călătoria spre locul în care se aflau 
acum. Ca să se întoarcă în sfârșit în Terrasen. Și, 

poate, să aducă o parte din lupi cu ei. 

intenționa să depună toate eforturile ca să facă 
acest regat demn de întoarcerea lor. Demn de toţi cei 
care locuiau aici, fie că erau oameni, Fae sau 
vrăjitoare. Un regat la fel de mare cum fusese cândva - 
mai mare. La fel de mare ca acel lucru care se afla în 
sudul îndepărtat, dincolo de Marea îngustă, dovadă că 
un ținut al păcii și abundenței putea exista. 

Nobilii khaganatului îi povestiseră multe despre 
regatul lor zilele astea, despre politicile și oamenii lor. 
Ei stăteau acum împreună în partea cealaltă a sălii 
tronului, alături de Chaol și Dorian. Yrene și Nesryn 
erau și ele acolo, amândouă elegante în niște rochii 
despre care Rowan putea doar să presupună că 
fuseseră împrumutate. Nu era nicio prăvălie deschisă 
și niciuna cu provizii. Într-adevăr, era un miracol că 
aveau măcar haine curate. 

Cel puţin Manon refuzase hainele elegante. Ea 
purta hainele de piele ale vrăjitoarelor - deși avea pe 
frunte coroana de stele a cărei lumină se răsfrângea 
asupra lui Petrah Sânge-Albastru și Bronwen Crochan, 
așezate lângă ea. 

Aedion înghiţi zgomotos, iar Rowan privi spre ușile 
deschise. Spre locul unde stătea lordul Darrow lângă 
tronul gol. 

Nu era un tron oficial - doar un scaun mai mare și 
mai elegant care fusese ales dintre cele jalnice. 

Și Darrow se uită spre ușile deschise, aparent cu 
indiferență. Totuși, ochii îi străluceau. 

Trompetele răsunară. 

O chemare cu patru note. Repetată de trei ori. 

Scaunele scârțâiră când toată lumea se întoarse 
spre ușă. 

În spatele podiumului, ascunși în spatele unui 

paravan de lemn pictat, câţiva muzicanți începură să 
cânte muzica de ceremonie. Nu era marea orchestră 
care ar fi putut însoţi un eveniment atât de grandios, 
dar era mai bine decât nimic. 

Oricum nu conta. 

Elide apăru într-o rochie liliachie, cu o ghirlandă de 
panglici în părul brunet și împletit la spate. Șchiopătă 
la fiecare pas, iar Rowan își dădu seama că era din 
cauză că îi ceruse lui Lorcan să nu îi sprijine piciorul. 
Voia să meargă fără ajutor pe culoarul lung. 

Sigură și graţioasă, doamna din Perranth își ţinu 
umerii drepţi când luă buchetul de ilice din faţa ei și se 
îndreptă către podium. Doamna din Perranth... și una 
dintre slujitoarele lui Aelin. Pentru astăzi. 

Pentru încoronarea lui Aelin. 

Elide era la jumătatea culoarului când Lysandra 
apăru îmbrăcată în catifea verde. Oamenii șoptiră, 
minunându-se nu doar de frumusețea extraordinară, ci 
și de ceea ce era ea. 

Femeia metamorfică fusese cea care le apărase 
regatul și ajutase la distrugerea lui Erawan. 

Lysandra își ţinu fruntea sus când merse pe culoar, 
iar Aedion ridică privirea când o văzu pe doamna din 
Caraverre. 

Apoi veni Evangeline, cu panglici verzi în părul 
blond-roșcat,  radiind, cicatricile întinzându-se de 
bucurie. Tânăra doamnă din Arran. Protejata lui 
Darrow. Care cucerise cumva inima lordului suficient 
încât să îi convingă pe ceilalţi lorzi să accepte dreptul 
lui Aelin la tron. 

Ei aduseseră documentele în urmă cu două zile, 
semnate de toţi. 

Elide ocupă un loc în dreapta tronului, urmată de 
Lysandra și de Evangeline. 

Inima lui Rowan începu să bată cu putere când 
toată lumea se uită la culoarul acum gol. Când muzica 
se auzi tot mai tare, cântecul Terrasenului răsunând. 

lar când muzica ajunse la apogeu, când lumea 
explodă de sunet, regal și ferm, apăru ea. 

Genunchii lui Rowan cedară când toată lumea se 
ridică în picioare. 

Îmbrăcată în haine transparente verzi și argintii, cu 
părul blond despletit, Aelin se opri în pragul sălii 
tronului. 

El nu mai văzuse niciodată o fiinţă atât de 
frumoasă. 

Aelin se uită de-a lungul culoarului ca și când ar fi 
cântărit fiecare pas pe care urma să-l facă spre 
podium. 

Spre tronul ei. 

Toată lumea păru să se oprească odată cu ea, 
zăbovind în prag. 

Strălucind mai puternic decât zăpada de afară, 
Aelin își ridică fruntea și păși pe ultimul drum spre 
casă. 


Toţi pașii făcuți și toate căile alese o conduseseră 
aici. 

Chipurile prietenilor și aliaților ei se înceţoșară 
când trecu mai departe, spre tronul care aştepta, spre 
coroana pe care Darrow avea să i-o potrivească pe 
creştet. 

Fiecare pas păru să răsune prin pământ. Aelin își 
lăsă o parte din tăciunii aprinși să plutească prin aer, 
înălțându-se în urma trenei rochiei care îi flutura la 
spate. 

Cu toate că-i tremurau mâinile, apucă mai strâns 
buchetul de brebenei, simbolul suveranităţii eterne a 
Terrasenului. 

Cu fiecare pas se apropia de tronul care o chema. 

Rowan stătea în dreapta acestuia, dezgolindu-și 
dinţii într-un zâmbet pe care nici măcar antrenamentul 
său nu reușea să îl stăpânească. 

lar în stânga tronului, cu fruntea sus și lacrimi 
brăzdându-i chipul, se afla Aedion, la șoldul căruia 
atârna sabia din Orynth. 

Pentru el zâmbi ea atunci. Pentru copilăria lor, 
pentru ceea ce pierduseră ei. 

Pentru ceea ce dobândeau acum. 

Aelin trecu pe lângă Dorian și Chaol și dădu din 
mână în direcţia lor, făcându-i semn din ochi lui Ansel 
din Briarcliff, care se ștergea pe faţă cu mâneca 
jachetei. 

lar apoi, Aelin ajunse la trei pași de podium, iar 
Darrow se îndreptă către marginea acestuia. 

Așa cum o instruise cu o seară în urmă, așa cum 
exersase de nenumărate ori într-o scară prăfuită preţ 
de câteva ore, Aelin urcă treptele și îngenunche pe 
treapta de sus. 

Singura dată din domnia ei când avea să facă vreo 
plecăciune. 

Singurul lucru în faţa căruia avea să îngenuncheze. 

Coroana, tronul, regatul ei. 

Cei din sală rămaseră în picioare, chiar dacă 
Darrow le făcu semn să se așeze. 

lar apoi se auziră cuvintele, rostite în Vechea 
Limbă. Sacră și antică, vorbită perfect de Darrow, care 
îl încoronase și pe Orlon în urmă cu câteva decenii. 

— Îți oferi viaţa, trupul și sufletul în slujba 
Terrasenului? 

Ea răspunse în Vechea Limbă, așa cum repetase cu 
Rowan cu o seară în urmă, până ce limba i se făcuse ca 
de plumb. 

— Îmi ofer toată fiinţa și tot ce am Terrasenului! 

— Atunci, rostește-ţi jurămintele! 

Lui Aelin începu să-i bată inima mai repede și, 
chiar dacă știa că Rowan o auzea, își plecă fruntea și 
spuse: 

— Eu, Aelin Ashryver Galathynius, jur pe sufletul 
meu nemuritor să păzesc, să dezvolt și să onorez 
Terrasenul începând de astăzi și până la ultima mea 
suflare! 

— Atunci, așa să fie! răspunse Darrow și întinse o 
mână. 

Nu spre ea, ci spre Evangeline, care înaintă cu 
perna din catifea verde pe care se afla coroana. 

Adarlanul îi distrusese tronul din coarne. li topise 
coroana. 

Așadar, ei făuriseră una nouă. In cele zece zile de 
când se luase hotărârea ca ea să fie încoronată aici, în 
faţa lumii, găsiseră un aurar care să facă una din aurul 
rămas, furat din cufărul din Wendlyn. 

Două benzi, ca niște coarne împletite, se ridicau ca 
să țină piatra nestemată din mijloc. 

Nu una adevărată, ci una infinit mai prețioasă, 
dăruită chiar de Darrow. 

Bucata de cristal conţinea singura floare flacăra- 
regelui de pe timpul domniei lui Orlon. 

Chiar și în metalul strălucitor al coroanei, floarea 
cu petale roșii și portocalii scânteia ca un rubin, orbitor 
în lumina soarelui dimineţii când Darrow luă coroana 
de pe pernă și o ridică spre raza de lumină care 
pătrundea prin rândul de ferestre din spatele 
podiumului. Ceremonia fusese stabilită la ora aceasta, 

pentru această rază de soare, binecuvântare de la 
Mala însăși. 

Și chiar dacă Doamna Luminii dispăruse pentru 
totdeauna, Aelin ar fi putut jura că simţi o mână caldă 
pe umăr când Darrow ridică spre soare coroana. 

Ar fi putut jura că îi simţi pe toţi ridicându-se în 
picioare odată cu ea, cei pe care îi iubise cu inima ei de 
foc și ale căror povești îi erau din nou tatuate pe piele. 

Și când coroana fu coborâtă, când își pregăti capul, 
gâtul și inima să o primească, Aelin își lăsă puterea să 
strălucească. Pentru cei care nu supraviețuiseră, 
pentru cei care luptaseră, pentru lumea care privea. 

Darrow îi așeză coroana pe cap, mai grea decât o 
crezuse. 

Aelin închise ochii, lăsând greutatea, povara și 
darul să se adâncească în ființa ei. 

— Ridică-te, Aelin Ashryver Whitethorn 
Galathynius, regina Terrasenului! spuse Darrow. 

Ea își înghiţi un suspin. Și încet, respirând calm în 
ciuda inimii care ameninţa să îi sară din piept, Aelin se 
ridică. 

Ochii gri ai lui Darrow erau strălucitori. 

— Lungă să-i fie domnia! 

lar când Aelin se întoarse, strigătul se răspândi prin 
sală, răsunând din pietrele vechi și în orașul adunat 
dincolo de castel. 

— Trăiască Aelin! Regina Terrasenului! 

Sunetul de pe buzele lui Rowan și ale lui Aedion 
ameninţă să o îngenuncheze, dar Aelin zâmbi. Își tinu 
fruntea sus și zâmbi. 

Darrow gesticulă spre tronul care aștepta, spre 
ultimele două trepte. 

Odată așezată, ceremonia avea să ia sfârșit. 

Dar nu încă. 

Aelin se întoarse spre stânga. Spre Aedion. Și 
spuse încet, dar nu fără putere: 

— A fost al tău din ziua în care te-ai născut, prinţe 
Aedion! 

Aedion  înțepeni când Aelin trase mâneca 
transparentă a rochiei, expunându-și brațul. 

Din cauza lacrimilor pe care se străduia să le 
împiedice să curgă, lui Aedion îi tremurară umerii. 

Aelin nu și le opri pe ale ei când îl întrebă, gura 
tremurându-i: 

— Vrei să depui jurământul de sânge? 

Aedion pur și simplu căzu în genunchi în faţa ei. 

Rowan îi dădu în tăcere un pumnal, dar Aelin se 
opri când îl ţinu deasupra braţului. 

— Ai luptat pentru Terrasen când nimeni altcineva 
nu ar fi făcut-o. Când erau puţine șanse de reușită și 
nicio speranţă, ai luptat pentru acest regat. Pentru 
mine. Pentru acești oameni. Juri să faci în continuare 
asta, cât timp ai să trăiești? 

Aedion își plecă fruntea când șopti: 

— Da. În viaţa asta și în toate celelalte, am să te 
slujesc pe tine. Și regatul Terrasen. 

Aelin îi zâmbi lui Aedion, celeilalte jumătăţi menite 
să conducă, și își tăie antebraţul înainte să i-l întindă. 

— Atunci bea, prinţe! Și fii binevenit! 

Ușor, Aedion îi luă braţul și-și lipi gura de rana ei. 

lar când se retrase, cu sângele-i pe buze, Aelin îi 
zâmbi. 

— Ai spus că vrei să depui jurământul în faţa 
întregii lumi, zise astfel încât doar el să audă. Ei bine, 
ai făcut-o. 

Aedion se înecă râzând și se ridică îmbrăţișând-o 
strâns înainte să se retragă la locul lui din partea 
cealaltă a tronului. 

Aelin se uită la Darrow, care încă aștepta. 

— Unde am rămas? 

Bătrânul lord schiţă un zâmbet și gesticulă spre 
tron. 

— La ultima parte a ceremoniei. 

— Apoi urmează prânzul, mormăi Fenrys, oftând. 

Aelin își reprimă zâmbetul și urcă treptele spre 
tron, oprindu-se iarăși când se întoarse ca să se așeze. 

Se opri în dreptul siluetelor firave care își băgară 
capetele pe după ușile sălii tronului. Ea suspină ușor, 
suficient încât toată lumea să se întoarcă și să 
privească. 

— Neamul  Mititelelor,  șoptiră oamenii, unii 
retrăgându-se când micile siluete ţâșniră prin umbrele 
de pe culoar, cu aripile foșnind și solzii strălucind. 

Una dintre ele se apropie de podium și, cu mâini 
subțiri și verzui, lăsă ofranda lor la picioarele ei. 

A doua coroană. Coroana lui Mab. 

Luată din desagile ei - oriunde ar fi ajuns după 
bătălie. La ele, din câte se vedea, ca și când n-ar fi 
permis să se piardă din nou, s-o lase să uite. 

Aelin luă coroana pe care i-o puseseră la picioare, 
uitându-se către micul grup adunat în umbrele de după 
scaune, la ochii lor negri și mari care clipeau. 

— Regina Spiridușilor din Vest, spuse încet Elide, 
deși o auziră cu toţii. 

Lui Aelin îi tremurară degetele, inima umplându-i- 
se până aproape de durere când studie coroana veche 
și strălucitoare și se uită apoi spre Neamul Mititelelor. 

— Da, am să vă slujesc și pe voi, zise ea. Până la 
sfârșitul vieții. 

lar Aelin făcu atunci o plecăciune spre fiinţele 
aproape invizibile care o salvaseră de multe ori și nu 
ceruseră nimic. Spre Lordul Nordului care 

supraviețuise, la fel ca ea, când avuseseră puţine 
șanse. Care nu o uitaseră niciodată. Avea să-i slujească 
tot așa cum ar fi slujit orice cetăţean al Terrasenului. 

Toată lumea de pe podium făcu o plecăciune. Apoi, 
toată lumea din sala tronului. 

Dar Neamul Mititelelor dispăruse deja. 

Așadar, își puse coroana lui Mab peste cea din aur, 
cristal și argint, coroana antică așezându-se perfect în 
spatele acesteia. 

lar apoi, în sfârșit, Aelin se așeză pe tron. 

Noua povară o apăsa, i se culcușea pe oase. Nu 
mai era o asasină. Nu mai era o prinţesă vagaboandă. 

lar când Aelin își înălță fruntea ca să se uite cu 
atenţie la mulţimea care ovaţiona, când zâmbi, Regina 
Terrasenului și Regina Spiridușilor din Vest străluci 
precum o stea. 


Ritualul nu se terminase. Nu încă. 

În clipa în care clopotele răsunară peste oraș, 
declarând încoronarea ei, mulţimea adunată afară 
ovaționă. 

Aelin ieși să-și salute poporul. 

Curtenii și prietenii o urmară alături de mulţimea 
din sala tronului spre porţile castelului. lar când se opri 
în fața porţilor închise, metalul cioplit și vechi începând 
să se zărească, odată cu orașul și lumea care aștepta 
în afara lor, Aelin se întoarse spre ei. 

Spre toţi cei care o însoţiseră, care îi oferiseră ziua 
de astăzi și sunetul vesel al clopotelor. 

Le făcu semn curtenilor să înainteze. 

Apoi zâmbi la Dorian și Chaol, la Yrene, Nesryn și 
Sartaq și tovarășii lor, făcându-le și acestora semn să 

înainteze. 

Ridicând din sprâncene, ei se apropiară. 

Dar Aelin, încoronată și strălucitoare, spuse doar 
atât: 

— Urmaţi-mă! Ea gesticulă spre porţile din spatele 
ei. Cu toţii. 

Ziua asta nu îi aparţinea doar ei. Nici pe departe. 

lar când ei toţi dădură înapoi, Aelin înaintă. O luă 
pe Yrene Westfall de mână ca să o îndrume spre 
partea din faţă. Apoi pe Manon Cioc-Negru. Pe Elide 
Lochan, Lysandra, Evangeline, Nesryn Faliq. Pe Borte și 
Hasar și pe Ansel din Briarcliff. 

Pe toate femeile care luptaseră alături de ea sau la 
distanţă. Care sângeraseră, se sacrificaseră și nu 
renunţaseră la speranţa că această zi avea să vină. 

— Veniţi cu mine, le spuse Aelin, bărbaţii și 
masculii urmând-o. Prietenii mei! 

În sunetul clopotelor ce încă răsunau, Aelin dădu 
din cap spre străjerii de la porțile castelului. 

Acestea se deschiseră în sfârșit, iar vuietul mulţimii 
adunate fu destul de puternic încât să zguduie stelele. 

La unison, ieșiră în orașul care ovaţiona. 

Pe străzi, unde oamenii dansau și cântau, unde 
plângeau și își duceau mâna la inimă văzând parada 
de conducători care zâmbeau și făceau semn din mână 
și pe războinicii și eroii care le salvaseră regatul și 
ținuturile - văzând-o pe regina proaspăt încoronată și 
bucuria care îi lumina ochii. 

Era o lume nouă. 

O lume mai bună. 


Capitolul 120 


Două zile mai târziu, Nesryn Faliq încă își revenea 

în urma balului care durase până la răsărit. 

Dar ce sărbătoare fusese! 

Nu la fel de grozavă ca una de pe continentul 
sudic, dar bucuria și amuzamentul din Marea Sală, 
festinul și dansul... N-avea să uite niciodată. 

Chiar dacă ar fi durat o viaţă să se simtă din nou 
odihnită. 

Picioarele încă o dureau de la cât dansase, zărindu- 
le pe Aelin și Lysandra mormăind despre asta la micul 
dejun din urmă cu o oră. 

Totuși, regina dansase - o altă priveliște pe care 
Nesryn n-avea să o dea uitării nicicând. 

Primul dans fusese iniţiat de Aelin și îl alesese pe 
partenerul ei să i se alăture. Ambele regine și consorții 
lor se schimbaseră pentru petrecere, Aelin într-o rochie 
neagră cu fir de aur, Rowan în negru brodat cu 
argintiu. Și ce pereche fuseseră ei, singuri pe ringul de 
dans! 

Regina păruse şocată - încântată - când prinţul 
Fae o luase la vals și nu șovăise la niciun pas. Atât de 
încântată încât se încoronaseră amândoi cu flăcări. 

Acesta fusese începutul. 

lar dansul fusese... Nesryn nu putea să descrie în 
cuvinte rapiditatea și graţia dansului lor. Fusese primul 
dans ca regină și consort. Mișcările lor fuseseră ca o 
întrebare și un răspuns, iar când ritmul muzicii 
devenise mai intens, Rowan o rotise și o aplecase, 
poalele rochiei negre dezvăluind picioarele lui Aelin în 
pantofii aurii. 

Picioare care se mișcau atât de repede pe podea 
încât scântei îi străluceau la călcâie și pluteau în urma 
rochiei lungi. 

Tot mai repede dansaseră Aelin și Rowan, rotindu- 
se la nesfârșit, rochia reginei strălucind ca și când 

tocmai ar fi fost forjată când muzica se apropiase de 
sfârșit. 

lar când valsul ajunsese la ultima notă 
triumfătoare, ei se opriseră - brusc și perfect. Chiar 
înainte ca regina să îl cuprindă în braţe pe Rowan și să 
îl sărute. 

Nesryn încă zâmbea aducându-și aminte, chiar 
dacă o dureau picioarele stând în camera prăfuită care 
devenise sediul nobililor khaganatului, ascultându-i 
cum vorbeau. 

— Vindecătoarea Supremă spune că mai durează 
cinci zile ca ultimii noștri soldaţi să fie pregătiţi, le 
spuse prințul Kashin fraţilor săi și lui Dorian căruia i se 
ceruse să vină la întâlnirea de astăzi. 

— Plecaţi și voi atunci? întrebă Dorian, zâmbind un 
pic trist. 

— Majoritatea dintre noi, spuse Sartag, zâmbind la 
fel de trist. 

Pentru că aici, în ciuda războiului, se născuse o 
prietenie. O prietenie adevărată, care să dureze 
dincolo de oceanul care avea să-i despartă din nou. 

Sartaqg îi spuse lui Dorian: 

— Te-am chemat azi aici pentru că trebuie să îţi 
cerem ceva oarecum neobișnuit. 

Dorian ridică o sprânceană. 

Sartaqg tresări. 

— Când am vizitat trecătoarea Ferian, o parte din 
rukhinii noștri au găsit ouă de balaur. Neîngrijite și 
abandonate. Unii dintre ei vor acum să rămână aici. Ca 
să aibă grijă de ei. Să îi instruiască. 

Nesryn clipi, odată cu Dorian. Nimeni nu îi 
povestise așa ceva. 

— Eu... Credeam că rukhinii nu își părăsesc 
niciodată cuibul, spuse Nesryn din senin. 

— Ăștia sunt călăreţi tineri, zise Sartaq zâmbind. 
Doar douăzeci. El se întoarse spre Dorian. Dar m-au 
implorat să te rog să le permiţi să rămână după 
plecarea noastră. 

Dorian se gândi. 

— Nu văd de ce nu ar putea să o facă. Ceva 
străluci în ochii lui, îi veni o idee, iar apoi o ignoră. De 
fapt, aș fi onorat! 

— Doar să nu îi lași să aducă balaurii acasă, spuse 
Hasar. Nu vreau să mai văd niciodată niciun balaur! 

Kashin o mângâie ușor pe cap. Hasar scrâșni din 
dinți la el. 

Nesryn chicoti, dar zâmbetul ei dispăru când îl 
văzu pe Dorian zâmbindu-i trist. 

— Cred că sunt pe cale să pierd încă un căpitan al 
gărzii, spuse regele Adarlanului. 

Nesryn făcu o plecăciune. 

— Eu... 

Ea nu anticipase conversaţia. Cel puţin nu în 
momentul acesta. 

— Dar o să mă bucure, continuă Dorian, să amo 
altă regină pe care să o pot numi prietenă. 

Nesryn roși. Se îmbujoră și mai mult când Sartaq 
zâmbi și spuse: 

— Nu regină. Impărăteasă. 

Nesryn se crispă, iar Sartaq râse, împreună cu 
Dorian. 

Regele o îmbrăţișă strâns. 

— Mulţumesc, Nesryn Faliq! Pentru tot ce ai făcut. 

Nesryn era prea gâtuită de emoție ca să 
vorbească, așa că-l îmbrăţișă pe Dorian. 

lar după ce plecă regele, când Kashin și Hasar 
plecară în căutarea unui prânz, Nesryn se întoarse spre 
Sartaq și se crispă din nou. 

— Împărăteasă? Serios? 

Ochii negri ai lui Sartag licăriră. 

— Am câștigat războiul, Nesryn Faliq! El o trase 
mai aproape. lar acum o să plecăm acasă! 

Nicicând nu mai auzise ea niște cuvinte atât de 
frumoase. 


Chaol se holbă la scrisoarea din mâinile sale. 

Aceasta sosise în urmă cu o oră, iar el încă nu o 
deschisese. Doar o luase de la mesager - unul dintre 
copiii comandaţi de Evangeline - și o aduse în 
dormitor. 

Așezat pe pat, lumina lumânării pâlpâind prin 
camera aproape-n paragină, tot nu era în stare să rupă 
sigiliul de ceară roșie. 

Mânerul ușii se răsuci, iar Yrene intră obosită și 
veselă în același timp. 

— Ar trebui să dormi. 

— Și tu, spuse el uitându-se insistent la pântecul 
ei. 

Ea îl ignoră, tot așa cum ignorase și titlurile date: 
„Salvatoarea” și „Eroina din Erilea”. La fel de ușor cum 
ignorase privirile uimite și lacrimile când trecea pe 
lângă oameni. 

Astfel încât Chaol să fie mândru de amândoi, să îi 
povestească odraslei lor despre curajul și istețimea ei. 

— Ce-i cu scrisoarea aia? întrebă ea, spălându-se 
pe mâini și pe faţă în vasul de lângă fereastră. 

Afară, orașul era tăcut - dormea după o zi lungă de 
reconstrucție. Sălbaticii din Colţi rămăseseră ca să îi 
ajute, un act de bunăvoință pe care Chaol cu siguranţă 
avea să-l răsplătească. Deja studiase unde și-ar fi putut 

1103 


extinde teritoriul... și pacea dintre ei și Anielle. 

Chaol oftă. 

— Este de la mama mea. 

Yrene se opri, apa curgându-i încă pe faţă. 

— De la mama ta... De ce nu ai deschis-o? 

El ridică din umeri. 

— Ştii, nu toţi suntem destul de curajoși încât să 
înfruntăm lorzi întunecați. 

Yrene își dădu ochii peste cap, se șterse pe faţă și 
se așeză pe pat lângă el. 

— Vrei s-o citesc eu mai întâi? 

Chiar voia. Al naibii să fie, dar voia! Fără să spună 
ceva, Chaol îi dădu scrisoarea. 

Yrene nu spuse nimic în timp ce deschise 
pergamentul sigilat, ochii ei aurii trecând repede peste 
cuvintele scrise. Chaol își bătu ușurel genunchiul cu un 
deget. După o zi lungă în care își revenise, știa că nu 
trebuia să încerce să facă pași. Abia reușise să revină 
în cameră, în baston, înainte să se trântească pe pat. 

Yrene își duse o mână la gât când întoarse pagina 
și citi cealaltă pagină. 

Când își ridică din nou privirea, lacrimile îi curgeau 
pe obraji. Ea îi dădu scrisoarea. 

— Ar trebui să o citeşti. 

— Spune-mi tu. Avea să o citească mai târziu. 
Doar... spune-mi ce scrie. 

Yrene își șterse fața. Buzele îi tremurau, dar în 
ochii ei se vedea bucuria. O bucurie pură. 

— Scrie că te iubește și că îi este dor de tine. Scrie 
că dacă ai să vrei, i-ar plăcea să vină să locuiască 
împreună cu noi. Și cu fratele tău, Terrin. 

Chaol se întinse după scrisoare, citind textul, și tot 
nu-i veni să creadă până nu ajunse la următoarele 
rânduri: 

„Te-am iubit din clipa în care am știut că îmi crești 
în pântec.” 

El nu își împiedică lacrimile să-i curgă pe obraji. 

„Tatăl tău mi-a spus ce a făcut cu scrisorile de la 
tine. l-am zis că nu am să mă întorc în Anielle.” 

Yrene își rezemă capul de umărul lui cât el citi în 
continuare. 

„Anii au fost mulţi, iar distanţa dintre noi uriașă”, 
scrisese mama lui. „Dar când te stabilești undeva cu 
noua ta soție și cu bebelușul tău, aș vrea să te vizitez. 
Să rămân mai mult de atât, împreună cu Terrin. Dacă 
nu ai nimic împotrivă.” 

Cuvinte neliniștite și timide. Ca și când nici mama 
lui nu credea că el ar fi fost de acord. 

Chaol citi restul, înghițind cu greu când ajunse la 
ultimele rânduri. 

„Sunt atât de mândră de tine! Intotdeauna am fost 
și voi fi. Şi sper să te văd foarte curând.” 

Chaol puse jos scrisoarea, își șterse obrajii și zâmbi 
la soţia lui. 

— Va trebui să construim o casă mai mare, spuse 
el. 

Zâmbetul de răspuns al lui Yrene era singurul lucru 
la care sperase el. 


* 


În ziua următoare, Dorian îi găsi pe Chaol și Yrene 
în infirmeria care fusese mutată la etajele inferioare, 
primul în scaunul său cu rotile, ajutându-și soţia să 
îngrijească o vrăjitoare Crochan, și le făcu semn să îl 
urmeze. 

Ei o făcură, fără să îi pună întrebări, până ceelo 
găsi pe Manon în cuib. Punând șaua pe Abraxos pentru 

plimbarea de dimineaţă. Unde fusese în fiecare zi, 
făcându-și o rutină despre care Dorian știa că o făcea 
să uite de suferinţă și să menţină ordinea. 

Manon înţepeni când se uită la el, încruntându-se. 
Ea se întâlnise cu Chaol și Yrene în urmă cu câteva zile, 
reuniunea lor fiind liniștită dar nu rece, în ciuda primei 
întâlniri cu Chaol care fusese jalnică. Yrene doar 
îmbrăţișă vrăjitoarea, Manon strângând-o rigid, iar 
când se depărtaseră, Dorian ar fi putut jura că 
paloarea dispăruse de pe chipul lui Manon. 

Dorian o întrebă pe regina vrăjitoare: 

— Unde mergi, când pleacă toată lumea? 

Ochii aurii ai lui Manon nu îi părăsiră chipul. 

El nu îndrăznise să o întrebe. Ei nu îndrăzniseră să 
vorbească despre asta. La fel cum el nu vorbise încă 
despre tatăl său și numele lui. Nu încă. 

— Spre Pustiuri, spuse ea în cele din urmă. Să văd 
ce s-ar putea face. 

Dorian înghiţi. El auzise vrăjitoarele Dinţi-de-fier și 
Crochan discutând despre asta. Simţise neliniștea lor 
tot mai mare - și entuziasmul. 

— Și după? 

— Nu va mai exista nimic după. 

El îi schiţă un zâmbet secret, cu subînțeles. 

— Nu va fi? 

Manon întrebă: 

— Ce vrei? 

„Pe tine,” aproape spuse el. „Toată fiinţa ta.” 

Dar Dorian spuse: 

— O mică parte din rukhini rămân în Adarlan ca să 
instruiască puii de balauri. Vreau ca ei să fie noua mea 
legiune aeriană. Și aș vrea ca tu și celelalte vrăjitoare 
Dinţi-de-fier să îi ajutaţi. 

Chaol tuși și îi aruncă o privire care spunea: „Când 

voiai să îmi spui asta?” 

Dorian făcu semn din ochi spre prietenul lui și se 
întoarse din nou spre Manon. 

— Mergi în Pustiuri. Reconstruiește. Dar gândește- 
te la asta - să revii. Dacă nu pentru a fi călăreaţa mea 
încoronată, atunci ca să îi instruiești. El adăugă puţin 
încet: Și să mă saluţi din când în când. 

Manon îl fixă cu privirea. 

El încercă să ascundă faptul că își ţinea respiraţia, 
ca și când ideea asta pe care o avusese în urmă cu 
doar câteva minute în camera nobililor khaganatului nu 
l-ar fi traversat din nou. 

Apoi Manon spuse: 

— Durează doar câteva zile zborul cu balaurul din 
Pustiuri până în Rifthold. Ochii ei erau circumspectți și 
totuși ea schiţă un zâmbet. Cred că Bronwen și Petrah 
vor putea să conducă dacă mai plec ocazional pe furiș. 
Ca să ajut rukhinii. 

El văzu promisiunea din ochii ei, din acel mic 
zâmbet. Amândoi încă suferinzi, încă distruși pe 
alocuri, dar în această nouă lume a lor... probabil că s- 
ar putea vindeca. Impreună. 

— Aţi putea să vă căsătoriţi, spuse Yrene, iar 
Dorian întoarse capul spre ea, neîncrezător. Ar fi mai 
ușor pentru amândoi, ca să nu mai trebuiască să vă 
prefaceți. 

Chaol se holbă la soţia lui. 

Yrene ridică din umeri. 

— Și va fi o alianţă puternică pentru regatele 
noastre. 

Dorian știa că faţa lui era roșie când se întoarse 
spre Manon, cu scuze și dezminţiri pe buze. 

Dar Manon zâmbi la Yrene, părul ei alb-argintiu 
ridicându-se în briză, ca și când s-ar fi gândit la poporul 

unit care urma să zboare curând spre vest. Acel 
zâmbet se domoli când urcă pe Abraxos și luă frâiele. 

— Vom vedea, fu tot ce spuse Manon Cioc-Negru, 
Marea Regină a vrăjitoarelor Crochan și Dinţi-de-fier, 
înainte ca ea și balaurul să se înalțe la cer. 

Chaol și Yrene începură să se ciondănească, 
râzând la ce făcuseră, dar Dorian merse spre marginea 
cuibului. Privi călăreaţa cu părul alb și balaurul cu aripi 
argintii îndepărtându-se când zburară spre orizont. 

Dorian zâmbi. Și se trezi, pentru prima dată în 
ultima vreme, privind încrezător spre viitor. 


Capitolul 121 


Rowan știa că ziua asta urma să fie grea pentru ea. 

Pentru ei toţi, care deveniseră atât de apropiaţi în 
ultimele săptămâni și luni. 

Totuși, la o săptămână după încoronarea lui Aelin, 
ei se adunară din nou. De data asta, nu ca să 
sărbătorească, ci să își ia rămas-bun. 

Ziua începuse senină și însorită și totuși încă foarte 
friguroasă. Așa cum avea să fie o vreme. 

Aelin le ceruseră în seara dinainte tuturor să 
rămână. Să aștepte să treacă lunile de iarnă și să plece 
primăvara. Rowan știa că ea fusese conștientă că acea 
cerere era puţin probabil să fie acceptată. 

Unii păruseră înclinați să se gândească la asta, dar 
la sfârșit, toţi în afară de Rolfe hotărâseră să plece. 

Azi - la unison. Împrăștiaţi în cele patru zări. 
Vrăjitoarele Dinţi-de-fier și Crochan plecaseră când se 
crăpase de ziuă, dispărând repede și în liniște. 
Îndreptându-se spre vest și spre vechea lor patrie. 

Rowan stătea lângă Aelin în curtea castelului, iar el 
putea simţi tristeţea, dragostea și recunoștința care o 

1108 


cuprinseseră pe ea când îi studie. Nobilii khaganatului 
și rukhinii deja își luaseră rămas-bun, Borte fiind 
aproape  reticentă să facă același lucru, iar 
îmbrăţișarea lui Aelin cu Nesryn Faliq fusese lungă. Ei 
vorbiseră în șoaptă, iar el știuse ce oferea Aelin: 
camaraderie, chiar și la două mii de kilometri distanţă. 
Două tinere regine, conducând regate puternice. 

Vindecătoarele plecaseră cu ei, unele călare pe cai 
împreună cu Darghanii, unele în căruțe, unele cu 
rukhinii. Yrene Westfall suspinase când se îmbrăţișase 
cu vindecătoarele, și cu Vindecătoarea Supremă, o 
ultimă dată. lar apoi suspinase în braţele soţului ei 
multă vreme după aceea. 

Apoi Ansel din Briarcliff, împreună cu ce rămăsese 
din oamenii ei. Ea și Aelin se tachinaseră, apoi 
râseseră, apoi plânseseră, îmbrăţișându-se. Incă o 
legătură care nu se putea rupe cu ușurință în ciuda 
distanței. 

Următorii plecară Asasinii Tăcuţi, Ilias zâmbind la 
Aelin când se îndepărtă călare. 

Apoi prinţul Galan, ale cărui nave rămaseră sub 
supravegherea lui Ravi și Sol în Suria și care urma să 
meargă acolo înainte să plece spre Wendlyn. El îl 
îmbrăţișă pe Aedion, apoi dădu mâna cu Rowan înainte 
să se întoarcă spre Aelin. 

Soţia, partenera și regina lui îi spusese prinţului: 

— Ai venit când te-am rugat. Ai venit fără să 
cunoști pe vreunul dintre noi. Știu că deja am spus-o, 
dar voi fi întotdeauna recunoscătoare. 

Galan zâmbi. 

— Era o datorie pe care o aveam demult, 
verișoară. Și una pe care am plătit-o cu bucurie. 

Apoi plecă și el, împreună cu poporul lui. Dintre toți 
aliaţii pe care îi adunase, doar Rolfe avea să rămână 

peste iarnă, de vreme ce acum era lordul din Ilium. Și 
Falkan Ennar, unchiul Lysandrei, care dorea să afle ce 
știa nepoata lui despre transformare. Poate să își facă 
propriul imperiu comercial - și să ajute la înțelegerile 
de comerţ exterior pe care trebuiau să le facă. 

Tot mai mulţi plecară sub soarele iernii până ce 
rămaseră doar Dorian, Chaol și Yrene. 

Yrene o îmbrăţișă pe Elide, cele două femei jurând 
să își scrie des. Yrene, în mod înțelept, doar dădu din 
cap spre Lorcan, apoi zâmbi Lysandrei, lui Aedion, lui 
Ren și Fenrys înainte să se apropie de Rowan și Aelin. 

Yrene zâmbi în continuare când se uită la ei. 

— Când se apropie nașterea primului vostru copil 
să trimiteţi după mine și voi veni. Ca să ajut la naștere. 

Rowan nu își găsea cuvintele de recunoștinţa care 
era pe cale să îi curbeze umerii. Nașterile spiridușilor... 
El nu voia să se gândească la asta. Nu când o 
îmbrăţișa pe vindecătoare. 

Pentru o clipă, Aelin și Yrene doar se uitară una la 
cealaltă. 

— Suntem departe de Innish, șopti Yrene. 

— Dar nu mai suntem pierdute, îi răspunse Aelin în 
șoaptă, vocea spărgându-i-se când se îmbrăţișară. 

Cele două femei care aveau soarta lumii între ele. 
Care o salvaseră. 

În spatele lor, Chaol își șterse fața. Rowan, plecând 
capul, făcu la fel. 

Despărțirea de Chaol fu rapidă, îmbrăţișarea lor 
fiind fermă. Dorian mai zăbovi, grațios și ferm, chiar în 
timp ce Rowan se trezi că nu putea să vorbească din 
cauza nodului din gât. 

lar apoi Aelin stătu în fața lui Dorian și Chaol, iar 
Rowan se retrase, venind lângă Aedion, Fenrys, Lorcan, 
Elide, Ren și Lysandra. Noua lor curte - curtea care 

avea să schimbe lumea asta. Să o reconstruiască. 
Lăsând-o pe regina lor să își ia ultimul și cel mai 
greu rămas-bun. 


Ea se simţi ca și când ar fi plâns încontinuu câteva 
minute. 

Totuși această despărţire finală... i 

Aelin se uită la Chaol și Dorian și suspină. Işi 
deschise brațele spre ei și plânse când se Îîmbrățişară. 

— Vă iubesc pe amândoi, șopti ea. Și indiferent ce 
s-ar putea întâmpla și cât de departe vom fi, nu se va 
schimba niciodată asta. 

— Ne vom revedea, spuse Chaol, dar chiar și vocea 
lui era plină de lacrimi. 

— Împreună,  șopti Dorian tremurând. Vom 
reconstrui împreună lumea asta. 

Ea nu putea suporta durerea din piept. Dar se forță 
să se îndepărteze și să zâmbească la chipurile lor 
brăzdate de lacrimi, ţinând o mână pe inimă. 

— Vă mulţumesc pentru tot ce aţi făcut pentru 
mine. 

Dorian făcu o plecăciune. 

— Astea sunt cuvinte pe care nu am crezut să le 
aud de la tine vreodată. 

Ea râse și îl înghionti. 

— Acum ești rege. Asemenea insulte sunt sub 
demnitatea ta. 

El zâmbi, ștergându-și faţa. 

Aelin zâmbi la Chaol, la soţia care aștepta în 
spatele lui. 

— Vă doresc toată fericirea, îi spuse ea. 
Amândurora. 

Ochii căprui ai lui Chaol străluceau cu o lumină pe 
care ea nu o mai văzuse. 

— Ne vom revedea, repetă el. 

Apoi, el și Dorian se întoarseră spre caii lor, spre 
ziua senină de după porţile castelului. Spre regatul lor 
din sud. Distrus acum, dar nu pentru totdeauna. 

Nu pentru totdeauna. 


Aelin rămase tăcută mult timp după aceea, iar 
Rowan o însoţi, urmând-o în timp ce ea se îndreptă 
spre meterezele castelului ca să îi privească pe Chaol, 
Dorian și Yrene mergând pe drumul care trecea prin 
câmpia sălbatică din Theralis. Până ce ei dispărură 
după orizont. 

Rowan o cuprinse cu un braţ, inspirând parfumul ei 
când își sprijini capul de umărul lui. 

Rowan ignoră durerea slabă care zăbovea acolo de 
la tatuajele pe care îl ajutase ea să le facă noaptea 
trecută. Numele lui Gavriel, scris în Vechea Limbă. 
Exact așa cum își tatuase cândva Leul pe pielea lui 
numele războinicilor căzuţi. 

Fenrys și Lorcan, încercând să facă pace între ei, 
aveau și ei acum tatuajul - ceruseră unul imediat ce 
aflaseră ce voia să facă Rowan. 

Totuși, Aedion îi ceruse lui Rowan alt desen. Să 
adauge numele lui Gavriel nodului din Terrasen deja 
tatuat deasupra inimii lui. 

Aedion fusese tăcut când lucrase Rowan - destul 
de tăcut încât acesta din urmă să înceapă să îi spună 
povești. O poveste după alta despre Leu. Aventurile 
lor, ţinuturile pe care le văzuseră, războaiele purtate. 
Aedion nu vorbise în timp ce Rowan discutase și 

lucrase, mirosul suferinţei lui transmițând destule 
lucruri. 

Era mirosul care foarte probabil avea să 
zăbovească multe luni. 

Aelin oftă prelung. 

— Mă vei lăsa să plâng în pat tot restul zilei ca un 
vierme jalnic, întrebă ea în sfârșit, dacă îţi promit să 
încep mâine reconstrucţia? 

Rowan ridică o sprânceană, străbătut de o bucurie 
liberă și strălucitoare ca un pârâu de munte. 

— Vrei să îţi aduc prăjituri și ciocolată ca să te lași 
complet copleșită de emoţii? 

— Dacă găsești. 

— Ai distrus cheile Wyrd și ai ucis-o pe Maeve. 
Cred că reușesc să îţi găsesc niște dulciuri. 

— Așa cum mi-ai spus cândva, a fost un efort 
comun. Aș putea cere unul ca să obţii prăjituri și 
ciocolată. 

Rowan râse și o sărută pe cap. Și pentru un 
moment lung, el se minună că o putea face. Că putea 
sta aici cu ea, în acest regat, în acest oraș, în acest 
castel care avea să devină căminul lor. 

El își dădea seama acum ce avea să le aducă 
viitorul: holurile readuse la măreţia lor, câmpia și râul 
care strălucea la distantă, Coarnele Cerbului 
chemându-i. Putea auzi muzica pe care ea avea să o 
aducă în acest oraș și râsul copiilor pe străzi. Pe aceste 
holuri. În apartamentul lor regal. 

— La ce te gândești? întrebă ea, ridicându-și 
privirea la chipul lui. 

Rowan o sărută pe gură. 

— Că am ajuns să fiu aici. Cu tine. 

— Sunt multe lucruri de făcut. Unii ar putea spune 
că la fel de rele ca înfruntarea lui Erawan. 

— Nimic nu va fi vreodată atât de rău. 

Ea pufni. 

— Adevărat. 

El o trase mai aproape. 

— Mă gândesc la cât de recunoscător sunt. Că am 
reușit. Că te-am găsit. Și cum, chiar și cu toată munca 
pe care trebuie să o facem, nu mă va deranja nimic 
pentru că ești cu mine. 

Ea se încruntă, ochii ei umezindu-se. 

— Mă va durea capul foarte tare de la atâta plâns, 
iar tu nu mă ajuţi. 

Rowan râse și o sărută din nou. 

— Foarte demn de o regină. 

Ea fredonă. 

— Da, la drept vorbind sunt portretul desăvârșit al 
graţiei regale. 

El chicoti. 

— Și al modestiei. Să nu uităm asta. 

— O, da, spuse ea, punându-și braţele în jurul 
gâtului său. 

Sângele lui se încălzi, strălucind cu o putere mai 
mare decât orice forță a unui zeu sau a unei chei Wyrd 
care putea fi invocată. 

Dar Rowan se retrase, doar cât să își sprijine 
fruntea de a ei. 

— Să te duc în camera ta, Maiestate, ca să poţi 
începe să te lași copleșită de emoţii. 

Ea râse. 

— Poate că acum mă gândesc la altceva. 

Rowan mormăi și o mușcă de ureche, de gât. 

— Bine. Și eu la fel. 

— Și mâine? întrebă ea cu respiraţia tăiată și 
amândoi se opriră ca să se uite unul la celălalt. Ca să 
zâmbească. Vei lucra mâine la reconstruirea acestui 

regat și a acestei lumi, împreună cu mine? 

— Mâine și în fiecare zi după aceea. 

În fiecare zi pentru cei o mie de ani binecuvântaţi 
pe care urmau să îi petreacă împreună. Și după. 

Aelin îl sărută din nou și îl luă de mână, ghidându-l 
în castel, în casa lor. 

— Până la sfârșit? șopti ea. 

Rowan o urmă, așa cum făcuse toată viaţa, înainte 
să se fi întâlnit măcar, înainte ca sufletele lor să existe. 

— Până la sfârșit, Inimă de foc. El se uită pieziș la 
ea. Pot să îţi fac o sugestie pentru ce ar trebui să 
reconstruim mai întâi? 

Aelin zâmbi, și eternitatea se deschise în faţa lor, 
strălucitoare și minunată. 

— Spune-mi mâine. 


O lume mai bună 


larna aspră lăsă loc primăverii blânde. 

Ei lucraseră în lunile nesfârșite și înzăpezite. La 
reconstrucția Orynthului, la toate înțelegerile 
comerciale, la formarea legăturilor cu regate pe care 
nu le contactase nimeni de o sută de ani. Spiridușii 
pierduţi ai Terrasenului reveniseră împreună cu mulţi 
călăreţi ai lupilor și începură imediat reconstrucţia. 
Alături de câţiva spiriduși din Doranelle care aleseseră 
să rămână, chiar dacă Endymion și Sellene reveniseră 
în ţinuturile lor. 

Pe tot continentul, Aelin ar fi putut jura că se auzea 
sunetul ciocanelor, mulţi oameni și multe ţinuturi 
apărând din nou. 

lar în sud, niciun ţinut nu lucra mai cu sârg la 
reconstruire decât Eyllwe. Pierderile lor fuseseră mari, 
totuși ei rezistaseră - rămăseseră întregi. Scrisoarea pe 

care o scrisese Aelin părinţilor Nehemiei fusese cea 
mai veselă din viața ei. „Sper să vă cunosc în curând”, 
scrisese ea. „Și să reparăm împreună lumea asta.” 

„Da”, răspunseseră ei. „Nehemia ar fi vrut asta.” 

Aelin păstrase scrisoarea pe birou câteva luni. Fără 
nicio cicatrice pe palmă, dar cu o promisiune a 
viitorului. Un jurământ de a face viitorul la fel de 
strălucitor cum visase Nehemia că putea fi. 

lar când primăvara se furișase în sfârșit peste 
Coarnele Cerbului, lumea devenise verde, aurie și 
albastră, pietrele pătate ale castelului fiind curățate și 
strălucind mai mult decât oricând. 

Aelin nu știa de ce se trezise la răsărit. Ce o făcuse 
să iasă de sub braţul lui Rowan care o acoperise în 
timpul somnului. 

Partenerul ei rămăsese adormit, la fel de extenuat 
ca ea - la fel ca toţi, în fiecare seară. 

Extenuaţi amândoi și toţi cei din curtea lor, dar 
fericiţi. Elide și Lorcan - acum lordul Lorcan Lochan, 
spre amuzamentul veșnic al lui Aelin - se întorseseră în 
Perranth doar în urmă cu o săptămână ca să înceapă 
acolo reconstrucția, acum că  vindecătoarele 
terminaseră munca la ultimul posedat de valgi. Urmau 
să se întoarcă totuși peste trei săptămâni. Impreună cu 
toţi ceilalţi lorzi care călătoriseră spre proprietăţile lor 
imediat ce iarna își micșorase influența. Toată lumea 
urma să vină atunci în Orynth. La nunta lui Aedion și a 
Lysandrei. 

A prințului din Wendlyn care nu mai era prinţ, ci un 
adevărat lord al Terrasenului. 

Aelin zâmbi gândindu-se la asta când îmbrăcă 
halatul, târșâind picioarele în papucii căptușiţi cu lână. 
Chiar dacă primăvara se instalase complet, dimineţile 
erau răcoroase. Într-adevăr, Fleetfoot stătea întinsă 

lângă foc în micul pat căptușit, ghemuită strâns. Și la 
fel de obosită ca Rowan, se părea. Câinele nu se 
deranjă să deschidă un ochi. 

Aelin puse din nou pătura peste corpul gol al lui 
Rowan, zâmbind când el nici măcar nu se mișcă. El 
prefera să reconstruiască fizic - lucrând ore în șir la 
repararea clădirilor și a zidurilor orașului - prostiilor 
rafinate, așa cum le spunea el. Adică orice îl obliga să 
îmbrace haine frumoase. 

Totuși, el promisese să danseze cu ea la nunta 
Lysandrei cu Aedion. Partenerul ei avea abilităţi 
neașteptat de bune la dans. „Doar la ocazii speciale”, 
avertizase el după încoronarea ei. 

Scoţând limba la el, Aelin se întoarse dinspre patul 
lor și merse spre ferestrele care conduceau spre 
balconul lat de deasupra orașului și a câmpiei din 
depărtare. Ritualul ei de dimineaţă - să coboare din 
pat, să iasă printre draperii pe balcon ca să inspire 
aerul dimineţii. 

Să se uite la regatul ei, al lor și să vadă că reușise. 

Să vadă verdeata primăverii și să miroasă pinul și 
zăpada vântului dinspre Coarnele Cerbului. Câteodată, 
Rowan o însoțea, îmbrăţișând-o tăcut când tot ce se 
întâmplase o împovăra prea mult. Alte dăţi, în zilele 
când ea se trezea zâmbind și cu ochi luminoși, el se 
transforma și zbura pe vântul montan, ridicându-se 
deasupra orașului sau a pădurii Oakwald, sau deasupra 
Coarnelor Cerbului. Așa cum îi plăcea să facă, așa cum 
făcuse când inima lui era tristă sau plină de bucurie. 

Ea știa că inima lui îl făcuse să zboare zilele astea. 

Nu înceta să fie recunoscătoare pentru asta. Pentru 
lumina și viaţa din ochii lui Rowan. 

Aceeași lumină care știa că strălucea și în ochii ei. 

Aelin ajunse la draperiile groase, pipăind mânerul 

ușii balconului dincolo de ele. Cu un ultim zâmbet spre 
Rowan, ieși în soarele dimineţii și în vântul rece. 

Ea înţepeni, lăsând mâinile moi pe lângă corp, 
când privi ce dezvăluise răsăritul. 

— Rowan, șopti ea. 

După foșnetul cearșafurilor își dădu seama că el se 
trezi imediat. Mergând spre ea, chiar în timp ce 
îmbrăca pantalonii. 

Dar Aelin nu se întoarse când el veni în grabă pe 
balcon. Și se opri. 

În linişte, ei se uitară. Clopotele începură să bată, 
oamenii să strige. 

Nu de frică. Ci de mirare. 

Ducând o mână la gură, Aelin scrută lumea largă. 

Vântul montan îi șterse lacrimile, purtând cu el un 
cântec vechi și minunat. Chiar din mijlocul pădurii 
Oakwald. Chiar din mijlocul pământului. 

Rowan își împleti degetele cu ale ei și șopti, cu 
admiraţie în fiecare cuvânt: 

— Pentru tine, Inimă de Foc. Totul este pentru tine. 

Aelin plânse atunci. De bucuria care îi lumină 
inima, mai strălucitor decât orice magie. 

Pentru că pe fiecare munte, întinzându-se sub 
cupola verde a pădurii Oakwald, acoperind toată 
câmpia Theralis, răsărea flacăra-regelui. 


Multumiri 


Nu este o sarcină uşoară să termin o serie la care 
am lucrat (literalmente) jumătate din viata mea, dar 
găsirea unei căi prin care să le multumesc aşa cum se 
cuvine tuturor oamenilor care au jucat un rol în 
împlinirea acestui vis al meu este la fel de intimidantă. 

Presupun că ar trebui să încep cu părinții mei, 

cărora le dedic această carte și a căror dragoste pentru 
lectură a inspirat-o pe a mea. Vă mulţumesc pentru că 
mi-aţi citit în fiecare seară când eram mică, pentru că 
nu mi-aţi spus niciodată că sunt prea mare pentru 
basme și pentru că m-aţi încurajat să îmi urmez 
visurile! 

Nimic nu ar fi fost posibil fără agenta mea 
curajoasă și minunată, Tamar Rydzinski. Tamar, tu ai 
semnat un contract cu mine când eram o scriitoare de 
douăzeci și doi de ani, nepublicată, și ai crezut în seria 
aceasta când nimeni altcineva nu a făcut-o. A fost un 
privilegiu și o bucurie să lucrez alături de tine în ultimii 
zece ani - mulţumesc pentru că m-ai promovat, că ai 
fost zâna mea cea bună și, cel mai important, prietena 
mea. 

Cât am scris la această serie, am avut onoarea să 
lucrez cu câţiva editori fantastici. Margaret Miller, îţi 
mulțumesc pentru că ai riscat cu această carte și 
pentru îndrumarea editorială profundă și genială pe 
care mi-ai oferit-o de-a lungul anilor. Sunt o scriitoare 
mai bună pentru că am lucrat cu tine. Lui Michelle 
Nagler și Cat Onder le mulțumesc pentru sprijin, 
viziune și bunătate. Laura Bernier: îţi mulţumesc 
pentru tot ajutorul pe care mi l-ai oferit cu Turnul 
Zorilor - a fost o încântare să colaborăm! Bethany 
Strout, îţi mulţumesc din inimă pentru feedback-ul 
minunat și important acordat acestui volum, Tărâmul 
de cenușă. M-ai ajutat să transform această carte în 
ceva de care sunt cu adevărat mândră. Și Kamillei 
Benko: nu lucrăm împreună de foarte mult timp, dar 
este deja o mare plăcere! 

Lui Lynette Noni: îţi mulțumesc pentru notițele 
incredibile pe marginea acestei cărți, pentru că ai citit- 
o de multe ori și pentru toate trucurile de ultim 

1119 


moment pe care le-ai făcut. Sunt foarte bucuroasă că, 
în urmă cu mulți ani, drumurile ni s-au intersectat în 
Australia. 

Le mulțumesc tuturor celor din echipa Bloomsbury, 
din trecut și din prezent, care au lucrat necontenit la 
aceste cărţi: Cindy Loh, Cristina Gilbert, Kathleen 
Farrar, Nigel Newton, Rebecca McNally, Emma Hopkin, 
Lizzy Mason, Erica Barmash, Emily Ritter, Alona 
Fryman, Alexis Castellanos, Courtney Griffin, Beth Eller, 
Jenny Collins, Phoebe Dyer, Nick Parker, Lily Yengle, 
Frank Bumbalo, Donna Mark, John Candell, Yelena 
Safronova, Melissa Kavonic, Oona Patrick, Liz Byer, 
Diane Aronson, Kerry Johnson, Christine Ma, Linda 
Minton, Chandra Wohleber, Jill Amack, Emma Saska, 
Donna Guther, Doug White, Nicholas Church, Claire 
Henry, Lucy MacKay-Sim, Elise Burns, Andrea Kearney, 
Maia Fjord, Laura Main Ellen, Sian Robertson, Emily 
Moran, lan Lamb, Emma Bradshaw, Fabia Ma, Grace 
Whooley, Alice Grigg, Joanna Everard, Jaqueline Sells, 
Tram-Anh Doan, Beatrice Cross, Jade Westwood, Cesca 
Hopwood, Jade Purdie, Saskia Dunn, Sonia Palmisano, 
Catriona Feeney, Hermoine Davis, Hannah Temby, 
Grainne Reidy, Kate Sederstrom, Hali Baumstein, 
Charlotte Davis, Jennifer Gonzalez, Veronica Gonzalez, 
Elizabeth Tzetzo. Vă mulțumesc din inimă pentru că ați 
făcut ca această serie să devină realitate! Vă ador pe 
toti! 

Multumesc echipei de la agenţia literară Laura Dail: 
sunteți cei mai tari și vă iubesc. Giovannei Petta și lui 
Gracve Beck: vă multumesc foarte mult pentru ajutor! 
Lui Jon Cassir și echipei de la CAA: vă multumesc 
pentru colaborarea fantastică și pentru că le-aţi găsit 
cărților mele niște case atât de bune. Maurei Wogan și 
Victoriei Cook: vă mulţumesc pentru că sunteţi o 

1120 


echipă juridică fruntașă. Lui David Arntzen: îţi 
mulțumesc pentru toate îndrumările și amabilitatea din 
ultimii ani. Lui Cassie Homer: îţi mulțumesc pentru că 
ești cea mai bună asistentă! Lui Talexi: îţi mulțumesc 
pentru copertele superbe! 

Mulţumesc mult tuturor editorilor din toată lumea: 
Bosnia: Sahinpasic, Brazilia: Record, Bulgaria: Ergmont, 
China: Hongua Culture, Croaţia: Fokus, Republica 
Cehă: Albatros, Danemarca: Tellerup, Estonia: Pikoprit, 
Finlanda; Gummerus, Franța: Editions du Seuil, 
Georgia: Palitra, Germania: DTV Junior, Grecia: 
Psivhogios, Ungaria: Konyvmolykepzo, Israel: Kor'im, 
Italia: Mondadori, Japonia:  Villagebooks, Coreea: 
Athena, Lituania: Alma Littera, Olanda: Meulenhof/Van 
Goor, Norvegia: Gyldendal, Polonia: Wilga, Portugalia: 
Marcador, România: RAO, Rusia: Azbooka Atticus, 
Serbia: Laguna, Slovacia: Slovart, Slovenia: Ucila 
International, Spania: Santillana & Planeta, Suedia: 
Modernista, Taiwan: Sharp Point Press, Tailanda: 
Nanmee Books, Turcia: Dogan Kitap, Ucraina: Vivat. 
Sper ca într-o zi să vă cunosc pe toţi personal! 

Fără o parte a primilor mei cititori, comunitatea 
Fictionpress, nu aș fi ajuns atât de departe. Cum să-mi 
exprim recunoştinţa pentru tot ce ați făcut? Dragostea 
voastră pentru aceste personaje și această lume mi-a 
dat curaj să încerc să fiu publicată. Vă mulţumesc 
pentru că mi-aţi rămas alături până la sfârșit! 

Una dintre cele mai bune părți ale acestei călătorii 
a fost că, pe parcurs, mi-am făcut prieteni. Louisse 
Ang, Steph Brown, Jennifer Kelly, Alice Fanchiang, 
Diyana Wan, Laura Ashforth, Alexa Santiago, Rachel 
Domingo, Jessica Reigle, Jennifer Armentrout, Christina 
Hobbs, Lauren Billings și Kelly Garbowski - vă 
mulțumesc și vă trimit dragostea mea nesfârșită! Lui 

Charlie Bowater: a fost un moment culminant al 
carierei mele să te cunosc, iar arta ta incredibilă m-a 
inspirat în multe feluri. Îţi mulţumesc pentru toată 
munca asiduă (și pentru că ești un geniu). 

Familiei mele: vă mulţumesc pentru dragostea 
voastră neclintită. M-a purtat mai departe decât știți. 
Socrilor mei, Linda și Dennis: vă mulţumesc pentru că 
ați avut atât de multă grijă de mine și de Josh în 
ultimele luni (bine, să fim sinceri: în ultimii paisprezece 
ani!), și pentru că sunteţi niște bunici minunaţi și 
altruiști! 

Ție, dragă cititorule: îți mulţumesc din inimă pentru 
tot! Nimic nu ar fi fost posibil fără tine! Aș putea să mai 
scriu o mie de pagini despre cât de recunoscătoare îţi 
sunt și am să îţi fiu întotdeauna. Dar, la sfârșit, singurul 
lucru pe care îl pot spune este că sper ca visurile tale, 
oricare ar fi ele, să devină realitate. Sper să îţi 
urmărești visurile din toată inima; sper să muncești 
pentru ele indiferent cât ar dura să devină realitate, 
indiferent cât de mici ar fi șansele. Să crezi în tine, 
chiar dacă pare că lumea nu o face. Să crezi în tine, și 
asta o să te ducă mai departe decât îţi poţi imagina. 
Poţi să reușești și ai să o faci! Te susţin. 

Lui Annie, însoţitoarea mea canină și (altă) 
prietenă bună: ai stat lângă mine [... sau în poala mea, 
pe canapea, la picioarele mele) cât am scris aceste 
cărţi. Dacă aș putea, ţi-aș dărui provizii nesfârșite de 
mâncare de iepure pentru toată dragostea ta 
necondiționată și pentru toată fericirea pe care mi-ai 
adus-o. Am să te iubesc pentru totdeauna, căţelușo! 

Lui Josh, soţul meu, carranam-ul, partenerul meu. 
Ce pot să spun? Te cunosc aproape de când am 
început să lucrez la aceste cărți - și ce călătorie a fost! 
In fiecare zi, mă trezesc cu inima plină de bucurie și 

recunoștință că pot merge pe acest drum cu tine. Îți 
mulțumesc pentru că ai atâta grijă de mine, pentru că 
ești cel mai bun prieten al meu, pentru că mă faci să 
râd și mă sprijini când simt că nu mai pot continua. Nu 
aș fi reușit fără tine și sunt foarte entuziasmată și 
binecuvântată că mă însoţești în această călătorie! 

Și în cele din urmă lui Taran: tu ai fost destinaţia 
de la bun început, prietene! Spre tine m-am îndreptat 
toată viaţa, fără măcar să știu. Eşti perfect, ești 
minunat, ești mândria mea! Nu ai să-ți amintești 
primele luni, dar mi se pare ciudat de potrivit că 
această serie se termină odată cu sosirea ta. Este 
adevărat că un capitol din viaţa mea se închide și 
următorul începe. 

Așadar, acum că sunt la răscruce, vreau să știi că, 
indiferent ce drum ai alege, Taran, sper să găsești 
bucurie, lucruri minunate și noroc. Sper să fii îndrumat 
de curajul, compasiunea și curiozitatea mea. Sper să îţi 
ţii ochii și inima deschise și să mergi întotdeauna pe 
drumul mai puţin umblat. Dar, în mare parte, sper că ai 
să știi că, indiferent de drum, indiferent cât de departe 
ai ajunge, eu te iubesc. Pentru totdeauna! 

